
IJAMBO RY’IBANZE 


Mu mitima y’abantu bose, bo mu bwoko bwose cyangwa urwego urwo ari rwo rwose mu 
buzima, hari icyifuzo gikomeye cyo kubona icyo umuntu adafite ubu. Iki cyifuzo 
cyashyizwe mu muntu n’Imana y’inyambabazi, kugira ngo umuntu atanyurwa n’imibereho 
afite ubu cyangwa ngo anyurwe n’ibyo yagezeho, byaba bibi cyangwa ibyiza cyangwa 
n’ibyiza biruseho. Imana yifuza ko umuntu ashakisha igihebuje ibindi, ndetse akakibona ngo 
giheshe ubugingo bwe umugisha w’ibihe bidashira. {UIB 7.1} 

Satani akoresheje ubuhendanyi n’amayeri, yahindanyije ibyo byifuzo by’umutima 
w’umuntu. Yateye abantu kwiringira ko iki cyifuzo cyagerwaho binyuze mu kwinezeza, 
ubutunzi, imibereho izira ibirushya, kuba icyamamare, no kumaranira ubutegetsi. Nyamara 
abashutswe na we muri ubwo buryo (kandi umubare wabo ntugira ingano) basanga ko ibyo 
bintu byose nta gaciro bigira, ko ahubwo bisiga umutima urimo ubusa kandi utanyuzwe, 
ndetse umeze nk’uko wari uri mbere. {UIB 7.2} 

Umugambi w’Imana ni uko iki cyifuzo cy’umutima w’umuntu cyamuyobora kuri Wa wundi 
wenyine ushobora kugihaza. Icyifuzo gituruka kuri We kandi kigomba kuyobora kuri We, 
kuko ari We usohoza kandi akuzuza icyo cyifuzo. Uko kuzura kuboneka muri Yesu Kristo, 
Umwana w’Imana Ihoraho. “Kuko Imana Data yabishatse kandi ikabyishimira kugira ngo 
ibintu byose byuzurire muri We;” “kuko muri We harimo ukuzura kose k’Ubumana.” Kandi 
ni iby’ukuri yuko “muri We ari ho mwuzurira” ku bijyanye n’icyifuzo cyose gituruka ku 
Mana kandi kigakurikizwa nk’uko bikwiriye. {UIB 7.3} 

Hagayi amwita “Uwifuzwa n’amahanga yose,” kandi koko ni iby’ukuri ko tumwita 
“Uwifuzwa ibihe byose,” nk’uko n’ubundi yitwa “Umwami w’ibihe byose.” {UIB 7.4} 

Intego y’iki gitabo ni ukwerereza Yesu Kristo, Uwo icyifuzo cyose gishobora guhazwa 
binyuze muri We. Hari byinshi byanditswe ku “Mibereho ya Kristo,” ibitabo bitagira uko 
bisa, byuzuyemo ibintu by’ingenzi, inyandiko ziteguye neza zivuga ku mateka 
y’urukurikirane rw’ibihe n’ibyabayeho muri ibyo bihe, imico, n’ibyabayeho, ndetse na 
byinshi mu nyigisho hamwe n’ibyagaragaye mu mibereho ya Yesu w’i Nazareti byaranzwe 
n’ibintu bitandukanye. Nyamara mu by’ukuri umuntu yavuga ko, “Hari byinshi bitavuzwe.” 
{UIB 7.5} 

Intego y’iki gitabo rero si ukugaragaza ugushyira hamwe kw’Ubutumwa bune, cyangwa 
gukurikiranya neza ibintu by’ingenzi n’ibyigisho bitangaje biboneka mu mibereho ya 
Kristo. Intego y’iki gitabo ni ukugaragaza urukundo rw’Imana nk’uko rwahishuriwe mu 
Mwana wayo, ubwiza bw’Imana bwagaragariye mu mibereho ya Kristo ubwo abantu bose 
bashobora guhabwa. Intego yacyo si uguhaza ibyifuzo by’amatsiko cyangwa gusubiza 



ibibazo byo guhinyura. Nyamara na none bitewe n’ubugwaneza bwarangaga imico ye, Yesu 
yireherejeho abigishwa be. Binyuze mu kubana na bo kwe, mu kubagaragariza impuhwe mu 
ntege nke zabo zose n’ubukene bwabo, ndetse binyuze mu guhora yifatanya na bo; Kristo 
yahinduye imico yabo ayikura mu by’isi ayerekeza ku by’ijuru, abakuramo ibitekerezo 
bigufi byuzuye ubujiji n’urwikekwe abageza ku bitekerezo byagutse byuzuye ubwenge 
n’urukundo rwimbitse bakundaga abantu bo mu mahanga yose no mu moko yose. Ni nako 
bimeze, umugambi w’iki gitabo ni ukwerekana Umucunguzi mwiza kugira ngo bifashe 
umusomyi wacyo kuza kuri we bakibonanira imbona nkubone, bagasabana, maze nk’uko 
byagendekeye abigishwa ba mbere, akamubonamo Yesu Ushobora byose, ubasha “gukiza 
mu buryo bwuzuye,” kandi agahindura abantu bose begerezwa Imana binyuze muri we, 
maze bagahabwa ishusho ye y’ubumana. Nyamara mbega ukuntu bidashoboka gusobanura 
neza imibereho Ye! Bisa no kugerageza kurambika umukororombya ku ndodo 
z’igitagangurirwa cyangwa kwandika injyana y’umuziki unyuze amatwi ku rupapuro. {UIB 
7.6} 

Umwanditsi w’iki gitabo, umugore wagize ubunararibonye bwagutse kandi bwimbitse mu 
byerekeye Imana, agaragaza ibintu bishya kandi byiza byo mu mibereho ya Yesu dusanga 
mu mpapuro zikurikira. Atugezaho amabuye menshi y’agaciro akura mu bubiko bwayo. 
Abumburira umusomyi ubutunzi atigeze atekerezaho buboneka muri iyi nzu y’ubutunzi 
butagira iherezo. Umucyo mushya kandi uhebuje urasa uturuka muri iyi nyandiko irenze 
isanzwe, iyo umusomyi yibwiraga ko yamaze gusesengura mu buryo bwimbitse. Muri make, 
Yesu Kristo agaragazwa ko ari We kuzura kw’Imana, Umukiza uhoranira imbabazi 
abanyabyaha, Zuba ryo Gukiranuka, Umutambyi Mukuru w’umunyambabazi, Umuganga 
w’indwara zose z’abantu, Inshuti yuje ibambe n’ubugwaneza, Umufasha uhorana natwe 
ibihe byose kandi ahantu hose, Umutware w’Inzu ya Dawidi, Ingabo ikingira ubwoko bwe, 
Umwami w’Amahoro, Umwami ugiye Kugaruka, Data wa twese Uhoraho, icyuzuzo no 
gusohora kw’ibyifuzo n’ibyiringiro by’ibihe byose. {UIB 8.1} 

Kubw’umugisha w’Imana, dushyikirije iki gitabo abatuye isi tubasabira ngo Mwuka 
Muziranenge azatume amagambo y’iki gitabo abera amagambo y’ubugingo abantu bose 
bafite ibyo barangamiye ndetse n’ibyifuzo bitarabonerwa umuti; kugira ngo ” bamumenye, 
bamenye n’imbaraga zo kuzuka kwe, no gufatanya imibabaro ye,” maze ku iherezo, 
tuzaboneke iburyo bwe kandi mu bihe byiza bitagira iherezo, tuzasangire “ibyo byishimo 
bishyitse,” hamwe “n’umunezero uzahoraho,” ari zo ngororano z’abantu bose bamwakiriye 
akababera byose muri byose, “Uruta abantu ibihumbi,” “Umukunzi wacu twese.” {UIB 8.2} 


Abanditsi. 



IGICE CYA 1 - IMANA IRI KUMWE NATWE 


“Azitwa Imanuweli,... Imana iri kumwe natwe.” “Umucyo wo kumenya ubwiza bw’Imana” 
urabagiranira “mu maso ha Yesu Kristo.” Uhereye kera kose Umwami Yesu Kristo yari 
umwe na Se; yari “ishusho y’Imana,” ishusho yo gukomera n’ubutware bwayo, 
“ukurabagirana k’ubwiza bwayo.” Yazanywe muri iyi si yacu no kugaragaza ubwo bwiza. 
Yaje muri iyi si icuze umwijima w’icyaha kugira ngo atwereke umucyo uva mu rukundo 
rw’Imana — kugira ngo atubere “Imana iri kumwe natwe.” Nicyo cyatumye ibyahanuwe 
bivuga kuri We ngo, “azitwa izina Imanuweli.” {UIB 9.1} 

Mu kuza kubana natwe, Yesu yagombaga kugaragaza Imana mu bantu no mu bamarayika. 
Niwe wari Jambo w’Imana — intekerezo z’Imana zumvikana. Mw’isengesho rye asabira 
abigishwa be aravuga ati, “Nabamenyesheje izina ryawe,” - “Umunyebambe 
n’umunyembabazi, ufite kwihangana kwinshi, kandi wuje urukundo n’umurava mwinshi,”- 
ngo urukundo wankunze rube muri bo, nanjye mbe muri bo.” Ariko ibi ntibyahishuriwe 
abana bayo batuye isi gusa. Uyu mubumbe w’iyi si yacu nubwo ari muto, ni igitabo 
cy’ibyigisho by’ijuru n’isi yose. Umugambi w’ubuntu bw’Imana butangaje, ubwiru 
bw’urukundo rutarondoreka rwaducunguye, ni icyigisho “abamarayika bagirira amatsiko 
bashaka gusobanukirwa,” kandi kizakomeza kubabera inyigisho y’ibihe bidashira. 
Abacunguwe hamwe n’ibindi biremwa bitacumuye, bazabonera mu musaraba wa Kristo 
ishingiro ry’ubumenyi n’indirimbo zo guhimbaza kwabo. Bizagaragara ko ubwiza 
burabagiranira mu mibereho ya Yesu ari ubwiza bw’urukundo rushingiye ku kwitanga. 
Binyuze mu mucyo w’i Kaluvari, bizagaragara ko itegeko ry’urukundo rwitanga ari itegeko 
rihesha isi n’ijuru ubugingo; kandi ko urukundo “rutishakira ibyarwo” rukomoka mu 
mutima w’Imana; kandi ko muri Uwo wiyoroheje akicisha bugufi, ariho hagaragariye imico 
y’Iyo ituye mu mucyo w’agatangaza, uwo umwana w’umuntu atabasha kwegera. {UIB 9.2} 

Mbere na mbere, Imana yigaragarije mu mirimo yose y’irema. Kristo ni we washyizeho 
ijuru, kandi ashinga n’imfatiro z’isi. Ukuboko kwe ni ko kwamanitse amasi mu kirere, 
n’amoko y’uburabyo atandukanye ku misozi. “Washimangiye imisozi uyishimangije 
ububasha n’imbaraga byawe.” “Inyanja ni iye, ni We wayiremye; Intoki ze ni zo zabumbye 
ubutaka.” Zaburi 65:6; 95:5. Ni We wujuje isi uburanga, n’ikirere amajwi y’indirimbo. 
Kandi ku biri mw’isi byose, mu kirere, no mu bicu, yanditsemo ubutumwa bw’urukundo 
rwa Data. {UIB 9.3} 

None icyaha cyahindanije umurimo utunganye w’Imana, nyamara iyo nyandiko iracyariho. 
Na n’ubu ibyaremwe byose byerekana ubwiza bwo gutungana kwayo. Nta na kimwe, uretse 
umutima w’umuntu wikunda, cyibeshejeho kubwacyo. Nta nyoni ibasha kwigumisha mu 
kirere, nta nyamaswa igendera ku butaka, ifite undi ikorera. Nta kibabi cyo mw’ishyamba, 




cyangwa akababi gato k’ubwatsi, kadafite inshingano yako. Buri giti kinini n’uduti duto na 
buri kibabi bitanga ibintu by’ingenzi bikenewe mu buzima, ku buryo umuntu n’inyamaswa 
bitabifite bitabasha kubaho; kandi umuntu n’inyamaswa nabyo, ku ruhande rwabyo, bigirira 
umumaro bya biti, na twa duti, n’ibibabi. Uburabyo buhumura neza kandi bukabumburira 
ubwiza bwabwo guhesha isi umugisha. Izuba ritanga umucyo waryo gushimisha amasi 
igihumbi. Inyanja, yo nkomoko y’amasoko n’amasumo, yakira imigezi ituruka hose, 
nyamara yakira ngo yongere itange. Ibicu bimanuka biva mu bubiko bwabyo ngo biheshe 
ubutaka gutoha, kugira ngo ibimera bibashe gukura. {UIB 9.4} 

Abamarayika b’ubwiza n’icyubahiro babonera umunezero mu gutanga, gutanga urukundo 
n’uburinzi bukomeye ku bantu bacumuye kandi badakiranuka. Ibyo biremwa byo mw’ijuru 
bigerageza kureshya imitima y’abantu; bizana muri iyi si icuze umwijima umucyo ukomoka 
mu bikari byo mw’ijuru; binyuze mu bwitonzi n’umurimo wo kwi- hangana bagenderera 
imitima y’abantu, kugira ngo bagarure abazimiye mu mushyikirano na Kristo ubari hafi 
kurusha uko babitekereza. {UIB 10.1} 

Ariko turetse ibyo byose bigaragaza Imana mu buryo bworoheje, dusobanukirwa Imana 
biruseho binyuze muri Yesu. Iyo twitegereje Yesu tubona ko gutanga bihesha Imana yacu 
icyubahiro. “Ntacyo nkora kubwanjye,” niko Kristo avuga; “Nkuko Data uhoraho 
yantumye, nanjye nkaba ndiho kubwa Data.” “Icyakora Jye sinishakira icyubahiro,” ahubwo 
icyubahiro ni icy’Uwo wantumye. Yohana 8:28; 6:57; 8:50; 7:18. Muri aya magambo, hari 
urufatiro rukomeye rw’itegeko ry’ubuzima bugenga isi n’ijuru. Kristo yahawe byose na Se, 
ariko abyakira ngo nawe abitange. Bityo rero mu bikari byo mwijuru, mu murimo akorera 
ibiremwa byose: abinyujije mu mwana We akunda, ubugingo bwa Se busesekarira bose; 
binyuze mu mwana kandi, busubira kw’Isoko ya byose ikomeye, mu buryo bwo guhimbaza 
n’imirimo y’ishimwe igengwa n’urukundo. Bityo rero binyuze muri Kristo, uruziga 
rw’ubuntu ruba rwuzuye, rugaragaza imico y’Uwo utanga kandi ukomeye, rukaba itegeko 
rigenga ubuzima. {UIB 10.2} 

Mu ijuru ubwaho iri tegeko ryaragomewe. Icyaha cyakomotse mu kwikunda. Lusiferi, wa 
mukerubi watwikiraga, yifuje kuba umutware w’ijuru. Yashatse kwigarurira ibiremwa byo 
mw’ijuru, ngo abiteshure ku Muremyi wabyo, ngo maze abe ariwe biramya. Bityo rero, 
yerekanye nabi Imana, avuga ko yishyira hejuru. Ingeso ze mbi aba arizo yitirira Umuremyi 
wuzuye urukundo. Uko niko yashutse abamarayika. Uko niko yashutse abantu. Yabateje 
gushidikanya ijambo ry’Imana, anabateza gushidikanya kugira neza kwayo. Kuko Imana ari 
Imana y’ubutabera n’ubushobozi ndengakamere, Satani yabateje kuyibonamo uburakari no 
kutababarira. Bityo akururira abantu mu kwigomeka ku Mana, maze ijoro ry’agahinda riba 
ritashye iyi si. {UIB 10.3} 





Isi icura umwijima bitewe no kutagira ishusho y’Imana y’ukuri. Kugira ngo uwo mwijima 
weyurwe, kugira ngo isi igarukire Imana, imbaraga za Satani ziyobya zagombaga gusenywa. 
Ibi ntibyagombaga gukoresha agahato. Igikorwa cy’agahato kinyuranye n’amahame agenga 
ingoma y’Imana; Imana yifuza umurimo w’urukundo; kandi urukundo ntirubasha 
guhatirwa; ntirubasha kubonwa hakoreresheje agahato cyangwa imbaraga. Gusa urukundo 
nirwo rubyutsa urukundo. Kumemya Imana ni ukuyikunda; imico yayo igomba kugagaraga 
ko ihabanye n’iya Satani. Hari Umwe gusa mw’ijuru no mw’isi washoboraga gukora uyu 
murimo. Uwo wenyine wari usobanukiwe n’ubujyejuru n’ubujyakuzimu bw’urukundo 
rw’Imana ni We wagombaga kurugaragaza. Mu isi icuze umwijima w’ijoro, Izuba ryo 
gukiranuka ryagombaga kurasa “rifite gukiza mu mababa yaryo.” Malaki 4:2 (3:20). (UIB 
10.4} 

Inama yo gucungurwa kwacu ntabwo ari igikorwa cyatunguranye, igikorwa cyaba 
cyaratekerejwe nyuma yo kugwa kwa Adamu. Kwari uguhishurwa “kw’ibanga ryari 
rihishwe uhereye kera kose.” Abaroma 16:25. Kwari ugushyira ku mugaragaro amahame 
agize urufatiro rw’ingoma y’Imana uhereye kera kose. Kuva mw’itangiriro, Imana na Kristo 
bari bazi ubwigomeke bwa Satani, no kugwa kw’umuntu bikomotse ku mbaraga z’uwo 
wigometse. Ntabwo byari muri gahunda y’Imana ngo habeho icyaha, ariko yabibonye mbere 
y’igihe ko bizaba, iteganya ingoboka, kugira ngo ihangane n’icyo kibi. Urukundo rwayo 
ruhebuje yari ifitiye isi, rwatumye itanga Umwana wayo w’ikinege, “kugira ngo umwizera 
wese atarimbuka, ahubwo ahabwe ubugingo buhoraho.” Yohana 3:16. (UIB 11.1} 

Lusiferi yari yaravuze ati, “Nzazamura intebe yanjye y’ubwami isumbe inyenyeri 
z’Imana;...Nzaba nk’Isumba Byose.” Yesaya 14:13, 14. Ariko Kristo, “nubwo yabanje 
kugira akamero k’Imana, ntiyatekereje yuko guhwana n’Imana ari ikintu cyo kugundirwa; 
ahubwo yisiga ubusa, ajyana akamero k’umugaragu w’imbata, agira ishusho y’umuntu.” 
Abafiripi 2: 6, 7. {UIB 11.2} 

Iki cyari igitambo cy’ubushake. Yesu yari kwigumira iruhande rwa Se. Yari kwigumanira 
icyubahiro cy’ijuru, no gusingizwa n’abamarayika. Ariko yahisemo gusubiza inkoni 
y’ubutware mu biganza bya Se, ava ku ntebe y’ubwami bw’ijuru n’isi, kugira ngo azanire 
umucyo abagoswe n’umwijima, n’ubugingo ku barimbuka. {UIB 11.3} 

Hafi imyaka ibihumbi bibiri ishije, ijwi ridasanzwe ryumvikaniye mw’ijuru, riva ku ntebe 
y’Ubwami y’Imana, rivuga riti, “Dore ndaje.” “Ibitambo n’amaturo ntiwabishatse, ahubwo 
wanyiteguriye umubiri. ... Dore ndaje, (mu muzingo w’Igitabo niko byanditswe kuri Jye), 
nzanywe no gukora ibyo ushaka Mana.” Abaheburayo 10:5-7. Muri aya magambo harimo 
gutangaza kuzuzwa kw’umugambi wari uhishwe uhereye kera kose. Kristo yari ageze igihe 
cyo kuza mw’isi yacu, no guhinduka umuntu. Aravuga ati, “Wanyiteguriye umubiri.” Iyo 




aza kubonekana icyubahiro yari afite ari kumwe na Se isi itarabaho, ntabwo twari kubasha 
kwihanganira umucyo wo kuboneka kwe. Kugira ngo tubashe kureba ubwiza bwe 
tudapfuye, ukwigaragaza kw’icyubahiro cye kwarahishwe. Ubumana bwe bwatwikiriwe 
n’ubumuntu, - ubwiza butagaragara bujya mw’ishusho y’umuntu ugaragara. (UIB 11.4} 

Uyu mugambi ukomeye wari ukingirijwe n’ibimenyetso ndetse n’ibishushanyo. Igihuru 
cyaka, icyo Kristo yiyerekeyemo Mose, cyahishuraga Imana. Ikimenyetso cyatoranijwe 
kuba mu cyimbo cy’Ubumana, cyari igihuru cyoroheje, kitabashaga na busa gukurura amaso 
y’abantu. Cyari gitwikiriye Utagira iherezo. Imana yo nyiri impuhwe yatwikiriye ubwiza 
bwayo mu buryo buciye bugufi, kugira ngo Mose naburebaho ye gupfa. Ni muri ubwo buryo 
Imana yavuganiye n’abisirayeri mu nkingi y’igicu ku manywa no mu nkingi y’umuriro 
ninjoro, ihishurira abantu ubushake bwayo, kandi ikabaha n’ubuntu bwayo. Ubwiza 
bw’Imana bwararengewe, n’icyubahiro cyayo kiratwikirwa, kugira ngo abantu 
b’abanyantege nke kandi babaho igihe gito babashe kubirebesha ijisho ryabo. Ni muri ubwo 
buryo Kristo yagombaga kugaragarira “mu mubiri wo gucishwa bugufi” (Abafiripi 3:21), 
“mw’ishusho y’abantu”. Mu maso y’ab’isi nta buranga yari afite bwabasha gutuma 
bamwifuza; nyamara yari Imana yihinduye umuntu, umucyo w’ijuru n’isi. Ubwiza bwe 
bwaratwikiriwe, gukomera kwe n’icyubahiro byarahishwe, kugira ngo abashe 
kwireherezaho abafite intimba, abantubahuye n’ibishuko. (UIB 11.5} 

Imana yategetse Mose kubwira Abisirayeri ati, “Kandi bandemere ubuturo bwera, nture 
hagati muri bo” (Kuva 25:8); maze yibera mu buturo, hagati y’ubwoko bwayo. Mu miruho 
yose bagiriye mu butayu, ikimenyetso cy’uko Imana iri kumwe nabo cyari kumwe nabo. 
Bityo Kristo ashinga ubuturo bwe hagati y’urusisiro rwacu abantu. Yashinze ihema rye 
hamwe n’amahema y’abantu, ngo abashe kubana natwe, ngo atumenyereze imico ye 
y’ubumana n’imibereho ye. “Jambo uwo yabaye umuntu, abana natwe (tubona ubwiza bwe 
busa n’ubw’Umwana w’ikinege wa Se), yuzuye ubuntu n’ukuri.” Yohana 1:14. (UIB 12.1} 

Kuva Yesu yaraje kubana natwe, tuzi neza ko Imana izi ibitugerageza, kandi ikababarana 
natwe mu mibabaro yacu. Buri muhungu na buri mukobwa ukomoka kuri Adamu akwiye 
kumenya ko Umuremyi wacu ari inshuti y’abanyabyaha. Kuko mu nyigisho yose y’ubuntu, 
buri sezerano riduhesha umunezero, buri gikorwa cy’urukundo, buri mbaraga mvajuru 
itureshya igaragarira mu mibereho y’Umukiza ari kuri iyi si, tubibonamo “Imana iri kumwe 
natwe.” {UIB 12.2} 

Satani yerekana itegeko ry’Imana ry’urukundo nk’itegeko ryo kwikunda. Avuga ko 
tudashobora kumvira amabwiriza yaryo. Ashinja Umuremyi kuba nyirabayazana watumye 
ababyeyi bacu ba mbere bacumura bakagwa, kimwe n’amakuba yose yakurikiyeho; bityo 
Satani akoshya abantu kubona ko Imana ariyo nkomoko y’icyaha, imibabaro, n’urupfu. 



Yesu yagombaga guhishura icyo kinyoma. Nk’umwe muri twe, yagombaga gutanga 
icyitegererezo cyo kumvira. Kubw’ibyo, yambaye kamere yacu, anyura mu byo tunyuramo 
mu buzima. “Ni cyo cyatumye yari akwiriye gushushanywa na bene Se kuri byose.” 
Abaheburayo 2:17. Iyo tuza kugira ibyo tunyuramo Yesu atabashije kwihanganira, Satani 
yari kubigira impamvu yifashisha kugira ngo atwereke ko imbaraga z’Imana zidahagije ku 
bwacu. Nicyo gituma Yesu “yarageragejwe ku buryo bwose nkatwe.” Abaheburayo 4:15. 
Yihanganiye buri kigeragezo cyose kitugeraho natwe. Ntiyigeze yikoreshereza kubwe 
imbaraga natwe tutabasha guhererwa ubuntu. Nk’umuntu, Yahuye n’ibigeragezo, kandi 
atsindisha imbaraga akomora ku Mana. Aravuga ati, “Mana yanjye nishimira gukora ibyo 
ukunda, Ni koko amategeko yawe ari mu mutima wanjye.” Zaburi 40:8. Uko yakomeje 
kugira neza, akiza abo bose batotezwa na Satani, Yeretse abantu ku mugaragaro imico 
y’itegeko ry’Imana na kamere y’imiterere y’umurimo We. Imibereho ye ni igihamya 
cyerekana ko natwe tubasha kumvira itegeko ry’Imana. {UIB 12.3} 

Mu bumuntu Bwe, Kristo yegereye inyokomuntu; mu bumana Bwe, yabashije gushyikira 
intebe y’Ubwami bw’Imana. Nk’Umwana w’umuntu, Yaduhaye icyitegererezo cyo 
kumvira; nk’Umwana w’Imana, aduha imbaraga yo kumvira. Ni Yesu wavuganiye na Mose 
muri cya gihuru cyo ku musozi Horebu agira ati “NDI UWO NDI WE ... Abe ariko 
uzabwira Abisiraheli uti, NDIHO yabantumyeho.” Kuva 3:14. Iri ryari isezerano ryo 
gucungurwa kw’Abisiraheli. Bityo rero ubwo yazaga “afite ishusho y’umuntu,” yivuzeho 
ko yitwa NDI. Umwana w’i Beterehemu, umugwaneza kandi Umukiza wicisha bugufi, ni 
Imana “yerekanywe ifite umubiri” 1 Timoteyo 3:16. Kandi natwe aratubwira ati: “NDI 
Umwungeri Mwiza.” “NDI Umutsima w’Ubugingo.” “NDI Inzira Ukuri n’Ubugingo.” 
“Nahawe ubutware bwose mu ijuru no mu isi.” Yohana 10:11; 6:51; 14:6; Matayo 28:18. 
NDI amizero y’ibyasezeranywe byose. NDI; witinya. “Imana iri kumwe natwe” ni We 
ngwate yo gucungurwa kwacu tuva mu byaha, amizero y’ubushobozi butubashisha kumvira 
itegeko mvajuru. {UIB 12.4} 

Ubwo yarekaga icyubahiro cye akambara ubumuntu, Kristo yagaragaje imico itandukanye 
n’iya Satani. Ndetse yakomeje kumanuka hasi cyane mu buryo bwo kwicisha bugufi. “Afite 
ishusho y’umuntu, yicisha bugufi araganduka ndetse ntiyanga no gupfa ndetse urupfu rwo 
ku musaraba.” Abafiripi 2:8. Nk’uko umutambyi mukuru yiyamburaga umwambaro we 
w’icyubahiro, agakora umurimo w’umutambyi usanzwe yambaye ikanzu ye y’igitare, ni 
nako Kristo yafashe kamere y’umugaragu, atamba igitambo, We mutambyi, We gitambo. 
“Ibicumuro byacu nibyo yacumitiwe, yashenjaguriwe gukiranirwa kwacu: igihano 
kiduhesha amahoro cyari kuri we.” Yesaya 53:5. {UIB 13.1} 

Kristo yakorewe ibyari bidukwiriye, kugira ngo natwe dukorerwe ibyari bimukwiriye. 
Yazize ibyaha byacu, atigeze agiramo uruhare, kugira ngo tugirwe abere binyuze mu 



gukiranuka kwe tutigeze tugiramo uruhare. Yapfuye urupfu rwari urwacu, kugira ngo 
duhabwe ubugingo bwari ubwe. “Imibyimba ye ni yo adukirisha.” {UIB 13.2} 

Mu kubaho kwe n’urupfu rwe, Kristo yasohoje ibirenze kwigarurira ibisenzegeri byatewe 
n’icyaha. Wari umugambi wa Satani gutandukanya by’iteka ryose Imana n’umuntu; ariko 
muri Kristo turushaho kwegera no komatana n’Imana nk’aho tutigeze ducumura. Mu 
gutwara kamere yacu, Umukiza yifatanije n’inyoko muntu akoresheje umurunga utabasha 
gucika. Uhereye mu bihe byose, twabaye isanga n’ingoyi. “Imana yakunze abari mu isi 
cyane, bituma itanga Umwana wayo w’ikinege.” Yohana 3:16. {UIB 13.3} 

Ntiyamutanze gusa ngo atwikorerere ibyaha kandi adupfire nk’igitambo; yanamuhaye 
ubwoko bwacumuye. kugira ngo atwemeze inama ye idahinduka y’amahoro, Imana yatanze 
Umwana wayo w’ikinege ngo abe umwe wo mu muryango w’umuntu, ngo agire kamere 
y’umuntu by’iteka ryose. Iri ni isezerano ritwemeza ko Imana izasohoza ijambo ryayo. 
“Nuko umwana yatuvukiye, duhawe umwana w’umuhungu: ubutware buzaba ku bitugu 
bye.” Imana yatwaye kamere y’umuntu binyuze mu mwana wayo, kandi yarayizamukanye 
iyijyana mw’ijuru risumba ayandi. Ni “Umwana w’umuntu” ufite uruhare ku ntebe 
y’ubutware bw’ijuru n’isi. Ni “Umwana w’umuntu” uwo izina rye rizitwa, “Igitangaza, 
Umujyanama, Imana ikomeye, Data wa Twese Uhoraho, Umwami w’Amahoro.” Yesaya 
9:6. Uwo NDI niwe Muhuza hagati y’Imana n’abantu, we ubasha guhuza abo bombi 
akoresheje ukuboko kwe. Uwo ni We “Wera, Utagira uburiganya, Utandura, Unyuranye 
n’abanyabyaha,” udakozwa isoni no kutwita abavandimwe. Abaheburayo 7:26; 2:11. 
Binyuze muri Kristo, umuryango wo mw’isi womatanye n’umuryango wo mw’ijuru. Kristo 
wahawe icyubahiro ni umuvandimwe wacu. Ijuru rigoswe n’ubumuntu, kandi ubumuntu 
bupfunyitswe mu gitereko cy’Urukundo Rutagira Iherezo. {UIB 13.4} 

Imana ivuga ku bantu bayo iti, “Bazamera nk’amabuye meza atatse ikamba, ashyizwe hejuru 
y’igihugu cye. Erega kugira neza kwe ni kwinshi, kandi ubwiza bwe nabwo ni bwinshi!” 
Zekariya 9:16, 17. Ikuzo ry’abacunguwe rizahora ari igihamya cy’ubuntu bw’Imana. 
“kugira ngo mu bihe bizaza izerekane ubutunzi bw’ubuntu bwayo buhebuje byose, itugirira 
neza muri Kristo Yesu.” “Kugira ngo ... abatware n’abafite ubushozi bwo mu ijuru mu 
buryo bw’umwuka bamenyeshwe ... ubwenge bw’Imana bw’uburyo bwinshi, nk’uko 
yabigambiriye kera kose muri Kristo Yesu Umwami wacu.” Abefeso 2:7; 3:10, 11. {UIB 
13.5} 

Binyuze mu murimo wa Kristo wo gucungura, ubutegetsi bw’Imana buhagaze nta rubanza 
bushinjwa. Uwo ufite imbaraga zidakumirwa yerekanywe nk’Imana y’urukundo. Ibirego 
bya Satani birahanagurwa, maze imico ye igashyirwa ahagaragara. Ubwigomeke 
ntibuzongera kubaho ukundi. Icyaha ntikizongera kwinjira mw’isi ukundi. Ibihe bidashira 



(abacunguwe) bose bazaba batakifuza kwigomeka. Binyuze mu kwitangaho igitambo 
cy’urukundo, abatuye isi n’abatuye ijuru bafitanye ubumwe butabasha kunyeganyezwa. 
{UIB 14.1} 

Umurimo wo gucungurwa uzaba ugeze ku musozo. Aho icyaha cyiyongereye, ubuntu 
bw’Imana bwarushijeho kwiyongera. Isi ubwayo, iyo Satani aburanira ko ari iye, ntabwo 
izakurwa mu bubata gusa ahubwo izashyirwa hejuru. Uyu mubumbe muto w’isi yacu, 
wokamwe n’umuvumo w’icyaha, umeze nk’igitotsi mu byo Imana yaremye, uzashyirwa 
hejuru kurenza indi mibumbe yose yo mu masi Imana yaremye. Aha hantu, aho Umwana 
w’Imana yabanye n’abantu; aho Umwami nyiri Icyubahiro yabaye akahababarizwa ndetse 
akicwa, - aha ngaha, ubwo azahindura ibintu byose bishya, ihema ry’Imana rizabana 
n’abantu bayo, “kandi Izaturana na bo, na bo bazaba abantu bayo, kandi Imana ubwayo 
izabana na bo, ibe Imana yabo.” Kandi mu bihe bidashira, ubwo abacunguwe bazaba 
bagendera mu mucyo w’Uhoraho, bazamuhimbariza impano ye itarondoreka,- {UIB 14.2} 

Imanuweli “Imana Iri Kumwe Natwe.” 



IGICE CYA 2 - UBWOKO BWATORANYIJWE 


Mu gihe gisaga imyaka igihumbi ubwoko bw’Abayuda bwari butegereje kuza k’Umukiza. 
Iki gikorwa bari bagifitiye amatsiko menshi. Mu ndirimbo no mu buhanuzi, muri gahunda 
zo mu rusengero no mu masengesho yo mu miryango, bashyiragamo izina Rye. Nyamara 
ubwo yazaga, ntibabashije kumumenya. Uwari ukunzwe mw’ijuru kuri bo yari “ameze 
nk’urugemwe rwameze mu butaka bwumagaye;” “nta buranga cyangwa igikundiro yari afite 
byo kubareshya”; kandi nta bwiza bamubonagamo bwatuma bamurangamira. “Yaje mu bye, 
ariko abe ntibamwakira.” Yesaya 53:2; Yohana 1:11. {UIB 15.1} 

Nyamara Imana yari yaratoranije Abisirayeri. Yari yarabahamagariye gukomeza no 
kwigisha abantu amategeko yayo, n’ibimenyetso ndetse n’ubuhanuzi byerekana Umukiza. 
Yifuzaga ko baba nk’imigezi y’agakiza ku batuye isi. Icyo Aburahamu yari cyo mu gihugu 
yari yarasuhukiyemo, icyo Yosefu yari cyo mu Egiputa, na Daniyeli mu ngoro z’i Babuloni, 
ni cyo Abaheburayo bagombaga kuba imbere y’amahanga atuye isi. Bagombaga guhishurira 
abantu Imana. {UIB 15.2} 

Mu ihamagarwa rya Aburahamu, Umwami Imana yaramubwiye ati, “Nzaguha umugisha; 
... kandi uzaba umugisha: ... kandi muri wowe ni mo imiryango yose yo mu isi izaherwa 
umugisha.” Itangiriro 12:2, 3. Iyo nyigisho yakomeje gusubirwamo n’abahanuzi. N’igihe 
Isiraheli yari imaze kwangizwa n’intambara n’uburetwa, iri sezerano ryari rikiri iryabo, 
“Abarokotse ba Yakobo bazaba mu moko menshi, bababere nk’ikime kivuye ku Uwiteka, 
cyangwa nk’imvura y’urujojo igwa mu byatsi, bitagomba kurindira umuntu, haba no 
gutegereza abana b’abantu.” Mika 5:7. Ibyerekeye urusengero rw’i Yerusalemu, Uwiteka 
yavugiye muri Yesaya ati, “Inzu yanjye izitwa inzu yo gusengerwamo n’amahanga yose.” 
Yesaya 56:7. {UIB 15.3} 

Ariko ibyiringiro byabo babihanze mu gukomera mu by’isi. Kuva igihe binjiriye mu gihugu 
cy’i Kanani, bateshutse amategeko y’Imana, maze bakurikiza inzira z’abapagani. Imiburo 
yose Imana yaboherereje iyinyujije mu bahanuzi yabaye imfa busa. Akanyafu ko gutotezwa 
no gukandamizwa n’abapagani ntacyo kabamariye. Ivugurura ryose ryakurikirwaga no 
kurushaho kwinangira. {UIB 15.4} 

Iyo Abisiraheli baza kumvira Imana, Yari kuzuza umugambi wayo binyuze mu ku mwubaha 
no kumwerereza kwabo. Iyo baza kugendera mu nzira zo kumvira, Imana yari 
“kubasumbisha ayandi mahanga yaremye yose, bakayasumbya ishimwe, kogera, 
n’icyubahiro.” Nk’uko Mose yabivuze, “Amahanga yo mu isi yose azabona yuko mwitiriwe 
izina ry’Uwiteka abatinye.” “Amahanga azumva ayo mateka yose” azavuga ati, “Mbega 
ukuntu abo bantu bafite ubwenge n’ubushishozi! Ni ubwoko bukomeye!” Gutegeka kwa 



kabiri 26:19; 28:10; 4:6. Ariko kubwo kudakiranuka kwabo, umugambi w’Imana 
wagombaga kugaragarira mu mibereho yuzuye ingorane no gucishwa bugufi. {UIB 15.5} 

Babaye imbata z’ubutware bw’i Babuloni, kandi batatanira mu bihugu by’abapagani. Muri 
uko kubabazwa, benshi bavuguruye amasezerano yabo yo gukiranukira Imana. Ubwo bari 
baramanitse inanga zabo mu biti, barizwa n’urusengero rwera rwari rwarahindutse umusaka, 
umucyo w’ukuri warababonekeye, maze kumenya Imana byamamazwa mu mahanga yose. 
Gahunda zo gutamba ibitambo bya gipagani yari ikizira kandi inyuranye na gahunda Imana 
yari yarashyizeho; maze benshi b’abanyakuri bari barasuzumye iyo migenzo ya gipagani, 
bagize icyo bigira ku Baheburayo ku byerekeranye n’ubusobanuro bwa gahunda 
yashyizweho n’Imana, maze binyuze mu kwizera basingira isezerano ry’Umucunguzi. {UIB 
16.1} 

Benshi muri abo banyagano banyuze mu karengane gakomeye cyane. Abatari bake bicwa 
bazize kwanga guhakana Isabato ngo bakurikize imigenzo ya gipagani. Ubwo abasengaga 
ibigirwamana bari bahagurukiye gutsembaho ukuri, Uwiteka yatumye abagaragu be 
bahagurukira kuvugana n’abami n’abatware imbona nkubone, kugira ngo bo ubwabo 
hamwe n’abo bayobora babashe kubona umucyo. Uko ibihe byagiye biha ibindi, abami 
bakomeye bamamaje inkuru, bahamya ubushobozi bw’Imana abanyagano babo basengaga. 
{UIB 16.2} 

Binyuze mu buretwa bw’i Babuloni, Abisiraheli bakize indwara yo gusenga ibishushanyo 
bibaje. Mu binyejana byakurikiyeho, bakomeje gutotezwa n’ingabo z’abanzi babo 
b’abapagani, kugeza ubwo basobanukiwe ko kunesha kwabo gushingiye ku kumvira 
amategeko y’Imana. Ariko kumvira kwa benshi ntikwakomokaga mu rukundo. Babiterwaga 
no kwikunda. Kubaha Imana kwabo mu bigaragara babiterwaga no gushaka icyubahiro no 
gukomera mu gihugu cyabo gusa. Ntibabaye urumuri rw’isi, ahubwo bitandukanije n’isi ngo 
bahunge ikigeragezo cyo kuramya ibigirwamana. Mu mabwiriza bahawe anyujijwe kuri 
Mose, Imana yari yarabihanangirije ko batagomba kwifatanya n’abasenga ibigirwamana; 
ariko iyi nyigisho ntabwo yasobanuwe uko bikwiye. Umugambi kwari ukugira ngo be 
gukurikiza imico ya gipagani. Nyamara babikoresha mu kurema urusika rutandukanya 
Abisiraheli n’andi mahanga. Abayuda babonaga Yerusalemu nk’ijuru ryabo, bakabigirira 
ishyari ngo hato Uwiteka atagirira ubuntu abanyamahanga. {UIB 16.3} 

Aho baviriye i Babuloni, bashyize umwete mwinshi ku mabwiriza y’iby’idini. Mu gihugu 
hose hubatswe amasinagogi, maze abatambyi n’abanditsi bakayigishirizamo amategeko. 
Kandi hashinzwe amashuri, agatangirwamo ubumenyi rusange n’ubuhanga, byavugwaga ko 
byigisha amahame yo gukiranuka. Ariko ibi byaje guhumanywa. Mu gihe cy’ubunyage, 
abantu benshi bari baremeye ibitekerezo n’imigenzo ya gipagani, maze byinjizwa muri 



gahunda z’imihango y’idini ryabo. Akenshi bagiye bakurikiza imihango y’abasenga 
ibigirwamana mu bintu byinshi. {UIB 16.4} 

Uko bagiye bava ku Mana, Abayuda bagiye batakaza umucyo w’inyigisho za gahunda yo 
gusenga. Iyo gahunda yari yarashyizweho na Kristo ubwe. Buri gice cyayo cyashushanyaga 
Kristo; kandi cyari cyuzuye imbaraga n’ubwiza bw’iby’umwuka. Ariko Abayuda batakaje 
ubuzima bwabo mu by’umwuka, kubera imigenzo yabo, maze bihambira ku bidafite 
umumaro. Ibyiringiro byabo byari mu bitambo n’uko batoranijwe, aho kwizera uwo 
byashushanyaga. kugira ngo bagarure mu mwanya ibyo batakaje, abatambyi n’abigisha 
bongereye umubare w’amategeko abagenga; ariko uko barushagaho kuyakomeza, niko 
kugaragaza Imana byarushagaho gucogora. Ubwinshi bw’imigenzo yabo nibwo 
bapimiragaho ubutungane bwabo, mu gihe imitima yabo yabaga yuzuye kwishyira hejuru 
n’uburyarya. {UIB 16.5} 

Hamwe n’uwo mutwaro w’amategeko yabo, kubaha itegeko (ry’Imana) cyari ikidashoboka. 
Abifuzaga kubaha Imana, kandi bagerageza gukurikiza amategeko y’abigisha, biyuhaga 
akuya kubwo umutwaro uremereye. Gutotezwa n’umutima nama ubashinja ntibyabahaga 
amahoro. Bityo Satani yakoraga ibishoboka ngo abace intege, kugira ngo bapfobye uko 
bizera imico y’Imana, no gusuzuguza kwizera kwa Isiraheli. Yifuzaga gushimangira ibirego 
bye yatanze ubwo yigomekaga mu ijuru, - avuga ko Ibyo Imana ishaka bidashingiye ku kuri 
kandi ko bidashoboka ko byakubahirizwa. Yaravuze ati, n’Abisirayeri ni uko, ntibubahirije 
itegeko. {UIB 17.1} 

Mu gihe Abayuda bifuzaga ukuza kwa Mesiya, ntibari bafite ubusobanuro nyakuri 
bw’inshingano y’ikizamuzana. Ntabwo bashakaga gukizwa ibyaha, ahubwo bashakaga 
gukizwa Abaroma. Bari bategereje Mesiya uzaza anesha, agashenjagura imbaraga 
z’ababarenganya, maze Isiraheli igahabwa ubutware bw’isi yose. Ibi byabashyiraga mu 
nzirayo guhakana Umucunguzi. {UIB 17.2} 

Mu gihe cy’ivuka rya Kristo, ubu bwoko bwari mu muriro w’ubutware bw’abanyamahanga, 
bwabababazaga birenze urugero. Abayuda bari bemerewe gukomeza ubuyobozi bwabo 
bihariye; ariko ibi nta gaciro byari bifite kuva bari munsi y’ubutegetsi bw’ingoyi 
y’Abaroma, cyangwa gukumirwa kw’imbaraga zabo. Abaroma bavugaga ko bafite 
ububasha bushyiraho kandi bukuraho umutambyi mukuru, kandi akenshi uwo mwanya 
wabonwaga mu buriganya, hatanzwe ruswa, ndetse no kwicana. Bityo umwanya 
w’ubutambyi ukagenda urushaho kugerwaho hakoreshejwe uburiganya. Nyamara 
abatambyi bari bagifite imbaraga nyinshi, ariko bazikoreshaga mu bucanshuro no 
kwishakira ibyabo. Abantu bari barabaswe n’ibikorwa bizira impuhwe, n’imisoro y’ikirenga 
bakwa n’Abaroma. Ibi byateje ingorane zo kutanyurwa. Ndetse bikomeza kwamamara. 



Umururumba n’urugomo, kutizerwa n’ubwumvikane buke mu by’umwuka, byarimo 
bimunga imitima y’abantu. {UIB 17.3} 

Urwango bari bafitiye Abaroma, no kwishyira hejuru nk’ishyanga no mu by’umwuka, 
byatumye Abayuda na none bakomera cyane ku buryo bwabo bwo kuramya. Abatambyi 
bagerageje gukomeza imico yo kwera bita ku kantu ako ariko kose mu migenzo y’idini. 
Abantu bari bakiri muri uwo mwijima no gutotezwa, hamwe n’abategetsi bari bafite inyota 
y’ubutegetsi, bifuzaga kuza k’Uwo wakuraho abanzi babo maze akimika ingoma 
y’Abisiraheli. Bari barize ubuhanuzi, ariko badafite iby’umwuka. Bityo birengagiza ibyo 
byanditswe byerekanaga ku kuza kwa mbere kwa Kristo mu buryo bucishije bugufi, ahubwo 
babisobanura nabi babyitiranya n’ibyanditswe bivuga ukugaruka kwe kwa kabiri mu 
cyubahiro. Kwishyira hejuru byahumye amaso yabo. Basobanura ubuhanuzi bakurikije 
ibyifuzo bishingiye ku irari ryabo. {UIB 17.4} 



IGICE CYA 3 - IGIHE GIKWIRIYE GISOHOYE 


“Maze igihe gikwiriye gisohoye Imana yohereza Umwana wayo, ... ngo acungure 
abatwarwa n’amategeko, biduheshe guhinduka abana b’Imana.” Abagalatiya 4:4, 5. {UIB 
18.1} 

Kuza kw’Umucunguzi kwari kwaravuzwe kera muri Edeni. Ubwo Adamu na Eva bumvaga 
iryo sezerano, bategereje ko rihita risohora bidatinze. Mu byishimo byinshi, bahaye ikaze 
umuhungu wabo w’imfura bari bamaze kubyara, biringira ko ashobora kuba ari we 
Mucunguzi. Ariko gusohora kw’iryo sezerano kwaratinze. Abo babanje kurihabwa bapfuye 
bataribonye. Uhereye mu gihe cya Enoki, iri sezerano ryasubiwemo n’abakurambere 
n’abahanuzi, kugira ngo bikomezemo ibyiringiro byo kuza kwe, nyamara na none ntiyaza. 
Ubuhanuzi bwa Daniyeli bwahishuye igihe cyo kuza Kwe, ariko siko bose basobanuye uko 
bikwiriye ubwo butumwa. Ibinyejana bigenda bishira haza ibindi; ibyo abahanuzi bavuze 
biribagirana. Imbaraga z’akarengane zari ziremereye Abisiraheli, ndetse benshi batangira 
gutakamba ngo, “Iminsi iratinze, kandi iyerekwa ryose rirahebwe?” Ezekiyeli 12:22. {UIB 
18.2} 

Nyamara nk’uko inyenyeri zikomeza inzira ngari zagenewe, imigambi y’Imana 
ntiyihutishwa cyangwa ngo ikerererwe. Binyuze mu bimenyetso by’umwijima 
w’icuraburindi ndetse n’itanura ricumba umwotsi, Imana yahishuriye Aburahamu 
iby’uburetwa bw’Abisiraheli mu Egiputa, imwereka ko igihe cyabo cyo kuba abasuhuke 
kigomba kuba imyaka magana ane. “Ubwa nyuma,” niko Uwiteka avuga, “bazarivamo 
bavanyemo ubutunzi bwinshi.” Itangiriro 15:14. Kandi iryo jambo, ubutware bw’ubwami 
bwishyize hejuru bwa Farawo ntibwabashaga kurirwanya. Kuri “Uwo munsi nyirizina” 
nk’uko ijuru ryabisezeranye, “ingabo z’Uwiteka zose ziva mu gihugu cya Egiputa.” Kuva 
12:41. Ni muri ubwo buryo na none, isaha yo kuza kwa Kristo yemejwe mu nama yo 
mw’ijuru. Ubwo urushinge rw’isaha ikomeye rwageraga ku gihe cyayo cyagenwe, Yesu 
yavukiye i Beterehemu. {UIB 18.3} 

“Igihe gikwiriye gisohoye, Imana yohereza Umwana wayo.” Ishoborabyose yari yarayoboye 
kandi igenzura ibikorwa by’amahanga, imyitwarire n’ikozwa hirya no hino ry’abantu 
hamwe n’ingaruka zabyo, kugeza ubwo byagaragaraga ko isi igejeje igihe cyo kuza 
k’Umucunguzi. Amahanga yari yibumbiye munsi y’ubutegetsi bumwe. Ururimi rumwe 
nirwo rwakoreshwaga cyane, kandi rwemewe ko arirwo rugomba gukoreshwa mu nyandiko. 
Kuva hirya no hino Abayuda bari baratatanye bateraniraga i Yerusalemu mu minsi mikuru 
ya buri mwaka. Igihe basubiraga mu bihugu basuhukiyemo, bagombaga kwamamaza kw’isi 
yose inkuru nziza yo kuza kwa Mesiya. {UIB 18.4} 




Muri iki gihe gahunda ya gipagani yagendaga ita agaciro mu bantu. Abantu benshi bari 
barambiwe ikinamico n’imigani idafite icyo ibigisha. Bifuzaga idini yabasha kumara 
ubukene imitima yabo. Nubwo umucyo w’ukuri wasaga naho wavuye mu bantu, hariho 
bamwe bashakishaga umucyo, kandi buzuye gushoberwa n’agahinda. Bari bafite inyota yo 
kumenya Imana ihoraho, n’ibyiringiro by’ubuzima nyuma y’urupfu. {UIB 18.5} 

Kuko Abayuda bari barateshutse ku Mana, kwizera kwabo kwari kwaracuze umwijima, 
ibyiringiro by’ahazaza byarayoyotse. Amagambo y’abahanuzi ntiyari agifite agaciro. Kuri 
benshi, urupfu rwari amayobera ateye ubwoba; hirya yarwo hadasobanutse ari umwijima. 
Ibi ntibyari gusa mu miborogo y’ababyeyi b’i Betelehemu, ahubwo kwari ugutaka 
kw’abantu bose, kumviswe n’abahanuzi ibihe byinshi, - “Induru yumvikaniye i Rama, yo 
kurira no kuboroga kwinshi, Rasheli aririra abana be, yanga guhozwa kuko batakiriho.” 
Matayo 2:18. “Mu gikombe cy’igicucu cy’urupfu” niho abantu bari bicaye, badafite uwo 
kubahumuriza. Bari bategereje kuza k’Umucunguzi bafite amatsiko menshi, bategereje igihe 
umwijima uzakurwaho, maze amayobera y’ahazaza agasobanuka. {UIB 19.1} 

Mu bihugu byo hanze y’Ubuyuda, hariho abantu bahanuraga kuza k’Umwigisha uzava ku 
Mana. Aba bantu bashakishaga ukuri, kandi bari barahawe Mwuka kugira ngo abahishurire. 
Bagiye baza basimburana umwe umwe nk’inyenyeri mu kirere cy’umwijima, uko niko abo 
bigisha bagendaga baboneka. Amagambo y’ubuhanuzi bwabo yari yaracanye umuriro 
w’ibyiringiro mu mitima y’ibihumbi by’abatuye ibihugu by’abanyamahanga. {UIB 19.2} 

Mu myaka amagana yari ishize, Ibyanditswe byera byari byarasobanuwe mu rurimi 
rw’Ikigiriki, kandi bivugwa henshi mu bwami bw’Abaroma. Abayuda bari baratatanijwe 
hirya no hino, kandi ibyiringiro byabo byo kuza kwa Mesiya bari barabigejeje no ku 
banyamahanga. Mu bo Abayuda bitaga abapagani, harimo abantu bari basobanukiwe neza 
n’Ibyanditswe byo mu buhanuzi bwo kuza kwa Mesiya kurusha abigisha bo muri Isiraheli. 
Hari bamwe biringiraga ko kuza kwe kugamije kubacungura mu cyaha. Abanyabwenge 
bagerageje kurondora iryo banga ry’Abaheburayo. Ariko uburyarya (mu myizerere) 
bw’Abayuda bwabangamiye ikwirakwira ry’umucyo. Kubwo gukomeza kugira ibitekerezo 
byo kwitandukanya n’andi mahanga, ntabwo bari bafite ubushake bwo kumenyesha abandi 
ubwenge bari bafite, bwerekeye umurimo w’ibimenyetso. Umusobanuzi nyakuri 
yagombaga kwiyizira. Wa wundi ibimenyetso byashushanyaga ni We wagombaga 
kubibasobanurira. {UIB 19.3} 

Imana yari yaravuganye n’abatuye isi ikoresheje ibyaremwe, ibishushanyo n’ibimenyetso, 
abakurambere n’abahanuzi. Inyigisho zagombaga guhabwa abantu hakoreshejwe ururimi 
rw’abantu. Intumwa y’isezerano yagombaga kuvuga. Ijwi rye ryagombaga kumvikana mu 
rusengero Rwe. Kristo yagombaga kuza agashyira ku mugaragaro amagambo ye abantu 



bakayamenya kandi bakayasobanukirwa. We, nkomoko y’ukuri, yagombaga gutandukanya 
ukuri n’amagambo y’amanjwe yavugwaga n’abantu, yari yarahindutse adafite umumaro. 
Ishingiro ry’ubutegetsi bw’Imana, na gahunda yo gucungurwa, byagombaga gusobanurirwa 
abantu neza. Ibyigisho byo mu Isezerano rya Kera byagombaga gusobanurirwa abantu uko 
byakabaye. {UIB 19.4} 

Mu bayuda harimo abantu bashikamye, bakomokaga muri rwa rubyaro rwera rwari 
rukirangwamo kumenya Imana. Aba nabo bari bategereje isezerano ryasezeraniwe ba 
sekuruza. Bakomezaga kwizera kwabo bishingikirije ku byavuzwe na Mose, agira ati 
“Umwami Imana izabahagurukiriza umuhanuzi muri bene wanyu umeze nkanjye, nuko 
muzamwumvire mu byo azababwira byose.” Ibyakozwe n’intumwa 3:22. Kandi, bari 
barasomye uko Imana izamusukaho amavuta “ngo abwirize abagwaneza ubutumwa bwiza,” 
“kuvura abafite imvune mu mitima, no kumenyesha imbohe ko zibohowe,” no kumenyesha 
abantu umwaka w’imbabazi.” Yesaya 61:1, 2. Bari baranasomye uko “azasohoreza 
gukiranuka mu isi,” uko n’ibirwa “bizategereza amategeko ye”, uko Abanyamahanga 
bazasanga umucyo We, n’abami bazamusanga abyukanye kurabagirana. Yesaya 42:4; 60:3. 
{UIB 19.5} 

Amagambo ya Yakobo ajya gupfa yabujuje ibyiringiro: “Inkoni y’ubwami ntizava kuri 
Yuda, Inkoni y’ubutware ntizava hagati y’ibirenge bye, Nyirayo ataraza.” Itangiriro 49:10. 
Gucogora kw’imbaraga z’Abisiraheli byahamyaga ko kuza kwa Mesiya kwegereje. 
Ubuhanuzi bwa Daniyeli bwerekanaga icyubahiro cyo kwimika ingoma ye izasimbura 
ubwami bwose bw’iyi si; kandi, umuhanuzi akomeza avuga ati, “Buzahoraho iteka ryose.” 
Daniyeli 2:44. Ubwo bake gusa aribo basobanukiwe n’umurimo wazanye Kristo kuri iyi si, 
abandi bari bategereje igikomangoma gikomeye kizimika ingoma yacyo muri Isiraheli, 
kandi uzaza nk’Umucunguzi w’amahanga. {UIB 20.1} 

Igihe gikwiriye cyari gisohoye. Abantu bari bamaze ibihe mu buhenebere bw’icyaha, 
bahamagarirwaga kwitegura Umucunguzi. Satani yakoraga uko ashoboye ngo asenye iteme 
rihuza isi n’ijuru. Mu binyoma bye, Satani yari yarahejeje umuntu mu byaha. Wari 
umugambi we kunamura abantu ku Mana, ngo asibanganye urukundo (Imana) ifitiye abantu, 
kugira ngo Imana ibe yarekera isi munsi y’ubutware bwa Satani. {UIB 20.2} 

Satani icyo yashakaga ni uko abantu bibagirwa Imana, ngo bateshuke inzira zayo, maze 
bayoboke ubwami bwe. Guharanira kwishyira hejuru kwe byasaga naho bitsinze. Ni 
iby’ukuri ko buri gihe Imana igira abayihagararira (abayihamya). Ndetse no mu bapagani 
hari abo Kristo yakoresheje kugira ngo avane abantu mu isayo y’ibyaha. Ariko aba bantu 
barasuzuguwe ndetse barangwa. Benshi muri bo baratotejwe ndetse baricwa. Igicucu 
cy’umwijima wa Satani cyari gitwikiriye isi cyagendaga kirushaho kwijima. {UIB 20.3} 



Akoresheje ubupagani, Satani yamaze igihe kinini ayobya abantu kugira ngo abakure ku 
Mana; ariko cyane ukunesha kwe kwagaragariye mu kugoreka imyizerere y’Abisiraheli. Mu 
gutekereza no kuramya bakurikije uko bibwira, abapagani bari barabuze inzira yo kumenya 
Imana, kandi barushaho kuba babi cyane. N’Abisiraheli nabo niko byabagendekeye. Ihame 
rivuga ko umuntu abasha kwihesha agakiza kubwo imirimo ye bwite ni ryo rufatiro rwa buri 
dini rya gipagani; Noneho ryari rimaze guhinduka ihame ry’idini y’Abayuda. Satani yari 
yarababibyemo iyo mbuto. Aho rikurikizwa hose, abantu ntibaba bagifite ikibakingira 
gukora icyaha. {UIB 20.4} 

Ubutumwa bw’agakiza bugezwa ku bantu hakoreshejwe abantu. Ariko Abayuda bo bashatse 
kwiharira ukuri ariko guhesha ubugingo buhoraho. Bari barihishiye Manu, ariko yaje 
kwangirika. Imyizerere bagerageje kwikubira yahindutse urukozasoni. Bambuye Imana 
icyubahiro cyayo, maze bashukisha iyi si igisa n’inkuru nziza. Bari baranze kwiyegurira 
Imana ngo bahabwe agakiza kazaniwe abatuye isi, maze bahinduka ibikoresho bya Satani 
byo kurimbura isi. {UIB 20.5} 

Abo Imana yari yarahamagariye kuba inkingi n’isoko y’ukuri bahindutse abahagarariye 
Satani. Bakora umurimo (Satani) yifuzaga ko bakora, bakora ibitukisha izina ry’Imana, 
bagatuma ab’isi bayibona nk’itegekesha igitugu. Abatambyi bakoraga mu buturo bwera bari 
barateshutse kubyo umurimo wabo wasuraga. Ntibari bakirenza amaso ibitambo ngo barebe 
uwo bishushanya. Mu gutamba ibitambo basaga n’abakina ikina mico. Ibyejejwe Imana 
ubwayo yitoranirije byahinduwe ibyo guhuma ibitekerezo no kunangira imitima. Imana 
ntiyari ikibasha gushyikira umuntu binyuze muri ubu buryo. Iyi gahunda yose yagombaga 
gukurwaho. {UIB 20.6} 

Ikinyoma cy’icyaha cyari kigeze ahirengeye. Uburyo bwose bwo kwangiza imibereho 
y’umuntu bwashyizwe mu bikorwa. Umwana w’Imana, yitegereje ku isi, abona imibabaro 
n’agahinda. Afite imbabazi nyinshi, yabonye uburyo abantu bahinduwe iminyago 
y’uburakari bwa Satani. Arenaba impuhwe abo bose banduzwa n’imico mibi, bicwa, kandi 
barimbuka. Bari barahisemo umutware wabazirikiye ku modoka ye nk’abacakara. Mu 
buyobe no gushukwa, bagenderaga mu nzira y’umwijima ibaganisha mu kurimbuka 
kw’iteka ryose, - mu rupfu rutagira ibyiringiro by’ubuzima, mu ijoro ridakurikirwa 
n’igitondo. Ingabo za Satani zari zifatanije n’abantu. Imibiri y’abantu, yagenewe kuba 
ubuturo bw’Imana, yari yarahindutse ubuturo bw’abadayimoni. Imbaraga z’umubiri zumva, 
zikabakaba, zigira ibyifuzo, ingingo z’umubiri w’umuntu, zakoreshwaga n’imbaraga 
idasanzwe mu kwitabira kwifuza ibidafite umumaro. Ikimenyetso cy’abadayimoni 
cyahatiwe kuba mu ruhanga rw’abantu. Imibereho y’abantu yagaragazaga ikimenyetso 
cy’ingabo z’icyaha cyari cyarababase. Abameze nk’abo nibo Umucunguzi w’isi yifuza 
kwakira. Mbega uko bisa kugira ngo Umuziranenge Uhoraho yitegereze ibyo! {UIB 21.1} 




Icyaha cyari cyarabaye ubumenyi, naho ingeso mbi zarahinduwe nk’izera kandi zigize 
umugabane w’idini. Ubugome bwari bwarashinze imizi mu mitima, kandi ibikorwa 
by’urugomo by’umuntu nibyo byari bihanganye n’ijuru. Byagaragariye isi yose ko, uretse 
ubushobozi bw’Imana, umuntu ntiyari kubasha kuva aho yaguye. Ibigize ubuzima bushya 
n’imbaraga byagombaga gutangwa ku buntu n’Uwaremye isi. {UIB 21.2} 

Isi zitacumuye zari zifite amatsiko yo kubona Yehova ahaguruka, agatsembaho abatuye iyi 
si. Kandi iyo Imana iza kubigenza ityo, Satani yari yiteguye gukomeza umugambi we wo 
kwigarurira ibiremwa byo mw’ijuru. Yari yaravuze ko amahame agenga ingoma y’Imana 
atuma imbabazi zidashoboka. Iyo iyi si iza kurimburwa, yari kugaragaza ko ibirego bye ari 
iby’ukuri. Yari yiteguye kurega Imana, no gukwiza ubwigomeke bwe no mu masi yo hejuru. 
Ariko aho kurimbura isi, Imana yohereje Umwana wayo ngo ayikize. Nubwo kwangirika 
n’urugomo byabonekaga mu bice byose by’abanyamahanga, inzira yo kubikiza yari 
yarateguwe. Mu gihe nyacyo cy’akaga, ubwo Satani yasaga n’ugiye gutsinda, Umwana 
w’Imana yaje azanye ubutumwa bukomeye bw’ubuntu mvajuru. Uhereye kera kose, mu 
gihe cyose, urukundo rw’Imana rwari rwaragaragarijwe ubwoko bwayo bwacumuye. 
Nyamara, n’ubwo abantu barushagaho gusaya mu byaha, ibimenyetso by’imbabazi 
byakomeje kwerekanwa. Nuko igihe gikwiriye gisohoye, Ijuru rihabwa icyubahiro kubwo 
gusukwa mu isi k’ubuntu busendereye bw’agakiza butashoboraga gukumirwa cyangwa ngo 
busubizwe inyuma kugeza ubwo inama y’agakiza izaba yuzuye. {UIB 21.3} 

Satani yishimiraga ko atsinze mu gutesha agaciro ishusho y’Imana mu bantu. Maze Yesu 
azanwa no kugarura mu muntu ishusho y’Umuremyi we. Nta wundi usibye Kristo We 
ubasha kurema bushya imico yangijwe n’icyaha. Yaje kwirukana abadayimoni bari 
barigaruriye ubushake (bw’umuntu). Yaje kudukura mu cyavu, kurema bushya imico 
yangiritse ngo ikurikize imico Ye mvajuru, kandi ngo igire ubwiza bw’icyubahiro Cye. 
{UIB 21.4} 



IGICE CYA 4 - UMUKIZA YABAVUKIYE 


(Iki gice gishingiye muri Luka 2:1-20). 

Umwami w’icyubahiro yicishije bugufi birenze urugero kugira ngo yambare umubiri wa 
kimuntu. Yarasuzugurwaga akanarenganywa n’abantu bari bamukikije. Ubwiza bwe bwari 
butwikiriye, kugira ngo icyubahiro asanganywe cye kuba icyo kurangamirwa. Yirinze 
ukwibonekeza uko ariko kose. Ubukire, icyubahiro cy’isi, no gukomera k’umuntu 
ntibibasha gukiza ubugingo urupfu; Yesu yifuzaga ko abantu bamusanga batabitewe 
n’ikintu icyo aricyo cyose mu bireshya by’iyi si. Keretse gusa ubwiza bukomoka ku kuri 
mvajuru nibwo bwagombaga gukurura abo bashaka ku mukurikira. Imico ya Mesiya yari 
yaravuzwe kera mu buhanuzi, kandi yifuzaga ko abantu bamwemera bashingiye ku bihamya 
by’ijambo ry’Imana. (UIB 22.1} 

Abamarayika batangajwe na gahunda y’icyubahiro yo gucungura (umuntu). 
Bitegerezanyaga amatsiko ngo barebe uko abantu b’Imana bazakira Umwana wayo, 
yambaye umwambaro wa kimuntu. Abamarayika baje mu gihugu cy’ubwoko bwatoranijwe. 
Naho andi mahanga ahugiye mu by’imigani no gusenga ibigirwamana. Abamarayika baza 
mu gihugu cyahishuriwe icyubahiro cy’Imana, ndetse kikamurikirwa n’umucyo 
w’ubuhanuzi. Baje i Yerusalemu bambaye ishusho itagaragara, baza basanga abahawe 
gusobanura Inyandiko Zera, n’abagabura bo mu nzu y’Imana. Ndetse icyo gihe, bageze ku 
mutambyi Zakariya, ubwo yakoraga umurimo we imbere y’igicaniro, bamumenyesha ko 
kuza kwa Kristo kwegereje cyane nk’uko byari byarahanuwe. Mu icyo gihe ndetse, integuza 
ya mbere yahise ivuka, kandi umurimo we wahamijwe n’ibitangaza n’ubuhanuzi. Inkuru 
nziza yo kuvuka kwe, n’ibitangaza by’umurimo we byari byaramamajwe mu mahanga. 
Nyamara Yerusalemu ntiyari yiteguye kwakira Umucunguzi wayo. {UIB 22.2} 

Intumwa z’ijuru zatangajwe no kwibonera ukudaha agaciro no kwirengangiza kwaranze 
abantu Imana yari yarahamagariye kugeza umucyo w’ukuri ku batuye isi. Ubwoko 
bw’Abayuda bwari bwararindiwe kuba abahamya yuko Kristo yagombaga kuvukira mu 
gisekuruza cya Aburahamu no mu cya Dawidi; nyamara ntibamenye ko kuza kwe kwari 
kwegereje cyane. Mu rusengero, ibitambo bya mugitondo na nimugoroba bya buri munsi 
byerekezaga kuri ntama w’Imana; nyamara ntibyabateye kwitegura kumwakira. Abatambyi 
n’abigisha b’ubwoko ntibamenye ko igikorwa kidasanzwe cy’ibihe byose cyari kigiye kuba. 
Basubiragamo amasengesho yabo atagira icyo avuze, n’imihango yo kuramya ngo abantu 
babarebe, ariko mu guharanira ubutunzi n’icyubahiro cy’isi, bakagaragara ko batiteguye 
uguhishurwa kwa Mesiya. Iyo myifatire irangwa no kutagira icyo bitaho yakwiriye igihugu 
cyose cya Isiraheli. Imitima yo kwikunda kandi yigaruriwe n’iby’isi ntiyakozwaga 



iby’umunezero wari usabye ijuru. Bake gusa nibo bifuzaga kubona utigeze kubonwa. 
Abameze nk’abo nibo intumwa z’ijuru zabonekeye. {UIB 22.3} 

Abamarayika barinze Yosefu na Mariya ubwo bavaga iwabo i Nazareti bagana umudugudu 
wa Dawidi. Itegeko ry’ingoma y’Abaroma ryo kwiyandikisha kw’abatuye ubwo bwami 
bwose ryageze no ku batuye mu misozi y’ i Galilaya. Nk’uko kera Kuro yashyizwe ku 
ngoma y’ubwami bw’isi ngo ahe umudendezo imbohe z’Umwami (Imana), niko Kayisari 
Awugusito yakoreshejwe kuzuza umugambi w’Imana mu kuzana nyina wa Yesu i 
Beterehemu. Yari uwo mu rubyaro rwa Dawidi, kandi umuhungu wa Dawidi yagombaga 
kuvukira mu murwa wa Dawidi. Muri wowe Betelehemu, niko umuhanuzi avuga, 
“hazaturuka uzantegekera Isiraheli. Igisekuru cye ni kirekire cyabayeho kuva kera cyane.” 
Mika 5:2. Ariko muri uwo murwa w’ubwami bakomokamo, Yosefu na Mariya ntibamenywa 
haba no kubahwa. Baguye agacuho nta n’icumbi, bahuranya imihanda yose y’uwo murwa, 
uhereye ku marembo y’umurwa ukageza iburasirazuba bwawo, ntibabona na hato ho 
kuruhukira iryo joro. Ntibabashije kubona icyumba mu macumbi yari yuzuriranye. Mu nzu 
igayitse aho amatungo yararaga, niho babashije kubona ubuhungiro, maze aho aba ariho 
Umucunguzi w’isi avukira. {UIB 22.4} 

Abantu ntibabimenya, nyamara inkuru y’ibyishimo ikwira ijuru. Bifite umunezero 
n’ubwuzu bwinshi, ibiremwa bitacumuye byashimishijwe no kuza muri iyi si biturutse mu 
isi y’umucyo. Isi yose yuzura umucyo wo kuza Kwe. Hejuru y’imisozi y’i Betelehemu hari 
hateraniye Abamarayika batabarika. Bari bategereje ikimenyetso ngo bamamaze inkuru 
nziza kw’isi. Iyo abayobozi mu Isiraheli baza kugira ukuri mu byo bizera, bari kuba 
baramenyekanishije ibyishimo byo kwamamaza ivuka rya Yesu. Ariko dore ubu 
birabarenze. {UIB 23.1} 

Imana iravuga iti, “Ngiye guha amazi abishwe n’inyota, ngiye kuvubura inzuzi ku butaka 
bwumagaye.” “Mu mwijima umucyo urasira intungane.” Yesaya 44:3; Zaburi 112:4. 
Kubashakisha umucyo, kandi bakawakirana umunezero, imyambi irabagirana ikomoka ku 
ntebe y’Imana izabamurikira. {UIB 23.2} 

Mu misozi aho Dawidi yajyaga aragirira umukumbi, abashumba bari bakiri maso baragiye 
ninjoro. Muri ayo masaha atuje baganiraga iby’Umukiza wasezeranywe, kandi basengera 
kuza k’Umwami ngo yime ingoma ya Dawidi. “Nuko marayika w’Umwami Imana 
abahagarara iruhande, ubwiza bw’Umwami burabagirana bubagota impande zose: bagira 
ubwoba bwinshi. Marayika arababwira ati “Mwitinya, dore ndababwira ubutumwa bwiza 
bw’umunezero mwinshi uzaba ku bantu bose, kuko uyu munsi Umukiza abavukiye mu 
murwa wa Dawidi, uzaba Kristo Umwami.” {UIB 23.3} 



Bamaze kumva ayo magambo, abungeri buzuwemo intekerezo z’ubwiza n’icyubahiro. 
Umucunguzi yaje muri Isiraheli! Imbaraga, icyubahiro, kunesha, nibyo biranga kuza kwe. 
Ariko marayika yagombaga kubategurira kubasha kumenya Umukiza wabo waranzwe 
n’ubukene no kwicisha bugufi. Arababwira ati: “Iki ni cyo kiri bubabere ikimenyetso; ni 
uko muri busange umwana w’uruhinja yoroshwe imyenda y’impinja, aryamishijwe mu 
muvure w’inka.” {UIB 23.4} 

Intumwa y’ijuru yari ibamaze ubwoba. Yari ibabwiye uko bari bubone Yesu. Kubera 
gusobanukirwa n’intege nke zabo z’umubiri, yari abahaye igihe ngo bimenyereze imirasire 
y’umucyo mvajuru. Bityo umunezero n’icyubahiro ntibyari kuba bikiri mu rwihisho. 
Ikibaya cyose cyari kimurikiwe n’umucyo mwinshi umurika uva ku ngabo z’Imana. Isi 

iratuza, maze ijuru ryunamira kumva indirimbo,_“Mu ijuru icyubahiro kibe icy’Imana, 

No mu isi amahoro abe mubo yishimira.” {UIB 23.5} 

Iyaba imiryango y’abantu muri iki gihe yasobanukirwaga n’iyo ndirimbo! Ayo magambo 
yavuzwe icyo gihe, amajwi y’indirimbo yaririmbwe, azumvikana biruseho mu gihe 
giheruka, kandi yumvikane kugeza ku mpera z’isi. Ubwo Zuba ryo gukiranuka azaza afite 
gukiza mu mababa ye, iyo ndirimbo izongera yumvikane mu ijwi risa n’iry’abantu benshi, 
n’irisa n’iry’amazi menshi asuma, rivuga riti, “Haleluya! Kuko Umwami Imana yacu 
Ishobora byose iri ku ngoma! Ibyahishuwe 19:6. {UIB 24.1} 

Ubwo abamarayika bagendaga barembera, umucyo wagiye ukendera, maze umwijima 
w’ijoro na none wongera gutwikira imisozi y’i Beterehemu. Ariko ishusho y’umucyo utari 
warigeze ubonwa n’amaso y’abantu wasigaye mu ntekerezo z’abashumba. “Abamarayika 
bamaze gusubira mu ijuru, abungeri baravuga bati, Nimuze tujye i Betelehemu turebe 
ibyabayeyo, ibyo Umwami Imana itumenyesheje. Bagenda bihuta, basanga Mariya na 
Yosefu n’umwana w’uruhinja aryamishijwe mu muvure w’inka.” {UIB 24.2} 

Basubiranayo umunezero mwinshi, bavuga inkuru y’ibyo babonye n’ibyo bumvise. 
“Ababumvise bose batangazwa n’ibyo abungeri bababwiye. Ariko Mariya abika ayo 
magambo yose mu mutima we, akajya ayatekereza. Maze abungeri basubirayo bahimbaza, 
bashima Imana.” {UIB 24.3} 

Ijuru n’isi ntabwo bitandukanye cyane kurusha uko byari bimeze ubwo abashumba bumvaga 
indirimbo y’abamarayika. Umuntu na n’ubu ni we ijuru rihanze amaso ngo rimukure mu 
cyaha nkuko abagabo boroheje b’umwuga woroheje bahuraga n’abamarayika mu gicuku, 
bakavugana n’intumwa z’ijuru mu mirima no mu gasozi. Kuri twe mu buryo bw’ubuzima 
busanzwe, ijuru ribasha kuba hafi cyane. Abamarayika bo mw’ijuru bazarinda intambwe 
z’abagendera mu mategeko y’Imana. {UIB 24.4} 



Igitekerezo cy’i Betelehemu ni icyigisho kitarangira. Muri cyo hahishemo “ubutunzi 
n’ubwenge n’ubumenyi by’Imana bitagira akagero.” Abaroma 11:33. Dutangazwa 
n’igitambo cy’Umukiza wemeye guhara intebe y’Ubwami bw’Ijuru akayigurana umuvure, 
no gushagarwa n’Abamarayika akabigurana no kubana n’inyamaswa mu kiraro. Ukwishyira 
hejuru k’umuntu no kwiyumvamo ko yihagije bikozwa isoni imbere Ye. Nyamara iyi yari 
intango gusa yo kumanuka kwe asize icyubahiro cye kitarondoreka. Byari kuba ukwicisha 
bugufi kutarondoreka iyo Umwana w’Imana aza gufata kamere y’umuntu, cya gihe Adamu 
yari akiri intungane mu murima wa Edeni. Nyamara Yesu yemeye kamere muntu yari imaze 
imyaka ibihumbi bine yarangijwe n’icyaha. Nk’undi wese ukomoka kuri Adamu, yemeye 
ingaruka zizanwa n’itegeko ry’uruhererekane rw’umurage w’abantu n’ababakomokaho. 
Ubusobanuro bw’izi ngaruka bugaragarira mu mateka ya basekuruza bo ku isi. Yaje afite 
uwo murage ngo afatanye natwe imibabaro no kugeragezwa, no kuduha icyitegererezo 
cy’imibereho izirana n’icyaha. {UIB 24.5} 

Mu ijuru Satani yari yaranze Kristo kubwo umwanya We mu bwami bw’Imana. Yarushijeho 
kumwanga n’igihe yacibwaga mu ijuru. Yagiriye urwango uwitangiye gucungura ubwoko 
bw’abanyabyaha. Nyamara muri iyo si Satani yavugaga ko ubutware ari ubwe niho Imana 
yemereye Umwana wayo kuza, avuka ari uruhinja rutishoboye, rufite intege nke za kimuntu. 
Yemeye guhura n’ibirushya nk’ibyo umuntu wese ahura nabyo, ngo arwane intambara 
nk’iyo umwana w’umuntu wese arwana, ku buryo yashoboraga kuneshwa akaba atsinzwe 
by’iteka ryose. {UIB 24.6} 

Umutima w’umubyeyi uhora uhangayikiye umwana we. Yitegereza mu maso h’umwana we 
muto, maze agahindishwa umushyitsi no gutekereza ingorane z’ubu buzima. Ashaka 
gukingira uwo akunda ngo adahura n’imbaraga ya Satani, ngo amurinde ibishuko 
n’intambara. Nyamara Imana yatanze Umwana wayo w’ikinege, kugira ngo ahangane 
n’intambara iteye ubwoba ndetse no kwigerezaho guteye ubwoba, kugira ngo inzira 
y’ubugingo isezeranirwe abana bacu. “Nimurebe urukundo.” Genda, wa juru we! Kandi 
wishime, wa si we! {UIB 25.1} 



IGICE CYA 5 - KWEGURIRWA IMANA 


(Iki gice gishingiye muri Luka 2:21-38). 

Hafi iminsi mirongo ine ishize nyuma y’ivuka rya Kristo, Yosefu na Mariya bamujyanye i 
Yerusalemu kumwegurira Uwiteka, no gutamba igitambo. Ibi byari bihuje n’amategeko 
y’Abayuda, kandi nk’incungu y’abantu, Kristo yagombaga kubahiriza amategeko mu buryo 
bwose. Yari amaze kubahiriza umuhango wo gukebwa nk’isezerano rye ryo kumvira 
amategeko. {UIB 26.1} 

Nk’igitambo cyagenewe gutangwa na nyina w’umwana, itegeko ryasabaga intama imaze 
umwaka umwe ivutse nk’igitambo cyoswa, hamwe n’icyana cy’inuma cyangwa intungura 
nk’itambo cy’icyaha. Ariko amategeko yateganyaga ko niba ababyeyi ari abakene cyane, ku 
buryo batabasha kubona umwana w’intama, bazana intungura ebyiri, cyangwa ibyana 
by’inuma bibiri, kimwe nk’igitambo cyoswa, n’ikindi nk’igitambo cy’icyaha, bikabasha 
kwemerwa. {UIB 26.2} 

Ibitambo bizanirwa Uwiteka byagombaga kuba bidafite inenge. Ibi bitambo 
byashushanyaga Kristo, kandi ibi bigaragaza ko Yesu ubwe nta nenge yari afite ku mubiri 
we. Yari “Umwana w’intama utagira inenge cyangwa ibara.” 1 Petero 1:19. Igihagararo cye 
ntabwo cyarangwaga n’ubusembwa; Umubiri we wari ufite imbaraga kandi ari muzima. 
Kandi mu mibereho ye yose yubahirizaga ibyo amategeko asaba. Mu by’umubiri ndetse 
n’iby’umwuka, yari icyitegererezo cy’icyo Imana yari yarateguriye abantu bose kuba, 
bubahiriza amategeko yayo. {UIB 26.3} 

Kwegurira Imana umwana w’imfura byakomokaga mu bihe bya kera. Imana yari 
yarasezeranye gutanga Umwana w’imfura w’ijuru ngo akize abanyabyaha. Iyi mpano 
yagombaga kwakirwa muri buri muryango, babigaragarisha gutura Imana umwana wabo 
w’imfura w’umuhungu. Yagombaga kwegurirwa umurimo w’ubutambyi, nk’uri mu cyimbo 
cya Kristo mu bantu. {UIB 26.4} 

Mu gihe cyo kuvanwa mu Egiputa, kwegurira abana b’imfura Uwiteka na none 
byarategetswe. Ubwo abana b’Isiraheli bari mu buretwa bw’Abanyegiputa, Uwiteka 
yategetse Mose kujya kwa Farawo, umwami wa Egiputa, kumubwira ati, “Uwiteka aravuze 
ati: ubwoko bw’Abisiraheli ni umwana wanjye w’imfura, kandi narakubwiye nti: rekura 
umwana wanjye agende ankorere, ariko wanze kumurekura; nuko rero nzica umwana wawe 
w’imfura.” Kuva 4:22, 23. {UIB 26.5} 

Mose asohoza ubutumwa bwe; ariko igisubizo cy’umwami wishyira hejuru cyabaye ngo, 
“Uwiteka ni nde, ngo numvire ndeke Abisiraheli? Sinzi Uwiteka, kandi ntabwo narekura 
Abisiraheli.” Kuva 5:2. Imana ikoresha ibimenyetso n’ibitangaza kubw’abantu bayo, iteza 



Farawo ibyago bikomeye. Icyaherutse ni uko marayika murimbuzi yategetswe kwica abana 
b’imfura bose ari ab’abantu cyangwa inyamaswa by’Abanyegiputa. Kugira ngo Abisiraheli 
barokoke, bategetswe gusiga ku nkomanizo z’imiryango yabo amaraso y’umwana w’intama 
wishwe. Inzu yose yagombaga gushyirwaho ikimenyetso, kugira ngo marayika naza 
kurimbura, abashe guhita ku ngo z’Abisiraheli. {UIB 26.6} 

Imaze guhana Abanyegiputa, Imana yabwiye Mose iti, “Mweze uburiza bwose bwo mu 
Blsiraheli bube ubwanjye, imfura z’abantu n’uburiza bw’amatungo ni ibyanjye;” “ku munsi 
nicaga abana b’imfura bo mu gihugu cya Egiputa bose, ni ho niyereje abana b’imfura bose 
bo mu Blsiraheli n’uburiza bw’amatungo. Bazaba abanjye, ndi Uwiteka.” Kuva 13:2; 
Kubara 3:13. Ubwo imirimo yo mu ihema ry’ibonaniro yari imaze gushyirwaho, Uwiteka 
yatoranije umuryango wa Lewi mu cyimbo cy’imfura zose za Isiraheli, ngo babe aribo 
bamukorera mu buturo bwera. Ariko abana b’imfura bagombaga gukomeza kuba 
ab’Uwiteka, hanyuma bakabasha gucungurwa hakoreshejwe ikiguzi. {UIB 27.1} 

Uko niko itegeko ryo kumurikira Uwiteka abana b’imfura ryahawe agaciro. Mu gihe ryari 
urwibutso rw’uko Uwiteka yakijije abana b’Isiraheli, ryanasuraga gucungurwa gukomeye, 
kuzazanwa n’Umwana w’Imana w’ikinege. Nk’uko amaraso yasizwe ku nkomanizo 
z’imiryango yakijije imfura za Isiraheli, niko amaraso ya Kristo afite imbaraga yo gukiza 
abari mu isi. {UIB 27.2} 

Mbega ukuntu umuhango wo kwakiriza Yesu wari ufite ubusobanuro butangaje! Ariko 
umutambyi ntiyawusobanukiwe; ntiyabashije kumenya ibanga ryihishemo. Kumurikira 
abana Uwiteka wari umuhango usanzwe. Buri munsi umutambyi yakiraga amafaranga 
y’incungu uko abana bazanwaga kumurikirwa Uwiteka. Umunsi ku wundi yahoraga muri 
iyo gahunda y’umurimo we by’umuhango gusa, atitaye ku babyeyi cyangwa abana, uretse 
gusa igihe yabonaga ibimenyetso bimwereka ko abo babyeyi ari abakire cyangwa ari abantu 
bakomeye. Yosefu na Mariya bo bari abakene; kandi ubwo bazanaga umwana wabo, 
umutambyi yabonye gusa umugabo n’umugore bambaye nk’Abanyegalilaya, bambaye 
imyambaro ya gikene. Nta kintu cyababonekagaho cyashobora gukurura ibitekerezo, kandi 
batanze gusa ituro ryategekewe abakene bo mu rwego rwo hasi. {UIB 27.3} 

Umutambyi akora imihango ye nk’uko bisanzwe. Aterura umwana mu biganza bye, 
amufatira imbere y’igicaniro. Amaze kumusubiza nyina, yandika izina “Yesu” mu muzingo 
w’igitabo cyandikwamo abana b’imfura. Nta na gato yigeze atekereza, ubwo urwo ruhinja 
rwari mu biganza bye, ko ari Umutware w’ijuru, Umwami w’icyubahiro. Umutambyi 
ntiyigeze atekereza ko uyu mwana ariwe Mose yari yaranditseho, “Umwami Imana 
izabahagurukiriza umuhanuzi muri bene wanyu umeze nkanjye, nuko muzamwumvire mu 
byo azababwira byose” Ibyakozwe n’intumwa 3:22. Ntiyatekereje ko uyu mwana ari wa 



wundi Mose yifuzaga kubona icyubahiro cye. Nyamara ukomeye kuruta Mose ni We wari 
mu biganza by’umutambyi; kandi ubwo yandikaga izina ry’uwo mwana, yari arimo yandika 
izina ry’Uwo wari urufatiro rw’imyizerere yose y’Abayuda. Iryo zina ni ryo ryari kuzaba 
urwandiko ruyiciraho iteka; kuko gahunda yo gutamba ibitambo yari igeze ku iherezo; 
igishushanyo cyari kigeze k’uwo gishushanya, igicucu gihuye na nyiracyo. {UIB 27.4} 

Ubwiza bwa Shekina bwari butakiri mu rusengero, ariko mu mwana w’i Beterehemu niho 
hari hahishwe icyubahiro, cya kindi abamarayika bunamira. Uru ruhinja rwari rutaragira 
icyo rumenya ni rwo rwari imbuto yasezeranywe, akaba Wa wundi igicaniro cya mbere cyo 
mu marembo ya Edeni cyerekezagaho. Uyu ni We wari Shilo, We utanga amahoro. Uyu ni 
We wabwiye Mose ko izina rye ari NDI. Ni We wari mu nkingi y’igicu n’iy’umuriro 
ayobora Abisiraheli. Uyu ni We abahanuzi bari baravuzeho kera. Ni We wari Uwifuzwa 
n’amahanga yose, akaba Igishyitsi, akaba n’Urubyaro rwa Dawidi, kandi ni We Nyenyeri 
Igurumana yo mu Ruturuturu. Izina ry’uru ruhinja rworoheje, ryanditswe mu muzingo 
w’igitabo cya Isiraheli, rivuga ko ari umuvandimwe wacu, akaba n’amizero y’abantu 
bacumuye. Uruhinja rwari rumaze kwishyurirwa amafaranga y’incungu ni rwo rwari 
kuzishyura ingwate y’ibyaha by’isi yose. Ni We wari “umutambyi ukomeye utwara inzu 
y’Imana,” we muyobozi w’ “ubutambyi budakuka,” utuburanira kandi uri “iburyo 
bw’Ikomeye cyane yo mu ijuru.” Abaheburayo 10:21; 7:24; 1:3. {UIB 27.5} 

Ibya Mwuka bisobanurwa mu buryo bw’umwuka. Mu rusengero, Umwana w’Imana 
yerejwe umurimo yari yaraje gukora. Umutambyi yamurebaga nk’uko yarebaga izindi 
mpinja. Ariko nubwo atabonye cyangwa ngo yumve ikintu kidasanzwe, igikorwa cy’Imana 
cyo gutanga Umwana wayo cyaragaragaye. Uyu muhango ntiwarangiye hatagize umenya 
Kristo. “I Yerusalemu hariho umuntu witwaga Simeyoni. Uwo yari umukiranutsi witondaga 
kandi yategerezaga Ihumure ry’Abisiraheli, Mwuka Muziranenge yari muri we. Yari 
yarahanuriwe na Mwuka Muziranenge ko atazapfa atarabona Kristo w’Umwami Imana.” 
{UIB 28.1} 

Ubwo Simeyoni yinjiraga mu rusengero, yabonye ababyeyi bamurikira umutambyi umwana 
wabo w’umuhungu w’imfura. Imyambarire yabo yari iya gikene; ariko Simeyoni amenya 
impanuro za Mwuka, maze yumva adashidikanya ko umwana urimo umurikirwa Uwiteka 
ari Ihumure ry’Abisiraheli, uwo yari ategereje kubona. Nk’umutambyi wari wumiwe, 
Simeyoni yabaye nk’umuntu utewe hejuru n’ibyishimo. Umwana yari amaze gusubizwa 
Mariya, nuko Simiyoni aramuterura maze amumurikira Imana, maze ibyishimo atigeze agira 
yumva bisabye umutima we. Ubwo yari agiteruye Umukiza wari ukiri uruhinja amwereka 
ijuru, yaravuze ati, “Mwami, noneho urasezerere umugaragu wawe amahoro, nk’uko 
wabivuze: Kuko amaso yanjye abonye agakiza kawe, ako witeguye mu maso y’abantu bose, 



Kuba umucyo uvira amahanga, no kuba ubwiza bw’ubwoko bwawe bw’Abisiraheli.” {UIB 
28.2} 

Umwuka w’ubuhanuzi yari muri uyu muntu w’Imana, kandi ubwo Yosefu na Mariya bari 
bahagaze aho, bagitangajwe n’ayo magambo ye, yahise abasabira umugisha, abwira Mariya 
ati, “Dore uyu ashyiriweho kugira ngo benshi mu Bisiraheli bagwe, benshi babyuke, abe 
n’ikimenyetso kigirwa impaka; (kandi nawe inkota izagucumita mu mutima,) kugira ngo 
ibitekerezo by’imitima ya benshi bishyirwe ku mugaragaro.” {UIB 28.3} 

Ana na we, umuhanuzikazi, arinjira maze ahamya amagambo ya Simeyoni yerekeye Kristo. 
Ubwo Simeyoni yavugaga, mu maso ha Ana huzuye umucyo w’icyubahiro cy’Imana, maze 
asuka ishimwe ryari ryuzuye umutima we, kuko yemerewe kubona Kristo Umwami. {UIB 
28.4} 

Aba basengaga bicishije bugufi, ntibaruhiye ubusa biga iby’ubuhanuzi. Nyamara abari mu 
myanya y’ubutegetsi n’abatambyi mu Isiraheli, nubwo na bo bari barumvise amagambo 
y’agaciro y’ubuhanuzi, ntibagenderaga mu nzira z’Uwiteka, kandi amaso yabo 
ntiyahumukiye kubona Umucyo w’ubugingo. {UIB 28.5} 

Ni nako bikimeze. Ibikorwa ijuru ryose ryitaho ntibigaragarira amaso ya bamwe, gusohora 
kwabyo ku gihe ntibyitabwaho n’abayobozi b’idini, hamwe n’abasengera mu nzu y’Imana. 
Abantu bishimira Kristo wo mu mateka, bagatera umugongo Kristo Uhoraho. Amagambo 
Kristo yavuze ahamagarira abantu kwitanga, baba bari mu bukene no mu mibabaro bifuza 
kuvamo, cyangwa abaharanira gukiranuka kubasaba guca mu nzira y’ubukene, imibabaro 
no gushinyagurirwa, ntiyitabwaho mu iki gihe nk’uko atitabwagaho no mu myaka igihumbi 
na maganinane ishize. {UIB 29.1} 

Mariya akomeza gutekereza ku buhanuzi burebure kandi bwagutse bwavuzwe na Simeyoni. 
Ubwo yitegerezaga umwana mu biganza bye, maze akibuka amagambo yavuzwe 
n’abashumba b’i Beterehemu, yuzuye ishimwe ry’umunezero n’umucyo w’ibyiringiro. 
Amagambo ya Simeyoni yagaruye mu bitekerezo bya Mariya ubuhanuzi bwavuzwe na 
Yesaya ngo, “Mu gitsina cya Yesayi hazakomoka agashami, mu mizi ye hazumburuka 
ishami ryere imbuto: Umwuka w’Uwiteka azaba kuri we, umwuka w’ubwenge 
n’uw’ubuhanga, umwuka wo kujya inama n’uw’imbaraga, umwuka wo kumenya Uwiteka 
n’uwo kumwubaha. ...Gukiranuka kuzaba umushumi akenyeza, kandi umurava uzaba 
umushumi wo mu rukenyerero rwe.” “Abantu bagendera mu mwijima babonye umucyo 
mwinshi, abari batuye mu gihugu cy’igicucu cy’urupfu baviriwe n’umucyo. ... Nuko 
Umwana yatuvukiye, duhawe umwana w’umuhungu, ubutware buzaba ku bitugu bye. 
Azitwa Igitangaza, umujyanama, Imana ikomeye, Data wa twese Uhoraho, Umwami 
w’amahoro.” Yesaya 11:1-5; 9:2-6. {UIB 29.2} 



Nyamara Mariya yari atarasobanukirwa n’umurimo wazanye Kristo. Simeyoni yari 
yaramuhanuyeho ko ari urumuri rumurikira Abanyamahanga, ndetse akaba icyubahiro cya 
Isiraheli. Nicyo cyatumye abamarayika baramamaje kuvuka kwe nk’inkuru y’ibyishimo ku 
bantu bose. Imana yashakaga kugorora intekerezo zifunganye z’Abayuda ku murimo wa 
Mesiya. Yifuzaga ko abantu bamubona, atari nk’Umucunguzi wa Isiraheli, ahubwo 
nk’Umukiza w’isi. Ariko imyaka myinshi igomba gushira mbere yuko na nyina wa Yesu 
asobanukirwa n’icyamuzanye. (UIB 29.3} 

Mariya yari ategereje kwimikwa kwa Mesiya ku ngoma ya Dawidi, ariko ntiyabona 
umubatizo w’imibabaro wagombaga kumuhesha ikamba. Binyuze muri Simeyoni, 
byahishuwe ko Mesiya atazemerwa mu isi hose. Mu magambo yabwiye Mariya, “inkota 
izagucumita mu mutima,” Imana mu buntu bwayo yahaye nyina wa Yesu gutekereza ku 
kababaro yari atangiye kugira kubw’umwana we. {UIB 29.4} 

“Dore,” niko Simeyoni yari yaravuze, “uyu ashyiriweho kugira ngo benshi mu Blsiraheli 
bagwe, benshi babyuke, abe n’ikimenyetso kigirwa impaka.” Bagombaga kugwa, maze 
bakongera kubyuka. Tugomba kwikubita ku Rutare tugashenjagurwa na rwo mbere y’uko 
tuzamurwa muri Kristo. Inarijye igomba kwimurwa, ubwibone bugomba gucishwa bugufi, 
niba tugomba kumenya icyubahiro cy’Ubwami bw’Imana. Abayuda ntibari biteguye 
kwemera icyubahiro kibonerwa mu nzira yo kwicisha bugufi. Bityo rero ntibari biteguye 
kwakira Umucunguzi wabo. Yari ikimenyetso kigirwa impaka. {UIB 29.5} 

“kugira ngo ibitekerezo by’imitima ya benshi bishyirwe ku mugaragaro.” Mu 
gusobanukirwa imibereho y’Umukiza, imitima ya bose, ndetse uhereye ku Muremyi kugeza 
ku mutware w’umwijima, ishyirwa ku mugaragaro. Satani yagaragaje Imana nk’iyikunda 
kandi ikandamiza, yikubiraho byose, kandi itagira icyo itanga, isaba gukorerwa n’ibiremwa 
byayo kubwo icyubahiro cyayo, nyamara ntacyo itanga cyabagirira akamaro. Ariko impano 
ya Kristo ishyira ku mugaragaro ibyari mu mutima wa Data wa twese. Ibyo bihamya ko 
ibitekerezo by’Imana kuri twe ari “amahoro, si ibibi.” Yeremiya 29:11. Byerekana ko 
n’ubwo urwango Imana yanga icyaha rufite uburemere bw’urupfu, urukundo afitiye 
abanyabyaha ruremereye kurenza urupfu. Igihe azaba amaze kuducungura, nta na kimwe 
azisigariza, n’ubwo cyaba ingenzi gite, nyamara ari ngombwa mu kuzuza umurimo we. Nta 
kuri kw’ingenzi yizigamiye ku byerekeranye n’agakiza kacu, nta gitangaza cy’ubuntu 
cyirengagijwe, nta ntumwa y’ijuru itarakoreshejwe. Ubuntu bwongerewe ku bundi, impano 
ku zindi. Ubutunzi bwose bw’ijuru bukinguriwe abo ishaka gukiza. Imaze gukusanya 
ubutunzi bw’isi yose, maze igafungura isoko y’imbaraga idakama, byose yabishyize mu 
biganza bya Kristo, iravuga iti, ibi byose ni iby’umuntu. Koresha izi mpano zose umwemeze 
ko nta rukundo rurenze urwanjye ku isi no mu ijuru. Umunezero we uruta iyindi 
azawubonera mu kunkunda. {UIB 29.6} 



Ku musaraba i Kaluvari, urukundo no kwikunda byahagaze bihanganye amaso ku yandi. 
Imibereho ya Kristo yari iyo guhumuriza no gutanga umugisha, maze mu kumwica, Satani 
yashyize ku mugaragaro uburemere bw’urwango afitiye Imana. Yerekanye ko impamvu yo 
kugoma kwe yari iyo guhirika Ingoma y’Imana, no kuyitsembaho binyuze muri Uwo 
urukundo rwayo rwerekaniwemo. {UIB 30.1} 

Binyuze mu mibereho n’urupfu bya Kristo, ibitekerezo by’abantu nabyo byashyizwe 
ahagaragara. Kuva mu muvure ukagera ku musaraba, imibereho ya Yesu yaranzwe no 
guhamagarirwa kwitanga, no kwita ku bandi mu gihe cy’umubabaro. Iyo mibereho 
yahishuye imigambi y’abantu. Yesu yaje afite ukuri mvajuru, kandi abumva ijwi 
ry’Umwuka Wera bose baramusanga. Abaramya kwikunda ni ab’ubwami bwa Satani. Mu 
myifatire yabo imbere ya Kristo, abantu bose bagomba kwerekana uruhande bahagazemo. 
Maze buri muntu akicira urubanza. {UIB 30.2} 

Ku munsi w’urubanza ruheruka, buri wese uzarimbuka azasobanukirwa n’icyamuteye 
kwanga ukuri. Umusaraba uzerekanwa, kandi akamaro kawo kazasobanukira buri ntekerezo 
yari yarahumishijwe n’icyaha. Mu kwerekwa iby’i Kaluvari n’uwahapfiriye urupfu 
rutangaje, abanyabyaha bazahagarara batsinzwe n’urubanza. Impamvu yose y’ibinyoma 
izaba ikuweho. Ubuhakanyi bw’abantu buzagaragaza inkomoko yabwo y’icyaha 
bidasubirwaho. Abantu bazabona icyo bahisemo icyo aricyo. Ikibazo cyose cyerekeye ukuri 
n’ikinyoma muri iyi ntambara kizaba kimaze gusobanuka. Mu gucira iyi si urubanza, Imana 
izahagarara itakibarwaho urubanza rw’uko ari yo yemereye icyaha gukomeza gusagamba. 
Bizerekanwa ko amategeko mvajuru adafasha gukora icyaha. Ubuyobozi bw’Imana 
buzagaragara ko nta nenge bufite, kandi nta n’impamvu yo kwitandukanya na bwo. Ubwo 
ibitekerezo byose bizashyirwa ku mugaragaro, abumviye n’abagomye bazifatanya bavuge 
bati, “Mugabe w’amahanga inzira zawe ni izo gukiranuka n’ukuri. Mwami ni nde 
utazakubaha cyangwa ngo ye guhimbaza Izina ryawe? .. .kuko imirimo yawe yo gukiranuka 
igaragajwe.” Ibyahishuwe 15:3, 4. {UIB 30.3} 



IGICE CYA 6 - TWABONYE INYENYERI YE 


(Iki gice gishingiye muri Matayo 2). 

“Yesu amaze kuvukira i Betelehemu mu gihugu cy’i Yudaya ku ngoma y’Umwami Herode, 
haza abanyabwenge baturutse iburasirazuba bajya i Yerusalemu, barabaza bati, Umwami 
w’Abayuda wavutse ari hehe? Ko twabonye inyenyeri ye turi iburasirazuba, none tukaba 
tuje kumuramya.” (UIB 31.1} 

Abanyabwenge baturutse iburasirazuba bari abacurabwenge. Bari abo mu itsinda rinini 
kandi rikomeye ryarimo abantu bavukiye mu miryango y’abanyacyubahiro, irangwa 
n’abantu b’abakungu kandi bize bo mu gihugu cyabo. Muri bo harimo benshi bigishaga ko 
iby’abantu bizera bidafite gihamya. Abandi bari abakiranutsi bari barize ubumenyi 
bubabwira ko Ishoborabyose ibonekera mu byaremwe, kandi bahawe umugisha kubwo 
gukiranuka n’ubwenge bwabo. Iyi niyo mico yarangaga abanyabwenge baje kureba Yesu. 
{UIB 31.2} 

Umucyo w’Imana uhora umurikira mu mwijima wa gipagani. Ubwo aba banyabwenge 
bigaga iby’inyenyeri zo mu kirere, kandi bagashaka kumenya byimbitse ibanga riri mu nzira 
z’urumuri rwazo, babonye icyubahiro cy’Umuremyi. Bashakisha ubwenge nyabwo, 
bahindukirira Ibyanditswe by’Abaheburayo. Mu gihugu cyabo hari ububiko bw’inyandiko 
z’ubuhanuzi zihanura kuza kw’umwigisha uvuye mw’ijuru. Balamu yari umwe mu bagize 
itsinda ry’abapfumu, nubwo yari yarigeze kuba umuhanuzi w’Imana. Akoreshejwe 
n’Umwuka Wera, yari yarahanuye ibyo gukomera kwa Isiraheli no kuboneka kwa Mesiya; 
kandi ubuhanuzi bwe bwagendaga buhererekanwa uko ibinyejana byagendaga biha ibindi. 
Ariko mw’Isezerano rya Kera, kuza kw’Umukiza kwari kwarerekanywe biruseho. Abo 
bapfumu basobanukiwe bafite ibyishimo yuko kuza Kwe kwegereje, kandi ko isi yose 
izuzura kumenya icyubahiro cy’Uwiteka. {UIB 31.3} 

Abanyabwenge bari barabonye umucyo udasanzwe mu kirere muri rya joro, ubwo umucyo 
w’ubwiza bw’Imana wazimagizaga imisozi y’i Betelehemu. Ubwo uwo mucyo 
wagabanukaga, habonetse inyenyeri yaka cyane, igendagenda mu kirere. Ntiyari inyenyeri 
isanzwe mu mwanya wayo cyangwa imwe mu mibumbe y’isi, maze bituma bayitegerezanya 
amatsiko menshi. Iyi nyenyeri ryari itsinda ry’abamalayika barabagirana, ariko ibyo aba 
banyabwenge ntibari babisobanukiwe. Babaza abatambyi n’abacurabwenge, banashakisha 
mu byanditswe mu mizingo ya kera. Ubuhanuzi bwa Balamu bwari bwaravuze ngo, 
“Inyenyeri izakomoka mu bwoko bwa Yakobo, Inkoni byashoboka ko iyi nyenyeri 
idasanzwe yari yaroherejwe nk’integuza y’Uwasezeranywe? Aba banyabwenge bari bahaye 
ikaze umucyo w’ukuri gukomoka mw’ijuru; wari ubarasiye mu rumuri rukomeye. Mu nzozi, 
babwirwa kujya gushaka Igikomangoma cyavutse. {UIB 31.4} 



Nk’uko kubwo kwizera Aburahamu yahagurutse akagenda ahamagawe n’Imana, “atazi iyo 
ajya” (Abaheburayo 11:8); nk’uko kubwo kwizera Abisiraheli bakurikiye inkingi y’igicu 
bajya mu Gihugu cy’Isezerano, niko n’aba banyamahanga bahagurutse bajya gushaka 
Umukiza. Igihugu cy’iburasirazuba cyari cyuzuye ubutunzi bwinshi, bityo aba 
banyabwenge ntibagiye amara masa. Wari umuco gutanga impano nk’igikorwa 
cy’icyubahiro ku bikomangoma cyangwa abandi banyacyubahiro, maze impano ziruta izindi 
zose zibasha kuboneka muri icyo gihugu nizo zazanywe nk’ituro rigenewe Uwo imiryango 
yose yo mu isi yari guherwamo umugisha. Byari ngombwa ko bagenda ijoro kugira ngo 
bakomeze kureba iyo nyenyeri; ariko abo bagenzi bapfusha igihe ubusa basubira mu 
magambo y’abakera n’ubuhanuzi bwahoraga buvugwa kuri Uwo bashakaga. Uko 
bahagararaga ngo baruhuke, bashakishaga mu byahanuwe; maze barushaho kwizera ko 
bayobowe n’Imana. Uko bari bafite inyenyeri nk’ikimenyetso cy’inyuma kigaragara, bari 
bafite n’igihamya cy’imbere cy’Umwuka Wera, wakomezaga imitima yabo, kandi akabaha 
ibyiringiro. N’ubwo urugendo rwari rurerure, kuri bo rwari ruteye umunezero. {UIB 31.5} 

Bageze mu gihugu cya Isiraheli, bamanuka umusosi wa Elayono, imbere yabo barebaga 
Yerusalemu, maze, dore, inyenyeri yari ibayoboye inzira yose yuzuye umuruho ihagarara 
hejuru y’urusengero, hashije akanya ntibaba bakiyibona. N’amatsiko, batera intambwe 
bajya mbere, bizera badashidikanya ko ivuka rya Mesiya ariyo mvugo y’ibyishimo ivugwa 
hose. Ariko uwo babajije wese bagasanga ntacyo abiziho. Binjiye mu murwa wera, bajya 
mu rusengero. Batangazwa no gusanga nta n’umwe uzi iby’Umwami wavutse. Ibibazo 
byabo babona ntawe bishishikaje, uretse kubatangaza no kubatera ubwoba, bitabashimishije 
ndetse babisuzuguye. {UIB 32.1} 

Abatambyi barimo basubira mu byo bamenyereye. Bishimira kandi basingiza imyizerere 
yabo n’imirimo yabo, mu gihe kandi bashinjaga Abagiriki n’Abaroma ubupagani, ndetse 
n’abanyabyaha kurenz’abandi. Aba banyabwenge ntibasengaga ibigirwamana, kandi imbere 
y’Imana barutaga kure, abo bitwa ko ari abayisenga; nyamara basuzugurwaga n’Abayuda 
bababona nk’abapagani. No mu batoranijwe kuba abarinzi b’Ibyera by’Imana kubaririza 
kwabo kubatera kutabagirira imbabazi. {UIB 32.2} 

Kuza kw’abanyabwenge bisakara i Yerusalemu. Inkuru yabo itangaje itera abantu amatsiko, 
bigera no mu ngoro y’Umwami Herode. Iyo ndyarya y’Umunyedomu igira umutima 
uhagaze y’uwo babasha guhanganira ubwami. Kumena amaraso nibyo byari byaramugejeje 
ku ngoma. Kuba akomoka mu banyamahanga, ntiyari akunzwe n’abo yategekaga. Icyo 
yishingikirazagaho gusa ni uko yari akunzwe n’Abaroma. Ariko iki Gikomangoma kivutse 
nicyo cyavugwaga kumurenza. Yari avutse ari uwo muri ubwo bwami. {UIB 32.3} 



Herode akeka ko abatambyi bagambanye n’abo bantu baturutse mu kindi gihugu ngo bateze 
imvururu maze bamuhirike ku ngoma. Uko kutabizera abigira ibanga, ariko yi yemeza 
kuburizamo umugambi wabo akoresheje ubuhanga buhanitse. Ahamagara abatambyi 
bakuru n’abanditsi, ababaza uko inyigisho z’ibitabo byabo byera zivuga aho Mesiya 
azavukira. {UIB 32.4} 

Iryo perereza riturutse I bwami, kandi rikomutse ku banyamahanga, kubyutsa ubwibone 
bw’abigisha b’Abayuda. Uko basuzuguye agaciro k’ubuhanuzi bihembera umujinya 
n’ishyari muri bo. [Herode] akeka ko badashaka kumena ibanga ry’ibyo babiziho. 
Akoresheje ububasha, ntibabashaga kumusuzugura, abategeka kubaririza bitonze, maze 
bakamumenyesha aho uwo Mwami wabo bari bategereje azavukira. “Baramusubiza bati, ni 
i Beterehemu mu gihugu cy’i Yudeya: ni ko byanditswe n’umuhanuzi ngo, {UIB 32.5} 

“Nawe Betelehemu ho mu gihugu cya Yuda, 

Ni ukuri nturi mutoya mu midugudu ikomeye ya 
Yuda:Kuko muri wowe ari ho hazaturuka 
umutware,Uzaragira ubwoko bwanjye 
bw’Abisiraheli.’ ’. {UIB 33.1} 

Noneho Herode ahamagara ba banyabwenge ngo ababaze mw’ibanga. Umuriro w’uburakari 
ndetse n’ubwoba byari byuzuye umutima we, ariko agerageza kwiyumanganya, yakirana 
abo bagenzi urugwiro. Abasobanuza neza igihe baboneye ya nyenyeri, abahamiriza ko na 
we yakiranye umunezero kuvuka kwa Kristo. Asaba abo bashyitsi be agira ati, “Nimugende 
musobanuze neza iby’uwo mwana ; Nimumubona muze mubimbwire nanjye njye 
kumuramya.” Amaze kubabwira atyo, arabasezerera ngo bakomeze urugendo rwabo bajye 
i Betelehemu. {UIB 33.2} 

Abatambyi n’abakuru b’i Yerusalemu ntabwo koko bari bayobewe iby’ivuka rya Kristo 
nkuko babigaragazaga. Inkuru y’uko abamalayika bagendereye abungeri yari yarageze i 
Yerusalemu, ariko abigisha mategeko bayifata nk’aho nta gaciro ibafitiye. Aba nibo 
bagombaga kuba barabonye Yesu, ndetse nibo bagombaga kuyobora aba banyabwenge aho 
Yesu yavukiye; ariko abanyabwenge nibo bababwiye inkuru yo kuvuka kwa Mesiya. 
Barabaza bati “Umwami w’Abayuda wavutse ari hehe ?” “Ko twabonye inyenyeri ye turi 
iburasirazuba, none tukaba tuje kumuramya?” {UIB 33.3} 

Kwirata n’ishyari bituma binangira banga kwakira umucyo. Iyo inkuru yazanywe 
n’abashumba ndetse n’abanyabwenge iza guhabwa agaciro, byari gushyira abatambyi 
n’abigisha mategeko mu mwanya w’insuzugurwa, bikananyomoza guhamya kwabo ko ari 
bo babikijwe ukuri kw’Imana. Izi ntiti z’abigisha ntibabashaga kwemera kuyoborwa n’abo 
bitaga abapagani. Baravugaga bati, ntibishoboka ko Imana yaturenga, ngo ijye kuvugana 



n’injiji z’abashumba cyangwa abanyamahanga batakebwe. Bakoze ibishoboka byose ngo 
bagaragaze kutanyurwa n’iyo nkuru yari ishishikaje Umwami Herode ndetse n’i 
Yerusalemu hose. Biyemeza no kutajya i Betelehemu ngo barebe niba koko iyo nkuru yari 
iy’ukuri. Batuma abantu bafata iby’ivuka rya Yesu nk’aho ari ibikabyo. Aha niho abatambyi 
n’abigisha mategeko bahereye bahakana Kristo. Uhereye icyo gihe ubwibone bwabo no 
kwinangira imitima bivamo kwanga Umucunguzi by’iteka. Ubwo Imana yakinguriraga 
abanyamahanga, abayobozi b’Abayuda bo bikingiraniraga hanze. {UIB 33.4} 

Abo banyabwenge bahaguruka bonyine bava i Yerusalemu. Ubwo basohokaga amarembo 
y’i Yerusalemu umwijima wari urimbanije, nyamara batangazwa no kongera kubona ya 
nyenyeri, ibajya imbere kugera i Betelehemu. Ntabwo hari harigeze kumvikana inkuru yo 
kwicisha bugufi nk’iyabwiwe abashumba kubya Yesu. Nyuma y’urugendo rurerure, baciwe 
intege no kwiyobagiza kw’abayobozi b’Abayuda, ndetse bava i Yerusalemu batagifite 
ibyiringiro nk’ibyo bari binjiranye muri uwo murwa. Bageze i Betelehemu ntibigeze babona 
abarinzi b’Ibwami barinda uwo mwami wavutse. Nta numwe mu banyacyubahiro b’isi bari 
bamuri hafi. Yesu yari aryamishijwe mu muvure. Ababyeyi be, abaturage batigeze bagera 
mu ishuri, nibo bari abarezi be. Byashoboka ko uyu ari We wanditsweho, yuko ari We 
ugomba “kuzahura urubyaro rwa Yakobo,” no “kugarura abarokotse ba Isiraheli;” kandi 
ngo abe ‘‘umucyo wo kuvira abanyamahanga,” kugira ngo agakiza kagere ku mpera y’isi”? 
Yesaya 49 : 6. {UIB 33.5} 

“Bageze mu nzu, basangamo umwana hamwe na nyina Mariya, barapfukama 
baramuramya. ” Hirya yo kwicisha bugufi kwaranze Yesu, babashije kubona icyubahiro 
cy’Imana. Bamwegurira imitima yabo nk’Umukiza wabo, bamutura amaturo “y’izahabu 
n’icyome n’ishangi.” Mbega kwizera bari bafite ! Ibyavuzwe ku banyabwenge baturutse 
iburasirazuba, bisa n’ibyavuzwe k’umusirikare w’Umuroma, ‘ ‘Ntabwo nari nabona kwizera 
kungana gutya, haba no mu Blsiraheli.” Matayo 8:10. {UIB 34.1} 

Aba banyabwenge ntabwo bari bamenye imigambi Herode afitiye Yesu. Bamaze gusohoza 
icyabagenzaga, bitegura gusubira i Yerusalemu, bafite umugambi wo kumubwira ko 
bamubonye. Ariko bahabwa ubutumwa mu nzozi kutongera kugirana na we ikiganiro. 
kugira ngo badasubira i Yerusalemu, basubira iwabo banyuze indi nzira. {UIB 34.2} 

Uko ni nako Yosefu yaburiwe ngo ahungire mu Egiputa we na Mariya n’umwana. Malayika 
aramubwira ati, “Ugumeyo ugeze aho nzakubwirira, kuko Herode agenza umwana ngo 
amwice.” Yosefu yumvira atazuyaje, atangira urugendo ninjoro ngo ashake ubuhungiro. 
{UIB 34.3} 

Ibinyujije muri ba banyabwenge, Imana yakanguye ibitekerezo by’ubwoko bw’Abayuda 
kuby’ivuka ry’Umwana wayo. Ukubaririza kwabo i Yerusalemu, uko byateye abantu 



amatsiko, n’uburyo byateye Herode ishyari, byatumye ibitekerezo by’abatambyi n’abigisha 
bikanguka, berekeza ibitekerezo byabo ku by’ubuhanuzi bwa Mesiya, no ku bitangaza byari 
bimaze kuba. {UIB 34.4} 

Satani yari amaramaje kuzimya umucyo mvajuru ngo we kumurikira isi, akora ibishoboka 
byose ngo yice Umukiza. Ariko wa wundi udahunikira cyangwa ngo asinzire yarindaga 
Umwana we Akunda. Uwagushirije Abisiraheli manu kuva mu ijuru, kandi wagaburiye 
Eliya mu gihe cy’amapfa, yaboneye Mariya n’umwana Yesu ubuhungiro mu gihugu 
cy’abanyamahanga. Kandi mu maturo y’abanyabwenge b’abanyamahanga, Uwiteka 
yabahaye ibizabafasha mu rugendo bajya mu Egiputa, n’ibizabatungira mu gihugu 
nk’abasuhuke. {UIB34.5} 

Abanyabwenge ni bamwe mu bafashe iyambere mu guha Umucunguzi ikaze. Ni bo babanje 
kumutura amaturo. Mbega amahirwe y’umurimo bakoze binyuze muri ayo maturo ! Ituro 
riturutse ku mutima wuje urukundo, Imana iraryishimira, ikariha agaciro gakomeye mu 
murimo Wayo. Niba twareguriye Yesu imitima yacu, tuzamuzanira n’amaturo yacu. Izahabu 
n’ifeza byacu, ubutunzi bwacu bw’iy’isi duhozaho umutima, ibitekerezo byacu n’agaciro 
duha iby’umwuka, bizegurirwa nta nkomyi Uwo wadukunze, akatwitangira. {UIB 34.6} 

Herode akomeza gutegereza ko ba banyabwenge bagaruka. Hashije igihe, kandi batagarutse, 
atangira kugira amakenga. Kuba abigisha bataramumenyesheje aho Mesiya yavukiye, 
byasaga n’aho bari bamaze gutahura umugambi we, none n’abanyabwenge nabo bakaba 
bigiriye umugambi wo kumuhunga. Ibi bimutera uburakari burenze. Ikinyoma cyari 
gitsizwe, hasigaye gukoresha imbaraga. Yagombaga guha isomo uwo mwami wavutse. Abo 
Bayuda birata bagombaga kubona ingaruka zo kugerageza kwimika uwo mwami ku ngoma. 
{UIB 34.7} 

Abasirikare baherako boherezwa i Betelehemu, bahawe itegeko ryo kwica abana bose bafite 
imyaka ibiri no gusubiza hasi. Imiryango yari ituje yo mu murwa wa Dawidi ihura n’ako 
kaga, ako abahanuzi bari barahanuye imyaka magana atandatu yari ishize. “Induru 
yumvikaniye i Rama, yo kurira no kuboroga kwinshi, Rasheli aririra abana be, Yanga 
guhozwa, kuko batakiriho.” {UIB 35.1} 

Aka kaga Abayuda nibo bakiteje. Iyo baza kugendera mu byo gukiranuka no kwicisha 
bugufi imbere y’Imana, Iba yarababuriye ikoresheje ikimenyetso ikabakiza uburakari 
bw’Umwami. Ariko ibyaha byabo byari byarabatandukanije n’Imana, kandi bari baranze 
Umwuka Wera, wagombaga kubabera ingabo. Ntibagize umuhati wo kwiga Ibyanditswe 
ngo babashe guhuza n’ubushake bw’Imana. Bashakishaga ubuhanuzi bwagombaga 
gusobanurwa bubahesha ikuzo, bukanerekana uko Imana yasuzuguje andi mahanga 
kubwabo. Bahoraga birata ko Mesiya azaza nk’Umwami, anesha abanzi be, kandi aribatisha 



abanyamahanga uburakari bwe. Bityo bahembera urwango rw’abategetsi babo. Binyuze mu 
buryo butari bwo berekanyemo inshingano ya Kristo, Satani yari agambiriye gusohoza 
umugambi wo gutsembaho Umukiza; nyamara ahubwo, biba aribo bihindukirira. {UIB 
35.2} 

Iki gikorwa cya kinyamaswa ni kimwe mu byaranze amahenuka y’ingoma ya Herode. 
Akimara kwica inzirakarengane, na we yahise acirwa urwo atabasha kwiregura. Yapfuye 
urupfu ruteye ubwoba. {UIB 35.3} 

Yosefu, wari ukiri mu Egiputa, abwirwa na Malayika w’Imana ngo asubire mu gihugu cya 
Isiraheli. Yibwira ko Yesu ari We uzazungura ingoma ya Dawidi, Yosefu yifuza ko urugo 
rwe rwaba i Betelehemu; ariko amenye ko Arikelawusi ari we utegeka i Buyuda mu cyimbo 
cya se, atinya ko imigambi se yari afitiye Kristo yasohozwa n’umuhungu we. Mu bahungu 
ba Herode bose, Arikelawusi ni we bari bahuje imico. Byonyine kwima ingoma kwe 
kwaranzwe n’imyigaragambyo muri Yerusalemu, no kwicwa urubozo kw’Abayuda bicwa 
n’ingabo z’Abaroma. {UIB 35.4} 

Nanone Yosefu ayoborwa ahari umutekano. Asubira i Nazareti, aho yari asanzwe atuye, 
maze aba ariho Yesu amara hafi imyaka mirongo itatu, “ngo ibyavuzwe n’abahanuzi 
bisohore ngo, Azitwa Umunazaleti. “I Galilaya hategekwaga na mwene Herode, ariko hari 
higanje abaturage b’abanyamahanga kurusha i Yudaya. Niyo mpamvu nta wari witaye ku 
byerekeye Abayuda, kandi kuvuga ibya Yesu byasaga no gusembura ishyari ry’abari mu 
butegetsi. {UIB 35.5} 

Uko niko Umukiza yakiriwe ubwo yazaga kuri iyi si. Byasaga n’aho nta buruhukiro 
cyangwa ubuhungiro bw’Umucunguzi wari uvutse. Imana ntiyashoboraga kugirira icyizere 
abantu ngo ibashinganisheho Umwana wayo, ndetse no mugihe yari akomeje umurimo We 
wo kubakiza. Yatumye abamalayika kwita kuri Yesu no kumurinda kugeza ubwo arangije 
inshingano ye hano ku isi, maze agapfa yishwe n’abo yaje gucungura. {UIB 36.1} 



IGICE CYA 7 - AKIRIUMWANA 


(Iki gice gishingiye muri Luka 2:39, 40, 52). 

Ibihe byo mu bwana ndetse no kubyiruka kwa Yesu yabimaze yibera mu cyaro gito kirangwa 
n’imisozi. Nta hantu na hamwe ho kuri iyi si hatari guheshwa ikuzo no kugendererwa na 
We. Ingoro z’abami zari kugira amahirwe yo kumwakira nk’Umushyitsi. Ariko yahise ku 
ngo z’abakire, ingoro z’abakomeye, n’ibyicaro bizwi by’abanyabwenge, ngo ature 
ahatitabwagaho kandi hasuzuguritse i Nazareti. {UIB 37.1} 

Ibivugwa ku mibereho ye akiri umwana biratangaje: “Nuko uwo mwana arakura, agwiza 
imbaraga, yuzuzwa ubwenge: kandi ubuntu bw’Imana bwari muri we.” Mu mucyo 
w’ubuntu bw’Imana,“Yesu akomeza kugwiza ubwenge, abyiruka ashimwa n’Imana 
n’abantu.” Luka 2 :52. Ibitekerezo bye byarakoraga ndetse bikagera kure, afite ubushishozi 
n’ubwenge burenze imyaka Ye. Kandi imico ye yari myiza yose. Imbaraga z’ibitekerezo 
bye n’igihagararo bigenda bikura ku rugero, bikurikije amategeko agenga imikurire y’abana. 
{UIB 37.2} 

Akiri umwana, Yesu yagaragaje uburyo bw’urukundo bwihariye bwerekana uwo ariwe. 
Ibiganza bye byahoraga byiteguye gufasha abandi. Yerekanye kwihangana kutagira 
icyaguhungabanya, n’ukuri kuzira amakemwa. Mu buryo butanyeganyega nk’urutare, 
imibereho Ye yagaragaje ubuntu buzira inarijye mu guha abandi icyubahiro kibakwiriye. 
{UIB 37.3} 

Mu bushishozi bukomeye, nyina wa Yesu yitegereje uko imbaraga z’umurimo We zigenda 
zigaragaza, maze abona ikimenyetso cy’ubuziranenge mu mico Ye. Mu byishimo, nyina 
yifuzaga gukomeza gushyigikira ibyo bitekerezo bizima, kandi bifite ubushake. Binyuze mu 
Mwuka Wera nyina ahabwa ubwenge mvajuru ngo akorane n’intumwa z’ijuru mu kurera 
uwo mwana, washoboraga kuvuga ko Imana ariyo Se. {UIB 37.4} 

Uhereye mu bihe bya kera, Abisiraheli b’inyangamugayo bagiraga umwete wo kwigisha 
abana babo. Uwiteka yari yarabategetse ko uhereye mu buhinja, umwana agomba 
kwigishwa ubwiza no gukomera kw’Imana, cyane cyane uko bigaragazwa mu mategeko 
Yayo, ndetse n’uko bigaragazwa n’amateka y’Abisiraheli. Indirimbo, amasengesho, 
n’inyigisho ziva mu byanditswe, byagombaga gukoreshwa mu gukangura intekerezo. 
Ababyeyi bagombaga kwigisha abana babo ko amategeko y’Imana ariyo agaragaza imico 
Yayo, kandi ko uko bemera kuyoborwa na yo, ishusho y’Imana igenda yinjira mu bwenge 
no mu bugingo bwabo. Inyigisho nyinshi zatangwaga mu buryo bw’amagambo gusa; ariko 
urubyiruko rwigaga no gusoma inyandiko z’Igiheburayo; bakigishwa n’ibivuye mu mizingo 
y’ibyanditswe byo mu Isezerano rya Kera. {UIB 37.5} 



Mu gihe cya Kristo, umugi cyangwa umurwa utarigishaga abana babo iby’iyobokamana 
wafatwaga nk’uwavumwe n’Imana. Nyamara inyigisho zari zimaze guhinduka izo ku 
magambo gusa. Ibitekerezo byari byarasimbuye Ibyanditswe Byera mu buryo burenze 
urugero. Inyigisho z’ukuri zagombaga kuyobora urubyiruko mu “gushaka Imana, ngo ahari 
babashekuyibonabakabakabye.” Ibyakozwe n’Intumwa 17:27. Ariko abigishab’Abayuda 
bitaye cyane kubyo imihango. Buzuzaga ubwenge bw’abigishwa inyigisho zitabafitiye 
umumaro, kandi zitagombaga kugira icyo zibamarira mu ishuri riruta ayandi ryo mu ijuru. 
Gahunda yabo y’uburezi ntiyabahaga amahirwe yo kubaho imibereho y’umuntu ku giti cye 
izanwa no kwakira ijambo ry’Imana. Kubera gutwarwa n’iby’inyuma, abigishwa nta kanya 
bagiraga ko gusabana n’Imana. Nti babashaga kumva ijwi ry’Imana rivugana n’imitima 
yabo. Mu gushaka ubwenge kwabo, bateshutse ku Isoko y’ubwenge mvajuru. Amahame 
y’ingenzi y’umurimo w’Imana yarirengagijwe. Akamaro k’amategeko karirengagijwe. Ibyo 
babonaga ko ari ingenzi cyane ku burezi ni byo byari inkomyi y’iterambere nyakuri. Muri 
izo nyigisho z’abigisha [b’Abayuda], imbaragaz’urubyiruko ntizitaweho. Ibitekerezo byabo 
byarakandamijwe kandi birasigingira. {UIB 37.6} 

Umwana Yesu ntiyigishirijwe muri ayo mashuri yo mu masinagogi. Nyina ni we muntu 
wabaye umwigisha We wa mbere. Yamwigishije iby’ijuru akoresheje amagambo ye n’ibiva 
mu mizingo y’ibitabo by’abahanuzi. Amagambo ye Ubwe yabwiye Mose ngo ayabwire 
abana b’Isiraheli ubu niyo yigishirizwaga ku mavi ya nyina. Uko yagendaga akura ava mu 
bwana aba umusore ntiyigeze akenera amashuri y’abigisha (b’Abayuda). Ntiyari akeneye 
inyigisho zikomoka ku bantu nkabo; kuko Imana ariyo yari Umwigisha We. {UIB 38.1} 

Ikibazo cyabazwaga mu gihe cy’umurimo We ngo, “Uyu yakuye hehe ubu bwenge ko 
atigishijwe ?” nticyerekana ko Yesu atari azi gusoma, ahubwo cyavugaga ko atahawe 
inyigisho z’abo bigisha. Yohana 7 :15. Ubwo yungutse ubwenge nk’uko natwe tubasha 
kubigenza, bitwereka ko ukuntu yimenyerezaga Ibyanditswe bigaragaza uburyo mu gihe cye 
cy’ubwana yitaye ku kwiga ijambo ry’Imana. Imbere ye hari harambuye inyigisho zikomeye 
z’imirimo ikomeye y’Imana. Uwari wararemye ibintu byose yigiye ku byo ukuboko Kwe 
kwari kwaranditse ku isi, inyanja, no mu kirere. Uretse gusa imibereho y’isi yanduye, hari 
ubumenyi bwinshi yungukiye ku byaremwe. Yize imibereho y’ibimera iy’inyamaswa, 
n’imibereho y’umuntu. Kuva mu bwana bwe yari afite intego imwe; Imibereho ye yari iyo 
guhesha abandi umugisha. Kubw’ibyo, yifashishaga ibyaremwe; Uko yigaga imibereho 
y’ibimera n’iy’inyamaswa yahoraga yunguka intekerezo nshya n’uburyo bushya bikinjira 
mu bwenge bwe. Yakomeje guharanira gukoresha urugero rw’ibigaragara ngo yerekane 
inyigisho zihoraho z’Imana. Imigani yakundaga gukoresha mu gihe cy’umurimo we, ashaka 
kwigisha ukuri, igaragaza uko ibitekerezo bye hari icyo byungukiraga mu byaremwe, 




n’uburyo hari ibyo yungukaga mu by’umwuka, abivana mu mibereho ya buri munsi 
y’ibimuzengurutse. {UIB 38.2} 

Bityo rero kuri Yesu akamaro k’ijambo n’imirimo y’Imana byagendaga bisobanuka, uko 
yageragezaga gusobanukirwa n’impamvu y’ibyo abona. Ibiremwa by’ijuru nibyo 
byamwitagaho, kandi umuco w’ibitekerezo bizira inenge no gusabana nibyo byamurangaga. 
Uhereye mu itangiriro ry’ubwenge bwe, Yakomeje gukurira mu buntu bw’Imana n’ubwenge 
bw’ukuri. {UIB 38.3} 

Umwana wese abasha kunguka ubwenge nk’uko Yesu yabwungukaga. Uko dukomeza 
guharanira kumenyerana na Data wo mu ijuru binyuze mu ijambo Rye, abamalayika 
bazatwiyegereza, intekerezo zacu zikomezwe, n’imico yacu yererezwe kandi itunganywe. 
Tuzarushaho gusa n’Umukiza wacu. Kandi uko turushaho kwitegereza ubwiza n’ibitangaza 
byo mu byaremwe, intekerezo zacu zerekezwa ku Mana. Igihe umwuka ukanguwe, 
ubugingo buterwa imbaraga no kwegerezwa Uhoraho binyuze mu mirimo Ye itangaje. 
Gusabana n’Imana binyuze mu masengesho bituma ubushobozi bwacu mu by’ubwenge 
n’intekerezo byiyongera, kandi imbaraga z’umwuka zigakomera, uko dukomeza gutekereza 
kuby’umwuka. {UIB 38.4} 

Imibereho ya Yesu yari imibereho ifitanye ubumwe n’Imana. Akiri umwana, yatekerezaga 
kandi akavuga nk’umwana; ariko nta nenge y’icyaha yigeze imurangwaho ngo yangize 
ishusho y’Imana muri We. Nyamara nta mwihariko yari afite wo kutageragezwa. Abaturage 
b’i Nazareti bari barabaye iciro ry’umugani kubwo ibyaha byabo. Uburyo basuzugurwaga 
bigaragarira mu kibazo cya Natanayeri ngo, “Mbese i Nazareti hari icyiza cyahaturuka ?” 
Yohana 1:46. Yesu yashyizwe aho imico ye yagombaga kugeragezwa. Byamusabaga guhora 
ari maso ngo arinde ukwera Kwe. Yagombaga guhura n’intambara zose duhura nazo ngo 
abone kutubera urugero mu bwana, mu busore, no ku bakuze. {UIB 39.1} 

Satani yiyushye akuya ngo arebe ko yanesha uyu mwana w’i Nazareti. Kuva mu bwana bwe 
Yesu yarindwaga n’abamarayika bo mu ijuru, nyamara imibereho Ye yahoraga ku rugamba 
irwana n’imbaraga z’umwijima. Kugira ngo habashe kuboneka umuntu kuri iyi si 
utarandujwe n’icyaha, cyari nk’igitutsi n’igitangaza ku mutware w’umwijima. Ntacyo 
atakoze ngo agerageze kandi yigarurire Yesu. Nta mwana w’umuntu uzigera ahamagarirwa 
kugira imibereho izira inenge ari mu ntambara y’ibigeragezo nk’uko byagendekeye 
Umukizawacu. {UIB 39.2} 

Ababyeyi ba Yesu bari abakene, kandi batungwaga no kwiyuha akuya bya buri munsi. Yari 
amenyereye ubukene, kwibabaza, no kutabona ibyo akeneye. Iyi mibereho kuri We yari 
ingabo imukingira. Mu mibereho ye yuzuye guhihibikana, nta gihe cy’imfabusa yigeze aha 
ibyamushuka. Nta gihe cy’imfabusa yigeze akingurira ibyakwangiza imibereho Ye. Uko 



bishoboka kose, yakinze amarembo yose umushukanyi yanyuramo. Inyungu cyangwa 
ibinezeza, kogezwa cyangwa guhinyurwa, byose nta cyashoboraga kumutera kwifuza 
gukora icyaha. Yari afite ubwenge butuma amenya ikibi, n’imbaraga zimubashisha 
kukirinda. {UIB 39.3} 

Kristo ni We wenyine wabayeho kuri iyi si adakoze icyaha; nyamara imyaka hafi mirongo 
itatu yayimaze abana n’abaturage b’i Nazareti b’abanyabyaha. Iki ni icyigisho gikomeye ku 
batekereza ko bigomba guterwa n’aho utuye, amahirwe ugira, cyangwa imigisha, kugira ngo 
ubone kubaho imibereho izira inenge. Ibigeragezo, ubukene, ibyago byiyungikanya, nibyo 
bikoresho dukeneye kugira ngo tubashe gukura no gukomera mu by’umwuka. {UIB 39.4} 

Yesu yarerewe mu rugo rwa gikene, kandi agakiranuka ndetse akanezezwa no gusohoza 
uruhare rwe mu kwita ku ngorane z’urwo rugo. Uwahoze ari Umugaba w’ingabo zo mu 
ijuru, abamarayika bishimira kumvira ijambo rye; ubu yari abaye umugaragu uganduka, 
umwana ukunda kandi wumvira. Yigishijwe umwuga ndetse akoresheje amaboko ye akora 
imirimo y’ububaji hamwe na Yosefu. Yambaye ikanzu ye iciriritse y’umukozi usanzwe, 
yagenze imihanda y’umugi mutoya, ajya kandi anava mu mirimo ye yoroheje. Ntiyigeze 
akoresha imbaraga ze z’ubumana ngo agabanye umutwaro we cyangwa ngo yoroshye 
imiruho ye. {UIB 39.5} 

Uko Yesu yakoraga imirimo mu bwana ndetse no mu busore, ibitekerezo bye n’umubiri 
byarakuraga. Ntiyigeze akoresha imbaraga ze z’umubiri mu bidafite umumaro, ahubwo 
yazikoresherezaga guhorana ubuzima bwiza, ngo abashe gukora umurimo mwiza mu buryo 
ubwo aribwo bwose. Ntabwo yifuzaga kwangiza, kabone no mu buryo bwo gufata 
ibikoresho. Yari umukozi utunganye, nk’uko yari atunganye no mu mico. Binyuze mu 
cyitegererezo cye bwite, yatwigishije ko ari inshingano yacu kuba abakozi b’umurava, 
kugira ngo umurimo wacu ubashe gukorwa mu buryo bunoze kandi bukwiriye, kandi ngo 
bene uwo murimo uduheshe icyubahiro. Umwitozo wigisha amaboko kugira akamaro kandi 
uhugurira abasore kugira uruhare mu gukemura ingorane z’ubu buzima utera imbaraga, 
ugatuma n’ibindi bice by’umubiri bikura. Bose bagomba gushaka icyo bakora cyabagirira 
akamaro ndetse cyafasha n’abandi. Imana yashyiriyeho umurimo kubera abantu umugisha, 
kandi ukorana umurava n’ubushishozi ni We ubona ishimwe n’umunezero nyakuri 
by’ubuzima. Gushimwa n’urukundo rw’Imana biba ku bana n’abasore bakorana umunezero 
imirimo yo mu rugo, bafatanya n’ababyeyi babo. Abana nk’abo ni bo bava mu ngo z’iwabo 
bakaba abantu b’ingirakamaro ku muryango n’igihugu. {UIB 40.1} 

Mu mibereho ye yose ari kuri iyi si, Yesu yari umukozi w’inyangamugayo. Yari akeneye 
byinshi; kubw’ibyo, byatumye agerageza (gukora) byinshi. Amaze gutangira umurimo We, 
yaravuze ati, “Nkwiriye gukora imirimo y’Uwantumye hakiri ku manywa, bugiye kwira, ni 



igihe umuntu atakibasha gukora.” Yohana 9 :4. Yesu ntiyigeze ahakana cyangwa yanga 
inshingano, nk’uko benshi bavuga ko ari abayoboke be bakora. Kubera ko bagerageza 
guhunga inshingano, nicyo gituma benshi baba abanyantegenke n’abatagira umumaro. 
Babasha kuba bafite imico myiza, ariko igihe haje ibirushya cyangwa ingorane zigomba 
gukemurwa, bahinduka abanyantegenke cyangwa abadafite umumaro. Umurava 
n’imbaraga, ubufatanye n’imico myiza, byagaragaye muri Kristo bigomba kugaragara muri 
twe, binyuze mu rugero nk’urwo yanyuzemo kandi akabyihanganira. Kandi ubuntu yagiriwe 
natwe ni ubwacu. {UIB 40.2} 

Kuva yarabanaga n’abantu, Umukiza wacu yababaranye n’abakene. Kubera ibyo 
yanyuzemo, azi ibyo bakeneye n’ingorane zabo, niyo mpamvu yabashaga guhumuriza no 
gukomeza abakozi boroheje bose. Abasobanukiwe by’ukuri n’inyigisho z’imibereho ya 
Yesu ntibazigera bumva ko hagomba kubaho gutandukanya abantu mu nzego, ngo abakire 
bahabwe icyubahiro kubarutisha abakene. {UIB 40.3} 

Yesu yakoranye umurimo We umunezero n’ubushishozi. Bisaba kwihangana kwinshi no 
gufashwa n’Umwuka w’Imana kugira ngo uzane imyizerere ya Bibiliya mu mibereho yo mu 
rugo n’aho ukorera, kwihanganira ibirushya mu mirimo yo mw’isi, nyamara ugakomeza 
guhanga amaso guhesha Imana icyubahiro. Aha niho Yesu yari umufasha. Ntabwo 
yatwarwaga n’iby’isi ngo abure umwanya wo gutekereza kubyo ijuru. Kenshi yagaragazaga 
ibyishimo by’umutima we aririmba zaburi n’indirimbo z’ijuru. Kenshi abatuye i Nazareti 
bumvaga ijwi rye rirangururira guhimbaza no gushima Imana. Yasabanaga n’ijuru mu 
ndirimbo; kandi ubwo abo bari kumwe bivovoteraga kugwa agacuho kubwo imirimo, 
basubizwagamo intege n’amajwi meza ava mu kanwa Ke. Guhimbaza kwe kwasaga n’aho 
kwirukana abadayimoni, kandi, nk’umubavu, kukuzuza ahantu impumuro nziza. Ibitekerezo 
by’abamwumvaga byakurwaga mu buretwa bw’iby’iyi si, bikazamurirwa mu rugo rwo mu 
ijuru. Yesu yari isoko y’ubuntu bukiza abatuye isi; kandi iyo myaka yose yamaze i Nazareti, 
imibereho ye yatembaga impuhwe no kwita ku bandi. Abasaza, abashavuye, n’abaremerewe 
n’ibyaha, abana bakina banezerewe, uturemwa duto two mw’ishyamba, inyamaswa 
zikoreshwa imirimo iremereye,- bose kandi byose byishimiraga kubana na We. Wa wundi 
waremesheje amasi imbaraga z’ijambo rye, yacishwaga bugufi no kwita ku nyoni 
yakomeretse. Nta na kimwe atitagaho, nta na kimwe yasuzuguraga ngo abure kugikorera 
umurimo gikeneye. {UIB 40.4} 

Bityo uko yakuraga mu bwenge no mu gihagararo, Yesu akomeza gushimwa n’Imana 
n’abantu. Yigaruriye imitima ya bose ubwo yigaragazako ashoboye kubabarana na bose. 
Imibereho irangwa n’ibyiringiro n’ubutwari byamurangaga byatumye abera umugisha buri 
rugo. Kandi ibihe byinshi, igihe yabaga ari mu isinagogi ku munsi w’Isabato, yasabwaga 
gusoma isomo riva mu nyandiko z’abahanuzi, maze imitima ya benshi ikuzura umunezero 



ubwo bungukaga umucyo mushya mu magambo bamenyereye yo mu byanditswe byera. 
{UIB 41.1} 

Nyamara Yesu yangaga kwigaragaza. Imyaka yose yamaze i Nazareti, ntiyigeze ashaka 
kugaragaza imbaraga ze z’ibitangaza. Ntiyigeze ashaka umwanya w’icyubahiro cyangwa 
izina ry’icyubahiro. Ubuzima bwe butuje kandi bworoheje, n’ukuntu Ibyanditswe bitavuga 
iby’imibereho ye akiri umwana, bifite icyigisho gikomeye. Ubuzima butuje kandi 
bworoheje bw’umwana,- buzira ibiburangaza byo hanze, ahubwo bufitanye ubumwe 
n’ibyaremwe,- nibwo bukenewe mu mubiri no mu mbaraga z’ibitekerezo n’imikurire mu 
by’umwuka. {UIB41.2} 

Yesu ni We cyitegererezo cyacu. Hari benshi bibanda cyane ku murimo We yakoze ku 
mugaragaro, nyamara bakirengagiza inyigisho zo mu myaka Ye y’ubuto. Ariko mu gihe cye 
cy’ubwana niho abera urugero abandi bana ndetse n’abasore. Umukiza yigize umukene, 
kugira ngo abashe kutwigisha uko tugomba kwicisha bugufi ngo tugendane n’Imana. 
Yabereyeho gushimisha, kubaha, no guhimbaza Se mu mibereho isanzwe y’ubu buzima. 
Umurimo We yawutangiye yiyemeza gukora umurimo w’abanyabukorikori biyuha akuya 
ngo babone ikibatunga uwo munsi. Yakoranaga umurimo w’Imana umwete nk’uwo 
yakoreshaga akora mu ibarizo, bingana n’uko yakoraga ibitangaza imbere y’abantu benshi. 
Kandi umusore wese ukurikiza icyitegererezo cya Kristo cyo gukiranuka no kubaha mu rugo 
rw’iwabo ruciye bugufi, aya magambo Yesu yabwiwe na Se abasha kuba aye na we, binyuze 
mu Mwuka Wera, “Dore umugaragu wanjye ndamiye, uwo natoranije umutima wanjye 
ukamwishimira. ” Yesaya42 :1. {UIB 41.3} 



IGICE CYA 8 - KUJYA MU MINSIMIKURU YA PASIKA 


(Iki gice gishingiye muri Luka 2:41-51). 

Mu bayuda umwaka wa cumi n’ibiri wari ikigero cyo kuva mu bwana ujya mu busore. Iyo 
yuzuzaga iyo myaka, umuhungu w’umuheburayo yitwaga umwana ugengwa n’amategeko, 
kandi akitwa umwana w’Imana. Yitabwagaho mu buryo bw’umwihariko mu guhabwa 
inyigisho z’iby’idini, kandi yasabwaga kwitabira imihango yera no kuyubahiriza. Ni muri 
ubwo buryo Yesu akiri umwana yagiye mu minsi mikuru ya Pasika i Yerusalemu. Nk’abandi 
Blsiraheli bakiranuka mu by’idini, Yosefu na Mariya bajyaga mu mihango ya Pasika buri 
mwaka; maze ubwo Yesu yari agejeje imyaka yagenwe, bajyana nawe. {UIB 42.1} 

Hariho iminsi mikuru ngarukamwaka itatu, Pasika, Pantekote, n’Iminsi mikuru y’Ingando, 
aho abagabo bose bo muri Isiraheli bagombaga kuboneka imbere y’Uwiteka i Yerusalemu. 
Mur’iyo minsi mikuru yose, Pasika niyo yitabirwaga kurusha iyindi. Hari benshi baturukaga 
mu bihugu aho Abayuda bari baratataniye. Kuva mu bice bitandukanye bya Palesitina, 
abazaga gusenga babaga ari benshi. Urugendo kuva i Galilaya rwatwaraga iminsi myinshi, 
bityo abagenzi barifatanyaga mu matsinda manini ngo bajyanirane mu rugendo no 
kubw’umutekano wabo. Abagore n’abasaza bagenderega ku magare akururwa n’ibimasa 
cyangwa ku ndogobe mu nzira zihanamye zuzuye ibitare. Abagabo bakomeye n’abasore 
bagendaga n’amaguru. Igihe cya Pasika cyabaga mu iherezo ry’ukwezi kwa gatatu cyagwa 
mu ntangiriro z’ukwa kane, kandi imirima yose yabaga itatswe n’uburabyo, hamwe 
n’indirimbo z’inyoni zabaga zishimishije. Aho banyuraga hose habaga uduce twibutsa 
amateka y’Abisiraheli, maze ababyeyi bakarondorera abana babo ibitangaza Imana 
yakoreye ubwoko bwayo mu bihe byashize. Mu rugendo rwabo, baterwaga umwete no 
kugenda baririmba, maze batangira kubona umunara w’i Yerusalemu imbere yabo, ijwi 
ryose rikarangururiha hejuru bagira bati,- {UIB 42.2} 

“Yerusalemu, Ibirenge byacu 
bihagaze mu marembo yawe... 

Amahoro abe imbere y’inkike zawe 

Kugubwa neza kube mu nyumba zawe. ’ ’ {UIB 42.3} 

Zaburi 122 :2-7 

Kubahiriza Pasika byatangiranye no kuvuka kw’ishyanga ry’Abaheburayo. Mu ijoro 
riheruka uburetwa bwabo mu Egiputa, ubwo nta kimenyetso cyagaragaraga cyo 
gucungurwa, Imana yabategetse ko bitegura kubohorwa bidatinze. Imana yari yaraburiye 
Farawo iby’igihano giheruka cy’Abanyegiputa, maze itegeka Abaheburayo guteraniriza 
imiryango yabo mu ngo zabo. Bamaze gusiga ku nkomanizo z’imiryango amaraso 



y’umwana w’intama wishwe, bagombaga kurya inyama zawo, zokeje, n’imitsima 
idasembuwe hamwe n’imboga zisharira. “Uku abe ari ko muzazirya: muzazirye 
mukenyeye, muzazirye vuba vuba. Iyo ni yo Pasika y’Uwiteka.” Kuva 12 :11. Mu gicuku 
cy’iryo joro imfura zose z’Abanyegiputa zarishwe. Maze umwami yohereza ubutumwa ku 
Blsiraheli ati, “Nimuhaguruke muve mu bantu banjye;... mugende mukorere Uwiteka 
nk’uko mwavugaga.” Kuva 12 :31. Abaheburayo bava muri Egiputa nk’ishyanga rifite 
umudendezo. Uwiteka ategeka ko Pasika izajya yibukwa buri mwaka. Arababwira ati: 
“Igihe kizagera, ubwo abana banyu bazababaza bati ‘Uyu muhango wanyu ni uwo iki?’ 
Mujye mubasubiza muti ‘Ni igitambo cya Pasika y’Uwiteka, kuko yanyuze ku mazu 
y’Abisiraheli bari muri Egiputa agakiza amazu yacu, ubwo yicaga Abanyegiputa. ” Bityo 
uko ibisekuru bisimburana, igitekerezo cyo gucungurwa mu buryo butangaje, cyagombaga 
gusubirwamo. {UIB 42.4} 

Pasika yakurikirwaga n’iminsi mikuru irindwi y’imitsima idasembuwe. Ku munsi wa kabiri 
w’iyo minsi mikuru, umuganura w’ibyo basaruye, imiba y’ingano, byazanwaga imbere 
y’Uwiteka. Ibirori by’iyo minsi mikuru byose byashushanyaga umurimo wa Kristo. 
Kubaturwa kw’Abisiraheli bava mu Egiputa yari imfashanyigisho y’ingenzi igaragaza 
gucungurwa, ari nacyo Pasika yagombaga guhora ibibutsa. Umwana w’intama wicwaga, 
imitsima idasembuwe, umuganura w’ibyo bejeje, byashushanyaga Umucunguzi. {UIB 
43.1} 

Mu mibereho y’abantu benshi bo mu gihe cya Yesu, kubahiriza iyi minsi mikuru byari 
byarataye agaciro, byarahindutse kubahiriza umuhango gusa. Ariko se byashushanyaga iki 
k’Umwana w’Imana ! {UIB 43.2} 

Bwari ubwa mbere umwana Yesu yitegereza urusengero. Abona imyambaro yera abatambyi 
bambaraga bakora umurimo wabo wera. Abona umwana w’intama uvira amaraso ku 
gicaniro gitambirwaho ibitambo. Hamwe n’abandi baje gusenga, yubika umutwe mu gihe 
cy’isengesho, mu gihe igicu cy’umubavu kizamuka kijya ku Mana. Yibonera agaciro 
k’umuhango wa Pasika. Umunsi ku wundi uko bukeye yarushagaho kubisobanukirwa. Buri 
gikorwa cyose cyasaga n’aho gifatanye n’ubugingo bwe. Ibyiyumviro bishya bitangira 
kumuzamo. Acecetse kandi ibitekerezo bye byatwawe, Yasaga n’uwiga ku kibazo gikomeye 
cyane. Amayobera y’umurimo We yaramuhishurirwaga. {UIB 43.3} 

Mu byishimo byinshi atekereza ku byari bigiye kumubaho, ntiyagumye iruhande 
rw’ababyeyi be. Yumvise akwiriye kwiherera. Gahunda ya Pasika irangiye, Yari 
akigendagenda mu rugo rw’urusengero; maze ubwo abaje gusenga basubiraga i Yerusalemu, 
bamusiga inyuma. {UIB 43.4} 



Mu kuza i Yerusalemu, ababyeyi ba Yesu bifuzaga kumwegereza abigisha bakomeye bo mu 
Isiraheli. Nubwo yumviraga muri byose byerekeye Ijambo ry’Imana, ntabwo yubahaga 
imihango y’abigishamategeko n’uko bayikoreshaga. Yosefu na Mariya bizeraga ko abasha 
gufashwa guha icyubahiro izo ntiti muby’amategeko, maze akarushaho kwita kubyo bigisha. 
Ariko Yesu ari mu rusengero, yari amaze kwigishwa n’Imana. Icyo yari amaze guhabwa, 
Atangira kugikoresha ako kanya. {UIB 43.5} 

Kuri uwo munsi icyumba gifatanye n’urusengero cyegurirwa kuba ishuri ryera, risa n’ishuri 
ry’abahanuzi. Aha hari hateraniye abigishamategeko bakomeye n’abigishwa babo, maze 
Yesu na We abazamo. Yicara ku birenge by’izo ntiti zitangarirwa, Ategera amatwi inyigisho 
zabo. Nk’ushaka kunguka ubwenge, Abaza abo bigisha ibijyanye n’ubuhanuzi, n’ibiriho 
byerekezakukuzakwa Mesiya. {UIB 43.6} 

Yesu yigaragaje nk’ufite inyota yo kumenya Imana. Ibibazo bye byerekanaga ibihamya 
by’ukuri kwimbitse kwari kumaze igihe kudasobanutse, nyamara ari ukw’ingenzi kubwo 
gucungura abantu. Ubwo yagaragazaga uko ubwenge bwabo banyabwenge bufunganye 
kandi butimbitse, buri kibazo cyazanye ikigisho mvajuru imbere yabo, kandi cyerekana 
ukuri mu mucyo mushya. Ba Rabbi bavugaga uko kuza kwa Mesiya kuzahesha ubwoko 
bw’Abayuda gushyirwa hejuru mu buryo butangaje; ariko Yesu yerekana ubuhanuzi bwa 
Yesaya, maze ababaza ubusobanuro bw’ayo masomo yerekanaga kubabazwa n’urupfu rwa 
Ntama w’Imana. {UIB 44.1} 

Za ntiti zimuhindukirira zimuhata ibibazo, ariko batangazwa n’ibisubuzo bye. Mu kwicisha 
bugufi nk’umwana, asubira mu magambo y’ibyanditswe, abaha byimbitse ubusobanuro aba 
banyabwenge batigeze babona. Ukuri yaberetse, iyo kuza gukurikizwa kwari kuzana 
impinduka n’ububyutse mu myizezere y’icyo gihe. Gushishikarira Ibyanditswe byari 
kwiyongera; kandi ubwo Yesu yatangiraga umurimo We, benshi bari kwitegura kumwakira. 
{UIB 44.2} 

Ba Rabbi bari bazi ko Yesu atigeze yigira mu mashuri yabo ; nyamara uko yari asobanukiwe 
iby’ubuhanuzi byari birenze kure ibyabo. Babonye isezerano rikomeye muri uyu muhungu 
witonda w’Umunyegalilaya. Bifuza ko yaba umwe mubigishwa babo, ngo azabe umwigisha 
muri Isiraheli. Bashakaga guhindura uburere bwe, biyumvisha ko ubwo bwenge 
bw’umwimerere bugomba guhindurwa nabo. {UIB 44.3} 

Amagambo ya Yesu yari yanyuze imitima yabo birenze uko bari barigeze kunyurwa 
n’amagambo ava mu kanwa k’umuntu. Imana yashakaga guha umucyo abo bayobozi bo mu 
Isiraheli, kandi Yakoresheje uburyo bwonyine bwagombaga gutuma bagerwaho. Mu 
kwishyira hejuru kwabo, bari kuba bagaragaje agasuzuguro ko habasha kugira undi 
wabigisha. Iyo Yesu aza kuza nk’ugerageza kubigisha, bari kwanga kumutega amatwi 



kubw’agasuzuguro. Ahubwo barishimagije ko aribo bamwigishije, cyangwa ko nibura 
bagerageje gusuzuma ubumenyi afite mu Byanditswe. Ukwicisha bugufi n’ubuntu 
byarangaga Yesu kuva akiri muto byagamburuje kwishyira hejuru kwabo. Mu buryo 
batasobanukiwe, ibitekerezo byabo byakinguriye ijambo ry’Imana, maze Umwuka Wera 
avugana n’imitima yabo. {UIB 44.4} 

Ntibatinze kubona ko uko ibitekerezo byabo ku byerekeye Mesiya bitari bihuje n’ubuhanuzi; 
ariko bangaga gushyira ku mugaragaro ukwishuka kw’ibyifuzo byabo. Banze kwemera ko 
batari barasobanukiwe n’Ibyanditswe bavugaga ko bigisha. Bagenda babazanya bati, Uyu 
musore ubwenge yabukuye he, ko atigeze yiga? Uwo Mucyo uvira mu mwijima, 
“umwijima ntiwawumenya.” Yohana 1:5. {UIB 44.5} 

Hagati aho Yosefu na Mariya bari bashobewe bitangaje kandi bafite agahinda. Mu kuva i 
Yerusalemu bari baburanye na Yesu, kandi ntibamenya ko yasigaye inyuma. Igihugu cyari 
cyuzuwe n’abantu benshi kandi n’amagare y’abavaga i Galilaya yari menshi cyane. Mu kuva 
mu mugi hari umuvurungano. Mu gihe bakomezaga kugenda, bari batwawe n’umunezero 
wo kugendana n’inshuti hamwe n’abandi bifuzaga kumenyana maze birabarangaza, 
ntibamenya ko batari kumwe na Yesu kugeza ninjoro. Maze ubwo bahagararaga ngo 
baruhuke, babura umwana wabo wabafashaga. Kubera ko batekereje ko ari kumwe na 
bagenzi be, bumvaga bitabateye ubwoba. N’ubwo yari muto, bari baramugiriye icyizere 
badashidikanya, bazi neza yuko mu gihe bamukeneye, Agomba kuba yiteguye kubafasha, 
azirikana ibyo bifuza nk’uko yari asanzwe abikora. Ariko noneho batangira kugira ubwoba. 
Bamushakashakira mu bo bari kumwe, ariko biba iby’ubusa. Bahinda umushyitsi bibuka 
uko Herode yagerageje kumwica akiri uruhinja. Ibyiyumviro by’umwijima byuzura imitima 
yabo. Batangira kwicira urubanza. {UIB 44.6} 

Basubira i Yerusalemu, batangira gushakisha. Umunsi wakurikiyeho, ubwo bari bivanze 
n’abasenga mu rusengero, bumva ijwi bamenyereye. Ntibabashaga kuryibeshyaho; nta rindi 
jwi ryari rimeze nk’Irye, ijwi ritajenjetse kandi ry’imbaraga, ariko ryuzuye ihoho. {UIB 
45.1} 

Mu ishuri rya ba Rabbi niho basanze Yesu. Mu byishimo bagize, ntibabashaga kwibagirwa 
agahinda no guhagarika umutima bagize. Bamaze kumubona, nyina avuga mu magambo yo 
kumucyaha ati, “ Mwana wanjye, ni iki cyatumye utugenza utya ? Dore jye na so 
twagushatse dufite umutima uhagaze.” {UIB 45.2} 

Yesu arabasubiza ati “ Mwanshakiraga iki ? Ntimuzi yuko binkwiriye kuba mu murimo wa 
Data ?” Mu gihe basaga n’abadasobanukiwe iryo jambo, atunga urutoki hejuru. Mu maso 
he hari umucyo urabagirana wabatangaje. Ubumana bwarimo bumurikira mu bumuntu. 
Ubwo bamusangaga mu rusengero, bari bateze amatwi ikiganiro hagati Ye 



n’abigishamategeko (ba Rabbi), batangazwa n’ibibazo bye ndetse n’ibisubizo. Amagambo 
ye yabateye kugira imyumvire mishya n’ibitekerezo bitashoboraga kwibagirana. {UIB 
45.3} 

Kandi ibibazo bye kuribo byari bifite ibyigisho. Arababwira ati,“ Ntimuzi yuko binkwiriye 
kuba mu rugo rwa Data ?” Yesu yari mu murimo wari waramuzanye mu isi; ariko Yosefu 
na Mariya bari birengagije iyabo. Imana yari yarabahaye icyubahiro gikomeye cyo 
kubashinga Umwana Wayo. Abamarayika bera bayoboraga Yosefu kugira ngo ubuzima bwa 
Yesu bukomeze kurindwa. Ariko bari bamaze umunsi wose bamubuze kandi bataragombaga 
gutandukana na We n’akanya na gato. Ubwo umutima uhagaze wari usubiye mu gitereko, 
ntibamenye amakosa yabo, ahubwo batangira gutonganya Yesu. {UIB 45.4} 

Byari ibisanzwe ku babyeyi ba Yesu kumwitaho nk’umwana wenyine bari bafite. 
Yahoranaga nabo buri munsi, bityo byari bibakomereye gusobanukirwa ko ari Umwana 
w’Imana. Byari akaga kuri bo kunanirwa guha agaciro umugisha bahawe wo kubana 
n’Umucunguzi. Agahinda bari batewe no gutandukana na We, no gucyahwa baboneye mu 
magambo Ye, bwari uburyo bubemeza ko umurimo bashizwe ari uwera. {UIB 45.5} 

Uburyo yashubije nyina, Yesu yagaragaje ko asobanukiwe isano Ye n’Imana. Mbere yo 
kuvuka Kwe, Marayika yari yarabwiye Mariya ati, “Azaba mukuru, azitwa Umwana 
w’Isumbabyose kandi Umwami Imana Izamuha intebe y’ubwami ya sekuruza Dawidi : 
azima mu nzu ya Yakobo iteka ryose, ubwami Bwe ntibuzashira.” Luka 1 :32, 33. Aya 
magambo Mariya yahoraga ayatekerezaho mu mutima we ; nyamara nubwo yizeraga ko 
umwana we azaba Umucunguzi w’Abisiraheli, ntiyari asobanukiwe n’umurimo We. Na 
n’ubu ntiyasobanukiwe n’amagambo Ye ; ahubwo yamenye ko ahakanye ko ntacyo apfana 
na Yosefu, kandi akaba agaragaje ko ari Umwana w’Imana. {UIB 45.6} 

Yesu ntiyirengagije isano Ye n’ababyeyi be bo ku isi. Kuva i Yerusalemu yagarukanye na 
bo imuhira, akomeza kubafasha mu mibereho yabo y’imiruho. Yahishe mu mutima We 
ibitangaza by’umurimo We, mu kumvira ategereza igihe cyagenwe ngo atangire umurimo 
We. Nyuma y’imyaka cumi n’umunani Amaze kugaragaza ko ari Umwana w’Imana, 
Yakomeje isano Ye n’uyu muryango w’i Nazareti, kandi akora inshingano ze nk’umwana, 
umuvandimwe, inshuti, ndetse nk’umwenegihugu. {UIB 46.1} 

Nk’uko umurimo We wari wamuhishuriwe ari mu rusengero, Yesu yitandukanyije n’iryo 
teraniro ry’abantu benshi. Yifuje gusubira i Yerusalemu mu ibanga, ari hamwe n’abari bazi 
ibanga ry’ubuzima Bwe. Mu muhango wa Pasika, Imana yashakaga guhamagara abantu 
bayo ngo bave mu mihati y’isi, ngo ibibutse umurimo wayo ukomeye ubwo yabakuraga mu 
Egiputa. Muri iki gikorwa, Yifuzaga ko babona isezerano ryo gucungurwa bavanwa mu 
cyaha. Nk’uko amaraso y’umwana w’intama wishwe yarinze ingo z’Abisiraheli, niko 



n’amaraso ya Yesu yagombaga gukiza ubugingo bwabo; ariko bashoboraga gukira binyuze 
muri Kristo gusa nk’uko binyuze mu kwizera bagombaga guhindura imiberehoYe iyabo. Iyi 
mihango yagiraga agaciro gusa iyo yatumaga abaje gusenga bahanga amaso Kristo 
nk’Umukiza wabo bwite. Imana yifuzaga ko ibyo byabayobora mu gusenga no kwigana 
ubushishozi ibyerekeye umurimo wa Kristo. Ariko ubwo iteraniro ryavaga i Yerusalemu, 
ibyishimo by’urugendo ndetse no gusabana hagati yabo nibyo barushagaho kubatwara 
ibitekerezo, maze umuhango bari bavuyemo bakawibagirwa. Umukiza ntiyanejejwe no 
kwifatanya nabo. {UIB 46.2} 

Ubwo Yosefu na Mariya bavaga i Yerusalemu bonyine hamwe na Yesu, Yifuzaga 
kwerekeza ibitekerezo byabo ku buhanuzi bw’Umukiza uzababazwa. Ku musaraba i 
Karuvari yashatse koroshya agahinda ka Nyina. Niwe yatekerezagaho muri ako kanya. 
Mariya yari agiye kwibonera umubabaro wa nyuma w’Umwana we, maze Yesu yifuza ko 
nyina asobanukirwa n’umurimo wari waramuzanye, kugira ngo abashe kugira imbaraga zo 
kwihangana, ubwo inkota izacumitwa mu mutima we. Nk’uko Yesu yari yatandukanye na 
nyina, maze akamushaka afite agahinda kumara iminsi itatu, ni nako ubwo yari gutambwa 
kubwo ibyaha by’abari mu isi, Yari gutandukana na we kumara iminsi itatu. Kandi ubwo 
yari kuba avuye mu gituro agahinda ke kari guhindukamo ibyishimo. Tekereza uko yari 
kurushaho kwihanganira umubabaro n’urupfu rw’Umwana we iyo aza gusobanukirwa 
n’Ibyanditswe aribyo noneho Yesu yashakaga ko yerekezaho ibitekerezo bye ! {UIB 46.3} 

Iyo Yosefu na Mariya baza kugumisha ibitekerezo byabo ku Mana binyuze mu Ijambo ryayo 
no gusenga, bari kuba barasobanukiwe agaciro k’inshingano yera kandi y’ukuri bari 
barahawe, kandi ntibari kuvana amaso yabo kuri Yesu. Kutita ku nshingano yabo umunsi 
umwe, byatumye babura Umukiza; ariko byabatwaye iminsi itatu bashakana umwete kugira 
ngo bamubone. Natwe niko bimeze; igihe tuvuga amagambo y’amanjwe, ibiganiro bibi, 
cyangwa tukibagirwa gusenga, tubasha mu munsi umwe gutandukana n’Umukiza, kandi 
bibasha kudutwara iminsi mwinshi yuzuye agahinda tumushakashaka, kugira ngo twongere 
kugira amahoro tuba twabuze. {UIB 46.4} 

Mu mushyikirano tugirana na bagenzi bacu, tugomba kwitonda kugira ngo hato tutibagirwa 
Yesu, kugakomeza urugendo tutamenye ko atakiri kumwe natwe. Iyo twirunduriye mu 
by’isi kugeza aho tutagitekereza Uwo ibyiringiro by’ubugingo bwacu bw’iteka 
bushingiyeho, tuba twitandukanya na Yesu ndetse n’abamarayika bo mw’ijuru. Ibi biremwa 
byera ntibibasha kuguma aho Umucunguzi adakenewe, no kwihanganira kuba aho batitaye 
kubana na We. Iyi niyo mpamvu gucika intege rimwe na rimwe kubaho mu bavuga ko ari 
abayoboke ba Kristo. {UIB 47.1} 



Benshi bajya mu materaniyo y’iby’idini, kandi bagasubizwamo intege ndetse bagakomezwa 
n’ijambo ry’Imana; ariko bitewe no kudatanga umwanya wo gukomeza kuritekerezaho, no 
gusenga, babura imigisha, maze bakisanga ari abakene kurusha uko bari basanzwe mbere 
y’uko baryumva. Rimwe na rimwe bibwira ko ahari Imana yabahannye. Ntibabona ko 
ingorane iri izabo. Mu kwitandukanya kwabo na Yesu, baba bamaze gukingirana umucyo 
wo kubana na We. {UIB 47.2} 

Byatubera byiza buri munsi tugiye tumara isaha dutekereza kandi twiga imibereho ya Kristo. 
Tugomba kureba ingingo ku ngingo, kugira ngo ibitekerezo byacu bibashe gusobanukirwa 
buri mugabane w’imibereho ye, cyane cyane imibereho ye iheruka ya hano ku isi. Uko 
twibanda ku gitambo cye gikomeye yatanze kubwacu, kumwiringira kwacu kuzarushaho 
gukomera, urukundo rwacu ruziyongera, kandi tuzarushaho kuzurwa n’Umwuka We. Niba 
amaherezo tugomba gukizwa, tugomba kwigira icyigisho cyo kwihana no kwicisha bugufi 
munsi y’umusaraba. {UIB 47.3} 

Mu gihe dusabana kandi tukarangwa no kugira ubumwe, tubasha kubera abandi umugisha. 
Niba turi aba Kristo, ibitekerezo byacu byiza bizaba ibimukomokaho. Tuzanezezwa no 
kumuvuga; kandi uko tuganira ku rukundo Rwe, imitima yacu izoroshywa no gusabana 
n’imbaraga mvajuru. Mu gihe twitegereza ubwiza bw’imico Ye, “tuzahindurirwa duse na 
We duhabwe ubwiza buruta ubundi kuba bwiza.” 2 Abakorinto 3:18. {UIB 47.4} 



IGICE CYA 9 - IMINSI Y’IMPAKA 


Uhereye mu myaka ibanza, umwana w’Umuyuda yabaga agengwa aho ariho hose 
n’amategeko y’Abigishamategeko b’Abayuda. Amategeko adahinduka yari yarashyiriweho 
buri gikorwa cyose, kuva ku kiremereye ukageza ku gikorwa kirusha ibindi kuba gito mu 
buzima. Urubyiruko rwigiraga ku birenge by’abigisha bo mu ma sinagogi amategeko atagira 
ingano, ayo Abisiraheli b’umwimerere bagombaga kubahiriza. Ariko Yesu ntiyigeze 
ashishikazwa n’ibyo. Uhereye mu bwana yakoraga atayobowe n’amategeko 
y’Abigishamategeko. Ibyanditswe by’Isezerano rya Kera nibyo yahoraga yiga, kandi aya 
magambo ngo, “Uku niko Uwiteka avuga,’ ’ yahoraga buri gihe mu mvugo ye. {UIB 48.1} 

Ubwo ibyifuzo by’abantu byatangiraga gufungura intekerezo ze, yabonye ko ibisabwa 
n’abantu bihora bigongana n’iby’Imana isaba. Abantu bagendaga batandukira ijambo 
ry’Imana, kandi bagashyira imbere ibitekero bihimbiye ubwabo. Bakurikizaga imihango 
idafite agaciro. Imirimo yabo yari igizwe n’imihango gusa; naho amahame y’ukuri 
kuboneye kwagombaga kwigirwa muri yo ntigusobanurirwe abaje gusenga. Yabonye ko mu 
mirimo yabo ibuze kwizera nta mahoro bari bafite. Ntabwo bari bazi umudendezo wo mu 
mutima bagombaga kubonera mu gukorera Imana mu kuri. Yesu yari aje kwigisha icyo 
gusenga Imana by’ukuri bisobanuye, kandi ntiyagombaga kwemera kuvangitiranya 
amategeko y’abantu n’amategeko yera y’Imana. Ntiyigeze arwanya cyangwa ngo akurikize 
amategeko y’izo ntiti z’abigisha; ariko ubwo yabonaga byamurenze kubera imico Ye 
yoroheje, Yerekanaga Ijambo ry’Imana mu gushyigikira iyo myifatire Ye. {UIB 48.2} 

Mu buryo bwose bushoboka bwo kwicisha bugufi ndetse no kumvira, Yesu yagerageje 
gushimisha abahuye na We bose. Kubera ko Yari umunyamahoro ucisha make, abanditsi 
n’abakuru batekerezaga ko byakworoha kumucengezamo inyigisho zabo. Bamugisha 
impaka ngo yemere inyigisho n’imihango byagiye byigishwa n’abigisha mategeko uhereye 
kera, ariko Ababaza ububasha bafite ku Byanditswe Byera. Yagombaga kumva ijambo ryose 
riva mu kanwa k’Imana; ariko ntiyagombaga kumvira ibihimbano by’abantu. Yesu 
yagaragaraga ko azi Ibyanditswe Byera uhereye ku Itangiriro ukageza kw’iherezo, kandi 
yabyigishaga mu kuri kwabyo. Abigisha mategeko bumvise bakozwe n’isoni kwigishwa 
n’umwana. Bavugaga ko aribo bagomba gusobanura Ibyanditswe Byera, kandi ko We 
yagombaga kwemera ubusobanuro bwabo. Barakajwe no kubona ahangana n’ibyo 
bavugaga. {UIB 48.3} 

Bari bazi ko nta cyaboneka mu Byanditswe Byera gishyigikira imigenzo yabo. Babonye ko 
Yesu abarusha kure ubumenyi mu by’umwuka no kumenya Imana. Nyamara kandi 
bakarakazwa n’uko atubashye ibyo bategekaga abantu gukora. Bananiwe kumwemeza, 



bahindukirira Yosefu na Mariya, maze bamurega ko atumvira amategeko. Bityo ko akwiriye 
gucyahwa no guhanwa. {UIB 48.4} 

Akiri umwana muto, Yesu yari yaratangiye kwimenyereza imico Ye bwite akwiriye 
gukurikiza, kandi kubaha cyangwa gukunda ababyeyi Be ntibyabashaga kumuteshura ku 
kubaha Ijambo ry’Imana. “Byanditswe ngo” ni ryo ryari ishingiro ry’ibikorwa bye 
binyuranye n’ingeso zo mu muryango. Ariko inyigisho z’abigishamategeko zagize ingaruka 
zikomeye mu mibereho ye. Ndetse no mu busore bwe yagombaga kwiga icyigisho gikomeye 
cyo gutuza no kwihangana. {UIB 48.5} 

Bene se, nk’uko abahungu ba Yosefu bitwaga, babaga ku ruhande rw’Abigishamategeko. 
Bakomezaga kuvuga ko amategeko y’imigenzo agomba kubahirizwa, nk’aho ari ibisabwa 
n’Imana. Ndetse babonaga ko amategeko y’abantu akomeye kurusha Ijambo ry’Imana, 
kandi barakazwaga cyane n’uburyo Yesu yashyiraga ku mugaragaro itandukaniro 
ry’ikinyoma n’ukuri. Uburyo yubahirizaga amategeko y’Imana atajenjetse babimuregaga ko 
ari agasuzuguro. Batangazwaga n’ubwenge agaragaza mu gusubiza abigishamategeko. Bari 
bazi ko atigeze yigishwa n’abanyabwenge bazwi, nyamara bagatangazwa n’uko ahubwo ari 
We ubigisha. Babonye ko imyigire Ye yari isumbye kure iyabo. Ariko ntibashishoza ngo 
basobanukirwe ko afite ubwisanzure ku giti cy’ubugingo, inkomoko y’ubwenge bo batari 
basobanukiwe. {UIB 49.1} 

Kristo ntabwo yari umuntu witandukanya n’abandi, nyamara yakojeje isoni Abafarisayo 
yanga gukurikiza amategeko yabo aremereye kandi akandamiza. Yabonye ko ibyerekeranye 
n’idini byagoteshejwe inkuta ndende zitandukanya abantu n’abandi, kandi bigafatwa 
nk’igikorwa cyera cy’imibereho ya buri munsi. Izi nkuta zo kwitandukanya Yarazishenye. 
Mu gushyikirana kwe n’abantu ntawe yigeze abaza ngo, Ni iyihe myizerere yawe ? Uri uwo 
mu rihe torero ? Yakoresheje imbaraga ye yo gufasha ku bamukeneyeho ubufasha bose. Aho 
kwitandukanya n’abandi ngo abe wenyine ngo abone uko agaragaza imico Ye mvajuru, 
Yakoze ibishoboka byose kubwo inyoko muntu. Yashimangiye ihame ry’uko idini rya 
Bibiliya ridashingiye ku kubabaza umubiri. Yigishije ko idini izira inenge kandi itanduye 
ari itishingikiriza gusa ku gushyiraho ibihe n’iminsi mikuru. Igihe cyose n’ahantu aho ariho 
hose yerekanye urukundo afitiye umuntu, kandi amumurikishiriza umucyo w’idini y’ukuri. 
Ibi byose byari ibyo gucyaha Abafarisayo. Byerekana ko idini itagaragazwa n’inarijye, 
kandi ko kugaragaza umuhati wabo mu kwita kubyabo byari kure yo gukiranukira Imana. 
Ibi nibyo byatumye bagirira Yesu urwango, kugeza aho bashaka ko akurikiza amategeko 
yabo ku gahato. {UIB 49.2} 

Umurimo wa Yesu wari uwo gukiza umubabaro w’umuntu uwo ariwe wese yabaga abonye. 
Yagiraga udufaranga duke two gutanga, ariko kenshi Yigomwaga ibyo kurya kugira ngo 



arengere abagaragaraga ko bashonje kumurusha. Bene se bumvaga ko ububasha bwe buruta 
kure ubwabo. Yari afite uburyo undi wese atari afite, cyangwa yakwifuza kugira. Ubwo bo 
babwizaga igitsure abakene, abantu basuzuguritse, Yesu we abo nibo yiyegerezaga, maze 
akavugana nabo amagambo yo kubakomeza. Ku bari bashonje Yabahaga igikombe 
cy’amazi afutse, maze mu bwitonzi agashyira igaburo mu biganza byabo. Uko yasubizaga 
ibibazo by’ibyo bakeneye, ukuri yigishaga kwahuzwaga n’ibikorwa bye by’impuhwe, maze 
bigahora byibukwa mu bitekerezo byabo. {UIB 49.3} 

Ibi byose byarakazaga bene se. Kuba aribo bari bakuru kuri Yesu, bumvaga ko agomba 
kumvira ibyo bo bamutegetse. Bamuregaga ko yishyira hejuru kubasumba, kandi ko ashaka 
no kwishyira hejuru gusumba abigisha babo n’abatambyi ndetse n’abategetsi b’igihugu. 
Akenshi baramukangaga bakagerageza kumutera ubwoba ; ariko ntabyiteho, agakomeza 
kujya mbere, ayobowe n’Ibyanditse Byera. {UIB 49.4} 

Yesu yakundaga abavandimwe be, akabereka urukundo rudacogora ; ariko bagakomeza 
kumugirira ishyari, ndetse bagakomeza kugaragaza kutamwemera no kumusuzugura. 
Ntibabashaga gusobanukirwa imico Ye. Hari itandukaniro rikomeye hagati yabo na Yesu. 
Yari Umwana w’Imana wavuye mu ijuru, nyamara kandi akaba umwana udafite kivurira. 
Umuremyi w’isi, isi yari iye, nyamara kandi ubukene nibwo bwarangaga imibereho Ye mu 
ntambwe iyo ariyo yose y’ubuzima. Yari afite icyubahiro n’itandukaniro bihabanye cyane 
no kwirarira n’ibitekerezo by’isi ; ntiyaharaniraga ibyubahiro by’isi, kandi muri uko 
kwicisha bugufi kwe, yahoraga anyuzwe. Ibi byarakazaga bene se. Ntibabashaga 
gusobanura uko ahora atuje no mu bigeragezo n’imibereho y’ubukene. Ntibari bazi ko 
yabaye umukene ku bwacu, kugira ngo “ubukene bwe budutungishe.” 2 Abakorinto 8 : 9. 
Uko babonaga amayobera aranga umurimo We ntaho byari bitaniye n’ukuntu inshuti za 
Yobu zabonaga imibabaro no gucishwa bugufi (Yobu) yagize. {UIB 50.1} 

Abavandimwe ba Yesu ntibamusobanukiwe kuko atari ameze nkabo. Urugero rw’imico 
mbonera Ye rwari runyuranye n’urwabo. Mu guhanga amaso ku bantu, bari barateshutse ku 
Mana, kandi nta mbaraga Yayo bari bafite mu mibereho yabo. Imihango y’idini 
bakurikizaga ntiyabashaga guhindura imico yabo. Batangaga “kimwe mu icumi cy’isogi 
n’imbwija n’inyabutongo,” ariko bakirengagiza “ingingo z’ingenzi z’Amategeko, ari zo 
ubutabera n’imbabazi n’umurava.” Matayo 23 : 23. Urugero rwa Yesu rwahoraga rubatera 
uburakari. Yangaga ikintu kimwe mw’isi, icyo ni icyaha. Ntiyashoboraga kubona igikorwa 
kibi ngo cye kumutera agahinda ngo bishoboke ko yakwiyumanganya. Hagati ye n’abiyitaga 
ko bubahiriza amategeko, aribo biyerurutsaga by’inyuma bagahisha ko bakunda icyaha, 
hamwe n’umuco wamurangaga w’ishyaka ryo guhesha Imana icyubahiro akabirutisha ibindi 
byose, itandukaniro ryahitaga ryigaragaza mu buryo budashidikanywa. Kubera ko 
imibereho ya Yesu yacyahaga ikibi, yarwanijwe n’abo iwabo, hamwe n’abo hanze. 



Kutihugiraho kwe no guhora akurikiza amategeko bahoraga babinegura. Kwihangana kwe 
n’ubuntu yagiraga byiswe ko ari ubugwari. {UIB 50.2} 

Mu mibabaro yose abantu bahura nayo, nta n’umwe Kristo atasogongeye. Hari 
abageragezaga kumusuzugura bitewe n’uburyo yavutsemo, ndetse no mu bwana bwe yagiye 
ahura no gukwenwa no kunegurwa mu buryo butari bwiza. Iyo aza gusubizanya amagambo 
cyangwa indoro yo kutihangana, iyo aza gusubirisha bene se igikorwa kimwe gusa kibi, Yari 
kuba atsinzwe maze ntabe akibaye urugero rukwiriye. Bityo yari kuba ananiwe gukomeza 
umurimo we wo kuducungura. Iyo aza no kwemera ko hari urwitwazo rwo gukora icyaha, 
Satani yari kuba anesheje kandi iyi si yari kuba irimbutse. Iki nicyo cyatumwe umushukanyi 
akora uko ashoboye ngo amugeragereshe ibishoboka byose, ngo abe yagwa mu cyaha. {UIB 
50.3} 

Ariko kuri buri kigeragezo yari afite igisubizo kimwe ngo, “Byanditswe ngo.” Si kenshi 
yamaganaga amakosa ya bene se, ariko yabaga afite ijambo rivuye ku Mana agomba 
kubabwira. Akenshi yaregwaga ko ari ikigwari kuko atafatanyaga na bo mu bikorwa 
bitemewe ; ariko igisubizo cye cyari, Byanditswe ngo, “Dore kubaha Uwiteka nibwo 
bwenge, kandi kuva mu byaha niko kujijuka.” Yobu 28 : 28. {UIB 50.4} 

Hari abifuzaga kwibanira na We, bakumva ko bifitiye amahoro igihe bari kumwe na We ; 
ariko hari na benshi batamwegeraga, kubera ko babonaga ko imibereho Ye izira amakemwa 
ibacira urubanza. Abasore bagendanaga na We bashakaga ko yakora nkabo. Yari 
umunyabwenge kandi anezeza abandi; bashimishwaga no kuba aho ari, bakakira ibitekerezo 
bye byiza ; ariko ntibihanganire imibereho Ye ibabuza gukora ibyo bo bashaka, maze 
bakamwita ko ari umunyabwenge bucye, akabya kandi atagendana n’igihe. Yesu agasubiza 
ati, Byanditswe ngo, “Umusore azeza inzira ye ate ? Azayejesha kuyitondera nk’uko ijambo 
ryawe ritegeka.” “Nabikiye ijambo ryawe mu mutima wanjye, kugira ngo ntagucumuraho.” 
Zaburi 119 : 9, 11. {UIB 50.5} 

Akenshi baramubazaga bati, Kuki ukunda kwitandukanya, no kutamera nkatwe ? 
Byanditswe ngo, niko yabasubizaga, “Hahirwa abagenda batunganye, bakagendera mu 
mategeko y’Uwiteka. Hahirwa abitondera ibyo yahamije, bamushakisha umutima wose. Ni 
koko nta cy’ubugoryi bakora, bagendera mu nzira Ze.” Zaburi 119 : 1-3. {UIB 51.1} 

Iyo yabazwaga impamvu atifatanya n’abandi basore b’i Nazareti mu mikino yabo ya gisore, 
Yaravugaga ati, Byanditswe ngo, “Njya nishimira inzira y’ibyo wahamije, Ngo nyihwanye 
n’ubutunzi bwose. Nzibwira amategeko wigishije, kandi nzita ku nzira zawe. Nzishimira 
amategeko wandikishije, sinzibagirwa ijambo ryawe.” Zaburi 119 : 14-16. {UIB 51.2} 



Yesu ntiyigeze aburanira uburenganzira Bwe. Akenshi umurimo We wararemerezwaga mu 
buryo butari ngombwa kubera ko yakoranaga ubushake ativovota. Nyamara ntiyatsinzwe 
cyangwa ngo acike intege. Ingorane zose yarazirengaga, akaba nkaho ari mu mucyo uva 
imbere y’Imana. Ntiyigeze asubizanya inabi abayimugiriraga, ahubwo ibitutsi byose 
yarabyihanganiraga. {UIB 51.3} 

Inshuro nyinshi yarabazwaga ati, Kuki wemera gusuzugurwa ako kageni, ndetse na bene so 
ubwabo ? Byanditswe ngo, niko yavugaga, “Mwana wanjye ntukibagirwe inama zanjye, 
kandi ujye uzirikana amabwiriza nguha. Nugenza utyo uzarama kandi uzagira amahoro 
asesuye. Umurava n’ukuri bijye bikuranga, ubitamirize nk’urunigi mu ijosi, maze ubyandike 
mu mutima wawe. Ibyo bizatuma ugira ubutoni n’ihirwe ku Mana no ku bantu. Imigani 3 : 
1-4. {UIB 51.4} 

Kuva igihe ababyeyi ba Yesu bamusangaga mu rusengero, Ibyo yakoraga byose 
byababeraga amayobera. Ntiyajyaga impaka, ariko ibyo yakoraga byose byari icyigisho 
gihoraho. Yasaga n’uwatoranijwe. Yagiraga ibihe by’umunezero iyo yabaga yiherereye 
wenyine, ari kumwe n’ibyarenwe hamwe n’Imana. Uko yabonaga amahirwe, yashyiraga ku 
ruhande imirimo Ye, akajya mu busitani, agasabana n’Imana mu bibaya bitoshye, 
agashyikirana n’Imana mu mabanga y’imisozi cyangwa hagati y’ibiti byo mu ishyamba. 
Amasaha ya mugitondo akenshi yamusangaga aho yakundaga kwiherera, asabana n’Imana, 
ashakashaka mu Byanditswe, cyangwa asenga. Iyo yavaga muri uyu mwiherero, 
Yagarukaga mu rugo agasubira mu mirimo ye nanone, akajya no gutanga urugero rwo 
gukoresha imbaraga atinuba. {UIB 51.5} 

Imibereho ya Yesu yaranzwe no kubaha no gukunda nyina. Mariya yizeraga mu mutima we 
ko umwana wera yabyaye ariwe Mesiya wari warasezeranywe, nyamara uko kwizera kwe 
ntiyagushyiraga ku mugaragaro. Nyina yafatanyaga na We mu mibereho y’imibabaro yo 
kuri iyi si. Yarebanaga agahinda kenshi uburyo umwana we yageragejwe mu bwana ndetse 
no mu busore bwe. Mu kurushaho gusobanukirwa n’ukuri yari azi ku myifatire y’Umwana 
we, na we ubwe byamushyize mu kigeragezo. Yabonaga ko kumwitaho mu rugo, no 
kumugaragariza urukundo umubyeyi akunda umwana we, byari ingenzi mu gukuza imico 
Ye. Abahungu n’abakobwa ba Yosefu ibi bari babizi, maze mu kwemeranya n’impungenge 
za nyina, bageragezaga gukosora imyifatire ya Yesu ngo ibe nk’iyabo. {UIB 51.6} 

Kenshi Mariya yavuganaga na Yesu amwivovotera, maze akamutota amusaba gukurikiza 
imigenzereze y’Abigishamategeko. Ariko ntibyashobokaga ko ahatirwa guhindura imico Ye 
yo gutekereza ku mirimo y’Imana no kumubuza koroshya imibabaro y’abantu cyangwa 
n’iy’inyamaswa zitabasha kwivugira. Iyo abatambyi n’abigisha basabaga Mariya ko 
abafasha mu gucyaha Yesu, byamuteraga agahinda; ariko akumva agize amahoro mu 



mutima ubwo Yesu yasubirishaga Ibyanditswe Byera agaragaza impamvu imutera gukora 
ibyo akora. {UIB 52.1} 

Rimwe na rimwe yaburaga uko yifata imbere ya Yesu na bene Se, batemeraga ko Yesu ari 
uwatumwe n’Imana ; ariko hari byinshi byagaragazaga ko imico ye ari imico mvajuru. 
Mariya yabonye Yesu yitanga kugira ngo abandi bamererwe neza. Kuba yari mu rugo 
byahazanaga umutekano, kandi imibereho Ye yari nk’umusemburo uhindura imibereho 
y’abo bari kumwe. Ntawe akomerekeje kandi nta kimwanduje, yagendaga mu bantu 
bahubuka, abatitonda, abatubaha ; hagati mu bakoresha b’ikoro bariganya, mu basesagura 
umutungo mu buryo bukabije, Abasamariya b’abanyabyaha, abasirikare b’abanyamahanga, 
abaturage batagira impuhwe, n’iteraniro ryuzuye abantu batandukanye. Yavugaga ijambo 
ry’ihumure hirya no hino, uko yabonaga abantu baremerewe, nyamara akabingingira 
kwihanganira iyo mitwaro. Yafatanyaga nabo imitwaro yabo, akabasubiriramo icyigisho We 
yigiye ku byaremwe, cy’urukundo, impuhwe, no kugira neza kw’Imana. {UIB 52.2} 

Yigishije bose kwibona nk’aho batatswe n’impano z’agaciro kenshi, zibasha kubazanira 
ubutunzi bwinshi baramutse bazikoresheje neza. Yaranduragakwiringira ubushobozi bwabo 
mu mibereho yabo, kandi urugero rwe rwigishaga ko buri gihe cyuzuye ibihagarika umutima 
n’ingaruka z’iteka ryose ; kandi ko bikwiye kwitabwaho nk’ubutunzi bukomeye, kandi 
bigomba gukoreshwa mu migambi yera. Nta muntu yirengagizaga nk’aho adafite agaciro, 
ahubwo yakoraga ibishoboka ngo buri wese agerweho n’imbaraga ikiza. Yibonaga mu 
itsinda ry’abantu iryo ariryo ryose, Yatangaga inyigisho ikwiranye n’igihe ndetse 
n’igikorwa. Yashakaga gukomeresha ibyiringiro abamerewe nabi kandi badafite ibyiringiro, 
ashyira imbere yabo icyizere yuko babasha kuba abaziranenge ndetse batagize icyo batwaye 
abandi, bagahabwa imico yatuma bitwa abana b’Imana. Akenshi yahuraga n’abazimiriye 
mu buretwa bwa Satani, kandi nta mbaraga bafite zakwivana muri uwo mutego. Abameze 
batyo, bihebye, barwaye, bageragezwa, kandi baguye, Yesu yababwiraga amagambo 
y’ihumure, amagambo bakeneye kandi abasha kumvikana. Abandi yabasangaga barwana 
intambara y’imbona nkubone n’umwanzi w’abantu. Aba yabakomezaga abasaba gukomeza 
kwihangana, abizeza ko bazanesha; bitewe n’uko abamarayika b’Imana bari ku ruhande 
rwabo, kandi ko bazabaneshereza. Abo yagiye abasha gufasha atyo biringiye 
badashidikanya ko ari We Wenyine bakwiringira by’ukuri. Ntiyabashaga kumena amabanga 
bagezaga mu matwi Ye yabateganaga impuhwe. {UIB 52.3} 

Yesu yakizaga imibiri kimwe n’imitima. Yitaga ku buryo bw’umubabaro ubwo aribwo 
bwose bamugezagaho, kandi uwababaraga wese yaramukizaga; amagambo Ye y’impuhwe 
yabaga afite umuti womora. Nta wabashaga kuvuga ko akoze igitangaza; ahubwo imbaraga 
y’urukundo — yamuvagamo ikagera ku murwayi n’utentebutse. Bityo, mu buryo nta muntu 
n’umwe aheje, yakoreye abantu kuva akiri umwana muto. Kandi iyi niyo mpamvu, nyuma 



y’uko atangiye umurimo we ku mugaragaro, benshi bamwumvanaga umunezero. {UIB 
52.4} 

Nyamara mu gihe cy’ubwana, mu busore, ndetse amaze no gukura, Yesu yagendaga 
wenyine. Mu buziranenge bwe ndetse no mu kwizera kwe, Yikoreye ingorane Ze wenyine, 
nta muntu n’umwe wazimufashijemo. Yikoreye umutwaro uremereye w’inshingano yo 
gukiza umuntu. Yari azi ko hatabayeho guhindura amateka n’imigambi y’inyokomuntu, 
bose bari kurimbuka. Uyu niwo wari umutwaro umuremereye, kandi nta n’umwe wari 
kwemera uwo mutwaro yari yikoreye. Yuzuwe n’umugambi ukomeye, Yasohoje ubwe icyo 
Yari yateganije gukora mu mibereho Ye kandi ko ari We ubwe wagombaga kuba umucyo 
w’abantu. {UIB 53.1} 



IGICE CYA 10 - IJWI RIRANGURURIRA MU BUTAYU 


(Iki gice gishingiye muri Luka 1 :5-23, 57-80; 3 :1-18 ; Matayo 3 :1-12 ; Mariko 1 :l-8). 

Mu bakiranutsi bo muri Isiraheli bari bategereje kuza kwa Mesiya, habonetsemo integuza 
ya Kristo. Umutambyi wari mu zabukuru n’umugore we Elizabeti, “bombi bari abakiranutsi 
imbere yTmana;” kandi mu mibereho n’ubuzima bwabo bworoheje kandi bukiranuka, 
umucyo wo kwizera wabamurikiye nk’inyenyeri imurikira mu mwijima w’iyo minsi mibi. 
Uyu muryango wubaha Imana wasezeraniwe umwana w’umuhungu, wagombaga 
“kugendera imbere y’Uwiteka ngo ategure inzira Ye.” {UIB 54.1} 

Zakariya yari atuye “mu misozi y’i Yudaya,” ariko yari yagiye i Yerusalemu gukora 
umurimo mu Rusengero akamarayo icyumweru, umurimo wasabwaga gukorwa na buri 
mutambyi mu cyiciro cye inshuro ebyiri mu mwaka. “Nuko ubwo Zakariya yari agikora 
imirimo y’ubutambyi imbere y’Imana, kuko icyiciro cy’abatambyi yabarwagamo cyari 
gitahiwe, ubufmdo buramufata nk’uko umugenzo w’abatambyi wari uri, ngo ajye mu 
Rusengero rw’Uwiteka gutwika imibavu.” {UIB 54.2} 

Yari ahagaze iruhande rw’igicaniro cy’izahabu mu cyumba cy’ahera ho mu buturo bwera. 
Igicu cy’imibavu n’amasengesho y’Abisiraheli byazamukaga bijya imbere y’Imana. Mu 
kanya gato yamenye ko agenderewe n’Imana. Maze marayika w’Umwami Imana 
amubonekera “ahagaze iburyo bw’igicaniro cy’imibavu,” uwo mwanya marayika yari 
ahagazemo wagaragazaga ikimenyetso cy’ubuntu agiriwe, ariko Zakariya 
ntiyabisobanukirwa. Yari amaze imyaka myinshi asengera kuza k’Umucunguzi ; ubu rero 
ijuru ryari ryohereje intumwa gutangaza ko ayo masengesho ari hafi gusubizwa ; ariko iyi 
neza y’Imana yasaga naho irenze urugero ku buryo atabashije kuyisobanukirwa. Agira 
ubwoba bwinshi ndetse atangira kwicira urubanza. {UIB 54.3} 

Ariko aramutswa indamutso y’ibyishimo no kumukomeza, ngo : “Witinya Zakariya, ibyo 
wasabye byumviswe. Umugore wawe Elizabeti azakubyarira umuhungu, uzamwite Yohana. 
Azakubera umunezero n’ibyishimo, kandi benshi bazanezererwa kuvuka kwe, kuko azaba 
mukuru imbere y’Umwami Imana. Ntazanywa vino cyangwa igisindisha cyose, kandi 
azuzuzwa Umwuka Wera ... Benshi mu Blsiraheli azabagarurira ku Mwami Imana yabo, 
azagendera ibere yayo mu mwuka n’ububasha bya Eliya, asanganye imitima ya ba se 
n’iy’abana , n’abatumvira Imana azabayobora mu bwenge bw’abakiranutsi, ngo ategure 
ubwoko bwatunganirijwe Umwami Imana. Zakariya abaza marayika ati: “Ibyo nzabibwirwa 
n’iki, ko ndi umusaza n’umugore wanjye akaba ari umukecuru ?” {UIB 54.4} 

Zakariya yari azi neza uburyo Aburahamu wari ugeze mu zabukuru yahawe umwana kubera 
ko yizeye kandi agakiranukira Uwamusezeraniye. Ariko mu kanya gato, uwo mutambyi 



w’umusaza yahindukije intekerezo ze zitwarwa n’intege nke za kimuntu. Yibagirwa ko icyo 
Imana isezeranye, Ifite ubushobozi bwo kugisohoza. Mbega itandukaniro riri hagati y’uku 
kutizera no kwizera kumeze nk’uko umwana kwaranze Mariya, umubyeyi w’i Nazareti, wa 
wundi washubije Marayika ati, “ Dore ndi umuja w’Umwami Imana, bimbere uko uvuze.” 
Lukal : 38. {UIB 54.5} 

Kuvuka k’umuhungu wa Zakariya, kimwe no kuvuka k’umuhungu wa Aburahamu, ndetse 
n’uwa Mariya, byagombaga kwigisha icyigisho cy’ukuri kw’iby’umwuka gukomeye, ukuri 
dutinda kwiga kandi twibagirwa vuba. Muri twe nta bushobozi bwo gukora icyiza 
butubamo; ariko icyo tudashobora gukora tugikorerwa n’imbaraga y’Imana iba mu mutima 
w’uyiyeguriye kandi uyizera. Binyuze mu kwizera umwana w’isezerano yaratanzwe. 
Binyuze mu kwizera duhabwa imibereho mishya, maze tugashobozwa gukora imirimo yo 
gukiranuka. {UIB 55.1} 

Mu gusubiza ikibazo cya Zakariya, marayika yaravuze ati, “Ndi Gaburiyeli uhagarara 
imbere y’Imana, kandi natumwe kuvugana nawe ngo nkubwire ubwo butumwa bwiza.” 
Imyaka magana atanu yari ishize, Gaburiyeli asobanuriye Daniyeli igihe cy’ubuhanuzi 
cyagombaga kugeza ku kuza kwa Kristo. Kumenya neza ko iherezo ry’icyo gihe ryari 
bugufi, byateye Zakariya gusenga asabira kuza kwa Mesiya. Iyi ntumwa yari yarazanye ubu 
buhanuzi yari ije na none gutangaza gusohora kwabwo. {UIB 55.2} 

Amagambo ya marayika ngo, “ Ndi Gaburiyeli, uhagarara imbere y’Imana,” agaragaza ko 
afite umwanya ukomeye kandi w’icyubahiro mu bwami bwo mw’ijuru. Ubwo yazaniraga 
Daniyeli ubutumwa, yaravuze ati, “Nta wundi dufatanije kubarwanya keretse Mikayeli, 
[Kristo] umutware wanyu.” Daniyeli 10 : 21. Umukiza avuga kuri Gaburiyeli mu gitabo 
cy’Ibyahishuwe agira ati “Yatumye marayika we na we akabimenyesha imbata ye 
Yohana.” Ibyahishuwe 1:1. Maze marayika abwira Yohana ati, “Ndi imbata mugenzi 
wawe kandi ndi mugenzi wa bene So b’abahanuzi.” Ibyahishuwe 22 : 9. Mbega igitekerezo 
cyiza - marayika uhagarara mu cyubahiro iruhande rw’Umwana w’Imana ni we watoranijwe 
ngo abumburire abantu b’abanyabyaha imigambi y’Imana. {UIB 55.3} 

Zakariya yagaragaje gushidikanya amagambo ya marayika. Byatumye atongera kuvuga 
kugeza ubwo ayo magambo yasohoreye. “Nuko dore uragobwa ururimi, kandi ntuzabasha 
kuvuga kugeza umunsi ibyo bizakuberaho, kuko utemeye ko amagambo yanjye azasohora 
mu gihe cyayo.” Luka 1 : 20. Yari inshingano y’umutambyi wabaga utahiwe n’igihe cye 
gukora mu buturo bwera gusenga asabira abantu ndetse n’igihugu kubwo ibyaha byabo, no 
kuza kwa Mesiya ; ariko ubwo Zakariya yageragezaga kubikora ntiyari akibasha kwatura 
ijambo. {UIB 55.4} 



Ubwo yasohokaga guhesha abantu umugisha, ‘ ‘yabaciraga amarenga, maze akomeza kuba 
ikiragi.” Bari bategereje igihe kirekire, ndetse batangiye kugira ubwoba, bati ahari Imana 
yamuciriye urubanza. Ariko ubwo yari avuye ahera, mu maso he hararabagiranaga kubera 
icyubahiro cy’Imana, “ Bamenya yuko hari icyo yerekewe mu Rusengero.” Zakariya 
yabamenyesheje mu marenga ibyo yabonye n’ibyo yumvise ; kandi “iminsi y’imirimo ye 
ishize asubira iwe.” {UIB 55.5} 

Umwana wasezeranywe akimara kuvuka, ururimi rwa se ruragobodoka, ‘ ‘ aravuga, ashima 
Imana. Abaturanyi bose baterwa n’ubwoba, ibyo byose byamamara mu misozi y’i Yudaya 
yose. Ababyumvise bose babishyira mu mitima yabo bati ‘Mbese uyu mwana azaba iki ! ’ 
Ibi byose byaganishaga ku gukangurira imitima yabo ku kuza kwa Mesiya, uko Yohana 
yagombaga gutegurira inzira. {UIB 55.6} 

Mwuka Wera aza kuri Zakariya, maze ahanura muri aya magambo meza avuga iby’umurimo 
w’umuhungu we : {UIB 56.1} 

“Kandi nawe mwana, uzitwa umuhanuzi w’Isumbabyose, 

Kuko Uzabanziriza Umwami ngo utunganye inzira ze, 

No kumenyesha abantu be iby’agakiza, 

Ko ari ukubabarirwa ibyaha byabo. 

Ku bw’umutima w’imbabazi w’Imana yacu, 

Ni wo uzatuma umuseke udutambikira uvuye mu ijuru, 

Ukamurikira abicaye mu mwijima no mu gicucu cy’urupfu, 

No kuyobora ibirenge byacu mu nzira y’amahoro.” {UIB 56.2} 

Luka 1 : 76-79. 

“Uwo mwana arakura, agwiza imbaraga z’umutima, aguma mu butayu kugeza umunsi 
yerekewemo Abisiraheli.” Mbere yo kuvuka kwa Yohana, marayika yari yaravuze ati, “ 
Azaba mukuru imbere y’Umwami Imana, kandi ntazanywa vino cyangwa igisindisha cyose, 
kandi azuzuzwa Umwuka Wera.” Imana yari yarahamagariye umwana wa Zakariya 
umurimo ukomeye, ukomeye kurusha indi yose yigeze ihabwa abantu. Kugira ngo asohoze 
iyo nshingano, agomba kubana n’Uwiteka ngo bafatanye. Kandi Umwuka w’Imana 
yagombaga kubana na we gusa igihe yitaye kubyo marayika yategetse. {UIB 56.3} 

Yohana yagombaga kujya mbere nk’intumwa ya Yehova, ngo amurikire abantu umucyo 
w’Imana. Yagombaga kuyobora intekerezo zabo mu nzira nshya. Yagombaga 
kubashishikariza kumenya ibyo imico y’ubuziranenge bw’Imana isaba, kandi bakamenya 
ko bakeneye gutungana kwayo. Intumwa nk’iyo igomba kurangwa n’imico yera. 
Yagombaga kuba urusengero rutuwemo na Mwuka w’Imana. Kugira ngo asohoze 



inshingano ye, yagombaga kuba muzima mu gihagararo, no mu bitekerezo ndetse afite 
imbaraga z’iby’umwuka. Niyo mpamvu yagombaga kwirinda mu mirire no mu minywere, 
ndetse no mu byifuzo agira. Yagombaga kuba umuntu ubasha gutegeka imbaraga ze kugira 
ngo ashobore guhagarara mu bantu ashikamye, nk’urutare n’imisozi byo mu butayu. {UIB 
56.4} 

Mu bihe bya Yohana Umubatiza, umururumba w’ubutunzi, no gukunda ibyo kwinezeza no 
kwiyerekana mu myambarire byari byamamaye. Ibinezeza umubiri, kurya no kunywa, 
byatezaga indwara z’umubiri ndetse no gusubira inyuma bikabije, abantu bari baraguye 
ikinya mu by’umwuka, imbaraga zo gusobanukirwa n’icyaha zigenda zigabanuka. Yohana 
yagombaga guhagarara nk’umugorozi. Mu kurangwa n’imibereho yo kwifata mu mirire no 
mu minywere ndetse n’imyambarire yoroheje, yagombaga gucyaha iryo kabya ry’icyo gihe. 
Bityo amabwiriza yahawe ababyeyi ba Yohana,- cyari icyigisho cyo kwirinda bahawe na 
marayika wavuye mw’ijuru. {UIB 56.5} 

Mu bwana ndetse no mu busore niho imico yiganirwa. Aha niho imbaraga yo kwirinda 
ikenewe. Mu gihe bakikije umuriro ndetse no mu biganiro by’umuryango, nibwo babona 
imbaraga zubaka imico yabo zibasha kubazanira ingaruka zo kwihangana by’iteka ryose. 
Kurenza ibyo dutangaho umutungo mwinshi mu buzima, imico yigishijwe umuntu akiri 
muto niyo ituma umuntu aba intwari cyangwa atsindwa ku rugamba rw’ubu buzima. Igihe 
cyo kubyiruka nicyo gihe cyo kubiba. Nicyo kigena igihe cy’isarura, mur’ubu buzima no 
mu buzima bw’ahazaza. {UIB 56.6} 

Nk’umuhanuzi, Y ohana yagombaga “gusanganya imitima ya ba se n’iy’abana, n’abatumvira 
Imana akabayobora mu bwenge bw’abakiranutsi, ngo ategure ubwoko bwatunganirijwe 
Umwami Imana.” Mu gutegura inzira yo kuza kwa mbere kwa Yesu, yari ahagarariye 
abazategurira abantu kuza kwa kabiri kwa Yesu. Isi yigaruriwe n’ibyo kwinezeza. Ibinyoma 
n’imigani y’imihimbano nibyo byeze. Imitego ya Satani yo kurimbura abantu iriyongera. 
Abagomba kugaragaza kwera mu kubaha Imana bagomba kwiga isomo ryo kwirinda no 
kwifata. Umururumba mu byo kurya no kunywa bigomba gutsindwa n’imbaraga 
y’ibitekerezo mvajuru. Uku kwirinda ni ingenzi mu kutwongera imbaraga z’ibitekerezo no 
guhishurirwa iby’umwuka bizadushoboza gusobanukirwa no kugendera mu kuri kw’ijambo 
ry’Imana. Kubw’iyo mpamvu, kwirinda bifite umwanya mu murimo wo kwitegurira kuza 
kwa Kristo ubwa kabiri. {UIB 57.1} 

Mu buryo busanzwe, umuhungu wa Zakariya yagombaga kuba yarigishijwe ibyo kuba 
umutambyi. Ariko inyigisho zo mu mashuri y’abigishamategeko (ba Rabbi) ntizari 
kumugeza ku rugero rukwiriye inshingano ye. Imana ntiyamwohereje ku bigisha 

iby’iyobokamana kwiga uko asobanura ibyanditswe byera. Yamuhamagariye kujya mu 
butayu, ngo yigire ku byaremwe no ku miterere y’Imana. {UIB 57.2} 

Urugo rwe rwari ahantu ha wenyine yiberaga, hagati y’imisozi yambaye ubusa, 
ibihanamanga, n’ubuvumo bwo mu bitare. Ariko ubwe yihitiyemo kwigomwa kwishimisha 
n’ibinezeza by’ubuzima, abigurana imibereho yo kwifata no kugira ikinyabupfura 
kidahinduka cyo kwibera mu butayu. Aha ibyari bimuzengurutse byari bikwiranye n’imico 
yo kwicisha bugufi no kwizinukwa. Aho hantu, ntiyashoboraga kurogowa n’urusaku 
rw’iby’isi, bityo akabasha kwiga inyigisho ziboneka mu byaremwe, mu guhishurirwa, 
n’iz’imbaraga ikomeye y’Imana. Amagambo ya marayika yabwiye Zakariya 
yasubirirwagamo Yohana kenshi ayabwirwa n’ababyeyi be bubaha Imana. Uhereye mu 
bwana yahoraga yibutswa umurimo we, kandi yari yaremeye kwizera kuzira inenge. Kuri 
we kuba wenyine mu butayu byari ukwemera kwitarura imico y’abantu irangwa no 
gushidikanya, kutizera, no kudakiranuka byari byarabaye gikwira. Nti yiringiye imbaraga 
ze mu kunesha ibigeragezo, kandi yahungiraga kure icyatuma ahura n’icyaha, ngo hato 
bidatuma akerensa kwiyongera kwacyo. {UIB 57.3} 

Yari yareguriwe Imana nk’umunaziri uhereye mw’ivuka rye, maze iryo sezerano arigira irye 
mu kubaho kwe kose. Umwambaro we wari uw’abahanuzi ba kera, umwambaro w’ikanzu 
iboheshejwe ubwoya bw’ingamiya, awukenyeje umukandara w’uruhu. Yaryaga “isanane 
n’ubuki bw’ubuhura” yakuraga mw’ishyamba, kandi akanywa amazi meza atemba ava mu 
misozi. {UIB 57.4} 

Ariko imibereho ya Yohana ntiyayipfushije ubusa, ngo abeho ubuzima bwo kwigunga no 
kwitandukanya n’abandi kubw’inyungu ze. Ahubwo igihe cyose yagiye asabana n’abandi; 
kandi yahoraga yitegerezanya ubushishozi ibibera mw’isi. Mu mwiherero we utuje, 
yitegereje uko ibintu byagiye bikurikirana. Mu guhishurirwa amurikiwe na Mwuka 
Muziranenge, yize imico y’abantu, kugira ngo abashe kubona uko yageza ku mitima yabo 
ubutumwa mvajuru. Yari afite inshingano imuremereye. Ari wenyine, avugana n’Imana mu 
Ijambo ryayo no mu masengesho, yashatse uko yakingira ubugingo bwe kubw’umurimo 
wari umushyizwe imbere. {UIB 57.5} 

Nubwo yari mu butayu, ntibyamubujije guhura n’ibigeragezo. Uko bishoboka, yakinze 
amarembo yose Satani yakwinjiriramo, ariko ntibyabujije umwanzi kumutera. Ariko 
imitekerereze ye, mu by’umwuka yari isobanutse ; yari yarakujije imbaraga n’umuco wo 
gufata ibyemezo, kandi kubwo gufashwa na Mwuka Muziranenge yabashije gutahura 
amayeri ya Satani, no guhangana n’imbaraga ze. {UIB 58.1} 

Yohana yiboneye mu butayu ishuri rye n’ubuturo bwera. Nkuko Mose yari ameze akikijwe 
n’imisozi ya Midiyani, na we yari kumwe n’Imana, kandi akikijwe n’ibihamya by’imbaraga 



Zayo. Ntabwo byari amahitamo ye kuba aho hantu, nkuko byari ku muyobozi ukomeye 
w’Abisiraheli, hagati y’ibyo bihe bikomeye by’ubwigunge mu misozi; ariko imbere ye hari 
imisozi ya Mowabu, hakurya ya Yorodani, bihamya uwahanze imisozi, akayikomeresha 
imbaraga. Iyo mibereho y’umwijima ndetse iteye ubwoba muri urwo rugo rwe rwo mu 
butayu, byashushanyaga imibereho ya Isiraheli. Uruzabibu rw’Uwiteka rwari rwarahindutse 
amatongo. Ariko hejuru y’ubutayu ijuru ryasaga n’iricishijwe bugufi ryuzuye umucyo 
n’ubwiza. Ibicu birundaniye hamwe, byijimye byuzuye umuyaga, byari bitamirijwe 
n’umukororombya w’isezerano. Bityo hirya yo kwangirika kwa Isiraheli hari umucyo 
umurika w’isezerano ry’icyubahiro ryo kwima kw’ingoma ya Mesiya. Ibicu by’uburakari 
bitamururwa n’umukororombya w’isezerano rye ry’imbabazi. {UIB 58.2} 

Ari wenyine mw’ijoro rituje, yasomye isezerano Imana yasezeraniye Aburahamu yuko 
urubyaro rwe ruzaba rutabarika nk’inyenyeri. Umucyo w’umuseke, utamirije imisozi ya 
Mowabu, wamwibutsaga iby’Uwo wagombaga kuba nk’ “umuseke utambitse w’izuba 
rirashe, n’igitondo kitagira igicu.” 2 Samweli 23 :4. Kandi umucyo w’amanywa y’ihangu 
awubonamo icyubahiro cyo kwigaragaza k’Uwiteka, ubwo “icyubahiro cy’Uwiteka 
kizahishurwa kandi abantu bose bazakibonera rimwe.” Yesaya 40 :5. {UIB 58.3} 

Mu gutangara ariko kuzuye ibyishimo, ashakashaka mu mizingo y’abahanuzi ibyo 
guhishurwa ko kuza kwa Mesiya, — urubyaro rwasezeranywe ruzamenagura umutwe 
w’inzoka ; Shilo, “utanga amahoro,” uwagombaga kuboneka mbere y’uko hazongera 
kwima umwami ku ntebe ya Dawidi. Ubu rero igihe cyari kigeze. Umutegetsi w’i Roma 
yicaye ku ngoma ku musozi wa Siyoni. Ku bw’ijambo ry’Uwiteka ridahinduka, Kristo yari 
amaze kuvuka. {UIB 58.4} 

Ibyishimo bya Yesaya bigaragaza icyubahiro cya Mesiya ni byo byari ibyishimo bye 
amanywa n’ijoro, — Ishami ryo ku gishyitsi cya Yese ; Umwami uzimana gukiranuka, 
ac’imanza, “n’abagwaneza bo mu isi azabategekesha ukuri ;” “azaba nk’aho kwikinga 
umuyaga ; ... n’igicucu cy’igitare kinini mu gihugu kirushya ;” Isiraheli ntizongera kwitwa 
“Intabwa,” n’igihugu ngo cyitwe “Umwirare”, ahubwo Uwiteka azakwita “Inkundwakazi,” 
n’igihugu cyawe kizitwa “Uwashyingiwe.” Yesaya 11 :4 ; 32 :2 ; 62 :4. Umutima w’uwari 
mu bwigunge wuzuzwa guhishurirwa kw’Uwiteka. {UIB 58.5} 

Yarebye Umwami mu bwiza Bwe, inarijye iribagirana. Yabonye icyubahiro cy’Uwiteka 
maze yiyumvamo ko we ntacyo ashoboye ndetse ntacyo aricyo. Yari yiteguye kujya mbere 
nk’intumwa y’ijuru, atitaye kuby’abantu kuko yari amaze kubona iby’imbaraga mvajuru. 
Yabashaga guhagarara yemye ndetse nta bwoba imbere y’abami b’isi, kuko yari amaze 
kwicisha bugufi imbere y’Umwami w’Abami. {UIB 59.1} 



Yohana ntiyasobanukiwe neza imiterere y’ubwami bwa Mesiya. Icyo yari ategereje ni 
ugucungurwa kwa Isiraheli bagakurwa mu maboko y’abanzi babo ; ari byo kuza k’Umwami 
mu gukiranuka, na Isiraheli igahinduka ishyanga ryera, ibyo nibyo byari intego nyamukuru 
yo kwiringira kwe. Bityo yiringiraga ko bizasohoza ubuhanuzi bwavuzwe mw’ivuka rye, — 
{UIB 59.2} 

“Kwibuka isezerano Rye ryera ;... 

Yuko twebwe abamaze gucungurwa tukava 
Mu maboko y’abanzi bacu 
Tugomba kumukorera nta gutinya, 

Mu kwera no gukiranuka imbere Ye, iminsi yose {UIB 59.3} 

Yo kubaho kwacu.” Yabonye ubwoko bwe bwibera mu buhendanyi, mu mibereho yo 
kwihugiraho, kandi businziriye mu byaha. Yashakaga kubakangurira imibereho yo 
gukiranuka. Ubutumwa Imana yari yaramuhaye kuvuga bwari ubwo kubahwitura ngo bave 
mu bunebwe, kandi butume bahinda umushyitsi kubera gucumura kwabo. Mbere yuko 
imbuto y’inkuru nziza ibona aho igwa, ubutaka bw’umutima bugomba kumenagurwa. 
Mbere yuko basanga Yesu ngo abakize, bagomba gukangurwa ngo babone akaga barimo 
k’inguma z’ibyaha. {UIB 59.4} 

Imana ntiyohereza intumwa ngo zishyeshyenge umunyacyaha. Ntitanga ubutumwa bwizeza 
amahoro ngo yizeze abatari abera kudamarara biringiye uburinzi. Ishyira umutwaro 
uremereye mu bitekerezo by’inkozi z’ibibi, igahinguranya imitima yabo imyambi yo 
kwishinja no kwemera icyaha. Abamarayika bafite umurimo wo kumenyesha umunyabyaha 
urubanza rw’Imana ruteye ubwoba ngo bimutere kugira ubushake mu ntekerezo ze, kandi 
ngo bimutere gutaka avuga ati, “Nakora iki kugira ngo nkizwe ?” Maze ikiganza 
cyacishirijwe bugufi mu mukungugu, kikabyutsa uwo munyabyaha wihannye. Ijwi ricyaha 
icyaha, rigakoza isoni imigambi yo kwishyira hejuru, rikakubazanya ijwi ry’impuhwe riti, 
“ Urashaka ko nagukorera iki ?” Ubwo umurimo wa Yohana watangiraga, ishyanga rye 
ryari mu gihe cyo kwivumbura no kutanyurwa bifitanye isano n’imyivumbagatanyo. Ubwo 
bakuragaho Archelaus, Ubuyuda bwahise butwarwa n’ubutegetsi bwa Roma. Ubutegetsi 
bw’igitugu n’ubwambuzi bw’abatware b’Abaroma, n’umugambi wabo wo gutangiza 
ibimenyetso n’imigenzo ya gipagani, iba imbarutso yo kwivumbagatanya, byarimo 
bicumbera mu maraso y’ibihumbi by’Abisiraheli bashize ubwoba. Ibi byose byongereye 
urwango bari bafitiye Roma, bibongerera kwifuza kubohorwa mu maboko yabo. {UIB 59.5} 

Hagati mu mpaka no gusubiranamo, ijwi ryumvikanira mu butayu, ijwi riteye ubwoba kandi 
rikomeye, nyamara ryuzuye ibyiringiro : “Nimwihane ; kuko ubwami bw’Uwiteka 
buregereje.” Iyo mbaraga nshya kandi idasanzwe, yakanguye ibitekerezo by’abantu. 



Abahanuzi bari barahanuye ibyo kuza kwa Kristo nk’igikorwa kiri kure ahazaza ; ariko none 
dore itangazo rivuga ko kwegereje. Uko Yohana yari ameze byatumye abamwumva 
basubiza ibitekerezo byabo inyuma ku bahanuzi ba kera. Imico ye n’imyambarire yasaga 
n’iy’umuhanuzi Eliya. Mu mwuka n’imbaraga nk’iza Eliya, yacyashye ku mugaragaro 
ubujura bwakorwaga mu gihugu cyose, kandi acyaha ibyaha byagaragaraga icyo gihe. 
Amagambo ye yari asobanutse, atyaye, kandi abasha kwemeza umuntu. Benshi bemera ko 
ari umwe mu bahanuzi bazutse. Maze igihugu cyose gihinda umushyitsi. Imbaga y’abantu 
yerekeza iyo mu butayu. {UIB 59.6} 

Yohana yamamaje ibyo kuza kwa Mesiya, kandi ahamagarira abantu kwihana. 
Nk’ikimenyetso cyo kwezwaho ibyaha, ababatiriza mu mazi ya Yorodani. Bityo mu 
cyigisho gisobanutse, avuga yeruye ko abiyita ko ari abatoranijwe n’Imana bandujwe 
n’icyaha, kandi ko niba imitima yabo hamwe n’imibereho yabo bidatunganijwe batazabasha 
kubona umwanya mu bwami bwa Mesiya. {UIB 60.1} 

Ibikomangoma n’abigishamategeko, abasirikare, abasoresha, n’abahinzi baza kumva uwo 
muhanuzi. Ubu butumwa bukomeye bw’imbuzi buva ku Mana bwatangaje abantu. Benshi 
barihannye, maze barabatizwa. Abantu b’inzego zose bemera kubatizwa, kugira ngo na bo 
bagire umwanya mu bwami yabatangarije. {UIB 60.2} 

Benshi mu banditsi n’Abafarisayo baza bihana ibyaha byabo, kandi basaba ko babatizwa. 
Bari barishyize hejuru gusumba abandi bantu, kandi bari baratumye abantu bumva ko 
ibitekerezo byabo aribyo bigomba kubahwa ; ariko ubu ibyo bakoreye mu rwihisho mu 
mibereho yabo byari bishyizwe ku mugaragaro. Ariko Yohana ahishurirwa na Mwuka 
Muziranenge ko benshi muri bo baticuzaga ibyaha by’ukuri. Bari ingwiza murongo. 
Nk’inshuti z’umuhanuzi, biringiraga ko bazagirira umugisha kur’icyo gikomangoma kigiye 
kuza. Nuko bemera kubatizwa n’uyu mwigisha w’ikirangirire ukiri muto, batekereza ko 
bazarushaho gukomeza icyubahiro cyabo mu bantu. {UIB 60.3} 

Yohana abasanganiza amagambo akomeye ati, “Mwa bana n’incira mwe, ni nde 
wababuriye ngo muhunge umujinya ugiye gutera ? Ngaho nimwere imbuto zikwiriye 
abihannye, kandi ntimutangire kwibwira muti, ‘Ko dufite Aburahamu akaba ariwe 
sogokuruza ! Ndababwira yuko ndetse Imana Ibasha guhindurira Aburahamu abana muri 
aya mabuye.” Luka 3 :7, 8. {UIB 60.4} 

Abayuda bari barasobanuye nabi isezerano ry’Imana yari yarasezeraniye Isiraheli kumuha 
imigisha ihoraho : “Uku niko Uwiteka avuga watanze izuba kuba umucyo w’amannywa, 
washyizeho amategeko kugira ngo ukwezi n’inyenyeri bimurikire ijoro, utera inyanja 
kwihinduriza bigatera umuraba guhorera, Uwiteka Nyiringabo ni ryo zina rye ati, ‘Ayo 
mategeko nakuka imbere yanjye, ni ko Uwiteka avuga, urubyaro rwa Isiraheli na rwo ruzaba 



rutakiri ubwoko imbere yanjye iteka ryose. Uku ni ko Uwiteka avuga ati, Ijuru riri hejuru 
nibishoboka ko rigerwa, kandi imfatiro zo hasi mu isi nibishoboka ko zirondorwa, ni bwo 
nzaca urubyaro rwa Isiraheli rwose nduhoye ibyo bakoze byose. Ni ko Uwiteka avuga.” 
Yeremiya 31 :35-37 Abayuda bumvaga ko gukomoka kuri Aburahamu bibahesha kumva ko 
iryo sezerano ari iryabo. Ariko birengagiza ibyo Imana yari yaravuze byatuma iryo sezerano 
risohora. Mbere yuko atanga iryo sezerano yaravuze ati, ‘ ‘Nzashyira amategeko yanjye mu 
nda yabo kandi mu mitima yabo ni ho nzayandika, nzaba Imana yabo nabo bazaba ubwoko 
bwanjye. ... Kuko nzababarira gukiranirwa kwabo kandi icyaha cyabo sinzacyibuka 
ukundi.” Yeremiya 31 :33, 34. (UIB 60.5} 

Ku bantu bemera ko amategeko y’Imana yandikwa mu mitima yabo, bahabwa icyizere 
cy’ubuntu bw’Imana. Barangwa no gushyira hamwe bakaba umwe n’Imana. Ariko Abayuda 
bari baritandukanije n’Imana. Kubera ibyaha byabo barimo basarura ibyo babibye. Iki nicyo 
cyatumye baba abanyagano b’abatizera Imana. Intekerezo zabo zari zaracuze umwijima 
kubw’ibicumuro, maze kubera ko kera Uwiteka yari yaraberetse urukundo rwe rutagira 
akagero, birengagiza ibyaha byabo. Bibeshya ko hari icyo barusha abandi bantu, biyumvisha 
ko imigisha y’lmana ari iyabo. (UIB 61.1} 

Ibyo byose “byandikiwe kuduhugura twebwe abasohoreweho n’imperuka y’ibihe.” 1 
AbakorintolO : 11. Ni kangahe dusobanura imigisha y’Imana uko itari, maze tukibeshya ko 
Imana iyiduhera ko hari icyiza kiboneka muri twe ! Imana ntibasha kudukorera icyo ishaka 
gukora. Impano zayo tuzikoreshereza kongera irari ryacu, no kunangira imitima yacu mu 
kutizera n’icyaha. {UIB 61.2} 

Yohana yabwiye abigisha ba Isiraheli yuko kwishyira hejuru kwabo, inarijye, ndetse 
n’ubukana bwabo byabagaragazaga ko ari abana b’incira, bibasha gukomeretsa abantu, aho 
kuba urubyaro rw’umukiranutsi kandi wubaha ariwe Aburahamu. Ukurikije umuco bari 
barahawe n’Imana, bari babi cyane kurenza n’abapagani, abo batekerezaga ko har’icyo 
barusha. Bari baribagiwe Rutare uwo bakomokaho, n’umwobo w’umworera bari 
barakuwemo. Imana sibo yagombaga kwishingikirizaho ngo isohoze umugambi wayo. 
Nkuko Yahamagaye Aburahamu imuvanye mu bapagani, ni nako yabashaga guhamagarira 
abandi ngo binjire mu murimo wayo. Imitima yabo yasaga n’itarimo ubuzima nk’amabuye 
yo mu butayu, ariko Umwuka wayo wabakanguriraga gukora iby’ubushake bw’Imana, ngo 
babashe kubona gusohozwa kw’ibyo Imana yasezeranye. {UIB 61.3} 

“Ubu na none,” niko umuhanuzi avuga, “intorezo igezwe ku gishyitsi cy’igiti : bityo rero 
igiti cyose kitera imbuto nziza kizatemwa kigwe hasi, ndetse gishyirwe mu muriro.” 
Agaciro k’igiti ntigashingiye kw’izina, ahubwo gashingiye ku mbuto. Niba imbuto nta 
gaciro zifite, izina ntirizatuma icyo giti kitarimburwa. Yohana yabwiye Abayuda ko 



guhagarara imbere y’Imana byagombaga kwemezwa n’imico y’imibereho yabo. Ubumenyi 
bwari bwataye agaciro. Niba imibereho n’imico yabo bidahamanya n’amategeko y’Imana, 
ntabwo ari abayo. {UIB 61.4} 

Kubwo amagambo ye yacengeraga mu mitima, abamwumvaga baratsindwaga. Bazaga 
bamusanga bakamubaza bati: “ None se dukore iki ?” Akabasubiza ati, “Ufite imyenda ibiri 
umwe awuhe utawufite, n’ufite ibyo kurya nagire atyo na we.” Maze yihanangiriza 
abakoresha b’ikoro kutaka abantu ibirenze ibyo bategetswe, n’abasirikare ati mwirinde 
urugomo. {UIB 61.5} 

Abemeye bose kuba abayoboke b’ubwami bwa Kristo, arababwira ati, “Ubugwaneza, 
kuvugisha ukuri, no kwizerwa bikwiye kugaragarira mu mibereho yabo. Bagomba kuba 
ingabo ikingira abadafite kirengera, kandi bakaba intanga rugero mu kugira impuhwe. Bityo 
abakurikira Yesu bazerekana imbaraga y’Umwuka Wera ibasha guhindura. Mu mibereho 
ya buri munsi, ubutabera, imbabazi, n’urukundo rw’Imana bizagaragara. Bitaye ibyo baba 
bameze nk’umurama ushyizwe mu muriro. {UIB 61.6} 

Yohana arababwira ati “Jyeweho ndababatirisha amazi ngo mwihane, ariko uzaza hanyuma 
yanjye andusha ubushobozi, ntibinkwiriye no kumutwaza inketo : Niwe uzababatirisha 
Umwuka Wera n’umuriro.’ ’ Matayo 3:11. Umuhanuzi Yesaya yari yarahanuye ko Umwami 
azeza abantu be ho ibyaha byabo “abikuzeho umwuka ukiranuka n’umwuka wotsa.” 
Ijambo ry’Uwiteka kuri Isiraheli ryari ngo, “ Nzagushyiraho ukuboko ngukuremo rwose 
inkamba zawe, nkumaremo icyuma cy’ibati.” Yesaya 4 :4 ; 1 :25. Icyaha aho cyaboneka 
hose, “Imana yacu ni umuriro ukongora.” Abaheburayo 12 :29. Ku bantu bose biyegurira 
imbaraga ye, Mwuka w’Imana azakongora icyaha. Ariko abantu ni bagundira icyaha bazasa 
nacyo. Maze ubwiza bw’Imana, aribwo burimbura icyaha, bugomba kubarimbura. Yakobo, 
amaze gukirana na Marayika ijoro ryose, yaravuze ati, ‘‘Ndebesheje Imana amaso, sinapfa. ’’ 
Itangiriro 32 :30. {UIB 62.1} 

Yakobo yumvaga umutima umushinja ibyo yakoreye Esawu, ariko yari yamaze kwihana. 
Yari yamaze kubabarirwa igicumuro cye, n’icyaha cye cyakuweho; bityo rero, yashoboraga 
kwishimira guhishurirwa ubwiza bw’Imana. Ariko igihe cyose abantu bazaga imbere 
y’Imana bakigundiriye icyaha, baricwaga. Mu kugaruka kwa Yesu ubwa kabiri, inkozi 
z’ibibi zizakongorwa ‘‘ n’umwuka uva mu kanwa ke,’ ’ kandi bazicwa no kuboneka k’ukuza 
kwe. 2 Abatesalonike 2 :8. Umucyo w’icyubahiro cy’Imana, uhesha abakiranutsi ubugingo, 
ni wo uzica abanyabyaha. {UIB 62.2} 

Mu gihe cya Yohana Umubatiza, Kristo yari ari bugufi kwerekanwa nk’uhishura imico 
y’Imana. Kugaragara kwe niko kwagombaga guhishurira abantu ibyaha byabo. Gusa 



binyuze mu kwemera gutandukanywa n’icyaha, bagombaga kwinjira mu musabano na we. 
Abakiranuka mu mitima yabo nibo gusa babasha guhagarara imbere Ye. {UIB 62.3} 

Uko niko Umubatiza yabwiye Abisiraheli ubutumwa bw’Imana. Benshi bumviye impanuro 
ye. Benshi muri bo bahara ibyabo byose kugira ngo babashe kumvira. Abantu benshi 
bakurikira uwo mwigisha mushya aho agiye hose, kandi benshi muri bo bagize ibyiringiro 
ko yaba ariwe Mesiya. Ariko Yohana abonye abantu baza bamugana, ashakisha uburyo 
bwose ngo yerekeze kwizera kwabo kuri uwo wari ugiye kuza. {UIB 62.4} 



IGICE CYA 11 - UMUBATIZO 


(Iki gice gishingiye muri Matayo 3:13-17; Mariko 1:9-11; Luka 3:21, 22). 

Inkuru y’umuhanuzi wo mu butayu n’amagambo ye atangaje yamamaye i Galilaya. 
Ubutumwa bugera ku bahinzi bo mu birorero byo mu misozi isuzuguritse, no ku barobyi 
bari ku nyanja, maze iyi mitima yicishije bugufi, yuzuye ubushake ibona igisubizo cy’ukuri 
ku byo bibazaga. I Nazareti iyi nkuru ivugirwa mw’ibarizo ryari irya Yozefu, maze habaho 
Uwumvise iryo rarika. Igihe cye cyari kigeze. Ava ku mirimo ye ya buri munsi, Asezera 
kuri nyina, maze akurikira abandi bo muri icyo kirorero bari berekeje iyo kuri Yorodani. 
{UIB 63.1} 

Yesu na Yohana Umubatiza bari ababyara, kandi hari ibyo bari bahuje mw’ivuka ryabo ; 
nyamara ntabwo bari baziranye mu buryo bugaragara. Mu buzima bwa Yesu yari yarabaye 
i Nazareti y’i Galilaya ; naho Yohana we yiberaga mu butayu bw’i Yudaya. Muri uko kuba 
ahantu hatandukanye, babayeho mu buzima butandukanye n’ubw’abandi, kandi ntibari 
barigeze bamenyana. Hari imbaraga yatumye bigenda bityo. Nta na hamwe hari guturuka 
urwicyekwe ko bari bafite akagambane ko umwe yahamya iby’undi. {UIB 63.2} 

Yohana yari azi neza uko ivuka rya Yesu ryagenze. Yari yarumvise uko mu bwana bwe Yaje 
i Yerusalemu, nuko byagenze ubwo yahuraga n’abigishamategeko. Yari azi iby’ubuzima 
bwe buzira icyaha, kandi akanemera ko ariwe Mesiya ; ariko iki ntabwo yari agifitiye 
igihamya nyacyo. Kubera ko Yesu imyaka ye myinshi yayimaze atazwi na benshi, ntacyo 
agaragaza cyihariye ku murimo We, byatumye habaho gushidikanya niba ariwe wari 
warasezeranywe. Ariko Umubatiza, n’ubwo byari bimeze bityo, akomeza gutegerezanya 
kwizera, yizera ko mu gihe gikwiriye cy’Imana, byose bizabasha gusobanuka. Byari 
byaramuhishuriwe yuko Mesiya azamusanga ngo amubatize, kandi ko ikimenyetso 
kigaragaza imico ye mvajuru kizagaragara. Bityo akabona kumwereka abantu. {UIB 63.3} 

Ubwo Yesu yazaga kubatizwa, Yohana yamubonyemo imico idasanzwe atigeze abona mu 
wundi muntu uwo ariwe wese. Ubwiza bwe bwagaragazaga ubuziranenge buva ku Mana 
kandi ari ubwo kubahwa. Mu mbaga y’abantu yari iteraniye aho kuri Yorodani, ibyo Yohana 
yumvaga byari inkuru zishishana z’ibyaha byakozwe, kandi yari yarahuye n’imitima 
ishengurwa n’umutwaro w’ibyaha bitagira akagero ; ariko ntiyari yagahuye n’umuntu ufite 
impumeko mvajuru. Ibi byose byahamanyaga n’ibyo Yohana yari yareretswe ku byerekeye 
Mesiya. Nyamara yanze gukora icyo Yesu yamusabaga. Yabasha ate, we munyabyaha, 
kubatiza uwo muziranenge ? Kandi kuki uwo utari ukeneye kwicuza ibyaha yaza muri iki 
gikorwa cyagenewe abagomba kwatura ibyaha ngo bibone kubezwaho ? {UIB 63.4} 



Ubwo Yesu yasabaga kubatizwa, Yohana yasubiye inyuma, aravuga ati, “ Ko ari jye wari 
ukwiriye kubatizwa nawe, none ni wowe unsanze ?” Mu ijwi ryitonze nyamara rifite 
ububasha, Yesu aramusubiza ati: “Emera ubikore, kuko ari byo bidukwiriye ngo dusohoze 
gukiranuka kose.” Maze Yohana amaze kwemera, ajyana n’Umukiza muri Yorodani, 
amwibiza hasi mu mazi. “Yesu amaze kubatizwa uwo mwanya ava mu mazi, ijuru 
riramukingukira abona Mwuka w’Imana amanuka asa n’inuma amujyaho”. {UIB 63.5} 

Yesu ntiyabatijwe nk’uwicuza ibyaha bye. Yishushanyije n’abanyabyaha, atera intambwe 
tugomba gutera, kandi akora ibyo tugomba gukora. Imibereho ye yo kubabazwa no 
kwihangana nyuma yo kubatizwa kwe na byo byari icyitegererezo kuri twe. {UIB 64.1} 

Amaze kuva mu mazi, Yesu yicisha bugufi arasenga ari ku nkombe y’umugezi. Ibihe bishya 
byari bikinguwe imbere ye. Ubu noneho, yari agiye ahirengeye, atangiye urugamba mu 
mibereho ye. Nubwo yari Umwami w’Amahoro, kuza kwe kwagombaga kuba nk’inkota 
ikuwe mu rwubati. Ubwami yari aje kwimika bwari butandukanye n’ubwo Abayuda 
bifuzaga. Uwari urufatiro rw’imico n’imibereho ya Isiraheli yari gusuzugurwa nk’umwanzi 
wabo n’umurimbuzi. Uwo wari waratanze amategeko ku musozi Sinayi yagombaga 
gucirwaho iteka nk’ugomera amategeko. Uwari warazanywe no guca ingoyi y’imbaraga ya 
Satani yari agiye kwitwa ko ari Belizeburi. Nta n’umwe ku isi wari umusobanukiwe, kandi 
mu gihe cy’umurimo we yagombaga kugenda wenyine. Mu mibereho ye yose nyina na bene 
nyina ntibigeze basobanukirwa iby’umurimo we. Ndetse n’abigishwa be ntibigeze 
bamusobanukirwa. Yari yarabaye mu mucyo w’iteka, nk’umwe n’Imana, ariko imibereho 
ye yo ku isi igomba kuba iyo kwitandukanya n’abandi. {UIB 64.2} 

Nk’umwe muri twe, yagombaga kwikorera umutwaro w’icyaha n’agahinda. Utarakoze 
icyaha yagombaga kumva ibyo gukozwa isoni n’icyaha. Umukunzi w’amahoro yagombaga 
guhora mu ntambara z’abatumvikana, ukuri kugomba kubana n’ibinyoma, kwera kukabana 
n’inkozi z’ibibi. Icyaha cyose, amacakubiri yose, ukwifuza kubi kose byari byaratewe no 
gucumura, nibyo byashenguraga ubugingo bwe. {UIB 64.3} 

Yagombaga kunyura iyo nzira ari wenyine ; akagomba kwikorera uwo mutwaro ari wenyine. 
Uwo wari wiyambuye icyubahiro maze akemera intege nke za kimuntu, muri we niho hari 
ugucungurwa kw’abatuye isi. Yabonye kandi yumva uburemere bwabyo, ariko umugambi 
we ntiwatezuka. Mu maboko ye niho hari agakiza k’ubwoko bwacumuye, kandi yarambuye 
ukuboko kwe ngo gufate mu kiganza cy’urukundo rw’Ushobora byose. {UIB 64.4} 

Gukebuka k’Umucunguzi kwasaga n’uguhinguranya ijuru ubwo yakinguraga umutima we 
mu masengesho. Yego yari azi uko icyaha cyanangiye imitima y’abantu, n’uburyo bizaba 
bikomeye ngo basobanukirwe n’umurimo we, ngo babashe kwemera impano y’agakiza. 
Yinginze Se ngo abahe imbaraga zitsinda kutizera kwabo, ngo ace iminyururu Satani 



yababohesheje kandi ahagaze mu mwanya wabo ngo batsinde uwo murimbuzi. Yasabye 
igihamya yuko Imana yemeye inyokomuntu binyuze mu mwana wayo wari wigize umuntu. 
{UIB 64.5} 

Nta na rimwe abamalayika bari barigeze kumva isengesho nk’iryo. Bari bafite amatsiko yo 
gushyira umugaba wabo bakunda ubutumwa bwo kumuhumuriza no kumukomeza. Ariko 
siko byagenze ; Se ubwe ni we wari busubize gusenga k’Umwana We. Umucyo 
w’icyubahiro cye umurika uturutse ku ntebe y’Ubwami. Ijuru rirakinguka, maze ku mutwe 
w’Umucunguzi hamanukira igisa n’inuma igoswe n’umucyo w’agatangaza,_ ikimenyetso 
gikwiriye uwo mugwaneza kandi wicisha bugufi. {UIB 64.6} 

Mu mbaga y’abari bateraniye kuri Yorodani, usibye Yohana wenyine ni we washoboye 
gusobanukirwa n’uko guhishurwa kuvuye mw’ijuru. Nyamara icyo gitangaza cy’uko ijuru 
ryari kumwe nabo cyageze kuri buri wese wari mur’iryo teraniro. Abantu bose bahagaze 
bucece batumbiriye Kristo. Igihagararo cye cyari cyuhagijwe umucyo uhora uzengurutse 
intebe y’Ubwami y’Imana. Mu maso he hari hahinduwe huzuye icyubahiro kitigeze 
kibonwa mu maso y’umuntu. Mw’ijuru rikinguwe humvikana ijwi rivuga riti, “ Nguyu 
Umwana wanjye nkunda nkamwishimira. ” Aya magambo yo gushimangira yatangiwe 
kugira ngo yongerere kwizera abari babonye ibyari bimaze kuba, no gukomeza Umukiza 
mu murimo we. Hatitawe ko ibyaha by’abari mw’isi byari bigeretswe kuri Kristo, hatitawe 
ko gukozwa isoni no gushyirwaho kamere yacu yacumuye, ijwi rivuye mw’ijuru rirangurura 
ko ari Umwana w’Uhoraho. {UIB 65.1} 

Yohana yari yatwawe ubwo yabonaga Yesu yubama nk’uwinginga Imana, yingingana 
amarira ngo yemerwe na Se. Ubwo icyubahiro cy’Imana cyamugotaga, n’ijwi riturutse 
mw’ijuru rikumvikana, Yohana yasobanukiwe n’igihembo Imana yari yarasezeranye. 
Yamenye ko Umucunguzi w’isi ari we amaze kubatiza. Mwuka Wera aramumanukira, maze 
arambura ukuboko kwe akwerekeza kuri Yesu, avuga mw’ijwi rirenga ati, ‘‘Nguyu Umwana 
w’intama w’Imana ukuraho ibyaha by’abari mu isi.” {UIB 65.2} 

Nta numwe mu bumvaga, ndetse n’uwavugaga ubwe, wabashije gusobanukirwa 
n’inkomoko y’aya magambo, “ Ntama w’Imana .” Ku musozi wa Moriya, Aburahamu 
yumvise ikibazo cy’umuhungu we, amubaza ati: “ Data ... umwana w’intama urihe, 
w’igitambo cyo koswa ?” Se aramusubiza ati “Mwana wanjye Imana iri bwibonere 
umwana w’Intama w’igitambo cyo koswa.” Itangiriro 22 :7, 8. Mu ntama yatanzwe 
n’Imana ubwayo mu cyimbo cya Isaka, Aburahamu yabonye ikimenyetso cy’uwo 
wagombaga gupfa kubera ibyaha by’abantu. Mwuka Wera anyuze muri Yesaya, yatanze 
urugero, ubwo yahanuraga iby’Umucunguzi, “ Amera nk’umwana w’intama bajyana 
kubaga, ,” “Uwiteka amushyiraho gukiranirwa kwacu twese.” (Yesaya 53 :7, 6) ; ariko 



abantu bo mu Isiraheli ntibari barasobanukiwe n’icyo cyigisho. Benshi muri bo bafataga 
igitambo nk’uko abapagani na bo bafataga ibitambo byabo, nk’impano bo ubwabo 
bahongereraga ibigirwamana byabo. Imana yifuzaga kubigisha ko mu rukundo rwayo 
haturuka impano yongera kubahuza na We ubwe. {UIB 65.3} 

Kandi amagambo yabwiwe Yesu kuri Yoridani, “Nguyu umwana wanjye nkunda kandi 
nkamwishimira,” akubiyemo inyokomuntu yose. Imana yabwiye Yesu nk’uwari 
uduhagarariye. Mu byaha byacu byose n’intege nke zacu, ntabwo tujugunywa hirya 
nk’abadafite agaciro. “Ubuntu bwayo butagira akagero bushimwe ubwo yaduhereye mu 
Mukunzi wayo.” (Abefeso 1 : 6). Icyubahiro cyari kuri Yesu ni igihamya cy’urukundo 
rw’Imana kuri twe. Kitumenyesha imbaraga zo gusenga,_ uko ijwi ry’umuntu ribasha 
kugera mu gutwi kw’Imana, maze kwinginga kwacu kukemerwa mu ngoro yo mw’ijuru. 
Bitewe n’icyaha, isi yatandukanijwe n’ijuru, maze haza umworera utuma tutumvikana, ariko 
Yesu yongeye guhuza isi n’ijuru binyuze mu cyubahiro cye. Urukundo rwe ruzengurutse 
umuntu, maze rukagera hejuru mw’ijuru. Umucyo wamanutse uva mu miryango ikinguye 
irabagirana- Ukamanukira ku mutwe w’Umucunguzi wacu natwe uzatumanukira ubwo 
tuzaba dusenga ngo duhabwe imbaraga yo kunesha ibishuko by’umwanzi. Ijwi ryavuganye 
na Yesu ribwira uwizera wese ngo Nguyu umwana wanjye nkunda kandi nkamwishimira. 
{UIB 65.4} 

“Bakundwa, ubu turi abana b’Imana ariko uko tuzaba ntikurerekamwa. Icyakora icyo tuzi 
ni uko Yesu niyerekanwa, tuzasa na we kuko tuzamureba uko ari.” (lYohana 3 :2). 
Umucunguzi wacu yakinguye inzira kugira ngo umunyabyaha ruharwa, ufite ubukene 
bukabije, urenganywa ndetse agasuzugurwa birenze urugero, abashe kubona umwanya 
imbere ya Data wa twese. Ngo bose bagire umwanya mu mazu Yesu yagiye kubategurira. 
“ Uwera kandi w’ukuri, ufite urufunguzo rwa Dawidi, ukingura ntihagire ukinga, kandi 
ukinga ntihagire ukingura; aravuga aya magambo ati, ... Dore nshyize imbere yawe urugi 
rukinguye, kandi nta wubasha kurukinga.” (Ibyahishuwe 3 :7, 8)... {UIB 66.1} 



IGICE CYA 12 - IKIGERAGEZO 


(Iki gice gishingiye muri Matayo 4:1-11; Mariko 1:12, 13; Luka 4:1-13). 

“Yesu yuzuzwa Umwuka Wera, ava kuri Yorodani ajyanwa n’Umwuka mu butayu.” 
Amagambo ya Mariko niyo asobanutse biruseho. Aravuga ati, “Uwo mwanya Umwuka 
amujyana mu butayu, amarayo iminsi mirongo ine ageragezwa na Satani, aba hamwe 
n’inyamaswa.” “Mur’iyo minsi ntiyagira icyo arya.” {UIB 67.1} 

Ubwo Yesu yajyanwaga mu butayu ngo ageragezwe, Yayobowe na Mwuka w’Imana. 
Ntiyigeze yihamagarira ikigeragezo. Yagiye mu butayu ngo yiherere, atekereze ku 
nshingano n’umurimo we. Mu kwiyiriza ubusa no gusenga, yagombaga kwitegurira inzira 
yuzuye amaraso yagombaga kunyuramo. Maze Satani amenya ko Umukiza yari agiye mu 
butayu, yibwira ko ari cyo gihe cyiza cyo kumutera. {UIB 67.2} 

Muri iyo ntambara yari ishyamiranije Umutware w’umucyo n’umutware w’ubwami 
bw’umwijima, ingingo zikomeye zireba agakiza k’abatuye isi zari zigeze aho rukomeye. 
Amaze kugusha umuntu mu cyaha, Satani yigabije iyi si nkaho ari iye, maze yiyita umutware 
w’iyi si. Ababyeyi dukomokaho bamaze kumera nkawe, Satani yatekereje ko yashinga 
ubwami bwe hano ku isi. Atangaza ko abantu bari bamuhisemo ngo abe umutware wabo. 
Muri uko kwigarurira abantu, yigaruriye isi yose nk’umutware wayo. Kristo yagombye kuza 
ngo anyomoze ibyo Satani yiyitiriraga. Nk’Umwana w’umuntu, Kristo yari kugaragaza 
gukora yumvira Imana. Bityo bikagaragaza ko Satani atigaruriye ubutware bwose ku 
nyokomuntu, kandi ko ibyo yigamba ku batuye isi ari ibinyoma. Aba bose bakeneye 
kubohorwa ingoyi ya Satani bashobora guhabwa umudendezo. Ubutegetsi Adamu yabuze 
kubw’icyaha bubasha kutugarurirwa. {UIB 67.3} 

Uhereye igihe inzoka yatangarizwaga muri Edeni ngo, “Nzashyira urwango hagati yawe 
n’uyu mugore, no hagati y’urubyaro rwawe n’urwe” ( Itangiriro 3:15), Satani yahise 
amenya ko adafite ubwisanzure bwuzuye kuri iyi si. Mu bantu habonetsemo gukora 
kw’imbaraga ihakana ubwo butware bwa Satani. Satani yakomeje kwitegerezanya amatsiko 
ibitambo byatambwaga na Adamu n’abahungu be. Muri iyi mihango Satani yabonyemo 
ikimenyetso cyo gushyikirana hagati y’isi n’ijuru. Maze agambirira kwitambika hagati 
y’uwo mushyikirano. Atangira gusobanura Imana uko itari, ndetse n’imihango yerekezaga 
ku Mucunguzi na yo ayisobanura uko itari. Abantu batangira gutinya Imana nkaho yishimira 
kurimbuka kwabo. Ibitambo byagombaga kugaragaza urukundo rw’Imana bitangira 
gutambwa gusa ngo burure uburakari bwayo. Satani abyutsa irari ryo kwifuza ibibi mu 
bantu, kugira ngo abone uko yakomeza kubategeka. Ubwo ijambo ry’Imana ryanditse 
ryatangwaga, Satani yize ubuhanuzi bwerekeye kuza k’Umucunguzi. Uko ibisekuruza 



byagiye bisimburana, akora uko ashoboye ngo abahume amaso be gusobanukirwa iby’ubwo 
buhanuzi, kugira ngo Kristo naza bazamuhakane. {UIB 67.4} 

Mu ivuka rya Yesu, Satani yamenye ko hari uje afite inshingano mvajuru yo kurwanya 
ubutware bwe. Ahindishwa umushyitsi n’ubutumwa bwa Marayika wahamyaga 
iby’ububasha bw’uwo Mwami mushya wari uvutse. Satani yari azi neza umwanya Kristo 
yari afite mw’ijuru nk’Umutoni wa Se. Kugira ngo Umwana w’Imana aze kuri iyi isi 
nk’umuntu, byaramutangaje ndetse bimutera ubwoba. Ntiyabashije gusobanukirwa iki 
gitangaza cy’igitambo gikomeye. Kubera n’umutima we w’inarijye, ntiyabashaga 
gusobanukirwa urukundo rungana rutyo kubw’inyokomuntu yari yarashutswe. Icyubahiro 
n’amahoro by’ijuru, n’ibyishimo byo kuvugana n’Imana, abantu ntabwo bari 
babisobanukiwe bihagije; ariko Lusiferi we yari abizi neza, nk’umukerubi watwikiraga. 
Kubera ko yari yaramaze kwirukanwa mw’ijuru, byatumye yiyemeza kwihorera ashuka 
abandi ngo bafatanye uko kwigomeka. Ibi yagombaga kubikora atera abantu guha agaciro 
gake iby’ijuru, maze imitima yabo bakayirundurira mu by’iyi si. {UIB 67.5} 

Umugaba w’ijuru yagombaga kugarura imitima y’abantu ku bwami bwe, n’ubwo ataburaga 
guhura n’inkomyi. Kuva akiri uruhinja i Betelehemu, yakomeje kurwanywa n’uwo mwanzi. 
Ishusho y’Imana yagaragariye muri Kristo, kandi mu nama za Satani hari hagambiriwe ko 
Kristo atsindwa. Nta muntu wari warabayeho ku isi ngo asimbuke imbaraga z’uwo 
mushukanyi. Ingabo z’umwanzi zose zahagurukiye kumutera no gushoza intambara kuri we, 
ngo kandi bishobotse bamutsinde. {UIB 68.1} 

Ubwo Umukiza yabatizwaga, Satani yari umwe mu babyiboneye. Yabonye icyubahiro 
cy’Imana Data gitwikiriye Umwana We. Yumva ijwi rya Yehova rihamya ubumana bwa 
Yesu. Uhereye igihe Adamu yacumuraga, inyokomuntu yari yaratandukanijwe no kutagira 
umuyoboro ubahuza n’Imana; guhuzwa kw’ijuru n’isi byanyuraga muri Kristo; ariko 
noneho ubwo Kristo yari aje kw’isi “afite ishusho ya kamere y’ibyaha” (Abaroma 8:3), 
Imana Data ubwe ni yo yavuze. Mbere yavuganaga n’inyokomuntu binyuze muri Kristo; 
ariko ubu ivugana n’inyoko muntu muri Kristo. Satani yatekerezaga ko Imana yanga icyaha 
urunuka, kandi ko byagombaga gutandukanya ijuru n’isi by’iteka ryose. Ariko noneho 
bigaragara ko uburyo buhuza Imana n’umuntu bwari bushubijweho. {UIB 68.2} 

Satani abona ko agomba kunesha cyangwa akaneshwa. Iby’uru rugamba harimo byinshi 
abona atakwegurira abamarayika be. Ni we ubwe ugomba kwiyoborera urugamba. Imbaraga 
zose zo kwigomeka zashyizwe hamwe ngo zirwanye Umwana w’Imana. Kristo ni we 
intwaro z’uwo mugome zari zibasiye. {UIB 68.3} 

Benshi babona iyi ntambara hagati ya Kristo na Satani nkaho ntacyo ibabwiye; maze 
ntibagire umwanya wo kuyitaho. Ariko imbere mu mutima wa buri muntu iyi ntambara 




irasibana. Nta numwe ujya uva mu murongo wa Satani ngo ahitemo gukorera Imana adahuye 
n’urugamba rwa Satani. Ubuhendabana Kristo yatsinze nibwo twebwe tubona ko dukwiriye 
kugumana. Nyamara we yabishukishijwe mu rwego ruhanitse nk’uko n’imico ye irenze kure 
iyacu. Hamwe n’umutwaro uremereye w’ibyaha by’isi yose yari yikoreye, Kristo yanesheje 
ikigeragezo cy’inda, ikigeragezo cyo gukunda iby’isi, ndetse n’ikigeragezo cyo kwibona 
kiganisha ku gushidikanya Imana. Ibi ni byo bigeragezo byatsinze Adamu na Eva, kandi ni 
nabyo bidutsinda buri munsi. {UIB 68.4} 

Satani yerekanisha gucumura kwa Adamu nk’igihamya yuko itegeko ry’Imana rirenganya, 
kandi ko ritabasha kubahirizwa. Yambaye ubumuntu, Kristo yagombaga kunesha ibyari 
byatsinze Adamu. Ariko ubwo Adamu yaterwaga n’uwo mushukanyi, nta ngaruka z’icyaha 
zari zakamugaragayeho. Yari ahagaze mu mbaraga z’umuntu utunganye, afite imbaraga 
zuzuye mu bitekerezo no mu mubiri. Yari azengurutswe n’icyubahiro cya Edeni, kandi yari 
afite umushyikirano wa buri munsi n’abo mwijuru. Ntabwo ari uko byari bimeze kuri Yesu 
ubwo yinjiraga mu butayu guhangana na Satani. Kumara imyaka ibihumbi bine 
inyokomuntu yari imaze kugenda igira intege nke mu ntege z’umubiri, mu mbaraga 
z’ibitekerezo, no mu gutandukanya ikibi n’icyiza; kandi Kristo yishyizeho ubwo busembwa 
bw’umuntu wangiritse. Ni muri ubwo buryo Kristo yabashaga kuvana umuntu muri urwo 
rwobo rw’ubuhenebere. {UIB 68.5} 

Benshi bavuga ko Yesu atabashaga gutsindwa n’ikigeragezo. Ubwo rero nti yabashaga 
gushyirwa mu mwanya wa Adamu; Ntabwo yagombaga kuba yaranesheje urugamba Adamu 
yatsinzwe. Niba dutekereza ko hari ikigeragezo duhura na cyo kirenze icyo Kristo yahuye 
na cyo, nta buryo yari kubasha kudutabara. Ariko Umucunguzi wacu yambaye ubumuntu, 
n’intege nke zabwo zose. Yatwaye akamero k’umuntu, hamwe n’uko yabashaga gutsindwa 
n’ibigeragezo. Nta cyo tubasha guhura na cyo atabashije kwihanganira. {UIB 69.1} 

Kuri Yesu, nkuko byagenze kuri za ntungane zo muri Edeni, irari ry’inda niryo ryabaye 
ishingiro ry’ikigeragezo cya mbere gikomeye. Bityo aho kwangirika kwacu kwatangiriye, 
niho umurimo wo gucungurwa kwacu ugomba gutangirira. Nkuko irari ry’inda ryatumye 
Adamu agwa, ni nako Kristo yagombaga kunesha atsinze irari ry’inda. ” Amaze iminsi 
mirongo ine n’amajoro mirongo ine atarya, abona gusonza. Umushukanyi aramwegera 
aramubwira ati ‘Niba uri Umwana w’Imana, bwira aya mabuye ahinduke imitsima.’ 
Aramusubiza ati ‘Handitswe ngo Umuntu ntatungwa n’umutsima gusa, ahubwo atungwa 
n’amagambo yose ava mu kanwa k’Imana.” {UIB 69.2} 

Uhereye mu gihe cya Adamu ukageza mu gihe cya Yesu, kwifuza kw’abantu kwari 
kwariyongereye imbaraga mu kurarikira ibyokurya ndetse n’ibibanezeza, kugeza ubwo 
batabasha kwirinda. Bityo abantu bata agaciro ndetse bararwaragurika, kandi ku bwabo 



ntibyashobokaga ko batsinda iryo rari. Ari mu cyimbo cy’umuntu, Kristo yatsindishije 
kwihanganira ikigeragezo gikomeye cyane. Ku bwacu yerekanye kwirinda gukomeye 
gusumba inzara cyangwa urupfu. Kandi muri uku kunesha kwa mbere harimo byinshi 
byerekeza ku ntambara zacu turwana n’imbaraga y’umwijima. (UIB 69.3} 

Ubwo Yesu yinjiraga mu butayu, yari agoswe n’ubwiza bwa Se. Yirunduriye mu 
mushyikirano n’Imana, ashyirwa aharenze imbaraga nke za kimuntu. Ariko ubwiza 
bumutamurukaho, maze ararekwa ngo ahangane n’ibigeragezo. Byaramwibasiraga buri 
kanya. Ubumuntu bwe buterwa ubwoba n’intambara yari imutegereje. Yamaze iminsi 
mirongo ine yiyiriza ubusa kandi asenga. Nta gatege kandi azonzwe bitewe n’inzara, yari 
amerewe nabi, kandi yagaragazaga umunaniro atewe n’agahinda k’ibitekerezo, ” Nkuko 
benshi bamutangariraga kuko mu maso he hononekaye ntihase n’ah’umuntu, n’ishusho ye 
yononekaye ntise n’iy’abana b’abantu.” (Yesaya 52:14). Ubwo Satani yari abonye 
amahirwe. Noneho atekereza ko abasha kunesha Kristo. {UIB 69.4} 

Nuko asanga Umukiza, asa n’uzanye igisubizo cy’amasengesho ye, yihinduye nka Marayika 
uturutse mu ijuru. Yavugaga ko afite ubutumwa buvuye ku Mana bwo gutangaza ku 
mugaragaro ko kwiyiriza ubusa bya Kristo bigeze ku iherezo. Nkuko Imana yohereje 
Marayika ngo afate ukuboko kwa Aburahamu ye gutamba Isaka, ni nako, ubwo yishimiraga 
ubwitange bwa Kristo bwo kunyura muri iyo nzira iruhije, Imana yari yohereje Marayika 
ngo amutabare; ubu nibwo butumwa bwazaniwe Yesu. Umukiza yari afite inzara, yari 
akeneye icyo kurya, ubwo ni bwo Satani mu buryo butunguranye yamusangaga. Amwereka 
amabuye yari yuzuye mu butayu, kandi afite ishusho y’imigati, ” Niba uri umwana w’Imana, 
Bwira aya mabuye ahinduke imitsima” (Matayo 4:3). {UIB 69.5} 

Nubwo yagaragaraga nka marayika w’umucyo, aya magambo ya mbere yerekanye imico ye 
y’umushukanyi. “Niba uri umwana w ’lmana. ” Iyi ni imvugo yagaragazaga kutamwiringira. 
Iyo Yesu aza gukurikiza inama Satani yari amugiriye, yari kuba agaragaje gushidikanya. 
Uyu mushukanyi yashatse gutsindisha Kristo uburyo bumwe nkubwo yabashije gutsindisha 
umuntu mu itangiriro. Mbega ubuhanga Satani yakoresheje kuri Eva muri Edeni! ” Ni ukuri 
koko Imana yaravuze iti, ntimuzarye ku giti cyose cyo muri iyi ngobyi?” (Itangiriro 3:1). 
Ugarukiye aho, amagambo y’uwo mushukanyi nta kinyoma kiyarimo; ariko uburyo 
yabivuzemo harimo guhisha ukuri kw’ amagambo y’Imana. Cyari ikinyoma cyihishe, no 
gushidikanya ukuri kw’Imana. Satani yashatse gucengeza mu bitekerezo bya Eva 
igitekerezo cy’uko Imana itazakora nkuko yavuze; ko ahubwo kubabuza uburenganzira kuri 
icyo giti cyagaragaraga neza byavuguruzaga urukundo rw’Imana n’impuhwe ifitiye umuntu. 
Bityo n’icyo gihe uwo mushukanyi yashatse gucengeza muri Kristo ibitekerezo bye. ” Niba 
uri Umwana w’Imana.” Ayo magambo akomeza kumubuza amahoro mu bitekerezo bye. 
Mw’ijwi ry’imvugo ye harimo kugaragaza kudashaka kwemera. Uku niko Imana 



yagombaga gufata umwana wayo? Yagombaga kumureka mu butayu hamwe n’inyamaswa 
zo ku gasozi, nta byokurya, nta mpuhwe, nta guhumurizwa? Agaragaza gushidikanya ko 
Imana itabasha kwemera ko Umwana wayo aba mu buzima nkubwo. ” Niba uri Umwana 
w ’lmana, ” garagaza imbaraga zawe wikiza iyi nzara yenda kuguhitana. Tegeka aya mabuye 
ahinduke imigati. {UIB 70.1} 

Amagambo yavugiwe mw’ijuru ngo, “Nguyu Umwana wanjye nkunda nkamwishimira ” ( 
Matayo 3:17), yari acyumvikana mu matwi ya Satani. Ariko yari amaramaje kwemeza 
Kristo gushidikanya uko guhamya. Ijambo ry’Imana niryo ryari ibyiringiro bya Kristo ku 
bw’umurimo yashinzwe n’ijuru. Yari yaraje kuba nk’umuntu kandi abana n’abantu, kandi 
iryo jambo niryo ryamuhuzaga n’ijuru. Wari umugambi wa Satani ngo amutere 
gushidikanya iryo jambo. Iyo kwiringira Imana kwa Yesu biza guhungabana, Satani yari 
aziko intsinzi muri urwo rugamba yagombaga kuba iye (Satani). Yagombaga gutsinda Yesu. 
Yatekerezaga ko muri icyo gihe cyo kwiheba n’inzara irenze urugero, Kristo yagombaga 
kudohoka mu buryo yizera Se, maze akikorera igitangaza ku bwe. Iyo aza kubikora atyo, 
inama y’agakiza yagombaga kuba ikomwe mu nkokora. {UIB 70.2} 

Ubwo Satani n’Umwana w’Imana bahanganaga bwa mbere, Kristo ni we wari umugaba 
w’ingabo zo mw’ijuru; kandi Satani, umuyobozi w’abigometse mw’ijuru, ajugunywa hanze. 
Ubu noneho byasaga n’ibyahindutse, maze Satani agerageza gukoresha uko ashoboye ibyo 
yabonaga ko ari amahirwe ye. Aravuga ati, umwe mu bamarayika bakomeye yirukanywe 
mw’ijuru. Uko Yesu yari ameze byasaga nkaho ari we wa mumarayika waguye, 
uwatereranywe n’Imana, ndetse n’abantu bakamwitarura. Ikiremwa mvajuru cyagombaga 
guhakana ibyo Satani yibwira kibigaragarishije gukora igitangaza; ” Niba uri Umwana 
w’Imana, bwira aya mabuye ahinduke imigati.” Icyo gikorwa cyo kugaragaza imbaraga yo 
kurema, ni cyo umushukanyi asaba, yuko aricyo cyonyine cyaba igihamya cy’ubumana. Ni 
cyo cyagombaga gusoza urugamba. {UIB 70.3} 

Afite kuremererwa, Yesu mu mutuzo yumvise ibyo umushukanyi avuga. Ariko ntabwo 
Umwana w’Imana yagombaga kugaragariza Satani ubumana bwe, cyangwa ngo 
amusobanurire impamvu ye yo kwicisha bugufi. Kwemera ibyo uwigometse yasabaga, nta 
cyiza kubw’umuntu cyangwa guhesha Imana icyubahiro byari kuvamo. Iyo Kristo aza 
kwemera inama y’uwo mugome, Satani yari kongera akavuga ati, nyereka igitangaza 
mbashe kwemera ko uri Umwana w’Imana. Ibihamya byari kuba impfabusa mu guca 
imbaraga y’ubwigomeke yari mu mutima we. Kandi Kristo ntiyagombaga gukoresha 
imbaraga mvajuru kubw’inyungu ze bwite. Yari yaraje kugeragezwa nk’uko natwe 
tugeragezwa, ngo adusigire icyitegererezo cyo kwizera no kumvira. Byaba icyo gihe 
cyangwa ikindi gihe mu buzima bwe kuri iyi si, ntiyigeze akora igitangaza kubw’inyungu 
ze. Ibikorwa byiza byose byabaga ibyo kugirira abandi neza. Nubwo Yesu yabashije 



kumenya Satani uhereye mw’itangiriro, ntabwo yigeze agira umujinya ngo ase n’uhangana 
na we. Yaterwaga imbaraga no kwibuka ijwi ryavuye mw’ijuru, maze aturiza mu rukundo 
rwa Se. Ntabwo yagombaga kugirana umushyikirano n’ibigeragezo. {UIB 71.1} 

Yesu yasubije Satani akoresheje amagambo y’Ibyanditswe byera. “Handitswe ngo ,” niyo 
yari imvugo ye. Mu kigeragezo icyo aricyo cyose, intwaro yo kwitabaza yari ijambo 
ry’Imana. Satani yasabaga Kristo igitangaza nk’ikimenyetso cy’uko akomoka ku Mana. 
Ariko igitangaza kiruta ibindi byose, ni ugukomeza gushikama kuri “Uku niko Uwiteka 
avuga,^ cyari igitangaza kitabasha guhinyuzwa. Igihe cyose Kristo yari akomereye muri 
urwo ruhande, nta buryo uwo mushukanyi yari kubasha kumutsinda. {UIB 71.2} 

Byari mu gihe cy’intege nke cyane ubwo Kristo yasakiranaga n’ibigeragezo bikomeye. 
Bityo rero Satani yari azi ko agomba gutsinda. Akoresheje ubwo buryo yari amaze 
kwigarurira inyokomuntu. Ubwo imbaraga zananirwaga, no kwizera kukaba kutagishingiye 
ku Mana, ubwo ni bwo abari bashikamye igihe kirekire kandi bashiritse ubwoba mu 
guhagararira ukuri bo baneshejwe. Mose yacogojwe n’imyaka mirongo ine Abisiraheli 
bamaze bazerera mu butayu, ubwo mu kanya gato kwizera kwe kwarekuye aho kwari 
gushingiye ari ho ku mbaraga y’iteka ryose. Yananiriwe ku nkengero z’igihugu 
cy’isezerano. Ni ko na Eliya byamugendekeye, uwari warahagaze imbere y’Umwami Ahabu 
nta bwoba afite, uwari warahanganye n’ubwoko bwose bwa Isiraheli, n’abahanuzi 
maganane ku musozi Kalumeli, ubwo abahanuzi b’ibinyoma bari bamaze kwicwa, ndetse 
abantu bamaze gusezerana kuyoboka Imana nyayo, Eliya ahungisha amagara ye kubwo 
guterwa ubwoba n’umusambanyikazi Yezebeli. Uko ni ko Satani yifashisha intege nke za 
kimuntu. Kandi ni ko azakomeza gukora. Igihe cyose umuntu agoswe n’ibicu 
by’ibigeragezo, atewe urujijo n’ibyo abona, cyangwa yugarijwe n’ubukene cyangwa 
indwara, Satani aba arekereje ngo amugerageze kandi amurakaze. Adutera anyuze mu 
mbaraga nke z’imico yacu. Aba ashaka kunyeganyeza kwizera kwacu twizera Imana, yo 
yemera ko ingorane nk’izo zitugeraho. Turageragezwa ngo tureke kwizera Imana, 
dushidikanye urukundo rwayo. Akenshi uwo mushukanyi adusanga nk’uko yasanze Kristo, 
atondekanije imbere yacu intege nke zacu n’ubusembwa bwacu. Aba afite ibyiringiro byo 
kuduca intege, ngo adutandukanye n’Imana. Maze ubwo akaba yizeye umunyago we. Iyaba 
twahuraga nawe nkuko Yesu yabigenje, byatubashisha gucika imitego ye myinshi 
adutsindisha. Iyo tugirana imishyikirano n’umwanzi, tuba tumuha amahirwe yo 
kutwigarurira. {UIB 71.3} 

Ubwo Kristo yabwiraga uwo mushukanyi ati, “Umuntu ntatungwa n’umutsima gusa, 
ahubwo atungwa n’amagambo yose ava mu kanwa k’Imana,” Yari asubiyemo amagambo, 
hafi imyaka irenga igihumbi na magana ane yari yarabwiye Abisiraheli: “Kandi ujye wibuka 
urugendo rwose rwo mu butayu, Uwiteka Imana yawe yakuyoboyemo iyi myaka uko ari 



mirongo ine, kugira ngo igucishe bugufi... Nuko yagucishije bugufi ikurinda ko wicwa 
n’inzara ikugaburira manu wari utazi, na ba sekuruza banyu batigeze kumenya, kugira ngo 
ikumenyeshe yuko umuntu adatungwa n’umutsima gusa, ahubwo yuko amagambo yose ava 
mu kanwa k’Uwiteka ari yo amutunga.” (Gutegeka kwa kabiri 8:2, 3). Mu butayu ubwo 
ibyagombaga gutunga abantu bitabashaga kuboneka, Imana yoherereje abantu bayo Manu 
iturutse mw’ijuru; kandi ibibahagije bya buri munsi ni byo yakomeje kubaha. Mu kubaha 
ibyo, kwari ukubigisha yuko bakomeje kwiringira Imana bakagendera mu nzira zayo 
itazigera ibatererena. Umukiza na we ubu yashyiraga mu bikorwa icyigisho yari yarigishije 
Abisiraheli. Binyuze mw’ijambo ry’Imana Abaheburayo bahawe ubufasha; binyuze 
mur’iryo jambo na none, na Yesu yagombaga gufashwa. Yategereje igihe cy’Imana ngo 
izane ubutabazi. Yari mu butayu kubwo kumvira Imana, bityo ntiyari kubona ibyokurya 
abitewe no gukurikiza inama za Satani. Isi yose imuhanze amaso nk’umuhamya, Yesu 
yahamije ko icyiza ari uko twababazwa n’ibitugerageza kuruta ko twateshuka inzira tukava 
mu bushake bw’Imana. {UIB 72.1} 

“Umuntu ntatungwa n’umutsima gusa, ahubwo atungwa n’amagambo yose ava mu kanwa 
k’Imana.” Kenshi ukurikira Kristo hari aho agera akisanga atakorera Imana kandi ngo 
akomeze n’ibyo gushakisha imibereho mu by’iyi si. Ahari bigaragara nkaho kumvira 
by’ukuri ibyo Imana isaba bizakuraho inzira zatumaga umuntu abona ibimutunga. Satani 
agerageza kumwumvisha ko akwiriye kureka iyo myumvire ye. Ariko ikintu cyonyine 
dukwiriye gushikamaho muri iyi si yacu ni ijambo ry’Imana. ” Mubanze mushake ubwami 
bw’Imana, no gukiranuka kwayo; ni bwo ibyo byose muzabyongerwa.” (Matayo6:33). 
Ndetse no muri ubu buzima nta cyiza twabonera mu kuva mu bushake bwa Data wo mw’ 
ijuru. Nidusobanukirwa n’imbaraga zo mw’ijambo rye, ntabwo tuzakurikira inama za Satani 
ngo tubashe kubona ibyo kurya cyangwa ngo twikize. Ahubwo ikibazo cyacu kizaba ngo, 
ni iki Imana idutegeka? Kandi isezerano ryayo ni irihe? Ibi nitubimenya, tuzubaha ibyo 
idutegeka, kandi twiringire amasezerano yayo. {UIB 72.2} 

Muri uru rugamba ruheruka rw’intambara hagati ya Satani n’abumvira Imana, abumvira 
Imana bazabona ko isi ibakuyeho amaboko. Kubera ko banze kwica itegeko ry’Imana ngo 
bumvire ububasha bw’isi, bazabuzwa kugura cyangwa kugurisha. Ndetse bizakurikirwa 
n’itegeko ryo kubica. Reba Ibyahishuwe 13:11-17. Ariko ku bumvira Imana hari isezerano 
ngo, “Uwo ni we uzatura aharengeye yikingire igihome cyo ku rutare, azahabwa ibyo kurya 
bimutunga n’amazi yo kunywa ntazayabura.” (Yesaya 33:16) Ku bw’iri sezerano, abana 
b’Imana bazabaho. Ubwo isi izaba yugarijwe n’inzara, bo bazagaburirwa. “Ntibazakorwa 
n’isoni mu gihe cy’ibyago. Mu minsi y’inzara bazahazwa.” (Zaburi 37:19). Muri icyo gihe 
cy’akaga, umuhanuzi Habakuki yarebye kure, maze avuga aya magambo agaragaza kwizera 
kw’itorero: “Naho umutini utatoha n’inzabibu ntizere imbuto, bagahingira ubusa imyelayo 



n’imirima ntiyere imyaka, n’intama zigashira mu rugo, n’amashyo akabura mu biraro: nta 
kabuza ko nishimana Uwiteka, nkanezererwa mu Mana y’agakiza kanjye.” (Habakuki 3:17, 
18). {UIB 72.3} 

Mu byigisho byose tugomba kwigira mu kigeragezo cya mbere cy’Umwami wacu, nta 
gikomeye cyane nk’icyerekeza ku kwihanganira irari ry’ibyokurya no kwifuza kw’umubiri. 
Mu bihe byose, ibigeragezo byerekeye ku kwifuza kw’umubiri ni byo byagaragayeho 
kwangiza no gutesha umuntu agaciro. Binyuze mu kutirinda, Satani akoresha kwangiza 
imbaraga z’ibitekerezo n’imyifatire Imana yahaye umuntu nk’impano utabonera igiciro. 
Bityo bigatuma umuntu atabasha gushimira Imana ibyo yamuhaye bifite agaciro k’iteka 
ryose. Abinyujije mw’irari ry’umubiri, Satani ashaka guhanagura burundu mu bitekerezo 
ishusho y’Imana. {UIB 73.1} 

Kwirundurira mu bikorwa bidafite gitangira ndetse n’indwara zibikomokaho no guta agaciro 
byariho mu gihe cyo kuza kwa Kristo bwa mbere na none bizongera kubaho, mu buryo 
burushijeho kuba bubi, mbere yo kugaruka kwe kwa kabiri. Kristo avuga ko imibereho y’iyi 
si izaba imeze nk’iyo mu gihe cy’umwuzure, ndetse nk’uko byari bimeze i Sodomu n’i 
Gomora. Intekerezo z’umutima zizaba ari mbi gusa. Tugeze ku nkengero z’icyo gihe giteye 
ubwoba, ni yo mpamvu dukwiriye gusobanukirwa no kwiyiriza ubusa kw’Umukiza. Uwo 
mubabaro w’indenga kamere Kristo yihanganiye ni wo waduha ikigereranyo cy’ububi 
bw’iryo rari ridafite gitangira. Urugero rwe rutwereka ko ibyiringiro byacu byo kubona 
ubugingo buhoraho bishingiye mu kureka irari no kwifuza kwacu bikagengwa n’ubushake 
bw’Imana. {UIB 73.2} 

Mu mbaraga zacu ntibyashoboka ko twakwirengagiza iby’imibereho yacu yangiritse 
idusaba. Uyu muyoboro ni wo Satani azakoresha ngo aduteze ibigeragezo. Kristo yari azi 
ko Satani azagera kuri buri muntu, yifashishije amahirwe y’intege nke twandujwe 
n’ababyeyi bacu, maze mu kinyoma cye akagusha abo bose batiringira Imana. Mu kunyura 
aho umuntu yagombaga kunyura, Umucunguzi wacu yaduteguriye inzira yo kunesha. Si 
ubushake bwe ko twagira ibyo tuvutswa mur’iyi ntambara hagati ye na Satani. Ntashaka ko 
duterwa ubwoba cyangwa gucibwa intege n’ibitero by’ikiyoka. “Mu isi mugira umubabaro, 
ariko nimuhumure nanesheje isi.” (Yohana 16:33). {UIB 73.3} 

Reka umuntu wese urwana n’imbaraga z’irari ry’ibyokurya arebe Umukiza mu butayu bwo 
kugeragezwa. Amurebe mu mubabaro wo ku musaraba, ubwo yavugaga ati, “Mfite inyota. ” 
Ibyo byose yarabyihanganiye birashoboka ko natwe twabyihanganira. Kunesha kwe ni 
ukwacu. {UIB 73.4} 

Yesu yishingikirije ku bwenge n’imbaraga bya Se wo mu ijuru. Aravuga ati, ” Kuko 
Umwami Imana izantabara ni cyo gituma ntamwara, ... kandi nzi yuko ntazakorwa 



n’isoni... Umwami Imana ni yo izampagarikira.” Yitanzeho urugero, aratubwira ati, ” Ni 
nde muri mwe wubaha Uwiteka ... ugendera mu mwijima, adafite umucyo? Niyiringire 
izina ry’Uwiteka, kandi yishingikirize ku Mana ye.” (Yesaya 50:7-10). {UIB 73.5} 

“Umutware w’ab’iyi si araje, niko Yesu avuga, kandi ntacyo amfiteho.” (Yohana 14:30). 
Nta na kimwe cyari muri we cyabashaga kumvira ubuhendanyi bwa Satani. Ntiyigeze 
yemera gukora icyaha. Ndetse no mu bitekerezo ntiyigeze aneshwa n’igishuko. Natwe niko 
bibasha kutugendekera. Ubumuntu bwa Kristo bwari buvanze n’Ubumana; Yashobojwe 
urugamba na Mwuka Muziranenge wari umurimo. Kandi yaje kuduhindura abafite kamere 
ye y’Ubumana. Igihe cyose twifatanije na we mu kwizera, icyaha kiba kitakidufiteho 
ububasha. Imana isingira uko kuboko ko kwizera muri twe ngo ituyobore gukomerera mu 
bumana bwa Kristo, ngo tubashe guhabwa imico yo gukiranuka. {UIB 73.6} 

Kandi uko ibi bishoboka, Kristo yarabitweretse. Ni mu buhe buryo yatsinze urugamba rwa 
Satani? Ni mu ijambo ry’Imana. Ni mur’iryo jambo gusa yabashije gutsindira ibigeragezo. 
“Byanditswe ngo”, ni yo yari intero ye. Kandi twahawe “ibyo yasezeranije by’igiciro 
cyinshi: kugira ngo bibatere gufatanya na kamere y’Imana mumaze guhunga no gukira 
kononekara kwazanywe mu isi no kwifuza.” (2 Petero 1 :4). Buri sezerano ryose riri mu 
ijambo ry’Imana ni iryacu. Tugomba kubeshwaho “n’amagambo yose ava mu kanwa 
k’Imana.” Mu gihe wugarijwe n’ibigeragezo, wireba ibikuzengurutse cyangwa intege nke 
zawe, ahubwo reba imbaraga y’ijambo. Imbaraga zaryo zoze ni izawe. “Ijambo ryawe, ” 
niko umunyezaburi yavuze, ” naribikiye mu mutima wanjye, kugira ngo ntagucumuraho.” ” 
Kwitondera ijambo ry’iminwa yawe, Ni ko kumpa kwirinda inzira z’abanyarugomo.” 
(Zaburi 119 :11 ; 17:4). {UIB 74.1} 



IGICE CYA 13 - KUNESHA 


(Iki gice gishingiye muri Matayo 4:5-11; Mariko 1:12, 13; Luka 4:5-13). 

Maze umwanzi amujyana mu murwa wera, amuhagarika ku gasongero k’urusengero, 
aramubwira ati, “Niba uri Umwana w’Imana, ijugunye hasi kuko handitswe ngo,- {UIB 
75.1} 

“Izagutegekera abamarayika bayo, 

Bakuramire mu maboko yabo 

Ngo udakubita ikirenge ku ibuye.” {UIB 75.2} 

Satani noneho yatekereje ko ahuriye na Yesu mu kibuga cye. Ya nyaryenge y’umugome aba 
ari we utangira kuvuga amagambo ava mu kanwa k’Imana. Aha yari acyigaragaza nka 
marayika w’umucyo, kandi akagerageza kwerekana ko azi neza ibyanditswe byera, kandi 
ko azi n’akamaro k’ibyanditswe. Nkuko Yesu mbere yakoreshaga ijambo ry’Imana ngo 
akomeze kwizera kwe, noneho umushukanyi arikoresha we mu gushyigikira ibinyoma bye. 
Yavugaga ko yageragezaga kwiringirwa kwa Yesu, none ubu akaba amushimira 
kutivuguruza. Nkuko Umukiza yagaragaje kwiringira Imana, Satani yamusabaga kongera 
kwerekana igihamya cyo kwizera kwe. {UIB 75.3} 

Ariko na none ibigeragezo byabanjirijwe n’amagambo yo gushidikanya, ” Niha uri umwana 
w’Imana .” Kristo yageragezwaga gutanga igisubizo cya “Niba;” ariko yirinze icyo aricyo 
cyose cyamutera gushidikanya. Ntiyagombaga kwishyira mu kaga ngo abashe guhamiriza 
Satani. {UIB 75.4} 

Umushukanyi yatekereje ko abasha kwifashisha ubumuntu bwa Kristo, maze akamusaba 
kwemera ibyo amubwira nkaho ari ukuri. Ariko nubwo Satani abasha gushukana, ntabwo 
abasha guhatira gukora icyaha. Yabwiye Yesu ati, “Ijugunye hasi,” azi ko atabasha kugwa; 
kuko Imana yabashaga kumuramira. Ntabwo Satani yabashaga guhatira Yesu ngo yijugunye 
hasi. Keretse gusa iyo Yesu aza kwemera gushukwa, ntiyabashaga kuneshwa. Nta mbaraga 
izo arizo zose zo ku isi cyangwa iz’ikuzimu zabashaga na gato gutuma atandukana 
n’ubushake bwa Se. {UIB 75.5} 

Umushukanyi nta na rimwe abasha kuduhatira gukora ikibi. Ntabasha kuyobora intekerezo 
keretse iyo zemeye kumwiyegurira. Ubushake bugomba kwemeranya, kwizera kugomba 
kwitandukanya na Kristo, mbere yuko Satani agaragaza imbaraga ze muri twe. Ariko buri 
cyifuzo cy’icyaha duha intebe gituma abona aho ashinga ibirenge. Aho tunanirwa kugera ku 
rugero rwo gukiranuka, urwo ni urugi rukinguye abasha kwinjiriramo adushuka ndetse 
akaba yaturimbura. Kunanirwa cyangwa kuneshwa ku ruhande rwacu bimuha amahirwe yo 
kwigambakuri Yesu. {UIB 75.6} 



Ubwo Satani yasubiraga mu masezerano ngo, ” Izagutegekem abamarayika bayo 
bakurinde ,” hari amagambo yasimbutse, ” Ngo bakurinde mu nzira zawe zose ;” ibi bivuze 
mu nzira zose z’ubushake bw’Imana. Yesu ntiyemeye guteshuka inzira yo kumvira. Ubwo 
yagaragazaga kwiringira Se adashidikanya, ntiyagombaga kwishyira mu mwanya 
utamukwiriye, aho byagombaga gusaba Se gutabara ngo amukize gupfa. Ntiyagombaga 
gusaba gutabarwa n’imbaraga y’ubumana, kuko ubwo yari kuba ananiwe kubera umuntu 
urugero mu kwiringira no kumvira. {UIB 75.7} 

Yesu yabwiye Satani ati, ” Byanditswe ngo, Ntukagerageze Uwiteka Imana yawe. ” Aya 
magambo Mose yayabwiye abana b’Isiraheli ubwo bari bafite inyota mu butayu, basaba 
Mose ko yabaha amazi, bavuga bati, ” Mbese Uwiteka ari hagati muri twe, cyangwa 
ntahari? ”Kuva 17:7. Imana yagiye ibarwanirira bitangaje; nyamara mu gihe cy’ingorane 
batangira kuyishidikanyaho, basaba ibitangaza bigaragaza ko Iri kumwe na bo. Mu kutizera 
kwabo bibwira ko bagerageza Imana. Iki ni nacyo Satani yashakaga ko Kristo akora. Imana 
yari yamaze guhamya ko Yesu ari Umwana wayo; noneho gusaba igihamya yuko ari 
Umwana w’Imana byari kugaragaza gushidikanya ijambo ry’Imana, - ni nko kuyigerageza. 
Ibi byari gusa no gusaba icyo Imana itasezeranye. Byari kugaragaza gushidikanya, maze 
bigasa n’aho koko, ari ukuyigerageza. Ntidukwiriye kugira ibyo dusaba Imana ngo bibe 
igihamya ko ibasha kuzuza ibiri mw’ijambo ryayo, ahubwo kuko tuzi ko izabyuzuza; si 
ukugerageza ko idukunda, ahubwo ni uko idukunda. “Kuko utizera ntibishoboka ko 
ayinezeza, kuko uwegera Imana akwiriye kwizera yuko iriho, ikagororera abayishaka.” 
Abaheburayo 11:6 {UIB 76.1} 

Ariko kwizera ntaho guhuriye no gushidikanya. Ufite kwizera by’ukuri ni we ubasha 
kunesha gushidikanya. Kuko gushidikanya ni ikinyuranyo cyo kwizera gitangwa na Satani. 
Kwizera kwiringira amaserano y’Imana, kandi kukabyara imbuto zo kumvira. Gushidikanya 
nako kwiringira amasezerano, ariko kuyakoresha nkuko Satani yabigenje, ngo agire 
urwitwazo rwo gucumura. Kwizera kwagombaga gutuma ababyeyi bacu ba mbere biringira 
urukundo rw’Imana, maze bagakomeza amategeko yayo. Gushidikanya kwabateye 
kugomera amategeko yayo, bizera ko urukundo rwayo ruhebuje rubasha kubakiza ingaruka 
z’icyaha cyabo. Uku si ukwizera kwiringira ubuntu bw’ijuru nyamara kutemeranya 
n’ibisabwa ngo ubwo buntu butangwe. Kwizera nyako gushingiye mu masezerano n’ibyo 
duhabwa n’ijambo ryera. {UIB 76.2} 

Akenshi iyo Satani ananiwe kubyutsa kutizera, abona amahirwe yo kudutera gushidikanya. 
Iyo abashije gutuma twishyira mu nzira yo kugeragezwa nyamara bitari ngombwa, aba azi 
ko kunesha ari ukwe. Imana izarinda abo bose bagendera mu nzira yo kumvira; ariko 
kuyivamo ni ugukinira mu kibuga cya Satani. Aho nta kabuza tugomba gutsindwa. Umukiza 
yaratubwiye ati, ” Mube maso musenge, mutajya mu moshya. ”Mariko 14:38. Kwihererana 



n’Imana no gusenga bibasha kuturinda kwihutira kujya mu nzira y’akaga, kandi ibyo 
bigatuma dukira ibyakadutsinze byinshi. {UIB 76.3} 

Nyamara ntitugomba gucika intege igihe dusakiranye n’ibigeragezo. Rimwe na rimwe iyo 
tugeze mu bihe bitugerageza dushidikanya yuko Mwuka w’Imana ari we watuyoboraga. 
Ariko ubuyobozi bwa Mwuka ni bwo bwajyanye Yesu mu butayu ngo ageragezwe na Satani. 
Iyo Imana yemeye ko tugeragezwa, iba ifite icyo ishaka kuzuza kidufitiye akamaro. Yesu 
ntabwo yakekeranije amasezerano y’Imana ngo yishore mu bigeragezo atiteguye, ndetse nta 
nubwo yigeze acika intege ngo yitotombe ubwo ibigeragezo byamugeragaho. Natwe 
ntibigomba kutubaho. “Kandi Imana ni iyo kwizerwa kuko itazabakundira kugeragezwa 
ibiruta ibyo mushobora, ahubwo hamwe n’ikibagerageza izabacira akanzu, kugira ngo 
mubone uko mubasha kucyihanganira.” lAbakorinto 10:13. Iravuga ati, “Utambire Imana 
ishimwe, Uhigire Isumba byose umuhigo wawe. Kandi unyambaze ku munsi w’amakuba 
no ku w’ibyago, Nzagukiza nawe uzanshimisha.” Zaburi 50:14, 15. {UIB 76.4} 

Yesu yaranesheje mu kigeragezo cya kabiri, maze noneho Satani yigaragaza uko ateye 
nyabyo. Ariko ntagaragara nk’ikinyamaswa giteye ubwoba, gifite ibirenge by’inzara zatuye 
n’amababa nkay’agacurama. Ni marayika ukomeye, n’ubwo yaguye. Avuga ku mugaragaro 
ko ari umutware w’ubwigomeke kandi imana y’iyi si. {UIB 77.1} 

Mu gushyira Yesu ku musozi wirengeye, Satani yatumye ubwami by’iyi si, mu cyubahiro 
cyabwo, bumunyura imbere nka senema. Akazuba karakaga mu midugudu yuzuye 
insengero, ingoro zubakishijwe amabuye y’agaciro, imirima igaragaza uburumbuke, 
n’inzabibu yuzuye amatunda. Ingaruka ‘z’ikibi zose zari zihishwe. Amaso ya Yesu, nyuma 
aza guhura no kubura ibyiringiro no kumva atereranywe, noneho abona ishusho y’ubwiza 
buhebuje ndetse n’amahirwe atangaje. Maze ijwi ry’umushukanyi ryumvikanye rivuga riti: 
“Ndaguha ubu butware bwose n’ikuzo ryabwo, kuko arijye wabugabanye kandi mbugabira 
uwo nshaka wese. Nuramuka upfukamye ukandamya, bwose buraba ubwawe. ” {UIB 77.2} 

Umurimo wa Yesu wagombaga kuzuzwa gusa binyuze mu mubabaro. Imbere ye hari 
ubuzima bwuzuye agahinda, ingorane, n’ibirushya, n’urupfu rw’agashinyaguro. Yagomba 
kwikorera ibyaha by’isi yose. Yagombaga kwihanganira gutandukana n’urukundo rwa Se. 
Noneho umushukanyi yemeraga kumuha ubutware yari yaranyaze. Kristo yashoboraga 
kwigobotora ahazaza hatari heza yemera ubutware bwa Satani. Kandi gukora ibyo kwari 
uguhara intsinzi mu ntambara ikomeye. Gushaka kwishyira hejuru y’Umwana w’Imana ni 
byo byateye Satani gucumura mu ijuru. Iyo aza gutsinda icyo gihe, yari kuba yegukanye 
intsinzi yo kwigomeka kwe. {UIB 77.3} 

Ubwo Satani yabwiraga Yesu ati; Ubutware n’ikuzo ryabwo narabigabanye, kandi 
mbugabira uwo nshaka wese, aha yavuze ukuri ho igice, kandi yabivugiye kugira ngo 



asohoze umugambi we wo kubeshya. Ubutware bwa Satani ni ubwo yanyaze Adamu, ariko 
Adamu yari igisonga cy’Umuremyi. Ntabwo rero yari umutegetsi wigenga. Isi ni 
iy’Uwiteka, kandi byose yabiragije Umwana we. Adamu yagombaga gutegekwa na Kristo. 
Ubwo Adamu yashyiraga ubutware bwe mu maboko ya Satani, Kristo yasigaye ari we 
Mwami ufite ububasha. Dore uko Uwiteka yabwiye Umwami Nebukadinezari: 
“Isumbabyose ari yo itegeka ubwami bw’abantu, kandi ko ibugabira uwo ishaka.” Daniyeri 
4:17. Satani abasha gukoresha ubutware yanyanze kugeza aho Imana imwemerera gusa. 
{UIB 77.4} 

Ubwo umushukanyi yasezeraniraga Kristo ubwami n’ikuzo by’iyi si, yasabaga Kristo ko 
yakwiyegurira ubwami bw’isi, maze agahabwa ubutware bwari ubwa Satani. Ubu nibwo 
butware ibyiringiro by’Abayuda byari birangamiye. Bifuzaga ubwami bw’iyi si. Iyo Kristo 
aza kubemerera ko azabaha ubwami nk’ubwo, bari kumwakirana ubwuzu bwinshi. Ariko 
umuvumo w’icyaha, n’ingorane zawo, nizo zari zibwuzuye. Kristo yabwiye umushukanyi 
ati, “Va aho ndi Satani: Kuko handitswe ngo Uramye Uwiteka Imana yawe, abe ari yo 
ukorera yonyine .” Uwigometse mu ijuru niwe wahaga Kristo ubwami bw’iyi si, ngo agurane 
icyubahiro cye gukora ikibi; ariko ntiyabashije kumunesha; Kuko yari yaraje kwimika 
ubwami bwo gukiranuka, kandi ntiyagombaga gutezuka ku ntego ye. Mu kigeragezo nk’iki 
Satani yegereye umuntu, maze abona intsinzi irenze iyo yari yiteze kuri Yesu. Abantu 
yabasezeraniye ubu bwami gusa nibemera ko akomeye. Icyo abasaba n’ukwigomwa 
iby’agaciro, kwirengagiza umutimanama, bakimika inarijye. Kristo arabararikira kubanza 
gushaka ubwami bw’Imana, no gukiranuka kwayo; ariko Satani araboga runono ababwira 
ati: Ibyavugwa byose ko ari ukuri ku bugingo buhoraho; kugira ngo ugire amahirwe mur’iyi 
si ugomba kunkorera. Imebereho yanyu myiza nyifashe mu biganza byanjye. Mbasha 
kubaha ubukire, umunezero, icyubahiro, no kwishima. Mwumvire inama zange. Mureke 
kwemera gutwarwa n’ibyataye agaciro by’ubunyangamugayo cyangwa kwitanga. 
Nzabategurira inzira. Uko ni ko imbaga ya benshi ibeshywa. Bemera kubaho imibereho 
y’inarijye, maze Satani akanyurwa. Nubwo abashukisha ibyiringiro byo gutegeka isi, 
ashishikajwe no kwigarurira ubutware bw’imibereho yabo. Ariko atanga ibyo adafitiye 
ububasha bwo gutanga, kandi agiye kubwamburwa vuba aha. Ibivamo ni ukubariganya 
umurage wabo bazaragwa nk’abana b’Imana. {UIB 77.5} 

Satani yari afite ikibazo niba Yesu ari Umwana w’Imana. Uko yacyashywe mu ncamake 
byamugaragarije ko nta kuri afite. Ubumana bwari bugaragariye mu bumuntu bubabazwa. 
Satani nta mbaraga yari afite zo kutumvira iryo tegeko. Mu gahinda n’umubabaro 
n’umujinya, yirukanywe ku gahato ava imbere y’Umucunguzi w’isi. Intsinzi ya Kristo yari 
igezweho nkuko gutsindwa kwa Adamu byari byaragenze. {UIB 78.1} 



Bityo rero tubasha guhakanira ibigeragezo, ndetse tukirukana Satani ku mbaraga ngo ave 
aho turi. Yesu yabashije kunesha binyuze mu kwicisha bugufi no kwizera Imana, kandi 
abinyujije mu ntumwa aratubwira ati, “Nuko rero mugandukire Imana ariko murwanye 
Satani. Mwegere Imana na yo izabegera.” Yakobo 4:7, 8. Ntitubasha kwikiza imbaraga 
y’umushukanyi; yatsinze inyokomuntu, bityo iyo tugerageje guhagarara mu mbaraga zacu, 
tuzaba nk’umuhigo w’umutego we; ariko, “ Izina ry’Uwiteka ni umunara ukomeye, 
Umukiranutsi awuhungiramo, agakomera. ” Imigani 18:10. Satani ahinda umushyitsi ndetse 
agahunga imbere y’umunyantegenke ushakira ubuhungiro mur’iryo zina rikomeye. (UIB 
78.2} 

Uwo mwanzi amaze kugenda, Yesu agwa hasi kubw’umunaniro, ishusho y’urupfu igaragara 
ku maso he. Abamarayika bo mw’ijuru bari bitegereje urwo rugamba, bareba umutware 
wabo bakunda anyura mu mibabaro itavugwa ngo abashe kutubonera ubuhungiro. 
Yihanganiye kugeragezwa birenze ibyo twe duhamagarirwa kwihanganira. Abamarayika 
noneho bita ku Mwana w’Imana wari arambaraye hasi nk’ugiye gupfa. Ahabwa ibyo kurya 
byamusubijemo imbaraga, akomezwa n’amagambo y’urukundo rwa se no kubwirwa ko 
ijuru ryose ryishimiye intsinzi ye. Yongeye gusubizwamo intege, Umutima we wuzura 
agahinda kenshi kubw’umuntu, bityo akomeza kujya mbere ngo asohoze umurimo 
yatangiye; ngo ye kuruhuka kugeza ubwo umubi atsinzwe, maze umuntu waguye 
agacungurwa. {UIB 78.3} 

Agaciro ko gucungurwa kwacu ntikabasha gusobanuka kugeza ubwo tuzahagararana 
n’Uwaducunguye imbere y’intebe y’Imana. Maze ubwo ubwiza bw’imuhira iwacu aho 
tuzibera iteka ryose buzaba buhishuriwe intekerezo zacu, tuzibuka ko Yesu yasize byose ku 
bwacu, kandi ko atabaye impunzi kuva mu ijuru gusa, ariko ko ku bwacu yemeye kwitanga 
by’iteka ryose. Nuko rero tuzarambika amakamba yacu ku birenge bye, maze dutere 
indirimbo tuti, “Umwana w’Intama watambwe ni we ukwiriye guhabwa ubutware, 
n’ubutunzi, n’ubwenge, n’imbaraga, no guhimbazwa, n’icyubahiro n’ishimwe.” 
Ibyahishuwe 5:12. {UIB 78.4} 



IGICE CYA 14 - TWABONYE MESIYA 


(Iki gice gishingiye muri Yohana 1:19-51) 

Yohana Umubatiza yigishirizaga kandi akabatiriza i Betabara (ariho na none hitwa 
Betaniya), hakurya ya Yorodani. Ntabwo hari kure cyane ya ha handi Imana yahagaritse 
umugezi gutemba kugeza ubwo Abisiraheli bamaze kwambuka. Hirya y’aho gato, inkike z’i 
Yeriko niho zari zarahiritswe n’ingabo zo mw’ijuru. Kwibuka ibyo, byongereye imbaraga 
ku butumwa bw’Umubatiza kandi birehereza benshi kuza kubwumva. Mbese uwari 
warigaragaje kera arwanirira Abisiraheli ntibyari gushoboka ko n’ubu yigaragaza ku bwo 
kubacungura? Ibi ni byo bitekerezo byabaga byuzuye mu mitima y’abazaga buri munsi ku 
nkengero z’umugezi wa Yorodani. {UIB 79.1} 

Kubwiriza kwa Yohana kwari kwarakoze ku mitima y’abantu benshi ku buryo byabaye 
ngombwa ko bihagurutsa ubuyozi bw’idini. Akaga ko gusa naho ibyo bishobora kubyutsa 
imyivumbagatanyo mu bantu igihe cyose habaga hari iteraniro ryo ku karubanda, byatumaga 
Abaroma batabishira amakenga, kandi ikintu cyose cyatumaga abantu bajya ahagaragara 
cyateraga ubwoba abategetsi b’Abayuda. Yohana ntiyemeraga ubutegetsi bw’abakuru 
b’Urukiko rw’Abayuda ngo abe aribo asaba uruhushya rw’ibyo yakoraga; kandi yacyahaga 
abategetsi hamwe na rubanda, Abafarisayo n’Abasadukayo bose kimwe. Nyamara abantu 
bamukurikiraga bafite amatsiko yo kumva ibyo yigisha. Amatsiko y’ibyo yigishaga 
yagendaga yiyongera. Nubwo atemeranyaga na bo, abari bagize inama y’Urukiko 
rw’Abayuda babonaga ko, Yohana nk’umwigisha wigishirizaga ku karubanda, yari munsi 
y’ubutegetsi bwabo. {UIB 79.2} 

Iyi nama yari igizwe n’abatoranijwe mu batambyi, no mu bigisha bakuru b’amategeko, 
n’abigisha bo mu gihugu. Ubusanzwe, umutambyi mukuru ni we wabaga ari umuyobozi 
w’iyo nama. Abayigize bose bagombaga kuba ari abagabo basheshe akanguhe, ariko na none 
badashaje; abantu bize, atari ukwiga gusa iby’iyobokamana ry’Abayuda n’iby’amateka, 
ahubwo bagombaga kuba basobanukiwe n’ubumenyi rusange. Ntibagombaga kugira inenge 
ku mubiri, kandi bagombaga kuba ari abagabo bubatse, kandi ari ababyeyi, kuko ari bo 
babasha kurusha abandi impuhwe no gushyira mu gaciro. Icyumba bakoreragamo inama 
cyari gifatanye n’urusengero rw’i Yerusalemu. Mu gihe cy’ubwigenge bw’Abayuda, urwo 
ni rwo rwari Urukiko Rukuru rw’igihugu, rufite ububasha bwemewe n’ubutegetsi bwa Leta 
ndetse n’ubw’idini. Nubwo rwakoreraga munsi y’Abayobozi ba Roma, ariko rwari rugifite 
ijambo ku bibazo bireba abaturage n’ubutegetsi bwo muri Leta, hamwe n’ibibazo by’idini. 
{UIB 79.3} 

Urukiko Rukuru rw’Abayuda ntirwashoboraga guhakanya iby’imirimo ya Yohana. Mu bari 
barugize, hari abibukaga ibyahishuriwe se Zakariya mu buturo bwera, ubuhanuzi 



bwerekanaga ko umwana we azaba integuza ya Mesiya. Mu rujijo n’impinduka zagiye 
zibaho, hari hashize imyaka mirongo itatu ibi bintu byaribagiranye ntawe ukibyibuka. 
Byongeye kugaruka mu bitekerezo byabo bitewe n’ubutumwa bwa Yohana. (UIB 79.4} 

Hari hashize igihe Isiraheli itagira umuhanuzi, hashize igihe nta bubyutse nk’ubwo 
bugaragara. Gusaba abantu kwatura ibyaha byasaga nk’aho ari bishya ndetse ari 
nk’ibitangaza. Benshi mu bayobozi birindaga kujya kumva ibyo Yohana yasabaga ngo hato 
batavaho bashyira ku mugaragaro amabanga y’imibereho yabo. Nyamara inyigisho ze zari 
itangazo riturutse kuri Mesiya. Byari bizwi neza ko ibyumweru mirongo irindwi byo mu 
buhanuzi bwa Daniyeli, byuzuza kuza kwa Mesiya, byendaga kugera ku iherezo; kandi bose 
bari bafite amatsiko banategereje kubona igihugu cyabo kibona icyubahiro. Ayo niyo 
matsiko akomeye abagize Urukiko Rukuru rw’Abayuda bagombaga gushingira ho bemera 
cyangwa bahakana umurimo wa Yohana. Imbaraga zabo mu bantu zari zimaze kuyoyoka. 
Byari bitangiye kubabera ikibazo uko bakomeza guhabwa icyubahiro mu bantu. Mu 
byiringiro yuko bari bubone umwanzuro, bohereje intumwa z’Abatambyi n’Abalewi ngo 
bajye kuri Yorodani, maze bumvikane n’uwo mwigisha mushya. {UIB 80.1} 

Abantu benshi bari bateranye, bumva amagambo ye, ubwo izo ntumwa zahageraga. 
Bagaragaza umwuka w’ububasha bwo kwemeza abantu no gutegeka ko bagomba kubahwa 
mu buryo butari bwiza, nibwo buryo abo bigishamategeko bajemo. Mu kwigirayo babaha 
icyubahiro, ndetse no kubatinya, iteraniro ribaha inzira ngo batambuke. Ibyo bihangange, 
mu makanzu yabo y’igiciro cyinshi, mu kwishyira hejuru kubera urwego barimo ndetse 
n’ububasha, baragenda bahagarara imbere y’umuhanuzi wo mu butayu. {UIB 80.2} 

” Uri nde?” Niko bamubajije. {UIB 80.3} 

Amenye ibiri mu mitima yabo, Yohana arabasubiza ati, “Sijye Kristo.” {UIB 80.4} 
“Tubwire uri Eliya?” {UIB 80.5} 

“Sindi we.” {UIB 80.6} 

“Uri wa muhanuzi?” {UIB 80.7} 

“Oya.” {UIB 80.8} 

” None se uri nde ngo dusubize abadutumye? Wowe wiyita nde?” {UIB 80.9} 

” Ndi ijwi ry’urangururira mu butayu ngo, ‘Nimugorore inzira y’Uwiteka’, {UIB 80.10} 
nkuko umuhanuzi Yesaya yabivuze. {UIB 80.11} 

Isomo Yohana yavugaga ni bwa buhanuzi bwiza bwa Yesaya, ngo: {UIB 80.12} 



“Nimuhumurize abantu banjye, mubahumurize.” Ni ko Imana ivuga. Muvuge ibyururutsa 
imitima y’ab’i Yerusalemu, mukomeze mubabwire ko intambara zaho zishize kandi yuko 
gukiranirwa kwaho bakubabariwe... Nimwumve ijwi ry’urangurura ngo, 
“Nimutunganyirize Uwiteka inzira mu butayu, mugororere Imana yacu inzira nyabagendwa 
mu kidaturwa. Igikombe cyose kizuzuzwa kandi umusozi wose n’agasozi bizaringanizwa, 
n’ahagoramye hazagororwa n’inzira zidaharuwe zizaharurwa. Maze icyubahiro cy’Uwiteka 
kizahishurwa kandi abantu bose bazakibonera rimwe, kuko akanwa k’Uwiteka ari ko 
kabivuze.” Yesaya 40:1-5. {UIB 80.13} 

Mu bihe bya kera, iyo Umwami yagiraga urugendo mu bice bidakunze kugendwa byo mu 
bwami bwe, habaga itsinda ry’abagabo boherezwa imbere ye ngo baringanize 
ahataringaniye, kandi basibe imyobo yabaga iri mu nzira, kugira ngo Umwami abashe 
kuhanyura neza nta nkomyi. Uyu muco ni wo umuhanuzi yakoresheje avuga iby’umurimo 
w’ubutumwa bwiza. “Igikombe cyose kizuzuzwa, kandi umusozi wose n’agasozi 
bizaringanizwa.” Iyo Mwuka w’Imana ageze mu bugingo bw’umuntu, kubwo imbaraga ze 
zitangaje, zicisha bugufi icyubahiro no kwishyira hejuru kwa muntu. Ibinezeza by’isi 
n’imyanya y’icyubahiro bigaragara ko nta gaciro bifite. “Dukubita hasi impaka n’ikintu 
cyose kishyiriye hejuru kurwanya kumenya Imana, dufata mpiri ibitekerezwa mu mitima 
byose ngo tubigomorere Kristo.” 2 Abakorinto 10:5. Maze kwicisha bugufi n’urukundo 
rurangwa no kwitanga, bidahabwa agaciro mu bantu, bishyirwa hejuru kandi bikagira 
agaciro kihariye. Uyu niwo murimo w’ubutumwa bwiza, ari nabwo amagambo ya Yohana 
yamamazaga. {UIB 80.14} 

Abigishamategeko bakomeza ibibazo byabo bati: “None utubariza iki, ko utari Kristo, ntube 
Eliya, ntube na wa muhanuzi?” Yohana 1:25. Amagambo “na wa muhanuzi” yavugaga 
Mose. Abayuda bari baragoramiye mu myizerere yuko Mose azazurwa mu bapfuye, maze 
akajyanwa mu ijuru. Ntabwo bari bazi ko yamaze kuzurwa. {UIB 81.1} 

Ubwo Yohana Umubatiza yatangiraga umurimo we, benshi batekereje ko ari Mose wazutse, 
kuko yagaragaraga ko azi byinshi ku buhanuzi n’amateka ya Isiraheli. {UIB 81.2} 

Kandi bizeraga ko mbere yo kuza kwa Mesiya, Eliya yagombaga kuboneka. Ibi bari 
bategereje ni byo byatumye batemera Yohana; nyamara amagambo ye yari afite ubutumwa 
bwimbitse. Yesu nyuma yaho yaravuze, avuga kuri Yohana ati, ” Kandi niba mushaka 
kubyemera, ni we Eliya wahanuwe ko azaza.” Matayo 11:14 . Yohana yaje arangwa na 
Mwuka n’ububasha umuhanuzi Eliya yari afite, kugira ngo akore umurimo nk’uwo Eliya 
yakoze. Iyaba Abayuda baramwemeye, byari kubabera byiza. Ariko ntibigeze bemera 
ubutumwa bwe. Kuri bo ntabwo yari Eliya. Ntabwo yabashaga kubuzuriza inshingano yari 
yaraje gusohoza. {UIB 81.3} 



Abenshi mu bari bateraniye kuri Yorodani bari bahari ubwo Yesu yabatizwaga; ariko 
igitangaza cyahabereye cyagaragariye bacye muri bo. Mu mezi yakurikiye umurimo wa 
Yohana Umubatiza, benshi banze kumvira ijwi ribararikira kwihana. Bityo rero bari 
binangiye imitima, n’ibitekerezo byabo bicuze umwijima. Ubwo ijuru ryahamyaga ibya 
Yesu ubwo yabatizwaga, ntibigeze babibona. Amaso atarigeze ahindukirira utaboneka mu 
kwizera, ntiyigeze ashobora no kubona kugaragazwa kw’icyubahiro cy’Imana; amatwi 
atigeze kumva ijwi rye ntiyigeze yumva n’amagambo ye yo guhamya. Na n’ubu ni ko 
bimeze. Inshuro nyinshi ukwigaragaza kwa Kristo n’imirimo y’ Abamarayika bikorerwa mu 
materaniro y’abantu, nyamara hari benshi batabimenya. Nta cyo babona kidasanzwe. Ariko 
kuri bamwe kwigaragaza k’Umukiza kurabahishurirwa. Amahoro n’umunezero bigasaba 
imitima yabo. Basubizwamo imbaraga, bagakomezwa, kandi bakabona imigisha. {UIB 
81.4} 

Izo ntumwa zari zivuye i Yerusalemu zari zabajije Yohana ngo, “None utubatiriza iki?” 
kandi bari bategereje icyo ari bubasubize. Mu kanya gato, araranganya amaso mu iteraniro, 
amaso ye arushaho guhweza, mu maso he hararabagirana, umubiri we wose wuzura 
agahinda gakomeye. Arambuye amaboko avuga mu ijwi rirenga ati, “Jye ndababatirisha 
amazi: ariko muri mwe hahagaze uwo mutaramenya, uwo ni we unsimbura kandi 
ntibinkwiriye gupfundura udushumi tw’inkweto ze.” Yohana 1:26-27. {UIB 81.5} 

Ubu butumwa bwari ubw’umwihariko ndetse bufite ubusobanuro burenze, ngo bushyirwe 
ab’Urukiko Rukuru rw’Abayuda. Ubutumwa bwa Yohana nta wundi bwerekezagaho uretse 
uwari warasezeranywe. Mesiya yari muri bo! Mu gutangara, abatambyi n’abategetsi 
bararanganya amaso mu bantu, bakeka ko babona uwo Yohana yavugaga. Ariko 
ntiyabashaga gutandukanywa n’abari mu iteraniro. {UIB 81.6} 

Mu kubatizwa kwa Yesu, igihe Yohana yamwerekanaga nka Ntama w’Imana, hari 
hongerewe umucyo mushya mu murimo wa Mesiya. Ibitekerezo by’umuhanuzi byari 
byerekeje ku magambo ya Yesaya ngo, “ntiyabumbura akanwa nk’umwana w’intama 
bajyana kubaga.” Yesaya 53:7 Mu byumweru byakurikiyeho, Yohana yiganye amatsiko 
mashya ubuhanuzi n’inyigisho zerekeye iby’umurimo w’ibitambo. Ntiyabashije 
gutandukanya neza imigabane ibiri y’umurimo wa Kristo, ariyo — igitambo cy’impongano, 
n’Umwami unesha, - ariko yabonye ko kuza kwe byari bifite akamaro karenze ako 
abatambyi n’abandi bantu batekerezaga. Ubwo yabonaga Yesu mu kivunge cy’abantu 
benshi avuye mu butayu, yumvaga afite icyizere kandi amutezeho kugira ngo asobanurire 
abantu bimwe mu bimenyetso biranga imico ye y’ukuri. Yari ategereje afite amatsiko 
menshi kumva Umukiza atangaza ku mugaragaro iby’umurimo we; ariko ntihagira ijambo 
rivugwa, nta n’ikimenyetso cyatanzwe. Yesu nta cyo yavuze ku byerekeye ibyo Yohana 
Umubatiza yari amaze kumuvugaho, ahubwo yivanga n’abigishwa ba Yohana, nta na kimwe 



agaragaza cyerekana by’umwihariko umurimo we ukomeye, nta n’icyo akora ngo abe 
yamenyekana. {UIB 82.1} 

Umunsi wakurikiye, Yohana abona Yesu aza. Yuzuye umucyo w’icyubahiro cy’Imana, 
umuhanuzi arambura amaboko ye avugira ku mugaragaro ati, “Nguyu Umwana w’intama 
w’Imana, ukuraho ibyaha by’abari mu isi. Uyu ni we navuze nti ‘Nyuma yanjye hazaza 
umugabo unduta ubukuru, kuko yahozeho ntarabaho.’ Icyakora sinari muzi, ariko kugira 
ngo yerekwe Abisiraheli, ni cyo cyatumye nza mbatirisha amazi. Kandi Yohana arahamya 
ati, Nabonye Mwuka amanuka ava mu ijuru asa n’inuma, atinda kuri we. Icyakora sinari 
muzi, keretse yuko Iyantumye kubatirisha amazi yambwiye iti ‘Uwo uzabona Mwuka 
amumanukira akagwa kuri we, uwo ni we ubatirisha Mwuka Wera.’ Najye mbibonye, 
mpamya yuko ari Umwana w’Imana.” Yohana 1:29-34. {UIB 82.2} 

Uwo niwe wari Kristo? Uwo abantu bari bafitiye amatsiko ndetse baka mutangarira, 
Uwavugwaga ko ari Umwana w’Imana. Bumvise banyuzwe n’amagambo ya Yohana. Bari 
bakomeje kumwumva abashinja ibyaha byabo, kandi buri munsi kwemera ko yatumwe 
n’ijuru byarushagaho kugira imbaraga muri bo. Ariko se uyu yari nde ukomeye kuruta 
Yohana Umubatiza? Mu myambarire ye n’uko agaragara nta cyerekanaga icyubahiro kuri 
we. Yari umuntu wicishije bugufi, yambaye imyambaro ya gikene. {UIB 82.3} 

Hari bamwe mu iteraniro bari bahari ubwo Yesu yabatizwaga babonye ubwiza mvajuru, 
ndetse bumva n’ijwi ry’Imana. Ariko ugereranije n’icyo gihe, ishusho ya Yesu yari 
yarahindutse bikomeye. Mu gihe cyo kubatizwa kwe bari barabonye mu maso he huzuye 
umucyo mvajuru; ariko ubu, ntiyari afite ishusho nziza, yari ananiwe, kandi azonzwe cyane, 
yashoboye kumenywa gusa na Yohana. {UIB 82.4} 

Ariko uko abantu bamwitegerezaga, babonaga mu maso he impuhwe mvajuru zivanze 
n’imbaraga zo gusobanukirwa. Buri guhumbya kw’ijisho, imiterere ye yose, byarangwaga 
no kwicisha bugufi, no kugaragaza urukundo ruhebuje. Yabonekaga nk’uzengurutswe 
n’imbaraga mvajuru. N’ubwo imibereho ye yari yuzuye kwicisha bugufi mu buryo 
utatekereza, benshi banyuzwe n’imbaraga yari imwihishemo, nyamara itabasha 
gupfundikiranwa burundu. Mbese uyu niwe Isiraheli yari itegereje igihe kirekire? {UIB 
82.5} 

Yesu yaje arangwa n’ubukene no kwicisha bugufi, ngo atubere urugero ndetse 
n’Umucunguzi wacu. Iyo aza kuza mu byubahiro bya cyami, byari gushoboka bite ko 
yigisha kwicisha bugufi? Yari kwigisha ate ubutumwa bwahuranije nk’ubwo yigishirije ku 
musozi? Ese ibyiringiro by’abaciye bugufi byari kuva he iyo Yesu aza kuba mu bantu 
nk’Umwami? {UIB 83.1} 



Ku bari mw’iteraniro, nyamara, byasaga n’ibidashoboka ko uwo Yohana yerekanye ari we 
ubasha guhura n’ibyifuzo birenze bari bamutezeho. Bityo benshi bacitse intege, ndetse 
bumva bibateye urujijo. {UIB 83.2} 

Amagambo abatambyi n’abigishamategeko bifuzaga cyane kumva, yuko noneho Yesu agiye 
kugarura ubwami bwa Isiraheli, ntiyigeze avugwa. Uwo niwe mwami bari bategereje kandi 
bahanze amaso; uwo niwe mwami bari bategereje kwakira. Ariko uwashakaga kwimika mu 
mitima yabo ubwami bwo gukiranuka n’amahoro, ntibari biteguye kumwemera. {UIB 83.3} 

Umunsi wakurikiyeho, ubwo abigishwa babiri bari bahagaze hafi, Yohana yarongeye abona 
Yesu hagati mu bantu. Na none amaso y’umuhanuzi yerekezwa hejuru mu cyubahiro 
gihishura ibitagaragara, arangurura ijwi ati, “Nguyu Umwana w’intama w’Imana!” Ayo 
magambo anezeza imitima y’abigishwa. Ntibabashije kuyasobanukirwa neza. Mbese izina 
Yohana yari amwise ryasobanuraga iki,-“Ntama w’Imana”? Yohana ubwe ntiyigeze 
arisobanura. {UIB 83.4} 

Basiga Yohana, bajya gushaka Yesu. Umwe muri abo babiri yari Andereya, umuvandimwe 
wa Simoni; undi yari Yohana umuvugabutumwa. Aba nibo bari abigishwa ba Yesu ba 
mbere. Bakuruwe n’imbaraga itabasha gusubizwa inyuma, bakurikira Yesu,- bafite 
amatsiko yo kuvugana nawe, nyamara bumiwe kandi bacecetse, batangajwe n’ubusobanuro 
bukomeye bw’aya magambo ngo, “Uyu niwe Mesiya?” {UIB 83.5} 

Yesu amenya ko abigishwa bariho bamukurikira. Nibo bari umuganura w’umurimo we, 
maze haba ibyishimo mu mutima w’umwigisha wavuye mu ijuru kubw’imitima y’aba bari 
bumviye ubuntu bwe. Ariko arahindukira, arababaza ati, ” Murashaka iki?” Yari kubareka 
bakisubirirayo cyangwa bakavuga icyo bifuza. {UIB 83.6} 

Hari umugambi umwe gusa bari bafitiye amatsiko. Hari kimwe cyari cyuzuye ibitekerezo 
byabo. Baravugabati, “Mwigisha,.. .ucumbitse he?” Muri icyo kiganiro kigufi bari mu nzira 
ntibabashaga kubona icyo bashakaga. Bashakaga kwihererana na Yesu, ngo bicare ku 
birenge bye, maze bumve amagambo ye. {UIB 83.7} 

“Arababwira ati, Nimuze murebe. Barajyana babona aho acumbitse, bararana nawe iryo 
joro.” {UIB 83.8} 

Iyo Yohana na Andereya baza kugira umutima wo kutizera nk’uw’abatambyi n’abategetsi, 
ntibari kuboneka aho nk’abigishwa bigira ku birenge bya Yesu. Bari kuza aho ari 
nk’abamugisha impaka, ngo bagenze amagambo ye. Benshi ni ko bakingiranye amahirwe 
atangaje. Ariko aba bigishwa ba mbere siko babigenje. Bitabye guhamagarwa kwa Mwuka 
Muziranenge wakoreraga mu bibwirizwa bya Yohana Umubatiza. Noneho basobanukirwa 
n’ijwi ry’Umwigisha wavuye mw’ijuru. Umucyo mvajuru umurika ku nyigisho zo mu 



Byanditswe by’Isezerano rya Kera. Imitwe y’ibyigisho byuzuye ukuri noneho yongerwamo 
umucyo mushya. {UIB 83.9} 

Agahinda ko mu mutima, kwizera, n’urukundo ni byo bishoboza umuntu kwakira ubwenge 
mvajuru. Kwizera gukoreshwa n’urukundo ni rwo rufunguzo rw’ubwenge, kandi ukunda 
wese “azi Imana.” 1 Yohana4:7. {UIB 84.1} 

Umwigishwa Yohana yari umuntu urangwa no kugira ishyaka n’urukundo rwimbitse, ugira 
umwete, na none kandi witegereza kandi agatwarwa n’ibintu. Yari yaratangiye 
gusobanukirwa n’icyubahiro cya Kristo,- ko atari nk’ibyubahiro by’iyi si n’ubutware ibyo 
yari yarigishijwe gutegereza, ahubwo “ubwiza bwe busa n’ubw’Umwana w’ikinege wa Se, 
yuzuye ubuntu n’ukuri.” Yohana 1:14. Umutima we wari waratwawe no guhora utekereza 
iyo ngingo itagira uko isa. {UIB 84.2} 

Andereya yumva akwiriye kugeza ku bandi uwo munezero wuzuye umutima we. Ajya 
gushaka mwene se Simoni, aramubwira ati, “Twabonye Mesiya.” Simoni ntiyazuyaza 
aramukurikira. Na we yari yarigeze kumva kubwiriza kwa Yohana Umubatiza, maze 
yihutira gusanga Umukiza. Amaso ya Yesu amubonye, asoma imico ye n’amateka ye. 
Imibereho yo guhubuka kwe, gukunda kwe, umutima we w’impuhwe, ubushake bwe no 
kwiyemera, amateka yo kugwa kwe, kwihana kwe, imirimo ye, n’uburyo azicwa 
bamumuhora,- Umukiza arabisoma byose, maze aramubwira ati, “Uri Simoni mwene Yona, 
uzitwa Kefa, risobanurwa ngo, ibuye.” {UIB 84.3} 

“Bukeye bwaho Yesu ashaka kujya i Galilaya, abona Filipo aramubwira ati, nkurikira”. 
Filipo aremera aramukurikira, na we ako kanya ahinduka umukozi ukorana na Kristo. {UIB 
84.4} 

Filipo ahamagara Natanayeli. Natanayeli na we yari mu iteraniro ubwo Yohana Umubatiza 
yerekanaga Yesu nk’Umwana w’Intama w’Imana. Ubwo Natanayeli yabonaga Yesu 
yumvise atangaye. Yatangiye kumwibazaho ati, “uyu mugabo wuzuye umuruho n’ubukene, 
yabasha ate kuba Mesiya?” Nyamara Natanayeli ntiyashoboraga kwitesha gukurikira Yesu, 
kuko ubutumwa bwa Yohana bwari bwaremeje umutima we. {UIB 84.5} 

Igihe Filipo yamuhamagaraga, Natanayeli yari yiherereye ari ahantu hatuje mu gashyamba, 
atekereza ku butumwa bwa Yohana n’ubuhanuzi buvuga ibya Mesiya. Yarasenze ngo niba 
uwavuzwe na Yohana ari we Mucunguzi, abashe kubisobanukirwa, maze Mwuka 
Muziranenge aramumanukira amwizeza ko Imana yari yagendereye abantu bayo, kandi ko 
yabahagurukirije ihembe ryo kubacungura. Filipo amenya ko mugenzi we yari arimo 
ashakashaka mu buhanuzi, kandi ubwo Natanayeli yasengaga munsi y’igiti cy’umutini, 



Filipo yavumbuye ubwiherero bwe. Bajyaga bafatanya gusengera aho hantu hakikijwe 
n’ibihuru. {UIB 84.6} 

Ubutumwa ngo, “Uwo Mose yanditse mu mategeko, n’abahanuzi bakamwandika 
twamubonye,” bwasaga nk’ububereye Natanayeli igisubizo cyahuranije kw’isengesho rye. 
Ariko Filipo yari agifite kwizera kujegajega. Yongeraho ashidikanya ati, “Ni Yesu w’i 
Nazareti, mwene Yosefu.” Na none mu mutima wa Natanayeli habonekamo gushidikanya. 
Aravuga ati, “Mbese i Nazareti hari icyiza cyahaturuka ?” {UIB 84.7} 

Filipo yanga kujya impaka. Aramubwira ati: “Ngwino urebe.” Yesu abona Natanayeli aza 
aho ari, amuvugaho ati, “Dore Umwlsiraheli nyakuri, udafite uburiganya.!” Mu gutangara, 
Natanayeli aravuga ati, “Wamenyeye he? Yesu aramusubiza ati, ‘Filipo ataraguhamagara, 
ubwo wari munsi y’igiti cy’umutini, nakubonye.’” {UIB 85.1} 

Ibyo byari bihagije. Mwuka w’Imana wari wahamirije Natanayeli aho yari ari mu bwiherero 
asenga munsi y’igiti cy’umutini noneho avugana na we binyuze mu magambo ya Yesu. 
Nubwo yari agifite gushidikanya, kandi afitemo no gusuzugura, Natanayeli yari aje kwa 
Yesu n’umutima utaryarya wifuza kumenya ukuri, kandi icyo yifuzaga yari akigezeho. 
Kwizera kwe kwarenze uk’uwamuzanye kuri Yesu. Aramusubiza ati, “Mwigisha, uri 
Umwana w’Imana koko. Ni wowe Mwami w’Abisiyayeli.” {UIB 85.2} 

Iyo Natanayeli aza kwemera kuyoborwa n’abigisha b’Abayuda, ntiyari kuzigera abona 
Yesu. Yahindutse umwigishwa wa Yesu bitewe no kwirebera no kwihitiramo ubwe. Ni na 
ko bimeze kuri benshi muri iki gihe barangwa no gushidikanya kubabuza kubona ibyiza. 
Mbega uburyo habaho itandukaniro baramutse “baje bakareba”! {UIB 85.3} 

Mu gihe biringira kuyoborwa n’ubwenge bw’abantu, nta n’umwe uzabasha kugera ku 
bwenge bw’ukuri buhesha agakiza. Nka Natanayeli, dukwiriye kwiga ubwacu ijambo 
ry’Imana, maze tugasaba kumurikirwa na Mwuka Muziranenge. Uwabonye Natanayeli 
munsi y’igiti cy’umutini azatubona aho twiherereye mu masengesho. Abamarayika bo 
mw’isi y’umucyo baba hafi y’abicisha bugufi bashaka kuyoborwa n’Imana. {UIB 85.4} 

Guhamagarwa kwa Yohana na Andereya na Simoni, ukwa Filipo na Natanayeli, byatangije 
umusingi w’itorero rya GiKristo. Yohana yohereje babiri mu bigishwa be kuri Yesu. Maze 
umwe muri abo, ariwe Andereya, ahamagara mwene se, amuhamagarira gusanga Umukiza. 
Filipo na we yaje guhamagarwa, maze na we ajya gushaka Natanayeli. Ibi byitegererezo 
bikwiriye kutwigisha akamaro ko kugira umwete ku giti cy’umuntu, wo guhamagara bene 
wacu, incuti, n’abaturanyi. Hari abahamya ko mu mibereho yabo bafitanye umubano na 
Kristo, nyamara batarigeze bagerageza na rimwe kuzana nibura umuntu umwe ku Mukiza. 



Umurimo wose bakawurekera umugabura. Abasha kuba afite inshingano yo guhamagarwa 
kwe, ariko ntabasha gukora ibyo Imana yashinze abizera b’itorero. {UIB 85.5} 

Hari benshi bakeneye ubufasha bukomoka ku mitima y’AbaKristo yuje urukundo. Benshi 
baratentebutse bagera kure mw’irimbukiro, nyamara babashaga kuba bakizwa iyo 
abaturanyi babo, abagabo n’abagore basanzwe, baza kugira umuhati wo kubitaho. Benshi 
bategereje ko bahamagarwa. Mu muryango, mu baturanyi, mu midugudu, aho dutuye, hari 
umurimo tugomba gukora nk’intumwa za Kristo. Niba turi AbaKristo, uyu murimo ugomba 
kutunezeza. Bidatinze, iyo umuntu ahindutse, muri we havukamo ubushake bwo 
kumenyesha abandi ubucuti yabonye muri Yesu. Ukuri gukiza kandi kutweza ntikubasha 
gukingiranirwa mu mutima. {UIB 85.6} 

Abiyegurira Imana bazaba imiyoboro y’umucyo. Imana ibagira abakozi bayo bo kubwira 
abandi ubutunzi bw’ubuntu bwayo. Isezerano ryayo ni iri ngo, “Byose nzabigira ibihesha 
umugisha, kandi nzavubira imvura mu gihe cyayo. Hazagwa imvura y’umugisha.” Ezekiyeli 
34:26. {UIB 85.7} 

Filipo yabwiye Natanayeli ati “ngwino urebe.” Ntabwo yamusabye kwemera ubundi 
buhamya, ahubwo ngo aze yirebere Kristo ubwe. None ubwo Yesu yasubiye mu ijuru, 
abigishwa be ni bo bamuhagarariye mu bantu, kandi bumwe mu buryo bwo kugira imitima 
tumugarurira ni ukugaragaza imico ye mu mibereho yacu ya buri munsi. Ibyo tubasha 
kwemeza abandi ntibibasha gushingira ku byo tuvuga kuruta uko turi. Abantu babasha 
kurwanya ndetse bakanga kwemera ibitekerezo byacu, babasha kutemera guhamagara 
kwacu; ariko imibereho y’urukundo rutishakira inyungu ni igihamya batabasha 
gushidikanya. Imibereho idahindagurika, irangwa no kwicisha bugufi bya Kristo, ni 
imbaraga muri iyi si. {UIB 86.1} 

Inyigisho za Kristo zagaragazaga kwemezwa n’umutimanama no kurushaho 
gusobanukirwa, kandi abigira kuri we bahinduka abigishwa bakurikiza itegeko mvajuru. 
Ijambo ry’Imana, rivuzwe n’uwerejwe muri ryo, rifite imbaraga itanga ubugingo ibasha 
kurehereza abumva, ikabemeza ko ari ukuri kuzima. Iyo umuntu yakiriye ukuri agukunze, 
amenyekanisha ibyo yamenye mu buryo bwe no mu mvugo iranga ijwi rye. Amenyekanisha 
ibyo we ubwe yiyumviye, yiboneye, n’ibyo yakozeho by’ijambo ry’ubugingo, kugira ngo 
abandi babashe gusabana na we binyuze mu kumenya Kristo. Ubuhamya bwe, bunyuze mu 
kanwa gakojejweho ikara ritwika rivuye ku gicaniro, ni ukuri k’umutima wemera kwakira, 
kandi bukora umurimo wo kweza no guhindura imico. {UIB 86.2} 

Kandi uwifuza kugeza umucyo ku bandi na we ubwe azabona umugisha. ” Umunyabuntu 
azabyibuha, kandi uvomera abandi na we azavomerwa.” Imigani 11:25. Imana yabashaga 
kugera ku ntego yayo yo gukiza abanyabyaha hatagombye ubufasha bwacu; ariko kugira 



ngo dukuze imico ya Kristo muri twe, tugomba kugira uruhare mu murimo we. Kugira ngo 
dusangire umunezero na we,- umunezero wo kuzabona abazakizwa kubwo igitambo cye,- 
tugomba gufatanya mu murimo we wo gucungurwa kwabo. {UIB 86.3} 

Uko Natanayeli yagaragaje kwizera kwe kw’ikubitiro, yuzuye ukuri kuzira uburyarya, 
byanyuze amatwi ya Yesu nk’indirimbo. Maze aramubwira ati, “Mbese wijejwe n’uko 
nkubwiye yuko nakubonye uri munsi y’umutini? Uzabona ibiruta ibyo.” Umukiza yari 
ategerezanije umunezero umurimo we wo kwigisha inkuru nziza ku bicisha bugufi, no kunga 
imitima yashenjaguwe, no kwamamaza kubohorwa kw’abagizwe imbohe na Satani. Mu 
mugambi w’imigisha y’agaciro yari azaniye abantu, Yesu yongeyeho ati, “Ni ukuri, ni ukuri, 
ndababwira yuko muzabona ijuru rikingutse, abamarayika b’Imana bazamuka bavuye ku 
Mwana w’umuntu, bakamumanukiraho.” {UIB 86.4} 

Aha Yesu yashakaga kubabwira ati, “Ku nkombe za Yorodani ijuru ryarakingutse, Mwuka 
amanuka asa n’inuma anzaho. Iki cyari ikimenyetso yuko ndi Umwana w’Imana. 
Nimunyemera mutyo, kwizera kwanyu kuziyongera. Muzabona ijuru ribakingukiye. 
Abamarayika b’Imana bazamuka, batwaye amasengesho y’abatakamba n’abaremerewe 
bayajyana kuri Data mu ijuru, kandi bamanuka, bazana imigisha n’ibyiringiro, guhumuriza, 
gufasha, n’ubugingo, ku bana b’abantu”. {UIB 86.5} 

Abamarayika b’Imana banyuranamo bava ku isi bajya mw’ijuru, abandi bava mw’ijuru baza 
ku isi. Ibitangaza bya Yesu ku barenganywa n’abababazwa bisohozwa n’Imana binyuze mu 
murimo w’abamarayika. Kandi binyuze muri Kristo, imigisha y’ubwoko bwose ituruka ku 
Mana maze ikatugeraho, izanywe n’intumwa ze mvajuru. Mu kwemera na we ubwe gufata 
umubiri wa kimuntu, Umukiza wacu yahuje inyungu ze n’iz’abahungu n’abakobwa ba 
Adamu bacumuye, mu gihe nyamara ubumana bwe bumuhesha gukomera ku ntebe 
y’Ubwami y’Imana. Bityo Kristo ni we muhuza uvuganira abantu imbere y’Imana, kandi 
agahuza Imana n’abantu. {UIB 86.6} 



IGICE CYA 15 - MU BIRORI BY’UBUKWE 


(Iki gice gishingiye muri Yohana 2:1-11). 

Yesu ntiyatangiye umurimo we akorera ibitangaza imbere y’abagize Urukiko Rukuru 
rw’Abayuda i Yerusalemu. Mu iteraniro ryari mu rugo rwo mu mudugudu muto w’i Galilaya 
imbaraga ye niho yagaragariye, yongera ibyishimo mu birori by’ubukwe. Bityo yagaragaje 
ko afitiye abantu impuhwe, kandi ko icyifuzo cye ari uko bagira umunezero. Mu butayu 
bw’ibigeragezo, we ubwe yanyoye ku gikombe cy’umubabaro. Yaje kugira ngo ahe abantu 
igikombe cy’umugisha, kandi mu isengesho rye yubashye imibanire y’abantu. (UIB 88.1} 

Avuye kuri Yorodani, Yesu yagarutse i Galileya. Aha hagombaga kubera ibirori by’ubukwe 
i Kana, umudugudu muto wari hafi y’i Nazareti ; ibi birori byari iby’abavandimwe ba 
Yosefu na Mariya ; maze Yesu amenye ko bateranye, ajya i Kana, hamwe n’abigishwa be 
bararikwa muri ibyo birori. {UIB 88.2} 

Na none ahahurira na nyina, uwo bari bamaze igihe runaka badaherukana. Mariya yari 
yarumvise ibyabereye kuri Yorodani, ubwo yabatizwaga. Iyi nkuru yari yarasakaye i 
Nazareti, kandi Mariya byamwibukije ibyari bihishe mu mutima we kumara igihe kirekire. 
Kimwe n’abandi b’Isiraheli, Mariya yahoraga yibaza kuby’umurimo wa Yohana 
Umubatiza. Na none yibuka ubuhanuzi bwatanzwe mu kuvuka kwe. Noneho isano ye na 
Yesu imwongera ibyiringiro bundi bushya. Ariko na none inkuru yuko Yesu yagiye mu 
butayu mu buryo budasobanutse yari yarageze kuri Mariya, maze yuzura agahinda 
n’umubabaro. {UIB 88.3} 

Uhereye igihe yumvaga inkuru ya Marayika ari mu rugo i Nazareti, Mariya yacukumbuye 
ikimenyetso cyose kimwemeza ko Yesu ari we Mesiya. Imibereho ye myiza, ubuzima butari 
ubwo kwihugiraho, byemeje Mariya yuko nta kabuza Yesu yoherejwe n’Imana. Ariko na 
none hakaza muri we gushidikanya no gucika intege, kandi yarahoraga yifuza igihe 
icyubahiro cye kizahishurirwa. Urupfu rwari rwaramutandukanije na Yosefu, uwo bari 
basangiye ibanga ry’igitangaza cyo kuvuka kwa Yesu. Ubu ntawe yari agifite wo kubwira 
ibyiringiro bye cyangwa ibimuteye ubwoba. Amezi abiri yari ashize yari yuzuye akababaro. 
Yari yaratandukanye na Yesu, uwamugiriraga impuhwe maze akumva ahumurijwe; kandi 
yatekereje ku magambo ya Simiyoni ngo, “Kandi nawe inkota izagucumita mu mutima.” 
(Luka 2:35); yibuka agahinda k’iminsi itatu ubwo yatekerezaga ko yari abuze Yesu by’iteka 
ryose; ariko afite umutima wuzuye amatsiko, yakomezaga gutegereza ko agaruka. {UIB 
88.4} 

Mu birori by’ubukwe yongera guhura na we, wa muhungu we witondaga, kandi wubahaga. 
Nyamara ntiyari akiri wa wundi. Ishusho ye yari yarahindutse. Yagaragazaga imibabaro ye 



yo mu butayu, ariko imibereho ye mishya igaragaza icyubahiro n’ubutware byari ubuhamya 
bw’umurimo we yatumwe n’ijuru. Yari kumwe n’itsinda ry’abasore, bakomezaga 
kumuhanga amaso banamwubashye, kandi bamwitaga Databuja. Aba bagendanaga na we 
batekerereje Mariya ibyo babonye n’ibyo bumvise ubwo yabatizwaga, n’ahandi hose. 
Basoza bavuga bati, “Uwo Mose yanditse mu mategeko, n’abahanuzi bakamwandika, 
twamubonye.” Yohana 1:45. {UIB 88.5} 

Ubwo abashyitsi bakomezaga kuza, benshi basaga naho hari ibiganiro bahugiyemo 
byabatwaye ibitekerezo. Iryo teraniro riza kugwa mu kantu riratangara. Amatsinda mato 
baganira bashishikaye ariko mu majwi yoroheje, maze amaso yuzuye gutangara 
bayahindukiriza mwene Mariya. Kuko Mariya yari amaze kumva ubuhamya bw’abigishwa 
ku bya Yesu, yari yuzuye ibyishimo yuko ibyo yategereje igihe kirekire ataruhiye ubusa. 
Mariya yari kuba arenze kuba umuntu iyo bitaza kuvanga n’ibi byishimo byera bikunze 
kugaragaza kwishyira hejuru k’umubyeyi. Uko yabonaga amaso yose bayahanze kuri Yesu, 
yumvaga yamusaba ko yahamiriza iteraniro ko ari we koko Uwahawe icyubahiro n’Imana. 
Yiringiraga ko habasha kuboneka akanya ko kuba yakora igitangaza imbere yabo. {UIB 
89.1} 

Byari umuco w’icyo gihe yuko ibirori by’ubukwe bimara iminsi myinshi. Muri ibi birori, 
mbere yuko ubukwe burangira, basanze vino yabashiranye. Ibi byatumye bahagarika 
umutima ndetse bagira umubabaro. Byari ibidasanzwe gutanga vino igashira mu birori, 
kandi gushira kwayo byabaga byerekana ikinyabupfura gike. Nk’uwo mu muryango 
w’abacyuje ubukwe, Mariya yari yafatanije n’abandi gutegura iby’ibi birori, maze noneho 
abwira Yesu ati, “Nta vino bafite.” Aya magambo yari ayo kumusaba ngo agire icyo 
abakorera cyo guhaza ubukene bwabo. Ariko Yesu aramubwira ati,” Mubyeyi, 
tubigendanyemo dute? Igihe cyanjye ntikiragera.” {UIB 89.2} 

Iki gisubizo, uko twe twumva gitunguranye, nta gushishana cyangwa ikinyabupfura gike no 
kubahuka bikirimo. Uko Umukiza yashubije nyina byari bijyanye n’umuco wo mu 
Burasirazuba. Byakoreshwaga ku bantu wifuza kwereka ko ububashye. Buri gikorwa cyose 
cya Kristo mu mibereho ye hano kuri iyi si cyahamanyaga n’amategeko we ubwe yari 
yaratanze, “Wubahe so na nyoko.” Kuva 20:12. Ari ku musaraba, mu bihe bye bya nyuma 
byo kwita kuri nyina, Yesu yongeye kumubwira amagambo ameze nk’ayo, ubwo 
yamuragizaga umwigishwa we yakundaga cyane. Hombi mu birori by’ubukwe no ku 
musaraba, urukundo rwumvikaniraga mw’ijwi rye, mu ndoro ye, no mu buryo yitwaraga, 
byagaragazwaga n’amagambo ye. {UIB 89.3} 

Igihe yajyaga mu rusengero akiri umwana, mu gihe igitangaza cy’umurimo we 
cyamuhishurirwaga, Kristo yari yabwiye Mariya ati, “Ntimuzi yuko binkwiriye kuba mu 



rugo rwa Data?” Luka 2:49. Aya magambo yakomye ku mbarutso y’ubugingo bwe 
n’umurimo we. Ibintu byose byerekezaga ku murimo we, umurimo ukomeye wo gucungura 
uwo yari yaraje gusohoza muri iyi si. Yongeye na none gusubira muri iryo somo. Hari 
ingorane ko Mariya yari kwibwira ko kuba afitanye isano na Yesu byatuma hari icyo 
amusaba kidasanzwe, n’uburenganzira bwo kumutegeka mu murimo we. Kumara imyaka 
mirongo itatu yamubereye umwana ukunda kandi wubaha, kandi urukundo rwe 
ntirwahindukaga; ariko ubu agomba gutangira umurimo wa Se. Nk’Umwana w’Isumba 
Byose, kandi Umukiza w’isi, nta sano y’isi igomba kumutandukanya n’inshingano ye, 
cyangwa ngo ihindure imibereho ye. Agomba gukora umurimo w’Imana nta nkomyi. Iki na 
cyo ni icyigisho kuri twe. Ibyo Imana idusaba birenze kure ibiduhuje n’ibyo duhuriraho mu 
masano ya kimuntu. Nta birangaza by’isi bikwiriye kuvana ibirenge byacu mu nzira Imana 
idusaba kugenderamo. {UIB 89.4} 

Ibyiringiro rukumbi byo gucungurwa kw’imibereho yacu yacumuye ni muri Kristo; Mariya 
na we yabashaga kubona agakiza binyuze muri Ntama w’Imana. Muri we ubwe nta 
bushobozi yari afite. Isano yari afitanye na Yesu ntabwo yigeze imuhesha amahirwe arenze 
ay’abandi mu byo gukiranuka. Ibi bigaragarira mu magambo y’Umukiza. Yagaragaje 
itandukaniro hagati yo kuba Umwana w’umuntu no kuba Umwana w’Imana. Kuba bari 
bafitanye isano nk’umubyeyi nta na hamwe bimuhesha kuba ku rugero rumwe na we. {UIB 
90.1} 

Amagambo ngo, “Igihe cyanjye ntikiragera,” agaragaza ko buri gikorwa cy’imibereho ya 
Kristo kuri iyi si cyuzuzaga gahunda yari iriho uhereye kera cyane. Mbere y’uko aza kw’isi, 
iyo gahunda yari imuri imbere, itunganye mu buryo bwose. Ariko ubwo yagendaga mu 
bantu, intambwe ku yindi, yayoborwaga n’ubushake bwa Se. Ntabwo yatindiganyaga 
gukora umurimo mu gihe gikwiriye. Afite kwicisha bugufi nk’uko yahoranye, n’icyo gihe 
yari ategereje ko igihe cye kigera. {UIB 90.2} 

Mu kubwira Mariya ko igihe cye kitaragera, Yesu yamusubizaga ibyari bimuri mu 
bitekerezo atavuze, — ibyo yifuzaga ko byagaragarira rubanda bose. Yari afite ibyiringiro 
ko [Yesu] agomba kuziyerekana nka Mesiya, kandi akima ingoma ya Isiraheli. Ariko igihe 
cyari kitaragera. Atari ukugira ngo yime nk’Umwami, ahubwo ahinduke “nk’Umuntu 
wuzuye intimba, wamenyereye agahinda,” nk’uko Yesu yari yariyemeje ingaruka zose za 
kimuntu. {UIB 90.3} 

Nubwo Mariya atari asobanukiwe neza iby’umurimo wa Kristo, yaramwizeraga nta 
gushidikanya. Uku kwizera Yesu yakwitagaho. Igitangaza cya mbere yagikoreye guhesha 
agaciro kwizera kwa Mariya, no gukomeza kwizera kw’abigishwa be. Abigishwa bari 
kuzahura n’ibigeragezo bikomeye byo kutizera. Kuri bo ubuhanuzi bwari bwarabemeje nta 



gushidikanya ko Yesu ari we Mesiya. Bari bategereje ko abayobozi b’idini bamwakirana 
icyizere kirenze icyabo. Babwiraga abantu iby’imirimo itangaje ya Kristo n’icyizere bo bari 
bafite mu murimo we, ariko bagatangazwa ndetse bakababazwa no kutizera, ibyubahiro 
by’intebe, n’urwango kuri Yesu, bigaragazwa n’abatambyi n’abigishamategeko. Ibitangaza 
bya mbere by’Umukiza byakomeje abigishwa kwihanganira bene uko kurwanywa. (UIB 
90.4} 

Adatewe ubwoba n’ibyoYesu amubwiye, Mariya abwira abahereza ati, ” Icyo ababwira 
cyose mugikore.” Uko niko yakoze ibishoboka byose ngo ategurire inzira umurimo wa 
Kristo. {UIB 90.5} 

Hafi y’umuryango hari ibibindi bitandatu byabajwe mu mabuye, maze Yesu asaba 
abahereza ko babyuzuza amazi. Birakorwa. Ubwo hari hakenewe vino ya kugabura, 
arababwira ati, “Nimudahe noneho mushyire umusangwa mukuru.” Aho kuba byuzuye 
amazi yari yashyizwemo, badahamo vino. Ari umusangwa mukuru cyangwa abashyitsi nta 
wari uzi ko vino yashize. Basomye kuri ya yindi abahereza bazanye, umusangwa mukuru 
yumva itandukanye kure n’iyo yigeze anywaho mbere, cyangwa iyahoze igaburwa kuva 
ibyo birori bitangira. Ahindukirira umukwe, aramubaza ati, “Abandi bose babanza vino 
nziza, abantu bamara guhaga bakabona kuzana izitaryoshye, ariko wehoho washyinguye 
inziza aba ari zo uherutsa.” {UIB 90.6} 

Nkuko abantu batanga vino nziza mbere, nyuma bagatanga itari nziza, ni nako isi imeze mu 
mpano zayo. Ibyo isi itanga bibasha kunezeza amaso ndetse bigashimisha ibitekerezo, ariko 
biza kugaragara ko bitanyura. Vino igatangira gusharira, umunezero ugahinduka umwijima. 
Ibyatangiranye indirimbo n’ibitwenge bikarangirana gucika intege no kwiheba. Ariko 
impano za Yesu zihorana itoto kandi ari nshya. Ibirori Yesu aha umutima ntibibasha 
kutanyura no gutanga umunezero. Buri mpano nshya yongera ubushobozi bwo kwakira, 
kwishimira no kunezezwa n’imigisha Umwami atanga. Atanga ubuntu ku buntu. Ntibubasha 
kumushirana. N’uba muri we, ukuri k’uko uhabwa impano y’agaciro kenshi uyu munsi 
bizaguha icyizere ko uzahabwa impano irushijeho kugira agaciro ejo hazaza. Amagambo 
Yesu yabwiye Natanayeli agaragaza itegeko ry’Imana rigenga abana bo kwizera. Buri 
guhishurwa gushya kw’urukundo rwe, ahamiriza umuntu wese witeguye kumwakira agira 
ati, “Urizeye? Uzabona ibirenze ibyo.” Yohana 1:50. {UIB 91.1} 

Impano ya Kristo mu birori by’ubukwe cyari ikimenyetso. Amazi yashushanyaga 
kubatirizwa mu rupfu rwe; vino igashushanya amaraso ye yasheshe kubw’ibyaha by’abari 
mu isi. Amazi yujujwe ibibindi yazanywe n’abantu, ariko ijambo rya Kristo ryonyine ni ryo 
ryabashaga kuyahindura ikibasha gutanga ubugingo. Ni nako bimeze ku mihango yerekeza 



ku rupfu rw’Umukiza. Ni kubwo imbaraga za Kristo gusa, binyuze mu kwizera, iyo mihango 
ibasha kugira ububasha bwo guhaza imitima y’abantu. {UIB 91.2} 

Ijambo rya Kristo ryatanze ibihagije mu bukwe. Ni nako impano y’ubuntu bwe busendereye 
bubasha guhanagura gukiranirwa kw’abanyabyaha, no guhindura mushya no kubeshaho 
umuntu. {UIB 91.3} 

Mu birori bya mbere Yesu yagiranye n’abigishwa be, yabahaye ku gikombe gishushanya 
igikorwa cye cyo kubakiza. Kuri rya funguro rya nyuma yongeye kukibaha, ashyiraho wa 
muhango wera ugomba kwibukirwaho urupfu rwe, “kugeza aho azazira” 1 Abakorinto 
11:26. Agahinda k’abigishwa ko gutandukana n’Umwami wabo kashoboye guhumurizwa 
n’isezerano ryo kuzongera guhurira hamwe, ubwo yababwiraga ati, “Sinzongera kunywa ku 
mbuto z’umuzabibu uhereye ubu , kugeza kuri wa munsi ubwo nzanywa vino nshya hamwe 
namwe mu bwami bwa Data.” Matayo 26:29. {UIB 91.4} 

Vino Kristo yatanze mu bukwe, hamwe n’iyo yahaye abigishwa be nk’ikimenyetso 
cy’amaraso ye, wari umutobe ukiva mu mbuto z’imizabibu. Uyu ni wo Yesaya yerekezaho 
avuga ibya vino nshya, “mu iseri ry’inzabibu”, maze akavuga ati, ” Ntuwurimbure kuko 
ugifite umumaro.” Yesaya 65:8. {UIB 91.5} 

Ni Kristo wavugiye mu Isezerano rya Kera abwira Abisiraheli ati, “Vino ni umukobanyi, 
Inzoga zirakubaganisha: Kandi ushukwa na byo ntagira ubwenge.” Imigani 20:1. Kandi we 
ubwe ntiyigeze atanga ibinyobwa nk’ibyo. Satani agerageza abantu ngo bifuze ibibasha 
guteza igihu ibitekerezo byabo bikagusha ikinya intekerezo zabo mu by’umwuka, ariko 
Kristo atwigisha ko tugomba gutegeka irari ryacu. Imibereho ye yose yari icyitegererezo 
cyo kwizinukwa. Kugira ngo aneshe irari ry’inda, yababajwe cyane ku bwacu ahura 
n’ikigeragezo gikomeye umuntu atabasha kwihanganira. Ni Yesu ubwe wari warategetse ko 
Yohana Umubatiza atagombaga kunywa vino cyangwa igisindisha. Ni na we wari 
warategetse muka Manowa kwirinda ibisindisha. Ndetse yavumye umuntu wese uzashyira 
icupa ry’igisindisha ku munwa w’umuturanyi we. Kristo ntabwo yavuguruzaga inyigisho 
ze. Vino idasembuye yatanze mu birori by’ubukwe yari icyo kunywa cyiza gisubizamo 
imbaraga. Akamaro kacyo kwari ukuzana uburyohe buhuje no kwifuza k’umubiri muzima. 
{UIB 91.6} 

Ubwo abashyitsi bari mu bukwe bumvaga ubwiza bw’iyo vino, baje kubaririza nyuma baza 
kubwirwa n’abagaragu iby’igitangaza cyabaye. Abo bantu bamaze igihe batangaye 
batekereza k’uwakoze icyo gitangaza. Bakomeje kumushakisha, basanga yagiye ntawe ubizi 
haba n’abigishwa be. {UIB 92.1} 



Ibitekerezo by’iri teraniro noneho bihindukirira abigishwa. Bwari ubwa mbere babona 
amahirwe yo kwerekana kwizera bafitiye Yesu. Bababwira ibyo babonye n’ibyo bumviye 
kuri Yorodani, maze umuriro ukongezwa mu mitima ya benshi biringira ko Imana yari 
ihagurukije Umucunguzi w’abantu bayo. Inkuru y’icyo gitangaza ikwira hirya no hino 
mur’icyo gihugu, ndetse igera i Yerusalemu. Bafite amatsiko mashya, abatambyi n’abakuru 
bashakashaka mu buhanuzi buvuga ibyo kuza kwa Kristo. Hari ugushishikarira kwiga 
iby’umurimo w’uyu mwigisha mushya, wari ubonetse mu bantu mu buryo batatekerezaga. 
{UIB 92.2} 

Umurimo wa Kristo wari utandukanye by’ihabya n’uw’abakuru bo mu Bayuda. Uko 
bafataga imihango n’uko yakorwaga byari byarakuyeho ubwisanzure bw’ibitekerezo 
cyangwa imikorere. Bahoranaga ubwoba bwo kwandura. Kubera kwirinda guhura 
“n’uwanduye”, bahoraga bitaruye abandi, atari abanyamahanga gusa, ahubwo na benshi bo 
muri bene wabo, batifuzaga kugira icyo bamarira cyangwa ngo babagireho ubucuti. Kubwo 
guhora muri ibyo, bari baradindije ibitekerezo byabo ndetse barashyize uruzitiro ku 
mibereho yabo. Icyitegererezo cyabo cyateraga abantu kwikunda no gusuzugura abandi. 
{UIB 92.3} 

Yesu yatangiye umurimo wo guhindura iyo mitekerereze agerageza kugaragaza impuhwe 
no kwiyegereza abantu. N’ubwo yagaragazaga kubaha amategeko y’Imana, yacyahaga 
kwiyoberanya kw’Abafarisayo kandi agerageza kubohora abantu mu bidafite umumaro 
byababase. Yashakaga gusenya insika zatandukanyaga inzego z’abantu batandukanye, 
kugira ngo abashe guhuza abantu bose nk’abana bagize umuryango umwe. Gutaha ubukwe 
byari bigamije ko byaba imwe mu ntabwe yatuma abigeraho. {UIB 92.4} 

Imana yari yarategetse Yohana kuba mu butayu, ngo atanduzwa n’ibitekerezo by’abatambyi 
n’abigishamategeko, kandi ngo ategurirwe umurimo ukomeye. Ariko iyo mibereho yo 
kwicisha bugufi atyo no kwitarura abandi ntabwo byahaga abantu urugero. Yohana ubwe 
ntiyigeze ahamagarira abamwumva kureka imirimo bakoraga. Yabasabaga kugaragaza 
igihamya cyo kwihana kwabo bagaragaza gukiranukira Imana aho ariho hose ibahamagarira. 
{UIB 92.5} 

Yesu yacyahaga ingeso yo kwikunda mu buryo ubwo aribwo bwose, kandi we yari umuntu 
ushyikirana mu mibereho ye. Yemeraga kurarikwa na buri wese, yasuraga ingo z’abakire 
n’iz’abakene, abize n’abatize, ashaka kuzamura ibitekerezo byabo ngo bive mu by’ubu 
buzima busanzwe, maze byerekeze mu by’umwuka kandi by’iteka ryose. Ntiyigeze yemera 
gutwarwa n’ibibi, kandi ibidafite umumaro byo muri iyi si ntibyigeze byangiza imico ye ; 
nyamara yanezezwaga n’ibyiza binezeza abandi, kandi kuhaba kwe byagaragazaga ko 
yemera ibiterane byo gusabana. Ubukwe bw’Abayuda byari ibirori binejeje, kandi 



umunezero wabwo ntabwo wari uteye isoni Umwana w’umuntu. Mu kuza gutaha ubu 
bukwe, Yesu yagaragaje ko ubukwe ari umuhango wera mvajuru. {UIB 92.6} 

Hose mw’Isezerano rya Kera n’Isezerano Rishya, umubano w’abashakanye ukoreshwa 
kwerekana gukomera no kwera kuri hagati ya Kristo n’abantu be. Mu bitekerezo bya Yesu, 
umunezero w’umuhango w’ubukwe werekezaga ku byishimo bya wa munsi ubwo azacyura 
umugeni we mu rugo rwa Se, maze Umucunguzi n’abacunguwe bakicarana mu birori 
by’ubukwe bw’umwana w’intama. Aravuga ati, “Nk’uko umukwe anezerererwa umugeni, 
ni ko Imana yawe izakunezererwa.” “Ntuzongera kwitwa intabwa;... ahubwo uzitwa 
Uwashyingiwe;... kuko Uwiteka akwishimiye.” “Izakwishimira inezerewe, izaruhukira mu 
rukundo rwayo, izakunezererwa iririmba.” Yesaya 62:5, 4 ; Zefaniya 3:17. Ubwo Yohana 
intumwa yahishurirwaga ibyo mw’ijuru, yaranditse ati: “Numva ijwi risa n’iry’abantu 
benshi n’irisa n’iry’amazi menshi asuma, n’irisa n’iryo guhinda kw’inkuba gukomeye 
kwinshi rivuga riti, Haleluya! Kuko Umwami Imana yacu iri ku ngoma. Tunezerwe 
twishime, tuyihimbaze, kuko ubukwe bw’Umwana w’Intama busohoye, umugeni we akaba 
yiteguye. Hahirwa abatorewe ubukwe bw’Umwana w’Intama.” Ibyahishuwe 19:6, 7, 9. 
{UIB 93.1} 

Yesu yabonaga muri buri muntu ubugingo bugomba kurarikirwa Ubwami bwe. 
Yagendereraga abantu bakumva ineza ye ibagera ku mutima kandi bakamubona 
nk’ubashakira ibyiza. Yabasangaga mu nzira nyabagendwa, mu mazu yabo, mu bwato, mu 
rusengero, ku nkengero z’inyanja, no mu birori by’ubukwe. Yabasanze mu mirimo yabo ya 
buri munsi, kandi agaragaza kwishimira imirimo yabo isanzwe. Yajyanye inyigisho ze mu 
ngo, ashaka ko imiryango yamenya ko Imana yari kumwe nabo. Impuhwe ze zikomeye 
zigaruriye imitima ya benshi. Kenshi yajyaga ku musozi ahitaruye akiherera agasenga, ariko 
ibi byari ibyo kwitegurira umurimo we mu bantu. Muri ibyo bihe yagiye akiza abarwayi, 
ajijura abadasobanukiwe, no kubohora ababoheshejwe ingoyi za Satani. {UIB 93.2} 

Yesu yatozaga abigishwa be binyuze mu kubana no gusabana. Rimwe na rimwe yabigishaga 
yicaye hagati muri bo mw’ibanga ry’umusozi, cyangwa agendana na bo mu nzira, 
akabahishurira ubwiru bw’Ubwami bw’Imana. Ntiyigeze abwiriza nk’uko abantu babwiriza 
ubu. Igihe cyose imitima yabaga yiteguye kwakira ubutumwa mvajuru, yayihishuriraga 
ukuri kw’inzira y’agakiza. Ntiyigeze ategeka abigishwa be ngo bakore iki cyangwa kiriya, 
yarababwiye gusa ati, “Nimunkurikire.” Mu ngendo ze mu birorero no mu midugudu 
yajyanaga nabo, kugira ngo barebe uko yigisha abantu. Yahuje ibyifuzo byabo n’ibye, maze 
bafatanya na we umurimo. {UIB 93.3} 

Icyitegerezo cya Kristo cyo kugera ku nyota y’ibyo abantu bashaka gikwiriye gukurikizwa 
n’ababwiriza bose b’Ijambo rye, ndetse n’abantu bose bakiriye ubutumwa bwiza bw’ubuntu 



bwe. Ntitugomba kwirengagiza ibituma dusabana n’abantu. Ntitugomba kwitandukanya 
n’abandi. Kugira ngo tubashe kugera ku bantu b’ingeri zose, tugomba kubasanga aho bari. 
Si kenshi bazadushaka bo ubwabo. Si ku ruhimbi gusa imitima y’abantu igomba kugezwaho 
ukuri mvajuru. Hari undi murima wo gukoreramo, n’ubwo bwose waba woroheje, ariko 
ugaragaza umusaruro. Uboneka mu ngo z’aboroheje, no mu ngoro z’abakomeye; ku bitanda 
byo kwa muganga, no mu biterane byo kunezererwamo bidateye isoni. {UIB 93.4} 

Nk’abigishwa ba Kristo, ntitugomba kwivanga n’ab’isi kubwo gukunda ibinezeza, no 
kwifatanya na bo mu bidafite umumaro. Kwifatanya nkuko kubasha kuvamo akaga gusa. 
Ntitugomba guha icyaha inzira byaba mu magambo yacu cyangwa ibikorwa, mu guceceka 
kwacu cyangwa kuhaba kwacu. Aho tujya hose, tugomba kujyana na Yesu, no guhishurira 
abandi agaciro k’Umukiza wacu. Ariko abashaka kurinda idini yabo bakayifungiranira mu 
mazu yabo, babura imigisha yo gukora ibyiza. Binyuze mu bikorwa byo gusabana, 
UbuKristo buhura n’isi. Buri wese wamurikiwe n’umucyo mvajuru agomba kumurikira 
inzira y’abataramenya Umucyo w’Ubugingo. {UIB 94.1} 

Tugomba twese kuba abahamya ba Yesu. Imbaraga yo gusabana, yejejwe n’ubuntu bwa 
Kristo, igomba gukoresherezwa kugarura imitima k’Umukiza. Reka isi ibone ko tudahugiye 
mu byo twishakira, ahubwo ko dushaka ko abandi na bo babona ku migisha n’amahirwe 
twabonye. Reka babone ko idini yacu itatugira abadafite impuhwe cyangwa basaba abandi 
ibirenze ubushobozi bwabo. Reka abavuga bose ko babonye Kristo, bakore nk’uko yakoraga 
ngo bafashe abandi. {UIB 94.2} 

Ntitugomba gutuma ab’isi bagira igitekerezo ko AbaKristo ari abantu bashavuye, abantu 
batagira umunezero. Niduhanga amaso kuri Yesu, tuzabona Umucunguzi utwitaho, kandi 
tuzakira umucyo uva mu bwiza bw’amaso ye. Aho Mwuka we yiganje, niho amahoro ataha. 
Kandi hazaba n’ibyishimo, kuko hari umutuzo, no kwizera Imana kuboneye. {UIB 94.3} 

Kristo anezezwa n’abamukurikira iyo berekanye ko, n’ubwo ari abantu, bafite imico 
y’Imana. Ntabwo ari ibibumbano ahubwo ni abagabo n’abagore bazima. Imitima yabo 
imarwa inyota n’ubuntu bw’Imana, igakingukira kandi ikakira Zuba ryo Gukiranuka. 
Umucyo ubamurikaho umurikira abandi mu mirimo irimo urumuri rufite urukundo rwa 
Kristo. {UIB 94.4} 



IGICE CYA 16 - MU RUSENGERO RWE 


(Iki gice gishingiye muri Yohana 2:12-22). 

“Hanyuma y’ibyo aramanuka ajya i Kaperinawumu, ari kumwe na nyina na bene se 
n’abigishwa be, ariko ntibamarayo iminsi myinshi. Pasika y’Abayuda yenda gusohora, Yesu 
ajya i Yerusalemu.” Yohana 2: 12, 13 {UIB 95.1} 

Muri uru rugendo, Yesu yifatanije n’abandi bantu benshi bajyaga mu murwa mukuru. 
Ntabwo yari yagashyize ku mugaragaro iby’umurimo we, maze yivanga mur’icyo kivunge 
cy’abantu nta n’umwe ubizi. Mur’ibyo bihe, kuza kwa Mesiya kwari kwaramamajwe 
n’inyigisho za Yohana, ni ko kwari ishingiro ry’ibiganiro muri ibyo bihe. Ibyiringiro byo 
gukomera kw’ubwoko bwabo ni byo byibandwagaho babifitiye ubwuzu bwinshi. Yesu yari 
azi ko ibi byiringiro bizageraho bigacogora, kuko byashingiye ku gusobanura ibyanditswe 
uko bitari. Yasobanuye ubuhanuzi mu buryo bwimbitse buteye amatsiko, kandi agerageza 
gukangurira abantu kwiga ijambo ry’Imana bitonze. {UIB 95.2} 

Abayobozi b’Abayuda bari barigishije abantu ko i Yerusalemu bazigishwa ibyo kuramya 
Imana. Mu cyumweru cya Pasika, aho i Yerusalemu hateraniraga abantu benshi, baturutse 
imihanda yose ya Palesitina, ndetse no hirya yayo. Imbuga z’urusengero zuzuraga abantu 
b’ingeri zose. Benshi muri bo ntibabashaga kuzana ibitambo bagombaga gutamba kugira 
ngo bishushanye igitambo kimwe gisumba ibindi byose. Kugira ngo bene abo boroherezwe, 
amatungo yagurishirizwaga mu rugo rwo hanze y’Urusengero. Aho ni ho abantu b’ingeri 
zose bahuriraga ngo bagure ibitambo. Aha amafaranga y’ubwoko bwose niho 
yavunjishirizwaga ngo babone akoreshwa mu rusengero. {UIB 95.3} 

Buri muyuda yasabwaga gutanga buri mwaka igice cya kabiri cya shekeli ngo kibe “incungu 
y’ubugingo bwe;” maze amafaranga akusanyijwe agakoreshwa gufasha urusengero. Kuva 
30:12-16. Uretse ibyo, umubare munini wazanwaga nk’ituro ry’ubushake, ngo rishyirwe mu 
bubiko bw’urusengero. Kandi byasabwaga ko amafaranga yose avunjishwamo ayo bitaga 
shekeli y’urusengero, ari yo yari yemewe mu mirimo y’urusengero. Uko kuvunjisha 
kwatumaga habaho uburiganya n’ubwambuzi, kandi byagendaga byiyongera mu buryo 
bukojeje isoni, aribwo bwahindutse uburyo bw’inyungu z’abatambyi. {UIB 95.4} 

Abagurishaga bakaga ibiciro by’ikirenga ku matungo yahagurishirizwaga, maze bakagabana 
inyungu zabo n’abatambyi n’abatware, maze bakikungahaza ari ko bakandamiza rubanda. 
Abazaga gusenga bari barigishijwe ko iyo badatanze ibitambo, imigisha y’Imana idashobora 
kubageraho bo n’abana babo ndetse n’ubutaka bwabo. Bityo bakumva ko gutanga ibiciro 
bihanitse ku matungo bibaha ubwishingizi; kuko umuntu wabaga yaturutse kure, 
ntiyagombaga gusubirayo adakoze umuhango wamuzanye. {UIB 95.5} 



Ibitambo birenze urugero byaratambwagwa mu gihe cya Pasika, n’ubucuruzi mu rusengero 
bukaba bwinshi cyane. Uwo muvurungano warangwaga n’urusaku rw’isoko ry’inka aho 
kugaragara ko aho hantu ari ahera h’Uwiteka. Humvikanaga guciririkanya kutoroshye, 
kwabira kw’inka, gutamatama kw’intama, kuguguza kw’inuma, bivanze no kujegera 
kw’amafaranga no guterana amagambo y’umujinya. Habaga urusaku rukabije rwarogoyaga 
abaje gusenga, maze amasengesho babwira Isumbabyose akamirwa n’iyo miborogo yari mu 
rusengero. Abayuda birataga ibijyanye n’imyizerere yabo bitangaje. Bishimiraga 
urusengerro rwabo, bari bakomeye ku buryo bw’imihango irukorerwamo; ariko gukunda 
amafaranga byari byarabase imibereho yabo. Ntabwo bari bazi uburyo bagiye kure 
y’umugambi n’umurimo Imana yari yarabashyiriyeho. (UIB 96.1} 

Ubwo Uwiteka yamanukaga ku musozi Sinayi, aho hantu hose huzuye icyubahiro cye. Mose 
ategekwa gushyira uruzitiro ahazengurutse umusozi no kuhegurira Imana, maze ijwi 
ry’Uwiteka ryumvikana ribaburira riti: “Ubashyirireho urugabano rugota uyu musozi 
impande zose, ubabwire uti ‘Mwirinde mwe kuzamuka ku musozi cyangwa gukora ku 
rugabano rwawo. Uzakora kuri uyu musozi no kwicwa azicwe. He kugira ukuboko 
kumukoraho, ahubwo bamwicishe amabuye cyangwa bamurase imyambi, naho ryaba itungo 
cyangwa umuntu cye kubaho .” Kuva 19:12, 13. Uko niko bigishijwe ko aho Imana 
yiyerekanira, hagomba kuba ahera. Urugabano rw’urusengero rw’Uwiteka rugomba 
kubahwa nk’ahantu heguriwe Imana (ahera). Ariko mu kwishakira inyungu, ibi byose bari 
barabyirengagije. {UIB 96.2} 

Abatambyi n’abategetsi bitwaga ko ari bo bahagarariye Imana mu bantu; bagombaga 
gukosora uko kudaha agaciro urugabano rw’urusengero. Bagombaga kuba barabereye 
abantu urugero rwo gukiranuka no kugira impuhwe. Aho kwita ku nyungu zabo, bagombaga 
kuba baritaye cyane ku byifuzo by’abaza gusenga, ndetse bakaba biteguye gufasha abo 
batashoboraga kugura ibitambo basabwa. Ariko ibi ntibabikoze. Umururumba wari 
waranangiye imitima yabo. {UIB 96.3} 

Iyi minsi mikuru yazagamo abababaye, abafite ubukene ndetse bafite agahinda. Impumyi, 
abarema, ibipfamatwi, abazaga bahetswe mu ngobyi. Benshi bazaga ari abakene bikabije 
batabasha kugura igitambo giciriritse kurusha ibindi ngo bagitambire Uwiteka, ari abakene 
ku buryo batabasha no kwigurira ibyokurya byabahaza. Aba ni bo bashavuzwaga cyane 
n’amagambo y’abatambyi. Abatambyi birataga imirimo n’imyizerere yabo; bakavuga ko ari 
bo barinzi b’abantu; nyamara nta mbabazi n’impuhwe bagiraga. Abakene, abarwayi, 
abagiye gupfa, batakambiraga abatabumva basaba ko bagirirwa ibambe. Imibabaro yabo nta 
na gato yateraga imbabazi imitima y’abatambyi. {UIB 96.4} 



Ubwo Yesu yazaga mu rusengero, yarabyitegereje byose. Abona ubwo bucuruzi bwuzuye 
uburiganya. Abona agahinda k’abakene, batekerezaga ko hatabaye kumena amaraso ibyaha 
byabo bitabasha kubabarirwa. Abona urugo rw’urusengero rwe rwarahinduwe ahakorerwa 
ibizira. Urugabano rw’ahera rwari rwarahindutse iguriro rikomeye. {UIB 96.5} 

Kristo abona ko hari ikigomba gukorwa. Imihango myinshi yategekwaga abantu ariko 
badasobanuriwe impamvu zayo. Abazaga gusenga batambaga ibitambo byabo batazi ko 
byashushanyaga igitambo kimwe gitunganye. Hagati muri bo, hari hahagaze 

utazwi kandi uwo batahaga icyubahiro, uwo imirimo yabo yashushanyaga. Yari yaratanze 
amabwiriza ajyanye n’ibitambo. Yari azi agaciro kabyo, ariko abona ko byahinduwe ukundi 
ndetse batabisobanukiwe. Gahunda yo kuramya mu buryo bwa Mwuka yagendaga 
yibagirana. Nta sano yari igihuza abatambyi, abategetsi n’Imana yabo. Umurimo wa Kristo 
wari uwo gutangiza gahunda ya kuramya itandukanye n’iyo bari bamenyereye. {UIB 96.6} 

Kristo yararanganyije amaso kuri iyo pica y’ibyaberaga imbere ye, ubwo yari ahagaze ku 
ngazi zo mu rusengero. Yarebesheje amaso ya gihanuzi, yitegereza ibizaba mu minsi iri 
imbere, ntiyabona iby’imyaka iri imbere gusa ahubwo abona n’iby’ibinyagihumbi n’ibihe 
byinshi bizaza. Abona uko abatambyi n’abategetsi bazambura abakene uburenganzira 
bwabo, maze bigatuma abakene batabwirwa iby’inkuru nziza. Abona uko urukundo 
rw’Imana ruzaba ruhishwe abanyabyaha, maze abantu bagacuruza ubuntu bwe. Abonye iyo 
shusho, uburakari, ubutware, n’imbaraga bigaragarira mu ndoro ye. Abantu bose 
bamuhanga amaso. Amaso ya ba bandi bakoraga ubwo bucuruzi bubi yegukira kureba mu 
maso he. Ntibabasha kumukuraho amaso. Biyumvamo ko uyu Muntu abasha gusoma ibiri 
mu bitekerezo byabo imbere, maze akamenya imigambi yabo ihishwe. Bamwe bagerageza 
kumuhungisha amaso yabo, nk’aho ibikorwa byabo bibi byanditse mu gahanga kabo, bikaba 
byafotorwa n’ayo maso agenzura. {UIB 97.1} 

Umuvurungano urahosha. Urusaku rw’abaciririkanyaga rurashira. Uko guceceka kwari 
kubabaje. Umutima w’ubwoba ugota iryo teraniro. Byasaga naho bahagaritswe imbere 
y’urukiko rw’Imana ngo basobanure iby’ibikorwa byabo. Bitegereje Kristo, babona 
ubumana burabagiranira mu mwambaro w’ubumuntu. Nyir’Icyubahiro Umwami w’ijuru 
yari ahagaze nk’uko Umucamanza azaba ahagaze kuri wa munsi uheruka,- ubu ntiyari 
azengurutswe n’icyubahiro azaba afite icyo gihe, ariko yari afite ububasha bwo kurondora 
imitima. Anyuza amaso ye mu iteraniro, abasha kubona buri muntu. Ishusho ye isa 
n’isumbye bose nk’uyoborana icyubahiro, n’umucyo mvajuru urabagiranisha mu maso he. 
Avuga kandi ku buryo bwumvikana — mw’ijwi rirenga rya rindi ryatangiye amategeko ku 
musozi Sinayi ayo abatambyi n’abategetsi batubahirizaga — yumvikana arangururira mu 
rusengero agira ati: “Nimukureho bino, mureke guhindura inzu ya Data iguriro.” {UIB 97.2} 



Buhoro buhoro amanuka kuri za ngazi, maze yinjira mu rugo rw’Urusengero azungurije 
hejuru ikiboko cy’imigozi yabohekanyije, Ategeka abaciririkanyaga mu rusengero kuva ku 
mbuga y’urusengero. Mu mbaraga n’uburakari atari yarigeze agaragaza, ahirika ameza 
y’abavunjaga amafaranga. Ibiceri bigwa hasi bijegera ku rubaraza rw’urusengero rutatswe 
n’amabuye y’agaciro. Nta n’umwe watinyutse kwibaza ngo ashidikanye ku bubasha bwe. 
Nta n’uwatinyutse kuguma aho ngo agerageze kurundanya izo nyungu zabo z’amahugu. 
Yesu ntiyigeze abakubitisha icyo kiboko cy’umugozi, ariko kiri mu ntoki ze, icyo kiboko 
cyoroheje cyasaga n’inkota iteye ubwoba irabagirana. Abayobozi b’Urusengero, abiyitaga 
abatambyi, abashakisha isoko n’abacuruzaga inka, n’intama zabo n’ibimasa, bava aho hantu 
bihuta bafite igitekerezo kimwe cyo guhunga gucirwa urubanza imbere ye. {UIB 97.3} 

Ubwoba bwuzura abateraniye aho, bumva basa n’abagoswe n’Ubumana bwe. Imiborogo 
iteye agahinda yumvikana iva mu minwa amagana yuzuye ubwoba. Ndetse n’abigishwa 
bahinda umushyitsi. Batewe ubwoba n’amagambo ndetse n’uburyo babonagamo Yesu 
binyuranye n’uko basanzwe bamubona. Bibuka ko byamwanditsweho ngo, “Kuko Ishyaka 
ry’inzu yawe rindya.” Zaburi 69:9. Bidatinze abo bantu bari bafite urusaku hamwe 
n’ibicuruzwa byabo bahise birukanwa kure y’Urusengero rw’Uwiteka. Imbuga 
y’Urusengero ntiyaba igikorerwamo ibizira, maze haba ituze rikomeye no gutekereza ko 
umuvurungano ushize. Kuboneka k’Uwiteka muri urwo rusengero, ari na ko kwahinduye 
wa musozi wa kera ahantu haziranenge, noneho kwejeje Urusengero rwashyiriweho 
kumuhesha icyubahiro. {UIB 97.4} 

Mu kweza urusengero, Yesu yari arimo atangaza ku mugaragaro inshingano ye nka Mesiya, 
kandi yari ari mu gutangiza umurimo we. Urwo rusengero, rwubakiwe guturamo Uwiteka, 
rwagombaga kubera isomo rifatika Abisiraheli ndetse n’abatuye isi yose. Kuva mu myaka 
yahozeho, wari umugambi w’Imana ko ikiremwa cyose, uhereye ku mukerubi urabagirana 
ukageza ku muntu, kigomba kuba urusengero rutuwemo n’Umuremyi. Ariko kubera icyaha, 
umuntu ntiyakomeje kuba urusengero rw’Imana. Umutima w’umuntu wuzuye umwijima 
kandi wahindanijwe n’icyaha, ntiwari ukigaragaza icyubahiro cy’Uwiteka. Ariko kubwo 
guhinduka umuntu k’Umwana w’Imana, umugambi w’ijuru wagezweho. Imana yongera 
gutura mu bantu, kandi binyuze mu buntu bukiza, umutima w’umuntu wongera kuba 
urusengero rw’Imana. Imana yari yarateguye ko urusengero rw’i Yerusalemu rugomba 
guhora ari igihamya cy’umugambi ukomeye Imana ifitiye buri muntu. Ariko Abayuda 
ntibasobanukirwaga agaciro k’iyi nyubako birata. Ntibitanze bo ubwabo ngo bahinduke 
insengero zera zituramo Mwuka Wera. Urugo rw’urusengero rw’i Yerusalemu rwari 
rwuzuye urusaku rw’ubucuruzi budatunganye, rwerekanaga ipica y’urusengero rwo mu 
mutima, rwangijwe no kwifuza ibinezeza n’ibitekerezo bibi. Mu kweza urusengero yirukana 
abacuruzi n’abaguzi bo mw’isi, Yesu yatangaje umurimo we wo kweza umutima awezaho 



imyanda y’icyaha, — ikomoka mu kwifuza iby’isi, inarijye, imico mibi, byangiza umuntu. 
{UIB 98.1} 

“Umwami mushaka azaduka mu rusengero rwe, kandi intumwa y’isezerano mwishimana 
dore iraje. Ni ko Uwiteka Nyiringabo avuga. Ninde uzabasha kwihangana ku munsi wo kuza 
kwe? Kandi ni nde uzahagarara ubwo azaboneka? Kuko ameze nk’umuriro w’umucuzi 
n’isabune y’abameshi. Kandi azicara nk’ucura ifeza akayitunganya akayimaramo inkamba, 
azatunganya abahungu ba Lewi, abacenshure nkuko bacenshura izahabu n’ifeza.” Malaki 
3:1-3. {UIB 98.2} 

“Ntimuzi yuko muri urusengero rw’Imana, kandi ko Umwuka w’Imana aba muri mwe? 
Umuntu utsemba urusengero rw’Imana, Imana izamutsemba; kuko urusengero rw’Imana ari 
urwera, kandi urwo rusengero ni mwe.” 1 Abakorinto 3:16, 17 Nta muntu ku giti cye ubasha 
kwirukana ibimwinjiramo byamaze kubata umutima we. Ni Kristo wenyine ubasha kweza 
umutima wumuntu nk’urusengero rwe. Ariko ntazinjira ku mbaraga. Ntabwo aza mu 
mutima nkuko yaje muri rwa rusengero rwa kera; ahubwo aravuga ati, “Dore mpagaze ku 
rugi ndakomanga. Umuntu niyumva ijwi ryanjye agakingura urugi, nzinjira iwe dusangire.” 
Ibyahishuwe 3:20. Ntabwo azaza by’umunsi umwe gusa; kuko aravuga ati, ” Nzatura muri 
bo, ngendere muri bo, Nzaba Imana yabo nabo bazaba ubwoko bwanjye.” “Izaribatira 
ibicumuro byacu munsi y’ibirenge byayo. Kandi izarohera imuhengeri w’inyanja ibyaha 
byabo byose.” 2 Abakorinto 6:16; Mika 7:19. Kugaragara kwe kuzahanagura kandi kweze 
imitima, kugira ngo ibere Uwiteka insengero zera, kandi ” kugira ngo mube inzu yo 
kubabwamo n’Imana mu Mwuka.” Abefeso 2: 21, 22. {UIB 98.3} 

Abatambyi n’abatware bari bafashwe n’ubwoba bwinshi, bari bahunze bavuye mu rugo 
rw’urusengero, ngo bave mu maso y’uwarondoraga imitima yabo. Mu gihe bahungaga, 
bahuye n’abandi bagana ku rusengero, maze babasaba ko basubira inyuma, babatekerereza 
ibyo babonye n’ibyo bumvise. Kristo yitegereza abahungaga abafitiye impuhwe nyinshi ku 
bw’ubwoba bari bafite, n’ubujiji bari bafite ku bijyanye no gusenga kw’ukuri. Muri iki 
gikorwa Yesu yabonye ishusho yo gutatana k’ubwoko bw’Abayuda kubw’ibicumuro byabo 
no kutababazwa na byo. {UIB 99.1} 

None se ni iki cyatumye abatambyi bahunga bakava ku rusengero ? Kuki batabashije 
guhagararira ukuri kwabo ? Uwatumye bahunga yari umwana w’umubaji, umukene w’i 
Galilaya, udafite icyubahiro cyangwa imbaraga z’isi. Kuki batabashije guhangana na we ? 
Kuki baretse inyungu zabo bashakishaga mu buryo bwose bushoboka, maze bagahunga 
kw’itegeko ry’uwagaragaraga inyuma ko aciye bugufi ? {UIB 99.2} 

Kristo yavuganaga ubushobozi bw’umwami, kandi uko yagaragaraga, no kumvikana 
kw’ijwi rye, harimo imbaraga batabasha guhangana na yo. Mw’ijambo ryo gutegeka 



basobanukiwe, mu buryo batigeze babona mbere, aho bahagaze nk’indyarya n’abajura. 
Ubwo ubumana bwarabagiraniraga mu bumuntu, ntabwo babonye gusa amaso ya Kristo 
yuzuye uburakari ; ahubwo babonye agaciro k’ijambo rye. Bumvise nk’aho bahagaze 
imbere y’intebe y’umucamanza w’iteka ryose, imanza zabo ziciwe kubw’icyo gihe no 
kubw’iteka ryose. Bamaze akanya bumva bemeye ko Kristo ari umuhanuzi ; kandi abandi 
bemera ko ari Mesiya. Mwuka Wera agarura mu bitekerezo byabo amagambo y’abahanuzi 
yavuze ibya Kristo. Ese babashaga kwemera uko kuri ? {UIB 99.3} 

Ntibabashaga kwihana. Bari bazi ko impuhwe za Kristo ku bakene zibyukijwe. Bari bazi ko 
bashinjwa imikorere yabo idakwiye y’uko bafataga abandi bantu. Kubera ko Kristo 
yasobanukiwe n’ibyari mu mitima yabo baramwanga. Uburyo yabacyashye ku mugaragaro 
byakojeje isoni kwishyira hejuru kwabo, maze bagira ishyari ry’uko abantu bari bitaye kuri 
Yesu kubaruta. Bagambirira kumubaza aho akura ubwo bubasha bwatumye abirukana, 
n’uwamuhaye izo mbaraga. {UIB 99.4} 

Buhoro buhoro ariko bakomeza kubitekerezaho, nyamara buzuye urwango mu mitima yabo, 
bagaruka ku rusengero. Ariko mbega impinduka yari yabaye mu gihe batari bahari ! Ubwo 
bahungaga, abakene basigaye inyuma ; maze batangira guhanga amaso Yesu 
wabagaragarizaga urukundo n’impuhwe. Amarira abunga mu maso ye, abwira abahindiraga 
umushyitsi imbere ye ati: Mwitinya ; Nzabakiza, kandi namwe muzampa icyubahiro. Kuko 
iki ari cyo cyanzanye mw’isi. {UIB 99.5} 

Abantu bihutira kubyigana begera Kristo, ngo bamugezeho icyifuzo cyabo giteye imbabazi, 
buri wese agira ati: Mwami, mpa umugisha. Ugutwi kwe kumva gutaka kose. Mu mpuhwe 
zirenze iz’umubyeyi wita ku bana be, arunama yegera abababara bose. Bose babona ko 
abitayeho. Buri muntu wese akizwa indwara yose yari afite. Ibiragi bibumbura iminwa 
yabyo bihimbaza ; impumyi zibona mu maso y’Ubahumuye. Imitima y’abari bababaye 
yuzura umunezero. {UIB 99.6} 

Ubwo abatambyi n’abatware b’urusengero babonaga ibyo bitangaza, mbega amajwi yo 
guhishurirwa yumviswe mu matwi yabo ! Abantu batangaga ubuhamya bw’uburyo 
bababazwaga, nta byiringiro bafite, amajoro n’iminsi bamaze badasinzira. Igihe urumuri 
rw’ibyiringiro rwa nyuma rwasaga n’aho ruyoyotse, Kristo yari yamaze kubakiza. Umwe 
yaravuze ati, “nari ndemerewe cyane, ariko nabonye unyitaho. Ni Kristo w’Imana, kandi 
nzitangira gukora umurimo we.” Ababyeyi babwira abana babo bati, Yakijije ubugingo 
bwanyu ; nimuzamurire amajwi yanyu kumuhimbaza. Amajwi y’abana, abasore, ababyeyi 
b’abagabo n’abagore, inshuti n’ababyitegerezaga, bahuriza amajwi yabo gushima no 
guhimbaza. Ibyiringiro n’umunezero byuzura imitima yabo. Amahoro ataha mu bitekerezo 



byabo. Bari bakirijwe ubugingo n’umubiri, maze basubira imuhira bamamaza hose 
urukundo rutagira akagero rwa Yesu. {UIB 100.1} 

Ubwo Kristo yabambwaga, abo bari barakijijwe ntibigeze bifatanya na ba bandi bavugiraga 
hejuru ngo, “Nabambwe, nabambwe.” Bari bafitiye Yesu impuhwe; kuko na bo bari 
barabonye impuhwe n’imbaraga ze zitangaje. Bari bamuzi nk’Umucunguzi wabo; kuko yari 
yarabakirije umubiri n’ubugingo. Bumvise kwigisha kw’intumwa, maze imitima yabo 
icengerwamo n’ijambo ry’Imana irasobanukirwa. Bahinduka abavugizi b’ubuntu 
bw’Imana, n’ibikoresho by’agakiza kayo. {UIB 100.2} 

Ikivunge cy’abari bahunze bava ku rusengero batangiye kugenda bagaruka buhoro buhoro. 
Bari batangiye gushira impumu z’ubwoba bari bagize, ariko mu maso habo hagaragazaga 
gushidikanya no gutinya. Batangajwe n’imirimo ya Yesu, kandi bemezwa ko ubuhanuzi 
buvuga ibya Mesiya bwasohoreye muri we. Icyaha cyo guhumanya urusengero 
cyashyirwaga, mu buryo bugaragara, ku batambyi. Biturutse kuri bo, urugo rw’urusengero 
rwari rwarahinduwe ahantu h’ubucuruzi. Abantu ugereranije nta rubanza bari bafite. Bari 
bamaze kwibonera ububasha mvajuru bwa Yesu; nyamara imbaraga z’abatambyi 
n’abategetsi zikarushaho kubaganza. Babonaga imirimo ya Yesu ari nk’inzaduka, bakibaza 
ku bubasha bwe bwatuma ahindura ibyari byemewe n’abayobozi bw’urusengero. 
Barakazwa nuko isoko ryabo rikomwe mu nkokora, banangira imitima yabo ngo be kumvira 
MwukaWera. {UIB 100.3} 

Kurenza abandi bose abatambyi n’abategetsi ni bo bagombaga kubona muri Yesu uwasizwe 
w’Uwiteka; kuko mu biganza byabo hahoraga imizingo ivuga iby’umurimo we, kandi bari 
bazi ko kwezwa kw’urusengero byari ukwerekana ububasha burenze ubw’umuntu. Uretse 
uko bangaga Yesu, ntibabashaga kwivanamo ibitekerezo by’uko ari umuhanuzi watumwe 
n’Imana ngo asubize agaciro urusengero rwayo. Mu kubaha ariko gukomoka ku bwoba, 
baramusanga bafite icyo bamubaza, “Uratanga kimenyetso ki kitwemeza ko wemerewe 
gukora bene ibyo?” (Yohana 2:18, B.I.I). {UIB 100.4} 

Yesu yari yamaze kubereka ikimenyetso. Ubwo umucyo wamurikiraga imitima yabo, no 
gukorera imbere yabo imirimo Mesiya yagombaga gukora, yari atanze ubuhamya buhagije 
bw’uwo ari we. Noneho ubwo basabaga ikimenyetso, abasubiza mu mugani, abereka ko 
yabonye uburyarya bwabo, kandi akabona aho bubasha kubageza hatari hafi. Arababwira 
ati, “Nimusenye uru rusengero, nanjye nzarwubaka mu minsi itatu.” Yohana 2:19. {UIB 
100.5} 

Aya magambo ye yari afite ubusobanuro bw’uburyo bubiri. Ntabwo yavugaga gusa ku 
gusenyuka k’urusengero n’imisengere y’Abayuda, ahubwo yavugaga no kuby’urupfu rwe, 
— gusenya urusengero rw’umubiri we. Ibi ni byo Abayuda barimo bagambana gukora. 



Ubwo abatambyi n’abatware bagarukaga ku rusengero, bari bagambiriye kwica Yesu, maze 
bakikiza umwanzi. Nyamara ubwo yahishuriraga imigambi yabo imbere yabo, 
ntibasobanukiwe n’ibyo avuze. Babifata ko amagambo ye yerekeza gusa ku rusengero rw’i 
Yerusalemu, maze mu burakari bwinshi baravuga bati, “Uru rusengero ko rwubatswe mu 
myaka mirongo ine n’itandatu, nawe ngo uzarwubaka mu minsi itatu?” Noneho bemera ko 
Yesu agaragaje impamvu yo kutizera kwabo, biyemeza mumitima yabo kutamwemera. 
{UIB 101.1} 

Kristo ntiyari agambiriye ko amagambo ye asobanukira Abayuda batizera, cyangwa 
abigishwa be ako kanya. Yari azi ko abanzi be bazayakoresha, bagashuka abigishwa be, 
ndetse bakamwihakana. Mu gucirwa urubanza kwe bari kuzazanwa nk’ikirego, naho i 
Karuvali bari kumubwira amagambo yo kumushinyagurira. Nyamara kubasobanurira ubu 
byari guha abigishwa be kumenya iby’umubabaro we, maze bikabatera agahinda batari 
biteguye kwihanganira. Kandi ubusobanuro bwari gusa no kwarura ibidahiye ahishurira 
Abayuda ingaruka zo kwishyira hejuru kwabo no kutizera. Bari bamaze gutangira urugendo 
bagombaga gukomeza kugeza ubwo azashorerwa nk’intama ijyanwa mw’ibagiro. {UIB 
101 . 2 } 

Aya magambo ya Kristo yavugiwe gufasha abagombaga kuzamwizera. Yari azi ko 
azasubirwamo. Kubera ko yavugiwe kuri Pasika, yagombaga kugera ku bantu ibihumbi, 
kandi akajyanwa mu bice bitandukanye by’isi. Amaze kuzuka, nibwo ubusobanuro bwayo 
bwagombaga kumvikana. Kuri benshi yagombaga kuba igihamya cy’ubumana bwe. {UIB 
101.3} 

Bitewe n’icuraburindi ryabo mu by’umwuka, ndetse n’abigishwa ba Yesu akenshi 
ntibasobanukirwaga n’inyigisho ze. Ariko inyinshi mu nyigisho ze bagiye bazisobanukirwa 
bahereye ku byagiye biba kandi bikurikirana. Ubwo yari atakigendana nabo, amagambo ye 
yari amaze gushinga imizi mu mitima yabo. {UIB 101.4} 

Ubwo yavugaga iby’urusengero rw’i Yerusalemu, amagambo y’Umukiza ngo, Nimusenye 
uru rusengero, nanjye nzarwubaka mu minsi itatu,” yari afite ubusobanuro burenze ubwo 
abayumvise bumvaga. Kristo ni we wari urufatiro n’ubuzima bw’urusengero. 
Ibyarukorerwagamo byashushanyaga igitambo cy’Umwana w’Imana. Umurimo 
w’ubutambyi washyiriweho kwerekana imico y’ubuvugizi n’umurimo wa Kristo. Gahunda 
yose yo kuramya mu gutamba ibitambo byari igicucu cy’urupfu rw’Umukiza ngo acungure 
isi. Nta gaciro ibi bitambo byari kugira mu gihe igikorwa gikomeye byari byarashyiriweho 
imyaka n’imyaka cyari kuba kirangiye. {UIB 101.5} 

Ubwo rero imihango yose yakorwaga yasuraga Kristo, nta gaciro yari ifite kumurenza. 
Ubwo Abayuda basozaga igikorwa cyabo cyo guhakana Kristo bamutanga ngo yicwe, bari 



bahakanye agaciro bahaga urusengero n’ibyarukorerwagamo. Kwera kwarwo ntibyari 
bikiriho. Rwari rushigaje gusenywa. Uhereye uwo munsi ibitambo n’imihango ijyana na byo 
nta gaciro byari bifite. Kimwe n’igitambo cya Kayini, ntibagaragaje kwizera Umukiza. Mu 
kwica Kristo, Abayuda mu by’ukuri bari basenye urusengero rwabo. Ubwo Kristo 
yabambwaga, umwenda watwikiraga ahera ho mu rusengero watabutsemo kabiri uhereye 
hejuru ukageza hasi, bisobanuye ko igitambo gikomeye kandi cya nyuma cyari kimaze 
gutambwa, kandi ko gahunda y’ibitambo yari igeze kw’iherezo by’iteka ryose. {UIB 101.6} 

“Nanjye nzarwubaka mu minsi itatu.” Ubwo Umucunguzi yapfaga imbaraga y’umwijima 
yasaga n’aho ikomeye, ndetse yishimira ko itsinze. Ariko muri ya mva yatijwe na Yosefu, 
Yesu yavuyemo anesheje. “Kandi imaze kunyaga abatware n’abafite ubushobozi, ibahemura 
ku mugaragaro, ibivuga hejuru ku bw’umusaraba.” Abakolosayi 2:15. Bishingiye ku rupfu 
rwe no kuzuka kwe, yabaye umutambyi “ukorera ahera ho mw’ihema ry’ukuri, iryo abantu 
batabambye ahubwo ryabambwe n’Umwami Imana. Abaheburayo 8:2. Abantu bitaga 
kw’ihema ry’ibonaniro ry’Abayuda ; abantu ni bo bubatse urusengero rw’Abayuda ; ariko 
ihema ryo mw’ijuru, iryo iryo kw’isi ryashushanyaga, ntabwo ryubatswe n’abubatsi 
b’abantu. “Dore umuntu witwa Shami; ... ni we uzubaka urusengero rw’Uwiteka, azagira 
icyubahiro, azicara ku ntebe y’Ubwami ategeke, kandi azaba umutambyi ku ntebe ye.” 
Zekariya 6:12, 13. {UIB 102.1} 

Umuhango w’ibitambo wasuraga Kristo wararangiye; ariko amaso y’abantu bayerekeza ku 
gitambo kizima gikuraho ibyaha by’abari mw’isi. Ubutambyi bwo kw’isi bwararangiye; 
ariko duhange amaso kuri Yesu, we muhuza w’isezerano rishya, kandi twegerezwe 
“n’amaraso aminjagirwa, avuga ibyiza kurusha aya Abeli.” ” Inzira ijya Ahera Cyane yari 
itarerekanwa ihema rya mbere rikiho:... Ariko Kristo amaze kuza, ahinduka umutambyi 
mukuru w’ibyiza bizaza, anyura mu ihema rirusha rya rindi gukomera no gutungana rwose 
ritaremwe n’intoki,...ahubwo yahinjijwe rimwe n’amaraso ye amaze kutubonera 
gucungurwa kw’iteka. Abaheburayo 12: 24; 9:8-12. {UIB 102.2} 

“Ni cyo gituma abasha gukiza rwose abegerezwa Imana Na we, kuko ahoraho iteka ngo 
abasabire.” Abaheburayo 7:25. Nubwo umurimo wakorwaga wagombaga kwimurwa mu 
rusengero rwo kw’isi ukajyanwa mu rwo mw’ijuru; n’ubwo ihema n’umutambyi wacu 
mukuru byagombaga kuba bitagaragarira amaso y’abantu, ariko abigishwa ntibagombaga 
kugira icyo babura. Ntibagombaga kumva ko umushyikirano wabo ucitsemo icyuho, kandi 
nta kugabanuka kw’imbaraga kubera ko Umukiza adahari. Ubwo Yesu akorera mu buturo 
bwo mw’ijuru, aracyanakorera binyuze mu mbaraga ya Mwuka no mw’itorero ryo kw’isi. 
Ntitubasha kumubonesha amaso asanzwe, ariko isezerano rye riracyariho ngo, “Dore ndi 
kumwe namwe iminsi yose kugeza ku mperuka y’isi.” Matayo 28:20. Ubwo atanga 



ububasha bwe ku bayobozi boroheje, imbaraga ze ziracyari kumwe n’itorero rye. (UIB 
102.3} 

“Nuko ubwo dufite umutambyi mukuru ukomeye,... ari we Yesu Umwana w’Imana, 
dukomeze ibyo twizera tukabyatura. Kuko tudafite umutambyi mukuru utabasha 
kubabarana natwe mu ntege nke zacu, ahubwo yageragejwe uburyo bwose nkatwe, keretse 
yuko atigeze akora icyaha. Nuko rero, twegere intebe y’ubuntu tudatinya, kugira ngo 
tubabarirwe tubone ubuntu bwo kudutabara mu gihe gikwiriye.” Abaheburayo 4:14-16. 
{UIB 102.4} 



IGICE CYA 17 - NIKODEMO 


(Iki gice gishingiye muri Yohana 3:1-17). 

Nikodemo yari afite umwanya ukomeye wubahwa mu gihugu cy’Abayahudi. Yari umuntu 
wize cyane, kandi afite impano zidakunze kuboneka kuri bose, kandi yari umwe mu 
banyacyubahiro bagize urukiko rw’igihugu. Hamwe n’abandi, inyigisho za Yesu zari 
zaramukoze ku mutima. Nubwo yari umukire, yarize, kandi yubahwa, yari yaranyuzwe 
n’Umunyanazareti wicisha bugufi. Inyigisho zari zaravuye mu kanwa k’Umucunguzi zari 
zaramunyuze bikomeye, kandi yifuzaga kwiga biruseho iby’ayo magambo atangaje y’ukuri. 
{UIB 103.1} 

Igikorwa cya Kristo cyo kugaragaza ubushobozi bwo kweza urusengero cyahembereye 
umugambi w’urwango rw’abatambyi n’abategetsi. Bagize ubwoba bw’imbaraga z’uyu 
munyamahanga. Uko kwihandagaza kw’Umunyegalilaya utari uzwi ntikwabashaga 
kwihanganirwa. Bari bamaramaje guhagarika imirimo ye. Ariko bose siko bemeranywaga 
kuri uwo mugambi. Hari bamwe batinyaga guhakanya Uwo wagaragaraga mu buryo 
budashidikanywa ko akoreshwa na Mwuka w’Imana. Bibutse uko abahanuzi bishwe bazira 
gucyaha ibyaha by’abayobozi bo muri Isiraheli. Bari bazi ko kuba Abayuda baragizwe 
abaretwa n’abanyamahanga byari ingaruka zo kwinangira kwabo banga kumva impanuro 
z’Imana. Batinyaga ko mu kugambanira Yesu, abatambyi n’abategetsi bageraga ikirenge mu 
cya ba se, kandi ko bibasha guteza igihugu izindi ngorane nshya. Nikodemo na we niko 
yabitekerezaga. Mu rukiko rukuru rw’Abayuda, ubwo higwaga umwanzuro wafatwa kuri 
Yesu, Nikodemo yatanze inama yuko bakwitonda bagacisha make. Arabasaba ati niba Yesu 
koko yarahawe ububasha buva ku Mana, byaba ari akaga kwanga impanuro ze. Abatambyi 
ntibahakana iyo nama, maze mur’icyo gihe ntibagira umwanzuro bafatira Umukiza ku 
mugaragaro. {UIB 103.2} 

Uhereye igihe yumvaga Yesu, Nikodemo yagize amatsiko yo kwiga iby’ubuhanuzi 
bwerekeye kuri Mesiya; kandi uko yarushagaho gushakashaka, niko yarushagaho 
kwemezwa ko uyu ari we wari warasezeranywe kuzaza. Kimwe n’abandi benshi bo 
mw’Isiraheli, yaterwaga agahinda n’uburyo urusengero rwari rwarateshejwe agaciro. Yari 
umwe mu babyiboneye ubwo Yesu yirukanaga abaguraga n’abagurishirizaga mu rusengero; 
yabonye kwigaragaza kw’imbaraga y’Imana mu buryo butangaje; yabonye Umukiza yakira 
abakene kandi akiza abarwayi; abona uko bagaragaza umunezero, kandi yumva 
n’amagambo yabo yo gushima; maze bituma adashidikanya ko Yesu w’i Nazareti ari 
Uwatumwe n’Imana. {UIB 103.3} 

Yifuje cyane kugirana ikiganiro na Yesu, ariko agatinya guhura na we ku mugaragaro. Byari 
kuba bikojeje isoni umutegetsi wo mu Bayuda gushyikirana no kugirana urugwiro 



n’umwigisha utazwi neza. Kandi urwo ruzinduko rwe iyo ruza kumenyekana mu bagize 
Urukiko Rukuru rw’Abayuda, bari kumukuraho icyizere ndetse bakanamurega ko ibyo 
yakoze bidakwiriye. Ahitamo kumusanga ngo baganire mw’ibanga, yifashisha ko iyo 
agenda ku mugaragaro hari abandi bari gukurikiza urugero rwe. Amaze gushakisha mu 
buryo bwihariye ngo amenye aho Umukiza aruhukira ku musozi wa Elayo, yategereje ko 
abatuye umugi bahunikira, maze abona kumusanga. {UIB 103.4} 

Ar’imbere ya Kristo, Nikodemo yumvaga afite ubwoba budasanzwe, agerageza kubuhishira 
mu cyo yagaragazaga nko gutuza n’icyubahiro. Aravuga ati,“Rabbi,” “tuzi ko uri umwigisha 
wavuye ku Mana : kuko nta muntu ubasha gukora ibi bitangaza ukora, keretse Imana iri 
kumwe na we.” Mu kuvuga ku mpano za Kristo zidasanzwe nk’umwigisha, ndetse 
n’imbaraga ye itangaje yo gukora ibitangaza, yumvaga byamuha inzira yo kubona uko 
aganira na we. Amagambo ye yari agamije kugaragaza no kuzana icyizere; nyamara 
hagaragaramo gushidikanya. Ntiyabonaga Yesu nka Mesiya, uretse kumubona 
nk’umwigisha wavuye ku Mana. {UIB 104.1} 

Aho kwita kur’ayo magambo meza yo kumushimisha, Yesu yahanze amaso uwo 
wavuganaga na we, nk’aho asa n’urimo gusoma mu mutima we. Mu bwenge bwe butagira 
iherezo, yabonaga imbere ye uwashakaga kumenya ukuri. Amenya umugambi w’uruzindiko 
rwe, maze mu gushaka gushimangira icyizere cyari mu bitekerezo by’umuteze amatwi, ahita 
arasa ku ntego, amubwira akomeje kandi avugana impuhwe ati, “Ni ukuri, ni ukuri, 
ndakubwira yuko umuntu utabyawe ubwa kabiri, atabasha kubona ubwami bw’Imana.” 
Yohana 3:3. {UIB 104.2} 

Nikodemo yari yaje ku Mukiza atekereza kugirana ikiganiro na we, ariko Yesu amushyirira 
ku mugaragaro urufatiro rw’amahame y’ukuri. Yabwiye Nikodemo ati, Ntabwo icyo 
ukeneye ari ubumenyi bw’amagambo gusa kurusha uko ukeneye kongerwa imbaraga mu 
by’umwuka. Ntabwo ukwiye kumva ko ushize amatsiko ahubwo ukwiriye kumva ko ugize 
umutima mushya. Ugomba kwakira imibereho mishya ikomoka mw’ijuru mbere yuko 
unezezwa n’ibyo mw’ijuru. Hatarabaho iyo mpinduka, ngo byose bihinduke bishya, nta 
kamaro byaba bifite kuganira nanjye iby’ubutware bwanjye cyangwa umurimo wanzanye. 
{UIB 104.3} 

Nikodemo yari yarumvise kubwiriza kwa Yohana Umubatiza yigisha ibyo kwihana no 
kubatizwa, kandi ahamagarira abantu kumenya uzaza abatirisha Mwuka Muziranenge. We 
ubwe yumvaga ko hari intege nke mu by’umwuka mu Bayuda, kuko, ahanini, bayoborwaga 
n’inarijye no kurarikira iby’isi. Yari afite amatsiko yuko kuza kwa Mesiya hari icyo 
bizahinduraho. Nyamara ubutumwa burondora imitima bw’Umubatiza bwari bwarananiwe 
gukora muri we ngo bumwemeze icyaha. Yari Umufarisayo udakebakeba, kandi ishema rye 



yarishingikirizaga ku mirimo ye myiza. Yubahirwaga cyane ubuntu agira no gutanga 
ibishyigikira imirimo yo mu rusengero, kandi yumvaga bimuhesha gushimwa n’Imana. 
Yatangajwe n’igitekerezo cy’Ubwami buzira inenge atabasha kubona akimeze uko ari. 
{UIB 104.4} 

Urugero rwo kuvuka ubwa kabiri, urwo Yesu yari akoresheje, ntabwo rwari rushya kuri 
Nikodemo. Abahindukaga bavuye mu bupagani bemera imyizerere y’Abisiraheli akenshi 
bagereranywaga n’umwana ukivuka. Kubw’iyo mpamvu, agomba kuba yarumvise ko 
amagambo ya Kristo atagomba gufatwa nk’uko avuzwe gusa. Ariko we kuba yaravutse ari 
Umwlsiraheli, yumvaga nta kabuza ko bimuhesha umwanya mu bwami bw’Imana. 
Yumvaga nta guhinduka akeneye muri we. Nyamara yatangajwe n’amagambo y’Umukiza. 
Yababajwe nuko aya magambo yari afitanye isano n’imibereho ye. Kwishyira hejuru 
kw’umufarisayo kwarwanaga n’ubushake buzira uburyarya bw’uwashakaga kumenya 
ukuri. Yatangajwe nuko Kristo yashoboraga kuvugana na we nkuko yabigenje, atitaye 
k’umwanya we nk’umutegetsi muri Isiraheli. {UIB 104.5} 

Atangajwe nuko we yiyumva ameze, asubiza Yesu mu magambo yo kugenura ati, 
“Byashoboka bite ko umuntu yongera kubyarwa akuze?” Nkuko bigenda kuri benshi iyo 
ukuri kwahuranije kugeze mu mitima yabo, yagaragaje ukuri yuko umuntu wa kamere 
atabasha kwakira ibikomoka ku Mwuka w’Imana. Muri we nta kintu na kimwe gituma 
yumvira ibya Mwuka; kuko ibya Mwuka bisobanurwa na Mwuka. {UIB 105.1} 

Ariko Umukiza ntiyemera ko impaka zikemurwa n’impaka. Azamuye ukuboko kwe mu 
buryo bw’indahiro, kandi mu cyubahiro, yashimangiye ukuri hamwe n’icyizere gikomeye 
ati, “Ni ukuri, ni ukuri, ndakubwira yuko umuntu utabyawe n’amazi n‘Umwuka, atabasha 
kwinjira mu bwami bw’Imana.” Nikodemo yari azi ko Kristo avuga ahangaha 
iby’umubatizo w’amazi no guhinduka kw’umutima bikorwa na Mwuka w’Imana. Yumva 
adashidikanya ko ari imbere y’uwari warahanuwe na Yohana Umubatiza. {UIB 105.2} 

Yesu arakomeza ati : “Ikibyarwa n’umubiri na cyo ni umubiri, n’ikibyarwa n’Umwuka na 
cyo ni umwuka.” Ubusanzwe umutima ni mubi, mbese “Ni nde wabasha kuvana igitunganye 
mu kintu cyanduye.? Nta we.” Yobu 14:4. Nta bushakashatsi bw’umuntu bubasha kubona 
icyakiza umutima w’icyaha. “Kuko umutima wa kamere ari umwanzi w’Imana, kuko 
utumvira amategeko y’Imana, ndetse ntushobora kuyumvira.” “Kuko mu mutima w’umuntu 
ari ho haturuka ibitekerezo bibi: kwica no gusambana no guheheta, kwiba no kubeshyera 
abandi n’ibitutsi.” Abaroma 8:7; Matayo 15:19. Isoko y’umutima igomba kwezwa mbere 
yuko imigezi yawo itungana. Ugerageza kugera mw’ijuru ashingiye ku mirimo ye yo 
gukomeza amategeko aragerageza ibidashoboka. Nta mutekano w’ufite igisa n’idini 
rishingiye ku mategeko, rishingiye ku ishusho isa no kwera. Imibereho y’Umukristo si 



ivugurura cyangwa iterambere ry’imibereho ya kera, ahubwo ni ihinduka rya kamere. Hari 
ugupfa ku narijye n’icyaha, maze ukagira imibereho mishya muri byose. Iyi mpinduka 
ibasha kuzanwa n’umurimo ukorwa gusa na Mwuka w’Imana. {UIB 105.3} 

Nikodemo yari agitangara, maze Yesu akoresha urugero rw’umuyaga ngo yumvikanishe 
icyo ashaka kuvuga: “Umuyaga uhuha aho ushaka, ukumva guhuha kwawo ariko ntumenya 
aho uva cyangwa aho ujya. Ni ko uwabyawe n’Umwuka wese amera.” {UIB 105.4} 

Umuyaga wumvikana mu mashami y’ibiti, ukanyeganyeza amababi n’uburabyo; nyamara 
ntugaragara, kandi nta muntu ubasha kumenya aho uturuka cyangwa aho ujya. Ni nako 
umurimo wa Mwuka Wera amera mu mutima w’umuntu. Ntubasha kuwusobanura nkuko 
utabasha gusobanura imigendere y’umuyaga. Umuntu abasha kudasobanura neza igihe 
n’aho byabereye, cyangwa ngo arondore uko byagenze mu guhinduka kwe; ariko ibi 
ntibivuze ko atahindutse. Mu buryo butagaragara nk’ubw’umuyaga, Kristo aba akabakaba 
ku mitima ubutitsa. Buhoro buhoro, ndetse ahari mu buryo butanasobanukiye ubyakira, hari 
ibikorwa bibaho biba bigamije kugarura umuntu kuri Kristo. Ibi bibasha kuza ari uko 
umutekerezaho, binyuze mu gusoma Ibyanditswe Byera, cyangwa binyuze mu kumva 
amagambo y’umubwiriza ahesha agakiza. Ako kanya, uko Mwuka agusanga akomeza 
kukurarika mu buryo butaziguye, wumva unejejwe no kwegurira umutima wawe Yesu. Kuri 
benshi ibi byitwa guhinduka gutunguranye; ariko ibyo ni ingaruka yo kwingingwa igihe 
kirekire na Mwuka w’Imana, akwihanganira, mu buryo burambye ndetse burenze ubwo 
umuntu atekereza. {UIB 105.5} 

Nubwo umuyaga utagaragara, ariko ubyara ibikorwa bigaragara kandi byumvikana. Ni ko 
umurimo wa Mwuka mu muntu uzigaragaza mu bikorwa byose by’uwamaze kwiyumvamo 
imbaraga ya Mwuka ikiza. Iyo Mwuka w’Imana ahawe umwanya mu mutima, ahindura 
imibereho y’umuntu. Intekerezo z’icyaha zikurwamo, ibikorwa bibi bikarekwa; urukundo, 
kwicisha bugufi, n’amahoro bisimbura uburakari, ishyari n’amahane. Ibyishimo bikajya mu 
mwanya w’agahinda, maze mu maso hawe hakagaragaza umucyo mvajuru. Nta numwe 
ubona ukuboko gukuraho ingorane, cyangwa ngo abone umucyo umanuka uva mu marembo 
yo mw’ijuru. Imigisha igera ku muntu wiyeguriye Imana kubwo kwizera. Maze iyo mbaraga 
itabonekera amaso y’umuntu ikarema umuntu mushya mw’ishusho y’Imana. {UIB 106.1} 

Ntibishoboka ko ibitekerezo byacu bigufi bisobanukirwa n’umurimo w’agakiza. Ni 
amayobera arenze ubwenge bw’umuntu; nyamara uvuye mu rupfu akagera mu bugingo 
abona ko ari ukuri mvajuru kudashidikanywaho. Itangiriro ryo gucungurwa tubasha 
kumenyera hano binyuze mu byo tunyuramo buri munsi. Ingaruka zabyo ni iz’iteka ryose. 
{UIB 106.2} 



Mu gihe Yesu yavugaga, umucyo w’ukuri wacengeye mu ntekerezo z’uwo mutware. 
Koroshywa, no gucogozwa n’imbaraga ya Mwuka Wera binyura umutima we. Nyamara 
ntiyasobonukiwe neza amagambo y’Umukiza. Ntiyanyuzwe neza n’impamvu yo kuvuka 
bushya n’uburyo byagomba kubamo. Avuga mu buryo bwo gutangara ati, “Ibyo byashoboka 
bite?” {UIB 106.3} 

Yesu aramusubiza ati, “Ukaba uri umwigisha w’Abisiraheli ntumenye ibyo?” N’ukuri 
uwahawe inshingano yo kwigisha abantu iby’imyizerere ntiyari akwiriye kudasobanukirwa 
n’ibyerekeye ukuri nk’uku gukomeye. Amagambo ya Yesu yamubereye icyigisho ku buryo 
aho kumva arakajwe n’ayo magambo y’ukuri kutabogamye, Nikodemo yagombaga kumva 
ko akeneye kwiyoroshya akumva ko ntacyo aricyo, bitewe n’ubujiji bwe mu by’umwuka. 
Nyamara Kristo yavuganaga icyubahiro kidashidikanywa, kandi indoro ye kimwe n’ijwi rye 
byagaragazaga urukundo rutaryarya, rwatumye Nikodemo atagira isoni ubwo yibonagaho 
ko ntacyo azi. {UIB 106.4} 

Maze ubwo Yesu yasobanuraga ko umurimo we ku isi wari uwo kwimika ubwami 
bw’iby’umwuka aho kuba ubwami bw’akanya gato, uwari umuteze amatwi aratangara. 
Abibonye atyo, Yesu yongeraho ati, “Ubwo nababwiye iby’isi ntimwemere, nimbabwira 
iby’ijuru muzemera mute?” Niba Nikodemo atarabashaga gusobanukirwa inyigisho ya 
Yesu, isobanura iby’umurimo w’ubuntu wemeza imitima, yabashaga ate gusobanukirwa 
n’iby’ubwami bw’ijuru? Atabashije gusobanukirwa n’umurimo wa Kristo ku isi, ntibyari 
kumushobokera gusobanukirwa n’umurimo we wo mw’ijuru. {UIB 106.5} 

Abayuda bamwe Yesu yirukanaga mu rusengero biyitaga ko ari abana ba Aburahamu, 
nyamara bahunze aho Umukiza yari ari kubera ko batabashaga kwihanganira icyubahiro 
cy’Imana cyagaragariraga muri we. Bityo bagaragaza ko batabashishwa n’ubuntu bw’Imana 
mu kugira uruhare mu mirimo yera yo mu rusengero. Bari bafite umurava wo kugaragaza 
gukiranuka, nyamara bahakana gukiranuka ko mu mutima. Nubwo bakomezaga amategeko 
mu buryo bw’inyuguti, bahoraga banyuranya na yo buryo bw’umwuka. Icyo bari bakeneye 
gikomeye ni cyo Yesu yasobanuriraga Nikodemo,— kuvuka bundi bushya, kwezwaho 
ibyaha, no kugira imibereho mishya mu by’ubumenyi no mu bitunganye. {UIB 107.1} 

Nta mpamvu n’imwe yatumaga Abisiraheli baba impumyi ntibamenye iby’umurimo wo 
kuremwa bundi bushya. Ayobowe na Mwuka Wera, Yesaya yari yaranditse ati, “Kuko twese 
twahindutse abanduye, kandi n’ibyo twakiranutse byose bimeze nk’ubushwambagara bufite 
ibizinga.” Naho Dawidi we yarasenze ati, ” Mana undememo umutima wera, Unsubizemo 
umutima ukomeye.” Binyuze muri Ezekiyeli isezerano ryari ryaratanzwe ngo, “Nzabaha 
n’umutima mushya, mbashyiremo umwuka mushya, nzabakuramo umutima ukomeye 
nk’ibuye mbashyiremo umutima woroshye. Kandi nzabashyiramo umwuka wanjye, ntume 



mugendera mu mateka yanjye, mugakomeza n’amategeko yanjye mukayasohoza.” Yesaya 
64:6; Zaburi 51:10; Ezekiyeli 36:26,27 {UIB 107.2} 

Nikodemo yari yarasomye ibi byanditswe afite ibitekerezo bisa n’ibirimo igihu; ariko ubu 
yari atangiye gusobanukirwa n’icyo bisobanura. Yabonye ko kwa kugaragarira mu 
gukomeza amategeko mu nyuguti bijyanye n’imibereho y’inyuma bitabasha kugira uwo 
bihesha uburenganzira bwo kwinjira mu bwami bwo mw’ijuru. Mu kigereranyo cy’abantu, 
imibereho ye yari iy’ukuri kandi yubahwa; ariko imbere ya Kristo yumvise ko umutima we 
wanduye, kandi n’imibereho ye idatunganye. {UIB 107.3} 

Nikodemo yagendaga yegera Kristo. Uko Umukiza yamusobanuriraga ibijyanye no kuvuka 
bushya, yifuzaga ko iyo mpinduka yaba muri we. Ni mu buhe buryo se byari gushoboka? 
Yesu yashubije icyo kibazo agira ati: Nk’uko Mose yamanitse inzoka mu butayu, ni ko 
Umwana w’umuntu akwiriye kumanikwa: kugira ngo umwizera wese atarimbuka ahubwo 
ahabwe ubugingo buhoraho.” {UIB 107.4} 

Aha byari bigeze ku byo Nikodemo yari amenyereye. Ikimenyetso cy’inzoka yamanitswe 
cyamusobanuriraga umurimo w’Umukiza. Ubwo abana b’Isiraheli bapfaga bazira kurumwa 
n’inzoka zifite ubumara, Imana yategetse Mose gucura inzoka y’umuringa, maze ayishyira 
ahirengeye hagati y’iteraniro. Maze itangazo riratangwa mu nkambi yose yuko uzareba 
kur’iyo nzoka wese azakira. Abantu bari bazi neza yuko inzoka ubwayo nta mbaraga yo 
kubakiza ifite. Yari igishushanyo cya Kristo. Nkuko igishushanyo cyakozwe mu nzoka yica 
cyamanitswe hejuru ngo bakizwe, niko “uwambitswe ishusho y’icyaha” yagombaga kuba 
umucunguzi wabo. Abaroma 8:3. Abenshi mu Blsiraheli bafataga umuhango wo gutamba 
ibitambo nk’aho muri wo ubwawo harimo imbaraga zababohora mu byaha. Imana 
yashakaga kubigisha ko nta gaciro byari bigifite karenze ibya ya nzoka y’umuringa. Byari 
ibyo gutuma berekeza ibitekerezo byabo ku Mukiza. Byaba mu kubakiza ibikomere byabo 
cyangwa kubababarira ibyaha, ntacyo bo babashaga kwimarira uretse kugaragaza kwizera 
Impano y’Imana. Bagombaga guhanga amaso maze bagakira. {UIB 107.5} 

Ababaga barumwe n’inzoka hari ubwo babasha kuba baratindaga kureba iyo nzoka. Babasha 
kuba baribazaga agaciro bifite kureba icyo gishushanyo cy’igicurano. Babasha kuba 
barasabaga ubusobanuro bwa siyansi. Ariko nta busobanuro bahawe. Bagombaga kwemera 
ijambo ry’Imana nkuko yarinyujije muri Mose. Kwanga kureba byari ukurimbuka. {UIB 
108.1} 

Ntabwo kujya impaka no guhakana ari byo byigisha umuntu. Tugomba kureba ngo tubeho. 
Nikodemo yahigiye isomo, kandi akomeza kubana na ryo. Yatangiye gushakashaka mu 
Byanditswe mu buryo bushya, atari ukugira ngo abone ibyo aganira bidafatika, ahubwo ari 



ukugira ngo abone ubugingo buhoraho. Yatangiye kubona ubwami bwo mw’ijuru uko 
yagendaga yiyegurirakuyoborwa na Mwuka Wera. {UIB 108.2} 

Hari ibihumbi byinshi by’abantu uyu munsi bakeneye kwiga ukuri nk’ukwigishijwe 
Nikodemo kwerekeye ya nzoka yamanitswe ku giti. Bishingikiriza mu kubahiriza 
amategeko y’Imana ngo abe ari yo abahesha gushimwa na yo. Iyo basabwe kureba kuri 
Yesu, no kwemera ko abakiza binyuze gusa mu buntu bwe, baratangara bakavuga bati, “Ibi 
byashoboka bite?” {UIB 108.3} 

Nka Nikodemo, dukwiriye kwemera kwinjira mur’ubwo buzima nk’abanyabyaha ruharwa. 
Uretse Kristo, “nta rindi zina munsi y’ijuru ryahawe abantu, dukwiriye gukirizwamo.” 
Ibyakozwe n’intumwa 4:12. Binyuze mu kwizera twakira ubuntu bw’Imana; ariko kwizera 
siko Mukiza wacu. Kwizera ubwako ntacyo gufite. Ni ukuboko turambura tugasingira mu 
kiganza cya Kristo, maze tugahabwa ibye, tugahabwa umuti w’icyaha. Kandi ntitubasha 
kwihana tutabibashishijwe na Mwuka w’Imana. Ibyanditswe bivuga kuri Kristo ko, “Imana 
yaramuzamuye imushyira iburyo bwayo ngo abe Ukomeye n’Umukiza, aheshe Abisiraheli 
kwihana no kubabarirwa ibyaha.” Ibyakozwe n’Intumwa 5: 31. Kwihana bikomoka kuri 
Kristo kimwe no kubabarirwa. {UIB 108.4} 

None se, ni buryo ki tubasha gukizwa? “Nkuko Mose yamanitse inzoka mu butayu,” ni nako 
Umwana w’Umuntu yamanitswe hejuru, kugira ngo uwashutswe wese n’uwarumwe 
n’inzoka abashe kureba maze akire. “Nguyu Umwana w’intama w’Imana ukuraho ibyaha 
by’abari mu isi.” Yohana 1:29. Umucyo umurika uva ku musaraba ugaragaza urukundo 
rw’Imana. Urukundo rwe ni rwo ruturehereza kumusanga. Ni tutinangira ngo twange uko 
guhamagarwa, tuzayoborwa munsi y’umusaraba twicuze ibyaha byatumye Umukiza 
abambwa. Maze kubwo kwizera, Mwuka w’Imana areme imibereho mishya muri twe. 
Ibitekerezo n’ibyifuzo bizaherako byumvire ubushake bwa Kristo. Umutima, ibitekerezo, 
biremwe bushya mw’ishusho ry’Ukorera muri twe ngo yigarurire byose. Nuko rero 
amategeko y’Imana azandikwa mu bitekerezo no mu mutima, maze tuvuge nka Kristo tuti, 
“Mana yanjye nishimira gukora ibyo ukunda.” Zaburi 40:8. {UIB 108.5} 

Mu kiganiro na Nikodemo, Yesu yashyize ku mugaragaro inama y’agakiza n’umurimo 
wamuzanye ku isi. Ntaho yari yarigeze asobanura birambuye mu biganiro bye bya mbere, 
intambwe ku ntambwe, ibikenewe gukorwa mu mutima wa buri wese ugomba kuragwa 
ubwami bwo mw’ijuru. Mw’itangiriro ry’umurimo we, yahishuriye ugize Urukiko Rukuru 
rw’Abayahudi ukuri, uwari ufite umutima witeguye kwakira, ndetse uwatorewe kuba 
umwigisha w’abantu. Ariko abayobozi b’Abisiraheli ntibakiriye uwo mucyo. Nikodemo 
yahishe uko kuri mu mutima we, maze amara imyaka itatu ataragaragaza imbuto zako mu 
buryo bugaragarira amaso. {UIB 108.6} 



Ariko Yesu yari azi neza ubutaka abibyemo imbuto. Ayo magambo yavuzwe ninjoro abwira 
umuntu umwe mu misozi yiherereye ntabwo yabaye impfabusa. Hahise igihe Nikodemo 
ataremera Kristo ku mugaragaro, ariko yakurikiranaga ibyo akora, ndetse agenzura 
inyigisho ze. Mu nama y’Urukiko Rukuru rw’Abayahudi, ni kenshi yacubyaga umugambi 
w’abatambyi wo kumwica. Ku iherezo, ubwo Yesu yari amaze kumanikwa ku musaraba, 
Nikodemo yibutse inyigisho yabwiriwe ku musozi wa Elayono ngo, “Kandi nk’uko Mose 
yamanitse inzoka mu butayu, ni ko Umwana w’umuntu akwiriye kumanikwa: kugira ngo 
umwizera wese atarimbuka, ahubwo ahabwe ubugingo buhoraho.” Umucyo wavuye muri 
icyo kiganiro cyo mu mwiherero wamurikiye ku musaraba w’i Kaluvari, maze Nikodemo 
abona muri Yesu Umucunguzi w’isi. {UIB 109.1} 

Umukiza amaze kujya mw’ijuru, abigishwa be batangiye gutatana kubera kurenganywa, 
nibwo Nikodemo yishyize ku mugaragaro. Yakoresheje umutungo we ngo afashe itorero 
ryari rikiri rito, iryo Abayuda bakekaga ko rizasibangana Kristo amaze gupfa. Mu bihe 
by’akarengane, wa wundi wari ufite amakenga ndetse abaza ibibazo, yari akomeye 
nk’urutare, ari na we ukomeza kwizera kw’abigishwa, kandi anatanga inkunga yo gutuma 
umurimo w’ubutumwa bwiza ujya mbere. Baramukobaga ndetse akarenganywa na ba bandi 
bamwubahaga mu minsi yashije. Yabaye umukene mu by’ubutunzi bw’isi; nyamara kwizera 
kwe ntikwigeze guhungabana, kwa kundi kwatangiriye muri cya kiganiro cya ninjoro 
yagiranye na Yesu. {UIB 109.2} 

Nikodemo yatekerereje Yohana iby’icyo kiganiro, maze na we abyandikisha ikaramu ye ngo 
bibere abantu benshi cyane inyigisho. Ukuri kwigishijwe gufite agaciro uyu munsi nkuko 
kwari gufite muri rya joro ku musozi ucuze umwijima, ubwo umutware wo mu Bayuda yaje 
kumenya iby’ubugingo yigishijwe na wa Mwigisha w’i Galilaya wicishije bugufi. {UIB 
109.3} 



IGICE CYA 18 - UWO AKWIRIYE GUKUZWA 


(Iki gice gishingiye muri Yohana 3:22-36). 

Kwamamara kw’Umubatiza mu gihugu hose kwamaze igihe kuruta cyane ukw’abategetsi, 
abatambyi, cyangwa ibikomangoma. Iyo aza gutangaza ko ari Mesiya, maze agateza 
kwigaragambya ku Baroma, abatambyi n’abandi bantu bari kwitabira kumuyoboka. 
Igitekerezo cyose kirehereza kwifuza kwigarurira isi nibyo Satani yari ashyize imbere ya 
Yohana Umubatiza. Ariko akurikije ubuhamya bwari bumuri imbere bw’imbaraga ze, yanga 
akomeje ibyo byiza byose bisa na ruswa. Icyubahiro bamuhaga we hari undi yari 
acyerekejeho. {UIB 110.1} 

Noneho abona kwa kwamamara kumuvaho kwerekera ku Mukiza. Umunsi ku wundi 
iteraniro ryazaga aho ari ryagendaga rigabanuka. Ubwo Yesu yavaga i Yerusalemu yerekeza 
kuri Yorodani, abantu benshi baramusanze ngo bamwumve. Umubare w’abigishwa be 
wiyongeraga buri munsi. Benshi bazanwaga no kubatizwa, kandi n’ubwo Kristo ubwe 
atabatizaga, yahaye uburenganzira abigishwa be ngo bakore uwo muhango. Bityo ashyira 
ikimenyetso cye ku murimo w’integuza ye. Ariko abigishwa ba Yohana bagira ishyari 
ry’uburyo Yesu yarushagaho kwamamara. Batangira kwitegura kunenga umurimo we, kandi 
bidatinze baba babonye uburyo. Havutse ikibazo hagati yabo n’Abayuda bibaza niba 
umubatizo uhanaguraho umuntu icyaha; bakomeza bavuga ko umubatizo wa Yesu 
utandukanye n’uwa Yohana. Bidatinze bagirana impaka n’abigishwa ba Kristo ku bijyanye 
n’amagambo akwiriye gukoreshwa mu kubatiza, kandi na none bakibaza uwahaye Yesu 
ububashabwo kubatiza. {UIB 110.2} 

Abigishwa ba Yohana baza aho ari bitotomba, bavuga bati, “Mwigisha, uwari kumwe nawe 
hakurya ya Yorodani, uwo wahamyaga dore na we arabatiza, n’abantu bose baramusanga.” 
Binyuze muri aya magambo, Satani ateza Yohana ikigeragezo. Nubwo umurimo wa Yohana 
wasaga naho ugiye kugera kw’iherezo, byaranashobokaga ko abasha gukoma mu nkokora 
umurimo wa Kristo. Iyo aza kwifatanya na bo mu mpuhwe bari bamugiriye, maze 
akagaragaza agahinda cyangwa gucika intege yuko hari umurengeje ubushobozi, yari kuba 
abibye imbuto yo kwicamo ibice, yari kuba ahembereye igomwa n’ishyari, kandi yari kuba 
adindije kujya mbere kw’inkuru nziza. {UIB 110.3} 

Yohana yari afite muri kamere ye intege nke nk’iziboneka mu bandi bantu, ariko gukorwaho 
n’urukundo mvajuru byari byarahinduye imibereho ye. Yiberagaho imibereho irangwa 
n’umwuka uzira inarijye n’irari, kurutaho akabaho imibereho iruta kutanyurwa n’ishyari. 
Ntiyagaragaje kwifatanya mu kutanyurwa kwaranze abigishwa be, ariko yerekana neza uko 
yari asobanukiwe isano iri hagati ye na Mesiya, n’uburyo yakiranye ibyishimo Uwo yari 
yarateguriye inzira. {UIB 110.4} 



Yaravuze ati, “Nta cyo umuntu yashobora kwiha ubwe, keretse yagihawe kivuye mu ijuru. 
Namwe murambere abagabo yuko navuze nti ‘Sijye Kristo, ahubwo natumwe 
kumubanziriza. Uwo umugeni asanga niwe mukwe, kandi umuranga iyo ahagaze iruhande 
rw’umukwe amwumva anezezwa n’ijwi rye.” Yohana yigaragaje nk’umuranga wakoraga 
umurimo nk’uw’intumwa ihuza imiryango yombi, y’abitegura gushyingiranwa. Ubwo 
umukwe yari amaze kwakira umugeni we, umurimo w’umuranga wari urangiye. Yishimiye 
umunezero w’abari bamaze guhuzwa n’umurimo yari yakoranye imbaraga. Yohana yari 
yarahamagariwe kuyobora abantu kuri Yesu, kandi byari ibyishimo bye kubona umurimo 
w’Umukiza ujya mbere. Yaravuze ati, “None uwo munezero wanjye mwinshi cyane 
urasohoye. Uwo akwiriye gukuzwa; naho jye nkwiriye kwicisha bugufi.” {UIB 110.5} 

Yohana yari yarageze ku rugero rwo kwigomwa ibimunezeza, kuko yarebanaga kwizera 
Umucunguzi. Ntiyigeze atekereza kwireherezaho abantu, ahubwo yaharaniraga kurushaho 
kuzamura ibitekerezo byabo, kugeza ubwo bizashyika kuri Ntama w’Imana. We ubwe yari 
ijwi, yari ijwi rirangururira mu butayu. Noneho yari anejejwe no kwemera guceceka no 
kutagaragara, kugira ngo amaso yose ahindukirire Umucyo w’Ubugingo. {UIB 111.1} 

Abanyakuri bashikamye ku muhamagaro wabo nk’intumwa z’Imana ntibazishakira 
ibyubahiro byabo bwite. Kwikunda kuzamirwa n’urukundo rwa Kristo. Nta guhangana 
kuzangiza impamvu ikomeye y’ubutumwa bwiza. Bazasobanukirwa ko ari umurimo wabo 
kwamamaza, nkuko Yohana yabigenje, bagira bati: “Nguyu Umwana w’intama w’Imana 
ukuraho ibyaha by’abari mw’isi.” Yohana 1:29. Bazerereza Yesu, kandi hamwe na we 
inyokomuntu izashyirwa hejuru. “Nimwumve uko Iyo iri hejuru cyane, ituye ahahoraho 
ivuga, izina ryayo ni Uwera ikavuga iti ‘Aho ntuye ni hejuru kandi harera. Mbana n’ufite 
umutima umenetse wicisha bugufi, kugira ngo mpembure imyuka y’abicisha bugufi, 
mpembure n’abafite imitima imenetse.” Yesaya 57:15. {UIB 111.2} 

Umutima w’umuhanuzi, utari ukirangwamo n’inarijye, wari wuzuwe n’umucyo mvajuru. 
Ubwo yahamyaga iby’icyubahiro cy’Umukiza, amagambo ye yendaga kumera nka ya yandi 
Kristo ubwe yaganiriye na Nikodemo. Yohana yaravuze ati, “Uwavuye mw’ijuru ni we 
usumba byose, naho uwo mw’isi we ni uw’isi nyine, kandi n’ibyo avuga ni iby’isi. Uwavuye 
mw’ijuru ni we usumba byose.... Uwatumwe n’Imana avuga amagambo yayo, kuko Imana 
idatanga Umwuka imugeze.” Kristo yarahamije ati, “Kuko ntagambirira ibyo nishakiye, 
ahubwo ngambirira ibyo Uwantumye ashaka.” (Yohana 5:30 B.I.I). Yavuzweho aya 
magambo ngo, “Kuko wakunze gukiranuka ukanga ubugome, Ni cyo cyatumye Imana, ari 
yo Mana yawe, Igusiga amavuta yo kwishima, Ikakurutisha bagenzi bawe.” Abaheburayo 
1:9. Imana Data “ntiyatanze Umwuka ngo imugerere.” {UIB 111.3} 



Ni nako bimeze ku bayoboke ba Kristo. Tubasha kwakira umucyo wo mw’ijuru igihe gusa 
dufite ubushake bwo kwemera gupfa ku narijye. Ntitubasha gusobanukirwa n’imico 
y’Imana, cyangwa ngo twemere Kristo kubwo kwizera, keretse gusa twemeye kuzana buri 
gitekerezo kikaba imbohe yo kumvira Kristo. Ababigenza batyo bose bahabwa Mwuka 
Wera ku rugero rutagabanije. Muri Kristo “ni ho hari kuzura k’Ubumana kose mu buryo 
bw’umubiri. Kandi mwuzuriye muri we.” Abakolosayi 2:9,10. {UIB 111.4} 

Abigishwa ba Yohana bavugaga ko abantu bose basanga Kristo; ariko mu bushishozi, 
Yohana aravuga ati: “Ntacyo umuntu yashobora kwiha ubwe;” bityo bake ni bo bari 
biteguye kumwemera nk’Umukiza ubakiza ibyaha. Ariko “uwemera ibyo ahamya, aba 
yemeye n’uko n’Imana ari inyakuri.” Yohana 3:33. “Uwizera uwo mwana aba abonye 
ubugingo buhoraho.” Nta mpamvu yo kujya impaka yuko umubatizo wa Kristo cyangwa 
uwa Yohana wezaho ibyaha. Ni ubuntu bwa Kristo buha umuntu ubugingo. Ukuyeho Kristo, 
umubatizo, kimwe n’indi mihango, ntacyo bimaze. “Utizera uwo Mwana ntabona 
ubugingo.” {UIB 111.5} 

Kujya mbere k’umurimo wa Kristo, ibyo Yohana yakiranye umunezero umeze utyo, 
byagejejwe ku bayobozi b’i Yerusalemu. Abatambyi n’abigishamategeko bari baragiriye 
Yohana ishyari kubwo kwamamara kwe ubwo babonaga abantu bava mu masinagogi 
berekeza iyo mu butayu; ariko noneho hari haje ufite imbaraga irenze yo kwigarurira benshi. 
Abo bayobozi bo mw’Isiraheli ntibari biteguye kuvuga nka Yohana ngo, “Akwiriye 
gukuzwa, naho jye nkwiriye kwicisha bugufi.” Bahagurukana imbaraga nshya zo kurwanya 
umurimo utuma abantu babavaho. {UIB 112.1} 

Yesu yari azi ko bazakora ibishoboka byose ngo bacemo ibice abigishwa be n’aba Yohana. 
Yari azi ko inkubi y’umuyaga wari uriho wirundanya ngo utembane ubuhanuzi bukomeye 
bwigeze buhabwa isi. Yirinda icyatuma habaho kutumvikana no kwicamo ibice, Ahagarika 
imirimo ye mw’ibanga, maze ajya i Galilaya. Natwe rero, nubwo twaba mu kuri, dukwiriye 
kugerageza kwirinda icyo ari cyo cyose cyatuma hababo impaka no kutumvikana. Kuko iyo 
ibyo bivutse, bivamo gutakaza ubugingo bwa bamwe. Igihe cyose habonetse ikibasha 
kuvamo gucikamo ibice, dukwiye gukurikiza urugero rwa Yesu na Yohana Umubatiza. 
{UIB 112.2} 

Yohana yari yarahamagariwe kuyobora nk’uhamagarira abantu kwivugurura. Kubera iyo 
mpamvu, abigishwa be bari mu kaga ko kumuhanga amaso, bumva ko kujya mbere 
k’umurimo ari we guhagazeho, bakibagirwa ko mu by’ukuri we ari igikoresho gusa Imana 
yakoresheje. Ariko umurimo wa Yohana ntabwo wari uhagije ngo ushyireho urufatiro 
rw’itorero rya Kristo. Igihe yari kuba asohoje inshingano ye, hari undi murimo wagombaga 



gukorwa, uwo ubuhamya bwe butabashaga kuzuza. Abigishwa be ibi ntibari babizi. Ubwo 
babonaga Kristo aje gukomeza uwo murimo, bagira ishyari kandi ntibanyurwa. {UIB 112.3} 

Ingorane nk’izo na n’ubu ziriho. Imana ihamagara umuntu gukora umurimo runaka; maze 
yawugeza aho ubushobozi bwe bugarukira, Uwiteka akazana abandi, bo kuwuteza imbere 
biruseho. Ariko, kimwe n’abigishwa ba Yohana, benshi bumva ko kujya mbere k’umurimo 
gushingiye ku mukozi wa mbere. Umuntu akaba ari we uhangwa amaso aho kuyahanga 
imbaraga mvajuru, ishyari rikazamo, maze umurimo w’Imana ukangizwa. Maze uwo uhawe 
icyubahiro kitamukwiriye agashyirwa mu kigeragezo cyo kwiyemera. Ntabona ko nawe 
abashishwa n’Imana. Abantu bigishwa kwiringira kuyoborwa n’umuntu, maze bityo 
bakagwa mw’ikosa, bityo bakava ku Mana. {UIB 112.4} 

Umurimo w’Imana ntugomba kugira ishusho no kwishyira hejuru by’umuntu. Uko ibihe 
biha ibindi Uwiteka azagenda awuzanamo abakozi batandukanye, abagire ibikoresho 
asohorezamo umugambi we mu buryo burushijeho kuba bwiza. Barahirwa abemera 
gucishwa bugufi, bakavuga nka Yohana Umubatiza bati, “Uwo akwiriye gukuzwa, naho jye 
nkwiriye kwicisha bugufi.” {UIB 112.5} 



IGICE CYA 19 - KU IRIBA RYA YAKOBO 


(Iki gice gishingiye muri Yohana 4:1-42) 

Yesu ari mu rugendo rwerekeza i Galilaya, yanyuze muri Samariya. Byari mu ma saa sita 
z’amanywa ubwo yageraga mu kibaya cy’i Shekemu. Aho iki kibaya gitangirira niho hari 
iriba rya Yakobo. Ananijwe n’urugendo, yicara hasi ngo aruhuke mu gihe abigishwa be bari 
bagiye gushaka ibyo kurya. {UIB 113.1} 

Abayuda n’Abanyasamariya banganaga urunuka, kugeza n’aho birinda uko bishoboka kose 
kugira ibyo bafatanya. Guhahirana n’Abanyasamariya igihe bibaye ngombwa byo byari 
byemewe n’abigishamategeko (ba Rabbi); ariko mu yindi mibanire rusange ntibyari 
byemewe. Umuyuda ntiyari yemerewe kuguza Umunyasamariya, cyangwa ngo yakire 
impano ye, cyangwa ngo amuhe agasate k’umugati cyangwa igikombe cy’amazi. 
Abigishwa, mu kujya kugura ibyo kurya, ntabwo bari banyuranije n’amategeko y’igihugu. 
Ariko ntibabashaga gukora ibirenze ibyo. Gusaba Umunyasamariya ko hari icyo yagufasha, 
cyangwa ngo mu bundi buryo ugire icyo wabafasha, ntibyabashaga kwinjira ndetse no mu 
bitekerezo by’abigishwa ba Yesu. {UIB 113.2} 

Ubwo Yesu yari yicaye iruhande rw’iriba, yari afite inzara n’inyota. Urugendo uhereye mu 
gitondo rwari rurerure, noneho izuba ryo ku manywa y’ihangu ryari rimurasiye hejuru. 
Inyota ye yongerwaga no gutekereza amazi afutse, amazi meza amuri iruhande, nyamara 
atabasha kuyashyikira; kubera ko atari afite umugozi cyangwa ikivomesho, kandi iriba ryari 
rirerire. Intege nke za kimuntu zose zari kuri we, bityo yari ategereje uwaza kuvoma. {UIB 
113.3} 

Umugore w’Umunyasamariyakazi aba arahageze, maze amera nk’aho atamubonye, 
avomera ikibindi cye acyuzuza amazi. Ahindukiye ngo agende, Yesu amusaba amazi yo 
kunywa. Mu muco w’Iburasirazuba, nta wabashaga kwirengagiza igikorwa nk’icyo. 
Iburasirazuba, amazi yitwaga “impano y’Imana.” Guha umugenzi amazi yo kunywa 
byafatwaga nk’umurimo w’icyubahiro ku buryo Abarabu bo mu butayu byatumaga 
banareka ibindi bakora ngo babashe gukora icyo gikorwa. Urwangano rwari hagati 
y’Abayuda n’Abanyasamariya rwabujije Umunyasamariyakazi kugirira Yesu iyo neza; 
ariko Umukiza yashakaga icyabasha gukingura umutima w’uwo Musamariyakazi, maze mu 
bwenge bukomoka mu rukundo mvajuru, Yesu asa n’ushaka gufashwa, nyamara ari we 
washakaga gutanga ubufasha. Iyo uwo Munyasamariyakazi aza gukorerwa igikorwa 
cy’ineza yashoboraga kutacyemera; ariko uwo ugiriye icyizere na we aracyikugirira. 
Umwami w’ijuru yasanze uyu wari insuzugurwa, amusaba kugira icyo yamukorera giturutse 
mu biganza bye. Uwaremye inyanja, ufite ububasha ku mazi yose yo hasi, uwafunguye 
amasoko n’imigezi yo kw’isi, yari yicajwe n’umunaniro kw’iriba rya Yakobo, ategereje 



gufashwa n’umugenzi wamugirira impuhwe ngo amuhe impano y’amazi yo kunywa. {UIB 
113.4} 

Uwo mugore abona ko Yesu ari Umuyuda. Mu gutangara, yibagirwa gukora icyo Yesu yari 
amusabye, ahubwo atangira kwibaza impamvu yabyo. “Umunyasamariyakazi aramubwira 
ati: ” Bishoboka bite,... Ko uri Umuyuda nkaba Umunyasamariyakazi, uransaba amazi ute?” 
{UIB 113.5} 

Yesu aramusubiza ati, “Iyaba wari uzi impano y’Imana, ukamenya n’ugusabye amazi uwo 
ari we, nawe uba umusabye na we akaguha amazi y’ubugingo.” Utangajwe nuko ngusabye 
icyoroheje kumpa amazi uvomye mw’iriba riri munsi y’ibirenge byacu. Iyaba wari unsabye, 
nanjye nari kuguha ukanywa ku mazi y’ubugingo bw’iteka ryose. {UIB 114.1} 

Uyu mugore ntiyasobanukiwe n’amagambo ya Kristo, ariko yumvise agaciro kayo. Bwa 
buryo bwe bw’amagambo y’urwenya butangira guhinduka. Mu kwibwira ko Yesu avuze 
iby’iriba riri iruhande rwabo, Umunyasamariyakazi aravuga ati, “Databuja, ko udafite icyo 
uvomesha, n’iriba rikaba ari rirerire, none se ayo mazi y’ubugingo wayakura he? Mbese ye 
uruta sogokuruza Yakobo, wadufukuriye iri riba, kandi akaba yaranywaga amazi yaryo?” 
Kuri we, yabonaga uwari umuri imbere nk’umugenzi wishwe n’inyota, unaniwe, wuzuye 
umukungugu. Mu bitekererezo bye amugereranya n’umukurambere wubahwagwa Yakobo. 
Yahaga agaciro ibyo yibwira, kandi niko byari bizwi, yuko nta rindi riba ribasha 
kugereranywa n’iryo bahawe na basogokuruza. Yasubizaga amaso inyuma kuri basekuruza, 
akongera akerekeza amaso imbere kuri Mesiya wendaga kuza, mu gihe uwari Ibyiringiro 
by’abakurambere, Mesiya ubwe, yari amuri iruhande, nyamara we ntabashe kumumenya. 
Ni bangahe uyu munsi bishwe n’inyota kandi begereye isoko nzima, nyamara amaso yabo 
bayahanze kure y’iriba ry’isoko y’ubugingo! “Ntukibaze uti ‘Ni nde uzazamuka ngo ajye 
mu ijuru?’ ” (Bisobanurwa ngo: kumanura Kristo). Cyangwa uti, ‘Ni nde uzamanuka 
ikuzimu?” ( Bisobanurwa ngo: kuzamura Kristo amukuye mu bapfuye). ... Ijambo 
rirakwegereye, ndetse riri mu kanwa kawe no mu mutima wawe:... Niwatuza akanwa kawe 
yuko Yesu ari Umwami, ukizera mu mutima wawe yuko Imana yamuzuye uzakizwa.” 
Abaroma 10:6-9 {UIB 114.2} 

Yesu ntiyahise asubiza ikibazo kimwerekeyeho we ubwe; ahubwo mu bushishozi bwinshi 
yaravuze ati, “Umuntu wese unywa aya mazi azongera kugira inyota, ariko unywa amazi 
nzamuha ntazagira inyota iteka ryose, ahubwo amazi nzamuha azamuhindukiramo isoko 
y’amazi adudubiza kugeza mu bugingo buhoraho.” Yohana 4: 13-14 {UIB 114.3} 

Uwifuza kumarwa inyota n’amazi yo ku masoko y’iyi si azanywa ariko yongere agire inyota. 
Ahantu hose abantu ntabwo banyuzwe. Bafite inyota y’icyahaza kwifuza k’umutima wabo. 
Hariho Umwe gusa ubasha guhaza uko kwifuza. Uwo isi ikeneye, ” Uwifuzwa n’amahanga 



yose,” ni Kristo. Imbaraga mvajuru we ubwe abasha gutanga, ni amazi y’ubugingo, yeza, 
agarura imbaraga mu mubiri, asubiza intege mu bugingo. {UIB 114.4} 

Yesu ntabwo yavugaga ko intama imwe y’amazi y’ubugingo ihagije k’uyakiriye. 
Usogongeye ku rukundo rwa Kristo akomeza iteka ryose kurwifuza; kandi nta kindi yifuza. 
Ubutunzi, ibyubahiro, n’ibinezeza by’isi ntibimurangaza. Ijwi ry’umutima we rihora ritaka 
riti, ni wowe nifuza. Kandi uhishurira ubugingo icyo bukeneye ategereje guhaza iyo nzara 
n’inyota. Ubushobozi bw’abantu no kubiringira ntibizagira icyo bigeraho. Ibigega by’amazi 
bizakama, amariba azuma; ariko Umukiza wacu ni isoko idakama. Tubasha kunywa, 
tukongera tukanywa, kandi tugahorana iteka isoko idakama. Uwo Kristo atuyemo ahorana 
muri we isoko y’imigisha — “isoko y’amazi adudubiza kugeza mu bugingo buhoraho.” Ni 
muri iyo soko abasha kuvomamo imbaraga n’ubuntu buhagije ku byo akennye bose. {UIB 
114.5} 

Ubwo Yesu yavugaga iby’amazi y’ubugingo, umugore yamuhanze amaso atangaye. Yari 
akoze ku cyifuzo cye, maze abyutsa muri we kwifuza iyo mpano Yesu yari avuzeho. Uyu 
mugore yasobanukiwe n’uko atari amazi yo mu iriba rya Yakobo avugwa; kuko aya yari 
ayamenyereye, ayanywa, akongera akagira inyota. Umugore aramubwira ati, ” Databuja, 
mpa kuri ayo mazi ntazagira inyota, kandi ntazagaruka kuvoma hano kuko ari kure.” Yohana 
4:15. {UIB 115.1} 

Mu kanya gato Yesu ahindura ikiganiro. Mbere yuko uyu muntu yakira iyi mpano yifuzaga 
guhabwa, agomba kubanza kwerekwa icyaha cye n’Umucunguzi we. Yesu aramubwira ati, 
“Genda uhamagare umugabo wawe maze ugaruke hano.” Umugore aramubwira ati, “Nta 
mugabo mfite.” Uyu mugore yibwiye ko icyo gisubizo gihita gihagarika ibibazo biganisha 
mur’icyo cyerekezo. Ariko Umukiza arakomeza agira ati, ” Uvuze ukuri yuko udafite 
umugabo, kuko wari ufite abagabo batanu, n’uwo ufite ubu si uwawe, Ibyo byo ubivuze 
ukuri.” {UIB 115.2} 

Umugore abyumvise ahinda umushyitsi. Ikiganza kidasanzwe cyari gitangiye guhindura 
impapuro zanditseho amateka y’imibereho ye, ibyo yibwiraga ko ari ibanga rye byari 
bishyizwe ku mugaragaro. Uyu ni nde wabashaga gusoma amabanga y’ubuzima bwe? Muri 
we hinjiramo ibitekerezo by’ubuzima bw’iteka ryose, iby’urubanza ruzaza, ubwo ibihishwe 
byose bizashyirwa ku mugaragaro. Mur’uwo mucyo, ibitekerezo bye birakanguka. {UIB 
115.3} 

Ntacyo yabashaga guhakana; ariko yirinda kugira icyo avuga kur’icyo kiganiro 
kitamushimishije. Mu guha icyubahiro gikomeye uwo bavuganaga, aramubwira ati, 
“Databuja, menye yuko uri umuhanuzi.” Hanyuma, mu kwibwira ko yahindura 
ibimuvugwaho, ahindurira ikiganiro ku ngingo zivuga iby’imyizerere. Niba koko uyu yari 



umuhanuzi, yagombaga kumuha umucyo kur’ibi bibazo byari bimuhagaritse umutima igihe 
kirekire. {UIB 115.4} 

Mu kwihangana, Yesu amwemerera ko akomeza kuganisha ikiganiro aho ashaka. Hagati 
aho ariko, Yesu yari ategereje kubona amahirwe yo kongera kumucengezamo ukuri. 
Umugore aramubwira ati, “Ba sogokuruza bacu basengeraga kuri uyu musozi, namwe 
mukagira ngo i Yerusalemu ni ho hakwiriye gusengerwa.” Imbere yabo hari umusozi wa 
Gerizimu. Urusengero ruwubatseho rwari rwarasenyutse, hasigaye gusa urutambiro rwarwo. 
Ikibazo cy’ahagomba gusengerwa cyari cyarateje amakimbirane hagati y’Abayuda 
n’Abasamariya. Bamwe mu bakurambere b’Abanyasamariya bahoze bakomoka muri 
Isiraheli; ariko kubera ibyaha byabo, Uwiteka yemera ko baneshwa n’ishyanga risega 
ibigirwamana. Bamaze igihe kinini barifatanije n’abasenga ibigirwamana, buhoro buhoro 
bigeza ubwo imyizerere yabo yanduzwa. Ni iby’ukuri ko babifataga ko ibishushanyo 
bibibutsa gusa Imana ihoraho, Umutware w’ibyaremwe byose; nyamara abantu 
byarabatwaye batangira kuramya ibyo bishushanyo bibajwe. {UIB 115.5} 

Ubwo urusengero rw’i Yerusalemu rwongeraga kubakwa mu gihe cya Ezira, Abasamariya 
bifuje gufatanya n’Abayuda mu kurwubaka. Abayuda banze kubaha ayo mahirwe, maze 
urwango rukabije ruvuka hagati yabo bombi. Abasamariya bubaka urusengero rwo 
kwihimura ku musozi Gerizimu. Aha bahasengeraga bakurikije imihango yategetswe na 
Mose, n’ubwo bataretse rwose gusenga ibigirwamana. Ariko bagize akaga, urusengero 
rwabo rusenywa n’abanzi babo, maze basa n’abavumwe; ariko bakomeza kwihambira ku 
migenzo yabo n’uburyo bwabo bwo gusenga. Ntibabashaga kwemera ko urusengero rw’i 
Yerusalemu ari inzu yo gusengeramo Imana, haba no kwemera ko idini y’Abayuda iruta 
iyabo. {UIB 115.6} 

Mu gusubiza umugore, Yesu aravuga ati, ” Mugore, nyizera. Igihe kizaza, ubwo bazaba 
batagisengera Data kuri uyu musozi cyangwa i Yerusalemu. Dore mwebweho musenga icyo 
mutazi, ariko twebwe dusenga ibyo tuzi kuko agakiza kava mu Bayuda.” Yesu yari 
yerekanye ko ntaho ahuriye n’amakimbirane yari hagati y’Abayuda n’Abasamariya. Ubu 
noneho icyo yashakaga ni ugukuraho iyo mitekerereze Abasamariya bari bafite ku Bayuda. 
Ubwo yerekanaga ukuri yuko kwizera kw’Abasamariya kwangijwe no gusenga 
ibigirwamana, Yesu yavuze ko ukuri gukomeye kwo gucungurwa kwari kwarashinzwe 
Abayuda, kandi ko muri bo ari ho Mesiya yari kuzagaragarira. Binyuze mu Byanditswe 
Byera, bari barasobanukiwe n’imico y’Imana ndetse n’amahame agenga ubuyobozi bwayo. 
Yesu yishyize ku ruhande rw’Abayuda nk’abo Imana yari yariyeretse. {UIB 116.1} 

Yashakaga kuzamura ibitekerezo by’abamwumvaga ngo birenge imihango, hamwe 
n’ibibazo byo guhangana. ” Ariko igihe kiraje ndetse kirasohoye, ubwo abasenga by’ukuri 



basenga Data mu Mwuka no mu kuri, kuko Data ashaka ko bene abo ari bo bamusenga. 
Imana ni Umwuka: n’abayisenga bakwiriye kuyisengera mu Mwuka no mu kuri.” Yohana 
4: 23, 24. {UIB 116.2} 

Aha hongeye kuvugwa kwa kuri Yesu yari yarahishuriye Nikodemu ubwo yamubwiraga ati, 
“Umuntu utabyawe ubwa kabiri ntabasha kubona ubwami bw”Imana.” Yohana 3:3. 
Gushaka umusozi wera cyangwa urusengero rwera sibyo bituma abantu bashyikirana 
n’Ijuru. Idini ntabwo igomba kureberwa ku bigaragarira inyuma ndetse n’imihango. Idini 
ikomoka ku Mana niyo yonyine ibasha kuyobora ku Mana. Kugira ngo tumukorere by’ukuri, 
tugomba kubyarwa na Mwuka ukomoka mw’ijuru. Uyu niwe uzatunganya umutima 
n’ibitekerezo akabihindura bishya, akaduha ubushobozi bushya bwo kumenya no gukunda 
Imana. Azaduha kumvira nta gahato ibyo adusaba byose. Uku ni ko gusenga kw’ukuri. Ibi 
ni umusaruro uzanwa no gukorana na Mwuka Wera. Kubw’uwo Mwuka, isengesho ry’ukuri 
rirandikwa, kandi iryo sengesho rikemerwa n’Imana. Iyo umuntu ahirimbanira kwegera 
Imana, aho niho umurimo wa Mwuka ugaragarira, kandi Imana iziyereka uwo muntu. Abo 
bayisenga batyo ni bo ishaka. Yiteguye kubakira, no kubagira abana bayo. {UIB 116.3} 

Ubwo uyu mugore yavuganaga na Yesu, yanyuzwe n’amagambo ye. Ntiyari yarigeze yumva 
ibitekerezo nk’ibyo mu batambyi bo mu bwoko bwe cyangwa abo mu Bayuda. Ubwo 
imibereho ye ya kera yasaga n’irambuwe imbere ye, byamugaragarije ko hari icyo yari 
akeneye kumenya. Yasobanukiwe n’inyota y’ubugingo bwe, itabasha kumarwa n’amazi yo 
mw’iriba ry’i Sukara. Nta kintu na kimwe cyari cyarigeze gikangurira ibitekerezo bye 
kwifuza ibyo mw’ijuru nkubu. Yesu yamweretse ko abasha kurondora ibiri mu mibereho 
ye; nyamara uyu mugore yumva ko Yesu ari inshuti ye, imufitiye impuhwe n’urukundo. 
Nubwo ukwera kwa Yesu kwamuregaga ibyaha bye, Yesu nta jambo ryo kumuciraho iteka 
yigeze amubwira, ahubwo yamubwiye iby’Ubuntu bwe, bubasha guhindura ubugingo bwe. 
Yatangiye gusobanukirwa n’imico ya Yesu. Maze ibibazo bitangira kuvuka mu bitekerezo 
bye yibaza ati, Ese uyu ntiyaba ari we Mesiya wari utegerejwe? Wa mugore abwira Yesu 
ati, “Nzi yuko Mesiya azaza, ari we witwa Kristo, kandi ubwo azaza azatubwira byose.” 
Yesu aramusubiza ati “Ni jye uvugana nawe.” Yohana 4: 25-26. {UIB 116.4} 

Ubwo uyu mugore yumvaga aya magambo, mu mutima we havutse kwizera. Yemeye 
amagambo y’agatangaza yari yumvise aturutse mu kanwa k’Umwigisha ukomoka mw’ijuru. 
{UIB 117.1} 

Uyu mugore yari anyuzwe mu mutima we. Yari yiteguye kwakira uguhishurwa kw’agaciro 
gahebuje; kuko yari afite ubushake bw’Ibyanditswe Byera, kandi Mwuka Muziranenge yari 
yatangiye gutegurira umutima we kwakira umucyo uruseho. Yari yarize isezerano riboneka 
mu Isezerano rya Kera rivuga ngo, “Uwiteka Imana yawe izabahagurukiriza umuhanuzi 



umeze nkanjye ukomotse hagati muri mwe, muri bene wanyu, azabe ari we mwumvira.” 
Gutegeka kwa kabiri 18: 15. Yifuzaga gusobanukirwa n’ubu buhanuzi. Umucyo wari 
utangiye kurasira ibitekerezo bye. Amazi y’ubugingo, ari yo mibereho y’umwuka Kristo aha 
buri wese ufite inyota, yari yatangiye kududubiza mu mutima we. Mwuka w’Uwiteka yari 
arimo akorana na we. {UIB 117.2} 

Amagambo asobanutse Kristo yabwiye uyu mugore ntiyabashaga kubwirwa Abayuda 
biyitaga abakiranutsi. Kristo yarigengeseraga cyane ubwo yabaga avugana na bo. Ikintu 
kitahishuriwe Abayuda, ari na cyo intumwa zaje gusabwa kugira ibanga, cyahishuriwe uyu 
mugore. Yesu yari amaze kubona ko uyu mugore azakoresha impano y’ibyo yari amaze 
kumenya mu guhamagarira abandi kuza ngo basangire ubuntu bwa Yesu. {UIB 117.3} 

Ubwo abigishwa bavaga mu byo bari bagiye gukora, batangajwe no gusanga Umwigisha 
wabo avugana n’umugore. Ntiyari yabashije kunywa amazi yari akeneye ngo akire inyota 
yari afite, ndetse ntiyifuzaga no kurya ibyokurya abigishwa be bari bazanye. Ubwo umugore 
yari agiye, abigishwa bamwingingira kurya. Babona acecetse, atekereza cyane, nk’uri mu 
bihe byo gusabana n’Imana. Mu maso he hararabagiranaga, maze batinya kurogoya 
umusabano We n’ijuru. Ariko bari bazi ko ananiwe cyane, kandi ko ari inshingano yabo 
kumwibutsa kwita ku mibereho ye y’umubiri. Yesu abona urukundo bamufitiye, maze 
aravuga ati, “Mfite ibyo kurya mutazi.” Yohana 4: 32. {UIB 117.4} 

Abigishwa baratangara bibaza uwaba yamuzaniye ibyo kurya; maze arabasobanurira ati, 
“Ibyokurya byanjye ni ugukora ibyo uwantumye ashaka, no kurangiza umurimo we.” 
Yohana 4:34. Bitewe n’uko amagambo yabwiye wa mugore yakanguye ibitekerezo bye, 
ibyo byanejeje Yesu. Yabonaga wa mugore anywa amazi y’ubugingo, maze bituma inzara 
n’inyota (Yesu) yari afite bishira. Gusohoza inshingano yari yaramuvanye mw’ijuru ni byo 
byahaga Umukiza imbaraga mu murimo we, maze bigatuma ibyo yifuza birenga ibyo abantu 
bifuza. Kwita ku muntu ufite inzara n’inyota byo kumenya ukuri byari iby’agaciro kuri we 
kuruta kurya no kunywa. Kuri we byamusubizagamo intege, bikamumara inyota. {UIB 
117.5} 

Umucunguzi wacu afite inyota y’uko twamumenya. Afite inzara yo kugirira impuhwe 
n’urukundo abo yaguze amaraso ye. Yifuza byimazeyo ko bamusanga ngo babone 
ubugingo. Nk’uko umubyeyi aba ashaka kureba ukumwenyura k’umwana we muto 
nk’ikimenyetso cy’uko azi mama we, bikanerekana ko atangiye kumenya ubwenge, ni ko 
na Kristo aba ashaka kureba ikimenyetso cy’urukundo ruhebuje, rugaragaza ko imibereho 
ya Mwuka yatangiye mu muntu. {UIB 117.6} 

Uyu mugore yari yuzuye umunezero ubwo yategeraga amatwi amagambo ya Kristo. Uku 
guhishurirwa gukomeye kwaramurenze. Asiga ikibindi cye, asubira mu mudugudu, 



ashyiriye abandi iyo nkuru. Yesu yamenye impamvu yatumye agenda. Gusiga ikibindi cye 
byagaragazaga nta gushidikanya icyo amagambo ya Yesu yari amaze gukora muri we. 
Yifuzaga by’ukuri guhabwa amazi y’ubugingo; maze bimwibagiza icyari cyamuzanye 
kw’iriba, yibagirwa ko Umukiza afite inyota, kandi ko ari we wagombaga kumuha amazi. 
Umutima we wuzuye umunezero, yagiye yihuta cyane, ngo ageze ku bandi umucyo yari 
amaze kwakira. {UIB 118.1} 

Yabwiye abantu bo mu mudugudu bose ati: “Nimuze murebe umuntu umbwiye ibyo nakoze 
byose,“. “Ese aho uyu ntiyaba ari we Kristo?” Amagambo ye anyura imitima yabo. Mu maso 
he hagaragarazaga imibereho mishya, uguhinduka kw’imibereho ye yose. Bagira amatsiko 
yo kubona Yesu. ” Maze bava mu mudugudu ngo baze aho ari.” {UIB 118.2} 

Ubwo Yesu yari acyicaye iruhande rw’iriba, abona imirima y’ingano yari imbere ye, uko 
yasaga neza kubwo izuba ryayirasiragaho. Agira ngo akangure ibitekerezo by’abigishwa be, 
yayikoresheje nk’imfashanyigisho agira ati: “Mbese ntimuvuga ngo ‘hasigaye amezi ane 
isarura rigasohora?’ Dore ndababwira, nimwubure amaso murebe imirima yuko imaze 
kwera ngo isarurwe.” Yohana 4:35. Uko yavuganaga na bo, niko yitegerezaga itsinda 
ry’abantu ryazaga ryerekeje kw’iriba. Hari hasigaye amezi ane ngo ingano zisarurwe, ariko 
hari hamaze kuboneka umusaruro witeguye gusarurwa. {UIB 118.3} 

Arababwira ati, “Umusaruzi ahabwe ibihembo, ateranirize imyaka ubugingo buhoraho ngo 
umubibyi n’umusaruzi banezeranwe. Kuko iri jambo ari iry’ukuri ngo ‘Habiba umwe, 
hagasarura undi.” Yohana 4:36, 37. Aha Kristo yerekanaga umurimo w’agaciro abemeye 
ubutumwa bwiza bagomba gukorera Imana. Bagomba kuba abakozi be bahoraho. Akeneye 
ko buri muntu ku giti cye agira icyo amukorera. Kandi twaba tubiba cyangwa dusarura, 
turakorera Imana. Umwe abiba imbuto; undi agasarura; kandi bombi umubibyi n’umusaruzi 
bagahabwa ibihembo. Bose bakanezezwa n’ibihembo by’umurimo wabo. {UIB 118.4} 

Yesu yabwiye abigishwa be ati; “Nabatumye gusarura ibyo mutahinze, abandi barakoze 
namwe mwazunguye umurimo wabo.” Yohana 4:38. Aha Umukiza yarebaga imbere ku 
musaruro utangaje wo ku munsi wa Pantekote. Abigishwa ntibagombaga kubona ko uyu ari 
umusaruro w’ibyo bakoze ubwabo bonyine. Bari binjiye mu murimo watangiwe n’abandi. 
Uhereye ku kugwa kwa Adamu, Kristo yagiye ageza imbuto z’ijambo rye ku bagaragu be 
yatoranije, ngo zibibwe mu mitima y’abantu. Kandi ingabo ze zitagaragara, n’imbaraga ze 
zigera hose, byagiye bikora bucece nyamara bigatanga umusaruro ugaragara. Ikime 
n’imvura ndetse n’izuba by’ubuntu bw’Imana byagiye bitangwa, ngo bivomerere ndetse 
bigaburire imbuto y’ukuri. Kristo yari agiye kuvomerera izo mbuto n’amaraso ye bwite. 
Abigishwa be bagize amahirwe yo gukorana n’Imana. Bakoranye na Kristo ndetse n’abantu 
b’intungane bo mu bihe bya kera. Mu gusukwa kwa Mwuka Muziranenge ku munsi wa 



Pantekote, ibihumbi n’ibihumbi bari guhinduka mu munsi umwe. Ibi byari ingaruka 
z’umurimo wo kubiba wakozwe na Kristo, umusaruro w’umurimo we. {UIB 118.5} 

Mu magambo yabwiwe wa mugore kw’iriba, imbuto nziza zari zibibwe, kandi umusaruro 
ntiwatinze kuboneka. Abasamariya baraje bategera Yesu amatwi kandi baramwizera. 
Bamuzengurutse aho kw’iriba, bamuhata ibibazo, kandi n’amatsiko menshi banyurwa 
n’ibisubizo yabahaye ku byo batari basobanukiwe. Uko bamutegeraga amatwi, ibyari urujijo 
kuri bo bitangira kuyoyoka. Bari bameze nk’abantu bari mu mwijima ukomeye bagerageza 
gukurikira umwambi w’umucyo kugeza aho baboneye amanywa. Ariko ntibanyuzwe n’iki 
kiganiro cy’akanya gato. Bari bafite amatsiko yo kumva ibirenze ibyo bari bamaze kumva, 
kandi bifuza ko n’inshuti zabo na zo zakwiyumvira uyu mwigisha w’igitangaza. 
Bamurarikira kuza mu mudugudu wabo, kandi bamusaba kugumana na bo. Amara iminsi 
ibiri i Samariya, kandi abandi benshi baramwizera. {UIB 119.1} 

Abafarisayo basuzuguye kwicisha bugufi kwa Yesu. Banze kwemera ibitangaza bye, maze 
bamusaba ikimenyetso kigaragaza ko ari Umwana w’Imana. Ariko Abasamariya bo nta 
kimenyetso basabye, kandi Yesu ntiyagize ibitangaza akorera muri bo, uretse guhishura 
ibihishwe by’imibereho ya wa mugore ku iriba. Nyamara kandi benshi baramwemeye. Muri 
ibyo byishimo byabo bishya babwira wa mugore bati, ” Noneho si amagambo yawe yonyine 
aduteye kwizera, kuko natwe twiyumviye tukamenya ko uyu ari we Mukiza w’abari mu isi 
koko.” Yohana 4:42. {UIB 119.2} 

Abasamariya bizeraga ko Mesiya yari kuzaza nk’Umucunguzi, utari uw’Abayuda gusa, 
ahubwo ari uw’isi yose. Mwuka Wera avugira muri Mose yari yaramuhanuye ko ari 
umuhanuzi uzakomoka ku Mana. Binyuze muri Yakobo, byari byaravuzwe ko amahanga 
yose azakoranira kuri we; kandi binyuze muri Aburahamu, ngo muri we amahanga yose yo 
ku isi ni mo azaherwa umugisha. Kubera ko Abayuda bari barasobanuye nabi 
iby’umuhanuzi wa nyuma, bitiranya kuza kwa Yesu kwa mbere n’icyubahiro cyo kuza kwe 
kwa kabiri, byari byarateye Abasamariya kwanga inyandiko zera zose uretse izanditswe na 
Mose gusa. Ariko ubwo Umukiza yari amaze gukuraho ubwo busobanuro bw’ibinyoma, 
benshi bemeye iby’ubuhanuzi bwa nyuma ndetse n’amagambo ya Kristo ubwe avuga 
iby’Ubwami bw’Imana. {UIB 119.3} 

Yesu yari yatangiye gukuraho urusika rwari hagati y’Abayuda n’Abanyamahanga, no 
kwigisha iby’agakiza ku batuye isi. N’ubwo yari Umuyuda, yasabanaga n’Abasamariya nta 
nkomyi, agira ngo ateshe agaciro imico y’Abafarisayo bo mu bwoko bwe. Imbere yo 
kwiyemera kwabo, Yesu yemera kwakirwa n’ubwo bwoko bwasuzugurwagwa. Yaryamaga 
mu nzu zabo, agasangira na bo ibyokurya ku meza yabo, - akarya ibiryo byateguwe ndetse 



bikarurwa n’intoki zabo, - akigishiriza mu mihanda yabo, kandi akabafata neza cyane 
abagaragariza ineza n’urugwiro. {UIB 119.4} 

Mu rusengero i Yerusalemu, hari urukuta rutandukanya inkike yo hanze n’ibindi bice 
by’inyubako yera. Kuri uru rukuta hari inyandiko zanditse mu ndimi zitandukanye, zivuga 
ko nta wemerewe kururenga uretse gusa Umuyuda. Umunyamahanga aramutse arenze uru 
rukuta, yabaga yanduje urusengero, kandi igihano ni uko yahasigaga ubuzima. Ariko Yesu 
we nkomoko y’Urusengero n’ibirukorerwamo, yiyegereza Abanyamahanga abagaragariza 
impuhwe, kandi ubuntu bwe bwari bubazaniye agakiza Abayuda bari baranze. {UIB 119.5} 

Kuguma i Samariya kwa Yesu kwari kugamije kubera abigishwa be umugisha, kuko bari 
bagitwarwa n’imyitwarire ya Kiyuda yo kudaha abandi agaciro. Bumvaga ko gushyigikira 
igihugu cyabo bibasaba gukomeza urwango bafitiye Abasamariya. Bibazaga ku myitwarire 
ya Yesu. Ntibabashaga kwanga gukurikiza urugero rwe, maze mu minsi ibiri bamaze i 
Samariya, kuba indahemuka kuri Yesu bicubya kwishyira hejuru kwabo; n’ubwo mu mitima 
yabo nta kwiyunga kwarimo. Batinze kwiyumvisha yuko gusuzugura kwabo ndetse 
n’urwango bikwiye gusimburwa no kubabarira n’impuhwe. Ariko Umwami amaze gusubira 
mw’ijuru, inyigisho ze bazibonamo ubusobanuro bushya. Nyuma yo gusukwa kwa Mwuka 
Wera, bibuka indoro y’Umukiza, amagambo ye, kubaha no gufata neza yagiriraga 
abanyamahanga basuzuritse. Igihe Petero yajyaga kwigisha i Samariya, na we akoresha iyo 
mico mu murimo we. Igihe Yohana yahamagarirwaga kujya muri Efeso n’i Simuruna, 
yibutse ibyabereye i Shekemu, maze yuzura ishimwe no guhimbaza Umwigisha mvajuru, 
We, wabonaga ingorane bagomba guhura na zo, akaba yari yarabanje kubafasha abaha 
icyitegererezo cye bwite, cy’uburyo bazakora umurimo yabasigiye. {UIB 120.1} 

Umukiza aracyakora umurimo nk’uwo yakoze ubwo yakumbuzaga Umusamariyakazi 
amazi y’ubugingo. Abiyita abayoboke be babasha gusuzugura no kwirengagiza abantu 
banenwa; ariko nta mpamvu n’imwe yaba iy’aho umuntu avuka, iy’ubwoko akomokamo, 
cyangwa imibereho y’ubuzima yanyuzemo, ibasha kubuza urukundo rya Yesu kugera ku 
bana b’abantu. Ku muntu wese, n’ubwo yaba umunyabyaha ruharwa, Yesu aravuga ati, 
Iyaba wari unsabye, mba nguhaye amazi y’ubugingo. {UIB 120.2} 

Kurarikira abantu kwakira ubutumwa bwiza ntibikwiriye gusuzugurwa no kugezwa ku 
bantu bake gusa batoranyijwe, abo twibwira ko batazadukoza isoni nibabwemera. 
Ubutumwa bugomba kugezwa kuri bose. Igihe cyose imitima ikinguriwe kwakira ukuri, 
Kristo yiteguye kuyigisha. Abahishurira Data, akabahishurira n’uburyo bwo gusenga We 
yemera, kuko ari We ureba ibyo mu mitima. Ku bameze batyo, ntababwirira mu migani. 
Bene abo, kimwe na wa musamariyakazi, arababwira ati, “Ni Jye tuvugana.” {UIB 120.3} 



Ubwo Yesu yari yicaye ku iriba rya Yakobo, Yari avuye i Buyuda, aho umurimo we wari 
watanze umusaruro mucye. Yari yaranzwe n’abatambyi n’abigishamategeko, ndetse 
n’abiyitaga abigishwa be bari batarasobanukirwa n’imico ye mvajuru. Yari ananiwe aguye 
agacuho; nyamara ntiyirengagije amahirwe yo kuvugana n’umugore umwe gusa, nubwo yari 
umunyamahanga, utari uwo mu Blsiraheli, kandi uzwiho ko ari umunyabyaha. {UIB 120.4} 

Umukiza ntiyategereje ko inteko y’abantu ibanza guterana. Akenshi yatangiraga inyigisho 
ari kumwe n’abantu bake babaga bamuri iruhande, ariko hakagenda haza umwe umwe uko 
abagenzi bahanyuraga, bagaharara bakamwumva, kugeza ubwo iteraniro rinini ritangazwa 
no kumva amagambo y’Imana anyujijwe mu Mwigisha woherejwe n’Ijuru. Umukozi wa 
Kristo ntakwiriye kumva ko atavugana ubwuzu igihe avugana n’itsinda rito, kimwe n’uko 
yavugana n’abantu benshi. Habasha kubamo umuntu umwe gusa witeguye kumva 
ubutumwa; ariko se ni nde wamenya aho ingaruka zabwo zizagera? Byasaga n’iby’agaciro 
gake ku bigishwa ba Yesu, kubona Umukiza atanga umwanya we ngo avugane 
n’Umusamariyakazi. Ariko yaganiriye na we amubwiza ukuri kandi bisanzuye kuruta uko 
yavuganaga n’Abami, n’Abatware, cyangwa Abatambyi bakuru. {UIB 120.5} 

Inyigisho yahaye uriya mugore zagiye zisubirwamo kenshi muri iyi si yabaye akahebwe. 
{UIB 121.1} 

Akimara kubona Umukiza, Umusamariyakazi yahamagariye abandi na bo kumusanga. 
Yagaragaye nk’intumwa y’ingirakamaro kuruta abigishwa be. Abigishwa ntacyo babonaga 
i Samariya cyerekana ko ari umurima utanga icyizere. Ibitekerezo byabo byari bihambiriye 
ku murimo ukomeye wari kuzakorwa mu bihe bizaza. Ntabwo babonaga ko hafi yabo hari 
umusaruro ukwiriye gusarurwa. Ariko binyuze mu mugore basuzuguraga, umudugudu wose 
uza kumva Umukiza. Yahise ashyira bene wabo umucyo. {UIB 121.2} 

Uyu mugore agaragaza imikorere ishyira mu bikorwa kwizera dufite muri Kristo. Buri 
mwigishwa nyakuri avukira mu bwami bw’Imana ari umubwirizabutumwa. Unywa ku mazi 
y’ubugingo ahinduka isoko y’ubugingo. Uwakiriye agahinduka utanga. Ubuntu bwa Kristo 
buri mu muntu ni nk’isoko iri mu butayu, idudubiriza guhaza bose, kandi ituma abari bagiye 
kurimbuka bifuza kunywa ku mazi y’ubugingo. {UIB 121.3} 



IGICE CYA 20 - KERETSE MUBONYE IBIMENYETSO N’IBITANGAZA 


(Iki gice gishingiye muri Yohana 4:43-54) 

Abanyegalileya bari bavuye mu minsi mikuru ya Pasika bazana inkuru y’ibitangaza 
by’imirimo ya Yesu. Uburyo abanyacyubahiro b’i Yerusalemu baciriyeho iteka umurimo 
we byamukinguriye inzira yo kujya i Galileya. Abantu benshi bivovoteraga gukoreshwa 
nabi k’urusengero n’imikorere mibi y’Abatambyi. Bizeraga ko uyu mugabo, watumye 
abategetsi basubiranamo, ko yaba ari we Mucunguzi wari utegerejwe. Noneho amakuru 
yaraje asa n’ashimangira ibyiringiro byabo. Maze inkuru ivuga ko uwo muhanuzi yavuze 
ku mugaragaro ko ari We Mesiya. {UIB 122.1} 

Ariko ab’ i Nazareti ntibamwizeraga. Kubw’iyo mpamvu, Yesu ntiyigeze asura Nazareti 
ubwo yajyaga i Kana. Umukiza abwira abigishwa be ko nta muhanuzi ugira icyubahiro mu 
gihugu cy’iwabo. Abantu bagereranyaga imico n’iyo bo ubwabo babasha kwishimira. 
Ibitekerezo bigufi ndetse bishingiye ku by’isi byagenzuraga Yesu bishingiye ku buryo 
yavukiye ahantu hasuzuguritse, umwambaro we usuzuguritse, n’imirimo yakoraga buri 
munsi. Ntabwo banezezwaga n’umwuka wo gukiranuka wamurangaga kugeza n’ubwo nta 
n’icyaha na kimwe cyamubonekagaho. {UIB 122.2} 

Inkuru yuko Yesu yagarutse i Kana bidatinze ikwira i Galilaya, izanira ibyiringiro 
abababaye n’abashavuye. I Kaperinawumu iyi nkuru yashishikaje umunyacyubahiro wo mu 
Bayuda wari umutware mukuru w’imirimo y’ibwami. Umwana we w’umuhungu yari 
arwaye indwara igaragara ko itazakira. Abaganga bari baramukuyeho amaboko ashigaje 
gupfa; ariko ubwo se yumvaga ibya Yesu, yiyemeje kumusanga ngo amutabaze. Umwana 
yari ameze nabi cyane, kandi, nta byiringiro bari bagifite yuko agaruka agasanga akiri 
muzima; nyamara uyu mutware yumvaga ko ari we ubwe ukwiriye kubyibwirira Yesu. 
Yizeraga ko gusaba kw’umubyeyi kubasha kubyutsa impuhwe z’uwo Muganga Ukomeye. 
{UIB 122.3} 

Ageze i Kana ahasanga abantu benshi bazengurutse Yesu. Hamwe n’umutima wuzuye 
amatsiko, yagiye ahatana ngo agere aho Umukiza yari ari. Ibyiringiro bye bisa n’ibiyoyotse 
ubwo yabonaga umuntu wambaye bisanzwe, wuzuye umukungugu ananijwe n’urugendo. 
Ashidikanya niba uyu muntu abasha kumukorera icyo yari yaje kumusaba; ariko abasha 
kugirana ikiganiro na Yesu, amubwira ikimugenza, maze asaba Umukiza ko bajyana iwe 
mu rugo. Ariko Yesu yari yamaze kumenya agahinda ke. Mbere y’uko uyu mutware 
ahaguruka iwe, Umucunguzi yari yabonye umubabaro we. {UIB 122.4} 

Ariko Yesu yari yamenye ko uyu mubyeyi, mubitekerezo bye, yari yamaze gushyiraho 
impamvu ziri butume yemera Yesu. Iyo ikintu yasabaga kidasubizwa, ntiyari kwemera 



Kristo nka Mesiya. Mu gihe uyu mutware yari ategereje afite ishavu no gushoberwa, Yesu 
yaramubwiye ati, “Ntimwakwizera keretse mubonye ibimenyetso n’ibitangaza.” Yohana 4: 
48. {UIB 122.5} 

Atitaye ku bihamya byose byerekana ko Yesu ari we Kristo, uyu wasabaga yari yiyemeje 
gushyiraho ikigombero gituma amwizera bitewe n’uko abonye ko icyifuzo cye gisubijwe. 
Umukiza yerekanye ko bene iyi misabire idafite kwizera inyuranye no kwizera 
kw’Umusamariyakazi, we utarigeze asaba igitangaza cyangwa ikimenyetso. Ijambo rye, ari 
ryo gihamya gihoraho cyerekana Ubumana bwe, ryari rifite imbaraga igera ku mitima yabo. 
Kristo yababazwaga nuko abantu be, abari barashinzwe amabanga yo mu Byanditswe Byera, 
bananirwa kumva ijwi ry’Imana rivugana na bo rinyuze mu Mwana wayo. {UIB 123.1} 

Nyamara uyu mutware yari afite urugero runaka rwo kwizera; kuko yari aje gusaba icyo we 
yabonaga ko ari icy’agaciro mu migisha yose. Yesu yari afite impano ihebuje abasha 
gutanga. Yesu ntiyifuzaga gukiza uyu mwana gusa, ahubwo yashakaga ko uyu mutware 
ndetse n’ab’inzu ye bose babona umugisha w’agakiza, kandi ngo bakongeze urumuri i 
Kaperinawumu, ahantu hari hagiye kuba urubuga rw’umurimo we. Ariko uyu mutware 
agomba kubanza kumenya ubukene bwe mbere yuko yifuza ubuntu bwa Kristo. Uyu 
mutware yari ameze nka benshi bo mu gihugu cye. Bifuzaga Yesu kubwo inyugu zabo gusa. 
Bari bafite ibyiringiro by’uko babasha guhabwa imigisha idasanzwe binyuze mu mbaraga 
ze (Yesu) maze icyizere cyabo bakacyerekeza ku guhabwa iby’akanya gato; nyamari batazi 
indwara zabo mu by’umwuka, ndetse batazi ko bakeneye ubuntu bw’Imana. {UIB 123.2} 

Nk’urumuri rw’umucyo, amagambo y’Umukiza yagaragaje ibyari mu mutima w’uriya 
mutware. Yabonye ko uburyo ashaka mo Yesu bwuzuye inarijye. Asobanukirwa neza no 
kwizera kwe guhindagurika. Mu gahinda gakomeye, yumva ko gushidikanya kwe kubasha 
gutuma abura ubugingo bw’umwana we. Amenya ko ari imbere y’ubasha kurondora 
intekerezo, kandi ushobora byose. Mu maganya yo kwinginga, yatatse agira ati, “Databuja, 
manuka akana kanjye katarapfa.” Yohana 4:49. Yari afite kwizera Kristo nk’uko Yakobo 
yari afite ubwo yakiranaga na Malayika, avuga ati “Sinkurekura utampaye umugisha” 
Itangiriro 32:26. {UIB 123.3} 

Kimwe na Yakobo, yaranesheje. Umukiza ntabasha gutererana ubugingo bw’umugundiriye, 
asaba icyo yifuza kimubabaje. Aramubwira ati: “Genda umwana wawe ni muzima.” Yohana 
4:50. Uwo mutware ava imbere ya Yesu afite amahoro n’umunezero atigeze agira mu 
buzima bwe. Ntiyemeye gusa ko umuhungu we ari bukire, ahubwo mu kwizera gukomeye 
yizeye Kristo nk’Umucunguzi. {UIB 123.4} 

Kuri iyo saha abari iruhande rwa wa mwana wasambaga mu rugo i Kaperinawumu, bahise 
babona uguhinduka kudasanzwe. Igicucu cy’urupfu cyahise kimuvaho. Ubuganga 



busimburwa n’agahenge k’ubuzima. Amaso yari ahondobereye atangira kurebana ubwenge, 
maze ubugingo bwe busubizwamo imbaraga. Nta bimenyetso by’indwara byongeye 
kugaragara kuri uwo mwana. Umubiri we wari ufite umuriro mwinshi utangira koroherwa 
no kugira amafu, maze atwarwa n’ibitotsi. Umuriro w’ubuganga wamuvuyemo igihe hari 
ubushyuhe bukaze bw’amanywa. Abo mu muryango baratangara, kandi baranezerwa cyane. 
{UIB 123.5} 

I Kana ntihari kure cyane uvuye i Kaperinawumu ku buryo wa mutware yabashaga kugera 
iwe uwo mugoroba nyuma yo guhura na Yesu; ariko yatinze mu nzira. Umunsi 
wakurikiyeho nibwo yageze i Kaperinawumu. Mbega ukuntu yakiriwe mu rugo! Ubwo 
yajyaga gushaka Yesu, umutima we wari wuzuye agahinda. Umucyo w’izuba wasaga 
n’umurakariye, n’indirimbo z’utunyoni zasaga n’izimushinyagurira. Mbega uko byari 
bitandukanye ubwo yagarukaga imihura! Ibyaremwe byose byahindutse bishya. 
Yabibonaga mu buryo bushya. Ubwo yagendaga mu mafu ya mugitondo, yabonaga 
ibyaremwe byose bifatanije na we guhimbaza Imana. Akiri kure y’iwe, abagaragu be baza 
kumusanganira, bafite ishyushyu ryo kumumara amatsiko bakekaga ko yaba afite. Babona 
adashamajwe n’inkuru bari bamubwiye, ahubwo batangazwa n’uko ababajije isaha umwana 
yatangiye kumererwa neza. Baramusubuiza bati, “Ejo ku isaha ndwi, ni ho ubuganga 
bwamuvuyemo.” Yohana 4:52. Kuri wa mwanya nyine uwo mubyeyi yakiraga kubwo 
kwizera isezerano ngo, “Umwana wawe ni muzima,” imbaraga y’urukundo mvajuru nibwo 
yakoze kuri wa mwana wari ugiye gupfa. {UIB 123.6} 

Wa mubyeyi yihutira kuramutsa umuhungu we. Aramuhobera nk’uwari uzutse, maze 
akomeza gushimira Imana icyo gitangaza cyo gusubizwamo ubuzima. {UIB 124.1} 

Uyu mutware yifuje kumenya ibiruseho kuri Kristo. Uko yakomeje kumva inyigisho za 
Yesu, we n’umuryango we bahindutse abigishwa be. Umubabaro wabo usimburwa no 
guhinduka kw’umuryango wose. Inkuru y’icyo gitangaza irakwira; maze i Kaperinawumu 
aho ibitangaza bye byinshi byakorewe, haboneka inzira y’umurimo wa Kristo. {UIB 124.2} 

Wa wundi wahaye umutware w’i Kaperinawumu umugisha arifuza natwe kuduha umugisha. 
Ariko kimwe n’uriya mubyeyi wari ubabaye, akenshi twifuza Yesu kubw’inyungu z’iby’isi; 
maze twahabwa ibyo twifuza bikaba ari byo tugira ishingiro ryo kwizera urukundo rwe. 
Umukiza arifuza kuduha imigisha irenze iyo dusaba; maze agatinda gusubiza ibyo tumusaba 
kugira ngo atwereke ububi bw’imitima yacu, n’uko dukeneye ubuntu bwe. Ashaka ko tureka 
kumushakisha inarijye. Tukagaragaza ko ntacyo twimariye kandi ko dukennye cyane, maze 
ibyiringiro byacu byose bikaba mu rukundo rwe. {UIB 124.3} 

Uwo mutware yifuzaga kubona icyo asabye kimukorewe mbere y’uko yizera; ariko 
yagombaga kwemera ijambo rya Yesu kugira ngo ibyo asaba byumvwe kandi abihabwe. Iki 



ni icyigisho natwe dukwiriye kwiga. Ntitugomba kwizera tubitewe n’uko twabonye 
cyangwa twumvise ko Imana itwumva. Tugomba kwiringira amasezerano yayo. Iyo 
tuyisanze twizeye, ibyo dusaba byose bigera ku mutima w’Imana. Iyo dusabye imigisha 
yayo, tugomba no kwizera ko tuyihawe, kandi tukayishimira ko twamaze kuyihabwa. Maze 
ahasigaye tukajya mu mirimo yacu, twiringiye ko imigisha tuzayibwa igihe tuyikeneye 
cyane. Igihe twiga kubigenza dutyo, tuzamenya ko amasengesho yacu asubizwa. Imana 
izadukorera “ibiruta cyane ibyo dusaba,” ” ngo abahe nk’uko ubutunzi bw’ubwiza bwe 
buri,” kandi “n’ubwinshi bw’imbaraga zayo butagira akagero.” Abefeso 3:20,16; 1:19. {UIB 
124.4} 



IGICE CYA 21 - BETESIDA N’URUKIKO RUKURU RW’ABAYAHUDI 


(Iki gice gishingiye muri Yohana 5) 

“Kandi i Yerusalemu bugufi bw’irembo ry’intama hariho ikidendezi, mu Ruheburayo 
cyitwa Betesida, cyariho amabaraza atanu. Muri ayo mabaraza hari abarwayi benshi, barimo 
impumyi n’ibirema, n’abanyunyutse bari bategereje ko amazi yihinduriza” (UIB 125.1} 

Mu bihe bimwe na bimwe amazi y’icyo kidendezi yajyaga yibirindura kandi, muri rusange, 
abantu bizeraga ko ibyo biterwa n’imbaraga ndengakamere, ndetse ko nyuma yo 
kwihinduriza kw’ikidendezi uwo ari we wese watangagamo abandi yakiraga uburwayi ubwo 
ari bwo bwose yabaga afite. Imbabare amagana n’amagana zazaga aho hantu, nyamara bari 
imbaga nini cyane ku buryo, iyo amazi yibirinduraga, bihutiraga kujya imbere baribata abo 
basumbya intege b’abagabo, abagore ndetse n’abana. Benshi ntibashoboraga kwegera icyo 
kidendezi. Benshi mu bari barashoboye kukigeraho bapfiraga ku nkombe yacyo. Hafi aho 
hari harubatswe ubwugamo kugira ngo abarwayi bikinge icyokere cyo ku manywa n’imbeho 
ya nijoro. Hariho abararaga kuri ayo mabaraza, bagaragurikira ku nkengero z’icyo kidendezi 
uko umunsi uhaye uwundi, badafite ibyiringiro byo gukira. {UIB 125.2} 

Yesu yari yongeye kugaruka i Yerusalemu. Ubwo yatemberaga wenyine, asa n’ufite ibyo 
atekerezaho kandi asa n’urimo gusenga, yageze ku kidendezi. Yabonaga izo mbabare 
zihanze amaso icyo zibwiraga ko ari cyo mahirwe yazo rukumbi yo gukira. Yifuzaga 
gukoresha ububasha Bwe bukiza ngo akize buri mbabare. Nyamara hari ku munsi w’Isabato. 
Imbaga nini y’abantu yarimo igana ku rusengero gusenga kandi yari azi ko icyo gikorwa 
cyo gukiza gishobora gukangaranya imyumvire idashingiye ku kuri y’Abayuda maze 
bikarogoya umurimo We utarangiye. {UIB 125.3} 

Ariko Umukiza yaje kubona ububabare burengeje ubundi bwose. Bwari ubw’umuntu wari 
umaze imyaka mirongo itatu n’umunani ari ikimuga kitagira shinge na rugero. Ahanini, 
uburwayi bwe bwari inkurikizi z’icyaha cye bwite kandi abantu babufataga nk’iteka Imana 
yamuciriyeho. Uwo munyamubabaro yari amaze imyaka myinshi mu gahinda ari nyakamwe 
kandi nta nshuti afite, yumva yaratandukanijwe n’imbabazi z’Imana. Igihe byabaga 
byitezwe ko amazi yihinduriza, abari bamufitiye impuhwe kubw’uko atagiraga shinge na 
rugero bamuzanaga ku mabaraza. Ariko iyo igihe nyirizina cyageraga, yaburaga umufasha 
kujyamo. Yari yaragiye abona uko amazi yihinduriza ariko ntiyigeze ashobora kurenga 
inkombe y’ikidendezi. Abandi bamurushaga intege maze bakamutangamo. Ntabwo 
yashoboraga guhatana n’iyo mbaga y’abantu bikunda kandi bihugiraho ngo agire icyo 
ageraho. Umuhati we udacogora wo kugera ku ntego ye, impagarara ndetse n’inkeke 
y’urudaca byo kutabona ibyo yari yiteze, byahutaga bwangu udutege yari asigaranye. {UIB 
125.4} 



Uwo murwayi yari aryamye ku musambi we, maze akajya anyuzamo akubura umutwe ngo 
yitegereze mu kizenga, hanyuma abona mu maso h’umuntu wuje impuhwe yunamye hejuru 
ye, maze yumva amubwiye aya amagambo ngo, “Mbese urashaka gukira?” Ibyiringiro 
byahise byinjira mu mutima we. Yumvaga ko, mu buryo runaka, agiye kubona ubufasha. 
Nyamara mu kanya gato, bya binezaneza by’akanyabugabo yari agize byarayoyotse. 
Yibutse uburyo yari yaragerageje kenshi kugera mu kizenga, kandi ubu bwo yari afite 
icyizere gike cyo kubaho mu gihe yari ategereje ko cyongera kwibirindura. Yahindukiye 
acitse intege avuga ati, “Nyakubahwa, simfite umuntu wo kunshyira mu kizenga igihe amazi 
yibirinduye, kuko iyo ngerageje kujyamo undi aba yamaze kuntangamo.” (UIB 125.5} 

Ntabwo Yesu yigeze asaba iyi mbabare kumwizera. Yaravuze gusa ati, “Byuka ufate 
akarago kawe maze ugende.” Nyamara kwizera k’uyu mugabo kwagundiriye iryo jambo. 
Ubuzima bushyashya bwanyeganyeje buri rugingo na buri mutsi, maze mu maguru ye yari 
yarahinamiranye hazamo umurego w’ubuzima bwiza. Atiriwe ashidikanya, yagize ubushake 
bwo kumvira itegeko rya Kristo maze imitsi ye yose yikiriza ubwo bushake. Mu 
gusimbagurikira ku birenge bye, yisanze yabaye umunyambaraga. {UIB 126.1} 

Nta cyizere Yesu yari yigeze amuha cy’uko Imana iri bumufashe. Uwo muntu byari 
kumushobokera gushidikanya maze akaba atakaje amahirwe rukumbi yari abonye yo gukira. 
Ahubwo yizeye ijambo Kristo amubwiye, maze abonera imbaraga mu kurikurikiza. {UIB 
126.2} 

Dushobora kwakira gukira mu by’umwuka binyuze mu kwizera nk’uko. Icyaha 
cyadutandukanyije n’ubugingo bw’Imana. Ubugingo bwacu bgaguye ikinya. Twebwe 
ubwacu nta bushobozi dufite bwo kubaho imibereho itunganye burengeje ubwo icyo kirema 
cyari gifite bwo kwigenza. Hariho benshi bazi uburyo batishoboye kandi bifuza imibereho 
y’iby’umwuka yo gutuma bahuza n’Imana; barushywa n’ubusa bahatanira kuyigeraho. 
Bataka bihebye bati, “Yemwe, mbonye ishyano! Ni nde wankiza uyu mubiri untera urupfu?” 
Abaroma 7:24. Mwene abo bantu bihebye kandi bari mu ntambara nibararame barebe 
hejuru. Umukiza yubitse umutwe areba uwo yaguze amaraso Ye akamubwirana ineza 
n’impuhwe bitarondoreka agira ati, “Mbese urashaka gukira?” Aragutegeka ngo uhaguruke 
ufite ubuzima buzira umuze n’amahoro. Ntutegereze kwiyumvamo ko wakize. Izere ijambo 
Rye, ibyo birasohora. Shyira ubushake bwawe muri Kristo. Gira ubushake bwo kumukorera 
kandi uzabonera imbaraga mu gushaka gukurikiza ijambo Rye. Uko ingeso mbi yaba iri 
kose, ibyifuzo bibi biboha ubugingo n’umubiri kubera gusayisha, Kristo ashoboye kandi 
arashaka kubikubohora. Ubugingo “bwapfuye buzize ibicumuro n’ibyaha” azabuha kubaho. 
Abefeso 2:1. Azaha umudendezo imbohe yazahajwe n’intege nke, ibyago n’iminyururu 
y’icyaha. {UIB 126.3} 



Umuntu w’ikirema wakijijwe yarunamye ngo aterure uburiri bwe bwari bugizwe gusa 
n’akarago n’uburingiti, maze ubwo yegukaga afite ibinezaneza, yararanganije amaso mu 
mpande ngo arebe Umukiza, nyamara Yesu yari yamaze gucengera mu kivunge cy’abantu. 
Uwo muntu yatinyaga ko naramuka yongeye kumubona atazamumenya. Mu gihe yihutaga 
atera intambwe ikomeye kandi yemye, agenda ahimbaza Imana kandi yishimiye imbaraga 
yari abonye, yahuye na benshi mu Bafarisayo ahita ababwira uko yakize. Yatangajwe 
n’ukuntu bakiranye umwaga ibyo ababwiye. {UIB 126.4} 

Bahise bamusuzugura maze bamuca mu ijambo, bamubaza impamvu yikoreye uburiri bwe 
ku munsi w’Isabato. Bamwibukije bafite ubukana ko amategeko atemera ko umuntu 
yikorera umutwaro ku munsi w’Uwiteka. Kubera umunezero, uwo muntu yari yibagiwe ko 
ari ku Isabato, nyamara kandi yumvaga nta teka aciriweho kuba yumviye itegeko ry’Uwari 
afite ububasha buturutse ku Mana. Yabashubije ashize amanga ati, “Uwankijije ni we 
wambwiye ati ‘Ikorere uburiri bwawe ugende.’ ” Bamubajije uwakoze ibyo ariko ananirwa 
kumuvuga. Abo bategetsi bari bazi ko Umuntu Umwe ari we wenyine wigaragaje nk’ufite 
ububasha bwo gukora icyo gitangaza; ariko bifuzaga igihamya cyahuranyije cy’uko ari Yesu 
wabikoze, kugira ngo babone uko bamucira urubanza nk’uwishe Isabato. Mu myumvire 
yabo, ntabwo yari yishe itegeko gusa akiza umurwayi ku Isabato, ahubwo yari yanakoze 
ikizira gikomeye amutegeka kwikorera uburiri bwe. {UIB 126.5} 

Abayuda bari barasobanuye amategeko nabi cyane ku buryo yari yarahindutse umutwaro 
w’ububata. Ibintu bidasobanutse byasabwagwa n’ayo mategeko byari byarahindutse iciro 
ry’imigani mu yandi mahanga. By’umwihariko, Isabato bari barayizengurukije amabwiriza 
ashoboka yose atagize icyo amaze. Kuri bo, ntabwo wari umunsi w’umunezero, umunsi 
weguriwe Uwiteka, n’umunsi wo kubahwa. Abanditsi n’Abafarisayo bari baratumye 
kuyubahiriza bihinduka umutwaro utihanganirwa. Umuyuda ntiyari yemerewe gucana 
umuriro cyangwa ngo anakongeze itara ku Isabato. Ingaruka yabyo yabaye iy’uko basabaga 
Abanyamahanga kubakorera ibintu byinshi amategeko yabo yababuzaga kwikorera. 
Ntibigeze batekereza ko niba ibyo bikorwa byari ibyaha, ababikoresheje abandi bagomba 
kubiryozwa kimwe n’iyo baba babyikoreye ubwabo. Bibwiraga ko agakiza kagenewe gusa 
Abayuda, ndetse ko imibereho y’abandi bantu bose n’ubundi isanzwe ibuze ibyiringiro, 
idateze gusubira irudubi kurenza uko yari isanzwe. Nyamara Imana ntiyatanze amategeko 
adashobora kumvirwa n’abantu bose. Ntabwo amategeko yayo ashyigikira imipaka 
idashyize mu gaciro kandi ishingiye ku kwikunda. {UIB 127.1} 

Yesu yahuriye mu rusengero n’uwo muntu wari wakize indwara. Yari yazanywe no gutura 
ituro ry’uko yababariwe icyaha [ritambirirwa icyaha] n’ituro ry’ishimwe ku bw’imbabazi 
zikomeye yari yabonye. Yesu amubonye mu bantu baje kuramya Imana 



yaramwimenyesheje anamubwira amagambo yo kumwihanangiriza ati, “Dore ubaye 
muzima, ntukongere gukora icyaha, utazabona ishyano riruta irya mbere.” {UIB 127.2} 

Uwo muntu wakijijwe yari yuzuwe n’ibyishimo ubwo yabonanaga n’Umukiza we. Yabwiye 
Abafarisayo bari bamuhase ibibazo, atazi urwango bari bafitiye Yesu, ko uwo ari we 
wamukijije. “Nicyo cyatumaga Abayuda bashaka kurenganya Yesu, kuko yakoraga bene 
nk’ibyo ku munsi w’Isabato.” {UIB 127.3} 

Yesu yazanywe imbere y’Urukiko Rukuru rw’Abayuda kugira ngo yisobanure ku kirego 
cyo kutubahiriza Isabato. Iyo muri icyo gihe Abayuda baza kuba bari ishyanga ryigenga, 
icyo kirego kiba cyarabagejeje ku mugambi wabo wo kumwicisha. Ibi babibujijwe n’uko 
bategekwaga n’Abaroma. Nta bubasha Abayuda bari bafite bwo kugira uwo bakatira igihano 
cy’urupfu, kandi ibyo baregaga Kristo nta buremere byari kugira mu rukiko rw’Abaroma. 
Nyamara hari izindi nyungu biringiraga kurengera. Nubwo bari bafite umuhati wo gukumira 
umurimo We, Kristo yari arimo kugenda abarusha kwamamara mu bantu ndetse no muri 
Yerusalemu. Imbaga nini y’abantu batashimishwaga n’amagambo y’abigisha bareshywaga 
n’inyigisho Ze. Bashoboraga gusobanukirwa amagambo Ye maze imitima yabo igasusuruka 
kandi ikabona ihumure. Yavugaga ko Imana atari umucamanza uhora, ko ahubwo ari 
umubyeyi wuje ubugwaneza, kandi yagaragazaga ishusho y’Imana nk’uko yagaragariraga 
muri We. Amagambo Ye yari nk’amavuta y’icyomoro ku mutima ufite ibikomere. Yabaga 
arimo gusenya imbaraga z’igitugu z’imigenzo ya kera n’iz’amategeko abantu bishyiriyeho, 
kandi akerekana urukundo rw’Imana mu kuzura kwarwo kudakama. {UIB 127.4} 

Muri bumwe mu buhanuzi bwa kera buvuga kuri Kristo handitswe ngo, “Inkoni y’ubwami 
ntizava kuri Yuda, Inkoni y’ubutware ntizava hagati y’ibirenge bye Nyirayo ataraza; uwo ni 
We amahanga azumvira.” Itangiriro 49:10. Abantu bari barimo kuyoboka Kristo no 
kumwegera. Imitima y’imbaga y’abantu bamwemeraga yemeye inyigisho z’urukundo 
n’ubugwaneza ibirutishije imihango itoroshye basabwaga n’abatambyi. Iyo abatambyi 
n’abigisha batitambika, inyigisho Ye iba yarazanye ubugorozi iyi si itigeze igira. Nyamara 
mu rwego rwo kugira ngo bagumane ububasha bwabo, aba bayobozi biyemeje byimazeyo 
gusenya kwamamara kwa Yesu. Kumuzana imbere y’Urukiko Rukuru no gucira inyigisho 
Ze ho iteka mu ruhame, byari kubafasha kubigeraho bitewe n’uko abantu bari bacyubaha 
abayobozi babo b’idini. Umuntu wese wahangaraga kurwanya amabwiriza y’abigisha 
cyangwa akagerageza koroshya imitwaro bari barikoreje rubanda yafatwaga nk’uriho 
icyaha, atari icyaha cyo gutuka Imana gusa, ahubwo n’icy’ubugambanyi. Bishingikirije kuri 
ibyo, abo bigisha bashakaga kubyutsa urwikekwe kuri Kristo. Bamugaragazaga nk’umuntu 
ushaka kuvanaho imigenzo yari isanzweho, bityo agatuma abantu birema mo ibice kandi 
agaharurira Abaroma inzira yo kuzabategeka burundu. {UIB 128.1} 




Ariko rero imigambi abo bigisha bashakaga gusohoza bashishikaye mwene ako kageni 
yakomotse mu yindi nama itari iy’urwo Rukiko Rukuru rwabo. Satani amaze kunanirwa 
kunesha Kristo mu butayu, yakusanyije hamwe imbaraga ze zose kugira ngo amurwanyirize 
mu murimo We, ndetse nibishoboka agwabize umurimo We. Ibyo yananiwe kugeraho 
akoresheje umuhati we bwite yagambiriye kuzabigeraho binyuze mu bundi buhanga. Akiva 
ku rugamba rwo mu butayu yahise ajya inama n’abamarayika bafatanyije na we maze 
anonosora imigambi ye yo kurushaho guhuma imitima y’Abayuda kugira ngo batabasha 
kumenya Umucunguzi wabo. Yagambiriye gukorera mu bantu bari ibikoresho bye bari bari 
mu idini abashyiramo urwango we ubwe yari afitiye umugaba w’ukuri. Yifuzaga kubashora 
mu kwanga Kristo no gutuma imibereho Ye imusharirira cyane uko bishoboka kose yizeye 
ko azamuca intege mu murimo We. Bityo, abayobozi ba Isiraheli bahindutse ibikoresho bya 
Satani mu kurwanya Umukiza. {UIB 128.2} 

Yesu yari yaraje “kogeza amategeko no kuyubahiriza.” Ntabwo yagombaga gutubya 
icyubahiro cyayo, ahubwo yagombaga kucyerereza. Ibyanditswe biravuga ngo, 
“Ntazacogora, ntazakuka umutima, kugeza aho azasohoreza gukiranuka mu isi, n’ibirwa 
bizategereza amategeko ye.” Yesaya 42:21, 4. Yari yaje kubohora Isabato ku mabwiriza 
aremereye yari yaratumye ihinduka umuvumo mu cyimbo cyo kuba umugisha. {UIB 128.3} 

Kubw’iyo mpamvu, yahisemo Isabato nk’umunsi wo gukoreraho igikorwa cyo gukiza i 
Betesida. Aba yaranashoboye gukiza uwo murwayi ku wundi munsi w’icyumweru; cyangwa 
yari no gushobora kumukiza ntamutegeke kwikorera uburiri bwe. Nyamara ibyo ntibyari 
kumubashisha kugera ku cyo yifuzaga. Buri gikorwa Kristo yakoze mu mibereho Ye hano 
ku isi cyabaga gifite umugambi urimo ubuhanga. Icyo yakoraga cyose cyabaga ari ingenzi 
muri cyo ubwacyo no mu nyigisho yacyo. Mu ndembe zari aho ku kidendezi yatoranyije 
uwari ubabaye kurusha abandi kugira ngo abe ari we agaragarizaho ububasha Bwe bwo 
gukiza indwara, kandi yamutegetse kwikorera uburiri bwe akanyura mu murwa wose kugira 
ngo ashyire ahabona ikintu gikomeye yari yakorewe. Ibi byari kubyutsa ikibazo cyo 
kumenya ikintu amategeko yemera ko gikorwa ku Isabato, kandi byari kumuha uburyo bwo 
kubeshyuza amabwiriza y’Abayuda yerekeranye n’umunsi w’Uwiteka no gutangaza ko 
imigenzo yabo ntacyo imaze. {UIB 128.4} 

Yesu yababwiye ko igikorwa cyo gukiza imbabare cyari gihuje n’itegeko ry’Isabato. Cyari 
gihuje n’umurimo w’abamarayika b’Imana bahora banyuranamo hagati y’ijuru n’isi 
bakorera inyokomuntu ibabaye. Yesu yaravuze ati, “Data arakora kugeza n’ubu, nanjye 
ndakora.” Iminsi yose ni iy’Imana, ni yo isohorezamo imigambi ifitiye mwene muntu. Iyo 
uburyo Abayuda basobanuraga amategeko buba ari ukuri, ubwo Imana yari kuba iri mu 
ikosa, kandi ari yo nyir’umurimo wabeshejeho kandi ukomeza buri kintu cyose gifite 
ubugingo uhereye igihe yashyiragaho imfatiro z’isi. Bityo rero, iyavuze ko umurimo wayo 



ari mwiza, maze igashyiraho Isabato kugira ngo yizihize kuzura no gushyika kwawo, 
yagombaga no gushyiraho igihe cy’ikiruhuko ku murimo Wayo, bityo igahagarika gahunda 
y’akamenyero itajya irangira iboneka mu isanzure. {UIB 129.1} 

Mbese Imana yabuza izuba gukora umurimo waryo ku Isabato, ikabuza imirasire yaryo 
itanga ubugingo gususurutsa isi no kugaburira ibihingwa? Mbese kuri uwo munsi wera, 
gahunda y’imibumbe yaremwe igomba guhagarara? Mbese igomba gutegeka imigezi 
kurekeraho kuhira imirima n’amashyamba, kandi igategeka guhorera kw’inyanja 
guhagarika amazi yayo atemba agenda akanagaruka? Mbese ingano n’ibigori bigomba 
guhagarara gukura, kandi amahundo arimo guhisha akimurira ku wundi munsi indabo zayo 
zitukura? Mbese ku Isabato ibiti n’indabyo ntibigomba kumeraho udushami cyangwa ngo 
bikure? {UIB 129.2} 

Bigenze gutyo, abantu babura imbuto zo mu butaka n’imigisha ituma ubuzima buba ikintu 
cyo kwifuzwa. Ibyaremwe bigomba gukomeza gahunda yabyo idahinduka. Imana 
ntishobora guhagarika ikiganza Cyayo n’akanya kanzinya, naho ubundi abantu bazahara 
bagapfa. Umuntu nawe kandi afite umurimo agomba gukora kuri uwo munsi. Ibyangombwa 
bikenewe mu buzima bigomba gukorwa, abarwayi bagomba kwitabwaho, abakene bagomba 
guhabwa ubufasha bakeneye. Umuntu wese ukerensa gukiza imbabare ku Isabato azafatwa 
nk’uriho urubanza. Umunsi wera w’Imana w’ikiruhuko washyiriweho umuntu, kandi 
ibikorwa by’impuhwe bihuje rwose n’icyo washyiriweho. Imana ntiyifuza ko ibiremwa 
byayo bibabazwa n’intimba y’akanya gato ishobora kuvurwa ku Isabato cyangwa ku wundi 
munsi uwo ari wo wose. {UIB 129.3} 

Ibyo abantu bakenera ko Imana ibakorera ku munsi w’Isabato usanga ko ari byinshi cyane 
ndetse kurusha ibikenerwa ku yindi minsi. Abantu bayo bareka imirimo yabo isanzwe maze 
bagafata igihe cyo kwihererana n’Imana kandi bakayiramya. Ku Isabato nibwo bayisaba 
imigisha myinshi kurenza iyindi minsi. Bayisaba kubitaho by’umwihariko. Bifuza cyane 
guhabwa imigisha yayo ihebuje iyindi ibahitiyemo. Ntabwo Imana itegereza ko Isabato 
irangira ngo ibone gusubiza ibyo byifuzo. Ntabwo umurimo w’ijuru ujya uhagarara, bityo 
n’abantu ntibagomba kudohoka ku gukora ibyiza. Ntabwo Isabato yagenewe kuba igihe cyo 
gupfusha ubusa ntacyo umuntu akora. Amategeko atubuza kwikorera imirimo yacu isanzwe 
ku munsi w’ikiruhuko w’Uwiteka; imirimo yo kwishakira inyungu zacu bwite igomba 
guhagarikwa; nta murimo wo kwishakira ibinezeza cyangwa inyungu z’iby’isi wemewe 
n’amategeko kuri uwo munsi; ahubwo nkuko Imana yahagaritse umurimo wo kurema maze 
ikaruhuka ku Isabato kandi ikayiha umugisha, niko umuntu agomba kureka imirimo ye ya 
buri munsi maze ayo masaha yera akayaharira ikiruhuko cyubaka ubuzima, kuramya Imana, 
no gukora imirimo yera. Igikorwa Kristo yakoze cyo gukiza umuntu urwaye gihuje rwose 
n’amategeko. Cyubahirizaga Isabato. {UIB 129.4} 



Yesu yavuze ko anganya n’Imana uburenganzira bwo gukora imirimo itunganye nk’iyayo, 
kandi isa n’iyo Se akorera mu ijuru. Nyamara Abafarisayo bakomeje kurakara biruseho. Uko 
bo babyumvaga, ntabwo yari yishe itegeko gusa ahubwo mu kwita Imana “Se bwite” yari 
yigereranije ubwe nk’ureshya n’Imana. Yohana 5:18. {UIB 130.1} 

Ishyanga ry’Abayuda ryose ryitaga Imana Se, nicyo gituma batagombaga kurakara mwene 
ako kageni niba Kristo yari yavuzeko afitanye iyo sano n’Imana. Ahubwo bamushinjaga 
kwigereranya n’Imana, bigaragaza yuko bumvaga asa n’aho yisumbukuruje mu byo avuze. 
{UIB 130.2} 

Ntabwo aba banzi ba Kristo bari bafite ibisobanuro byo guhangana n’ukuri yigishaga 
imitima yabo. Bavugaga gusa ibyanditswe mu mihango n’imigenzo yabo, kandi ibi byasaga 
nk’aho nta mbaraga bifite kandi bitanejeje ubigereranyije n’ingingo Yesu yakuraga mu 
Ijambo ry’Imana ndetse no muri gahunda itajya ihagarara y’ibyaremwe. Iyo abanditsi bifuza 
kwakira umucyo, baba baremejwe yuko Yesu yavugaga ukuri. Ahubwo bahungaga ingingo 
yatangaga zijyanye n’Isabato, maze bagashaka kumubyukirizaho umujinya kuko yavugaga 
ko ahwanye n’Imana. Uburakari bw’abayobozi b’Abayuda nta kintu cyari kubutangira. Iyo 
baza kuba bataratinye rubanda, abatambyi n’abanditsi baba baratsinze Yesu aho. Nyamara 
imyumvire myiza abantu bari bamufiteho yari ikaze. Benshi Yesu bamubonagamo inshuti 
yabo yabakijije indwara kandi igahoza intimba zabo, bityo bashyigikiraga igikorwa yakoze 
cyo gukiza imbabare y’i Betesida. Ku bw’ibyo rero, byabaye ngombwa ko mu gihe runaka 
abo bayobozi bakumira urwango rwabo. {UIB 130.3} 

Yesu yamaganye ikirego cyo kwigereranya n’Imana. Yaravuze ati, ubushobozi bwanjye 
bwo gukora imirimo munshinja mbuterwa n’uko ndi Umwana w’Imana, nkaba ndi umwe 
na Yo muri kamere, mu bushake, no mu migambi. Mfatanya n’Imana mu bikorwa byayo 
byose byo kurema ndetse no kugira neza. “Ntacyo Umwana abasha gukora ubwe, atabonye 
Se agikora” Abatambyi n’abanditsi bashinje Umwana w’Imana amakosa bamuhora gukora 
umurimo n’ubundi yari yaratumwe mu isi gukora. Bari baritandukanyije n’Imana 
kubw’ibyaha byabo, kandi mu bwibone bwabo bari ibyigenge batayumvira. Biyumvagamo 
ko bihagije ubwabo, kandi ntibabonaga ko bakeneye ubwenge bw’ikirenga bwo kugenga 
ibikorwa byabo. Nyamara Umwana w’Imana we yari yariyeguriye ubushake bwa Se, kandi 
akishingikiriza ku bushobozi Bwe. Kristo yari yarisize ubusa byimazeyo kuburyo nta 
migambi Ye bwite yagiraga. Yemeraga imigambi Imana imufitiye maze umunsi ku wundi 
Se akamuhishurira imigambi Ye. Bityo natwe dukwiye kwishingikiriza ku Mana kugira ngo 
imibereho yacu ishobore kuba umusaruro w’ubushake Bwayo. {UIB 130.4} 

Ubwo Mose yari agiye kubaka ubuturo bwera ngo bube ahantu Imana igomba gutura, 
yategetswe gukora ibintu byose akurikije icyitegererezo yerekewe ku musozi. Mose yari 



yuzuye ishyaka ry’umurimo w’Imana; kandi abantu bahebuje abandi mu mpano, 
abanyabukorikori n’abanyabwenge bari biteguye gushyira mu bikorwa ibyo yabasabaga. 
Nyamara ntiyari gukora inzogera, amakomamanga, igitambaro cyo kumanika, imishunzi, 
cyangwa ibikombe byo mu buturo bwera keretse akurikije icyitegererezo yeretswe. Imana 
yamuhamagaye ku musozi imwereka ibintu byo mu ijuru. Imana yamutwikirije ubwiza 
Bwayo kugira ngo abashe kubona icyo cyitegererezo, kandi ibintu byose byakozwe ari cyo 
bikurikije.Bityo, Isiraheli Imana yashakaga kugira ubuturo bwayo, yayeretse urugero 
ruhebuje rw’imico Yayo. Icyo cyitegererezo bakerekewe ku musozi ubwo amategeko 
yatangirwaga kuri Sinayi, ndetse n’igihe Uwiteka yanyuraga imbere ya Mose akavuga ati, 
“Uwiteka, Uwiteka, Imana y’ibambe n’imbabazi, itinda kurakara ifite kugira neza kwinshi 
n’umurava mwinshi; igumanira abantu imbabazi, ikageza ku buzukuruza babo b’ibihe 
igihumbi, ibabarira gukiranirwa n’ibicumuro n’ibyaha” Kuva 34:6, 7. (UIB 131.1} 

Abisiraheli bari barihitiyemo inzira zabo bwite. Ntabwo bigeze bubaka bakurikije 
icyitegererezo bahawe, ariko Kristo, we rusengero nyakuri rw’ubuturo bw’Imana, yahuzaga 
buri kantu kose ko mu mibereho ye yo ku isi n’ibyo Imana ishaka. Yaravuze ati, “Nishimira 
gukora ibyo ushaka, ni koko amategeko yawe ari mu mutima wanjye.” Zaburi 40:8. Bityo 
rero, imico yacu igomba kubakirwa kuba “inzu yo kubabwamo n’Imana mu Mwuka.” 
Abefeso 2:22. Tugomba kandi “gukora byose dukurikije icyitegererezo,” dukurikije 
“uwatubabarijwe akadusigira icyitegererezo, kugira ngo mugere ikirenge mu cye.” 
Abaheburayo 8:5; 1 Petero 2:21. {UIB 131.2} 

Amagambo ya Kristo atwigisha ko dukwiriye kwibona twebwe ubwacu nk’abamaze 
gufatanywa ubudatandukana na Data wo mu ijuru. Umwanya twaba turimo uwo ari wo 
wose, tugizwe kandi tubeshwaho n’Imana yo ifite amaherezo y’ibiriho byose mu biganza 
Byayo. Yatugeneye umurimo tugomba gukora, kandi yaduhaye ubushobozi n’uburyo bwo 
kuwukora. Mu gihe tuzegurira Imana ubushake bwacu kandi tukiringira imbaraga zayo 
n’ubwenge bwayo, izatuyobora mu nzira zitekanye kugira ngo twuzuze uruhare rwacu muri 
gahunda Yayo ikomeye. Ariko uwishingikiriza ku bwenge n’imbaraga bye bwite aba 
yitandukanyije n’Imana. Mu cyimbo cyo gutera intero imwe na Kristo, aba arimo gusohoza 
imigambi y’umwanzi w’Imana n’abantu. {UIB 131.3} 

Umukiza yakomeje avuga ati, “kuko ibyo Se akora byose n’Umwana ari byo akora....Nkuko 
Se azura abapfuye akabaha ubugingo, niko n’Umwana aha ubugingo abo ashaka.” 
Abasadukayo batsimbararaga ku ngingo yuko imibiri itazazuka, ariko Yesu ababwira ko 
umwe mu mirimo ikomeye ya Se ari ukuzura abapfuye kandi ko na we afite ubushobozi bwo 
kubikora. “Hagiye kuza igihe nako kirageze ubwo abapfuye bazumva ijwi ry’Umwana 
w’Imana kandi abazaryumva bazabaho.” Abafarisayo bizeraga umuzuko w’abapfuye. 
Kristo yababwiye ko no muri uwo mwanya imbaraga iha abapfuye kongera kubaho yari 



hagati yabo, bityo bakaba bagomba guhanga amaso kwiyerekana kwayo. Iyo mbaraga yo 
kuzura abapfuye ni nayo ibeshaho umutima “wapfuye uzize ibicumuro n’ibyaha.” Abefeso 
2:1. Uwo mwuka w’ubugingo uri muri Kristo, ari wo “mbaraga zo kuzuka kwe,” ubatura 
abantu “mu bubata bw’itegeko ry’ibyaha n’urupfu.” Abafilipi 3:10; Abaroma 8:2. Ubutware 
bw’ikibi burasenyuka maze binyuze mu kwizera, ubugingo bw’umuntu bukarindwa icyaha. 
Umuntu wugururira Umwuka wa Kristo umutima we, ahinduka ufatanyije n’iyo mbaraga 
ikomeye ari yo izazura umubiri we ikawukura mu gituro. {UIB 131.4} 

Uwo Munyanazareti wiyoroheje yagaragaje icyubahiro Cye nyakuri. Yererejwe hejuru 
y’inyokomuntu, yiyambura umwambaro w’icyaha no gukozwa isoni, maze yerekanwa 
nk’Uwubahwa n’abamarayika, Umwana w’Imana, Uhwanye n’Umuremyi w’isi n’ijuru. 
Abamwumvaga barishimye cyane. Nta muntu wigeze avuga amagambo nk’aye cyangwa 
ngo agaragaze ubutware bwa cyami nk’ubwe. Amagambo Ye yari asobanutse mu buryo 
bweruye agaragaza byuzuye umurimo We ndetse n’inshingano y’abatuye isi. “Kuko ari nta 
n’umwe Data aciraho iteka, ahubwo yabihaye Umwana ngo abe ari we uca amateka yose, 
kugira ngo abantu bose bubahe Umwana, nk’uko bubaha Se. Utubaha uwo Mwana, ntaba 
yubashye na Se wamutumye....kuko nk’uko Data afite ubugingo muri we, niko yabuhaye 
Umwana ngo abugire na we. Kandi yamuhaye ubutware bwo guca amateka kuko ari 
Umwana w’Umuntu.” {UIB 132.1} 

Abatambyi n’abayobozi b’Abayuda bari barigize abacamanza bo gucira umurimo wa Kristo 
ho iteka, ariko We ubwe yivugiye ko ari umucamanza wabo akaba n’umucamanza w’isi 
yose. Isi yeguriwe Kristo kandi, binyuze muri We, imigisha yose iva ku Mana yagejejwe ku 
nyokomuntu yaguye. Yari Umucunguzi mbere ndetse na nyuma yo guhinduka umuntu Kwe. 
Icyaha kikibaho, Umucunguzi yari ariho. Yahaye abantu bose umucyo n’ubugingo, kandi 
buri wese azacirwa urubanza hakurikijwe uko umucyo yahawe ungana. Kandi rero, 
uwatanze umucyo, Uwaje gushaka ubugingo bw’umuntu yingingana ibambe ryinshi ashaka 
kubuvana mu cyaha ngo abugeze mu buziranenge, ni we Muvugizi kandi akaba 
n’Umucamanza wabwo icyarimwe. Kuva intambara ikomeye yatangira mu ijuru, Satani 
yakomeje umurimo we binyuze mu binyoma; kandi Kristo yagiye akorera gushyira ahabona 
imigambi ye no kujanjagura ububasha bwe. Uwasakiranye n’umushukanyi kandi ibihe 
byose akaba yaragiye ashakisha gukura abo yafashe mpiri mu maboko ye, ni we uzacira 
urubanza buri muntu wese. {UIB 132.2} 

Kandi Imana “yamuhaye ubutware bwo guca amateka, kuko ari Umwana w’umuntu.” 
Umwana w’umuntu yashyiriweho kuba umucamanza bitewe n’uko yasogongeye ubusharire 
bw’umubabaro n’ibigeragezo by’umuntu, kandi akaba asobanukiwe n’intege nke n’ibyaha 
by’abantu; bitewe nuko yarwanyije kandi anesha ibigeragezo bya Satani ku bwacu, kandi 



akaba agirira neza mu butabera abantu yameneye amaraso ngo abakize; ku bw’iyo mpamvu, 
Umwana w’umuntu yashyiriweho guca amateka. {UIB 132.3} 

Nyamara ntabwo inshingano ya Kristo yari iyo guca imanza ahubwo yari iyo gukiza. “Kuko 
Imana itatumye Umwana wayo mu isi gucira abari mu isi ho iteka: ahubwo yabikoreye 
kugira ngo abari mu isi bakizwe na we.” Yohana 3:17. Ndetse imbere y’Urukiko Rukuru 
rw’Abayuda, Yesu yaravuze ati, “Ni ukuri, ni ukuri ndababwira yuko uwumva ijambo 
ryanjye akizera uwantumye, aba afite ubugingo buhoraho, kandi ntazacirwaho iteka, 
ahubwo aba avuye mu rupfu ageze mu bugingo.” Yohana 5:24. {UIB 132.4} 

Abwira abari bamuteze amatwi kudatangara, Kristo yababumburiye ubwiru bw’ahazaza mu 
buryo bwagutse. Yaravuze ati, “igihe kigiye kuza ubwo abari mu mva bose bazumva ijwi 
rye bakavamo! Abazaba barakoze ibyiza bazazuka bahabwe ubugingo, abazaba barakoze 
ibibi bazazuka bacirweho iteka. ” Yohana 5:28, 29. {UIB 133.1} 

Icyo cyizere cy’ubugingo bw’ahazaza nicyo kintu Abisiraheli bari barategereje igihe 
kirekire, kandi nicyo bari bariringiye kuzahabwa Mesiya aje. Umucyo umwe rukumbi ufite 
ubushobozi bwo kumurikira umwijima w’igituro warimo urabagiranira kuri bo. Nyamara 
umuco wo kuba nyamwigendaho ni ubuhumyi. Yesu yari yamaze kurenga ku migenzo 
y’abigishamategeko kandi yari yasuzuguye ubutegetsi bwabo, nyamara ntibashatse 
kumwizera. {UIB 133.2} 

Igihe bari barimo, ahantu bari bari, uburyo bari bafite, amarangamutima yari yuzuye mu bari 
bakoraniye aho, byose byahurije hamwe gutuma amagambo Yesu yavugiye imbere 
y’Urukiko Rukuru rw’Abayuda arushaho gukora ku mutima. Abayobozi bakuru b’idini 
b’iryo shyanga barimo bahiga ubugingo bw’uwivuze ko ari Umukiza wa Isiraheli. Umwami 
w’Isabato yitabye urukiko rwo ku isi ngo yiregure ku kirego cyo kwica itegeko ry’Isabato. 
Ubwo yatangazaga umurimo We ashize amanga, abamuciraga urubanza bamurebanye 
umujinya kandi batangaye, nyamara ku magambo Ye nta wagiraga icyo yongeraho. Ntabwo 
bari gushobora kumuciraho iteka. Yahakanye ububasha bw’abatambyi n’abigishamategeko 
bwo kumuhata ibibazo no kwivanga mu murimo We. Nta bubasha nk’ubwo bari bafite. Ibyo 
bavugaga byari bishingiye ku bwibone no kwishyira imbere byabo. Yanze kwiregura ku byo 
bamushinjaga, cyangwa ngo bamwigishe iyobokamana. {UIB 133.3} 

Mu cyimbo cyo kubasaba imbabazi ku gikorwa cyari cyabateye kumwivovotera cyangwa 
ngo yisobanure ku cyo yari agamije mu kugikora, Yesu yahindukiranye abo bayobozi, maze 
uwaregwaga aba ahindutse urega. Yabacyahiye kwinangira imitima kwabo no kuba ari injiji 
mu bijyanye n’Ibyanditswe Byera. Yababwiye ko banze kwakira ijambo ry’Imana nkuko 
banze kwakira Uwo yatumye. “Musesengura Ibyanditswe kuko mutekereza kubibonamo 



ubugingo buhoraho, kandi ari byo byonyine bihamya ibyanjye. Ariko mwanga kunsanga 
ngo muhabwe ubugingo.” Yohana 5:39. {UIB 133.4} 

Muri buri nyandiko, yaba iy’amateka, cyangwa iy’amategeko, cyangwa iy’ubuhanuzi, 
Isezerano rya Kera ry’Ibyanditswe Byera ribengerana ubwiza bw’Umwana w’Imana. 
Gahunda y’idini y’Abayuda, nkuko yari yarashyizweho n’Imana, yose uko yakabaye yari 
ubuhanuzi bukusanyirijwe hamwe bw’ubutumwa bwiza. Kristo “abahanuzi bose 
baramuhamije.” Ibyakozwe n’Intumwa 10:43. Uhereye ku isezerano ryahawe Adamu, 
ugakomereza mu ruhererekane rw’abakurambere no mu murage w’amategeko, umucyo 
w’ijuru urabagirana wagaragaje neza intambwe z’Umucunguzi. Uko ibintu by’ahazaza byari 
imbere yabo mu rukurikirane rw’agatangaza, abahanuzi bitegerezaga Inyenyeri y’i 
Betelehemu, ariyo Shilo wagombaga kuza. Urupfu rwa Kristo rwerekanirwaga muri buri 
gitambo cyatambwaga. Muri buri mwotsi w’umubavu hazamukagamo gukiranuka Kwe. 
Muri buri mpanda ya yubile havugiragamo izina Rye. Mu bintu bitangaje by’ubwiru 
bw’Ahera Cyane habagamo ubwiza Bwe. {UIB 133.5} 

Abayuda bari batunze Ibyanditswe Byera, maze bakibwira ko mu kugira ubumenyi 
bw’amagambo yabyo byabahesheje ubugingo buhoraho. Ariko Yesu yaravuze ati, 
“ntimufite n’ijambo rye riguma muri mwe.” Kubwo kwanga kwakira Kristo binyuze mu 
ijambo yababwiye, ni We ubwe bari banze. Yarababwiye ati, “Mwanze kuza aho ndi ngo 
muhabwe ubugingo.” {UIB 134.1} 

Abayobozi b’Abayuda bari barize inyigisho z’abahanuzi zirebana n’ubwami bwa Mesiya, 
nyamara ibyo ntibabikoranye ubushake buvuye ku mutima bwo kumenya ukuri, ahubwo 
babikoze bagambiriye kubona ibihamya byo gushyigikira ibyifuzo byabo byo kuba 
ibirangirire. Ubwo Kristo yazaga mu buryo butandukanye n’ubwo bari biteze ko azazamo, 
ntibagombaga rero kumwakira, bityo kugira ngo bisobanure bagerageje guhamya ko ari 
umubeshyi. Igihe bari bamaze gushinga ikirenge muri iyo nzira, byari byoroheye Satani 
kubinjizamo umwuka wo kurwanya Kristo. Amagambo bakagombye kuba barakiriye 
nk’igihamya cy’ubumana Bwe, bayasobanuye mu buryo bwo kumurwanya. Kubw’ibyo, 
ukuri kw’Imana baguhinduye ikinyoma, kandi uko Umukiza yarushagaho kuvugana nabo 
yahuranije mu bikorwa Bye by’impuhwe, niko barushagaho kugambirira bakomeje 
kurwanya umucyo. {UIB 134.2} 

Yesu yaravuze ati, “Simparanira gushimwa n’abantu.” Ntabwo ubwamamare bukomotse ku 
Rukiko Rukuru rw’Abayuda ndetse no kumwemera kwabo ari byo bintu yifuzaga. Nta 
shimwe yari kwemera kwakira rivuye mu kuba bamwemera. Yari yarahawe ikuzo 
n’ububasha byo mu ijuru. Iyo abishaka, abamarayika baba baraje bakamuha icyubahiro, 
ndetse na Se aba yarongeye agahamya ko ari Imana. Ariko, ku bwabo, ku bw’ishyanga bari 



babereye abayobozi, yifuzaga ko abayobozi b’Abayuda bamenya neza imico Ye maze 
bakakira imigisha yari abazaniye. {UIB 134.3} 

“Jye naje mu izina rya Data ntimwanyemera; ariko undi naza mu izina rye ubwe 
muzamwemera.” Yesu yaje kubw’ubushobozi bw’Imana, afite ishusho yayo, asohoza 
ijambo ryayo, ashaka ikuzo ry’Imana ; ariko abayobozi ba Isiraheli ntibamwakiriye, 
nyamara igihe hari kuza abandi bantu bavuga ko bafite imico ya Kristo ariko bakoreshwa 
n’ubushake bwabo kandi bishakira ikuzo ubwabo, bari kubakira. Mbese ibyo ni ukubera iki 
? Ni ukubera ko uwishakira ikuzo rye bwite yitabaza ibyifuzo byo kwishyira hejuru 
y’abandi. Mwene ibyo byifuzo Abayuda bari kubyemera. Bari kwemera umwigisha utari 
uw’ukuri kubera ko yari kuba yagushije neza ubwibone bwabo, yemera ibitekerezo 
n’imigenzo byabo bari bagundiriye. Ariko inyigisho ya Kristo yo ntiyahuzaga n’ibyo 
batekereza. Yari inyigisho y’umwuka kandi igasaba ko inarijye ibambwa, nicyo gituma 
batari kuyemera. Ntabwo bari bazi Imana, bityo rero ijwi Ryayo ryanyuraga muri Kristo 
ryari ijwi ry’umunyamahanga. {UIB 134.4} 

Mbese ibyo sibyo binakorwa muri iki gihe cyacu? Mbese ntihariho benshi, yemwe no mu 
bayobozi b’idini, banangira imitima yabo bakarwanya Mwuka Muziranenge, bagatuma 
bitabashobokera kumenya ijwi ry’Imana ? Mbese ntibaba barimo kwanga ijambo ry’Imana 
kugira ngo babone uko bagendera mu migenzo yabo ? {UIB 134.5} 

Yesu yaravuze ati, “Iyo mwizera Mose, nanjye muba mwaranyizeye kuko ari ibyanjye 
yanditse. Ariko se nimutizera ibyo uwo yanditse, noneho n’amagambo yanjye muzayizera 
mute ?” Kristo niwe wari waravuganiye n’Abisiraheli binyuze muri Mose. Iyo baba 
baremeye ijwi ry’Imana ryavugiye mu muyobozi wabo ukomeye, baba baranarimenyeye mu 
nyigisho za Kristo. Iyo bizera Mose baba baranizeye uwo yanditseho. {UIB 135.1} 

Yesu yari azi neza ko abatambyi n’abigishamategeko bagambiriye byimazeyo guhiga 
ubugigo Bwe ; nyamara yabasobanuriye ubumwe yari afitanye na Se n’isano yari afitanye 
n’isi. Babonye ko nta mpamvu zo kumurwanya bari bafite, nyamara urwango rwo kumwica 
bari bamufitiye ntirwacogoye. Ubwo biboneraga imbaraga yemeza imitima yagendanaga 
n’umurimo We basazwe n’ubwoba, nyamara banze kwinginga Kwe maze bifungiranira mu 
mwijima. {UIB 135.2} 

Bari barananiwe kurimbura ububasha bwa Yesu cyangwa kumuvanaho icyubahiro no 
kurangamirwa n’abantu, benshi muri bo bakaba bari baremejwe n’amagambo Ye. 
Abayobozi ubwabo bumvise bariho urubanza rukomeye ubwo yemezaga imitimanama yabo 
icyaha cyabo, nyamara icyo ibyo byakoze ni ukubatera kurushaho kumusharirira. Bari 
bagambiriye byimazeyo kugenza ubugingo Bwe. Batumye intumwa mu gihugu hose zo 
kuburira abantu ko Yesu ari umubeshyi. Batumaga abatasi kumucunga maze bakavuga ibyo 



yavuze n’ibyo yakoze. Ni ukuri rwose Umukiza w’agaciro gahebuje yari ahagaze munsi 
y’igicucu cy’umusaraba. {UIB 135.3} 




IGICE CYA 22 - GUFUNGWA KWA YOHANA N’URUPFU RWE 


(Iki gice gishingiye kuri Matayo 11:1-11 ; 14 :1 -11 ; Mariko 6:17-28 ; Luka 7 :19-28) 

Yohana Umubatiza yari yarabaye uwa mbere mu guteguriza ubwami bwa Kristo kandi 
yanabaye uwa mbere mu kubabazwa. Nyuma y’amahumbezi yo mu butayu n’imbaga 
y’abantu bari baragiye bategera amatwi amagambo ye, ubu noneho yari agoswe n’inkike 
z’inzu y’imfungwa yo munsi y’ubutaka. Yari afungiwe mu gihome cya Herode Antipa. Mu 
burasirazuba bwa Yorodani, ahantu hategekwaga na Antipa, niho igice kinini cy’umurimo 
wa Yohana cyari cyarakorewe. Herode ubwe yari yarategeye amatwi ibyigisho bya Yohana 
Umubatiza. Uwo mwami wangiritse mu bitekerezo yari yarahindishijwe umushyitsi 
n’amagambo yahamagariraga abantu kwihana. “Kuko Herode yatinyaga Yohana, azi ko ari 
umukiranutsi wera, ... ndetse Herode amwumvise, akora byinshi, amwumvira anezerewe.” 
Yohana yamwitwayeho mu buryo bunyuze mu kuri n’ubutungane, amugaragariza ko 
adashyigikiye umubano udashingiye ku mategeko yari afitanye na Herodiya wari umugore 
w’umuvandimwe we. Mu gihe gito, Herode yagerageje guca iminyururu y’irari yari 
imuboshye, ariko Herodiya amudanangirira mu mitego ye kandi yihimura kuri Yohana 
ubwo yatumaga Herode kumucira mu nzu y’imfumgwa. {UIB 136.1} 

Imibereho ya Yohana yari yararanzwe no gukorana umurava, bityo rero kuba mu nzu 
y’imfungwa mu mwijima kandi ntacyo akora byaramuvunaga cyane. Uko iminsi yahitaga 
ntigire icyo ihindura, gucika intege no gushidikanya byagendaga bimuganza. Abigishwa be 
ntibigeze bamutererana. Bari bemerewe kwinjira mu nzu y’imfungwa maze bakamuzanira 
amakuru y’ibyo Yesu akora kandi bakamubwira ukuntu abantu bagendaga bamuyoboka. 
Ariko bibazaga koko, niba uwo mwigisha mushya yari Mesiya by’ukuri, impamvu yatumaga 
atagira ikintu akora ngo akuze Yohana mu nzu y’imfungwa. Mbese ni mu buhe buryo yari 
kwemera ko integuza ye y’inyangamugayo yavutswa umudendezo ndetse byashoboka 
ikanicwa? {UIB 136.2} 

Ntabwo ibyo bibazo byabuze kugira ingaruka. Yohana yagezweho no gushidikanya kutari 
kubasha kubaho mu bundi buryo ubwo aribwo bwose. Satani yanejejwe no kumva 
amagambo y’abo bigishwa ndetse no kubona ukuntu yakomeretsaga umutima w’iyo 
Ntumwa y’Uwiteka. Mbega ukuntu ibihe byinshi usanga abakunda kwiyita inshuti magara 
z’umuntu mwiza kandi bagashishikazwa no kumwereka ko bamubereye indahemuka, ari bo 
bamuhindukira abanzi be bakomeye! Mbega ukuntu ibihe byinshi amagambo yabo, mu 
cyimbo cyo gukomeza kwizera kwe, usanga ariyo amubabaza kandi akamuca intege! {UIB 
136.3} 

Kimwe n’abigishwa b’Umukiza, ntabwo Yohana yari asobanukiwe n’imiterere y’ubwami 
bwa Kristo. Yari yiteze ko Yesu azima ingoma ya Dawidi; maze uko igihe cyahitaga, 



Umukiza ntagaragaze ubushake bwo kwima ingoma, Yohana yarababaye kandi abura 
amahoro. Yari yarabwiye abantu ko kugira ngo inzira y’Umwami itegurwe, ubuhanuzi bwa 
Yesaya bugomba gusohora; ko imisozi igomba gucishwa bugufi, ahagoramye hakagororwa 
kandi ahataringaniye hakaringanizwa. Yari yarategereje kubona kwikuza k’ubwibone 
n’imbaraga bya kimuntu gucishwa bugufi. Yari yarerekanye Mesiya nk’umuntu ufite intara 
mu kiganza Cye, nk’umuntu uzeza imbuga Ye ho umwanda wose, uzakoraniriza impeke Ze 
mu kigega maze umurama akawutwikisha umuriro utazima. Nk’umuhanuzi Eliya, uwo yari 
yaraje muri Isiraheli afite umwuka we n’imbaraga ze, yifuzaga ko Umwami yiyerekana 
nk’Imana isubirisha umuriro. {UIB 136.4} 

Mu murimo we, Umubatiza yari yaragaragaye nk’ucyaha ikibi ashize amanga, yaba ari 
ahantu hakomeye, cyangwa ahoroheje. Yari yaratinyutse guhangana n’umwami Herode 
acyaha icyaha mu buryo bweruye. Ntiyashyiraga imibereho ye imbere ngo ayihe agaciro 
gatuma ayirutisha umurimo we yahamagariwe. Ubu rero ari mu nzu y’imfungwa, yari yiteze 
ko Intare y’umuryango wa Yuda isenya ubwibone bw’uwarenganyaga maze ikabohora 
umukene watakaga. Nyamara Yesu yasaga n’uhugijwe no kwirundanirizaho abigishwa, 
ndetse no gukiza no kwigisha abantu. Yabaga asangira n’abasoresha mu gihe buri munsi 
ingoyi y’Abaroma yabaga iremereye Isiraheli, mu gihe Herode n’umugore we w’umugome 
bakoraga ibyo bishakiye, ndetse no mu gihe gutaka kw’abakene n’abababazwaga 
kwazamukaga mu ijuru. {UIB 137.1} 

Ibyo byose byari byarahindukiye amayobera arenze intekerezo z’uwo muhanuzi wo mu 
butayu. Hari ibihe abadayimoni bazaga kongorera intekerezo ze bamushinyagurira, kandi 
igicucu cy’ubwoba bukabije kikamugota. Mbese byarashobokaga ko Umucunguzi 
wategerejwe igihe kirekire yari ataraza? Niba aribyo se, ubutumwa we ubwe yari yarahatiwe 
gutwara bwari buvuze iki? Yohana yari yarahuye n’urucantege rukomeye mu musaruro 
w’umurimo we. Yari yaribwiye ko ingaruka z’ubutumwa bw’Imana zari kuba nk’izo muri 
cya gihe amategeko yasomwaga mu bihe bya Yosiya na Ezira (2 Ngoma 34; Nehemiya 8, 
9); kandi ko hagombaga gukurikiraho umurimo wimbitse wo mu mutima wo kwihana ndetse 
no kugarukira Uwiteka. Yari yarahaze ubuzima bwe bwose kugira ngo inshingano ye 
igerweho. Mbese ibyo byari kuba imfabusa? {UIB 137.2} 

Yohana yari ahangayikishijwe no kubona ko abigishwa be bwite, kubwo kumukunda cyane, 
bakuzaga ingeso yo kutizera Yesu. Mbese ibyo yari yarabakoreye ntacyo byari 
byaragezeho? Mbese yari yarabaye umuhemu mu nshingano ze ku buryo noneho icyo gihe 
yari yaraciwe mu murimo? Mbese niba Umucunguzi wasezeranywe yari yaraje kandi 
Yohana nawe akaba yari yaragendeye mu muhamagaro we by’ukuri, Yesu ntiyari akwiriye 
guhangura ububasha bw’umugome maze akabohoza Integuza Ye? {UIB 137.3} 



Nyamara, ntabwo Umubatiza yagamburuye ngo areke kwizera Kristo. Kwibuka ijwi 
ryavuye mu ijuru n’inuma yamanutse, kwera kuzira ikizinga kwa Yesu, imbaraga ya Mwuka 
Muziranenge yari kuri Yohana ubwo yazaga imbere y’Umukiza, ndetse n’ubuhamya 
bw’ubuhanuzi bwo mu Byanditswe Byera; ibyo byose byahamyaga ko Yesu w’i Nazareti 
yari Uwasezeranijwe. {UIB 137.4} 

Ntabwo Yohana yashoboraga kuganira na bagenzi be ku gushidikanya n’inkeke yari afite. 
Yiyemeje gutuma intumwa yo kumubariza Yesu. Iyo nshingano yayihaye babiri mu 
bigishwa be, yiringiye ko ikiganiro bari bugirane n’Umukiza kiri bukomeze kwizera kwabo, 
kandi kigatera bagenzi babo icyizere. Na none kandi yifuzaga ijambo ryamugeraho ari 
Kristo ubwe uryivugiye. {UIB 137.5} 

Abo bigishwa bazaniye Yesu ubutumwa buvuga ngo, “Mbese ni wowe wa wundi ukwiriye 
kuza, cyangwa dutegereze undi ?” {UIB 138.1} 

Mbega ukuntu hari hashize igihe gitoya Yohana Yerekanye Yesu avuga ati, “Nguyu 
umwana w’intama w’Imana, ukuraho ibyaha by’abari mu isi.” “Uwo niwe unsimbura, kandi 
ntibinkwiriye gupfundura udushumi tw’inkweto ze.” Yohana 1:29, 27. None arimo kubaza 
ati “Mbese ni wowe wa wundi ukwiriye kuza?” Cyari ikintu kibabaje cyane kandi 
cy’urucantege kuri kamere muntu. Niba Yohana, integuza ya Yesu y’indahemuka, yari 
inaniwe kumenya inshingano ya Kristo, ni iki wari kwitega ku mbaga y’abantu bari buzuye 
kwikunda? {UIB 138.2} 

Ntabwo Umukiza yahise asubiza ikibazo cy’abo bigishwa. Mu gihe bari bagihagaze bibaza 
ku guceceka kwe, abarwayi n’imbabare bari barimo kumusanga ngo abakize. Impumyi zari 
zirimo gushakisha inzira mu kivunge cy’abantu; abarwayi b’ingeri zose, bamwe bigenza 
abandi bahetswe n’incuti zabo, bose barimo babyigana bashishikaye baza aho Yesu ari. Ijwi 
ry’Umukiza ukomeye ryacengeraga mu matwi y’ibipfamatwi. Ijambo yavugaga, gukoza 
ikiganza Cye ku bantu, byahumuraga amaso y’impumyi kugira ngo yitegereze umucyo wa 
kumanywa, irebe ibyaremwe, irebe mu maso h’inshuti zabo, ndetse no mu maso 
y’Umucunguzi. Yesu yacyahaga indwara kandi akirukana ubuganga. Ijwi rye ryacengeraga 
mu matwi y’ababaga barimo gusamba maze bagahagurukana imbaraga. Abamugajwe 
n’abadayimoni bizeraga ijambo Rye, ibisazi byabo bikabavamo, maze bakamuramya. Mu 
gihe yabaga akiza indwara, yanigishaga abantu. Abahinzi n’aborozi b’abakene bari 
baragizwe ibicibwa n’abigishamategeko nk’aho ari abantu banduye, bose bamukoraniyeho 
maze ababwira amagambo y’ubugingo buhoraho. {UIB 138.3} 

Nguko uko umunsi warangiye, abigishwa ba Yohana babyitegereza kandi babyumva. Ku 
iherezo, Yesu yarabahamagaye baza aho ari abategeka kujya kubwira Yohana ibyo bari 
biboneye, anongeraho ati: “Kandi hahirwauwo ibyanjye bitazagusha.” Luka 7:23. Igihamya 



cy’ubumana Bwe cyagaragariye mu buryo yitaga ku byo inyokomuntu ibabaye ikeneye. 
Ubwiza Bwe bwerekaniwe mu buryo yicishije bugufi akamanuka akadusanga mu buzima 
twari turimo. {UIB 138.4} 

Abigishwa batwaye ubwo butumwa kandi bwari buhagije. Yohana yibutse ubuhanuzi 
buvuga kuri Mesiya ngo “Kuko Uwiteka yansize amavuta ngo mbwirize abagwaneza 
ubutumwa bwiza; yantumye kuvura abafite imvune mu mutima, no kumenyesha imbohe ko 
zibohowe, no gukingurira abari mu nzu y’imbohe, kandi yantumye no kumenyesha abantu 
umwaka w’imbabazi z’Uwiteka” Yesaya 61:1,2. Ntabwo imirimo ya Kristo yerekanaga ko 
ari Mesiya gusa, yanerekanaga uburyo ingoma y’ubwami Bwe yagombaga gushingwa. 
Yohana yabumburiwe ukuri kumeze nk’ukwari kwarageze kuri Eliya mu butayu, ubwo 
“umuyaga mwinshi wa serwakira wazaga ugasatura imisozi, umenagura ibitare imbere 
y’Uwiteka; ariko Uwiteka yari atari mu muyaga. Umuyaga ushize, habaho igishyitsi cy’isi; 
ariko Uwiteka yari atari muri icyo gishyitsi. Hanyuma y’igishyitsi hakurikiraho umuriro; 
ariko Uwiteka yari atari mu muriro.” Nyuma y’umuriro, Imana yavuganiye n’uwo muhanuzi 
mu “ijwi ryoroheje ry’ituza.” 1 Abami 19:11, 12. Bityo rero, Yesu yagombaga gukora 
umurimo We adakoresheje urusaku rw’intwaro no guhangura intebe n’ingoma za cyami, 
ahubwo binyuze mu kuvugana n’imitima y’abantu akoresheje kubaho imibereho irangwa 
n’impuhwe no kwitangira abandi. {UIB 138.5} 

Ihame ry’imibereho bwite ya Yohana Umubatiza ryo kwiyanga ni ryo ryari ihame riranga 
n’ubwami bwa Mesiya. Yohana yari azi neza ukuntu ibyo byari nk’inzaduka ku mahame 
ndetse no ku byiringiro by’abayobozi ba Isiraheli. Icyo we yabonaga nk’igihamya ndakuka 
cy’ubumana bwa Kristo, kuri bo nticyari kubabera igihamya. Bo bashakaga Mesiya utari 
uwasezeranywe. Yohana yabonye ko umurimo wa Yesu uzabatera kumwanga no 
kumuciraho iteka. Yohana ubwe, integuza ya Yesu, yari arimo kunywa ku gikombe Kristo 
ubwe yagombaga gukamya akageza ku ndiba. {UIB 139.1} 

Kuri Yohana, amagambo Umukiza yavuze ngo, “Hahirwa uwo ibyanjye bitazagusha” yari 
akanyafu karimo ineza. Ibintu byari bitaramucikiraho. Amaze gusobanukirwa byimbitse 
imiterere y’umurimo wa Kristo, yihaye Imana yimazeyo, byaba kubaho cyangwa gupfa, 
nkuko byari bikwiriye kugira ngo arengere inyungu z’umurimo yakundaga. {UIB 139.2} 

Intumwa zimaze gusubirayo, Yesu yabwiye abari aho ibyerekeranye na Yohana. Umutima 
w’Umukiza wasazwe n’impuhwe kubw’umuhamya We wari ukingiraniye mu nzu 
y’imfungwa ya Herode. Ntabwo yagombaga kureka ngo abantu bemeze ko Imana 
yatereranye Yohana, cyangwa se ko kwizera kwe kwatsinzwe mu gihe cyo kugeragezwa. 
Yarababwiye ati, “Mwagiye mu butayu kureba iki? Mbese ni urubingo ruhungabanywa 
n’umuyaga?” {UIB 139.3} 



Imbingo ndende zabaga ku nkombe za Yorodani, zahungabanywaga n’umuyaga wahuhaga 
buri kanya, zashushanyaga mu buryo bwa nyabwo abigishamategeko bari baraneguye kandi 
baciraho iteka umurimo w’Umubatiza. Bakozwaga irya n’ino n’imiyaga y’ibitekerezo byari 
gikwira ahantu hose. Ntibigeze bashaka kwiyoroshya ngo bakire ubutumwa bw’Umubatiza 
bwacukumburaga ibiri mu mutima, ariko kubera ko batinyaga abantu ntibigeze bahangara 
kurwanya umurimo we ku mugaragaro. Nyamara ntabwo intumwa y’Imana yo yari ifite 
umwuka w’ubwoba nk’uwo. Imbaga y’abantu yari ikikije Kristo yari yariboneye umurimo 
wa Yohana. Bari bariyumviye uburyo yamagana icyaha adatinya. Ari Abafarisayo birataga 
gukiranuka kwabo, Abasadukayo bari mu murimo w’ubutambyi, umwami Herode n’ingoro 
ye, ibikomangoma n’abasirikari, abasoresha n’abahinzi, bose Yohana yari yaravuganye na 
bo mu buryo bweruye ku rugero rumwe. Ntabwo yari urubingo ruhubangana, rukozwa hirya 
no hino n’imiyaga y’ibisingizo ndetse n’imyumvire idashingiye ku kuri ya kimuntu. Ari no 
mu nzu y’imfungwa, yubahaga Imana kandi afite ishyaka ryo gukora ibitunganye mu buryo 
bumwe n’uko yari ameze igihe yabwirizaga ubutumwa bw’Imana mu butayu. Mu 
kudatezuka ku mahame kwe, yari ashikamye nk’urutare. {UIB 139.4} 

Yesu yakomeje ababaza ati, “Nonese mwagiye kureba iki? Ese ni umuntu wambaye 
imyambaro y’agaciro? Oya, abambaye imyambaro y’agaciro ni abibera mu ngoro z’abami.” 
Yohana yari yarahamagariwe gucyaha ibyaha no gusayisha byo mu gihe cye, kandi ikanzu 
ye n’imibereho yo kwiyanga ubwe byari bihuje n’imiterere y’umurimo we. Imyambaro 
y’igiciro n’imirimbo byo muri ubu buzima ntabwo ari umugabane w’abakozi b’Imana, 
ahubwo ni iby’ababa “mu ngoro z’abami,” mu bategetsi bo kuri iyi si, ari bo ba 
nyir’ubutware bwayo n’ubutunzi bwayo. Yesu yashaka kwerekeza intekerezo ku guhabana 
kuri hagati y’imyambarire ya Yohana n’iy’abatambyi n’abayobozi. Aba bayobozi 
bambaraga amakanzu y’igiciro cyinshi ndetse n’imitako ihenda cyane. Bakundaga 
kwiyerekana kandi biringiraga ko abantu bazabatangarira bityo bikabahesha icyubahiro 
gikomeye. Bari bahangayikishijwe cyane no kwireherezaho gutangarirwa n’abantu kuruta 
uko bari bahangayikishijwe no gushaka kubonera ko mu mutima kwari gutuma bemerwa 
n’Imana. Muri ubwo buryo rero, berekanye ko icyubahiro cyabo batagiha Imana, ahubwo 
bagiha ubwami bw’iyi si. {UIB 139.5} 

Yesu yaravuze ati, “None se nyine mwagiye kureba iki? Ese ni umuhanuzi? Ni we koko 
ndetse aruta umuhanuzi! Yohana uwo ni we Ibyanditswe bivuga ngo: {UIB 140.1} 

‘Dore ndenda gutuma integuza yanjye mbere yawe, 
izakubanziriza igutunganyirize inzira.’ {UIB 140.2} 

“Ndababwira yuko mu babyawe n’abagore hatigeze kubaho umuntu uruta Yohana 
Umubatiza.” Mu magambo yabwiwe Zakariya mbere y’ivuka rya Yohana, marayika yari 



yaravuze ati, “Azaba mukuru imbere y’Umwami Imana” Luka 1:15. Mbese ukurikije uko 
ijuru riha ibintu agaciro, ni iki kigize ubukuru no gukomera? Ntabwo ari ibyo abo ku isi bita 
gukomera; ntabwo ari ubutunzi, cyangwa urwego umuntu arimo, cyangwa icyubahiro, 
cyangwa impano z’ubwenge, ubwabyo. Gukomera mu by’ubwenge bibaye ari byo twubaha, 
tutitaye ku bindi byose twashingiraho, ubwo noneho icyubahiro cyacu twagiha Satani we 
ufite ubushobozi bw’ubwenge butigeze bugirwa n’umuntu n’umwe. Nyamara iyo umuntu 
yangije impano akayikoresha mu kwikorera ibye bwite, uko irushijeho kuba ikomeye ni 
nako irushaho kumuzanira umuvumo. Imico mbonera ni yo Imana iha agaciro. Urukundo 
no gutungana ni yo mico iha agaciro cyane. Mu maso y’Uwiteka, Yohana yari mukuru ubwo 
imbere y’intumwa ziturutse mu Rukiko Rukuru rw’Abayuda, imbere ya rubanda, n’imbere 
y’intumwa ze, yarekaga kwishakira icyubahiro, ahubwo bose akabereka Yesu 
nk’Uwasezeranywe. Umunezero utarangwamo inarijye yari afite mu murimo wa Kristo 
ugaragaza urugero rw’ikirenga rw’ubupfura rwaba rwarigeze kugirwa n’umuntu. {UIB 
140.3} 

Ubuhamya yatangiwe nyuma y’urupfu rwe n’abantu bari barumvise ahamya Yesu, 
bwaravugaga ngo, “Nubwo Yohana nta gitangaza yigeze akora kiranga ibye, ariko ibyo 
yavuze kuri uyu muntu byose byari ukuri.” Yohana 10:41. Ntabwo Yohana yahawe 
kumanura umuriro uvuye mu ijuru, cyangwa kuzura abapfuye nkuko Eliya yabikoraga, nta 
nubwo yahawe gukoresha inkoni y’ubutware ya Mose mu izina ry’Imana. Yatumwe 
guteguriza kuza k’Umukiza, no guhamagarira abantu kwitegura kuza Kwe. Iyo nshingano 
ye yayujuje neza ku buryo ubwo abantu babaga bibuka ibyo yabigishije kuri Yesu 
bashoboraga kuvuga bati, “Ibyo Yohana yavuze kuri uyu byari iby’ukuri byose.” Uko ni ko 
guhamya Kristo buri mwigishwa We wese ararikirwa kugira. {UIB 140.4} 

Nk’integuza ya Mesiya, Yohana “yarutaga yumuhanuzi cyane.” Ibyo ni ukubera ko, mu gihe 
abahanuzi babonaga kure kuza kwa Kristo, Yohana we yahawe kumwitegereza, kumva 
ubuhamya buvuye mu ijuru buhamya umurimo wa Mesiya, no kumutangariza Abisiraheli 
ko ari Uwatumwe n’Imana. Nyamara Yesu yaravuze ati, “Umuto mu bwami bwo mu ijuru 
aramuruta.” {UIB 141.1} 

Umuhanuzi Yohana yari icyungo cyunga ibihe bibiri bya gahunda y’iyobokamana. 
Nk’umuvugizi w’Imana, yerekanye isano amategeko n’ubuhanuzi bifitanye na gahunda 
y’iyobokamana rya GiKristo. Yari umucyo muto wagombaga gukurikirwa n’umucyo 
munini. Intekerezo za Yohana zamurikirwaga na Mwuka Wera kugira ngo abashe kugeza 
umucyo ku bantu be; ariko nta wundi mucyo wigeze cyangwa uzigera umurikira mu buryo 
bweruye abantu baguye mu cyaha nk’uwaturukaga mu nyigisho za Yesu no ku cyitegererezo 
Cye. Ntabwo abantu bari barasobanukiwe neza Kristo n’umurimo We nkuko ibicucu 



by’ibitambo byabigaragazaga. Yemwe na Yohana ntiyari yarasobanukiwe bihagije 
ubugingo budapfa bw’ahazaza bubonerwa mu Mukiza. (UIB 141.2} 

Usibye umunezero Yohana yari yaraboneye mu murimo we, ubundi imibereho ye yari 
yararanzwe n’umubabaro. Ntabwo ijwi rye ryari ryarumvikanye kenshi uretse mu butayu. 
Yari mu bwigunge. Kandi ntiyemerewe kubona imbuto z’imirimo ivunanye yakoze. Nta 
mahirwe yagize yo kubana na Yesu ngo abone kwiyerekana kw’imbaraga y’ubumana 
yagendanaga n’uwo mucyo munini. Ntabwo byari ibye kubona uko impumyi zihumurwa, 
uko abarwayi bakizwa indwara, ndetse n’uko abapfuye bazurwa ngo bongere babeho. 
Ntiyigeze abona umucyo wavaga muri buri jambo Kristo yavugaga warabagiranishaga 
ubwiza amasezerano yo mu byahanuwe. Muri ubu buryo, umuto mu bigishwa ba Kristo 
hanyuma y’abandi bose wabonye imirimo ikomeye ya Kristo kandi akumva amagambo Ye, 
yari afite amahirwe menshi kurusha Yohana, bityo akitwa ko amurusha ubukuru. {UIB 
141.3} 

Binyuze mu bantu benshi cyane bari barategeye amatwi ibyigisho bya Yohana, kwamamara 
kwe kwari kwarasakaye igihugu cyose. Abantu bumvaga bashishikajwe cyane n’inkurikizi 
zo gufungwa kwe. Nyamara imibereho itagira inenge ye, no kuba yari ashyigikiwe n’abantu 
benshi, byateye abantu kwibwira ko nta ngamba zikomeye azafatirwa. {UIB 141.4} 

Herode yizeraga ko Yohana ari umuhanuzi w’Imana, kandi yari agambiriye byimazeyo 
kumurekura. Nyamara yatinze gusohoza umugambi we kubera gutinya Herodiya. {UIB 
141.5} 

Herodiya yari azi yuko nta buryo bwahuranyije azakoresha ngo yumvishe Herode ko 
agomba kwemera kwica Yohana, ubwo nibwo yiyemeje kubigeraho akoresheje amayeri. Ku 
munsi mukuru wo kwizihiza itariki umwami yavukiyeho, hagombaga kuba ibirori birimo 
abatware b’igihugu n’abanyacyubahiro bo mu ngoro y’ibwami. Hagombaga kubaho kurya 
no gusinda. Kubw’ibyo, Herode yagombaga gushira amakenga kandi akaganzwa n’ibyifuzo 
byaHerodiya. {UIB 141.6} 

Ubwo uwo munsi ukomeye wageraga, Herode n’abatware be barimo kurya no kunywa, 
Herodiya yohereje umukobwa we mu cyumba cy’ibirori kubyina kugira ngo asusurutse 
abatumirwa. Salome yari atangiye kuba inkumi kandi uburanga bwe bw’agahebuzo bwari 
bwatwaye ibyumviro by’abatware bari mu rusaku. Ntabwo byari akamenyero ko abantu 
b’igitsinagore b’ibwami bagaragara muri mwene ibyo birori, bityo rero bashimiye Herode 
bamuryoshyaryoshya ubwo uwo mukobwa w’abatambyi n’ibikomangoma bya Isiraheli 
yabyinaga ngo anezeze abatumirwa be. {UIB 141.7} 



Umwami yari yazungerejwe n’inzoga. Gushyira mu gaciro byarayoyotse asigara ategekwa 
n’amarangamutima. Icyo yabonaga gusa ni icyumba kirimo ibinezeza, abatumirwa bafite 
urusaku, ameza yo kuriraho, inzoga ishashagirana n’imuri zirabya, ndetse n’umukobwa 
wabyiniraga imbere ye. Mu kutagira icyo yitaho muri uwo mwanya, yifuje kugira ikintu 
akora cyo kwiyerekana mu buryo buzamushyira hejuru imbere y’ibikomerezwa byo mu 
bwami bwe. Yasezeranye abikoresheje indahiro guha umukobwa wa Herodiya icyo ari cyo 
cyose yabasha kumusaba, bona nubwo byaba kimwe cya kabiri cy’ubwami bwe. {UIB 
142.1} 

Salome yihutiye gusanga nyina kugira ngo amenye icyo ari busabe. Icyo kumusubiza cyari 
giteguwe, cyari igihanga cya Yohana Umubatiza. Ntabwo Salome yari azi inyota yo 
kwihorera nyina yari afite mu mutima we, maze atinya kujya gutanga icyo cyifuzo; nyamara 
kugambirira kwa Herodiya kwaramuganjije. Umwana yagarukanye iki cyifuzo giteye 
ubwoba ngo, “Ndashaka ko umpa nonaha igihanga cya Yohana Umubatiza ku mbehe.” 
Mariko 6:25. {UIB 142.2} 

Herode yaratangaye kandi agwa mu rujijo. Ibyishimo birimo urusaku byarashize maze abari 
aho basakuza batwikirwa n’umutuzo uteye ubwoba. Umwami yakubiswe n’ubwoba mu 
gutekereza ukuntu ari bwice Yohana. Nyamara yari yarahiye kandi ntiyashakaga kugaragara 
nk’umuntu uhindagurika kandi utita ku bintu. Yari yamaze kurahira mu cyubahiro 
cy’abatumirwa be, ariko iyo umwe muri bo afata ijambo yamagana gusohozwa kw’ibyo yari 
yasezeranye, aba yararokoye ubugingo bw’uwo muhanuzi. Yabahaye umwanya wo kugira 
icyo bavuga mu izina ry’iyo mfungwa. Bari barakoze ingendo ndende baza kumva ibyigisho 
bya Yohana kandi bari bamuzi ko ari umuntu utagira ikibi, kandi w’umukozi w’Imana. 
Nyamara nubwo batangajwe n’ikintu uwo mukobwa yasabye, bari bakabije gusinda ku 
buryo batashoboye kugihakana no kucyamagana. Nta n’umwe wigeze yumvikanisha jwi rye 
kugira ngo arokore ubugingo bw’intumwa y’Ijuru. Abo bagabo bari mu myanya ikomeye 
y’igihugu kandi bari bafite inshingano ziremereye, nyamara bari birundumuriye mu ivutu 
ry’ibiryo no mu businzi ku buryo ibyumviro byabo byari byaguye ikinya. Imitwe yabo 
yanyeganyezwaga n’indirimbo n’imbyino byabateraga kuzungera kandi umutimanama 
wabo wari waguye ikinya. Kubwo guceceka kwabo, baciriyeho iteka ryo gupfa umuhanuzi 
w’Imana kugira ngo bahaze irari ryo kwihorera ry’umugore wari intabwa. {UIB 142.3} 

Herode yategereje uwamubatura ku ndahiro ye ariko biba iby’ubusa, nuko ategeka 
atabishaka ko uwo muhanuzi yicwa. Mu kanya gato, igihanga cya Yohana cyazanywe 
imbere y’umwami n’abatumirwa be. Icyo gihe iminwa yari yaraburiye Herode by’ukuri 
kureka imibereho ye y’icyaha yari ibumbwe by’iteka ryose. Ntabwo iryo jwi ryari kuzongera 
kumvikana ukundi rirarikira abantu kwihana. Ikiguzi cy’ibirori by’ijoro rimwe cyabaye 
ubuzima bw’umwe mu bahanuzi bakomeye. {UIB 142.4} 



Yoo! Mbega ukuntu inshuro nyinshi ubuzima bw’inzirakarengane bwagiye butangwa 
binyuze mu kutirinda kw’abakagombye kuba barengeye ukuri! Umuntu unywa ibintu 
bihumanya aba yihinduye nyir’ukuryozwa amakosa yose ashobora gukoreshwa 

n’imbaraga yabyo itera ubugoryi. Kugusha ikinya ibyumviro bye bituma bitamushobokera 
gufata icyemezo atuje cyangwa gusobanukirwa neza icyiza n’ikibi. Afungurira Satani inzira 
yo kumukoreramo mu kurenganya no kurimbura inzirakarengane. “Vino ni umukobanyi, 
inzoga zirakubaganisha, kandi ushukwa na byo ntagira ubwenge.” Imigani 20:1. Nicyo 
gituma, “Ubutabera bwararetswe...uwirinze gukora ikibi arabizira” Yesaya 59:14,15. 
Abafite inshingano yo gucira bagenzi babo imanza ni bo bagomba kuryozwa ibibi mu gihe 
birundumuriye mu kutirinda. Abashyira mu bikorwa ibyemezo by’amategeko bagomba 
kuba bakomeza amategeko. Bagomba kuba ari abantu bazi gutegeka ibyifuzo byabo. 
Bakeneye gutegeka byuzuye imbaraga zabo z’umubiri, iz’ibitekerezo n’iz’imico mbonera 
kugira ngo bashobore kugira ubushobozi bw’ubwenge ndetse n’uburyo bw’ikirenga bwo 
guca imanza zitabera. {UIB 142.5} 

Umutwe wa Yohana bawushyiriye Herodiya, wawakiranye umunezero wa kinyamaswa. 
Yanejejwe cyane no kwihorera kwe kandi yibeshye ko umutimanama wa Herode utazongera 
kugira impagarara. Nyamara nta byishimo yakuye mu cyaha cye. Izina rye ryaramamaye 
kandi ryangwa urunuka, mu gihe Herode we yabujijwe cyane amahwemo no kwicuza ibyo 
yakoze kurusha uko yari yarayabujijwe n’imiburo y’umuhanuzi. Ntabwo imbaraga 
y’inyigisho za Yohana yigeze icecekeshwa, ahubwo yagombaga kwaguka ikagera ku bantu 
ba buri gisekuru kugeza ku ndunduro y’ibihe. {UIB 143.1} 

Icyaha cya Herode cyagumye imbere ye. Yahoraga ashakisha uko yakira ibirego 
by’umutimanama we wari ufite igishinja. Icyizere yari afitiye Yohana nticyajegajegaga. Iyo 
yibukaga imibereho ye yaranzwe no kwiyanga, kurarika kwe kuvuye ku mutima kandi 
gukomeye, ibitekerezo bye biboneye mu kugira abantu inama, maze kandi akibuka uko 
yapfuye, Herode ntiyashoboraga gutuza. Iyo yabaga ari mu mirimo y’ubutegetsi abantu 
bamuha icyubahiro, yagaragazaga inseko mu maso he n’indoro nziza y’icyubahiro, mu gihe 
yabaga ahishe umutima ufite inkeke wahoraga utotezwa n’ubwoba bw’uko hari umuvumo 
wari umuriho. {UIB 143.2} 

Amagambo ya Yohana avuga ko Imana idashobora kugira icyo ihishwa yari yarakoze ku 
mutima wa Herode. Yari yemejwe mu mutima we ko Imana iboneka ahantu hose, ko yari 
yitegereje urusaku rwari mu cyumba cy’ibirori, ko yari yumvise itegeko ryo guca Yohana 
umutwe, kandi ko yari yabonye ibyishimo bya Herodiya n’ibitutsi yatutse umutwe 
wajanjaguritse w’uwari yaramucyashye. Ndetse ibintu byinshi Herode yari yarumvise 



bivugwa n’uwo muhanuzi, ubu noneho byavuganaga n’umutimanama we mu buryo 
bweruye kurenza ibibwirizwa byo mu butayu. {UIB 143.3} 

Ubwo Herode yumvaga iby’imirimo ya Kristo, byamuhagaritse umutima cyane. Yibwiye 
ko Imana yazuye Yohana mu bapfuye kandi ko yamutumye gucira ibyaha ho iteka afite 
imbaraga zirushijeho kuba nyinshi. Yahoranaga ubwoba bw’uko Yohana yashoboraga kuba 
yahorera urupfu rwe binyuze mu kumuciraho iteka we n’inzu ye. Herode yari arimo gusarura 
icyo Imana yavuze ko ari ingaruka zo kugendera mu cyaha, “umutima uhinda umushyitsi, 
n’amaso aremba n’umutima wonze. Uzashidikanya ubugingo bwawe, uzahora utinya ku 
manywa na nijoro, ntuzagira ikikwiringiza ubugingo bwawe. Buzacya ugira uti, ‘Iyo bwira,’ 
buzagoroba ugira uti, ‘Iyo bucya,’ ubitewe n’ubwoba bwo mu mutima wawe bugutinyisha, 
n’ibyo amaso yawe azibonera.” Gutegeka kwa kabiri 28:65-67. Ibyo umunyabyaha 
atekereza ubwe ni byo bimushinja, kandi nta totezwa ribasha kubaho ribabaza kurenza 
imbori z’umutimanama ufite icyo wishinja, udatuma atuza amanywa n’ijoro. {UIB 143.4} 

Ku bantu benshi, amaherezo ya Yohana Umubatiza arimo ubwiru bukomeye. Bibaza 
impamvu yaretswe akababarira kandi agapfira mu nzu y’imfungwa. Ntabwo amaso yacu ya 
kimuntu abasha gucengera ngo amenye iby’ubwo bwenge bw’Imana butagaragara, ariko 
ibyo ntibishobora na mba guhungabanya kwizera Imana kwacu iyo twibutse ko Yohana yari 
uwo gusangira imibabaro na Kristo. Abayoboke ba Kristo bose bazambara ikamba ryo 
kwitanga no guhara amagara yabo. Ni ukuri rwose ko abantu bikunda batazabumva, kandi 
bazaba ikimenyetso cy’ibitero bikomeye bya Satani. Ubwami bwe yabushyiriyeho 
kurimbura iryo hame ryo kwitanga, kandi igihe cyose rigaragaye ararirwanya. {UIB 144.1} 

Ibihe bya Yohana by’ubwana, ubusore, n’ubukuru byari byararanzwe no gushikama ndetse 
no kugira imbaraga z’imico mbonera. Ubwo ijwi rye ryumvikaniraga mu butayu avuga ati, 
“Nimutunganye inzira y’Uwiteka, mugorore inzira ze” (Matayo 3:3), Satani yagize ubwoba 
kubera ihungabana ry’ubwami bwe. Kamere y’ubunyacyaha y’icyaha yaragaragajwe ku 
buryo byateye abantu guhinda umushyitsi. Imbaraga Satani yashyiraga kuri benshi bari mu 
butware bwe yaramenaguritse. Ntiyari yarigeze acogora mu muhati we wo kuvana Yohana 
Umubatiza mu mibereho yo kwiyegurira Imana atizigamye, nyamara yari yarabinaniwe. 
Kandi yari yarananiwe kunesha Yesu. Mu igerageza ryo mu butayu yari yaratsinzwe bityo 
rero umujinya we wari mwinshi. Ubu bwo rero yiyemeje gushavuza Kristo binyuze mu 
kurenganya Yohana. Uwo atashoboye kuryoshyaryoshya ngo amugushe mu cyaha 
yagombaga kumuteza umubabaro. {UIB 144.2} 

Ntabwo Yesu yigeze abyinjiramo ngo akize umugaragu We. Yari azi ko Yohana 
azihanganira ikigeragezo. Umukiza aba yarasanze Yohana anezerewe akamurika mu 
mwijima w’icyumba yari afungiwemo akoresheje kuhaboneka Kwe. Ariko ntabwo 



yagombaga kwishyira mu maboko y’abamwangaga kandi ngo ashyire umurimo We mu 
kaga. Aba yararokoye umugaragu We w’indahemuka anezerewe. Ariko kubw’abantu, mu 
bihe byari gukurikiraho, bagombaga kunyura mu nzu z’imbohe kugeza bishwe, Yohana 
yagombaga kunywa ku gikombe cyo kurenganywa ahorwa Imana. Mu gihe abayoboke ba 
Yesu bagomba kubabarizwa mu mabohero bari bonyine, cyangwa bakicishwa inkota, 
kumanikwa ku biti cyangwa gutwikwa, bisa n’aho Imana n’abantu babatereranye, mbega 
ukuntu imitima yabo yagombye gukomezwa no gutekereza ukuntu Yohana Umubatiza, uwo 
Kristo ubwe yahamije ko ari indahemuka, na we yanyuze mu bihe nk’ibyo! {UIB 144.3} 

Satani yahawe uburenganzira bwo gushyira iherezo ku buzima bwa hano ku isi bw’intumwa 
y’Imana ariko ubugingo “buhishanywe na Kristo mu Mana” ntabwo uwo murimbuzi 
yabashaga kubushyikira. Abakolosayi 3:3. Yashimishijwe cyane n’uko yashavuje Kristo 
nyamara yari yananiwe kunesha Yohana. Icyo urupfu rwamukozeho gusa ni ukumukingira 
imbaraga y’ibigeragezo mu bihe by’iteka ryose. Muri iyo ntambara, Satani yari arimo 
agaragaza imico ye. Imbere y’amasi yabyitegereje, yerekanye urwango afitiye Imana 
n’umuntu. {UIB 144.4} 

Nubwo Yohana atatabawe mu buryo bw’igitangaza, ntabwo yatereranywe. Yahoranaga 
n’abamarayika bo mu ijuru babanaga na we bamubumburiraga ubuhanuzi buvuga kuri 
Kristo n’amasezerano y’igiciro cyinshi yo mu Byanditswe Byera. Ibyo ni byo 
byamuhumurizaga nk’uko ari byo byagombaga guhumuriza abantu b’Imana mu bihe byari 
gukurikiraho. Yohana ndetse n’abamukurikiye bahawe ibi byiringiro, “Dore ndi kumwe 
namwe iminsi yose kugeza ku mperuka y’isi.” Matayo 28:20. {UIB 145.1} 

Nta na rimwe Imana ijya iyobora abana bayo ahantu hatari aho bo ubwabo bakwihitiramo 
ko ibayora baramutse bafite ubushobozi bwo kureba iherezo mu itangiriro, kandi bakabasha 
kumenya neza ubwiza bw’imigambi baba barimo gusohoza nk’abantu bafatanya n’Imana. 
Yaba Enoki wahinduwe akajyanwa mu ijuru, cyangwa Eliya wazamukiye mu igare 
ry’umuriro, nta n’umwe waruse cyangwa ngo ahabwe icyubahiro gusumbya Yohana 
Umubatiza wapfiriye mu nzu y’imfungwa ari wenyine. “Kuko mutahawe kwizera Kristo 
gusa, ahubwo mwahawe no kubabazwa ku bwe.” Abafilipi 1:29. Kandi rero mu mpano zose 
Ijuru ribasha guha abantu, gusabana na Kristo mu mibabaro Ye ni yo mpano ikomeye cyane 
kandi y’icyubahiro kurusha izindi. {UIB 145.2} 



IGICE CYA 23 - UBWAMI BW’IMANA BUREGEREJE 


“Yesu ajya muri Galileya yamamaza Ubutumwa bwiza bw’Imana agira ati, ‘Igihe kirageze, 
ubwami bw’Imana buregereje. Nimwihane maze mwemere Ubutumwa bwiza.’” Mariko 
1:14, 15 [Bibiliya Ijambo ry’Imana]. {UIB 146.1} 

Kuza kwa Mesiya kwari kwaratangarijwe bwa mbere muri Yudeya. Kuvuka kw’integuza ya 
Yesu kwari kwarahanuriwe Zakariya mu rusengero rw’i Yerusalemu, ubwo yari mu murimo 
we imbere y’urutambiro batambiragaho ibitambo. Abamarayika bari baratangarije ivuka rya 
Yesu ku misozi y’i Betelehemu. Abanyabwenge baturutse i Burasirazuba bari baraje i 
Yerusalemu bamushakisha. Mu rusengero, Simeyoni na Ana bari barahamije ubumana Bwe. 
Abatuye i “Yerusalemu n’i Yudaya hose” bari barumvise ibyigisho bya Yohana Umubatiza; 
ndetse n’intumwa z’Urukiko Rukuru rw’Abayuda hamwe n’imbaga y’abantu benshi bari 
barumvise ubuhamya bwe burebana na Yesu. Muri Yudeya, ni ho Kristo yari yarahaboneye 
abigishwa Be ba mbere. Aho ni ho yari yarakoreye umugabane munini w’intangiriro 
y’umurimo We. Kurabagirana k’ubumana Bwe ubwo yezaga urusengero, ibitangaza Bye 
byo gukiza abarwayi ndetse n’ibyigisho by’ukuri k’ubumana byavaga mu kanwa Ke, byose 
byatangazaga ibyo yari yaravugiye imbere y’Urukiko Rukuru rw’Abayuda ko ari Umwana 
w’Uhoraho, nyuma yo gukiriza umurwayi i Betesida. {UIB 146.2} 

Iyo abayobozi ba Isiraheli baba barakiriye Kristo, aba yarabahaye icyubahiro cyo kuba 
intumwa Ze zo gushyira abari mu isi ubutumwa bwiza. Ni bo ba mbere bari barahawe 
amahirwe yo kuba integuza z’ubwami bw’Imana ndetse n’ubuntu bwayo. Nyamara Isiraheli 
ntiyamenye igihe yagenderewemo. Ishyari no guhinyura by’abayobozi b’Abayuda byari 
byarabyaye urwango rweruye kandi imitima y’abantu yari yarakuwe kuri Yesu. {UIB 
146.3} 

Urukiko Rukuru rw’Abayuda rwari rwaranze ubutumwa bwa Kristo kandi rwari 
rwaragambiriye ko agomba gupfa; nicyo cyatumye Yesu ava i Yerusalemu, areka 
abatambyi, urusengero, abayobozi b’iby’idini, ari bo bantu bari barigishijwe amategeko, 
maze yerekeza ku rindi tsinda ry’abantu kugira ngo ababwire ubutumwa Bwe kandi 
akusanyirize hamwe abari gushobora kujyana ubutumwa bwiza mu mahanga yose. {UIB 
146.4} 

Nk’uko mu gihe cya Kristo abayobozi b’itorero banze kwakira Umucyo n’Ubugingo 
bw’abantu, ni nako wagiye wangwa muri buri gisekuru cyakurikiyeho. Inshuro nyinshi, 
amateka y’ukuntu Kristo yateye umugongo Yudaya yagiye asubirwamo. Ubwo abagorozi 
bigishaga ijambo ry’Imana, nta gitekerezo babaga bafite cyo kwitandukanya n’itorero ryari 
ririho; nyamara abayobozi b’itorero banze kwihanganira umucyo maze abari bawuzanye 
bagomba gushaka irindi tsinda ry’abantu bari basonzeye ukuri. Muri iki gihe cyacu, bake 



mu bavuga ko ari abayoboke b’Abagorozi ni bo bakoreshwa n’umwuka wari uri muri abo 
Bagorozi. Bake ni bo batega amatwi ngo bumve ijwi ry’Imana kandi ni bo biteguye kwakira 
ukuri mu buryo ubwo aribwo bwose kwaba kwigishijwemo. Kenshi na kenshi, abagera 
ikirenge mu cy’Abagorozi baba bagomba guhindukirira amatorero yabo bakundaga 
bakayavamo kugira ngo bamamaze inyigisho inonosoye y’ijambo ry’Imana Kandi ibihe 
byinshi abashakisha umucyo biba ngombwa ko ku bw’iyo nyigisho basiga itorero rya ba 
sekuruza kugira ngo babashe kugera ku kumvira. {UIB 146.5} 

Abaturage b’i Galilaya basuzugurwaga n’abigishamategeko b’i Yerusalemu bavuga ko ari 
abantu b’abanyamusozi kandi b’injiji, nyamara ni bo bagaragaje icyanya kirushijeho kuba 
cyiza Umukiza yakoreyemo umurimo We. Bari abantu bashyira mu gaciro cyane kandi 
bakora ibibavuye ku mutima; ntabwo bagenderaga cyane mu kugira imyumvire ku bandi 
idashingiye ku kuri; imitima yabo yari ifunguriwe cyane kwakira ukuri. Mu kujya i Galilaya, 
ntabwo Yesu yashakaga ahantu ho kwihisha cyangwa hitaruye abantu. Muri icyo gihe, iyo 
ntara yari ituwe n’imbaga nini y’abantu igizwe n’uruvange rwinshi rw’abantu bo mu yandi 
mahanga kurenza uko byabonekaga i Yudeya. {UIB 147.1} 

Ubwo Yesu yagendagendaga muri Galileya yigisha kandi akiza indwara, abantu benshi 
bamukoraniragaho baturutse mu mijyi no mu byaro. Yemwe benshi banaturukaga i Yudeya 
no mu ntara zihakikije. Kenshi byabaga ngombwa ko yihisha abantu. Akanyamuneza kabaga 
ari kenshi cyane ku buryo byabaye ngombwa ko bafata ingamba zo kwigengesera kugira 
ngo abategetsi b’Abaroma batazakangurwa no gutinya ko babigomekaho. Ntabwo mbere 
yaho isi yari yarigeze na mba igira ibihe nk’ibyo. Ijuru ryari ryaragendereye abantu. Imitima 
ifite inzara n’inyota yari imaze igihe kirekire itegereje gucungurwa kwa Isiraheli muri icyo 
gihe, yari yishimiye ubuntu bw’Umukiza w’umunyampuhwe. {UIB 147.2} 

Umutwaro wari uremereye Kristo mu kwigisha kwe wari uyu ngo, “Igihe kirasohoye, 
ubwami bw’Imana buri hafi. Nuko mwihane, mwemere ubutumwa bwiza.” Kubw’ibyo, 
ubutumwa bwiza, nk’uko Umukiza ubwe yabwigishaga, bwari bushingiye ku byahanuwe. 
“Igihe” yavugaga ko gisohoye ni cya gihe marayika Gaburiyeli yamenyesheje Daniyeli. 
Marayika yaravuze ati, “Ibyumweru mirongo irindwi bitegekewe ubwoko bwawe n’umurwa 
wera, kugira ngo ibicumuro bicibwe, ibyaha bishire, no gukiranirwa gutangirwe impongano 
haze gukiranuka kw’iteka, ibyerekanywe n’ibyahanuwe bifatanishwe ikimenyetso, ahera 
cyane hasigwe amavuta.” Daniyeli 9:24. Mu buhanuzi umunsi ugereranya umwaka : Kubara 
14:34, Ezekiyeli 4:6. Ibyumweru mirongo irindwi, cyangwa iminsi magana ane na mirongo 
icyenda, igereranya imyaka magana ane na mirongo icyenda. Intangiriro y’icyo gihe 
yaratanzwe: “Nuko ubimenye ubyitegereze, yuko uhereye igihe bazategekera kubaka i 
Yerusalemu bayisana kugeza kuri Mesiya Umutware hazabaho ibyumweru birindwi, maze 
habeho ibindi byumweru mirongo itandatu na bibiri,” ni ukuvuga ibyumweru mirongo 



itandatu n’icyenda cyangwa imyaka magana ane na mirongo inani n’itatu. Daniyeli 9:25. 
Itegeko ryo kongera kubaka Yerusalemu, nk’uko ryujujwe n’iteka rya Aritazeruzi 
Longimanus (Ezira 6:14; 7:1,9), ryashyizwe mu bikorwa mu Muhindo wo mu mwaka wa 
457 mbere ya Kristo. Guhera icyo gihe, imyaka magana ane na mirongo inani n’itatu igeza 
mu muhindo w’umwaka wa 27 nyuma ya Kristo. Ushingiye ku byahanuwe, icyo gihe 
cyagombaga kugera kuri Mesiya, Uwasizwe. Ku mubatizo We muri 27 nyuma ya Kristo, 
Yesu yasizwe n’Umwuka Wera maze mu gihe gito ahita atangira umurimo We. Ubwo rero 
nibwo hatangajwe ubutumwa ngo, “Igihe kirasohoye.” {UIB 147.3} 

Nyuma, marayika yaravuze ati, “Azasezerana na benshi isezerano rimare icyumweru kimwe 
[imyaka irindwi].” Mu myaka irindwi nyuma yuko Mesiya atangiye umurimo We, 
ubutumwa bwiza bwagombaga kwigishwa cyane cyane Abayuda, bwigishwa na Kristo 
ubwe mu gihe cy’imyaka itatu n’igice, nyuma bukigishwa n’intumwa. “[icyumweru] 
nikigera hagati Azabuzanya ibitambo n’amaturo.” Daniyeli 9:27. Mu mwaka wa 31 nyuma 
ya Kristo, Kristo ari we gitambo nyakuri yatambiwe i Kaluvari. Ubwo nibwo umwenda wo 
mu rusengero watabukagamo kabiri, byerekana ko kwera ndetse n’agaciro by’imirimo 
y’ubutambyi byari byamaze kuyoyoka. Igihe cyari cyageze kugira ngo ibitambo n’amaturo 
byo ku isi bihagarare. {UIB 147.4} 

Icyumweru kimwe, ni ukuvuga imyaka irindwi, cyarangiye muri 34 nyuma ya Kristo. Icyo 
gihe nibwo igikorwa cy’Abayuda cyo gutera Sitefano amabuye cyahamije ko banze 
byimazeyo ubutumwa bwiza; maze abigishwa batataniye mu mahanga kubera kurenganywa 
“bajya hose bamamaza ijambo ry’Imana.” (Ibyakozwe n’Intumwa 8:4); kandi nyuma yaho 
gato Sawuli warenganyaga abantu arihana ahinduka Pawulo, intumwa yatumwe ku 
Banyamahanga. {UIB 148.1} 

Igihe cyo kuza kwa Kristo, icyo gusigwa na Mwuka Muziranenge Kwe, icyo gupfa Kwe 
n’icyo kubwiriza ubutumwa mu banyamahanga, byari byaravuzwe mu buryo bunonosoye. 
Abayuda bari bafite amahirwe yo gusobanukirwa n’ubu buhanuzi no kwemera ko 
bwasohoreye mu murimo wa Yesu. Kristo yakanguriye abigishwa Be akamaro ko kwiga 
ubuhanuzi. Yavuze arengurira ku buhanuzi Daniyeli yahawe bwarebanaga n’igihe cyabo ati, 
“Usoma ibi abyumve neza.” Matayo 24:15. Amaze kuzuka yasobanuriye abigishwa Be mu 
“bahanuzi bose” “ibyanditswe kuri we.” Luka 24:27. Umukiza yari yaravugiye mu bahanuzi 
bose. “Umwuka wa Kristo wari muri bo” “agahamya imibabaro ya Kristo itari yaba, 
n’ubwiza bw’uburyo bwinshi bwari bugiye kuyiheruka.” 1 Petero 1:11. {UIB 148.2} 

Marayika Gaburiyeli, ari we wungirije Umwana w’Imana mu cyubahiro, ni we wazaniye 
Daniyeli ubutumwa bw’Imana. Gaburiyeli, “marayika we,” ni we Kristo yatumye 
kubumburira Yohana ukundwa ahazaza, kandi abasoma ndetse bakumva amagambo 



y’ubuhanuzi, bakanitondera ibibwanditswemo babwirwa ko bahirwa. Ibyahishuwe 1:3. 
{UIB 148.3} 

“Ni ukuri Uwiteka Imana ntizagira icyo ikora itabanje guhishurira abagaragu bayo 
n’abahanuzi ibihishwe byayo.” “Ibihishwe ni iby’Uwiteka” ariko “ibyahishuwe ni ibyacu 
n’urubyaro rwacu iteka.” Amosi 3:7; Gutegeka kwa Kabiri 29:29. Ibyo bintu Imana 
yarabiduhaye kandi umugisha wayo uzaba ku wiga ubuhanuzi bwo mu Byanditswe Byera 
afite kumvira kandi asenga. {UIB 148.4} 

Nk’uko ubutumwa bwo kuza kwa mbere kwa Kristo bwatangazaga ubwami bw’ubuntu 
Bwe, ni nako ubutumwa kuza Kwe kwa kabiri butangaza ubwami bw’ubwiza Bwe. Kandi 
kimwe n’ubwa mbere, ubutumwa bwa kabiri na bwo bushingiye ku byahanuwe. Amagambo 
marayika yabwiye Danyeli arebana n’ibihe bya nyuma yagombaga kuzumvikana mu gihe 
cy’imperuka. Icyo gihe “benshi bazajarajara hirya no hino kandi ubwenge buzagwira.” 
“Ariko ababi bazakomeza gukora ibibi. Kandi nta n’umwe muri bo uzayamenya, ariko 
abanyabwenge bazayamenya.” Danyeli 12:4,10. Umukiza ubwe yatanze ibimenyetso byo 
kuza Kwe kandi aravuga ati, “Nimubona ibyo bibaye, muzamenye yuko ubwami bw’Imana 
buri hafi.” “Ariko mwirinde, imitima yanyu ye kuremererwa n’ivutu no gusinda n’amaganya 
y’iyi si, uwo munsi ukazabatungura.” “Nuko rero mujye muba maso, musenge iminsi yose 
kugira ngo mubone kurokoka ibyo byose byenda kubaho, no guhagarara imbere y’Umwana 
w’umuntu.” Luka 21:31, 34, 36. {UIB 148.5} 

Twamaze kugera mu gihe cyahanuwe muri ayo magambo y’Ibyanditswe Byera. Igihe 
cy’imperuka kiraje, ibyo abahanuzi beretswe byamaze kujya ahagaragara, kandi imiburo 
yabo ikomeye itwereka ko kuza k’Umwami wacu mu bwiza kuri hafi. {UIB 149.1} 

Abayuda basobanuye nabi kandi bakoresha nabi ijambo ry’Imana bityo ntibamenya igihe 
bagenderewemo. Imyaka Kristo n’intumwa Ze bakozemo umurimo wabo, ari yo myaka 
iheruka y’agaciro gahebuje y’imbabazi ku bwoko bwari bwaratoranijwe, bayimaze bacura 
imigambi mibisha yo kurimbura intumwa z’Uwiteka. Batwawe no kwifuza iby’isi maze 
impano y’ubwami bw’iby’umwuka ibagezeho ntiyagira icyo ibamarira. Uko niko muri iki 
gihe ubwami bw’iyi si butwara intekerezo z’abantu maze ntibabone gusohora vuba vuba 
kw’ibyahanuwe n’ibimenyetso by’ubwami bw’Imana buje bwihuta. {UIB 149.2} 

“Ariko mwebweho, bene Data, ntimuri mu mwijima ngo uwo munsi ubatungure 
nk’umujura. Kuko mwese muri abana b’umucyo n’abana b’amanywa. Ntimuri ab’ijoro 
cyangwa ab’umwijima.” Nubwo tutamenya isaha Umwami wacu azagarukiramo, tubasha 
kumenya ko yegereje. “Nuko rero twe gusinzira nk’abandi, ahubwo tube maso twirinde 
ibisindisha.” 1 Abatesalonike 5:4-6. {UIB 149.3} 



IGICE CYA 24 - MBESE HARYA SI WE WA MWANA W’UMUBAJI? 


(Iki gice gishingiye kuri Luka 4:16-30) 

Hirya y’ibihe byiza Kristo yagiriye i Galilaya mu murimo We wo kubwiriza ubutumwa hari 
hihishe igicucu cy’umwijima. Abaturage b’i Nazareti banze kumwemera no kumwakira. 
Baravuze bati, “Mbese harya si we wa mwana w’umubaji?” {UIB 150.1} 

Mu bwana Bwe no mu busore Bwe, Yesu yajyaga aramya Imana mu rusengero rw’i Nazareti 
ari kumwe n’abavandimwe Be. Guhera mu ntangiriro z’umurimo We, ntiyongeye kuba 
hamwe na bo, nyamara ntabwo bari barigeze bayoberwa ibyamubayeho. Ubwo rero 
yabagarukagamo, ubwuzu bari bamufitiye n’ibyo bari bamwitezeho byariyongereye cyane. 
Aho hari abantu yari amenyereye n’amasura y’abo yari yaramenye guhera mu bwana Bwe. 
Aho hari nyina, abavandimwe Be na bashiki Be, kandi bose bamuhanze amaso ubwo ku 
Isabato yinjiraga mu rusengero akicara mu bandi bari baje kuramya Imana. {UIB 150.2} 

Muri gahunda bari bamenyereye yakorwaga kuri uwo munsi, umuyobozi w’iyobokamana 
yasomaga mu bitabo by’abahanuzi maze akingingira abantu kugumya gutegerezanya 
ibyiringiro Uwagombaga kuza, wagombaga kwimika ubwami burabagirana kandi 
agakuraho gutegekeshwa igitugu no kurenganywa by’uburyo bwose. Yasubiragamo 
igihamya cy’uko kuza kwa Mesiya kwegereje, ashaka gutera umuhati abamuteze amatwi. 
Yasobanuraga uko ikuzo ryo kuza Kwe riteye agakomeza gushyira imbere igitekerezo 
cy’uko yagombaga kuzaza arangaje imbere ingabo zo kubohoza Isiraheli. {UIB 150.3} 

Iyo mu rusengero habaga harimo umwigishamategeko, ni we wabaga ategerejweho 
kubwiriza, kandi Umwlsiraheli ubonetse wese yashoboraga gusoma mu bitabo 
by’abahanuzi. Kuri iyo Sabato, basabye Yesu kugira inshingano akora muri gahunda yo 
kuramya. “Arahagarara ngo asome. Bamuha igitabo cy’umuhanuzi Yesaya.” Luka 4:16, 17. 
Amagambo yo mu Byanditswe Byera yasomye yari ayumvikanaga ko yerekeza kuri Mesiya: 
{UIB 150.4} 

“Umwuka w’Uwiteka ari muri jye, 

Nicyo cyatumye ansigira kugira ngo 
mbwirize abakene ubutumwa bwiza. 

Yantumye kumenyesha imbohe ko zibohorwa, 

N’impumyi ko 
zihumuka,No 
kubohora 
ibisenzegeri, 



No kumenyesha abantu iby’umwaka Umwami 
agiriyemo imbabazi” {UIB 150.5} 

“Amaze kubumba igitabo agisubiza umurinzi w’inzu, aricara. Abantu bose bari mu isinagogi 
baramutumbira.. .Bose baramushima, batangazwa n’amagambo meza avuye mu kanwa ke.” 
Luka 4:20-22. {UIB 151.1} 

Yesu yahagaze imbere yabo ameze nk’umusobanuzi w’ubuhanuzi bumwerekeyeho. Mu 
kubasobanurira amagambo yari amaze gusoma, yavuze ko Mesiya ari ukiza abari mu 
karengane, ubohora abari mu bunyage, ukiza imbabare, uhumura impumyi zikongera 
kubona kandi agahishurira abatuye isi umucyo w’ukuri. Uburyo bwe bwo kwigisha 
bwakoraga ku mutima hamwe n’ubusobanuro butangaje bw’amagambo ye, byashimishaga 
abantu mu mbaraga batari barigeze bagira mbere y’icyo gihe. Imbaraga y’ubumana yasenye 
buri rusika rwose kandi, nk’uko byagendekeye Mose, bitegereje Itaboneshwa amaso. Ubwo 
Mwuka Muziranenge yakoraga ku mitima yabo, bavuze amina nyinshi kandi basingiza 
Imana mu mbaraga. {UIB 151.2} 

Nyamara igihe Yesu yababwiraga ati, “Uyu munsi ibyo byanditswe bisohoye mu matwi 
yanyu” byahise bibibutsa kwitekerezaho ubwabo no gutekereza ku byo uwo bavuganaga 
yivuzeho. Yari yavuze ko abo Bisiraheli, abana ba Aburahamu, bameze nk’ababoshye. Yari 
yavuganye na bo nk’imfungwa zikeneye kubohozwa zigakurwa mu mbaraga y’ikibi; 
nk’abari mu mwijima bakeneye umucyo w’ukuri. Byakomerekeje ishema ryabo kandi 
bikangura ubwoba bwabo. Amagambo Kristo yababwiraga yerekanaga ko umurimo 
yagombaga kubakorera wagombaga guhabana rwose n’ibyo bifuzaga. Ibikorwa byabo 
byagombaga gusuzumanwa ubushishozi. Nubwo ntacyo basobwaga ku bijyanye n’imihango 
igaragarira amaso, batinye kugenzurwa n’amaso ye areba mu buryo bweruye kandi 
acukumbura ibintu. {UIB 151.3} 

Baribajije bati: “Mbese uyu Yesu ni muntu ki?” Uwo wari wavuze ko afite ikuzo ryo kuba 
Mesiya yari umwana w’umubaji, kandi yari yarakoranye umurimo we na se Yosefu. Bari 
baramubonye azamuka akamanuka imisozi, bari baziranye n’abavandimwe Be na bashiki 
Be, kandi bari bazi imibereho Ye n’imvune Ze. Bari baramubonye abyiruka kuva mu bwana 
kugeza mu busore, no kuva mu busore kugeza mu bukuru. Nubwo yari yarabayeho 
imibereho izira amakemwa, ntabwo bashakaga kwemera ko ari we Wasezeranywe. {UIB 
151.4} 

Mbega uburyo inyigisho Ye yerekeranye n’ubwami bushya yari ihabanye n’iyo bari 
barumvanye abayobozi babo! Nta kintu na kimwe cyerekeranye no kubakiza Abaroma Yesu 
yari yigeze avuga. Bari barumvise ibitangaza yakoraga kandi barizeye ko ububasha Bwe 



yari kubukoresha ku nyungu zabo, nyamara nta gihamya cy’uko yari afite uwo mugambi 
bari barigeze babona. {UIB 151.5} 

Igihe bahaga urwaho gushidikanya, imitima yabo yarushijeho kwinangira kubera ko bari 
bamaze umwanya muto bayoroheje. Satani yari yiyemeje byimazeyo ko uwo munsi amaso 
ahumye atagomba guhumurwa, cyangwa ngo abantu baboheye mu bucakara babohorerwe 
guhabwa umudendezo. Yakoranye umuhati mwinshi cyane ngo ababohere mu kutemera. 
Ntibigeze bita ku kimenyetso bari bamaze guhabwa ubwo batigiswaga no kwemera yuko 
uwo wavuganaga na bo yari Umucunguzi wabo. {UIB 151.6} 

Ariko noneho Yesu yabahaye igihamya cy’uko ari Imana akoresheje kubahishurira ibyo 
bibwiraga by’amabanga. “Arababwira ati: ‘Ntimuzabura kunciraho uyu mugani muti, 
Muvuzi wivure. Ibyo twumvise byose wakoze i Kaperinawumu, bikore n’ino mu mudugudu 
wanyu. Arababwira ati ndababwiza ukuri yuko ari nta muhanuzi wemerwa iwabo. Ariko 
ndababwira ukuri yuko hariho abapfakazi benshi mu Blsiraheli mu gihe cya Eliya, ubwo 
ijuru ryakingwaga imyaka itatu n’amezi atandatu, inzara nyinshi igatera mu gihugu cyose. 
Nyamara Eliya ntiyatumwa kuri umwe muri bo, ahubwo atumwa ku mugore w’umupfakazi 
w’i Sarefati mu gihugu cy’i Sidoni. Kandi hariho ababembe benshi mu gihe cy’umuhanuzi 
Elisa, nyamara ntihakizwa n’umwe muri bo keretse Namani w’Umusiriya.” Luka 4:23-27. 
{UIB 152.1} 

Yesu yasubije ibyo abari bamutegeye amatwi bibazaga akoresheje kubabwira ibyaranze 
imibereho y’abahanuzi. Ntabwo abahanuzi Imana yatoranyirije umurimo wayo wihariye 
bari bemerewe kugira icyo bakorera abantu binangiye umutima kandi banga kwemera. 
Nyamara ababaga bafite imitima ishaka kumva no kwizera gutuma bemera bari bafite 
amahirwe y’umwihariko yo kubona ibihamya by’imbaraga Yayo binyuze mu bahanuzi. Mu 
gihe cya Eliya, Isiraheli yari yararetse Imana. Biziritse ku byaha byabo maze banga imiburo 
Mwuka yabahaga binyuze mu ntumwa za Nyagasani Uhoraho. Bityo rero, bivanye ku 
muyoboro imigisha y’Imana yagombaga kunyuraho ngo ibagereho. Uhoraho yatambutse ku 
mazu y’Abisiraheli maze abonera umugaragu We ubuhungiro mu gihugu cy’abapagani, ku 
mugore utarabarirwaga mu bwoko bwatoranyijwe. Nyamara uwo mugore yarahiriwe kuko 
yayobotse umucyo yari yarabonye kandi umutima we ugakingurirwa umucyo munini Imana 
yamwoherereje iwunyujije mu muhanuzi wayo. {UIB 152.2} 

Iyo ni nayo mpamvu mu gihe cya Elisa ababembe bo mu gihugu cya Isiraheli 
batambutsweho. Nyamara Namani, umugabo w’umunyacyubahiro w’umupagani, ntiyari 
yarigeze atezuka ku kwemera ibyiza kwe, kandi yari yariyumvisemo ko akeneye gufashwa. 
Yari ari mu murongo wo kwakira impano zituruka ku buntu bw’Imana. Ntabwo 



yahumanuweho ibibembe gusa, ahubwo yanahawe umugisha wo kumenya Imana nyakuri. 
{UIB 152.3} 

Ntabwo inyifato yacu imbere y’lmana ishingira ku kuntu umucyo twakiriye ungana, ahubwo 
ishingira ku buryo dukoresha uwo dufite. Kubw’ibyo rero, n’abapagani bahisemo ibyiza 
bakurikije ubushobozi bwo kubimenya bafite, baba bafite amahirwe yo kuba mu mwanya 
mwiza gusumbya ababonye umucyo mwinshi ndetse bavuga ko bakorera Imana nyamara 
bagakerensa umucyo, kandi imibereho yabo ya buri munsi ikavuguruza ibyo bavuga. {UIB 
152.4} 

Amagambo Yesu yabwiye abari bamuteze amatwi mu rusengero yashegeshe umuzi wo 
gutungana bari barihangiye ubwabo, abagarura mu kuri gukomeye k’uko bari bararetse 
Imana kandi baraburijemo kwiyita abana bayo kwabo. Uko bagendaga bagaragarizwa 
imibereho yabo nyakuri, buri jambo ryakebaga nk’inkota. Icyo gihe basebeje kwizera kwa 
mbere Yesu yari yarabateye kugira. Ntabwo bashakaga kwemera yuko Uwo wakomotse 
ahantu hakennye kandi haciye bugufi atari umuntu usanzwe. {UIB 152.5} 

Kutizera kwabo kwahembereye urwango. Satani yarabategetse maze basakuriza Umukiza 
bafite umujinya mwinshi. Bari barateye umugongo uwari ufite inshingano yo gukiza no 
gusubiza ibintu mu buryo; icyo gihe bagaragaje imico y’umurimbuzi. {UIB 153.1} 

Igihe Yesu yarenguriraga ku migisha yahawe abatari Abayahudi, byabyukije ishema 
ry’ubwenegihugu ririmo ubukana ry’abari bamuteze amatwi maze amagambo Ye azimirira 
mu rusaku rw’amajwi yabo. Aba bantu bari baragiye birata gukomeza amategeko; ariko 
igihe ibyo bibwiraga bidashingiye ku kuri byakozwaga isoni, bari biteguye gukora 
ubwicanyi. Iteraniro ry’abantu ryakwiriye imishwaro, maze bafata Yesu bamujugunya 
hanze y’urusengero no hanze y’umu rwa. Bose basaga n’abashishikajwe no kumurimbura. 
Bamushushubikanyije ku gacuri bashakaga kumuroha hasi. Urusaku n’imivumo byuzuye 
ikirere. Bamwe na bamwe barimo kumutera amabuye, maze mu kanya gato ahita abaca mu 
myanya y’intoki arigendera. Intumwa zitumwe n’ijuru zari zaramubaye iruhande ubwo yari 
ari mu rusengero zari zinari kumwe na we hagati y’iyo mbaga y’abantu yazibiranyijwe 
n’uburakari. Zamukingiye abanzi Be kandi zimwerekeza ahantu hari umutekano. {UIB 
153.2} 

Uko niko abamarayika bakingiye Loti kandi bamuvana muri Sodomu nta 
kimuhungabanyije. Uko niko barinze Elisa ari ku musozi. Igihe imisozi y’uruhererekane 
yari yuzuweho amafarashi n’amagare y’intambara by’umwami w’i Siriya, ndetse 
n’abakomeye bo mu basirikari be, Elisa yitegereje imisozi yari iri hafi ye yuzuweho ingabo 
z’Imana, amafarashi n’amagare y’umuriro bigose umugaragu w’Uhoraho. {UIB 153.3} 



Nuko rero, mu bihe byose abamarayika bagiye baba hafi y’abayoboke ba Kristo 
b’indahemuka. Ishyirahamwe rikomeye ry’abadayimoni ryiteguye kurwanya abantu bose 
babasha kunesha; ariko Kristo yifuza ko tureba ibitaboneshwa amaso, ko tureba ingabo zo 
mu ijuru zikambitse hafi y’abakunda Imana bose ngo zibakize. Ntabwo tuzigera na mba 
tumenya ingorane, zaba izigaragara cyangwa izitagaragara, twakingiwe binyuze mu 
butabazi bw’abamarayika, kugeza igihe tuzabona imbabazi z’Imana tuzirebeye mu mucyo 
w’ibihe bihoraho. Ubwo nibwo tuzamenya ko umuryango w’abatuye mu ijuru wari 
ushishikariye kwita ku muryango w’abari ku isi, kandi ko intumwa ziturutse ku ntebe 
y’ubwami y’Imana zagendanaga n’intambwe zacu umunsi ku wundi. {UIB 153.4} 

Igihe Yesu yasomeraga mu rusengero ibyanditswe mu buhanuzi, yagarukiye ku busobanuro 
buheruka bwihariye bw’umurimo wa Mesiya. Amaze gusoma aya magambo avuga ngo, “No 
kumenyesha abantu umwaka Umwami agiriyemo imbabazi,” yatarutse interuro ivuga ngo 
“n’umunsi Imana yacu izahoreramo inzigo.” Yesaya 61:2. Aya magambo na yo yari ukuri 
nk’uko ayari yabanje y’ubwo buhanuzi na yo yari ukuri, kandi kuba Yesu yarayacecetse 
ntabwo ari uko yahakanye ukuri. Nyamara ayo magambo aheruka y’ubwo buhanuzi ni yo 
abari bamutegeye amatwi bishimiraga gutindaho kandi ni yo bifuzaga ko asohora. Baciraga 
abapagani imanza batazi ko icyaha cyabo ubwabo kinasumba icy’abandi bantu. Bo ubwabo 
bari bakeneye cyane kugirirwa imbabazi nyamara batifuza ko abapagani bazigirirwa. Uwo 
munsi Yesu yari ahagaze mu rusengero hagati yabo, wari ubabereye uburyo bwo kwakira 
umuhamagaro w’ijuru. Uwo “wishimira kugira imbabazi” (Mika 7:18) yari kunezezwa no 
kubakizakurimbukabaribagiyekuzanirwan’ibyahabyabo. {UIB 153.5} 

Ntabwo yari kubareka burundu atongeye kubararikira kwihana. Ahagana ku musozo 
w’umurimo yakoreye i Galilaya, yongeye gusura urugo yabayemo ari umwana. Uhereye 
igihe abaho bangiye kumwakira, inyigisho Ze n’ibitangaza yakoraga byari byaramamaye 
mu gihugu cyose. Ubu bwo rero nta muntu wari kubasha guhakana ko afite imbaraga isumba 
iya kimuntu. Abatuye i Nazareti bari bazi ko yagendaga akora ibyiza kandi akiza indwara 
abantu bose bari munsi y’igitugu cya Satani. Hafi yabo hari hari ibirorero wasangaga mu 
mazu yabyo hatumvikanamo kunihishwa n’uburwayi kubera ko yari yarayanyuzemo 
agakiza abarwayi bayarimo. Imbabazi zagaragariraga muri buri gikorwa yakoraga mu 
mibereho Ye zahamyaga ko yasizwe n’Imana. {UIB 154.1} 

Ubwo Abanyanazareti bongeraga gutegera amatwi amagambo Ye, bakozweho na Mwuka 
w’Imana. Nyamara kugeza icyo gihe bari batarashaka kwemera ko uyu Muntu wari 
wararerewe muri bo yari undi wundi cyangwa ko yabasumbyaga gukomera. Bari bagifite 
umujinya wo kwibuka ko mu gihe yari yiyise ko ari we Wasezeranywe, yari yarabangiye 
kugira umwanya muri Isiraheli; kuko yari yaberetseko abapagani babasumbyaga amahirwe 
yo kwitabwaho n’Imana. Bityo, nubwo babaririzaga bati “ubu bwenge n’ibi bitangaza uyu 



yabikuye he?” ntabwo bashakaga kumwakira nka Kristo wavuye ku Mana. Bitewe no 
kutizera kwabo, Umukiza ntiyashoboraga gukorera ibitangaza byinshi hagati yabo. Imitima 
imwe n’imwe ni yo yari ikinguriwe kwakira imigisha ye, maze abavamo agenda atabishaka 
kandi agenda ubutazahagaruka. {UIB 154.2} 

Kutizera kwari kwarahawe ibere kwakomeje gutegeka Abanyanazareti. Uko ni nako 
kwategekaga abagize Urukiko Rukuru rw’Abayahudi ndetse n’ishyanga ryabo ryose. Ku 
batambyi no kuri rubanda, kwanga ku nshuro ya mbere kwerekanwa kw’imbaraga ya 
Mwuka Muziranenge byari intangiriro y’iherezo. Kugira ngo berekane ko kwinangira 
kwabo kwa mbere kwari guciye mu kuri, na nyuma yaho bakomeje kugenda bigomeka ku 
magambo ya Kristo. Amaherezo yo kwanga kwakira Mwuka Muziranenge kwabo 
yagaragariye mu buryo bweruye ku musaraba w’i Kaluvari, ku kurimburwa k’umurwa 
wabo, no gutatanira mu mpande z’isi kw’ishyanga ryabo. {UIB 154.3} 

Yo, mbega ukuntu Kristo yifuzaga kubumburira Isiraheli ubutunzi bufite agaciro kenshi 
bw’ukuri! Nyamara ubuhumyi bwabo bwo mu by’umwuka bwari bukabije cyane ku buryo 
bitashobokaga kubahishurira ukuri kurebana n’ubwami Bwe. Biziritse ku myizerere yabo 
no ku mihango yabo idafite umumaro mu gihe ukuri kw’ijuru kwari gutegereje ko 
bakwemera. Batagaguzaga amafaranga yabo bagura ibintu by’imburamumaro mu gihe 
umutsima w’ubugingo wari hafi yabo aho babasha kuwusingira. Mbese kuki batagiye mu 
ijambo ry’Imana ngo bacukumbure bitonze barebe niba batari mu makosa? Ibyanditswe 
Byera byo mu Isezerano rya Kera byavugaga byeruye buri ngingo yose irebana n’umurimo 
wa Kristo kandi ibihe byinshi yasubiragamo ibyavuzwe n’abahanuzi maze akavuga ati: 
“Uyu munsi ibyo byanditswe bisohoye mu matwi yanyu.” Iyo baza kuba baracukumbuye 
Ibyanditswe Byera maze bakagenzuza amagambo yabo ijambo ry’Imana, ntabwo Yesu aba 
yarigeze arushya abaririra kubwo kutihana kwabo. Ntabwo aba yarigeze avuga ati, “Dore 
iwanyu hagiye gusigara ari itongo.” Lukal3:35 [Bibiliya Ijambo ry’Imana]. Bari gushobora 
kumenya ibihamya yuko ari Mesiya kandi baba baririnze ibyago byatumye umurwa wabo 
wabateraga ishema uba umwirare. Nyamara ibitekerezo by’Abayahudi byari byarazonzwe 
no kudashyira mu gaciro kwabo. Ibyo Kristo yigishaga byashyiraga ahabona amakosa 
yarangwaga mu myitwarire yabo kandi bikabasaba kwihana. Iyo bemera inyigisho Ze, 
imigenzo yabo yagombaga guhinduka kandi bagafasha hasi ibyiringiro bari baragundiriye. 
Kugira ngo ijuru ribubahe, bagombaga guhara icyubahiro cy’abantu. Iyo bumvira 
amagambo y’uyu mwigisha mushya, bagombaga gukora ibinyuranye n’iby’abacurabwenge 
ndetse n’abigisha bakomeye bo mu gihe cyabo. {UIB 154.4} 

Ntabwo mu gihe cya Kristo ukuri kwari gukunzwe n’abantu benshi. No mu gihe cyacu 
ntabwo gukunzwe cyane. Ntabwo kwigeze gukundwa uhereye igihe Satani yakwangishaga 
umuntu bwa mbere binyuze mu kumubwira ibinyoma biganisha ku kwikuza. Mbese muri 



iki gihe ntiduhura n’inyigisho ndetse n’amahame bidashingiye ku ijambo ry’Imana? Usanga 
abantu babyiziritseho cyane nk’uko Abayahudi bari batsimbaraye ku migenzo yabo. (UIB 
155.1} 

Abayobozi b’Abayahudi bari buzuye ubwibone bwo mu by’umwuka. Ibyifuzo byabo byo 
kwikuza byanagaragariraga mu mirimo yakorerwaga mu Buturo Buziranenge. Mu 
rusengero, bakundaga kwicara mu myanya y’icyubahiro. Bakundaga ko abantu 
babaramukiriza mu masoko kandi bashimishwaga n’uko abantu bavuga amazina y’imyanya 
yabo y’ubuyobozi. Uko ubutungane nyakuri bwagendaga bukendera, barushagaho kugirira 
imigenzo n’imihango yabo ifuhe ryinshi cyane. {UIB 155.2} 

Bitewe nuko imyumvire yabo yari ihumishijwe n’ibitekerezo bidashingiye ku kuri byo 
kwikanyiza, bananiwe guhuza imbaraga yari mu magambo ya Kristo yemeza umuntu no 
kwicisha bugufi kwarangaga imibereho Ye. Ntibigeze bishimira ukuntu gukomera nyakuri 
gushobora gukuraho imirimbo y’inyuma igaragarira abantu. Kuba uwo Muntu yari umukene 
byasaga n’ibitajyana n’ibyo yihamyaga ko ari we Mesiya. Baribazaga bati: Niba ibyo yiyita 
ari ukuri, ni iyihe mpamvu ituma atiyemera? Niba we yari anyuzwe no kwibera aho adafite 
imbaraga za gisirikari, ishyanga ryabo ryari kuzamera rite? Ni mu buhe buryo imbaraga 
n’ikuzo byari bimaze igihe kirekire bivuzwe byari kuzatera amahanga kuyoboka umurwa 
w’Abayahudi? Ntabwo se abatambyi bari barigishije ko Isiraheli izategeka isi yose? Mbese 
byarashobokaga ko abigisha bakomeye b’iby’iyobokamana bari baribeshye? {UIB 155.3} 

Nyamara ntabwo kuba Yesu atari afite ikuzo rigaragarira abantu mu mibereho Ye ari byo 
byateye Abayahudi kwanga kumwakira. Yari yuzuye ubutunagane no kubonera mu gihe bo 
batari baboneye. Yabaye mu bantu ari icyitegererezo cy’imibereho izira ikizinga. Imibereho 
ye izira amakemwa yamurikaga umucyo ku mitima yabo. Kuba umunyakuri Kwe 
byashyiraga ahabona uburyarya bwabo. Byagaragaje ko ubutungane birataga ko bafite bwari 
ikintu kirangaye kandi byaberetse icyaha mu bubi bwacyo bwose. Umucyo nk’uwo 
ntibawakiriye. {UIB 155.4} 

Iyo Kristo aza kuba yararehereje abantu ku Bafarisayo kandi akerereza ubwenge bwabo 
n’ubutungane bwabo, baba baramusanganije ibyishimo. Ariko ubwo yavugaga ko ubwami 
bw’ijuru ari imbabazi zigenewe abantu bose, yari azanye urwego rw’idini batari gushobora 
kwihanganira. Ntabwo icyitegererezo batangaga ndetse n’inyigisho bigishaga byari 
byarigeze bimera gutyo kugira ngo bitere abantu kwifuza umurimo w’Imana. Ubwo 
babonaga Yesu yita kubo bo ubwabo bangaga kandi bakabaheza, byabyukije ibyifuzo bibi 
cyane byo mu mitima yabo yuzuye ubwibone. Nubwo birataga ko Isiraheli izashyirwa 
hejuru igasumba ayandi mahanga yose binyuze mu buyobozi bw’ “Intare yo mu muryango 
wa Yuda” (Ibyahishuwe 5:5), byari kubashobokera kwihanganira kutabona ibyo bari 



biringiye bishingiye ku byifuzo byabo, kurenza uko bari kwihanganira ukuntu Kristo 
yacyahaga ibyaha byabo n’umugayo bumvaga bafite uva ku buziranenge bwe babonaga. 
{UIB 155.5} 



IGICE CYA 25 - AHAMAGARA ABIGISHWA KU NYANJA 


(Iki gice gishingiye kuri Matayo 4:18-22; Mariko 1:16-20; Luka 5:1-11) 

Ku Nyanja ya Galileya umuseke wari utambitse. Abigishwa bari bagushijwe agacuho n’ijoro 
bari bamaze bavunikira ubusa, bari bakiri ku kiyaga mu bwato barobeshaga. Yesu yari yaje 
ku nkombe z’amazi kugira ngo ahamare umwanya ari mu mutuzo. Kare kare mu gitondo, 
yari yizeye ko ari bubone akanya ko kuruhuka yikebanuye imbaga y’abantu yamukurikiraga 
umunsi ku wundi. Ariko mu kanya gato kakurikiyeho abantu batangiye kumukoraniraho. 
Umubare wabo wiyongeraga vuba vuba ku buryo bakozaga Yesu hirya no hino. Hagati aho, 
abigishwa Be bari bavuye mu mazi. Kugira ngo ave muri uko guhatana n’abantu, Yesu 
yagiye mu bwato bwa Petero, maze amutegeka kubusubiza mu mazi mu ntera ntoya uturutse 
ku nkombe. Aho niho byari gushobokera abantu bose kwitegereza Yesu no kumutegera 
amatwi, maze yigisha iyo mbaga yari ku nkombe y’inyanja ari mu bwato. {UIB 157.1} 

Mbega ukuntu ku bamarayika icyo kintu cyari agahebuzo kucyitegereza; kubona Umutware 
wabo w’umunyacyubahiro yicaye mu bwato bw’umurobyi, akozwa hepfo no haruguru 
n’amazi yahoreraga ubudatuza, atangariza inkuru nziza y’agakiza imbaga nini y’abantu 
yabyiganiraga ku nkengero z’amazi imuteze amatwi! Uwari Umunyacyubahiro wo mu ijuru 
yari arimo kubwira rubanda rusanzwe ibintu bikomeye by’ubwami Bwe, bateraniye hanze 
ahantu hari umwuka usesuye. Ahari ashobora kuba nta handi hantu yari yabonye hakwiriye 
ngo ahakorere imirimo ye. Ikiyaga, imisozi, imirima myinshi yari ikwirakwiriye aho hantu, 
umucyo w’izuba wari wakwiriye ku isi, byose byamuhaga imfashanyigisho zo gutangaho 
ingero mu byigisho Bye no kubicengeza mu mitima y’abantu. Kandi rero nta cyigisho Kristo 
yigishaga ngo kigende ubusa. Buri butumwa bwavaga mu kanwa Ke bwageraga ku bantu 
bamwe na bamwe bumeze nk’ijambo ry’ubugingo buhoraho. {UIB 157.2} 

Buri mwanya imbaga y’abantu yarushagaho kwiyongera aho ku nkengero z’amazi. 
Abakambwe bazaga bagendera ku tubando twabo, abahinzi b’intarumikwa baturutse ku 
misozi, abarobyi bavuye mu mirimo yabo iruhije ku kiyaga, abacuruzi n’abigisha 
b’amategeko, abakire n’abanyabwenge, abakuze n’abato, bari bazanye ababo barwaye kandi 
b’imbabare, babyiganiraga kumva amagambo y’Umwigisha wavuye ku Mana. Abahanuzi 
bari barategererezanyije amatsiko ugusohora kw’ibihe bisa nk’ibyo maze bandika bagira 
bati: {UIB 157.3} 

“Nimwumve ntara ya Zabuloni n’iya 
Nafutali, ahagana ku nyanja no hakurya 
ya Yorodani, aho niho Galileya ituwe 
n’abanyamahanga. Abantu bari mu 
mwijima bigunze 



babonye umucyo mwinshi. 

Abari mu gihugu cyacuze umwijima w’urupfu 
bigunze, urumuri rwarabamurikiye.” (UIB 157.4} 

Matayo 4:15,16 [Bibiliya Ijambo ry’Imana] 

Usibye iyo mbaga y’abantu yari ikoraniye ku nkombe za Genezareti, igihe Yesu yigishaga 
icyigisho Cye hari abandi bantu yatekerezagaho bazamwumva. Yahuranyije amaso mu bihe 
bizakurikiraho, yabonye abayoboke be b’indahemuka bazaba bari mu nzu z’imfungwa no 
mu nkiko, bari mu bigeragezo, mu bwigunge no mu mubabaro. Buri gihe cyose 
cy’umunezero, n’icy’intambara ndetse n’icy’impagarara cyari gifunguriwe imbere ye. Mu 
magambo yabwiraga abari bamukikije uwo mwanya, ari na yo yabwirwaga abo bandi 
bazakurikiraho, yari amagambo agomba kubabera ubutumwa bwo kubatera ibyiringiro mu 
gihe cy’ibigeragezo, kubakomeza no kubahumuriza mu gihe cy’ishavu, no kubabera 
umucyo uvuye mu ijuru mu gihe cy’umwijima. Ahagana ku iherezo ry’ibihe, mu buryo bwa 
Mwuka Muziranenge, iryo jwi ryavugiraga mu bwato bw’umurobyi ku nyanja ya Galileya 
rizumvikana ribwira imitima y’abantu iby’amahoro. {UIB 158.1} 

Amaze kuvuga amagambo Ye, Yesu yarahindukiye areba Petero amutegeka kwigira imbere 
mu nyanja kandi akajugunya urushundura mu mazi kugira ngo arobe. Nyamara Petero yari 
acitse intege kandi yihebye. Yari yakesheje ijoro ryose nta fi n’imwe afashe. Mu masaha 
yari amaze ari wenyine, yari yibajije ku iherezo rya Yohana Umubatiza wari urimo ababarira 
mu nzu y’imfungwa yigunze. Yari yibajije ku hazaza ha Yesu n’abayoboke be, ku kugenda 
nabi k’umurimo wo kuvuga ubutumwa bwiza muri Yudeya ndetse no ku rwango yagiriwe 
n’abatambyi n’abigisha b’amategeko. Umurimo wari umutunze nawo wari wananiwe kugira 
icyo umugezaho, maze yitegereje inshundura zirimo ubusa abona ahazaza hasa 
n’ahijimishijwe no gucika intege. Yaravuze ati: “Databuja, twakesheje ijoro dukora cyane, 
nyamara ntacyo twafashe. Ariko kuko ubivuze reka nzijugunye.” {UIB 158.2} 

Ijoro nicyo cyari igihe cyiza cyo kurobesha inshundura mu mazi akeye yo mu kiyaga. 
Nyuma yo gukesha ijoro ryose ntacyo bagezeho, byasaga nkaho kujugunya inshundura mu 
mazi ku manywa ari ukwigiza nkana; nyamara Yesu niwe wari utanze iryo tegeko, kandi 
urukundo abigishwa bakundaga Umwigisha wabo rwabateye kuryumvira. Simoni afatanyije 
n’umuvandimwe we bajugunye urushundura. Batangiye kuruzamura, basanze harimo amafi 
menshi cyane ku buryo rwari rwatangiye gucika. Byabaye ngombwa ko barembuza Yakobo 
na Yohana ngo baze babafashe. Bamaze kwegeranya amafi barobye, amato yombi yaruzuye 
cyane ku buryo yashoboraga kuba yarohama. {UIB 158.3} 

Nyamara muri uwo mwanya ntabwo Petero yari agitekereza kuri ayo mafi cyangwa ku byo 
yari yikoreye. Kuri we, icyo gitangaza cyerekanaga imbaraga y’Imana kurenza ibindi byose 



yari yarabonye. Yabonye muri Yesu umutegeka w’ibyaremwe byose. Ubwiza bw’ubumana 
bwari aho hantu bwahishuye inenge y’ububi bwe. Gukunda Umwigisha we, guterwa isoni 
no kutizera kwe, ishimwe yari afitiye Kristo ry’uko yiyambuye umwanya w’icyubahiro 
agahinduka umuntu woroheje, ariko cyane cyane kwimenyaho ko yanduye imbere y’ufite 
kubonera kutagira urugero, byose byamuteye ubwoba bukabije. Mu gihe bagenzi be barimo 
begeranya amafi yari ari mu nshundura, Petero we yikubise ku birenge by’Umukiza avuga 
ati: “Va aho ndi Databuja, kuko ndi umunyabyaha!” {UIB 158.4} 

Mwene uko kugaragara kw’ubuziranenge bw’Imana ni ko kwari kwarateye Daniyeli 
kwikubita hasi nk’upfuye imbere y’umumarayika w’Imana. Yaravuze ati, “Sinasigarana 
intege kuko ubwiza bwanjye bwampindukiyemo ububore ndatentebuka. ” Yesaya na we 
igihe yabonaga icyubahiro cy’Uhoraho yaratatse ati, “Ni ishyano, ndapfuye we! Kuko ndi 
umunyaminwa yanduye, kandi ntuye hagati y’ubwoko bufite iminwa yanduye, kandi amaso 
yanjye abonye Umwami Uwiteka Nyiringabo.” Daniyeli 10:8; Yesaya 6:5. Kamere ya 
kimuntu irangwa n’intege nkeya ndetse n’icyaha yahuye n’iy’Imana itunganye maze 
yiyumvamo rwose ko adashyitse kandi ataboneye. Uko rero niko byagiye bigendekera 
abantu bose bahawe amahirwe yo kwitegereza gukomera kw’Imana n’ikuzo ryayo. {UIB 
158.5} 

Petero yaratatse ati, “Nyagasani, igirayo kuko jye ndi umunyabyaha [Bibiliya Ijambo 
ry’Imana],” nyamara agundira ibirenge bya Yesu, yiyumvamo ko atagomba kumuvaho. 
Umukiza yaramusubije ati, “Witinya, uhereye none uzajya uroba abantu.” Yesaya amaze 
kwitegereza ubuziranenge bw’Imana n’uburyo we adatunganye, nibwo yahawe inshingano 
y’ubutumwa buvuye ku Mana. Petero amaze kuyoborwa ku kwizinukwa no ku 
kwishingikiriza ku mbaraga y’Imana ni bwo yahamagariwe gukorera Kristo umurimo. {UIB 
159.1} 

Kugeza icyo gihe, nta n’umwe mu bigishwa wari wariyunze na Kristo byuzuye ngo 
bafatanye umurimo. Bari bariboneye byinshi mu bitangaza yakoze kandi baranategeye 
amatwi ibyigisho Bye; nyamara bari batarazibukira imyuga yabo bari basanganwe. Bose 
bari baraciwe intege bikomeye no gufungwa kwa Yohana Umubatiza. Niba izo ari zo zari 
kuba ingaruka z’umurimo wa Yohana, bari kugirira Umwigisha wabo icyizere gikeya, 
urebye ukuntu abayobozi b’idini bose bari bahurije hamwe kumurwanya. Mu bihe nk’ibyo, 
kwisubirira kuroba igihe gito byarabaruhuraga. Ariko ubu bwo Yesu yabararikiye guhara 
imibereho bari basanganywe maze bagahuriza hamwe inyungu zabo n’ize. Petero yari 
yaremeye uwo muhamagaro. Bageze ku nkombe, Yesu yabwiye abandi bigishwa batatu ati, 
“Nimunkurikire nzabagira abarobyi b’abantu.” Ako kanya bahise basiga byose 
baramukurikira. {UIB 159.2} 



Mbere yuko abasaba gusiga inshundura zabo n’amato yabo, Yesu yabanje kubizeza ko 
Imana izabaha ibyo bakeneye. Gukoresha ubwato bwa Petero mu murimo wo kuvuga 
ubutumwa byari byahawe igihembo gikomeye. “Ubereye abamwambaza bose ubutunzi” 
yaravuze ati, “Mutange namwe muzahabwa; urugero rwiza rutsindagiye, rucugushije, 
rusesekaye ni rwo muzagererwa.” Abaroma 10:12; Luka 6:38. Yari yamaze kugororera 
umurimo w’uwo mwigishwa mu rugero nk’urwo. Kwitanga kose kugaragajwe mu murimo 
We wo kubwiriza ubutumwa azakugororera akurikije “ubutunzi buhebuje bw’ubuntu 
bwayo.” Abanyefezi 3:20; 2:7. [Bibiliya Ijambo ry’Imana]. {UIB 159.3} 

Muri iryo joro ribabaje bamaze bari ku kiyaga batari kumwe na Kristo, abo bigishwa 
babujijwe amahoro cyane no kubura kwizera kandi bacogozwa no kuvunikira ubusa. Ariko 
kuba hamwe na bo Kwe byabateye kwizera kandi bibazanamo umunezero no gutsinda. Bityo 
rero natwe ni uko; iyo tutari hamwe na Kristo, ibyo dukora ntibigira icyo bigeraho, kandi 
gushidikanya no kwijujuta biratworohera. Ariko iyo aturi hafi maze tugakora tuyobowe na 
we, dushimishwa n’ibihamya biduhamiriza imbaraga Ze. Umurimo wa Satani ni uwo guca 
umuntu intege, ariko umurimo wa Kristo ni uwo kumutera kwizera no kumuremamo 
ibyiringiro. {UIB 159.4} 

Icyigisho gikomeye abo bigishwa bakuye kuri icyo gitangaza ni icyacu natwe: ni uko 
Nyir’ijambo ryashoboye gukusanyiriza amafi hamwe riyakuye mu nyanja afite 
n’ubushobozi bwo gukabakaba imitima y’abantu, no kubiyegereza akoresheje imirunga 
y’urukundo Rwe kugira ngo abamukorera bashobore kuba “abarobyi b’abantu.” {UIB 
160.1} 

Abo barobyi b’Abanyagalileya bari abantu baciye bugufi kandi batajijutse, ariko Kristo, 
umucyo w’isi, yashoboye mu buryo bushyitse rwose kubaha ubushobozi bwo kuba mu 
mwanya yari yarabatoranyirije. Ntabwo Kristo yasuzuguye ibyo kwigishwa mu mashuri 
kuko iyo ubwenge butegekwa n’urukundo rw’Imana kandi bukegurirwa umurimo wayo, 
buba umugisha. Nyamara yaciye ku banyabwenge bariho mu gihe Cye kubera ko 
biyemeraga cyane ku buryo batari gusangira imibabaro n’imbabare kandi ngo bafatanye 
umurimo n’Umunyanazareti. Mu myumvire idashingiye ku kuri bari basanganywe, 
basuzuguraga kwigishwa na Kristo. Nyagasani Yesu ashaka gukorana n’abantu 
batazahinduka imiyoboro ifunze yo kumenyesha abandi ubuntu Bwe. Ikintu cya mbere 
abifuza gukorana n’Imana bose bagomba kwiga ni ukureka kwiyiringira, bityo bazaba 
bateguriwe guhabwa imico ya Kristo. Ntabwo ibyo ari ibyo kwigirwa mu mashuri akomeye 
ya siyansi. Ni imbuto y’ubwenge butangwa n’Umwigisha wavuye ku Mana wenyine. {UIB 
160.2} 



Yesu yatoranyije abarobyi batari injijuke kuko batari barigishirijwe mu migenzo n’imico 
y’ubuyobe byo mu gihe cyabo. Bari bafite ubushobozi bavukanye kandi bari abantu bicisha 
bugufi ndetse bashobora kwigishwa, akaba yarashoboraga kubatoreza gukora umurimo We. 
Mu buzima busanzwe, hariho abantu benshi banyura mu mirimo ivunanye ya buri munsi 
bihanganye batazi ko bafite ubushobozi, buramutse bukanguriwe gukora, bwabazamura 
bukabageza ku gihagararo cy’abanyacyubahiro bakomeye bo ku isi. Ubwo bushobozi 
businziriye bukeneye gukorwaho n’ukuboko gufite ubwenge kugira ngo bukanguke. Abantu 
nk’abo ni bo Yesu yahamagariye gukorana na we kandi yabahaye amahirwe yo kwifatanya 
na we ubwe. Ntabwo abakomeye bo ku isi bigeze na mba bagira umwigisha nk’uwo. Igihe 
abigishwa basohokaga mu ishuri ry’Umukiza, ntabwo bari bakiri inkandagirabitabo 
cyangwa abanyamusozi. Bari barahindutse nka we mu bitekerezo no mu mico, kandi abantu 
bamenye ko babanye na Yesu. {UIB 160.3} 

Ntabwo umurimo w’ikirenga wo kwigisha ari uwo gupfa gutanga ubumenyi gusa, ahubwo 
ni ugutanga imbaraga itanga ubugingo yakirwa binyuze mu guhura kw’ibitekerezo n’ibindi 
bitekerezo, no mu guhura k’ubuzima n’ubundi. Ubugingo nibwo bwonyine bubasha kubyara 
ubundi bugingo. Mbega rero ukuntu abo bigishwa bari bafite amahirwe, bo bamaze imyaka 
itatu bahura buri munsi n’ubugingo buva ku Mana bukomokwaho na buri mbaraga yose 
ibeshaho yahesheje isi umugisha! Yohana, umwigishwa ukundwa, ni we wiyeguriye 
imbaraga z’ubwo bugingo butangaje. Aravuga ati: “Koko kandi ubwo bugingo 
bwaragaragaye turabubona, turi abagabo bo kubuhamya kandi nibwo tubatangariza. Ni 
ubugingo buhoraho bwahoranye n’Imana Data maze ikabutugaragariza.” “Twese twahawe 
ku migisha ye isendereye, kandi tugirirwa ubuntu bugeretse ku bundi.” lYohana 1:2; 
Yohana 1:16. [Bibiliya Ijambo ry’Imana]. {UIB 160.4} 

Nta kintu cyari kiri mu ntumwa z’Umutware wacu cyo gutuma zihesha icyubahiro ubwazo. 
Byaragaragaraga ko gutsinda k’umurimo wazo kwashingiraga ku Mana gusa. Imibereho 
y’abo bagabo, imico bubatse muri bo n’umurimo ukomeye Imana yabakoreyemo, ni 
ibihamya by’icyo izakorera abantu bose bemera kwigishwa kandi bayumvira. {UIB 160.5} 

Umuntu ukunda Kristo cyane azakora ibyiza byinshi. Nta rubibi ruriho mu kuba 
ingirakamaro ku muntu ushyira inarijye ku ruhande maze akemera ko Mwuka Muziranenge 
akorera mu mutima we, kandi akabaho imibereho yeguriwe Imana uko yakabaye yose. 
Abantu nibanamba ku myitwarire ikwiriye, ntibivovote cyangwa ngo bacogore bumire ku 
nzira, Imana izajya ibigisha isaha ku yindi n’umunsi ku wundi. Irifuza guhishura ubuntu 
Bwayo. Abantu Bayo nibakuraho inkomyi, izacuncumura amazi y’agakiza mu migezi 
myinshi ibinyujije mu miyoboro y’abantu. Iyaba abantu bariho mu mibereho iciye bugufi 
bashishikarizwaga gukora ibyiza bashoboye gukora byose, iyaba batari barambuweho 



ibiganza bibabuza gukora byigizayo umuhati wabo, ahantu ubu tubona hari umukozi umwe 
wa Kristo haba hari ijana. {UIB 161.1} 

Imana isanga abantu ikabatora uko bari maze ikabigisha gukora umurimo Wayo mu gihe 
bayiyeguriye. Iyo Mwuka w’Imana yakiriwe mu bugingo bw’umuntu, akangura ubushobozi 
bwabwo bwose. Binyuze mu kuyoborwa na Mwuka Muziranenge, ibitekerezo byeguriwe 
Imana bitizigamye bikura mu buryo buboneye, kandi bigahabwa imbaraga zo 
gusobanukirwa no gusohoza ibyo Imana ishaka. Imico irangwa n’intege nkeya no kuba 
nyamujya irya n’ino irahindurwa ikaba irangwa n’imbaraga no gushikama. Kwiha Imana 
ubudasiba bizana isano y’incuti magara hagati ya Kristo n’umwigishwa We, ku buryo 
Umukristo ahinduka nka We mu ntekerezo no mu mico. Azagira ibitekerezo bimurikiwe 
kandi byagutse binyuze mu komatana na Kristo. Ubwenge bwe bwo gutandukanya ibibi 
n’ibyiza buzarushaho gutyara, kandi gushyira mu gaciro kwe kuzaba kuri mu rugero rwiza. 
Imbaraga itanga ubugingo ya Zuba ryo Gukiranuka ikangura umuntu wese ushaka kubera 
Kristo igikoresho, ku buryo ahabwa ubushobozi bwo kwera imbuto nyinshi zo guhesha 
Imana icyubahiro. {UIB 161.2} 

Abantu baminuje mu mashuri y’ubugeni na siyansi bigira ibyigisho bikomeye cyane ku 
BaKristo bafite imibereho iciye bugufi kandi bafatwa n’abo ku isi nk’inkandagirabitabo. 
Nyamara aba bigishwa batazwi bigiye mu ishuri risumba ayandi yose. Bicaye ku birenge 
by’uwavuze mu buryo “nta wigeze avuga nka We”. {UIB 161.3} 



IGICE CYA 26 -1 KAPERINAWUMU 


Igihe Yesu yari ari i Kaperinawumu, yari ari mu cyagati cy’ingendo yakoraga ajya kandi 
ava hirya no hino, ku buryo aho hantu haje kumenyekana nk’ “umurwa We.” Kaperinawumu 
yari ku nkombe z’ikiyaga cya Galileya, kandi yari yegereye imbibi z’ikibaya cyiza cya 
Genezareti, niba mu by’ukuri itari iri muri icyo kibaya. (UIB 162.1} 

Ubucurike bw’umurambararo w’icyo kiyaga butuma ikibaya gikikije inkombe zacyo kigira 
ikirere cyiza cyo mu majyepfo. Mu gihe cya Kristo, aho hantu hari harumbutse ibiti 
by’imikindo n’iby’iminzenze, hari hari ubusitani burimo ibiti by’imbuto ndetse n’inzabibu, 
imirima itohagiye n’indabyo nziza zibumbuye, byose bikaba byaraneteshwaga n’imigezi 
y’amazi meza yavubukaga mu bitare bihanamye. Inkombe z’icyo kiyaga n’imisozi yari hafi 
aho izikikije zari zikwirakwiyemo imijyi n’imidugudu. Ikiyaga cyabaga gitwikiriwe 
n’amato y’uburobyi. Mu mpande zose hagaragaraga imibereho ihugiranye kandi ishabutse. 
{UIB 162.2} 

Kaperinawumu ubwayo yari ibereye kuba ahantu h’izingiro ry’umurimo w’Umukiza. 
Bitewe n’uko yari iherereye ku muhanda nyabagendwa uva i Damasi ujya i Yerusalemu no 
mu Misiri ndetse no ku Nyanja ya Mediterane, yari ihuriro rikomeye ry’ingendo. Abantu 
baturutse mu turere twinshi banyuraga muri uwo mujyi, cyangwa bakahamara igihe 
baharuhukira mu ngendo z’urujya n’uruza bakoraga. Aho rero Yesu yashoboraga kuhahurira 
n’abantu bo mu mahanga yose ndetse no mu nzego zose, abakire n’abakomeye, ndetse 
n’abakene n’aboroheje, kandi inyigisho Ze bashoboraga kuzigeza mu bindi bihugu no mu 
ngo nyinshi. Kubw’ibyo, abantu bari gukangukira gucukumbura mu buhanuzi, amaso yabo 
akarangamira Umukiza, maze isi ikerekwa umurimo We. {UIB 162.3} 

Bona nubwo Urukiko Rukuru rw’Abayahudi rwari rwararwanyije Yesu, abantu bari 
bategererezanyije akanyamuneza kujya mbere k’umurimo We. Ijuru ryose ryari maso 
rishishikaye. Abamarayika bari barimo gutegurira umurimo We inzira, bagenda bakabakaba 
imitima y’abantu kandi bakabarehereza ku Mukiza. {UIB 162.4} 

I Kaperinawumu, umwana w’umukire w’umunyacyubahiro Yesu yari yarakijije uburwayi 
yari umuhamya w’imbaraga Ze. Umutware w’urugo n’abo mu rugo rwe bose bahamije 
kwizera kwabo banezerewe. Igihe byamenyekanaga ko uwo Mwigisha Ubwe yabajemo, 
umujyi wose warakangaranye urakanguka. Abantu benshi birundiye aho yari ari. Ku munsi 
w’Isabato, abantu buzuye mu rusengero kugeza ubwo benshi bisubiriyeyo babuze aho 
binjirira. {UIB 162.5} 

Abantu bose bategeye Kristo amatwi, “batangazwaga no kwigisha kwe, kuko ijambo rye 
ryari rifite ubushobozi.” “Kuko yabigishaga nk’ufite ubutware, ntase n’abanditsi babo.” 



Luka 4:32; Matayo 7:29. Inyigisho y’abanditsi n’abakuru b’idini yabaga idashamaje kandi 
ifite umurongo iteguwemo, imeze nk’icyigwa umuntu yafashe mu mutwe ariko 
atagisobanukiwe. Kuri bo, ijambo ry’Imana nta mbaraga itanga ubugingo ryari rifite. 
Inyigisho yaryo bari barayisimbuje ibitekerezo n’imigenzo byabo. Muri gahunda yabo 
y’akamenyero, bavugaga ko basobanura amategeko, nyamara nta guhumekerwamo n’Imana 
kwakoreraga mu mitima yabo cyangwa mu y’ababategeraga amatwi. (UIB 162.6} 

Ntabwo Yesu yari yitaye na gato ku ngingo zinyuranye zatumaga Abayahudi biremamo 
ibice. Umurimo We wari uwo kugaragaza ukuri. Amagambo Ye yamurikaga umucyo 
mwinshi ku nyigisho z’abakurambere n’abahanuzi, maze Ibyanditswe Byera bikagera ku 
bantu bimeze nk’ihishurwa rishya. Ntabwo mbere y’aho abo bamutegeraga amatwi bari 
barigeze kumva ubusobanuro bwimbitse bw’ijambo ry’Imana bumeze nk’ubwe. {UIB 
163.1} 

Yesu yasangaga abantu ku rugero bariho, agaragaza ko azi ibibazo byabo. Yambikaga ukuri 
ubwiza binyuze mu kukuvuga mu buryo bwahuranyije kandi bworoheye abantu kumva. 
Imvugo Ye yari iboneye, inonosoye kandi yumvikana mu buryo bufatika nkuko isarabwayi 
ryererana mu buryo bugaragara. Ijwi Rye ryari nk’indirimbo ku bantu bari baramenyereye 
kumva amagambo atarajyaga ahindura injyana y’abigisha b’amategeko. Nyamara nubwo 
imvugo Ye yabaga yoroheye abantu kuyumva, yavuganaga ububasha. Icyo nicyo 
cyashyiraga itandukaniro hagati y’inyigisho Ye n’iz’abandi bigisha bose. Abigisha 
b’amategeko bavugaga bakekeranya kandi bashidikanya nk’aho uyu munsi Ibyanditswe 
Byera bisobanura ikintu kimwe runaka ejo bigasobanura ikindi kibusanye n’icya mbere. 
Buri munsi ababategeraga amatwi bahoraga bazingazingiwe mu rujijo. Nyamara Yesu we 
yigishaga ko Ibyanditswe Byera bifite ububasha budashidikanywaho. Ingingo iyo ari yo 
yose yigishaga, yayigishanyaga ubushobozi ubona ko ntawe ubasha kuvuguruza amagambo 
Ye. {UIB 163.2} 

Nyamara ntabwo Yesu yari umunyagitugu, ahubwo yavugishaga ukuri ataryarya. Yavugaga 
nk’umuntu ufite intego ihamye agamije kugeraho. Yabaga arimo kwerekana ingingo nyakuri 
zirebana n’isi izahoraho. Yahishuriraga abantu Imana muri buri nsanganyamatsiko Ye. Yesu 
yashakaga gusenya amagambo y’ibinyoma yoshyoshya abantu agatuma batwarwa umutima 
n’ibintu byo ku isi. Ibintu byo mu buzima bwa hano ku isi yabihaga umwanya wabyo 
bikwiriye, yerekana ko biza nyuma y’iby’igihe gihoraho, nyamara ntabwo yigeze 
yirengagiza akamaro kabyo. Yigishaga ko isi n’ijuru bifitanye amahuriro kandi ko kumenya 
ukuri kwerekeranye n’Imana bitegurira umuntu kurushaho kuzuza neza inshingano ze za 
buri munsi. Yavugaga nk’umuntu umenyereye ibyo mu juru kandi uzi isano afitanye 
n’Imana, nyamara yemeraga ko yunze ubumwe na buri wese ugize umuryango w’abantu. 
{UIB 163.3} 



Yatangaga ubutumwa bw’imbabazi bunyuranye kugira ngo buhuze n’abamutegeraga 
amatwi. Yari azi “gukomeza abacitse intege” Ezayi 50:4 [Bibiliya Ijambo ry’Imana]; kubera 
ko iminwa Ye yari isagijweho imbabazi kugira ngo amenyeshe abantu ubutunzi bw’ukuri 
mu buryo bubamureherezaho kurusha ubundi bwose. Yari afite ubuhanga bwo gusanga 
abantu basanganywe imyumvire itari ukuri, maze bagatangazwa n’ingero 
n’imfashanyigisho yatangaga zabareshyaga zikabamwerekezaho. Yashyikiraga umutima 
w’umuntu binyuze mu byo uwo yibaza. Yakuraga imfashanyigisho mu bintu biboneka mu 
mibereho ya buri munsi, kandi nubwo byabaga ari ibintu biboroheye kumva, byabaga bifite 
ubusobanuro bwimbitse cyane mu buryo butangaje. Inyoni zo mu kirere, uburabyo bwo mu 
bisambu, imbuto, umwungeri n’intama, ni byo Kristo yifashishaga kugira ngo agaragaze 
ukuri guhoraho, kandi iyo nyuma yaho abamwumvise bagiraga amahirwe yo kongera 
kubibona, bibukaga amagabo Ye. Imfashanyigisho Kristo yakoreshaga zahoraga 
zisubiriramo abantu ibyigisho Bye. {UIB 163.4} 

Ntabwo Kristo yigeze na mba abwira abantu amagambo yo kubagusha neza no 
kubaryoshyaryoshya. Ntabwo yigeze ababwira ibyari gutuma bishyira hejuru mu byifuzo 
byabo no mu byo bibwiraga, cyangwa ngo abasingize kubera ibyo bagezeho bakoresheje 
ubwenge bwabo, nyamara abantu batekerezaga cyane kandi badasanganywe imyumvire 
mibi idashingiye ku kuri bemeraga kwakira inyigisho Ye kandi bakabona ko ari igipimo 
cy’ubwenge bwabo. Batangariraga ukuri kw’iby’umwuka kwabaga kuri mu mvugo 
yoroheje cyane kurusha izindi. Ababaga ari injijuke banezezwaga n’amagambo Ye, kandi 
n’abatajijutse yabagiriraga akamaro buri gihe. Yabaga afite ubutumwa bwo kubwira abantu 
b’injiji kandi yari yaranashoboye kumvisha abatemera Imana ko hari ubutumwa abafitiye. 
{UIB 164.1} 

Ineza Ye yuje impuhwe yasesekaraga ku mitima irushye kandi ibabaye ifite gukiza mu 
gukabakaba kwayo. Bona n’igihe yabaga ari mu mugaru w’uburakari bw’abanzi Be, yabaga 
afite ituze. Uburanga bwo mu maso He, ubwiza bw’imico Ye, ariko cyane cyane urukundo 
yagaragarizaga mu ndoro no mu mvugo, byamureherezagaho abantu bose babaga 
bataranangiriye imitima yabo mu kutemera. Iyo bitaba kubw’inyifato nziza kandi yuje 
impuhwe yarabagiraniraga muri buri ndoro Ye n’imvugo Ye, ntabwo aba yarashoboye 
kwikoranirizaho abantu benshi nk’uko yabigenjeje. Abantu bababaye bamusangaga babaga 
bumva yahurije hamwe inyungu Ze n’izabo nk’inshuti yabo idahemuka kandi ibafitiye 
impuhwe, bityo bakifuza kurushaho kumenya ibijyanye n’ukuri yigishaga. Ijuru ryari 
ryarabegerejwe cyane. Bifuzaga kwigumira aho ari kugira ngo bihoranire n’ihumure 
rituruka mu rukundo Rwe. {UIB 164.2} 

Yesu yitegerezaga abyitaheho cyane uko mu maso h’ababaga bamuteze amatwi hagendaga 
hahindura isura. Indoro z’abagaragazaga ko bafite ubushake n’ibyishimo zaramunezezaga 



cyane. Igihe imyambi y’ukuri yabaga ihinguranyaga ubugingo bwabo igasenya insika zo 
kwikunda kandi ikabatera kubabazwa n’ibyaha no kubyihana, maze ku iherezo ikabatera 
umutima unyuzwe kandi ushima, Umukiza yaranezerwaga. Igihe yararanganyaga amaso mu 
bamuteze amatwi maze akabonamo amasura y’abantu yabaga yarabonye mbere, mu maso 
He habengeranaga ibyishimo. Yababonagamo abaragwa bafite ibyiringiro b’ubwami Bwe. 
Iyo ukuri yabaga yavuze mu magambo yeruye kwakoraga ku kigirwamana runaka umuntu 
akigundiriye, Yesu yabonaga uko mu maso h’uwo muntu hahindutse, akabona indoro 
yijimye, yo gukumira, yabaga isobanura yuko atakiriye umucyo. Iyo yabonaga abantu banze 
kwakira ubutumwa bwo kubahesha amahoro, byakomeretsaga umutima We bikomeye 
cyane. {UIB 164.3} 

Ari mu rusengero, Yesu yavuze ibirebana n’ubwami yari yaraje kwimika ndetse no ku 
nshingano Ye yo guha umudendezo abantu Satani yafasheho iminyago. Yaje kurogowa 
n’urusaku rw’ubwoba. Umuntu utewe na dayimoni yahubutse mu mbaga y’abantu ataka 
cyane ati: “Ayii we! Duhuriye he Yesu w’i Nazareti? Uje kuturimbura? Ndakuzi uri uwera 
w’Imana.” {UIB 164.4} 

Ibintu byose byahise bihinduka umuvurungano no gukangarana. Abantu barorereye 
kurangamira Kristo, ntibita no ku magambo Ye. Satani ni we wagize umugambi wo kuzana 
iyo mbohe ye mu rusengero. Nyamara Yesu yacyashye uwo mudayimoni avuga ati: “Hora 
muvemo. Dayimoni amutura hasi hagati yabo, amuvamo atagize icyo amutwara.” {UIB 
164.5} 

Satani yari yarijimishije ibitekerezo by’iyo mbabare, ariko igihe yari iri imbere y’Umukiza 
umwambi w’umucyo wari wamaze guhinguranya umwijima. Yakangukiye gushaka 
umudendezo ngo ave mu butware bwa Satani, nyamara uwo mudayimoni yarwanyije 
imbaraga ya Kristo. Ubwo uwo muntu yageragezaga gutakambira Yesu ngo amutabare, 
umwuka w’umubi ni we wamuvugiyemo maze atakishwa cyane n’ubwoba bwendaga 
kumwica. Mu rugero rumwe, uwo muntu utewe n’umudayimoni yari asobanukiwe ko ari 
imbere y’Uwari ufite ububasha bwo kumubohoza akamuha umudendezo; nyamara ubwo 
yageragezaga gusingira uko kuboko kw’imbaraga, yacakiwe n’ubushake bw’indi mbaraga 
kandi avugirwamo n’amagambo y’indi mbaraga. Ubushyamirane bwari hagati y’imbaraga 
ya Satani n’icyifuzo cy’uwo muntu cyo guhabwa umudendezo yari injyanamuntu. {UIB 
165.1} 

Uwari yaratsindiye Satani mu butayu igihe yamugeragezaga yari yongeye gusakirana 
imbonankubone n’umwanzi We. Umudayimoni yakoze iyo bwabaga ngo aheze imbohe ye 
mu butware bwe. Gutsindirwa aho hantu kwe byari guhesha Yesu intsinzi. Byasaga nk’aho 
iyo mbabare yagombaga gusiga ubuzima bwayo mu ntambara yarwanaga n’umwanzi wari 



warayangirije imibereho. Nyamara Umukiza yavuganye ububasha maze ahesha 
umudendezo uwari yarafashweho umunyago. Uwari yaragizwe imbohe yahagaze anezerewe 
imbere y’abantu bari batangaye afite umudendezo wo gutegeka ibitekerezo bye. Kandi 
umudayimoni na we yari yahamije ko Umukiza afite ububasha bw’Imana. {UIB 165.2} 

Uwo muntu yasingije Imana kubera ko imukijije. Amaso ye bwa mbere yarebanaga igitsure 
n’umwaga bitewe nuko atari afite ibitekerezo bizima, ubu noneho yabengeranaga indoro 
y’ubwenge kandi yatembagamo amarira y’ishimwe no kunyurwa n’ibyo akorewe. Abantu 
bari aho bananiwe kuvuga kubera gutangara. Igihe bari bagaruye agatege ko kuvuga, 
bavuganye batangaye cyane bati, “Ibi ni ibiki? Ko ari imyigishirize y’inzaduka! Mbega 
uburyo ategekana ubutware, n’abadayimoni na bo baramwumvira!” Mariko 1:27. {UIB 
165.3} 

Impamvu y’ibanga ry’umubabaro uwo muntu yari afite wateraga inshuti ze kujya 
zimushungera zifite ubwoba ndetse na we akaba yari yarihindukiye umutwaro, yari iri mu 
mibereho ye bwite. Yari yaratwawe n’ibinezeza by’icyaha, kandi yaribwiye ko azahindura 
ubuzima bwe icyanya gikomeye cyo kwinezerezamo. Ntabwo yari yarigeze arota ko 
azahindukira isi igikange kandi ngo ateze umuryango we ikimwaro. Yibwiraga ko iminsi ye 
azayimara mu bupfu bwe ntawe bigize icyo bitwara. Ariko amaze gukandagira mu nzira 
icuramye, ibirenge bye byahise bitembagara. Kutirinda no gufata ibintu ajenjetse byononnye 
imico myiza ya kamere ye, maze Satani aherako aramwigarurira. {UIB 165.4} 

Yicujije igihe cyaramaze kurenga. Igihe yagombaga kuba yarahaze ubutunzi bwe n’ibyo 
yinezezagamo kugira ngo asubirane imibereho ya kigabo yari yaratakaje, yarahindutse 
umunyantege nke, umubi yari amaze kumucakira. Ni we ubwe wari warishoye mu rubuga 
rw’umwanzi kandi Satani yari yaramaze kwigarurira ubushobozi bwe bwose. Umushukanyi 
yari yaramukururishije ibinezeza byinshi yamwerekaga; ariko ubwo uwo munyabyago 
yamugeraga mu maboko, uwo mugome ntiyigeze amugirira imbabazi mu kumugirira 
umujinya n’umushiha mu byo yamukoreraga. Nguko uko bigendekera abantu bose 
birundumurira mu bibi; amaherezo y’ibyo babanje kwinezezamo azaba umwijima wo 
kwiheba cyangwa guta umutwe k’ubugingo bwangiritse. {UIB 165.5} 

Umwuka w’ikibi wageragereje Kristo mu butayu kandi ukaba wari uri mu muntu utewe 
n’umudayimoni w’i Kaperinawumu, niwo wayoboraga Abayahudi badafite kwemera. Ariko 
kuri abo Bayahudi bo, yababeshyaga ko barimo gukora neza, ashakashaka uko abashuka mu 
mpamvu zabateraga kutemera Umukiza. Bo ibyabo byari umwaku kurenza uwo wari utewe 
n’umudayimoni kuko batigeraga biyumvamo ko bakeneye Kristo, bityo bakaba bari 
badanangiriwe mu bubasha bwa Satani. {UIB 166.1} 




Igihe Kristo yamaranye n’abantu akora umurimo We cyari igihe imbaraga z’ubwami 
bw’umwijima zakoragamo umurimo wazo ukomeye cyane. Satani n’abamarayika be babi 
bari baramaze igihe kirekire bashaka kwigarurira imibiri n’ubugingo by’abantu, bashaka 
kubateza icyaha n’imibabaro; maze ibyo byago byose akabiherereza ku Mana. Yesu yabaga 
arimo guhishurira abantu imico y’Imana. Yabaga arimo gusenya imbaraga za Satani kandi 
agahesha umudendezo abo yari yarafashe bunyago. Ubuzima bushya, urukundo ndetse 
n’imbaraga bivuye mu ijuru byabaga birimo gutembera mu mitima y’abantu, maze 
umutware w’ikibi agahagurutswa no kurwanirira kuganza k’ubwami bwe. Satani 
yakoranyije imbaraga ze zose maze kuri buri ntambwe yose akarwanya umurimo wa Kristo. 
{UIB 166.2} 

Uko ni nako bizaba mu rugamba rukomeye ruheruka rw’intambara iri hagati y’ubutungane 
n’icyaha. Mu gihe hari ubuzima bushya, umucyo mushya, ndetse n’imbaraga nshya 
bimanukira abigishwa ba Kristo biva mu ijuru, hari n’ubuzima bushya burimo gupfupfunuka 
mu kuzimu maze bugaha imbaraga abakozi ba Satani. Buri kintu cyose cyo ku isi kirimo 
kiragenda kigerwamo n’imbaraga. Umutware w’ibibi agenda yiyoberanya akoresha amayeri 
yagiye akoresha mu binyejana byinshi iyo ntambara imaze. Yigaragaza mu mwambaro 
w’umumarayika w’umucyo bigatuma abantu benshi bita “ku myuka iyobya n’inyigisho 
z’abadayimoni” lTimoteyo 4:1. {UIB 166.3} 

Mu gihe cya Kristo, nta bushobozi abayobozi n’abigisha ba Isiraheli bari bafite bwo kunesha 
umurimo wa Satani. Bakerensaga uburyo bumwe rukumbi bwagombaga kubashoboza 
gukumira imyuka mibi. Ijambo ry’Imana ni ryo Kristo yatsindishije umubi. Abayobozi ba 
Isiraheli biyitaga abasobanuzi b’ijambo ry’Imana, nyamara bari bararyigiye gusa 
gushyigikira imigenzo yabo no kuritegekesha abantu gukurikiza amabwiriza yashyizweho 
n’abantu. Binyuze mu buryo barisobanuraga, batumye ryumvikanisha ibitekerezo Imana 
itigeze na mba irishyiramo. Ibintu Imana yari yaravuze mu buryo bweruye byahinduwe 
urujijo n’ibyo bo ubwabo bihangiye bidasobanutse. Bajyaga impaka ku bintu bidafite icyo 
bivuze nyamara, mu bigaragara, bagahakana ukuri kw’ingenzi gusumbya ukundi kose. 
Kubw’ibyo, kutemera Imana byakwirakwijwe ahantu hose. Ijambo ry’Imana ryanyazwe 
ububasha bwaryo maze imyuka mibi isigara ikora ibyo yishakiye. {UIB 166.4} 

Amateka arimo kugenda yisubiramo. Benshi mu bayobozi b’amadini bo muri iki gihe cyacu, 
bafite Bibiliya ibumbuye imbere yabo kandi bakanavuga ko bakurikiza inyigisho zayo, 
barimo kugenda basenya kuryizera nk’ijambo ry’Imana. Bahugira mu gusobanura iryo 
jambo maze ibitekerezo byabo bwite bakabirutisha amagambo yaryo asobanutse kurenza 
ayandi yose. Ijambo ry’Imana riri mu biganza byabo ritakaza imbaraga yaryo yo kurema 
umuntu bundi bushya. Niyo mpamvu kutizera Imana birimo guca ibintu kandi ubukozi 
bw’ibibi bukaba bugwiriye ahantu hose. {UIB 166.5} 



Iyo Satani arimbuye kwizera Bibiliya mu bantu, aberekeza ahandi bakomora umucyo 
n’imbaraga. Bityo agenda abacengeramo buhoro buhoro rwihishwa. Abantu bava mu 
nyigisho z’Ibyanditswe Byera zisobanutse mu buryo bweruye, bagatera umugongo 
imbaraga yemeza ya Mwuka Muziranenge w’Imana, baba bihamagariye gutegekwa 
n’abadayimoni. Kunenga Ibyanditswe Byera no kubisobanura mu buryo abantu babijyana 
aho bashaka byafunguriye umuryango imyizerere y’imyuka y’abadayimoni no gutesha 
agaciro Imana igashyirwa mu mwanya w’ibyaremwe, kandi bene izo nyigisho ni uburyo 
bugezweho bw’inyigisho za kera za gipagani, zigenda zishinga imizi no mu matorero yiyita 
ko ari ay’Umwami wacu Yesu Kristo. {UIB 167.1} 

Mu gihe umurimo wo kwigisha ubutumwa bwiza urimo gukorwa, haba hariho n’umurimo 
ukorwa n’abandi bakozi nyamara bakorerwamo gusa n’imyuka iyobya. Hariho umuntu 
wishora muri abo bakozi abitewe n’amatsiko gusa ariko yabona igihamya cy’imikorere 
isumba iy’imbaraga za kimuntu, bigakomeza kumushukashuka kugeza igihe asigara 
ategekwa n’ubundi bushake busumbya ubwe ububasha. Ntabwo ashobora kwigobotora 
imbaraga y’agatangaza y’ubwo bushake. {UIB 167.2} 

Ibihindizo byarindaga ubugingo bwe birasenyuka. Nta rusika rumukingiriza icyaha ruba 
rugihari. Nta muntu n’umwe uzi indiba y’ubuhenebere no kononekara ashobora gusaya mo 
iyo yigijeyo ibyamukumiraga byo mu ijambo ry’Imana na Mwuka Wayo. Icyaha cyo mu 
bwihisho cyangwa icyifuzo cyamwigaruriye bishobora kumuheza mu buja bwacyo adafite 
kirengera nka wa muntu watewe n’abadayimoni w’i Kaperinawumu. Nyamara imibereho ye 
iba itaraba akahebwe. {UIB 167.3} 

Uburyo dushobora kunesherezamo umubi ni bumwe n’ubwo Kristo yamutsindishije — ni 
imbaraga yo mu ijambo ry’Imana. Ntabwo Imana itegeka ibitekerezo byacu tutabiyemereye, 
nyamara iyo twifuza kumenya ubushake bwayo no kubukurikiza, amasezerano yayo 
ahinduka ayacu: “Muzamenya ukuri kandi ukuri niko kuzabakura mu buja.” “Umuntu wese 
ukunda gukora ibyo Imana ishaka azamenya ko ibyo nigisha bituruka ku Mana” Yohani 
8:32; 7:17 [Bibiliya Ijambo rylmana]. Binyuze mu kwizera aya masezerano, umuntu wese 
ashobora gukizwa imitego y’ikinyoma no gutegekwa n’icyaha. {UIB 167.4} 

Umuntu wese afite umudendezo wo guhitamo imbaraga izajya imutegeka iyo ari yo. Nta 
muntu n’umwe waguye ngo agere kure cyane, nta n’umwe wononwe n’ibibi cyane ku buryo 
Kristo atashobora kumukiza. Mu cyimbo cyo kuvuga isengesho, uwari utewe 
n’umudayimoni yavugaga amagambo ya Satani yonyine, nyamara kwinginga ko mu mutima 
we kutavugwagwa n’amagambo kwarumviswe. Nta gutaka k’umuntu ukeneye gutabarwa 
kutazabura kwitabwaho bona nubwo kwananirwa kumvikanishwa n’amagambo. Ntabwo 
abantu bemera kwinjira mu isezerano ryo kugirana umushyikirano n’Imana yo mu ijuru 



bazarekerwa mu bubasha bwa Satani cyangwa ngo barekerwe mu kwangirika kwa kamere 
yabo. Umukiza arabahamagara ati, “Ahubwo yisunge imbaraga zanjye abone kuzura nanjye, 
ndetse niyuzure nanjye” Yesaya 27:5. Imyuka y’umwijima izarwaniraubugingo bw’umuntu 
buri mu butware bwayo, nyamara abamarayika b’Imana bazarwanirira ubwo bugingo 
bakoresheje imbaraga zidacogora. Nyagasani aravuga ati, “Mbese hari uwakwambura 
intwari ibyo yanyaze? Ese hari uwavana imbohe mu nzara z’uwayiboshye? Nyamara 
Uhoraho aravuga ati ‘koko intwari igiye kwamburwa ibyo yanyaze, imbohe igiye kuvanwa 
mu nzara z’uwayiboshye. Jyewe ubwanjye ngiye kwibasira abanzi bawe, ni jye ubwanjye 
uzakiza abana bawe.’ ” Ezayi 49:24, 25 [Bibiliya Ijambo ry’Imana]. (UIB 167.5} 

Mu gihe abari bari mu rusengero bari bagitwawe no gutangara, Yesu yerekeje kwa Petero 
kugira ngo aruhuke umwanya muto. Nyamara aho naho hari haragwiriwe n’umwijima. 
Nyirabukwe wa Petero yari arwaye, “ahinda umuriro bikomeye.” Yesu yakangaye iyo 
ndwara maze uwari indembe arahaguruka atangira kuzimanira Umwigisha n’abigishwa Be. 
{UIB 168.1} 

Amakuru yerekeranye n’iyo mirimo Kristo yakoraga yahise asakara i Kaperinawumu. 
Kubera gutinya abigisha b’amategeko, ntabwo abaturage batinyutse kuza gukizwa indwara 
ku munsi w’Isabato, nyamara izuba rikimara kurenga hahise habaho gusahinda gukomeye. 
Abaturage mo muri icyo kirorero babyiganaga bagana ku nzu yiyoroheje Yesu yari 
acumbitsemo baturutse mu ngo zabo, mu maduka no mu masoko. Abarwayi babazanye bari 
ku mariri, baje bicumba ibibando, cyangwa se bacigatiwe n’incuti zabo, bagenda bazungera 
bafite intege nkeya imbere y’Umukiza. {UIB 168.2} 

Buri kanya banyuranagamo baza kandi basubirayo kubera ko nta n’umwe wari uzi ko 
umunsi ukurikiyeho uwo Muvuzi yari kuba akiri kumwe na bo. Ntabwo mbere yaho 
Kaperinawumu yari yarigeze na mba igira umunsi nk’uwo. Ikirere cyari cyuzuye amajwi 
y’intsinzi n’urusaku rw’abakijijwe. Umukiza yari anejejwe n’umunezero we ubwe yari 
yateye abantu kugira. Igihe yabonaga uburibwe bw’abari baje bamugana, umutima We 
wakabakabwe n’impuhwe maze ashimishwa n’ububasha Bwe bwo kubakiza bagasubirana 
amagara mazima n’umunezero. {UIB 168.3} 

Yesu yashoje igikorwa Cye ari uko amaze gukiza imbabare ya nyuma. Iyo mbaga y’abantu 
yatashye hamaze kuba nijoro cyane maze inzu ya Simoni ibundikirwa n’ituze. Umunsi 
muremure unejeje wari urangiye kandi Yesu yari akeneye kuruhuka. Ariko ubwo abo muri 
uwo mugi bari bagisinziriye, Umukiza “abyuka kare mu rukerera, ajya ahantu hiherereye 
arasenga.” [Bibiliya Ijambo ry’Imana] {UIB 168.4} 

Uko niko iminsi y’ubuzima bwo ku isi bwa Yesu yagiye igenda. Ibihe byinshi yemereraga 
abigishwa Be kujya gusura ingo zabo no kuruhuka, nyamara yarwanyaga n’ineza nyinshi 



umuhati wabo wo kumutesha umurongo w’imirimo ivunanye yakoraga. Yirirwaga akora 
avunika umunsi wose, yigisha abari mu bujiji, akiza abarwayi indwara, ahumura impumyi, 
azimanira imbaga y’abantu, maze bwamara kugoroba cyangwa mu rukerera akajya mu 
misozi ahantu yasengeraga kugira ngo asabane na Se. Kenshi na kenshi yakeshaga ijoro 
asenga asabana n’Imana akagaruka mu bantu ku murimo We bukeye. {UIB 168.5} 

Kare kare mu gitondo, Petero na bagenzi be basanze Yesu bamubwira ko abaturage b’i 
Kaperinawumu batangiye kumushakashaka. Abo bigishwa bari baraciwe intege n’ukuntu 
kugeza icyo giye abantu bari baragiye bagenzereza Kristo. Abategetsi b’i Yeruzalemu 
bashakaga kumwica, yemwe n’abaturage bo mu mugi w’iwabo bageragezaga guhiga 
ubugingo Bwe; nyamara i Kaperinawumu ho yakiranywe ibyishimo n’akanyamuneza maze 
bituma ibyiringiro by’abo bigishwa byongera kwihembera bundi bushya. Byarashobokaga 
ko mu Banyagalileya b’ibyigenge hari kuzabonekamo abayoboke b’ubwami bushya. 
Nyamara batangajwe no kumva Kristo ababwira ngo, “Nkwiriye kwigisha ubutumwa bwiza 
bw’Imana no mu yindi midugudu, kuko ari ibyo natumiwe.” {UIB 168.6} 

Muri ibyo binezaneza byari byiganje mu mugi wa Kaperinawumu, harimo ingorane y’uko 
abantu bari guhusha intego y’umurimo We. Ntabwo Yesu yanyurwaga no kuba abantu 
bamuhanga amaso bakamufata gusa nk’ukora ibitangaza cyangwa se umuvuzi w’indwara 
z’umubiri. Yabaga ashaka kubireherezaho nk’Umukiza wabo. Mu gihe abantu 
bashimishwaga no kumwemera nk’uwaje ari umwami kugira ngo ashinge ingoma Ye ku isi, 
we yabaga yifuza kuvana ibitekerezo byabo ku bintu byo ku isi kugira ngo abyerekeze ku 
bya Mwuka. Kugira intsinzi y’ibyo ku isi yonyine byari kumuvangira mu murimo We. {UIB 
169.1} 

Gutangarirwa n’iyo mbaga y’abantu badafite icyo bitayeho byaramubabazaga. Ntabwo mu 
mibereho Ye higeraga habamo kwiyemera. Icyubahiro abantu baha umwanya w’ubuyobozi 
umuntu afite, ubutunzi cyangwa ingabire afite, ntibyarangwaga mu Mwana w’umuntu. 
Ntabwo Yesu yigeze akoresha uburyo na bumwe mu bwo abantu bakoresha kugira ngo 
bubahwe cyangwa biheshe ikuzo. Mu binyejana byinshi mbere yuko avuka, yari 
yaravuzweho ngo, “Ntazatongana kandi ntazasakuza, ntazarangurura ijwi rye mu mayira. 
Urubingo rwavunitse ntazaruhwanya, itara rigicumbeka ntazarizimya, azagira umurava 
maze ubutabera buganze.” Ezayi 42:2-4 [Bibilya Ijambo ry’Imana]. {UIB 169.2} 

Abafarisayo bashakaga kwigaragaza binyuze mu kunonosora imihango bakoraga no mu 
kwiyerekanira mu masengesho no mu bikorwa byo gufasha imbabare. Umuhati wabo mu 
bijyanye n’idini bawuhamishaga kuba iyo ari yo ngingo bajyagaho impaka. Intonganya 
zabaga hagati y’udutsiko tw’abanyedini babaga bashyamiranye zabaga ari ndende kandi 
zirimo urusaku rwinshi ku buryo bitari ikintu cy’inzaduka kumva mu mayira havugira 



gutontoma gutewe n’ubushyamirane bwuzuye uburakari bw’abari abanyabwenge mu 
by’amategeko. {UIB 169.3} 

Imibereho ya Yesu yari ihabanye n’ibyo byose mu buryo bugaragara. Muri iyo mibereho Ye 
ntihigeze harangwamo gutongana mu rusaku, gusenga mu buryo bwo kwiyerekana, no 
gukora ibikorwa byo gutuma bamukomera amashyi. Kristo yari ahishwe mu Mana kandi 
Imana na yo yihishuriraga abantu mu mico y’Umwana Wayo. Iryo hishurwa ni ryo Yesu 
yashakaga ko ibitekerezo by’abantu byerekeraho kandi akaba ari ryo baha icyubahiro. {UIB 
169.4} 

Ntabwo Zuba ryo Gukiranuka yigeze yiyerekanira mu mucyo we ku batuye isi kugira ngo 
akangaranyishe ibitekerezo byabo icyubahiro cye. Byanditwe kuri Kristo ngo, “azatunguka 
nk’umuseke utambika.” Hoseya 6:3. Umucyo w’izuba usesekara ku isi buhoro buhoro 
witonze ukabeyuraho igicucu cy’umwijima, maze abatuye isi bagakangukira kubeshwaho 
na ryo. Uko niko Izuba ryo Gukiranuka ritunguka, “rifite gukiza mu mababa yaryo.” Malaki 
3:20 [Malali 4:2]. {UIB 169.5} 



IGICE CYA 27 - WABASHA KUNKIZA 


(Iki gice gishingiye muri Matayo 8:2-4; 9:1-8, 32-34; Mariko 1:40-45; 2:1-12; Luka 5:12- 

28) 

Mu ndwara zose abantu bo mu Burasirazuba bari bazi, iy’ibibembe ni yo yabakuraga 
umutima cyane. Kuba yari indwara idakira kandi ikandurira mu gukoranaho kw’imibiri, 
ndetse n’ingaruka yagiraga ku bayirwaye, byose byateraga ubwoba abasanzwe barusha 
abandi ubutwari. Abayahudi bayifataga nk’aho ari urubanza umuntu yabaga aciriweho 
bitewe n’icyaha cye, bityo bakaba barayitaga “icyorezo,” “urutoki rw’Imana.” Abantu 
babonaga ishushanya icyaha kuko yabaga ishinze imizi mu muntu uyirwaye, ari akarande 
utabasha kuyimuranduramo kandi ikica. Amategeko y’imihango yavugaga ko umuntu 
uyirwaye aba ahumanye. Bamuciraga kure y’aho abantu batuye nk’aho n’ubundi yamaze 
gupfa. Ikintu yakoragaho cyose cyabaga gihumanye. Umwuka wo mu kirere 
wahumanywaga no guhumeka kwe. Uwakekwagaho iyo ndwara yabaga agomba gusanga 
abatambyi bakamusuzuma, maze akaba ari bo bagena uko ibye bigomba kumera. Iyo 
byahamywaga ko ari umubembe, yatandukanywaga n’umuryango we, agacibwa mu 
iteraniro ry’Abaylsiraheli, maze agasanga abo babaga bahuje ububabare akaba ari bo 
bifatanya. Ntabwo iryo tegeko ryagiraga kubembereza cyangwa kugenekereza na gukeya 
mu byo ryasabaga. Yemwe n’ababaga ari abami cyangwa abategetsi ntiryabasoneraga. 
Umwami wafatwaga n’icyo cyorezo yagombaga guhara inkoni y’ubutware, maze agahita 
akurwa mu bantu. {UIB 170.1} 

Nyuma yo gutandukanywa n’incuti ze ndetse n’ab’umuryango we, umubembe yagombaga 
kwihanganira umuvumo yabaga azaniwe n’uburwayi bwe. Ni we ubwe wagombaga kubwira 
abantu iby’iryo shyano yagushije, agatanyaguza imyambaro ye kandi akagenda avuga cyane 
aburira abantu bose ngo bahunge ubwandu bw’aho yabaga ari bwabashaga kubanduza. Iri 
jwi ryo gutaka ngo, “Ndahumanye! Ndahumanye!” ryavuganwagwa amaganya n’intimba 
n’umubembe wabaga yaraciriwe mu bwigunge, cyari ikintu abantu bumvaga bakagira 
ubwoba kandi bakacyanga urunuka. {UIB 170.2} 

Mu karere Kristo yari arimo gukoreramo umurimo We, hari imbabare nk’izo nyinshi, maze 
inkuru y’ibyo yakoraga izigezeho, ikongeza urumuri rw’ibyiringiro mu mitima yazo. 
Nyamara guhera mu gihe cy’umuhanuzi Elisa, ntabwo hari harigeze hamenyekana umuntu 
waba yarahumanuweho ubwo burwayi. Bityo rero, ntibigeze batinyuka gutegereza ko Yesu 
yabakorera ikintu atari yarigeze agira uwo agikorera. Nyamara hari umwe muri bo 
watangiye kugira kwizera mu mutima we, ariko ntabwo yari azi ukuntu ashobora kugera 
kuri Yesu. Mbese ko yari igicibwa mu bandi bantu bagenzi be, yari kwiyereka Umuvuzi ate? 
Yanibajije niba Kristo yari kumukiza uburwayi bwe. Mbese yari kwemera kunama ngo yite 



ku wo abantu bibwiraga ko ari mu gihano cy’urubanza rw’Imana? Mbese ntabwo we yari 
kumuhundagazaho imivumo nk’uko Abafarisayo ndetse n’abaganga babigenzaga, kandi 
ngo amuburire guhungira kure ibitutsi by’abantu? Yatekereje ku bintu byose bari 
baramubwiye kuri Yesu. Nta muntu n’umwe mu bamwiyambaje yari yarigeze asubiza 
inyuma. Iyo mbabare yiyemeje byimazeyo kujya gushaka Umukiza. Nubwo atari yemerewe 
guhinguka mu migi, byari kumushobokera guhurira n’Umukiza mu kayira gatoya runaka 
gakikiye umusozi, cyangwa akamusanga aho yabaga arimo kwigishiriza inyuma y’imigi. 
Imbogamizi zari nyinshi ariko ibyo ni byo byiringiro byonyine yari afite. {UIB 170.3} 

Umubembe bamuyoboye aho Umukiza yari ari. Yesu yari arimo kwigishiriza ku nkengero 
z’ikiyaga akikijwe n’abantu benshi. Mu gihe uwo mubembe yari akiri kure yabo, yumvise 
amwe mu magambo Umukiza yavugaga. Yabonye arambura ibiganza ku barwayi. Yabonye 
ibirema, impumyi, abari bafite ingingo z’umubiri zitakoraga, ndetse n’abasambaga ku 
bw’indwara zinyuranye bahaguruka ari bazima basingiza Imana kuko yabakijije. Kwizera 
ko mu mutima we kwarashikamye. Yigiye hafi, ndetse hafi cyane y’iyo mbaga y’abantu. 
Yibagiwe ibyamukumiraga, umutekano w’abantu ndetse n’ubwoba abantu bose 
bamurebanaga. Yatekerezaga gusa ku byiringiro by’umugisha byo gukira indwara. {UIB 
171.1} 

Ukuntu yari ameze byarashishanaga. Uburwayi bwe bwari bwaramuzonze bikabije kandi 
kwitegereza umubiri we waboze byakuraga abantu umutima. Abantu bakimukubita ijisho 
bahise bashya ubwoba. Bagiye bagwirirana bashaka uko bamuhunga ngo imibiri yabo 
idakora ku we. Bamwe bagerageje kumubuza kwegera Yesu ariko biba iby’ubusa. Ntiyigeze 
abitegereza cyangwa ngo abatege amatwi. Ntiyigeze yita ku kuntu bagararazaga ko abateye 
iseseme. Uwo yarebaga ni Umwana w’Imana gusa. Ijwi ryazuraga abasambaga bakongera 
kubaho ni ryo ryonyine yumvaga. Mu kubyigana asanga Yesu, yijugunye ku birenge Bye 
ataka ati, “Mwami, washaka wabasha kunkiza.” {UIB 171.2} 

Yesu yarambuye ukuboko, amukoraho, maze aramusubiza ati, “Ndabishaka, kira” Matayo 
8:3. {UIB 171.3} 

Ako kanya uwo mubembe yahize agerwaho n’impinduka. Umubiri we wabaye muzima, 
imyakura yongera kumva ndetse n’imitsi irakomera. Umubiri ukomeye kandi uriho 
amagaragamba, ari cyo kintu kihariye kiranga uburwayi bw’ibibembe, wahise uyoyoka 
maze usimburwa n’uruhu rworohereye kandi rushashagirana nk’urw’umwana muto ufite 
amagara mazima. {UIB 171.4} 

Yesu yategetse uwo muntu kutagira uwo abwira ibyamubayeho, ahubwo agahita aboneza 
akajya kwiyerekana mu rusengero ajyanye ituro. Iryo turo ryari kwemerwa ari uko 
abatambyi bamaze kumusuzuma maze bagatangaza ko yakize byuzuye uburwayi bwe. 



Nubwo bari kuba badashaka gukora uwo murimo, ntabwo bari gushobora guhunga iryo 
suzuma ndetse n’umwanzuro wagombaga gufatwa kuri iyo ngingo. {UIB 171.5} 

Amagambo yo mu Byanditswe Byera agaragaza ubwira Yesu yasabye uwo muntu kugira 
ubwo yamutegekaga kubiceceka no gukorana ingoga ibyo amubwiye. “Akimusezerera 
aramwihanangiriza cyane ati, ‘Uramenye ntugire uwo ubibwira, ahubwo ugende wiyereke 
umutambyi, uture n’ituro ryo kwihumanura nk’uko Mose yabitegetse, kugira ngo bibabere 
ikimenyetso cyo kubahamiriza yuko ukize.’ ” Iyo abatambyi baza kumenya amakuru 
y’imvaho y’imikirizwe y’uwo mubembe, urwango bangaga Kristo rwari kubatera gufatira 
uwo muntu umwanzuro udakurikije ukuri. Yesu yifuzaga ko uwo muntu yiyerekana mu 
rusengero hataragira inkuru n’imwe ijyanye n’icyo gitangaza ibageraho. Bityo rero, hari 
gukumirwa icyemezo kibogamye bashoboraga kuba bamufatira kandi uwari yahoze ari 
umubembe agakira yari kwemererwa kongera gusanga ab’umuryango we ndetse n’incuti ze. 
{UIB 171.6} 

Nyamara hari ibindi bintu Kristo yari agamije ubwo yategekaga uwo muntu kutagira uwo 
abwira ibyamubayeho. Umukiza yari azi ko abanzi Be bahoraga bashaka guhagarika 
umurimo We no gutuma abantu bamuvaho. Yari azi ko iyo ibyo gukira k’uwo muntu 
bimenyekana ahandi hantu hose, n’abandi bari barembejwe n’icyo cyorezo bari 
kumuteraniraho maze abantu bagasakuza bavuga yuko gukozanyaho imibiri na bo biri 
bubanduze. Nta n’ubwo benshi mu babembe bari gukoresha iyo mpano y’ubuzima ngo 
ibaheshe umugisha cyangwa iwuheshe abandi. Kandi rero binyuze mu kwiyegereza abo 
babembe, Yesu yari kuba ahaye urwaho ikirego bajyaga bamurega ko yakuragaho ibibuzwa 
n’amategeko y’imihango. Bityo rero, ibyo byari kubera imbogamizi umurimo We wo 
kwigisha ubutumwa bwiza. {UIB 172.1} 

Igikorwa Yesu yari yakoze cyatumye umuburo Yesu yahaye uwo muntu ugira ishingiro. 
Gukira k’uwo mubembe kwari kwabonywe n’abantu benshi kandi bari bashishikajwe no 
gushaka kumenya umwanzuro abatambyi bari bufate. Igihe uwo muntu yasubiraga mu ncuti 
ze, zagize akanyamuneza kenshi. Atitaye ku miburo Yesu yari yamuhaye, uwo muntu yanze 
kwirirwa yirushya ngo yongere guhisha amakuru y’imvaho y’uburyo yakize. Birumvikana 
ko byari binagoye kubihisha, ariko uwo mubembe we yabitangaje ahantu hose. Amaze 
gusobanukirwa ko kwiyoroshya kwa Yesu ari ko kwatumye abimubuza, yakwiriye ahantu 
hose atangaza ubushobozi bw’uwo Muvuzi Ukomeye. Ntabwo yigeze asobanukirwa ko buri 
kintu cyose gisa nk’icyo cyarushagaho gutuma abatambyi n’abakuru b’Abayahudi 
bagambirira byimazeyo kwica Yesu. Uwo muntu wakijijwe ibibembe yiyumvisemo ko 
kugira umugisha w’ubuzima bwiza ari ikintu cy’agaciro gakomeye cyane. Yanejejwe n’uko 
yongeye kugira imbaraga ndetse n’uko agarutse mu muryango we no mu baturanyi be, maze 
yumva bitamushobokera kwibuza guhesha ikuzo Umuvuzi wamukijije. Nyamara uko 



kubitangaza ahantu hose byakomye mu nkokora umurimo w’Umukiza. Byatumye abantu 
bamwirundaho ari benshi cyane ku buryo hari ubwo byabaye ngombwa ko asubika ibikorwa 
Bye. {UIB 172.2} 

Buri gikorwa cyose Kristo yakoraga mu murimo We cyabaga gifite intego yagutse cyane. 
Cyabaga kibumbiyemo ibintu birenze kure igikorwa ubwacyo. Ni nako byari bimeze ku byo 
yakoreye umubembe. Mu gihe Yesu yafashaga ababaga baje bamugana, yanifuzaga cyane 
gusesekaza umugisha We no ku bataramusangaga. Mu gihe yireherezagaho abasoresha, 
abapagani, ndetse n’Abanyasamariya, yanifuzaga kugera ku batambyi n’abigisha babaga 
bifungiraniye mu myumvire itari ukuri basanganywe no mu migenzo yabo. Nta buryo na 
bumwe bwari gushoboka kugira ngo abashyikire atigeze akoresha. Igihe yohererezaga 
abatambyi umuntu wakijijwe ibibembe, yari abahaye igihamya kigendereye gukuraho 
imyumvire idashingiye ku kuri babaga basanganywe. {UIB 172.3} 

Abafarisayo bari barashinje Kristo kwigisha ibinyuranye n’amategeko Imana yatanze 
iyanyujije muri Mose; nyamara amabwiriza yahaye uwari akijijwe ibibembe yo kujya 
gutanga ituro risabwa n’amategeko, yabeshyuje icyo kirego. Icyo gihamya cyari gihagije ku 
bantu bose bari kugira ubushake bwo kwemera ko abemeza. {UIB 172.4} 

Abategetsi b’i Yerusalemu bari barashyizeho abatasi kugira ngo barebe ko babona impamvu 
y’urwitwazo yo kwica Kristo. Yabasubirishije kubaha igihamya cy’urukundo yari afitiye 
inyokomuntu, icyubahiro yahaga amategeko, n’ubushobozi Bwe bwo gukura abantu mu 
buja bw’icyaha no kubakiza urupfu. Nyamara dore uburyo yahamije ibyabo: “Ineza 
nabagiriye bayituye inabi, urukundo nabakunze barwituraurwango.” Zaburi 109:5 [Bibiliya 
Ijambo ry’Imana]. Uwatanze itegeko ku musozi ati “Mukunde abanzi banyu,” We ubwe 
yatanze icyitegererezo cy’iryo hame yanga kwitura abantu inabi bamugiriye cyangwa 
igitutsi bamututse, ahubwo akabiturakubasabiraumugisha. Matayo 5:44; lPetero 3:9. {UIB 
172.5} 

Abatambyi bari barategetse ko umubembe acibwa mu bantu ni bo na none bahamije ko 
yakize. Icyo cyemezo cyabo cyatangarijwe mu ruhame kandi kikabikwa mu nyandiko 
cyahamije Kristo ibihe byose. Na none kandi igihe uwo muntu wari wakize ibibembe 
yongeraga kwakirwa mu iteraniro ry’Abaylsiraheli, nyuma yuko abatambyi ubwabo bemeje 
ko nta n’agakovu k’uburwayi yahoranye kamurangwagaho, we ubwe yakomeje guhamya 
Umugiraneza wamukijije. Yatanze ituro yishimye yerereza Yesu. Ibyo byemeje abatambyi 
ko Umukiza yari afite imbaraga y’ubumana. Bari bahawe uburyo bwo kumenya ukuri no 
kugerwaho n’umucyo. Iyo bawanga, wari kwigendera ubutazagaruka. Abantu benshi banze 
umucyo; nyamara ntiwabaye impfabusa. Hari benshi wari waragezeho batabyerekanaga. Mu 
gihe Umukiza yari akiriho, umurimo We wasaga nk’aho utitaweho n’abatambyi ndetse 



n’abigisha, nyamara amaze gusubira mu ijuru, “abatambyi benshi bumvira uko kwizera.” 
Ibyakozwe n’Intumwa 6:7. {UIB 173.1} 

Igikorwa Kristo yakoze cyo guhumanura umubembe ho uburwayi bukomeye ni 
imfashanyigisho yo kwerekana umurimo We wo guhumanura umuntu ho icyaha. Umurwayi 
wasanze Yesu yari “asheshe ibibembe ku mubiri wose.” Ubumara bwabyo bwica bwari 
bwaracengeye umubiri we wose. Abigishwa bashakishije uburyo babuza Umwigisha wabo 
kumukoraho kuko uwakoraga ku muntu urwaye ibibembe na we yahitaga ahumana. 
Nyamara igihe Yesu yamurambikagaho ikiganza ntabwo yigeze ahumana. Ahubwo gukora 
kuri uwo murwayi byamuhaye imbaraga itanga ubugingo. Ibibembe byarakize. Uko ni nako 
bimeze ku bibembe by’icyaha:gishoye imizi mu muntu, kirica kandi ntigishobora gukizwa 
n’imbaraga z’umuntu. “Umutwe wose urarwaye, umutima wose urarabye, uhereye mu 
bworo bw’ikirenge ukageza mu mutwe nta hazima, ahubwo ni inguma n’imibyimba 
n’ibisebe binuka, bitigeze gukandwa cyangwa gupfukwa, nta n’ubwo byabobejwe 
n’amavuta.” Yesaya 1:5, 6. Nyamara Yesu waje kubana n’abantu nta kintu kibasha 
kumwanduza. Ahantu aba ari haboneka imbaraga ikiza umunyacyaha. Umuntu wese 
uzamusanga akikubita ku birenge Bye yizeye akavuga ati, “Nyagasani, ubishatse wankiza,” 
azumva amusubije ati, “Ndabishaka, kira.” Matayo 8:2, 3 [Bibiliya Ijambo ry’Imana]. {UIB 
173.2} 

Mu bihe bimwe na bimwe, ntabwo Yesu yahitaga akiza uburwayi ababimusabye. Nyamara 
ku bijyanye n’ububembe, akimara kubisabwa yahise abikora. Iyo dusaba guhabwa imigisha 
y’ibijyanye n’ibintu bya hano ku isi, haba ubwo isengesho ryacu ritinda gusubizwa cyangwa 
Imana ikaba yaduha ibinyuranye n’ibyo twayisabye. Nyamara uko si ko bigenda iyo 
dusabwa gukizwa icyaha. Icyo ishaka ni ukuduhumanura ho icyaha, kutugira abana bayo, 
no kudushoboza kubaho imibereho izira inenge. Kristo “Yitangiye ibyaha byacu ngo 
aturokore iki gihe kibi cya none, nk’uko Imana Data wa twese yabishatse.” “Kandi iki ni 
cyo kidutera gutinyuka imbere ye: ni uko atwumva iyo dusabye ikintu nk’uko ashaka, kandi 
ubwo tuzi ko yumva icyo dusabye cyose, tuzi n’uko duhawe icyo tumusabye.” 1 Yohana 
5:14, 15. “Nyamara nitwemera ko twakoze ibyaha, Imana yo ni indahemuka n’intabera, ku 
buryo itubabarira ibyaha byacu kandi ikatweza, ikatumaraho ikibi cyose.” 1 Yohani 1:9 
[Bibiliya Ijambo ry’Imana]. {UIB 173.3} 

Y esu yongeye kwigisha uku kuri igihe yakizaga umuntu w’ ikirema w’i Kaperinawumu. Icyo 
gitangaza yagikoreye kwerekana ko afite ububasha bwo kubabarira ibyaha. Na none kandi 
gukizwa kw’uwo muntu wamugaye kwerekana ukundi kuri kw’agaciro kenshi. Gutera 
ibyiringiro n’akanyabugabo, kandi ushingiye ku mahuriro icyo gitangaza cyari gifitanye 
n’Abafarisayo bakundaga impaka z’ubusabusa, unasangamo imiburo yo kutwigisha. {UIB 
174.1} 



Nk’uko byari bimeze ku mubembe, uwamugaye na we nta byiringiro byo gukira yari 
asigaranye. Uburwayi bwe bwari inkurikizi yo kubaho mu cyaha, kandi ububabare bwe 
bwakarishywaga no kwicuza ibyo yakoze. Mbere yaho, yari yaramaze igihe kirekire 
yinginga Abafarisayo n’abavuzi, yiringira ko bamukiza intimba zo ku mutima n’uburibwe 
bw’umubiri. Nyamara bamubwije agasuzuguro ko atazakira, maze bamuharira umujinya 
w’Imana. Abafarisayo bafataga imibabaro nk’igihamya cy’uko umuntu atishimiwe n’Imana, 
bityo bakagendera kure abarwayi n’abataragiraga gifasha. Nyamara ibihe byinshi, abo 
bishyiraga hejuru bavuga ko ari intungane, nibo babaga bariho icyaha kurusha izo mbabare 
baciragaho urubanza. {UIB 174.2} 

Uwo muntu umugaye ntiyagiraga kirengera ku buryo bwuzuye, kandi kubera kubona ko nta 
hantu na hamwe yakura amakiriro, yari yarasabwe no kwiheba. Ubwo nibwo yumvise 
iby’imirimo itangaje Yesu yakoraga. Yabwiwe yuko abantu b’abanyabyaha n’impezamajyo 
nka we bakijijwe indwara, ndetse yemwe n’ababembe bakaba barahumanuwe. Incuti ze 
zamuhamirizaga ibyo bintu zamushishikarije kwemera yuko na we baramutse bamushyiriye 
Yesu yakira. Nyamara icyizere cye cyaje gucogora igihe yibukaga ukuntu ubwo burwayi 
bwamugezeho. Yatinyaga ko Umuvuzi utunganye atari kwihanganira ko amugera mu maso. 
{UIB 174.3} 

Nyamara ntabwo gukizwa k’umubiri ari cyo kintu yifuzaga cyane nk’uko yifuzaga 
gukurwaho umutwaro w’icyaha. Yumvaga aramutse abonye Yesu maze akamuha 
ibyiringiro by’uko ababariwe ndetse akagirana amahoro n’Imana, yari kunezezwa no 
kubaho cyangwa gupfa nk’uko Imana ishaka. Uwo murwayi wari urimo asamba yatakaga 
agira ati: Ayi!! Icyampa nkagera aho Ari! Nta mwanya wo gupfusha ubusa yari agifite, kuko 
umubiri we wari waratanyaguritse, wagaragazaga ibimenyetso byo kubora. Yasabye incuti 
ze kumuheka ngo bamushyire Yesu, maze zibikora zishimye kandi zitazuyaje. Nyamara 
abantu bari mu nzu Umukiza yari arimo ndetse n’abari bayikikije bari benshi cyane ku buryo 
bitashobokeye uwo murwayi n’incuti ze kumugeraho cyangwa no kugera aho ijwi Rye 
ryagarukiraga. {UIB 174.4} 

Yesu yari arimo kwigishiriza mu nzu ya Petero. Nk’uko umugenzo wabo wari uri, abigishwa 
Be bari bamwicaye iruhande, kandi “Abafarisayo n’abigishamategeko bari bicaye aho, 
bavuye mu birorero by’i Galilaya, n’i Yudeya, n’i Yerusalemu.” Abo bari bazanywe no 
gutata Yesu ngo babone icyo bamurega. Usibye abo bayobozi, muri iyo mbaga y’abantu hari 
harimo abafite ishyaka, abubaha Imana bivuye ku mutima, abazanywe n’amatsiko ndetse 
n’abatari bafite kwizera. Hari hakoraniye abantu bo mu bihugu byose ndetse bo mu nzego 
zinyuranye. “Kandi imbaraga z’Umwami Imana zari muri we zo kubakiza.” Mwuka utanga 
ubugingo yagendagendaga hejuru y’iryo teraniro, nyamara Abafarisayo n’abigishamategeko 
ntibigeze bamurabukwa. Ntabwo bigeze biyumvamo ko bamukeneye, bityo ntabwo gukira 



byari bibagenewe. “Abashonje yabahagije ibyiza, naho abakire yabasezereye amara masa.” 
Luka 1:53. {UIB 174.5} 

Abahetsi b’uwo muntu umugaye bakomeje kugerageza kubyiga icyo kivunge cy’abantu 
bashaka kubona aho binjirira ariko biba iby’ubusa. Uwo murwayi yarakebukaga akareba 
ahamukikije ababaye bitavugwa. None se ko ubufasha yari amaze igihe yifuza kubona bwari 
bumuri hafi, ni gute yari guhara ibyo byiringiro? Zibisabwe na we, incuti ze zamwurije inzu, 
maze zisambura igisenge zimumanurira ku birenge bya Yesu. Ibyo byarogoye ijambo rya 
Yesu. Umukiza yitegereje mu maso h’uwo muntu huzuye amaganya, maze abona amuhanze 
amaso amutakambira. Yahise asobanukiwe n’ububabare bwe; Yari yatangiye kwireherezaho 
uwo muntu wari ubabaye kandi afite gushidikanya. Mu gihe uwo murwayi yari akiri iwe mu 
rugo, Umukiza yari yaramaze kwemeza umutimanama we. Igihe yihanaga ibyaha bye kandi 
akizera ko Yesu afite ubushobozi bwo kumukiza, imbabazi z’Umukiza zitanga ubugingo 
zari zabanje guhundagaza imigisha mu mutima we. Yesu yari yaritegereje uburyo umucyo 
muto wo kwizera wakuze ukavamo kwemera yuko ari we wenyine wari kugira icyo amarira 
uwo munyabyaha, kandi yari yabonye uburyo wakuze ugakomera ukamutera umuhati wo 
kumusanga. {UIB 175.1} 

Muri uwo mwanya, mu magambo yageraga mu matwi y’iyo mbabare ameze nk’indirimbo, 
Umukiza yaravuze ati, “Mwana wanjye, humura ibyaha byawe urabibabariwe.” {UIB 
175.2} 

Ubwo umutwaro wo kwiheba warahambutse uva mu bugingo bw’uwo murwayi, maze 
amahoro azanwa no kubabarirwa atura mu mutima we kandi abengeranira mu maso he. 
Ububabare bw’umubiri we bwarashize, kandi uko yakabaye wese ahindurwa mushya. Muri 
uwo mwanya, uwari waramugaye yari yakize, kandi uwari umunyabyaha yari yababariwe! 
{UIB 175.3} 

Afite kwizera koroheje, yemeye amagambo Yesu yamubwiye nk’impano y’ubugingo. Nta 
bindi bibazo yigeze agiya, ahubwo yakomeje kwicara anezerewe bucece, yishimye cyane 
kurenza uko umuntu yabivuga. Umucyo uvuye mu ijuru wabengeranishije mu maso he, 
maze abantu bari aho babyitegereza batangaye. {UIB 175.4} 

Abigishamategeko bari bategerezanyije amatsiko kureba icyo Yesu ari bukore kuri ubwo 
burwayi. Bibutse ukuntu uwo muntu yari yarabingingiye kumufasha nyamara bakaba bari 
baramwimye ibyiringiro n’ubufasha. Ibyo bitabanyuze, batangaje ko icyamuteje umubabaro 
ari umuvumo w’Imana kubera ibyaha bye. Igihe babonaga uwo muntu ari imbere yabo, ibyo 
byose byagarutse mu ntekerezo zabo uko byakabaye. Babonye ukuntu abantu bari 
bashishikajwe no kwitegereza icyo gitangaza, maze baterwa ubwoba bukomeye cyane no 
kuba batakaza imbaraga babaga bafite ku bantu. {UIB 175.5} 



Ntabwo abo banyacyubahiro bigeze babiganiraho, ariko ubwo barebanaga mu maso, 
babonye ko buri wese muri bo arimo gutekereza ko hakwiye kugira igikorwa, kugira ngo 
bahagarike ako kanyamuneza abantu bari batangiye kugira. Yesu yari yatangaje ko ibyaha 
by’uwo muntu wari umugaye bibabariwe. Abafarisayo bafashe ayo magambo nk’aho ari 
ukwigereranya n’Imana, maze bumva ko bagomba kugaragaza ko icyo ari icyaha kigomba 
kumwicisha. Baribwiye mu mitima yabo bati, “Arigereranyije. Ni nde ushobora kubabarira 
ibyaha uretse Imana yonyine?” Mariko 2:7. {UIB 175.6} 

Yesu yabahanze amaso bashya ubwoba, maze barahindukira, arababwira ati, “Ni iki 
kibateye kwibwira ibidatunganye mu mitima yanyu? Icyoroshye ni ikihe? Ni ukuvuga nti 
‘Ibyaha byawe urabibabariwe,’ cyangwa nti ‘Byuka ugende’ ? Ariko mumenye yuko 
Umwana w’umuntu afite ubutware mu isi bwo kubabarira abantu ibyaha.” Nuko abwira icyo 
kirema ati “Byuka wikorere ingobyi yawe utahe.” {UIB 176.1} 

Noneho uwo bari bazaniye Yesu bamuhetse mu ngobyi, yarahagurutse ahagarara ku maguru 
ye yombi afite kwirambura ndetse n’imbaraga bya gisore. Amaraso abeshaho umuntu 
yatembereye mu mitsi ye. Buri rugingo rw’umubiri we rwahise rukora ako kanya. 
Akanyamuneza k’amagara mazima kasimbuye intimba yaterwaga n’urupfu rwari 
rumusakije. “Arabyuka yikorera ingobyi ye uwo mwanya asohokera imbere yabo. Nuko 
bose baratangara, bahimbaza Imana, baravuga bati, ‘Bene ibi ntabwo twigeze kubibona.’ ” 
{UIB 176.2} 

Mbega urukundo rutangaje rwa Kristo ruca bugufi kugira ngo rukize umunyabyaha 
n’umunyamubabaro! Mbega ngo Imana iraterwa intimba kandi ikoroshya ibyago 
by’inyokomuntu yokamwe n’umubaro! Mbega imbaraga itangaje yagaragarijwe abantu 
muri ubwo buryo! Mbese ni nde ushobora gushidikanya ubutumwa buvuga iby’agakiza? Ni 
nde ushobora gupfobya imbabazi z’Umucunguzi w’umunyampuhwe? {UIB 176.3} 

Kugira ngo umubiri wari urimo kubora wongere usubizwe ubuzima wahoranye, nta kindi 
kintu byasabaga kitari ya mbaraga yo kurema. Rya jwi ryategetse umuntu waremwe mu 
mukungugu wo mu gitaka kubaho ni naryo ryahesheje ubuzima umuntu umugaye wari mu 
marembera y’ubuzima bwe. Kandi na none iyo mbaraga yabeshejeho umubiri ni nayo 
yavuguruye umutima uba mushyashya. Wa wundi mu gihe cyo kurema “wavuze bikaba, 
wategetse bigakomera” (Zaburi 33:9), yari yamaze gutegeka ubugingo bw’uwari apfiriye 
mu byaha n’ibicumuro bye kubaho. Gukira k’umubiri kwari igihamya cy’imbaraga yari 
yamaze guhindura umutima mushya. Kristo yavuze ko yategetse uwo muntu wari umugaye 
guhaguruka akagenda, kugira ngo “mumenye yuko Umwana w’umuntu afite ubutware mu 
isi bwo kubabarira abantu ibyaha.” {UIB 176.4} 



Kristo yahaye uwo muntu wari umugaye agakiza k’iby’ubugingo ndetse n’umubiri. 
Gukizwa mu by’umwuka byakurikiwe no gusubizwa amagara mazima mu by’umubiri. 
Ntabwo dukwiye kwirengagiza icyigisho kirimo aho. Muri iki gihe, hari abantu benshi 
bababajwe n’uburwayi bw’umubiri, bifuza kumva, kimwe nka wa muntu wamugaye, 
ubutumwa bubabwira ngo, “Ibyaha byawe urabibabariwe.” Kuremererwa n’icyaha, ndetse 
n’ibyifuzo byacyo bidatuza kandi bitanyurwa, ni byo rufatiro rw’uburwayi bwabo. Ntabwo 
bashobora kuzigera bakira kugeza igihe bazasangira Ukiza ubugingo. Amahoro we wenyine 
ashobora guha umuntu ni yo yahesha ibitekerezo imbaraga kandi agaha umubiri amagara 
mazima. {UIB 176.5} 

Yesu yazanywe no “kugira ngo amareho imirimo ya Satani.” “Muri we harimo ubugingo,” 
kandi aravuga ati, “Nazanywe no kugira ngo zibone ubugingo, ndetse ngo zibone bwinshi.” 
Ni “umwuka utanga ubugingo.” 1 Yohana 3:8; Yohana 1:4; 10:10; 1 Abakorinto 15:45. 
Aracyafite imbaraga itanga ubugingo nk’iyo yari afite ari hano ku isi akiza abarwayi, kandi 
akababarira abanyabyaha. “Ni we ubabarira ibyo wakiraniwe byose ” kandi “Agakiza 
indwara zawe zose.” Zaburi 103:3. {UIB 176.6} 

Gukira k’uwo muntu wari umugaye byagize icyo bikora kuri abo bantu mu buryo busa n’aho 
ijuru ryari ryabakingukiye maze bagahishurirwa ubwiza bw’isi irushijeho kuba nziza. Ubwo 
uwo muntu wari wakijijwe uburwayi yanyuraga mu mbaga y’abantu, agenda asingiza Imana 
kuri buri ntambwe yateraga, kandi noneho yikoreye uburiri bwe bumworoheye cyane, 
abantu bagendaga bigirayo bamuha umwanya kandi bamwitegereza batangaye cyane, 
bongorerana buhoro bati, “Uyu munsi wa none tubonye ibidutangaza.” {UIB 177.1} 

Abafarisayo bananiwe kuvuga ndetse bagushwa mu kantu no gutsindwa. Babonye yuko 
babuze uburyo bwo kugira ngo bateze rwaserera mu mbaga y’abantu bakoresheje ishyari 
ryabo. Umurimo utangaje wakorewe uwo muntu wamugaye bafataga nk’uwagezweho 
n’umujinya w’Imana wakoze ku mitima y’abantu cyane, ku buryo bamaze igihe bibagiwe 
abigisha b’amategeko. Babonye yuko Kristo afite imbaraga bo bavugaga ko yihariwe 
n’Imana gusa; nyamara icyubahiro cyuje ineza no kwiyoroshya byarangaga imigirire Ye 
byari bihabanye mu buryo bugaragara n’imyitwarire yabo y’ubwirasi. Bari bababaye kandi 
bafite ikimwaro, bemera ariko ntibashake kubyatura, ko bari kumwe n’Usumba byose. Uko 
babonaga igihamya gikomeye kibereka ko Yesu afite ubushobozi bwo kubabarira abantu 
ibyaha hano ku isi, ni ko barushagaho kwicengeza mu gihome cyo kutizera. Bavuye mu nzu 
ya Petero aho babonye akirisha ikirema ijambo Rye, baragiye bahimba indi mitwe yo 
gucecekesha Umwana w’Imana. {UIB 177.2} 

Yesu yakijije uburwayi bwo ku mubiri inyuma, bona nubwo bwari bwaramunze kandi 
bubasha kwica nyirabwo; nyamara uburwayi bw’umutima bwakomeje gucigatira bikomeye 



abafunze amaso yabo ngo batareba umucyo. Ntabwo uburwayi bw’ibibembe ndetse no 
kuremara ingingo z’umubiri bwari buteje akaga karenze akazanwa no kugira imyumvire 
idashingiye ku kuri ndetse no kutagira kwizera. {UIB 177.3} 

Abo mu rugo rw’uwakijijwe ubumuga basabwe n’ibyishimo ubwo bamubonaga agarutse 
mu muryango we yikoreye neza uburiri, nyuma y’agahe gato kari gashize bamujyanye 
bigengesereye. Bateraniye hamwe barira amarira y’ibyishimo, ku buryo nta wabashaga 
gutinyuka kwemera ko ibyo bintu barebesha amaso yabo ari ukuri. Yabahagaze imbere afite 
imbaraga za kigabo. Amaboko ye bari basanzwe babona aremaye, noneho yumviraga 
bwangu icyo ayasabye. Umubiri we wari waranyunyutse kandi warataye ibara, noneho wari 
ufite itoto kandi uyaga. Yatambukaga atera intambwe itsindagiye kandi adategwa. Mu maso 
he hose hagaragaraga umunezero n’ibyiringiro; kandi mu cyimbo cy’inkovu z’icyaha 
n’imibabaro, hagaragaraga ubutungane n’amahoro. Ishimwe ryuzuye umunenero 
ryazamutse riva muri urwo rugo, kandi Imana na yo yubahirijwe mu Mwana Wayo, wari 
wagaruriye icyizere abari bihebye kandi agaha imbaraga uwari wacogoye. Uwo muntu 
ndetse n’abo mu muryango we bari biteguye kwegurira imibereho yabo Yesu. Nta 
gushidikanya kwari kukijimishije kwizera kwabo, nta no kutizera kwabashaga kwanduza 
ubudahemuka bari bafitiye Uwabazaniye umucyo mu rugo rwabo rwari rucuze umwijima. 
{UIB 177.4} 



IGICE CYA 28 - LEVI MATAYO 


(Iki gice gishingiye muri Matayo 9:9-17; Mariko 2:14-22; Luka 5:27-39) 

Mu bategetsi b’Abanyaroma babaga muri Palesitina, nta na bamwe bangwagwa urunuka 
nk’abasoresha. Kuba Abayahudi barasoreshwagwa imisoro ku mbaraga n’ubutegetsi 
bw’abanyamahanga byahoraga bibarakaza, bikabibutsa yuko batagifite ubwigenge bwabo. 
Nta nubwo abasoresha babaga gusa ari ibikoresho by’igitugu cy’Abanyaroma, ahubwo na 
bo ubwabo basahuraga bishyirira mu mifuka yabo, bakikungahaza binyuze mu gukandamiza 
rubanda. Umuyahudi wemeraga gukora iyo nshingano akorera Abanyaroma yafatwaga 
nk’aho agambaniye ishema ry’igihugu cye. Baramusuzuguraga, bakamufata nk’uwayobye 
kandi yabarwaga mu bantu b’insuzugurwa bo hanyuma y’abandi bose. {UIB 178.1} 

Iryo tsinda niryo babariragamo Levi Matayo, uwo Kristo yahamagariye i Genezareti ngo 
ajye mu murimo We, nyuma yo guhamara abandi bigishwa bane. Abafarisayo bari baraciriye 
urubanza Matayo bashingiye ku mwuga we, nyamara Yesu we yamubonagamo umutima 
wugururiwe kwakira ukuri. Matayo yari yarategeye amatwi ibyigisho by’Umukiza. Ubwo 
Mwuka w’Imana wemeza umuntu yamuhishuriraga ubunyacyaha bwe, yifuje gushaka 
ubufasha kuri Kristo; nyamara yari yarashyizwe mu kato n’abigisha b’amategeko, bityo 
ntiyiyumvishe na busa ukuntu uwo Mwigisha Ukomeye azigera amubona. {UIB 178.2} 

Igihe kimwe yicaye mu kazu yakiriragamo imisoro, uwo musoresha yabonye Yesu aza 
amusanga. Yatangajwe cyane no kumva amagambo amubwiwe ngo, “Nkurikira.” {UIB 
178.3} 

Matayo “asiga byose, arahaguruka aramukurikira.” Ntiyigeze ashidikanya, ntiyigeze 
amubaza ibibazo, nta nubwo yigeze atekereza ku murimo wari umufitiye inyungu yari agiye 
kugurana ubukene n’umuruho. Byari bimuhagije kuba yari agiye kujya abana na Yesu 
kugira ngo ashobore kujya ategera amatwi amagambo Ye no gufatanya na we umurimo. 
{UIB 178.4} 

Uko ni nako byari byaragendekeye abigishwa Yesu yaherukaga guhamagara. Igihe Yesu 
yasabaga Petero na bagenzi be kumukurikira, bahise basiga amato yabo n’inshundura zabo. 
Bamwe muri abo bigishwa bari bafite inshuti zabo bafashaga, ariko ubwo bakiraga irarika 
ry’Umukiza, ntabwo bigeze bakekeranya kandi ngo bamubaze bati, mbese nzabaho nte 
kandi nzafasha umuryango wanjye gute? Bumviye irarika kandi nyuma yaho igihe Yesu 
yababazaga ati, “Ubwo nabatumaga nta mafaranga mufite, nta mufuka nta n’inkweto, mbese 
hari icyo mwabuze? Babashije gusubiza bati “Nta cyo.” Luka 22:35 [Bibiliya Ijambo 
ry’Imana]. {UIB 178.5} 



Ari Matayo wari umukire, ari na Andereya ndetse na Petero bari abakene, bose 
bageragereshejwe igipimo kimwe kandi bose bitanze mu buryo bumwe. Igihe ibintu 
byarimo bigenda neza, igihe inshundura zari zuzuyemo amafi ndetse n’imbaraga zo mu 
busaza aribwo zikomeye cyane, nicyo gihe Yesu yasabye abo bigisha bari ku nyanja gusiga 
byose kubw’umurimo wo kwigisha ubutumwa bwiza. Uko ni ko buri muntu wese 
ageragezwa kugira ngo bigaragare niba icyo yifuza cyane ari ibyiza bimara igihe gitoya 
cyangwa kugirana umushyikirano na Kristo. {UIB 178.6} 

Buri gihe amahame aba afite ibyo asaba ngo byubahirizwe. Nta muntu n’umwe ubasha 
kugira icyo ageraho mu murimo w’Imana keretse abaye yarawirundumuriyemo n’umutima 
wose kandi akaba abona ko ibintu byose ari ubusa ubigereranyije n’ubwenge buhebuje bwo 
kumenya Kristo. Nta muntu n’umwe witanga yizigamye mu buryo ubwo aribwo bwose 
ushobora kuba umwigishwa wa Kristo, ahubwo arushaho kugenda adohoka gukorana na we. 
Iyo abantu bishimiye agakiza gakomeye, kwitanga kwagaragariraga mu mibereho ya Kristo 
kuboneka no mu mibereho yabo. Banezezwa no kumukurikira aho abayoboye hose. {UIB 
179.1} 

Guhamagarwa kwa Matayo kugira ngo abe umwe mu bigishwa ba Kristo byarakaje abantu 
cyane. Kugira ngo umwigisha w’iby’idini atoranye umusoresha ngo abe umwe mu bafasha 
be ba hafi, byari igitutsi ku migenzo ijyanye n’iby’idini, ijyanye n’imibanire 
mbonezamubano ndetse no ku mico y’igihugu cyose. Mu kugendera ku myumvire yari 
isanzwe muri rubanda, Abafarisayo bari biringiye kugereka kuri Yesu umujinya mwinshi 
w’abaturage. {UIB 179.2} 

Mu mitima y’abasoresha havutsemo amatsiko menshi yarushijeho kwiyongera. Imitima 
yabo yareherejwe ku Mwigisha wavuye mu ijuru ku Mana. Mu munezero utewe 
n’umuhamagaro mushya wo kuba umwigishwa wa Kristo, Matayo yifuzaga kuzana kuri 
Yesu abo bafatanyaga gusoresha. Muri urwo rwego, yateguye umunsi mukuru wo 
gusangirira hamwe n’abandi iwe mu rugo, maze ahuriza hamwe abo mu muryango we 
ndetse n’incuti ze. Ntabwo ari abasoresha bari bahari gusa, hari n’abandi babaga batavugwa 
neza muri rubanda, kandi babaga baragizwe ibicibwa n’abaturanyi babo b’intagondwa 
zikaze. {UIB 179.3} 

Ibyo birori byari byateguriwe Yesu kandi ntiyigeze azuyaza kwemera ubwo butumire. Yari 
azi ko ibyo biri bukomeretse agatsiko k’Abafarisayo kandi ko biri bumugonganishe na 
rubanda. Nyamara, nta kibazo cy’uburyo bw’imikorere cyashoboraga kuganza inyifato Ye. 
Kuri we, ibitandukanya abantu bigaragarira amaso nta gaciro byari bifite. Icyanezezaga 
umutima We ni umuntu ufite inyota y’amazi y’ubugingo. {UIB 179.4} 



Yesu yicaranye n’abasoresha ku meza ari we mushyitsi w’icyubahiro, yerekanisha imbabazi 
Ze n’ineza Ye ko yemera ko umwana w’umuntu afite agaciro n’icyubahiro, kandi ko abantu 
bifuza kugirirwa icyizere bagiheshejwe na We. Amagambo Ye yageraga ku mitima yabo 
ifite inyota afite imbaraga y’umugisha itanga ubugingo. Ibyo byabateyemo imigambi 
mishya maze abo bantu bari barabaye ibicibwa muri bagenzi babo bahabwa amahirwe yo 
kubona imibereho mishya. {UIB 179.5} 

Mu materaniro asa n’iri ryabereye kwa Matayo, hari benshi babaga bayarimo bagakorwa ku 
mutima n’inyigisho y’Umukiza ariko ntibamwemere, nyuma baza kumwemera amaze 
gusubira mu ijuru. Igihe Mwuka Muziranenge yasukwaga maze abantu ibihumbi bitatu 
bakihana mu munsi umwe, hari benshi muri bo bari barumvise ukuri bwa mbere kuri ya 
meza Yesu yasangiriyeho n’abasoresha, kandi benshi muri bo bahindutse intumwa zo 
kwamamaza ubutumwa bwiza. No kuri Matayo ubwe, urugero Yesu yatangiye muri ibyo 
birori rwamubereye icyigisho gihoraho. Uwari umusoresha w’insuzugurwa yaje guhinduka 
umwe mu babwirizabutumwa bitangiye umurimo wabo, mu murimo we agakurikiza ibyo 
Umwigishawe yakoraga. {UIB 179.6} 

Abigishamategeko bamaze kumenya ko Yesu ari mu birori kwa Matayo, babyuririyeho 
bashaka uko bamurega. Ariko bamureze baciye mu bigishwa Be. Igihe bababyutsagamo 
urwikekwe, biringiraga ko bazabateshura ku Mwigisha wabo bakamubangisha. Umugambi 
wabo wari uwo kurega Kristo ku bigishwa Be, n’abigishwa bakabarega kuri Kristo, bakaba 
barabikoraga bibasiye uruhande babonaga byabashobokera kurumeneramo. Ubwo nibwo 
buryo Satani yagiye akoresha uhereye igihe yitandukanyaga n’Imana mu ijuru, kandi abantu 
bose bagerageza gutera amacakubiri n’urwangano mu bandi baba bakoreshwa n’umwuka 
we. {UIB 180.1} 

Abigishamategeko b’abanyeshyari babajije abigishwa ba Yesu bati, “Ni iki gitumye 
umwigisha wanyu asangira n’abakoresha b’ikoro n’abanyabyaha?” {UIB 180.2} 

Ntabwo Yesu yigeze ategereza ko abigishwa biregura kuri icyo kirego, ahubwo we ubwe 
yarasubije ati, “Abazima si bo bakenera umuvuzi, ahubwo abarwayi ni bo bamukenera. 
Nimugende mwige uko iri jambo risobanurwa, ‘Icyo mbashakaho si ibitambo, ahubwo ni 
uko mugira impuhwe.’ Sinazanywe no guhamagara intungane, ahubwe naje guhamagara 
abanyabyaha.” (Matayo 9:12, 13; Bibiliya Ijambo ry’Imana). Abafarisayo bibaraga ko ari 
abantu bazima mu by’umwuka, bityo bakaba badakeneye umuvuzi, mu gihe babonaga ko 
abasoresha n’abatari Abayahudi bo bari mu irimbukiro bazira indwara z’ubugingo. None se, 
nk’umuvuzi, ntiyari inshingano Ye gusanga abo muri iryo tsinda ryari rikeneye ubufasha? 
{UIB 180.3} 



Nyamara nubwo Abafarisayo bishyiraga mu rwego rwo hejuru, mu by’ukuri bari indembe 
kurenza abo basuzuguraga. Abasoresha ntibinangiraga imitima cyane cyangwa ngo babe 
barumvaga ko bihagije ubwabo, kubw’ibyo rero bari biteguye cyane kwakira imbaraga 
y’ukuri. Yesu yabwiye abigisha b’amategeko ati, “Ariko nimugende mwige uko iri jambo 
risobanurwa ngo, ‘icyo nkunda ni imbabazi, si ibitambo.’ ” Bityo rero, yagaragaje ko nubwo 
biyemeraga ko bacukumbura ijambo ry’Imana, bari injiji rwimbi mu bijyanye n’umwuka 
waryo. {UIB 180.4} 

Abafarisayo bamaze igihe bacecekeshejwe, ariko noneho barushaho gukomeza urwango 
rwabo. Bakurikijeho kujya gushaka abigishwa ba Yohana Umubatiza maze bagerageza 
kubahanganisha n’Umukiza. Abo Bafarisayo ntibari barigeze bemera inshingano ya Yohana 
Umubatiza. Bari baraneguye imibereho ye yarangwaga no kudasesagura, imyambaro ye 
yoroheje n’imyitero ye iciriritse, maze bakavuga yuko avuga ibitamurimo. Bari 
bararwanyije ibyo yavugaga bitewe nuko yashyiraga ahagaragara uburyarya bwabo kandi 
bari barakoze uko bashoboye kugira ngo bamwangishe rubanda. Mwuka w’Imana yari 
yarakabakabye imitima y’abo bakobanyi abemeza icyaha, nyamara bari baranze inama 
y’Imana kandi baravuze yuko Yohana yakoreshwaga n’umudayimoni. {UIB 180.5} 

Ubwo rero Yesu yazaga akajya yifatanya na rubanda asangira na bo ibyo kurya n’ibyo 
kunywa ku meza yabo, bamushinje kuba umunyandanini n’umunywi w’inzoga. Abo 
bamuregaga ni bo ubwabo bahamwaga n’icyaha. Nk’uko Satani ajya agaragaza Imana nabi 
yayambitse umwambaro w’imico ye ubwe, niko n’abo bagome baharabikaga intumwa za 
Nyagasani. {UIB 181.1} 

Ntabwo Abafarisayo bashakaga kwemera ko icyatumaga Yesu asangira n’Abasoresha 
ndetse n’abanyabyaha kwari ukugira ngo ahe umucyo mvajuru abantu bari mu mwijima. 
Ntabwo bashakaga kubona yuko buri jambo ryose uwo Mwigisha wavuye ku Mana 
yavugaga ryari urubuto ruzima rwari kuzamera rukera imbuto zo guhesha Imana ikuzo. Bari 
baragambiriye byimazeyo kwanga umucyo kandi nubwo mbere bari bararwanyije umurimo 
w’Umubatiza, ubu bwo noneho bari biteguye gucudika n’abigishwa be bizeye ko 
bazabafasha kurwanya Yesu. Bavugaga ko Yesu arimo gutesha agaciro imigenzo y’aba 
kera; kandi bashyiraga itandukaniro hagati yo kwitwararika gukomeye kwa Yohana 
Umubatiza n’imigenzereze ya Yesu yo gusangira n’abasoresha ndetse n’abanyabyaha. {UIB 
181.2} 

Muri icyo gihe, abigishwa ba Yohana bari bari mu gahinda gakomeye. Iyo gihe hari mbere 
yuko bajya kureba Yesu bamushyiriye ubutumwa bwa Yohana. Umwigisha wabo 
bakundaga yari ari muri gereza, bityo iminsi yabo bayimaraga bamuririra. Yesu na we nta 
mwete yari afite wo gukuza Yohana muri gereza, kandi byanasaga nk’aho apfobya inyigisho 



ze. Niba Yohana yari yaratumwe n’Imana, ni kuki Yesu n’abigishwa Be bakoraga 
ibihabanye cyane n’ibye? {UIB 181.3} 

Ntabwo abo bigishwa ba Yohana bari basobanukiwe neza umurimo wa Kristo; bityo 
bibwiye ko ibirego Abafarisayo bamuregaga bishobora kuba bifite ishingiro. Bakurikizaga 
menshi mu mabwiriza y’abigishamategeko kandi baniringiraga ko bashobora kugirwa 
intungane n’imirimo itegetswe n’amategeko. Abayahudi bagiraga umugenzo wo kwigomwa 
ibyo kurya nk’igikorwa cyiza, kandi ab’inkwakuzi muri bo babikoraga iminsi ibiri muri buri 
cyumweru. Abigishwa ba Yohana n’Abafarisayo bari mu gihe cyo kwigomwa ibyo kurya 
igihe abo bigishwa bazaga kubaza Yesu ngo “Ni iki gituma twebwe n’Abafarisayo twiyiriza 
ubusa kenshi, nyamara abigishwa bawe ntibiyirize ubusa?” {UIB 181.4} 

Yesu yabasubizanyije ineza nyinshi. Ntabwo yigeze agerageza gukosora imyumvire iyobye 
bari bafite ku bijyanye no kwigomwa ibyo kurya, ahubwo icyo yakoze ni ukubagorora mu 
bijyanye n’inshingano Ye. Ibyo kandi yabikoze yifashishije icyitegererezo Umubatiza ubwe 
yari yarakoresheje ahamya Yesu. Yohana yari yaravuze ati, “Uwo umugeni asanga ni we 
mukwe, kandi umuranga iyo ahagaze iruhande rw’umukwe amwumva, anezezwa n’ijwi rye. 
None uwo munezero wanjye mwinshi cyane urasohoye.” Yohana 3:29. Ntabwo abigishwa 
ba Yohana bigeze bazuyaza kwibuka ayo magambo y’umwigisha wabo igihe Yesu 
yasubukuraga icyo cyitegererezo maze akavuga ati, “Mbese mwabasha kwiriza ubusa 
abasangwa bakiri kumwe n’umukwe?” {UIB 181.5} 

Umutware w’ijuru yari ari kumwe n’abantu Be. Imana yari yarahaye isi impano yayo 
ikomeye kurenza izindi zose. Wari umunezero ku bantu b’abakene kuko Yesu yari yaraje 
kubahindura abaragwa b’ubwami Bwe. Wari umunezero no ku batunzi kuko yari kubigisha 
uko baronka ubutunzi buhoraho. Wari umunezero ku bantu b’injiji kuko yari kubagira 
abahanga mu by’agakiza. Wari umunezero no ku bantu bajijutse kuko yari kubabumburira 
ubwiru bwimbitse cyane kurenza ubwo bari barigeze gucukumbura; ukuri kwari kwarihishe 
abantu uhereye ku kuremwa kw’isi bagombaga kuguhishurirwa binyuze mu murimo 
w’Umukiza. {UIB 181.6} 

Yohana Umubatiza yari yaranejejwe no kwitegereza Umukiza. Mbega uburyo byari ibihe 
by’umunezero ku bigishwa bagize amahirwe yo kugendana no kuganira n’Umutware 
wavuye mu ijuru! Ntabwo kuri bo icyo cyari igihe cyo kurira no kwigomwa ibyo kurya. 
Bagombaga gukingurira imitima kwakira umucyo w’ikuzo Rye kugira ngo bashobore 
kumurikira abantu bari bagandagaje mu mwijima no mu gicucu cy’urupfu. {UIB 182.1} 

Amagambo y’Umukiza yagaragazaga ishusho y’ikintu cyiza, nyamara hirya yacyo hari 
habuditse umwijima ukomeye cyane wabashaga kubonwa n’amaso Ye gusa. Yaravuze ati, 
“Icyakora iminsi izaza, ubwo umukwe azabavanwamo, nibwo baziyiriza ubusa.” Igihe 



abigishwa bari kubona Umwigisha wabo agambaniwe ndetse akanabambwa, ni bwo bari 
gucura umuborogo kandi bakarorera kurya. Mu magambo yababwiye ubuheruka, bari mu 
cyumba cyo hejuru, yaravuze ati, “Hasigaye igihe gito ntimumbone, maze hazabaho ikindi 
gihe gito mumbone. Ni ukuri, ni ukuri, ndababwira yuko mwebweho muzaboroga, ariko 
ab’isi bazanezerwa. Mwebweho muzababara ariko umubabaro wanyu uzahinduka 
umunezero.” Yohana 16:19, 20. {UIB 182.2} 

Igihe yari gusohoka mu gituro, ishavu ryabo ryagombaga guhinduka umunezero. Nyuma yo 
kuzamurwa mu ijuru, yagombaga kuba atari kumwe na bo mu buryo bw’umubiri, nyamara 
yagombaga kugumana na bo binyuze mu Muhumuriza kandi ntabwo bagombaga kumarira 
imibereho yabo mu gahinda. Ibyo ni byo Satani yabifurizaga. Yashakaga ko baha ab’isi 
urwaho rwo kwibwira yuko bayobejwe kandi babuze ibyo bari biringiye kubona; nyamara 
binyuze mu kwizera, bagombaga gutumbira mu buturo bwera bwo mu ijuru aho Yesu yari 
kuba arimo kubatambirira; bagombaga gukingurira imitima yabo Mwuka Muziranenge, ari 
we Musimbura We, maze bakanezezwa n’umucyo wo kubana na bo Kwe. Nyamara ibihe 
byo kugeragezwa no gushungurwa byagombaga kuzabageraho ubwo bagombaga gusakirana 
n’abatware b’iyi si n’abayobozi b’ubwami bw’umwijima, igihe Kristo yari kuba atakiri 
kumwe na bo mu mubiri maze bakananirwa kubona Umuhumuriza, bityo bikaba 
bibakwiriye ko bagira ibihe byo kwiyiriza ubusa. {UIB 182.3} 

Abafarisayo bashakaga kwishyira hejuru bakoresheje gukurikiza imigenzo yabo 
badakebakeba, mu gihe imitima yabo yari yuzuyemo ishyari n’amahane. Ibyanditswe Byera 
biravuga biti, “Dore icyo mwiyiririza ubusa ni ugutongana no kujya impaka no gukubitana 
ibipfunsi by’abanyarugomo. Kuri ubu ntimukiyiriza ubusa uko bikwiriye byatuma ijwi 
ryanyu ryumvikana mu ijuru. Ugira ngo ukwiyiriza ubusa nshima kumeze gutyo? Mbese ni 
umunsi umuntu yibabarizamo akubika umutwe nk’umuberanya akisasira ibigunira 
akaryama mu ivu? Ibyo ni byo wita kwiyiriza ubusa, n’umunsi Uwiteka yishimira?” Yesaya 
58:4, 5. {UIB 182.4} 

Ntabwo kwigomwa ibyokurya mu buryo nyabwo ari ugupfa kurangiza umuhango. 
Ibyanditswe Byera bigaragaza kwigomwa ibyokurya Imana yahisemo, “ni uko mwajya 
mubohora abantu ingoyi z’urugomo, mugahambura imigozi y’uburetwa, mukarenganura 
abarengana, kandi mugaca iby’agahato byose.” “Ukihotorera umushonji, ugahaza 
umunyamubabaro.” Yesaya 58:6, 10. Muri ibyo, hagaragariramo umwuka n’imiterere 
nyakuri by’umurimo wa Kristo. Imibereho Ye yose yaranzwe no kwitanga ubwe yitangira 
gucungura isi. Byaba cya gihe yigomwaga ibyokurya ari mu butayu yageragerejwemo, 
cyangwa cya gihe yasangiraga n’abasoresha mu birori byo kwa Matayo, aho hose yabaga 
arimo gutanga ubugingo Bwe kugira ngo acungure abazimiye. Ntabwo ubwitange nyakuri 
bugaragarira mu kuba mu gahinda ntacyo urimo gukora, mu gupfa gucisha umubiri bugufi 



cyangwa mu gupfa gutamba ibitambo by’uburyo bwinshi; ahubwo bugaragarira mu 
kwitanga kw’umuntu afite ubushake bwo gukorera Imana n’abantu. {UIB 182.5} 

Agikomeje gusubiza abigishwa ba Yohana, Yesu yaciye umugani avuga ati, “Nta muntu 
utabura igitambaro ku mwenda mushya ngo akidode ku mwenda ushaje, uwagira atyo, cyaca 
wa wundi cyadozweho kandi, igitambaro atabuye ku mushya nticyahwana n’ushaje.” 
Ntabwo ubutumwa bwa Yohana Umubatiza bwagombaga kuvangavangwa n’imigenzo 
ndetse n’imikorere irimo ubuswa. Kugerageza guhuriza hamwe kwishushanya 
kw’Abafarisayo n’ubwitange bwa Yohana byari gusa kurushaho kwerekana guhabana kwari 
hagati y’ibyo byombi. {UIB 183.1} 

Uko ni nako amahame abumbiye mu nyigisho za Kristo atashoboraga guhuzwa n’imihango 
ya Gifarisayo. Ntabwo Kristo yagombaga kuzimanganya itandukaniro ryari ryarashyizweho 
n’inyigisho za Yohana. Ahubwo yagombaga kurushaho kwereka guhabana kuri hagati 
y’ibintu bishaje n’ibishyashya. Nyuma yaho Yesu yatanze imfashanyigisho igaragaza uko 
kuri avuga ati, “Kandi nta wusuka vino y’umutobe mu mifuka y’impu ishaje, uwagira atyo 
iyo mifuka yaturika, vino igasandara hasi imifuka ikononekara.” Imifuka y’impu 
yashyirwagamo vino y’umushyuhira, nyuma y’igihe runaka yarumagaraga kandi ikoroha ku 
buryo yacagagurika vuba, bityo ikaba ari ntacyo yabaga ikimaze. Muri iyo mfashanyigisho 
yari imenyerewe n’abantu, Yesu yagaragaje imibereho y’abayobozi b’Abayahudi. 
Abatambyi, abanditsi ndetse n’abategetsi bari bashinze imizi mu kamenyero k’imihango 
n’imigenzo. Imitima yabo yari yaripfunyaritse nka ya mifuka y’impu Yesu 
yabagereranyijeho. Mu gihe bari bakomeje gushimishwa n’idini yizirika ku mategeko, 
ntibyari kubashobokera kuba ababitsi b’ukuri kuzima ko mu ijuru. Batekerezaga ko 
ubutungane bwabo bubahagije ku buryo batifuzaga ko hari ikintu gishya cyakwinjizwa mu 
idini yabo. Ntabwo bemeraga ko umugambi mwiza Imana ifitiye abantu hari abandi ureba 
usibye bo. Bawuhuzaga n’ikintu bumvaga bagomba guhabwa kubera ibikorwa byabo byiza. 
Nta hantu kwizera gukorera mu rukundo kandi gutunganya umuntu kwari guhurira n’idini 
y’Abafarisayo yari igizwe n’imihango ndetse n’amategeko byashyizweho n’abantu. 
Umuhati wo kugerageza guhuza inyigisho za Yesu n’idini yari isanzweho wari kuba 
imfabusa. Nka vino nshyashya ibira, ukuri kw’Imana gutanga ubugingo kwari gushwanyuza 
ibishaje, kukangiza amacupa y’imigenzo ya Gifarisayo. {UIB 183.2} 

Abafarisayo bibwiraga ko ari abahanga cyane ku buryo batari bakeneye kwigishwa, ko ari 
intungane bihagije ku buryo batari bakeneye agakiza, kandi ko bafite icyubahiro cyinshi ku 
buryo batari bakeneye icyubahiro gitangwa na Kristo. Umukiza yabateye umugongo 
yishakira abandi bantu bari kwemera kwakira ubutumwa buvuye mu ijuru. Mu barobyi 
batari barize amashuri, mu musoresha wari uri mu isoko, mu Munyasamariyakazi no muri 
rubanda rusanzwe rwamutegeraga amatwi runezerewe, niho yabonye amacupa mashyashya 



yo gushyiramo vino nshyashya. Abantu bagomba kuba ibikoresho mu murimo wo 
kwamamaza ubutumwa bwiza ni abakirana umunezero umucyo Imana iboherereje. Abo ni 
bo ikoresha ngo imenyeshe isi ukuri. Abantu bayo nibaramuka bahindutse amacupa 
mashyashyabinyuze mu buntu bwa Kristo, izabasenderezamo vino nshyashya. {UIB 183.3} 

Nubwo ibyo Kristo yigishaga byagereranyijwe na vino nshyashya, ntabwo byari amahame 
mashya, ahubwo byari uguhishurwa kw’ibyari bisanzwe biriho uhereye mbere na mbere. 
Nyamara ku Bafarisayo, ukuri kw’Imana kwari kutagifite ubusobanuro bwako ndetse 
n’ubwiza bwako. Kuri bo, inyigisho ya Kristo yari ikintu gishyashya mu ngeri hafi ya zose, 
bityo rero ntabwo bigeze bayimenya cyangwa ngo bayemere. {UIB 184.1} 

Yesu yerekanye ukuntu inyigisho y’ikinyoma ifite ububasha bwo kurimbura kwishimira no 
kwifuza ukuri. Yaravuze ati, “Ikindi kandi umuntu wese unyoye inzoga ihoze ntiyifuza 
kunywa iy’umubira, kuko agira ati ‘Ihoze ni yo nziza.’ ” Ukuri kose isi yari yarahawe 
binyuze mu bakurambere n’abahanuzi kwabengeraniraga mu bwiza mu magambo ya Kristo. 
Nyamara Abanditsi n’Abafarisayo bo ntabwo bifuzaga vino nshyashya y’agahebuzo. Mu 
mitima yabo no mu bitekerezo byabo nta mwanya bari bafitemo wo kwakira inyigisho za 
Kristo keretse igihe imigenzo yabo, imico yabo, n’akamenyero kabo byari kuzaba bimaze 
kubashiriramo. Bizirikaga ku migenzo yabo ipfuye maze bagatera umugongo ukuri kuzima 
n’imbaraga y’Imana. {UIB 184.2} 

Icyo kintu ni cyo cyateje Abayahudi kurimbuka kandi ni nacyo kizarimbura benshi mu bantu 
bo muri iki gihe cyacu. Abantu ibihumbi byinshi barimo gukora amakosa nk’ayakozwe 
n’Abafarisayo Yesu yacyahiye mu birori byo kwa Matayo. Abantu benshi, mu cyimbo cyo 
kuzibukira igitekerezo runaka bagundiriye, cyangwa ngo bace ukubiri n’imyumvire runaka 
yababereye ikigirwamana, banga ukuri guturuka kuri Nyir’umucyo. Bariyiringira kandi 
bakishingikiriza ku bwenge bwabo maze ntibabone ubutindi bwabo bwo mu by’umwuka. 
Batsimbarara ku gukizwa bishingiye ku kintu runaka cy’ingenzi bashobora gukora. Iyo 
babonye ko nta buryo babona bavanga inarijye yabo mu murimo, baherako bakamagana 
agakiza bahawe. {UIB 184.3} 

Ntabwo idini ishingiye ku kwizirika ku mategeko ishobora na mba kuyobora abantu kuri 
Kristo bitewe nuko iba idafite urukundo kandi idafite Kristo. Kwigomwa ibyo kurya 
cyangwa gusenga umuntu akora abikoreshejwe no gushaka kwironkera ubutungane, ni 
ibizira imbere y’Imana. Ibiterane byo kuramya Imana, urukurikirane rw’imihango y’idini, 
kwicisha bugufi mu buryo bugaragarira abantu, kwitanga gukomeye, byose byerekana ko 
ubikora yibara nk’intungane bityo akaba akwiye ijuru; nyamara ibyo byose ni ukwishuka. 
Ntabwo ibikorwa byacu bwite bishobora na mba kugura agakiza. {UIB 184.4} 



Nk’uko byari bimeze mu gihe cya Kristo, ni na ko bimeze muri iki gihe; ntabwo Abafarisayo 
bazi ubutindi bwabo bwo mu by’umwuka. Ubu butumwa bubageraho ngo “Kuko uvuga uti 
‘Ndi umukire, ndatunze kandi ndatunganiwe ntacyo nkennye’, utazi yuko uri umutindi wo 
kubabarirwa, kandi uri umukene n’impumyi ndetse wambaye ubusa. Dore ndakugira inama: 
ungureho izahabu yatunganirijwe mu ruganda ubone uko uba umutunzi, kandi ungureho 
n’imyenda yera kugira ngo wambare isoni z’ubwambure bwawe zitagaragara, kandi 
ungureho umuti wo gusiga ku maso yawe kugira ngo uhumuke. Ibyahishuwe” 3:17, 18. 
Kwizera n’urukundo ni izahabu yageragerejwe mu muriro. Nyamara kuri bamwe, izahabu 
yahindutse igikwangari none ubutunzi bw’agaciro bwaratakaye. Ubutungane bwa Yesu 
bwabahindukiye umwambaro utambarwa cyangwa isoko y’amazi idakorwaho. Abo 
barabwirwa ngo, “Ariko rero mfite icyo nkugaya, ni uko waretse urukundo rwawe rwa 
mbere. Nuko ibuka aho wavuye ukagwa wihane, ukore imirimo nk’iya mbere kuko 
nutabikora nzaza aho uri, nkure igitereko cy’itabaza cyawe ahacyo nutihana.” Ibyahishuwe 
2:4,5. {UIB 184.5} 

“Ibitambo Imana ishima ni umutima umenetse, umutima umenetse ushenjaguwe, Mana, 
ntuzawusuzugura.” Zaburi 51:17. Mbere yuko umuntu yizera Yesu mu buryo bwuzuye, 
agomba kwikuramo inarijye. Iyo inarijye izibukiriwe nibwo Imana iba ishobora guhindura 
umuntu icyaremwe gishya. Amacupa mashya ni yo ashobora kubikwamo vino nshyashya. 
Urukundo rwa Kristo ruzatera uwizeye kugira imibereho mishya. Imico ya Kristo 
izagaragarira mu muntu wese utumbira Nyir’ukwizera kwacu ari na we ugutunganya. {UIB 
185.1} 



IGICE CYA 29 - ISABATO 


Isabato yarobanuwe mu yindi minsi igirwa umunsi muziranenge mu gihe cy’irema. 
Nk’umuhango washyiriweho umuntu, Isabato yatangiranye n’ “Igihe inyenyeri zo mu 
ruturuturu zaririmbiranaga, Abana b’Imana bose bakarangurura ijwi ry’ibyishimo.” Yobu 
38:7. Amahoro yari aganje ku isi kubera ko isi yari ihuje n’ubushake bw’Imana. “Imana 
ireba ibyo yaremye byose n’uko byari byiza,” maze iruhukira mu munezero w’umurimo 
wayo wari urangiye kandi wuzuye. Itangiriro 1:31. {UIB 186.1} 

Bitewe n’uko Imana yari yaruhutse ku munsi w’Isabato, “Imana iha umugisha umunsi wa 
karindwi iraweza”- ni ukuvuga ngo yawurobanuriye mu yindi gukoreshwa ibitunganye. 
Yawuhaye Adamu ngo umubere umunsi w’ikiruhuko. Wari urwibutso rw’igikorwa 
cy’irema, bityo rero ukaba wari ikimenyetso cy’ubushobozi bw’Imana n’urukundo rwayo. 
Ijambo ry’Imana riravuga riti, “Yahaye imirimo ye itangaza urwibutso.” “Ibyo yaremye” 
bigaragaza “ibitaboneka byayo uhereye ku kuremwa kw’isi,” “ari bwo bubasha bwayo 
buhoraho n’ubumana bwayo.” Itangiriro 2:3; Zaburi 111:4; Abaroma 1:20. {UIB 186.2} 

Umwana w’Imana ni we waremye ibintu byose. “Mbere na mbere hariho Jambo; Jambo 
uwo yahoranye n’Imana....Ibintu byose ni we wabiremye, ndetse mu byaremwe byose nta 
na kimwe kitaremwe na we.” Yohana 1:1-3. Nuko rero bitewe n’uko Isabato ari urwibutso 
rw’irema, ni ikimenyetso cy’urukundo rwa Kristo n’ubushobozi Bwe. {UIB 186.3} 

Isabato yerekeza ibitekerezo byacu ku byaremwe kandi ikatugeza mu musabano tugirana 
n’Umuremyi. Mu ndirimbo ziririmbwa n’inyoni, mu guhuha kw’ibiti, no mu ijwi ry’inyanja, 
dushobora kugumya kumvamo ijwi rya wa wundi wavuganiye na Adamu muri Edeni mu 
mafu ya nimunsi. Kandi uko twitegereza ububasha Bwe bugaragarira mu byaremye tubona 
ihumure, kuko Ijambo ryaremye ibyo byose ari ryo ribeshaho umuntu. “Imana yategetse 
umucyo kuva uturutse mu mwijima, ni yo yaviriye mu mitima yacu, kugira ngo imurikishe 
ubwenge bwo kumenya ubwiza bw’Imana buri mu maso ha Yesu Kristo.” 2 Abakorinto 4:6. 
{UIB 186.4} 

Iyi ni yo ngingo yari ikubiye muri iyo ndirimbo: {UIB 186.5} 

“Uhoraho, ibyo ukora biranshimisha, 

Ibikorwa byawe bintera kukuvugiriza impundu. 

Uhoraho, mbega ukuntu ibikorwa byawe 
bikomeye! Mbega ukuntu ibitekerezo byawe 
bihanitse!” {UIB 186.6} 

Zaburi 92:5, 6 [Bibiliya Ijambo ry’Imana] 



Na none kandi Mwuka Muziranenge yavugiye mu muhanuzi Yesaya ati: “Nuko rero Imana 
mwayihwanya na nde, cyangwa mwayigereranya n’ishusho ki? ...Mbese ntimwamenye 
kandi ntimurakumva? Nta cyo mwabwiwe uhereye mbere na mbere? Uhereye igihe isi 
yaremewe nta cyo mwasobanuriwe? Iyo ni yo yicaye hejuru ku rusenge rw’ijuru, abaturage 
bo mu isi bameze nk’ubuzikira. Ni yo ibamba ijuru nk’inyegamo, ikaribamba nk’ihema ryo 
kubamo...Nuko rero mwangereranya na nde twahwana? Ni ko Uwera abaza. Nimwubure 
amaso yanyu murebe hejuru. Ni nde waremye biriya, agashora ingabo zabyo mu mitwe, zose 
akazihamagara mu mazina? Kuko afite imbaraga nyinshi akagira amaboko n’ububasha ni 
cyo gituma nta na kimwe kizimira. Yewe Yakobo Isiraheli, ni iki gituma wiganyira ukavuga 
uti “Uwiteka ntareba inzira zanjye, kandi ibyanjye Imana yanjye irabyirengagiza?” Mbese 
ntiwari wabimenya? Ese nturabyumva? Imana ihoraho, Uwiteka Umuremyi w’impera z’isi 
ntirambirwa, ntiruha. Ni yo iha intege abarambiwe, kandi utibashije imwongeramo 
imbaraga.” “Ntutinye kuko ndi kumwe na we, ntukihebe kuko ndi Imana yawe. Nzajya 
ngukomeza, ni koko nzajya ngutabara kandi nzajya nkuramiza ukuboko kw’iburyo, ari ko 
gukiranuka kwanjye.” “Nimumpugukire mukizwe, mwa bari ku mpera z’isi mwese mwe, 
kuko ari jye Mana nta yindi ibaho.” Ubwo ni bwo butumwa bwanditswe mu byaremwe 
Isabato yashyiriweho kutwibutsa. Igihe Imana yategekaga Abaylsiraheli kweza Amasabato 
Yayo, yaravuze iti, “abe ikimenyetso hagati yanjye na mwe, kugira ngo mumenye yuko ndi 
Uwiteka Imana yanyu.” Yesaya 40:18-29; 41:10; 45:22; Ezekiyeli 20:20. {UIB 186.7} 

Isabato yari ibumbiye mu mategeko yatangiwe kuri Sinayi, nyamara ntabwo ari bwo bwa 
mbere yari imenyekanye nk’umunsi w’ikiruhuko. Abaylsiraheli bari basanzwe bayizi mbere 
y’uko bagera kuri Sinayi. Mu nzira banyuzemo bagana yo, bakomezaga Isabato. Igihe 
bamwe muri bo bayiziruraga, Uhoraho yabacyashye avuga ati, “Muzageza he kwanga 
kwitondera amategeko yanjye n’ibyo nategetse?” Kuva 16:28. {UIB 187.1} 

Ntabwo Isabato yari umwihariko ku Banyaylsiraheli, ahubwo igenewe isi yose. Umuntu 
yayimenyesherejwe muri Edeni kandi nk’uko biri ku yandi mategeko agize amategeko 
icumi, nayo ni itegeko ry’ibihe byose. Yesu yavuze kuri iryo tegeko rigize umugabane 
w’itegeko rya kane avuga ko, “ijuru n’isi kugeza aho bizashirira, amategeko atazavaho 
inyuguti imwe cyangwa agace kayo gato.” Igihe cyose ijuru n’isi bikiriho, Isabato izagumya 
kuba ikimenyetso cy’ububasha bw’Umuremyi. Na none kandi igihe Edeni izongera kuba ku 
isi, umunsi muziranenge w’ikiruhuko w’Imana uzagumya kubahwa n’abantu bose munsi 
y’izuba. “Guhera ku Isabato ukageza ku yindi,” abaturage bo mu isi nziza izaba ari 
nshyashya “bazajya baza gusenga imbere yanjye. Ni ko Uwiteka avuga.” Matayo 5:18; 
Yesaya 66:23. {UIB 187.2} 

Nta wundi muhango wahawe Abayahudi wageragezaga kubatandukanya byuzuye 
n’amahanga yari abakikije nk’Isabato. Imana yari yaragennye ko kuyubahiriza kwabo 



kuzatuma bitwa abayiramya. Yagombaga kuba ikimenyetso kigaragaza ko bitandukanyije 
no gusenga ibigirwamana kandi ko bomatanye n’Imana nyakuri. Nyamara kugira ngo abantu 
beze Isabato, na bo ubwabo bagomba kuba intungane. Bagomba gusangira na Kristo 
ubutungane binyuze mu kwizera. Igihe Abaylsiraheli bahabwaga itegeko ngo “Wibuke 
kweza umunsi w’Isabato,” Imana yaranababwiye iti, “Kandi muzambere abera.” Kuva 20:8; 
22:31. Ni muri ubwo buryo bwonyine Isabato yari gushobora kuba ikirango 
cy’Abanyaylsiraheli nk’abantu baramya Imana. {UIB 187.3} 

Igihe Abaylsiraheli bavaga ku Mana maze bakananirwa guhindura ubutungane bwa Krito 
ubwabo bwite binyuze mu kwizera, kuri bo Isabato yatakaje ubusobanuro bwayo. Satani 
yashakaga kwishyira hejuru no guteshura abantu kuri Kristo maze yangiza ubusobanuro 
bw’Isabato, kuko ari yo kimenyetso cy’ububasha bwa Kristo. Abayobozi b’Abayahudi 
basohoje ubushake bwa Satani bakoresheje kugotesha umunsi w’Imana w’ikiruhuko 
amabwiriza aruhanyije. Mu gihe cya Kristo, Isabato yari yarangijwe cyane ku buryo 
kuyubahiriza byagaragazaga abantu bikunda kandi b’abanyagitugu aho kugaragaza 
Umubyeyi wo mu ijuru w’umunyarukundo. Abigishamategeko basaga nk’abagaragaza 
Imana nk’itanga amategeko abantu badafitiye ubushobozi bwo kumvira. Batumye abantu 
bafata Imana nk’umunyagitugu no kwibwira ko gukomeza Isabato yabasabaga byahinduye 
abantu abanyamitima yinangiye ndetse n’abagome. Byari inshingano ya Kristo gukuraho 
iyo myumvire mibi. Nubwo abigishamategeko bamukurikiraga bafite ubugome 
butarangwamo impuhwe, nta na rimwe yigeze agaragaza ko agendera ku mabwiriza yabo, 
ahubwo yaromborezaga mu nzira Ye agakomeza Isabato akurikije amategeko y’Imana. 
{UIB 187.4} 

Ku munsi w’Isabato, Umukiza n’abigishwa Be bavuye gusenga, banyuze mu mirima irimo 
amahundo ahishije. Yesu yari yakomeje gukora umurimo We aratinda maze banyuze muri 
iyo mirima, abigishwa batangira gusoroma imitwe y’amahundo no kurya impeke nyuma yo 
kuzisya bakoresheje ibiganza byabo. Iyo ibyo biba byarabaye ku wundi munsi, nta magambo 
biba byarateye kuko umuntu unyuze mu murima w’impeke, mu murima w’imbuto cyangwa 
mu ruzabibu, yabaga afite umudendezo wo gusoroma ibyo yifuza kurya. Soma Gutegekwa 
kwa kabiri 23:24, 25. Nyamara gukora mwene ibyo ku munsi w’Isabato, byafatwaga 
nk’igikorwa cyo kuzirura. Ntabwo guca amahundo byari ugusarura gusa, ahubwo no 
kuyasya mu biganza byari nko kuyahurira ku mbuga. Bityo rero, mu myumvire 
y’abigishamategeko, icyo gikorwa cyari gikubiyemo ibyaha bibiri. {UIB 188.1} 

Abatasi babo bahise bitotombera Yesu bavuga bati, “Dore abigishwa bawe ko bakora ibizira 
ku Isabato!” {UIB 188.2} 



Igihe Yesu bamushinjaga kuzirura Isabato i Betsayida, yireguye abahamiriza abishimangiye 
ko ari Umwana w’Imana, kandi ababwira yuko ibyo yakoraga bihuje n’ibyo Se yakoraga. 
Ubwo noneho bibasiraga abigishwa Be, yabwiye ababaregaga ingero ziboneka mu Isezerano 
rya Kera z’ibikorwa byakozwe ku Isabato n’abantu bari bari mu murimo w’Imana. {UIB 
188.3} 

Abigisha b’Abayahudi birataga ko bazi Ibyanditswe Byera ariko mu gisubizo Umukiza 
yabahaye yarimo kubacyaha kubera ubujiji bwabo bw’Inyandiko Zera. Yarababwiye ati, 
“Mbese ntimwasomye icyo Dawidi yakoze ubwo yasonzaga we n’abo bari bari kumwe, ko 
yinjiye mu nzu y’Imana akenda imitsima yo kumurikwa akayirya... amategeko atemeye ko 
abandi bayirya, keretse abatambyi bonyine?” “Arababwira ati “Isabato yabayeho 
kubw’abantu, abantu si bo babayeho kubw’Isabato.” “Cyangwa ntimwasomye mu 
mategeko, uko abatambyi bazirura Isabato bari mu rusengero, nyamara ntibabeho umugayo? 
Ariko ndababwira yuko uruta urusengero ari hano.” “Ni cyo gituma Umwana w’umuntu ari 
Umwami w’Isabato nayo.” Luka 6:3, 4; Mariko 2:27, 28; Matayo 12:5, 6. {UIB 188.4} 

Niba Dawidi yari yemerewe kumara inzara ye arya ku mitsima yari yararobanuwe mu yindi 
ishyirirwa ku ruhande gukoreshwa umurimo wera, ni ukuvuga ko byari binemewe ko 
abigishwa bakemura ikibazo cyabo baca impeke mu masaha yera y’umunsi w’Isabato. Na 
none kandi, ku munsi w’Isabato, ni bwo abatambyi bakoraga umurimo ukomeye kurenza 
indi minsi. Umurimo bari gukora kuri uwo munsi ujyanye n’inyungu zabo z’isi wari kuba 
ari icyaha, nyamara umurimo abatambyi bari barimo ni umurimo w’Imana. Bari barimo 
gukora imihango yerekanaga ububasha bwa Kristo bwo gucungura umuntu, bityo umurimo 
wabo wari uhuje n’umugambi w’Isabato. Nyamara ubu bwo Kristo yari yaramaze kuza. Mu 
gukora umurimo wa Kristo, abigishwa bari bari mu murimo w’Imana kandi ikintu cyose 
byari ngombwa ko gikorwa kugira ngo uwo murimo ukorwe, byari byemewe ko gikorwa ku 
Isabato. {UIB 188.5} 

Kristo yashakaga kwigisha abigishwa Be n’abanzi Be ko umurimo w’Imana ari nyambere. 
Icyo umurimo w’Imana ugendereye muri iyi si ni ugucungurwa k’umuntu; bityo rero, ikintu 
cyose cya ngombwa kandi gikenewe gukorwa ku munsi w’Isabato kugira ngo uwo murimo 
usohozwe kiba gihuje n’itegeko ry’Isabato. Ku bw’ibyo rero Yesu yubahishije umurimo We 
kwiyita “Umwami w’Isabato,”- bishatse kuvuga Usumba impaka zose ndetse n’amategeko 
yose. Uwo Mucamanza uzira iherezo yahanaguye icyaha ku bigishwa yifashishije ya 
mategeko bashinjwaga ko bishe. {UIB 189.1} 

Ntabwo Yesu yemeye ko icyo kibazo kirangirira mu gucyaha abanzi Be. Yababwiye ko mu 
buhumyi bwabo bibeshye intego n’umugabi by’Isabato. Yaravuze ati, “Iyaba mwari muzi 
uko iri jambo risobanurwa ngo ‘Nkunda imbabazi kuruta ibitambo’ ntimwagaya abatariho 



urubanza.” Matayo 12:7. Ntabwo imihango yabo myinshi yakorwaga bidaturutse ku mutima 
yari gushobora kubaha ubunyangamugayo nyakuri n’urukundo rurimo ineza bari babuze, ari 
byo bizahora biranga umuntu usenga Imana by’ukuri. {UIB 189.2} 

Kristo yongeye kubasubiriramo ukuri k’uko ibitambo ubwabyo nta gaciro byari bifite. Byari 
uburyo, ariko si byo byari iherezo ryari rigenderewe. Umugambi wabyo wari uwo kuyobora 
abantu ku Mukiza, bityo bikabuzuza n’Imana bagahuza. Umurimo Imana yitaho ni 
ukoranywe urukundo. Iyo rubuze, gupfa gutondekanya imihango biyihindukira igitutsi. Uko 
ni ko biri no ku Isabato. Yagenewe gutuma umuntu ashyikirana n’Imana; nyamara igihe 
ibitekerezo bye byatwarwaga n’imihango ivunanye, byagwabije umugambi w’Isabato. 
Gupfa kuyiziririza by’umuhango ugaragarira amaso gusa byari ukuyisebya. {UIB 189.3} 

Ku yindi Sabato, ubwo Yesu yinjiraga mu rusengero, yabonyemo umuntu unyunyutse 
ukuboko. Abafarisayo bamwitegereje bashishikajwe no kureba icyo ari bukore. Umukiza 
yari azi neza ko gukiza umurwayi ku Isabato biri butume abantu bamufata nk’uwishe 
amategeko, nyamara ntiyigeze ajijinganya gusenya urukuta rw’imihango y’abakurambere 
yari yaragose Isabato. Yesu yategetse iyo mbabare guhaguruka maze arababaza ati, “Mbese 
amategeko yemera ko umuntu akora neza ku Isabato cyangwa ko akora nabi, gukiza umuntu 
cyangwa kumwica?” Mu Bayahudi, hari ihame rivuga ko kunanirwa gukora ibyiza kandi 
wari ubifitiye uburyo, bihwanye no gukora ibibi; kandi ko kwirengagiza gukiza byari 
ukwica. Bityo rero, Yesu yasakiraniye n’abigishamategeko mu kibuga cyabo bwite. 
“Baramwihorera. Abararanganyamo amaso arakaye, ababazwa n’uko binangiye imitima, 
abwira uwo muntu ati: ‘Rambura ukuboko kwawe.’ Arakurambura kurakira.” Mariko 3:4, 
5. {UIB 189.4} 

Igihe babazaga Yesu bati “Mbese amategeko yemera gukiza umuntu ku Isabato?” 
yarabashubije ati “Ni nde muri mwe waba afite intama imwe, ikagwa mu mwobo ku Isabato 
ntayikuremo? Mbese umuntu ntaruta intama cyane? Nuko rero amategeko ntabuzanya 
gukora neza ku Isabato.” Matayo 12:10-12. {UIB 189.5} 

Ntabwo abo batasi bahangaye gusubiriza Yesu mu maso y’imbaga y’abantu kubera gutinya 
kwishyira mu ngorane. Bari bazi ko ibyo yababwiye ari ukuri. Mu cyimbo cyo kurenga ku 
migenzo yabo, bashoboraga kureka umuntu akababara, mu gihe inyamaswa yo bayikizaga 
kubera ko kuyirengagiza byari kubera nyirayo igihombo. Bityo rero bitaga cyane ku 
nyamaswa itavuga kurenza uko bitaga ku muntu waremwe mu ishusho y’Imana. Ibi nibyo 
bigaragaza imikorere y’amadini y’ibinyoma yose. Atangirira mu byifuzo by’umuntu byo 
kwishyira hejuru y’Imana, nyamara iherezo ryayo ni uguhenebera k’umuntu agasigara ari 
munsi y’inyamaswa. Buri dini yose irwanya ubutware bw’Imana yambura umuntu 
icyubahiro yahawe mu irema, kandi akaba agomba kukigarurirwa binyuze muri Kristo. Buri 



dini y’ibinyoma yigisha abayoboke bayo kutita ku byo abantu bakeneye, ku mibabaro yabo, 
no ku burenganzira bwabo. Ubutumwa bwiza buha umuntu agaciro kanini nk’uwaguzwe 
amaraso ya Kristo, kandi bwigisha kwita ku byo umuntu akeneye n’ibimubabaza. Uwiteka 
aravuga ati: “Nzatubya abantu babe ingume kurusha izahabu nziza, ndetse umuntu azaba 
ingume arushe izahabu nziza ya Ofiri.” Yesaya 13:12. {UIB 190.1} 

Igihe Yesu yahindukiriraga Abafarisayo akababaza niba amategeko yemera gukora icyiza 
cyangwa ikibi, gukiza cyangwa kwica ku munsi w’Isabato, yahanganye na bo yifashishije 
imigambi bo ubwabo bari bafite. Barimo bahigisha ubugingo Bwe urwango rukaze, mu gihe 
we yarimo arokora ubugingo bw’abantu kandi akazanira abantu benshi umunezero. Mbese 
guhotora umuntu ku Isabato nk’uko bari babigambiriye ni byo byari byiza kurusha gukiza 
imbabare uburwayi nk’uko yari yamaze kubigenza? Mbese gukorera ubwicanyi mu mutima 
ku munsi w’Isabato ni byo byari bitunganye kurusha gukunda abantu bose bigaragarira mu 
bikorwa by’impuhwe? {UIB 190.2} 

Mu gukiza ukuboko kwari kunyunyutse, Yesu yaciriye iteka imigenzo y’Abayahudi, maze 
asiga itegeko rya kane rimeze nk’uko Imana yaritanze rimeze. Yaravuze ati, “amategeko 
ntabuzanya gukora neza ku Isabato.” Mu gukuraho imiziririzo itagize icyo ivuze 
y’Abayahudi, Kristo yubashye Isabato mu gihe abamwijujutiraga barimo basuzugura 
umunsi muziranenge w’Imana. {UIB 190.3} 

Abatsimbarara ku kuvuga yuko Kristo yakuyeho amategeko bigisha ko yishe Isabato kandi 
akanashyigikira abigishwa Be kubigenza batyo. Bityo rero, bishingikiriza ku mpamvu 
zimwe n’iz’ Abayahudi b’abanyarusaku. Iyo bagenje batyo, baba bavuguruje ubuhamya bwa 
Yesu wivugiye ubwe ati, “Nanjye nitondeye amategeko ya Data nkaguma mu rukundo rwe.” 
Yohana 15:10. Yaba Umukiza cyangwa abayoboke Be nta wigeze yica itegeko ry’Isabato. 
Kristo ni we cyitegererezo kizima amategeko yagaragariragamo. Nta kurenga ku mahame 
yayo yera kwigeze kuboneka mu mibereho Ye. Mu gihe yitegerezaga ishyanga ry’abahamya 
bashakaga urwaho rwo kumucira urubanza, yashoboraga kuba yavuga ntihagire 
umuvuguruza ati, “Ni nde muri mwe unshinja icyaha?” Yohana 8:46. {UIB 190.4} 

Ntabwo Umukiza yari yarazanywe no kwigizayo ibyari byaravuzwe n’abakurambere 
n’abahanuzi; kuko we ubwe ari we wari waravugiye muri abo bantu bari bamuhagarariye. 
Ukuri kose ko mu ijambo ry’Imana ni we kwakomotseho. Nyamara ubwo butunzi bw’igiciro 
kitarondoreka bwari bwarafashwe nabi. Umucyo wabwo w’igiciro gihebuje wari 
warakoreshejwe mu kwigisha ikinyoma. Imana yifuzaga ko bava mu nzira z’ibinyoma 
bagasubira mu murongo w’ukuri. Ukuboko k’ubumana ni ko konyine kwari 

gushobora gukora uwo murimo. Ukuri kumaze guhuzwa n’ikinyoma, kwakoreshejwe mu 
gushyigikira umurimo w’umwanzi w’Imana n’abantu. Kristo rero yari yarazanywe no 



kugushyira aho kwagombaga guhesha Imana ikuzo kandi kugakiza inyokomuntu. {UIB 
191.5} 

Yesu yaravuze ati, “Isabato yabayeho kubw’abantu, abantu si bo babayeho ku bw’Isabato.” 
Ibintu byo kuziririzwa Imana yashyizeho bibereyeho kugirira inyokomuntu akamaro. 
“Burya ibyo byose bibaho ku bwanyu.” “Kuko byose ari ibyanyu n’aho yaba Pawulo 
cyangwa Apolo cyangwa Kefa, cyangwa isi cyangwa ubugingo, cyangwa urupfu, cyangwa 
ibiriho cyangwa ibizaba. Byose ni ibyanyu. Na mwe muri aba Kristo, Kristo na we ni 
uwanyu.” 2 Abakorinto 4:15; 1 Abakorinto 3:22, 23. Amategeko abumbiye mu mategeko 
icumi ari nay o itegeko ry’Isabato ribarizwamo, Imana yayahaye abantu Bayo kugira ngo 
ababere umugisha. Mose yaravuze ati, “Kandi Uwiteka adutegeka kwitondera ayo mategeko 
yose no kubahira Imana yacu kugira ngo tubone ibyiza iteka, ikiza ubugingo bwacu urupfu 
uko biri n’uyu munsi.” Gutegeka kwa Kabiri 6:24. Na none kandi ubu butumwa bwahawe 
Abaylsiraheli binyuze mu Munyazaburi ngo “Mukorere Uwiteka munezerewe, muze mu 
maso ye muririmba. Mumenye yuko Uwiteka ari we Mana, ni we waturemye natwe turi abe, 
turi ubwoko bwe, turi intama zo mu cyanya cye. Mwinjire mu marembo ye mushima, no mu 
bikari bye muhimbaza, mumujshime musingize izina rye.” Zaburi 100:2-4. Kandi abantu 
bose “beza Isabato ntibayice” Nyagasani arababwira ati, “abo na bo nzabageza ku musozi 
wanjye wera, mbanezereze mu nzu yanjye y’urusengero.” Yesaya 56:6, 7. {UIB 191.1} 

“Ni cyo gituma umwana w’umuntu ari umwami w’Isabato na yo.” Ayo magambo yuzuyemo 
ibintu byubaka kandi bizana ihumure. Bitewe n’uko Isabato yashyiriweho umuntu, ni 
umunsi wa Nyagasani. Ni iya Kristo. Ni ukubera ko “Ibintu byose ni we wabiremye, ndetse 
mu byaremwe byose nta na kimwe kitaremwe na we.” Yohana 1:3. Nk’uko yaremye ibintu 
byose, yaremye n’Isabato. Ni we wayirobanuye mu yindi minsi kugira ngo ibe urwibutso 
rw’umurimo w’irema. Imugaragaza nk’Umuremyi ndetse n’Ugira abantu abaziranenge. 
Yerekana ko Umuremyi w’ibintu byose biri mu ijuru no mu isi kandi akaba ari we 
ububumbatiye hamwe, ari Umutwe w’itorero kandi ububasha Bwe akaba ari bwo butwunga 
n’Imana. Igihe yavugaga irengurira ku Baylsiraheli yaravuze ati, “Maze kandi mbaha 
n’amasabato yanjye ngo abe ikimenyetso hagati yanjye na bo, kugira ngo bamenye yuko ari 
jye Uwiteka ubeza.” Ezekiyeli 20:12. Isabato rero ni ikimenyetso cy’uko Kristo afite 
ubushobozi bwo kutugira abaziranenge. Nk’ikimenyetso cy’ubushobozi bwe bwo kugira 
abantu abaziranenge, Isabato yahawe abantu bose bahinduka abagize Isiraheli y’Imana 
binyuze muri Kristo. {UIB 191.2} 

Nyagasani kandi aravuga ati, “Nuhindukira ntukandagire Isabato, ukanga gukora ibyo 
wishakiye ku munsi wanjye wera, ahubwo ukita Isabato umunezero, umunsi wera 
w’Uwitekaukawitauw’icyubahiro ukawubaha, ...nuko uzishimira Uwiteka.” Yesaya 58:13, 
14. Abantu bose bakira Isabato nk’ikimenyetso cy’ubushobozi bwa Kristo bwo kurema no 



gucungura umuntu, ibabera umunezero. Kuyibonamo Kristo bibatera kwishimira muri We. 
Isabato ibereka ko ibyo yakoze mu kurema ari igihamya cy’ubushobozi Bwe bukomeye bwo 
kubacungura. Mu gihe yibutsa umuntu amahoro yatakaje yo muri Edeni, inamubwira 
amahoro yongeye gusubizwa binyuze mu Mukiza. Kandi rero buri kintu cyose cyaremwe 
gihora gisubiramo irarika Rye ngo, “Mwese abarushye n’abaremerewe, nimuze munsange 
ndabaruhura.” Matayo 11:28. {UIB 191.3} 



IGICE CYA 30 - YAROBANUYE CUMI NA BABIRI 


(Iki gice gishingiye kuri Mariko 3:13-19; Luka 6:12-16) 

“Bukeye azamuka umusozi, ahamagara abo ashaka baza aho ari. Atoranyamo cumi na babiri 
bo kubana na we, ngo abone uko ajya abatuma kubwiriza abantu ubutumwa.” {UIB 192.1} 

Munsi y’ibiti byari biri ahakikije umusozi, hafi y’ikiyaga cya Galileya, ni ho intumwa cumi 
n’ebyiri zatoranyirijwe uwo murimo, kandi ni ho ikibwirizwa cyo ku Musozi cyatangiwe. 
Imirima n’imisozi byari ibintu Yesu yakundaga kwitabaza cyane, kandi ibyigisho bye 
byinshi yabitangiye hanze ahantu hisanzuye, aho kuba mu ngoro cyangwa mu nsengero. Nta 
rusengero rwari gushobora kwakira imbaga y’abantu bamukurikiraga; ariko ntabwo iyo ari 
yo mpamvu yonyine yamuteraga guhitamo kwigishiriza mu mirima no mu biti. Yesu 
yakundaga ibyaremwe. Ahantu hose hatuje hamuberaga nk’ingoro itunganganye yo 
gusengeramo. {UIB 192.2} 

Munsi y’ibiti byo muri Edeni ni ho abaturage ba mbere batuye isi bahisemo kujya basengera. 
Aho ni ho Kristo yari yarasabaniye n’umubyeyi w’inyokomuntu. Ababyeyi bacu ba mbere 
bamaze kwirukanwa muri Paradizo, bakomeje gusengera Imana mu mirima no mu 
dushyamba, maze bakahahurira na Kristo abazaniye ubutumwa bwiza bw’imbabazi Ze. 
Kristo ni we wavuganiye na Aburahamu munsi y’ibiti by’inganzamarumbu bya Mamure; na 
Isaka igihe yajyaga mu mirima gusenga mu masaha ya nimugoroba; na Yakobo mu ibanga 
ry’umusozi wa Beteli; na Mose mu misozi y’i Midiyani; ndetse n’umusore Dawidi igihe 
yabaga aragiye imikumbi ye. Kristo ni we wari warategetse, mu binyejana cumi na bitanu 
byose, ko Abaheburayo basiga ingo zabo icyumweru kimwe buri mwaka, bakaba mu ngando 
mu tururi twubatswe mu mashami atohagiye “y’ibiti byiza, n’amashami y’imikindo, 
n’amashami y’ibiti bisagambye binini, n’ingemwe z’imikinga yo ku migezi.” Abalewi 
23:40. {UIB 192.3} 

Igihe yatozaga abigishwa Be, Yesu yahisemo kwitarura akajagari ko mu murwa ajya mu 
mirima no mu misozi, nk’uko byari bihuje cyane n’ibyigisho byo kwiyanga yashakaga 
kubigisha. Igihe yabaga ari mu murimo We, yakundaga guteranyiriza abantu munsi y’ijuru 
rikeye, ahantu hakikije umusozi hari ibyatsi, cyangwa ku musenyi wo ku nkombe z’ikiyaga. 
Iyo yabaga ari aho ngaho akikijwe n’ibintu ubwe yaremye, ni bwo yashoboraga gukura 
ibitekerezo by’abamwumvaga ku bintu by’ibihimbano akabyerekeza ku bintu 
by’umwimerere. Imikurire n’imyororokere y’ibiboneka mu byaremwe yagaragariragamo 
amahame y’ubwami Bwe. Iyo abantu buburaga amaso yabo bakitegereza imisozi y’Imana, 
ndetse bakitegereza imirimo itangaje y’intoki Zayo, babaga bashobora kwiga ukuri guhebuje 
kw’Imana. Ibyaremwe byagombaga kujya bibasubiriramo inyigisho Ya Kristo. Uko ni na 
ko biri ku bantu batembera mu mirima bafite Kristo mu mitima yabo. Bo ubwabo bazumva 



bagoswe n’imbaraga izira inenge. Ibyaremwe bitwibutsa imigani y’Umwami wacu kandi 
bikadukomerezamo inama Ze. Gusabanira n’Imana mu byo yaremye bizahura ibitekerezo 
kandi bikaruhura umutima. {UIB 192.4} 

Icyo gihe hari hagiye guterwa intambwe ya mbere mu gutegura itorero ryari kuzahagararira 
Kristo ku isi amaze gusubira mu ijuru. Nta rusengero rw’igiciro cyinshi bari bafite, ahubwo 
Umukiza yajyanye abigishwa Be ahantu we ubwe yakundaga kwihererera kandi ibihe 
biziranenge bagize uwo munsi byakomeje kuguma mu bitekerezo byabo byomatanye 
n’ubwiza bw’imisozi, ibibaya n’inyanja. {UIB 193.1} 

Yesu yari yarahamagaye abigishwa Be kugira ngo abatume nk’abahamya Be kubwira isi 
ibyo bamubonyeho n’ibyo bamwumvanye. Inshingano bari bafite ni yo nshingano y’ingenzi 
cyane kurenza izindi zose abantu bari barigeze kurarikirwa gukora, kandi yakurikiraga iya 
Kristo ubwe gusa. Bagombaga gukorana n’Imana mu murimo wo gukiza abatuye isi. 
Nk’uko mu Isezerano rya Kera abakurumbere cumi na babiri bahagarariye Isiraheli, ni ko 
intumwa cumi n’ebyiri zagombaga guhagararira itorero ry’ubutumwa bwiza. {UIB 193.2} 

Umukiza yari azi imyitwarire y’abo bantu yari yaratoranyije; intege nkeya zabo n’amakosa 
yabo byari bimuhishuriwe; yari azi akaga bagombaga kunyuramo, inshingano bagombaga 
gukora, maze umutima We ukagirira impuhwe izo ntore Ze. Yakesheje ijoro ari wenyine mu 
mpinga y’umusozi hafi y’inyanja ya Galileya abasengera, mu gihe bo bari biryamiye munsi 
y’umusozi. Mu gitondo kare bugicya yarabahamagaye baza aho ari kuko yari afite ikintu 
gikomeye yari agiye kubabwira. {UIB 193.3} 

Abo bigishwa bari baramaze igihe runaka bafatanya na Yesu umurimo bakorana umurava. 
Yohana na Yakobo, Andereya na Petero, na Filipo, Natanayeli na Matayo, bari baromatanye 
na we cyane kurusha abandi, kandi bari barabonye byinshi mu bitangaza Bye. Petero, 
Yakobo na Yohana bari bagikomeje kuba inkoramutima Ze. Basaga n’abahorana na we, 
bitegereza ibitangaza yakoraga kandi bakumva amagambo Ye. Yohana yabaye 
inkoramutima ya hafi ya Yesu ku buryo yaje kwitwa uwo Yesu yakundaga. Yesu 
yabakundaga bose ariko Yohana yarushaga abandi umutima wo kwakira ibyo ababwira. 
Yari mutoya kurusha abandi kandi yakinguriye Yesu umutima n’icyizere cyinshi 
nk’icy’umwana. Bityo, yabaye uwo Yesu yitagaho cyane kandi Umukiza yamukoresheje 
mu kugeza ku bantu Be inyigisho Ye yimbitse cyane y’iby’umwuka. {UIB 193.4} 

Ku isonga rya rimwe mu matsinda intumwa zigabanyijwemo tuhasanga izina rya Filipo. Ni 
we wabaye umwigishwa wa mbere Yesu yategetse mu buryo bunonosoye ngo “Nkurikira.” 
Filipo yakomokaga i Betesida, mu mudugudu wa Andereya na Petero. Yari yarategeye 
amatwi ibyigisho bya Yohana Umubatiza, kandi yari yarumvise avuga ko Kristo ari Ntama 
w’Imana. Filipo yari umuntu ushakisha ukuri abivanye ku mutima ariko agatinda kwizera. 



Nubwo yari yarasanze Kristo, uburyo yamubwiye Natanayeli bugaragaza ko yari ataremera 
neza ubumana bwa Yesu. Nubwo ijwi rivuye mu ijuru ryari ryaravuze ko Yesu ari Umwana 
w’Imana, Filipo we yamufataga nka “Yesu mwene Yosefu w’i Nazareti.” Yohana 1:45. Na 
none kutagira kwizera kwa Filipo kongeye kugaragara igihe abantu ibihumbi bitanu 
bahazwaga ibyo kurya. Burya byari ukumugerageza igihe Yesu yamubazaga ati: “Turagura 
hehe ibyo kurya ngo aba babone ibyo barya?” Igisubizo cya Filipo cyarimo kutizera: 
“Imitsima yagurwa idenariyo maganabiri ntiyabakwira, nubwo umuntu yaryaho gato.” 
Yohana 6:5, 7. Byababaje Yesu. Nubwo Filipo yari yarabonye imirimo Ye kandi 
akiyumvamo imbaraga Ze, ntiyamwizeraga. Igihe Abagiriki babazaga Filipo ibijyanye na 
Yesu, ntabwo yigeze aboneraho ngo abahuze n’Umukiza, ahubwo yagiye kubibwira 
Andereya. Na none, muri ya masaha aheruka yabanjirije kubambwa ku musaraba kwa Yesu, 
amagambo yavuzwe na Filipo yari ayo guca intege kwizera. Igihe Tomasi yabwiraga Yesu 
ati, “Databuja, ntituzi aho ujya, inzira twayibwirwa n’iki?” Umukiza yaramusubije ati “Ni 
jye nzira n’ukuri n’ubugingo... Iyaba mwaramenye, muba mwaramenye na Data.” Filipo 
yasubizanyije kutizera aravuga ngo, “Databuja twereke Data wa twese biraba bihagije.” 
Yohana 14:5-8. Bityo rero uwo mwigishwa wari warabanye na Yesu imyaka itatu, yari afite 
umutima utinda kwemera kandi afite intege nkeya mu kwizera. {UIB 193.5} 

Ikinyuranyo kinejeje cyo kutizera kwa Filipo cyari ukwiringira kumeze nk’uk’umwana 
muto kwa Natanayeli. Yari umuntu ufite kamere itarimo uburyarya na busa, ufite kwizera 
gushikamye ku bintu by’ukuri bitagaragarira amaso. Nyamara Filipo yari umwigishwa mu 
ishuri rya Kristo, kandi Umwigisha wakomotse ku Mana yihanganiye kutizera kwe no 
gutinda kumva kwe. Igihe Mwuka Muziranenge yasukwaga ku bigishwa, Filipo yahindutse 
umwigisha abitegetswe n’Imana. Yari asobanukiwe n’ibyo yavugaga kandi yigishaga afite 
ibyiringiro byateraga abamwumvaga kwemera. {UIB 194.1} 

Mu gihe Yesu yari arimo gutegurira abo bigishwa guhabwa inshingano, hari umwe utari 
warahamagawe wababonetsemo. Uwo yari Yuda Isikariyota wiyitaga umuyoboke wa 
Kristo. Yarakataje aza imbere asaba ko yahabwa umwanya muri urwo rwunge 
rw’abigishwa. Yavuze akomeje kandi bigaragara rwose ko nta buryarya afite ati: 
“Mwigisha, ndagukurikira aho ujya hose.” Ntabwo Yesu yamwirukanye cyangwa se ngo 
amwakire, ahubwo yivugiye amagambo y’amaganya ati: “Ingunzu zifite imyobo, 
n’ibiguruka mu kirere bifite ibyari, ariko Umwana w’umuntu ntafite aho kurambika 
umusaya.” Matayo 8:19, 20. Yuda yizeraga ko Yesu ari Mesiya kandi mu gusanga intumwa 
ngo afatanye na zo yari yiringiye kuzabona umwanya wo hejuru mu bwami bushya. Ibyo 
byiringiro nibyo Yesuyari agambiriye gukuraho akoreshejekwiyitaumukene. {UIB 194.2} 

Abigishwa bifuzaga cyane ko Yuda aba umwe muri bo. Yari afite igitinyiro, afite gukenguza 
bihambaye ndetse n’ubushobozi bwo gushyira mu bikorwa, maze bituma abigishwa 



bamuratira Yesu nk’umuntu wari kumwungiriza bikomeye mu murimo We. Batunguwe no 
kuba Yesu yaramwakiriye asuherewe cyane atyo. {UIB 194.3} 

Abigishwa bari baraciwe intege cyane no kuba Yesu atari yarigeze agerageza gufatanya 
n’abayobozi b’Abaylsiraheli. Bumvaga ko kudakomeresha umurimo We inkunga iturutse 
muri abo bantu bavugaga rikijyana byari ukwibeshya cyane. Iyo yirukana Yuda, baba 
baribajije mu bitekerezo byabo niba Umwigisha wabo yari afite ubwenge. Amateka ya Yuda 
yari gukurikiraho ni yo yabashaga kubereka akaga kari mu gushingira ku cyubahiro cyo ku 
isi mu gihe wemeza ko abantu babereye umurimo w’Imana. Gufatanya n’abantu bameze 
nk’abo ngabo abigishwa bashakaga byari kugusha umurimo mu biganza by’abantu bawanga 
urunuka bikabije. {UIB 194.4} 

Nyamara igihe Yuda yasangaga abigishwa ngo bafatanye, ntabwo yari ayobewe ubwiza 
bw’imico ya Kristo. Yiyumvagamo gukorwaho n’iyo mbaraga y’ubumana yareherezaga 
abantu ku Mukiza. Ntabwo utari yarazanywe no kuvuna urubingo rusadutse cyangwa 
kuzimya urumuri rucumba yari kwirukana uyu muntu mu gihe ahubwo icyifuzo cye 
cyamuganishaga ku mucyo. Umukiza yasomaga ibiri mu mutima wa Yuda; yari azi 
ubujyakuzimu bw’ibibi Yuda yendaga gusayamo, keretse gusa akijijwe n’ubuntu bw’Imana. 
Mu kwifatanya na we, yamushyize ahantu yagombaga kujya ahura buri munsi n’urukundo 
Rwe rutikanyiza. Iyo akingurira Kristo umutima we, ubuntu bw’Imana buba bwarirukanye 
umudayimoni wo kwikunda kandi Yuda yari gushobora kuba umuturage wo mu ngoma 
y’Imana. {UIB 194.5} 

Imana ifata abantu uko isanze bameze, hamwe n’imico ya kimuntu ibaranga, maze 
ikabatoreza gukora umurimo Wayo, iyo bakunze bakemera gushyirwa mu murongo mwiza 
kandi bakiga ibyayo. Ntabwo ibatoranya kubera ko ari inziramakemwa, ahubwo ibikorera 
kugira ngo nubwo badatunganye bashobore guhindukamo ishusho Yayo binyuze mu 
kumenya no gukurikiza ukuri, kandi binyuze mu buntu bwa Kristo. {UIB 195.1} 

Yuda yari afite amahirwe amwe n’ayo abandi bigishwa bari bafite. Yumvaga ibyigisho 
by’agahebuzo nk’ibyo na bo bumvaga. Nyamara ntabwo gushyira ukuri mu ngiro, ari byo 
Kristo yasabaga, byagendanaga n’ibyifuzo n’imigambi bya Yuda, kandi ntabwo yashatse 
guhara ibitekerezo bye kugira ngo yakire ubwenge buvuye mu ijuru. {UIB 195.2} 

Mbega uburyo Umukiza yagenzanyije ineza uwari kuzamugambanira! Mu byigisho Bye, 
Yesu yibanze ku mahame y’ubugira neza yakabakabaga ku muzi nyirizina wo kwifuza. 
Yerekaga Yuda ububi bw’ubusambo, kandi ibihe byinshi uwo mwigishwa yamenyaga ko 
imico ye ari yo ivuzwe kandi ko icyaha cye cyagaragajwe, nyamara ntiyashatse kwemera no 
kuzibukira ubugome bwe. Yumvaga ubwe yihagije kandi mu cyimbo cyo gukumira 
ikigeragezo yakomeje ibikorwa bye by’uburiganya. Kristo yahoraga imbere ye ari 



icyitegererezo kizima cy’uko yari kumera iyo aza gusarura imbuto yo kuzuzwa n’Imana 
ndetse n’iy’umurimo Wayo; ariko ibyigisho byagendaga bisimburana mu matwi ya Yuda 
ntabyiteho. {UIB 195.3} 

Ntabwo Yesu yigeze amucyahana ubukana kubera kwifuza kwe, ahubwo kubwo 
kwihangana kw’Imana yihanganiye uwo muntu wari wararorongotanye, kandi ibyo 
yabimukoreye no mu gihe yamuhaga igihamya cy’uko yasomaga ibiri mu mutima we 
nk’usoma igitabo kibumbuye. Yamwerekaga impamvu zihanitse zagombye kumutera 
gukora ibyiza, bityo rero kuba Yuda yaranze umucyo uvuye mu ijuru nta rwitwazo yari 
kubibonera. {UIB 195.4} 

Mu cyimbo cyo gukurikiza umucyo, Yuda yihitiyemo kugumana ingeso mbi ze. 
Yagundiriye ibyifuzo bibi, irari ryo kugira nabi, ndetse n’ibitekerezo bitaboneye, kugeza 
igihe Satani yamwigaruriye wese. Yuda yahindutse umuvugizi w’umwanzi wa Kristo. {UIB 
195.5} 

Igihe yazaga kwifatanya na Kristo yari afite imico imwe n’imwe yashoboraga guhindukira 
itorero umugisha. Iyo aza kuba yari afite ubushake bwo kwikorera umutwaro wa Kristo, yari 
kubasha kuba umwe mu bakuru b’intumwa; nyamara igihe ingeso ze mbi zagaragazwaga, 
yinangiye umutima ndetse mu bwibone no kwigomeka, yihitiramo ibyifuzo bye, bityo aba 
agagaragaje ubwe ko atabereye umurimo Imana yari kumushinga gukora. {UIB 195.6} 

Abigishwa bose bari bafite inenge zikomeye igihe Yesu yabahamagariraga kuza mu murimo 
We. Yemwe na Yohana waje kugera aho agirana ubumwe bwimbitse na Nyirukwicisha 
bugufi no kwiyoroshya, ntabwo muri kamere ye ubwe yari umuntu wiyoroshya kandi 
wumvira. We n’umuvandimwe we bitwaga “abana b’inkuba.” Iyo babaga bari kumwe na 
Yesu, buri gasuzuguro kose kamukorerwaga kabyutsaga umujinya n’uburwanyi byabo. 
Umushiha, inzika no kunegurana ni byo byarangaga uwo mwigishwa ukundwa. 
Yariyemeraga kandi agaharanira umwanya w’imbere mu bwami bw’Imana. Nyamara uko 
iminsi yashyiraga iyindi, yitegerezaga ubugwaneza no kwihangana byarangaga Yesu byari 
bihabanye n’ubukana bwe, kandi yagiye ategera amatwi ibyigisho Bye byo kwicisha bugufi 
no kwihangana. Yakinguriye umutima we imbaraga y’Imana, maze ntiyaba uwumva gusa 
ahubwo anaba ushyira mu bikorwa amagambo y’Umukiza. Inarijye ye yahishwe muri 
Kristo. Yize kuba umugaragu wa Kristo no kwikorera umutwaro We. {UIB 195.7} 

Yesu yacyahaga abigishwa Be, akabaha inama ndetse n’imiburo; nyamara ntabwo Yohana 
n’abavandimwe be bigeze bamuvaho; bahisemo Yesu bona nubwo yabacyahaga. Ntabwo 
Umukiza na we yigeze abitarura abahoye intege nke n’amakosa byabo. Barinze bagera ku 
iherezo bagikomeje gusangira na we ibigeragezo ndetse no kwiga ibyigisho byo mu 
mibereho Ye. Kwitegereza Kristo byahinduye imico yabo. {UIB 196.1} 



Intumwa zari zitandukanye by’ihabya mu mico yazirangaga ndetse n’ubushobozi bwazo. 
Hari harimo umusoresha Levi Matayo, n’umunyaburakari Simoni wari umurwanashyaka 
w’umunyamurava, akaba yarangaga ubutegetsi bw’Abaroma bidasubirwaho; harimo Petero 
wari umunyabuntu kandi wahubukaga, na Yuda wari ikirumirahabiri; Tomasi wavugishaga 
ukuri ariko akagira isoni kandi akaba umunyabwoba; Filipo warangwaga no kutihuta kandi 
agakunda gushidikanya, ndetse n’abahungu ba Zebedayo barangwaga no kugira irari, 
kuvugira hejuru badaciye iruhande, kimwe n’abavandimwe babo. Abo base bahurijwe 
hamwe bagifite inenge zabo zinyuranye, bose bafite imico bandujwe ndetse n’iyo bagiye 
bakuza muri bo yo guhengamira ku gukora ikibi; nyamara muri Kristo kandi binyuze muri 
We bagombaga guhama mu muryango w’Imana, bakiga kuba umwe mu kwizera, mu 
nyigisho no mu mwuka. Bagombaga kuzagira ibibagerageza, ibibababaza, itandukaniro mu 
mitekerereze, ariko igihe Kristo yari kuba atuye mu mitima yabo nta gucikamo ibice 
kwagombaga kubabaho. Urukundo Rwe rwagombaga kubageza ku gukundana ubwabo; 
ibyo Umwigisha wabo yabigishaga byagombaga guhuriza hamwe ibyabatandukanyaga 
byose maze bagahuza, bigatuma abigishwa bunga ubumwe kugeza igihe bari gusigara 
bahuje ibitekerezo n’imyumvire. Kristo ni we pfundo rikomeye, kandi uko bari kugenda 
begera ipfundo ni nako bari kuba barimo kwegerana ubwabo. {UIB 196.2} 

Igihe Yesu yari arangije guha abigishwa Be impanuro, yakoranirije hamwe iryo tsinda 
araryiyegereza, maze apfukama hagati yabo kandi arambura ibiganza Bye ku mitwe yabo, 
asenga isengesho ryo kubarobanurira umurimo We wera. Nguko rero uko abo bigishwa 
b’Umwami Imana batoranyirijwe umurimo wo kubwiriza ubutumwa bwiza. {UIB 196.3} 

Ntabwo Kristo ahitamo abamarayika batacumuye ngo abe ari bo bamubera abavugizi mu 
bantu, ahubwo atoranya abantu, abantu bahuje ibyifuzo n’abo bashaka gukiza. Kristo ubwe 
yiyambitse ubumuntu kugira ngo abashe gushyikira abantu. Ubumana bwari bukeneye 
ubumuntu kuko kugira ngo isi isi ibone agakiza byasabaga ubumana n’ubumuntu. Ubumana 
bwari bukeneye ubumuntu kugira ngo ubumuntu butange umuyoboro wo kunyuzwamo 
umushyikirano w’Imana n’umuntu. Uko ni na ko biri ku bakozi n’intumwa ba Kristo. 
Umuntu akeneye imbaraga ivuye hanze ye kandi imusumba yo kumugaruramo gusa n’Imana 
ndetse no kumushoboza gukora umurimo w’Imana; nyamara ntabwo ibi bibuza umuntu 
nk’igikoresho kuba ingenzi. Ubumuntu bugundira imbaraga y’Imana bukayikomeza, Kristo 
agatura mu mutima binyuze mu kwizera; maze binyuze mu gufatanya n’ubumana, imbaraga 
z’umuntu zigahinduka izibonereye gukora ibyiza. {UIB 196.4} 

Wa wundi wahamagaye abarobyi b’i Galileya aracyahamagarira abantu umurimo We. Kandi 
rero aracyafite ubushake bwo kwerekanira ubushobozi Bwe muri twe nk’uko yabugaragarije 
mu bigishwa Be ba mbere. Uko twaba dufite inenge kandi turi abanyacyaha kose, Nyagasani 
aduhereza impano yo gufatanya na we ubwe, ari yo mpano yo gutozwa umurimo na Kristo. 




Aturarikira kuza kwigishwa n’Imana kugira ngo nitwunga ubumwe na Kristo tubashe 
gukora imirimo y’Imana. {UIB 197.1} 

“Ariko dufite ubwo butunzi mu nzabya z’ibumba, kugira ngo imbaraga zisumba byose zibe 
iz’Imana zidaturutse kuri twe.” 2 Abakorinto 4:7. Ngiyo impamvu yatumye umurimo wo 
kubwiriza ubutumwa bwiza uhabwa abantu bacumuye aho guhabwa abamarayika. 
Biragaragara ko imbaraga ikorera mu ntege nkenya z’abantu ari imbaraga y’Imana; 
kubw’ibyo rero dushishikarizwa kwizera ko imbaraga ibasha gufasha abandi banyantege 
nke nkatwe natwe ibasha kudufasha. Nuko rero abantu ubwabo “bagoswe n’intege nke,” 
bashobora “kwihanganira abadafite ubwenge n’abayobye.” Abaheburayo 5:2. Kubera ko 
ubwabo baba baranyuze mu ngorane, baba bazi neza akaga n’ibirushya umuntu ahura na 
byo mu rugendo, kubw’ibyo rero bagahamagarirwa kugera ku bandi bari mu kaga nk’ako 
banyuzemo. Hariho abantu bugarijwe no gushidikanya, baremerewe n’ibibazo, bafite intege 
nkeya mu kwizera, kandi badashoboye kureba Itaboneshwa amaso; ariko incuti yabo 
bashobora kwibonera n’amaso ibasanze mu cyimbo cya Kristo ishobora kuba umurunga 
uhambira kuri Kristo kwizera kwabo kujegajega. {UIB 197.2} 

Tugomba gukorana n’abamarayika bo mu ijuru mu kumenyesha isi Kristo. Abamarayika 
bategereza ubwo bufatanye bwacu bafite umuhati ukomeye kubera ko umuntu agomba kuba 
umuyoboro wo gushyikirana n’umuntu. Kandi iyo twihaye Kristo twitanze byimazeyo, 
abamarayika banezezwa n’uko bashobora guhishura urukundo rw’Imana babinyujije mu 
majwi yacu. {UIB 197.3} 



IGICE CYA 31 - ICYIGISHO CYO KU MUSOZI 


(Iki gice gishingiye muri Matayo 5; 6; 7) 

Ntabwo ari ibihe byinshi Kristo yajyaga ateranya abigishwa Be ngo bumve amagambo Ye 
bari bonyine. Ntabwo yigeze ahitamo ko abazumva amagambo Ye ari abazi inzira 
y’ubugingo bonyine. Inshingano Ye yari iyo kugera ku bantu bari mu bujiji no mu binyoma. 
Yigishaga ibyigisho Bye byerekeranye n’ukuri aho byabaga bibasha kugera ku bantu bafite 
imyumvire ibuditsweho n’umwijima. We ubwe yari Ukuri, ahagaze akenyeye kandi 
ibiganza Bye biramburiwe guha abantu umugisha kandi ashaka kuzahura abari kumugana 
bose akoresheje amagambo y’imbuzi, ayo kwinginga, n’ayo kubatera umwete. {UIB 198.1} 

Nubwo Icyigisho cyo ku Musozi cyahawe abigishwa by’umwihariko, cyavugiwe mu 
ruhame cyumvwa n’abantu benshi. Nyuma yo gutoranya intumwa, Yesu yajyanye na zo ku 
nkombe z’inyanja. Kare kare mu gitondo abantu bari batangiye guteranira aho hantu. Usibye 
abantu benshi bari basanzwe baturukaga mu migi ya Galileya, hari hari abaturutse muri 
Yudeya, ndetse n’i Yerusalemu; abaturutse i Pereya, i Dekapoli, mu Idumeya, ahitaruye 
amajyepfo ya Yudeya; abaturutse i Tiro n’i Sidoni, imidugudu yo muri Fenisiya ku mwaro 
w’inyanja ya Mediteraniya. “Bumvise ibyo yakoze, ” “bazanywe no kumwumva no gukizwa 
indwara zabo, ... kuko imbaraga yamuvagamo ikabakiza bose.” Mariko 3:8; Luka 6:17-19. 
{UIB 198.2} 

Ntabwo aho hantu h’imfunganwa ku nkombe y’inyanja hari umwanya nibura yari kujyamo 
ngo ageze ijwi Rye ku bantu bose bifuzaga kumwumva, bityo Yesu yerekeje mu kayira 
gasubira ahakikiye umusozi. Ageze ahantu hari habereye guteranirwamo n’abantu benshi 
cyane, yicaye mu byatsi, maze abigishwa Be ndetse n’iyo mbaga y’abantu baramwigana. 
{UIB 198.3} 

Buri gihe abigishwa bafataga umwanya iruhande rwa Yesu. Abantu bahoraga 
bamubyiganiraho, nyamara abigishwa bari basobanukiwe ko batagombaga kumujya kure. 
Bicaraga bamwegereye kugira ngo badacikwa n’ijambo na rimwe ryo mu byigisho Bye. 
Bategaga amatwi babishishikariye, bashishikajwe no gusobanukirwa ukuri bagombaga 
kumenyesha abo mu bihugu byose ndetse n’abo mu bihe byose. {UIB 198.4} 

Begereye Umwigisha wabo bumva biteze ko hari ikintu kiruta ibisanzwe gishobora kuba. 
Bari bizeye ko mu gihe gito ubwami bugiye kwimikwa, kandi bashingiye ku byari byabaye 
muri icyo gitondo, bari bafite icyizere cy’uko itangazo rirebana n’iryo yimikwa ryari hafi 
gutangwa. Kwiyumvamo ko hari ikintu kigiye kuba byari byiganje no muri iyo mbaga 
y’abantu kandi amasura afite akanyamuneza yari igihamya cy’ayo mashyushyu akomeye 
bari bafite. Igihe abo bantu bari bicaye mu byatsi bitoshye by’impande z’uwo musozi 



bategereje kumva amagambo y’Umwigisha wavuye ku Mana, imitima yabo yari isazwe 
n’ibyo bibwiraga ku bwiza n’ikuzo by’ahazaza. Hari hari abanditsi n’Abafarisayo bari 
bakumbuye umunsi bari kuzahabwa gutegeka abanzi babo b’Abanyaroma kandi bagahabwa 
ubutunzi n’ubwiza bw’ubwami bukomeye bwo ku isi. Abahinzi b’abakene n’abarobyi bari 
biringiye ko bagiye kumva amagambo abaha icyizere cy’uko utuzu twabo twa gikene, 
igaburo ryabo ridashyitse, imibereho yo kwiyuha akuya no guterwa ubwoba n’ibyo 
bakeneye bizavunjwamo amazu meza yuzuye uburumbuke ndetse n’ibihe by’umutuzo. Bari 
biringiye ko mu cyimbo cy’umwambaro umwe w’ubushwambagara bikinga ku manywa 
n’uburingiti bwacikaguritse biyorosa nijoro, ari bubahe amakanzu y’igiciro cyinshi y’abari 
barabagize ingaruzwamuheto. Imitima y’abantu bose yari inejejwe n’ibyiringiro birimo 
ubwibone by’uko mu gihe gitoya Isiraheli yari guhabwa ikuzo imbere y’amahanga 
nk’iyatoranyijwe n’Uhoraho, ndetse na Yerusalemu igashyirwa hejuru nk’umurwa mukuru 
w’ubwami bw’isi yose. {UIB 198.5} 

Kristo yabaciye intege ababuza kwiringira gukomera kw’iby’isi. Mu Cyigisho cyo ku 
Musozi yashakaga gukuraho umurimo wari warakozwe n’inyigisho mbi, maze agaha abari 
bamuteze amatwi imyumvire nyakuri ku birebana n’ubwami Bwe ndetse n’imico Ye. 
Nyamara ntabwo yahise yibasira mu buryo bweruye amakosa y’abo bantu. Yabonaga 
ingorane isi yatewe n’icyaha, nyamara ntabwo yigeze ababwira mu buryo bweruye ubutindi 
bwabo. Yabigishije ikintu cyiza kurusha kure ibyo bari barigeze kumenya. Atiriwe arwanya 
imyumvire bari bafite ku byerekeranye n’ubwami bw’Imana, yababwiye ibikenewe kugira 
ngo umuntu abwinjiremo, maze arabareka ubwabo bifatira imyanzuro ku miterere yabwo. 
Ntabwo kuri twebwe ukuri yigishije gufite agaciro kari munsi y’ako kwari gufite kuri iyo 
mbaga y’abantu yari imukurikiye. Ntabwo urugero dukeneyeho kwiga amahame shingiro 
y’ubwami bw’Imana rurutwa n’urwo abo ngabo bari babikeneyeho. {UIB 199.1} 

Amagambo Yesu yabimbuje avugana n’abari aho ku musozi yari amagambo y’umugisha. 
Yababwiye ko hahirwa abemera ko ari abakene mu by’umwuka kandi bakiyumvamo ko 
bakeneye gucungurwa. Ubutumwa bwiza bugomba kubwirizwa abakene. Ntabwo 
buhishurirwa abantu biyemera mu by’umwuka, ba bandi bavuga ko ari abakire kandi ntacyo 
bakennye, ahubwo buhishurirwa abiyoroheje kandi bemera ibyaha byabo bakanababazwa 
na byo. Hariho isoko imwe rukumbi yafukuriwe icyaha, ni isoko yafukuriwe abakene mu 
by’umwuka. {UIB 199.2} 

Umutima wiyemera uhatanira kubona agakiza, ariko ari ukugahabwa ndetse no kuba 
tugakwiriye, byose tubibonera mu gutungana kwa Kristo. Nta kintu Imana ishobora 
gukorera umuntu ngo imukize kugeza igihe yemejwe mu mutima we ko ari umunyantege 
nke kandi akiyambura kumva ko we ubwe hari icyo yimariye, maze akiyegurira Imana ngo 
abe ari yo imuyobora. Ubwo ni bwo aba ashobora kwakira impano Imana yiteguye gutanga. 



Nta kintu ishobora kwima umuntu wiyumvamo ubukene bwe. Uwo muntu aba afite 
uburenganzira ndakumirwa bwo kugera ku wuzurirwamo n’ibintu byose. “Nimwumve uko 
Iyo iri hejuru cyane ivuga, ituye ahahoraho ivuga, izina ryayo ni Uwera ikavuga iti ‘Aho 
ntuye ni hejuru kandi harera. Mbana n’ufite umutima umenetse wicisha bugufi, kugira ngo 
mpembure n’abafite imitima imenetse.’ ” Yesaya 57:15. {UIB 199.3} 

“Hahirwa abashavura, kuko ari bo bazahozwa.” Ntabwo icyo Kristo yigisha muri ayo 
magambo ari uko mu gushavura ubwabyo harimo imbaraga ivanaho iteka umuntu yumva 
aciriweho kubera icyaha. Ntabwo ashyigikira kujijisha cyangwa kwikoza isoni ku bushake. 
Ntabwo gushavura yavugaga ari ukugendana n’agahinda ndetse n’amaganya. Nubwo 
duterwa agahinda n’icyaha, tugomba kwishimira amahirwe y’agaciro gatangaje y’uko turi 
abana b’Imana. {UIB 199.4} 

Akenshi tubabazwa n’uko ibibi dukora bitugiraho ingaruka mbi; nyamara uko si ukwihana. 
Kubabazwa n’icyaha by’ukuri bituruka ku murimo wa Mwuka Muziranenge. Mwuka 
ashyira ahagaragara ubuhemu bw’umutima wasuzuguye kandi ukababaza Umukiza, maze 
akadutera kubabarira munsi y’umusaraba. Buri cyaha gikozwe cyongera gukomeretsa 
Kristo, nuko rero iyo twitegereje Uwo twakomerekeje, dushavuzwa n’ibyaha byatumye 
agerwaho n’intimba. Mwene iryo shavu rizadutera kuzinukwa icyaha. {UIB 200.1} 

Ab’isi bashobora kuvuga ko bene uwo mubabaro ari ubunyantege nke; nyamara ni yo 
mbaraga yunga uwihannye ku Uhoraho ibafatanyishije imirunga itabasha gucika. Byerekana 
ko abamarayika b’Imana barimo kugarura mu muntu imbabazi ziba zaratakariye mu 
kwinangira umutima no mu gucumura. Amarira y’umunyabyaha wihannye ni yo bitonyanga 
by’imvura ibanziriza imirasire y’izuba ry’ubutungane. Mwene iri shavu rigaragaza 
umunezero uzahinduka isoko nzima mu bugingo bw’umuntu. “Icyo nshaka kimwe ni uko 
wemera ibyaha byawe, ibyo wacumuye ku Uwiteka Imana yawe;” “Sinzakurebana igitsure 
kuko ndi umunyambabazi. Ni ko Uwiteka avuga.” Yeremiya 3:13, 12. “Ab’i Siyoni barira” 
yategetse kubaha “ikamba mu cyimbo cy’ivu, n’amavuta yo kunezerwa mu cyimbo 
cy’ubwirabure, n’umwambaro w’ibyishimo mu cyimbo cy’umutima wihebye.” Yesaya 
61:3. {UIB 200.2} 

Hariho kandi ihumure rihabwa abashavura bari mu bigeragezo no mu mibabaro. Ubusharire 
bw’intimba hamwe no gusuzugurwa biruta gusayagurika mu cyaha. Binyuze mu mibabaro, 
Imana itwereka ibizinga biduteza akaga biba biri mu mico yacu kugira ngo tubashe gutsinda 
amakosa yacu ku bw’ubuntu Bwayo. Imbere yacu habumbuwe ibihe tutazi birebana 
n’imibereho yacu kandi ikigeragezo kituzaho kugira ngo bigaragare ko tuzemera gucyaha 
kw’Imana ndetse n’inama iduha. Igihe tugeze mu bigeragezo ntitugomba guhangayika no 
kwijujuta. Ntabwo tugomba kwigomeka cyangwa ngo tugirire impagarara hanze y’uburinzi 



bwa Kristo. Tugomba gucisha umutima bugufi imbere y’Imana. Ntabwo inzira z’Imana 
zigaragarira umuntu wifuza ko ibintu biba nk’uko we ubwe abyifuza. Kuri kamere yacu ya 
kimuntu, izo nzira zisa nk’aho ari umwijima ndetse zidatanga umunezero. Nyamara inzira 
z’Imana ni iz’imbabazi kandi iherezo ryazo ni agakiza. Ntabwo Eliya yari azi ibyo arimo 
igihe yatakiraga mu butayu avuga ko igihe yabayeho gihagije, maze yisabira gupfa. Mu 
mbabazi Zayo, ntabwo Imana yamufatiye ku byo avuze. Hari hakiriho umurimo Eliya 
yagombaga gukora, kandi igihe umurimo we wari kuba urangiye ntabwo yagombaga gupfira 
mu butayu acitse intege kandi ari mu bwigunge. Ntabwo icyo yari agenewe cyari ukumanuka 
ngo ajye mu mukungugu wo mu gituro, ahubwo cyari ukuzamurwa mu bwami bwo mu ijuru 
mu cyubahiro aherekejwe n’amafarashi yo mu ijuru. (UIB 200.3} 

Dore icyo Imana ibwira abugarijwe n’imibabaro: “Nabonye ingeso ze nzamukiza, kandi 
nzamuyobora musubize ibyo kumumarana umubabaro hamwe n’abamuborogeye.” 
“Umuborogo wabo nzawuhindura umunezero kandi nzabahumuriza mbatere kunezerwa mu 
kigwi cy’umubabaro wabo.” Yesaya 57:18; Yeremiya 31:13. {UIB 200.4} 

“Hahirwa abagwaneza.” Ibirushya duhura na byo bishobora koroshywa cyane 
n’ubugwaneza buhishwe muri Kristo. Nitugira kwicisha bugufi kwari gufitwe n’Umutware 
wacu, tuzakandagira gusuzugurwa, kwamaganwa no kubabazwa duhura na byo buri munsi, 
kandi ntibizongera kuduhangayikisha mu mitima. Igihamya gisumba ibindi byose 
cy’ubupfura bw’Umukristo ni ukumenya kwifata. Umuntu ugerwaho n’akarengane ndetse 
no gukorerwa ubugome maze akananirwa kugumana ituze n’umutima wo kwizera, aba 
yambuye Imana uburenganzira Bwayo bwo kumugaragarizamo gutungana kw’imico Yayo. 
Kwicisha bugufi mu mutima ni imbaraga zitera abayoboke ba Kristo gutsinda; ni 
ikimenyetso cy’ubufatanye bafitanye n’abatuye mu ijuru. {UIB 200.5} 

“Kuko nubwo Uwiteka akomeye, yita ku bicisha bugufi n’aboroheje.” Zaburi 138:6. Imana 
irebana ineza abantu berekana umutima wa Kristo w’ubugwaneza no kwiyoroshya. 
Bashobora gusuzugurwa n’ab’isi, nyamara mu maso Yayo ni ab’igiciro cyinshi. Ntabwo 
abazemererwa kujya mazu yo mu ijuru ari abanyabwenge, abakomeye n’abagiraneza 
bonyine; ntabwo ari abahora bahugiranye, bakorana umurava kandi badacogora. Oya; 
abakene mu mutima, bifuza byimazeyo kuboneka kwa Kristo uhoraho, aboroheje mu 
mutima, bifuza cyane gukora ibyo Imana ishaka kurenza uko bifuza ibindi bintu byose, abo 
bazugururirwa irembo cyane. Bazaba mu mubare w’abameshe imyambaro yabo kandi 
bakayeresha amaraso y’umwana w’Intama. “Ni cyo gituma baba imbere y’intebe y’Imana, 
bakayikorera mu rusengero rwayo ku manwa na nijoro, kandi Iyicaye ku ntebe 
izababambaho ihema ryayo.” Ibyahishuwe 7:15. {UIB 201.1} 



“Hahirwa abafite inzara n’inyota byo gukiranuka.” Kwiyumvamo ko umuntu ataboneye 
bizatera umutima gusonzera no kugirira inyota kuba intungane, kandi icyo cyifuzo 
ntigishobora kubuzwa kugerwaho. Abantu baha Yesu umwanya mu mitima yabo bazabona 
urukundo Rwe. Abantu bose bifuza kwambara ishusho y’imico y’Imana bazanyurwa. 
Ntabwo Mwuka Muziranenge ajya atererana ubugingo bw’umuntu uhanze Yesu amaso. 
Afata ku butunzi bwa Kristo akabumwereka. Iyo akomeje guhanga Kristo amaso, ntabwo 
Mwuka ahagarika ataramuhindurira gusa na We. Ingingo iboneye igize urukundo isendera 
mu bugingo ikabuha ubushobozi bwo kugera ku bintu bihanitse, ubushobozi bwo kongera 
ubwenge burebana n’ibyo mu ijuru kugira ngo budatakobwa kugera ku rugero rwo kuzura. 
“Hahirwa abafite inzara n’inyota byo gukiranuka , kuko ari bo bazahazwa.” {UIB 201.2} 

Abanyambabazi bazagirirwa imbabazi, kandi abafite imitima iboneye bazabona Imana. Buri 
kintu kidatunganye cyose umuntu atekereza gihumanya ubugingo bwe, kigwabiza imico 
mbonera kandi gishaka kuzimanganya gukabakaba kwa Mwuka Muziranenge. Kijimisha 
amaso y’iby’umwuka kugira ngo abantu bananirwe kwitegereza Imana. Imana ishobora 
kubabarira kandi koko ibabarira umunyabyaha wihana; ariko binyuze muri uko 
kubabarirwa, ubugingo bwe buba bwangiritse. Umuntu ushaka kumenya byeruye ukuri 
kw’iby’umwuka agomba kureka byimazeyo amagambo n’intekerezo bitaboneye. {UIB 
201.3} 

Ariko rero amagambo Kristo yavuze akubiyemo ibirenze gutandukana n’ibyifuzo byanduye 
by’umubiri, ndetse n’ibirenze kwitandukanya n’ubuhumane bwo mu buryo bw’imihango 
Abayahudi birindaga badakebakeba. Kwikanyiza bitubuza kureba no gusobanukirwa Imana. 
Umutima wishakira inyungu zawo ufata Imana nk’aho iteye nka wo byuzuye. Ntabwo 
dushobora gusobanukirwa n’Uwitwa Urukundo keretse tumaze kuzinukwa icyo kintu. 
Umutima utikanyiza, wicisha bugufi kandi wiringira ni wo wonyine uzabona ko Imana igira 
“ibambe n’imbabazi, itinda kurakara ifite kugira neza kwinshi n’umurava mwinshi.” Kuva 
34:6. {UIB 201.4} 

“Hahirwa abazana amahoro mu bantu.”[Bibiliya Ijambo ry’Imana]. Amahoro atangwa na 
Kristo akomoka ku kuri. Ni yo aduhuza n’Imana. Isi yanga amategeko y’Imana; 
abanyabyaha banga Umuremyi wabo; maze ingaruka y’ibyo ikaba kwangana ubwabo. 
Nyamara umunyezaburi aravuga ati, “Abakunda amahoro yawe bagira amahoro menshi, nta 
kigusha bafite.” Zaburi 119:165. Ntabwo abantu bafite ubushobozi bwo kurema amahoro. 
Imigambi ya kimuntu yo gutunganya no kuzahura abantu cyangwa umuryango w’abantu 
ntizabasha kubazanira amahoro kuko itagera ku mutima. Imbaraga imwe rukumbi ibasha 
kuzana amahoro nyakuri cyangwa kwimakaza amahoro mu mutima w’umuntu ni ubuntu 
bwa Kristo. Iyo ubwo buntu bushimangiwe mu mutima w’umuntu, buwirukanamo ibyifuzo 
bibi bitera impagarara ndetse n’amacakubiri. “Ahari ibihuru by’amahwa hazamera 



amasipure, ahari imifatangwe hazamera ibiti bihumura neza;” kandi mu mibereho y’umuntu 
ahameze nk’ubutayu “hazishima harabye indabyo.” Ezayi 55:13; 35:1. [Bibiliya Ijambo 
ry’Imana]. (UIB 202.1} 

Imbaga y’abantu bari aho batangajwe n’iyo nyigisho yari inyuranye n’amabwiriza ndetse 
n’ingero by’Abafarisayo. Abantu bari barageze aho bibwira ko umunezero ugendana no 
gutunga ibintu byo ku isi kandi ko kuba ikirangirire no kubahwa n’abantu ari ibyo kwifuzwa 
cyane. Byarabanezezaga kwitwa “Umwigisha,” ndetse no gusingizwa nk’umunyabwenge 
ndetse n’umunyedini, berekana mu ruhame ingeso zabo nziza. Ibyo nibyo bafataga nk’aho 
ari ikamba ry’umunezero. Nyamara mu ruhame rw’icyo kivunge kinini cy’abantu, Yesu 
yavuze ko indamu ndetse n’icyubahiro ari byo ngororano mwene abo bantu bagombaga 
kubona. Yavugishaga ukuri kandi amagambo Ye yaherekezwaga n’imbaraga yemeza 
imitima. Abantu baracecetse kandi bumvise bamazwe n’ubwoba. Barebarebanye 
bashidikanya. Mbese niba ibyo uwo Mugabo yigishaga byari ukuri, ni nde muri bo wari 
gukizwa? Benshi muri bo bemejwe mu mitima yabo ko uwo Mwigisha w’icyatwa 
yakoreshwaga na Mwuka w’Imana kandi ko amagambo yavugaga yari aturutse ku Mana. 
{UIB 202.2} 

Nyuma yo kubasobanurira uko umunezero nyakuri uteye ndetse n’uko umuntu yawubona, 
Yesu yavuze mu buryo bweruye inshingano y’abigishwa Be, ko ari abigishwa batoranyijwe 
n’Imana kugira ngo bayobore abandi mu nzira igana ku butungane no ku bugingo buhoraho. 
Yari azi ko bazababazwa kenshi no kubura ibyo bari biringiye ndetse no gucika intege, ko 
bazasakirana n’abiyemeje kubarwanya byimazeyo, ko bazatukwa kandi ko ubuhamya 
bwabo buzangwa. Yari azi neza ko igihe bazuzuza inshingano yabo, abantu biyoroheje 
bazategera amatwi amagambo yabo babishyizeho umutima bagombaga kwihanganira 
gucunaguzwa, kwicwa urubozo, gushyirwa muri gereza ndetse no kwicwa, maze arakomeza 
aravuga ati: {UIB 202.3} 

“Hahirwa abarenganyirijwe gukiranuka, kuko ubwami bwo mu ijuru ari ubwabo. Namwe 
muzahirwa ubwo bazabatuka bakabarenganya, bakababeshyera ibibi byinshi babampora. 
Muzanezerwe, muzishime cyane kuko ingororano zanyu ari nyinshi mu ijuru, kuko ari ko 
barenganyije abahanuzi ba mbere.” {UIB 202.4} 

Isi ikunda icyaha ikanga gukiranuka, iyo ikaba ari yo mpamvu yagiriye Yesu nabi. Abantu 
bose banga kwakira urukundo Rwe rudashira babona ko Ubukristo ari ikintu 
kibabangamiye. Umucyo wa Kristo ubeyuraho umwijima ubundikiye ibyaha byabo, bityo 
bakabona ko bakeneye kwisubiraho. Mu gihe abemeye kuyoborwa n’imbaraga ya Mwuka 
Muziranenge batangira kwirwanya ubwabo, abatsimbaraye ku cyaha bo barwanya ukuri 
n ’ abaguhagarariye. {UIB 202.5} 



Kubw’iyo mpamvu havuka amakimbirane maze abayoboke ba Kristo bagashinjwa ko bateza 
rubanda ingorane. Nyamara umushikirano bagirana n’Imana ni wo ubateza kwangwa 
n’ab’isi. Baba bikoreye umugayo wa Kristo. Banyura mu nzira yanyuzwemo n’urusha 
ababaye ku isi bose ubupfura. Ntabwo bagomba gusakirana n’ako karengane bafite ishavu, 
ahubwo bagomba guhangana na ko banezerewe. Buri kigeragezo kigurumana kibageraho ni 
igikoresho Imana yifashisha ngo ibatunganye. Buri kimwe muri byo kigenda kibabonereza 
umurimo wabo wo gufatanya na yo. Buri ntambara bahura na yo iba ifite umwanya wayo 
mu rugamba rwo gukiranuka, kandi buri kimwe muri byo gifite icyo kizongera ku munezero 
wabo igihe bazaba bishimira intsinzi yabo iheruka. Nibamara kumenya ibyo, ikintu 
kigerageza kwizera no kwihangana kwabo bazacyemera bafite akanyamuneza mu cyimbo 
cyo kugitinya no kugikumira. Mu gushaka kurangiza inshingano zabo za hano ku isi, kandi 
bashyize ibyifuzo byabo ku kwemerwa n’Imana, abakozi bayo bagomba gukora buri 
nshingano yabo batitaye ku gutinya abantu cyangwa ko babashyigikira. {UIB 203.1} 

Yesu yaravuze ati, “Muri umunyu w’isi.” Ntimukitandukanye n’isi mushaka guhunga 
akarengane. Mugomba kuguma mu bantu kugira ngo icyanga cy’urukundo rw’Imana 
gishobore kuba nk’umunyu wo kurinda isi kubora. {UIB 203.2} 

Imitima yemera imbaraga ya Mwuka Muziranenge ni imiyoboro Imana inyuzamo imigisha 
Yayo. Abakorera Imana baramutse bakuwe ku isi ndetse na Mwuka Wayo agakurwa mu 
bantu, isi yaba isigariye kuba umwirare no kurimbuka, ibyo bikaba ari byo ngaruka 
y’ubutware bwa Satani. Nubwo abakora ibibi batabizi, burya imigisha babona muri ubu 
buzima bayikesha ko ku isi hari abantu b’Imana, ba bandi basuzugura bakanabakandamiza. 
Ariko niba Abakristo ari abo ku izina gusa, baba bameze nk’umunyu wamaze gutakaza 
icyanga cyawo. Nta mbaraga yo gutera isi gukora ibyiza baba bagifite. Binyuze mu buryo 
basebya Imana, barusha abatizera kuba babi. {UIB 203.3} 

“Muri umucyo w’isi.” Abayuda bumvaga ko imigisha y’agakiza bagomba kuyikubira ku 
gihugu cyabo gusa; nyamara Kristo yaberetse ko agakiza ari nk’imirasire y’izuba. Ni ak’isi 
yose. Ntabwo idini ya Bibiliya igomba gukubakubirwa hagati y’ibifuniko by’icyo gitabo 
cyangwa hagati y’inkuta z’urusengero. Ntabwo tugomba kuyishyira ahagaragara rimwe na 
rimwe bitewe n’inyungu tubifitemo, maze ngo ubundi twongere tuyishyire iruhande. 
Igomba kweza imibereho y’umuntu ya buri munsi, kwigaragariza muri buri mirimo dukora 
no mu mibanire yacu n’abandi. {UIB 203.4} 

Ntabwo imico nyakuri iremerwa inyuma ngo maze ihereko yambarwe nk’umwambaro, 
ahubwo irabagirana iturutse imbere. Niba twifuza kuyobora abandi mu nzira yo gukiranuka, 
ni ngombwa ko amahame yo gukiranuka abumbatirwa mu mitima yacu. Kwatuza akanwa 
ko dufite kwizera bishobora kugaragaza amahame y’idini, nyamara kugira imibereho 



iboneye mu buryo bufatika ni byo bikomeza ijambo ry’ukuri. Kugira imibereho itunganye, 
ibiganiro biboneye, kudacogora mu kuba umunyakuri, kuba umunyamuhati, kugira neza, 
gutanga icyitegererezo gitunganye ni yo miyoboro umucyo unyuramo ngo ugere ku isi. 
{UIB 203.5} 

Ntabwo Yesu yari yigeze yizimba ku ngingo zihariye z’amategeko, ariko kandi ntiyigeze 
arekera aho ngo bitume abamwumvaga bafata umwanzuro w’uko yaje gukuraho ibyo ayo 
mategeko asaba. Yari azi ko abamutataga bari barekereje kugira ngo buririre ku ijambo ryose 
bashoboraga kuba basobanura uko ritari kugira ngo bagere ku ntego zabo. Yari azi 
imyumvire idashingiye ku kuri yari iri mu bari bamuteze amatwi, bityo ntiyagira icyo avuga 
cyakura kwizera kwabo mu idini n’imihango bari barahawe binyuze muri Mose. Kristo 
ubwe yari yarabahaye amategeko y’umwuka n’ay’imihango. Ntabwo yari yarazanywe no 
gukuraho icyizere abantu bari bafitiye inyigisho Ze bwite. Icyubahiro yahaga amategeko 
n’abahanuzi nicyo cyatumye ashaka gusenya urusika rw’amabwiriza gakondo rwari rugose 
Abayahudi. Nubwo yamaganaga uburyo basobanuraga amategeko butari ukuri, yarindaga 
abigishwa Be yigengesereye kugira ngo batazibukira ukuri kw’ingenzi cyane kwari 
kwarabikijwe Abaheburayo. {UIB 204.1} 

Abafarisayo birataga ko bumvira amategeko nyamara bari bazi bike cyane mu mahame yayo 
agaragarira mu mibereho ya buri munsi, ku buryo bumvaga ibyo Yesu yavugaga bimeze 
nk’ubuyobe. Igihe yabeyuragaho umwanda wari warazimangatanyije ukuri, bibwiye ko 
abeyuyeho ukuri ubwako. Bongoreranye babwirana ko apfobeje amategeko. Yasomye ibyo 
batekerezaga maze arabasubiza ati: “Mwitekereza ko naje gukuraho amategeko cyangwa 
ibyahanuwe. Sinaje kubikuraho ahubwo naje kubisohoza.” Mu kuvuga atyo, Yesu 
yavuguruje ikirego Abafarisayo bamuregaga. Inshingano Ye ni ukuvuganira amahame 
atunganye akubiye muri ayo mategeko bamushinjaga ko yishe. Iyo amategeko aba 
yarahinduwe cyangwa yarakuweho, ntabwo Kristo aba yarigeze arushya yikorera ingaruka 
zo gucumura kwacu. Yazanywe no gusobanura isano amategeko afitanye n’umuntu, ndetse 
no gutanga icyitegererezo cy’amabwiriza yayo abinyujije mu mibereho Ye bwite yo 
kumvira. {UIB 204.2} 

Imana yaduhaye amategeko yayo azira inenge kubera ko ikunda abantu. Kugira ngo 
idukingire ingaruka zo gucumura, iduhishurira amahame yo gukiranuka. Amategeko ni 
ukujya ahabona kw’ibyo Imana itekereza; iyo tuyakiririye muri Kristo, ahinduka ibitekerezo 
byacu. Aratuzamura tugasumba imbaraga z’ibyifuzo n’ingeso bya kamere, tugasumba 
ibigeragezo bituganisha ku gukora icyaha. Imana itwifuriza umunezero kandi yaduhaye 
amabwiriza akubiye mu mategeko kugira ngo nituyumvira tugire umunezero. Igihe 
abamarayika baririmbaga Yesu yavutse, bagira bati, — {UIB 204.3} 



“Mu ijuru icyubahiro kibe icy’Imana, 

No mu isi amahoro abe mu bo yishimira” (UIB 204.4} 

(Luka 2:14), bari barimo gutangaza amahame abumbiye mu mategeko Yari yaje guhesha 
ikuzo no kubahisha. {UIB 204.4} 

Igihe amategeko yatangarizwaga kuri Sinayi, Imana yamenyesheje abantu ubuziranenge 
bw’imico Yayo kugira ngo, ibihabanye n’ibyo, bashobore kubona ubunyacyaha bwabo. 
Amategeko bayaherewe kubemeza ko ari abanyabyaha ndetse no kubahishurira ko bakeneye 
Umukiza. Ibyo yari kubigeraho igihe Mwuka Muziranenge yari gucengeza amahame yayo 
mu mutima. Uwo ni wo murimo agomba gukora n’ubu. Amahame abumbiye mu mategeko 
yerekaniwe mu buryo bunonosoye mu mibereho ya Kristo; bityo uko Mwuka w’Imana 
agenda akabakaba ku mutima, uko umucyo wa Kristo ugenda uhishurira abantu ko bakeneye 
amaraso Ye abahumanuraho ibyaha no gukiranuka Kwe kubagira intungane, amategeko 
agumya kuba igikoresho cyo kutugeza kuri Kristo kugira ngo tugirwe intungane ku bwo 
kwizera. “Amategeko y’Uhoraho ntagira amakemwa, akomeza abanyantegenke.” Zaburi 
19:7 [Bibiliya Ijambo ry’Imana]. {UIB 204.5} 

Yesu yavuzeko “Ijuru n’isi kugeza aho bizashirira, amategeko atazavaho inyuguti imwe 
cyangwa agace kayo gato, kugeza aho byose bizarangirira.” Izuba ribengeranira mu kirere, 
iyi si dutuyeho ikomeye, byose ni ibihamya Imana yatanze by’uko amategeko yayo atajya 
ahinduka, ko ahoraho. Nubwo byo byavaho, amategeko y’Imana yo azahoraho. “Icyoroshye 
ni uko ijuru n’isi byashira, kuruta ko agace k’inyuguti imwe yo mu mategeko kavaho.” Luka 
16:17. Urusobe rw’ibintu byakoreshwaga birengurira kuri Kristo nk’Umwana w’Intama 
w’Imana rwagombaga gukurwaho mu gihe cy’urupfu Rwe; ariko amabwiriza abumbiye mu 
Mategeko Cumi ntabwo ashobora guhinduka nk’uko intebe y’ubwami y’Imana itajya 
ihinduka. {UIB 205.1} 

Bitewe n’uko “amategeko y’Uhoraho atagira amakemwa,” birumvikana ko kuyateshukaho 
uko ari ko kose kuba ari ikibi. Kristo acira iteka abantu batumvira amategeko y’Imana kandi 
bakigisha abandi kugenza batyo. Imibereho y’Umukiza yo kumvira yatumye ibyo 
amategeko asaba bigumaho; iyo mibereho yahamije ko abantu bashobora kumvira 
amategeko, kandi yerekanye ubwiza buhebuje bw’imico ishobora gukuzwa no kumvira. 
Abantu bose bumvira nk’uko yumviye baba batangaje ko amategeko “Atagira inenge, 
anyuze mu kuri kandi ni meza rwose.” Abanyaroma 7:12 [Bibiliya Ijambo ry’Imana]. Ku 
rundi ruhande, abatumvira amategeko y’Imana baba bashyigikiye ibirego bya Satani by’uko 
amategeko atanyuze mu kuri, bityo bikaba bidashoboka kuyumvira. Kubw’ibyo, bunga mu 
bishuko by’umwanzi ukomeye maze bagasuzugura Imana. Abo ni abana ba wa mubi 
wigometse ku mategeko y’Imana bwa mbere. Kubemerera kujya mu ijuru byakongera 



kurizanamo umuvurungano n’ubwigomeke kandi byaroha mu kaga imibereho myiza 
y’isanzure. Nta muntu n’umwe usuzugura nkana ihame rimwe ry’amategeko uzinjira mu 
bwami bwo mu ijuru. {UIB 205.2} 

Abigishamategeko bafataga ubutungane bwabo bwite nk’urwandiko rubahesha 
uburenganzira bwo kujya mu ijuru; nyamara Yesu yababwiye ko budahagije kandi 
budakwiriye. Imihango igaragarira abantu ndetse no kumenya ukuri mu magambo gusa ni 
byo byari bigize gukiranuka kwa Gifarisayo. Abigishamategeko bavugaga ko ari intungane 
binyuze mu muhati wabo wo gukomeza amategeko; nyamara imirimo yabo yari yaratanyije 
gukiranuka n’iyobokamana. Nubwo bakurikizaga imigenzo badakebakeba, imibereho yabo 
ntiyari iboneye kandi yari ifite igisuzuguriro. Icyitwaga ko ari ugukiranuka bari bafite 
nticyari gushobora na mba kwinjira mu bwami bwo mu ijuru. {UIB 205.3} 

Mu gihe cya Kristo, ikinyoma gikomeye kurusha ibindi cyari mu ntekerezo z’abantu cyari 
icyo kwibwira ko gupfa kwemera ukuri gusa ari byo bihesha gukiranuka. Mu mibereho 
y’abantu yose, byaragaragaye ko rwose kumenya ukuri mu magambo gusa bidahagije kugira 
ngo bikize umuntu. Ntabwo bitera umuntu kwera imbuto zo gukiranuka. Akenshi, kugirira 
ifuhe ibyo twita ukuri k’ubumenyi mu by’iyobokamana bijyana no kwanga ukuri 
kugaragazwa n’imibereho. Ibika byijimye kurusha ibindi by’amateka bigizwe n’inyandiko 
z’amarorerwa yakozwe n’abanyedini barangwaga no gutsimbarara ku mahame yabo. 
Abafarisayo biyitaga abana ba Aburahamu kandi birataga ko ari bo batunze ubwiru 
bw’Imana; nyamara ntabwo ayo mahirwe bari bafite yigeze ababuza kwikanyiza, kubeshya, 
umururumba wo gushaka inyungu, ndetse n’uburyarya burusha ubundi bwose kuba bubi. 
Bibwiraga ko ari bo banyedini bakomeye kurusha abandi bose ku isi, nyamara ikiswe 
kudatatira amahame kwabo cyabagejeje ku kubamba Umutware w’ikuzo. {UIB 205.4} 

Ingorane imeze nk’iyo iracyariho n’ubu. Abantu benshi bibwira ko ari AbaKristo bitewe 
gusa n’uko bapfuye kwiyandikisha mu matsinda runaka y’iby’iyobokamana. Nyamara 
ntabwo imibereho yabo ifatika igaragaramo ukuri. Ntabwo bigeze bizera ukuri cyangwa ngo 
bagukunde, ni cyo gituma batakiriye imbaraga n’ubuntu bibonerwa mu kwezwa n’ukuri. 
Abantu bashobora kuvuga ko bizera ukuri; ariko iyo kutabahinduye abanyakuri, 
abagwaneza, abihangana, abihanganira ibibarushya, abatekereza ibyo mu ijuru, guhindukira 
umuvumo abagufite, kandi kukabera isi umuvumo binyuze mu mbaraga bashyira kuri 
bagenzibabo. {UIB 206.1} 

Gukiranuka Kristo yigishaga ni uguhuza umutima ndetse n’imibereho n’ubushake 
bw’Imana. Abanyabyaha babasha guhinduka abakiranutsi gusa iyo bizeye Imana kandi 
bakagirana nayo umushyikirano uhoraho. Ubwo ni bwo ubutungane nyakuri buzakuza 
ibitekerezo kandi buboneze imibereho. Icyo gihe gahunda zigaragarira amaso z’idini zijyana 



no gutungana kw’imbere mu MuKristo. Ubwo ni bwo imihango ikenerwa gukorwa mu 
murimo w’Imana itaba imigenzo idafite icyo ivuze nk’uko iy’Abafarisayo b’indyarya yari 
imeze. {UIB 206.2} 

Yesu yagarutse ku mategeko rimwe rimwe ukwaryo, maze asobanura uburebure n’ubugari 
bw’ibyo asaba. Mu cyimbo cyo gukuraho n’akadomo kanzinya ku gukomera kwayo, 
yagaragaje uburyo amahame ayabumbiyemo yagutse cyane kandi ashyira ahagaragara ikosa 
rikomeye ryakorwaga n’Abayahudi ryo kwiyerekana ko ari abantu bayumvira. Yavuze ko 
gutekereza ibibi cyangwa kwitegerezanya irari ari ugucumura ku mategeko. Umuntu wese 
udakoresheje ukuri akabikora mu buryo bworoheje kurenza ubundi aba yishe amategeko 
kandi ahenebereje imico mbonera ye. Kwica bibanziriza mu ntekerezo. Umuntu uha 
urwango umwanya mu mutima we aba yerekeje ibirenge bye mu nzira yo kwica, kandi 
amaturo ye Imana iyanga urunuka. {UIB 206.3} 

Abayahudi bari bafite ingeso yo kwihimura ku babagiriye nabi. Mu rwango bari bafitiye 
Abaroma byabaviragamo kubatuka cyane, maze umubi agashimishwa n’uko berekanaga 
ingeso ze. Uko ni ko bitozaga gukora amahano we ubwe yabaga yabashoyemo. Mu 
mibereho y’Abafarisayo ijyanye n’iby’idini, nta kintu na kimwe cyarangwagamo cyari 
gutera abatari Abayahudi kuba abakiranutsi. Yesu yabasabye kutishuka bibwira ko 
bashobora kurwanya ababarenganyaga no gukomeza kugundira icyifuzo cyabo cyo 
kubihimuraho ku bibi babakoreye. {UIB 206.4} 

Ni iby’ukuri koko hariho uburakari/umujinya umuntu yabonera urwitwazo, bona no mu 
bayoboke ba Kristo. Igihe babona Imana isuzugurwa kandi umurimo wayo ugahabwa 
agaciro gake, igihe babona inzirakarengane zitotezwa, uburakari buturutse ku mpamvu 
z’ukuri buhungabanya umutima. Bene ubwo burakari, buba buturutse ku mutimanama 
ukozweho, ntibuba ari icyaha. Nyamara abantu bumva ko bagomba kwerekana uburakari 
cyangwa inzika igihe cyose umuntu abashotoye, baba bakinguriye Satani imitima yabo. 
Niba twifuza gukora ibihuye n’ibyo ijuru rishaka, tugomba gutsemba mu bugingo bwacu 
umujinya no kugira ubukana bwa kinyamaswa. {UIB 206.5} 

Umukiza akomeza avuga ibirenze ibyo kure. Aravuga ati, “Nuko nujyana ituro ryawe ku 
gicaniro, ukahibukira mwene so ko afite icyo mupfa, usige ituro ryawe imbere y’igicaniro 
ubanze ugende wikiranure na mwene so, uhereko ugaruke uture ituro ryawe.” Benshi bagira 
ishyaka ryo gukora imirimo y’idini mu gihe hari ibibatanya na bagenzi babo bagombye 
gukuraho bakiyunga. Imana ibasaba gukora ibyo babasha byose kugira ngo bagarure ubwo 
bwiyunge. Igihe cyose bazaba batarasohoza ibyo, ntabwo Imana ishobora kwemera imirimo 
bayikorera. Uruhare rw’Umukristo muri icyo kibazo rwaragaragajwe mu buryo bweruye. 
{UIB 207.1} 



Imana icunshumurira imigisha yayo ku bantu bose. “Itegeka izuba rye kurasira ababi 
n’abeza, kandi abakiranuka n’abakiranirwa ibavubira imvura.” “Igirira neza ababi 
n’indashima.” Luka 6:35. Idutegeka kumera nka yo. Yesu yaravuze ati, “Mukunde abanzi 
banyu, musabire ababarenganya, ni bwo muzaba abanaba so wo mu ijuru.” Ayo ni amahame 
abumbye mu mategeko kandi ni imigezi y’ubugingo. {UIB 207.2} 

Urugero rw’ubutungane Imana ishaka ko abana Bayo bageraho rusumba kure urugero 
rurerure cyane intekerezo z’umuntu zibasha gushyikira. “Mube intungane nk’uko so uri mu 
ijuru ari intungane.” [Bibiliya Ijambo ry’Imana]. Iri tegeko ni isezerano. Umugambi wo 
gucungura umuntu uduteganyiriza kubaturwa kuzuye mu mbaraga za Satani. Umuntu 
wicishije bugufi mu mutima buri gihe Kristo amutandukanya n’icyaha. Yazanywe no 
kumaraho imirimo ya Sekibi kandi yateguye ko umuntu wese wihannye azahabwa Mwuka 
Muziranenge kugira ngo amurinde gukora icyaha. {UIB 207.3} 

Ntabwo uburyo umushukanyi akoresha agerageza abantu bugomba kuba urwitwazo rw’ibibi 
umuntu akora. Satani anezezwa cyane no kumva abitwa abayoboke ba Kristo batanga 
inzitwazo zo kuba kamere yabo igoramye. Izo nzitwazo ni zo zijyana umuntu ku gukora 
icyaha. Buri mwana w’Imana wese uyizeye kandi wihannye ashobora kugerwaho 
n’imibereho izira inenge, isa n’iya Kristo. {UIB 207.4} 

Urugero rwiza imico ya Gikristo igomba kutugezaho ni ugusa na Kristo. Nk’uko Umwana 
w’umuntu yari inziramakemwa mu mibereho Ye, ni ko n’abayoboke Be na bo bagomba 
kubaho imibereho izira amakemwa. Yesu yahindutse nk’abavandimwe Be mu buryo bwose. 
Yahindutse umuntu wambaye umubiri nkatwe. Yarasonzaga, akagira inyota, ndetse akagira 
umunaniro. Yatungwaga n’ibyo kurya kandi agahemburwa n’ibitotsi. Yagezweho n’ibigera 
ku muntu nyamara yari Umwana w’Imana uzira inenge. Yari Imana yambaye umubiri. Imico 
Ye igomba kuba iyacu. Nyagasani avuga ku bamwizera ati: “Nzatura muri bo ngendere muri 
bo, nzaba Imana yabo na bo bazaba ubwoko bwanjye.” 2 Abakorinto 6:16. {UIB 207.5} 

Kristo ni we rwego Yakobo yabonye, indiba yarwo ishinze ku isi, ubushorishori bwarwo 
bugera ku irembo ry’ijuru, ku irembo ry’icyubahiro. Iyo urwo rwego runanirwa na gatoya 
kugera ku isi, tuba twararimbutse. Yafashe akamero kacu aranesha kugira ngo natwe tuneshe 
binyuze mu kwambara kamere Ye. Yahindutse ufite “kamere imeze nk’iy’abantu 
b’abanyabyaha” (Abaroma 8:3) [Bibiliya Ijambo ry’Imana], yabayeho imibereho 
itarangwamo icyaha. Ubu ari ku ntebe ya cyami yo mu ijuru kubera ubumana Bwe, mu gihe 
na none atugeraho kubw’ubumuntu Bwe. Adusaba kugera ku ikuzo ry’imico y’Imana 
binyuze mu kumwizera. Nicyo gituma tugomba kuba intungane nk’uko Data “uri mu ijuru 
ari intungane.” {UIB 207.6} 



Yesu yari yerekanye ibintu bigendana no gukiranuka kandi yari yagaragaje ko gukomoka 
ku Mana. Noneho yarahindukiye avuga ku bijyanye n’imirimo ifatika. Yavuze ko mu 
gufasha imbabare, mu gusenga ndetse no kwigomwa ibyo kurya hatagomba kurangwamo 
ikintu gituma abantu baturangamira cyangwa ngo umuntu yishakire ikuzo. Mutange 
biturutse ku mutima kugira ngo bigirire akamaro umukene w’imbabare. Mu gihe cyo 
gusenga, nimutyo ubugingo bugirane umushyikirano n’Imana. Mu kwigomwa amafunguro, 
ntimukagende mwunamirije ndetse n’umutima wuzuye intekerezo zo kwikanyiza. Umutima 
w’Umufarisayo ni umurima ukakaye kandi utagize icyo umaze, ukaba udashobora 
gukuriramo imbuto z’imibereho y’ubumana. Umuntu wiyegurira Imana cyane atizigamye 
rwose ni we uzayikorera umurimo wemewe kurenza iyindi yose. Impamvu y’ibyo ni uko 
binyuze mu gusabana n’Imana abantu bahinduka abakozi bafatanya na yo kwerekana imico 
Yayo mu bumuntu. {UIB 208.1} 

Umurimo umuntu akoze abivanye ku mutima uhabwa ingororano ikomeye. “Nuko so ureba 
ibyiherereye azakugororera.” Imico igenda yubakwa n’imibereho tubaho kubw’ubuntu bwa 
Kristo. Ubwiza bwo mu gihe cy’irema butangira kongera gusubizwa mu muntu. Umuntu 
ahabwa imico ya Kristo kandi agatangira gusa n’Imana. Indoro z’abagabo n’abagore 
bagendana n’Imana kandi bagakorana na yo zerekana amahoro avuye mu ijuru. Ku bantu 
baba bameze batyo, ubwami bwo mu ijuru buba bwaratangiye. Baba bafite umunezero, 
umunezero w’uko ari umugisha ku bandi bantu. Bafite icyubahiro cyo kuba bemerewe 
gukoreshwa na Databuja kandi baba biringiweho kumukorera umurimo mu izina Rye. {UIB 
208.2} 

“Nta wucyeza abami babiri.” Ntabwo byadushobokera gukorera Imana twitanze igice. 
Ntabwo idini ya Bibiliya ari imbaraga imwe ihindura iboneka mu zindi nyinshi cyane. 
Imbaraga yayo ni yo igomba kuba ku isonga, ikaganza kandi ikayobora izindi zose. Ntabwo 
igomba kumera nk’irangi rijojoberejwe hirya no hino ku ruhande rw’ihema, ahubwo igomba 
gusakara mu mibereho yose ikamera nk’aho ihema ryose ryinitswe muri rya rangi, kugeza 
ubwo buri kadodo k’iryo hema kinama kagafata iryo rangi rishyashya ritabasha gucuyuka. 
{UIB 208.3} 

“Ijisho ryawe nirireba neza, umubiri wawe wose uba ufite umucyo, ariko niriba ribi, umubiri 
wawe wose uba ufite umwijima.” Gutungana ndetse no gushikama ku ntego wiyemeje ni 
byo bisabwa kugira ngo umuntu yakire umucyo utangwa n’Imana. Umuntu wifuza kumenya 
ukuri agomba kuba afite ubushake bwo kwemera ibyo kumuhishurira byose. Ntabwo 
ashobora gufatanya n’ikinyoma. Kuba nyamujya irya n’ino no kutitanga wese mu bijyanye 
no kumvira ukuri ni uguhitamo umwijima w’ikinyoma ndetse n’ibishuko bya Satani. {UIB 
208.4} 



Ntabwo imigambi y’isi n’amahame adakebakeba yo gukiranuka bijya byivanga ngo ube 
wananirwa kubitandukanya nkuko bimeze ku mabara agize umukororombya. Hagati y’ibyo 
byombi hari umurongo mugari, ugaragara neza waciwe n’Imana ihoraho. Imico isa n’iya 
Kristo igaragara ko ihabanye rwose n’iya Satani nk’uko amanywa n’igicuku bitandukanye. 
Abantu babaho imibereho ya Kristo ni bo bonyine bafatanya umurimo na We. Iyo icyaha 
kimwe kigundiriwe mu bugingo bw’umuntu cyangwa ingeso mbi runaka ntayicikeho, aba 
ahumanye wese uko yakabaye. Uwo muntu ahinduka igikoresho cy’ibidatunganye. {UIB 
208.5} 

Abantu bose bahisemo gukorera Imana bagomba guturiza mu burinzi Bwayo. Kristo 
yerekanye inyoni ziguruka mu kirere n’indabyo zo mu gisambu, maze asaba abari bamuteze 
amatwi kwitegereza babyitayeho ibyo bintu Imana yaremye. Yarababajije ati, “Mwebwe se 
ntimubiruta cyane?” Matayo 6:26. Ikigero cy’uburyo buri kintu cyose kitabwaho n’Imana 
rungana n’umwanya gifite mu mibereho y’ubuzima bw’ibibaho. Akanyoni gato k’igishwi 
karindwa n’Imana. Uburabyo bwo mu mirima, ubwatsi butwikiriye isi, byose byitabwaho 
mu buryo bumwe na Data wo mu ijuru. Umuhanzi w’Icyatwa usumba abandi bose yitaye 
ku burabyo araburimbisha kugira ngo bubengerane kurusha ubwiza bwa Salomo. Yita cyane 
kurushaho ku muntu, ari we shusho y’ubwiza bw’Imana. Yifuza cyane kubona abana Be 
berekana imico isa n’iye. Nk’uko imirasire y’izuba ituma uburabyo bugira amabara 
atandukanye kandi yorohereye, ni ko Imana na yo iha umuntu ubwiza bw’imico Yayo bwite. 
{UIB 209.1} 

Abantu bose bahitamo ubwami bwa Kristo bw’urukundo, gukiranuka ndetse n’amahoro, 
bakabushishikarira kurusha ibindi byose, baba bafatanyijwe n’ijuru kandi imigisha yose 
dukenera muri ubu buzima aba ari iyabo. Mu gitabo cy’imbabazi z’Imana, mu gika kijyanye 
n’ubugingo, buri wese muri twe afitemo urupapuro rwe. Urwo rupapuro rwanditsweho buri 
kantu kose kihariye k’amateka yacu; yemwe n’umusatsi wo ku mutwe urabaze. Ntabwo 
abana b’Imana bajya na mba babura mu bitekerezo byayo. {UIB 209.2} 

“Nuko rero ntimukabunze imitima mwibaza iby’ejo.” Matayo 6:34 [Bibiliya Ijambo 
ry’Imana]. Tugomba gukurikira Kristo umunsi ku wundi. Ntabwo Imana itanga ubufasha 
burebana n’iby’ejo. Ntabwo amabwiriza y’urugendo rw’imibereho y’abana Bayo iyabahera 
icyarimwe yose kugira ngo batagwa mu gihirahiro. Ibabwira gusa ibyo bashobora kwibuka 
kandi bakaba bashobora kubishyira mu bikorwa. Imbaraga n’ubwenge itanga biba bigenewe 
gukoreshwa mu byihutirwa none. “Ariko niba hariho umuntu mwe ubuze ubwenge,” ni 
ukuvuga bwo gukoresha none, “abusabe Imana iha abantu bose itimana, itishama kandi 
azabuhabwa.” Yakobo 1:5. {UIB 209.3} 



“Ntimugacire abandi urubanza mu mitima yanyu, kugira ngo namwe mutazarucirwa.” 
Ntabwo mukwiye kwibwira ko muri beza kurusha abandi cyangwa ngo mwigire 
abacamanza babo. Ntabwo mufite ubushobozi bwo gucira abandi urubanza bitewe nuko 
mutabasha kumenya impamvu ibatera gukora ibyo bakora. Iyo uneguye umuntu, uba 
wishyizeho urubanza; bitewe nuko uba werekanye ko ukorana na Satani umurezi wa bene 
data. Uhoraho aravuga ati: “Ngaho nimwisuzume ubwanyu, mumenye yuko mukiri mu byo 
twizera mwigerageze.” Iyo ni yo nshingano yacu. “Ariko twakwisuzuma ntitwagibwaho 
n’urubanza.” 2 Abakorinto 13:5; 1 Abakorinto 11:31. {UIB 209.4} 

Ku giti cyiza hazeraho imbuto nziza. Iyo imbuto zibishye kandi zikaba imburamumaro, icyo 
giti kiba ari kibi. Kubw’ibyo, imbuto umuntu yera mu mibereho ye ziba ari igihamya cy’uko 
umutima we uteye ndetse n’icy’ubwiza bw’imico ye. Ntabwo ibikorwa byiza bishobora 
kugura agakiza, ariko ni igihamya cyo kwizera gukoreshwa n’urukundo kandi gutunganya 
ubugingo bw’umuntu. Kandi rero nubwo ingororano y’ubugingo buhoraho idatangwa 
bishingiye ku gukiranuka kwacu, izaba ijyana n’umurimo umuntu yakoze awukoreshejwe 
n’ubuntu bwa Kristo. {UIB 209.5} 

Muri ubwo buryo rero Kristo yashyize ahagaragara amahame agenga ubwami Bwe, kandi 
yerekanye ko ari yo tegeko rikomeye rigenga imibereho. Kugira ngo ashimangire icyigisho 
cye, yongeyeho imfashanyigisho. Yaravuze ati kumva amagambo yanjye ntabwo bihagije. 
Mugomba kuyagira ishingiro ry’imico yanyu binyuze mu kuyumvira. Inarijye ni umusenyi 
uyoyoka. Nimwubaka ku mahame n’ibihangano ndetse n’ubuvumbuzi by’abantu, inzu 
yanyu izahirima. Imiyaga y’ibigeragezo, imiraba y’ibirushya, bizayisenya. Nyamara aya 
mahame mbahaye yo azahoraho. Nimunyakire, mwubake ku magambo yanjye. {UIB 210.1} 

“Nuko umuntu wese wumva ayo magambo yanjye akayakomeza, azaba nk’umunyabwenge 
wubatse inzu ye ku rutare, imvura iragwa, imivu iratemba, umuyaga urahuha, byose 
byikubita kuri iyo nzu ntiyagwa, kuko yari ishinzwe ku rutare.” Matayo 7:24, 25. {UIB 
210 . 2 } 



IGICE CYA 32 - UMUTWARE W’ABASIRIKARE IJANA 


(Iki gice gishingiye muri Matayo 8:5-13; Luka 7:1-17) 

Kristo yari yabwiye umutware yari yakirije umwana ati: “Ntimwakwizera keretse mubonye 
ibimenyetso n’ibitangaza.” Yohana 4:48. Yari ashavujwe n’uko abo mu ishyanga Rye 
bamusabaga gukora ibyo bimenyetso bigaragarira amaso bihamya ko ari Mesiya. Inshuro 
nyinshi yatangajwe no kutizera kwabo. Nyamara yatangajwe cyane no kwizera k’umutware 
w’abasirikare ijana waje amugana. Ntabwo uwo mutware w’abasirikare ijana yigeze 
ashidikanya ku bushobozi bw’Umukiza. Nta nubwo yigeze amusaba kuza gukora igitangaza 
ahibereye ubwe. Yaramubwiye ati: “Tegeka gusa, umugaragu wanjye arakira.” {UIB 211.1} 

Umugaragu w’uwo mutware w’abasirikare ijana yari arembejwe no kuremara ingingo 
z’umubiri kandi yendaga guhuhuka. Mu Banyaroma, abagaragu bari inkoreshwagahato, 
bakagurwa kandi bakagurishwa ku masoko, kandi bagafatwa nabi ndetse bagakorerwa 
ubugome; nyamara umutware w’abasirikare ijana we yari yitaye cyane ku mugaragu we 
kandi yifuzaga cyane ko yakira. Yari yizeye ko Yesu ashoboye kumukiza. Ntabwo yari 
yarigeze abona Umukiza ariko ibyo yumvaga abantu bamuvugaho byamuteye kumwizera. 
Nubwo Abayahudi bari abanyamigenzo, uyu Munyaroma yemeraga ko idini yabo yarutaga 
iye. Kuri urwo rwego, yari yamaze kurenga insika z’imyumvire itari iy’ukuri ndetse 
n’urwango byatandukanyaga Abanyaroma n’Abayahudi. Yari yamaze kwerekana ko 
yubahaga umurimo w’Imana kandi yari yerekanye ineza yari afitiye Abayahudi 
bayiramyaga. Ukurikije uko yari yarabariwe iby’inyigisho ya Kristo, yayibonagamo ibyo 
ubugingo bukeneye. Iby’umwuka byo muri we byose byemeye amagambo y’Umukiza. 
Nyamara yumvaga kuza aho Yesu ari bitamukwiriye, maze aherako yinginga abakuru 
b’Abayahudi kumumusabira kumukiriza umugaragu we. Bari baziranye n’uwo Mwigisha 
Ukomeye, kubw’ibyo akaba yaribwiraga ko baba bazi uburyo bamuvugishamo kugira ngo 
yemere gukora icyo gikorwa {UIB 211.2} 

Yesu yinjiye muri Kaperinawumu, yasanganiwe n’intumwa zoherejwe n’abo bakuru 
b’Abayahudi zimubwira icyifuzo cy’uwo mutware w’abasirikare. Baravuze bati: 
“Birakwiye ko uwo muntu wamugoboka, kuko twebwe Abayahudi adukunda kandi ni we 
watwubakiye urusengero.” [Luka 7:4, 5; Bibiliya Ijambo ry’Imana]. {UIB 211.3} 

Yesu yahise yerekeza mu rugo rw’uwo musirikare mukuru, ariko yagendaga gahoro bitewe 
n’imbaga y’abantu yamubyigaga. Inkuru y’uko kuza Kwe yamutanze kugerayo maze uwo 
mukuru w’abasirikare, mu kwisuzugura kwe, amutumaho ati, “Nyagasani, ntiwirushye kuko 
bitankwiriye ko winjira mu nzu yanjye.” Yesu yabirenzeho akomeza urugendo maze ku 
iherezo wa mukuru w’abasirikare abashije kumwegera yuzuza bwa butumwa yamutumyeho 
avuga ati: “ni cyo gitumye ntekereza ko bitankwiriye ndetse ko nza aho uri ubwanjye;” 



“Ahubwo tegeka gusa, umugaragu wanjye arakira. Kuko nanjye ndi umuntu utwarwa 
n’abandi, mfite n’abasirikare ntwara. Iyo mbwiye umwe nti ‘Genda’ aragenda, nabwira undi 
nti ‘Ngwino’ akaza, nabwira umugaragu wanjye nti ‘Kora iki’ akagikora.” Nkuko 
mpagarariye ubutegetsi bw’i Roma kandi abasirikare nyobora bakaba bemera ko 
mbasumbya icyubahiro, ni ko nawe uhagarariye ubutegetsi bw’Imana Ihoraho kandi 
ibyaremwe byose byumvira ijambo ryawe. Ufite ubushobozi bwo gutegeka indwara ngo 
igende kandi ikakumvira. Ufite ubushobozi bwo guhamagara intumwa zawe zo mu ijuru 
kandi zikaza zizanye imbaraga ikiza. Tegeka gusa, umugaragu wanjye araherako akire. 
{UIB 211.4} 

“Yesu abyumvise aratangara, abwira abamukurikiye ati “Ndababwira ukuri yuko ntabwo 
nari nabona kwizera kungana gutya, habe no mu Blsiraheli.” Ubwo yahereye ko abwira 
umutware w’abasirikare ijana ati: “Nuko genda bikubere nk’uko wizeye. Umugaragu we 
akira uwo mwanya.” {UIB 212.1} 

Abayobozi b’Abayahudi bashimiye Yesu uwo musirikare mukuru bagaragaje ko nta mwuka 
w’ubutumwa bwiza ubarangwamo. Ntabwo bigeze bemera ko ubukene bwacu bukomeye 
ari cyo kintu kimwe rukumbi gituma dusaba imbabazi z’Imana. Mu ngirwa-butungane 
bwabo, bashimiye Yesu uwo musirikare mukuru kubera ko yakundaga igihugu cyabo. 
Nyamara uwo musirikare mukuru we yarivugiye ati: “Ntibinkwiriye.” Umutima we wari 
waramaze gukabakabwa n’ubuntu bwa Kristo. Yabonye ko adakwiriye, nyamara ntiyatinye 
gusaba ubufasha. Ntabwo yigeze ashyira ibyiringiro bye ku kuba ari mwiza, ahubwo 
ubukene bwe bukomeye ni bwo yishingikirijeho. Kwizera kwe kwagundiriye Kristo nk’uko 
ari koko. Ntabwo yigeze amwizera nk’umuntu ukora ibitangaza gusa, ahubwo yamwizeye 
nk’Incuti ndetse n’Umukiza w’abantu. {UIB 212.2} 

Uko ni ko umunyabyaha wese ashobora gusanga Kristo. “Iradukiza itabitewe n’imirimo yo 
gukiranuka twakoze, ahubwo kubw’imbabazi zayo.” Tito 3:5. Satani nakubwira ko uri 
umunyabyaha kandi udashobora kwiringira kubona umugisha utangwa n’Imana, ujye 
umubwira ko Kristo yazanywe mu isi no gukiza abanyabyaha. Nta kintu na kimwe dufite 
cyo gutuma Imana itwemera; ahubwo ikintu dushobora kuyibwira ari none ndetse n’iteka 
ryose ni ubunyantege nke bwacu bwatumye imbaraga Yayo yo kuducungura ikenerwa. 
Tumaze kuzinukwa kwiyishingikirizaho kwacu kose, dushobora gutumbira umusaraba w’i 
Kaluvari tukavuga tuti: {UIB 212.3} 

“Nta kiguzi nkuzaniye mu biganza byanjye 
Nikomeje ku musaraba Wawe wonyine.” {UIB 212.4} 

Abayahudi bari barigishijwe guhera mu bwana ibijyanye n’umurimo wa Mesiya. 
Amagambo abakurambere n’abahanuzi bavuze bahumekewemo na Mwuka ndetse 



n’imfashanyigisho yatangwaga binyuze mu murimo wo gutamba ibitambo, byose byari 
ibyabo. Nyamara bari barakerensheje umucyo; ni cyo gituma nta kintu cyo kwifuzwa 
babonaga muri Yesu. Nyamara umutware w’abasirikare ijana, wari waravukiye mu 
bupagani, wigishirijwe mu kuramya ibigirwamana kw’ingoma y’Abaroma, watorejwe 
ubusirikare, wasaga n’uwabujijwe n’ibyo yigishijwe ndetse n’ibimuzengurutse kugera ku 
mibereho y’iby’umwuka, kandi na none wari ugikingiraniwe kure n’imyumvire 
y’Abayahudi yo kwishyira imbere, ndetse n’agasuzuguro abenegihugu cye bari bafitiye 
Abanyayisiraheli, uwo muntu yasobanukiwe n’ukuri kutabonwaga n’abana ba Aburahamu. 
Ntabwo yigeze ategereza ko Abayahudi ubwabo bemera kwakira uwavugaga ko ari we 
Mesiya wabo. Igihe yamurikirwaga n’“urumuri nyakuri rwaje ku isi maze rumurikira 
umuntu wese” (Yohani 1:9) [Bibiliya Ijambo ry’Imana], yari yamaze kumenya ikuzo 
ry’Umwana w’Imana. (UIB 212.5} 

Ibyo byabereye Yesu igihamya cy’umurimo ubutumwa bwiza bwari kuzakora mu batari 
Abayahudi. Yatumbiriye anezerewe iteraniro ry’abantu baturutse mu mahanga yose bari mu 
bwami Bwe. Yeretse Abayahudi afite agahinda ingaruka yo kwanga ubuntu bwe kwabo: 
“Ndababwira yuko benshi bazaturuka iburasirazuba n’iburengerazuba bakicarana na 
Aburahamu, na Isaka na Yakobo mu bwami bwo mu ijuru, ariko abana bo muri burya bwami 
bazirukanirwa mu mwijima hanze, ari ho bazaririra bakahahekenyera amenyo.” Mbega 
agahinda kuba hari abantu benshi bazahura n’uko gukorwa n’isoni gukomeye! Mu gihe abari 
mu mwijima wo kutamenya Imana bemera kwakira ubuntu Bwayo, mbega ukuntu benshi 
batuye mu bihugu bibonekamo UbuKristo bavirwa n’umucyo bakawusuzugura gusa. {UIB 
213.1} 

Ahagana mu birometero birenga mirongwitatu uturutse i Kaperinawumu, mu gitwa kiri 
hirya y’umurambi mugari kandi mwiza wa Esidarayeloni, hari umudugudu witwa Nayini. 
Aho niho Yesu yahise yerekeza. Yari ari kumwe na benshi mu bigishwa Be ndetse n’abandi 
bantu, kandi mu nzira yose abantu bazaga bamugana bifuza kumva amagambo Ye yuje 
impuhwe, bazanye ababo barwaye ngo abakize, kandi biringiye ko umuntu wari ufite 
ubushobozi bw’agahebuzo nk’ubwo yagombaga kwiyimika nk’Umwami wa Isiraheli. 
Imbaga nini y’abantu yari imukurikiye, kandi abantu benshi banezerewe kandi bafite 
amatsiko ni bo bamuherekeje kugera ku nzira y’agasi yerekeza ku irembo ry’ikirorero cyo 
kuri uwo musozi. {UIB 213.2} 

Mu gihe bari begereye umudugudu, babonye umurongo w’abantu baturutse mu marembo 
bagiye gushyingura. Bagendaga gahoro, bababaye berekeza ku irimbi. Umurambo 
w’uwapfuye wari uri mu ngobyi yari idatwikiriye yari imbere yabo, ikikijwe n’abantu 
baborogaga, gutaka kwabo kwasagutse ikirere. Byasaga nk’aho abatuye uwo mudugudu 



bose bari bakoraniye kwerekana ko bubashye uwari yapfuye ndetse no kwifatanya mu 
kababaro n’uwari yihebeshejwe no kubura uwe. (UIB 213.3} 

Kwitegereza iyo pica byabyutsaga impuhwe. Uwari yapfuye yari umuhungu w’ikinege 
nyina yari afite, kandi nyina uwo yari umupfakazi. Uwo nyakamwe waririraga uwapfuye 
yari aherekeje ku gituro umuntu umwe rukumbi yari afite ku isi wajyaga amufasha 
akanamuhumuriza. “Umwami Yesu amubonye amugirira imbabazi.” Uko uwo mugore 
yagendaga atareba, arira, atabonye ko Yesu araho, Yesu yaramwegereye maze amubwiza 
ineza ati: “Wirira.” Yesu yari agiye guhindura umubabaro we ibyishimo nyamara ntiyari 
gushobora kwihanganira kutamubwira ayo magambo yo kwifatanya na we. {UIB 213.4} 

“Nuko yegera ingobyi umurambo warimo ayikoraho” [Bibiliya Ijambo ry’Imana], kuko nta 
kintu cyari kubasha kumwanduza bona no gukora ku murambo. Abari bahetse umurambo 
barahagaze, maze n’imiborogo y’abariraga irekeraho. Ayo matsinda abiri yakikije ingobyi 
irimo umurambo, ategereje ibirenze iby’umuntu yakwemera. Uwari yarakijije indwara kandi 
yarirukanye abadayimoni yari ari aho, mbese n’urupfunarwo yararutegekaga? {UIB 213.5} 

Yavuze mu ijwi ryumvikana neza kandi rifite ububasha ati: “Muhungu, ndagutegetse 
byuka.” Iryo jwi ryahinguranyije amatwi y’uwari wapfuye. Uwo muhungu yabumbuye 
amaso. Yesu yamufashe akaboko maze aramuhagurutsa. Yatumbiriye uwahoze amuririra 
iruhande, maze umubyeyi n’umwana we baherako baramukanya cyane bahoberanye kandi 
banezerewe. Imbaga y’abantu yabyitegereje bucece, isa n’aho yaguye mu kantu. “Bose 
baterwa n’ubwoba.” Bamaze umwanya bacecetse kandi batanze icyubahiro wagira ngo bari 
imbere y’Imana. Maze baherako “bahimbaza Imana bati ‘Umuhanuzi ukomeye abonetse 
muri twe, kandi bati ‘Imana igendereye ubwoko bwayo.’ ” Abari baje gushyingura basubiye 
i Nayini bameze nk’abari mu rugendo rwo kwishimira intsinzi. “Iyo nkuru y’ibyo yakoze 
yamamara i Yudaya hose, no mu gihugu cyose gihereranye n’aho.” {UIB 213.6} 

Uwo wari uhagaze iruhande rw’umubyeyi washengurwaga n’agahinda ku marembo 
y’umugi wa Nayini yita kuri buri muntu uririra iruhande rw’isanduku irimo umurambo. 
Yuzurwa n’impuhwe kubera gushavura kwacu. Umutima We wakundaga kandi ukagira 
impuhwe, ni umutima ufite ineza itajya ihinduka. Ijambo Rye ryazuye abapfuye ntabwo uyu 
munsi rifite imbaraga ziri munsi y’izo ryari rifite igihe ryabwiraga umuhungu w’i Nayini. 
“Nahawe ubutware bwose mu ijuru no mu isi.” Matayo 28:18. ntabwo ubwo bushobozi Bwe 
bujya bucogozwa no guhita kw’imyaka, cyangwa ngo bucogozwe n’umurimo uhoraho 
w’ubuntu bwe buheranije. Abamwizera bose aracyababereye Umukiza muzima. {UIB 
214.1} 

Yesu yahinduye umubabaro w’uwo mubyeyi mo umunezero igihe yamugaruriraga 
umuhungu we, nyamara uwo musore yari agaruwe mu buzima bwa hano ku isi kugira ngo 




yihanganire imibabaro ibubonekamo, imiruho yabwo, ndetse n’ingorane zibubonekamo, 
maze azongere agerweho n’imbaraga z’urupfu. Nyamara, mu mubabaro duterwa no 
gupfusha, Yesu aduhumuririsha ubu butumwa butera ibyiringiro bidashira ati: “kandi ndi 
Uhoraho. Icyakora nari narapfuye ariko none dore mporaho iteka ryose, kandi mfite 
imfunguzo z’urupfu n’iz’ikuzimu.” “Nuko rero nk’uko abana bahuje umubiri n’amaraso, ni 
ko na We ubwe yahuje ibyo na bo, kugira ngo urupfu rwe aruhinduze ubusa ufite ubutware 
bw’urupfu ari we Satani, abone uko abatura abahoze mu bubata bwo gutinya urupfu mu 
kubaho kwabo kose.” Ibyahishuwe 1:18; Abaheburayo 2:14, 15. {UIB 214.2} 

Iyo Umwana w’Imana ategetse abapfuye ngo babeho, Satani ntashobora kubaherana mu 
maboko ye. Ntabwo ashobora guherana mu rupfu rw’iby’umwuka umuntu wakiranye 
kwizera ijambo rifite imbaraga rya Kristo. Imana irabwira abantu bose bapfiriye mu cyaha 
iti: “Usinziriye we, kanguka uzuke.” Abefeso 5:14. Iryo jambo ni ubugingo buhoraho. 
Nk’uko ijambo ry’Imana ryategetse umuntu wa mbere akabaho rikitubeshejeho, nk’uko 
ijambo rya Kristo ngo “Ndagutegetse byuka” ryabeshejesho umwana w’i Nayini, ni ko 
n’iryo jambo rivuga ngo “kanguka uzuke” rihesha ubugingo umuntu uryakiriye. Imana ni 
yo “yadukijije ubutware bw’umwijima, ikadukuramo ikatujyana mu bwami bw’Umwana 
wayo ikunda.” Abakolosayi 1:13. Ibyo byose ibiduhera mu ijambo Ryayo. Iyo twakiriye 
iryo jambo, tuba tubatuwe. {UIB 214.3} 

Kandi “niba Umwuka w’Iyazuye Yesu aba muri mwe, Iyazuye Kristo Yesu izazura n’imibiri 
yanyu ipfa ku bw’umwuka wayo uba muri mwe.” “Kuko Umwami ubwe azaza amanutse 
ava mu ijuru aranguruye ijwi rirenga, hamwe n’ijwi rya marayika ukomeye, n’impanda 
y’Imana, nuko abapfiriye muri Kristo ni bo bazabanza kuzuka, maze natwe abazaba bakiriho 
basigaye duhereko tujyananwe na bo, tuzamuwe mu bicu gusanganirira Umwami mu kirere. 
Nuko rero tuzabana n’Umwami iteka ryose.” Abaroma 8:11; 1 Abatesalonike 4:16, 17. Iryo 
ni ryo jambo ry’ihumure Idutegeka kubwirana duhumurizanya. {UIB 214.4} 



IGICE CYA 33 - ABAVANDIMWE BANJYE NI BANDE? 


(Iki gice gishingiye muri Matayo 12:22-50; Mariko 3:20-35) 

Ntabwo abahungu ba Yosefu bari biteguye gushyigikira Yesu mu murimo yakoraga. 
Amakuru yabageragaho ajyanye n’imibereho n’imihati Ye yarabatangazaga kandi 
akabakura umutima. Bumvaga ukuntu yakeshaga amajoro asenga, ukuntu ku manywa 
yabaga ashagawe n’imbaga nini y’abantu, ntagire n’akanya ko kurya. Abakunzi Be 
bibwiraga ko yari arimo kwizahaza kubera imirimo yahoragamo; ntabwo bari bashoboye 
gusobanura inyifato yagaragazaga ku Bafarisayo, kandi hari benshi batinyaga ko ubwenge 
Bwe bwarimo guta umurongo. {UIB 215.1} 

Abavandimwe Be bumvise izo nkuru, ndetse bumva n’ikirego Abafarisayo bamuregaga ko 
yirukanye abadayimoni akoresheje ububasha bwa Satani. Bumvise bariho umugayo 
ukomeye cyane binyuze mu isano bari bafitanye na Yesu. Bari bazi imidugararo yaterwaga 
n’amagambo Ye n’imirimo yakoraga, kubw’ibyo ntibahubanganywaga n’amagambo 
yavugaga ashize amanga gusa, ahubwo banarakazwaga n’ibirego yashinjaga abanditsi 
n’Abafarisayo. Bemeje ko bagomba kumwumvisha cyangwa kumuhatira kureka iyo 
mikorere, maze bumvisha Mariya ko agomba kubibafashamo, kubera ko bibwiraga ko bari 
kwifashisha urukundo yari amufitiye bakamuganza bakamubwira kwitonda. {UIB 215.2} 

Mbere y’ibyo ni bwo Yesu yari yakoze igitangaza ku nshuro ya kabiri akiza umuntu utewe 
n’abadayimoni, impumyi n’ikiragi, kandi Abafarisayo bari bongeye kumurega ngo 
“Umutware w’abadayimoni ni we umuha kwirukana abadayimoni.” Matayo 9:34. Kristo 
yababwiye yeruye ko mu gufata umurimo wa Mwuka Muziranenge bakawitirira Satani, bari 
bitandukanije n’isoko y’imigisha. Abantu bari baneguye Yesu ubwe badasobanukiwe 
n’imico y’Ubumana yari afite, bashoboraga kubabarirwa kuko Mwuka Muziranenge yari 
kubabashisha kumenya amakosa yabo maze bakihana. Uko icyaha cyaba kimeze kose, iyo 
umuntu akihannye kandi akizera, agikurwaho n’amaraso ya Kristo; ariko uwanga kwemera 
umurimo wa Mwuka Muziranenge, aba yishyize aho adashobora kugerwaho no kwihana 
ndetse no kwizera. Mwuka ni we Imana ikoreramo igera ku mutima w’umuntu; iyo rero 
abantu banze Mwuka babigambiriye, kandi bakavuga ko aturutse kuri Satani, ubwabo baba 
bitandukanyije n’umuyoboro Imana yashoboraga gukoreramo ngo ivugane na bo. Iyo ku 
iherezo umuntu yamaganye Mwuka, nta kindi kintu kiba gisigaye Imana iba ibasha 
kumukorera. {UIB 215.3} 

Abafarisayo Yesu yahaye uwo muburo ntabwo ubwabo bizeraga icyo kirego bamuregaga. 
Buri wese muri bo yari yarumvise areherejwe ku Mukiza. Bari barumvise ijwi rya Mwuka 
ribwira imitima yabo ko ari we Wasizwe wa Isiraheli, kandi ribahatira kwiyemeza kuba 
abigishwa Be. Igihe babaga bari imbere ye, bari baribonyeho ko bafite inenge kandi bari 



barifuje ubutungane batari gushobora kwihangamo. Nyuma rero yo kumwamagana kwabo, 
kumwemera nka Mesiya byari kuba bikojeje isoni. Igihe bari bamaze guhagarara mu 
murongo wo kutizera, bari bamaze kuzura ubwibone bwinshi ku buryo batari gushobora 
kwemera ikosa bakoze. Kugira ngo bihunze kwemera ukuri, bagerageje kugisha impaka 
inyigisho y’Umukiza bakoresheje umwaga urimo kwiheba. Ibintu byahamyaga imbaraga 
n’imbabazi Ze byarabarakazaga. Nta bushobozi bari bafite bwo kubuza Umukiza gukora 
ibitangaza, nta bushobozi bwo kumucecekesha bari bafite; ariko bakoze iyo bwabaga kugira 
ngo bamusebye kandi bagoreke amagambo Ye. Mwuka w’Imana wemeza imitima yari 
akibakurikiranye, bityo rero guhangana n’imbaraga Ye byabasabaga gushyiraho ibihindizo 
bikomeye byinshi. Imbaraga ihebuje izindi ibasha kugira icyo ikora ku mutima w’umuntu 
yari irimo kurwana na bo, nyamara banze guhara ibyabo ngo bemere gutsindwa na yo. {UIB 
215.4} 

Ntabwo Imana ari yo ihuma amaso y’abantu cyangwa ngo inangire imitima yabo. 
Iboherereza umucyo kugira ngo ukosore amakosa yabo kandi ubayobore mu nzira zitekanye; 
kwanga kwemera uwo mucyo ni byo bihuma amaso kandi bigatera umutima kwinangira. 
Akenshi, ibyo bikorwa buhoro buhoro, mu buryo busa n’aho butanagaragara. Umucyo ugera 
ku muntu binyuze mu ijambo ry’Imana, mu bakozi bayo, cyangwa se ukamuzaho mu buryo 
bwahuranyije mu mbaraga ya Mwuka Muziranenge; nyamara iyo umuntu yirengagije 
umwambi umwe w’umucyo, bigusha ikinya umugabane w’ubushobozi bw’iby’umwuka 
bwo kumva, maze ntabone neza guhishurwa k’umucyo gukurikiyeho. Ubwo rero umwijima 
uriyongera kugeza ubwo mu bugingo bw’umuntu habudika ijoro. Uko ni ko byari 
byaragendekeye abo bayobozi b’Abayahudi. Bari bemejwe mu mitima yabo ko umurimo 
wa Kristo urimo imbaraga y’Imana, nyamara umurimo wa Mwuka Muziranenge 
bakawitirira Satani. Mu kugenza batyo, bihitiyemo ku bushake ubushukanyi; bihaye Satani, 
maze kuva icyo gihe imbaraga ye aba ari yo ibategeka. {UIB 216.1} 

Undi muburo ufitanye aho uhuriye cyane n’uwo Kristo yatanze urebana no gucumura kuri 
Mwuka Muziranenge, ni uburira abantu ku bijyanye n’amagambo y’imfabusa n’amagambo 
mabi. Amagambo ni yo agaragaza ibiri mu mutima. “Ibyuzuye mu mutima ni byo akanwa 
kavuga.” Ariko amagambo anaruta kure kugaragaza imyitwarire y’umuntu; anafite 
imbaraga ashyira kuri nyir’ukuyavuga. Abantu bagengwa mu byo bakora n’amagambo yabo 
bwite. Akenshi barahubuka babitewe na Satani, bakavuga amagambo y’ishyari n’andi 
adashingiye ku kuri, bakavuga ibintu mu by’ukuri batemera; nyamara ibyo bavuga bigira 
icyo bikora ku ntekerezo zabo. Bashukwa n’amagambo bivugiye ubwabo maze bakagera 
ubwo bizera ibyo bavuze babivugishijwe na Satani. Iyo bamaze gutanga igitekerezo cyabo 
no gufata icyemezo, akenshi baba biyemera cyane ku buryo batabasha kwisubiraho, maze 
bakagerageza gushaka kwerekana ko bari mu kuri, kugeza ubwo bizera ko bakurimo koko. 




Ni akaga kuvuga ijambo ryo gushidikanya, kandi ni akaga gushidikanya no kunegura 
umucyo uturutse ku Mana. Ingeso yo kunegurana umuntu adafite icyo yitayeho cyangwa 
adafite kubaha igira ingaruka kuri nyir’ukubikora mu gukuza kutumvira no kutizera. Abantu 
benshi basayishije muri iyo ngeso baguye mu kaga batabizi, kugeza ubwo baba biteguye 
kunegura no kwanga kwemera umurimo wa Mwuka Muziranenge. Yesu yaravuze ati: 
“Ijambo ry’imfabusa ryose abantu bavuga, bazaribazwa ku munsi w’amateka. Amagambo 
yawe ni yo azagutsindishiriza, kandi n’amagambo yawe ni yo azagutsindisha.” {UIB 216.2} 

Yakomeje aha umuburo abari bakozwe ku mutima n’amagambo Ye, abari bamutegeye 
amatwi banezerewe, ariko bari batariyegurira Mwuka Muziranenge ngo abaturemo. Ntabwo 
ubugingo bw’umuntu burimburwa gusa no kwanga kwemera, ahubwo bunarimburwa no 
kutagira icyo umuntu yitaho. Yesu yaravuze ati: “Dayimoni iyo avuye mu muntu, anyura 
ahadafite amazi ashaka uburuhukiro akabubura. Akavuga ati ‘Reka nsubire mu nzu yanjye 
navuyemo’; yagerayo agasanga irimo ubusa, ikubuwe, iteguwe. Ni ko kugenda akazana 
abandi badayimoni barindwi bamurusha kuba babi, bakinjira bakabamo.” {UIB 216.3} 

Mu gihe cya Kristo nk’uko biri no muri iki gihe cyacu, hari hariho abantu babaga bamaze 
igihe runaka babohowe iminyururu ya Satani; ubuntu bw’Imana bwari bwarabakijije imyuka 
ya Sekibi yari yarigaruriye ubugingo bwabo. Bari bishimiye mu rukundo rw’Imana; 
nyamara ntibari barugumyemo nk’uko abantu bumva ubutumwa bagereranywa n’imbuto 
zaguye ku gasi bameze. Ntabwo bigeze biyegurira Imana mu mibereho yabo ya buri munsi 
kugira ngo Kristo ature mu mitima yabo; bityo igihe umwuka wa Sekibi yagarukanaga 
“n’abandi badayimoni barindwi bamurusha kuba babi,” bigaruriwe n’imbaraga za Sekibi 
burundu. {UIB 217.1} 

Iyo umuntu yiyeguriye Kristo, imbaraga nshyashya itura mu mutima wahindutse 
mushyashya. Habaho impinduka we ubwe atabasha kwigezaho. Uwo ni umurimo 
w’indengakamere uzana muri kamere ya muntu imbaraga y’indengakamere. Umuntu 
wihaye Kristo amuhindukira igihome Cye bwite aturamo muri iyi si yigometse, kandi 
agashaka ko nta bundi butegetsi bukirangwamo usibye Ubwe. Umuntu wigaruriwe 
n’imbaraga zo mu ijuru muri ubwo buryo ntabasha guterwa ngo aneshwe n’ibitero bya 
Satani. Ariko nitutiha Kristo byimazeyo ngo abe ari We utuyobora, tuzigarurirwa na Sekibi. 
Nta kabuza, tugomba gutegekwa n’imwe muri izo mbaraga ebyiri zikomeye zihatanira 
gutegeka isi. Ntabwo ari ngombwa ko twihitiramo ku bushake gukorera ubwami 
bw’umwijima kugira ngo tubone dutegekwe na bwo. Icyo twakora gusa ni ukwirengagiza 
kwifatanya n’ubwami bw’umucyo. Nitudafatanya n’imbagaga zo mu ijuru, Satani 
azigarurira imitima ayigire ubuturo bwe. Ingabo imwe izadukingira ikibi ni uko Kristo atura 
mu mutima binyuze mu kwizera ubutungane bwe. Tutomatanye bikomeye n’Imana 
ntidushobora na mba gukumira ingaruka mbi zo kwikunda, gusayisha mu kwikanyiza, 



ndetse n’ibigeragezo bidushora mu cyaha. Dushobora kureka ingeso mbi nyinshi, dushobora 
kwitandukanya na Satani mu gihe runaka; nyamara nitutomatana cyane n’Imana binyuze 
mu kuyiyegurira buri mwanya, tuzatsindwa. Iyo hatabayeho kumenyana na Kristo k’umuntu 
ku giti cye ndetse no gusabana na we guhoraho, icyo gihe tuba turi mu maboko y’umwanzi, 
kandi ku iherezo tuzakora ibyo adutegeka. {UIB 217.2} 

Yesu yaravuze ati: “Ibyo hanyuma by’uwo muntu bikarusha ibya mbere kuba bibi. Ni ko 
bizaba ku b’iki gihe kibi.” Nta bantu binangiye nk’abasuzuguye irarika ry’imbabazi kandi 
bagakora ibinyuranyije na Mwuka w’imbabazi. Ikintu gikunda kugaragaza muri rusange 
gucumura kuri Mwuka Muziranenge ni ugukomeza gusuzugura irarika ryo kwihana. 
Intambwe yose umuntu atera agana mu kwanga kwakira Kristo ni intambwe iganisha ku 
kwanga kwakira agakiza kandi iganisha no ku gucumura kuri Mwuka Muziranenge. {UIB 
217.3} 

Igihe Abayahudi bangaga kwakira Kristo, bakoze icyaha kitababarirwa, kandi natwe 
dushobora gukora ikosa nk’iryo binyuze mu kwanga kwakira irarika ry’imbabazi. Dutukisha 
Umwami w’ubugingo, kandi tukamukoreza isoni imbere y’isinagogi ya Satani no mu maso 
y’ibyaremwe byose igihe twanze gutegera amatwi intumwa Ze, ahubwo tukayategera 
abakozi ba Satani bajyana umuntu kure ya Kristo. Igihe cyose umuntu akiri muri ayo, 
ntashobora kugira ibyiringiro cyangwa ngo abone imbabazi, kandi ku iherezo atakaza 
ubushake bwose bwo kwungwa n’Imana. {UIB 217.4} 

Igihe Yesu yari agikomeje kwigisha abantu, abigishwa bamuzaniye ubutumwa buvuga ko 
nyina n’abavandimwe Be bari hanze kandi bifuza kubonana na We. Yamenye ibyari mu 
mitima yabo maze aherako “Asubiza ubimubwiye, aramubaza ati: Mama ni nde, na bene 
data ni bande? Arambura ukuboko agutunga abigishwa be, ati: Dore mama na bene data; 
umuntu wese ukora ibyo Data wo mu ijuru ashaka, ni we mwene data, ni we mushiki wanjye, 
ni we mama.” {UIB 218.1} 

Abantu bose bari kwemera kwakira Kristo binyuze mu kumwizera, bari bunzwe na we 
kubw’isano ya bugufi irusha iy’abantu bahuje amaraso. Bari gushobora kuba umwe na we 
nk’uko na we yari umwe na Se. Binyuze mu kuba yaramwizeraga kandi akumvira 
amagambo Ye, nyina yari amwegereye cyane kandi afitanye na We isano kurenza isanzwe 
bari bafitanye. Nta nyungu abavandimwe Be bari gukura mu isano bari bafitanye na We 
keretse iyo bemera kumwakira nk’Umukiza wabo bwite. {UIB 218.2} 

Mbega inkunga ikomeye Kristo yari guterwa n’abo bari bafitanye isano ku mubiri bo ku isi 
iyo baba baramwemeye nk’uwavuye mu ijuru kandi bagafatanya na We gukora umurimo 
w’Imana! Kutizera kwabo byatumye imibereho ya Yesu yo ku isi ibudikwaho n’umwijima. 



Uwo ni umugabane umwe w’ubusharire bw’igikombe cy’umubabaro yanyoye akawumara 
kubwacu. {UIB 218.3} 

Umwana w’Imana yababazwaga cyane n’urwango rwacumberaga mu mutima w’umuntu 
rurwanya ubutumwa bwiza, kandi mu muryango We bwite niho byari bimuremereye cyane; 
kuko umutima We hari huzuye ubugwaneza n’urukundo, kandi akaba yaranezezwaga no 
kwita ku muryango. Abavandimwe Be bashakaga ko agendera ku bitekerezo byabo mu gihe 
iyo agenza atyo yari kuba anyuranyije cyane n’inshingano Ye yakomoye ku Mana. 
Bamufataga nk’ukeneye inama zabo. Bamugenzuraga bashingiye ku myumvire ya kimuntu 
yabo, maze bakibwira ko iyo avuga gusa ibintu byemewe n’abanditsi n’Abafarisayo, yari 
kuburizamo amakimbirane yo kutumvikana yazanwaga n’amagambo Ye. Bibwiraga ko 
yabaga yataye umutwe igihe yavugaga ko afite ububasha bw’ubumana, ndetse n’igihe 
yishyiraga mu mwamya wo kunenga ibyaha by’abigishamategeko. Bari bazi ko Abafarisayo 
barimo gushakisha uko bamurega, maze bagatekereza ko ari we ubwe wabahaye urwaho. 
{UIB 218.4} 

Ntabwo bari gushobora gucukumbura ibijyanye n’inshingano yari yaramuzanye ngo 
babimareyo bifashishije igipimisho cyabo kigufi, ni cyo gituma batashoboye kwifatanya na 
we mu byamugeragezaga. Ibitutsi byabo n’imigayo byagaragazaga ko badasobanukiwe 
by’ukuri imico Ye kandi batabona neza ko ubumana bwari buhurijwe hamwe n’ubumuntu. 
Ibihe byinshi bamubonanaga ishavu; nyamara mu cyimbo cyo kumuhumuriza, imyifatire 
yabo n’amagambo yabo bikaba ibyo kumukomeretsa gusa. Bamutotezaga bamuhoye 
kamere Ye yoroheje, impamvu zamuteraga kugira ibyo akora ntibazisobanukirwaga kandi 
n’umurimo We ntibawumenyaga. {UIB 218.5} 

Ibihe byinshi abavandimwe Be bamubwiraga ubucurabwenge bw’Abafarisayo 
bwarangwaga n’imyumvire ishaje, maze bagahangara kwibwira ko bashobora kwigisha 
Uwari usobanukiwe ukuri kose kandi azi ubwiru bwose. Baciriyeho iteka ibyo bananiwe 
gusobanukirwa. Kumugaya kwabo kwaramukomerekeje cyane kandi gushavuza umutima 
We. Bavugaga bashize amanga ko bizera Imana kandi bakibwira ko barimo kuyiburanira, 
mu gihe Imana yari iri kumwe na bo mu ishusho y’umuntu ariko ntibayimenye. {UIB 218.6} 

Ibyo byatumye inzira Ye imuhindukira amahwa ahanda. Kristo yababazwaga cyane n’uko 
abo mu muryango We batari bamusobanukiwe ku buryo yaruhurwaga no kujya aho batari. 
Hari urugo rumwe yakundaga gusura, ari rwo rwa Lazaro, Mariya na Marita; kuko iyo 
yabaga ari ahantu bamwizeye kandi bamugaragariza urukundo byaramuruhuraga. Nyamara 
nta muntu n’umwe ku isi wari gushobora gusobanukirwa inshingano y’ubumana yari afite 
cyangwa ngo amenye umutwaro uremereye yari yikoreye mu cyimbo cy’inyokomuntu. 



Ibihe byinshi yaruhurwaga no kwibera wenyine no gusabana na Se wo mu ijuru. {UIB 
219.1} 

Abantu bahamagariwe kubabazwa kubwa Kristo, bakaba bagomba kwihanganira kumvwa 
nabi ndetse no kutizerwa n’abantu, bona n’iyo babikorerwa n’abo mu miryango yabo, 
bashobora guhabwa ihumure no gutekereza ko na Yesu ubwe yabyihanganiye. Abafitiye 
impuhwe nyinshi, kandi abasaba kumubonamo mugenzi wabo, no gukura ihumure aho 
yarikuraga, ari ho mu gusabana na Data. {UIB 219.2} 

Abemera Kristo nk’Umukiza wabo bwite ntibashobora kubaho nk’imfubyi, ngo bikorere 
ibibarushya byo mu buzima bwabo bonyine. Abakira nk’abagize umuryango w’abo mu 
ijuru; abasaba kwita Se Umubyeyi wabo. Ni “abana Be bato,” ni abatoni ku Mana, bahujwe 
na Yo n’imirunga y’imbabazi zikomeye kandi zihoraho. Abafitiye ineza nyinshi cyane, 
isumba cyane iyo data na mama batugirira turi mu ntege nke, nk’uko ubumana busumba 
ubumuntu. {UIB 219.3} 

Mu mategeko yahawe Abisiraheli harimo imfashanyigisho igaragaza neza imibanire n’isano 
Yesu yari afitanye n’abantu Be. Iyo byabaga byarabaye ngombwa ko Umuheburayo asiga 
umunani we maze akigurisha nk’umucakara bitewe n’ubukene, inshingano yo gucungura 
umunani we yabaga ifitwe na mwene wabo bafitanye isano ya bugufi. Abalewi 25: 25, 45- 
49; Rusi 2:20. Ku bw’ibyo, inshingano yo kuducungura no gucungura umunani wacu 
twatakaje kubera icyaha yari ifitwe na “mwene wacu dufitanye isano ya bugufi.” Yahindutse 
mwene wacu kugira ngo aducungure. Nyagasani Umukiza wacu ni mwene wacu dufitanye 
isano ya hafi cyane kurenza iyo dufitanye na data, mama, umuvandimwe, incuti, cyangwa 
umukunzi. Aravuga ati: “Witinya kuko nagucunguye, naguhamagaye mu izina ryawe uri 
uwanjye.” “Kuko wambereye inkoramutima kandi ukaba uwo kubahwa nanjye nkagukunda, 
ni cyo kizatuma ntanga ingabo zigapfa ku bwawe, n’amahanga nkayatangirira ubugingo 
bwawe.” Yesaya 43:1, 4. {UIB 219.4} 

Kristo akunda ibiremwa byo mu ijuru bikikije intebe Ye y’ubwami; ariko se ni iki gihamya 
ko yadukunze urukundo rukomeye? Ntabwo dushobora kurusobanukirwa, nyamara 
dushobora kumenya ko ari urw’ukuri mu buzima tunyuramo ubwacu. Kandi nitugundira 
isano dufitanye na We y’uko ari mwene wacu, mbega uburyo tuzagirira neza abavandimwe 
na bashiki b’Umwami wacu! Mbese ntidukwiriye kwihutira kwemera iyo sano yacu 
n’Imana? Nk’abantu bakiriwe mu muryango w’Imana, mbese ntidukwiriye kubaha Data na 
bene wacu? {UIB 219.5} 



IGICE CYA 34 - IRARIKA 


(Iki gice gishingiye muri Matayo 11:28-30) 

“Mwese abarushye n’abaremerewe nimunsange mbaruhure!” [Matayo 11:28, Bibiliya 
Ijambo ry’Imana]. (UIB 220.1} 

Aya magambo y’ihumure Yesu yayabwiye imbaga y’abantu benshi yari imukurikiye. 
Umukiza yari yaravuze ko abantu bashobora kumenya Imana binyuze muri We gusa. Yari 
yaravuze ko abigishwa Be ari bo bahawe kumenya ibyo mu ijuru. Nyamara ntabwo yigeze 
atuma hari umuntu n’umwe usigara yibwira ko ahejwe ku burinzi Bwe no ku rukundo Rwe. 
Abarushye bose n’abaremerewe bashobora kumusanga. {UIB 220.2} 

Abanditsi n’abigishamategeko, bona nubwo bitonderaga imihango y’idini badakebakeba, 
bumvaga bafite ubukene batari kuzigera bamarwa n’imigenzo yo kwibabaza bakoraga. 
Abasoresha n’abanyabyaha bashoboraga gusa n’aho banejejwe n’imibiri yabo ndetse n’ibiri 
ku isi, nyamara mu mitima yabo hari harimo kwiheba n’ubwoba. Yesu yitegereje abantu 
bari bafite ishavu n’abari baremerewe mu mitima yabo, abari batagifite ibyiringiro bizima 
kandi bashakaga kuburizamo icyo imitima yabo yari isonzeye bakoresheje umunezero 
uzanwa n’iby’isi, maze bose abararikira kubonera uburuhukiro muri We. {UIB 220.3} 

Yabwije ineza abo bantu bari bashenguwe n’imvune ati: “Mwikorere umutwaro wanjye 
kandi mundebereho, kuko ndi umugwaneza nkaba niyoroshya. Bityo muzagira ituze mu 
mutima.” [Matayo 11: 29, Bibiliya Ijambo ry’Imana]. {UIB 220.4} 

Kristo avuganira n’umuntu wese muri ayo magambo. Abantu bose, baba babizi cyangwa 
batabizi, ni imbabare n’indushyi. Bose bahetamishijwe n’imitwaro bashobora guturwa na 
Kristo wenyine. Umutwaro usumbya iyindi yose uburemere twikoreye ni umutwaro 
w’icyaha. Iyo tuza kuba ari twe twahariwe uyu mutwaro ngo tuwikorere, wari 
kudukumbanya. Ahubwo Umuziranenge yarawutwikorereye. “Uwiteka amushyiraho 
gukiranirwa kwacu twese.” Yesaya 53:6. Yikoreye umutwaro w’ibyo twaryozwaga. 
Azadutura umutwaro ku ntugu zacu ziremerewe. Azaduha uburuhukiro. Ibidutera 
guhangayika ndetse n’ibitubabaza na byo azabitwikorerera. Aturarikira kumwikoreza 
ibiduhangayikisha byose; kuko turi inkoramutima Ze. {UIB 220.5} 

Umuvandimwe wacu Mukuru ari ku ntebe y’ubwami ihoraho. Yitegereza umuntu wese 
umureba akamufata nk’Umukiza we. Asobanukiwe n’intege nke z’abantu, azi ibyo 
dukeneye, ndetse n’ahari imbaraga z’ibigeragezo duhura nabyo; kuko yageragejwe mu 
buryo bwose nkatwe, ariko ntiyakora icyaha. Wowe mwana w’Imana utentebutse, akwitaho. 
Mbese urageragezwa? Azakurokora. Mbese ufite intege nke? Azagusubizamo imbaraga. 
Mbese ubuze ubwenge? Azakumurikira. {UIB 220.6} 



Mbese ufite ibikomere? Azomora inguma zawe. Nyagasani “Abara inyenyeri, azita amazina 
zose;” ariko kandi “Akiza abafite imitima imenetse, apfuka inguma z’imibabaro yabo.” 
Zaburi 147:4, 3. Arahamagara ati: “Nimunsange.” Uko imibabaro yawe n’ibikugerageza 
byaba bimeze kose, byereke Nyagasani. Umutima wawe uzahabwa imbaraga zo 
kwihangana. Uzakingurirwa inzira kugira ngo wigobotore ibikubabaje n’ibikuruhije. Uko 
ugenda wimenya ko uri umunyantege nke cyane kandi utifashije, ni ko uzarushaho kuba 
umunyambaraga mu mbaraga Ze. Uko imitwaro yawe irushaho kuremera cyane, ni ko 
urushaho guherwa uburuhukiro bw’umugisha mu kwikoreza imitwaro yawe Wa wundi 
Uyikorera. Uburuhukiro Kristo atanga bufite ibyo bushingiraho, nyamara ibyo bushingiraho 
birasobanutse mu buryo bweruye. Ni ibintu abantu bose bashobora kuzuza. Atubwira uko 
dushobora kubona uburuhukiro atanga. {UIB 221.1} 

Yesu aravuga ati: “Mwikorere umutwaro 1 wanjye.” [Bibiliya Ijambo ry’Imana]. Umutwaro 
uvugwa hano ni igikoresho gikoreshwa mu murimo. Amatungo ahekeshwa icyo gikoresho 
kugira ngo akore umurimo kandi icyo gikoresho ni ingenzi kugira ngo umurimo ukorwe 
neza. Icyo Kristo atwigisha muri iyo mfashanyigisho ni uko turarikirwa gukora igihe cyose 
tukiriho. Tugomba kwikorera umutwaro We kugira ngo dukorane na we. {UIB 221.2} 

Umutwaro uduhambira ku murimo ni amategeko y’Imana. Itegeko rikomeye ry’urukundo 
ryerekaniwe muri Edeni, ryatangarijwe kuri Sinayi kandi ryanditswe mu mutima mu buryo 
bw’isezerano rishya, ni ryo rihambira umuntu w’umukozi ku bushake bw’Imana. Turamutse 
turekewe mu gukurikiza ibyo turarikira, ngo twigire aho ibyifuzo byacu bitwerekeza, 
twagwa mu gico cy’abayoboke ba Satani kandi tukagira ingeso ze. Ni cyo gituma Imana 
itugotesha ubushake Bwayo, bwagutse, bwuje ubupfura, kandi buzahura umuntu 
bukamukuza. Ashaka ko dukora inshingano z’umurimo twihanganye kandi dufite ubwenge. 
Kristo ubwe yikoreye umutwaro wo gukorera abandi igihe yari umuntu. Yaravuze ati: 
“Mana yanjye nishimira gukora ibyo ukunda, ni koko amategeko yawe ari mu mutima 
wanjye.” Zaburi 40:8. “Kuko ntavanywe mu ijuru no gukora ibyo nishakiye, ahubwo 
nazanywe no gukora ibyo uwantumye ashaka.” Yohana 6:38. Gukunda Imana, kugira 
ishyaka ryo kuyihesha ikuzo ndetse no gukunda abantu, byazanye Yesu hano ku isi 
kuhababarizwa no kuhapfira. Iyo ni yo mbaraga yagengaga imibereho ye. Iryo hame adusaba 
kurigira iryacu na twe. {UIB 221.3} 

Hariho benshi bafite imitima ibabajwe no kuremererwa n’amaganya kubera ko bashaka 
gushyikira urwego ab’isi bagezeho. Bahisemo gukorera isi, bemeye imibabaro yayo kandi 
bakira ingeso zayo bazigira izabo. Ibyo byateye imico yabo kwangirika kandi bituma 
imibereho yabo ibahindukira umuruho. Mu gushaka uko bakwinezeza mu byo bararikiye 
ndetse n’imyifurize y’isi, bakomerekeje umutimanama wabo, maze baba bigeretseho undi 
mutwaro wo kwicuza ibyo bakoze. Guhora bahangayitse bicogoza imbaraga z’ubuzima 



bwabo. Umwami wacu abasaba kureka uwo mutwaro w’ubucakara. Abararikira kwemera 
kwikorera umutwaro We; aravuga ati: “Kuko umutwaro mbakorera utavunanye kandi 
umuzigo mbahambirira nturemere.” [Bibiliya Ijambo ry’Imana]. Icyo abasaba ni ugushaka 
mbere na mbere ubwami bw’Imana no gutungana Kwayo, maze akabasezeranira ko ibindi 
byose bakeneye muri ubu buzima bazabyongererwa. Guhangayika ni ubuhumyi kandi 
ntibishobora kumenya uko ahazaza hazamera, nyamara Yesu we areba iherezo ry’ikintu 
ahereye ku ntangiriro zacyo. Muri buri kintu cyose kiturushya, aba afite uburyo 
yaduteguriye tuzakiriramo. Data wo mu ijuru afite inzira igihumbi zo kuducishamo kandi 
nta kintu na kimwe tuziziho. Abantu bemera kugendera ku ihame rimwe rukumbi ryo 
gushyira imbere gukorera abandi no kubaha Imana, bazabona ibibahangayikisha biyoyoka 
ndetse babone inzira igororotse yo gucamo iri imbere yabo. {UIB 221.4} 

Yesu aravuga ati: “munyigireho kuko ndi umugwaneza kandi noroheje mu mutima, namwe 
muzabona uburuhukiro mu mitima yanyu.” Tugomba kwinjira mu ishuri rya Kristo kugira 
ngo tumwigireho ubugwaneza no kwiyoroshya. Gucungurwa ni igikorwa cyigisha umuntu 
kimutoreza kuzaba mu ijuru. Uwo mwitozo ni ukumenya Kristo. Ibyo bisobanura kureka 
imyumvire, imico n’ingeso twigiye mu ishuri ry’umutware w’umwijima. Umuntu agomba 
gukizwa akarokorwa ibintu byose birwanya kumvira Imana. {UIB 222.1} 

Mu mutima wa Kristo, wari uganjemo guhuza n’Imana mu buryo bwuzuye, habagamo 
amahoro nyakuri. Ntabwo yashimishwaga no gukomerwa amashyi, cyangwa ngo ababazwe 
n’uko abantu bamwamaganye cyangwa bamuhemukiye. Igihe yabaga agoswe no 
kumwigomekaho gukomeye ndetse no kugirirwa nabi cyane, yagumanaga umuhati 
n’umurava. Nyamara benshi mu bavuga ko ari abayoboke Be bagira umutima uhagaze kandi 
uhangayitse, kubera gutinya kwiyegurira Imana. Ntabwo bayihaye burundu; kubera gutinya 
ingaruka uko kuyiyegurira bishobora kubakururira. Ntabwo bashobora kugira amahoro, 
keretse bayiyeguriye burundu. {UIB 222.2} 

Kwikunda ni byo bizana inkeke. Nitubyarwa n’ijuru, tuzagira amatwara nk’ayo Yesu yari 
afite, ari yo ya matwara yamuteye kwicisha bugufi kugira ngo adukize. Ubwo ni bwo tuzaba 
tutagishakisha umwanya usumba iy’abandi. Tuzifuza kwicara ku birenge bya Yesu kugira 
ngo tumwigireho. Tuzasobanukirwa ko ibyo dukora bidaheshwa agaciro no kwiyerekana 
cyangwa kugenda tubyamamaza cyane ngo abo ku isi batubone, cyangwa ngo tubiheshwe 
no kuba abanyamuhati n’abanyamurava dukoresheje imbaraga zacu bwite. Agaciro k’ibyo 
dukora kagendana n’urugero twahaweho Mwuka Muziranenge. Kwiringira Imana bitera 
kugira intekerezo zitunganye zituma twifata dufite kwihangana. {UIB 222.3} 

Igiti bahambira ku majosi y’ibimasa bihinga bagishyiriraho kubifasha gukurura umutwaro 
biba bihetse, kikoroshya uburemere bwawo. Uko ni ko bimeze no ku muzigo Kristo 



atwikoreza. Iyo ubushake bwacu bumizwe n’ubushake bw’Imana maze tugakoresha impano 
zacu mu bituma duhesha abandi imigisha, umutwaro w’ubuzima uratworohera. Umuntu 
ugendera mu nzira z’amategeko y’Imana aba agendana na Kristo, maze umutima we 
ukabonera uburuhukiro mu rukundo Rwe. Igihe Mose yasengaga ati: “Nyereka imigambi 
yawe kugira ngo nkumenye,” Imana yaramusubije iti: “Ubwanjye nzajyana nawe 
nkuruhure.” Ubu butumwa kandi Imana yabunyujije mu bahanuzi: “Uwiteka avuga atya ati 
‘Nimuhagarare mu nzira murebe kandi mubaririze inzira za kera, aho inzira nziza iri abe ari 
yo munyuramo, ni ho muzabonauburuhukiro mu mitimayanyu.’”Kuva33:13,14; Yeremiya 
6:16. Irongera ikavuga iti: “Iyaba warumviye amategeko yanjye uba waragize amahoro 
ameze nk’uruzi, gukiranuka kwawe kuba kwarabaye nk’umuraba w’inyanja.” Yesaya 48:18. 
{UIB 222.4} 

Abantu bategera Kristo ku magambo yivugiye ubwe, bakamwegurira ubugingo bwabo ngo 
abe ari we uburinda kandi imibereho yabo bakayegurira kumvira amabwiriza Ye, bazagira 
amahoro n’ituze. Nta kintu na kimwe cyo ku isi gishobora kubababaza igihe we 
abanezeresheje kubana na bo. Mu kumwemera by’ukuri harimo amahoro ashyitse. 
Nyagasani aravuga ati: “Ugushikamishijeho umutima uzamurinda abe amahoro masa kuko 
akwiringiye.” Yesaya 26:3. Ubuzima bwacu bushobora kumera nk’ubugoswe n’inzitane 
y’ibibazo, nyamara nitwiyegurira byimazeyo Umutware w’abakozi bose, imibereho yacu 
azayihinduramo imibereho y’icyitegererezo n’imico yo kumuhesha ikuzo. Iyo mico 
igaragaza ikuzo rya Kristo, ari ryo mico ye, tuzayiherwa muri Paradizo y’Imana. Abagize 
inyokomuntu yagizwe nshya bazatemberana na we bambaye imyenda y’igitare kuko 
babikwiriye. {UIB 223.1} 

Iyo twinjiye mu buruhukiro binyuze muri Kristo, ubwo ijuru tuba turitangiriye hano ku isi. 
Twitaba irarika Rye riturarikira kumusanga ngo tumwigireho maze mu kumusanga tukaba 
dutangiye ubuzima buhoraho. Ijuru ni ukwegera Imana ubudasiba binyuze muri Kristo. Uko 
tumara igihe kirekire turi mu ijuru ry’ibyishimo, ni ko tuzarushaho cyane guhishurirwa 
ikuzo; kandi uko turushaho kumenya Imana ni ko ibyishimo byacu bizarushaho kuba 
byinshi. Uko tugendana na Kristo mu buzima bwo kuri iyi si, dushobora kuzuzwa urukundo 
Rwe kandi tukanyurwa n’uko abana natwe. Ibintu byose kamere ya muntu ibasha kwakira 
dushobora kubyakira tukiri hano ku isi. Ariko se ibya hano ku isi bitandukaniye he n’ibyo 
mu isi izaza? Ni cyo gituma “baba imbere y’intebe y’Imana, bakayikorera mu rusengero 
rwayo ku manywa na nijoro, kandi Iyicaye ku ntebe izababambaho ihema ryayo. Ntibazicwa 
n’inzara ukundi, kandi ntibazicwa n’inyota ukundi kandi izuba ntirizabica cyangwa icyokere 
cyose, kuko Umwana w’Intama uri hagati y’intebe y’ubwami azabaragira akabuhira 
amasoko y’amazi y’ubugingo, kandi Imana izahanagura amarira yose ku maso yabo.” 
Ibyahishuwe 7:15-17. {UIB 223.2} 



IGICE CYA 35 - CECEKA UTUZE 


(Iki gice gishingiye muri Matayo 8:23-34; Mariko 4:35-41; Luka 8:22-39) 

Uwo munsi wari wabaye ingenzi cyane mu mibereho ya Yesu. Yari yigishirije imigani Ye 
ya mbere ku nkombe z’inyanja ya Galileya, maze yifashishije imfashanyigisho abantu bari 
basanzwe bamenyereye, yongera kubasobanurira imiterere y’ubwami Bwe n’uburyo 
bwagombaga kwimikwa. Yari yagereranyije umurimo We n’uw’umubibyi; yagereranyije 
imikurire y’ubwami Bwe n’iy’akabuto gatoya kitwa sinapi ndetse n’uburyo umusemburo 
utubura ikiribwa bawushyizemo. Naho irobanura rikomeye rizabaho mu gihe giheruka 
ry’intungane n’inkozi z’ibibi ryo yaryerekaniye mu mugani w’ingano n’urukungu ndetse 
n’uw’umutego w’amafi. Agaciro k’ikirenga k’ukuri yigishaga yari yakagaragaje akoresheje 
imfashanyigisho y’ubutunzi bwahishwe ndetse n’imaragaritay’agaciro gakomeye; naho mu 
mugani w’umuntu wari nyir’uruzabibu awigishirizamo abigishwa Be uko bagombaga 
gukora mu ruzabibu nk’abamuhagarariye. {UIB 224.1} 

Amanywa yose y’uwo munsi yari yayamaze yigisha kandi akiza abantu indwara, maze 
bugorobye imbaga y’abantu ikomeza kumubyiganiraho. Buri munsi yari yitaye ku 
kubakorera umurimo, ku buryo kubona agahe ko gufungura cyangwa kuruhuka kuri we 
byari ingume. Ukuntu Abafarisayo bakomezaga kumugendaho bamunegurana uburyarya 
kandi bamusebya byatumaga umurimo We urushaho kumuvuna kandi ukamubabaza, bityo 
rero ku iherezo ry’uwo munsi yari yamaze kunanirwa cyane ku buryo yagambiriye gushakira 
hakurya y’ikiyaga ahantu yakwiherera ngo aruhuke. {UIB 224.2} 

Ntabwo ku nkombe y’iburasirazuba y’ikiyaga cya Genezareti hari ahantu h’ikidaturwa kuko 
hari imigi yari ikwirakwiye hirya no hino ikikije ikiyaga; nyamara hari ahantu higunze 
ugereranyije n’inkombe y’iburengerazuba. Mu bari bahatuye, abatemera Imana barushaga 
ubwinshi Abayahudi kandi abahatuye ntibakundaga gushyikirana n’ab’i Galileya. 
Kubw’ibyo, hari hafite ubwihisho Yesu yashakaga, nuko ategeka abigishwa Be kujyana yo 
nawe. {UIB 224.3} 

Amaze gusezerera imbaga y’abantu, bamujyanye “nk’uko yari ari” mu bwato yarimo, maze 
batangira kugashya bashyizeho umwete. Nyamara ntibagombaga kugenda bonyine. Hari 
andi mato y’abarobyi yari ari aho hafi ku nkombe z’ikiyaga, yahise yuzuramo abantu 
bakurikira Yesu bafite ubwuzu bwo kongera kumubona no kumva amagambo Ye. {UIB 
224.4} 

Icyo gihe noneho Umukiza yari aruhutse umubyigano w’imbaga y’abantu, maze kubera 
gushegeshwa n’umunaniro no gusonza, aryama mu gice cy’inyuma cy’ubwato ahita 
asinzira. Umugoroba wari waranzwe n’ituze, unejeje, kandi amazi y’ikiyaga yari atuje; 



nyamara mu kanya gato, ikirere cyacuze umwijima, umuyaga utangira guhuhira cyane mu 
ndiba z’imisozi ikikije inkombe y’ikiyaga y’iburasirazuba, maze inkubi y’umuyaga ikaze 
yiroha mu kiyaga. {UIB 224.5} 

Izuba ryari ryarenze, kandi umwijima w’ijoro wari ubuditse ku nyanja yasumaga irimo 
umuhengeri. Umuraba ukaze wari utewe n’imiyaga yahoreraga wiroshye mu bwato 
abigishwa bari barimo bwenda kurengerwa n’amazi. Abo barobyi b’abanyamwete bari 
baramaze igihe kinini cy’ubuzima bwabo baba ku kiyaga, kandi bari baratwaye ubwato 
bwabo mu miraba itari mike, ariko ubu bwo ubuhanga bwabo bwari bwababanye impfabusa. 
Nta cyo bari bashoboye kwimarira muri uwo mugaru w’inkazi, nuko babonye amazi 
atangiye kuzura mu bwato bariheba. {UIB 225.1} 

Guhugira mu gukora iyo bwabaga ngo birwaneho byari byatumye bibagirwa ko Yesu ari 
muri ubwo bwato. Babonye ko barimo kuvunikira ubusa, kandi ko urupfu ari rwo rwonyine 
rubategereje, ni bwo bibutse uwari yabategetse kwambukiranya ikiyaga. Yesu ni we wari 
ibyiringiro byabo rukumbi. Mu kwinanirwa ndetse no kwiheba kwabo, baramutakiye bati: 
“Databuja! Databuja!” Ariko umwijima wari ubuditse cyane uramubakingiriza. Amajwi 
yabo yamizwe n’umuraba wahoreraga cyane, maze babura igisubizo. Gushidikanya ndetse 
n’ubwoba byarabatashye. Mbese Yesu yari yabatereranye? Mbese uwari yaranesheje 
indwara n’abadayimoni ndetse n’urupfu, yari yananiwe gutabara abigishwa Be muri uwo 
mwanya? Mbese yari yabirengagije mu kaga barimo? {UIB 225.2} 

Barongeye baratabaza, nabwo babura igisubizo, mu cyimbo cyacyo bakumva umuraba 
uhorera cyane. Ubwato bwabo bwari bwatangiye kuzikama. Mu kanya gato bari kuba 
bamaze kurengerwa n’amazi yasumaga cyane. {UIB 225.3} 

Mu kanya gato, umurabyo wararabije uhinguranya umwijima maze babona Yesu asinziriye 
mu ituze, ntacyo ahungabanyijweho n’umuraba. Batatse batangaye kandi bihebye bati: 
“Mwigisha, ntubyitayeho ko tugiye gupfa?” Mbese ni mu buhe buryo yari kwituriza 
agaterera iyo mu gihe bari bugarijwe n’akaga kandi bahanganye n’urupfu? {UIB 225.4} 

Gutaka kwabo kwakanguye Yesu. Igihe umucyo w’umurabyo wamumurikagaho, babonye 
mu maso he huzuye amahoro atangwa n’ijuru; mu ndoro Ye basomyemo kutizirikana, 
urukundo rwuje ubugwaneza, maze bamwerekezaho imitima yabo bamutakira bavuga bati: 
“Databuja, dukize turapfuye.” {UIB 225.5} 

Nta muntu wigeze ataka gutyo ngo gutaka kwe kwirengagizwe. Mu gihe abigishwa bari 
bafashe ingashya zabo ngo bahanyanyaze ubuheruka, Yesu yarakangutse. Yahagaze hagati 
y’abigishwa Be mu gihe umuraba wahoreraga kandi amazi abituraho, maze umurabyo 



ubonesha mu maso He. Yarambuye ikiganza Cye yari yaragiye akoresha ibikorwa 
by’imbabazi, maze abwira inyanja yashegaga ati: “Ceceka utuze.” {UIB 225.6} 

Inkubi y’umuyaga irahosha. Umuraba uratuza. Ibicu byareyutse bibisa umucyo w’inyenyeri 
uramurika. Ubwato buruhukira hejuru y’amazi atuje. Yesu yarakebutse abaza abigishwa Be 
ababaye ati: “Ni iki kibateye ubwoba? Ntimurizera?” Mariko 4:40. {UIB 225.7} 

Abagishwa baracecetse. Nta n’ubwo na Petero yigeze agerageza kuvuga ukuntu yatangaye 
mu mutima cyane. Amato yari yaherekeje Yesu na yo yari yahoze ari mu kaga nk’ako 
ubwato bw’abigishwa bwarimo. Abari muri ayo mato bari bamazwe n’ubwoba no kwiheba, 
ariko itegeko rya Yesu ryaturishije umuraba. Guhorera k’umuyaga kwari kwatumye amato 
yose yegerana, maze bituma bose bitegereza icyo gitangaza. {UIB 225.8} 

Mu gihe cy’ituze cyakurikiyeho, abantu bibagiwe ubwoba. Abantu barongoreranye bati: 
“Mbega uyu ni muntu ki, utuma umuyaga n’inyanja bimwumvira?” {UIB 226.1} 

Igihe bakanguraga Yesu ngo ahangane n’inkubi y’umuyaga, yari afite amahoro n’ituze mu 
mutima. Nta bwoba bwarangwaga mu magambo yavugaga cyangwa mu ndoro Ye, kuko nta 
bwoba yari afite mu mutima. Nyamara ntabwo kugira imbaraga ishobora byose ari byo byari 
bimuturishije. Ntabwo yari atuje abitewe n’uko ari “Umutegeka w’isi n’inyanja n’ikirere.” 
Ubwo bushobozi yari yarabufashije hasi, hanyuma aravuga ati: “Nta cyo mbasha gukora 
ubwanjye.” Yohana 5:30. Yari yishingikirije ku mbaraga za Se. Yesu yari aturije mu 
kwizera, ni ukuvuga kwizera urukundo rw’Imana n’uburinzi Bwayo, kandi imbaraga 
z’ijambo ryacecekesheje inkubi y’umuyaga zari imbaraga z’Imana. {UIB 226.2} 

Nk’uko Yesu yari aturije mu burinzi bwa Se abiheshejwe n’uko yari amwizeye, ni ko natwe 
tugomba guturiza mu burinzi bw’Umukiza. Iyo abigishwa Be bamwizera, baba bararindiwe 
mu ituze. Ubwoba bagize mu gihe bari bugarijwe n’akaga bwagaragaje ko batari bizeye. 
Umuhati wo gushaka kwikiza ubwabo wabateye kwibagirwa Yesu; kandi igihe 
bamusangaga batakiyiringira ubwabo, ni bwo yashoboye kubatabara. {UIB 226.3} 

Mbega uburyo ibihe byinshi tumera nk’abo bigishwa! Iyo imiraba y’ibigeragezo 
itwirunzeho maze imirabyo ikarabya ifite ubukana, ndetse n’imivumba ikatwituraho, 
tugundagurana n’uwo muraba twenyine tukibagirwa ko hari Ufite ubushobozi bwo 
kudutabara. Twiringira imbaraga zacu bwite kugeza igihe tuburiye ibyiringiro, turi hafi yo 
kurimbuka. Icyo gihe ni bwo twibuka Yesu, kandi nitumutakira ngo adukize, ntituzaruhira 
ubusa. Nubwo aducyahana agahinda aduhoye kutamwizera no kwiyiringira kwacu, ntabwo 
abura kudutabara mu buryo bwose dukeneye gutabarwamo. Iyo dufite Umukiza mu mitima 
yacu, nta kintu na kimwe kidutera ubwoba, twaba turi ku butaka cyangwa mu nyanja. 
Kwizera Umucunguzi wacu by’ukuri bizaturisha imiraba duhura na yo mu buzima kandi 



bizaturokora akaga mu buryo We azabona ko buhebuje ubundi bwose kuba bwiza. {UIB 
226.4} 

Hari kandi ikindi cyigisho cy’iby’umwuka twakwigira kuri iki gitangaza cyo guturisha 
inkubi y’umuyaga. Imibereho umuntu wese anyuramo ihamya ko amagambo y’Ibyanditswe 
Biziranenge ari ukuri: “Nyamara abagome ni nk’inyanja yarubiye, ntishobora gutuza, 
...Abagome ntibateze kugira amahoro! Uko ni ko Imana yanjye ivuze.” Ezayi 57:20, 21 
[Bibiliya Ijambo ry’Imana]. Icyaha cyangije amahoro yacu. Igihe cyose inarijye 
itaratsindwa, nta tuze dushobora kugira. Nta mbaraga za kimuntu zishobora gutegeka irari 
rikomeye riba mu mutima. Ntacyo dushoboye kwimarira muri urwo rwego nk’uko 
abigishwa nta bushobozi bari bafite bwo gucecekesha inkubi y’umuyaga. Nyamara, 
Uwabwiye imivumba y’i Galileya gutuza yanabwiye buri muntu wese gutuza. Uko umuraba 
waba ukaze kose, abantu bose basanga Yesu bamutakira bati: “Databuja dukize.” 
bazatabarwa. Imbabazi Ze zunga umuntu n’Imana zicecekesha inkeke yose aterwa n’ibyo 
yifuza, maze umutima we ukaruhukira mu rukundo Rwe. “Aturisha uwo muyaga w’ishuheri, 
Umuraba uratuza, maze bashimishwa n’uko utuje, kandi abajyana mu mwaro bashakaga.” 
Zaburi 107: 29, 30. “Nuko rero ubwo ukwemera Kristo kwatugize intungane imbere 
y’Imana, tubana amahoro na yo tubikesha Yezu Kristo Umwami wacu.” “Ubutungane 
buzabyara amahoro, buzatera ituze n’umutekano iteka ryose.” Abanyaroma 5:1; Ezayi 32:17 
[Bibiliya Ijambo ry’Imana]. {UIB 226.5} 

Kare mu gitondo, Umukiza n’abo bari kumwe bageze ku nkombe y’ikiyaga, kandi umucyo 
w’izuba ryari rirashe wageraga ku nyanja no ku butaka uzaniye abantu umugisha w’amahoro 
n’ituze. Nyamara, bakimara gukandagiza ikirenge ku nkombe z’amazi, amaso yabo 
yasanganiwe n’umuntu wari ufite isura iteye ubwoba kurusha umuraba bari bahuye na wo. 
Abantu babiri bafite uburwayi bwo mu mutwe babituyeho bashaka kubatanyaguza 
bahubutse aho bari bihishe mu mva zari aho. Abo bantu bari baziritseho ibice by’ingoyi 
z’iminyururu bari baracagaguye igihe batorokaga aho babaga bakingiraniye. Imibiri yabo 
yari ibikomere kandi ivirirana amaraso aho babaga bikebesheje amabuye atyaye. Bari 
bakanuye amaso cyane barebera mu misatsi yabo yari yarashokonkoye kandi ikora hirya no 
hino, abadayimoni bari barabigaruriye basaga n’ababamazemo ishusho y’abantu, kandi 
basaga n’ibisimba byo mu gasozi kuruta uko basaga n’abantu. {UIB 227.1} 

Abigishwa n’abandi bantu bari kumwe bahiye ubwoba barahunga, ariko babona Yesu atari 
kumwe na bo maze bagaruka kumushaka. Yari ahagaze aho bamusize. Uwari yaturishije 
inkubi y’umuyaga kandi mbere y’icyo gihe akaba yari yarahanganye na Satani akamutsinda, 
ntiyigeze ahunga abo badayimoni. Igihe abo bantu bamwegeraga bahekenyaga amenyo 
kandi bazanye urufuro mu minwa yabo, Yesu yazamuye cya kiganza cyari cyategetse 



umuraba gutuza, maze abo bantu babura ubushobozi bwo kumwegera. Bahagaze 
bisararanga ariko badashoboye kugira icyo bamutwara. {UIB 227.2} 

Yategekanye ububasha imyuka mibi yari ibarimo kubavamo. Amagambo Ye yacengeye 
intekerezo zari zaracuzwemo umwijima z’abo bantu bari bugarijwe n’akaga. Basobanukiwe 
mu rujijo ko bari hafi y’Ufite ubushobozi bwo kubakiza abadayimoni babakandamizaga. 
Bapfukamiye Umukiza kugira ngo bamuramye; ariko babumbuye iminwa kugira ngo 
bamwinginge abagirire ibambe, abadayimoni babavugiramo bataka cyane bati: “Duhuriye 
he, Yesu Mwana w’Imana Isumbabyose? Ndakwiginze ntunyice urupfu n’agashinyaguro.” 
{UIB 227.3} 

Yesu yabajije umudayimoni ati, “Witwa nde ?” Aramusubiza ati, “Nitwa Giteronyamwinshi, 
kuko turi benshi cyane.” [Mariko 5:9; Bibiliya Ijambo ry’Imana]. Abo badayimoni bavugiye 
muri abo bantu bababazwaga, binginze Yesu ngo atabirukana muri icyo gihugu. Ku ruhande 
rw’umusozi wari aho hafi, hari umukumbi munini w’ingurube zarimo kurisha. Abo 
badayimoni bamusabye kubakundira kuzijyamo maze arabemerera. Izo ngurube zahise 
zihungabana, zikonkoboka ku gacuri zitewe n’ibisazi maze zigeze ku nkengero z’amazi 
zinanirwa kwigarura, ziherako ziroha mu kiyaga zirapfa. {UIB 227.4} 

Muri uwo mwanya, hari impinduka zikomeye cyane zari zabaye kuri abo bahoze batewe 
n’abadayimoni. Intekerezo zabo zari zamaze kumurikirwa n’umucyo. Amaso yabo 
yabengeranagamo ubumenyi. Amasura yabo yari yaramaze igihe yarahindutse isura ya 
Satani yahise ahinduka meza, ibiganza byabo byari byarahindanyijwe n’amaraso byaratuje, 
maze bazamura amajwi yabo banezerewe basingiza Imana kubera ko bakize. {UIB 227.5} 

Abashumba ba za ngurube bari bitegereje ibyabaye byose bari ku gacuri k’umusozi, maze 
bahita bajya kubibwira ba shebuja ndetse n’abantu bose. Abantu bose bakoranyijwe no 
gusanganira Yesu bafite ubwoba kandi batangaye. Abo bantu babiri bari baratewe 
n’abadayimoni bari barakuye abanyagihugu umutima. Nta muntu washoboraga kunyura aho 
babaga afite umutekano kubera ko bahubukiraga ku mugenzi uhanyuze wese bafite 
uburakari bukaze bw’abadayimoni. Ubu noneho abo bagabo bari bambitswe imyenda kandi 
ibitekerezo byabo biri mu murongo muzima, bicaye imbere ya Yesu bategeye amatwi ibyo 
avuga kandi basingiza Uwari yabakijije. Nyamara abantu bitegerezaga icyo gitangaza 
cy’agahebuzo ntibari banezerewe. Igihombo cy’umukumbi w’ingurube cyari cyabakoze ku 
mutima kuruta uko bakozweho no gukizwa kw’abo bantu Satani yari yaragize 
ingaruzwamuheto. {UIB 227.6} 

Kuba ba nyir’uwo mukumbi baragezweho n’icyo gihombo ni imbabazi bagiriwe. Bari 
barirundumuriye mu by’isi ntibita ku gaciro gakomeye k’imibereho y’iby’umwuka. Yesu 
yashakaga kubakiza igishuko cyo kutagira icyo bitaho bihugiyeho kugira ngo bemere ubuntu 



Bwe. Nyamara kubabazwa no guhomba ubutunzi bushira byabahumye amaso ntibabasha 
kureba imbabazi z’Umukiza. {UIB 228.1} 

Kwiyerekana kw’imbaraga y’ikirenga kwabyukije mu bantu imyumvire yo kwizera 
imbaraga z’indengakamere kandi bituma bashya ubwoba. Bibwiye ko kugumana n’uwo 
Muvamahanga byari kubakururira izindi ngorane zikomeye. Batinye guhomba ubutunzi 
bwabo maze bagambirira ko agomba kubavamo akagenda. Abantu bari bambutse ikiyaga 
bari kumwe na Yesu bababwiye ibintu byose byari byabaye mu ijoro ryakeye, bababwira 
uburyo bari bugarijwe n’inkubi y’umuyaga, n’uburyo umuyaga n’inyanja byacecetse 
bigatuza. Ariko ntacyo ibyo bavuze byakoze ku babyumvise. Abantu benshi bakoraniye kuri 
Yesu bafite ubwoba bamwingingira kubavira mu gihugu, na we arabyemera ahita afata 
ubwato yerekeza ku yindi nkombe y’ikiyaga. {UIB 228.2} 

Imbere y’abo Banyagerasa hari hahagaze igihamya kizima cy’imbaraga n’imbabazi Bya 
Kristo. Babonye abantu bari bongeye kugirwa bazima mu ntekerezo, nyamara batinye cyane 
ko inyungu zabo z’ibya hano ku isi zahungabana ku buryo uwari yatsinze umutware 
w’umwijima babyirebera bamufashe nk’uwabivanzemo batamushaka, maze baba 
bamaganye Impano y’ijuru. Ntabwo twabona uko twanga Kristo ahibereye nkuko 
Abanyagerasa babigenje; nyamara hariho benshi banga kumvira ijambo Rye kubera ko 
kumwumvira byagombye kugendana no kugira inyungu zimwe na zimwe zo ku isi bahara. 
Benshi bamagana imbabazi Ze kandi bakirukana Mwuka We batinya ko kubana na bo Kwe 
kwagira amafaranga kubahombya. {UIB 228.3} 

Nyamara inyifato y’abari bamaze gukizwa abadayimoni yo yari itandukanye n’iy’abo bantu. 
Bifuzaga ko Uwabakijije agumana na bo. Igihe bari kumwe na we, bumvaga bafite ituze 
bakingiwe abadayimoni bari barabashinyaguriye kandi barangije ubumuntu bwabo. Igihe 
Yesu yari agiye kwinjira mu bwato, bamugumye iruhande, bapfukama ku birenge Bye kandi 
bamusaba kubagumisha hafi Ye, aho bari gushobora kumva amagambo Ye ibihe byose. 
Ariko Yesu yabategetse gusubira imuhira kuvuga ibyo Uhoraho yabakoreye. {UIB 228.4} 

Inshingano yabo yari iyo kujya imuhira mu rugo rw’abantu batemera Imana maze 
bakababwira imigisha bari bahawe na Yesu. Gutandukana n’Umukiza byarabagoye cyane. 
Nta kabuza, bagombaga kugarizwa n’ibirushya bikomeye mu kubana n’abaturanyi babo 
batemera Imana. Kuba bari bamaze igihe kirekire bari mu kato byasaga n’ibibambura 
ubushobozi bwo gukora umurimo yari yabahaye. Nyamara igihe Yesu yababwiraga 
inshingano yabo, bari biteguye kumwumvira. Ntabwo abo mu ngo zabo n’abaturanyi babo 
ari bo bonyine babwiye ibya Yesu, ahubwo banyuze i Dekapoli bamamaza ubushobozi Bwe 
bwo gukiza, kandi basobanura uko yabakijije abadayimoni. Mu gukora uwo murimo 
bagombaga gukuramo umugisha uruta inyungu bari kugira bonyine iyo bagumana na we. 



Mu murimo dukora dukwirakwiza hose inkuru nziza y’agakiza ni ho twegerezwa Umukiza. 
{UIB 228.5} 

Abo bagabo babiri bakijijwe abadayimoni ni bo bavugabutumwa ba mbere Yesu yatumye 
kwigisha ubutumwa bwiza muri Dekapoli. Igihe abo bagabo bari barabonye cyo kumva 
inyigisho ya Yesu ni gito. Nta cyigisho Cye na kimwe bari barigeze bumva yigisha. Ntabwo 
bari bashoboye kwigisha abantu nk’uko abigishwa bari barabanye na Yesu buri munsi 
bigishaga. Nyamara muri bo ubwabo harimo igihamya cy’uko Yesu yari Mesiya. Bari 
bashoboye kuvuga ibyo bazi, ibyo bari bariboneye, ibyo bari barumvise n’ibyo 
biyumvagamo bigendanye n’imbaraga za Kristo. Iki ni ikintu buri muntu wese ufite 
umutima wakozweho n’ubuntu bw’Imana ashobora gukora. Umwigishwa ukundwa Yohana 
yaranditse ati: “Ibyo tubandikiye ni ibyerekeye Jambo utanga ubugingo, wahozeho kuva 
mbere na mbere. Uwo twaramwiyumviye, tumwibonera n’amaso yacu, turamwitegereza, 
tumukozaho n’intoki zacu. ...Ibyo twabonye kandi twumvise ni byo tubatangariza namwe.” 
lYohani 1:1-3. [Bibiliya Ijambo ry’Imana]. Nk’abahamya ba Kristo, tugomba kubwira 
abandi ibyo tuzi, ibyo twiboneye ubwacu, ibyo twumvise n’ibyo twiyumvisemo ubwacu. Ni 
tuba twarakurikiye Yesu intambwe ku ntambwe, tuzaba dufite ikintu kizima cyo kuvuga ku 
byerekeye inzira yatuyoboyemo. Dushobora kuvuga uburyo twagerageje amasezerano Ye 
tugasanga ari ay’ukuri. Dushobora guhamya iby’ubuntu Kristo yatugiriye. Uko ni ko 
guhamya Nyagasani aduhamagarira kandi isi ifitiye inyota. {UIB 229.1} 

Nubwo Abanyagerasa bari banze kwakira Yesu, ntabwo yigeze abasiga mu mwijima bari 
bihitiyemo. Igihe bamusabaga kubavira mu gihugu, bari batarumva amagambo Ye. Ntabwo 
bari basobanukiwe icyo barimo kwamagana. Ni cyo cyatumye yongera kuboherereza 
umucyo kandi abikora awunyujije mu bantu batari gushobora kwima amatwi. {UIB 229.2} 

Igihe Satani yatezaga umukumbi w’ingurube kurimbuka, yari afite umugambi wo gukura 
abantu ku Mukiza no kubangamira kwigishwa k’ubutumwa bwiza muri ako karere. 
Nyamara icyo kintu cyakanguye abaturage bose bo muri icyo gihugu kurenza uko ikindi 
kintu cyose cyari kubigenza, maze cyerekeza ibitekerezo byabo kuri Kristo. Nubwo 
Umukiza ubwe yahavuye akagenda, ba bantu yari yakijije bakomeje kuba abahamya 
b’imbaraga ze. Abari barabaye ibikoresho by’umutware w’umwijima, bahindutse imiyoboro 
yo kunyuzwamo umucyo baba intumwa z’Umwana w’Imana. Igihe abantu bumvaga iyo 
nkuru y’agahebuzo baratangaye. Ubutumwa bwiza bwakinguriwe umuryango bukwira muri 
ako karere kose. Igihe Yesu yagarukaga i Dekapoli, abantu benshi bamukoraniyeho, maze 
abantu batari abo mu mudugudu umwe, ahubwo baturutse mu karere kose kahakikije, 
bamara iminsi itatu bategeye amatwi ubutumwa bwiza bw’agakiza. Umukiza wacu ategeka 
n’imbaraga z’abadayimoni, maze umurimo w’umubi ukaganzwa n’icyiza. {UIB 229.3} 




Hari icyo guhura n’abo bantu batewe n’abadayimoni byagombaga kwigisha abigishwa Ba 
Yesu. Byaberetse uburemere bukomeye bwo gusigingira Satani ashaka kurohamo 
inyokomuntu yose, ndetse n’inshingano Ya Kristo yo kubohora abantu bose bakava mu 
bucakara bwe. Ziriya mbabare zabaga mu mva, zarigaruriwe n’abadayimoni, zitegekwa 
n’ibyifuzo bidakumirwa ndetse n’irari ribi, zerekana uko inyokomuntu yamera iramutse 
irekewe mu bubasha bwa Satani. Satani akomeza gushyira ubushobozi bwe ku bantu kugira 
ngo ayobye ibyumviro byabo, kugira ngo ategeke intekerezo zabo gukora ibibi, no kugira 
ngo abashishikarize ubugizi bwa nabi n’ubwicanyi. Aca umubiri intege, agusha ubwenge 
mu mwijima w’icuraburindi, kandi agatesha umuntu agaciro n’icyubahiro. Igihe cyose 
abantu banze kwitaba guhamagara k’Umukiza, baba bihaye Satani ubwabo. Ibyo bikorwa 
n’abantu benshi muri iki gihe bo mu byiciro byose by’ubuzima, mu ngo, mu bucuruzi, ndetse 
yemwe no mu itorero. Ni cyo gituma ubugizi bwa nabi n’ubwicanyi byasakaye ku isi yose, 
kandi umwijima mu bijyanye n’imico mbonera umeze nk’igitambaro bazingazingiramo 
umurambo ukaba ubuditse ku ngo abantu batuyemo. Abinyujije mu bigeragezo bye 
bikomeye, Satani ayobora abantu mu bibi bigenda byiyongera kugeza ubwo bibaviramo 
kononekara gukomeye no kurimbuka. Ingabo imwe rukumbi yo kudukingira imbaraga ze 
iboneka mu kuba aho Yesu ari. Imbere y’abantu n’abamarayika, Satani yagaragaye 
nk’umwanzi w’umuntu ndetse n’umurimbuzi; Kristo agaragazwa nk’incuti y’umuntu 
n’Umukiza. Mwuka We akuza mu muntu ibintu byose biboneza imico kandi bikubahisha 
kamere. Azatunganyiriza umuntu kubahisha Imana mu mubiri, mu bugingo no mu mwuka. 
“Kuko Imana itaduhaye umwuka w’ubwoba, ahubwo yaduhaye uw’imbaraga n’urukundo 
no kwirinda.” 2 Timoteyo 1:7. Yaduhamagariye “kugira ngo duhabwe ubwiza”-ni ukuvuga 
imico- “bw’Umwami wacu Yesu Kristo;” yaduhamagariye “gushushanywa n’ishusho 
y’Umwana wayo.” 2 Abatesalonike 2:14; Abaroma 8:29. (UIB 229.4} 

Kandi binyuze mu mbaraga Za Kristo, abantu Satani yasyigingije akabagira ibikoresho bye 
bakomeza guhindurirwa kuba intumwa zitwaye ubutumwa bwo gukiranuka, maze Umwana 
w’Imana akabatuma kujya kuvuga “ibyo Imana igukoreye byose n’uko ikubabariye.” {UIB 
230.1} 



IGICE CYA 36 - KUMUKORAHO UFITE KWIZERA 


(Iki gice gishingiye muri Matayo 9:18-26; Mariko 5:21-43; Luka 8:40-56) 

Agarutse ku nkombe y’ikiyaga iherereye iburengerazuba avuye i Gerasa, Yesu yahasanze 
imbaga nini y’abantu yari yakoranyijwe no kumwakira maze bamuramutsa banezerewe. 
Yamaze umwanya aho ku nkengero y’ikiyaga yigisha kandi akiza abantu indwara, maze 
nyuma ajya kwa Levi Matayo gusangira n’abasoresha. Aho ni ho umutware w’urusengero 
rw’Abayahudi witwaga Yayiro yamusanze. {UIB 231.1} 

Uyu mukuru w’Abayahudi yasanze Yesu ababaye cyane maze apfukama ku birenge Bye 
avuga ati: “Agakobwa kanjye karenda gupfa, ndakwinginze uze ukarambikeho ibiganza 
byawe, gakire kabeho.” {UIB 231.2} 

Yesu yahise afata inzira ajyana n’uwo muyobozi mu rugo rwe. Nubwo abigishwa Be bari 
barabonye byinshi mu bikorwa by’impuhwe yakoraga, batangajwe n’ukuntu yahise yemera 
kwinginga k’uwo mwigishamategeko w’umwibone; nyamara bajyanye n’Umwigisha wabo, 
maze abantu na bo babakurikira bafite amatsiko, biteze kureba icyo ari bukore. {UIB 231.3} 

Ntabwo urugo rw’uwo mutware rwari kure, nyamara Yesu n’abo bari bari kumwe 
bagendaga buhoro kubera abantu benshi bamubyigaga impande zose. Uwo mubyeyi wari 
uhangayitse yari arambiwe n’uko gutinda mu nzira, nyamara Yesu we kubera kugirira 
abantu impuhwe yagendaga ahagarara kugira ngo akize uwaba arwaye cyangwa ahumurize 
ufite umutima uhagaze. {UIB 231.4} 

Mu gihe bari bakiri mu nzira bagenda, haje intumwa igenda ibyigana mu kivunge cy’abantu, 
ije kubwira Yayiro inkuru ivuga ko umukobwa we yapfuye, bityo kugumya kugora 
Umwigisha bikaba bitari bigifite icyo bimaze. Iryo jambo ryahise rigera mu gutwi kwa Yesu, 
maze aramubwira ati: “Witinya, izere gusa arakira.” {UIB 231.5} 

Yayiro yabyigannye yegera Umukiza, maze bombi bihuta bererekeza mu rugo rw’uwo 
mutware. Abantu bari bahawe akazi ko kuririra uwapfuye ndetse n’abavuza imyirongi bari 
bamaze kuhagera, ikirere cyuzuye urusaku rwabo rw’urudaca. Abantu benshi bari bari muri 
urwo rugo, hamwe n’urusaku rw’umubabaro wabo, byageze kuri Yesu. Yagerageje 
kubacecekesha ababwira ati: “Ni iki gitumye musakuza kandi murira? Umwana ntiyapfuye 
ahubwo arasinziriye.” Barakajwe cyane no kumva amagambo y’uwo muntu batazi. Bari 
babonye ko umwana yapfuye, bityo baherako bamuseka bamumwaza. Yesu yasabye abantu 
bose gusohoka mu nzu, asigarana na se na nyina b’umukobwa wari wapfuye, n’abigishwa 
Be batatu, Petero, Yakobo na Yohana, maze yinjirana na bo mu cyumba umurambo wari 
urimo. {UIB 231.6} 



Yesu yegereye uburiri, maze, afata ikiganza cy’uwo mwana mu Cye, avuga mu mvugo ituje 
abo mu muryango w’uwo mwana bari bamenyereye ati: “Gakobwa, ndakubwira nti Byuka.” 
{UIB 231.7} 

Ako kanya, imbaraga yinjiye mu mubiri wari urambaraye utumva. Imbaraga z’ubugingo 
zongeye gukora. Iminwa yarabumbuye iramwenyura. Amaso yifunguye nk’ay’umuntu 
ukangutse mu bitotsi, maze uwo mukobwa yitegereza abantu bari bamukikije atangaye. 
Yarahagurutse maze ababyeyi be bamuhobera barizwa n’ibyishimo. {UIB 232.1} 

Igihe Yesu yari ari mu nzira agana mu rugo rw’uwo mutware, yari yahuriye mu kivunge 
cy’abantu n’umugore w’umukene wari umaze imyaka cumi n’ibiri arwaye indwara yari 
yaratumye ubuzima bwe bumuremerera. Yari yaramariye ubutunzi bwe mu bavuzi no ku 
miti, ariko bose bakamubwira ko atazakira. Nyamara yongeye kugarura icyizere ubwo 
yumvaga ibikorwa byo gukiza indwara Yesu yakoraga. Yiyumvisemo ibyiringiro by’uko 
aramutse amusanze byonyine yamukiza. Mu ntege nke n’ububabare bwe, yaje aho 
yigishirizaga ku nkombe z’ikiyaga, agerageza guhatana mu kivunge cy’abantu, ariko biba 
iby’ubusa. Yongeye kumukurikira kwa Levi Matayo, nyamara na bwo ntiyashobora 
kumugeraho. Yari atangiye kwiheba igihe Yesu yanyuraga mu mbaga y’abantu akagera hafi 
y’aho ari. {UIB 232.2} 

Amahirwe ye y’agahebuzo yari ageze. Yari ari imbere y’Umuvuzi Ukomeye! Nyamara muri 
uwo muvurungano ntiyari gushobora kumuvugisha cyangwa ngo agire ikindi akora kirenze 
kumurabukwa bigacira aho. Mu gutinya ko yatakaza amahirwe ye rukumbi yo gukizwa 
uburwayi, yahatanye agana imbere yibwira ati: “Ninkora imyenda ye gusa ndakira.” Igihe 
Yesu yari atambutse, uwo mugore yigiye imbere maze ashobora gukora ku mpera z’imyenda 
Ye. Muri uwo mwanya, yahise amenya ko yakize. Muri uko kumukoraho rimwe risa hari 
hakusanyirijwemo kwizera kw’imibereho ye, maze ako kanya ububabare n’intege nke 
bisimburwa n’imbaraga n’ubuzima butarimo umuze. {UIB 232.3} 

N’umutima unyuzwe kandi ushima, yagerageje gushaka uko yava muri icyo kivunge 
cy’abantu, ariko Yesu ahita ahagarara, n’abantu na bo bahagararana na we. Yarahindukiye, 
akebuka mu mpande maze abaza mu ijwi ryumvikanaga neza kurusha gusahinda kw’iyo 
mbaga y’abantu ati: “Ni nde unkozeho?” Abantu basubije icyo kibazo batangaye cyane. 
Cyari ikibazo gitangaje urebye ukuntu bamubyigaga impande zose kandi bamukoza hirya 
no hino. {UIB 232.4} 

Petero wahoraga yiteguye kugira icyo avuga, yaramubwiye ati: “Erega Databuja, abantu 
barakugose, barakubyiga nawe ukabaza uti ni nde unkozeho?” Yesu yarabasubije ati: 
“Hariho unkozeho, kuko menye ko imbaraga imvuyemo.” Umukiza yari afite ubushobozi 
bwo gutandukanya umukozeho afite kwizera no gupfa gukoranaho n’ikivunge cy’abantu 



batari bafite icyo bitayeho. Ntabwo kumwizigira nk’uko kwari gupfa gushirira aho atagize 
icyo akuvugaho. Yagombaga kubwira uwo mugore amagambo yo kumuhumuriza 
yagombaga kumuviramo ibyishimo, amagambo yagombaga guhesha umugisha abayaboke 
Be kugeza ku mperuka. {UIB 232.5} 

Yesu yatumbiriye aho uwo mugore yari ari, akomeza gushaka kumenya uwamukozeho. 
Umugore abonye ko kubihisha ari iby’ubusa, yigiye imbere ahinda umushyitsi, maze 
yikubita ku birenge Bye. Atemba amarira y’ishimwe no kunyurwa, yamubwiye 
iby’uburwayi bwe n’uko yakize. Yesu yamubwije imvugo nziza ati: “Mwana wanjye, 
kwizera kwawe kuragukijije, genda amahoro.” Ntabwo Yesu yigeze aha urwaho abafite 
imyizerere y’imbaraga z’ibitangaza by’amayobera kugira ngo bemeze ko imbaraga 
yamukijije yari mu kuba yapfuye gukora ku myenda Ye gusa. Ntabwo yakize binyuze mu 
kumukoraho inyuma, ahubwo yakize binyuze mu kwizera kwagundiriye imbaraga Ye 
y’ubumana. {UIB 232.6} 

Imbaga y’abantu yagendaga ifite amatsiko kandi ibyiganira kuri Yesu, ntiyigeze ibona 
imbaraga itanga ubugingo. Nyamara igihe uwo mugore wari urembye yaramburaga ukuboko 
ngo amukoreho yizeye ko ari bukire, we yiyumvisemo imbaraga ikiza. Uko ni ko bimeze no 
mu by’umwuka. Gupfa kuganira ku by’iyobokamana, gusenga nyamara nta nzara 
wiyumvamo mu bugingo kandi udafite kwizera, nta cyo bimaze. Kwizera Kristo mu 
magambo gusa, ari byo bitera kumwemera gusa nk’Umukiza w’isi, ntibishobora gukiza 
ubugingo. Ntabwo kwizera guhesha agakiza ari ugupfa kwemera ukuri mu ntekerezo. 
Umuntu utegereza kubanza kumenya ibintu byose ngo abone kwizera ntashobora kwakira 
imigisha itangwa n’Imana. Ntabwo bihagije kwizera ibya Kristo, ahubwo tugomba 
kumwizera. Kwizera kuzagira icyo kutumarira ni ugutuma tumwakira nk’Umukiza wacu 
bwite, kandi kugatuma ubutungane bwe buba ubwacu. Abantu benshi bafata kwizera nko 
kugira imyumvire runaka. Kwizera guhesha agakiza ni igikorwa cyo guhererekanya gituma 
abakira Kristo biyegurira Imana bakagirana na yo isano ishingiye ku isezerano. Kwizera 
nyakuri ni imibereho umuntu agaragaza. Kwizera kuzima ni ugukuza imbaraga no 
kwiringira byimazeyo, bigahesha umuntu ubushobozi bwo kunesha. {UIB 233.1} 

Yesu amaze gukiza uwo mugore uburwayi bwe, yashatse ko agaragaza ishimwe kubera 
umugisha yahawe. Ntabwo impano zikomoka ku butumwa bwiza zigomba gupfukiranwa 
cyangwa ngo zishimirwe rwihishwa. Bityo, Imana idusaba kubwira abandi ineza yayo. “Ni 
cyo gituma muri abagabo bo kumpamya ko ari jyewe Mana. Ni ko Uwiteka avuga.” Yesaya 
43:12. {UIB 233.2} 

Guhamya kwacu ko Imana ari indahemuka ni uburyo Ijuru ryahisemo bwo guhishurira 
Kristo abatuye ku isi. Tugomba kwemera ubuntu bwayo yamenyekanishirije mu ntungane 



zayo zo mu gihe cya kera, nyamara ikizagira icyo kimara gusumbya ibindi byose ni 
ubuhamya bugaragazwa n’imibereho yacu bwite. Tuba duhamya Imana igihe imibereho 
yacu igaragaza imbaraga ikomotse ku Mana. Umuntu wese abaho mu buryo butandukanye 
n’ubw’abandi kandi anyura mu bintu bitandukanye n’ibyabo. Imana ishaka ko kuyisingiza 
kwacu kuzamuka kukayisanga kudukomotseho ubwacu. Iyo uko kwemera gusingiza ikuzo 
ry’ubuntu bwayo bishimangiwe n’imibereho isa n’iya Kristo, bigira imbaraga ntakumirwa 
ituma abantu bakizwa. {UIB 233.3} 

Igihe ababembe icumi basangaga Yesu ngo abakize uburwayi, yabategetse kujya kwiyereka 
umutambyi. Bakiri mu nzira bagenda barakize, nyamara umwe muri bo ni we wenyine 
wagarutse kumushimira. Abandi barigendeye bibagirwa uwabakijije. Mbega uburyo abantu 
benshi bagikora nk’ibyo! Imana ihora ikorera abantu ibyiza. Ihora ibaha imigisha yayo 
itangana ubuntu. Ihagurutsa abarwayi ku buriri bari baryamyeho bihebye, ikiza abantu 
amakuba bo batabonesha amaso, iha abamarayika bo mu ijuru inshingano yo kubarokora 
ibyago, kubakingira “icyorezo gitera mu gicuku” na “mugiga itsemba abantu ku manywa 
y’ihangu” (Zaburi 91:6, Bibiliya Ijambo ry’Imana), nyamara imitima yabo igakomeza 
kugwa ikinya. Yatanze ubutunzi bwose bwo mu ijuru kugira ngo ibacungure, ariko 
ntibazirikana urukundo rwayo rukomeye. Kuba indashima kwabo bibatera gukingiranira 
ubuntu bw’Imana hanze y’imitima yabo. Kubera ko bameze nk’agahuru kari mu butayu, 
ntibabona ibyiza iyo bije, kandi batuye mu kidaturwa ahantu humagaye. {UIB 233.4} 

Guhora tuzirikana impano zose Imana iduha ni twebwe bigirira akamaro. Ni muri ubwo 
buryo kwizera kwongerwa imbaraga kugira ngo kurusheho gusaba no kwakira ibisumbyeho. 
Mu mpano yoroheje gusumba izindi twebwe ubwacu duhabwa n’Imana habonekamo 
imbaraga iruta iyo twakura mu bitekerezo byose twasoma bivuga ku kwizera n’imibereho 
by’abandi bantu. Umuntu ugaragaza inyifato yo kwemera ubuntu bw’Imana azamera 
nk’umurima uvomererwa. Azagira igikuriro vuba vuba, umucyo we uzamurika mu mwijima 
kandi ikuzo ry’Imana rizamugaragaraho. Kubw’ibyo, nimutyo tuzirikane ubugwaneza 
bwuje urukundo bw’Umwami wacu n’impuhwe ze nyinshi. Nk’uko Abisiraheli babigenje, 
nimutyo dushinge amabuye yo guhamya kwacu maze tuyandikeho igitekerezo cyiza cy’ibyo 
Imana yadukoreye. Kandi igihe twiyibutsa ibyo yadukoreye mu rugendo rwacu, nimutyo 
imitima yacu isabwe n’ishimwe no kunyurwa ivuge iti: “Ibyiza Uwiteka yangiriye byose, 
ndabimwitura iki? Nzakira igikombe cy’agakiza, nambaze izina ry’Uwiteka. Nzahigura 
Uwiteka umuhigo wanjye, ni koko nzawuhigurira mu maso y’ubwoko bwe bwose.” Zaburi 
116:12-14. {UIB 234.1} 



IGICE CYA 37 - ABABWIRIZABUTUMWA BA MBERE 


(Iki gice gishingiye muri Matayo 10; Mariko 6:7-11; Luka 9:1-6) 

Intumwa ni zo zari zigize umuryango wa Yesu, kandi zari zaragendanye na we aho 
yagendaga ku maguru hose muri Galileya. Zafatanije na we ibirushya hamwe n’amagorwa 
bahuraga na byo. Bari barategeye amatwi amagambo ye, baganiriye kandi bagendana 
n’Umwana w’Imana, kandi babikomoye ku mabwiriza bahabwaga na we buri munsi, bitoje 
umurimo wo kuzahura ikiremwamuntu. Igihe Yesu yigishaga abantu benshi bateraniye aho 
ari, abigishwa be bamubaga hafi, bishimiye gukora ibyo abasaba no kumufasha mu murimo. 
Bamufashaga gushyira abantu kuri gahunda, bakazanira Umukiza abababaye, kandi 
bakorohereza ababagana bose. Bitegerezaga abafite amatsiko yo kumva Umukiza, 
bakabasobanurira ibyanditswe, kandi bagakora byinshi bitandukanye kugira ngo abantu 
batere imbere mu by’umwuka. Bigishaga ibyo bigiye kuri Yesu, kandi buri munsi 
biyongeraga mu bumenyi bw’iby’umwuka. Ariko kandi bari bakeneye kongera n’ubumenyi 
bw’uburyo bakora bari bonyine. Bari bagikeneye guhugurwa, kugira kwihangana no 
kugirirwa impuhwe. Icyo gihe, nubwo Umukiza yari akiri kumwe na bo, abereka amakosa 
yabo, akabagira inama kandi akanabakosora, yageragaho akabohereza ngo bajye 
kumuhagararira. {UIB 235.1} 

Ubwo bari bakiri kumwe na we, abigishwa bakundaga gutangazwa n’inyigisho z’Abatambyi 
n’Abafarisayo, maze uko gutangara bakakugeza kuri Yesu. Yabigishaga ukuri 
kw’Ibyanditswe, akagutandukanya n’inyigisho zikomoka ku mihango. Yari yarakomeje 
icyizere cyabo mu ijambo ry’Imana, maze bibakura mu buretwa bari barashyizweho 
n’imihango ndetse n’ubwoba bagiriraga abigisha b’amategeko. Mu mahugurwa abigishwa 
bahawe, urugero rwiza rw’imibereho y’Umukiza rwabagizeho ingaruka ikomeye kurusha 
inyigisho z’amahame y’ibyanditswe bahabwaga. Igihe batandukanaga na we, amagambo ye, 
ijwi ndetse n’indoro bye byagarutse mu ntekerezo zabo. Akenshi iyo bagiranaga kumvikana 
gucye n’abanzi babo mu ibwirizabutumwa, basubiraga mu magambo ya Yesu, kandi igihe 
babonaga ko ayo magambo ahinduye abantu, byarabashimishaga cyane. {UIB 235.2} 

Yesu yahamagaye abigishwa cumi na babiri, abategeka kugenda babiri babiri, ngo bajye mu 
mijyi no mu byaro hose. Nta n’umwe watumwe ngo agende wenyine, ahubwo abavandimwe 
barajyanaga, inshuti nazo zikajyana. Bityo barafashanyaga kandi bagaterana umwete, 
bakajya inama kandi bagasengera hamwe, maze imbaraga z’umwe zigakomeza intege nke 
za mugenzi we. Mu buryo bumwe n’ubwo, Umukiza yohereje abandi mirongo irindwi. Wari 
umugambi w’Umukiza yuko abo yatumaga ngo bigishe ubutumwa bwiza, baterana inkunga 
muri ubwo buryo. No muri iki gihe cyacu, ibwirizabutumwa ryatera imbere cyane uru rugero 
ruramutse rukurikijwe. {UIB 235.3} 



Ubutumwa abigishwa batangaga bwari bumwe n’ubwa Yohana Umubatiza ndetse na Kristo 
ubwe: “Ubwami bw’ijuru buri hafi.” Ntabwo bagombaga kujya impaka n’abantu z’uko Yesu 
w’i Nazareti ari we Mesiya; ahubwo mu izina rye bagombaga gukora imirimo yo kugira 
neza nk’iyo yakoze. Yarababwiye ati, “Mukize abarwayi, muzure abapfuye, mukize 
ababembe, mwirukane abadayimoni: mwaherewe ubusa, namwe mujye mutangira ubundi.” 
{UIB 235.4} 

Yesu ubwo yakoraga umurimo we, yibandaga cyane ku gukiza abarwayi kurusha kubwiriza. 
Ibitangaza yakoraga byahamyaga amagambo yigishaga, yuko ataje kurimbura ahubwo yaje 
gukiza. Gukiranuka kwe kwamurangazaga imbere, maze ubwiza bw’Imana 
bukamuherekeza. Kandi aho yagendaga hose, inkuru zo kugira neza kwe zamubanzirizaga 
imbere. Aho yanyuraga hose, abagiriwe impuhwe na we bishimiraga ubuzima bushya, kandi 
bakimenyereza kugendera mu mbaraga zabo nshya. Abantu benshi barabegeraga kugira ngo 
bumve amagambo yo guhamya ibikorwa Imana yabakoreye. Kuri benshi, ijwi rya Yesu ni 
ryo jwi rya mbere bari bumvise, izina rye ni ryo jambo rya mbere bari bamenye kuvuga, 
kandi mu maso he niho ha mbere bari babonye. Ese ubundi ni iyihe mpamvu yatuma 
badakunda Yesu, ngo bamuririmbire ishimwe? Aho yanyuraga mu mijyi no mu midugudu 
yari ameze nk’umugezi utemba, agakwiza hose aho yajyaga umunezero n’ubugingo. {UIB 
236.1} 

Abayoboke ba Kristo bakwiriye gukora nk’uko yakoraga. Tugomba kugaburira abashonje, 
tukambika abambaye ubusa, kandi tugahoza abababaye. Dukwiriye kwita ku bantu bihebye, 
tugaha ibyiringiro abatabifite. Kandi natwe aya masezerano azaba ayacu ngo, “Gukiranuka 
kwawe kuzakujya imbere, kandi icyubahiro cy’Uwiteka kizaba kigushoreye.” Yesaya 58:8. 
Urukundo rwa Kristo, rwerekaniwe mu murimo utikanyiza, ruzagera ku musaruro mwiza 
mu gukosora umunyabyaha kurusha gukoresha intwaro cyangwa igihano gitanzwe 
n’ubutabera. Ibyo bikoreshwa mu kurwanya uwica amategeko, ariko umurimo w’urukundo 
w’ibwirizabutumwa ubasha gukora ibisumbye ibyo. Akenshi umutima urivumbura iyo 
uhawe igihano; ariko umutima ucishwa bugufi n’urukundo rwa Kristo. Ukorera Imana 
ntakwiriye gukiza indwara z’umubiri gusa, ahubwo akwiriye no kuyobora umunyabyaha ku 
muganga mukuru, we ushobora gukiza umutima ibibembe by’ibyaha. Binyuze mu bagaragu 
bayo, Imana yifuza ko abarwayi, abakene, ababaswe n’imyuka mibi, bose bashobora kumva 
ijwi ryayo. Binyuze mu bagaragu bayo, Imana yifuza koroshya umubabaro w’abantu kuruta 
uko isi yabimenya. {UIB 236.2} 

Mu rugendo rwabo rwa mbere rwo kubwiriza ubutumwa, abigishwa bagombaga kujya gusa 
“mu ntama zazimiye z’inzu ya Isiraheri”. Iyo baza kujyana ubutumwa mu Banyamahanga 
cyangwa mu Basamariya, bari kurebwa nabi n’Abayuda. Ibyo byari gutuma banengwa 
n’Abafarisayo, maze bigatuma bahangana na bo ku buryo bari gucika intege mu itangiriro 



ry’umurimo wabo. Ndetse n’intumwa za Yesu zatinze kumva ko umurimo wagombaga 
kugezwa mu mahanga yose. Mbere y’uko basobanukirwa n’uko kuri, ntabwo bari biteguye 
kujya gukora umurimo mu banyamahanga. Bityo rero, bagombaga bakabanza nabo kumva 
ubutumwa. {UIB 236.3} 

Mu bice byose aho umurimo wa Kristo wakorwaga, hari abantu benshi bumvaga ubukene 
bwabo, bakagira inzara n’inyota byo kumenya ukuri. Igihe cyari kigeze kugira ngo amakuru 
y’urukundo rwe akwire hose muri abo bantu bari bayakeneye. Kandi abigishwa ba Kristo 
bagombaga kugera kuri abo bantu bose kugira ngo bamuvugire. Muri ubwo buryo, abizera 
bagombaga kubabona nk’abigisha batowe n’Imana, maze ubwo Umukiza yari 
kubakurwamo, bakumva ko bafite abo gukomeza kubahugura. {UIB 236.4} 

Mu rugendo rwabo rwa mbere, abigishwa bagombaga kujya aho Yesu yababanjirije kujya, 
kandi aho yari yaramaze kubona incuti. Kwitegura urwo rugendo rwabo byagombaga guca 
mu nzira yoroshye. Nta kintu cyagombaga kubarangaza ngo kibakure ku murimo wabo 
w’ingenzi, cyangwa se ngo kibazanire guhangana maze bitume umurimo wabo udindira. 
Ntibagombaga kwambara imyambaro y’abigisha b’idini, cyangwa ngo bagire ubundi buryo 
bambara bubatandukanya n’abaciye bugufi. Ntibagombaga kwinjira mu masinagogi ngo 
bateranye abantu kugira ngo bigire hamwe; ahubwo imbaraga zabo bagombaga kuzishyira 
mu kwigisha abantu bava ku nzu bajya ku yindi. Ntibagombaga gutakaza igihe mu 
kuramukanya kutari ngombwa, cyangwa ngo bave mu nzu bajya mu yindi kugira ngo 
bakirwe gusa. Ariko aho bagendaga hose, bagombaga kwemera ineza bagirirwa n’ababikuye 
ku mutima, abantu babakiraga nk’aho ari Kristo ubwe bakira. Bagombaga kwinjira mu nzu 
bafite iyi ndamutso nziza ngo, “Amahoro abe muri iyi nzu.” Luka 10:5. Urwo rugo 
rwahabwaga umugisha w’amasengesho yabo, indirimbo zo guhimbaza baharirimbiraga, no 
kwigirahamwe Ibyanditswe. {UIB 237.1} 

Abigishwa bagombaga gutwara hose ukuri, bagategura inzira yo kugaruka k’Umwami 
wabo. Ubutumwa bagombaga gutanga bwari ubw’ubugingo buhoraho, kandi amaherezo 
y’abantu yagombaga guterwa n’uburyo bakiriye ukuri cyangwa bakwanze. Kugira ngo 
abantu basobanukirwe no gukomera k’ubwo butumwa, Yesu yabwiye abigishwa be ati, 
“Ahantu hose batazabakira ntibabatege amatwi, nimujya kuva muri urwo rugo cyangwa 
muri uwo mugi, mujye muhungura umukungugu wo mu birenge byanyu. Ndababwira 
nkomeje ko ku munsi Imana izaca imanza, abari batuye i Sodoma n’i Gomora bazahanishwa 
igihano kidakaze nk’icy’abatuye uwo mugi.” {UIB 237.2} 

Amaso y’Umukiza yitegereje ahazaza; yitegereza ahantu hagari cyane abigishwa be 
bagombaga kugezwa ubutumwa hanyuma y’urupfu rwe. Amaso ye ya gihanuzi yitegereje 
ibizaba ku bagaragu be mu myaka yose kugeza ubwo azaza ubwa kabiri. Yeretse abayoboke 



be intambara bazasakirana na zo; abagaragariza imiterere na gahunda y’uragamba. Yashyize 
imbere yabo akababaro bazagira, kandi abereka kwitanga gukomeye bazasabwa. Yifuzaga 
ko bamenya neza ibyo basabwa, kugira ngo batazatungurwa n’umwanzi. Intambara yabo 
ntabwo ari iyo kurwana “n’abafite amaraso n’umubiri, ahubwo n’abatware n’abafite 
ubushobozi n’abategeka iyi si y’umwijima, n’imyuka mibi y’ahantu ho mu ijura.” Abefeso 
6:12. Bagombaga guhangana n’imbaraga ndengakamere, ariko kandi bijejwe ubufasha 
bw’Imana. Abamarayika b’ijura bose bari muri urwo ragamba. Kandi n’abarenze 
abamarayika bari mu buyobozi bw’urwo ragamba. Mwuka Muziranenge, ari we uhagarariye 
umuyobozi w’uragamba, aza ku isi kugira ngo we ubwe ararangaze imbere. Dushobora 
kugira intege nke cyane, tukagira ibyaha n’amafuti akabije; ariko ubuntu bw’Imana 
bwasezeraniwe ababushaka bafite umutima wo kwihana. Imbaraga z’Imana Nyirabushobozi 
bwose zateganirijwe abo bose biringira Imana. {UIB 237.3} 

Yesu arababwira ati, “Dore mbatumye muri nk’intama hagati y’amasega, nuko mugire 
ubwenge nk’inzoka, kandi muzabe nk’inuma mutagira amahugu.” Kristo ntiyigeze abakinga 
ijambo na rimwe ry’ukuri, ahubwo yayababwiranaga urakundo. Yakoreshaga uburyo 
buhambaye, agatekereza cyane ndetse akita ku magambo yabwiraga abantu. Ntiyavugaga 
nabi, kandi ntiyakoreshaga imvugo ikaze bitari ngombwa, kandi ntiyababazaga abamuteze 
amatwi igihe bitari ngombwa. Ntiyahinyuraga intege nke za kimuntu. Yacyahaga yivuye 
inyuma uburyarya, kwizera guke, ibyaha, ariko ijwi rye ryabaga rifite agahinda n’igihe 
yacyahaga abakora ibibi. Yaririye Yerusalemu, umurwa yakundaga, umurwa wanze 
kumwakira, kandi ari we Nzira, Ukuri, n’Ubugingo. Baramwanze kandi ari Umukiza wabo, 
nyamara yabarebanaga impuhwe, ndetse bakamutera agahinda gashenguye umutima we. 
Buri muntu wese yari uw’agaciro kenshi mu maso ye. Nubwo yari afite icyubahiro cy’ijura, 
yubahaga kandi agaha agaciro buri muntu wese ugize umuryango w’Imana. Abantu bose 
yababonaga nk’ikiremwa cyacumuye kandi ko ari bo yaje gukiza. {UIB 237.4} 

Abagaragu ba Kristo ntibakwiriye kugendera ku byo umutima wabo wa kamere ubategeka. 
Bakeneye kugirana umushyikirano wihariye n’Imana, kugira ngo ubwo hazagira ubakoma 
mu nkokora, intekerezo zabo zo kwikuza zitazakangurwa, maze bagasukiranya amagambo 
mabi adakwiriye, adasa n’urame cyangwa imvura nziza ivomera ibihingwa byarabye. Erega 
ubundi ni byo Satani yifuza ko bakora; kuko ari yo mikorere ye. Ikiyoka nicyo se 
w’umujinya; umwuka wa Satani ugaragarira mu burakari no kurega bene data. Nyamara 
abagaragu b’Imana bakwiriye kuba abayihagarariye. Yifuzako imikorere yabo irangwa gusa 
no gukoresha ifaranga rifite agaciro gakoreshwa n’ijura, ari ryo kuri gufite ikimenyetso 
cy’Imana n’ishusho yayo. Imbaraga zikwiriye gutuma batsinda umwanzi ni imbaraga za 
Kristo. Icyubahiro cya Kristo ni zo mbaraga zabo. Bagomba guhanga amaso yabo ubwiza 
bwe. Ubwo ni bwo bashobora gutwara ubutumwa bafite ubwenge bw’ijura kandi bafite 



ubugwaneza. Kandi umuntu ufite umwuka w’ubugwaneza no mu gihe ashotowe, azashobora 
kugeza ukuri ku bandi kuruta uko yajya impaka ashyizeho umwete. {UIB 238.1} 

Abahamagariwe kurwana intambara ibahanganishije n’abanzi b’ukuri ntibazasakirana 
n’abantu gusa, ahubwo bazaba bagomba guhangana na Satani hamwe n’abakozi be. Abo 
bakwiriye kwibuka amagambo y’Umukiza ngo, “Dore mbatumye mumeze nk’abana 
b’intama hagati y’amasega.” Luka 10:3. Bakwiriye guturiza mu rukundo rw’Imana, bityo 
umwuka wabo ugahorana ituze, ndetse n’ubwo bagirirwa nabi. Imana izabambika igishura 
cy’ijuru. Mwuka Wera azavugana n’intekerezo zabo ndetse n’umutima wabo, kugira ngo 
amajwi yabo adasa n’ay’amasega amoka. {UIB 238.2} 

Yesu yakomeje guha abigishwa be amabwiriza, maze arababwira ati, “Ariko mwirinde 
abantu.” Ntabwo bagombaga kwiringira muri byose abatazi Imana, ngo maze babahishurire 
imigambi yabo yose; kuko ibyo byari gutuma babangamirwa n’abakozi ba Satani. Ibyo 
abantu bihangira bihabanye n’imigambi y’Imana. Abubaka ingoro y’Imana bakwiriye 
gukurikiza igishushanyo cyerekanwe ku musozi, - igishushanyo cy’ijuru. Imana icishwa 
bugufi kandi ubutumwa buradindira iyo abagaragu bayo bagendeye ku nama bahabwa 
n’abantu batayobowe na Mwuka Wera. Ubwenge bw’isi ni ubupfapfa ku Mana. Abagendera 
kuri bwo bazayoba. {UIB 238.3} 

“Bazabagambanira mu nkiko, ...bazabashyira abatware n’abami babampora, muzaba abo 
guhamya imbere y’abo n’imbere y’abapagani.” Matayo 10:17, 18. Akarengane kazakwiza 
hose ukuri. Abagaragu ba Kristo bazajyanwa imbere y’abakomeye bo mu isi, batari 
gushobora kumva ubutumwa, iyo abo batazanwa imbere yabo. Babwiwe ukuri mu buryo 
bugoramye. Babwiwe ibinyoma ku byerekeye kwizera kw’abayoboke ba Kristo. Akenshi 
uburyo bwonyine bwo gusobanukirwa n’uko kwizera ni ugutega amatwi abazanywe imbere 
yabo baregwa ibinyoma. Iyo barezwe biba ngombwa ko biregura, maze abacamanza 
bagatega amatwi ubuhamya bwabo. Ubuntu bw’Imana buzagera ku bagaragu 

bayo kugira ngo babashe guhagarara bashikamye mu bihe bikomeye. Yesu yarababwiye ati, 
“Kuko muzabwirwa ibyo kuvuga muri uwo mwanya. Kuko atari mwe muzaba muvuga, 
ahubwo ari Umwuka wa So uzabavugisha.” Mwuka w’Imana azamurikira ubwenge 
bw’abagaragu b’Imana, maze ukuri gutangwe mu mbaraga no mu bwiza bw’ijuru. 
Abahakana ukuri bazarega ibinyoma abigishwa kandi babarenganye. Nyamara mu kubabara 
kwabo no kugirirwa nabi, ndetse kugeza no gupfa, abana b’Imana bazagaragaza kwihangana 
bafatiye ku rugero rwa Kristo. Bityo itandukaniro riri hagati y’abakozi ba Satani n’abakozi 
ba Kristo rizagaragara. Umukiza azererezwa imbere y’abantu ndetse n’abategetsi b’iyi si. 
{UIB 238.4} 



Abigishwa bari batarahabwa ubutwari bwo kwihanganira akarengane kugeza ubwo ubuntu 
bungana butyo bwari kuba bukenewe. Hanyuma isezerano ry’Umukiza ryaje gusohozwa. 
Ubwo Petero na Yohana bahamyaga bari imbere y’Urukiko Rukuru rw’Abayuda, abantu 
“baratangara, maze bibuka ko babanaga na Yesu.” Ibyakozwe n’Intumwa 4:13. Naho ku 
byerekeye Sitefano, handitswe ngo, “abicaye mu rukiko bose bamutumbiriye, babona mu 
maso ha Sitefano hasa n’aha marayika.” Abantu “ntibabasha gutsinda ubwenge n’umwuka 
bimuvugisha.” Ibyakozwe n’Intumwa 6:15, 10. Igihe Pawulo yandikaga iby’urubanza rwe 
ari mu rukiko rwa Kayisari, yaravuze ati, “Mu iburana ryanjye rya mbere nta 

wampagarikiye, ahubwo bose barampanye.Nyamara Umwami wacu yarampagarikiye 

arankomeza, kugira ngo ubutumwa bubwirizwe n’akanwa kanjye butagabanije, 
abanyamahanga bose babwumve. Nuko nkira akanwa k’intare.” 2 Timoteyo 4:16, 17. {UIB 
239.1} 

Abagaragu ba Kristo ntabwo bagombaga kubanza gutegura amagambo bagomba kuvuga 
igihe bajyanywe mu rukiko. Ahubwo umwiteguro wabo wagombaga gukorwa buri munsi 
biga kandi bahunika ukuri kw’ijambo ry’Imana, kandi basenga ngo kwizera kwabo 
gushikame. Iyo bagezwaga rero mu rukiko, Mwuka Muziranenge yashyiraga mu ntekerezo 
zabo ukuri kwabaga gukenewe. {UIB 239.2} 

Uko baharaniraga kumenya Imana buri munsi, na Yesu Kristo uwo yatumye, barushagaho 
kugira imbaraga no gushikama mu mutima wabo. Ubumenyi bagiraga bukomotse mu 
gushakashaka mu byanditswe, bwagarukaga mu ntekerezo zabo mu gihe gikwiriye. Ariko 
iyo hagiraga abirengagiza kwimenyereza amagambo ya Kristo, iyo babaga 
batarasobanukiwe n’ubuntu bwa Kristo buboneka mu bihe byo kugeragezwa, 
ntibashoboraga gutegerezako Mwuka Wera azabibutsa amagambo yo kuvuga. Ahubwo icyo 
bagombaga gukora ni ugukorera Imana buri munsi babikuye ku mutima, maze bakiringira 
ubuntu bwe. {UIB 239.3} 

Abanzi b’ubutumwa bwiza bari benshi, ku buryo n’abafitanye isano babyirengagizaga. 
Abigishwa ba Kristo bagambanirwaga n’abo mu ngo zabo ngo bicwe. Yesu yarababwiye 
ati, “Kandi muzangwa na bose babahora izina ryanjye, ariko uwihangana akageza imperuka 
ni we uzakizwa.” Mariko 13:13. Ariko Kristo yababwiye ko badakwiriye kwizanira 
akarengane mu gihe bitari ngombwa. Na we ubwe hari kenshi yavaga aho yakoreraga 
umurimo, maze akajya ahandi ngo ahunge abashakaga kumwica. Ubwo yangwaga 
n’abatuye i Nazareti, maze abo mu mudugudu wabo bagashaka kumwica, yagiye i 
Kaperinaumu, maze abantu baho batangazwa no kwigisha kwe; “Kuko ijambo rye ryari rifite 
ubushobozi.” Luka 4:32. Bityo rero abagaragu ba Kristo ntibagombaga gucika intege kubera 
akarengane, ahubwo bagombaga gushaka ahandi bajya gukomereza umurimo wo gukiza 
imitima. {UIB 239.4} 




Umugaragu ntabwo asumba shebuja. Umwami w’ijuru yiswe Belizebuli, bityo n’abagaragu 
ba Kristo bazavugwa nabi kimwe na we. Uko byamera kose, abayoboke ba Kristo bagomba 
guhamya ibyo bizera. Bakwiriye kwirinda guhisha ukuri. Ntibakwiriye gukomeza 
kudasohoza inshingano ngo bategereje ko bazabona umutekano usesuye wo guhamya ukuri. 
Bashyizweho nk’abarinzi, kugira ngo baburire abantu ibyago biri imbere. Ukuri tuvana kuri 
Kristo kugomba kugezwa kuri bose, binyuze mu mucyo kandi nta kiguzi. Yesu yaravuze ati, 
“Ibyo mbabwirira mu mwijima muzabivugire ku mugaragaro, n’ibyo mwongorewe 
muzabirangururire hejuru y’amazu.” {UIB 240.1} 

Yesu ubwe ntiyigeze ashakisha amahoro agombye kwifatanya n’ikibi. Umutima we wari 
wuzuye urukundo akunda umuntu, ariko ntiyigeze yifatanya na bo mu byaha bakoraga. Yari 
inshuti yabo magara ku buryo atashoboraga guceceka kandi abona bari mu nzira ishobora 
kurimbura ubugingo bwabo, - ubugingo bwamusabye gutanga amaraso ye. Yesu yakoraga 
uko ashoboye kugira ngo umuntu abe umunyakuri mu mibereho ye, kandi ngo agere ku 
rugero rusumba izindi, urugero rw’ibihe by’iteka. Abagaragu ba Kristo bagomba gukora 
umurimo nk’uwo yakoraga, kandi bagomba kwitonda, kugira ngo birinde intonganya ariko 
batagombye guhara ukuri. Bakwiriye “gukurikiza ibihesha amahoro n’ibyo gukomezanya” 
(Abaroma 14:19); ariko amahoro nyakuri ntabonwa ari uko bibaye ngombwa kwirengagiza 
ukuri. Kandi nta muntu ushobora guhagararira ukuri ngo habure abamurwanya. UbuKristo 
burangwa no gutungana mu by’umwuka buzarwanywa cyane n’abigomeka. Ariko Kristo 
yaburiye abigishwa be ati, “Kandi ntimuzatinye abica umubiri badashobora kwica 
ubugingo.” Abiringira Imana ntibakwiriye gutinya imbaraga z’abantu cyangwa ngo batinye 
kwangwa na Satani. Ubugingo bwabo bw’iteka bubonera umutekano muri Kristo. Icyo 
bakwiriye gutinya gusa ni igihe baramuka batereranye ukuri, bityo bagatakaza icyizere 
bagiriwe n’Imana. {UIB 240.2} 

Umurimo wa Satani ni ugutera imitima y’abantu gushidikanya. Atera abantu kwibwira ko 
Imana ari umucamanza w’umunyamwaga. Abatera gucumura, kandi akabemeza ko basaye 
mu byaha ku buryo badashobora gusanga Imana ngo ibagirire impuhwe. Imana ibyo byose 
irabizi. Yesu yizeza abayoboke be ko Imana izababa hafi mu byo bakeneye no mu ntege nke 
zabo. Nta kuniha, cyangwa uburibwe, cyangwa agahinda kagera ku muntu, bitamenywe 
n’umutima w’Imana. {UIB 240.3} 

Bibiliya itugaragariza Imana ku ntebe yayo y’icyubahiro iri ahera cyane, ntabwo ari Imana 
idafite icyo ikora, yigunze kandi iri mu ituze ryinshi, ahubwo ni Imana izengurutswe 
n’abamarayika bera ibihumbi byinshi umuntu atashobora kubara, bose biteguye gukora ibyo 
ishaka. Imana ikoresheje uburyo tudashobora gusobanukirwa, ifite itumanaho rihoraho mu 
bice byose by’ubutware bwayo. Nyamara kuri iyi si ingana urwara mu byaremwe byose, 
abayituye ni bo yahaye Umwana wayo w’ikinege ngo abakize, kandi ni ho umutima wayo 




n’uwabatuye ijuru bose urangamiye. Imana ica bugufi iri ku ntebe yayo kugira ngo yumve 
gutaka kw’abarenganywa bo kuri iyi si. Isubiza amasengesho yose avuye ku mutima igira 
iti, “Ndi hano”. Izahura abarengana hamwe n’abari mu kaga. Mu kababaro kacu kose na yo 
irababara. Kandi mu bigeragezo byose no mu biturushya, marayika uhora iruhande rwayo 
aba yiteguye kudukiza. {UIB 240.4} 

Ntibishoboka ko inyoni y’igishwi igwa hasi Imana itabimenye. Urwango Satani afitiye 
Imana rumutera kwanga abo Umukiza yitaho bose. Satani yifuza cyane konona ibyiza 
by’Imana, ndetse ashimishwa no gutsemba n’ibiremwa bidafite ubwenge. Nyamara binyuze 
mu kurinda kw’Imana, inyoni zishobora kubaho kugira ngo tunezezwe no kuririmba kwazo. 
Nyamara ntiyirengagiza n’ibishwi. “Ntimutinye rero, kuko muruta ibishwi byinshi.” {UIB 
241.1} 

Yesu yakomeje kubabwira ati, “Umuntu wese uzampamiriza imbere y’abantu, nanjye 
nzamuhamiriza imbere y’Imana n’abamarayika”. Mukwiriye rero kuba abahamya banjye ku 
isi, mukaba umuyoboro ubuntu bwanjye bunyuramo ngo bukize abatuye isi. Nanjye 
nzababera Umuhuza mu ijuru. Data ntabwo abona ingeso zanyu mbi, ahubwo abona 
mwambaye gukiranuka kwanjye. Nzababera umuyoboro utuma imigisha y’ijuru ibageraho. 
Kandi umuntu wese uzampamya abwira abacumuye iby’igitambo cyanjye, nanjye 
nzamuhamya nk’umwe mu bazasangira icyubahiro n’umunezero by’abacunguwe. {UIB 
241.2} 

Umuntu wese uhamya Kristo akwiriye kugaragara ko Kristo atuye muri we. Ntabwo umuntu 
ashobora kugeza ku bandi icyo we atamaze kwakira mu mibereho ye. Abigishwa 
bashoboraga gusobanura neza inyigisho za Kristo, bashoboraga gusubira neza mu magambo 
Kristo yavuze; ariko iyo batagira kwicisha bugufi n’urukundo nk’ibya Kristo, ntabwo bari 
kuba bamuhamya by’ukuri. Umwuka unyuranye n’uwa Kristo burya uramwihakana, mu 
murimo wose umuntu yaba akora. Abantu bashobora kwihakana Kristo bavuga amagambo 
mabi, bavuga amagambo y’ubupfapfa, amagambo y’ibinyoma ndetse n’amagambo 
akarishye. Bashobora kwihakana Kristo bihunza ibirushya byo mu buzima, bikurikirira 
ibinezeza by’ibyaha. Bashobora kwihakana Kristo bishushanya n’ab’isi, bagira ingeso 
z’ubuhemu, bemera intekerezo zabo gusa, bishyira aheza, bagahorana gushidikanya, 
bagashakisha intonganya, kandi bagahora mu mwijima. Iyo bakora ibyo byose baba 
bagaragaza ko Kristo atari muri bo. Yesu aravuga ati, “Umuntu wese uzanyihakanira imbere 
y’abantu, nanjye nzamwihakanira imbere ya Data uri mu ijuru.” {UIB 241.3} 

Umukiza yabujije abigishwa be kwizera ko abanzi b’ubutumwa bazaneshwa, kandi yuko mu 
gihe gito ababurwanya bazarekeraho. Yaravuze ati, “Sinaje kuzana amahoro, ahubwo naje 
kuzana inkota.” Uko kurema intambara ntigukomoka ku kuvuga ubutumwa bwiza, ahubwo 



ni ingaruka y’abarwanya ubwo butumwa. Mu karengane kabaho, agakomeye cyane 
kwihanganira ni ukutavuga rumwe mu miryango, no kurebwa nabi n’abari inshuti magara. 
Ariko Yesu yaravuze ati, “Ukunda se cyangwa nyina kubandutisha ntaba akwiriye kuba 
uwanjye, kandi ukunda umuhungu we cyangwa umukobwa we kubandutisha, ntaba 
akwiriye kuba uwanjye. Kandi utikorera umusaraba we ngo ankurikire, ntakwiriye kuba 
uwanjye.” {UIB 241.4} 

Umurimo w’abagaragu ba Kristo ugendana n’icyubahiro gikomeye, ndetse no kugirirwa 
icyizere n’Imana. Yesu yarakomeje ati, “Ubemera ni jye aba yemeye, kandi unyemera aba 
yemeye Iyantumye.” Nta gikorwa na kimwe cyo kugira neza kibakorerwa kizabura 
kuzirikanwa. Kandi muri uko kuzirikana kuzuye impuhwe, Kristo ntiyirengagiza 
abanyantegenke n’abo ku rwego rwo hasi bo mu muryango w’Imana: “Kandi uzanywesha 
umwe muri aba bato” - abameze nk’abana mu kwizera no mu kumenya Kristo - ” ku gacuma 
k’amazi akonje gusa, kuko ari umwigishwa wanjye, ndababwira ukuri yuko atazabura 
ingororano ye.” {UIB 241.5} 

Ubwo nibwo buryo Umukiza yashojeje amagambo y’impanuro yabahaga. Mu izina rya 
Kristo, abigishwa cumi na babiri baragiye, nk’uko na we yagiye, “kubwiriza abakene 
ubutumwa bwiza,... kumenyesha imbohe ko zibohorwa, n’impumyi ko zihumuka, no 
kubohora ibisenzegeri, no kumenyesha abantu iby’umwaka Umwami agiriyemo imbabazi.” 
Luka 4:18, 19. {UIB 242.1} 



IGICE CYA 38 - MUZE MURUHUKE HO HATO 


(Iki gice gishingiye muri Matayo 14:1, 2, 12, 13; Mariko 6:30-32; Luka 9:7-10) 

Bavuye mu rugendo rwabo, “Intumwa ziteranira aho Yesu ari, zimubwira ibyo zakoze byose 
n’ibyo zigishije. Arazibwira ati, muze mwenyine ahiherereye, aho abantu bataba muruhuke 
ho hato. Kuko hari benshi banyuranamo bikaba ari urujya n’uruza, babura uko barya.” (UIB 
243.1} 

Intumwa ziteranira aho Yesu ari zimubwira ibyo zakoze byose. Umubano mwiza bari 
bafitanye na Yesu wabateye kumubwira ibyiza hamwe n’ibibi bahuye na byo, umunezero 
baterwaga no kubona umusaruro w’umurimo wabo, n’agahinda baterwaga n’ibyabananiye, 
n’amakosa yabo ndetse n’intege nke zabo. Bari barakoze amakosa mu murimo wabo wa 
mbere w’ibwirizabutumwa, ariko babwiye Kristo byose batagira icyo bamuhisha, maze 
abona ko bagikeneye guhugurwa. Kandi na none, yabonye ko bananiwe kubera umurimo 
bakoze kandi ko bakeneye kuruhuka. {UIB 243.2} 

Ariko aho bari bari, ntibashoboraga kubona uko baruhuka; “kuko hari benshi banyuranamo 
bikaba ari urujya n’uruza, babura uko barya.” Abantu bakurikiraga Yesu, bifuza gukizwa, 
kandi bashaka gutegera amatwi ijambo rye. Benshi bifuzaga kuguma hafi ye; kuko babonaga 
ko ari isoko y’imigisha yose. Abenshi mu bakurikiraga Yesu ngo bahabwe impano 
y’amagara mazima bamwemeye nk’Umukiza wabo. Abandi benshi, batinye kumwemera, 
kubera Abafarisayo, bageze aho barahinduka igihe Mwuka Wera yamanukaga, maze bari 
imbere y’Abatambyi n’Abakuru bari bafite uburakari bwinshi, bahamya ko Kristo ari 
Umwana w’Imana. {UIB 243.3} 

Ariko noneho Kristo yifuzaga kujya mu mwiherero, aho yashoboraga kuba n’abigishwa be; 
kuko yari afite byinshi byo kubabwira. Mu murimo wabo bari baranyuze mu birushya, kandi 
barahuye n’ababarwanya b’uburyo bwinshi. Kugeza icyo gihe bitabazaga Kristo muri byose; 
ariko bari bamaze igihe gito bari bonyine, kandi hari ubwo bahuraga n’ingorane zo kumenya 
icyo bakwiriye gukora. Mu murimo wabo babonye ibibatera inkunga; kuko Kristo 
atabohereje bonyine, ahubwo yabahaye Mwuka Wera, ndetse bakoze ibitanganza binyuze 
mu kwizera; ariko noneho bari bakeneye kurya Umutsima w’ubugingo. Bari bakeneye kujya 
aho bashobora kwiherera, kugira ngo bagire ubumwe na Kristo kandi bahabwe amabwiriza 
yerekeye umurimo wari mu bihe by’imbere. {UIB 243.4} 

Hanyuma Yesu arababwira ati, “Muze mwenyine ahiherereye, aho abantu bataba muruhuke 
ho hato.” Kristo agirira bose impuhwe mu murimo we. Yeretse abigishwa be ko Imana 
itabasaba kwitanga ku rugero ruhanitse, ahubwo ibasaba gukora umurimo w’imbabazi. Igihe 
cyabo cyose n’imbaraga zabo zose babikoreshaga mu kugeza ubutumwa ku bantu, ariko 



ibyo byananizaga imbaraga n’intekerezo byabo. Byari no mu nshingano zabo kuruhuka. 
{UIB 243.5} 

Igihe abigishwa bakomezaga kubona umurimo wabo utera imbere, bashoboraga kugwa mu 
kaga ko kubona ko ari bo babyigejejeho, bakikuza mu by’umwuka, bityo bikaba byatuma 
bagwa mu bishuko bya Satani. Umurimo ukomeye wari ubategereje, bityo rero bagombaga 
kubanza bakamenya ko ubushobozi butari ubwabo, ahubwo ko bwari ubw’Imana. Kimwe 
na Mose ari mu butayu bwa Sinayi, cyangwa Dawidi ari mu misozi ya Yudeya, na Eliya ari 
ku kagezi ka Keriti, abigishwa bari bakeneye kureka imirimo bari bahugiyemo, bagasabana 
na Kristo, bakareba ibyaremwe, kandi bakongera bagashyira intekerezo zabo hamwe. {UIB 
244.1} 

Mu gihe abigishwa batari ku murimo w’ibwirizabutumwa, Yesu we yasuye indi migi hamwe 
n’imidugudu, abwiriza ubutumwa bw’ubwami. Muri icyo gihe nibwo Yesu yabwiwe 
amakuru y’urupfu rwa Yohana Umubatiza. Ibyo byatumye abona neza ko nawe intambwe 
ze zagendaga zegereza umusozo. Umwijima wakomezaga kugenda uza mu nzira Kristo 
yanyuragamo. Abatambyi n’abigishamategeko bamukurikiraga aho agenda bashaka 
kumwica, abamugenza bahoraga iruhande rwe, kandi buri kanya hacurwaga imigambi yo 
kumugirira nabi. Amakuru yageze kuri Herode yuko abigishwa bakwizaga ubutumwa muri 
Galileya, maze bituma atekereza cyane kuri Yesu no ku murimo yakoraga. Herode aravuga 
ati, “Uwo ni Yohana Umubatiza wazutse;” maze bituma ashaka kureba Yesu. Herode 
yahoranaga ubwoba, yibwira yuko abantu bashobora kwivumbagatanya, maze bakamuvana 
ku butegetsi, kugira ngo barandure ingoma y’Abaroma yategekeshaga igitugu igihugu 
cy’Abayuda. Mu bantu hari higanje umwuka wo kwigomeka ndetse no kutishima. 
Byagaragaraga neza yuko umurimo Kristo yakoreraga i Galileya utashoboraga gukomeza. 
Ibihe by’umubabaro we byari byegereje, bityo yifuzaga kugira igihe cyo kwiherera kugira 
ngo ave mu rudubi abantu bari bafite. {UIB 244.2} 

Abigishwa ba Yohana bababaye cyane, bagiye gushyingura umurambo wa Yohana 
wavanyweho umutwe. Hanyuma baragenda babibwira Yesu. Abo bigishwa ba Yohana, bari 
baragiriye ishyari Kristo, igihe abantu basaga n’abava kuri Yohana bagakurikira Yesu. Bari 
barishyize hamwe n’Abafarisayo mu kurega Yesu igihe yasangiraga n’abasoresha mu birori 
kwa Matayo. Bari baratangiye guhinyura umurimo we nk’uwatumwe n’ijuru, kubera ko 
atakoresheje ububasha bwe ngo Yohana Umubatiza arekurwe. Ariko noneho ubwo 
umwigisha wabo yari amaze gupfa, bari bakeneye uwabahoza mu kababaro bari bafite, 
bakeneye uwabayobora mu murimo wabo, maze basanga Yesu, bifatanya na we mu murimo. 
Nabo bari bakeneye kwiherera mu mutuzo, kugira ngo basabane n’Umukiza. {UIB 244.3} 



Hafi y’i Betesida, mu majyaruguru y’aho ikiyaga kigarukira, hari ahantu hatuje, hari ubwatsi 
butoshye bwo mu gihe cy’umuhindo, kandi aho hari habereye umwiherero wa Yesu 
n’abigishwa be. Benda kujya aho hantu, bafashe ubwato bikira mu nyanja. Bashakaga 
kuruhuka ingendo, urusaku hamwe n’urujya n’uruza rw’abantu bari mu mujyi. Ibyaremwe 
ubwabyo byari ibyo kubafasha kuruhuka, no kugira impinduka nziza mu ntekerezo zabo. 
Byajyaga gutuma bategera amatwi ijambo rya Kristo nta kirogoya, ntawe ubagisha impaka 
kandi ntabirego by’Abafarisayo n’abanditsi bumva. Cyari igihe cyo kwishimira umwiherero 
mwiza w’igihe gito bari kumwe n’Umwami wabo. {UIB 244.4} 

Ikiruhuko Kristo n’abigishwa be bafashe nticyari icyo kwishimisha. Igihe bamaze bari mu 
mwiherero ntiwari uwo kwishakira umunezero. Baganiriye ibyerekeye umurimo w’Imana, 
kandi barebera hamwe uburyo bawuteza imbere. Abigishwa bari bamaranye igihe na Kristo, 
kandi basobanukirwaga n’ibyo yababwiraga; kuko kuri bo ntibyari ngombwa ko abigishiriza 
mu migani. Yababwiye amakosa yabo, ndetse abereka inzira nziza yo kugeza ubutumwa ku 
bantu. Yaberetse atagize icyo azigama ubutunzi bukomeye bw’ukuri kw’ijambo ry’Imana. 
Bahawe imbaraga zikomoka ku Mana, maze buzura ibyiringiro n’ubutwari. {UIB 244.5} 

Nubwo Yesu yakoraga ibitangaza, agaha abigishwa be ubushobozi bwo gukora ibitangaza, 
yahaye amabwiriza abagaragu be bari bananiwe kujya ahitaruye, maze bakaruhuka. Ubwo 
yavugaga ko imirima yeze, ariko abasaruzi ari bake, ntabwo yasabaga abigishwa gukora 
bataruhuka, ahubwo yaravuze ati, “Nuko rero mwinginge nyir’ibisarurwa, yohereze 
abasaruzi mu bisarurwa bye.” (Matayo 9:38). Imana yahaye buri muntu wese umurimo 
akora, ukwiranye n’ubushobozi bwe (Abefeso 4:11-13), ni cyo gituma itifuza ko hari bamwe 
baremererwa n’inshingano mu gihe hari abandi badafite ibibaremereye, kandi nta birushya 
intekerezo zabo. {UIB 245.1} 

Amagambo ya Kristo yuje impuhwe ayabwira abakozi be uyu munsi nk’uko yayabwiye 
abigishwa be icyo gihe. Abwira abarushye n’abaremerewe ati, “Muze mwenyine 
ahiherereye, ... muruhuke ho hato.” Ntabwo ari byiza guhora umuntu ahangayikishijwe 
n’akazi cyangwa ngo yirengagize kuruhuka, yemwe n’aho byaba ari ugufasha abantu mu 
bukene bwabo bw’iby’umwuka; kuko iyo bigenze bityo, umuntu aba yirengagiza inshingano 
ze ku giti cye, kandi akarushya ubushobozi bwe mu by’ubwenge, mu ntekerezo, ndetse no 
mu by’umubiri. Abigishwa ba Kristo bakeneye kutihugiraho ndetse bakagira n’ibyo 
bigomwa; ariko hakwiriye kubaho kwitonda kugira ngo hatabaho gukabya maze Satani 
akuririra ku ntege nke za kimuntu, kugira ngo yangize umurimo w’Imana. {UIB 245.2} 

Abigishamategeko bibwiraga yuko icy’ingenzi mu mibereho y’idini ari uguhora bahugiye 
mu bikorwa bitandukanye. Bibwiraga ko imirimo igaragarira amaso ari yo isobanura 
gutungana kwabo. Bityo imitima yabo bayivanye ku Mana, maze bahugira mu bikorwa 



bituma bumva ko bihagije. Amakosa nk’ayo aracyakorwa n’uyu munsi. Iyo ibikorwa bibaye 
byinshi maze abantu bagatera imbere mu murimo w’Imana, bashobora kugwa mu makosa 
yo kwiringira imikorere hamwe n’imigambi y’abantu. Ibyo biganisha ku kugira kwizera 
gucye no kudohoka mu masengesho. Kimwe n’abigishwa, tugwa mu makosa yo 
kwirengagiza ko tubeshejweho n’Imana, maze tukumva ko tuzakizwa n’ibikorwa byacu. 
Dukwiriye guhora duhanze amaso Yesu, dusobanukiwe neza ko imbaraga ze ari zo zikora 
umurimo. Mu gihe dukora umurimo wo gukiza imitima dushyizeho umwete, dukwiriye no 
gufata igihe tugatekereza iby’Imana, tugasenga, kandi tukiga ijambo ry’Imana. Umurimo 
ukoranywe amasengesho ahagije, kandi wejejwe no gutungana kwa Kristo, ni wo murimo 
wonyine uzagaragara ko wagize ingaruka nziza. {UIB 245.3} 

Nta muntu wigeze agira imibereho yuzuye inshingano n’ibikorwa byinshi nka Yesu; 
nyamara ntibyamubuzaga kuba akenshi ari mu masengesho. Igihe cyose yasabanaga 
n’Imana. Mu mateka y’imibereho ye akiri ku isi, hakunze kuboneka ibikorwa nk’ibi: “Nuko 
mu museke arabyuka, arasohoka ajya mu butayu asengerayo.” “Nyamara inkuru ye irushaho 
kwamamara, iteraniro ry’abantu benshi riteranira kumwumva no gukizwa indwara zabo, 
ariko we abavamo yiherera mu butayu asenga.” “Nuko muri iyo minsi avayo ajya ku musozi 
gusenga, akesha ijoro asenga Imana.” Mariko 1:35; Luka 5:15, 16; 6:12. {UIB 245.4} 

Mu mibereho yo kwitangira abandi, Umukiza yabonaga ko ari ngombwa kwiherera 
akitandukanya n’imihati n’ibirushya byo mu nzira yanyuragamo, ndetse agasiga n’iteraniro 
ry’abantu bamukurikiraga buri munsi. Yagombaga kureka imibereho yo gukora ataruhuka 
afasha abantu mu bukene bwabo, kugira ngo ajye kwiherera maze akomeze gusabana na Se. 
Yesu yabanye natwe, yifatanya natwe mu byo dukeneye no mu ntege nke zacu, kandi 
yisungaga Imana, ndetse ubwo yabaga yiherereye asenga, yasabaga imbaraga, kugira ngo 
ajye mu murimo yiteguye gusohoza inshingano ze kandi yiteguye no guhura n’ibigeragezo. 
Muri iyi si y’icyaha, Yesu yihanganiye ibirushya kandi yihanganira akababaro yari afite mu 
mutima. Yasabanaga n’Imana bigatuma yoroherwa umubabaro washenguraga umutima we. 
Byatumaga agira amahoro n’umunezero. {UIB 246.1} 

Binyuze muri Kristo, gutaka kwa muntu kwageze kuri Se wuje impuhwe nyinshi. 
Nk’umuntu, Yesu yatakambiye Imana kugeza ubwo ubumuntu bwe bwinjiwemo 
n’imbaraga ihuza abantu n’Imana. Uko yakomezaga gusabana n’Imana yahabwaga 
ubugingo bukomotse ku Mana maze na we akabuha abatuye isi. Dukwiriye kubaho nk’uko 
yabayeho. {UIB 246.2} 

Yesu aratubwira ati, “Muze ahiherereye”. Nituramuka twumviye ijambo rye, tuzongerwa 
imbaraga kandi dutunganye inshingano zacu. Abigishwa begereye Yesu, maze bamubwira 
byose; maze arabakomeza kandi arabigisha. Uyu munsi turamutse dusanze Yesu maze 



tukamubwira ibitubabaza byose, ntabwo azigera adutererana; azadufata ukuboko kwacu 
kw’iburyo maze adutabare. Dukeneye kwicisha bugufi, kandi tukiringira Umukiza wacu. 
Kandi ni we “Imana Ikomeye, Uhoraho, Umwami w’amahoro;” kandi Ibyanditswe 
bimuvuga neza ko, “Azaba Umutegetsi wacu kandi azitwa Umujyanama utangaje.” 
Duhamagarirwa gushaka ubwenge bukomoka kuri We. “Imana iha bose ititangira kandi 
idacyurira umuntu.” Yesaya 9:6; Yakobo 1:5, [Bibiliya Ijambo ry’Imana]. {UIB 246.3} 

Abo bose bayoborwa n’Imana bagomba kugira imibereho itandukanye n’iy’abantu b’isi 
kandi itandukanye n’imigirire yabo; kandi buri wese akwiriye kwifuza kugira ubumenyi 
bwo gusobanukirwa n’ubushake bw’Imana. Dukwiriye kumva ijwi ry’Imana mu mitima 
yacu. Iyo irindi jwi ryose ricecekeshejwe, maze tukajya imbere y’Imana mu ituze, umutima 
wacu ukangukira kumva ijwi ryayo. Imana iravuga iti, “Nimworoshye mumenye ko ari jye 
Mana.” Zaburi 46:10. Aho honyine niho hava ikiruhuko gitunganye. Kandi uko ni ko 
kwitegura nyakuri kw’abakorera Imana. Mu bikorwa bya none byihuta, ndetse no mu 
buzima burangwa no kwiruka hirya no hino, umutima ubonye icyo kiruhuko wibera mu 
mucyo no mu mahoro. Ubuzima buzatanga impumuro nziza, kandi buzagaragaza imbaraga 
y’ijuru maze ikwire mu mitima y’abantu. {UIB 246.4} 



IGICE CYA 39 - MUBE ARI MWE MUBAGABURIRA 


(Iki gice gishingiye muri Matayo 14:13-21; Mariko 6:32-44; Luka 9:10-17; Yohana 6:1- 

13) 

Kristo yari yajyanye n’abigishwa be kwiherera ahantu hitaruye, ariko ituze bari bafite 
ntiryamaze umwanya munini. Abigishwa bibwiye ko aho bagiye kwiherera ntawe uri 
bubabuze amahoro; ariko ubwo abashakaga Yesu bamuburaga, barabajije bati, “Ari he?” 
Hari bamwe muri bo bari babonye aho Kristo n’abigishwa be bagiye. Hanyuma bamwe 
banyura iy’ubutaka ngo babasange, abandi babakurikira bari mu bwato. Igihe cya Pasika 
cyari cyegereje, kandi abaturutse imihanda yose, banyuraga aho bajya i Yerusalemu, 
barakoranye bifuza kureba Yesu. Bakomeje kwiyongera, kugeza ubwo bageze ku bihumbi 
bitanu, abagore n’abana batabariwemo. Mbere y’uko Kristo agera ku nkombe, abantu benshi 
bari bamutegereje. Nyamara yanyuze aho batamubona, abanza kumara umwanya muto ari 
kumwe n’abigishwa be. {UIB 247.1} 

Yitegereje abantu bateraniye ku musozi, maze yumva abagiriye impuhwe. Nk’uko bisanzwe 
umwanya wo kuruhuka yawugize muto. Yabonye abantu bakomeza kuza, maze abona ko 
akeneye kubitaho. Kristo “yabagiriye impuhwe, kuko bari bameze nk’intama zitagira 
umwungeri.” Yavuye aho yari yiherereye n’abigishwa, maze ashaka ahantu hakwiriye ho 
kubigishiriza. Nta bufasha bari bavanye ku batambyi n’abakuru; ariko amazi y’ubugingo 
akiza yatembaga ava muri Kristo ubwo yabigishaga inzira y’agakiza. {UIB 247.2} 

Abantu bategeye amatwi amagambo y’imbabazi yavaga mu kanwa k’Umwana w’Imana. 
Bumvise amagambo meza, amagambo yoroshye kandi asobanutse ku buryo mu mitima yabo 
yari ameze nk’umuti womora w’i Galeyadi. Gukiza kwaturukaga mu kuboko kwe 
kw’ubumana kwazaniye abarembye umunezero n’ubugingo, kuzanira abarwayi koroherwa 
no kugira amagara mazima. Kuri bo, uwo munsi wari umeze nk’aho ijuru ryaje ku isi, ndetse 
kuri bo ntibari bakibuka ko bamaze umwanya muremure batarabona ibyokurya. {UIB 
247.3} 

Umunsi wari ukuze. Izuba ryari rirenze, nyamara abantu bari bagishaka kuguma aho. Yesu 
yari yakoze umunsi wose atigeze aruhuka cyangwa ngo afate icyo kurya. Yari ashonje kandi 
ananiwe, maze abigishwa be bamusaba kuruhuka imirimo y’uwo munsi. Ariko ntiyashakaga 
gusiga abantu bari bamukikije. {UIB 247.4} 

Hanyuma abigishwa baje aho ari, bamusaba ko yasezerera abantu kuko bwari bwije. Benshi 
bari baturutse kure, kandi batigeze bagira icyo barya uhereye mu gitondo. Bashoboraga 
kugenda bakagura ibyo kurya mu midugudu ndetse n’imigi yari izengurutse aho. Ariko Yesu 
aravuga ati, “Mube ari mwe mubagaburira,” hanyuma Yesu abaza Filipo ati, “Turagura hehe 



ibyokurya ngo aba babone ibyo barya?” Ibyo yabivugiye kugira ngo agerageze kwizera kwa 
Filipo. Filipo yarebye imitwe myinshi y’abantu bari bateraniye aho, atekereza ko 
bidashoboka kubona ibyokurya byahaza abantu bangana batyo. Filipo yashubije ko naho 
hagurwa imitsima y’idenariyo maganabiri itabakwira, nubwo umuntu yaryaho gato. Yesu 
yifuje kumenya ingano y’ibyokurya baba bafite aho hafi. Maze Andereya aravuga ati, “Hano 
hari umuhungu ufite imitsima itanu y’ingano, n’ifi ebyiri. Ariko ibyo byamarira iki abantu 
bangana batya?” Yesu yasabye ko babimuzanira. Ategeka abigishwa ko babicaza mu byatsi 
bigabanyijemo imirongo y’abantu mirongo itanu n’indi y’abantu ijana, kugira ngo haboneke 
gahunda ihamye, kandi bose babone neza icyo yendaga gukora. Barangije kubicaza, Yesu 
afata ibyo byokurya, “arararama areba mu ijuru arabishimira, amanyagura imitsima ayiha 
abigishwa be na bo bayishyira abantu, n’izo fi ebyiri azigaburira bose.” “Bose bararya 
barahaga, bateranya ubuvungukira bw’imitsima n’ubw’ifi, bwuzura intonga cumi n’ebyiri.” 
{UIB 247.5} 

Uwigishije abantu inzira yo kugera ku mahoro n’umunezero, ni na we witaye ku byo umubiri 
wabo wari ukeneye nk’uko yitaga ku by’umwuka byabo. Abantu bari bananiwe kandi bafite 
intege nke. Harimo ababyeyi bateruye impinja n’abandi bana bato bafashe imyenda yabo. 
Bari bamaze umwanya muremure bahagaze. Bari bafite ubwuzu bwinshi bwo kumva 
amagambo ya Kristo ku buryo batigeze na rimwe batekereza kwicara hasi, kandi bari benshi 
cyane babyigana ku buryo bashoboraga gukandagirana. Yesu yifuje kubaha umwanya wo 
kuruhuka, maze ababwira ko bicara hasi. Aho hari ibyatsi byinshi, ku buryo bashoboraga 
kuruhuka bamerewe neza. {UIB 248.1} 

Kristo iyo yakoraga igitangaza byabaga bitewe n’uko hari igikenewe cyane, kandi buri 
gitangaza cyabaga ari icyo kuyobora abantu ku giti cy’ubugingo, gifite ibibabi byo gukiza 
amahanga. Ibyokurya abigishwa bahaye abantu bakoresheje amaboko yabo, byari bifite 
icyigisho cy’ingenzi. Ibi byokurya byatanzwe byari ibyokurya biciriritse; amafi n’imigati 
byari ibyokurya bikoreshwa buri munsi n’abarobaga mu nyanja y’i Galileya. Kristo 
yashoboraga kugaburira abantu igaburo ryiza cyane; ariko ibyokurya byateguwe kugira ngo 
gusa bibashimishe ntibyari kugira icyigisho cy’ingenzi bibaha. Kristo muri icyi cyigisho 
yaberetse ko abantu bamaze kwirengagiza ibyo Imana yabageneye mu buzima busanzwe. 
Nta na rimwe abantu bigeze bishimira ibyo kurya byiza byagenewe gushimisha irari ryabo 
nk’uko abo bantu bishimiye ikiruhuko hamwe n’ibyokurya bidahambaye Yesu yabateguriye 
bakabirira hanze kure y’aho abantu batuye. {UIB 248.2} 

Iyaba abantu b’iki gihe babagaho mu mibereho yoroheje, bakabaho batanyuranya 
n’amategeko y’ibyaremwe, bakabaho nk’uko Adamu na Eva babayeho mbere, ibyo 
umuryango wa muntu ukeneye byaboneka ku bwinshi kandi bikagera kuri bose. Ibyifuzwa 
mu ntekerezo z’abantu byaba bike, kandi habaho amahirwe akomeye yo gukora ibyo Imana 



ishaka. Ariko kwikunda no kwirundurira mu ngeso zo kwishimisha byazanye icyaha 
n’umuruho mu isi, bigatuma habaho gusesagurira ku ruhande rumwe, mu gihe abandi bafite 
ubukene bukabije. {UIB 248.3} 

Yesu ntiyigeze ashaka kwireherezaho abantu abaha ibyo irari ryabo ryifuza kugira ngo 
bishimishe. Kuri abo bantu benshi, hanyuma yo kumutega amatwi umunsi wose, igaburo 
ryoroheje Yesu yabahaye ntiryari iryo kubagaragariza ubushobozi bwe gusa, ahubwo 
yashakaga no kubereka uburyo abitaho mu byo bakeneye biciriritse bya buri munsi. 
Umukiza ntiyasezeraniye abayoboke be kubaha ibinezeza by’isi; ibyokurya byabo bishobora 
kuba ibisanzwe, ndetse bakabibona bigoranye; bashobora kubaho mu bukene; nyamara 
Ijambo rye ribahamiriza ko azabaha ibyo bakeneye, kandi yabasezeraniye ibiruta kure ibyo 
isi ishobora gutanga — ko azababa iruhande kugira ngo ababere byose. {UIB 248.4} 

Ubwo yagaburiraga abantu ibihumbi bitanu, Yesu yatwikuruye urusika rutwikiriye 
amategeko agenga iyi si n’ibyaremwe, maze yerekana imbaraga ndengakamere igenewe buri 
munsi kutugezaho ibyiza. Kugira ngo haboneke umusaruro ku isi, Imana ikora igitangaza 
buri munsi. Binyuze mu bubasha bwahawe ibyaremwe, umurimo wakozwe hagaburirwa 
abantu ibihumbi bitanu n’uyu munsi urakorwa. Abantu bategura ubutaka bakabiba imbuto, 
ariko ubugingo bukomoka ku Mana ni bwo butuma imbuto zimera. Imana ni yo itanga 
imvura, umwuka n’umucyo utuma bikura, “habanza ingemwe zigakura zikaba 
imigengararo, hanyuma na yo ikaba amahundo arimo impeke zeze.” Mariko 4:28. Imana ni 
yo igaburira buri munsi miliyoni nyinshi z’abantu ibivuye mu butaka. Abantu basabwa 
gufatanya n’Imana mu kwita ku mbuto no gutegura umugati wo kurya, nyamara ibyo 
bigatuma bavana amaso yabo ku ruhare rw’Imana. Bigatuma badaha Imana icyubahiro 
gikwiriye izina ryayo ryera. Ibikorwa by’imbaraga z’Imana babyitirira imbaraga zabo ndetse 
n’imbaraga z’ibyaremwe. Umuntu ashyirwa hejuru mu cyimbo cy’Imana, maze impano 
atangira ubuntu zigakoreshwa mu kwishimisha, zigahinduka umuvumo aho kuba umugisha. 
Imana yifuza yuko ibyo byose bihinduka. Imana yifuza yuko intekerezo zacu zisinziriye 
zakangukira kubona kugira neza kwayo maze tukayiha ikuzo kubera imirimo yayo ikomeye. 
Imana ishaka ko tuyimenyera ku mpano zayo, kandi nk’uko yabiteganije, izo mpano 
zikatubera umugisha. Kandi ibitangaza byakozwe na Kristo, byari ibyo gusohoza uwo 
mugambi. {UIB 249.1} 

Amaze kugaburira abo bantu benshi, hasigaye ibyokurya byinshi. Kandi Uwari ufite 
ubushobozi ndengakamere mu biganza bye yaravuze ati, “Nimuteranye ubuvungukira 
busigaye hatagira ikintu gipfa ubusa.” Aya magambo ntiyasobanuraga gusa gushyira iyo 
mitsima mu ntonga. Ahubwo harimo ibyigisho bibiri. Ntacyo tugomba gupfusha ubusa. Nta 
bifite akamaro byo muri ubu buzima dukwiriye gutuma bipfa ubusa. Ntabyo dukwiriye 
kwirengagiza byagirira akamaro abantu. Ibyafasha abashonje bari hano ku isi bikwiriye 



gushyirwa hamwe. Kandi niko bikwiriye kwitonderwa no mu by’umwuka. Ubwo bari 
bamaze gutoragura ubuvungukira, abantu bibutse inshuti zabo zasigaye imuhira. Bifuje 
kugira ngo bajye gusangira umugati Yesu yahaye umugisha. Ubuvungukira bwari mu 
ntonga babuhaye abantu babushakaga cyane, kandi babujyana mu duce tuzengurutse aho. 
Bityo rero abari aho Yesu yari ari, bagombaga gushyira abandi umugati uturutse mu ijuru, 
kugira ngo bashire inzara yo mu mutima. Bagombaga kubasubiriramo ibyo bigiye ku 
bikorwa bitangaje by’Imana. Ntacyo bagombaga guta hasi. Nta jambo na rimwe ryerekeye 
agakiza kabo k’iteka ryagombaga kugwa ku butaka ngo ripfe ubusa. {UIB 249.2} 

Igitangaza cyo gutubura umutsima gitanga icyigisho cyo kwisunga Imana. Igihe Kristo 
yagaburiraga abantu ibihumbi bitanu, ibyokurya ntabwo byari aho hafi. Kandi bigaragara 
ko mu bushobozi bwe ntabyo yashoboraga guhamagaza ako kanya. Aho mu butayu, yari 
kumwe n’abagabo ibihumbi bitanu, tutabaze abagore n’abana. Ntabwo yari yahamagaye abo 
bantu benshi ngo bamukurikire; baje nta wabibasabye; ariko yari azi ko bari bashonje kandi 
bananiwe; hanyuma yo kumutegera amatwi igihe kirekire; kuko yari hamwe na bo mu 
gukenera ibyokurya. Bari kure y’ingo zabo, kandi bwari bwije. Abenshi muri bo nta 
bushobozi bari bafite bwo kugura ibyokurya. Kristo yari yaramaze iminsi mirongo ine mu 
butayu atarya ku bw’abo bantu, ku buryo atari gutuma basubira imuhira bafite inzara. Kugira 
neza kw’Imana ni ko kwari kwaratumye Yesu aza aho yari ari; kandi yisungaga Se wo mu 
ijuru kugira ngo amuhe ibyo akeneye byose. {UIB 249.3} 

Igihe tugeze mu bihe biruhije, dukwiriye kwisunga Imana. Dukwiriye kugira ubwenge 
n’ubushishozi mu bikorwa byacu byose, kugira ngo hatagira ibikorwa by’ubupfapfa dukora, 
bigatuma tugwa mu bishuko. Ntidukwiriye kwiroha mu ngorane, twirengangiza ibyiza 
Imana yaduhaye, ndetse dukoresha nabi ubushobozi twahawe. Abakozi ba Kristo bakwiriye 
kumvira amabwiriza ye ku buryo bwose. Umurimo ni uw’Imana, kandi niba turi abo 
guhesha abandi umugisha, dukwiriye gukurikiza umugambi w’Imana. Kwikunda si byo 
bikwiriye gushyirwa imbere; kandi kwihugiraho nta cyubahiro bishobora guhesha umuntu. 
Imigambi yacu niramuka igendeye ku ntekerezo zacu gusa, Imana izaturekera mu makosa 
yacu. Ariko iyo dukurikije amabwiriza y’Imana, iradukiza igihe tugeze mu bihe biruhije. 
Ntabwo dukwiriye gucika intege, ahubwo mu biturushya byose dukwiriye gusaba ubufasha 
ku Mana, kuko ariyo ifite ibyiza byose dukeneye. Akenshi tuzisanga mu bihe biruhije, 
nyamara tugomba kubona ko dukeneye kwisunga Imana, dufite kwizera kwinshi. Imana 
izarinda umuntu wese wisanga mu ngorane, mu gihe agerageza gukomeza inzira zayo. {UIB 
250.1} 

Abinyujije mu kanwa k’umuhanuzi, Kristo adutegeka, “Gutanga ibyokurya tugaburira 
abashonji”, kandi “tugacumbikira abakene batagira aho baba”, ndetse “tukambika abatagira 
umwambaro”, no “kutirengagiza abavandimwe bacu.” Yesaya 58: 7-10. Yesu aradutegeka 



ati, “Mujye mu bihugu byose, mwigisha abaremwe bose ubutumwa bwiza.” Mariko 16:15. 
Nyamara se ni kangahe imitima yacu yiheba, tukagira kwizera guke, igihe tubonye ubukene 
dufite, kandi tugasanga ubushobozi bwacu ari buke. Kimwe na Andereya igihe yabonaga 
hari imitsima itanu gusa n’amafi mato abiri, turavuga tuti, “Ibyo byamarira iki abantu 
bangana batya?” Akenshi turakekeranya, tukanga gutanga ibyo dufite byose, dutinya ko 
byashira tugasigarira aho. Nyamara Yesu aratubwira ati, “Mube ari mwe mubagaburira.” 
Itegeko rye ririmo isezerano; kandi muri iryo sezerano harimo imbaraga za zindi 
zagaburiraga abantu ibihumbi bitanu bari hafi y’inyanja. (UIB 250.2} 

Mu gikorwa cya Kristo cyo guha abo bantu bashonje ibyo bari bakeneye icyo gihe, 
tubonamo icyigisho gikomeye mu by’umwuka ku bakozi b’Imana bose. Kristo ibyo yahawe 
na Se; yabihaye abigishwa; nabo babigeza ku bantu, kandi abantu nabo barabisangira. Bityo 
rero abafite ubumwe muri Kristo bazahabwa na we umutsima w’ubugingo, ari byo byokurya 
by’ijuru, maze na bo babigeze ku bandi. {UIB 250.3} 

Yesu yiringiye Imana, maze yenda ku mitsima yari mu kigega; nyamara umuryango we 
ugizwe n’abigishwa wari ufite ibyokurya bike, ariko ntiyabahamagaye ngo babanze 
bafungure, ahubwo yabahereje iyo mitsima, maze abategeka kuyigaburira abantu. 
Yatuburiye imitsima mu biganza bye; kandi kubera yuko ibiganza by’abigishwa byaherejwe 
na Kristo we Mutsima w’Ubugingo, ntibyigeze bibura icyo byakira. Ububiko bwari buhagije 
kuri bose. Bamaze kugaburira abantu bagahaga, nibwo batoraguye ubumanyu bw’imitsima, 
maze Kristo n’abigishwa be basangirira hamwe ibyo byokurya biturutse mu ijuru. {UIB 
250.4} 

Abigishwa babaye umuyoboro w’itumanaho hagati ya Kristo n’abantu. Kandi ibi bikwiriye 
gutera imbaraga abigishwa ba Kristo bo muri iki gihe. Kristo ni we banze rya byose, ni we 
soko y’imbaraga zose. Abigishwa bagomba kubona ibibatunga bikomotse kuri We. 
Umunyabwenge waminuje, ndetse n’ufite umutima ukunda iby’umwuka, bashobora gusa 
gutanga igihe na bo bahawe. Bo ubwabo ntacyo bashobora gutanga cyafasha umutima. 
Dushobora gusa gutanga ibyo duhawe na Kristo; kandi dushobora gusa guhabwa igihe natwe 
duhaye abandi. Mu gihe dukomeza gutanga, niko natwe dukomeza guhabwa; kandi iyo 
dutanze byinshi natwe duhabwa byinshi. Bityo rero dukomeza kwizera, kwiringira, guhabwa 
ndetse tugakomeza natwe gutanga. {UIB 250.5} 

Umurimo wo kubaka ingoma ya Kristo uzakomeza, nubwo ku bigaragarira amaso umurimo 
ugenda buhoro ndetse ingorane zigasa n’izituma utava aho uri. Igikorwa ni icy’Imana, kandi 
izatanga ubushobozi, ndetse izohereza abakozi, b’abanyakuri, bafite umurava, ndetse 
ibiganza byabo bizuzuzwa ibyokurya byo kugaburira abafite inzara. Imana ntiyirengagiza 



abakorana urukundo bageza ijambo ry’ubugingo ku bazimiye, kandi barambura ibiganza 
byabo kugira ngo bagaburire abashonje. {UIB 251.1} 

Mu murimo dukorera Imana, tubasha guhura n’ingorane igihe tugerageza kwishingikiriza 
ku byo umuntu ashobora kugeraho akoresheje impano ze ndetse n’ubushobozi bwe. Bityo 
rero, tukibagirwa guhanga amaso Databuja we Mukoresha wacu Mukuru. Akenshi umukozi 
wa Kristo ananirwa gusohoza inshingano ze. Maze agatangira kugereka umutwaro we ku 
itorero cyangwa ku bigo by’umurimo, aho kugira ngo yisunge Kristo we soko y’imbaraga 
zose. Ni ikosa rikomeye kwiringira ubwenge bw’abantu cyangwa umubare wabo mu 
murimo w’Imana. Umurimo mwiza ukorewe Kristo ntukomoka ku bwenge cyangwa 
ubwinshi bw’abantu, ahubwo ni ku mutima utunganye, kwicisha bugufi ndetse no kwizera 
Imana. Abantu bakwiriye gusohoza inshingano zabo, bagakora umurimo bakwiriye gukora, 
kandi bakagira umuhati wo kugera ku bataramenya Kristo. Aho kugira ngo uherereze 
inshingano zawe ku wundi utekereza ko akurusha impano, ukwiriye ahubwo gukora 
ukurikije ubushobozi bwawe. {UIB 251.2} 

Mu gihe wibajije mu mutima wawe uti, “Turagura he ibyokurya kugira ngo tugaburire aba 
bantu?” ntabwo igisubizo cyawe gikwiriye kurangwa no kutizera. Ubwo abigishwa 
bumvaga amabwiriza ya Kristo avuga ati, “Mube ari mwe mubagaburira,” batangiye kugira 
ingorane mu ntekerezo zabo. Barabajije bati, “Mbese dukwiriye kujya mu mijyi kugura 
ibyokurya?” No muri iki gihe, iyo abantu basonzeye umutsima w’ubugingo, abana b’Imana 
batangira kwibaza bati, mbese dutumire umuntu uturutse kure, kugira ngo aze abagaburire?” 
Ariko se Kristo yabivuze ate? “Nimwicaze abantu,” hanyuma arabagaburira. Mu gihe rero 
namwe muzengurutswe n’abantu bafite inyota, mukwiriye kuzirikana ko Kristo ahari. 
Mumugezeho ibibazo byanyu. Muzanire Yesu imitsima yanyu idahagije. {UIB 251.3} 

Ubushobozi dutunze bushobora kudahaza kugira ngo umurimo ukorwe; ariko nidukomera 
mu kwizera, tukizera imbaraga y’Imana ishobora byose, ubushobozi bwinshi buzaboneka. 
Niba umurimo ari uw’Imana, ni yo ubwayo izashaka uburyo bwo kurangiza umurimo wayo. 
Imana izagororera abayisunga kandi bakayiringira muri byose. Ibikeya bizakoreshwa neza 
mu murimo w’Imana, biziyongera mu gihe bigezwa ku bandi. Imitsima mike yari mu 
biganza bya Kristo yakomeje kwiyongera kugeza ubwo abantu benshi bari bashonje 
bahagijwe. Nitujya ku isoko y’imbaraga, tukarambura ibiganza byacu mu kwizera 
dutegereje guhabwa, tuzashyigikirwa mu murimo dukora, ndetse no mu bihe bikomeye, 
kandi tuzahabwa ubushobozi bwo kugeza ku bandi umutsima w’ubugingo. {UIB 251.4} 

Imana iravuga iti, “Mutange, namwe muzahabwa.” “Ubiba nke azasarura bike, naho ubiba 
nyinshi azasarura byinshi... Imana ishobora kubasazaho ubuntu bwose, kugira ngo 



murusheho gukora ibyiza byose, mufite ibibahagije muri byose, nk’uko byanditswe ngo, 
{UIB 252.1} 

“Yaranyanyagije aha abakene, 

Gukiranuka kwe guhoraho iteka ryose.” {UIB 252.2} 

“Iha umubibyi imbuto n’imitsima yo kumugaburira ni yo izabaha, ibongerere imbuto zanyu 
zo kubiba, kandi igwize imbuto zo gukiranuka kwanyu. Namwe muzatungishwa muri byose 
ngo mugire ubuntu bwose, butume Imana ihimbazwa.” Luka 6:38; 2 Abakorinto 9:6-11. 
{UIB 252.3} 



IGICE CYA 40 - KU KIYAGA NIJORO 


(Iki gice gishingiye muri Matayo 14:22-33; Mariko 6:45-52; Yohana 6:14-21). 

Ubwo bari bicaye mu bwatsi butoshye bw’ikibaya, izuba rirenze, abantu bakomeje kurya 
ibyokurya Kristo yabahaye. Amagambo bari bumvise uwo munsi yabagezeho ari ijwi 
ry’Imana. Ibikorwa byo gukiza bari babonye uwo munsi byari ibishobora gukorwa gusa 
n’imbaraga y’Imana. Icyakora igitangaza cyo gutubura umutsima cyanyuze buri wese mu 
bari aho. Kandi abari aho bose byabagiriye akamaro. Mu bihe bya Mose, Imana yagaburiye 
Abisiraheri ubwo yabahaga manu mu butayu; ariko se uyu we ni nde wabagaburiye iki gihe 
utari wa wundi nyine Mose yari yarahanuye? Nta bushobozi bw’umuntu n’umwe 
bwashoboraga kuvana mu mitsima itanu n’amafi abiri ibyokurya bihagije abantu ibihumbi 
bitanu. Nuko baravuga bati, “Mu by’ukuri uyu ni wa muhanuzi ugomba kuza ku isi.” {UIB 
253.1} 

Uko umunsi wakuze niko bakomeje kumva bizeye ibyo. Icyo gikorwa gitangaje 
cyabahamirije ko Umucunguzi wategerejwe igihe kirekire noneho ari kumwe na bo. 
Ibyiringiro by’abo bantu byakomeje kuba byinshi. Bati uyu ni we uzatuma i Yudeya hamera 
nka paradiso ku isi, agatuma igihugu gitemba amata n’ubuki. Uyu ni we ushobora guhaza 
ibyifuzo byacu byose. Ni we ushobora kuvanaho uburetwa bw’Abaroma. Ni we ushobora 
gucungura Yudeya na Yerusalemu. Uyu ashobora gukiza abasirikare bakomerekeye ku 
rugamba. Ashobora kugaburira ibyokurya ingabo nyinshi. Ashobora kunesha amahanga, 
maze agaha Isiraheri intsinzi no kuganza. {UIB 253.2} 

Muri ibyo byishimo byinshi abantu bari biteguye kumwimika ngo abe Umwami. Ariko 
babonye ko adashishikajwe no kwishakira icyubahiro no kwireherezaho abantu. Babonye 
ko atandukanye n’abatambyi ndetse n’abategetsi, maze batinya ko atazigera yihutisha 
kwicara ku ntebe ya Dawidi. Babigiyemo inama, maze biyemeza kumutwara ku ngufu ngo 
bamwimike abe Umwami wa Isiraheri. Abigishwa bifatanije n’abantu kugira ngo Umwami 
wabo yimikwe ku ntebe ya Dawidi. Batekereje ko kwicisha bugufi kwa Kristo ari ko gutuma 
yanga kwemera icyo cyubahiro. Baravuze bati muze twamamaze Umucunguzi wacu. 
Mureke twemeze aba batambyi n’abakuru b’abirasi na bo bahe icyubahiro uje yambaye 
imbaraga z’Imana. {UIB 253.3} 

Bagaragaje ubwuzu bwinshi mu gushaka kugera ku mugambi wabo; ariko Yesu yabonye 
ibyo barimo, kandi yari abisobanukiwe kurusha uko babizi, ku buryo yabonaga neza 
ingaruka z’ibyo bikorwa byabo. Nyamara n’icyo gihe abatambyi n’abakuru bari bagishaka 
kumwambura ubugingo. Bamuregaga kubatwara abayoboke. Iyo baza kumwimika byari 
gukurikirwa n’imyivumbagatanyo, maze bigatuma umurimo mu by’umwuka usubira 
inyuma. Bidatinze rero ibyo barimo byagombaga guhagarara. Yesu yahamagaye abigishwa 



be, abategeka ko bafata ubwato bagahita basubira i Kaperinawumu, hanyuma na we 
agasigara asezerera abantu. {UIB 253.4} 

Byari bibaye ubwa mbere bisa n’aho biruhije kubahiriza amabwiriza ya Yesu. Abigishwa 
bari bamaze kwiringira ko icyo kivunge cy’abantu kizabafasha kwimika Yesu; ku buryo 
batashoboraga kumva uburyo ibyo byose byahinduka ubusa. Abantu benshi bari baje 
kwizihiza Pasika bari bafite amatsiko yo kubona uwo muhanuzi mushya. Abayoboke ba 
Yesu bo babonaga ko uwo wari umugisha wo kwimika ku ngoma ya Isiraheri Umwigisha 
wabo bakundaga. Muri icyo gihe bari bafite ubwuzu bwo gusohoza umugambi wabo, byari 
bibakomereye kugenda bonyine, maze bagasiga Yesu muri icyo kidaturwa. Banze kwemera 
ibyo ababwiye; ariko Yesu noneho yavuganye ububasha atari akunze gukoresha. Bamenye 
neza ko badashobora gukomeza kwanga, maze basubirayo bacecetse bajya ku nyanja. {UIB 
253.5} 

Yesu noneho yategetse abantu ngo batahe; kandi yababwiye akomeje ku buryo bahise 
bamwumvira. Amagambo yo kumusingiza no kumushimagiza yaragabanutse. Umugambi 
wabo wo kumufata ngo bamwimike warakendereye, kandi indoro nziza yo kumwishimira 
yagabanutse mu maso habo. Muri abo bantu harimo abagabo b’imbaraga benshi kandi 
bamaramaje mu mugambi wabo; ariko ishusho y’ubwami ya Yesu, hamwe n’amagambo ye 
make atuje kandi yuzuye imbaraga, byatumye batuza, bareka imigambi yabo. Babonye ko 
afite ubutegetsi busumba ubwo ku isi, ntibongera kugira icyo bavuga ahubwo baramwubaha. 
{UIB 254.1} 

Ubwo Yesu yasigaraga wenyine, “yagiye ku musozi gusenga.” Yamaze umwanya yinginga 
Imana. Ntabwo yisengeraga ahubwo yasengeraga abantu.Yasabye imbaraga zo gushobora 
kwereka abantu imiterere y’umurimo we, kugira ngo Satani atayobya imyumvire yabo no 
gushyira mu gaciro kwabo. Umukiza yari azi neza ko iminsi ye y’umurimo we ku isi yari 
hafi kurangira, kandi ko abantu bake ari bo bazamwakira nk’Umucunguzi. Yari ananiwe 
kandi arushye mu mutima, ariko yakomeje gusengera abigishwa be. Bari bageze igihe benda 
kugeragezwa. Ibyiringiro byabo bishingiye ku ntekerezo zabo no kwihenda bari bafite, byari 
hafi kumarwa n’ibihe biruhije ndetse by’urukozasoni. Mu mwanya wo kubona Yesu 
yimikwa ku ngoma ya Dawidi, bari hafi kumureba abambwa ku musaraba. Kandi mu kuri 
uko niko kwari kuba ukwimikwa kwe. Nyamara ibyo ntibari babisobanukiwe, maze 
bikabatera guhura n’ibishuko, ariko ntibabibone nk’aho ari ibishuko. Iyo bitaza kuba ari 
umurimo wa Mwuka Wera ngo amurikire intekerezo zabo, kwizera kw’abigishwa kwari 
kuyoyoka. Byababaje Yesu cyane kubona ko uburyo abigishwa be babonaga ubwami bwe, 
byagarukiraga gusa ku cyubahiro ndetse n’ikuzo byo mu isi. Yari afite umutwaro uremereye 
umutima we ku bwabo, maze abasabira afite amarira n’agahinda kenshi. {UIB 254.2} 



Abigishwa bamaze akanya bari aho imusozi, nubwo Yesu yari yabasabye kuhava. 
Baramutegereje bibwira ko ari buze kubasanga. Ariko ubwo babonaga ko ijoro rigeze, 
“Bikira mu bwato, bambuka inyanja bagana i Kaperinawumu.” Bari batandukanye na Yesu 
bafite imitima itishimye, ndetse bumvaga batanyuzwe kuruta ibindi bihe byose kuva 
bamwemeye nk’Umwami wabo. Bakomeje kwijujuta kubera ko yabangiye kumwimika ngo 
abe Umwami. Barigaye kuba barahise bemera ibyo yabategetse. Batekereje ko iyo baza 
guhatiriza bari gushobora kugera ku mugambi wabo. {UIB 254.3} 

Batangiye kugira kutizera mu ntekerezo zabo no mu mitima yabo. Gukunda icyubahiro 
byabahumye amaso. Bari bazi ko Yesu yanzwe n’Abafarisayo, ku buryo bifuzaga cyane ko 
yahabwa icyubahiro nk’uko batekerezaga ko abikwiriye. Bahuraga n’ikigeragezo 
kibakomereye cy’uko babanaga n’umwigisha wakoraga ibitangaza bikomeye, nyamara 
bagafatwa nk’abanyabinyoma. Mbese bashoboraga gukomeza kwitwa abayoboke 
b’umuhanuzi w’ibinyoma? Mbese Kristo ntiyari kuzigera aba umwami ngo ashyireho 
ubutegetsi bwe? Ariko se ni kuki Uwari afite imbaraga zingana zityo atemeye kwiyerekana 
mu bushobozi bwe bwose, ngo maze atume abigishwa be badahura n’ingorane zikomeye? 
Kandi ni kuki atigeze akiza Yohana Umubatiza ngo ye gupfa urupfu rubi? Muri ubwo buryo 
abigishwa bakomeje gutekereza ibintu byinshi kugeza ubwo bishyize mu mwijima mu buryo 
bw’iby’umwuka. Batangiye kwibaza bati, Mbese Yesu yashobora kuba umubeshyi, nk’uko 
Abafarisayo babivuga? {UIB 254.4} 

Uwo munsi abigishwa bari babonye ibikorwa by’agatangaza Yesu yakoze. Byari bimeze 
nk’aho ijuru ryamanutse rikaza ku isi. Intekerezo zerekeranye n’uwo munsi utagira uko usa, 
umunsi w’ubwiza, zagombaga kuba zaratumye imitima yabo yuzura kwizera ndetse 
n’ibyiringiro. Iyo baza gukomeza kuganira ibyerekeye uwo munsi bahuje imitima, ntibari 
kugwa mu moshya. Ariko bari buzuwe n’urucantege. Ntibashoboye gutegera amatwi 
amagambo ya Kristo ubwo yababwiraga ati, “Nimuteranye ubuvungukira busigaye hatagira 
ikintu gipfa ubusa.” Icyo cyari igihe cy’imigisha myinshi ku bigishwa, nyamara bari bamaze 
kubyibagirwa. Bari bageze mu muraba w’inyanja. Intekerezo zabo ntizari zihamye hamwe, 
maze Imana ibongerera ibyo kubabaza imitima yabo no gutwara ubwenge bwabo. Imana 
ibyo irabikora iyo abantu bigeretseho imitwaro n’ibibarushya. Abigishwa ntibari bakeneye 
kwizanira ingorane. Ibyago ubwabyo byari hafi yabo. {UIB 255.1} 

Umuraba ukaze wari ubegereye, mu gihe batari biteguye. Cyari ikinyuranyo gikomeye, kuko 
umunsi wari wababereye mwiza; ku buryo ubwo umuraba wituraga ku bwato, bagize 
ubwoba bwinshi. Bahise bibagirwa kutanyurwa kwabo, kwizera guke bari bafite ndetse no 
kurambirwa kwabo. Buri wese yagerageje kugashya ngo ubwato butarohama. Bari bamaze 
kugenda urugendo ruto mu nyanja bava i Betesida bajya aho bagombaga gusanga Yesu. Mu 
bihe bisanzwe urwo rugendo rwafataga amasaha make, ariko noneho umuyaga wagendaga 



ubatwara kure y’aho bashakaga kwambukira. Bageze mu rukerera bakirwanya umuraba. 
Bari bananiwe cyane ku buryo bari bihebye biteguye kurohama. Umuraba n’umwijima wo 
mu nyanja byabagaragarije neza intege nke zabo, maze bifuza cyane kubona Umwami wabo. 
{UIB 255.2} 

Yesu ntiyari yabibagiwe. Yabitegerezaga ari ku nkombe, areba uburyo abo bagabo barwana 
n’umuraba bafite ubwoba bwinshi. Nta na rimwe yigeze akura amaso ku bigishwa be. 
Yabagumishijeho amaso, akomeza kwitegereza ubwato bwari mu muraba burimo abantu 
b’agaciro kenshi; kuko abo bantu ari bo bajyaga kuba umucyo w’isi. Nk’uko umubyeyi ufite 
urukundo rwinshi ahoza amaso ku mwana we, niko n’Umwami w’impuhwe atavanye amaso 
ku bigishwa be. Imitima yabo imaze kujya hamwe, imigambi yabo mibi imaze gucogora, 
kandi ubwo basabaga ubufasha bicishije bugufi, bahereyeko barabuhabwa. {UIB 255.3} 

Mu gihe babonaga ko barohamye rwose, muri urwo rukerera babonye umuntu udasanzwe 
agenda ku mazi aza abasanga. Ariko ntibamenye ko ari Yesu. Uwari uje kubatabara 
bamutekereje nk’umwanzi. Bagize ubwoba bwinshi. Ya maboko yari afashe ingashya 
azikomeje, yahise azirekura. Ubwato bwahise buteraganwa n’umuraba; maze amaso yabo 
bakomeje kuyahanga umuntu babonaga agenda hejuru y’inyanja yarimo umuraba. {UIB 
255.4} 

Batekereje ko ari baringa ibagaragariza ko bagiye kurimbuka, maze barataka bafite ubwoba 
bwinshi. Yesu yakomeje kugenda asa n’ugiye kubacaho; ariko baramumenye, maze 
barataka, bamwinginga ngo abatabare. Umwami wabo yarahindukiye arabareba, maze ijwi 
rye ribamara ubwoba, aravuga ati, “Nimuhumure, ni jye, mwitinya.” {UIB 255.5} 

Bakimara kubona ko ari we, Petero yasazwe n’umunezero. Yabaye nk’utarabyizera neza, 
maze aravuga ati, “Mwami niba ari wowe, untegeke nze aho uri ngendesha amaguru hejuru 
y’amazi. Aramusubiza ati, ngwino.” {UIB 256.1} 

Petero ahanga amaso kuri Yesu, maze agenda yumva ashikamye; ariko agera aho yumva 
yihagije ubwe, maze akebuka inyuma areba bagenzi be bari mu bwato, amaso ayavana ku 
Mukiza we. Umuyaga wari mwinshi. Umuraba wariyongereye, maze amazi aba menshi 
hagati ye n’Umwami we; bituma agira ubwoba bwinshi. Haciyemo akanya atareba Yesu 
n’amaso ye, maze kwizera kwe kuragabanuka. Yatangiye kurengerwa n’amazi. Mu gihe 
umuraba wari hafi kumuzanira urupfu, Petero yarengeje amaso ayo mazi yasheze, maze 
ayahanga Yesu, arataka ati, “Databuja, nkiza.” Uwo mwanya Yesu arambura ukuboko kwe 
aramufata, aramubwira ati, “Yewe ufite kwizera guke we, ni iki gitumye ushidikanya?” 
{UIB 256.2} 



Petero yagendanye na Yesu, amufashe mu kiganza, maze binjira mu bwato bari kumwe. 
Petero noneho yaratuje aguma hamwe. Nta mpamvu yari agifite yo kwirata kuri bagenzi be, 
kuko kutizera kwe no kwihugiraho byari bitumye abura ubuzima bwe. Igihe yavanaga amaso 
kuri Yesu, ntiyashoboye gutera intambwe, ahubwo yatangiye kurohama. {UIB 256.3} 

Mu gihe tugeze mu makuba, ni kangahe tumera nka Petero! Twitegereza umuraba, aho 
kugira ngo duhange amaso Umukiza. Intambwe zacu zirayoba, maze amazi asuma 
akaturengera. Yesu ntiyahamagaye Petero ngo aze aho ari kugira ngo arohame; Ntabwo 
aduhamagara kumukurikira ngo hanyuma adutererane. Aravuga ati, “Witinya kuko 
nagucunguye, naguhamagaye mu izina ryawe uri uwanjye. Nunyura mu mazi nzaba ndi 
kumwe nawe, nuca mu migezi ntizagutembana. Nunyura mu muriro ntuzashya, kandi 
ibirimi byawo ntibizagufata. Kuko ndi Uwiteka Imana yawe, Uwera wa Isiraheli Umukiza 
wawe.” Yesaya 43:1-3. {UIB 256.4} 

Yesu yari azi imiterere n’imico y’intumwa ze. Yari azi uburyo kwizera kwabo 
kuzageragezwa. Mu byabereye ku nyanja, Yesu yifuzaga kugaragariza Petero intege nke ze, 
- kugira ngo amwereke ko umutekano we wavaga mu kwisunga iteka imbaraga z’Imana. 
Mu muraba w’ibigeragezo yagendaga ashikamye kuko yivanyeho amaso maze akisunga 
Umikiza wenyine. Igihe yibwiye ko we ubwe afite imbaraga niho Petero yagaragaye ko ari 
umunyantegenke; kandi amaze kumenya intege nke ze niho yumvise akeneye kwisunga 
Kristo. Iyo aza gusobanukirwa neza n’icyigisho Yesu yashakaga kumwigishiriza aho ku 
nyanja, ntiyari gutsindwa igihe yahuraga n’ikigeragezo kirushijeho gukomera. {UIB 256.5} 

Buri munsi Imana ihora yigisha abana bayo. Mu byo bahura na byo buri munsi mu mibereho 
yabo, Imana iba ibategurira kuzatunganya uruhare rwabo mu bikorwa bikomeye Imana 
yabateguriye. Kandi uburyo bitwara mu bigeragezo bahura na byo buri munsi, ni cyo 
kigaragaza kuzatsinda cyangwa gutsindwa kwabo mu bihe bikomeye by’ubu buzima. {UIB 
256.6} 

Abantu batibuka kwisunga Imana buri munsi bazatsindwa n’ibigeragezo. Hari igihe 
twakwibwira ko duhagaze dushikamye, kandi ko nta kizadushobora. Dushobora kuvuga tuti, 
Nzi uwo nizeye uwo ari we; kandi nta gishobora gutuma ndeka kwizera Imana ndetse 
n’Ijambo ryayo. Nyamara Satani ashaka kudufatira mu ngeso na kamere byacu, kugira ngo 
aduhume amaso ntidushobore kumenya intege nke zacu hamwe n’amakosa yacu. Keretse 
nitumenya intege nke zacu maze tugahanga amaso yacu Kristo, ni bwo tuzashobora 
guhagarara dushikamye. {UIB 257.1} 

Yesu akimara kugera mu bwato, umuraba waratuje. Maze ako kanya ubwato bugera aho 
bajyaga. Rya joro riteye ubwoba ryakurikiwe n’umucyo w’izuba rya mu gitondo. 



Abigishwa, hamwe n’abandi bari mu bwato, baramupfukamira bafite imitima yo gushima, 
baravuga bati, “Ni ukuri uri Umwana w’Imana!” {UIB 257.2} 



IGICE CYA 41 - IBYABEREYE I GALILEYA 


(Iki gice gishingiye muri Yohana 6:22-71) 

Yesu amaze kubuza abantu kumwimika ngo abe Umwami, yari azi ko igihe cy’impinduka 
mu mateka ye kigeze. Abantu benshi bifuzaga kumwimika ngo abe Umwami, bari hafi 
kumutererana. Urucantege rwagendanaga n’imigambi yabo yo kwikanyiza, rwari hafi 
guhindura urukundo rwabo urwango, no gushimagiza Yesu kugahindukamo ibitutsi. Ariko 
nubwo Yesu yari azi ibi, ntacyo yakoze kugira ngo iyo migambi yabo mibi ayihindure. Kuva 
mu ntangiriro ntiyigeze agaragariza abayoboke be ibyiringiro byo kuzahabwa ingororano 
hano ku isi. Ku wazaga wese ashaka kuba umwigishwa we, yari yaravuze ati, “Inguzu zifite 
imyobo n’ibiguruka mu kirere bifite ibyari, ariko Umwana w’umuntu ntafite aho kurambika 
umusaya.” Matayo 8:20. Iyo abantu baza gusangira iby’isi na Kristo, bari kumuyoboka ari 
benshi cyane; nyamara kumuyoboka muri ubwo buryo ntiyari kubyemera. No mu babanaga 
na we, hari benshi bari bafite ibyiringiro by’ubwami bwe bwo ku isi. Ariko ntibyari byiza 
ko bihenda. Icyigisho mu by’umwuka cyari mu gitangaza cyo gutubura imigati ntibari 
bagisobanukiwe neza. Byagombaga rero gusobanurwa neza. Kandi ubu busobanuro bushya 
bwajyaga kubazanira ikigeragezo gishya. {UIB 258.1} 

Igitangaza cyo gutubura imigati cyamenyekanye hose, hanyuma bukeye mu gitondo abantu 
benshi baza i Betesida kureba Yesu. Baje ari benshi cyane, bamwe banyuze mu bwato, 
abandi mu nzira y’ubutaka. N’abari batandukanye na we ku mugoroba baragarutse, bibwira 
ko basanga agihari; kuko nta bwato bwari buhari yashoboraga gukoresha ngo yambuke. 
Baramushatse ntibamubona, ndetse bamwe bajya i Kaperinawumu, bagerageza kumushaka. 
{UIB 258.2} 

Hagati aho, yari yageze i Genezareti, hanyuma y’umunsi umwe batamubona. Bamaze 
kumenya ko yahageze, “birukanka impande zose muri icyo gihugu cyose, batangira guheka 
abarwayi mu ngobyi babazererana aho bamwumvise.” Mariko 6:55. {UIB 258.3} 

Hashize igihe runaka ajya mu rusengero, hanyuma abari baje i Betesida bamusangayo. 
Babwirwa n’abigishwa be uburyo yakoresheje ngo yambuke inyanja. Abigishwa 
batekerereje abo bantu, uburyo umuraba wari ukaze, igihe kirekire bamaze bagerageza 
kurwanya uwo muraba ngo batarohama, uburyo babonye Yesu agenda ku nyanja, ubwoba 
bwinshi bagize, amagambo yababwiye yo kubahumuriza, uburyo Petero yagerageje kugenda 
hejuru y’amazi n’uko byamugendekeye, ndetse bababwira n’uburyo Yesu yaturishije 
umuraba maze bakagera ku nkombe amahoro. Abantu babaye nk’aho batanyuzwe, ahubwo 
bateranira iruhande rwa Yesu, bakomeza kumubaza bati, “Mwigisha, waje hano ryari?” 
Bifuzaga ko yabibwirira mu magambo ye byinshi byerekeye icyo gitangaza cyari cyabaye. 
{UIB 258.4} 



Yesu ntabwo yabamaze amatsiko. Yababwiye ababaye ati, “Ndababwira nkomeje ko 
igitumye munshaka atari uko mwasobanukiwe ibitangaza mwabonye nkora, ahubwo ari uko 
mwariye imigati mugahaga.” Ntabwo bamushakaga kuko bari bafite impamvu nziza; 
ahubwo bari bamaze kugaburirwa imitsima, bityo biringiraga ko kumuba hafi bizatuma 
bakomeza kumuvanaho inyungu mu by’umubiri. Yesu yarababwiye ati, “Ntimukorere 
ibyokurya bishira, ahubwo mukorere ibyokurya bigumaho kugeza ku bugingo buhoraho.” 
Ntimukishakire gusa inyungu mu by’umubiri. Ntimugashyire imbere kwishakira iby’ubu 
buzima, ahubwo mushake ibya Mwuka, kandi mwishakire ubwenge buzahoraho itekaryose. 
Ibyo bishobora gutangwa n’Umwana w’Imana wenyine; “kuko Se ari we Mana 
yamushyizeho ikimenyetso cyayo.” Yohana 6:27. (UIB 258.5} 

Abumvaga Yesu bamaze akanya bafite amatsiko yo kumva amagambo ababwira. 
Bamubajije batangaye bati, “Tugire dute ngo dukore imirimo y’Imana?” Bari barakoze 
imirimo myinshi kandi iruhije kugira ngo bemerwe n’Imana; kandi bari biteguye kumva 
ubundi buryo bushya bw’imikorere yatuma bagira icyizere kirushijeho cyo kwemerwa. 
Ikibazo cyabo cyashakaga kuvuga ngo, Ni iki dukwiriye gukora kugira ngo tubone ijuru? Ni 
ikihe giciro dusabwa gutanga kugira ngo tubone ubugingo bw’ahazaza? {UIB 259.1} 

“Yesu arabasubiza ati,’Umurimo w’Imana nguyu: ni uko mwizera uwo yatumye.’” Igiciro 
cy’ijuru ni Yesu. Inzira igeza abantu mu ijuru ni inyura mu kwizera “Umwana w’Intama 
w’Imana ukuraho ibyaha by’abari mu isi.” Yohana 1:29. {UIB 259.2} 

Ariko abantu ntibahisemo gufata aya magambo ye nk’ukuri guturutse mu ijuru. Yesu yari 
yarakoze umurimo ubuhanuzi bwavuze ko Mesiya azakora; ariko bo ntibari bakabona ibyo 
kwifuza kwabo kwatekerezaga ko ari wo murimo We. Kristo yagaburiye abantu benshi 
atubuye imitsima mike; kandi mu gihe cya Mose Abisiraheri bagaburiwe manu imyaka 
mirongo ine, bityo rero hari hitezwe imigisha myinshi izakomoka kuri Mesiya. Imitima yabo 
yuzuye kutanyurwa yakomeje kwibaza impamvu Yesu washoboraga gukora ibitangaza 
bikomeye biboneye, atagombaga guha abantu be bose amagara mazima, imbaraga, 
n’ubukire, akabavana mu buretwa bw’ababategekaga, maze akabaha ubutegetsi 
n’icyubahiro? Kuba yarahamyaga ko yavuye ku Mana, nyamara akanga kuba umwami wa 
Isiraheli, byababeraga urujijo. Kwanga kuba umwami kwe babihaga ubusobanuro butari 
bwo. Abenshi batekerezaga ko adafata icyemezo cyo kuba umwami bavuga ko nawe ubwe 
yashidikanyaga ku murimo we nk’uwatumwe n’ijuru. Muri ubwo buryo babibye kutizera 
mu mitima yabo, maze imbuto Satani yababibyemo irakura, bagira urujijo no 
kudasobanukirwa mu mitima yabo. {UIB 259.3} 



Umwigishamategeko umwe amubaza asa n’umuseka ati, “Urakora kimenyetso ki ngo 
tukirebe tukwizere? Icyo wakora ni iki? Ba sogokuruza bacu bariraga manu mu butayu; 
nk’uko byanditswe ngo, Yabahaye kurya umutsima uvuye mu ijuru.” (UIB 259.4} 

Abayahudi bahaga icyubahiro Mose nk’uwatanze manu, bakaba ari we basingiza, 
bakibagirwa Uwo ibyo bikorwa byose byakomokagaho. Ba sekuruza bitotombeye Mose, 
ndetse bashidikanya ku murimo we nk’uwakoreraga Imana. Muri ubwo buryo bumwe 
abuzukuru babo banze Uwabazaniye ubutumwa buvuye ku Mana. “Hanyuma Yesu 
arababwira ati, Ni ukuri , ni ukuri, ndababwira yuko Mose atari we wabahaye umutsima 
uvuye mu ijuru.” Uwatanze manu yari ahagaze muri bo. Ni Kristo ubwe wayoboye 
Abisiraheri mu butayu, akanabagaburira buri munsi umutsima uvuye mu ijuru. Ibyo 
byokurya byari urugero rw’umutsima uturutse mu ijuru. Umwuka mutangabugingo, uturuka 
ku Mana ubwayo, ni yo manu y’ukuri. Yesu yaravuze ati, “Kuko umutsima w’Imana ari 
umanuka uva mu ijuru, ugaha abari mu isi ubugingo.” Yohana 6:33. {UIB 259.5} 

Bakomeje gutekereza ko Yesu avuga ibyerekeye ibyokurya by’umubiri, maze bamwe mu 
bamwumvaga baravuga bati, “Databuja, ujye uduha uwo mutsima iteka.” Maze Yesu 
arabahamiriza ati, “Ni jye mutsima w’ubugingo.” {UIB 260.1} 

Urugero Kristo yari abahaye rwari rumenyerewe ku Bayahudi. Mose, ayobowe na Mwuka 
Muziranenge, yari yarababwiye ati, “Umuntu ntatungwa n’umutsima gusa, ahubwo atungwa 
n’amagambo yose ava mu kanwa k’Uwiteka.” Kandi umuhanuzi Yeremiya na we yaranditse 
ati, “Amagambo yawe amaze kuboneka ndayarya, maze ambera umunezero n’ibyishimo 
byo mu mutima wanjye.” Gutegeka kwa kabiri 8:3; Yeremiya 15:16. Abigishamategeko na 
bo ubwabo bari bafite imvugo igira iti, kurya umutsima, bisobanura mu buryo bw’umwuka, 
kwiga amategeko no gukora ibikorwa byiza; kandi bavugaga ko Mesiya n’aza Isiraheri yose 
izagaburirwa. Inyigisho z’abahanuzi zahamyaga neza icyigisho cyerekeranye n’igitangaza 
cyo gutubura imitsima. Icyi cyigisho Yesu yashakaga kugisobanurira abari bamutegeye 
amatwi mu rusengero. Iyo baza kumenya Ibyanditswe, bari gusobanukirwa n’amagambo ye 
ubwo yavugaga ati, “Ni jye mutsima w’ubugingo.” Umunsi umwe mbere y’aho, abantu 
benshi bari bashonje kandi bananiwe, bari bahagijwe n’umutsima yabahaye. Nk’uko muri 
uwo mutsima bahavanye kugarura intege bakamererwa neza, niko no muri Kristo 
bagombaga kuhabonera imbaraga zibaha ubugingo buhoraho. Yesu arababwira ati, “Ni jye 
mutsima w’ubugingo, uza aho ndi ntazasonza na hato, n’unyizera ntabwo azagira inyota na 
hato.” Akomeza anababwira ati, “Ariko nababwiye yuko mwambonye, nyamara 
ntimwanyizera.” {UIB 260.2} 

Bari barabonye Kristo babihamirijwe na Mwuka Wera, ndetse babigaragarizwa n’Imana mu 
mitima yabo. Ibikorwa bigaragaza imbaraga ze byanyuraga mu maso yabo umunsi ku 



wundi, nyamara bongeye kumusaba ikindi kimenyetso. Niyo aza kugitanga, bari gukomeza 
kutizera nka mbere. Niba bataremejwe n’ibyo babonye ndetse bumvise, nta kamaro byari 
bifite kongera kubereka ibikorwa by’agatangaza. Kutizera gutuma habaho iteka urwitwazo 
rwo gushidikanya, ndetse kukirengagiza ibihamya bifatika. {UIB 260.3} 

Kristo yongeye kuvugana n’imitima yabo yinangiye. “Uza aho ndi sinzamwirukana na 
hato.” Abamwizeye bafite kwizera, yavuze yuko bazabona ubugingo buhoraho. Nta n’umwe 
wagombaga kubura ubugingo. Nta mpamvu yagombaga gutuma Abafarisayo 
n’Abasadukayo bajya impaka ku byerekeye ubugingo bw’ahazaza. Nta mpamvu abantu 
bagomba gukomeza kurira badafite ibyiringiro kubera ababo bapfuye. “Kuko icyo data 
ashaka ari iki, ni ukugira ngo umuntu wese witegereza umwana akamwizera ahabwe 
ubugingo buhoraho, nanjye nzamuzure ku munsi w’imperuka.” {UIB 260.4} 

Ariko abayobozi b’Abayahudi byarabababaje, “baravuga bati, Uyu si we Yesu mwene 
Yosefu, ntituzi se na nyina? Ni iki gituma avuga ko yavuye mu ijuru?” Bashatse gutera 
abantu kutamwemera, berekana mu buryo bwo kumuhinyura ko akomoka ku bakene. 
Berekanaga bamusuzuguye ko imibereho ye ari iy’umunyegalileya uciye bugufi, kandi ko 
akomoka mu muryango wa gikene. Bavuze ko amagambo y’uwo mubaji utarize, 
batagombaga kuyaha agaciro. Kubera ko yari yaravutse mu buryo budasanzwe bashatse 
kumvisha abantu ko n’inkomoko ye itazwi, bityo bakerekana ko uburyo yavutse ku isi nabyo 
ari igisebo mu mateka ye. {UIB 260.5} 

Yesu ntiyigeze agerageza gusobanura iby’ubwiru bwo kuvuka kwe. Ntiyagerageje gutanga 
igisubizo ku byerekeye kuba yaravuye mu ijuru, nk’uko atagerageje gusubiza ibyerekeye 
uburyo yambutse inyanja agendesha amaguru. Ntabwo yahaga abantu ubusobanuro ku 
bitangaza byerekeranye n’imibereho ye. Mu bushake bwe ntiyigaragaje nk’umuntu 
w’ikirenga, ahubwo yihaye akamero k’umugaragu. Nyamara amagambo ye n’ibikorwa bye 
byagaragazaga kamere ye. Abemeye gukingura imitima yabo ngo imurikirwe n’Imana 
bashoboye kumenya ko “Ari Umwana w’ikinege wa Se, wuzuye ubuntu n’ukuri.” Yohana 
1:14. {UIB 261.1} 

Ubuyobe bw’Abafarisayo bwari bwarashoye imizi kurenza uko ibibazo byabo byerekanaga; 
kuko bwakomokaga ku guhaba kw’imitima yabo. Buri jambo ndetse n’igikorwa bya Yesu 
byatumaga Abafarisayo bamugirira ishyari; kuko umwuka wari ubarimo utahamanyaga na 
We. {UIB 261.2} 

“Nta wubasha kuza aho ndi, keretse arehejwe na Data wantumye; nanjye nkazamuzura ku 
munsi w’imperuka. Byanditswe mu byahanuwe ngo, bose bazigishwa n’Imana. Umuntu 
wese wumvise ibya Data akabyiga aza aho ndi.” Nta wushobora kuza kuri Kristo, keretse 



abemera kureshywa n’urukundo rwa Se. Imana yireherezaho imitima y’abantu bose, abanga 
rero iryo hamagara ni bo batemera gusanga Kristo. {UIB 261.3} 

Mu magambo ya Yesu ngo, “Bose bazigishwa n’Imana”, yashakaga kwibutsa amagambo 
aboneka mu buhanuzi bwa Yesaya: “Abana bawe bose bazigishwa n’Uwiteka, kandi 
bazagira amahoro menshi.” Yesaya 54:13. Aya magambo Abayahudi barayiyitiriraga. 
Barabyirataga bavuga ko Imana ari umwigisha wabo. Ariko Yesu yaberetse ko bishuka agira 
ati, “Umuntu wese wumvise ibya Data akabyiga aza aho ndi.” Bashoboraga kumenya Imana 
ari uko banyuze gusa kuri Kristo. Abantu baremwe ntibashoboraga kureba ubwiza 
bw’Imana. Abigishijwe n’Imana bategeraga amatwi Umwana wayo, kandi bashoboraga 
kumenya Yesu w’i Nazareti, Uwo Imana yerekaniye mu byo yaremye no mu byo 
yabahishuriye. {UIB 261.4} 

“Ni ukuri, ni ukuri, ndababwira yuko uwizera ari we ufite ubugingo buhoraho.” Binyuze 
muri Yohana ukundwa, ari we wategeye amatwi aya magambo, Mwuka Wera abwira 
amatorero ati, “Kandi uko guhamya ni uku, ni uko Imana yaduhaye ubugingo buhoraho, 
kandi ubwo bugingo bubonerwa mu mwana wayo. Ufite uwo Mwana, ni we ufite ubugingo.” 
1 Yohana 5:11, 12. Maze Yesu arababwira ati, “Nanjye nzamuzura ku munsi w’imperuka.” 
Kristo yabaye umubiri umwe natwe, kugira ngo natwe tugire umwuka umwe na we. Binyuze 
muri ubwo bumwe na we, tuzazuka tuve mu bituro, - atari ukwigaragaza kw’imbaraga za 
Kristo gusa, ahubwo ari uko binyuze mu kwizera, ubugingo bwe bwamaze kuba ubwacu. 
Abitegereza Kristo muri kamere ye nyakuri, bakamwakira mu mitima yabo, bafite ubugingo 
buhoraho. Binyuze muri Mwuka Kristo atura muri twe; kandi Mwuka w’Imana twakira 
binyuze mu kwizera, ni we ntangiriro y’ubugingo bw’iteka. {UIB 261.5} 

Abantu babwiye Kristo ibyerekeye manu yariwe na basekuruza mu butayu, nk’aho 
kuboneka kw’ibyo byokurya kwari igitangaza gikomeye kuruta icyo Yesu yakoze; ariko We 
yaberetse uburyo iyo mpano yari urugero ruto ugereranije n’imigisha yazaniye abatuye isi. 
Manu yashoboraga gufasha mu buzima bw’iyi si gusa; ntiyashoboraga kubuza umuntu 
gupfa, cyangwa ngo itange ubuzima bw’iteka; nyamara umutsima w’ijuru washoboraga 
kugaburira umuntu ukamugeza ku bugingo buhoraho. Umukiza yaravuze ati, “Ni jye 
mutsima w’ubugingo. Ba sekuruza wanyu bariraga manu mu butayu, nyamara barapfuye. 
Uyu niwo mutsima umanuka uva mu ijuru, kugira ngo umuntu uwurya ye gupfa. Ni jye 
mutsima muzima wavuye mu ijuru. Umuntu narya uwo mutsima azabaho iteka ryose.” 
Kristo arangije kubabwira atyo mu buryo bw’ikigereranyo, yongera ho andi magambo. 
Binyuze mu rupfu rwe, niho yashoboraga guha abantu ubugingo, maze muri ayo magambo 
akurikira yaberetse iby’urupfu rwe ruganisha ku gakiza. Aravuga ati, “Umutsima nzatanga 
ku bw’abari mu isi kugira ngo babone ubugingo, ni umubiri wanjye.” {UIB 261.6} 



Abayahudi bari hafi kuziririza Pasika i Yerusalemu, bibuka rya joro Abisiraheri bavanwaga 
mu buretwa, cya gihe marayika murimbuzi yanyuraga mu ngo z’Abanyamisiri. Mu mwana 
w’intama wa Pasika, Imana yifuzaga ko byatuma berekeza amaso yabo ku Mwana w’intama 
w’Imana, kandi biturutse muri icyo gishushanyo, bagashobora kwakira Uwitangiye ab’isi 
ngo babone ubugingo. Ariko Abayahudi bari barageze aho icyo gishushanyo bagiha agaciro 
kenshi, mu gihe birengagizaga ubusobanuro bwacyo. Ntabwo bashoboraga gusobanukirwa 
iby’umubiri w’Umwami. Ukuri kwashushanywaga mu muhango wa Pasika bakwigishirijwe 
mu magambo ya Kristo. Nyamara na ko bari bataragusobanukirwa. {UIB 262.1} 

Ni cyo cyatumye abigishamategeko bavuga barakaye bati, “Mbese uyu yabasha ate kuduha 
umubiri we ngo tuwurye?” Bari bumvise amagambo ye mu buryo bumwe n’ubwa Nikodemu 
ubwo yabazaga ati, “Mbese umuntu yabasha ate kubyarwa akuze?” Yohana 3:4. Mu buryo 
bumwe bumvaga ubusobanuro bw’amagambo ya Yesu, ariko nta bushake bari bafite bwo 
kuyemera. Bagorekaga amagambo ababwiye, biringira ko bizatuma abantu bamwanga 
bakamuvaho. {UIB 262.2} 

Kristo ntabwo yigeze apfobya ibimenyetso byamushushanyaga. Yabibukije uko kuri 
akoresheje amagambo akomeye ati, “Ni ukuri, ni ukuri, ndababwira yuko nimutarya umubiri 
w’Umwana w’umuntu, ntimunywe n’amaraso ye, nta bugingo muba mufite muri mwe. Urya 
umubiri wanjye, akanywa amaraso yanjye aba afite ubugingo buhoraho, nanjye nzamuzura 
ku munsi w’imperuka, kuko umubiri wanjye ari ibyokurya by’ukuri, n’amaraso yanjye ari 
ibyokunywa by’ukuri. Urya umubiri wanjye, akanywa amaraso yanjye aguma muri jye 
nanjye nkaguma muri we.” {UIB 262.3} 

Kurya umubiri no kunywa amaraso ya Kristo ni ukumwakira nk’Umukiza wacu, twiringiye 
ko atubabarira ibyaha, kandi ko twuzurira muri We. Iyo tuzirikanye urukundo rwe, 
tukarutekerezaho, kandi tukarunyweraho, nibwo dusangira na we kamere ye. Uko ibyokurya 
bikenewe n’umubiri, niko ubugingo bwacu bukeneye Kristo. Ibyokurya ntibishobora 
kutugirira akamaro, keretse tubiriye, maze bikaba igice kigize umubiri wacu. Na Kristo nta 
gaciro yaba afite muri twe, turamutse tutamuzi nk’Umukiza wacu. Kumenya Kristo mu 
magambo ntacyo byatumarira. Tugomba kugaburirwa na we, tukamwakira mu mutima 
wacu, kugira ngo ubugingo bwe bube ubwacu. Bityo tukakira urukundo rwe n’ubuntu bwe. 
{UIB 262.4} 

Icyakora n’ibyo bishushanyo ntibyerekana neza amahirwe y’isano abizera bagirana na 
Kristo. Yesu yaravuze ati, “Nk’uko Data uhoraho yantumye, nanjye nkaba ndiho ku bwa 
Data, niko undya nawe azabaho ku bwanjye.” Nk’uko Umwana w’Imana abeshwaho no 
kwizera Se, niko natwe dukwiriye kubeshwaho no kwizera Kristo. Yesu yari yariyeguriye 
byimazeyo ubushake bw’Imana, ku buryo mu mibereho ye yose yahangaga amaso kuri Se. 



Nubwo yageragejwe mu buryo bwose kimwe natwe, yabaye ku isi nyamara ntiyanduzwa 
n’ibibi byari bimuzengurutse. Natwe rero dukwiriye gutsinda nk’uko Kristo yatsinze. {UIB 
262.5} 

Mbese uri umuyoboke wa Kristo? Bityo rero ibyanditswe byose ku byerekeye imibereho 
y’iby’umwuka ni wowe byandikiwe, kandi wabigeraho ari uko wunze ubumwe na Yesu. 
Mbese umurava wawe uragenda ugabanuka? Mbese urukundo rwawe rwa mbere 
rwarakonje? Ukwiriye na none kwemera urukundo Kristo atanga. Urye umubiri we, kandi 
unywe amaraso ye, nibwo uzunga ubumwe n’Imana n’Umwana wayo. {UIB 263.1} 

Abayahudi bari bafite kwizera guke maze banga kumva iby’urukundo rwe, keretse gusa 
amagambo make mu byo yababwiraga. Mu mategeko y’imihango yabo babuzwaga kunywa 
amaraso, bityo bagaragaza ko imvugo ya Kristo idakwiriye na gato, bakomeza kuyijyaho 
impaka. Ndetse benshi mu bigishwa na bo baravuze bati, “Ayo magambo arakomeye, ni nde 
washobora kuyemera?” {UIB 263.2} 

Umukiza yarabashubije ati, “Mbese ibyo bibabereye igisitaza? None mwabona Umwana 
w’umuntu azamuka ajya aho yahoze mbere byamera bite? Mwuka ni we utanga ubugingo, 
umubiri ntacyo umaze. Amagambo mbabwiye ni yo mwuka, kandi ni yo bugingo.” {UIB 
263.3} 

Ubugingo bwa Kristo aha abatuye isi buboneka mu ijambo rye. Yesu yakijije abarwayi kandi 
yirukana abadayimoni akoresheje ijambo rye; yaturishije inyanja kandi azura abapfuye 
akoresheje ijambo rye; kandi abantu biboneye ko ijambo rye rifite imbaraga. Yababwiye 
ijambo ry’Imana, nk’uko yari yaravugiye mu bahanuzi bose ndetse n’abigisha bo mu 
Isezerano rya Kera. Bibiliya yose ihamya Kristo, kandi Umukiza yifuzaga ko abayoboke be 
bashingira kwizera kwabo ku ijambo. Mu gihe yari kuba atakiri kumwe na bo, ijambo ni ryo 
ryagombaga kuba isoko y’imbaraga kuri bo. Kimwe n’Umwami wabo, bagombaga 
kubeshwaho “n’amagambo yose ava mu kanwa k’Imana.” Matayo 4:4 {UIB 263.4} 

Nk’uko ubugingo bwacu mu by’umubiri bugizwe n’ibyo turya, niko n’ubugingo bwacu mu 
by’umwuka bubeshwaho n’ijambo ry’Imana. Buri muntu wese akwiriye gushaka ubugingo 
bukomoka mu ijambo ry’Imana. Nk’uko dushaka ibyokurya kugira ngo tubeho, ni ko 
dukwiriye no gushaka ijambo ry’Imana. Ntabwo dukwiriye kurihabwa gusa riturutse mu 
ntekerezo z’undi. Ahubwo dukwiriye kwiga Bibiliya twitonze, dusaba Imana ngo iduhe 
Mwuka Wera adufashe, kugira ngo dusobanukirwe n’ijambo ryayo. Dukwiriye gufata 
umurongo umwe, tugashyira intekerezo zacu ku magambo ari muri uwo murongo, dushaka 
kumenya icyo Imana itubwira. Dukwiriye kwibanda kuri ayo magambo kugeza tuyagize 
ayacu, kandi tukamenya “icyo Imana itubwira.” {UIB 263.5} 



Mu masezerano ye no mu miburo ye, Yesu nijye abwira. Imana yakunze abari mu isi cyane, 
bituma itanga Umwana wayo w’ikinege, kugira ngo jyewe nimwizera, ne kuzarimbuka, 
ahubwo nzahabwe ubugingo buhoraho. Ibivugwa mu ijambo ry’Imana nkwiriye kubigira 
ibyanjye. Amasezerano no gusenga, amabwiriza n’imiburo, byose bikaba ibyanjye. 
“Nabambanywe na Kristo ariko ndiho, nyamara si jye uriho, ahubwo ni Kristo uriho muri 
jye. Ibyo nkora byose nkiriho mu mubiri, mbikoreshwa no kwizera Umwana w’Imana 
wankunze akanyitangira.” Abagalatiya 2:20. Kubera ko kwizera kwakira amahame y’ukuri, 
ayo mahame ahinduka igice kigize umuntu kandi agahinduka imbaraga ikomeza ubugingo. 
Ijambo ry’Imana, iyo ryakiriwe mu mutima, ritunganya intekerezo, kandi rikinjira mu 
mikurire y’imico myiza. (UIB 263.6} 

Nidukomeza kurebesha Kristo amaso yo kwizera, tuzarushaho gukomezwa. Imana izereka 
ibikomeye abantu bayo bafite inzara n’inyota. Bazabona neza ko Kristo ari Umukiza wabo. 
Uko bakomeza kugaburirwa n’ijambo rye, barushaho kubona ko ritanga umwuka 
n’ubugingo. Ijambo rye risenya iby’isi n’ibya kamere yayo, maze rigatanga ubugingo 
bushya muri Kristo Yesu. Mwuka Wera aza mu mutima ari Umuhumuriza. Binyuze mu 
mbaraga ihindura y’ubuntu bwe, ishusho y’Imana yigaragaza mu bayoboke bayo; maze 
bagahinduka ibyaremwe bishya. Ahari urwango hajya urukundo, maze umutima ukakira 
ubwiza bw’ijuru. Ubu nibwo busobanuro bwo kubeshwaho “n’ijambo ryose rituruka mu 
kanwa k’Imana.” Bisobanura kurya umutsima uturutse mu ijuru. {UIB 264.1} 

Kristo yagaragaje ukuri guhoraho, kwerekeye isano iri hagati ye n’abayoboke be. Yari azi 
imico y’abiyitaga ko ari abigishwa be, kandi amagambo ye yageragezaga kwizera kwabo. 
Yavuze ko bagombaga kwizera kandi bagakora ibigendanye n’ibyo abigisha. Abamwemera 
bose bafata kamere ye, kandi bakagendera ku mico ye. Ibi byabasabaga kureka ibya mbere 
bagenderagamo. Byabasabaga kwiyegurira Kristo byimazeyo. Bahamagarirwaga kwitanga, 
bakaba abagwaneza kandi bakagira umutima wo kwicisha bugufi. Bagombaga kugendera 
mu nzira ifunganye yanyuzwemo na Yesu w’i Kaluvari, niba barifuzaga guhabwa impano 
y’ubugingo hamwe n’ubwiza bw’ijuru. {UIB 264.2} 

Ikigeragezo cyari gikomeye. Ubushyuhe abantu bari bafite bwo kumufata ngo bamugire 
umwami, bwari bumaze kugabanuka. Bavuze yuko amagambo ye yo mu rusengero 
yafunguye amaso yabo. Barekeye aho kwibeshya. Mu mitima yabo, batekereje ko 
amagambo ye abahamiriza ko atari Mesiya, kandi ko nta nyungu zo ku isi bazakura mu 
kwifatanya na we. Bari barashimishijwe n’imbaraga ze zikora ibitangaza; ndetse bifuzaga 
gukizwa indwara no kubabara; ariko ntibashoboraga kwemeranya n’imibereho ye yo 
kwitangira abandi. Ntabwo bari bitaye ku bwami buteye amatsiko bw’iby’umwuka 
yababwiraga. Ba bandi bamushakaga batabikuye ku mutima, bafite kwikanyiza, bari bageze 



aho batakimushaka. Niba ataremeraga gukoresha imbaraga ze n’ububasha bwe ngo 
ababohore ku ngoma y’Abaroma, babonaga ko ntacyo bahuriyeho. {UIB 264.3} 

Yesu yababwiye yeruye ati, “Hariho bamwe muri mwe batizera;” Arongera ati, “Nicyo 
cyatumye mbabwira yuko hatariho ubasha kuza aho ndi, keretse abihawe na Data.” 
yashakaga kubumvisha yuko niba batarasabana na we, byaterwaga nuko imitima yabo yari 
itarakira Mwuka Wera. “Ariko umuntu wa kamere ntiyemera iby’umwuka w’Imana kuko 
ari ubupfu kuri we, akaba atabasha kubimenya kuko bisobanurwa mu buryo bw’umwuka.” 
1 Abakorinto 2:14. Binyuze mu kwizera nibwo umutima ushobora gusobanukirwa n’ubwiza 
bwa Yesu. Ubwo bwiza burahishwe, kugeza ubwo binyuze mu Mwuka Wera, ukwizera 
gusakara mu mutima. {UIB 264.4} 

Kuko Yesu yagaye kutizera kwabo mu ruhame, abo bigishwa byabateye kujya kure ya Yesu. 
Ntabwo byabanejeje, maze bifuza kubabaza Umukiza kandi bifatanya n’uburyarya 
bw’Abafarisayo, bityo batera umugongo Yesu, barigendera bafite gusuzugura mu mitima 
yabo. Bari bamaze guhitamo, - bari barahisemo kumera nk’umubiri utagira umwuka, 
bameze nk’ibishishwa bitarimo imbuto. Hanyumayaho ntibongeye guhindurauko guhitamo 
kwabo; kandi ntibongeye kugendana na Yesu ukundi. {UIB 265.1} 

“Dore afashe urutaro ngo agosore impeke azihunike mu kigega.” Matayo 3:12. Icyo cyari 
igihe cyo kugosora. Hakoreshejwe amagambo y’ukuri, umurama watandukanywaga 
n’ingano. Baribonaga ndetse bakibwira ko bafite gukiranuka ku buryo batashoboraga 
kwemera gucyahwa, kandi bakundaga iby’isi cyane ku buryo batari kwemera imibereho yo 
kwicisha bugufi. Ibyo byatumye batera umugongo Yesu. Benshi muri iki gihe bakora 
ibimeze bityo. Abantu b’iki gihe barageragezwa nk’uko byagendekeye abo bigishwa bari 
mu rusengero i Kaperinawumu. Iyo bumvise ukuri mu mitima yabo, babona neza ko 
imibereho yabo itagendana n’ubushake bw’Imana. Babona ko bakeneye guhinduka 
by’ukuri; ariko ntibemera gukora icyo gikorwa cyo kwitanga. Bityo rero bagira uburakari 
iyo ibyaha byabo bishyizwe ahagaragara. Barivumbura bakagenda, nk’uko abigishwa 
bivumbuye kuri Yesu, bavuga bati, “Ayo magambo arakomeye; ni nde washobora 
kuyemera?” {UIB 265.2} 

Kuvugwa neza no gushimagizwa binezeza amatwi yabo; ariko bakanga kwemera ukuri; 
ndetse ntibifuze no kukumva. Igihe abantu benshi bamukurikiraga, ubwo yabagaburiraga, 
humvikanye amajwi yo kunesha, maze batera hejuru bamusingiza; nyamara ubwo kurondora 
kwa Mwuka w’Imana kwerekanaga ibyaha byabo, kandi bagasabwa kubireka, bateye ukuri 
umugongo, ntibongera kugendana na Yesu ukundi. {UIB 265.3} 

Ubwo abo bigishwa batishimye bavaga aho Kristo ari, batangiye kugengwa n’umwuka 
wundi. Batangiye kubona nta cyiza gituruka kuri wa wundi wabashimishaga ibihe byose. 



Batangiye kugendana n’abanzi be, kuko bahamanyaga n’umwuka ndetse n’ibikorwa byabo. 
Basobanuraga amagambo ye uko atari, baklagoreka ibyo yavuze, kandi bakarwanya 
imigambi ye. Bakomeje muri iyo nzira yabo bashakashakisha ibintu byose bamurega; kandi 
urwango rwakujijwe n’ayo magambo mabi bamuvugagaho maze bituma ubuzima bwe 
bubangamirwa. {UIB 265.4} 

Amakuru yakwiriye hose ko Yesu w’i Nazareti ubwe yivugiye ko atari Mesiya. Bityo muri 
Galileya abantu benshi bamutera umugongo, nk’uko mu mwaka umwe wari ushize, 
byabereye I Yudeya. Isiraheri igushije ishyano! Banze Umukiza, kuko bifuzaga 
uwabarwanirira bakibonera ubutegetsi bwo ku isi. Bishakiraga ibyokurya bimara igihe gito, 
aho gushaka ibigumaho mu bugingo buhoraho. {UIB 265.5} 

Yesu afite umutima w’impuhwe nyinshi, yabonye abari abigishwa be bamutera umugongo, 
kandi we ubwe ari ubugingo n’umucyo w’abantu. Kumenya ko abantu banze kwakira 
impuhwe ze, ntibemere urukundo rwe, bagakerensa imbabazi ze, ndetse bakanga agakiza 
ke, ibyo byamuteye agahinda kenshi katagereranywa. Ibyakomeje kumubaho nk’ibyo, ni 
byo byamuteye guhinduka ufite umubabaro, kandi wamenyereye intimba. {UIB 265.6} 

Ntiyagerageje kubuza abamuvagaho, ahubwo Yesu yahindukiriye abigishwa be cumi na 
babiri aravuga ati, “Kandi namwe murashaka kugenda?” {UIB 266.1} 

Petero mu kumusubiza abaza ikibazo ati, “Databuja, twajya kuri nde, ko ari wowe ufite 
amagambo y’ubugingo buhoraho, natwe tukaba twizeye tuzi yuko uri Kristo, Uwera 
w’Imana?” {UIB 266.2} 

“Twajya kuri nde?” Abigisha b’Abisiraheri bari barigize imbata z’imihango yabo. 
Abafarisayo n’Abasadukayo bahoraga bahanganye. Kuva kuri Yesu byari ukwiroha mu 
bantu bihambiraga ku mihango n’imiziririzo, ndetse abantu baharaniraga ikuzo ku bwabo. 
Abigishwa bari baraboneye amahoro n’umunezero mu kwemera Kristo, kuruta mu mibereho 
yabo ya mbere. None se bari kubasha bate gusubira ku bantu batoteje ndetse bakagirira nabi 
Inshuti y’abanyabyaha? Bari barategereje Mesiya igihe kirekire; ariko yari amaze kuza, ku 
buryo batashoboraga kumusiga ngo basange abantu bashakaga kumwambura ubuzima, 
ndetse bakabatoteza kubera gukurikira Yesu. {UIB 266.3} 

“Twajya kuri nde?” Ntabwo ari ukureka inyigisho za Kristo, amagambo y’urukundo 
n’impuhwe, ngo bajye mu mwijima wo kutizera, no mu byaha by’isi. Mu gihe Umukiza 
yangwaga n’abantu benshi bari barabonye ibikorwa bye bitangaje, Petero yerekanye kwizera 
kw’abigishwa, agira ati - “Uri Kristo, Uwera w’Imana.” Igitekerezo cyo kuba babura 
ukomeje imitima yabo cyabateye ubwoba n’umubabaro. Kubura Umukiza byari nko 
kuzimirira mu nyanja irimo umwijima n’umuraba. {UIB 266.4} 



Amagambo amwe n’ibikorwa bya Yesu ni ubwiru mu bwenge bw’umuntu, ariko buri jambo 
n’igikorwa cyose byari bifite umugambi mu murimo wo kuducungura; kandi byose 
byaberagaho kugera ku musaruro wabyo. Iyaba twashoboraga gusobanukirwa n’imigambi 
ye, twabona ko yose ari ingenzi, ko yuzuye, kandi ko yuzuzanya mu murimo we. {UIB 
266.5} 

Nubwo tudashobora gusobanukirwa n’ibikorwa ndetse n’inzira by’Imana, dushobora 
kubona urukundo rwayo rukomeye, ari rwo ruranga ibikorwa byose igirira abantu. Umuntu 
wese uguma hafi ya Yesu azasobanukirwa byinshi ku bwiru bw’Imana. Azasobanukirwa 
n’imbabazi zirimo umuburo, zikagenzura imico, kandi zigashyira ahagaragara ibyo umutima 
wibwira. {UIB 266.6} 

Igihe Yesu yatangaga ukuri kwateye benshi mu bigishwa be kumutera umugongo, yari azi 
neza ingaruka y’ayo magambo ye; nyamara yari afite umugambi w’imbabazi yagombaga 
gusohoza. Yabonye ko mu bihe bikomeye buri wese mu bigishwa be yari kugeragezwa 
bikomeye. Akababaro ka Getsemane, kugambanirwa kwe no kubambwa, byose byari 
kubagerageza bikomeye. Iyo ataza kubaha iryo gerageza mbere, benshi mu bakururwaga 
n’ibigaragara by’iyi si bari gukomeza kumukurikira. Nyamara mu gihe cyo gucirwaho iteka 
k’Umwami wabo muri cya cyumba cy’urubanza; igihe abenshi bamushagaraga nk’umwami 
batangiye kumutuka; ubwo benshi bateye hejuru bati ” Nabambwe!” - ubwo abenshi 
batabonaga inyungu z’isi bari bizeye; ubwo ni bwo ba bandi bishakiraga inyungu batangiye 
kumutera umugongo maze bituma abigishwa be bagerwaho n’agahinda kiyongeraga ku 
mubabaro baterwaga no kutabona bimwe mu byo bibwiraga mu mitima yabo. Muri icyo 
gihe cy’umwijima, urugero rwatangwaga n’abamuvagaho rwashoboraga gutuma n’abandi 
benshi bigendera. Ariko Yesu yemeye ko urwo rucantege rubaho igihe yari akiri kumwe na 
bo, ubwo yari agishobora gukomeza kwizera kw’abayoboke be. {UIB 266.7} 

Umucunguzi Nyirimpuhwe, wari uzi neza ibyago byari bimutegereje, yatunganirije 
abigishwa be inzira, abategurira kuzahura n’ibigeragezo, kandi abongera imbaraga zo 
kuzahangana n’ikigeragezo gikomeye giheruka! {UIB 267.1} 



IGICE CYA 42 - IMIGENZO 


(Iki gice gishingiye muri Matayo 15:1-20; na Mariko 7:1-23). 

Abanditsi n’Abafarisayo bari biteze ko Yesu aza mu birori bya Pasika, maze bamutega 
umutego. Ariko Yesu kuko yari azi imigambi yabo, yaretse kuza muri iryo teraniro. “Nuko 
Abafarisayo n’Abanditsi bavuye I Yerusalemu baza aho Yesu ari.” Kubera ko atari yajyiye 
aho bari, bahisemo kumusanga aho ari. Hari hashize igihe bisa n’aho abantu b’i Galileya 
bifuza kwemera Yesu nka Mesiya, kandi byajyaga kuvanaho inzego z’ubuyobozi bwo muri 
ako karere. Umurimo w’abigishwa cumi na babiri, wari uwo kwagura ibikorwa by’umurimo 
wa Kristo, ari cyo cyatumye abigishamategeko bahangana n’abigishwa ba Yesu, kandi 
bigatera ishyari abategetsi b’i Yerusalemu. Abatasi bari barohereje I kaperinawumu 
agitangira umurimo, bagerageje kumurega kwica Isabato, nyamara bageze aho bagwa mu 
rujijo; ariko abigishamategeko bo biyemeje gukomeza umugambi wabo. Noneho batoranije 
irindi tsinda ryo kujya gukurikirana ibikorwa bye, kugira ngo babone ibyo bamurega. {UIB 
268.1} 

Nk’uko byari bimeze mbere, bitotombaga bishingikirije ku buryo atitaga cyane ku mategeko 
y’imihango yabo barutishaga amategeko y’Imana. Bavugaga ko iyo migenzo ari iyo kurinda 
iyubahiriza ry’amategeko y’Imana, ariko bayafataga nk’aho ariyo atunganye kurusha 
amategeko y’Imana ubwayo. Ayo mategeko y’imihango yabo iyo yagonganaga 
n’amategeko yatangiwe kuri Sinayi, bahitagamo amategeko y’imihango yabo. {UIB 268.2} 

Imihango imwe baziririzaga cyane yari iyo kwihumanura. Iyo hari uwirengagizaga gukora 
uwo muhango mbere yo kurya, babibaraga nk’icyaha gikomeye, kigenerwa igihano muri iyi 
si no mu isi izaza; kandi byafatwaga nk’igikorwa kizarimbuza ugikoze. {UIB 268.3} 

Amategeko y’imihango yo kwihumanura yari menshi cyane. Imyaka yo kubaho k’umuntu 
ntiyari ihagije kugira ngo umuntu ayige yose ayafate. Ubuzima bw’abageragezaga 
kubahiriza ayo mategeko y’imihango bwarangwaga n’intambara ihoraho yo kwirinda 
guhumana, bagahora iteka bakaraba ngo badahumana. Mu gihe abantu bari bahugiye muri 
iyo migenzo itagira akamaro, bakurikiza amabwiriza batigeze bahabwa n’Imana, bateraga 
umugongo amahame akomeye aboneka mu mategeko y’Imana. {UIB 268.4} 

Kristo n’abigishwa be ntibaziririzaga iyo migenzo yo gukaraba, maze ababagenzaga 
babiheraho ngo bibe ikirego. Nyamara ntibahise barega Kristo we ubwe, ahubwo baje aho 
ari bamuregera abigishwa be. Bari imbere y’abantu benshi baravuze bati, “Ni iki gituma 
abigishwa bawe bataziririza imigenzo y’abakera, ntibajabike intoki mu mazi bagiye kurya?” 
{UIB 268.5} 



Igihe ubutumwa bw’ukuri bugeze mu mutima bufite imbaraga, Satani ahagurutsa abakozi 
be kugira ngo batangire impaka ku bintu bito bidafite agaciro. Bityo agerageza kuvana 
intekerezo z’abantu ku kibazo nyamukuru. Iteka iyo igikorwa cyiza gitangijwe, hari 
abamenyereye kujya impaka z’urudaca, batangira guhangana ku byerekeye utuntu duto 
dukwiriye gukorwa, kugira ngo bavane intekerezo z’abantu ku by’ingenzi bikenewe. Iyo 
bigaragara ko Imana ishaka gufasha abantu bayo mu buryo bwihariye, ntibakwiriye 
gutangira guhangana mu bitagira umumaro kuko ibyo byangiza imitima yabo. Ikibazo 
dukwiriye kwibandaho kuruta ibindi ni iki ngo, Mbese mfite kwizera gukiza mu Mwana 
w’Imana? Mbese imibereho yanjye ihamanya n’amategeko y’Imana? “Uwizerauwo Mwana 
aba abonye ubugingo buhoraho, ariko utumvira uwo Mwana ntazabona ubugingo.” “Iki ni 
cyo kitumenyesha yuko tumuzi, ni uko twitondera amategeko ye.” Yohana 3:36; 1 Yohana 
2:3. {UIB 268.6} 

Yesu ntiyigeze agerageza kwiburanira cyangwa ngo aburanire abigishwa be. Ntabwo yagize 
icyo avuga ku birego bamushinjaga, ahubwo yakomeje abereka umwuka warangaga 
abajyaga impaka bishingikirije ku mihango y’abantu. Yabahaye urugero rw’ibyo bakundaga 
gukora, ndetse n’ibyo bari bamaze gukora mbere yo kuza kumureba. “Namwe ni iki gituma 
mucumurira itegeko ry’Imana imigenzo yanyu? Kuko Imana yavuze iti, Wubahe so na 
nyoko, kandi iti, ututse se cyangwa nyina bamwice. Ariko mwebweho muravuga muti, 
Umuntu wese ubwira se cyangwa nyina ati: Icyo najyaga kugufashisha nagituye Imana, 
umeze atyo ntahatwa kubaha se cyangwa nyina. Nuko ijambo ry’Imana mwarihinduye 
ubusa ngo mukomeze imigenzo yanyu.” Itegeko ry’Imana rya gatanu bari bararihinduye 
ubusa, ariko bakitondera ku buryo bwose imihango yashyizweho n’abayobozi babo. 
Bigishaga abantu ko gutanga ubutunzi bwabo bakabuzana mu rusengero byahabwaga 
umugisha kuruta gufasha ababyeyi babo; kandi bakavuga ko, no mu gihe byaba bikenewe 
cyane gufasha ababyeyi, cyari icyaha gikomeye gufashisha ababyeyi ibyahawe urusengero. 
Umwana utaragiraga icyo yitaho yasabwaga gusa kuvuga ijambo “Corban” ku byo atunze, 
maze akaba abyeguriye Imana, kandi yarabikomezaga akabyikoreshereza igihe cyose 
yabaga akiriho, yamara gupfa bikegurirwa urusengero. Bityo rero akiriho cyangwa amaze 
gupfa yahabwaga umudendezo wo kunyaga ababyeyi be, yitwikiriye gukorera Imana. {UIB 
269.1} 

Nta na rimwe, haba mu magambo cyangwa mu bikorwa, Yesu yigeze ahinyura inshingano 
zo gutura Imana ituro cyangwa impano. Kristo ubwe ni we watanze amabwiriza yo gutanga 
icya cumi n’amaturo. Akiri ku isi yashimiye wa mugore w’umukene watanze ibyo yari afite 
byose abizana mu rusengero. Ariko ubwuzu abatambyi n’abigishamategeko berekanaga ko 
bafitiye umurimo w’Imana, bwari ibinyoma bishaka gutwikira irari ryabo ryo kwigwizaho 
umutungo no kwikuza. Abantu barayobaga kubera ibikorwa byabo. Bikoreraga imitwaro 



iremereye Imana itigeze ibasaba gutwara. Ndetse n’abigishwa ba Yesu nabo hari imwe mu 
mitwaro bari barananiwe gutura, iyo bakomoye ku buyobozi bubi bw’abigishamategeko. 
Bityo rero, igihe Yesu yashyiraga hanze ukuri ku byerekeye umwuka warangaga 
abigishamategeko, yifuzaga kubohora ku ngoyi y’imigenzo abo bose bifuzaga gukorera 
Imana babikuye ku mutima. {UIB 269.2} 

Yesu abwira abo baje kumugenza ati, “Mwa ndyarya mwe, Yesaya yahanuye ibyanyu neza 
ati, Ubu bwoko bunshimisha iminwa, ariko imitima yabo imba kure. Bansengera ubusa, 
kuko inyigisho bigisha ari amategeko y’abantu.” Amagambo ya Kristo yashinjaga imikorere 
yose y’Abafarisayo. Yagaragaje ko abigishamategeko bashyiraga imigenzo yabo hejuru 
y’amategeko y’Imana, bityo bakishyira ku rwego rusumye urw’Imana. {UIB 269.3} 

Abategetsi bavuye i Yerusalemu bagize uburakari bwinshi. Ntibashoboraga gushinja Kristo 
kwirengagiza amategeko yatangiwe kuri Sinayi, kuko yahamyaga ko asumba imigenzo 
yabo. Ingingo zikomeye mu mategeko y’Imana zagaragajwe na Yesu, zari zihabanye kure 
n’imigenzo abantu bari barishyiriyeho. {UIB 269.4} 

Yesu yasobanuriye abantu benshi, hanyuma aza no gusobanurira abigishwa be, ababwira ko 
ibihumanya umuntu bidaturuka hanze y’umuntu, ko ahubwo bituruka imbere muri we. 
Guhumana no guhumanuka bikomoka ku mutima. Igikorwa kibi, amagambo mabi, 
intekerezo mbi, kwica amategeko y’Imana, ni byo bihumanya umuntu, ntabwo ari 
ukwirengagiza imigenzo ikorerwa hanze y’umubiri, yashyizweho n’abantu. {UIB 270.1} 

Abigishwa babonye uburakari bw’abo baje kubagenza, igihe inyigisho mbi zabo 
zashyirwaga ahagaragara. Babonye mu maso habo hashaririye, kandi bumva bijujuta buhoro 
bakoresheje amagambo agaragaza kutanyurwa no gushaka kwihorera. Bibagiwe inshuro 
nyinshi Kristo yagaragaje ko asoma ibiri mu mitima, maze bamubwira iby’ingaruka 
y’amagambo ye. Biringiraga ko ari bugerageze kwiyunga n’abo bategetsi bafite uburakari, 
maze babwira Yesu bati, “Uzi yuko Abafarisayo barakajwe no kumva ayo magambo?” {UIB 
270.2} 

Yesu arabasubiza ati, “Igiti cyose Data wo mu ijuru adateye kizarandurwa.” Imigenzo 
n’imihango byashyizweho n’abigishamategeko byari ibyo muri iyi si, ntabwo byakomokaga 
mu ijuru. Nubwo bari bafite ubushobozi bwinshi ku bantu, ntibashoboraga gutsinda 
ikigeragezo gikomotse ku Mana. Ibyahimbwe n’abantu byose bakabisimbuza amategeko 
y’Imana bizaba iby’agaciro gake kuri wa munsi ubwo “Imana izazana umurimo wose mu 
manza, n’igihishwe cyose ari icyiza cyangwa ikibi.” Umubwiriza 12:14. {UIB 270.3} 

Gusimbuza amategeko y’Imana amabwiriza y’abantu biracyakorwa. No mu BaKristo ba 
none hari imihango n’ibikorwa bishingiye ku migenzo y’abakurambere. Iyo mihango 



ishingiye ku mabwiriza y’abantu, yasimbuye ibikorwa bikomoka ku Mana. Abantu 
batsimbarara ku migenzo yabo, bagaha agaciro imihango yabo, kandi bakagaragariza 
urwango abagerageza kubereka amakosa yabo. Muri iki gihe, ubwo duhamagarirwa 
kwitondera amategeko y’Imana no kwizera kwa Yesu, dusanga ko hariho urwango 
nk’urwariho mu gihe cya Kristo. Ku batoranijwe n’Imana, Bibliya iravuga iti, “Ikiyoka 
kirakarira wa mugore, kiragenda ngo kirwanye abo mu rubyaro rwe basigaye, bitondera 
amategeko y’Imana kandi bafite guhamya kwa Yesu.” Ibyahishuwe 12:17. {UIB 270.4} 

Ariko “Igiti cyose kitatewe n’Imana yo mu ijuru, kizarandurwa.” Mu mwanya w’ubuyobozi 
bw’abiyita ababyeyi b’itorero, Imana idutegeka gukurikiza ijambo ry’Umubyeyi uhoraho, 
Umwami w’ijuru n’isi. Aho honyine ni ho dukura ukuri kutavanze n’ibinyoma. Dawidi 
yaravuze ati, “Mfite ubwenge buruta ubw’abigisha banjye bose, kuko ibyo wahamije ari byo 
nibwira. Ndajijuka nkarusha abasaza, kuko njya nitondera amategeko wigishije.” Zaburi 
119:99, 100. Abemera amategeko y’abantu, imigenzo y’itorero, cyangwa imihango 
y’abakurambere, bakwiriye kwitondera umuburo uri mu magambo ya Kristo agira ati, 
“Bansengera ubusa, kuko inyigisho bigisha ari amategeko y’abantu.” {UIB 270.5} 



IGICE CYA 43 - INSIKA ZAKUWEHO 


(Iki gice gishingiye muri Matayo 15:21-28; na Mariko 7:24-30). 

Hanyuma yo guhura n’Abafarisayo, Yesu yavuye i Kaperinawumu, yambuka inyanja ya 
Galileya, ajya ku musozi uri hafi na Fenikiya. Yarebye ahagana iburengerazuba, abona 
ahantu hari ikibaya, abona imirwa ya kera ya Tiro na Sidoni, abona insengero zaho 
z’ibigirwamana, ingoro zaho ndetse n’amazu y’ubucuruzi, kandi ibyambu byaho byarimo 
ubwato bwinshi. Hakurya hari inyanja ngari ya Mediteraneya, kandi hirya yayo niho abafite 
ubutumwa bwiza bagombaga kubugeza bugakwira mu mirwa y’ubwami bukomeye bw’isi. 
Ariko igihe cyari kitaragera. Umurimo yari agamije wari uwo gutegura abigishwa be ngo 
bazakwize hose ubutumwa. Yesu yaje muri ako karere yifuza kuharuhukira, kuko bitari 
byamukundiye akiri i Betesida. Ariko ntabwo ari uwo mugambi wonyine yari afite muri 
urwo rugendo. {UIB 271.1} 

“Umunyakananikazi aturuka muri icyo gihugu arataka cyane ati, Mwami mwene Dawidi, 
mbabarira, umukobwa wanjye atewe na dayimoni cyane.” Matayo 15:22. Abantu bo muri 
ako karere bari abo mu bwoko bw’Abanyakanani. Basengaga ibigirwamana, kandi 
Abayahudi barabasuzuguraga ndetse bakabanga. Uwo mugore wasanze Yesu yari uwo muri 
ubwo bwoko. Yari umunyamahanga, bityo rero ntiyabonaga ku byiza Abayahudi babonaga 
buri munsi. Hari Abayahudi benshi babanaga n’Abafenikiya, kandi amakuru y’ibikorwa bya 
Kristo yari yarakwiriye muri ako karere. Bamwe muri bo bari barumvise amagambo ye 
kandi barabonye n’ibikorwa bye byiza. Uwo mugore yari yarumvise iby’umuhanuzi, 
bavugaga ko yakizaga indwara zose. Igihe yumvaga iby’imbaraga za Kristo, yagize 
ibyiringiro mu mutima we. Kubera urukundo rwa kibyeyi yari afite, yiyemeje kugeza 
ikibazo cy’umukobwa we kuri Yesu. Yari yafashe umugambi wo kugeza agahinda ke kuri 
Yesu. Yumvaga Yesu agomba gukiza umukobwa we. Yari yaragerageje kwitabaza 
ibigirwamana, ariko nta cyo byamumariye. Hari n’igihe yibazaga ati, ariko se uyu mwigisha 
w’Umuyahudi yamarira iki? Ariko yari yarumvise inkuru ko akiza indwara zose abamugana, 
baba ari abakene cyangwa abakire. Yafashe umugambi wo kugerageza ibyo byiringiro yari 
afite. {UIB 271.2} 

Kristo yari azi neza ibibazo uwo mugore yari afite. Yari azi neza ko yifuzaga kumubona, 
maze ajya mu nzira aho ari buhure n’uwo mugore. Mu kumufasha mu mubabaro we, byari 
gutuma ashobora gutanga urugero rufatika rw’icyigisho yifuzaga kugeza ku bantu. Icyo ni 
cyo cyatumye azana abigishwa be muri ako karere. Yifuzaga ko babona ubujiji 
bwarangwaga mu mijyi n’imidugudu yari hafi ya Isiraheri. Abantu bari barahawe amahirwe 
yo gusobanukirwa n’ukuri, ntibamenye ubukene bwari mu babazengurutse. Ntacyo bakoze 
ngo bafashe abaturanyi babo bari mu mwijima. Ubwibone bw’Abayahudi bwari 



bwarashyizeho urukuta, ku buryo bwatumye n’abigishwa ba Yesu batagirira impuhwe 
abatazi Imana bari babazengurutse. Nyamara izo nsika zagombaga kuvanwaho. {UIB 
271.3} 

Kristo ntabwo yahise atanga igisubizo ku kibazo cy’uwo mugore. Yakiriye uwo muntu 
uturutse mu bwoko bwasuzugurwaga, nk’uko Abayahudi bari kumwakira. Ibyo yabikoreye 
kugira ngo abigishwa be basobanukirwe n’ubukonje ndetse n’impuhwe nke Abayahudi bari 
kumwakirana, ubwo na we yakiraga uwo mugore, ariko ngo babone n’imbabazi bari 
bakwiriye kugirira abari mu kaga, ubwo yabyerekanaga amuha icyo yamusabye. {UIB 
271.4} 

Nubwo Yesu atahise amusubiza, wa mugore yakomeje kwizera kwe. Yesu yamunyuzeho 
nk’aho atamubonye, uwo mugore aramukurikira, akomeza kumwinginga. Abigishwa 
barambiwe uko gutaka kwe, basaba Yesu kumusezerera. Babonye ko Umwami wabo asa 
n’utamwitayeho, maze bibwira ko ivangura Abayuda bari bafitiye Abanyakanani na we 
ryamushimishaga. Ariko uwo mugore yingingaga Umukiza ugira impuhwe, ni cyo 
cyatumye abwira abigishwa be ati, “Sinatumiwe abandi, keretse intama zazimiye zo mu 
muryango wa Isiraheri.” Nubwo iki gisubizo cyasaga n’ikitavuguruza ivangura 
ry’Abayahudi, Yesu yashakaga gucyaha abigishwa be, kandi hanyuma baje 
kubisobanukirwa bamenya ko yabibutsaga ibyo yakundaga kubabwira, - yuko yazanywe ku 
isi no gukiza abantu bose bazamwemera. {UIB 272.1} 

Uwo mugore yasobanuye akababaro ke abikuye ku mutima, yikubita hasi imbere ya Yesu, 
arataka ati, “Mwami, ntabara.” Yesu, asa n’aho adashaka kumva kwinginga kwe, akurikije 
kwirengagiza kwakorwaga n’Abayahudi bikomotse ku kuvangura kwabo, yarasubije ati, “Si 
byiza kwenda ibyokurya by’abana ngo mbijugunyire imbwa.” Ibi byasaga no kumubwira ko 
atari byiza kunyanyagiza imigisha yagenewe abatoranijwe n’Imana ngo ihabwe abatari 
Abisiraheri. Iki gisubizo cyari guca intege umuntu wese wari gusaba atabikuye ku mutima. 
Ariko uwo mugore yabonye neza ko amahirwe ye yegereje. Nubwo Yesu yamuhakaniye, 
uwo mugore yamubonyemo impuhwe atashoboraga guhisha. Abwira Yesu ati, “Ni koko 
Mwami, ariko imbwa na zo zirya ubuvungukira bugwa buvuye ku meza ya ba nyirazo.” Iyo 
abana bo mu rugo baririye ku meza ya se, imbwa na zo zigira icyo zisigarizwa. Imbwa zifite 
uburenganzira bwo kugenerwa ubuvungukira bugwa buvuye ku meza yuzuyeho ibyo kurya. 
Nubwo hari imigisha myinshi yagenewe Abisiraheri, nta mpamvu na we atagombaga kugira 
icyo asigarizwa. Niba yarafatwaga nk’imbwa, mbese ntiyari afite uburenganzira nk’imbwa 
bwo gusaba ubuvungukira buvuye ku meza ya Yesu yuzuyeho ibyokurya byinshi? {UIB 
272.2} 



Yesu yari amaze kuva aho yakoreraga kubera ko Abanditsi n’Abafarisayo bashakaga 
kumwambura ubugingo bwe. Bavugaga amagambo atari meza kandi bakitotomba. 
Bagaragaje uburakari bwinshi no kutizera, kandi banga kwakira agakiza baherewe ubuntu. 
Ariko noneho Kristo yahuye n’umwe mu badafite amahirwe kandi wo mu bwoko 
bwasuzugurwaga, abantu batabonye umucyo w’ijambo ry’Imana; nyamara yahise yemera 
ubuyobozi bw’Imana bwari muri Kristo, kandi ahita yizera ububasha bwe bwo kwemera 
icyo amusabye. Yisabiye ubuvungukira bugwa hasi buva ku meza y’Umwami. Naho 
yahabwa amahirwe y’imbwa, nabwo yari yiteguye gufatwa nkayo. Nta vangura mu buryo 
bw’idini cyangwa igihugu, ndetse nta bwirasi bwamurangwagaho, bityo yahise yemera 
Yesu nk’Umucunguzi, kandi nk’uwashoboraga kumuha ibyo amusabye byose. {UIB 272.3} 

Ibi byanyuze Umukiza. Yakiriye kwizera yari amufitiye. Bitewe n’ikiganiro bagiranye, 
yamweretse ko n’ubwo yabarwaga nk’igicibwa muri Isiraheri, ubu yari amaze kuba 
nk’umwe muri bo, ndetse yari amaze kuba umwana wo mu muryango w’Imana. Kandi 
nk’umwana mu rugo, yari yemerewe guhabwa impano se atanga. Kristo noneho yemeye 
gusaba kwe, arangiza icyigisho yageneye abigishwa be. Yarebanye uwo mugore impuhwe 
n’urukundo, aravuga ati, “Mugore, kwizera kwawe ni kwinshi, bikubere uko ushaka.” 
Guhera uwo mwanya umukobwa we aherako arakira. Dayimoni ntiyongera kumutera 
ukundi. Uwo mugore yaratashye, agenda ashima Umukiza, kandi ashimishijwe n’uko 
gusabakwe kwasubijwe. {UIB 272.4} 

Iki ni cyo gitangaza cyonyine Yesu yakoze ubwo yari muri urwo rugendo. Yagiye ku 
nkombe z’i Tiro na Sidoni, ajyanywe no gukora icyo gikorwa. Yifuzaga cyane gufasha uwo 
mugore wari ubabaye, kandi akongera agatanga urugero rw’umurimo we w’impuhwe agirira 
insuzugurwa kugira ngo bizafashe abigishwa be ubwo bazaba batakiri kumwe na we. 
Yifuzaga ko bareka kwibanda ku murimo bakoreraga Abayuda gusa, maze bagashimishwa 
no gukorera abandi batari Abayuda bene wabo. {UIB 273.1} 

Yesu yifuzaga guhishura ubwiru bw’ukuri bwari bwarahishwe igihe kirekire, yuko abatari 
Abayuda bakwiriye kuba abaragwa kandi ko baheshejwe n’ubutumwa bwiza kuzagabana 
n’Abayuda ibyasezeranijwe muri Kristo Yesu.” Abefeso 3:6. Uko kuri abigishwa batinze 
kugusobanukirwa, nicyo cyatumye Kristo akomeza kubibigisha akoresheje ibyigisho 
byinshi. Igihe Yesu yagororeraga kwizera k’umutware w’abasirikare i Kaperinawumu, 
kandi ubwo yigishaga ubutumwa bwiza abatuye i Sikari, yari amaze kwerekana neza ko 
atemera ivangura ry’Abayuda. Nyamara Abasamariya bari bafite icyo bazi ku byerekeye 
Imana; kandi umutware w’abasirikare yagiriraga neza Abisiraheri. Yesu rero yahujije 
abigishwa be n’umuntu utari uzi Imana, umuntu bibwiraga ko nta mpamvu n’imwe yatuma 
agirirwa impuhwe na Yesu. Yifuje gutanga urugero rw’uburyo umuntu nk’uwo akwiriye 
kugirirwa. Abigishwa bo batekerezaga ko asesagura impano zo kugira neza kwe. Nyamara 



we yifuzaga kubereka ko urukundo rwe rutari urwo kugirirwa gusa ishyanga rimwe cyangwa 
ubwoko bumwe. {UIB 273.2} 

Ubwo Yesu yavugaga ati, “Sinatumiwe abandi, keretse intama zazimiye zo mu muryango 
wa Isiraheli,” yavugaga ukuri, kuko mu gikorwa cye cyo gufasha umunyakananikazi 
yashakaga gusohoza umurimo we. Uwo mugore yari umwe mu ntama zazimiye zo mu 
muryango wa Isiraheli zari zikeneye gutabarwa. Niwo wari umurimo wabo bahamagariwe, 
hanyuma barawirengagiza, ariko Kristo we arawukora. {UIB 273.3} 

Icyo gikorwa cya Yesu cyafunguye intekerezo z’abigishwa maze basobanukirwa n’umurimo 
bagombaga gukorera abatari Abayuda. Babonye neza umurimo ukomeye wari ubategereje 
hanze ya Yudeya. Bamenye ko hari abantu bafite imibabaro myinshi itazwi n’abafite 
amahirwe kubarusha. Bamwe muri abo bari baratoj we gusuzugura harimo abifuza gufashwa 
n’Umuganga ukomeye, bafite inyota y’ijambo ry’ukuri, iryo Abayuda bari baraherewe 
ubuntu. {UIB 273.4} 

Hanyuma y’aho, ubwo Abayuda bakomezaga kwitarura abigishwa ba Yesu, kuko bahamije 
ko Kristo ari Umukiza w’isi, kandi n’igihe urusika rugabanya Abayuda n’abanyamahanga 
rwakurwagaho ubwo Kristo yapfaga, icyo cyigisho, ndetse n’ibindi nkabyo byerekanaga 
ubutumwa bwiza butagendera ku mihango cyangwa ubwenegihugu, cyagize ingaruka 
ikomeye ku bigishwa ba Yesu mu murimo wabo. {UIB 273.5} 

Kugenderera Fowenisiya k’Umukiza ndetse n’igitangaza yakoreyeyo, byari bifite 
umugambi muremure. Ntabwo uwo murimo wakorewe gusa uwo mugore wari ubabaye, 
abigishwa ba Yesu cyangwa abari kumwe na bo; ahubwo wakorewe “kugira ngo mwizere 
yuko Yesu ari Kristo Umwana w’Imana, kandi ngo nimwizera muherwe ubugingo mu izina 
rye.” Yohana 20:31. Ababuzaga abantu gusanga Kristo imyaka ibihumbi bibiri ishize n’ubu 
barakora uyu munsi. Umwuka watumye hajyaho urusika hagati y’Abayuda n’abatari 
Abayuda uracyakora n’uyu munsi. Ubwibone n’ivangura byashyizeho inkuta zikomeye 
hagati y’abantu b’ibika bitandukanye. Kristo n’umurimo we yahawe isura mbi, kandi abantu 
benshi bumva barahejwe mu murimo w’ubutumwa bwiza. Ariko abo bantu ntibakwiriye 
kumva ko bahej we imbere ya Kristo. Nta nkuta na nkeya umuntu cyangwa Satani yashyiraho 
zatangira kwizera k’umuntu. {UIB 274.1} 

Umugore w’i Fowenisiya yakoresheje kwizera maze asenya inkuta zashyizwe hagati 
y’Abayuda n’abanyamahanga. Nubwo hari abamucaga intege, ndetse n’ibindi byamuteraga 
gushidikanya, uwo mugore yahisemo kwiringira urukundo rw’Umukiza. Ni muri ubwo 
buryo Kristo yifuza ko twamwiringira. Imigisha y’agakiza yahawe buri wese. Uretse 
guhitamo k’umuntu, nta kindi gishobora kumubuza kwakira isezerano ry’ubutumwa bwiza 
twaherewe muri Kristo. {UIB 274.2} 



Ivangura rishingiye ku bwoko ni ikizira ku Mana. Imana ntiyita ku mikorere nk’iyo. Mu 
maso y’Imana abantu bose barareshya kandi bafite agaciro kamwe. “Kandi yaremye 
amahanga yose y’abantu bakomoka ku muntu umwe, ibakwiza mu isi yose. Ni na yo 
yashyizeho ibihe by’imyaka ko bikuranwa uko yategetse, igabaniriza abantu ingabano z’aho 
batuye, kugira ngo bashake Imana ngo ahari babashe kuyibona bakabakabye, kandi koko 
ntiri kure y’umuntu wese muri twe.” Imana ititaye ku bwenegihugu, imyaka umuntu afite, 
cyangwa idini abarizwamo, ihamagarira buri wese kuyisanga kugira ngo abeho. ” “None 
ntihakiriho Umuyuda cyangwa Umugiriki, ntihakiriho imbata cyangwa uw’umudendezo, 
ntihakiriho umugabo cyangwa umugore, kuko mwese muri umwe muri Kristo Yesu.” 
“Umutunzi n’umukene bahurira hamwe, Uwiteka ni we wabaremye bose.” “Umwizera wese 
ntazakorwa n’isoni. Nta tandukaniro ry’Umuyuda n’Umugiriki, kuko Umwami umwe ari 
Umwami wa bose, ni we ubereye abamwambaza bose ubutunzi, kuko umuntu wese 
uzambaza izina ry’Umwami azakizwa.” Ibyakozwe n’Intumwa 17:26,27; Abagalatiya 3:28; 
Imigani 22:2; Abaroma 10:11-13. {UIB 274.3} 



IGICE CYA 44 - IKIMENYETSO NYAKURI 


(Iki gice gishingiye muri Matayo 15:29-39; Mariko 7:31-37; 8:1-21) 

“Ava mu gihugu cy’i Tiro anyura i Sidoni, agera ku nyanja y’i Galilaya anyuze hagati y’i 
Dekapoli.” Mariko 7: 31. {UIB 275.1} 

Aho mu gihugu cya Dekapoli ni ho abatewe na dayimoni b’i Gerigesa bari barakirijwe. Aha 
niho abantu, bari bababajwe no kurimbuka kw’umugana w’ingurube, basabye Yesu kugira 
ngo ave mu gihugu cyabo. Ariko bari barategeye amatwi intumwa ze zari zarasigaye aho, 
maze bibatera kwifuza kubona Yesu. Ubwo yagarukaga muri icyo gihugu, abantu benshi 
bateraniye aho ari, hanyuma bamuzanira umuntu wari igipfamatwi kandi wadedemangaga. 
Nk’uko byari bisanzwe mu mugenzo we, Yesu ntabwo yahise akiza uwo muntu akoresheje 
ijambo gusa. Yamuvanye aho mu bantu, maze aramwihererana, ashyira intoki ze mu matwi 
ye, akora ku rurimi rwe; arararama areba mu ijuru, maze asuhuza umutima ubwo 
yatekerezaga iby’amatwi yanze kumva ukuri, ndetse n’indimi zanze guhamya 
iby’Umucunguzi. Ubwo Yesu yavugaga ati, “Zibuka,” uwo muntu yongeye kuvuga, ndetse 
yirengagije amabwiriza yahawe yo kutagira uwo abibwira, ahubwo arushaho kubyamamaza 
hose. {UIB 275.2} 

Yesu yongera kujya ku musozi, maze abantu benshi baramukurikira, bazana abarwayi 
n’ibirema, babamurambika ku birenge. Arabakiza bose, maze abantu nubwo bari abapagani, 
bahimbaza Imana y’Isiraheli. Mu gihe cy’iminsi itatu bakomeza kugendana n’Umukiza, mu 
gihe cy’ijoro bakarara hanze, naho igihe cy’umunsi bakaza hafi ya Kristo kugira ngo bumve 
amagambo ye, kandi barebe ibikorwa bye. Ubwo iminsi itatu yari ishize ibyo kurya byabaye 
bike. Yesu ntiyashoboraga kubohereza ngo bagende bashonje, ahubwo yabwiye abigishwa 
be kubagaburira. Aha na none abigishwa be bongeye kugaragaza kutizera. Igihe bari i 
Betesida bari barabonye uburyo, biturutse ku mugisha wa Kristo, ububiko bwabo buto 
bwashoboye guhaza abantu benshi; nyamara hano ntibashoboye kuzana ibyo bari bafite 
byose, ngo bizere ko imbaraga ya Yesu iri bubashe kubitubura, maze bagaburire abo bantu 
benshi bari bashonje. Byongeye kandi, abo yagaburiye i Betesida bari Abayuda, naho bano 
bari Abanyamahanga b’abapagani. Imitekerereze ya Kiyuda yari ikibase imitima 
y’abigishwa maze basubiza Yesu bati: “Umuntu yabasha ate guhaza aba bantu imitsima, ko 
hano ari mu butayu hatagira abantu?” Ariko kubera kumvira ijambo rye bamuzaniye ibyo 
bari bafite,- imigati irindwi n’amafi abiri. Abantu bose barariye barahaga, hasigara 
ubuvungukira bwuzuye ibitebo birindwi. Abantu ibihumbi bine, tutabariyemo abagore 
n’abana, baragaburiwe hanyuma Yesu arabasezerera bagenda bafite imitima ishima kandi 
inezerewe. {UIB 275.3} 



Hanyuma Yesu yikira mu bwato n’abigishwa be, yambuka inyanja ajya i Magdala, mu 
majyepfo y’ikibaya cya Genazareti. Ku mupaka wa Tiro na Sidoni, Yesu yanejejwe no 
kwiringira yabonanye umugore w’Umusirofoyinike. Abapagani b’i Dekapoli bakiriye Yesu 
banezererwe. Ariko ubwo yari ageze na none i Galilaya, aho yari yaragaragarije imbaraga 
ze ku buryo bwihariye, aho yari yarakoreye ibikorwa bye by’impuhwe, ndetse aho yari 
yaratangiye inyigisho z’akataraboneka, abantu baho bamwakiranye ubwuzu buke no 
kutizera. {UIB 275.4} 

Itsinda ry’intumwa z’Abafarisayo ryateraniye hamwe n’abahagarariye abategetsi 
b’Abasadukayo, bagizwe n’abatambyi, abahakanyi mu by’idini ndetse n’abari ku isonga mu 
butegetsi bw’icyo gihe. Ayo matsinda abiri yari afite urwango rukomeye hagati yayo. 
Abasadukayo bavugiraga ubutegetsi bwariho kugira ngo bagumane imbaraga n’icyubahiro 
bari bafite. Abafarisayo bo, bifatanyaga n’abangaga ubutegetsi bw’Abaroma, kuko bifuzaga 
igihe kimwe kuzitandukanya n’ingoyi y’ingoma y’Abaroma. Nyamara Abafarisayo 
n’Abasadukayo icyo gihe bunze ubumwe kugira ngo barwanye Kristo. Ibisa birasabirana; 
n’ikibi aho kiri hose cyunga ubumwe n’ikindi kibi kugira ngo kirimbure icyiza. {UIB 276.1} 

Abafarisayo bazanye n’Abasadukayo basanga Kristo maze bamusaba ikimenyetso giturutse 
mu ijuru. Muribuka ko mu gihe cya Yosuwa Abisiraheli barwanije Abanyakanani i 
Betihoroni, maze umuyobozi wabo ategeka izuba guhagarara kugeza babonye intsinzi; kandi 
mu mateka y’Abisiraheli ibitangaza byinshi byarakozwe. Igitangaza nk’iki ni cyo basabaga 
Yesu. Nyamara ibitangaza nk’ibi si byo Abayuda bari bakeneye. Ntabwo ibigaragara hanze 
byashoboraga kugira icyo bibamarira. Ntabwo bari bakeneye kubona iterambere mu 
byerekeye ubwenge bwa kimuntu, ahubwo bari bakeneye guhinduka bashya mu 
by’umwuka. {UIB 276.2} 

Yesu ati, “Mwa ndyadya mwe, mumenya kwitegereza ikirere” — bigaga ibyerekeye ikirere 
bakamenya ibigendanye n’ibihe, - “ariko ntimushobora kumenya ibimenyetso by’ibihe?” 
Amagambo ya Kristo, avuganywe imbaraga ya Mwuka Wera yabahamije ibyaha byabo, 
kandi icyo cyari ikimenyetso Imana yabahaye ku byerekeye agakiza kabo. Kandi 
ibimenyetso biturutse mu ijuru byaratanzwe kugira ngo bihamye umurimo wa Kristo. 
Indirimbo y’Abamarayika yumviswe n’abungeri, inyenyeri yayoboye abanyabwenge, 
inuma n’ijwi ryumvikaniye mu ijuru igihe Yesu yabatizwaga, byose byari ibyo kumuhamya. 
{UIB 276.3} 

“Yesu yasuhuje umutima maze aravuga ati, Ni kuki abantu b’iki gihe bashaka ikimenyetso? 
“Nta kimenyetso bazabona uretse icy’umuhanuzi Yona.” Nk’uko Yona yamaze iminsi itatu 
n’amajoro atatu mu nda y’urufi, niko Kristo na we yagombaga kumara iminsi itatu mu nda 
y’isi.” Nk’uko kwigisha kwa Yona kwabaye ikimenyetso ku batuye i Nineve, niko kwigisha 



kwa Kristo kwari ikimenyetso ku bantu b’icyo gihe. Ariko nimurebe uburyo bari 
batandukanye mu kwakira ijambo ry’Imana! Abantu ba wa murwa munini washayishije mu 
byaha bahinze umushyitsi ubwo bumvaga umuburo uturutse ku Mana. Abami 
n’ibikomangoma bicishije bugufi, abakomeye n’aboroheje batakambira Imana yo mu ijuru, 
maze irabumva ibagirira impuhwe. Yesu yaravuze ati, “Abantu b’i Nineve bazahagurukana 
n’abantu b’iki gihe ku munsi w’urubanza, kandi babatsindishe, kuko bihannye ubwo 
bumvaga kwigisha kwa Yona, kandi dore uruta Yona ari hano.” Matayo 12: 40, 41. {UIB 
276.4} 

Buri gitanganza Kristo yakoraga cyari ikimenyetso cyerekana ubumana bwe. Yakoraga 
ibyari byaravuzwe kuri Mesiya; nyamara ku Bafarisayo ibikorwa bye by’impuhwe byari 
igisebo kuri bo. Abategetsi b’Abayuda ntabwo bitaga ku bababaye ngo babagirire impuhwe. 
Akenshi abo Yesu yakizaga babaga baratewe ibisare no kwikanyiza ndetse n’ikandamiza 
ry’abo bategetsi b’Abayuda. Bityo rero ibitangaza bye byababeraga ugucyaha gukomeye. 
{UIB 276.5} 

Icyatumye Abayuda banga ibikorwa by’Umukiza ni uko byagaragazaga imico ye 
y’ubumana. Agaciro gakomeye k’ibikorwa bya Yesu katerwaga n’uko byari ibyo guhesha 
ikiremwamuntu imigisha y’Imana. Igihamya gisumba ibindi kigaragaza ko Yesu yavuye ku 
Mana ni imibereho ye yerekanaga imico y’Imana. Yakoze imirimo ndetse avuga amagambo 
y’Imana. Imibereho nk’iyo ni cyo gitangaza kiruta ibindi. {UIB 277.1} 

Iyo ubutumwa bwiza buvuzwe mu gihe cyacu, hari benshi bavuga nk’Abayuda bati, 
Twereke ikimenyetso. Dukorere igitangaza. Yesu nta gitangaza yakoze ubwo Abafarisayo 
babimusabaga. Nta gitangaza yakoreye mu butayu ubwo Satani yamugeragezaga. Ntabwo 
aduha imbaraga kugira ngo dukore ibyo kwiyerekana ko turi intungane cyangwa ngo asubize 
ibibazo byacu bishingiye ku bwibone no kutizera. Nyamara ubutumwa bwiza ntibubura 
kwerekana ikimenyetso bukomora mu ijuru. Mbese ntibyaba igitangaza turamutse duciye 
ingoyi ya Satani? Kwanga umwanzi Satani ntabwo bisanzwe mu mutima w’umuntu; 
tubihabwa ku bw’ubuntu bw’Imana. Iyo uwari usanzwe ayoborwa n’imitekerereze iyobye 
kandi igoramye aciye ingoyi, akiyegurira guhamagara guturutse mu ijuru, igitangaza 
kiraboneka; kandi niko bimera iyo umuntu wabaswe n’imitekerereze yo guhaba 
asobanukiwe n’ukuri kuboneka mu byanditswe. Iyo umutima uhindutse, ukiyegurira 
urukundo rw’Imana kandi ugakurikiza amategeko yayo, amasezerano y’Imana aruzura, 
“Nzabaha n’umutima mushya, mbashyiremo umwuka mushya, nzabakuramo umutima 
ukomeye nk’ibuye, mbashyiremo umutima woroshye.”. Ezekiel 36:26. Guhinduka 
kw’umutima, guhinduka kw’ingeso, ni igitangaza kigaragaza Umukiza uhoraho, ushaka 
gukiza imitima y’abantu. Imibereho ishinze imizi muri Kristo ni igitangaza gikomeye. Mu 
kwigisha ijambo ry’Imana, ikimenyetso gikwiriye kugaragara iteka ni imbaraga ya Mwuka 



Wera, ituma abumva ijambo bagirwa bashya mu mitima yabo. Iki ni igihamya gituruka ku 
Mana kigaragariza ab’isi umurimo yahaye Umwana wayo. {UIB 277.2} 

Abifuzaga ikimenyetso giturutse kuri Yesu bari barinangiye imitima kugeza aho 
batagishobora kubona ishusho y’Imana yari muri Yesu. Ntabwo bashoboraga kubona yuko 
umurimo we wahamanyaga n’ibyanditswe. Mu mugani w’umutunzi na Lazaro, Yesu 
yabwiye Abafarisayo ati, “Nibatumvira Mose n’abahanuzi, ntibakwemera n’aho umuntu 
yazuka.” Luka 16:31. Nta kimenyetso cyaba igiturutse mu ijuru cyangwa ku isi 
cyashoboraga kugira icyo kibamarira. {UIB 277.3} 

Yesu “asuhuza umutima”, maze ava mu gico cy’abakobanyi, yinjira mu bwato asanga 
abigishwa be. Bafite agahinda n’ituze barongera bambuka inyanja. Bamaze kwambuka 
inyanja, ntibasubira aho bari mbere, ahubwo bakomeza urugendo berekeza i Betesida, aho 
bari baragaburiye abantu ibihumbi bitanu. Bageze imbere, Yesu arababwira ati, “Mwirinde 
imisemburo y’Abafarisayo n’Abasadukayo.” Kari akamenyero ku Bayuda yuko ku gihe cya 
Pasika bavana imisemburo mu mazu yabo, kandi bari barigishijwe gufata umusemburo 
nk’icyaha. Ariko abigishwa ntibasobanukiwe n’ibyo Yesu yababwiye. Igihe bavaga i 
Magdala bihuta, bibagiwe gutwara imigati, basanze bafite umugati umwe gusa. Bitewe 
n’ibyo, batekereje yuko Yesu yababuzaga kugura imigati y’Abafarisayo n’Abasadukayo. 
Kwizera guke kwabo no kudahugukirwa mu by’umwuka byatumaga kenshi bibeshya ku 
magambo yababwiraga. Yesu yarabacyashye kubera ko batekereje ko Umukiza wabo 
wagaburiye abantu ibihumbi byinshi akoresheje umugati umwe n’amafi make yashoboraga 
kubabwira ibyerekeye ibyokurya bisanzwe. Abigishwa ba Yesu bari bafite ingorane zo kuba 
bakwanduzwa n’imitekerereze y’uburyarya y’Abafarisayo n’Abasadukayo, bikaba ndetse 
byabatera gufata ibikorwa bya Yesu nk’ibintu bisanzwe. {UIB 277.4} 

Abigishwa bibwiraga yuko Yesu yari akwiye kuba yaratanze ikimenyetso kiva mu ijuru. 
Bari bizeye badashidikanya ko yari abishoboye, kandi ko ikimenyetso cye cyari gutuma 
abanzi be bacisha make. Ntabwo bari basobanukiwe n’uburyarya bw’abo bashukanyi. {UIB 
278.1} 

Hashize amezi make, “ubwo hari hateraniye abantu ibihumbi byinshi, kugeza n’aho 
bakandagirana,” Yesu yasubiye muri cya cyigisho. “Arababwira ati, mubanze mwirinde 
umusemburo w’Abafarisayo ari wo buryarya.” Luka 12:1 {UIB 278.2} 

Iyo igitubura gishyizwe mu ifu gikora buhoro buhoro, kugeza aho gihinduye ifu ikuzuramo 
igitubura. Iyo uburyarya buhawe umwanya mu mutima, bukwira mu mico y’umuntu no mu 
mibereho ye. Urugero rufatika rw’uburyarya bw’Abafarisayo, Kristo yarwerekanye ubwo 
yabacyahaga mu gutanga abana babo ho ituro bitaga “Korubani”, bakirengagiza inshingano 
zabo z’umuryango babyitirira kugira ubuntu mu mirimo yo mu rusengero. Abafarisayo 



n’Abanditsi bashyiraga imbere imigenzo y’uburyarya. Bahishaga intego z’inyigisho zabo, 
bagakora uko bashoboye ngo bazinjize mu ntekerezo z’ababumvaga. Uwemeraga iyo 
migenzo yabo igoramye, byamuberaga nk’igitubura mu ifu, maze igakwira mu mico ye 
kandi ikayihindura. Izi nyigisho zigoramye nizo zabujije abantu gusobanukirwa n’inyigisho 
zaKristo. {UIB 278.3} 

Imikorere nk’iyi mu gihe cya none igaragarira mu bagerageza gusobanura amategeko 
y’Imana mu buryo ahamanya n’imigenzo yabo. Abantu nk’aba ntabwo bahakanya ijambo 
ry’Imana ku mugaragaro, ahubwo bashyira imbere inyigisho zihakana amahame agendana 
na ryo. Barisobanura mu buryo basenya imbaraga zaryo. {UIB 278.4} 

Uburyarya bw’Abafarisayo bwakomokaga ku kwishyira hejuru kwabo. Kwishakira 
icyubahiro ni byo byagengaga imbereho yabo. Ibi ni byo byabateraga kugoreka ibyanditswe, 
bigatuma badasobanukirwa n’umurimo wa Kristo. Iki cyaha cy’uburyarya cyendaga 
kwinjira mu bigishwa ba Kristo. Abiyitaga abigishwa ba Kristo ariko batararetse byose ngo 
babe intumwa ze z’ukuri, bakururwaga akenshi n’imitekerereze y’Abafarisayo. Bahoraga 
babunza imitima hagati yo kwizera no kutizera, kandi ntibashoboraga kugera ku isoko 
y’ubwenge yari muri Kristo. N’intumwa na zo, nubwo mu bigaragara bari barasize byose 
ku bwa Kristo, mu mitima yabo ntibari bararetse kwishakira ibyubahiro. Uyu mwuka ni wo 
wabateraga guharanira kumenya uzaba mukuru muri bo. Iki ni cyo cyatumaga bahabana na 
Kristo, ni cyo cyatumaga batirundurira mu murimo we wo kwitanga, ndetse bigatuma 
badasobanukirwa n’ibanga ryo gucungurwa kw’umuntu. Nkuko igitubura kimeze, nkuko 
gikwira mu ifu kugeza aho ibora, ni nako umwuka wo kwishyira hejuru iyo ugundiriwe, 
wangiza kandi ugasenya ubugingo bw’umuntu. {UIB 278.5} 

Nk’uko iki cyaha gishuka umutima w’umuntu cyari cyarakwiriye mu b’icyo gihe, ni nako 
cyiganje mu bakorera Kristo muri iki gihe. Ni kangahe umurimo dukorera Kristo, imibanire 
yacu n’abandi, bidindizwa n’irari ryihishe ryo kwishyira hejuru. Ni kangahe turangwa 
n’ibitekerezo byo kwihimbaza, ndetse no gushaka gushimwa n’abantu. Kwikunda, gushaka 
inzira yoroshye kurusha iyo Imana yatanze, nibyo bituma dusimbuza amategeko y’Imana 
imihango ndetse n’intekerezo z’abantu. Yesu abwira abigishwa be aya magambo 
y’impanuro, “Mumenye, mwirinde umusemburo w’Abafarisayo n’uw’Abasadukayo”. {UIB 
278.6} 

Idini rya Kristo rigengwa n’ukuri. Ubwuzu bwo guharanira icyubahiro cy’Imana bukomoka 
kuri Mwuka Muziranenge; kandi umurimo wa Mwuka Muziranenge niwo ushyira mu 
mitima yacu ubwo bwuzu. Imbaraga z’Imana zonyine ni zo zishobora kutuvanamo 
uburyarya no kwikuza. Impinduka nk’iyi igaragaza umurimo wa Mwuka Muziranenge muri 
twe. Iyo kwizera kwacu kutuvanyemo inarijye no kwiyoberanya, kugatuma duharanira 



icyubahiro cy’Imana aho guharanira icyacu, ubwo nibwo twakwemera yuko turi mu kwizera 
nyakuri. “Data, ubahiriza izina ryawe” (Yohana 12:28), uru nirwo rwari urufunguzo mu 
mibereho ya Kristo, kandi nitumukurikira, nirwo ruzaba urufunguzo mu mibereho yacu. 
Adutegeka “kugenda uko yagendaga;” “kuko uvuga ko ahora muri we akwiriye nawe 
kugenda nk’uko yagendaga.” 1 Yohana 2:6, 3. {UIB 279.1} 



IGICE CYA 45 - IBYASURAGA UMUSARABA 


(Iki gice gishingiye muri Matayo 16:13-28; na Luka 9:18-27) 

Umurimo wa Kristo hano ku isi wendaga kugera ku musozo. Yarebaga imbere ye, 
akahabona ibyenda kumubaho. Na mbere yuko yihindura umuntu, yabonaga inzira agomba 
kunyuramo kugira ngo acungure ikiremwamuntu cyacumuye. Intimba yose yikoreye, 
ibitutsi byose yatutswe, umubabaro wose yagombaga kwihanganira, byose yarabyeretswe 
mbere yuko yambura ikamba rye n’ikanzu y’ubwami, mbere yuko ava ku ntebe ye 
y’ubwami, akambura ubumana bwe akambara ubumuntu. Inzira yavaga mu kiraro cy’inka 
ikagera ku musaraba yashyizwe imbere ye. Yari azi umubabaro azahura nawo. Byose yari 
abizi, nyamara aravuga ati, “Dore ndaje, mu muzingo w’igitabo ni ko byanditswe kuri jye. 
Mana yanjye nishimira gukora ibyo ukunda, ni koko amategeko yawe ari mu mutima 
wanjye.” Zaburi 40:7, 8. {UIB 280.1} 

Mbere ye yari yarabonye umusaruro w’umurimo we. Ubuzima bwe bwa hano ku isi, 
bwuzuye umuruho no kwitanga, bwagaruwemo imbaraga no kumenya ko ibyo yakoraga 
bitazaba imfabusa. Mu kwitangira ikiremwamuntu, byatumye agarura isi mu nzira yo 
kubahalmana. {UIB 280.2} 

Nubwo yagombaga kubanza kubatizwa umubatizo w’amaraso, nubwo yagombaga 
kwikorera ibyaha by’abari mu isi kandi atariho urubanza, nubwo yari aremerewe 
n’umubabaro w’indengakamere; ariko kubw’ibyishimo byamushyizwe imbere, yahisemo 
kwihanganira umusaraba w’urukozasoni. {UIB 280.3} 

Abigishwa be bamuhoraga iruhande ariko ntibashoboraga kubona ibyenda kumubaho; 
nyamara noneho igihe cyari cyegereje ubwo bagombaga kubona kubabazwa kwe. 
Bagombaga kubona uwo bakundaga kandi bizeraga ari mu maboko y’abanzi be ndetse 
amanitswe ku musaraba w’i Kalvari. Yari yegereje igihe cyo kubasiga bonyine bagahura 
n’ibirushya by’isi batagifite guhumurizwa na we. Yari azi neza uburyo bazagirirwa urwango 
no kurenganywa, kandi yifuzaga kubategurira guhangana n’ibigeregezo bendaga guhura na 
byo. {UIB 280.4} 

Yesu n’abigishwa be bageze mu mugi wegereye i Kayisariya ya Filipi. Bari hafi y’umupaka 
wa Galileya, kandi muri ako karere basengaga ibigirwamana. Hano abigishwa bari bitaruye 
imihango ya Kiyuda, bageze aho bazengurutswe no gusenga ibigirwamana kw’abapagani. 
Bari bazengurutswe n’abantu bafite imyizerere itandukanye yabonekaga mu bice byinshi 
by’isi. Yesu yifuzaga ko babona ibyo maze bagasobanukirwa n’inshingano bari bafite ku 
bapagani. Ubwo yari ari muri ako karere, yagerageje kugabanya ibyigisho yahaga abantu, 
maze yibanda ku kumarana igihe gihagije hamwe n’abigishwa be. {UIB 280.5} 



Yari hafi kubabwira ukubabazwa yendaga guhura nako. Ariko yarabanje ajya kwiherera, 
maze arabasabira kugira ngo imitima yabo yitegure kumva amagambo abafitiye. Ubwo 
yagarukaga aho bari, ntabwo yahise abagezaho ibyo yashakaga kubabwira. Mbere yuko 
agira icyo ababwira, yabahaye umwanya wo kugaragaza kwizera kwabo kandi yifuzaga 
kubakomeza no kubategurira ibigeragezo byari imbere. Yarababajije ati, “Abantu bagira ngo 
Umwana w’umuntu ndi nde?” {UIB 280.6} 

Mu buryo bubabaje, abigishwa bagaragaje yuko Isiraheli itigeze imenya Mesiya uwo ari we. 
Bamwe muri bo, ubwo babonaga akora ibitangaza, bamwise umwana wa Dawidi. Abantu 
benshi bagaburiwe na we i Betesida bifuje kumwimika nk’umwami wa Isiraheli. Abantu 
benshi bari biteguye kumwemera nk’umuhanuzi; ariko ntibizeraga yuko ari Mesiya. {UIB 
281.1} 

Yesu yababajije ikibazo cya kabiri, cyerekeye ku bigishwa ubwabo: “Ariko mwebwe 
ubwanyu mugira ngo ndi nde?” Petero aramusubiza ati, “Uri Kristo, Umwana w’Imana 
ihoraho.” {UIB 281.2} 

Petero yizeye ko Kristo ari Mesiya mbere y’abandi. Abandi benshi bari baremeye inyigisho 
za Yohana Umubatiza, ndetse bemera na Kristo, ariko batangira gukekerenya ku murimo 
wa Yohana ubwo yashyirwaga mu nzu y’imbohe ndetse akaza kwicwa; ibi byatumye 
badashobora kwizera ko Yesu ari Mesiya, wa wundi bategereje igihe kirekire. Benshi mu 
bigishwa ba Yesu batekerezaga ko Yesu azafata umwanya we mu ngoma ya Dawidi, ariko 
bageze aho baramusiga ubwo babonaga ko adafite imigambi nk’iyo bibwiraga. Ariko Petero 
na bagenzi be ntabwo bigeze bata icyizere bari bafitiye Yesu. Guhuzagurika 
kw’abasingizaga Yesu bwacya bakamuhinduka, ntabwo byigeze byangiza kwizera 
kw’abakurikiraga Yesu by’ukuri. Petero yaravuze ati, “Uri Kristo, Umwana w’Imana 
ihoraho.” Ntabwo yategereje ko Umukiza we yambikwa ikamba ry’ubwami, ahubwo 
yamwemeye mu kwicisha bugufi kwe. {UIB 281.3} 

Petero yerekanye kwizera abigishwa cumi na babiri bari bafite. Ariko abigishwa bari 
batarasobanukirwa n’umurimo wa Kristo. Abatambyi bakuru n’abanditsi barwanije Yesu 
kandi bakwirakwiza inyigisho zabo. Ibi ntabwo byatumye abigishwa basiga Yesu, ariko 
byabateye guhuzagurika mu myizerere yabo. Ntibabonaga neza inzira barimo. Uburere bari 
barabonye bakiri bato, inyigisho z’abanditsi ndetse n’imigenzo yabo, byababuzaga 
gusobanukirwa n’ukuri. Kenshi na kenshi imirasire y’umucyo wavaga kuri Yesu 
yarabarasiraga, nyamara bahoraga bameze nk’abantu barindagira mu mwijima. Ariko kuri 
uwo munsi, mbere yuko bahura n’ikigeragezo gikomeye mu kwizera kwabo, Mwuka Wera 
yarabamanukiye mu mbaraga nyinshi. Mu gihe gito bavanye amaso yabo “ku bintu 



biboneka” maze bayahanga “ku bitaboneka”. 2 Abakorinto 4: 18. Aho kureba ubumuntu 
bwa Yesu, bitegereje icyubahiro cye nk’Umwana w’Imana. (UIB 281.4} 

Yesu yasubije Petero ati, “Urahirwa Simoni wa Yona, kuko umubiri n’amaraso atari byo 
byabiguhishuriye, ahubwo ni Data wo mu ijuru.” {UIB 281.5} 

Ukuri Petero yahamije ni rwo rufatiro rwo kwizera kw’abemera Kristo bose. Kandi ni nako 
Kristo ubwe yise ubugingo buhoraho. Nyamara kumenya uku kuri ntibyagombaga kuba 
impamvu yo kwikuza. Kuba Petero yarabihishuriwe ntibyakomotse ku bwenge cyangwa 
gutungana kwe. Nta na rimwe, ikiremwamuntu ubwacyo, gishobora kugera ku bwenge 
bw’Ihoraho. “Biri hejuru nk’ijuru, wabigira ute? Biri hasi kuruta ikuzimu, wabimenya ute? 
Yobu 11:8. Keretse gusa umwuka twakiriye ari we utweretse ibyahishwe by’Imana, “ibyo 
ijisho ritigeze kureba, n’ibyo ugutwi kutigeze kumva, ibitigeze kwinjira mu mutima 
w’umuntu.” “Ariko Imana yabiduhishurishije Umwuka wayo, kuko Umwuka arondora 
byose ndetse n’amayoberane y’Imana.” 1 Abakorinto 2:9, 10. “Ibihishwe by’Uwiteka 
bihishurirwe abamwubaha;” kandi kuba Petero yarasobanukiwe n’ubwiza bwa Kristo cyari 
igihamya ko “yigishijwe n’Imana.” Zaburi 25:14; Yohana 6:45. Kandi koko bivugwe ngo, 
“Urahirwa Simoni wa Yona, kuko umubiri n’amaraso atari byo byabiguhishuriye.” {UIB 
281.6} 

Yesu yakomeje avuga ati, “Nanjye ndakubwira nti, uri Petero, kandi nzubaka Itorero ryanjye 
kuri urwo rutare, kandi amarembo y’ikuzimu ntazarishobora.” Ijambo Petero risobanura 
ibuye,- ibuye risanzwe. Petero ntabwo yari urutare Itorero ryubatsweho. Amarembo 
y’ikuzimu yaramushoboye ubwo yihakanaga Umwami we akoresheje kurahira. Itorero 
ryubatswe kuri wa wundi amarembo y’ikuzimu atashoboraga guherana. {UIB 282.1} 

Imyaka amagana menshi mbere yuko Umukiza aza ku isi Mose yari yaravuze iby’Urutare 
rw’agakiza ka Isiraheli. Umunyezaburi yari yaranditse ati, “Urutare rw’imbaraga zanjye.” 
Yesaya yaranditse ati, “Nicyo gitumye Umwami Imana ivuga iti, Dore ndashyira muri 
Siyoni ibuye ry’urufatiro ryageragejwe, ibuye rikomeza imfuruka ry’igiciro cyinshi 
rishikamye cyane.” Guteg. 32:4; Zab. 62:7; Yes. 28:16. Petero na we, ubwo yandikaga 
ayobowe na Mwuka, yakoresheje aya magambo y’ubuhanuzi kuri Yesu. Aravuga ati, “Niba 
mwarasogongeye mukamenya yuko Umwami wacu agira neza. Nimumwegere ni we Buye 
rizima ryanzwe n’abantu, ariko ku Mana ryaratoranijwe riba iry’igiciro cyinshi, namwe 
mwubakwe nk’amabuye mazima kugira ngo mube inzu y’umwuka.” 1 Petero 2: 3-5. {UIB 
282.2} 

“Kuko nta rundi rufatiro umuntu abasha gushyiraho keretse urwashyizweho, ari rwo Yesu 
Kristo.” 1 Kor. 3:11. Yesu ati, “Kandi nzubaka Itorero ryanjye kuri urwo rutare.” Imbere 
y’Imana n’abamarayika, imbere y’ingabo z’ikuzimu zitagaragara, Kristo yubatse itorero rye 



ku Rutare ruzima. Urwo rutare ni Kristo ubwe, -umubiri we wavunaguwe, ugakomeretswa 
ku bwacu. Kandi Itorero ryubatswe kuri urwo rutare, amarembo y’ikuzimu ntazarishobora. 
{UIB 282.3} 

Itorero ryari rifite intege nke ubwo Kristo yavugaga ayo magambo. Ryari rigizwe n’abantu 
bake, kandi imbaraga z’abadayimoni hamwe n’abantu babi zarabarwanyaga; ariko 
abigishwa ba Kristo ntibacitse intege. Kubera ko bari bubatswe ku Rutare rw’imbaraga zabo, 
ntibashoboraga gutsindwa. {UIB 282.4} 

Mu myaka ibihumbi bitandatu, kwizera kubatswe kuri Kristo. Mu myaka ibihumbi bitandatu 
imyuzure n’imiraba bikomoka ku mujinya wa Satani byikubise ku Rutare rw’agakiza kacu; 
ariko ntirwanyeganyega. {UIB 282.5} 

etero yahamije ukuri kwerekeye urufatiro rwo kwizera kw’itorero, maze Yesu amuha 
icyubahiro nk’umuntu wari uhagarariye umuryango w’abizera bose. Yaravuze ati,“Nzaguha 
imfunguzo z’ubwami bwo mu ijuru, kandi icyo uzahambira mu isi kizaba gihambiriwe mu 
ijuru, n’icyo uzahambura mu isi kizaba gihambuwe mu ijuru.” {UIB 282.6} 

“Imfunguzo z’ubwami bwo mu ijuru” ni amagambo Kristo yakoresheje. Amagambo yose 
yo mu Byanditswe Byera ni aye, kandi n’ayo nicyo kimwe. Ayo magambo afite imbaraga 
zo gukinga no gukingura ijuru. Asobanura igituma abantu bamwe bemerwa abandi 
bakigizwayo. Bityo rero umurimo w’ababwiriza ijambo ry’Imana ni umubavu w’ubugingo 
uganisha ku bugingo cyangwa w’urupfu uganisha ku rupfu. Umurimo wabo urapimwa 
ukagereranywa n’umusaruro w’ibihe bizahoraho iteka. {UIB 282.7} 

Ntabwo Umukiza yashinze Petero wenyine umurimo wo gukwiza ubutumwa bwiza. Igihe 
cyakurikiyeho, amagambo Yesu yabwiye Petero, yarongeye arayakoresha ubwo yabwiraga 
itorero. Kandi amagambo ameze kimwe n’aya yabwiwe intumwa cumi n’ebyiri kuko zari 
zihagarariye umuryango w’abizera. Iyo Kristo aza guha ubutware umwe mu bigishwa be 
gusumbya abandi, ntabwo bari guhora barwanira umwanya w’uzaba mukuru muri bo. Bari 
kumvira itegeko ry’Umwami wabo, bagaha icyubahiro uwo yatoranije. {UIB 283.1} 

Aho kugira ngo atoranye umukuru muri bo, Kristo yabwiye intumwa ze ati, “Ariko 
mwebweho ntimuzitwe Rabi; kandi ntimuzitwe abakuru: kuko umukuru wanyu ari umwe, 
ari Kristo.” Matayo 23:8, 10. {UIB 283.2} 

“Umutware wa buri muntu ni Kristo”. Imana yamuhaye gutwara byose ibishyira munsi 
y’ibirenge bye, imuha Itorero ngo abe umutwe waryo usumba byose, na ryo ribe umubiri we 
ushyitse kandi ushyikirwamo na byose. 1 Kor. 11:3; Abefeso 1:22, 23. Itorero ryubatse kuri 
Kristo ari we rufatiro rwaryo; rigomba kumvira Kristo kuko ari umutware waryo. 
Ntirigomba kugendera ku muntu cyangwa ngo rigengwe n’umuntu. Benshi bavuga yuko 



umwanya w’ubuyobozi mu itorero ubaha ubushobozi bwo gutegeka abandi ibyo bagomba 
kwizera ndetse n’ibyo bakwiye gukora. Imvugo nk’iyi Imana ntiyemera. Umukiza aravuga 
ati, Mwese muri abavandimwe. Bose bahura n’ibigeragezo kandi bagwa mu makosa. Nta 
muntu n’umwe twagendera ku nama ze zose. Urutare rwo kwizera ni Kristo uba mu itorero. 
Kuri we niho abafite intege nke bashobora kubonera imbaraga, kandi niho abatekereza ko 
ari abanyambaraga bagaragarira ko ari abanyantegenke, keretse bemeye Kristo akababera 
imbaraga. Havumwe umuntu wiringira undi muntu, akishima amaboko ye. Uwiteka ni 
Igitare, Kandi imirimo ye iratunganye rwose. Hahirwa abamuhungiraho bose. Yer. 17:5; 
Guteg. 32:4; Zab. 2:12. {UIB 283.3} 

Hanyuma y’amagambo ya Petero, Yesu yihanangirije abigishwa be kutagira uwo babwira 
ko ari Kristo. Yesu yarabihanangirije kubera yuko Abanditsi n’Abafarisayo 
batamwemeraga. Byongeye kandi, abantu bose ndetse n’abigishwa ba Yesu, bari bafite 
imitekerereze igoramye ku byerekeye Mesiya; ku buryo kuza kwe iyo gushyirwa ahabona 
ku mugaragaro byari gutuma badasobanukirwa neza n’imico ye ndetse n’umurimo we. 
Ariko buri munsi yarabiyerekaga nk’Umukiza wabo, kandi yifuzaga kubaha ishusho nyayo 
yaMesiya. {UIB 283.4} 

Abigishwa bibwiraga ko Kristo yagombaga kuba umwami ku isi. Nubwo igihe kirekire atari 
yaragaragaje umugambi we, bizeraga yuko atazaguma mu bukene no mu bwihisho; yuko 
igihe cyari kigeze agashyiraho ubwami bwe. Abigishwa ntibigeze batekereza ko Yesu yari 
kwangwa n’abatambyi hamwe n’abakuru b’idini, ko Kristo yari kwangwa n’abantu be, 
agafatwa nk’umubeshyi kandi akabambwa nk’umugome. Ariko ubu igihe cy’umwijima 
cyari cyegereje, ndetse Yesu yagombaga kugaragariza abigishwa be ibyendaga kumubaho. 
Yari afite agahinda ubwo yegerezaga igihe cyo kugeragezwa. {UIB 283.5} 

Kugeza icyo gihe yari yaririnze kubagaragariza ibyerekeranye no kubababazwa kwe ndetse 
n’urupfu rwe. Ubwo yaganiraga na Nikodemu yaravuze ati, “Kandi nk’uko Mose yamanitse 
inzoka mu butayu, niko Umwana w’umuntu akwiriye kumanikwa, kugira ngo umwizera 
wese abone guhabwa ubugingo buhoraho.” Yohana 3:14, 15. Ariko abigishwa 
ntibabyumvise, kandi n‘iyo babyumva, ntibari kubisobanukirwa. Ariko noneho bari 
bamaranye igihe na Yesu, bitegereza ibikorwa bye kandi bategera amatwi amagambo ye. 
Niyo mpamvu birengagije imibereho iciye bugufi babagamo ndetse n’urwango bagirirwaga 
n’abantu ndetse n’abatambyi, bakifatanya na Petero mu buhamya bwe, “Uri Kristo, 
Umwana w’Imana ihoraho”. Igihe cyari kigeze kugira ngo urusika rukingirije ahazaza 
rukurweho. “Guhera icyo gihe Yesu yatangiye kugaragariza abigishwa be, uburyo 
yagombaga kujya i Yerusalemu, akababarizwa mu maboko y’abakuru n’abatambyi 
n’abanditsi, akicwa, akazuka ku munsi wa gatatu” {UIB 283.6} 



Abigishwa bamutegeye amatwi bafite agahinda no gutangara kwinshi. Yesu yari amaze 
kwemera amagambo ya Petero agaragaza ko ari Umwana w’Imana; ku buryo amagambo 
yababwiye yerekeranye no kubabazwa ndetse no gupfa kwe atabajyaga mu bitekerezo. 
Petero ntiyashoboraga kwihangana. Yegereye Umwami we, asa n’aho ashaka kumugarura 
ngo areke kujya mu kababaro kari kamutegereje, aravuga ati, “Biragatsindwa Mwami, ibyo 
ntibizakubaho na hato.” {UIB 284.1} 

Petero yakundaga Umwami we; ariko Yesu ntiyemeye iyi myifatire ye yo gushaka 
kumubuza kwinjira mu mubabaro. Aya magambo ya Petero ntabwo yari ayo kumufasha 
cyangwa kumutera imbaraga muri iki gihe gikomeye cyari imbere ye. Ntabwo aya magambo 
yari agendanye n’umugambi w’imbabazi Imana yari ifitiye isi, cyangwa n’icyigisho cyo 
kwitanga Yesu yari yaraje kwerekanira mu mibereho ye. Petero ntabwo yifuzaga kubona 
umusaraba mu murimo wa Kristo. Icyo ayo magambo yasobanuraga cyari gihabanye n’icyo 
Kristo yifuzaga kubwira abamukurikiraga, ariyo mpamvu Umukiza yavuze amagambo yo 
gucyaha kuruta andi yose yigeze akoresha: “Subira inyuma yanjye Satani, umbereye 
igisitaza kuko ibyo utekereza atari iby’Imana, ahubwo utekereza iby’abantu.” {UIB 284.2} 

Satani yageragezaga guca intege Yesu, kugira ngo areke umugambi we; bityo rero Petero, 
mu rukundo rwe rutareba kure, yatizaga umurindi ikigeragezo. Umwami w’ikibi ni we 
nkomoko y’icyo gitekerezo. Kwinginga kwa Petero kwakomokaga ku bushukanyi bwe. Mu 
butayu, Satani yeretse Kristo ubutware bwose bw’isi ngo abugurane inzira yo kwitanga 
ndetse no kwicisha bugufi. Iki gihe Satani yashatse noneho kugerageza n’umwigishwa wa 
Kristo. Yashakaga kuganisha ibitekerezo bya Petero ku cyubahiro cyo ku isi, kugira ngo 
atarangamira inzira y’umusaraba iyo Yesu yashakaga kumwereka. Satani yashatse kongera 
kugerageza Yesu abinyujije muri Petero. Ariko Umukiza ntiyabyemeye; yari yitaye ku 
mwigishwa we. Satani yashatse kwitambika hagati ya Petero n’Umwami we, kugira ngo 
umutima wa Petero udasobanukirwa n’umugambi wa Kristo wo kwicisha bugufi ku bwacu. 
Amagambo Kristo yavuze, ntabwo yayabwiye Petero, ahubwo yabwiwe uwashakaga 
gutandukanya Petero n’Umukiza we. Kristo ati, “Subira inyuma yanjye Satani.” 
Ntuntandukanye n’umugaragu wanjye uyobagurika. Reka ahubwo ngenderere Petero, 
mugaragarize ubwiru bw’urukundo rwanjye. {UIB 284.3} 

Iki cyabaye icyigisho gikomeye kuri Petero, icyigisho yize buhoro buhoro, aza kumenya 
yuko inzira ya Kristo ku isi yari iy’akababaro no kwicisha bugufi. Uyu mwigishwa yatewe 
ubwoba no kwifatanya n’Umukiza we mu kababaro. Ariko mu kujya mu itanura ry’umuriro 
ugurumana yagombaga gusobanukirwa n’umugisha uturuka mu kwifatanya n’Umukiza we. 
Hashize imyaka myishi, ubwo yari amaze kugira intege nke kubera imyaka y’ubukuru 
n’imirimo myinshi yakoze, yaranditse ati, “Bakundwa, mwe gutangazwa n’ikome ryo 
kubagerageza riri hagati yanyu ngo mumere nk’abagushije ishyano. Ahubwo munezezwe 



n’uko mufatanije imibabaro ya Kristo, kugira ngo muzanezerwe mwishima bihebuje, ubwo 
ubwiza bwe buzahishurwa.” 1 Petero 4: 12, 13. {UIB 284.4} 

Yesu noneho yasobanuriye abigishwa be yuko imibereho ye yo kwiyanga no kwicisha 
bugufi ari urugero bakwiriye gukurikiza. Yitegereje abantu bamuzengurutse ndetse 
n’abigishwa be, maze aravuga ati, “Umuntu nashaka kunkurikira yiyange, yikorere 
umusaraba we ankurikire.” Umusaraba muri icyo gihe werekanaga ubutegetsi bw’Abaroma. 
Wari igikoresho giteye ubwoba cy’urupfu no gucisha bugufi abantu. Abagizi ba nabi 
basuzuguritse bagombaga kwikorera umusaraba wabo bakawugeza aho bagomba kwicirwa; 
kandi akenshi iyo bawubakoreraga, bakoraga uko bashoboye ngo bawange bikabaviramo 
gutotezwa no kugirirwa nabi. Nyamara hano Yesu yasabaga abamwumva gufata umusaraba 
wabo, bakawikorera maze bakabona kumukurikira. Nubwo abigishwa ba Yesu batari 
basobanukiwe neza n’ayo magambo, babonaga ko aberekeza ku kwicisha bugufi, - ndetse 
no kwemera gupfa bibaye ngombwa. Amagambo ya Kristo yaberekaga ibyerekeye kwitanga 
batizigama. Ariko ibi byose we yari yarabyemeye ku bwabo. Yesu yabonaga ko atakwifuza 
ijuru igihe twebwe twari kuba tuzimiye. Yemeye gusiga ijuru, aza ku isi aho yanzwe, 
agatukwa ndetse agapfa urupfu rukojeje isoni. Uwari utunze byose mu ijuru, yemeye kuba 
umukene, kugira ngo mu bukene bwe tuhabonere ubutunzi. Turahamagarirwa kunyura mu 
nzira yanyuzemo. {UIB 285.1} 

Gukunda abo Kristo yapfiriye bisobanura kwikorera umusaraba. Uwabyawe n’Imana wese 
agomba kwibona nk’iteme ku muhanda washyiriweho gukiza abatuye isi. Agomba kumenya 
ko afatanije na Kristo mu mugambi we w’impuhwe, wo kugenda hose gushaka no gukiza 
abazimiye. Uwabyawe na Kristo agomba kumenya neza ko yiyeguriye Imana, kandi ko mu 
mico ye agomba kwerekana Kristo ku batuye isi. Kwitanga, kwicisha bugufi, impuhwe 
n’urukundo byagaragajwe na Kristo mu mibereho ye bigomba kongera kugaragarira mu 
mibereho y’abakozi b’Imana. {UIB 285.2} 

“Kuko ushaka kurengera ubugingo bwe azabubura; ariko utita ku bugingo bwe ku bwanjye 
azabubona. Kwihugiraho ni urupfu. Nta rugingo rw’umubiri rushobora kubaho ruramutse 
akamaro rufite rukigiriye ubwarwo. Umutima uramutse udashoboye kohereza amaraso mu 
kuboko no mu mutwe, wageraho ukabura ubushobozi. Urukundo rwa Kristo ni amaraso 
atembera mu ngingo zigize umubiri mu by’umwuka. Turi ingingo za bagenzi bacu, kandi 
ubugingo budatanga icyo bwahawe bugera aho bugapfa. {UIB 285.3} 

Kandi Yesu yaravuze ati, “Kandi umuntu byamumarira iki gutunga ibintu byose byo mu isi, 
niyakwa ubugingo bwe? Cyangwa umuntu yatanga iki gucungura ubugingo bwe?” {UIB 
285.4} 



Hanyuma yo gukena no kubabazwa by’iki gihe, Yesu yeretse abigishwa be ko azagaruka 
mu cyubahiro, kitari ikiboneka mu bwami bw’iyi si, ahubwo n’icyubahiro cy’Imana kandi 
ashagawe n’ingabo zo mu ijuru. Kandi yaravuze ati, “Nzagororera buri muntu ibikwiriye 
ibyo yakoze”. Yesu yashatse kubakomeza maze abaha iri sezerano, “Ndababwira ukuri yuko 
muri aba bahagaze hano harimo bamwe batazapfa, kugeza ubwo bazabona Umwana 
w’umuntu aziye mu bwami bwe.” Ariko abigishwa ntibasobanukiwe n’aya magambo ye. 
Babonaga ko icyubahiro n’ubwiza biri kure yabo. Amaso yabo yari arangamiye ibiri hafi, 
ubukene bwo ku isi, gucishwa bugufi no kubabazwa. Ese bagombaga kureka ikizere cyo 
kubona Mesiya mu bwami bwe. Ese ntabwo bari hafi yo kubona Umwami wabo yicaye ku 
ntebe ya Dawidi? Ese byari gushoboka ko Kristo abaho mu buzima buciye bugufi, atagira 
aho aba, akangwa, agatukwa, hanyuma akabambwa? Abigishwa bagize agahinda kuko 
bakundaga Umwami wabo. Bagize gukekeranya mu mitima yabo, kuko batiyumvishaga 
uburyo Umwana w’Imana yakwicisha bugufi kandi akagirirwa nabi ako kageni. Bibajije 
impamvu yajya i Yerusalemu ku bushake bwe kugira ngo ahagirire akababaro yari 
yababwiye ko agomba guhura nako. {UIB 285.5} 

Bibajije impamvu yakwemera guhura n’ibirushya, akabasiga bonyine mu mwijima uruta 
uwo barimo mbere yuko abasobanurira uwo yari we. {UIB 286.1} 

Mu karere ka Kayisariya Filipi, Kristo yari kure ya Herode na Kayafa; niko abigishwa 
bibwiraga. Ntacyo yagombaga gutinya kerekeye urwango rw’Abayuda cyangwa ubutegetsi 
bw’Abaroma. Kuki atabaye ariho aguma akitarura Abafarisayo? Kuki yakwigemurira 
urupfu? Niba kandi yemeye gupfa, byashoboka bite ko azashyiraho ubwami bwe bukomeye 
ku buryo amarembo y’ikuzimu atabushobora? Ku bigishwa ubu bwari ubwiru bukomeye. 
{UIB 286.2} 

Bagendaga iruhande rw’inyanja y’i Galilaya berekeje umurwa aho ibyiringiro byabo byose 
byendaga kugeragezwa. Ntibashoboraga kugira icyo bahakanya Kristo, ahubwo bagendaga 
bavugana mu majwi mato kandi yuzuye agahinda ku byerekeye ibyendaga kubaho. Muri 
ibyo bibazo byose bakomeje kugira igitekerezo ko hari ikizahinduka Umwami wabo ntahure 
n’akaga kari kamutegereje. Bityo rero bagize agahinda no gukekeranya, bagira ubwoba 
ndetse n’ibyiringiro, mu minsi itandatu yakurikiyeho yuzuye kwiheba. {UIB 286.3} 



IGICE CYA 46 - YESU AHINDUKA ISHUSHO IRABAGIRANA 


(Iki gice gishingiye muri Matayo 17:1-8; na Mariko 9:2-8; no muri Luka 9:28-36) 

Bwendaga kugoroba ubwo Yesu yajyanaga na batatu mu ntumwa ze aribo Petero, Yakobo 
na Yohana. Bazamuka mu kayira gato bajya mu mpinga y’umusozi. Yesu n’abigishwa be 
bari bagenze umunsi wose bigisha, ubwo bazamukaga umusozi byabongereye umunaniro. 
Kristo yari yararuhuye ibitekerezo n’imibiri inaniwe bya benshi bamuganaga bababaye; yari 
yarasubije intege mu bamuganaga bamugaye; ariko ubu nawe yari mu mubiri, ananiwe ubwo 
yari kumwe n’abigishwa be bazamuka umusozi. {UIB 287.1} 

Umucyo w’izuba ry’ikigoroba wari ukigaragara ku mpinga z’imisozi, kandi ubwiza 
bw’imirasire yaryo bwagaragaye mu nzira bagendagamo. Bidatinze izuba ryararenze, 
rihishwa n’imisozi y’iburengerazuba, maze basigara batwikiriwe n’ijoro. Ikijiji cy’ijoro 
cyari gihuje n’akababaro bari bafite, kandi ibicu byakomeje kwirundanya ahabazengurutse. 
{UIB 287.2} 

Abigishwa ntibatinyutse kubaza Kristo aho bajyaga ndetse n’ikibajyanye. Kristo yakundaga 
kujya mu mpinga y’umusozi nijoro gusenga. We waremye imisozi n’ibibaya yari atuje ari 
mu byo yaremye. Abigishwa bakomeje gukurikira Kristo, ariko bakomeza kwibaza 
impamvu Umukiza wabo yabagendeshaga uru rugendo ruruhije kandi bananiwe, ndetse 
nawe akeneye kuruhuka. {UIB 287.3} 

Bageze imbere Kristo ababwira ko bakwiye kuguma aho. Hanyuma yigira hirya gato, Uwo 
Muntu wamenyereye imibabaro arasenga afite umubabaro mwinshi ndetse n’amarira. Asaba 
imbaraga kugira ngo ashobore kwihanganira ibigeragezo ku bw’abatuye isi. Yagombaga 
kongera kuzuzwa imbaraga z’Isumbabyose kugira ngo ashobore kwihanganira ibyendaga 
kumubaho. Yasabiye abigishwa be kugira ngo bakomeze kwizera mur’ ibyo bihe 
by’imbaraga z’umwijima. Ikime cyatonze kuri Yesuubwo yari amaze umwanya apfukamye, 
ariko ntiyabyitaho. Umwijima w’ijoro wari umuzengurutse, ariko ntiyabyitayeho. Amasaha 
y’ijoro yakomeje kwigira imbere. Abigishwa bifatanije nawe mu masengesho; ariko kubera 
umunaniro mwinshi, bagerageje kwihangana ngo bagumane na we, nyamara baza kugwa 
agacuho barasinzira. Yesu yari yababwiye ibyo kubabazwa kwe; azamukana na bo ngo 
bifatanye mu masengesho; kandi yakomeje kubasabira. Umukiza yabonye kwijima kwari 
mu maso y’abigishwa, yifuza kubakomeza no kubagabaniriza umubabaro, abibutsa ko 
kwizera kwabo kwari ukw’agaciro kenshi. Ntabwo ari bose, uko aro cumi na babiri, 
bashoboraga gusobanukirwa n’ihishurwa yendaga kubagezaho. Abatatu babonye 
umubabaro yari afite i Getsemani, nibo yatoranije ngo bazamukane nawe ku musozi. Mu 
gusenga kwe yasabaga yuko icyubahiro yahoranye na Se mbere yuko isi iremwa 
cyagaragarizwa amaso y’abantu; kugira ngo ubwami bwe bugaragarire abantu kandi 




abigishwa be bahabwe imbaraga zo kubusobanukirwa. Yasabiye abigishwa be ngo 
bagaragarizwe ubumana bwe bitume bahagarara bashikamye mu gihe cyo kubabazwa kwe 
gukomeye. Kugira ngo bamenye neza ko ari Umwana w’Imana kandi yuko urupfu rwe 
ruteye isoni ari umugabane umwe mu mugambi w’agakiza. {UIB 287.4} 

Amasengesho ye yarasubijwe. Ubwo yari apfukamye ahari amabuye yicishije bugufi 
asenga, ijuru ryarakingutse, inzugi z’izahabu zo mu ijuru zirakingurwa, umucyo w’ubwiza 
umanukira umusozi Yesu yari apfukamyeho, maze uramuzenguruka. Ubumana muri we 
burabagiranira mu mubiri we wa kimuntu, maze buhura n’umucyo uturutse mu ijuru. Yesu 
arahaguruka, maze ahagarara afite icyubahiro cy’Imana. Umubabaro we urashira. Mu maso 
he harabagirana “nk’izuba,” imyenda ye ihinduka “umweru nk’umucyo.” {UIB 288.1} 

Abigishwa bakangutse, babona ubwiza bumurikiye umusozi. Bafite ubwoba no gutangara 
bitegereza kurabagirana k’Umukiza wabo. Ubwo bashoboraga kurebera muri uwo mucyo, 
babonye ko Yesu atari wenyine. Iruhande rwe hari abashyitsi babiri baturutse mu ijuru, 
bahagararanye na we. Umwe yari Mose wa wundi wavuganye n’Imana ku musozi Sinayi; 
undi yari Eliya, wa wundi wagize umugisha ukomeye wo kujya mu ijuru adasogongeye 
urupfu. {UIB 288.2} 

Mu binyejana cumi na bitanu byari bishize, ku musozi Pisiga, Mose yitegereje igihugu 
cy’isezerano. Ariko kubera icyaha cye cy’i Meriba, ntiyashoboye gutaha mu gihugu 
cy’isezerano. Ntiyagize amahirwe yo kugeza Abisiraheli mu gihugu cya basekuruza. 
Yinginze Imana ati, “Ndakwinginze, emera ko nambuka nkareba igihugu cyiza kiri hakurya 
ya Yorodani, iriya misozi myiza ya Yorodani (Guteg. 3:25), ariko Imana 
ntiyabimwemereye. Ibyiringiro yari yaragumanye imyaka mirongo ine byamufashije 
kwihanganira umwijima wo mu butayu, ntiyabigezeho. Icyo yahawe ni imva yo mu butayu 
hanyuma y’imyaka myinshi y’umuruho n’inshingano zikomeye. Ariko “Imana ibasha 
gukora ibiruta cyane ibyo dusaba ndetse n’ibyo twibwira” (Ef. 3:20), mu bundi buryo 
yasubije amasengesho y’umugaragu wayo. Mose yarapfuye arahambwa, ariko ntiyaheze mu 
gituro. Kristo ubwe yamuzuye mu bapfuye. Satani yarwaniye intumbi ya Mose kubera 
icyaha yari yarakoze; ariko Kristo Umucunguzi amuvana mu gituro. (Yuda 9). {UIB 288.3} 

Mose wari kuri uwo musozi Yesu yahindukiyeho ishusho irabagirana, yari igihamya cyo 
gutsinda icyaha n’urupfu kwa Yesu. Yari ahagarariye abazava mu bituro ku munsi wo 
kuzuka kw’abakiranutsi. Eliya, wahinduwe akajyanwa mu ijuru adapfuye, ahagarariye 
“abazaba bakiriho ubwo Kristo azagaruka ubwa kabiri, abazahindurwa mu kanya gato, 
ndetse mu kanya nk’ako guhumbya, ubwo impanda y’imperuka izavuga, ubwo uyu mubiri 
ubora uzambikwa kutabora, kandi uyu mubiri upfa ukwiriye kuzambikwa kudapfa”. 1 Kor. 
15:51-53. Yesu yari azengurutswe n’umucyo w’ijuru, “nk’uko azaba ameze ubwo azaba 



agarutse ubwa kabiri atuzaniye agakiza”. “Kuko azazana n’abamarayika bera afite ubwiza 
bwa Se”. Heb. 9: 28 ; Mariko 8: 38. Isezerano yari yarasezeraniye abigishwa be ryari 
risohoye. Aho ku musozi, ubwami bwe bw’icyubahiro bwagaragajwe mu buryo butoya, - 
Kristo Umwami, Mose uhagarariye abera bazava mu bituro, na Eliya uhagarariye 
abazahindurwa bakajyanwa mu ijuru badapfuye. {UIB 288.4} 

Abigishwa ntabwo basobanukiwe n’ibyo babonye; ariko gusa bashimishijwe nuko 
Umwigisha wabo wari ufite kwicisha bugufi no kwihangana, utari afite aho arambika 
umusaya, muri ako kanya yahawe icyubahiro n’abaturutse mu ijuru. Batekereje ko Eliya 
azanywe no gutangaza iby’ubwami bwa Mesiya, kandi ko ubwami bwa Kristo bwari hafi 
kwimikwa ku isi. Bibwiraga ko bagiye guca ukubiri no kugira ubwoba ndetse no gucika 
intege. Hano, aho icyubahiro cy’Imana cyerekaniwe, bifuje kuhibera. Petero aravuga ati, 
“Mwami, ni byiza ubwo turi hano. Nushaka ndaca ingando eshatu hano, imwe yawe, indi 
ya Mose, indi ya Eliya.” Abigishwa bizeraga ko Mose na Eliya boherejwe kurinda Umwami 
wabo, no kumwimika nk’umwami ku isi. {UIB 288.5} 

Ariko mbere y’ikamba hagomba kubanza umusaraba. Ntabwo bahuye na Yesu ngo baganire 
ibyo kumwimika nk’umwami ku isi, ahubwo baganiriye ibyerekeranye n’urupfu rwe. Yesu 
yari afite intege nke za kimuntu, aremerewe n’intimba y’ingaruka y’icyaha kandi yari 
wenyine mu batuye isi. Ubwo isaha yo kugeragezwa kwe yari yegereje, yari wenyine mu 
bitekerezo, ari mu b’isi batari bamuzi. Kandi n’abigishwa be, ubwo bari bahugiye mu 
kujijinganya kwabo, agahinda ndetse n’imigambi yabo y’ahazaza, ntabwo basobanukiwe 
n’ubwiru bw’umurimo we. Yesu yabaye mu ijuru mu munezero wa Se no mu rukundo 
rw’ijuru; ariko muri iyi si yaremye, yari wenyine mu bwigunge. Bityo rero ijuru ryoherereje 
Yesu intumwa, batari abamarayika; ahubwo abantu bihanganiye umubabaro n’agahinda, 
kandi bashoboraga kwifatanya na Kristo mu birushya yari agezemo mu buzima bwe hano 
ku isi. Mose na Eliya bakoranye na Kristo. Bari barafatanije nawe mu murimo ugamije 
agakiza k’ikiremwamuntu. Mose yasabiye Abisiraheli yinginga ati, “Icyakora 
ndakwinginze, ubababarire icyo cyaha bakoze. Ariko niba bidashoboka mpanagura unkure 
mu gitabo cyawe wanditse.” Kuva 32: 32. Eliya yari asobanukiwe no kuba mu bwigunge 
icyo ari cyo, kuko mu gihe cy’imyaka itatu n’igice y’inzara, yikoreye umutwaro uremereye 
w’ibibazo byari mu gihugu cyose kandi yangwa n’abantu be. Kandi yahagaze wenyine ku 
ruhande rw’Imana ku musozi Karumeli. Yahungiye mu butayu wenyine kubera kwiheba 
n’agahinda. Aba bagabo bombi, batoranijwe mu bamarayika bose bo mu ijuru, boherejwe 
kugira ngo baganire na Yesu ku byerekeye umubabaro yari arimo, kandi ngo bamuhumurize 
bamugezaho inkunga yari iturutse mu ijuru. Ibiganiro bagiranye byerekezaga ku byiringiro 
by’isi yose no ku gakiza k’abatuye isi bose. {UIB 289.1} 



Ubwo abigishwa bari batwawe n’ibitotsi, ntibashoboye gukurikirana ikiganiro cyari hagati 
ya Kristo n’abo bashyitsi b’ijuru. Kubera ko batabaye maso ngo basenge, ntibakiriye icyo 
Imana yifuzaga kubagezaho, - kumenya umubabaro wa Kristo, n’icyubahiro yari 
ategererejwe. Babuze umugisha wajyaga kuba uwabo iyo bagumana nawe muri ako 
kababaro ke. Abigishwa batinze kwizera mu mitima yabo, batinze kwemera ubutunzi ijuru 
ryendaga kubagezaho. {UIB 289.2} 

Ariko babonye umucyo ukomeye. Basobanukiwe neza yuko ijuru ryamenye icyaha 
cy’Abayuda cyo kwanga Yesu. Bongerewe ubumenyi ku byerekeye umurimo 
w’Umucunguzi. Babonye n’amaso yabo kandi bumvisha amatwi yabo ibyari birenze 
gusobanukirwa k’umuntu. “Biboneye n’amaso yabo icyubahiro cye gikomeye”. (2 Petero 1: 
16), kandi bamenye neza ko Yesu ari Mesiya, wa wundi abakurambere n’abahanuzi 
bahamyaga, kandi ko isi n’ijuru byemeraga ko ari we Mesiya. {UIB 289.3} 

Igihe bari bakitegereza ibibereye ku musozi, “igicu cyera kirabakingiriza, ijwi rikivugiramo 
riti, Nguyu Umwana wanjye nkunda nkamwishimira, mumwumvire.” Ubwo bitegerezaga 
icyo gicu kirabagirana, kurusha icyagendaga imbere y’Abisiraheli mu butayu; ubwo 
bumvaga ijwi ry’Imana rivuga n’icyubahiro cyinshi cyatumye imisozi ihinda umushyitsi, 
abigishwa bikubise hasi bubamye. Baratinye cyane, baguma hasi bubitse amaso yabo, 
kugeza ubwo Yesu yabegereye, akabakoraho, akabamara ubwoba kubera ijwi rye bari 
bamenyereye, maze akababwira ati, “Nimuhaguruke, mwitinya”. Ubwo bagerageje kubura 
amaso yabo, basanze ubwiza bw’ijuru bwamuvuyeho, Mose na Eliya bagiye. Bari 
basigaranye na Yesu bonyine ku musozi. {UIB 289.4} 



IGICE CYA 47 - UMURIMO WA KRISTO 


(Iki gice gishingiye muri Matayo 17:9-21; Mariko 9:9-29; na Luka 9:37-45) 

Bamaze ijoro ryose ku musozi; ariko ubwo izuba ryarasaga, Yesu n’abigishwa be 
baramanutse bagaruka mu kibaya. Abigishwa be bari batwawe n’ibitekerezo, bafite 
gutangara kwinshi kandi bacecetse. Ndetse na Petero nta jambo yari afite ryo kuvuga. Bari 
gushimishwa no gutinda kuri wa musozi aho baboneye umucyo w’ijuru, ndetse aho Umwana 
w’Imana yagaragarije icyubahiro cye; ariko bari bafite umurimo ukomeye bagombaga 
gukorera abantu bari babategereje ndetse batangiye gushakashakisha Yesu. {UIB 290.1} 

Mu kibaya hari hateraniye abantu benshi, bayobowe n’abigishwa bari basigaye inyuma, 
ariko abigishwa bari bazi aho Yesu yagiye. Ubwo Umukiza yagarukaga, yihanangirije 
abigishwa batatu bari kumwe kutagira icyo bavuga ku byo babonye, arababwira ati, 
“Ntihagire umuntu mubwira ibyo mweretswe, kugeza aho Umwana w’umuntu azazukira”. 
Iyerekwa abigishwa babonye, bagombaga kuribika mu mutima wabo, ntibarikwize mu bantu 
bose. Kubikwiza mu bantu bose byajyaga guteza impuha mu bantu ndetse bigatuma 
babikerensa. Ndetse n’abigishwa icyenda basigaye mu kibaya, ntibashoboraga 
kubisobanukirwa keretse Yesu amaze kuzuka. N’abigishwa batatu bajyanye na we bari 
bafite gusobanukirwa guke, kuko nubwo Yesu yari yarababwiye ibyenda kumubaho, 
ntibabuze kujya impaka ku byerekeye icyo kuzuka mu bapfuye bisobanura. Ariko ntibigeze 
basaba Yesu kubibasobanurira. Amagambo ye ku byerekeye ibyendaga kumubaho yabateye 
agahinda; ku buryo batashatse kumenya ibirenze ibyo , cyane ko bibwiraga ko bishobora 
kutazabaho. {UIB 290.2} 

Ubwo abantu bari mu kibaya babonaga Yesu, bihutiye kumusanganira, bamuramukanya 
umunezero no kumwubaha. Ariko yahise abona ko badatuje mu mitima yabo. Abigishwa 
bari bahangayitse. Hari ibyari bimaze kuba ako kanya byatumye bumva bacishijwe bugufi 
ndetse bacitse intege. {UIB 290.3} 

Ubwo bari bategereje mu kibaya, umuntu yazanye umwana we w’umuhungu kugira ngo 
bamukize dayimoni. Igihe Yesu yoherezaga abigishwa be ngo bajyane ubutumwa muri 
Galileya, yari yarabahaye ubushobozi bwo kwirukana imyuka mibi y’abadayimoni. Ubwo 
bagendaga bashikamye mu kwizera, imyuka mibi yarabumviraga. Aho mu kibaya, mu izina 
rya Kristo bategetse dayimoni kuva muri uwo muhungu; ariko dayimoni yabishongoyeho 
arongera atura uwo mwana hasi ngo yerekane imbaraga ze. Abigishwa, ntibasobanukiwe 
n’uko kuneshwa kwabo, ndetse biyumvisemo ko bisuzuguje ndetse ko basuzuguje Umukiza 
wabo. Abanditsi bari mu bari bateraniye aho bituma babyuririraho ngo babateshe agaciro. 
{UIB 290.4} 



Bazengurutse abigishwa, babahata ibibazo ari nako bagerageza kwerekana ko abigishwa 
ndetse n’Umwami wabo ari ababeshyi. Abanditsi bishimiye kuvuga ko uwo yari 
umudayimoni udashobora gutsindwa n’abigishwa ndetse na Kristo ubwe. Abantu bemeye 
ibyo abanditsi bavugaga, bituma abantu bateraniye aho buzurwamo n’ubukobanyi ndetse no 
gukerensa gukabije. {UIB 290.5} 

Ariko mu kanya gato impaka zarashize, ubwo Yesu n’abigishwa batatu bazaga babasanga, 
ibyo abantu batekerezaga byabavuyemo maze bihutira kubasanganira. Rya joro Yesu 
n’abigishwa batatu bamaze bari hamwe n’ubwiza bw’ijuru, ryabasigiye kurabagirana mu 
maso habo. Ubwo abanditsi babonaga mu maso ha Yesu basubiye inyuma bafite ubwoba, 
nyamara abantu bo bagiye gusanganira Yesu. {UIB 291.1} 

Byabaye nk’aho Yesu yari yabonye ibyahabereye byose, nuko ahageze areba mu maso 
h’abanditsi, arabaza ati, “Mwabagishaga impaka z’ibiki?” {UIB 291.2} 

Ya majwi yose yo gukerensa n’urusaku araceceka. Bose bagwa mu kantu. Wa muntu ufite 
umwana utewe na dayimoni anyura mu bantu, araza aramwegera maze aramupfukamira, 
amubwira igitekerezo cye cy’agahinda no gucika intege. {UIB 291.3} 

Aravuga ati, “Mwami, nkuzaniye umwana wanjye utewe na dayimoni utavuga, aho 
amusanze hose iyo amufashe amutura hasi: .. .Nabwiye abigishwa bawe ngo bamwirukane, 
ntibabishobora.” {UIB 291.4} 

Yesu areba abantu bamuzengurutse n’uburyo batangaye, areba abanditsi biyoberanya, 
n’abigishwa be buzuye gukekeranya. Abona kwizera guke kwari mu mitima yabo; avuga 
n’ijwi ryuzuye agahinda ati, “Yemwe bantu b’iki gihe biyobagiza batizera, nzageza he 
kubana namwe? Nzabihanganira kugeza ryari?” Hanyuma abwira uwo muntu ati, 
“Nimumunzanire hano”. {UIB 291.5} 

Bamuzanira uwo mwana w‘umuhungu, dayimoni abonye Yesu, atigisa uwo mwana cyane, 
aragwa arigaragura, azana urufuzi, ariko asakuza cyane. {UIB 291.6} 

Hano Umwami utanga ubugingo n’umutware w’imbaraga z’umwijima bahuriye ku rubuga 
rw’intambara, - Kristo asohoza iby’umurimo we wo “kumenyesha imbohe ko zibohorwa, . 
. . n’impumyi ko zihumuka no kubohora abamerewe nabi” (Luka 4:18), naho Satani 
agerageza kugumana uwo muhungu mu burwayi no munsi y’ubutware bwe. Abamarayika 
b’umucyo n’abamarayika b’umwijima, batagaragaraga, bigiye hafi ngo bitegereze 
ibyaberaga aho. Mu kanya runaka, Yesu yemereye dayimoni kugaragaza imbaraga ye, 
kugira ngo ababireba bashobore gusobanukirwa n’umurimo wo gukiza wendaga gukorwa. 
{UIB 291.7} 



Abari bateraniye aho babyitegereje n’amatsiko menshi, kandi se w’umwana yari mu gahinda 
kavanzemo ibyiringiro n‘ubwoba. Yesu abaza se ati, “Yafashwe ryari?” Nawe 
amutekerereza uburyo yafashwe akiri umwana n’uburyo yababaye igihe kirekire, ndetse bisa 
n’aho yari ananiwe kwihangana kandi acitse intege, maze aravuga ati, ” Ariko niba 
ubishobora, tugirire imbabazi udutabare.” “Ariko niba ubishobora!” Kugeza n’ubu se 
w’umwana yari agishidikanya ku mbaraga za Kristo. {UIB 291.8} 

Yesu aramusubiza ati, “Uvuze ngo ‘Niba mbishobora’?, Byose bishobokera uwizeye.” Yesu 
ntiyari abuze imbaraga; gukira k’uwo muhungu byajyaga guterwa no kwizera kwa se. Se 
w’uwo mwana amenya intege nke ze, arataka n’amarira menshi, yikubita imbere ya Yesu 
aravuga ati, “Mwami, ndizeye; nkiza kutizera.” {UIB 291.9} 

Yesu ahindukirira wa mwana ubabazwa, aravuga ati, “Yewe dayimoni utavuga kandi 
utumva, ndagutegetse muvemo, ntukamugarukemo ukundi.” Arataka, aramutigisa cyane. 
Asiga umuhungu asa n’upfuye. Abateraniye aho barongorerana bati, “Arapfuye”. Ariko 
Yesu we amufata ukuboko, aramuhagurutsa, amuhereza se, umwana afite amagara mazima 
ndetse n’ibitekerezo bizima. Umwana na se bahimbaza izina ry’Ubakijije. Abateraniye aho 
batangazwa n’imbaraga z’Imana, ariko abanditsi bacitse intege kuko bari batsinzwe, maze 
barahindukira baragenda. {UIB 292.1} 

“Ariko niba ubishobora, tugirire imbabazi udutabare”. Ni bangahe, kubera kuremererwa 
n’icyaha mu mitima yabo bavuga amasengesho nk’ayo? Abo bose, Umukiza wacu ugira 
impuhwe arabasubiza ati, “Niba ushobora kwizera, byose bishobokera uwizeye.” Kwizera 
ni ko kuduhuza n’ijuru, kwizera ni ko kuduha imbaraga tukabasha guhangana n’imbaraga 
z’umwijima. Muri Kristo, Imana yaduhaye inzira yo kunesha ingeso zacu z’ibyaha, no 
gutsinda ibishuko, uko byaba bingana kose. Ariko benshi biyumvamo kwizera guke, bityo 
bakaguma kure ya Kristo. Abacitse intege bose, bumva bihebye kandi babuze kwizera, 
nibicishe bugufi imbere y’Umukiza ugira impuhwe. Nibareke kwihugiraho ahubwo 
barangamire Kristo. Kristo wakizaga abarwayi akirukana abadayimoni igihe yagendaga 
yigisha abantu, ni we Mucunguzi wacu uyu munsi. Kwizera gukomoka ku ijambo ry’Imana. 
Nimutyo dusingire isezerano ryayo, “Kandi uza aho ndi sinzamwirukana na hato.” Yohana 
6:37. Mwikubite ku birenge bya Yesu mutakamba muti, “Mwami, ndizeye; nkiza kutizera.” 
Ibi nubikora, ntuzigera uzimira na hato. {UIB 292.2} 

Mu gihe cy‘akanya gato kari kamaze guhita, abigishwa b’abanyamahirwe bari babonye 
icyubahiro cya Kristo ndetse no kwicisha bugufi kwe. Babonye ufite ubumuntu ahinduka 
mu ishusho y’Imana ndetse babona n’umuntu ata agaciro akamera nka Satani. Babonye 
Kristo avugana n’abatuye ijuru, bumva ijwi riturutse mu bwiza burabagirana rihamya ko 
Kristo ari umwana w’Imana, barongera babona Yesu amanuka ajya mu kibaya aho yasanze 



wa muhungu watewe na dayimoni, afite ibikomere mu maso he, ataka cyane kandi ahekenya 
amenyo ku buryo nta mbaraga z’umuntu zashoboraga kumukiza. Hanyuma Umucunguzi 
w’isi, wari wahawe ikuzo n’icyubahiro mu gihe gito cyari gishize, arunama ahagurutsa uwo 
muhungu wari utewe na dayimoni aho yari aryamye ku butaka yazanye urufuzi, maze 
amuhereza se afite ibitekerezo n’umubiri bitunganye. {UIB 292.3} 

Iki cyari icyigisho kigaragaza gucungurwa kw’umuntu, - aho Umwana w’Imana wavuye mu 
bwiza bwa Se aca bugufi akunama kugira ngo akize uwazimiye. Ibi kandi byerekanaga 
umurimo w’abigishwa. Ntabwo imibereho y’abakorera Kristo, ari ukwigumanira na Yesu 
ku musozi, bamurikiwe n’umucyo mu by’umwuka. Ahubwo umurimo urabategereje mu 
kibaya. Abo Satani yaboshye barabategereje ngo babazanire ijambo ryo kwizera kandi 
babasengere kugira ngo babohorwe. {UIB 292.4} 

Ba bigishwa bandi icyenda bakomeje kwibaza ku ngingo ibabaje yerekeranye no gutsindwa 
kwabo; maze babonye bari kumwe na Yesu bonyine baramubaza bati, “Ni iki gitumye 
twebwe tutashoboye kumwirukana?” Maze arabasubiza ati, “Ni ukwizera kwanyu guke: 
ndababwira ukuri yuko mwaba mufite kwizera kungana n’akabuto ka sinapi, mwabwira uyu 
musozi muti, Va hano ujye hirya, wahava kandi nta kizabananira. Ariko bene uwo 
ntavanwamo n’ikindi keretse gusenga no kwiyiriza ubusa.” Kwizera kwabo guke, 
kwababujije kuba hafi y’impuhwe za Kristo, kandi kudaha agaciro gakwiriye umurimo 
bashinzwe, byatumye badashobora gutsinda imbaraga z’umwijima. {UIB 292.5} 

Amagambo ya Yesu yerekeranye n’urupfu rwe yabateye umubabaro no gukekeranya. Kandi 
Yesu ubwo yatoranyaga abigishwa batatu kumuherekeza ku musozi, byatumye abandi 
icyenda babagirira ishyari. {UIB 293.1} 

Mu gihe bagombaga gusigara basenga kandi batekereza ku magambo Yesu yababwiye, 
ahubwo bahugiye mu kutanyurwa kwabo no gucika intege. Mu gihe bari bahugiranye kandi 
bari mu mwijima niho bagerageje kurwanya imbaraga za Satani. {UIB 293.2} 

Kugira ngo baneshe urugamba nk’urwo, bagombaga kujya ku murimo bafite umwuka 
utandukanye n’uwo bari bafite. Bagombaga kugira kwizera gushikamye guturuka ku 
masengesho, kwiyiriza ubusa no kwicisha bugufi mu mitima yabo. Bagombaga kureka 
inarijye, bakuzuzwa Mwuka n’imbaraga y’Imana. Amasengesho akubiyemo kwinginga, 
kwihangana no kwizera — kwizera gutuma umuntu yiyegurira Imana , kandi akirundurira 
mu murimo wayo — ni yo yonyine ashobora gutuma tubona ubufasha bwa Mwuka 
Muziranenge mu ntambara turwana n’abatware n’abafite ubushobozi, n’abategeka iyi si 
y’umwijima, n’imyuka mibi y’ahantu ho mu ijuru. {UIB 293.3} 



“Muramutse mufite kwizera kungana n’akabuto ka sinapi, mwabwira uyu musozi muti, Va 
hano ujye hirya, wahava.” Nubwo akabuto ka sinapi ari gato cyane, gafite ubushobozi muri 
ko bwo gukura nk’ibindi biti byose by’inganzamarumbo. Iyo akabuto ka sinapi gatewe mu 
butaka, nubwo ari gato cyane karamera maze kagasingira ibyangombwa byose Imana 
yashyize mu butaka ngo bigatunge, maze kagakura kugeza kabaye igiti kinini. {UIB 293.4} 

Uramutse ugize kwizera kungana gutyo, uzasingira ukuri kuva mu ijambo ry’Imana, ndetse 
n’ibyo yashyizeho byose kugira ngo bigufashe. Bityo kwizera kwawe kuzakomera kandi 
kuzatuma ubona imbaraga mvajuru. Ibisitaza byose Satani arunda mu nzira zawe, naho 
byagaragara nk’imisozi miremire ihoraho, bizatumuka mu kanya gato kubera gusaba 
gukomotse mu kwizera. “Kandi nta kizabananira”. {UIB 293.5} 




IGICE CYA 48 - UMUKURU NI NDE? 


(Iki gice gishingiye muri Matayo 17:22-27; 18:1-20; Mariko 9:30-50; na Luka 9:46-48) 

Avuye i Kaperinawumu, Yesu ntabwo yasubiye ahantu yari asanzwe yigishiriza abantu, 
ahubwo yajyanye n’abigishwa be maze bashaka inzu yo kubamo igihe gito. Muri icyo gihe 
yamaze i Galilaya, Yesu yahisemo kwigisha abigishwa be aho gukorera abantu benshi 
bateraniraga aho. {UIB 294.1} 

Mu rugendo rwe i Galilaya, Yesu yongeye gutegurira imitima y’abigishwa be ibyendaga 
kumubaho. Yababwiye ko ari hafi kujya i Yerusalemu, agafatwa n’abantu bakamwica, 
hanyuma akazuka. Kandi yababwiye ko azagambanirwa mu maboko y’abanzi be. 
Abigishwa ntibasobanukiwe n’amagambo ye. Nubwo bari bafite agahinda k’ibyenda kuba, 
ntibabuze kugira amakimbirane mu mitima yabo. Bakomeje kujya impaka z’umukuru wabo 
uwo ariwe. Izi mpaka bashatse kuzihisha Yesu, bituma batagenda iruhande rwe nkuko byari 
bisanzwe, ahubwo bagenda inyuma ye bamwitaruye igihe binjiraga muri Kaperinaumu. 
Yesu yabonye ibyo bibwira mu mitima, maze ashaka kubigisha no kubagira inama. Ariko 
yarabanje ategereza igihe cy’umutuzo ubwo bashoboraga kumva amagambo ye. {UIB 
294.2} 

Bakigera mu mujyi, umusoresha wakira imisoro y’Ingoro y’Imana aza aho Petero ari 
aramubaza ati: “Mbese Umwigisha wanyu ntatanga umusoro w’Ingoro y‘Imana?” Uwo 
musoro ntiwari uwa Leta, wari uw’idini kandi buri Muyuda wese yagombaga kuwutanga 
buri mwaka kugira ngo ufashe Ingoro y‘Imana. Kudatanga uwo musoro byafatwaga nko 
kudashyigikira Ingoro y’Imana — kandi abanditsi babifataga nk’icyaha gikomeye. Kubera 
ko Yesu yacyahaga abanditsi, ndetse ntiyemere n’amategeko yabo, babigiraga urwitwazo 
rwo kugira ngo bamubeshyere ko ashaka kwigarurira ubuyobozi bw’idini ndetse n’imihango 
yose yakorerwaga mu Rusengero. Icyo gihe abanzi be bari babonye icyuho cyo 
kumugerekaho amakosa. Bashatse byose kubinyuza ku musoresha w’Ingoro y‘Imana. {UIB 
294.3} 

Petero yabonye ko ikibazo cy’umusoresha cyarimo umutego wo kwerekana ko Yesu 
atagandukira imirimo y’urusengero. Petero yifuzaga guharanira icyubahiro cya Shebuja, 
maze asubiza yihuse atabanje kugisha inama, yemeza ko Yesu yari akwiriye gutanga 
umusoro. {UIB 294.4} 

Ariko Petero yamenye gusa umugabane muto w’ibyo umusoresha yifuzaga kugeraho. Hari 
ibyiciro by’abantu bamwe bemererwaga kudatanga umusoro. Mu gihe cya Mose, ubwo 
Abalewi batoranywaga ngo bakore umurimo w’ubutambyi, ntabwo bahabwaga umurage 
hamwe n’abandi bantu. Imana yaravuze iti, “Abalewi nta mugabane cyangwa gakondo 



bagira muri bene wabo, Uwiteka niwe gakondo yabo.” Guteg. 10:9. No mu gihe cya Yesu, 
Abalewi n’abatambyi bafatwaga nk’abantu beguriwe umurimo w’Ingoro y‘Imana, ku buryo 
batasabwaga gutanga umusoro wo gufasha Ingoro y‘Imana. Abahanuzi na bo bemererwaga 
kudatanga uwo musoro. Ubwo basabaga Yesu umusoro, bashakaga kwirengagiza imvugo 
ye ko yari umuhanuzi ndetse n’umwigisha. Bashakaga kumufata nk’undi muntu wese 
usanzwe. Iyo yanga gutanga umusoro yari kuba agomeye ubuyobozi bw’Ingoro y’Imana 
kandi asuzuguye n’amategeko yayo. Kandi iyo yemera kuwutanga yari kuba abateye 
inkunga mu guhakana ko atari umuhanuzi. {UIB 294.5} 

Mu kanya kari gaherereye inyuma, Petero yari amaze guhamya ko Yesu ari Umwana 
w’Imana; ariko ubu bwo yacitswe n’amahirwe yo kugaragaza imico y’Umwami we. Ubwo 
yasubizaga umusoresha ko Yesu ashobora gutanga umusoro, yateraga ikirenge mu 
cy’abatambyi ndetse n’abanditsi mu guhakana uwo Yesu yari we. {UIB 295.1} 

Ubwo Petero yinjiraga mu nzu, ntabwo Yesu yagize icyo avuga ku byari bimaze kuba, 
ahubwo yaramubajije ati, “Utekereza ute, Simoni? Abami bo mu isi abo baka umusoro ni 
abahe? Ni abana babo cyangwa ni rubanda?” Aramusubiza ati, “Ni rubanda”. Yesu 
aramubwira ati ‘Nuko rero abana bo bibereye mu mudendezo’. Iyo abaturage b’igihugu 
bakwa imisoro ngo ifashe umwami wabo, abana b’umwami bo ntibayitanga. Bityo rero 
Abisiraheli, bitwaga ubwoko bw’Imana, bagombaga gutanga umusoro ngo bafashe 
umurimo wayo ; ariko Yesu, Umwana w’Imana, ntiyagombaga kuwutanga. Niba Abatambyi 
n’Abalewi bataratangaga umusoro kubera gukora umurimo mu Rusengero, Yesu we 
yashoboraga kuwutanga ate, kandi urusengero ari inzu ya Se. {UIB 295.2} 

Iyo Yesu aza gutanga umusoro atabanje kugaragaza ko atari byo, yari kuba yemeye ibyo 
bavuga, ndetse yari kuba ahakanye ubumana bwe. Nubwo yemeye gukora ibyo bamusaba, 
yahakanye inyigisho bikomokaho. Uburyo yashatsemo umusoro wo kubaha byagaragaje 
neza imico ye y’ubumana. Byagaragaye ko ari umwe n ‘Imana, kandi ko atagomba gutanga 
umusoro nk’abandi bose. {UIB 295.3} 

Abwira Petero ati, “Jya ku kiyaga unagemo urushundura, ifi ufata bwa mbere uyasamure, 
urayisangamo igikoroto, gihwanye n’umusoro wanjye n’uwawe, maze ukizane ugitange ho 
umusoro wacu twembi.” (Matayo 17:27; Bibiliya Ijambo ry’Imana) {UIB 295.4} 

Nubwo yari yambaye ubumuntu butwikiriye ubumana bwe, muri iki gitangaza, yerekanye 
icyubahiro cye. Byagaragaye neza ako ari we wavuze abinyujije muri Dawidi ati, «Kuko 
inyamaswa zose zo mu ishyamba ari izanjye, n’inka z’ibirarashyamba zo ku misozi 
igihumbi. Nzi inyoni n’ibisiga byose byo ku misozi, inyamaswa zo mu ishyamba ni izanjye. 
Iyaba ngira inzara sinakubwira, kuko isi n’ibiyuzuye ari ibyanjye. » Zaburi 50 :10-12. {UIB 
295.5} 



Nubwo Yesu yavuze yuko atagombaga gutanga imisoro, ntabwo yikururiye impaka 
z’Abayuda ku byerekeye icyo kibazo; kuko bari kumva amagambo ye nabi bigatuma 
bamugerekaho amakosa. Yakoze ikitari ngombwa ko akora, kugira ngo yirinde guteza 
impaka nyinshi. Iki cyaje kubera abigishwa be icyigisho gikomeye. Mu bihe byari imbere 
yabo hagombaga guhinduka byinshi byerekeranye n’imihango yabo mu Rusengero. Kristo 
yabigishije ko igihe bitari ngombwa batagomba kwikururira impaka bitewe no kunyuranya 
na gahunda zashyizweho. Mu gihe cyose bishobotse, bagombaga kwirinda guha uburyo 
abashakaga gusebya kwizera kwabo. Nubwo AbaKristo badakwiriye kugurisha ukuri uko 
kwaba kungana kose, bakwiriye kwirinda amakimbirane igihe cyose bishobotse. {UIB 
295.6} 

Igihe Kristo n’abigishwa be bari mu nzu bonyine, ubwo Petero yari yagiye ku nyanja, Yesu 
yarababajije ati, «Icyo mwahoze mugira impaka tukiri mu nzira ni iki ? » Kubera yuko Yesu 
yari ahibereye kandi akababaza icyo kibazo, byatumye babifata mu buryo butandukanye 
n’uko babibonaga bakiri mu nzira. Bagize isoni maze bicira urubanza mu mitima yabo, 
bituma bose baceceka. Yesu yari yamaze kubabwira ko azapfa ku bwabo, bityo rero 
imigambi yabo y’inarijye yari ihabanye n’urukundo rutikanyiza rwa Kristo. {UIB 295.7} 

Igihe Yesu yababwiraga ko azicwa hanyuma akazuka, yifuzaga ko babiganiraho ndetse 
bagatekereza n’uburyo bazahura n’ibigeragezo mu kwizera kwabo. Iyo baza kuba biteguye 
kumva ibyo yashakaga kubagezaho, byari gutuma batagira umubabaro mwinshi no kwiheba. 
Amagambo ye yajyaga kubazanira ihumure mu gihe cyabo gikomeye cyo gucika intege. 
Nubwo yagerageje gusobanura mu magambo yumvikana ibyendaga kumubaho, igihe 
yababwiraga ko ari hafi kujya i Yerusalemu, byabateye kongera kwiringira ko ari hafi 
kwimikwa nk’umwami. Nicyo cyatumye muri icyo gihe bakomeza kwibaza abazafata 
imyanya yo hejuru muri ubwo bwami. Ubwo Petero yagarukaga avuye ku nyanja, abigishwa 
bandi bamubwiye ikibazo Yesu yababajije, ndetse umwe muri bo yaje kubaza Yesu ati, « 
Umukuru mu bwami bwo mu ijuru ni nde? ” {UIB 296.1} 

Umukiza yiyegereje abigishwa be, maze arababwira ati, « Umuntu ushaka kuba uw’imbere 
nabe inyuma ya bose, ndetse abe n’umugaragu wa bose. » Aya magambo ya Yesu yari 
yuzuye ubushishozi n’impanuro nyinshi ariko abigishwa ntibashoboye kuyasobanukirwa. 
Ibyo Yesu yashakaga kubagezaho, ntibashoboye kubimenya. Ntibasobanukiwe n’imiterere 
y’ubwami bwe, maze bituma bagira impaka nyinshi mu mitima yabo. Ariko impamvu nyayo 
yari mu mitima yabo mu buryo bwimbitse. Ubwo Kristo yasobanuraga ibyerekeye ubwami 
bwe, bishoboka ko byagabanije impaka bari bafite igihe gito, ariko ntibyavanyeho impamvu 
yari ibihatse byose. Ndetse n’igihe bari bamaze kumenya neza icyo yababwiye, 
byashobokaga ko bakongera kugira intonganya iyo haramuka havutse na none ikibazo 
cy’ukwiye gufata umwanya wo hejuru. Kandi ibyo byari kuzana intonganya mu itorero 



hanyuma y’urapfu rwa Kristo. Guharanira umwanya w’imbere, niwo mwuka wagengaga 
uwashoje intambara mu ijuru, kandi iki nicyo cyazanye Kristo ngo aze gupfira abari mu isi. 
Icyo gihe rero, Kristo yeretswe Lusiferi akiri mu ijuru, « ya nyenyeri yo mu ruturuturu », 
afite icyubahiro gisumba icy’abamarayika bose bazenguratse intebe y’Imana, kandi afitanye 
umubano mwiza n’Umwana w’Imana. Lusiferi yaribwiye ati, « Nzaba nk’Isumbabyose » 
(Yesaya 14 :12, 14) ; kandi kwikuza no kwishyira hejuru ni byo byazanye intambara mu 
ijuru, bituma abamarayika benshi bacibwa mu ijuru. Mu kuri, iyo Lusiferi aza gushaka koko 
kumera nk’Isumba Byose, ntiyari gutakaza umwanya yari afite mu ijura; kubera yuko 
umwuka w’Imana utarangwa no kwikuza ndetse no kwishyira hejura. Lusiferi yifuje intebe 
y’Imana, ariko ntiyigeze yifuza imico yayo. We yifuje umwanya usumba iyindi, kandi buri 
wese ugengwa n’umwuka nk’uyu na we azakora ibisa n’ibya Lusiferi. Bityo rero 
intonganya, kwicamo ibice n’umuvurangano ntibizabura. Ububasha n’ubutegetsi nicyo 
gihembo ku barasha abandi imbaraga. Ubwami bwa Satani ni ubwami bw’imbaraga ; buri 
muntu abona mugenzi we nk’igisitaza mu nzira ye y’amajyambere, ndetse amubona 
nk’ibuye akwiriye kuririraho kugira ngo agere ku mwanya wo hejura. {UIB 296.2} 

Mu gihe Lusiferi we yaharaniye kureshya n’Imana, Kristo, Umwana w’Imana, « ntiyigeze 
aharanira ikuzo, ahubwo yajyanye akamero k’umugaragu w’imbata, agira ishusho 
y’umuntu, kandi amaze kuboneka afite ishusho y ‘umuntu yicisha bugufi, araganduka 
ntiyanga no gupfa, ndetse urapfu rwo ku musaraba.” Fil. 2:7, 8. Umusaraba wari imbere ya 
Yesu; ariko abigishwa be bari buzuwe no kwikuza — ari nacyo kiranga ubwami bwa Satani 
— kandi byabateraga kudasabana n’Umwami wabo, ndetse ntibashobore gusobanukirwa 
ubwo yavuganaga na bo ibyo gucishwa bugufi ku bwabo. {UIB 296.3} 

Yesu yavuganye ituze ryinshi, avuga amagambo yuzuye impanuro, kandi agerageza 
gukosora ikibi. Yaberetse amahame agenga ubwami bw’ijura, kandi abereka kuba mukura 
icyo bisobanuye, mu busobanuro nyabwo bw’ijura. Ababaswe n’ubwibone ndetse no 
kumaranira imyanya y’icyubahiro bari bihugiyeho, batekereza n’ingororano bazahabwa, 
aho kugira ngo batekereze uburyo bagarurira Imana impano yabahaye. Nta mwanya 
bashoboraga kubona mu ijura, kuko bagaragaweho n’ingeso nk’iza Satani. {UIB 297.1} 

Mbere y’icyubahiro habanza kwicisha bugufi. Kugira ngo umuntu afate umwanya w’imbere 
mu bantu, ijuru rihitamo umukozi umeze nka Yohana Umubatiza, wemera gufata umwanya 
uciye bugufi imbere y’Imana. Umwigishwa wa Yesu wemera kumera nk’umwana muto ni 
we ushoboye kandi ukwiriye mu murimo w’Imana. Abamarayika bo mu ijura bazakorana 
n’udaharanira kwikuza, ahubwo agashaka gukiza imitima. Umuntu wese wumva ko akeneye 
ubufasha buturuka mu ijuru azabusaba; kandi Mwuka Muziranenge azamuha kurabukwa 
Kristo bitume agira imbaraga n’ubuyanja mu mutima we. Kubera gusabana na Kristo, nawe 
azajya hose kugeza ubutumwa ku bapfira mu byaha byabo. Azerezwa umurimo we; ndetse 



azageraku musaruro ushimishije, uwo benshi mu bafite amashuri ahanitse batageraho. {UIB 
297.2} 

Ariko iyo abantu bishyize hejuru, bakibwira ko bakenewe kugira ngo umugambi wagutse 
w’Imana ushobore kugerwaho, icyo gihe Imana ibigiza iruhande. Icyo gihe bigaragarira 
abantu bose ko Imana itagizwe n’abantu. Umurimo ntushobora guhagarara kubera ko hari 
abawuvuyemo, ahubwo urakomeza ugatera imbere mu mbaraga nyinshi. Ntabwo 
gusobanurira abigishwa ibyerekeye imiterere y’ubwami bw’ijuru byari bihagije. Ahubwo 
icyari gikenewe cyane ni uguhinduka mu mitima yabo kugira ngo bashobore kugira imico 
ibereye ubwami bw’ijuru. Yesu yahamagaye umwana muto, amuhagaraika hagati yabo; 
aramukikira arababwira ati, “Ndababwira ukuri yuko nimudahinduka ngo mumere nk’abana 
bato, mutazinjira mu bwami bwo mu ijuru.” Korohera abandi, kwiyibagirwa, no kugira 
urukundo rwiyegurira abandi biboneka ku mwana muto, ni ingeso ijuru riha agaciro. Ni 
imico ifite agaciro gahanitse. {UIB 297.3} 

Kandi Yesu yifuje kubwira abigishwa be yuko ubwami bw’ijuru butabamo guharanira 
ibyubahiro no kwishyira hejuru. Hafi y’ibirenge bya Yesu, ubusumbane bwose bugomba 
kwibagirana. Abakire n’abakene, abafite amashuri ahanitse n’abataragize amahirwe yo 
kwiga, bose bahurira hamwe, nta bitekerezo by’amoko cyangwa ubusumbane mu myanya 
bibarangwamo. Bose bahura nk’abaguzwe amaraso y’Umwana w’Imana, kandi bose 
bagengwa n’Umwe, ariwe wabacunguye. {UIB 297.4} 

Umutima ugendera mu kuri kandi wicisha bugufi, ni uw’agaciro kenshi imbere y’Imana. 
Imana ishyira kashe yayo ku bantu, idakurikije icyubahiro baba bafite, ubutunzi bwabo, 
cyangwa amashuri bize; ahubwo ikurikiza umushyikirano bafitanye na Kristo. Umwami 
w’icyubahiro yishimira imitima iboneye kandi yicisha bugufi. “Kandi wampaye ingabo 
inkingira ariyo gakiza kawe, ukuboko kwawe kw’iburyo kurandamira, ubugwaneza bwawe 
(buboneka mu ngeso z’umuntu) “bwanteye ikuzo.” Zaburi 18:35. {UIB 297.5} 

Yesu yaravuze ati, “Uwemera umwe mu bana bato nk’uyu mu izina ryanjye ni jye aba 
yemeye, kandi unyemera si jye yemera gusa, ahubwo abayemeye n’Uwantumye.” “Uwiteka 
aravuga ati, Ijuru ni intebe yanjye, isi nayo ni intebe y’ibirenge byanjye : . . . Ariko uwo 
nitaho ni umukene ufite umutima umenetse, agahindishwa umushyitsi n’ijambo ryanjye.” 
Yesaya 66:1,2. {UIB 298.1} 

Amagambo ya Yesu yateye abigishwa be gushidikanya kuri bimwe mu bikorwa byabo. 
Ntawe Yesu yari yatunze urutoki, ariko byateye Yohana kwibaza niba icyo bari bakoze cyari 
gitunganye. Afite umutima nk’uw’umwana muto, yagejeje ikibazo cye imbere ya Yesu. 
Aramubwira ati, “Mwigisha, twabonye umuntu wirukana abadayimoni mu izina ryawe, 
turamwirukana kuko adasanzwe adukurikira.” {UIB 298.2} 



Yakobo na Yohana batekereje ko kwirukana uwo muntu ari uguhesha icyubahiro Umwami 
wabo; ariko batangiye kubona ko ari ishyari bari bafite ku giti cyabo. Bemeye ikosa ryabo, 
maze bemera umuburo wa Kristo, “Ntimumubuze, kuko umuntu ukora igitangaza mu izina 
ryanjye atabasha kunsebya bitamuruhije.” Abagaragazaga ubucuti na Kristo, ntibagombaga 
kwirukanwa. Hari benshi bari baranyuzwe n’imico ya Kristo ndetse n’umurimo we, kandi 
bari batangiye kumwegurira imitima yabo mu kwizera. Abigishwa ntibashoboraga gusoma 
ibihishe mu mitima yabo, niyo mpamvu bagombaga kwigengesera ngo batabatera gucika 
intege. Igihe Kristo yajyaga kuba atakiri kumwe nabo, ubwo yari kuba amaze kubasigira 
umurimo we, bagombaga kugira umutima wo kutihugiraho, bagafatanya n’abandi, kandi 
bakagaragaza ubwuzu ku bantu bose nk’ubwo Yesu yagiraga. {UIB 298.3} 

Niba hari umuntu udahujije natwe mu bitekerezo no mu byifuzo byacu byose, ibyo 
ntibikwiriye kuduha urwitwazo rwo kumubuza gukora umurimo w’Imana. Kristo ni we 
Mwigisha uruta abandi; ntidukwiriye gucira abandi urubanza cyangwa ngo tubahate, 
ahubwo mu bwitonzi no kwicisha bugufi dukwiye kwicara ku birenge bya Yesu, 
tukamwigiraho. Umuntu wese Imana yahaye ubushake, ni igikoresho Kristo akoreramo ngo 
agaragaze urukundo rwe rw’impuhwe. Dukwiriye kwigengesera kugira ngo tudaca intege 
umwe mu batwaramucyo b’Imana, kugira ngo tudakingiriza urumuri yajyaga gukwiza mu 
isi. {UIB 298.4} 

Nta mukozi wa Kristo ukwiriye kugaragariza umutima w’ubukana ndetse w’ubukonje umwe 
mu bo Kristo ashaka kwireherezaho — nk’uko Yohana yabigenje ubwo yabuzaga umuntu 
gukora ibitangaza mu izina rya Yesu — kuko bishobora gutuma ateshuka inzira akajya ku 
ruhande rw’umwanzi, kandi agatakaza ubugingo bwe. Aho kugira ngo umuntu agushe umwe 
muri abo, Yesu yavuze ko, “Byaba byiza ko uwo ugusha abandi yahambirwa urusyo mu 
ijosi akarohwa mu nyanja.” Kandi Yesu yarongeye aravuga ati, “Ukuboko kwawe 
nikugucumuza uguce. Ibyiza ni uko wakwinjira mu bugingo usigaranye ukuboko kumwe, 
biruta ko wajya muri gehinomu y’umuriro utazima ufite amaboko yombi. N’ikirenge cyawe, 
nikigucumuza ugice: ibyiza ni uko wakwinjira mu bugingo usigaranye ikirenge kimwe, 
kurutako wajugunywa muri gehinomuufite ibirenge byombi.” Mariko 9:43-45 {UIB 298.5} 

Ni kuki hakoreshejwe iyi mvugo itanyuze ku ruhande, kandi mu buryo bwumvikana? 
Impamvu ni uko Yesu yaje gushaka no gukiza abazimiye. Bityo rero abigishwa be 
ntibagomba na rimwe kurangarana cyangwa guha agaciro gake abo Umwami w’ijuru 
yitangiye. Buri muntu yaguzwe igiciro cyinshi. Nimurebe uburyo byaba biteye agahinda 
kandi ari n’icyaha gikabije, kwigiza kure ya Kristo uwo yacunguye, maze urukundo, 
kwicisha bugufi n’umubabaro bya Kristo bikamuhindukira imfabusa. {UIB 299.1} 



“Isi izaboneshwa ishyano n’ibigusha abantu, kuko ibyo bigusha bitazabura kuza, ariko uwo 
muntu uzana ibigusha azabona ishyano.” Matayo 18:7. Isi izakoreshwa na Satani maze 
irwanye abakurikira Kristo, ndetse igerageze gukuraho kwizera kwabo; ariko azabona 
ishyano uwemeye izina rya Kristo, nyamara akitabira icyo gikorwa. Umukiza wacu aterwa 
agahinda cyane n’abo bavuga ko bamukorera, nyamara bakerekana imico itari iya Kristo; 
maze bikayobya benshi ndetse bigatuma bateshuka inzira y’ukuri. {UIB 299.2} 

Ingeso cyangwa imico yaganisha abantu mu cyaha, ndetse bikagayisha izina rya Kristo, 
bikwiye kwamaganwa ndetse bigakurwaho, nubwo byaba bisaba ikiguzi kiremereye. 
Icyagayisha Imana ntigishobora kugira uwo kiyobora kuri Kristo. Imigisha y’ijuru 
ntishobora kugera ku muntu wirengagiza amahame y’ukuri guhoraho. Icyaha kimwe 
cyimitswe mu mibereho y’umuntu cyangiza ingeso ze, kandi kikayobya n’abandi. Iyaba 
koko ikirenge cyangwa ukuboko byacibwaga, cyangwa ijisho rikanogorwamo kugira ngo 
turengere ubugingo bwacu buticwa n’icyaha, twajya twita cyane ku guhunga icyaha ngo 
turengere ubugingo bwacu. {UIB 299.3} 

Mu muhango w’igitambo, umunyu washyirwaga ku gitambo. Nk’uko umubavu woswa 
wagaragazaga yuko gukiranuka kwa Kristo ariko kwatumaga igitambo cyemerwa imbere 
y’Imana, n’umunyu ni cyo washushanyaga. Ubwo Yesu yavugaga ibyerekeye igitambo 
yaravuze ati, “Buri gitambo cyongerwamo umunyu.” “Mugire umunyu mu mibereho yanyu 
kandi mugire amahoro hagati yanyu.” Abemera kuba ibitambo bizima kandi byera bishimwa 
n’Imana (Rom. 12:1), bagomba kugira umunyu ukiza, ariwo gukiranuka kwa Kristo. Icyo 
gihe bahinduka “umunyu w’isi”, urinda abantu ikibi, nk’uko umunyu ubuza ibintu 
kwangirika (Mat. 5:13). Ariko umunyu nukayuka; niba abantu biyitirira gukorera Imana, 
badafite urukundo rwa Kristo, nta mbaraga y’icyiza ibarangwamo. Imibereho ya hano ku isi 
ntishobora kuzanira agakiza iyi si yacu. Yesu atubwira yuko imbaraga n’umuhati byacu mu 
kubaka ubwami bw’Imana, bishoboka gusa iyo twakiriye Mwuka w’Imana. Tugomba 
kwakira imbabazi atugirira ku buntu, kugira ngo dushobore kwereka abandi inzira 
y’agakiza. Ubwo ni bwo tutazarangwaho no kwikuza, amacakubiri, ndetse no kurwanira 
imyanya yo hejuru. Tuzagira urukundo rutihugiraho, ahubwo rushakira abandi ibyiza. {UIB 
299.4} 

Umunyabyaha wihannye narebe “mu maso h’Umwana w’Intama w’Imana ukuraho ibyaha 
by’abari mu isi” (Yohana 1:29); kandi namwitegereza azahinduka by’ukuri. Kugira ubwoba 
kwe guhindukamo umunezero, gushidikanya kwe kukavamo ibyiringiro. Umutima we 
ugasabwa no gushima Imana. Umutima w’ibuye ukoroha. Urukundo rugasaba mu mutima. 
Kristo akamubera umugezi w’amazi y’ubugingo buhoraho. Iyo twitegereje Yesu, uburyo 
yikoreye intimba n’umubabaro, ashakisha abazimiye, uburyo yanzwe, agatukwa, akagirwa 
urw’amenyo, akava mu mudugudu ajya mu wundi kugeza ubwo yarangije umurimo we; iyo 



tumwitegereje i Getsemani, abira ibyuya by’amaraso, ababarizwa ku musaraba kugeza 
gupfa, - iyo twitegereje ibi byose kandi tukabizirikana, ntidushobora kongera guheranwa 
n’inarijye ndetse no kwikuza. Ni dutumbira Kristo, tuzaterwa isoni no kwikuza kwacu, 
guhunikira ndetse no kutagira urukundo. Tuzemera kuba byose cyangwa kutagira icyo 
tubacyo, kugira ngo dukirize imitima Kristo. Tuzanezezwa no kwikorera umusaraba 
dukurikire Yesu, twihanganire ibigeragezo, gukozwa isoni, no kurenganywa baduhora izina 
rye ry’igiciro cyinshi. (UIB 299.5} 

“Twebwe abakomeye dukwiriye kwihanganira intege nke z’abadakomeye, ntitwinezeze.” 
Rom. 15:1. Umuntu wese wizera Kristo, naho kwizera kwe kwaba ari guke, intambwe ze 
zikaba zidakomeye nk’iz’umwana muto, ntabwo akwiye guhabwa agaciro kari hasi 
y’abandi. Icyo ari cyo cyose cyatuma tugira icyo turushije abandi, - byaba se amashuri 
n’uburere, ingeso nziza, uburere bwa GiKristo, uburambe mu idini, - tugomba kumenya ko 
dufitiye umwenda abo bandi batagize amahirwe nk’ayacu; maze dukoresheje uburyo 
bushobotse bwose, tukabagezaho ubutumwa bwiza. Niba dufite intege, dukwiye gukomeza 
amaboko y’abacitse intege. Abamarayika b’ijuru, bahora imbere y’Imana, banezezwa no 
gufasha abantu yaremye. Imitima ifite intege nke, yuzuyemo ingeso zigoramye, iyo niyo 
abamarayika bitaho kurusha iyindi. Abamarayika baduhora iruhande, kandi baboneka aho 
bakenewe cyane ku gihe gikwiriye. Abamarayika baba hafi y’abarwana intambara mu 
mitima yabo, ndetse bazengurutswe n’ibibaca intege bitandukanye. Bityo rero, umurimo 
nk’uwo w’ingenzi, abakurikira Kristo by’ukuri bagomba kuwugiramo uruhare. (UIB 300.1} 

Niba umwe muri abo bagifite intege nke ateshutse akagukorera ikosa, ni wowe ukwiriye 
kumusanga kugira ngo umufashe kugaruka mu nzira nziza. Ntuzategereze ko ari we ufata 
iya mbere kugira ngo aze mwiyunge. Yesu yaravuze ati, “Mbese mubitekereza mute? Ni 
nde muri mwe waba afite intama ijana akazimiza imwe muri zo, ntasige izindi mirongo 
urwenda n’icyenda mu gasozi, akajya gushaka iyazimiye kugeza aho ari buyibonere? Iyo 
ayibonye ayiterera ku bitugu yishimye, yagera mu rugo agahamagara incuti n’abaturanyi be 
akababwira ati ‘Twishimane kuko mbonye intama yanjye yari yazimiye’. Ndababwira ukuri 
yuko mu ijuru bishimira batyo umunyabyaha umwe wihannye”. {UIB 300.2} 

“Mugaruze uwo muntu umwuka w’ubugwaneza, ariko umuntu wese yirinde kugira ngo 
nawe adashukwa.” Gal. 6:1, kandi mwene so nakugirira nabi, ugende umumenyeshe icyaha 
cye mwiherereye”. Ntumukoze isoni ugaragaza amakosa ye imbere y’abandi, cyangwa ngo 
ukoze isoni izina rya Kristo ushyira ku karubanda icyaha cyakozwe n’uwiyitirira izina rye. 
Ariko akenshi ukuri gukwiye kubwirwa uwakoze icyaha, akerekwa amakosa ye, kugira ngo 
abone uko yikosora. Ariko ntukwiye kugira uwo ucira imanza cyangwa ngo umucireho 
iteka. Ndetse ntukwiye kugaragaza ko wowe uri intungane, ahubwo umuhati wawe wose 
ube uwo kumugarura mu nzira nziza. Mu gihe womora inguma z’umutima, ugomba 



kubikora wigengesereye ndetse ufite ubwitonzi bwinshi. Icyatuma ubigeraho nta kindi 
uretse urukundo rukomoka ku watwitangiye ku musaraba w’i Kaluvari. Ufite impuhwe zuje 
urukundo, ubikore nk’umuvandimwe we, kuko numukura mu nzira ye yayobeyemo, uzaba 
“ukijije ubugingo urupfu,” kandi “uzatwikira ibyaha bye byinshi.” (Yakobo 5:20). {UIB 
300.3} 

Ariko hari igihe ibi bitagira icyo bitanga. Yesu yaravuze ati, “Ariko natakumvira, umuteze 
undi cyangwa babiri.” Ahari byashoboka ko babiri bagera ku cyananiye umwe. Kubera ko 
bo batazaba bari muri icyo kibazo, ahari bo byatuma bashobora kubona igisubizo gikwiye. 
Bizatuma bo batagira uruhande babogamiraho, maze inama yabo yakirwe neza 
n’uwakosheje. {UIB 301.1} 

Ariko nabo natabumvira, uzabigeze imbere y’abizera bose. Icyo gihe itorero, ari ryo 
rihagarariye Kristo, rizajye ku mavi rimusabire mu rukundo, kugira ngo agaruke mu nzira. 
Mwuka Muziranenge azakorera mu bagaragu be, maze yinginge uri mu cyaha ngo agaruke 
mu nzira. Intumwa Pawulo, ayobowe na Mwuka yaravuze ati, “Nicyo gituma tuba intumwa 
mu cyimbo cya Kristo, ndetse bisa n’aho Imana ibingingira muri twe. Nuko rero 
turabahendahenda mu cyimbo cya Kristo kugira ngo mwiyunge n’Imana.” 2 Kor. 5:20. 
Uwanze kumva inama agiriwe n’aba bose, azaba aciye umurunga umwunga na Kristo, kandi 
azaba yitandukanije n’itorero. Kandi Yesu yaravuze ati: “Azakubeho nk’umupagani 
cyangwa umukoresha w’ikoro.” Ariko ntakwiye gufatwa nk’utakigengwa n’impuhwe 
z’Imana. Ntakwiye gusuzugurwa cyangwa gukenwa na bagenzi be, ahubwo akwiye 
kugirirwa impuhwe, kandi agafatwa nk’intama imwe yazimiye,Yesu agishakisha ngo 
ayigarure mu mukumbi we. {UIB 301.2} 

Amabwiriza ya Yesu y’uburyo itorero rikwiye kugenza uwanze guhanwa, avuga ibisa 
n’ibyabwiwe Mose mu gihe cy’Abisiraheli: “Ntukangire mwene wanyu mu mutima wawe, 
ntukabure guhana mugenzi wawe kugira ngo utizanira icyaha ku bwe.” Abalewi 19: 17. Ibi 
bisobanura ko umuntu wirengagiza inshingano Kristo yamuhaye, akanga kugarura mu nzira 
uwaguye mu cyaha, nawe aba afatanije icyaha na we, bityo akizanira icyaha ku bwe. Kuko 
ibibi tudatangira, bituma tugira umugayo nk’aho ari twe twabikoze. {UIB 301.3} 

Ariko kandi uwakoze ikosa, ni we dukwiye kuribwira. Ntabwo dukwiriye kubigira ikiganiro 
hagati yacu cyangwa ngo tumunenge ku mugaragaro; ndetse no hanyuma yo kubigeza mu 
itorero, ntabwo dukwiriye gukomeza tubikwiza mu bandi. Iyo abatizera bamenye amakosa 
y’AbaKristo bibabera igisitaza; kandi natwe iyo dukomeje kwibanda ku makosa y’abandi 
bidutera ibikomere; kuko burya ikintu umuntu akomeje kwibandaho kiramuhindura. Igihe 
rero tugerageza gukosora amakosa ya mugenzi wacu, Mwuka w’Imana azatuyobora maze 
tumurinde kugirwa urw’amenyo na bagenzi be, ariko cyane cyane tumurinde guhabwa akato 



n’abatizera. Natwe tugwa mu byaha kenshi, kandi dukeneye impuhwe za Kristo no 
kubabarira kwe. Niyo mpamvu uburyo twifuza ko Imana yadufatamo, ariko dukwiriye 
gufata bagenzi bacu. {UIB 301.4} 

“Icyo uzahambira mu isi kizaba gihambiriwe mu ijuru, kandi icyo uzahambura mu isi kizaba 
gihambuwe mu ijuru.” Ukora umurimo w’intumwa zihagarariye ijuru, niyo mpamvu ibiva 
mu bikorwa byawe bizahoraho igihe cyose. {UIB 301.5} 

Ariko izi nshingano ziremereye ntabwo tuzikoreye twenyine. Iyo twumviye ijambo rye mu 
kwicisha bugufi, Kristo atuba hafi. Ntabwo Kristo aba gusa aho AbaKristo bateraniye mu 
rusengero, ahubwo aba aho AbaKristo , naho baba bake, bateranira mu izina rye. Kandi 
aravuga ati, “Ababiri muri mwe nibahuza umutima mu isi wo kugira icyo basaba cyose, 
bazagikorerwa na Data wo mu ijuru.” {UIB 301.6} 

Yesu ubwo yavugaga ati, “Data uri mu ijuru”, yashakaga kubibutsa ko nubwo yihinduye 
umuntu kandi akabana na bo, agafatanya na bo mu bigeragezo, kandi akifatanya na bo mu 
birushya, yari Umwana w’Imana ushyikirana n’intebe y’ubwami yo mu ijuru ya Se. Aya 
yari amagambo meza abasubizamo intege! Abatuye ijuru bifatanya n’abantu mu murimo wo 
gukiza abazimiye. Kandi imbaraga zose z’ijuru zifatanya n’ubushobozi bw’abantu mu 
guhamagarira abantu gusanga Kristo. {UIB 302.1} 



IGICE CYA 49 - MU MINSI MIKURU Y’INGANDO 


(Iki gice gishingiye muri Yohana 7:1-15, 37-39) 

Mu bihe bitatu bitandukanye by’umwaka, Abayuda basabwaga guteranira i Yerusalemu mu 
mihango y’idini. Azengurutswe n’inkingi y’igicu, Umuyobozi w’Abisiraheli utagaragara, 
yabahaye amabwiriza ku byerekeye iyo mihango. Igihe Abisiraheli bari mu bunyage, iyo 
mihango ntiyashoboraga kuziririzwa; ariko ubwo bagarukaga mu gihugu cyabo, bongeye 
guhurira mu minsi mikuru y’ingando. Imana yari yarateganije yuko binyuze muri iyo 
mihango, abantu bazajya bibuka kurinda kwayo gukomeye. Ariko usibye abantu bake gusa, 
abatambyi n’abayobozi b’igihugu cyabo bari baribagiwe uwo mugambi. Uwahanze iyi 
mihango kandi wari uzi n’impamvu yashyizweho, yabonye n’amaso ye uburyo abantu 
batandukiriye bakava mu nzira y’ukuri. (UIB 303.1} 

Umunsi mukuru w’ingando wari umunsi w’ibirori usoza umwaka. Imana yifuzaga yuko 
abantu basubiza amaso inyuma maze bakazirikana kugira neza n’impuhwe zayo. Ishyanga 
ryose ryayoborwaga n’Imana kandi rikabona imigisha yayo. Yabarindaga ijoro n’amanywa. 
Yabahaga imvura n’izuba kugira ngo byeze amatunda. Mu bibaya n’imirambi yo muri 
Palestina habonekaga umusaruro uhagije. Basaruraga imbuto z’imyelayo, maze bakabika 
amavuta yazo mu macupa. Bahinze ibiti by’imikindo birera, bahinze imizabibu yerera igihe 
maze bengamo imitobe barayibika. {UIB 303.2} 

Ibirori byarakomeje mu gihe cy’iminsi irindwi, abatuye Palestina n’ahazengurutse basize 
ingo zabo bajya i Yerusalemu mu minsi mikuru. Abavuye hirya no hino bazanye amaturo 
y’ishimwe. Abakuru n’abato, abakire n’abakene, bose bazanye amaturo yo gushima Imana, 
kuko yabarinze umwaka wose, ikarinda inzira zabo kandi ikabasesekazaho ibyiza byinshi. 
Icyashoboraga cyose kunezeza amaso kandi kikagaragaza kwishima hamwe n’umunezero 
bari bafite barakizanye, maze ibyo bavanye hose mu birorero byabo, bibera umurwa wabo 
umutako mwiza. {UIB 303.3} 

Iyi minsi mikuru ntabwo yari iyo kwishimira umuganura gusa, ahubwo yari n’iyo kwibuka 
kurinda kw’Imana gukomeye ubwo yarindaga Abisiraheli mu butayu. Kugira ngo biyibutse 
ubuzima babaye mu mahema mu butayu, Abisiraheli mu bihe by’iminsi mikuru babaga mu 
tuzu duto tw’utugonyi twubakishije ibyatsi. Utwo tuzu batwubakaga mu mihanda, mu 
kibuga kizengurutse Ingoro y’Imana cyangwa hejuru y’amazu. Imisozi n’ibibaya 
bizengurutse Yerusalemu byabaga byuzuye utwo tuzu tw’ibyatsi, kandi abantu benshi 
babaga bahakambitse. {UIB 303.4} 

Mu gihe haririmbwaga indirimbo zo gushima, abaje mu minsi mikuru bakomezaga ibirori 
byabo. Mbere gato y’umunsi mukuru nyirizina, habanzaga umunsi w’Impongano, ariho 



abantu bicuzaga ibyaha byabo, maze byarangira bakabwirwa ko batunganiye ijuru. Bityo 
rero, abantu babaga bateguwe ngo bakomeze ibirori mu munezero. “Nimushimire Uwiteka 
yuko ari mwiza, kuko imbabazi ze zihoraho iteka ryose.” (Zaburi 106:1). Baririmbaga aya 
magambo, ariko bacuranga inanga z’amoko menshi, kandi bagatera hejuru n’ijwi rirenga 
bati, Hozana. Imbere mu Ngoro y’Imana babaga bafite ibyishimo byinshi. Imihango 
y’ibitambo niho yakorerwaga. Ku mpande zombi z’ingazi z’amabuye y’agaciro z’Ingoro 
y’Imana, habaga hahagaze umutwe w’abaririrmbyi b’Abalewi bayoboye indirimbo. Abantu 
benshi babaga baje mu birori, bazunguzaga mu ntoki zabo amashami y’imikindo, maze 
bakikiriza mu majwi yabo; ku buryo amajwi y’indirimbo yasakaraga hose, ndetse amajwi 
yo guhimbaza akumvikanira mu misozi n’ibibaya bihazengurutse. (UIB 303.5} 

Mu gihe cy’ijoro, mu rusengero no hafi yarwo, habonekaga umucyo w’imuri zitandukanye. 
Amajwi y’indirimbo, amashami y’imikindo yazunguzwaga, hoziyana z’ibyishimo, umuriri 
w’abantu, amatara yabaga amanitse hose kandi amurika mu bantu, abatambyi babaga 
bahagaze hamwe kandi bambaye neza, n’ibitatse ibirori byose, byafatanirizaga hamwe 
kunyura ababibonaga. Ariko icyari gihebuje byose muri ibyo birori, icyabanezezaga kuruta 
ibindi, ni ukwibuka ibyababayeho mu mibereho yabo yo mu butayu. {UIB 304.1} 

Umuseke utambitse, abatambyi babaturaga impanda zabo bakazivuza, maze bakikirizwa 
n’izindi mpanda hamwe n’amajwi y’abantu arangururira mu ngando zabo, yumvikaniraga 
hose mu bibaya no ku misozi, maze bakishimira umunsi mushya w’ibirori. Hanyuma 
umutambyi yashyiraga urwabya mu mazi y’umugezi wa Kidironi, rwamara kuzura 
akarushyira ejuru, ariko impanda zikomeza kuvuzwa, akazamuka ku ngazi agendera ku 
njyana y’indirimbo igira iti, “Yerusalemu, ibirenge byacu bihagaze mu marembo yawe.” 
Zaburi 122: 2 {UIB 304.2} 

Yazanaga urwo rwabya ku ruhimbi, ruzengurutswe n’abatambyi. Ku ruhimbi hari ibicaniro 
bibiri by’umuringa, kandi hari hahagaze umutambyi hafi ya buri gicaniro. Urwabya 
rw’amazi rwasukwaga ku gicaniro kimwe, hanyuma urwabya rurimo vino rugasukwa ku 
kindi gicaniro; hanyuma ibiri kuri ibyo bicaniro byombi bakabisuka mu gitembo kigana mu 
mugezi wa Kidironi nawo utemba ugana mu Nyanja Ipfuye (Inyanja y’Umunyu). Ubu buryo 
bwo kwerekana amazi ahawe umugisha bwasobanuraga isoko y’amazi yadudubije ava mu 
rutare, kubera imbaraga z’Imana, maze Abisiraheli bagashira inyota. Maze bakarangurura 
n’amajwi bati, “Dore Imana niyo gakiza kanjye nzajya niringira ne gutinya, kuko Uwiteka 
Yehova ari we mbaraga zanjye n’indirimbo yanjye agahinduka agakiza kanjye. Nicyo 
gituma muzavomana ibyishimo mu mariba y’agakiza.” Yesaya 12:2, 3. {UIB 304.3} 

Igihe abahungu ba Yosefu biteguraga kujya mu minsi mikuru y’ingando, babonye ko Yesu 
we ntacyo yakoraga kigaragaza ko yiteguye kujyayo. Bakomeje kumwitegereza bafite 



amatsiko menshi. Uhereye igihe Yesu yakizaga umuntu i Betesida, yari atarasubira mu birori 
bikuru i Yerusalemu. Yesu yakomeje gukorera umurimo we i Galilaya, kugira ngo yirinde 
impaka zitari ngombwa zashoboraga guturuka ku bategetsi i Yerusalemu. Byasaga n’aho 
Yesu atitaye ku materaniro yerekeye iby’idini ndetse no ku rwango abatambyi hamwe 
n’abigisha b’amategeko bari bamufitiye. Ibyo byatumye abantu bagendanaga na we, 
abigishwa be ndetse n’abo mu muryango we bakomeza kubyibazaho. Mu byigisho byinshi 
bya Yesu yibutsaga abantu ko kumvira amategeko y’Imana bizana imigisha, nyamara we 
byasaga n’aho atitaye ku mihango yashyizweho n’Imana. Yesu yegeraga aboroheje ndetse 
n’abakoresha b’ikoro, akirengagiza imihango y’Abayuda, kandi agasa n’aho adakurikiza 
imihango yose yerekeranye n’Isabato ; maze ibi byose bigatuma abayobozi b’idini 
batamwemera ndetse bikabatera kumubaza ibibazo byinshi. Abavandimwe be batekerezaga 
ko yakoraga nabi kubera kutiyegereza abakomeye ndetse n’abanyabwenge bo muri icyo 
gihe. Biyumvishaga ko abo bantu bari mu kuri, kandi ko Yesu yakosaga kubera ko 
atemeraga imigenzo yabo. Nyamara bari baritegereje imibereho ye itunganye ndetse 
banyurwa n’ibikorwa bye, ariko ntibabarirwaga mu bigishwa be. Imitima yabo yanezezwaga 
n’uburyo yari amaze kwamamara hose muri Galileya; bigatuma biringira yuko igihe kimwe 
azerekana imbaraga ze maze bigatuma Abafarisayo bemera ko ari uwo yahamyaga ko ari 
we. Ese aho ntiyari Mesiya, Umwami wa Isiraheli! Bagize iki gitekerezo mu mitima yabo 
maze bikabatera umunezero ukomotse ku bwibone no kwikuza. {UIB 304.4} 

Ibi nibyo byabateye kugira ubwuzu bwinshi, maze binginga Kristo ngo ajye mu birori i 
Yerusalemu. Baramubwiye bati, “Va hano ujye i Yudaya, kugira ngo abigishwa bawe barebe 
imirimo ukora, kuko ari nta muntu ushaka kumenyekana wakorera ikintu mu rwihisho. Niba 
ukora iyo mirimo, ngaho genda wiyereke abari mu isi bose.” Iri jambo “Niba”, rigaragaza 
gukekeranya no kutizera. Babonaga Yesu nk’umunyantege nke ndetse n’umunyabwoba. 
Niba yari azi ko ari Mesiya, kuki yatwara ibintu buhoro ndetse ntagire icyo akora. Niba 
kandi yari afite ubushobozi, kuki atajya i Yerusalemu, maze akavuga kandi agakora icyo 
ashatse? Kuki ibitangaza bamuvuzeho i Galilaya, atagenda ngo abikore n’i Yerusalemu? 
Basaga n’aho bamubwira bati, reka kwihisha mu giturage ngo wereke ibitangaza ukora aba 
baturage hamwe n’abarobyi batagira icyo bazi; ahubwo jya mu murwa mukuru, wigarurire 
abatambyi ndetse n’Abakuru, maze uhurize abantu hamwe mu gitekerezo cyo kwimika 
ingomanshya. {UIB 305.1} 

Abavandimwe ba Yesu bari bafite imitekerereze irangwa no kwikunda, kugaragarira mu 
mitima y’abakunda ibyubahiro. Uyu mutima bari bafite niwo ugaragara mu batuye isi ya 
none. Bababajwe n’uko Yesu ataharaniye icyubahiro cy’isi, ahubwo agatangaza ko ariwe 
mutsima w’ubugingo. Bacitse intege cyane ubwo babonaga bamwe mu bigishwa be 



bamusiga bakigendera. Nabo ubwabo baramusize, banga kwemera icyo ibikorwa bye 
byerekanaga — ko yari Uwatumwe n’Imana. {UIB 305.2} 

Hanyuma Yesu yarababwiye ati, “Igihe cyanjye ntikirasohora, ariko igihe cyanyu gihoraho 
iteka. Ab’isi ntibabasha kubanga, ariko jyewe baranyanga kuko mpamya ibyabo, yuko 
imirimo yabo ari mibi. Mwebweho nimujye muri iyo minsi mikuru, ariko jyeweho sinjyayo 
ubu kuko igihe cyanjye kitarasohora. Amaze kubabwira ibyo asigara i Galileya.” 
Abavandimwe be babimubwiye mu ijwi rimuhata, basa n’abamutegeka inzira agomba 
kunyuramo. Nawe abasubiza abacyaha, abereka ko badahuje n’imigambi ye yo kwicisha 
bugufi, ahubwo ko ari ab’isi. Yarababwiye ati, “Ab’isi ntibabasha kubanga, ariko jyewe 
baranyanga kuko mpamya ibyabo, yuko imirimo yabo ari mibi”. Isi ntibasha kwanga abafite 
umutima nk’uwayo; ahubwo irabakunda kuko ari abayo. {UIB 305.3} 

Ku isi ntabwo wari umwanya Kristo yagombaga kugirira imibereho yo kwikuza no 
kwinezeza. Ntabwo yifuzaga icyubahiro ndetse n’ububasha bwo ku isi. Nta ngororano isi 
yari imufitiye. Ku isi niho Se yari yaramutumye. Yari yarahawe isi, kugira ngo asohoze 
umugambi wo gucungura ikiremwamuntu. Yasohozaga umurimo we wo gushaka 
abazimiye. Ariko ntiyagombaga kwigerezaho, kwihutira ahari ingorane cyangwa kwihutisha 
akarengane. Buri gikorwa cyose mu murimo we cyari gifite igihe cyagenewe. Yagombaga 
gutegereza yihanganye. Yari azi ko azangwa n’isi; Yari azi ko ku iherezo ry’umurimo we 
azicwa; ariko yari azi ko kwigemurira abanzi be igihe kitaragera bitari mu bushake 
bw’Imana. {UIB 305.4} 

Inkuru yerekeye ibitangaza Yesu yakoraga, yari yarakwiriye hose aho Abayuda bari 
baratataniye; kandi nubwo yari amaze amezi menshi atajya mu birori, abantu bakomeje 
kugira amatsiko yo kumubona. Abantu benshi baturutse imihanda yose baza mu minsi 
mikuru y’ingando bizeye kuhamusanga. Ibirori ubwo byatangiraga bakomeje kubaririza 
ibye. Abafarisayo n’Abanditsi baramutegereje, bagira ngo babonereho umwanya wo 
kumuciraho iteka. Bafite amatsiko menshi barabaza bati, “Mbese wa wundi ari he?” ariko 
nta washoboye kubabwira aho ari. Buri muntu wese yibazaga aho Yesu ari. Kubera gutinya 
abatambyi n’abanditsi, nta n’umwe watinyukaga kwemera ko ariwe Mesiya, nyamara 
bakomeje bose kubigira impaka bibaza uwo yaba ari we. Bamwe bavugaga ko yoherejwe 
n’Imana, naho abandi bakavuga ko ayobya abantu. {UIB 305.5} 

Nyamara Yesu yari yageze i Yerusalemu rwihishwa. Yari yakoresheje inzira itari 
nyabagendwa, kugira ngo adahura n’abagenzi benshi bajyaga i Yerusalemu baturutse mu 
birorero byose. Iyo aramuka ajyanye n’abandi bagenzi bajyaga mu minsi mikuru, byari 
gutuma abantu benshi bamushagara ageze mu murwa; maze Abafarisayo n’abategetsi 




bakarushaho kumurakarira. Kugira ngo ahunge ibi byose, yahisemo gufata urugendo 
wenyine. {UIB 306.1} 

Ubwo ibirori byageraga hagati, igihe abantu bibazaga byinshi kuri we, Yesu yinjiye mu rugo 
rw’Ingoro y’Imana ahari hateraniye abantu benshi cyane. Kubera ko yari yabuze mu birori, 
abantu bari bemeje yuko yatinye guhinguka imbere y’Abatambyi n’abakuru. Bose rero 
baratangaye bamubonye. Batangiye guhwihwisa. Bose batangazwa n’icyubahiro ndetse 
n’ubutwari bimuteye kuza imbere y’abanzi be bashakaga kumwica. {UIB 306.2} 

Ahagarara hagati muri bo, aho iryo teraniro rinini ryari rifite amatsiko yo kumubona, maze 
Yesu arabigisha kuruta uko abandi bose bamubanjirije bigishije. Amagambo ye 
yagaragazaga ko asobanukiwe n’ibyerekeye amategeko ndetse n’ubutegetsi bw’Abisiraheli, 
imihango y’ibitambo ndetse n’inyigisho za gihanuzi, kuruta uko abatambyi n’abanditsi bari 
babisobanukiwe. Yasobanuye ibyerekeye imihango n’imigenzereze ya Kiyuda. Ibyajyaga 
kubaho mu buzima buri imbere, byose byasaga n’ibiteretse imbere y’amaso ye. Kuko 
yabonaga ibitabonwa, yababwiye ibyo ku isi n’ibyo mu ijuru, ababwira ibyerekeye abantu 
ndetse n’ibyerekeye Se wo mu ijuru, kandi abivugana ubwenge n’ububasha. Amagambo ye 
yari asobanutse kandi anyuze amatwi, kandi abantu batangajwe n’uburyo yigishaga nk’uko 
batangaye igihe yigishirizaga i Kaperinaumu; “kuko ijambo rye ryari rifite ubushobozi”. 
Luka 4:32. Akoresheje ingero nyinshi yaburiye abamwumvaga bose, ababwira ishyano 
rizagwira abanze kwakira imigisha yabazaniye. Yabahaye ingero zose zishoboka kugira ngo 
abagaragarize ko yaturutse mu ijuru, kandi akora ibishobotse byose kugira ngo bashobore 
kwihana. Byari kuba byiza iyo ataza kwangwa ndetse ngo yicwe n’abantu be; kandi yifuzaga 
kuba yabakiza ngo batigerekaho icyo cyaha gikomeye. {UIB 306.3} 

Bose batangajwe n’uburyo yari asobanukiwe n’amategeko ndetse n’ubuhanuzi; maze 
bakomeza kubazanya bati, “Uyu yakuye hehe ubu bwenge ko atigishijwe?” Ntawe bemeraga 
ko ashobora kwigisha iyobokamana kandi ataranyuze mu mashuri y’Abatambyi, kandi Yesu 
na Yohana Umubatiza babonwaga nk’abatagize icyo bazi kuko batanyuze muri ayo mashuri. 
Ababumvaga bose batangazwaga n’uburyo bazi ibyanditswe, “kandi batarigishijwe.” Nibyo 
ntibari barigishijwe n’abantu, ariko Imana yo mu ijuru ni yo mwarimu wabo, kandi ni yo 
bakomoyeho ubwenge busumba ubundi bwose. {UIB 306.4} 

Ubwo Yesu yigishirizaga mu Ngoro y’Imana, abantu bose baratangaye. N’abamwukaga 
inabi bose bumvise bacitse intege imbere ye, ntibashobora kugira icyo bamutwara. Muri 
uwo mwanya, ibyo bibwiraga byose byabavuye mu bitekerezo. {UIB 306.5} 

Buri munsi yigishaga abantu, kugeza ku munsi wa nyuma, “wa munsi mukuru w’ibirori”. 
Mu gitondo cy’uwo munsi, abantu bari bananiwe cyane kubera amajoro menshi bari bamaze 



mu birori. Hanyuma Yesu avuga n’ijwi rirenga, ijwi ryumvikaniye hose mu bikari by’Ingoro 
y’Imana agira ati: {UIB 307.1} 

“Umuntu nagira inyota aze aho ndi anywe. Unyizera, imigezi y’amazi y’ubugingo izatemba 
iva mu nda ye, nk’uko ibyanditswe bivuga.” Aya magambo yarumvikanaga cyane, ukurikije 
uko abantu bari bameze. Bari bamaze igihe bari mu birori byuzuye ubwibone, amaso yabo 
yari amaze igihe areba urumuri rwinshi rw’amabara yose, amatwi yabo yari anejejwe 
n’indirimbo z’amoko yose; ariko nta kintu na gito muri iki gihe cy’ibirori cyose 
cyashoboraga kubamara inyota mu by’umwuka, nta na gito cy’ubugingo buhoraho 
cyashoboraga guhaza umutima wabo. Yesu yabahamagariye kuza kunywa amazi y’isoko 
y’ubugingo, kugira ngo ababere imigezi itemba, imigezi y’ubuzima bw’iteka. {UIB 307.2} 

Muri icyo gitondo umutambyi yari amaze gukora umuhango ubibutsa uburyo Mose yakubise 
urutare mu butayu. Urwo rutare rwashushanyaga Yesu ubwo yendaga gupfira ku musaraba 
kugira ngo urupfu rwe ruhinduke umugezi w’agakiza ku bamufitiye inyota bose. Amagambo 
ya Kristo yari amazi y’ubugingo. Imbere y’abari bateraniye aho, yemeye gukubitwa 
nk’urutare kugira ngo amazi y’ubugingo atembe agana ku batuye isi yose. Ubwo Kristo 
yakubitwaga, Satani yari agambiriye gutsemba Umwami w’ubugingo; nyamara mu rutare 
rukubiswe havuyemo amazi y’ubugingo. Igihe rero Kristo yigishaga abantu, imitima yabo 
yuzuye ubwuzu no gutangara, kandi benshi bifuzaga kuvuga nk’umugore w’Umusamariya 
bati, “Databuja, duhe kuri ayo mazi tutazagira inyota”. Yohana 4: 15. {UIB 307.3} 

Yesu yari azi icyo imitima yabo ikeneye. Ikuzo, ubukire ndetse n’icyubahiro ntibishobora 
kunyura umutima. “Umuntu nagira inyota , aze aho ndi”. Abakire, abakene, abakomeye 
n’aboroheje, bose barahamagawe. Yasezeraniye abaremerewe kubaruhura imitwaro yabo, 
guhoza abashavuye, guha ibyiringiro abacitse intege. Abenshi mu bumvaga Yesu bari 
barazahajwe no kubura ibyiringiro, abenshi bari bafite agahinda gahishe mu mitima yabo, 
abenshi ni abaharaniraga guhaza irari ryabo mu by’isi ndetse no gusingizwa n’abantu; ariko 
igihe babigeragaho basangaga ari ukuvomera mu rutete, ku buryo batashoboraga gushira 
inyota. Bari bahagaze mu birori byuzuye ibishashagirana byinshi, ariko batanyuzwe kandi 
bafite agahinda. Ubwo Yesu yavugaga ati, “Ufite inyota naze”, ayo magambo yabakuye mu 
bitekerezo by’agahinda maze ubwo bakurikiranaga amagambo akurikiyeho yabateye kugira 
ibyiringiro. Mwuka Wera yabahaye gutekereza ayo magambo kugeza aho baboneye ko ari 
amagambo abaganisha ku mpano y’agakiza. {UIB 307.4} 

Amagambo ya Yesu abwirwa abafite inyota aracyumvikana n’uyu munsi, kandi 
turayabwirwa n’imbaraga nyinshi gusumbya abayumvise bari mu Ngoro y’Imana kuri uwo 
munsi wa nyuma w’ibirori. Isoko irafunguwe ku bashaka bose. Abarushye n’abananiwe 
bemerewe kunywa ku mazi y’isoko y’ubugingo. Yesu aracyahamagara ati, “Kandi ufite 



inyota naze, ushaka ajyane amazi y’ubugingo ku buntu.” “Ariko unywa amazi nzamuha 
ntazagira inyota rwose iteka ryose, ahubwo amazi nzamuha azamuhindukiramo isoko 
y’amazi adudubiza kugeza mu bugingo buhoraho.” Ibyahishuwe 22: 17; Yohana 4:14 {UIB 
307.5} 



IGICE CYA 50 - MU MITEGO Y’ABABISHA 


(Iki gice gishingiye muri Yohana 7:16-36, 40-53; 8:1-11). 

Igihe cyose Yesu yari i Yerusalemu mu birori, yari yugarijwe n’abamugenzaga. Buri munsi 
bageragezaga imigambi yo kumucecekesha. Abatambyi n’abakuru bari bategereje 
kumufatisha. Bari bafite umugambi wo kumufata bakoresheje imbaraga. Ariko icyo si cyo 
bari bagambiriye gusa. Bifuzaga gucisha bugufi uyu mwigisha w’Umunyagalilaya imbere 
y’abantu. {UIB 308.1} 

Umunsi wa mbere Yesu ari mu birori, abakuru bari baramusanze, bamubaza umuha 
uburenganzira bwo kwigisha. Icyo bashakaga ni ukugira ngo abantu be kumurangarira 
ahubwo bajye ku kibazo cyerekeye uburenganzira bwe bwo kwigisha, maze bitume abantu 
babona ko ari bo bafite ubushobozi n’ububasha. {UIB 308.2} 

Yesu yarabasubije ati, “Ibyo nigisha si ibyanjye, ahubwo ni iby’Iyantumye. Umuntu 
nashaka gukora ibyo Ikunda, azamenye ibyo nigisha ko byavuye ku Mana, cyangwa yuko 
mbivuga ku bwanjye.” Yohana 7:16, 17. Yesu yagize icyo avuga ku kibazo cy’abo 
bashukanyi, atagombye kubasubiza ku magambo yabo y’uburyarya, ahubwo yakoresheje 
kugaragaza ukuri gukenewe kubw’agakiza k’umuntu. Yesu yavuze ko kwemera no gukunda 
ukuri bidashingiye cyane ku bwenge nko ku mutima. Ukuri kugomba kwakirwa mu mutima 
kandi bikomotse ku bushake. Iyaba kwakira ukuri byakomokaga mu bwenge gusa, 
ubwibone ntibwakabaye imbogamizi mu kwemera ukuri. Nyamara ukuri kugomba 
kwakirwa binyuze mu murimo ubuntu bukorera mu mutima; kandi kukwakira bishingira ku 
kureka icyaha cyose Mwuka w’Imana agaragaje. Amahirwe yose umuntu yagira ngo 
amuheshe kumenya ukuri, uko yaba angana kose, ntacyo azamumarira keretse umutima we 
nuba ufunguriye kwakira ukuri, kandi agaca ukubiri n’ingeso yose cyangwa imikorere 
ihabanye n’amahame y’ukuri abikuye ku mutima. Abiyegurira Imana, bafite icyifuzo kivuye 
ku mutima cyo kumenya no gukora ibyo ishaka, bahishurirwa ukuri nk’imbaraga y’Imana 
ibageza ku gakiza. Abangaba bazashobora gutandukanya umuntu uvugira Imana n’uvuga 
ibye. Ntabwo Abafarisayo bari barashyize ubushake bwabo mu bushake bw’Imana. Ntabwo 
bashakaga kumenya ukuri, ahubwo bashakaga impamvu zatuma bakwirengagiza. Kristo 
yerekanye ko iyi ari yo mpamvu batasobanukirwaga n’inyigisho ye. {UIB 308.3} 

Yabahaye igipimo bashobora gutandukanyirizaho umwigisha nyakuri n’uw’ibinyoma: 
“Uvuga ibye ubwe, aba yishakiye icyubahiro: ariko ushakira Iyamutumye icyubahiro, uwo 
ni we w’ukuri, gukiranirwantikuri muri we.” Yohana 7:18. Uwishakira icyubahiro cye bwite 
avuga amagambo ye ubwe. Umwuka wo kwikuza ugaragaza inkomoko yawo nyamara 
Kristo we yaharaniraga icyubahiro cy’Imana. Yavugaga amagambo y’Imana kandi iki ni 
cyo cyagaragazaga ububasha bwe nk’umwigisha nyakuri. {UIB 308.4} 



Yesu yahaye abigisha igihamya cy’ubumana bwe ubwo yerekanaga ko asoma ibiri mu 
mitima yabo. Kuva igihe yakizaga umuntu i Betesida bakomeje gushaka kumwica. Bityo 
bicaga amategeko kandi ari yo bavugaga ko barengera. Yesu yarababajije ati, “Mbese Mose 
ntiyabahaye amategeko? Ariko muri mwe ntawe uyumvira. Murashakira iki kunyica?” {UIB 
308.5} 

Aya magambo yihuse nk’umurabyo maze agaragariza abigisha urwobo rw’irimbukiro 
bendaga kugwamo. Bamaze akanya buzuwe n’ubwoba. Babonye ko bahanganye 
n’Ububasha butagerwa nyamara ntibashoboraga kwemera umuburo. Bahisemo guhisha 
umugambi wabo w’ubwicanyi kugira ngo bakomeze kugirirwa icyizere n’abantu. Banze 
gusubiza ikibazo Yesu ababajije, ahubwo baravuga bati, “Ufite dayimoni. Ni nde ushaka 
kukwica?” Bavuze ko ibikorwa byiza bya Yesu byakomokaga ku mudayimoni. {UIB 309.1} 

Yesu ntiyitaye kuri uku gukerensa kwabo. Ahubwo yakomeje kubereka ko igikorwa cye cyo 
gukiza umuntu i Betesida cyari gihuje n’itegeko ry’Isabato, kandi ko cyari gishyigikiwe 
n’ubusobanuro Abayahudi ubwabo bahaga amategeko. Yaravuze ati, “Mose yabahaye 
umuhango wo gukeba; . . . ndetse mukeba abantu no ku Isabato.” Nk’uko amategeko 
yavugaga, umwana yagombaga gukebwa ku munsi wa munani. Iyo uwo munsi wahuraga 
n’Isabato, uwo muhango wagombaga gukorwa. Ni mu buryo burushijeho bingana iki 
“gukiza umubiri w’umuntu wose ku Isabato” bigomba kuba bihuje n’amategeko. 
Yabihanangirije ababwira ko badakwiye guca imanza bashingiye ku bigaragara, ahubwo ko 
bakwiye guca imanza z’ukuri. {UIB 309.2} 

Abayobozi b’Abayahudi babuze icyo bavuga; maze abenshi mu bantu barabaza bati, “Uriya 
si wa wundi bashaka kwica? Nyamara dore aravugira mu ruhame bakinumira. Ubanza koko 
abayobozi bacu bamenye ko ari we Kristo!” {UIB 309.3} 

Abenshi mu bari bategeye Kristo amatwi kandi bari batuye i Yerusalemu, bari bazi imigambi 
abayobozi bamufitiye, bumvise hari imbaraga ikomeye ibarehereza kuri Kristo. Bemejwe 
ko ari Umwana w’Imana. Nyamara Satani yari yiteguye kubatera gushidikanya; kandi 
imitekerereze yabo igoramye ku byerekeye Mesiya no kuza kwe byari byarateguriye inzira 
uku gushidikanya. Bizeraga ko Kristo yagombaga kuzavukira i Betelehemu, kandi ko 
nihashira igihe bazamubura, hanyuma ubwo azagaruka akaba ari nta muntu uzamenya aho 
aturutse. Hariho abantu benshi bizeraga ko Mesiya atazagirana isano n’inyokomuntu. 
Kubera ko uburyo abantu bibwiragamo ibyerekeye icyubahiro cya Mesiya atari ko babonye 
Yesu w’i Nazareti, byatumye abantu benshi bavuga bati, “Ariko se ko Kristo naza nta muntu 
n’umwe uzamenya aho aturutse, ariko uriya we tukaba tuzi tuhazi.” {UIB 309.4} 

Mu gihe ibitekerezo byabo byari bikiri mu rungabangabo hagati yo gushidikanya no 
kwizera, Yesu yazahuye intekerezo zabo maze arabasubiza ati, “Jyewe muranzi, n’aho 



naturutse murahazi: ariko sinaje ku bwanjye; ahubwo Iyantumye ni iy’ukuri, iyo mutazi.” 
Bavugaga ko bazi inkomoko ya Kristo, nyamara ntibari bayizi rwose. Iyo baza kugira 
imibereho ijyanye n’ubushake bw’Imana, baba baramenye Umwana wayo igihe 
yabigaragarizaga. {UIB 309.5} 

Abari bateze amatwi ntibashoboraga gusobanukirwa n’amagambo ya Kristo. Aya magambo 
kwari ugusubiramo ibyo yari yaravugiye imbere y’urukiko rukuru rw’Abayahudi mu mezi 
menshi yari ashize ubwo yabahamirizaga ko ari Umwana w’Imana. Kubera ko abategetsi 
b’Abayahudi bashakaga uburyo bwo kumwica; babujijwe n’imbaraga itagaragara 
yahagaritse uburakari bwabo, ibabwira iti, “Mugarukire aho, ntimuharenge.” {UIB 309.6} 

Mu bantu bari aho abenshi baramwizeye maze baravuga bati, “Harya Kristo naza, mugira 
ngo azakora ibimenyetso byinshi biruta ibyo uyu yakoze?” Abayobozi b’Abafarisayo 
bitegerezaga ibyabaga byose bababaye, babonye ko abantu bamukunda ari benshi. Barihuse 
bajya ku batambyi bakuru maze bacura imigambi yo gufata Yesu. Biyemeje kumufata ari 
wenyine kuko batatinyukaga kumufatira imbere y’abantu benshi. Iki gihe na none Yesu 
yagaragaje ko yasomaga imigambi yabo. Yaravuze aki, “Hasigaye umwanya muto nkiri 
kumwe namwe, hanyuma nkajya ku wantumye. Muzanshaka, mwe kumbona, kandi aho 
nzaba ndi ntimubasha kujyayo.” Bidatinze yari hafi kubahunga, akigira aho urwango 
n’ubukobanyi bwabo bidashobora kumugeraho. Yari agiye kuzamuka akajya kwa Se, 
akongera gusingizwa n’abamarayika; aho abashakaga kumwica batashoboraga kugera. 
{UIB 309.7} 

Abayahudi bahinyuye amagambo ye baravugana bati, “Mbese agiye kujya he 
tutazamubona? Ese ni mu mahanga, aho abantu bacu batataniye ngo yigishe 
abanyamahanga?” Aba bashukanyi ntibigeze batekereza ko mu magambo yabo yo 
kumukwena bariho bagaragaza umurimo wa Yesu! Abataramushatse baramubonye, 
abaratagize icyo bamubaza yarabiyeretse. Yirizaga umunsi ateze amaboko ngo yakire 
abantu b’ibyigomeke batamwumvira (Rom. 10:20, 21). {UIB 310.1} 

Abantu benshi bari baremeye ko Yesu ari Umwana w’Imana, bayobejwe n’imitekerereze 
mibi y’abatambyi n’abigisha b’Abayahudi. Incuro nyinshi aba bigisha bari barasomye 
ubuhanuzi bwerekeye Mesiya kandi babishishikariye. Ubwo buhanuzi bwavugaga ko 
“azategekera ku musozi wa Siyoni n’i Yerusalemu, kandi azahabwa icyubahiro imbere 
y’abatware be bakuru;” kandi “azatwara ahereye ku nyanja ageze ku yindi nyanja, kandi 
ahereye kuri rwa ruzi ageze ku mpera y’isi.” Yesaya 24:23; Zaburi 72:8. Bityo bakoze 
igereranya risuzuguritse hagati y’icyubahiro kivugwa muri aya masomo no kwicisha bugufi 
Yesu yari afite. Amagambo y’ubuhanuzi yaragoretswe bituma bibeshya. Nyamara iyo 
abantu baza kwiga ijambo ry’Imana babikuye ku mutima, ntabwo baba barayobejwe. Igice 



cya mirongo itandatu na kimwe cy’ubuhanuzi bwa Yesaya gihamya ko Kristo yagombaga 
gukora umurimo yakoze. Igice cya mirongo itanu na gatatu cyerekana kwangwa no 
kubabazwa azagirirwa ku isi, naho igice cya mirongo itanu n’icyenda kikagaragaza imico 
y’abatambyi n’abigisha. {UIB 310.2} 

Imana ntihatira abantu kureka kutizera kwabo. Imbere yabo hari umucyo n’umwijima, ukuri 
n’ibinyoma. Abantu nibo bagomba kwihitiramo icyo bazemera. Ubwenge bw’umuntu 
bwahawe ubushobozi bwo gutandukanya icyiza n’ikibi. Kandi Imana ntiyashatse ko abantu 
bahitamo bahubutse, ahubwo bakwiye guhitamo bagendeye ku bihamya, bakagereranya 
ibyanditswe n’ibindi byanditswe bitonze. Iyo Abayahudi baza kureka kugendera ku 
marangamutima yabo, bakagereranya ibyanditswe mu buhanuzi n’ibyagaragaraga 
byarangaga imibereho ya Yesu, bari kubona ukuzuzanya kuboneye kwari hagati 
y’ubuhanuzi n’uburyo bwasohoreraga mu mibereho n’umurimo by’Umunyegalilaya 
wicishaga bugufi. {UIB 310.3} 

Muri iki gihe abantu benshi bashukwa nk’uko byari biri ku Bayahudi. Abigisha mu 
by’iyobokamana basoma Bibiliya bakurikije imyumvire yabo bwite n’imigenzo yabo; kandi 
abantu ntibishakashakira mu Byanditswe ngo bimenyere ukuri. Ahubwo bareka gukoresha 
gushyira mu gaciro kwabo maze imitima yabo bakayirundurira abayobozi babo. Kubwiriza 
no kwigisha ijambo ry’Imana ni bumwe mu buryo Imana yategetse bwo gukwirakwizamo 
umucyo; ariko Ibyanditswe Byera ni byo dukwiye kugerageresha inyigisho y’umuntu wese. 
Umuntu wese uziga Bibiliya kandi asenga; yifuza kumenya ukuri kugira ngo akumvire, 
Imana izamuha umucyo wayo. Azasobanukirwa n’Ibyanditswe Byera. “Umuntu nashaka 
gukora ibyo Ikunda, azamenye ibyo nigisha” Yohana 7:17. {UIB 310.4} 

Ku munsi wa nyuma w’ibirori, abasirikare bari boherejwe n’abatambyi n’abatware ngo 
bajye gufata Yesu bagarutse batamuzanye. Bababajije barakaye bati, “Kuki mutamuzanye?” 
Babasubizanyije ubwitonzi bati, “Yemwe, ntabwo higeze kuba umuntu uvuga nka we.” 
{UIB 311.1} 

Nubwo imitima yabo yari inangiye, amagambo ya Yesu yoroheje imitima. Igihe yavugiraga 
mu gikari cy’urusengero, bakomeje gutega amatwi bashaka kubona ikintu bamurega. 
Nyamara ubwo bamutegaga amatwi, bibagiwe umugambi wabazanye. Bahagaze nk’abantu 
batwawe. Kristo yihishuriye imitima yabo. Babonye ibyo abatambyi n’abakuru 
batashoboraga kubona. Babonye ubumuntu bwa Yesu bwuzuye ubwiza bw’Imana. 
Bagarutse buzuye intekerezo nziza, banyuzwe n’amagambo ya Yesu ku buryo ubwo 
babazwaga ngo, “Kuki mutamuzanye?” bashoboye gusubiza bati, “Yemwe, ntabwo higeze 
kuba umuntu uvuga nka we.” {UIB 311.2} 



Igihe abatambyi n’abakura bazaga aho Yesu ari bwa mbere, nabo bari baranyuzwe muri 
ubwo buryo. Bari barakozwe ku mitima mu buryo bukomeye, maze nabo bibatera 
gutekereza bati, “Ntabwo higeze kubaho umuntu uvuga nka we.” Nyamara bapfukiranye 
ibyo Mwuka Muziranenge yabemeje. Barakajwe n’uko n’abigisha b’amategeko bashobora 
kuyoboka Umunyegalilaya bangaga, maze barasakuza bati, “Mbese namwe mwayobejwe? 
Hari umuntu n’umwe wo mu bakura cyangwa wo mu Bafarisayo wamwizeye? Ariko abo 
bantu batazi amategeko baravumwe.” Yohana 7:47, 48. {UIB 311.3} 

Abantu bagerwaho n’ubutumwa bw’ukuri ntibakunze kubaza bati, “Mbese ni ukuri?” 
ahubwo barabaza bati, “Bwavuzwe na nde?” Abantu benshi baha agaciro ijambo ry’Imana 
bakurikije umubare w’abaryemeye; ndetse bakabaza bati, “Mbese hari umuntu n’umwe wo 
mu baminuje mu kwiga cyangwa mu bayobozi mu by’idini wamwizeye?” Ntabwo muri iki 
gihe abantu bafite amahirwe yo kuyoboka Imana kuruta uko byari biri mu gihe cya Kristo. 
Bashishikariye gushaka ubutunzi bw’isi bakirengagiza ubutunzi buhoraho; kandi kuba ukuri 
guhakanwa cyangwa ngo kube kutemerwa n’abanyacyubahiro bo ku isi cyangwa 
n’abayobozi mu by’idini si byo bituma abantu benshi baba batiteguye kukwemera. {UIB 
311.4} 

Abatambyi n’abakura barongeye bacura imigambi yo gufata Yesu. Bavugaga ko nakomeza 
kurekerwa mu mudendezo, yari kwikurariraho abantu bakitandukanya n’abayobozi bari 
barashyizweho, bityo rero uburyo bwiza bahisemo kwari ukumucecekesha badatindiganije. 
Mu gihe bajyaga inama y’icyo bakora, barogowe bibatunguye. Nikodemu yarababajije ati, 
“Mbese amategeko yacu acira umuntu urabanza, batabanje kumwumva no kumenya ibyo 
yakoze?” Bose baguye mu kantu maze baraceceka. Amagambo ya Nikodemu yinjiye mu 
ntekerezo zabo. Ntibashoboraga gucira urubanza umuntu batabanje kumva. Ariko iyi 
mpamvu siyo yonyine yatumye aba bategetsi b’abirasi baceceka, ubwo bitegerezaga uyu 
mugabo watinyutse kuvuga amagambo yo gushyigikira ubutabera. Batangajwe ndetse 
baterwa agahinda nuko umwe muri bo yanyuzwe n’imico ya Yesu kugeza n’aho 
amuburanira. Gutangara kwabo kurangiye, babajije Nikodemu bamukwena bati, “Mbega 
nawe waturutse i Galilaya? Irebere mu byanditswe urasanga ko nta muhanuzi uturuka i 
Galilaya.” {UIB 311.5} 

Aya magambo ya Nikodemu yatumye inama isubikwa. Abategetsi ntibashoboraga gushyira 
mu bikorwa umugambi wabo ngo bacire Yesu urubanza batabanje kumwumva. Muri ako 
kanya bari batsinzwe, “barataha, umuntu wese ajya iwe. Yesu nawe ajya ku musozi wa 
Elayono.” {UIB 312.1} 

Avuye mu mivurangano n’urasaku rwari aho mu mujyi, mu bantu b’urajya n’uraza ndetse 
n’abigisha b’abagambanyi, Yesu yagiye ahantu hatuje ku musozi mu biti by’imyelayo, aho 



yashoboraga kwihererana n’Imana. Ariko mu gitondo kare yasubiye mu rusengero, maze 
ubwo abantu bamukikizaga yaricaye maze arabigisha. {UIB 312.2} 

Bidatinze baje kumurogoya. Itsinda ry’Abafarisayo n’abanditsi ryaje aho ari, bakurubana 
umugore wamazwe n’ubwoba. Abamuzanye bavugiraga hejuru, bamurega kwica itegeko 
rya karindwi. Bamushyize imbere ya Yesu, maze bamubwizanya icyubahiro kirimo 
uburyarya bati, “Mwigisha, uyu mugore bamufashe asambana, kandi Mose mu mategeko 
yadutegetse kwicisha amabuye abakoze batyo: None wowe urabivugaho iki?” {UIB 312.3} 

Iki cyubahiro basaga nabamuha cyari gitwikiriye umugambi ukomeye wo kumwica. Ubu 
bwari uburyo babonye bwo kumuciraho iteka, kuko bibwiraga ko umwanzuro wose yafata, 
bari bubone ikirego bamugerekaho. Iyo aza kurekura uwo mugore, bari kumurega 
gusuzugura amategeko ya Mose. Iyo aza kuvuga ko akwiriye gupfa, bari kumurega ku 
Banyaroma ko yiha ububasha bwari ubw’Abanyaroma gusa. {UIB 312.4} 

Yesu yamaze umwanya yitegereza ibyo, -wa mugore wahindaga umushyitsi afite ikimwaro, 
abategetsi b’Abayahudi bafite uburakari kandi batagira n’impuhwe za kimuntu. Umutima 
wa Kristo utagira ikizinga wababajwe n’ibyo yabonaga. Yesu yari azi neza impamvu 
bamuzaniye urwo rubanza. Yasomaga ibiri mu mitima yabo kandi yari azi imico n’amateka 
bya buri muntu wari uri aho. Abafarisayo biyitaga abarinzi b’ubutabera, nibo ubwabo 
bagushije uyu mugore mu cyaha kugira ngo babone uko batega Yesu umutego. Nta kintu 
Yesu yakoze kigaragaza ko yumvise ikibazo cyabo ahubwo yarunamye, areba hasi maze 
atangira kwandika mu mukungugu. {UIB 312.5} 

Barambiwe n’uko abatinza kandi bisa n’aho atabitayeho, abaregaga uwo mugore begereye 
Yesu bamusaba kwita ku kibazo cyabo. Nyamara ubwo bitegerezaga hasi bareba icyo Yesu 
yari ahanze amaso, mu maso yabo harahindutse. Imbere yabo hari handitse ibyaha byose 
bihishe mu mibereho yabo bwite. Abari aho hafi bitegereje Abafarisayo babona bijimye mu 
maso, maze nabo bigira hafi bifuza kumenya icyo barebaga kibateye kwikanga ndetse 
n’ikimwaro. {UIB 312.6} 

Muri uko gushaka kugaragaza ko bumvira amategeko bashinja icyaha uwo mugore, aba 
bigisha birengagizaga ubusobanuro bwayo bwihariye. Yari inshingano y’umugabo we 
gufata icyemezo ku byerekeranye n’icyaha yakoze kandi abakoranye icyaha bagombaga 
guhanwa kimwe. Abaregaga umuntu ntibari bemerewe na gato kugira icyemezo bamufatira. 
Nyamara Yesu yabasubije akurikije uko bitwaye. Amategeko yavugaga neza ko igihe cyo 
guhana umuntu bamutera amabuye, ababaga bamufatiye mu cyaha ni bo babanzaga 
kumutera amabuye. Noneho Yesu yarunamutse, ahanga amaso abo bagambanyi b’abakuru 
b’Abayuda, maze aravuga ati, “Muri mwe udafite icyaha, abe ari we ubanza kumutera 
ibuye.” Yongera kunama, akomeza kwandika hasi. {UIB 312.7} 



Ntabwo Yesu yari yishe itegeko ryatanzwe rinyujijwe kuri Mose, kandi ntiyari ahinyuye 
ubutegetsi bw’Abanyaroma. Abaregaga uwo mugore bari batsinzwe. Ikanzu yabo 
y’ubutungane biyitiriraga ibacikiyeho, bahagaze imbere y’Ufite ubutungane butagerwa 
bahamwe n’icyaha kandi baciriweho iteka. Bahindishijwe umushyitsi n’uko ibyaha byabo 
bishobora kugaragarira imbere y’imbaga y’abantu yari aho, maze bava aho urusorongo 
bubitse imitwe, wa mugore bashakaga kwica bamusigira Umukiza w’umunyampuhwe. 
{UIB 313.1} 

Yesu arunamuka maze areba wa mugore aramubaza ati, “Wa mugore we, ba bandi 
bakuregaga bari he? Nta wuguciriyeho iteka?” Ati, nta we Databuja. Hanyuma Yesu 
aramubwira ati “Nanjye singuciraho iteka, genda ntukongere gukora icyaha.” {UIB 313.2} 

Uwo mugore yari amaze umwanya ahagaze imbere ya Yesu afite ubwoba. Amagambo ya 
Yesu avuga ngo, “Muri mwe udafite icyaha, abe ari we ubanza kumutera ibuye,” yabereye 
uwo mugore nk’amucira urubanza rwo gupfa. Ntiyatinyutse kubura amaso ngo arebe mu 
maso h’Umukiza, ahubwo yategereje urupfu rwe acecetse. Yaratangaye ubwo yabonaga 
abamuregaga bagenda bafite ikimwaro kandi bacecetse; maze yumva ariya magambo 
y’ibyiringiro ngo, “Nanjye singuciraho iteka, genda ntukongere gukora icyaha.” Yumvise 
aruhutse mu mutima we maze yikubita imbere ya Yesu, yicuza ibyaha bye n’amarira menshi, 
kandi avuga amagambo yo gushima kubera urukundo yari afitiye Umukiza. {UIB 313.3} 

Iri ryari itangiriro ry’imibereho mishya kuri uyu mugore, imibereho y’ubutungane, amahoro 
no kwitangira umurimo w’Imana. Ubwo yazahuraga uyu mugore wari waracumuye, Yesu 
yakoze igitangaza kiruta gukiza indwara ikomeye y’umubiri; kuko yamukijije indwara 
y’iby’umwuka itera urupfu rw’iteka. Uyu mugore wihannye yahindutse umwe mu bayoboke 
ba Yesu b’ingenzi kandi bashikamye. Impuhwe za Kristo yazituye kugaragaza urukundo 
rwitanga. {UIB 313.4} 

Mu gikorwa cya Yesu cyo kubabarira uyu mugore no kumuhamagarira kugira imibereho 
myiza, imico ya Yesu yagaragaje ubwiza bw’ubutungane buhebuje. Nubwo Umukiza 
adapfobya icyaha cyangwa ngo ahe agaciro gake umutima uhana, ntabwo ashaka gucira 
abantu ho iteka, ahubwo ashaka gukiza. Uyu mugore ab’isi baramusuzuguraga kandi 
bakamukwena gusa; ariko Yesu we yamubwiye amagambo y’ihumure n’ibyiringiro. Yesu 
utarangwaho icyaha yagiriye impuhwe intege nke z’uwo mugore w’umunyabyaha maze 
amuhereza ukuboko ko kumutabara. Mu gihe Abafarisayo b’indyarya baciraga iteka uwo 
mugore, Yesu we yaramubwiye ati, “Genda, ntukongere gukora icyaha.” {UIB 313.5} 

Umuntu ubona abandi bari kuzimira akabatera umugongo, akabareka ntababurire ngo be 
gukomeza mu nzira yo kurimbuka, bene uwo si umuyoboke wa Kristo. Abihutira kurega 
abandi, kandi bagashishikazwa no kujya kubashinja, akenshi mu mibereho yabo baba ari 



abanyabyaha kuruta abo barega. Abantu banga umunyabyaha kandi bakunda icyaha. Kristo 
yanga icyaha ariko agakunda umunyabyaha. Uyu ni wo mwuka uzaranga abayoboke ba 
Kristo bose. Urukundo rwa Gikristo ntirwihutira gucira abandi iteka, rwihutira kwihana no 
kubabarira, gukomeza abandi, kugarura uwabaye impabe mu nzira y’ubutungane no 
kuyimukomerezamo. {UIB 313.6} 



IGICE CYA 51 - UMUCYO W’UBUGINGO 


(Iki gice gishingiye muri Yohana 8:12-59; 9). 

Yesu yongera kubabwira ati, “Ni jye mucyo w’isi: unkurikira ntazagenda mu mwijima na 
hato, ahubwo azaba afite umucyo w’ubugingo.” {UIB 314.1} 

Igihe Yesu yavugaga ayo magambo, yari mu gikari cy’urusengero ahaberaga Iminsi mikuru 
y’Ingando. Muri icyo gikari hagati hari hashinzwe inkingi ebyiri ndende zariho ibitereko 
by’amatabaza binini. Nyuma y’igitambo cya nimugoroba, amatabaza yose yaracanwaga, 
akamurikira Yerusalemu. Uyu muhango wari ugamije kwibutsa Abisirayeli inkingi 
y’umucyo yabayoboye mu butayu, kandi uwo muhango waganishaga ku kuza kwa Mesiya. 
Ku mugoroba ubwo amatabaza yabaga acanwe, aho mu gikari cy’urusengero habaga 
ibyishimo byinshi. Abasaza bafite imvi, abatambyi bo mu rusengero hamwe n’abayobozi 
b’abantu, bifatanyirizaga hamwe mu birori babyina bayobowe n’inanga n’indirimbo 
by’Abalewi. {UIB 314.2} 

Uko umurwa wa Yerusalemu wamurikirwaga n’amatabaza, niko abantu bagaragazaga uko 
biringiye kuza kwa Mesiya wari kumurikishiriza Isirayeli umucyo we. Ariko Yesu we 
yabibonagamo ubusobanuro burenze ubwo. Nk’uko amatabaza arabagirana y’urusengero 
yabamurikiraga bose, niko Kristo we soko y’umucyo mu by’umwuka amurikira abari mu 
mwijima w’isi. Nyamara iki kigereranyo nticyari gitunganye. Umucyo munini yaremesheje 
ukuboko kwe akawushyira mu ijuru, ni wo wagaragazaga neza icyubahiro cy’umurimo we. 
{UIB 314.3} 

Hari mu gitondo; izuba ryari ryamaze kurasa ku musozi wa Elayono, imirasire yaryo 
yarabagiranaga ku mazu atatswe amabuye y’agaciro kandi ryatumaga izahabu yo ku nkuta 
z’urusengero irabagirana, maze Yesu abereka iyo mirasire y’izuba, aravuga ati, “Ni jye 
mucyo w’isi”. {UIB 314.4} 

Umuntu umwe wumvise aya magambo hashize igihe yongera kuyasubiramo muri iyi mvugo 
nziza ati, “Muri we harimo ubugingo, kandi ubwo bugingo bwari Umucyo w’abantu. Uwo 
Mucyo uvira mu mwijima, ariko umwijima ntiwawumenya.” “Uwo mucyo ni we Mucyo 
nyakuri, kandi ubwo ni bwo yatangiraga kuza mu isi ngo amurikire umuntu wese.” Yohana 
1:4, 5, 9. Hashize igihe Yesu asubiye mu ijuru, Petero nawe yanditse amurikiwe na Mwuka 
w’Imana, yibutsa ikimenyetso Kristo yari yarakoresheje aravuga ati, “Nyamara rero dufite 
ijambo ryahanuwe, rirushaho gukomera, kandi muzaba mukoze neza nimuryitaho, kuko 
rimeze nk’itabaza rimurikira ahacuze umwijima, rigakesha ijoro, rikageza aho inyenyeri yo 
mu ruturuturu izabandurira mu mitima yanyu.” 2 Petero 1:19. {UIB 314.5} 



Mu buryo Imana yagiye yiyereka abantu bayo, umucyo wagiye uba ikimenyetso cy’uko 
Imana iri aho hantu. Mu itangiriro igihe Imana yaremeshaga ijambo ryayo, umucyo wavuye 
mu mwijima. Umucyo wagendaga mu nkingi y’igicu ku manywa no mu nkingi y’umuriro 
nijoro, ukayobora ingabo nyinshi z’Abisirayeli. Umucyo mwinshi w’agatangaza 
warabagiranye ku Uwiteka ku musozi Sinayi. Umucyo wabonekaga ku ntebe y’ihongerero 
mu ihema ry’Imana. Ubwo urusengero rwubatswe na Solomo rwegurirwaga Imana, umucyo 
wararwuzuye. Umucyo wamuritse ku misozi y’i Betelehemu igihe abamarayika bazaniraga 
abashumba inkuru yo gucungurwa. {UIB 314.6} 

Imana ni umucyo; kandi mu magambo avuga ngo, “Ni jye mucyo w’isi,” Kristo yagaragaje 
ubumwe bwe n’Imana, ndetse n’isano afitanye n’umuryango mugari w’ikiremwamuntu. Mu 
itangiriro, Yesu ni we “wategetse umucyo kuva uturutse mu mwijima.” 2 Kor 4:6. Ni we 
mucyo w’izuba, ukwezi n’inyenyeri. Yesu Ni we wari umucyo mu by’umwuka wamurikiye 
Abisirayeli kandi wari waragaragajwe mu buryo bw’ibigereranyo, ibishushanyo 
n’ubuhanuzi. Nyamara uwo mucyo ntiwahawe ishyanga ry’Abisirayeli ryonyine. Nk’uko 
imirasire y’izuba igera ku mpera z’isi, niko n’umucyo wa Zuba ryo Gukiranuka urasira 
umuntu wese. {UIB 315.1} 

Uwo wari umucyo w’ukuri, umurikira umuntu wese uri ku isi. Isi yagize abigisha benshi, 
abantu bafite ubwenge buhambaye kandi b’abashakashatsi bakomeye, abantu bavuze 
amagambo yakanguye ibitekerezo by’abantu maze bikageza benshi ku bumenyi busesuye; 
ndetse aba bantu bahawe icyubahiro nk’abayobozi n’abagiriye akamaro ubwoko bwabo. 
Nyamara hari Ubasumba bose. “Icyakora abamwemeye bose bakizera izina rye, yabahaye 
ubushobozi bwo kuba abana b’Imana.” “Uhereye kera kose nta muntu wigeze kubona 
Imana: ahubwo Umwana w’ikinege, uri mu gituza cya Se, ni we wayimenyekanishije.” 
Yohana 1: 12, 18. Dushobora kumenya ibisekuruza cy’abigisha bakomeye babaye ku isi, 
tukageza aho amateka y’umuntu agera; nyamara Umucyo [Yesu Kristo] yabayeho mbere 
y’abo bose. Nk’uko ukwezi n’inyenyeri biri mu kirere bimurika umucyo bikomora ku zuba, 
ni nako n’abigisha bakomeye b’iyi si bamurika imirasire ya Zuba ryo Gukiranuka iyo 
inyigisho zabo ari ukuri. Buri gitekerezo cyose n’amagambo yose y’ubwenge bikomoka ku 
Mucyo w’isi. Muri iyi minsi twumva byinshi ku “bumenyi buhanitse.” Nyamara “ubumenyi 
buhanitse” nyakuri ni ubutangwa na we “uhishwemo ubutunzi bwose bw’ubwenge no 
kumenya.” “Muri we harimo ubugingo, kandi ubwo bugingo bwari umucyo w’abantu.” 
Kolo 2:3; Yohana 1:4. Yesu yaravuze ati, “Unkurikira ntazagenda mu mwijima na hato, 
ahubwo azaba afite umucyo w’ubugingo.” {UIB 315.2} 

Ubwo Yesu yavugaga aya magambo ati, “Ni jye mucyo w’isi,” yatangaje ko ari we Mesiya. 
Umusaza Simeyoni igihe yari muri uru rusengero Yesu yariho yigishirizamo, yari yaravuze 
ko Yesu “ari we mucyo uvira amahanga kandi akaba ubwiza bw’ubwoko bw’Imana 



bw’Abisirayeli.” Luka 2: 32. Muri aya magambo, Simeyoni yavuze kuri Yesu akoresheje 
imvugo y’ubuhanuzi izwi n’Abisirayeli bose. Mwuka w’Imana yari yaravugiye mu 
muhanuzi Yesaya ati, “Kuba umugaragu wanjye, ugakungura imiryango ya Yakobo 
ukagarura Abisirayeli bacitse ku icumu, ibyo ntibihagije; ahubwo nzaguha kuba umucyo wo 
kuvira amahanga, kugira ngo agakiza kanjye kagere ku mpera y’isi.” Yesaya 49: 6. Muri 
rusange ubu buhanuzi bwari buzwi ko bwerekeza kuri Mesiya kandi igihe Yesu yavugaga 
ati, “Ni jye mucyo w’isi,” abantu bashoboye gusobanukirwa n’ibyo yari avuze ko ari we 
Mesiya wasezeranywe. {UIB 315.3} 

Abafarisayo n’abakuru bafashe aya magambo nk’aho ari ukwigereranya. Bumvaga 
badashobora kwihanganira kumva umuntu nkabo avuga amagambo nk’ayo. Babaye 
nk’abirengagiza amagambo ye, barabaza bati, “Uri nde?” Bamuhatiraga guhamya ko ari 
Kristo. Umurimo we n’uburyo yagaragaraga byari bihabanye n’ibyo abantu bibwiraga ku 
buryo, nk’uko abanzi be batekerezaga, guhita avuga ko ari we Mesiya byajyaga gutuma 
yangwa agafatwa nk’umubeshyi. {UIB 315.4} 

Ubwo bamubazaga bati, “Uri nde?” Yesu yarasubije ati, “Ndi uwo nababwiye bwa mbere.” 
Yohana 8: 25. Ibyo yahishuye mu magambo ye yabigaragarije no mu mico ye. Imibereho 
ye yahamanyaga n’ukuri yigishaga. Yakomeje avuga ati, “Kandi ntacyo nkora ku 
bwanjye,“ahubwo uko Data yanyigishije ni ko mvuga. Kandi uwantumye turi kumwe, Data 
ntiyansize jyenyine; kuko mpora nkora ibyo ashima.” Ntabwo Yesu yagerageje guhamiriza 
abantu ko ariwe Mesiya, ahubwo yerekanye ubumwe afitanye n’Imana. Iyo imitima yabo 
iza kwakira urukundo rw’Imana, baba baremeye Yesu. {UIB 316.1} 

Mu bari bamutegeye amatwi, benshi baramwizeye, maze arababwira ati, “Nimuguma mu 
ijambo ryanjye, muri abigishwa banjye nyakuri; namwe muzamenya ukuri, kandi ukuri ni 
ko kuzababatura.” Yohana 8:31, 32. {UIB 316.2} 

Aya magambo yakomerekeje Abafarisayo. Ntibumvaga uburyo bishoboka ko ishyanga 
ryabo ryaba ryarabaye mu buretwa bw’igihe kirekire bityo bavugana uburakari bati, “Ko 
turi urubyaro rwa Aburahamu, akaba ari ntabwo twigeze na hato kuba imbata z’umuntu 
wese, none uvugiye iki ngo tuzabaturwa?” Yesu yitegereje abo bantu, babaswe n’uburyarya, 
kandi intekerezo zabo zuzuye kwitura abandi inabi, maze abasubiza ababaye ati, “Ni ukuri, 
ni ukuri, ndababwira yuko umuntu wese ukora ibyaha ari imbata y’ibyaha.” Bari bari mu 
bubata busumba ubundi, - bagengwa n’umwuka w’ikibi. {UIB 316.3} 

Umuntu wanga kwiyegurira Imana aba agengwa n’indi mbaraga. Ntabwo yigenga ubwe. 
Ashobora kwibwira ko afite umudendezo, nyamara aba ari mu bubata bukomeye. 
Ntashobora kubona uburyo ukuri ari kwiza kubera ko intekerezo ze zigengwa na Satani. Mu 
gihe yishuka ko akurikiza ibyo umutima we wo gushyira mu gaciro umubwira, aba yumvira 



ubushake bw’umutware w’umwijima. Kristo yazanywe no guca ingoyi z’uburetwa 
bw’icyaha mu muntu. “Nuko Umwana nababatura, muzaba mubatuwe by’ukuri.” “Kuko 
itegeko ry’Umwuka w’ubugingo bwo muri Kristo Yesu ryambatuye ububata bw’itegeko 
ry’ibyaha n’urupfu.” Abaroma 8: 2. {UIB 316.4} 

Mu murimo wo gucungura umuntu nta gahato kabamo. Nta yindi mbaraga yo hanze 
ikoreshwa. Kubw’imbaraga ya Mwuka w’Imana, umuntu afite umudendezo wo guhitamo 
uwo azakorera. Mu mpinduka zibaho iyo umuntu yiyeguriye Kristo, harimo kumva ku 
rwego rutagereranywa ko ufite umudendezo. Kwirukana icyaha ni igikorwa cy’umuntu 
ubwe. Ni iby’ukuri ko twe ubwacu tudafite imbaraga zo kwigobotora mu butware bwa 
Satani; nyamara iyo twifuza kuvanwa mu bubata bw’icyaha, maze muri ubwo bukene bwacu 
bukomeye tugatakamba ngo duhabwe imbaraga tudafite kandi iturenze, imbaraga 
z’umutima zuzuzwamo imbaraga za Mwuka Muziranenge, maze umutima ukumvira 
amabwiriza uhabwa mu gusohoza ubushake bw’Imana. {UIB 316.5} 

Uburyo bumwe rukumbi umudendezo w’umuntu ushoboka ni ukuba umwe na Kristo. 
“Ukuri kuzababatura;” kandi Kristo ni we kuri. Icyaha gishobora gutsinda gusa ari uko 
kidindije intekerezo kandi kikangiza umudendezo w’umutima w’umuntu. Kwemera 
kugengwa n’Imana ni ugusubizwamo intege k’umuntu — ni ukugaruka ku cyubahiro ndetse 
n’ubwiza nyakuri by’umuntu. Amategeko y’Imana dushobozwa kumvira, ni “amategeko 
atera umudendezo.” Yakobo 2:12. {UIB 316.6} 

Abafarisayo bari baravuze ko ari abana ba Aburahamu. Yesu yababwiye ko ibyo bishoboka 
gusa ari uko bakoze ibikorwa nk’ibya Aburahamu. Abana nyakuri ba Aburahamu 
bagombaga kubaho nk’uko yabayeho, bakagira imibereho yo kubaha Imana. Ntibari 
bakwiye kugerageza kwica uwabagezagaho ukuri yahawe n’Imana. Igihe bacuriraga Kristo 
umugambi mubisha, abigisha b’Abayahudi ntibakoraga nka Aburahamu. Kuba igisekuruza 
cyabo cyari gishamikiye kuri Aburahamu ntacyo byari bimaze. Ntabwo bari abana ba 
Aburahamu mu gihe batari bafitanye isano ya mwuka na Aburahamu, kuko iyo sano 
yagombaga kugaragarira mu kugira umwuka nk’uwe no gukora nk’uko yakoraga. {UIB 
317.1} 

Iri hame rifite uburemere ku kibazo cyagiye giteza impaka mu Bakristo. Icyo ni ikibazo 
cyerekeranye no gusimburana mu buyobozi mu by’idini. Gukomoka kuri Aburahamu 
ntabwo byagaragazwaga n’izina cyangwa igisekuru ahubwo bigaragazwa no gusa nawe mu 
mico. Bityo rero gusimburana mu buyobozi mu by’idini ntabwo bishingiye ku 
guhererekanya ububasha mu itorero, ahubwo bishingiye ku isano mu by’umwuka. 
Imibereho irangwa n’umwuka wari mu ntumwa, kwizera no kwigisha ukuri intumwa 
zigishaga, nicyo gihamya nyakuri cy’uwasimbura abandi ku buyobozi mu by’umwuka. Iki 



ni cyo gihesha abantu ububasha bwo gusimbura abigisha b’ubutumwa bwiza ba mbere. 
{UIB 317.2} 

Yesu yahakanye ko Abayahudi ari abana ba Aburahamu. Yaravuze ati, “Ibyo mukora ni 
nk’ibya so.” Bamusubije bamukwena bati, “Ntituri ibibyarwa, ahubwo dufite data umwe, ni 
we Mana.” Aya magambo bavuze berekeza ku buryo Yesu yavutsemo, yari agambiriye 
kwangisha Kristo imbere y’abari batangiye kumwizera. Ntabwo Yesu yitaye ku magambo 
yabo, ahubwo yaravuze ati, “Iyaba Imana yari so, muba munkunze, kuko naje nkomotse ku 
Mana.” {UIB 317.3} 

Ibikorwa byabo byagaragazaga isano bari bafitanye n’umubeshyi akaba n’umwicanyi. Yesu 
yaravuze ati: “Mukomoka kuri so, Satani; kandi ibyo so ararikira, ni byo namwe mushaka 
gukora. Uwo yahereye kera kose ari umwicanyi; kandi ntiyahagaze mu by’ukuri, kuko ukuri 
kutari muri we... Ariko jyewe, kuko mbabwira iby’ukuri, ntimunyizera.” Yohana 8: 44, 45. 
Kubera ko Yesu yavugaga ukuri kandi agahamya ibyo yababwiraga, byatumye atemerwa 
n’abategetsi b’Abayahudi. Ukuri yavugaga ni ko kwateraga ikimwaro aba bantu bigiraga 
intungane. Ukuri kwashyiraga ku mugaragaro uburyo amakosa yabo yaganishaga mu 
buyobe; kwaciragaho iteka inyigisho zabo n’ibikorwa byabo maze bituma bakwanga. Aho 
kwicisha bugufi ngo bemere amakosa yabo, bahisemo guhumiriza ngo batabona ukuri. 
Ntabwo bakundaga ukuri. Ntibakwifuzaga nubwo kwari ukuri. {UIB 317.4} 

“Ni nde muri mwe unshinja icyaha? Ko mvuga ukuri, ni iki gituma mutanyizera? (Yohana 
8:46). Mu gihe cy’imyaka itatu, buri munsi abanzi ba Kristo baramukurikiraga, bagira ngo 
babone ikosa mu mico ye. Satani n’abakozi be bose bashakaga uburyo batsinda Yesu; 
nyamara nta kintu babonye mico ye bashoboraga kuririraho. Ndetse n’abadayimoni bageze 
aho bahamya bati, “Ndakuzi uri Uwera w’Imana” Mariko 1: 24. Haba imbere y’abo mu 
ijuru, imbere y’ibiremwa bitacumuye byo ku yandi masi n’imbere y’abatuye iyi si 
bacumuye, Yesu yabayeho yumvira amategeko. Imbere y’abamarayika, abantu ndetse 
n’imbere y’abadayimoni, Yesu yavuze amagambo atarashoboraga guhakanywa kandi yari 
gufatwa nko gutuka Imana iyo aza kuvugwa n’akanwa k’undi: “Kuko mpora nkora ibyo 
ashima.” {UIB 317.5} 

Nubwo nta kosa na rimwe bashoboraga kubona kuri Kristo, Abayahudi ntibari kwemera 
uwari yagaragaje ko nta sano bafitanye n’Imana. Ntabwo bamenye ijwi ry’Imana rivugira 
mu butumwa bw’Umwana wayo. Bibwiraga ko bacira urubanza Yesu, nyamara ubwo 
bamwangaga ni bo biciraga urubanza. Yesu yaravuze ati, “Uw’Imana yumva amagambo 
y’Imana, mwebwe igituma mutumva ni uko mutari ab’Imana.” {UIB 318.1} 

Iki cyigisho ni icy’ukuri mu bihe byose. Akenshi umuntu unezezwa no gushakisha amakosa 
mu ijambo ry’Imana, agahinyura, agashakisha ibyo avuga ko bidasobanutse muri Bibiliya; 



atekereza ko mu gukora muri ubwo buryo ari kugaragaza ko afite umudendezo mu 
mitekerereze kandi ko akangutse mu bwenge. Yibwira ko acira urubanza ibyanditswe muri 
Bibiliya, nyamara mu by’ukuri ni we uba yicira urubanza. Agaragaza neza ko adashoboye 
kwishimira ukuri gukomoka mu ijuru kandi guhoraho iteka ryose. Ntahindishwa umushyitsi 
no kuba imbere y’umusozi Imana igaragarizaho ubutungane bwayo. Bafata igihe kinini 
bacukumbura buri kantu kose, kandi iyo bakora ibi bagaragaza kamere mbi y’iby’isi, 
umutima ugenda utakaza vuba vuba ubushobozi bwo gukunda Imana. Umuntu ufite 
umutima yemeye guhamagara kw’Imana, azahora ashakisha icyakongera kumenya Imana 
kwe, kandi azatunganya ndetse akuze imico. Nk’uko ururabo rwerekera izuba kugira ngo 
imirasire y’izuba iruzanire ubwiza ni ko umuntu akwiye guhindukirira Zuba ryo 
Gukiranuka, kugira ngo umucyo w’ijuru urimbishe imico ye ubwiza bw’imico ya Kristo. 
{UIB 318.2} 

Yesu yarakomeje abereka itandukaniro rikomeye ryari hagati y’Abayahudi na Aburahamu: 
“Aburahamu sekuruza wanyu yifuje cyane kureba umunsi wanjye, kandi awubonye 
aranezerwa.” Yohana 8:56. {UIB 318.3} 

Aburahamu yari yarifuje cyane kureba Umukiza wasezeranywe. Yasenze isengesho 
rikomeye cyane abikuye ku mutima asaba ko yazabona Mesiya mbere y’uko apfa. Kandi 
yabonye Kristo. Yeretswe umucyo udasanzwe bituma asobanukirwa n’ubumana bwa Kristo. 
Yabonye umunsi wa Kristo maze bimutera kunezerwa. Yeretswe igitambo Imana yatanze 
kubw’icyaha. Kandi ku byerekeye iki gitambo, Aburahamu yabonye urugero rufatika mu 
mibereho ye. Yarategetswe ngo, “Jyana umwana wawe, umwana wawe w’ikinege ukunda 
Isaka,... umutambireyo ... abe igitambo cyoswa.” Itang. 22:2. Aburahamu yafashe umwana 
we w’isezerano, uwo ibyiringiro bye byose byari bishingiyeho maze amurambika ku 
rutambiro. Hanyuma igihe yari ategerereje iruhande rw’urutambiro abanguye umushyo 
yiteguye kumvira Imana, yumvise ijwi riturutse mu ijuru rivuga riti: “Ntukoze ukuboko kuri 
uwo muhungu, ntugire icyo umutwara, kuko ubu menye yuko wubaha Imana, kuko 
utanyimye umwana wawe w’ikinege.” Itang. 22:12. Iki kigeragezo kibabaje cyahawe 
Aburahamu kugira ngo abashe kubona umunsi wa Kristo kandi asobanukirwe n’urukundo 
ruhebuje Imana ikunda abari mu isi. Ni urukundo ruhebuje ku buryo kugira ngo Imana ivane 
abo mu isi mu buhenebere bari barimo, yatanze Umwana wayo w’ikinege apfa urupfu 
rw’isoni. {UIB 318.4} 

Aburahamu yigishijwe n’Imana icyigisho gikomeye cyane cyigeze cyigishwa umuntu. 
Isengesho yari yarasenze yifuza ko yazabona Kristo mbere y’uko apfa ryarasubijwe. 
Yabonye Kristo; yabonye ibyo umuntu upfa ashobora kubona akabaho. Kubwo kwitanga 
burundu, yashoboye gusobanukirwa n’inzozi yari yarahawe zerekeye Kristo. Yeretswe ko 



mu gutanga Umwana wayo w’ikinege kugira ngo ikize abanyabyaha kurimbuka by’iteka, 
Imana yatanze igitambo kiruta ibindi kandi gihebuje umuntu yigeze atanga. {UIB 319.1} 

Ibyabaye kuri Aburahamu byasubije iki kibazo ngo: “Mbese nditwara ku Uwiteka, 
ngapfukamira Imana isumba byose, nyituye iki? Nayitwaraho njyanye ibitambo byoswa, 
n’inyana zimaze umwaka? Aho Uwiteka yakwemera amapfizi y’intama ibihumbi, cyangwa 
imigezi y’amavuta ya elayo inzovu? Ese natanga imfura yanjye ku gicumuro cyanjye, 
imbuto y’umubiri wanjye nkayihonga ku cyaha cy’ubugingo bwanjye? Mika 6: 6, 7. Nk’uko 
tubisanga mu magambo ya Aburahamu ngo, “Mwana wanjye, Imana iri bwibonere umwana 
w’intama w’igitambo cyo koswa” (Itang. 22:8), n’uburyo Imana yatanze igitambo mu 
mwanya wa Isaka, byagaragajwe ko nta muntu n’umwe ushobora kwihongerera 
kubw’ibyaha bye. Gahunda ya gipagani yo gutamba ntabwo wari wemewe n’Imana. Nta 
mubyeyi wagombaga gutamba umwana we w’umuhungu cyangwa umukobwa 
nk’impongano y’icyaha. Umwana w’Imana wenyine ni we ushobora gukuraho ibyaha 
by’abari mu isi. Binyuze mu mubabaro Aburahamu yagize, yashobojwe gusobanukirwa 
n’ibyerekeye umurimo w’Umukiza wo kwitanga ngo abe igitambo. Ariko Abisirayeli 
ntibashoboraga gusobanukirwa n’icyo imitima yabo yuzuye ubwirasi itemeraga. 
Amagambo Kristo yavuze yerekeye Aburahamu ntiyakiriwe neza n’abamwumvaga. Icyo 
Abafarisayo babonye muri ayo magambo gusa ni uburyo bushya bwo gusebya Yesu. 
Bamusubije amagambo y’ubukobanyi, basa n’aho berekana ko Yesu ari nk’umusazi. 
Baravuze bati: “Ko utaramara imyaka mirongo itanu, Aburahamu wamubonye ute?” {UIB 
319.2} 

Yesu yabasubizanyije ishema ati, “Ni ukuri, ni ukuri, ndababwira yuko Aburahamu 
ataravuka, NDIHO.” {UIB 319.3} 

Abantu bose bari aho baracecetse. Uyu mwigisha w’Umunyegalilaya yari yiyitiriye izina 
Imana yahaye Mose ngo ryibutse Abisirayeli yuko ihorana nabo iteka. Yesu yari yarivuze 
ko ari we wibeshaho, Ni we wari warasezeraniwe Isirayeli ko “imirambagirire ye ari 
iy’iteka, uhereye kera kose.” Mika 5:2. {UIB 319.4} 

Na none kandi abatambyi n’abigisha barasakuje cyane bavuga ko Yesu atutse Imana. 
Kuvuga ko ari umwe na Se byari byaratumye bashaka kumwica, kandi mu mezi make yari 
ashize bari baravuze bati, “Ku bw’imirimo myiza ntitugutera amabuye, ahubwo tuguhora 
kwigereranya, kuko uri umuntu ukigira Imana.” Yohana 10: 33. Kubera ko Yesu yari 
Umwana w’Imana, kandi nawe yari yarabyivugiye, byatumye bashaka kumwica. Ubu 
noneho abenshi mu bantu bifatanyije n’abatambyi n’abakuru, batoye amabuye ngo 
bamutere. “Yesu arihisha asohoka mu rusengero, abanyuramo aragenda.” {UIB 319.5} 



Umucyo waviraga mu mwijima; “ariko umwijima ntiwawumenye.” Yohana 1:5. {UIB 
319.6} 

“Yesu akigenda, abona umuntu wavutse ari impumyi. Abigishwa be baramubaza bati, 
“Mwigisha, ni nde wakoze icyaha, ni uyu cyangwa ni ababyeyi be, ko yavutse ari impumyi?” 
Yesu arabasubiza ati, “Uyu nta cyaha yakoze cyangwa ababyeyi be, ahubwo ni ukugira ngo 
imirimo y’Imana yerekanirwe muri we. ... Amaze kuvuga atyo, acira amacandwe hasi, 
ayatobesha akondo, akamusiga ku maso, aramubwira ati, “Genda wiyuhagire mu kidendezi 
cy’i Silowamu, (hasobanurwa ngo: Yaratumwe). Nuko aragenda, ariyuhagira, agaruka 
ahumutse.” {UIB 320.1} 

Abayahudi bizeraga ko iyo umuntu akoze icyaha abona igihano muri ubu buzima. Buri 
mubabaro wose wageraga ku muntu wafatwaga nk’aho ari igihano gikomotse ku makosa 
yakozwe n’uwo muntu cyangwa ababyeyi be. Ni iby’ukuri ko imibabaro yose itugeraho ari 
ingaruka yo kwica amategeko y’Imana, ariko uku kuri kwari kwaragoretswe. Satani we 
nkomoko y’icyaha n’ingaruka zacyo, yari yaratumye abantu babona ko indwara n’urupfu 
bituruka ku Mana, - bikaza ari igihano gihawe abantu kubera ibyaha byabo. Bityo rero 
umuntu wabaga yaragezweho n’ibyago bikomeye cyangwa akaga yagiraga undi mutwaro 
wo gufatwa nk’umunyabyaha ruharwa. {UIB 320.2} 

Muri ubwo buryo, ibi byari byarateguriye Abayahudi inzira yo kwanga Yesu. “Uwishyizeho 
intimba zacu, akikorera imibabaro yacu” yafashwe n’Abayahudi “nk’uwakubiswe n’Imana 
agacumitwa na yo;” maze bamwima amaso. Yesaya 53:4, 3. {UIB 320.3} 

Imana yari yaratanze icyigisho cyo gutuma batizera ko ari yo nkomoko y’ibibi. Igitekerezo 
cya Yobu cyagaragaje ko imibabaro ikomoka kuri Satani ariko kubw’imbabazi zayo, Imana 
igaragaza ubushobozi bwayo buruta kure iyo mibabaro. Nyamara Isirayeli ntiyigeze 
isobanukirwa n’icyo cyigisho. Ikosa ryatumye Imana icyaha incuti za Yobu ni ryo 
Abayahudi basubiyemo ubwo bangaga Kristo. {UIB 320.4} 

Imyizerere Abayahudi bari bafite ku byerekeye isano iri hagati y’icyaha n’imibabaro niyo 
n’abigishwa ba Yesu bari bafite. Igihe Yesu yakosoraga ikosa ryabo, ntiyasobanuye 
impamvu y’imibabaro igera ku muntu, ahubwo yababwiye icyajyaga kuba ingaruka. 
Yababwiye ko ari ukugira ngo imirimo y’Imana yerekanwe. Yaravuze ati, “Nkiri mu isi ndi 
umucyo w’isi.” Amaze gusiga akondo ku maso y’impumyi, yamwohereje kujya 
kwiyuhagira mu kidendezi cy’i Silowamu, maze aragenda ariyuhagira arahumuka. Uko niko 
Yesu yasubije ikibazo cy’abigishwa abinyujije mu bikorwa nk’uko yahoraga asubiza 
ibibazo bamubazanyaga amatsiko. Abigishwa ntibahamagarirwaga kujya impaka ku kibazo 
cyerekeye uwakoze icyaha n’utaragikoze, ahubwo bari bakeneye gusobanukirwa imbaraga 
n’impuhwe by’Imana mu guhumura impumyi. Byagaragaraga neza ko nta bushobozi bwo 



gukiza bwari mu ibumba cyangwa mu kidendezi aho iyo mpumyi yoherejwe kwiyuhagira, 
ahubwo imbaraga ikiza yari muri Yesu. {UIB 320.5} 

Abafarisayo batangajwe n’uburyo uwo muntu yakize. Nyamara barushijeho gusabwa 
n’urwango kubera ko iki gitangaza cyakozwe ku munsi w’Isabato. {UIB 320.6} 

Abaturanyi b’uwo musore wakijijwe n’abandi bari basanzwe bamuzi ari impumyi, baravuze 
bati, “Uyu si we wicaraga asabiriza?” Bamurebaye gushidikanya kuko ubwo yahumukaga, 
mu maso he harahindutse agira isura irabagirana bityo yagaragaraga nk’aho ari undi muntu. 
Bagiye babazanya ikibazo. Bamwe baravuze bati, “Ni we;” abandi bati “Si we, icyakora asa 
na we.” Nyamara uwo wari umaze guhabwa umugisha ukomeye yakemuye impaka 
arababwira ati, “Ni jye.” Hanyuma yababwiye ibya Yesu n’uburyo yamukijije, maze 
baramubaza bati, “Ari hehe?” Nawe ati, “Simbizi.” {UIB 320.7} 

Hanyuma bamuzanye imbere y’inama y’Abafarisayo. Nabo bongeye kumubaza uburyo 
yahumutse. “Yarababwiye ati, ‘yansize akondo ku maso, ndiyuhagira maze ndahumuka.’ 
Bamwe mu Bafarisayo baravuze bati, ‘Uwo muntu si uw’Imana, kuko ataziririza Isabato.” 
Abafarisayo baharaniraga kwerekana ko Yesu ari umunyabyaha aho kuba Mesiya. Ntabwo 
bari bazi ko uwaremye Isabato, akamenya n’amabwiriza agendana nayo ari we wahumuye 
iyo mpumyi. Bagaragaraga nk’abarangwa n’ishyaka ryo kubahiriza Isabato, nyamara bariho 
bacura umugambi wo kwica Yesu kuri uwo munsi w’Isabato. Ariko abantu benshi 
batangajwa cyane no kumva iki gitangaza, kandi bemeye ko Uwahumuye iyo mpumyi atari 
umuntu usanzwe. Mu gusubiza ikirego kivuga ko Yesu yari umunyabyaha kubera ko 
ataziririje umunsi w’Isabato, baravuze bati, “Umunyabyaha yabasha ate gukora ibimenyetso 
bingana bityo?” {UIB 321.1} 

Abigisha bongeye kubaza uwari impumyi bati, “Ku bwawe umuvugaho iki, ubwo 
yaguhumuye?” Ati, “Ni umuhanuzi.” Abafarisayo bahise bemeza ko atavutse ari impumyi 
hanyuma akaza guhumuka. Bahamagaye ababyeyi be maze barababaza bati, “Uyu ni 
umwana wanyu, muvuga ko yavutse ari impumyi?” {UIB 321.2} 

Uwo muntu ubwe yivugiye ubwe ko yari impumyi none akaba yahumuwe; ariko 
Abafarisayo bo banze kwemera amakosa yabo biyemeza guhakana ibyo barebeshaga amaso 
yabo. Urwikekwe rwabo rwari rukabije kandi kwigira intungane kwabo kwarimo ubuyobe 
bwinshi. {UIB 321.3} 

Abafarisayo bari basigaranye amahirwe amwe gusa ari yo yo gutera ubwoba ababyeyi b’uwo 
wari impumyi. Bababajije n’ubukana bati, “None se yahumuwe n’iki?” Ababyeyi be batinye 
kwikururira akaga kuko byari byarategetswe ko umuntu wese uzemera ko Yesu ari Kristo 
azacibwa mu isinagogi. Ni ukuvuga ko yagombaga kumara iminsi mirongo itatu atagera mu 



rusengero. Muri icyo gihe cy’akato, nta mwana w’uwo muntu washoboraga gukebwa 
cyangwa ngo baririre uwashoboraga gupfa mu rugo rwe. Iki gihano cyafatwaga nk’icyago 
gikomeye; kandi iyo uwo muntu atihanaga, hakurikiragaho igihano kirushijeho gukomera. 
Umurimo w’agatangaza wari wakorewe umwana wabo wari waranyuze ababyeyi be, 
nyamara barasubije bati: “Tuzi yuko uyu ari umwana wacu, kandi yavutse ari impumyi. 
None arareba ariko igituma areba ntitukizi, kandi n’uwamuhumuye ntitumuzi: 
Nimumwibarize namwe; ni umugabo mukuru arivugira.” Bityo byose babiherereje ku 
muhungu wabo kuko batinyaga guhamya Kristo imbere y’Abafarisayo. {UIB 321.4} 

Urwo rungabangabo Abafarisayo bari bashyizwemo, kubaza ibibazo byinshi n’urwikekwe 
rwabo, ukutizera kwabo kandi hariho ibihamya bigaragara, ibi byose byatumye abateraniye 
aho, ariko by’umwihariko rubanda rwa giseseka, basobanukirwa n’ibya Yesu. Akenshi Yesu 
yari yarakoreye ibitangaza ahagaragara, kandi igihe cyose umurimo we wari ugambiriye 
kuruhura abababaye. Bityo abantu benshi bibazaga iki kibazo ngo: “Mbese koko Imana 
yakorera imirimo ikomeye itya mu mubeshyi nk’uko Abafarisayo bavugaga ko Yesu ari 
umubeshyi? Kutumvikana kwakomeje kwiyongera ku mpande zombi. {UIB 321.5} 

Abafarisayo bageze aho babona ko bari kwamamaza ibyo Yesu yakoze. Ntabwo 
bashoboraga guhakana igitangaza cyakozwe. Uwari impumyi yari yasabwe n’ibyishimo no 
kunyurwa; yitegerezaga ibyo Imana yaremye bitangaje maze akuzuzwa umunezero no 
kureba ibyiza bitatswe isi n’ikirere. Yavugaga ibyamubayeho nta nkomyi maze na none 
Abafarisayo bakomeza kumucecekesha bavuga bati, “Shima Imana; twebwe tuzi yuko uwo 
muntu ari umunyabyaha.” Bashakaga kumubwira bati, “Ntiwongere kuvuga ko uyu Muntu 
yaguhumuye; ni Imana yabikoze.” {UIB 322.1} 

Uwari impumyi yarasubije ati, “Niba ari umunyabyaha, simbizi: icyo nzi ni kimwe, ni uko 
nari impumyi, none nkaba ndeba.” {UIB 322.2} 

Barongera baramubaza bati, “Yakugenjeje ate? Yaguhumuye ate?” Bagerageje gukoresheje 
amagambo menshi kugira ngo bayobye intekerezo ze maze agere aho yibwira ko yibeshya. 
Satani n’abamarayika be bari bari ku ruhande rw’Abafarisayo, maze imbaraga n’uburyarya 
bwabo babihuza n’imitekerereze y’Abayahudi kugira ngo barwanye umurimo wa Kristo. 
Abafarisayo bajijishaga imitima y’abantu bari benshi bashakaga kwimbika bemera ibyo 
Kristo yakoraga. Abamarayika b’Imana nabo bari bahari kugira ngo bakomeze uwari 
wahumuwe. {UIB 322.3} 

Abafarisayo ntibamenye ko uwo bavuganaga ari umuntu utaranyuze mu ishuri kandi 
wavutse ari impumyi. Ntabwo bari bazi uwo bahanganye nawe. Umucyo w’Imana 
wamuritse mu ntekerezo z’uwavutse ari impumyi. Uko aba Bafarisayo b’indyarya 
bageragezaga kumubuza kwizera, yakoresheje umurava mwinshi no gushira amanga mu 



bisubizo bye, Imana imufasha kubereka ko badashobora kumugusha mu mitego. Yarasubije 
ati, “Maze kubibabwira ntimwabyumva: icyo mushakira kubyumva ubwa kabiri ni iki? 
Mbese namwe murashaka kuba abigishwa be? Baramutuka, baramubwira bati, “Ni wowe 
mwigishwa we, ariko twebweho turi abigishwa ba Mose. Tuzi yuko Imana yavuganye na 
Mose, ariko uwo muntu ntituzi aho yaturutse.” Yohana 9:27-29. {UIB 322.4} 

Umukiza Yesu yari azi ikigeragezo gikomeye uwahoze ari impumyi yari agezemo maze 
amugirira ubuntu ndetse amuha n’icyo avuga kugira ngo amubere umuhamya. Yasubije 
Abafarisayo amagambo yo kubacyaha bikomeye kubera ibibazo bamubazaga. Bavugaga ko 
ari abigisha b’Ibyanditswe, ko ari abayobozi mu by’idini muri Isirayeli; nyamara babonye 
Uwakoraga ibitangaza ntibamenye aho akomora imbaraga ze, ndetse ntibasobanukirwa 
imico n’amagambo bye. Uwo wari impumyi yaravuze ati, “Iri ni ishyano, ko mutazi aho 
yaturutse, kandi ari we wampumuye! Tuzi yuko Imana itumva abanyabyaha, ariko uyubaha, 
agakora ibyo ishaka, uwo ni we yumva. Uhereye kera kose, ntihari haboneka umuntu 
wahumuye uwavutse ari impumyi. Uwo muntu iyaba atavuye ku Mana, nta cyo yabashije 
gukora.” Yohana 9: 30-33. {UIB 322.5} 

Uwari impumyi yahanganiye n’Abafarisayo mu bibazo byabo. Ntawashoboraga kugisha 
impaka amagambo ye. Abafarisayo baratangaye cyane, babura amahoro n’icyo bavuga 
kubera amagambo ye asobanutse kandi avuganye amanga. Bamaze akanya bacecetse. Maze 
abo batambyi n’abigisha bararakara, bafata amakanzu yabo bayiyegereje nk’abafite ubwoba 
bw’uko amakanzu yabo amukozeho yabahumanya; bakunkumura umukungugu wari mu 
nkweto zabo, bamubwira amagambo yo kumutuka bati, “Wowe wavukiye mu byaha bisa, 
ni wowe utwigisha?” Hanyuma bamusunikira hanze. {UIB 322.6} 

Yesu yumvise ibyabaye; aramushaka, amubonye aramubaza ati, “Mbese wizeye Umwana 
w’Imana?” {UIB 323.1} 

Ku ncuro ya mbere uwari impumyi yari arebye mu maso h’Uwamukijije. Ubwo yari imbere 
y’abatambyi n’abanditsi yari yabonye ababyeyi be babuze amahoro kandi bahangayitse; yari 
yabonye mu maso h’abigishamategeko huzuye urwango; ariko ubu noneho amaso ye 
yiterezaga mu maso ha Yesu hatuje kandi huje urukundo. Yari yamaze kwigerezaho ahamya 
ko Yesu yavuye ku Mana; none ubu yari ahawe guhishurirwa kurenzeho. {UIB 323.2} 

Ku kibazo Umukiza yamubajije ati, “Mbese wizeye Umwana w’Imana?” uwari impumyi 
yamusubije abaza ati, “Databuja, ni nde nkamwizera?” Yesu aramubwira ati, “Wamubonye, 
kandi ni we muvugana.” Maze aramupfukamira aramuramya. Uretse guhumuka amaso ye 
y’umubiri, n’amaso y’umutima we yarahumutse. Kristo yihishuriye umutima we maze 
amwemera nk’Uwavuye ku Mana. {UIB 323.3} 




Itsinda ry’Abafarisayo bari bateraniye aho hafi, maze Yesu ababonye atekereza itandukaniro 
rikomeye ryagaragaye bitewe n’amagambo n’ibikorwa bye. Ni cyo cyatumye avuga ati, 
“Nazanywe muri iyi si no guca amateka, ngo abatabona barebe, n’ababona bahume.” Yesu 
yazanywe no guhumura abahumye, no kugeza umucyo ku bari mu mwijima. Yavuze ko ari 
we mucyo w’isi kandi igitangaza yari amaze gukora cyahamyaga umurimo we. Abantu 
babonye Umukiza ubwo yazaga ku isi bagize amahirwe akomeye yo kubona uburyo Imana 
yigaragaza kurusha uko byagendekeye ababayeho mbere. Bahawe ubumenyi ku byerekeye 
Imana mu buryo bwuzuye. Ariko muri iri hishurwa ni nako urubanza rwageraga ku bantu. 
Imico yabo yashyizwe ku gipimo, iherezo ryabo riragaragazwa. {UIB 323.4} 

Ukwigaragaza kw’imbaraga mvajuru yari yahumuye uwari impumyi, agahumuka amaso 
y’umubiri n’ay’umutima kwasize Abafarisayo bari mu mwijima w’icuraburindi. Bamwe mu 
bateze Kristo amatwi, bumvise ko amagambo avuga ari bo yerekezaho maze barabaza bati, 
“Mbese natwe turi impumyi?” Yesu yarabasubije ati, “Iyo muba impumyi, nta cyaha muba 
mufite.” Iyo Imana itabereka ukuri, ubujiji bwanyu ntibwari kubabera icyaha. “Ariko none 
kuko muvuga yuko mureba.” Mwibeshya ko mubona maze mukanga icyabahesha 
guhumuka. Yesu yazaniye ubufasha butagereranywa abantu bose basobanukiwe ubukene 
bwabo. Nyamara Abafarisayo ntibemeye ko bakennye; banze gusanga Kristo, maze bituma 
basigara mu buhumyi bo ubwabo bizaniye. Yesu yaravuze ati, “Icyaha cyanyu gihoraho.” 
{UIB 323.5} 



IGICE CYA 52 - UMWUNGERIMVAJURU 


(Iki gice gishingiye muri Yohana 10:1-30). 

« Ni jye mwungeri mwiza. Umwungeri mwiza apfira intama ze. » « Ni jye mwungeri mwiza 
kandi menya izanjye, izanjye zikamenya nk’uko Data amenya na njye nkamumenya, kandi 
mpfira intama zanjye. » Yohana 10:11, 14. {UIB 324.1} 

Yesu yongeye kwigarurira intekerezo z’abamwumvaga yifashishije ibyo abantu bari 
bamenyereye mu mibereho yabo. Yari yaragereranyije imbaraga ya Mwuka Muziranenge 
n’amazi meza afutse. Yari yarabiyeretse ko ari umucyo, isoko y’ubugingo n’umunezero ku 
byaremwe byose n’umuntu. Ubu noneho, akoresheje ikigereranyo cyiza cy’umwungeri, 
yerekanye isano afitanye n’abamwizera. Nta kigereranyo abamwumvaga bari bamenyereye 
kiruta icy’umwungeri kandi amagambo ya Kristo yahuzaga iki kigereranyo nawe ubwe. 
Igihe cyose abigishwa babonaga abungeri baragiye intama zabo, bibukaga iki cyigisho 
Umukiza yabigishije. Buri mwungeri ukora umurimo we neza bamubonagamo Kristo mu 
gihe bo babonaga ko ari umukumbi utagira kivurira kandi ukeneye umwungeri. {UIB 324.2} 

Iki kigereranyo cyari cyarakoreshejwe n’umuhanuzi Yesaya avuga iby’umurimo wa Mesiya 
muri aya magambo y’ibyiringiro: “Abazanye inkuru nziza i Siyoni nimuzamuke umusozi 
muremure, abazanye inkuru nziza i Yeruzalemu nimurangurure ijwi, nimurangurure 
mushize ubwoba, nimubwire abo mu migi y’u Buyuda muti, “Imana yanyu iraje.” ... 
Azaragira umukumbi we nk’umushumba, azakoranya abantu be, azababumbatira nk’abana 
b’intama, azabayobora neza nk’intama zonsa.” (Yesaya 40: 9-11). Dawidi yari yararirimbye 
ati: “Uwiteka ni we mwungeri wanjye sinzakena.” (Zaburi 23:1). Kandi Umwuka w’Imana 
abinyujije mu muhanuzi Ezekiyeli yari yaravuze ati: “Nzaziha umwungeri umwe 
uzaziragira.” “Izari zazimiye nzazishaka, n’izari zirukanywe nzazigarura, izavunitse 
nzazunga, izacitse intege nzazisindagiza.” “Kandi nzasezerana na zo isezerano ry’amahoro.” 
“Ntabwo zizongera kuba iminyago y’abanyamahanga; . . . ahubwo zizibera amahoro ari 
ntawe uzitera ubwoba.” Ezekiyeli 34: 23, 16, 25, 28. {UIB 324.3} 

Kristo yakoresheje aya magambo y’ubuhanuzi yiyerekezaho, kandi yerekanye itandukaniro 
ryari hagati y’imico ye n’iy’abayobozi b’Abisirayeli. Abafarisayo bari bamaze kwirukana 
umwe wo mu mukumbi, bamuhora yuko yatinyutse guhamya imbaraga za Kristo. Bari 
birukanye umuntu Umwungeri nyakuri yiyegerezaga. Igihe bakoraga ibi, bagaragaje ko 
badasobanukiwe n’umurimo bashinzwe, kandi ko batari bakwiye kwiringirwa nk’abungeri 
b’umukumbi. Noneho Yesu yabashyize imbere itandukaniro riri hagati yabo n’Umushumba 
mwiza, maze abagaragariza ko ari we mushumba nyawe w’umukumbi w’Imana. Nyamara 
mbere y’uko abigaragariza atyo, yabanje kubabwira ibimwerekeye akoresheje ikindi 
kigereranyo. {UIB 324.4} 



Yaravuze ati, “Uwinjira mu rugo rw’intama atanyuze mu irembo, ahubwo akuririra ahandi, 
uwo aba ari umujura n’umunyazi. Ariko unyura mu irembo ni we mwungeri w’intama.” 
Abafarisayo ntibashoboye kumenya ko aya magambo ari bo yabwirwaga. Igihe 
batekerezaga mu mitima yabo bashakisha icyo ayo magambo yaba asobanuye, Yesu 
yababwiye yeruye ati, “Ni jye rembo, umuntu niyinjira muri jye azakizwa, azinjira asohoke 
kandi azabona urwuri. Umujura ntazanwa n’ikindi keretse kwiba no kwica no kurimbura, 
ariko jyeweho nazanywe no kugira ngo zibone ubugingo, ndetse ngo zibone bwinshi.” 
Yohana 10: 9, 10. {UIB 324.5} 

Kristo ni we rembo ryinjira mu gikingi cy’Imana. Muri iri rembo, niho abana b’Imana bose 
binjiriye kuva mu bihe bya kera. Muri Yesu, nk’uko byagaragajwe mu bigereranyo no mu 
bishushanyo, nk’uko byagaragajwe mu ihishurwa ryahawe abahanuzi, bikerekanwa mu 
byigisho yahaye abigishwa be, no mu bitangaza yakoreye abana b’abantu, babonye “Ntama 
w’Imana, ukuraho ibyaha by’abari mu isi.” (Yohana 1:29), kandi banyuze muri we binjizwa 
mu gikingi cy’ubuntu bwe. Abantu benshi baje bagaragaza ibindi byo gushingiraho 
ukwizera isi ikeneye; bashyizeho imihango na gahunda z’imikorere ibyo abantu biringiraga 
ko babiboneramo gutsindishirizwa n’amahoro biva ku Mana, maze kubw’ibyo babonye 
irembo ribinjiza mu gikingi cya Kristo. Nyamara irembo rimwe rukumbi ni Kristo, kandi 
abantu bose bishyiriyeho ikindi kintu cyafashe umwanya wa Kristo, abantu bose bagerageje 
kwinjira mu mukumbi banyuze mu zindi nzira, abo bose ni abajura n’abanyazi. {UIB 325.1} 

Abafarisayo bari barinjiye batanyuze mu Irembo. Bari baruriye bajya mu mukumbi banyuze 
mu yindi nzira itari Kristo, kandi ntabwo buzuzaga inshingano z’umushumba nyakuri. 
Abatambyi n’abakuru, abanditsi n’Abafarisayo, bangije inzuri kandi bahumanya amasoko 
aturukamo amazi y’ubugingo. Amagambo y’ubuhanuzi avuga neza iby’abo bashumba babi: 
“Izacitse intege ntimwazisindagije, kandi ntabwo mwavuye izari zirwaye n’izavunitse 
ntimwazunze, izatatanijwe ntimwazigaruye, kandi ntimwashatse izazimiye; ahubwo 
mwazitegekesheje igitugu n’umwaga.” Ezekiyeli 34:4. {UIB 325.2} 

Mu bihe byose, abacurabwenge n’abigisha bagiye bigisha abatuye isi inyigisho zo gushaka 
kubamara ubukene bwo mu mutima. Buri shyanga rya gipagani ryari rifite abigisha baryo 
bakomeye na gahunda y’iyobokamana yigisha ubundi buryo bwo gucungurwa butari Kristo, 
batuma abantu bareka guhanga Imana amaso, maze buzuza imitima y’abantu gutinya 
uwabazaniye umugisha. Umugambi w’umurimo wabo wari uwo kunyaga Imana ibyayo 
yaronse binyuze mu irema no mu gucungurwa. Kandi abo bigisha b’ibinyoma banyaga 
n’abantu. Miliyono nyinshi z’abantu babohewe mu nyigisho z’ibinyoma, babaswe 
n’ubwoba bukabije, kutagira icyo bitaho, bahora mu mihati myinshi, ntibafite ibyiringiro 
cyangwa ibyishimo cyangwa umunezero muri iyi si, kandi icyo bafite gusa ni ubwoba 
bw’ubuzima bw’ahazaza. Ubutumwa bwiza bw’ubuntu bw’Imana ni bwo bwonyine 



bushobora kuzahura umuntu. Gutekereza urukundo rw’Imana rwagaragarijwe mu Mwana 
wayo, bizasaba mu mutima w’umuntu maze bibyutse imbaraga z’umutima mu buryo 
butakorwa n’ikindi kintu cyose. Kristo yazanywe no kongera kurema ishusho y’Imana mu 
muntu; kandi umuntu wese uvana abantu kuri Kristo aba abavanye ku isoko y’iterambere 
nyakuri; aba abambuye ibyiringiro, umugambi n’icyubahiro mu buzima. Aba ari umujura 
n’umunyazi. {UIB 325.3} 

“Uwinjira anyuze mu irembo ni we mwungeri w’intama.” Kristo ni we Rembo akaba 
n’Umwungeri. Yinjira anyuze muri We ubwe. Kandi binyuze mu gitambo cye ahinduka 
umwungeri w’intama. “Umurinzi w’irembo aramwugururira, kandi intama zumva ijwi rye. 
Ahamagara intama ze mu mazina yazo akazahura. Iyo amaze kwahura ize zose azijya 
imbere, intama zikamukurikira kuko zizi ijwi rye.” Yohana 10:3, 4. {UIB 325.4} 

Mu biremwa byose intama ni imwe mu biremwa bituje kandi bidafite kirengera kurusha 
ibindi, ndetse mu burasirazuba umurimo umwungeri akorera umukumbi ni umurimo akora 
atarambirwa kandi adacogora. Mu bihe bya kera nk’uko tubibona n’ubu, nta mutekano 
wabonekaga hanze y’inkike z’umurwa. Abanyazi bo mu moko y’abaturanyi, cyangwa 
inyamaswa zazaga gushaka umuhigo ziviye mu masenga yazo, byahoraga bitegereje 
gutwara intama. Umushumba yarindaga umukumbi we, azi neza ko ashobora kuhasiga 
ubuzima bwe. Yakobo waragiraga umukumbi wa Labani mu nzuri z’i Harani, yavuze 
iby’umurimo we wari uruhije agira ati: “Ku manywa nicwaga n’umwuma, nijoro nkicwa 
n’imbeho, ibitotsi bikanguruka.” (Itangiriro 31:40). Kandi igihe umuhungu Dawidi 
yaragiraga intama za se, ari wenyine niho yahuye n’intare n’idubu maze akura intama byari 
byafashe mu menyo yabyo. {UIB 326.1} 

Uko umushumba aragira umukumbi we ku misozi y’ibihanamanga, akaziragira mu 
ishyamba no mu manga, akazijyana ahari ubwatsi butoshye ku nkombe z’umugezi; uko 
aguma hafi yazo ku mpinga z’imisozi mu ijoro ari wenyine, akazirinda abajura, akita ku 
zirwaye n’izifite intege nke, imibereho ye igeraho ikaba imwe n’iyazo. Kubana nazo cyane 
no kuzikunda bituma asabana cyane n’intama aragiye. Uko umukumbi waba munini kose, 
umwungeri aba azi buri ntama. Buri ntama ifite izina ryayo, kandi iyo umwungeri 
ayihamagaye iritaba. {UIB 326.2} 

Nk’uko hano ku isi umwungeri amenya intama ze, niko Umwungeri wo mu ijuru azi 
umukumbi we uri hirya no hino ku isi. “Namwe ntama zanjye, intama z’urwuri rwanjye, 
muri abantu, nanjye ndi Imana yanyu, niko Umwami Uwiteka avuga.” Yesu aravuga ati: 
“Naguhamagaye mu izina ryawe uri uwanjye.” “Dore nguciye mu biganza byanjye nk’uca 
imanzi.” Ezekiyeli 34:31 ; Yesaya 43:1 ; 49:16. {UIB 326.3} 



Yesu azi buri muntu ku giti cye, kandi agerwaho n’intege nke zacu. Twese aratuzi mu 
mazina yacu. Azi inzu dutuyemo, kandi azi izina ry’umuntu wese uyibamo. Incuro nyinshi 
yagiye aha amabwiriza abakozi be ngo bace mu nzira runaka mu mujyi uyu n’uyu, ku nzu 
runaka kugira ngo bahabone imwe mu ntama ze. {UIB 326.4} 

Yesu azi neza umuntu wese ku giti cye nk’aho ari we wenyine yapfiriye. Intimba ya buri 
wese imukora ku mutima. Ugutaka k’umuntu ukeneye ubufasha kugera mu matwi ye. 
Yazanywe no kwireherezaho abantu bose. Arababwira ati: “Nimunkurikire,” kandi Mwuka 
we agera ku mitima yabo akabararikira kumusanga. Benshi banga kurarika kwe. Yesu 
arabazi kandi azi abakirana umunezero guhamagara kwe, bakitegura kujya mu rwuri rwe. 
Yesu aravuga ati: “Intama zanjye zimenya ijwi ryanjye, kandi ndazizi, nazo zirankurikira.” 
Yesu yita kuri buri ntama nk’aho nta yindi ntama iri ku isi. {UIB 326.5} 

“Ahamagara intama ze mu mazina yazo akazahura.... Intama zikamukurikira kuko zizi ijwi 
rye.” Umushumba wo mu burazirazuba ntabwo ashorera intama ze. Ntabwo akoresha 
imbaraga cyangwa iterabwoba; ahubwo azijya imbere akazihamagara. Zimenya ijwi rye 
kandi zikamwitaba. Uko niko na Yesu -Umwungeri atwara intama ze. Ijambo ry’Imana 
riravuga riti: “Wayoboje ubwoko bwawe nk’umukumbi, ukuboko kwa Mose na Aroni.” 
Abinyujije mu muhanuzi, Yesu aravuga ati, “Ni ukuri nagukunze urukundo ruhoraho, ni cyo 
cyatumye ngukuruza ineza nkakwiyegereza.” Ntawe Yesu ahatira kumukurikira. Aravuga 
ati: “Nabiyegereje n’imigozi nk’umuntu, mbakuruza imirunga y’urukundo.” Zaburi 77:20; 
Yeremiya 31:3; Hoseya 11:4. {UIB 326.6} 

Ntabwo ubwoba bwo gutinya guhanwa, cyangwa ibyiringiro by’ingororano izahoraho ari 
byo bituma abayoboke ba Kristo bamukurikira. Ahubwo bitegereza urukundo rw’Umukiza 
rutagereranywa rwagaragarij we mu rugendo rwe rwa hano ku isi, kuva igihe yari mu muvure 
w’inka i Betelehemu kugeza ubwo yapfiraga ku musaraba w’i Kaluvari, kandi 
kumwitegereza birabareshya, byoroshya umutima kandi bikawigarurira. Urukundo 
rukanguka mu mutima w’abamuhanga amaso. Bumva ijwi rye maze bakamukurikira. {UIB 
327.1} 

Nk’uko umwungeri ajya imbere y’intama ze, akaba ari we ubwe ubanza guhura n’akaga kari 
mu nzira, ni nako bigendekera Yesu n’abayoboke be. Iyo ayoboye intama ze, azijya imbere. 
Inzira ijya mu ijuru ibanza kunyurwamo n’Umukiza. Inzira ishobora kuba inyerera cyangwa 
igiharabuge, ariko Yesu yayinyuzemo; ibirenge bye byakandagiye amahwa kugira ngo 
atume inzira itworohera kugendamo. Umutwaro wose duhamagarirwa kwikorera, we ubwe 
yarawikoreye. {UIB 327.2} 

Nubwo ubu Yesu yazamutse akajya ku Mana kandi akaba yicaranye na Se ku ntebe 
y’ubwami bw’isi n’ijuru, Yesu ntiyigeze ahindura na hato kamere ye y’urukundo 



n’impuhwe. N’uyu munsi, wa mutima we w’impuhwe n’imbabazi wakira ingorane zose 
z’inyokomuntu. Uyu munsi aracyarambuye kwa kuboko kwe kwatewe imisumari kugira ngo 
ahe umugisha mwinshi abantu be bari ku isi. “Nta kibi kizababaho, kandi ntawe uzabavana 
mu maboko yanjye.” Umuntu wiyeguriye Kristo ni uw’agaciro kenshi mu maso ye kuruta 
isi yose. Umukiza wacu yari kwemera kubabarizwa ku musaraba w’i Kaluvari kugira ngo 
umuntu naho yaba umwe acungurirwe mu bwami bwe. Ntabwo azigera atererana uwo 
yapfiriye. Keretse abayoboke be nibahitamo kumuvaho, naho we azabakomeza. {UIB 
327.3} 

Mu bigeragezo byacu byose dufite Umufasha utigera atsindwa. Ntatureka twenyine ngo 
duhangane n’ibigeragezo, cyangwa ngo turwane n’umubi, ndetse ngo amaherezo 
dushengurwe n’imitwaro ndetse n’intimba byacu. Nubwo muri iki gihe atagaragarira amaso 
y’abantu, amatwi yo kwizera ashobora kumva ijwi rye agira ati: “Witinya; ndi kumwe na 
we.” “Kandi ndi Uhoraho. Icyakora nari narapfuye ariko none dore mporaho iteka ryose.” 
Ibyahishuwe 1:18. Nihanganiye imibabaro yawe, nzi ibikurushya kandi nahuye 
n’ibigeragezo unyuramo. Nzi amarira yawe kuko nanjye narize. Nzi intimba yo mu mutima 
idashobora kumvwa n’umuntu uwo ari we wese. Ntutekereze ko uri wenyine cyangwa ko 
waretswe. Nubwo umubabaro wawe utakumvwa n’umuntu uwo ari wese utuye isi, reba kuri 
jye, urabaho. “Imisozi izavaho n’udusozi tuzakurwaho, ariko imbabazi zanjye 
ntizizakurwaho, kandi n’isezerano ry’amahoro nagusezeranije ntirizakurwaho. Niko 
Uwiteka ukugirira ibambe avuga.” Yesaya 54:10. {UIB 327.4} 

Uko umushumba yakunda intama ze bingana iki, akunda abahungu be n’abakobwa be 
kurushaho. Ntabwo Yesu ari umwungeri wacu gusa, ahubwo ni Data uhoraho. Yesu aravuga 
ati: “Menya izanjye, izanjye zikamenya nk’uko Data amenya nanjye nkamumenya.” Yohana 
10:14, 15. Mbega uburyo aya magambo ari meza! — Umwana w’ikinege, We uri mu gituza 
cya Se, uwo Imana yavuze iti: “Umuntu Mugenzi wanjye” (Zekariya 13:7),- ubusabane buri 
hagati ye n’Imana ihoraho bwifashishijwe kugereranya ubumwe buri hagati ya Kristo 
n’abana be bari ku isi! {UIB 327.5} 

Yesu aradukunda kubera ko turi impano ikomoka kuri Se, kandi tukaba ingororano 
y’umurimo we. Adukunda nk’abana be. Nawe usoma aya magambo, aragukunda. Nta yindi 
mpano iruta iyo ijuru ryatanga. Kubw’ibyo iringire Imana. {UIB 328.1} 

Yesu yatekereje iby’abantu batataniye ku isi bayobejwe n’abungeri b’ibinyoma. Abo 
yifuzaga gukusanyiriza mu rwuri nk’intama zo mu rwuri rwe, bari baratatanyirijwe hagati 
y’amasega. Yesu yaravuze ati: “Mfite n’izindi ntama zitari izo muri uru rugo, nazo nkwiriye 
kuzizana. Zizumva ijwi ryanjye kandi zizaba umukumbi umwe, zigire umwungeri umwe.” 
Yohana 10:16. {UIB 328.2} 



“Igituma Data ankunda ni uko ntanga ubugingo bwanjye ngo mbusubirane.” Ibyo 
bisobanuye ngo: “Data yarabakunze cyane, kandi yarankunze bihebuje kuko natanze 
ubugingo bwanjye kugira ngo mbacungure. Mu guhinduka inshungu yanyu ndetse 
n’ubwishingizi bwanyu, mu gutanga ubugingo bwanjye ndetse nkikorera ibicumuro byanyu, 
bituma Data ankunda cyane. {UIB 328.3} 

“Ntanga ubugingo bwanjye ngo mbusubirane. Ntawe ubunyaka, ahubwo mbutanga ku 
bushake bwanjye. Nshobora kubutanga kandi nshobora kubusubirana.” Igihe yari umwe mu 
bagize umuryango w’inyokomuntu, yari umuntu nkatwe; nk’Imana yari isoko y’ubugingo 
ku batuye isi. Yesu yashoboraga kureka urupfu rugakomeza kuganza maze ntiyemere kuza 
ngo agengwe na rwo; ahubwo ku bushake bwe yemeye gutanga ubugingo bwe kugira ngo 
ashyire ahabona ubugingo no kudapfa. Yikoreye icyaha cy’abatuye isi, yihanganira 
umuvumo wacyo, atanga ubugingo bwe ho igitambo kugira ngo abantu be kuzapfa by’iteka 
ryose. “Ni ukuri intimba zacu ni zo yishyizeho, imibabaro yacu ni yo yikoreye.. .. Nyamara 
ibicumuro byacu ni byo yacumutiwe, yashenjaguriwe gukiranirwa kwacu, igihano 
kiduhesha amahoro cyari kuri we, kandi imibyimba ye ni yo adukirisha. Twese twayobye 
nk’intama zizimiye, twese twabaye intatane, Uwiteka amushyiraho gukiranirwa kwacu 
twese.” Yesaya 53: 4-6. {UIB 328.4} 



IGICE CYA 53 - URUGENDO RUHERUKA AVA I GALILEYA 


(Iki gice gishingiye muri Luka 9:51-56; 10:1-24). 

Igihe umurimo wa Kristo wari wegereje iherezo, yahinduye uburyo yakoraga. Mbere yaho 
yari yaragerageje kwirinda ko abantu bagaragaza ko batwawe cyane, anirinda 
kwimenyekanisha cyane mu bantu. Yari yaranze ko abantu bamuha ikuzo, kandi igihe 
yabonaga ko abantu bamushagaye batangiye kumwishimira birenze urugero, yahitaga ava 
ahantu hamwe akajya ahandi. Incuro nyinshi yari yarategetse ko ntawe ukwiye kuvuga ko 
ari Kristo. {UIB 329.1} 

Mu gihe cy’iminsi mikuru y’ingando, Yesu yagiye i Yerusalemu rwihishwa. Ubwo 
abavandimwe be bamusabaga kwiyerekana ku mugaragaro ko ari Mesiya, yarabasubije ati: 
“Igihe cyanjye ntikirasohora.” Yohana 7:6. Yagiye i Yerusalemu rwihishwa, yinjira mu 
murwa batabizi, kandi imbaga y’abantu ntiyamuha icyubahiro. Ariko ubwo yajyaga i 
Yerusalemu bwa nyuma si ko byagenze. Yari amaze igihe atajya i Yerusalemu bitewe 
n’ubugambanyi bw’abatambyi n’abigisha. Nyamara ubu noneho yafashe umwanzuro wo 
gusubirayo, agenda ku mugaragaro, anyura mu muhanda nyabagendwa, kandi abanzirizwa 
no gutangaza ko azaza. Ibyo ntiyari yarigeze abikora mbere hose. Yari agiye i Yerusalemu 
aho azatangira igitambo cye gikomeye, kandi intekerezo z’abantu zagombaga kwerekezwa 
kuri icyo gikorwa. {UIB 329.2} 

“Kandi nk’uko Mose yamanitse inzoka mu butayu, ni ko Umwana w’umuntu akwiriye 
kumanikwa.” Yohana 3:14. Nk’uko amaso y’Abisirayeli bose bari barayahanze inzoka 
imanitswe nk’ikimenyetso cyashyiriweho kubakiza, ni ko abantu bose bagomba guhanga 
amaso kuri Kristo, we gitambo cyazaniye agakiza isi yazimiye. {UIB 329.3} 

Kudasobanukirwa n’umurimo wa Mesiya ndetse no kutizera ubumana bwa Yesu nibyo byari 
byaratumye mu gihe cy’iminsi mikuru y’ingando i Yerusalemu, abavandimwe be bamusaba 
kwiyereka abantu mu ruhame. Ubu noneho mu mwuka nk’uwo, abigishwa ba Yesu bifuzaga 
kumubuza kujya i Yerusalemu. Bibutse amagambo yababwiye yerekeranye n’ibyagombag 
kuzamuberaho i Yerusaremu, bari bazi neza ubugome bukabije bw’abakuru b’idini, ku 
buryo bumvaga bashaka cyane kumubuza kujya i Yerusalemu. {UIB 329.4} 

Mu mutima wa Kristo, byari umurimo ukomeye gukomeza inzira ye anyuranyije n’ubwoba, 
gucika intege ndetse no kutizera kw’abigishwa yakundaga. Byari bimukomereye 
kubayobora bagakomeza basatira umubabaro no kwiheba byari bibategerereje i Yerusalemu. 
Satani nawe yari ategereje gushyira ibigeragezo bye ku Mwana w’umuntu. Ni mpamvu ki 
yagombaga kujya i Yerusalemu, ngo yigemurire urupfu? Ahari hamuzengurutse hose hari 
abantu benshi basonzeye umutsima w’ubugingo. Mu mpande zose hari abantu benshi 



bababaye kandi bategereje ijambo rye rikiza. Umurimo wagombaga gukorwa n’ubutumwa 
bwiza bw’ubuntu bwe nibwo wari ugitangira kandi Yesu yari agifite imbaraga za gisore. Ni 
mpamvu ki atashoboraga gukomeza ajya ahantu hose ku isi ajyanye amagambo y’ubuntu 
bwe n’imbaraga yo gukiza kwe. Kuki atashoboraga kwigumanira ibyishimo byo guha 
umucyo n’umunezero miliyoni nyinshi z’abari mu mwijima n’umubabaro. Kuki umurimo 
wo gukusanya umusaruro yari kuwusigira abigishwa be bari bafite kwizera guke, 
gusobanukirwa guke kandi bafite kwizera guke, gusobanukirwa guke kandi bafite 
n’umurava muke mu mikorere yabo? Kuki yagombaga kwemera gupfa agasiga umurimo 
wari ugitangira? Umwanzi Satani wari waragerageje Kristo mu butayu yongeye kumutera 
azanye ibishuko byinshi kandi bikomeye. Iyo Yesu aza gutega amatwi Satani n’akanya gato, 
agahindura umugambi we ho hato ngo yirengere, abakozi ba Satani bari gutsinda kandi isi 
yari kuzimira. {UIB 329.5} 

Nyamara Yesu yari yagambiriye ubudakuka kujya i Yerusalemu. Itegeko rimwe rukumbi 
ryagengaga imibereho ye ryari ubushake bwa Se. Ubwo yajyaga mu rusengero akiri 
umwana, yabwiye Mariya ati: “Ntimuzi yuko binkwiriye kuba mu rugo rwa Data? (Luka 
2:49). Mu bukwe bw’i Kana, ubwo Mariya yifuzaga ko yerekana imbaraga ze zitangaje, 
Yesu yarasubije ati: “Igihe cyanjye ntikiragera.” Yohana 2:4. Kandi amagambo nk’aya niyo 
yasubije abavandimwe be ubwo bamuhatiraga kujya mu minsi mikuru y’ingando. Nyamara 
mu mugambi ukomeye w’Imana, isaha Yesu yagombaga kwitangaho igitambo cy’ibyaha 
by’abantu yari yaragenwe, kandi iyo saha yari igiye kugera. Ntiyari gutsindwa cyangwa ngo 
atentebuke. Yerekeje intambwe ze i Yerusalemu aho abanzi be bari baracuriye imigambi yo 
kumwica; ariko ubu bwo yari yiteguye gutanga ubuzima bwe. Yiyemeje kujya kubabazwa, 
kwangwa, gucirwaho iteka ndetse no gupfa. {UIB 330.1} 

Yohereje integuza imbere ye, ziragenda zijya mu mudugudu w’Abasamariya, kugira ngo 
zimutegurize. Ariko abantu baho banze kumwakira kuko yari yerekeje i Yerusalemu. 
Abasamariya bafashe ko ibi bisobanuye ko Yesu ahaye agaciro Abayuda kandi barabangaga 
urunuka. Iyo aza kuba azanywe no gusubiza urusengero ndetse na gahunda zo gusengera ku 
musozi wa Gerizimu, baba baramwakiranye ubwuzu; ariko noneho yari agiye i Yerusalemu 
bityo ntibashobaga kumwakira. Ntabwo babashije kumenya yuko bangaga kwakira impano 
iruta izindi ikomoka mu ijuru. Yesu yabasabye abantu kumwakira, yashatse ko 
bamwunganira kugira ngo abashe kubegera akabagezaho imigisha iruta iyindi. Buri neza 
yose Yesu yagaragarijwe, yituye ubuntu buruseho. Nyamara Abasamariya babuze byose 
kubera urwikekwe rwabo n’ibyari mu ntekerezo zabo. {UIB 330.2} 

Yakobo na Yohana, abo Yesu yatumye, barakajwe n’uburyo Umwami wabo yasuzuguwe. 
Buzuye uburakari kubera ko Yesu yari yafashwe nabi n’Abasamariya kandi yari yabubashye 
ubwo yemeraga kubagenderera. Hari hashize igihe gito Yakobo na Yohana bari kumwe 



nawe kuri wa musozi ubwo yahindukaga ishusho irabagirana, kandi bari babonye uko Imana 
yamwambitse ikuzo, ndetse Mose na Eliya bakamuha icyubahiro. Batekereje ko 
agasuzuguro kagaragajwe n’Abasamariya katagombaga kwirengagizwa hadatanzwe igihano 
gikomeye. {UIB 330.3} 

Yakobo na Yohana bagarutse aho Kristo yari ari, bamubwiye uko abantu bavuze, 
bamubwirako banze no kumuha icumbi ry’ijoro rimwe.. Batekerezaga ko ari ikosa rikomeye 
Abasamaliya bamukoreye, maze babonye umusozi wa Karumeli imbere yabo, aho Eliya 
yiciye abahanuzi b’ibinyoma baravuga bati: “Databuja, urashaka ko dutegeka umuriro ngo 
uve mu ijuru, ubarimbure nk’uko Eliya yabikoze?” Batangajwe no kubona ko Yesu 
ababajwe n’ayo magambo yabo, ndetse barushaho gutangara ubwo yabacyahaga agira ati: 
“Ntimuzi umwuka ubarimo uwo ari wo, kuko Umwana w’umuntu ataje kurimbura abantu, 
ahubwo yaje kubakiza.” Hanyuma Yesu ajya mu wundi mudugudu. {UIB 330.4} 

Ntabwo guhatira abantu kumwakira biri mu nshingano za Kristo. Ahubwo Satani n’abantu 
bakoreshwa n’umwuka we nibo bashaka gushyira igitugu ku mutimanama. Bitwikiriye 
ishusho yo kugira ishyaka ry’ubutungane, abantu bafatanyije n’abamarayika babi bateza 
umubabaro bagenzi babo kugira ngo babahindurire kwemera inyigisho z’idini ryabo; 
nyamara Kristo we ahora yerekana impuhwe, kandi agahora ashaka kwireherezaho abantu 
akoresheje guhishura urukundo rwe. Ntiyemera kubangikanywa mu mutima w’umuntu, 
kandi ntiyemera umukorera by’igice; ahubwo yifuza gusa kumukorera bivuye mu bushake 
no kumwiyegurira bivuye ku mutima kubera guhatwa n’urukundo. Nta kindi gihamya 
gikomeye cyerekana ko dufite umwuka wa Satani cyaruta icyo gushaka kugirira nabi no 
kurimbura abatemera ibyo dukora cyangwa abakora ibinyuranyije n’intekerezo zacu. {UIB 
331.1} 

Buri muntu wese aho ava akagera, mu mubiri, ubugingo n’umwuka, ni umutungo w’Imana. 
Kristo yapfiriye gucungura abantu bose. Nta kintu kibabaza Imana, kurusha ubugome 
bw’abantu bitwikira urwikekwe mu by’idini maze bagateza umubabaro abantu baguzwe 
amaraso y’Umukiza. {UIB 331.2} 

“Nuko arahaguruka avayo, ajya mu gihugu cy’i Yudaya no hakurya ya Yorodani. Iteraniro 
ry’abantu ryongera guteranira aho ari, arongera arabigisha nk’uko yamenyereye.” Mariko 
10:1. {UIB 331.3} 

Igihe kinini cy’amezi asoza umurimo wa Kristo yakimaze i Pereya, intara iri hakurya ya 
Yorodani uvuye i Yudaya. Abantu benshi baramukurikiye nk’uko byagenze mu itangira 
ry’umurimo we i Galilaya, kandi yasubiyemo byinshi mu nyigisho yari yarigishije mbere. 
{UIB 331.4} 



Nk’uko yari yaratumye cumi na babiri, ni nako “yatoranyije abandi mirongo irindwi, atuma 
babiri babiri ngo bamubanzirize, bajye mu midugudu yose n’aho yendaga kujya hose. (Luka 
10: 1). Aba bigishwa bari bamaranye igihe na we abatoza kuzakora umurimo wari 
ubategereje. Ubwo intumwa cumi n’ebyiri zoherezwaga ubwa mbere mu murimo zonyine, 
abandi bigishwa bajyanye na Yesu mu rugendo rwe aca i Galilaya. Bityo bagize amahirwe 
yo kwibanira nawe kandi bahugurwa nawe ubwe barebana imbona nkubone. Igihe cyari 
kigeze, aba bigishwa benshi nabo bagombaga kujya mu butumwa bwihariye. {UIB 331.5} 

Amabwiriza yahawe abo mirongo irindwi yari amwe n’ayahawe intumwa cumi n’ebyiri; 
ariko itegeko ryahawe intumwa cumi n’ebyiri ryo kutinjira mu mudugudu uwo ari wo wose 
w’Abanyamahanga cyangwa uw’Abasamariya; iri tegeko ryo ntiryahawe abigishwa 
mirongo irindwi. Nubwo Abasamariya bari barimye Yesu icumbi, urukundo yabakundaga 
ntirwahindutse. Ubwo abo mirongo irindwi batangiraga urugendo mu izina rye, aho basuye 
bwa mbere ni mu midugudu y’i Samariya. {UIB 331.6} 

Ubwo Umukiza ubwe yasuraga Samariya, kandi nyuma y’aho akavuga iby’umusamariya 
mwiza ndetse n’umubembe wagaragaje gushima kwe; wa mubembe w’Umusamariya 
wavuye mu bandi icumi akagaruka gushima Yesu, ibyo byose byagiriye abigishwa ba Yesu 
akamaro. Babivanyemo icyigisho cyacengeye mu ntekerezo zabo. Ubwo yabatumaga mbere 
y’uko azamurwa mu ijuru, Yesu yababwiye ko Samariya, Yerusalemu na Yudaya ari ho 
hantu ha mbere bagombaga kwamamaza ubutumwa bwiza. Inyigisho yabigishije zari 
zarabateguriye kuzuza iyi nshingano. Ubwo bagendaga mu izina rya Yesu bakerekeza i 
Samariya, basanze abantu biteguye kubakira. Abasamariya bari barumvise iby’amagambo 
y’ingirakamaro ya Kristo ndetse n’iby’ibikorwa bye by’impuhwe yakoreye ab’ishyanga 
ryabo. Babonye ko, nubwo bari baramufashe nabi cyane, we yari abafitiye ibikorwa 
by’urukundo gusa maze bituma imitima yabo imugarukira. Yesu amaze kujya mu ijuru, 
Abasamariya bakiriye abigishwa b’Umukiza maze abigishwa babona umusaruro munini mu 
bigeze kuba abanzi babo bakomeye. “Urubingo rusadutse ntazaruvuna kandi n’urumuri 
rucumba ntazaruzimya, ahubwo azazana gukiranuka by’ukuri.” “Kandi izina rye 
abanyamahanga bazaryizigira.” Yesaya 42:3 ; Matayo 12:21. {UIB 331.7} 

Igihe Yesu yoherezaga abigishwa mirongo irindwi, yabihanangirije nk’uko yabigenje ku 
ntumwa cumi n’ebyiri, ababwira ko badakwiye gutinda aho banze kubakira. Yaravuze ati: 
“Ariko umudugudu wose mujyamo ntibabakire, musohoke mujye mu nzira zawo muti: 
Umukungugu wo mu mudugudu wanyu wari ufashe mu birenge byacu, 
turawubakunkumuriye. Ariko mumenye ibi yuko ubwami bw’Imana bubegereye.” Ntabwo 
bagombaga kubikora babitewe n’umujinya cyangwa kumva ko basuzuguwe, ahubwo ni 
ukugaragaza uburyo kwanga ubutumwa bwa Kristo cyangwa abo yatumye bibabaje cyane. 
Kwanga abakorera Kristo ni ukwanga Kristo ubwe. {UIB 332.1} 



Yesu yongeyeho ati: “Ndababwira yuko ku munsi w’amateka, i Sodomu hazahanwa igihano 
cyakwihanganirwa kuruta icy’uwo mudugudu.” Hanyuma ibitekerezo bye byongeye 
kwerekera ku midugudu y’i Galilaya aho yari yarakoreye umurimo we igihe kitari gito. 
Yavuze afite agahinda kenshi ati: “Uzabona ishyano Korazini, nawe Betsayida uzabona 
ishyano! Kuko ibitangaza byakorewe muri mwe iyaba byarakorewe muri Tiro n’i Sidoni, 
baba barihannye kera bakicara bambaye ibigunira, bisize ivu. Ariko ku munsi w’amateka, i 
Tiro n’i Sidoni hazahanwa igihano cyakwihanganirwa kuruta icyanyu. Nawe 
Kaperinawumu, ushyizwe hejuru ndetse ugeze ku ijuru? Uzamanuka ugere ikuzimu.” {UIB 
332.2} 

Iyo midugudu ituwe cyane yo hafi y’inyanja ya Galilaya yari yaraherewe ubuntu imigisha 
nyinshi mvajuru. Umunsi ku wundi, Umwami w’ubugingo yinjiraga muri iyo midugudu 
akanayisohokamo. Abantu benshi bakurikiraga Yesu bamurikiwe n’ubwiza bw’Imana, 
ubwo abahanuzi n’abami bari barifuje kureba. Nyamara bari baranze Impano y’ijuru. {UIB 
332.3} 

Abigisha b’Abayuda bagaragaje kwigengesera cyane, bari barihanangirije abantu ngo 
birinde kwakira inyigisho nshya zigishwaga n’uyu mwigisha w’inzaduka kuri bo. Byatewe 
nuko ibyo yigishaga ndetse n’ibikorwa bye byari bitandukanye n’inyigisho z’abakurambere 
babo. Aho kugira ngo abantu ubwabo bashake gusobanukirwa n’ijambo ry’Imana, bahisemo 
kwizera ibyo abatambyi n’Abafarisayo babigishaga. Bahaye icyubahiro abatambyi 
n’abakuru aho kubaha Imana, maze banga ukuri kugira ngo babashe gukomera ku mihango 
yabo. Benshi muri bo bari baranyuzwe kandi bari hafi guhinduka rwose; ariko ntibigeze 
bumvira ibyo bemeraga, bityo ntibarehejwe ngo bajye ku ruhande rwa Kristo. Satani 
yabateje ibigeragezo bye kugeza ubwo umucyo wabahindukiye umwijima. Bityo benshi 
banze ukuri kwari kugenewe gukiza imitima. {UIB 332.4} 

Umuhamya w’ukuri aravuga ati: “Dore mpagaze ku rugi ndakomanga.” Ibyahishuwe 3:20. 
Buri muburo wose, gucyaha no kwinginga kose kuboneka mu ijambo ry’Imana cyangwa 
kunyujijwe mu bakozi b’Imana burya ni ugukomanga ku rugi rw’umitima. Ni ijwi rya Yesu 
usaba gukingurirwa. Igihe cyose akomanze maze tukirengagiza ijwi rye, bituma ubushake 
bwacu bwo kumukingurira bugenda buba buke. Iyo twirengagije ijwi ry’Umwuka Wera uyu 
munsi, ntabwo ejo ariho tuzumva rifite imbaraga. Umutima ugeraho ugahunikira, ukagwa 
ikinya maze ntushobore kwibwira ko ubuzima ari bugufi cyane, kandi ntusobanukirwe 
n’iby’ubugingo bw’iteka bwashyizwe imbere yacu. Ntabwo kuzacirwaho iteka kwacu mu 
rubanza kuzaterwa n’uko twakoze amakosa, ahubwo kuzaterwa n’uko twakerensheje 
amahirwe yo kumenya ukuri ijuru ryagiye riduha. {UIB 332.5} 



Kimwe n’intumwa cumi n’ebyiri, abigishwa mirongo irindwi bahawe ubushobozi 
ndegakamere ari nacyo cyabaye ikimenyetso gishyizwe ku butumwa bwabo. Igihe bari 
barangije umurimo wabo, bagarutse bishimye bavuga bati: “Databuja, abadayimoni na bo 
baratwumvira mu izina ryawe.” Yesu yarabasubije ati: “Nabonye Satani avuye mu ijuru, 
agwa asa n’umurabyo.” {UIB 333.1} 

Ibyabaye mu gihe cyashize n’ibyendaga kuba mu gihe cy’imbere byaje mu ntekerezo za 
Yesu. Yabonye Lusiferi igihe yacibwaga mu ijuru ubwa mbere. {UIB 333.2} 

Yeretswe ibizaba mu kubabazwa kwe ubwo imico y’umushukanyi yagombaga kugaragarira 
abatuye isi bose. Yumvise ijwi ryo gutaka ngo, “Birarangiye” (Yohana 19:30), ryatangazaga 
ko gucungurwa kw’inyokomuntu yazimiye kwari kubonetse by’iteka ryose, ko ijuru ryari 
ririnzwe by’iteka ryose ibirego n’ubushukanyi bya Satani. {UIB 333.3} 

Hirya y’umusaraba w’i Kaluvari, ndetse n’umubabaro n’isoni bigendana na wo, Yesu 
yarebye ku munsi ukomeye w’imperuka, ubwo umutware w’imbaraga zo mu kirere 
azarimburirwa mu isi yahindanije igihe kirekire kubwo kwigomeka kwe. Yesu yabonye 
umurimo w’umubi ugera ku iherezo maze amahoro y’Imana yuzura isi n’ijuru. {UIB 333.4} 

Guhera icyo gihe abayoboke ba Yesu bagombaga kubona Satani nk’umubisha watsinzwe. 
Yesu yari agiye kubabonera insinzi ku musaraba, kandi yifuzaga ko bemera ko iyo nsinzi 
ari iyabo. Yesu yaravuze ati, “Dore mbahaye ubutware bwo kujya mukandagira inzoka na 
sikorupiyo, n’imbaraga z’Umwanzi zose, kandi nta kintu kizagira icyo kibatwara rwose.” 
Yohana 10:19. {UIB 333.5} 

Imbaraga ishobora byose ya Mwuka Muziranenge niyo irinda umuntu wese wihannye. 
Umuntu wese wihannye kandi agasaba uburinzi bw’Umwuka Wera afite kwizera, nta na 
rimwe Kristo azemera ko aheranwa n’imbaraga z’umwanzi. Umukiza ahora iruhande 
rw’abantu be bahura n’ibishuko n’ibigeragezo. Turi kumwe nawe nta kinanirana, nta 
gihombo, nta kidashoboka, ndetse nta gutsindwa; dushobozwa byose na Kristo uduha 
imbaraga. Iyo ibishuko n’ibigeragezo bije, ntugategereze kubanza gukemura ingorane zose, 
ahubwo hanga amaso kuri Yesu umufasha wawe. {UIB 333.6} 

Hari abakristo batekereza kandi bakavuga byinshi byerekeye ku mbaraga za Satani. 
Batekereza ku mwanzi wabo, bagasenga bamuvugaho, bakaganira ibimwerekeyeho maze 
bigatuma ahora ameze nka baringa mu ntekerezo zabo. Ni iby’ukuri ko Satani ari ikiremwa 
gifite imbaraga; ariko Imana ishimwe, dufite Umukiza w’umunyambaraga, ari nawe 
wirukanye Satani mu ijuru. Iyo dukuririza imbaraga za Satani biramushimisha. Ni kuki 
tutaganira ibya Yesu? Ni kuki tutakwerereza urukundo rwa Yesu n’imbaraga ze? {UIB 
333.7} 



Umukororombya w’isezerano ry’Imana uhora uzengurutse intebe y’ubwami yo mu ijuru ni 
igihamya gihoraho ko “Imana yakunze abari mu isi cyane, bigatuma itanga Umwana wayo 
w’ikinege kugira ngo umwizera wese atarimbuka, ahubwo ahabwe ubugingo buhoraho.” 
(Yohana 3:16). Ni igihamya ku byaremwe byose ko Imana itazigera itererana abantu bayo 
mu ntambara barwana n’umwanzi. Ni ubwishingizi kuri twe ko tuzahabwa imbaraga kandi 
tukarindwa igihe cyose cyo kubaho kw’ingoma y’Imana. (UIB 334.1} 

Yesu yongeyeho ati: “Ariko ntimwishimire yuko abadayimoni babumvira, ahubwo 
mwishimire yuko amazina yanyu yanditswe mu ijuru.” (Yohana 10:20). Ntimuzishimire ko 
mubonye imbaraga bityo mukazareka kwishingikiriza ku Mana. Mwitonde kugira ngo 
mutumva ko mwihagije, mugakora mu mbaraga zanyu ubwanyu aho gukorera mu mwuka 
no mu mbaraga z’Umwami wanyu. Iyo hari igikozwe neza mu murimo, inarijye iba yiteguye 
kwikuza. Inarijye irashyeshyengwa, igashyirwa hejuru maze bigatuma abandi batamenya ko 
Imana ari byose kandi muri byose. Intumwa Pawulo aravuga iti: “Kuko iyo mbaye 
umunyantege nke ariho ndushaho kugira imbaraga.” (2 Kor 12:10). Iyo dusobanukiwe 
n’intege nke zacu, bituma twifuza kugengwa n’imbaraga itari idukomokamo. Nta gitera 
imbaraga umutima nko kumenya neza inshingano dufite ku Mana. Nta gishobora guhindura 
imyitwarire yacu nko gusobanukirwa urukundo rwa Kristo rubabarira. Tugomba kwegera 
Imana bityo tuzahabwa Mwuka Muziranenge wo kudushoboza gusanga bagenzi bacu. Bityo 
rero mwishimire ko mufitanye ubumwe n’Imana binyuze muri Kristo, mukaba muri abo mu 
muryango w’ijuru. Uko uzahanga amaso ahasumba imbaraga zawe, uzakomeza kumenya 
neza intege nke z’ikiremwamuntu. Uko uzagenda ugabanya kwimakaza inarinjye, ni ko 
uzarushaho gusobanukirwa no gukomera kwa Kristo. Uko uzarushaho komatana n’isoko 
y’umucyo n’imbaraga, ni ko umucyo mwinshi uzakuvira, kandi uzagira imbaraga 
zisumbyeho zo gukorera Imana. Wishimire ko uri umwe n’Imana, umwe na Kristo, kandi 
ukaba umwe n’abagize umuryango mugari w’ijuru. {UIB 334.2} 

Ubwo abigishwa mirongo irindwi bategeraga amatwi amagambo ya Kristo, Mwuka 
Muziranenge yemezaga imitima yabo ukuri kuzima, kandi akandika ukuri ku nsika 
z’imitima. Nubwo bari bazengurutswe n’abantu benshi, basaga n’aho bihereranye n’Imana. 
{UIB 334.3} 

Yesu abonye ko bahuje umutima mu mwuka muri icyo gihe, yishimiye cyane mu Mwuka 
Wera aravuga ati: “Ndagushima Data, Mwami w’ijuru n’isi, kuko ibyo wabihishe 
abanyabwenge n’abahanga, ukabimenyesha abana bato. Ni koko Data, kuko ari ko 
wabishatse. Byose nabihawe na Data, kandi nta wuzi Umwana uwo ari we keretse Se, kandi 
nta wuzi Se uwo ari we keretse Umwana n’uwo Umwana ashatse kumumenyesha.” Yohana 
10:21,22. {UIB 334.4} 



Abanyacyubahiro b’isi, abitwaga ko bakomeye ndetse bakaba n’abanyabwenge, nubwo 
birataga ubwenge bwabo, ntibashoboye gusobanukirwa n’imico ya Kristo. Bamuvugaga 
bakurikije ibyo barebaga inyuma, bashingiye ku gucishwa bugufi yari afite nk’umuntu. 
Ariko abarobyi n’abakoresha b’ikoro bo bahawe kureba Itabonwa. Ndetse n’abigishwa ba 
Yesu ntibashoboye gusobanukirwa n’ibyo yifuzaga kubahishurira byose; ariko uko igihe 
cyagendaga gihita, uko bagiye biyegurira imbaraga ya Mwuka Muziranenge, intekerezo 
zabo zaramurikiwe. Basobanukiwe ko Imana y’inyabushobozi yari hagati muri bo yambaye 
umwambaro wa kimuntu. Yesu yishimiye ko nubwo ubwo bumenyi butari bufitwe 
n’abanyabwenge kandi b’abanyamakenga, bwari bwarahishuriwe abo bantu baciye bugufi. 
Akenshi nk’uko yari yarigishije Ibyanditswe byo mu Isezerano rya Kera kandi akerekana 
uburyo bivuga ibye n’umurimo we wo kwitangira ab’isi, nabo bakanguwe na Mwuka 
Muziranenge maze bituma bazamurwa mu mwuka w’ijuru. Ukuri kw’iby’umwuka 
kwavuzwe n’abahanuzi bagusobanukiwe neza kurusha abanditse uko kuri bwa mbere. Kuva 
ubwo bashoboraga gusoma Ibyanditswe byo mu Isezerano rya Kera batabifashe 
nk’inyigisho z’abanditsi n’Abafarisayo, cyangwa nk’amagambo y’abanyabwenge bapfuye, 
ahubwo babonaga ko ari ihishurwa rishya rikomoka ku Mana. Babonye Uwo “bidashoboka 
ko ab’isi bamuhabwa, kuko batamurora kandi batamuzi, ariko mwebweho muramuzi kuko 
abana namwe, kandi azaba muri mwe.” Yohana 14:17. {UIB 334.5} 

Inzira imwe rukumbi dushobora kuboneramo gusobanukirwa n’ukuri, ni ukugira umutima 
woroheje kandi wigaruriwe na Mwuka wa Kristo. Umutima ugomba kuvanwamo kwirata 
n’ubwibone, ukavanwamo ibyawubase byose, maze Kristo akimikwa muri wo. Ubuhanga 
bw’abantu ni buke cyane ku buryo budashobora gusobanura iby’igitambo cya Kristo. Inama 
yo gucungurwa k’umuntu iragutse cyane ku buryo ubumenyi bwa kimuntu budashobora 
kuyisobanura. Izahora ari amayobera intekerezo zimbitse za kimuntu zidashobora 
kurondora. Ubumenyi bwerekeye agakiza ntibushobora gusobanurwa; ariko bushobora 
kumenyekana binyuze mu mibereho tunyuramo. Umuntu ubona ubunyacyaha bwe wenyine 
ni we ushobora kumenya agaciro gakomeye k’Umukiza. {UIB 335.1} 

Ibyigisho Kristo yigishije ubwo yagendaga buhoro ava i Galilaya ajya i Yerusalemu, byari 
byuzuye impanuro. Abantu bateze amatwi amagambo ye bafite ubwuzu. I Pereya kimwe n’i 
Galilaya, abantu ntabwo bari babaswe n’ubugambanyi bw’Abayahudi nk’uko byari bimeze 
i Yudaya kandi inyigisho ze zakiwe neza mu mitima yabo. {UIB 335.2} 

Muri aya mezi aheruka y’umurimo we, ni ho Kristo yigishije myinshi mu migani ye. 
Abatambyi n’abakuru bamukurikiranye bafite uburakari bwinshi maze akajya ababurira 
abinyujije mu migani. Ntibashoboraga kwibeshya ku cyo yashakaga kubabwira, ariko mu 
byo yababwiraga babuzemo ibyo bashingiraho ngo bamurege. Mu mugani w’Umufarisayo 
n’umukoresha w’ikoro, isengesho ryo kwiyemera ngo: “Mana, ndagushimiye yuko ntameze 



nk’abandi,” rihabanye cyane n’isengesho ry’umukoresha w’ikoro wihanaga agira ati: 
“Mana, mbabarira kuko ndi umunyabyaha.” (Luka 18:11,13). Muri ubwo buryo rero, Kristo 
yacyashye uburyarya bw’Abayahudi. Akoresheje umugani w’umutini warumbye n’umugani 
w’abararikwa babi, Yesu yavuze akaga kendaga kugwira ishyanga ryanze kwihana. 
Abakerensheje irarikira ribajyana ku butumwa bwiza, bumvise amagambo ye y’imbuzi agira 
ati: “Ndababwira yuko ari nta muntu wo muri ba bararikwa, uzarya ibyo nabiteguriye.” Luka 
14:24. {UIB 335.3} 

Impanuro zahawe abigishwa zari iz’agaciro gakomeye. Umugani w’umupfakazi watitirije 
umucamanza n’umugani w’incuti yagiye gusaba ibyokurya mu gicuku yongereye imbaraga 
amagambo ya Yesu avuga ati: “Musabe muzahabwa, mushake muzabona, mukomange ku 
rugi muzakingurirwa.” (Luka 11:9). Akenshi ukwizera kwabo kudashikamye kwakomejwe 
no kwibuka amagambo ya Yesu agira ati: “Imana se yo ntizarengera intore zayo ziyitakira 
ku manywa na nijoro? Mbese yazirangarana? Ndababwira yuko izazirengera vuba.” Luka 
18:7, 8. {UIB 335.4} 

Kristo yasubiyemo umugani mwiza cyane w’intama yazimiye. Kandi yarushijeho 
gusobanura icyo wigisha ubwo yavugaga iby’igiceri cy’ifeza cyabuze ndetse n’iby’umwana 
w’ikirara. Ntabwo abigishwa bashoboye kwakira neza imbaraga zari muri iyo migani; ariko 
ubwo Mwuka Muziranenge yamaraga gusukwa, igihe babonaga umusaruro uturutse mu 
banyamahanga ndetse bakabona uburakari bw’Abayahudi bukomokaga ku ishyari, 
barushijeho gusobanukirwa n’umugani w’umwana w’ikirara kandi bashobora gushimishwa 
n’amagambo ya Kristo agira ati: “Ariko kwishima no kunezerwa biradukwiriye rwose, kuko 
uyu mwana wanjye yari yarapfuye none akaba azutse, yari yarazimiye none dore 
arabonetse.” Luka 15:32, 24. {UIB 336.1} 

Maze ubwo bajyaga hose mu izina ry’Umwami wabo, bagahura no gusuzugurwa, ubukene 
no kurenganywa, bakomezaga imitima yabo basubiramo amagambo Yesu yavuze mu 
rugendo rwe ruheruka agira ati: “Mwa mukumbi muto mwe, ntimutinye kuko So yishimira 
kubaha ubwami. Mugure ibyo mufite, mutange ku buntu. Mwidodere udusaho tudasaza, ari 
bwo butunzi budashira buri mu ijuru, aho umujura atabwegera n’inyenzi ntizibwonone, kuko 
aho ubutunzi bwanyu buri, ari ho n’imitima yanyu izaba.” Luka 12: 32-34. {UIB 336.2} 



IGICE CYA 54 - UMUSAMARIYA W’UMUNYAMPUHWE 


(Iki gice gishingiye muri Luka 10:25-37) 

Mu gitekerezo cy’Umusamariya w’umunyampuhwe, Kristo agaragaza imiterere y’idini 
nyakuri. Yerekana ko idini nyakuri ritagaragarira mu nzego zaryo, amahame yaryo cyangwa 
imihango yaryo, ahubwo rishingiye ku gukora ibikorwa by’urukundo, kugirira abandi neza 
n’ubugwaneza nyakuri. {UIB 337.1} 

Igihe Kristo yigishaga abantu, “umwigisha w’amategeko umwe yahagurukijwe no 
kumugerageza, aramubaza ati: “Mwigisha, nkore nte kugira ngo ndagwe ubugingo 
buhoraho?” Abari bateraniye aho bategereje igisubizo ari bumuhe batuje cyane. Abatambyi 
n’abigisha bari bashatse kugusha Yesu mu mutego bakoresheje umwigisha w’amategeko 
ngo amubaze iki kibazo. Nyamara Umukiza we ntiyashatse guhangana nabo. Ahubwo 
yashatse ko umubajije ikibazo yaba ari we ubwe utanga igisubizo. Yarabajije ati: 
“Byanditswe bite mu mategeko? Icyo uyasomamo ni iki?” Abayahudi baregaga Yesu ko 
adaha agaciro amategeko yatangiwe ku musozi Sinayi; ariko ikibazo kirebana n’agakiza 
yacyerekeje ku kubahiriza amategeko y’Imana. {UIB 337.2} 

Umwigisha w’amategeko yarasubije: “Ukundishe Uwiteka Imana yawe umutima wawe 
wose, n’ubugingo bwawe bwose, n’imbaraga zawe zose, n’ubwenge bwawe bwose, kandi 
ukunde na mugenzi wawe nk’uko wikunda.” Yesu yaramubwiye ati: “Unshubije neza. 
Nugenzautyo uzagiraubugingo.” (Yohana 10: 27). {UIB 337.3} 

Umwigisha w’amategeko ntabwo yari ashimishijwe n’imyumvire ndetse n’ibikorwa 
by’Abafarisayo. Yari amaze igihe yiga Ibyanditswe yifuza by’ukuri kumenya ubusobanuro 
bwabyo. Yari ashishikariye gusobanukirwa n’iby’ubugingo ni cyo cyatumye abaza abikuye 
ku mutima ati: “Nkore nte kugira ngo ndagwe ubugingo buhoraho?” Mu gisubizo cye ku 
cyo amategeko asaba, yirengagije amabwiriza yose y’iby’imihango n’imigenzo. Ibi ntabwo 
yabihaga agaciro, ariko yavuze amahame abari y’ingenzi amategeko n’ibyanditswe 
n’abahanuzi byose bishamikiyeho. Iki gisubizo Yesu yaracyemeye, kandi cyamuhesheje 
icyubahiro ku bigisha bakomeye b’Abayahudi. Ntibashoboraga kugira icyo bamurega kuko 
yari yemeje amagambo avuzwe n’umwigisha w’amategeko. {UIB 337.4} 

Yesu yaravuze ati: “Nugenza utyo uzagira ubugingo.” Yerekanye ko amategeko ari ihame 
rimwe rikomoka ku Mana, kandi iri somo ryigishije ko bidashoboka gukurikiza itegeko 
rimwe ngo wice irinde; kuko ihame ari rimwe kandi riyabumbatiye yose. Amaherezo 
y’umuntu azagenwa n’uburyo yumviye amategeko yose. Gukunda Imana ku rwego rwo 
hejuru no gukunda abandi utarobanura ni amahame akwiye kugaragarira mu mibereho. 
{UIB 337.5} 



Umwigisha w’amategeko yasanze atayakurikiza. Amagambo ya Yesu akora ku mutima 
yaramutsinze. Ugutungana kw’amategeko yavugaga ko asobanukiwe, ntiyari yarigeze 
agushyira mu bikorwa. Ntiyigeze agaragariza urukundo mugenzi we. Yasabwaga kwihana, 
ariko aho kugira ngo yihane, yagerageje kwigira mwiza. Aho kugira ngo yemere ukuri, 
yashatse uburyo yagaragaza ko gusohoza amategeko bikomeye. Bityo, ntiyashakaga 
kwemera gutsindwa, kandi yifuzaga kwishyira heza imbere y’abantu. Amagambo 
y’Umukiza yerekanye ko ikibazo cy’uwo muntu kitari ngombwa kubera ko yashoboye 
kugisubiza ubwe. Nyamara yongeye kubaza ikindi kibazo agira ati: “Harya mugenzi wanjye 
ninde?” {UIB 337.6} 

Iki kibazo cyakunze gutera impaka z’urudaca mu Bayahudi. Bari bazi neza abapagani 
n’Abasamariya abo ari bo. Abapagani n’Abasamariya bari abanyamahanga ndetse n’abanzi 
babo. Ariko se ni irihe tandukaniro ryari hagati mu ishyanga ryabo ndetse no nzego 
zitandukanye z’abarigize? Ni nde abatambyi, abigisha, n’abakuru b’idini bagombaga 
kubona nka mugenzi wabo? Bamaraga igihe kirekire mu mibereho yabo bahugiye mu 
mihango yo kwiyeza. Bigishaga ko kwegerana n’abakene badafite icyo bazi, byashoboraga 
kubanduza ku buryo kwiyeza byagombaga kubatwara imbaraga nyishi. Mbese bagombaga 
gufata abo bantu “banduye” nka bagenzi babo? {UIB 338.1} 

Aha na none, Yesu yanze kujya mu mpaka na bo. Ntabwo yamaganye ubugome bw’abari 
bategereje kumuciraho iteka. Ariko akoresheje igitekerezo cyoroheje, yeretse abamwumva 
bose ishusho y’urukundo mvajuru maze rukora ku mitima y’abamwumvaga bose kandi 
bitera wa mwigisha w’amategeko kwemera ukuri. {UIB 338.2} 

Uburyo nyabwo bwo kwirukana umwijima ni ukwemera umucyo. Uburyo bwiza bwo 
guhangana n’ubuyobe ni ukwerekana ukuri. Guhishurwa k’urukundo rw’Imana ni ko 
kugaragaza kuyoba ndetse n’icyaha cy’umutima wihugiraho. {UIB 338.3} 

Yesu yaravuze ati: “Hariho umuntu wavaga i Yerusalemu amanuka i Yeriko, agwa mu gico 
cy’abambuzi baramwambura, baramukubita, barigendera bamusiga ashigaje hato agapfa. 
Nuko umutambyi amanuka muri iyo nzira, amubonye arakikira arigendera. N’Umulewi 
ahageze na we abigenza atyo, amubonye arakikira arigendera.” Luka 10: 30-32. Iki nticyari 
igitekerezo cy’igihimbano, ahubwo ni ibyabayeho kandi byari bizwi ko ari ko byagenze 
nk’uko Yesu yabibabwiye. Umutambyi n’Umulewi bari barakikiye bakigendera bari aho mu 
bari bateze Yesu amatwi. {UIB 338.4} 

Iyo umuntu yavaga i Yerusalemu ajya i Yeriko, byabaga ngombwa ko anyura mu gice 
cy’ubutayu bwa Yudaya. Inzira yanyuranga ahantu h’imanga kandi hadatuwe n’abantu. Aho 
hantu habaga abambuzi kandi akenshi hakorerwaga urugomo. Aho ni ho uwo mugenzi 
yahuriye n’abambuzi bamwambura ibyo yari afite byose, baramukubita, baramukomeretsa 



cyane, maze barigendera bamusiga aho ku nzira ashigaje hato agapfa. Ubwo yari akiryamye 
aho, umutambyi yarahanyuze, ariko icyo yakoze gusa ni ukumama akajisho kuri uwo muntu 
wari wakomeretse. Hanyuma Umulewi na we yaraje. Yagize amatsiko yo kumenya 
ibyabaye, maze arahagarara yitegereza iyo nkomere. Mu mutima we yumvise icyo akwiriye 
gukora ariko ntiwari umurimo yemerewe gukora. Yicujije icyamuteye kunyura muri iyo 
nzira maze bigatuma abona iyo nkomere. Yiyemeje mu mutima we ko ibyo bitamureba. 
{UIB 338.5} 

Abo bantu bombi bari mu myanya y’icyubahiro mu by’idini, kandi bavugaga ko 
basobanukiwe n’Ibyanditswe. Bari bamwe mu bagize itsinda ry’abantu batoranijwe ngo 
bahagararire Imana imbere y’abantu. Bagombaga “kwihanganira abatagira ubwenge 
n’abayobye” (Abaheburayo 5:2), kugira ngo bayobore abantu ku gusobanukirwa urukundo 
rukomeye Imana ikunda inyokomuntu. Umurimo bari barahamagariwe gukora ni umwe 
n’uwo Yesu ubwe yavuze ko yahamagariwe gukora ubwo yavugaga ati: “Umwuka 
w’Uwiteka ari muri jye, ni cyo cyatumye ansigira kugira ngo mbwirize abakene ubutumwa 
bwiza. Yantumye kumenyesha imbohe ko zibohorwa, n’impumyi ko zihumuka, no 
kubohora ibisenzegeri.” Luka 4:18. {UIB 338.6} 

Abamarayika bo mu ijuru bareba imibabaro igera ku muryango w’Imana uri ku isi, kandi 
biteguye gufatanya n’abantu kugira ngo akarengane n’umubabaro biri mu bantu 
bigabanyuke. Imana mu kugira neza kwayo yatumye umutambyi n’Umulewi banyura muri 
iyo nzira aho iyo nkomere yari iryamye kugira ngo babone uko akeneye kugirirwa impuhwe 
n’ubufasha. Abo mu ijuru bose bitegereje bafite amatsiko kugira ngo barebe niba imitima 
y’abo bagabo bombi iribugirire impuhwe uwari mu kaga. Umukiza ni we wahaye 
amabwiriza Abaheburayo igihe bari mu butayu; mu nkingi y’igicu n’umuriro yari yarigishije 
icyigisho gitandukanye n’icyo abantu bigishwaga n’abatambyi ndetse n’abigisha babo muri 
icyo gihe. Ibikorwa by’impuhwe biteganywa n’amategeko byagenewe kugezwa no ku 
matungo matoya adashobora gusobanura ibyifuzo ndetse n’akababaro kayo mu magambo 
yumvikana. Imana yahaye Mose amabwiriza yerekeranye n’ibyo kugira ngo ayahe abana 
b’Isirayeli, igira iti: “Nuhura n’inka y’umwanzi wawe cyangwa indogobe ye izimira, 
ntukabure kuyimuzanira. Kandi nusanga indogobe y’umwanzi wawe umutwaro ihetse 
yawugwanye, ukagira ngo wirengagize kumufasha, ntukabure kumufasha.” Kuva 23:4, 5. 
{UIB 339.1} 

Ariko ubwo Yesu yavugaga iby’umuntu wakomerekejwe n’abambuzi, yagaragaje ko ari 
umuvandimwe wari mu kaga. Mbega uburyo imitima yabo yari ikwiriye kugirira impuhwe 
uwo muntu kuruta amatungo aheka imitwaro! Imana yari yarabahaye ubutumwa ibinyujije 
kuri Mose igira iti: “Kuko Uwiteka Imana yanyu ari Imana nyamana, ni Umwami w’abami, 
ni Imana ikomeye y’inyambaraga nyinshi, iteye ubwoba, icira impfubyi n’abapfakazi 



imanza zibarengera, ikunda umusuhuke w’umunyamahanga.” Niyo mpamvu itegeka iti: 
“Nuko mukunde umusuhuke w’umunyamahanga. ubasuhukiyemo umukunde nk’uko 
wikunda.” Guteg. 10:17-19; Abalewi 19:34. {UIB 339.2} 

Yobu nawe yari yaravuze ati: “Nta mushyitsi naraje hanze, ahubwo umugenzi wese 
naramwugururiraga.” Kandi n’igihe abamarayika babiri banyuze i Sodomu bigize 
nk’abantu, Loti yikubise imbere yabo yubamye aravuga ati: “Ndabinginze ba databuja, 
nimwinjire mu nzu y’umugaragu wanyu, muharare bucye.” Yobu 31:32; Itang. 19:2. 
Umutambyi n’Umulewi bari bazi izi nyigisho nyamara ntibigeze bazishyira mu bikorwa mu 
mibereho yabo. Kubera ko bari baratorejwe mu ishuri ryabo bigishirizagamo inyigisho 
z’uburyarya, bari barahindutse ba nyamwigendaho, bihugiraho kandi baheza abandi. Igihe 
babonaga uwo muntu wakomeretse, ntibashoboye kumenya niba ari uwo mu ishyanga ryabo 
cyangwa atari we. Bibwiye ko ari uwo mu basamariya maze barahindukira barigendera. 
{UIB 339.3} 

Mu byo umutambyi n’Umulewi bakoze nk’uko byavuzwe na Yesu, umwigisha 
w’amategeko ntacyo yayibonyemo gihabanye n’ibyo yari yarigishijwe byerekeye ibyo 
amategeko amusaba. Nyamara Yesu yongeye kuvuga ikindi gitekerezo ati: {UIB 339.4} 

Ariko Umusamariya wari mu rugendo na we amugeraho, amubonye amugirira impuhwe. 
Ntabwo yigeze ashaka kubanza kumenya niba iyo nkomere yari Umuyahudi cyangwa 
Umunyamahanga. Uwo Musamariya yari azi neza ko iyo aza kuba ari we wagize ingorane, 
uwo Muyahudi yari kumucira mu maso akamunyuraho amuzinutswe. Nyamara 
ntiyagingimiranyije kubera ibyo. Nta nubwo yazirikanye ko nawe ubwe ashobora kugirirwa 
nabi abitewe no gutinda aho hantu. Icyo yari yimirije imbere ni ugutabara umuntu wari 
ukeneye ubufasha kandi wababazwaga. Yiyambuye umwitero we aramufubika. Amavuta ya 
elayo na vino yari yitwaje ngo bimuramire mu rugendo rwe, yabikoresheje mu kuramira no 
komora uwari mu kaga. Yaramuteruye amushyira ku ndogobe ye, agenda buhoro 
yigengesereye kugira ngo atamutoneka bikamwongerera uburibwe. Amujyana mu icumbi 
ry’abashyitsi, hanyuma amurwaza ijoro ryose kandi amwitaho n’ibambe ryinshi. Mu 
gitondo, ubwo uwo murwayi yari amaze kugenda yoroherwa, Umusamariya yagambiriye 
gukomeza urugendo rwe. Ariko mbere yuko agenda, yamushinze nyir’icumbi, yishyura 
umwenda amaze kugeramo, ndetse asiga n’amafaranga yo kumutunga mu gihe cyari 
gisigaye ndetse anamusezeranira kuzishyura ibindi byari kuzakenerwa, maze abwira 
nyir’icumbi ati: “Umurwaze kandi ibyo uzatanga byose birenze ku byo ngusigiye, 
nzabikwishyura ngarutse.” Luka 10: 35. {UIB 340.1} 



Igitekerezo cyararangiye, Yesu ahanga amaso uwo mwigisha w’amategeko, amurebana 
indoro yasaga n’isoma intekerezo ze, maze aravuga ati: “None utekereza ute? Muri abo 
batatu ni nde wabaye mugenzi w’uwo waguye mu bambuzi?” Luka 10:36. {UIB 340.2} 

Uwo mwigisha w’amategeko ntabwo yifuzaga kuvuga izina ry’Umusamariya n’iminwa ye, 
maze arasubiza ati, “Ni uwamugiriye imbabazi.” Yesu aramubwira ati: “Genda nawe ugire 
utyo.” {UIB 340.3} 

Bityo, ikibazo cyabazaga ngo, “Harya mugenzi wanjye ni nde?” cyasubijwe by’iteka. Kristo 
yagaragaje neza ko mugenzi wacu atari uwo dusangiye kwizera gusa cyangwa wa wundi 
dusengera hamwe. Mugenzi wacu si uwo dusangiye ubwoko, ibara ry’uruhu cyangwa 
icyiciro runaka mu mibereho yacu. Mugenzi wacu ni umuntu wese ukeneye ubufasha 
bwacu. Mugenzi wacu ni umuntu wese wakomerekejwe n’umwanzi. Mugenzi wacu ni 
umuntu wese kuko ari ikiremwa cy’Imana. {UIB 340.4} 

Mu gitekerezo cy’Umusamariya w’umunyampuhwe, Yesu yerekanye ishusho ye ubwe 
ndetse n’iy’umurimo we. Umuntu yari yarashutswe n’umwanzi Satani, aramukomeretsa, 
aramunyaga kandi aramwangiza maze amusiga ari intere; ariko Umukiza yabonye uburyo 
tutagira kirengera maze atugurira impuhwe. Yasize icyubahiro cye, maze aza kudutabara. 
Yasanze turi hafi gupfa maze araturwaza. Yomoye inguma zacu. Yadutwikirije ikanzu ye 
yo gukiranuka. Yatuboneye icumbi ry’ubuhungiro, kandi adusigira ibyangombwa byose 
atanze ikiguzi ku bwacu. Yarapfuye kugira ngo aducungure. Yitanzeho urugero, maze 
abwira abayoboke be ati: “Ibyo mbibategekeye kugira ngo mukundane.” “Ndabaha itegeko 
rishya ngo mukundane nk’uko nabakunze, mube ari ko namwe mukundana.” Yohana 15: 
17; 13:34. {UIB 340.5} 

Ikibazo umwigisha w’amategeko yari yabajije Yesu cyari iki ngo: “Nkore iki?” maze Yesu 
wari uzi neza ko gukiranuka kose gukubiye mu gukunda Imana n’abantu, yaramubwiye ati: 
“Nugenza utyo uzabaho.” Umusamariya yari yumviye ibyo umutima we w’ineza 
n’urukundo wamusabaga gukora, bityo yagaragaje ko akora ibyo amategeko asaba. Kristo 
yabwiye umwigisha w’amategeko ati: “Genda nawe ugire utyo.” Gukora igikorwa, atari 
amagambo gusa; nicyo gitegerejwe ku bana b’Imana. “Kuko uvuga ko ahora muri we, 
akwiriye nawe kugenda nk’uko yagendaga.” 1 Yohana 2:6. {UIB 340.6} 

Icyigisho nk’iki gikenewe n’abatuye isi muri iki gihe nk’uko cyari gikenewe igihe 
cyasohokaga mu kanwa ka Yesu. Kwikanyiza n’imihango idafite ireme byageze aho byenda 
kuzimya umuriro w’urukundo, kandi byavanyeho ubuntu bwagombaga kuranga imico yacu. 
Abantu benshi biyitirira izina rye bamaze kwirengagiza ko Abakristo bakwiye kurangwa 
n’imico nk’iya Kristo. Nituramuka tutagize icyo twigomwa mu buryo bufatika kugira ngo 
abandi bamererwe neza, haba mu miryango yacu, mu baturanyi bacu, mu itorero ndetse 



n’aho twaba turi hose, uko twaba duhamya kwizera kwacu kose, icyo gihe ntabwo tuba turi 
Abakristo. {UIB 341.1} 

Kristo yahuje inyungu ze n’iz’ikiremwamuntu, kandi adusaba gufatanya nawe mu gukiza 
inyokomuntu. “Mwaherewe ubusa, namwe mujye mutangira ubundi.” (Matayo 10:8). 
Icyaha ni cyo kibi gihatse ibindi byose, kandi ni inshingano yacu kugirira impuhwe no 
gufasha umunyabyaha. Hari benshi bararagira, kandi bazi ikimwaro bafite ndetse n’ubupfu 
bwabo. Abo bakeneye amagambo yo kubakomeza. Bahugira ku mafuti n’amakosa byabo 
kugeza ubwo bibageza hafi yo kwiheba burundu. Ntabwo dukwiye kwirengagiza abantu 
nk’abo. Niba turi Abakristo, ntabwo tuzakikira ngo tunyure kure y’abakeneye ubufasha 
bwacu cyane. Nitubona abantu bababaye, byaba bitewe n’ibyago cyangwa se bikomotse ku 
cyaha, ntituzigera tuvuga tuti: Ibi ntibindeba. {UIB 341.2} 

“Mwebwe ab’Umwuka mugaruze uwo muntu umwuka w’ubugwaneza.” (Abagalatiya 6:1). 
Mukumire imbaraga y’umwanzi mukoresheje kwizera no gusenga. Muvuge amagambo yo 
kwizera kandi arema umutima kugira ngo abere umuti womora uwakomeretse. Abantu 
benshi cyane baguye igihumure kandi bacika intege mu rugamba rukomeye barwana mu 
buzima bwabo kandi ijambo rimwe ry’ubugwaneza ryo kubakomeza ryashoboraga kubatera 
inkunga bakanesha. Nta na rimwe dukwiriye kunyura ku muntu ubabaye tutagerageje 
kumuhumurisha ihumure natwe twahawe n’Imana. {UIB 341.3} 

Ibi byose ni ukuzuza ihame ry’icyo amategeko asaba. Iryo ni ihame rivugwa mu gitekerezo 
cy’Umusamariya w’umunyampuhwe ndetse rikanagaragarira mu mibereho ya Yesu. Imico 
ye igaragaza ubusobanuro nyakuri bw’amategeko kandi yerekana icyo gukunda mugenzi 
wacu nk’uko twikunda bisobanuye. Iyo abana b’Imana bagaragarije abantu bose impuhwe, 
ineza n’urukundo, burya baba berekana imiterere y’amategeko y’ijuru. Baba bahamya neza 
ko “amategeko y’Uwiteka atungana rwose asubiza intege mu bugingo.” (Zaburi 19:7). 
Umuntu wese utagaragaza uru rukundo aba yica amategeko avuga ko akurikiza kuko 
imyifatire yacu kuri bagenzi bacu igaragaza neza imyifatire yacu ku Mana. Urukundo 
rw’Imana ruri mu mutima nirwo soko yonyine rukumbi y’urukundo dukunda bagenzi bacu. 
“Umuntu navuga ati, ‘Nkunda Imana’ akanga mwene Se aba ari umunyabinyoma, kuko 
udakunda mwene Se yabonye atabasha gukunda Imana atabonye.” “Nyamara nidukundana, 
Imana iguma muri twe, urukundo rwayo rugatunganirizwa muri twe rwose.” 1 Yohana 4:20, 
12. {UIB 341.4} 



IGICE CYA 55 - UBWAMI BW’IMANA NTIBUZA KU MUGARAGARO 


(Iki gice gishingiye muri Luka 17:20-22). 

Bamwe mu Bafarisayo baje aho Yesu ari, baramubaza bati: “Ubwami bw’Imana buzaza 
ryari?” Hari hashize imyaka irenga itatu Yohana umubatiza atanze ubutumwa 
bwarangururaga nk’ijwi ry’impanda ryumvikana mu gihugu hose agira ati: “Ubwami 
bw’Imana buri hafi.” (Matayo 3:2). Nyamara kugeza icyo gihe, Abafarisayo bari 
batarashobora kubona ikimenyetso kibereka gushingwa k’ubwami bw’Imana. Abenshi mu 
banze Yohana Umubatiza, kandi bari bararwanyije Yesu kuri buri ntambwe bateraga, 
bagakwiza inkuru ko umugambi we utagezweho. {UIB 342.1} 

Yesu yarabasubije ati: “Ubwami bw’Imana ntibuza ku mugaragaro. Ntawe uzavuga ati: 
‘Dore ngubu’, cyangwa ati ‘Dore nguburiya’, kuko ubwami bw’Imana buri muri mwe.” 
Ubwami bw’Imana butangirira mu mutima w’umuntu. Ntimushakire hirya cyangwa hino 
mwibwira ko ubutegetsi bwo mu isi ari bwo buzagaragaza gutangira k’ubwami bw’Imana. 
{UIB 342.2} 

Yesu yahindukiriye abigishwa be arababwira ati: “Hazabaho igihe muzifuza kubona umunsi 
umwe mu minsi y’Umwana w’umuntu, ariko ntimuzawubona.” Kubera ko umurimo wanjye 
utagendana n’ibyubahiro byo ku isi, ni yo mpamvu mufite ingorane zo kutabona ubwiza 
bw’umurimo naje gukora. Ntimushobora gusobanukirwa n’umugisha ukomeye mufite ubu 
wo kugira muri mwe [Kristo] we bugingo n’umucyo w’abantu, nubwo ubu yambaye 
ubumuntu. Hazabaho igihe ubwo muzasubiza amaso inyuma, mukifuza kubona imigisha 
mufite ubu yo kugendana ndetse no kuvugana n’Umwana w’Imana. {UIB 342.3} 

Kubera kwikanyiza no kubatwa n’iby’isi, abigishwa ba Yesu nabo ntibashoboraga 
gusobanukirwa n’icyubahiro mu by’umwuka yashakaga kubahishurira. Igihe Kristo yari 
amaze kuzamuka agiye mu ijuru kwa Se ndetse n’igihe Mwuka Muziranenge yari amaze 
gusukirwa abizera, ni ho abigishwa ba Yesu bashoboye gusobanukirwa neza n’imico ye 
ndetse n’icyari cyamuzanye. Bamaze kubatizwa umubatizo wa Mwuka, ni ho batangiye 
kumenya neza ko babanaga n’Umwami w’icyubahiro. Igihe bibukaga amagambo ya Kristo, 
intekerezo zabo zafungukiraga gusobanukirwa n’ubuhanuzi ndetse n’ibitangaza Yesu yari 
yarakoze. Ibitangaza byo mu mibereho ya Kristo byanyuze imbere y’amaso yabo, maze baba 
nk’abantu bakanguwe mu bitotsi. Bamenye neza ko “Jambo uwo yabaye umuntu abana 
natwe, (tubona ubwiza bwe busa n’ubw’Umwana w’ikinege wa Se), yuzuye ubuntu 
n’ukuri.” (Yohana 1:14). Kristo yari yaravuye ku Mana aza mu isi y’icyaha kugira ngo akize 
urubyaro rwa Adamu rwacumuye. Abigishwa bashoboye kubona ko atari abantu b’agaciro 
kenshi nk’uko batekerezaga mbere yo kumenya ibi. Noneho bashishikariye gusubira mu 
magambo n’ibikorwa bya Yesu. Ibyigisho bya Yesu batari barasobanukiwe neza mbere, 



noneho byababereye nk’ihishurwa rishya. Ibyanditswe byera byabahindukiye nk’igitabo 
gishya. {UIB 342.4} 

Mu gihe abigishwa bashakashakaga mu buhanuzi buhamya ibya Kristo, byatumye 
barushaho gusabana n’Imana kandi bamenya ko Kristo ari we wazamuwe mu ijuru ngo ajye 
kurangirizayo umurimo yari yaratangiriye ku isi. Basobanukiwe n’ukuri ko muri we 
haboneka ubwenge budashobora kumenywa n’umuntu wese, udafite ubufasha buturutse mu 
ijuru. Bityo rero, bari bakeneye ubufasha bwa Kristo, wa wundi abami, abahanuzi, n’abantu 
b’intungane bari baravuze mbere. No gutangara kwinshi, basomye kandi bongera 
gusubiramo ibyo abahanuzi banditse kuri Kristo byerekeye imico ye n’umurimo we. Mbega 
uburyo batari barasobanukiwe neza n’ibyanditswe n’abahanuzi! Mbega uburyo bari 
baratinze kwakira ukuri kw’ingenzi kwahamyaga ibya Kristo! Ubwo bamubonaga afite 
kwicisha bugufi, ari umuntu ugenda mu bandi, ntabwo bari barasobanukiwe n’amayobera 
yo kwihindura umuntu kwe, ndetse na kamere ye y’amaharakubiri. Amaso yabo yari 
ahumirije ku buryo atashoboraga kubona neza Ubumana bwari mu bumuntu. Ariko bamaze 
kumurikirwa na Mwuka Muziranenge, mbega uko bifuje cyane kuba bakongera kumubona 
ngo bikubite imbere ye. Mbega uburyo bifuje kuba bakongera kuza aho ari kugira ngo 
abasobanurire ibyanditswe batashoboraga kumva neza. Mbega uburyo bajyaga kumutegera 
amatwi bafite ubwitonzi! Kristo yari yarababwiye iki igihe yavugaga ati: “Ndacyafite ibyo 
kubabwira byinshi, ariko ubu ntimubasha kubyihanganira.”? (Yohana 16:12). Mbega 
uburyo bifuzaga kubimenya byose! Bashavujwe n’uko kwizera kwabo kwari gufite intege 
nke, n’uko intekerezo zabo zari kure y’intego nyakuri, kandi n’uko batari barasobanukiwe 
ukuri. {UIB 343.1} 

Integuza yari yaroherejwe n’Imana kugira ngo itangaze kuza kwa Kristo, kandi ngo 
ikangurire ishyanga ry’Abayahudi ndetse n’isi yose kuzirikana umurimo wa Kristo, kugira 
ngo abantu bitegure kumwakira. Umuntu utangaje uwo Yohana yari yarababwiye, yari 
yarabanye nabo mu gihe cy’imyaka irenga mirongo itatu, ariko ntibigeze bamenya neza ko 
ari Uwatumwe n’Imana. Abigishwa ba Yesu batewe agahinda no kuba baremereye imitima 
yabo ikagira gushidikanya kwatumye badashobora gusobanukirwa. Umucyo w’iyi si 
yijimye wari wararasiye mu icuraburindi ryayo, ariko abigishwa ntibashoboye kubona aho 
imirasire yawo ituruka. Bibajije impamvu banyuze mu nzira yatumye biba ngombwa ko 
Kristo abacyaha. Akenshi basubiraga mu biganiro bagiranye na we, maze bakibaza bati: “Ni 
kuki twahugiye mu by’isi maze tukemerera ubuhakanyi bw’abatambyi n’abigisha 
kudushyira mu gihirahiro ku buryo tutigeze dusobanukirwa na hato ko uruta Mose yari muri 
twe, ndetse Umunyabwenge kuruta Salomo akaba yari umwigisha wacu? Mbega uburyo 
amatwi yacu yari ibihuri! Mbega uburyo gusobanukirwa kwacu kwari gufite intege nke! 
{UIB 343.2} 



Tomasi ntiyashoboraga kwemera kugeza ubwo ashyize intoki ze mu nkovu Yesu yatewe 
n’abasirikari b’Abanyaroma. Petero yari yaramwihakanye ubwo yari ageze mu gihe cyo 
gusuzugurwa no kwangwa. Ibi byose bibabaje bibukaga byagarutse imbere y’amaso yabo. 
Bari barabanye na we, ariko ntibari barigeze bamumenya cyangwa ngo bamwemere. Ariko 
mbega ukuntu noneho ibi byashegeshe imitima yabo ubwo basobanukirwaga no kutizera 
kwabo! {UIB 343.3} 

Ubwo abatambyi n’abategetsi bafatanyaga kurwanya abigishwa, bakabazana imbere 
y’inkiko ndetse bakabashyira mu nzu y’imbohe, intumwa za Kristo “zanezejwe n’uko 
zemerewe gukorwa n’isoni bazihora izina rye.” Ibyakozwe n’Intumwa 5:41. Barishimye 
kugira ngo bahamye imbere y’abantu n’abamarayika ko bamenye icyubahiro cya Kristo, 
kandi bahisemo kumukurikira bareka byose. {UIB 343.4} 

Nk’uko byari ukuri mu gihe cy’abigishwa, no mu minsi yacu niko bimeze ko nta muntu 
ushobora gusobanukirwa n’ikuzo rya Kristo, atamurikiwe na Mwuka w’Imana. Ukuri 
kw’Imana n’umurimo wayo ntibihabwa agaciro n’Abakristo b’urwiyerurutso kandi bakunda 
iby’isi. Abayoboke nyakuri b’Umwami wacu ntiwabasanga mu nzira z’imibereho yoroheje, 
icyubahiro cy’isi cyangwa kwishushanya n’ab’isi. Ahubwo bateye imbere, bakorera 
Umwami, bicishije bugufi, basuzugurwa, bari ku rugamba barwana “n’abatware n’abafite 
ubushobozi n’abategeka iyi si y’umwijima, n’imyuka mibi y’ahantu ho mu ijuru.” (Abefeso 
6:12). Muri iyi minsi nk’uko byari bimeze mu gihe cya Kristo, abayoboke nyakuri ba Kristo 
ntibumvwa neza, bakozwa isoni kandi bakarenganywa n’abatambyi hamwe n’Abafarisayo 
bo gihe cyabo. {UIB 344.1} 

Ubwami bw’Imana ntibuza ku mugaragaro. Ubutumwa bwiza bw’ubuntu bw’Imana hamwe 
n’umwuka wo kwicisha bugufi ugendana na bwo, ntibishobora na hato kujyanirana 
n’umwuka ugenga ab’isi. Aya mahame yombi arahanganye. “Ariko umuntu wa kamere 
ntiyemera iby’Umwuka w’Imana kuko ari ubupfu kuri we, akaba atabasha kubimenya kuko 
bisobanurwa mu buryo bw’Umwuka.” 1 Abakorinto 2:14. {UIB 344.2} 

Muri iyi minsi hari abantu benshi bo mu madini atandukanye, kandi nk’uko babyizera, ubu 
bariho bategura gushingwa k’ubwami bwa Kristo nk’aho ari ubutegetsi bwa hano ku isi 
kandi bw’igihe gito. Bashaka guhindura Umwami wacu umutegetsi w’ingoma za hano ku 
isi, uba mu ngoro ze n’inkambi za gisirikari, ufite ingoro z’inteko ishinga amategeko, ingoro 
z’ibwami n’aho baremera amasoko. Bibwira yuko ubutegetsi bwe bukwiye kuzashingira ku 
mategeko yashyizweho n’abantu. Bibwira yuko ubwo Kristo ubu atari hano ku isi agaragara, 
bo ubwabo bazajya mu cyimbo cye kugira ngo bashyire mu bikorwa amategeko y’ubwami 
bwe. Mu gihe cya Kristo, Abayahudi bifuzaga gushyiraho ubwami busa butyo. Abayahudi 
baba baremeye Yesu iyo aza kugaragaza ubushake bwo kwimika ubwami bwe ku isi, kugira 



ngo hakurikizwe ibyo bo bemeraga nk’amategeko y’Imana, bityo bagahinduka abashinzwe 
gukwirakwiza ubushake bwe ndetse bakaba n’abategetsi bagize ingoma ye. Nyamara Yesu 
we yaravuze ati: “Ubwami bwanjye si ubw’iyi si.” (Yohana 18:36). Ntiyari kwemera kwima 
ingoma yo ku isi. {UIB 344.3} 

Ubutegetsi bwo mu gihe cya Yesu bwakoraga ibibi, bukarenganya; imiborogo itewe no 
kugirirwa nabi yarangwaga impande zose: gukandamiza, kurenganya n’ubugizi bwa nabi 
bukomeye. Nyamara Yesu ntiyigeze ashaka gukora impinduka mu mitegekere. Ntabwo 
yahanganye ku mugaragaro n’ibibi ubutegetsi bwakoraga, cyangwa se ngo avuge nabi 
abanzi b’ishyanga. Ntiyigeze yivanga mu buyobozi cyangwa mu butegetsi bw’icyo gihe. 
Uwari icyitegererezo cyacu yagendeye kure ubutegetsi bwo ku isi. Ibi ntibyatewe n’uko atari 
yitaye ku kaga abantu barimo, ahubwo ni uko igisubizo kitashoboraga gukomoka mu 
ngamba zifashwe n’abantu kandi mu buryo bw’ibigaragarira amaso. Kugira ngo igifite 
akamaro kigerweho, umuti ugomba kugera kuri buri muntu wese, kandi ugomba guhembura 
umutima. {UIB 344.4} 

Ntabwo ubwami bwa Kristo bushyirwaho n’imyanzuro y’inkiko cyangwa inama n’inteko 
z’abashyiraho amategeko; nta nubwo bushyirwaho no gushyigikirwa n’abakomeye b’isi, 
ahubwo bukomoka ku kwimika kamere ya Kristo mu mutima w’umuntu binyuze mu 
murimo wa Mwuka Muziranenge. “Icyakora abamwemeye bose bakizera izina rye, 
yabahaye ubushobozi bwo kuba abana b’Imana. Abo ntibabyawe n’amaraso cyangwa 
n’ubushake bw’umubiri, cyangwa n’ubushake bw’umugabo, ahubwo babyawe n’Imana.” 
(Yohana 1:12, 13). Aha niho hari imbaraga yonyine ishobora kuzahura inyokomuntu. Kandi 
igikwiriye umuntu kugira ngo uyu murimo ukorwe, ni ukwigisha no gukora iby’ijambo 
ry’Imana risaba. {UIB 344.5} 

Igihe intumwa Pawulo yatangiraga umurimo we i Korinto, umurwa wari utuwe cyane, 
ukungahaye, wasayishije mu byaha kandi wandujwe n’ingeso mbi bitavugwa za gipagani, 
yaravuze ati: “Kuko nagambiriye kutagira ikindi mbamenyesha keretse Yesu Kristo, ari we 
Yesu Kristo wabambwe.” 1 Abakorinto 2:2. Nyuma yaho ubwo yandikiraga bamwe mu bari 
barandujwe n’ibyaha bikabije, yaravuze ati: “Ariko mwaruhagiwe mwarejejwe, 
mwatsindishirijwe n’Umwuka w’Imana yacu mu izina ry’Umwami Yesu Kristo.” 
“Mbashimira Imana yanjye iteka nishimira ubuntu bwayo mwaherewe muri Kristo Yesu.” 
1 Abakorinto 6:11; 1:4. {UIB 345.1} 

Muri iyi minsi, nk’uko byari bimeze mu gihe cya Yesu, ntabwo umurimo w’ubwami 
bw’Imana ukorwa n’abashishikazwa no kwimenyekanisha kandi kwishingikiriza ku 
bategetsi b’isi ndetse no ku mategeko yashyizweho n’abantu. Ahubwo uwo murimo uri mu 
maboko y’abo bose bagenda mu izina rya Kristo bamamaza ukuri mu by’umwuka ari ko 



kuzakora umurimo nk’uwo kwakoze kuri Pawulo bati: “Nabambanywe na Kristo ariko 
ndiho, nyamara si jye uriho, ahubwo ni Kristo uriho muri jye.” (Abagalatiya 2:20). Bityo, 
nk’uko Pawulo yakoze, bazakora kubw’inyungu z’abantu. Pawulo yaravuze ati: “Ni cyo 
gituma tuba intumwa mu cyimbo cya Kristo, ndetse bisa n’aho Imana ibingingira muri twe. 
Nuko rero, turabahendahenda mu cyimbo cya Kristo kugira ngo mwiyunge n’Imana.” 2 
Abakorinto 5:20. {UIB 345.2} 



IGICE CYA 56 - YESU AHA ABANA UMUGISHA 


(Iki gice gishingiye muri Matayo 19: 13-15; Mariko 10:13-16; Luka 18:15-17). 

Yesu yakundaga abana cyane. Yemeraga umutima mwiza wabo wa cyana ndetse 
n’urukundo rwabo nyakuri kandi rukiri umwimerere. Amagambo yo gushima yasohokaga 
mu minwa yabo izira inenge yari indirimbo mu matwi ye kandi yasubizaga intege mu 
mutima we igihe yabaga yugarijwe n’abantu buzuye uburyarya. Aho Umukiza yajyaga hose, 
ubugwaneza bwagaragaraga mu maso ye n’uburyo yarangwaga n’ineza byatumaga abana 
bamukunda kandi bakamwiringira. {UIB 346.1} 

Byari bimenyerewe mu Bayahudi kuzana abana aho umwigisha yabaga ari kugira ngo 
abarambikeho ibiganza abahesha umugisha. Nyamara abigishwa ba Yesu bibwiye ko 
umurimo we ukomeye ku buryo bitari ngombwa kumutesha igihe muri ubwo buryo. Igihe 
ababyeyi bazaniraga Yesu abana babo, abigishwa babarebye nabi. Batekereje ko abo bana 
ari bato cyane ku buryo guhura na Yesu ntacyo byari kubungura maze bafata umwanzuro 
ko Yesu atari bushimishwe no kubana nabo. Nyamara Yesu ntiyashimishijwe n’icyo 
gikorwa cy’abigishwa be. Umukiza yari asobanukiwe n’imvune n’umutwaro by’abo 
babyeyi bashakaga kurera abana babo bakurikije ijambo ry’Imana. Yari yarumvise gusenga 
kwabo kandi ni we ubwe wari wabireherejeho. {UIB 346.2} 

Umubyeyi umwe yavuye mu rugo rwe ajyana umwana we, maze ajya gushaka Yesu. Ageze 
mu nzira yabwiye umuturanyi we aho agiye, maze umuturanyi we yifuza ko umwana we 
nawe yahabwa umugisha na Yesu. Bityo, ababyeyi benshi barazanye bazana n’abana babo. 
Abana bamwe bari bamaze gukura barenze ikigero cy’ubwana bamaze kuba ingimbi 
n’abasore. Igihe ababyeyi bagaragazaga icyifuzo cyabo, Yesu yakiranye ubwuzu kwinginga 
kwabo. Nyamara yarategereje kugira ngo arebe uko abigishwa bari bubakire. Igihe yabonaga 
abigishwa birukana abo babyeyi bibwira ko bamugirira neza, Yesu yaberetse ikosa ryabo 
avuga ati: “Mureke abana bato ntimubabuze kunsanga, kuko abameze batyo ubwami bwo 
mu ijuru ari ubwabo.” Maze Yesu afata abana mu maboko ye, abarambikaho ibiganza, abaha 
umugishabaje gushaka. {UIB 346.3} 

Abo babyeyi barahumurijwe. Basubiye iwabo bujujwe imbaraga kandi bahawe umugisha 
n’amagambo ya Yesu. Batewe ubutwari bwo gukora inshingano yabo bafite umurava 
mushya, kandi bakarera abana babo bafite ibyiringiro. Ababyeyi bo muri iyi minsi nabo 
bakwiriye kwakira amagambo ya Yesu bafite kwizera nk’uko ab’icyo gihe bari bafite. Muri 
iyi minsi, Kristo Yesu ni Umukiza wa buri muntu ku giti cye nk’uko yari ameze igihe yari 
umuntu abana n’abandi bantu. Ni umufasha w’ababyeyi muri iki gihe nk’uko byari bimeze 
igihe yakiraga abana mu maboko ye ari i Yudeya. Abana bo mu miryango yacu bacungujwe 
amaraso ye nk’uko byari bimeze ku bana bo mu gihe cya kera. {UIB 346.4} 



Yesu azi ibiremereye umutima wa buri mubyeyi. Yesu wari ufite umubyeyi wabagaho mu 
buzima bwa gikene yifatanya n’umubyeyi wese mu miruho ye. Yesu wakoze urugendo 
rurerure kugira ngo aruhure umutima wari urushye w’umunyakananikazi, ni nako 
azagenzereza ababyeyi bo muri iyi minsi. Yesu wazuye umuhungu w’ikinege w’umupfakazi 
w’i Nayini, kandi akaba yaributse umubyeyi we igihe yari mu mubabaro ukomeye ku 
musaraba, no muri iki gihe ababazwa n’ishavu ababyeyi bagira. Arabahumuriza kandi 
akabafasha mu ntimba zabo n’ubukene bwabo. {UIB 347.1} 

Nimureke ababyeyi basange Yesu maze bamuture ibibaremereye byose. Bazahabwa ubuntu 
bubahagije ngo bubafashe kurera abana babo. Amarembo akinguriwe umubyeyi wese 
wifuza kuzana imitwaro ye ku birenge by’Umukiza. Yesu we wavuze ati: “Mureke abana 
bato bansange, ntimubabuze,” aracyararikira ababyeyi kumuzanira abana babo kugira ngo 
abahe umugisha. Kandi n’uruhinja ruri mu maboko y’umubyeyi waryo, na rwo rushobora 
kuhaba nk’ururi mu gicucu cy’Isumbabyose binyuze mu kwizera k’umubyeyi usenga. 
Yohana Umubatiza yari yuzuye Mwuka Muziranenge guhera mu ivuka rye. Nitugirana 
umushyikirano n’Imana, natwe tuziringirako ko Mwuka w’Imana azahindura abana bacu, 
ndetse uhereye mu buhinja bwabo. {UIB 347.2} 

Mu bana ababyeyi bazaniye Yesu, yababonyemo abagabo n’abagore bazaba abaragwa 
b’ubuntu bwe kandi bakazaba mu bwami bwe ndetse bamwe muri bo bari kuzicwa ku bwe. 
Yari azi neza ko abo bana bazamutega amatwi kandi bakazamwemera nk’Umucunguzi wabo 
kurusha abantu bakuru bari bagizwe n’abatwawe n’iby’isi kandi binangiye imitima. Mu 
nyigisho ze yaciye bugufi ajya ku kigero cyabo. Yesu we Mwami w’icyubahiro wo mu ijuru, 
ntiyigeze yirengagiza gusubiza ibibazo bamubazaga kandi yoroheje ibyigisho bye 
by’ingenzi kugira ngo bisobanukire imyumvire y’abana. Yabibye imbuto z’ukuri mu mitima 
yabo, kandi mu myaka yari imbere, izo mbuto zari kuzakura maze zikera imbuto kugeza mu 
bugingo budashira. {UIB 347.3} 

N’uyu munsi biracyari ukuri ko abana ari bo bantu barusha abandi kwakira inyigisho 
z’ubutumwa bwiza. Imitima yabo yiteguye kumva iby’ijuru, kandi ifite imbaraga zo gufata 
inyigisho bakiriye. Abana bato bashobora kuba Abakristo, bafite uburambe bujyanye 
n’imyaka yabo. Abana bakeneye kurerwa bahabwa inyigisho mu by’umwuka, kandi 
ababyeyi bakwiye kubaha amahirwe yose kugira ngo imico yabo ibashe kuremwa maze ise 
n’iya Kristo. {UIB 347.4} 

Ababyeyi b’abagabo n’abagore bakwiye kubona abana babo nk’abagize umuryango mugari 
w’Imana bakiri bato, kandi bakaba babashinzwe ngo babahe uburere bubategurira kuzaba 
mu ijuru. Ibyigisho twebwe ubwacu twigira kuri Kristo dukwiye kubigeza ku bana bacu, 
bityo uko abo bakiri bato bakira ibyo byigisho; ni ngombwa kubahishurira buhoro buhoro 



ubwiza bw’amahame y’ijura. Muri ubwo buryo urago rwa Gikristo rahinduka ishuri, aho 
ababyeyi ari abarimu bayobowe na Kristo ubwe, we Mwigisha mukuru. {UIB 347.5} 

Igihe dukora kugira ngo abana bacu bahinduke, ntidukwiriye gukoresha inabi nk’uburyo 
bw’ingenzi bwo kubemeza icyaha. Si na ngombwa kumenya igihe nyirizina bahindukiye. 
Twari dukwiriye kubigisha kuzanira ibyaha byabo Yesu, bagasaba imbabazi kandi bakizera 
ko abababarira ndetse akabakira nk’uko yakiriye abana akiri hano ku isi. {UIB 347.6} 

Igihe umubyeyi yigisha abana be kumwumvira kubera urukundo bamukunda, burya aba 
abigisha inyigisho za mbere mu mibereho ya Gikristo. Urakundo rw’umubyeyi ragaragariza 
umwana urukundo rwa Kristo, kandi abana bizera ndetse bakumvira umubyeyi wabo, burya 
baba bimenyereza kwizera no kubaha Umukiza. {UIB 348.1} 

Yesu yabereye abana n’ababyeyi uragero. Yavugaga nk’ufite ubutware kandi ijambo rye 
ryari rifite imbaraga. Nyamara igihe cyose yavuganaga n’abantu barangwa n’ubugome 
ndetse n’imvugo mbi, we ntiyigeze akoresha ijambo ribi cyangwa ry’ubupfapfa. Iyo ubuntu 
bwa Kristo buri mu mutima, butera umuntu kumenya agaciro duhabwa n’ijura no kumva 
ibikwiriye. Ubwo buntu buzoroshya gusharira kose kandi buzacubya inabi yose. Buzatuma 
ababyeyi bafata abana babo nk’ibiremwa bizi ubwenge, babafate nk’uko na bo ubwabo 
bifuza gufatwa. {UIB 348.2} 

Babyeyi, igihe murera abana banyu, nimwige amasomo Imana yatanze mu byaremwe. Ese 
muramutse mushatse kwita ku ndabyo, mwabyitwaramo mute? Mubaze ukora mu busitani 
bw’indabyo uburyo akoresha kugira ngo buri shami n’ikibabi bikure neza kandi n’indabyo 
zigaragarire amaso neza. Azababwira ko abikoraho yitonze cyane, ntakoreshe imbaraga 
ahubutse kubera ko akoze atyo yavuna inkondo zoroshye. Buri munsi yakoranaga ubwitonzi 
kandi akabisubiramo kenshi. Yavomeraga ubutaka, indabyo zigikura akazirinda umuyaga 
w’ishuheri n’izuba ry’igikatu; ahasigaye Imana ikaziha gukura no kuzana uburabyo bwiza. 
Igihe urera abana bawe, kurikiza uburyo umukozi wo mu busitani bw’indabyo akoresha. Mu 
kubafata mu bwitonzi, ubitaho mu rukundo, shaka uko ugorora ingeso zabo ukurikije imico 
ya Kristo. {UIB 348.3} 

Bigishe gukunda Imana na bagenzi babo. Impamvu iyi si iriho abagabo n’abagore benshi 
bafite imitima inangiye, ni uko kugaragaza urukundo nyakuri byafashwe nko kugira intege 
nke, maze bituma bidashyigikirwa kandi birapfukiranwa. Imiterere myiza y’abo bantu 
yapfukiranwe mu bwana; kandi keretse gusa umucyo w’urakundo mvajura niwirakana 
ukwikanyiza kwabo, naho nibitaba bityo bazabura umunezero mu mibereho yabo yose. Niba 
twifuza ko abana bacu bagira umutima wiyoroshya wa Yesu Kristo n’impuhwe abamarayika 
batugirira, tugomba gutera umwete imbaraga y’ubugwaneza n’urakundo igaragara mu 
myaka y’ubuto. {UIB 348.4} 



Mwigishe abana kubona Kristo mu byaremwe. Mubajyane batembere hanze, munsi y’ibiti 
byiza no mu mirima maze mubigishe kubona ibigaragaza urukundo rwa Kristo mu bintu 
byose bitangaje biboneka mu byaremwe. Mubigishe ko Imana yashyizeho amategeko 
agenga ibyaremwe byose, kandi ko aya mategeko yashyiriweho kutuzanira umunezero 
n’ibyishimo. Ntimukananize abana musenga amasengesho maremare munabaha impanuro 
z’urudaca, ahubwo mubigishe kumvira amategeko y’Imana mwifashishije ibyigisho byo mu 
byaremwe. {UIB 348.5} 

Mu gihe abana bazaba bamaze kukwizera nk’abayoboke ba Kristo, bizakorohera kubigisha 
iby’urukundo ruhebuje Kristo yadukunze. Igihe uzaba ugerageza kubasobanurira ukuri 
kwerekeye agakiza kandi ukabereka ko Kristo ari Umukiza wa buri mu muntu ku giti cye, 
abamarayika bazakuba iruhande. Uwiteka azagirira ubuntu ababyeyi b’abagabo n’abagore 
maze bashobore gukundisha abana babo igitekerezo cy’Umwana wavukiye i Betelehemu, 
kandi akaba ari we byiringiro by’abatuye isi. {UIB 348.6} 

Igihe Kristo yabwiraga abigishwa be kutabuza abana bato kumusanga, yanabwiraga 
abayoboke be bo mu bihe byose, - abayobozi b’itorero, abapasitoro, abafasha mu murimo 
w’Imana n’Abakristo muri rusange. Yesu yireherezaho abana, kandi aratubwira ati: 
“Mwibabuza kuza.” Ni nk’aho yakavuze ati: “Bazaza nimutababangamira.” {UIB 349.1} 

Ntimugatume ingeso zanyu zidasa n’iza Kristo zigaragaza Yesu uko atari. Ntimugatume 
abana bajya kure ya Kristo bitewe no mu maso hanyu hacuze igihunya ndetse no 
kubasharirira. Ntimuzigere mutuma abana batekereza ko ijuru ritazababera ahantu hanejeje 
muramutse muririmo. Ntimukavuge ibyerekeye iyobokamana nk’aho ari ibintu abana 
badashobora gusobanukirwa, cyangwa ngo mukore nk’aho mwibwira ko abana badashobora 
kwemera Kristo mu buto bwabo. Ntimugatume batekereza ko idini rya Kristo ari idini 
irangwa no kwiheba n’umubabaro, kandi ko igihe basanze Umukiza bagomba kureka ibintu 
byose bituma bagira ibyishimo mu kubaho kwabo. {UIB 349.2} 

Uko Mwuka Muziranenge agenderera imitima y’abana bato, nawe korana nawe. Bigishe ko 
Umukiza abahamagara kandi ko ntacyamushimisha cyane nko kumwiyegurira kwabo mu 
myaka yabo y’ubuto. {UIB 349.3} 

Umukiza arebana impuhwe n’urukundo rwinshi abo yacunguje amaraso ye. Urukundo rwe 
rurabifuza. Abarebana impuhwe n’imbabazi bitavugwa. Ntabwo umutima w’Umukiza 
wishimira gusa abana bitwara neza, ahubwo yishimira n’abana bafite imico mibi bakomora 
ku miryango yabo. Ababyeyi benshi ntabwo basobanukirwa n’uruhare rwabo kuri iyo mico 
y’abana babo. Ntabwo bafite kwiyoroshya n’ubushishozi byatuma bakosora abana bata 
umurongo babitewe n’uko babareze. Nyamara Yesu we arebana abo bana impuhwe. Abitaho 
ahereye ku mpamvu yabagize ityo akageza aho bibagejeje. {UIB 349.4} 



Umukristo ukorera Imana akwiriye kuba umuntu uyobora abana ku Mukiza. Akoresheje 
ubushishozi n’ubwitonzi ashobora kubiyegereza. Ashobora kubatera ubutwari n’ibyiringiro, 
kandi akabona imico yabo ihinduka bitewe n’ubuntu bwa Kristo ku buryo bavugwaho ngo: 
“Abameze batyo, ubwami bwo mu ijuru ni ubwabo.” {UIB 349.5} 



IGICE CYA 57 - USIGAJE IKINTU KIMWE 


(Iki gice gishingiye muri Matayo 19:16-22; Mariko 10:17-22; Luka 18:18-23). 

“Ageze mu nzira umuntu aza aho ari yirukanka, aramupfukamira aramubaza ati, Mwigisha 
mwiza, nkore nte ngo mbone kuragwa ubugingo buhoraho?” {UIB 350.1} 

Umusore wabajije iki kibazo yari umutware. Yari afite ubutunzi bwinshi kandi yari mu 
mwanya w’icyubahiro. Yabonye urukundo Yesu yagaragarizaga abana bamuzaniraga; 
yabonye uburyo yabakiranaga impuhwe akabakikira, kandi umutima w’uwo musore 
wakanguwe n’urukundo rw’Umukiza. Yumvise yifuje kuba umwigishwa wa Kristo. Yari 
yaratwawe cyane ku buryo ubwo Kristo yari mu nzira agenda, yaje aho ari yirukanka, 
aramupfukamira, amubaza abikuye ku mutima ikibazo cyari gihangayikishije umutima we 
ari nacyo kibazo cy’ingenzi kuri buri muntu wese. Yaramubajije ati: “Mwigisha mwiza, 
nkore nte ngo mbone kuragwa ubugingo buhoraho?” {UIB 350.2} 

Yesu yaramusubije ati: “Unyitira iki mwiza? Nta mwiza keretse umwe: ni Imana.” Yesu 
yifuzaga kureba ko ibyo uwo mutware avuga abivuga akomeje ndetse no kumuvanamo 
imyumvire y’uburyo yabonaga ko Yesu ari mwiza. Mbese yaba yari azi ko uwo bavuganaga 
ari Umwana w’Imana? Mbese igitekerezo nyakuri cyari mu mutima we cyari ikihe? {UIB 
350.3} 

Uyu mutware yumvaga afite ubutungane buhanitse. Ntabwo yatekerezaga rwose ko hari aho 
adatunganye, nyamara kandi yumvaga atanyuzwe na gato. Yumvaga hari icyo akeneye yari 
adafite. Mbese Yesu ntiyashoboraga kumuha umugisha nk’uko yawuhaga abana bato, maze 
agahaza ubukene bw’umutima we ? {UIB 350.4} 

Mu gusubiza iki kibazo Yesu yamubwiye ko gukurikiza amategeko y’Imana ari ngombwa 
kugira ngo abone ubugingo buhoraho; kandi Yesu yamusubiriye muri menshi mu mategeko 
agaragaza inshingano umuntu afite kuri bagenzi be. Igisubizo cy’uwo mutware cyari cyiza: 
“Ayo yose narayitondeye mpereye mu buto bwanjye: None icyo nsigaje ni iki?” {UIB 
350.5} 

Kristo yitegereje mu maso y’uwo musore, asa n’usoma ibyerekeye imibereho ye ndetse 
n’imico ye. Yaramukunze, maze yifuza kumuha amahoro, ubuntu ndetse n’umunezero 
byashoboraga guhindura imico ye. Yesu yaravuze ati: “Icyakora ushigaje kimwe, genda 
ugurishe ibyo utunze byose ibivuyemo ubihe abakene, ni bwo uzaba ufite ubutunzi mu ijuru, 
maze uze unkurikire.” {UIB 350.6} 

Kristo yakunze uwo musore. Yari azi neza ko ibyo avuga yari abikuye ku mutima ubwo 
yavugaga: “Ayo yose narayitondeye mpereye mu buto bwanjye.” Umucunguzi yifuje 



kumushyiramo umutima wamubashisha kubona ko akeneye kwitanga mu mutima we no 
kugira ubugwaneza bwa Gikristo. Kristo yifuzaga kubona muri uwo musore umutima 
wicisha bugufi kandi umenetse, umutima usobanukiwe n’urukundo rukomeye yagombaga 
gukunda Imana kandi uhisha ubukene bwawo mu butungane bwa Kristo. {UIB 350.7} 

Yesu yabonye ko uwo mutware arimo ubufasha yari akeneye igihe yari guhinduka ufatanya 
na Yesu mu murimo wo kugeza agakiza ku bantu. Iyo yemera kuyoborwa na Kristo, yajyaga 
kuba imbaraga y’ibyiza. Mu buryo bugaragara, uyu mutware yari guhagararira Kristo; 
kubera ko yari yujuje ibyangombwa byajyaga kumushoboza kuba imbaraga mvajuru ikorera 
mu bantu iyo aza kwifatanya n’Umukiza. Kristo yitegereje imico ye maze aramukunda. 
Urukundo rwa Kristo rwatangiye kubyutsa umutima w’uwo mutware kuko urukundo 
rubyara urundi. Yesu yifuzaga ko uwo mutware yaba umukozi ukorana nawe. Yifuzaga 
kumuhindura nka We, akaba indorerwamo yagombaga kugaragariramo imico y’Imana. 
Yesu yifuzaga gutunganya ingeso ze maze akazibonereza gukora umurimo w’Umwami. Iyo 
uwo mutware aza kuba yariguriye Kristo, aba yarakuriye mu kuba hafi ye. Mbega ukuntu 
ahazaza he hari kuzaba hatandukanye n’uko yari ameze, iyo aza kuba yarahisemo 
kwiyegurira Kristo! {UIB 351.1} 

Yesu yaramubwiye ati: “Icyakora ushigaje kimwe, genda ugurishe ibyo utunze byose 
ibivuyemo ubihe abakene, ni bwo uzaba ufite ubutunzi mu ijuru, maze uze unkurikire.” 
Kristo yasomaga ibiri mu mutima w’uwo mutware. Yaburaga ikintu kimwe nyamara icyo 
kintu ni cyo cyari ingenzi. Yari akeneye urukundo rw’Imana mu mutima we. Keretse gusa 
iyo ubu bukene bumarwa, naho ubundi bwashoboraga kumugeza ku rupfu ndetse kamere ye 
yose ikangirika. Kubera guha icyicaro irari rye, kwihugiraho byajyaga kwiyongera. Ariko 
kugira ngo ashobore kwakira urukundo rw’Imana, yagombaga kuzibukira gundaga 
kwihugiraho. {UIB 351.2} 

Kristo yashyize uwo mutware ku gipimo. Yamuhamagariye guhitamo hagati y’ubutunzi 
bw’ijuru no gukomera mu by’isi. Iyo yemera gukurikira Kristo, yari yemerewe guhabwa 
ubutunzi bw’ijuru. Ariko yagombaga kureka inarijye yose; yagombaga kureka ubushake 
bwe bukagengwa na Kristo. Ubutungane bw’Imana bwari bushyizwe imbere y’uwo 
mutware wari umusore. Yari afite amahirwe yo guhinduka umwana w’Imana, no kuba 
uraganwa ubutunzi bw’ijuru na Kristo. Nyamara yagombaga kwikorera umusaraba, maze 
agakurikira Umukiza mu nzira yo kwiyanga. {UIB 351.3} 

Mu kuri amagambo Kristo yabwiye uyu mutware yari iri rarika ngo: “Uyu munsi hitamo 
uwo uzakorera.” (Yosuwa 24:15). Yagombaga kwihitiramo. Yesu yifuzaga cyane ko 
yahinduka. Yari yamweretse ikizinga cyari mu mico ye, kandi igihe uwo musore 
yatekerezaga kuri icyo kibazo, mbega uburyo Yesu yamwitegereje abyitayeho! Iyo afata 



umwanzuro wo gukurikira Kristo, yagombaga kumvira Kristo muri byose. Yagombaga 
guhindukira akava mu byo yari agambiriye. Mbega ukuntu Umukiza yitegereje uwo musore, 
afite amatsiko n’ubwuzu bwinshi, yiringira ko ari bwemere irarika rya Mwuka w’Imana! 
{UIB 351.4} 

Imvugo n’amagambo Kristo yakoresheje byashoboraga gushyira uwo mutware aho yari 
kugera ku butungane bwa Gikristo. Amagambo ya Kristo yari amagambo y’ubwenge nubwo 
yasaga nk’aho akaze kandi atyaye. Kwemera ayo magambo no kuyumvira, ni byo byari 
ibyiringiro byonyine by’agakiza by’uwo mutware. Umwanya we w’icyubahiro n’ubutunzi 
bwe, byerekezaga imico ye mu nzira y’ibibi. Iyo yihambira kuri icyo cyubahiro n’ubutunzi, 
byashoboraga kwimura Imana mu mutima we. Kugira ibyo yima Imana, byaba bike 
cyangwa byinshi, byari ukugumana ibyari gutuma imbaraga ze no kuba ingirakamaro kwe 
bikendera; kuko iyo umuntu yihambiye ku butunzi bw’isi, nubwo butiringirwa kandi 
ntibugire agaciro, bumutwara umutima. {UIB 351.5} 

Uwo mutware yashoboraga gusobanukirwa neza n’icyo amagambo ya Kristo yari 
yerekejeho, maze agira agahinda. Iyo aza gusobanukirwa neza n’agaciro k’impano yari 
ahawe, yajyaga guhitamo atajuyaje maze na we akajya mu mubare w’abayoboke ba Kristo. 
Yari umwe mu bagize inama nkuru y’Abayahudi kandi Satani yamushukishaga ibyiza 
bishashagirana byo gihe kizaza. Uwo mutware yifuzaga ubutunzi bw’ijuru nyamara kandi 
yifuzaga n’inyungu z’igihe gito yari guheshwa n’ubutunzi bwe. Yababajwe n’ibyo 
yasabwaga; yifuzaga ubugingo buhoraho ariko ntiyashakaga gukora icyo bimusaba. 
Yabonaga ko ibyo asabwa ngo abone ubugingo buhoraho biremereye maze agenda afite 
agahinda kenshi; “kuko yari afite ubutunzi bwinshi.” {UIB 352.1} 

Ibyo yavugaga ko yitondera amategeko y’Imana yarabeshyaga. Yagaragaje ko Imana ye ari 
ubutunzi. Ntiyashoboraga kubahiriza amategeko y’Imana kandi iby’isi byari nyambere mu 
mibereho ye. Yakundaga impano Imana yamuhaye kurusha uwazimuhaye. Kristo yari 
yemereye uwo musore ngo bashyikirane. Yaramubwiye ati: “Nkurikira.” Nyamara 
yarutishije Umukiza ubutunzi bwe n’izina rye ry’icyamamare yari afite mu bantu. Kureka 
ubutunzi bwe bw’iby’isi yabonaga ngo yakire ubutunzi bw’ijuru atarebaga, byari 
ukwigerezaho. Yanze impano y’ubugingo buhoraho, arigendera, maze akomeza kuramya 
ubutunzi bw’isi. {UIB 352.2} 

Abantu ibihumbi byinshi mu kaga nk’ak’uyu mutware. Bagereranya Kristo n’ubutunzi 
bw’isi; kandi abenshi bahitamo iby’isi. Kimwe n’uwo musore, bahunga Umukiza maze 
bakibwira mu mitima yabo bati: “Sinshaka ko Kristo azanyobora.” {UIB 352.3} 

Uko Kristo yitwaye kuri uriya musore ni icyigisho kuri twe. Imana yaduhaye amabwiriza 
buri mugaragu w’Imana wese agomba gukurikiza. Ayo mabwiriza ni ukumvira amategeko 



y’Imana, bitari ukuyumvira nk’amategeko gusa, ahubwo ni ukumvira kwinjira mu mibereho 
yacu, kandi kukagaragarira mu mico y’umuntu. Imana yashyizeho urugero rw’imico 
ikwiriye abaragwa b’ubwami bwayo. Abazafatanya umurimo na Kristo gusa, abazavuga 
bati: “Mwami, jyewe ubwanjye ndi uwawe n’ibyo ntunze byose ni ibyawe,” abo bonyine 
nibo bazitwa abahungu n’abakobwa b’Imana. {UIB 352.4} 

Abantu bose bakwiye kwiyumvisha neza icyo kwifuza ijuru bisobanuye kandi bakibaza 
icyatuma umuntu atera ijuru umugongo bitewe n’ibyo asabwa. Tekereza icyo kubwira Yesu 
uti: “Oya” bisobanuye. Uriya mutware yaravuze ati: “Oya, sinshobora kuguha byose.” 
Mbese aho natwe tujya tuvuga amagambo nk’ayo? Umukiza yifuza gufatanya na twe 
umurimo Imana yaduhaye gukora, kandi yifuza gukoresha ubutunzi Imana yaduhaye kugira 
ngo umurimo wayo ku isi utere imbere. Iyi ni yo nzira rukumbi Imana ishobora 
kudukirizamo. {UIB 352.5} 

Uwo mutware yaragijwe ubutunzi kugira ngo agaragaze ko ari umugaragu w’indahemuka. 
Yagombaga gukoresha ubwo butunzi ngo bubere umugisha abakene. Niko bimeze no muri 
iki gihe, Imana iha abantu ubutunzi, ikabaha impano ikabafungurira n’amayira kugira ngo 
bayibere ibikoresho mu gufasha abakene n’abababaye. Umuntu ukoresha impano yahawe 
nk’uko Imana ibishaka, ahinduka ufatanyije n’Umukiza mu murimo. Azana benshi kuri 
Kristo kuko aba agaragaza imico ya Kristo. {UIB 352.6} 

Abantu bose bari mu myanya y’icyubahiro kandi bafite ubutunzi bwinshi nka wa musore 
w’umutware, gusiga byose ngo bakurikire Yesu bishobora kubabera ikintu gikomeye 
basabwa. Nyamara iri ni ryo tegeko rigenga imyitwarire y’abifuza kuba abigishwa ba Kristo. 
Ibikorwa bitarimo kumvira ntibishobora kwemerwa n’Imana. Kwitanga ni ipfundo 
ry’inyigisho za Kristo. Akenshi inyigisho nk’iyi itangwa mu mvugo isa no gukoresha 
igitsure kubera ko nta yindi nzira yakoreshwa mu gukiza umuntu uretse kumuca burundu ku 
bintu bishobora kumwangiza wese, aramutse abigundiriye. {UIB 353.1} 

Iyo abayoboke ba Kristo bagaruriye Uwiteka ibye, baba bazigama ubutunzi bazasubizwa 
igihe bazumva aya magambo ngo: “Nuko nuko mugaragu mwiza ukiranuka; ... injira mu 
munezero wa shobuja.” “Yihanganiye umusaraba ku bw’ibyishimo byamushyizwe imbere 
ntiyita ku isoni zawo, yicara iburyo bw’intebe y’Imana.” (Matayo 25:23; Abaheburayo 
12:2). Ibyishimo byo abacunguwe, abantu bakijijwe by’iteka, ni yo ngororano y’abantu bose 
bagera ikirenge cyabo mu cya wa Wundi wavuze ati: “Nkurikira.” {UIB 353.2} 



IGICE CYA 58 - LAZARO, SOHOKA 

(Iki gice gishingiye muri Luka 10:38-41; Yohana 11:1-44) 

Mubigishwab’imena ba Kristo harimo Lazaro w’i Betaniya. Guhera igihe babonanaga bwa 
mbere, kwizera Kristo kwe kwarakomeye, amukunda byimazeyo kandi Umukiza na we 
yaramukunze cyane. Igitangaza gikomeye kurusha ibindi mu byo Kristo yakoze cyakorewe 
Lazaro. Umukiza yahaga umugisha abamuganaga bose bifuza ubufasha; akunda abatuye isi 
bose, nyamara afitanye umubano wihariye na bamwe. Umutima wa Yesu wakundaga cyane 
uwo muryango w’i Betaniya kandi igikorwa cye gitangaje kurusha ibindi yagikoreye umwe 
mu bagize uwo muryango. {UIB 354.1} 

Yesu yari yaragiye aruhukira mu muryango wa Lazaro kenshi. Umukiza ntiyagiraga urugo 
rwe bwite; ahubwo yacumbikirwaga n’incuti n’abigishwa be, kandi akenshi iyo yumvaga 
ananiwe, akeneye ko abantu bamuba hafi, yanezezwaga no kujya muri uyu muryango 
warangwaga n’ituze, kure y’urwikekwe n’ishyari by’Abafarisayo babaga bamurakariye. 
Muri uwo muryango bamwakiranaga urugwiro kandi bakamugaragariza ubucuti buzira 
amakemwa. Muri uru rugo yashoboraga kuvuga akoresheje imvugo yoroshye, akisanzura, 
kuko yari azi neza ko amagambo ye ari bwumvikane kandi agahabwa agaciro. {UIB 354.2} 

Umukiza wacu yakundaga uru rugo rwarangwaga n’ituze ndetse n’abantu bamutegera 
amatwi babyitayeho. Na we yakeneraga urugwiro, ubusabane ndetse no kugaragarizwa 
kwitabwaho n’abantu. Abantu bose bemeraga kwakira ubutumwa mvajuru yahoraga 
yiteguye kubagezaho, bahabwaga umugisha ukomeye. Igihe abantu benshi bakurikiraga 
Kristo ku gasozi, yabahishuriraga ibyiza biboneka mu byaremwe. Yifuzaga cyane gufungura 
amaso y’imitima yabo kugira ngo bashobore kubona uburyo ukuboko kw’Imana 
gushyigikiye isi. Kugira ngo abantu basobanukirwe n’ubuntu ndetse n’ubugwaneza 
bw’Imana, yararikiraga abamuteze amatwi kwitegereza ikime gitonda cya mu gitondo, 
ibitonyanga by’imvura yoroheje hamwe n’imirasire y’izuba irabagirana, byose bihabwa 
ababi n’abeza. Yifuzaga ko abantu basobanukirwa neza kurutaho n’uburyo Imana yita ku 
bantu yaremye. Nyamara abantu benshi ntibabisobanukirwaga maze muri urwo rugo rw’i 
Betaniya Kristo aharuhukira akitse amakimbirane yamurushyaga ari hamwe na rubanda. 
Muri uyu muryango yabwiraga amagambo y’ijuru ababaga bamutegeye amatwi 
babishishikariye. Muri ibi biganiro yagiranaga n’abantu biherereye, Yesu yabwiraga 
abamuteze amatwi ibyo atavugiraga mu materaniro y’abantu batandukanye. Ntiyifuzaga 
gukoresha imigani igihe yabaga aganira n’incuti ze. {UIB 354.3} 

Igihe Kristo yigishaga ibyigisho bye by’akataraboneka, Mariya yicaraga hafi y’ibirenge bye, 
akamutega amatwi amwubashye kandi abishishikariye. Umunsi umwe Marita 
yahangayikishijwe no gutegura amafunguro maze asanga Kristo aramubaza ati: “Databuja, 



ntibikubabaje yuko mwene data yampariye imirimo? Wamubwiye akamfasha?” Ubu ni bwo 
bwari ubwa mbere Kristo asuye i Betaniya. Umukiza n’abigishwa be bari bakoze urugendo 
ruruhije bava i Yeriko. Marita yari ahangayikishijwe no kubazimanira, kandi uko guhagarika 
umutima kwe kwatumye yibagirwa kuganira n’umushyitsi we. Yesu yamusubije yitonze ati: 
“Marita, Marita, uriganyira wirushya muri byinshi ariko ngombwa ni kimwe, kandi Mariya 
ahisemo umugabane mwiza atazakwa.” Mariya yabikaga mu bwenge bwe amagambo 
y’agaciro kenshi yaturukaga mu kanwa k’Umukiza kandi ayo magambo yari ay’agaciro 
kenshi kuri Mariya kuruta imirimbo iruta iyindi yo mu isi. {UIB 354.4} 

Ikintu “kimwe” Marita yari akeneye ni ituze, umutima witanga, gushishikarira kumenya 
iby’igihe kizaza, ubugingo budapfa ndetse n’ubuntu bukenewe kugira ngo habeho gutera 
imbere mu by’umwuka. Aho guhangayikishwa n’ibintu bishira, yari akwiriye kwita ku 
bizahoraho iteka. Yesu yifuzaga kwigisha abana be gukomera ku mahirwe yose bagira yo 
kwakira ubwo bumenyi buzabageza ku bwenge buhesha agakiza. Umurimo wa Kristo 
ukeneye abakozi barangwa n’ubushishozi n’umurava. Hari umurimo mugari cyane utegereje 
abameze nka Marita bafite umwete mu murimo w’Imana. Ariko nibabanze bicarane na 
Mariya ku birenge bya Yesu. Nibareke umurava, imbaraga n’umuhati wabo bitunganywe 
n’ubuntu bwa Kristo; bityo imibereho yabo izaba imbaraga idatsindwa mu kurwanira icyiza. 
{UIB 355.1} 

Umuryango utuje Yesu yaruhukiragamo watashywemo n’agahinda. Lazaro yafashwe 
n’indwara itunguranye, maze bashiki be batuma kuri Yesu, baramubwira bati: “Databuja, 
uwo ukunda ararwaye.” Babonaga ko musaza wabo arembye cyane, ariko bari bazi neza ko 
Kristo ashoboye gukiza indwara z’amoko yose. Bari bizeye ko arifatanya na bo muri ibyo 
bihe by’agahinda; maze bituma batihutira kumutumaho ngo aze iwabo byihuse, ahubwo 
bamwoherereza gusa ubutumwa buvuga ngo: “Uwo ukunda ararwaye.” Bibwiye ko ari 
buhite asubiza ubutumwa bwabo maze akaza yihuse akabasanga i Betaniya. {UIB 355.2} 

Bategereje icyo Yesu ari buvuge bahangayitse. Mu gihe cyose musaza wabo yari 
agihumeka, barasengaga bategereza Yesu. Nyamara uwo batumye yagarutse atazanye na 
Yesu, icyakora yazanye ubutumwa buvuga ngo: “Iyo ndwara si iyo kumwica,” maze bituma 
bakomeza kugira icyizere ko Lazaro azakira. Bagerageje gukomeza guhumuriza uwari 
indembe bamubwira amagambo yo kumutera ibyiringiro no kumukomeza. Ubwo Lazaro 
yari amaze gupfa, bacitse intege cyane ariko bakomezwa n’ubuntu bwa Kristo, bityo ibyo 
bituma batagira icyo bagereka ku Mukiza. {UIB 355.3} 

Kristo amaze kumva iyo nkuru, abigishwa be bibwiye ko atayakiranye umubabaro. 
Ntiyigeze agaragaza agahinda bibwiraga ko ari bugaragaze. Yarabitegereje, aravuga ati: 
“Iyo ndwara si iyo kumwica, ahubwo ni iyo guhimbarisha Imana no gutuma Umwana 



w’Imana ahimbazwa.” Hanyuma Yesu asibira kabiri aho yari ari. Uku gutinda kwabereye 
abigishwa be urujijo. Baratekerezaga bati: Mbega uburyo kujya muri uwo muryango byari 
kuwuhumuriza! Abigishwa bari bazi neza uburyo Yesu yakundaga uwo muryango w’i 
Betaniya, maze bituma batangazwa n’uko adahise agira icyo akora ku butumwa bwavugaga 
ngo: “Uwo ukunda ararwaye.” {UIB 355.4} 

Muri iyo minsi ibiri Kristo yasaga n’uwirengagije ubwo butumwa kuko atongeye kuvuga 
ibyerekeye Lazaro. Byatumye abigishwa ba Yesu batekereza ibyerekeye Yohana 
Umubatiza, wabaye integuza ya Yesu. Bajyaga bibaza impamvu Yesu, wari ufite 
ubushobozi bwo gukora ibitangaza bikomeye, yemeye ko Yohana ahera mu nzu y’imbohe, 
ndetse agapfa urupfu rubi. Ni iki cyatumye Yesu atarwana ku buzima bwa Yohana kandi 
yari abifitiye ubushobozi? Iki kibazo cyakunze gusubirwamo kenshi n’Abafarisayo 
bakagikoresha nk’igihamya kitagishwa impaka bahakana ko Yesu Atari Umwana w’Imana. 
Umukiza yari yaraburiye abigishwa be ko bazahura n’ibigeragezo, ibihombo no gutotezwa. 
Mbese yashoboraga kubahana mu bigeragezo? Bamwe bageze aho bibaza niba bataribeshye 
ku murimo yaje gukora. Bose bari bahagaritse umutima cyane. {UIB 355.5} 

Hashize iminsi ibiri bategereje, Yesu yabwiye abigishwa be ati: “Dusubire i Yudaya.” 
Abigishwa bibajije impamvu yategereje iminsi ibiri yose ngo abone kujya i Yudaya. 
Intekerezo zabo zuzuye ubwoba bw’ibishobora kuba kuri Yesu ndetse no kuri bo ubwabo. 
Inzira bari bagiye kunyuramo bayibonagamo akaga gusa. Babwiye Yesu bati: “Mwigisha, 
amambere Abayuda bashatse kuhaguterera amabuye none usubiyeyo?” Yesu yarabasubije 
ati: “Mbega umunsi ntugira amasaha cumi n’abiri?” Nyoborwa na Data, kandi kuko nkora 
ibyo ashaka, ubuzima bwanjye buratekanye. Amasaha yanjye cumi n’abiri y’umunsi ntabwo 
ararangira. Ngeze mu masaha aheruka umunsi wanjye; kandi umwanya wose w’iki gihe 
gisigaye, ndarinzwe. {UIB 356.1} 

Yakomeje ababwira ati, „Ugenda ku manywa ntasitara kuko haba habona.” Ukora ibyo 
Imana ishaka, akagendera mu nzira Imana yashyizeho, ntashobora gusitara cyangwa kugwa. 
Umucyo wa Mwuka muyobozi w’Imana amwereka neza inshingano ye, akamuyobora mu 
nzira itunganye kugeza arangije umurimo we. „Ariko ugenda nijoro arasitara kuko haba 
hatabona.” Ugendera mu nzira yihitiyemo, aho Imana itamuhamagariye kujya, azasitara. Ku 
muntu nk’uwo, umunsi umubera ijoro, kandi aho yaba ari hose, ntazagira umutekano. {UIB 
356.2} 

“Avuze atyo aherako arababwira ati: ‘Incuti yacu Lazaro irasinziriye, ariko ngiye 
kumukangura.” ‘Incuti yacu Lazaro irasinziriye.’ Mbega uburyo ayo magambo akora ku 
mutima! Mbega uburyo yari yuzuye impuhwe! Ubwo batekerezaga ingorane Umwigisha 
wabo yendaga guhura na zo abitewe no kujya i Yerusalemu, abigishwa ba Yesu bari bari 



hafi kwibagirwa burundu uwo muryango w’i Betaniya wari mu cyunamo. Nyamara kuri 
Kristo we si ko byari biri. Abigishwa bumvise bigaye cyane. Bari babanje gucibwa intege 
n’uko Yesu atihutiye kugira icyo akora kubyo yari yabwiwe. Bari babanje kwibwira ko Yesu 
adakunda Lazaro na bashiki be nk’uko babitekerezaga, kubera ko aba yarihutiye n’intumwa 
yoherejwe na bashiki ba Lazaro. Ariko amagambo Yesu yavuze ati: ‘Incuti yacu irasinziriye’ 
yakanguye intekerezo nzima mu bigishwa ba Yesu. Bemeye badashidikanya ko Yesu 
atigeze yibagirwa incuti ze ziri mu bihe by’umubabaro. (UIB 356.3} 

’ Abigishwa baramubwira bati, ‘Databuja, niba asinziriye azakira. ’ Nyamara Yesu yavugaga 
iby’urupfu rwa Lazaro, ariko bo batekereza yuko avuze gusinzira kw’ibitotsi.’ Kristo 
yagaragaje ko urupfu rw’abana be bamwizera rumeze nk’ibitotsi. Ubuzima bwabo 
buhishanywe na Kristo mu Mana, kandi kugeza igihe impanda iheruka izavuga, abapfa 
basinzirira muri We. {UIB 356.4} 

’ Yesu ni ko kuberurira ati: « Lazaro yarapfuye.» Nanjye nezerewe ku bwanyu kuko ntari 
mpari, kugira ngo noneho mwizere. Nimuze tujye aho ari.’ Toma yabonaga ko Umwigisha 
wabo najya i Yudaya aribuze kwicwa; ariko Toma yarikomeje maze abwira abigishwa 
bagenzi be ati: ‘Natwe tugende dupfane na we.’ Yari azi neza uburyo Abayahudi bangaga 
Kristo. Wari umugambi w’Abayahudi kugambanira Yesu ngo yicwe, ariko uyu mugambi 
ntiwari waragezweho kubera ko igihe cye cyari kitararangira. Muri iki gihe Yesu yari 
akirinzwe n’abamarayika bo mu ijuru; ku buryo no mu turere tw’i Yudaya aho Abafarisayo 
bateguriraga uburyo bwo kumufata ngo bamwice, aho naho ntiyashoboraga kugira icyo aba. 
{UIB 356.5} 

Abigishwa batangajwe n’amagambo ya Yesu ubwo yavugaga ati: ‘Lazaro yarapfuye. 
Nanjye nezerewe ku bwanyu kuko ntari mpari.’ Mbese Yesu yaba yaranze kujya kureba 
incuti ze zari mu byago bikomotse ku bushake bwe? Mu bigaragara Mariya na Marita na 
Lazaro wari urembye cyane bari bonyine. Nyamara mu by’ukuri ntibari bonyine. Kristo 
yitegerezaga ibyababagaho byose, kandi na nyuma y’urupfu rwa Lazaro, bashiki be bari 
bashavuye bakomezwaga n’ubuntu bwa Kristo. Yesu yitegerezaga intimba yari mu mitima 
yabo ubwo musaza wabo yarwanaga n’urupfu. Na we yashengurwaga n’agahinda kenshi 
ubwo yavugaga ati: ‘Lazaro yarapfuye.’ Nyamara Kristo ntiyatekerezaga gusa incuti ze z’i 
Betaniya; ahubwo yanitaga ku guhugura abigishwa be. Bagombaga kuzamuhagararira mu 
isi, kugira ngo imigisha y’Imana ibone uko igera ku bantu bose. Yesu yemeye ko Lazaro 
apfa kugira ngo abigishwa bahakure icyigisho. Iyo aza kumukiza indwara yari arwaye, 
igitangaza gikomeye Yesu yakoze cyagaragaje kamere ye y’ubumana nticyari gukorwa. 
{UIB 357.1} 



Iyo Kristo aza kuba aho Lazaro yari arwariye ntiyari gupfa kubera ko Satani atari 
kumugiraho ububasha. Urupfu ntirwari gushobora kumuhamya umwambi warwo kandi 
Umutangabugingo ahibereye. Bityo, Kristo yagumye kure y’aho. Yemereye umubisha 
gukoresha ububasha bwe, kugira ngo hanyuma amwirukane, amuneshe. Yemeye ko Lazaro 
atwarwa n’urupfu; yemera ko bashiki be bari bashavuye bamubona aryamye mu gituro. 
Kristo yari azi ko ubwo bitegerezaga mu maso h’umurambo wa musaza wabo, kwizera bari 
bafitiye Umucunguzi wabo kwari kugeragezwa bikomeye. Ariko yari azi ko kubera ingorane 
barimo, ukwizera kwabo kwari kumurika gufite imbaraga nyinshi. Kristo yashengurwaga 
n’agahinda bari bafite. Kuba yaratinze kuza, si uko atabakundaga cyane, ahubwo Kristo yari 
azi ko hari insinzi igomba kubonerwa Lazaro, Kristo ubwe ndetse n’abigishwa be. {UIB 
357.2} 

’ Nanjye nezerewe ku bwanyu’, kugira ngo noneho mwizere.’ Abantu bose bashaka 
gusingira ukuboko kw’Imana kuyobora abantu, igihe cyo gucika intege gukomeye, ni cyo 
gihe ubutabazi bw’Imana buba bubegereye cyane. Bazasubiza amaso inyuma maze bashime 
Uwiteka kubera igihe cy’icuraburindi banyuzemo. “Umwami Imana izi gukiza abayubaha 
ibibagerageza.” (2 Petero 2:9). Bazanyura muri buri gishuko n’ikigeragezo cyose maze 
Uwiteka abakuremo bafite ukwizera guhamye kandi bungutse byinshi. {UIB 357.3} 

Mu gutinda kujya kureba Lazaro, Kristo yari agambiriye kugaragariza impuhwe abantu bari 
bataramwakira. Yaratinze kugira ngo nazura Lazaro bishobore kubera ikindi gihamya 
abantu batizera kandi binangiye imitima, ko ari we kuzuka n’ubugingo. Ntabwo Yesu 
yifuzaga ko abantu babura ibyiringiro, abakene, intama zazimiye zo mu nzu ya Isirayeli. 
Umutima we washengurwaga no kwinangira kwabo. Kubera impuhwe ze, yagambiriye 
kubaha ikindi gihamya kibereka ko ari we ushobora gutanga ubugingo no kudapfa. Iki 
cyagombaga kuba igihamya abatambyi batashoboraga kugoreka. Iyi ni yo mpamvu yatumye 
atinda kujya i Betaniya. Iki gitangaza gikomeye cyo kuzura Lazaro, cyari icyo gushyira 
ikimenyetso cy’Imana ku murimo we no ku byo yavugaga ko ari Imana. {UIB 357.4} 

Ubwo Yesu yari mu nzira yerekeje i Betaniya, yagendaga yita ku barwayi n’abakene nk’uko 
byari akamenyero ke. Ageze mu mujyi wa Betaniya, yoherereje bashiki ba Lazaro 
ubutumwa bwo kubamenyesha ko aje. Kristo ntiyahise ajya mu nzu, ahubwo yagumye 
ahantu hatuje hafi y’inzira. Uko Abayahudi bifataga igihe babaga bapfushije incuti zabo 
cyangwa abo mu miryango yabo; ntibyari bihuje n’umwuka wa Kristo. Yumvise urusaku 
rwo kurira no kuboroga by’abantu bakodeshwaga ngo bakore uwo muhango, maze bituma 
adashaka kujya aho bashiki ba Lazaro bari muri ibyo bihe by’umuborogo. Mu baririraga 
Lazaro harimo abo muri uwo muryango, kandi bamwe muri bo bari bafite imyanya 
y’icyubahiro i Yerusalemu. Muri bo harimo abangaga Yesu urunuka. Kristo yari azi 
imigambi yabo maze bituma adahita yigaragaza. {UIB 358.1} 



Ubutumwa bwagejejwe kuri Marita rwihishwa ku buryo abari kumwe na we mu cyumba 
batashoboye kubwumva. Mariya yari yasabwe n’agahinda kenshi bituma nawe atumva ayo 
magambo. Marita yahise yihuta ajya gusanganira Umukiza, ariko Mariya yatekereje ko 
agiye ku gituro cya Lazaro maze akomeza kwicara afite agahinda ariko ataboroga. {UIB 
358.2} 

Marita yihutiye gusanganira Yesu umutima we wuzuye intekerezo zitandukanye. Yarebye 
mu maso ya Yesu abonamo impuhwe n’urukundo byari bisanzwe bimuranga. Yari Yesu 
icyizere gikomeye, ariko yatekerezaga kuri musaza akunda cyane, uwo nawe Yesu 
yakundaga. Marita yari yuzuye intimba yamushenguraga umutima bitewe n’uko Yesu atari 
yaje mbere hose, nyamara kandi yari afite ibyiringiro yuko no muri ako kanya ashobora 
kugira icyo akora kugira ngo abahumurize. Marita yaravuze ati: ‘Databuja, iyaba wari hano 
musaza wanjye ntaba yarapfuye.’ Mu muborogo w’abaririraga Lazaro, bashiki be bari 
baragiye basubira muri ayo magambo incuro nyinshi. {UIB 358.3} 

Mu mpuhwe za kimuntu n’iz’ubumana, Yesu yarebye mu maso ha Marita harangwaga 
n’agahinda no kwiheba. Ntabwo Marita yari ashoboye kumusubiriramo ibyari byabaye, 
ahubwo byose yabivuze muri aya magambo ateye impuhwe ati: “Databuja, iyaba wari hano 
musaza wanjye ntaba yarapfuye.” Ariko yitegereje mu maso h’impuhwe n’urukundo ha 
Yesu maze yongeraho ati: ‘Kandi n’ubu nzi yuko ibyo usabye Imana byose, Imana 
izabiguha.’ {UIB 358.4} 

Yesu yakomeje ukwizera kwa Marita amusubiza ati: ‘Musaza wawe azazuka.’ Igisubizo 
Yesu yatanze nticyari kigamije kwiringiza Marita impinduka y’ako kanya. Ahubwo Yesu 
yatumye ibitekerezo bya Marita birenga kuzuka kwa musaza we kw’ako kanya, maze 
abyerekeza ku gihe intungane zizaba zizutse. Ibi Yesu yabikoreye kugira ngo Marita 
ashobore kubona mu kuzuka kwa Lazaro isezerano rikomeye ry’uko intungane zose zapfuye 
zizazuka, kandi bimwizeze ko imbaraga y’Umukiza ari yo izazizura. {UIB 358.5} 

Marita yaramusubije ati: ‘Nzi yuko azazuka mu muzuko wo ku munsi w’imperuka.’ {UIB 
358.6} 

Yesu yakomeje gushaka uburyo yakebura ukwizera kwe, maze aramubwira ati: ‘Ni jye 
kuzuka n’ubugingo.’ Muri Kristo ni ho hari ubugingo bw’umwimerere, bwuzuye kandi 
butagabanyije. ‘Ufite uwo Mwana ni we ufite ubugingo.’ lYohana 5:12. Ubumana bwa 
Yesu ni ubwishingizi ku mwizera wese ko afite ubugingo buhoraho. Yesu yaravuze ati: 
‘Unyizera n’aho yaba yarapfuye azabaho, kandi umuntu wese ukiriho unyizera ntazapfa 
iteka ryose. Mbese wizeye ibyo?’ Ahangaha Kristo yerekezaga ku gihe azaba agarutse. Icyo 
gihe abantu b’intungane bapfuye bazazuka bafite umubiri udapfa naho ab’intungane bazaba 
bakiriho bazimurirwa mu ijuru badapfuye. Igitangaza Yesu yendaga gukora azura Lazaro 



mu bapfuye, cyashushanyaga umuzuko w’intungane zose zapfuye. Mu magambo ye 
n’ibikorwa bye, Kristo yahamije ko ari we ufute ubushobozi bwo kuzura abapfuye. Kristo 
ubwe wari hafi gupfira ku musaraba, yari afite imfunguzo z’urupfu, yanesheje igituro, kandi 
yahamije ubushobozi bwe n’imbaraga byo gutanga ubugingo buhoraho. {UIB 358.7} 

Ku kibazo Umukiza yabajije ati: ‘Mbese wizeye ibyo?’, Marita yarasubije ati: ‘Yee, 
Databuja, nizeye yuko uri Kristo Umwana w’Imana, ukwiriye kuza mu isi.’ Ntabwo Marita 
yasobanukiwe n’amagambo yose Kristo yavuze, ariko yahamije ko yizeye ko Kristo ari 
Imana kandi ko Kristo yashoboraga gukora icyo abona ko kimunejeje. {UIB 359.1} 

’ Amaze kuvuga atyo ajya guhamagara umuvandimwe we Mariya, aramwongorera ati: 
‘Umwigisha yaje kandi aragushaka.’ Ibi yabivuze rwihishwa, kubera ko abatambyi 
n’abatware bari biteguye gufata Yesu baramutse bamuciye urwaho. Urusaku rw’abaririraga 
Lazaro rwatumye nta wundi wumva amagambo ye. {UIB 359.2} 

Mariya abyumvise, yahagurutse vuba, maze asohoka afite ubwuzu bwinshi. Abaririraga 
Lazaro batekereje ko Mariya agiye kuririra ku gituro maze baramukurikira. Mariya ageze 
aho Yesu yari abategerereje, yapfukamye imbere ye maze amubwira n’ikiniga cyinshi ati: 
‘Iyaba wari hano musaza wanjye ntaba yarapfuye.’ Urusaku rw’abaririraga Lazaro 
rwamushenguraga umutima, ku buryo yifuzaga kuvugana n’Umukiza amagambo atuje 
biherereye. Nyamara yari azi neza ishyari n’urwango bamwe mu bari aho bari bafitiye Yesu, 
maze bituma atagaragaza umubabaro wose yari afite. {UIB 359.3} 

’ Yesu amubonye arira, n’Abayuda bazanye na bo barira, asuhuza umutima, arawuhagarika. ’ 
Yamenye ibiri mu mitima y’abari bateraniye aho bose. Yabonye ko abenshi mu bariraga mu 
buryo bwo kugaragaza agahinda, bigizaga nkana. Yari azi ko nyuma y’aho bamwe muri abo 
bagaragazaga agahinda mu buryarya, bari gutegura umugambi wo kumwica we wakoraga 
ibitangaza bikomeye ndetse bakazagambirira kwica na Lazaro yendaga kuzura. Iyo Kristo 
abishaka yari gushyira hanze uburyarya bwabo. Nyamara Kristo yirinze kubarakarira. 
Amagambo yagombaga kubabwira aberurira ukuri kose, ntiyayavuze bitewe na Mariya 
yakundaga wari umupfukamye imbere afite agahinda kenshi kandi wamwizeraga by’ukuri. 
{UIB 359.4} 

Yesu yarabajije ati: ‘Mbese mwamushyize he?’ Baramusubije bati, “Databuja, ngwino 
urebe.” Barakomezanyije bajya ku gituro. Cyari igihe cy’umubabaro mwinshi. Lazaro 
yarakundwaga cyane, kandi bashiki be bamuririraga bafite imitima ishengutse, mu gihe 
abari incuti za Lazaro bafatanyaga na bashiki be kurira. Abonye ukuntu abantu bafite 
umubabaro mwinshi, kandi abonye uburyo incuti za Lazaro zamuririraga cyane nyamara 
Umukiza w’isi ahagaze iruhande rwabo, “Yesu yararize.” Nubwo yari Umwana w’Imana, 
yari yarambaye kamere ya kimuntu kandi yababazwaga n’abafite ishavu. Umutima wa Yesu 



w’impuhwe n’imbabazi uzirikana imibabaro y’abantu. Yesu arirana n’abarira kandi 
akishimana n’abishimye. {UIB 359.5} 

Ariko Yesu ntiyarijijwe gusa n’impuhwe yari afitiye Mariya na Marita. Mu marira ya Yesu 
harimo agahinda gasumba kure agahinda k’abantu nk’uko ijuru ryitaruye isi. Kristo 
ntiyarijijwe na Lazaro kuko yari hafi kumuhamagara akava mu gituro. Ahubwo yarijijwe 
n’uko bidatinze abenshi mu baririraga Lazaro bari bagiye gucura umugambi wo kumwica 
we kandi ari we kuzuka n’ubugingo. Mbega uburyo Abayahudi batizeraga batashoboye 
gusobanukirwa neza n’icyarizaga Yesu! Abantu bamwe batashoboraga kubona ko yaterwa 
agahinda n’ikindi kitari ibyo babonaga aho, baravuze bati: “Dore ye, nimurebe uburyo 
yamukundaga!” Ariko abandi bashakaga kubiba imbuto yo kutizera mu bari aho, bavuganye 
agasuzuguro bati: “Uyu ko ahumura impumyi, ntaba yarabashije kubuza n’uyu ntapfe?” 
Niba Kristo yari afite ubushobozi bwo gukiza Lazaro, kuki yemeye ko apfa? {UIB 360.1} 

Yesu akoresheje amaso ya gihanuzi, yabonye urwango rw’Abafarisayo n’Abasadukayo. 
Yari azi ko bateguraga kumwica. Yari azi neza ko bamwe mu babonekaga ko bafite 
impuhwe, mu gihe gito bari bagiye kwikingiranira inyuma y’urugi rw’ibyiringiro n’inyuma 
y’amarembo y’umurwa w’Imana. Ibihe biruhije byari byegereje, Yesu yari hafi gukozwa 
isoni, akabambwa, ari byo byaganishaga ku kurimbuka kwa Yerusalemu, kandi muri uko 
kurimbuka nta muntu wari kuririra abapfuye. Ibyendaga kuba kuri Yerusalemu 
byagaragariraga amaso ye mu buryo bwuzuye. Yabonaga neza Yerusalemu igoswe 
n’abasirikari b’Abanyaroma. Yari azi neza ko bamwe mu baririraga Lazaro bazagwa muri 
ibyo bitero kandi ko bazapfa nta byiringiro bafite. {UIB 360.2} 

Ntabwo Yesu yarijijwe gusa n’ibyo yabonaga bigiye ko kuba. Yashengurwaga n’imibabaro 
y’ibihe byose. Yabonaga ingaruka zikomeye ziterwa no kwica amategeko y’Imana. 
Yabonye ko mu mateka y’isi, uhereye ku rupfu rwa Abeli, intambara hagati y’icyiza n’ikibi 
itigeze icogora. Yitegereje mu myaka yari imbere, yabonye imibabaro n’agahinda, amarira 
n’urupfu bizagera ku bantu. Umutima we washenguwe n’umubabaro w’umuryango 
w’abatuye isi b’ibihe byose kandi bo mu bihugu byose. Umubabaro ukomeye 
w’inyokomuntu yacumuye washenguye umutima we, maze ubwo yifuzaga cyane 
kubaruhura umubabaro wabo wose, isoko ye y’amarira yarasandaye. {UIB 360.3} 

“Yesu yongera gusuhuza umutima, agera ku gituro.” Lazaro yari aryamishijwe mu mva yari 
ifukuye mu rutare kandi yari ikingishijwe igitare kinini. Kristo ahageze yarababwira ati: 
“Nimukureho igitare.” Marita yatekereje ko ashaka kureba umurambo wa musaza we gusa, 
maze arabangira ababwira ko Lazaro amaze mu gituro iminsi ine kandi ko yari yatangiye 
kunuka. Aya magambo Marita yavuze mbere yuko Lazaro azurwa, yatumye abanzi ba Yesu 
badashobora kugira urwitwazo rwo kuvuga ko habaye uburiganya muri icyo gitangaza. Mu 



bihe byari byarashize, Abafarisayo bari barakwije ibinyoma ku byerekeranye n’ibitangaza 
bikomeye cyane byo kwigaragaza kw’imbaraga y’Imana. Igihe Yesu yazuraga umukobwa 
wa Yayiro, yari yaravuze ati: “Umwana ntiyapfuye ahubwo arasinziriye.” Mariko 5:39. 
Kubera ko uwo mwana yari yarwaye akanya gato kandi akazurwa akimara gupfa, 
Abafarisayo bavuze ko atari yigeze apfa; kandi ko na Yesu ubwe yivugiye ko yari asinziriye. 
Bari baragerageje kwerekana ko Kristo adashobora gukiza indwara, ko ahubwo hari 
amakabyankuru mu bitangaza bye. Ariko ubwo yazuraga Lazaro, nta muntu n’umwe 
washoboraga guhakana ko Lazaro atari yapfuye. {UIB 360.4} 

Iyo Imana iri hafi kugira umurimo ikora, Satani ashaka uwo yihangamo kugira ngo 
abangamire uwo murimo. Yesu yaravuze ati: “Nimukureho igitare.” Mukore ibishoboka 
byose mutegure inzira kugira ngo nkore umurimo. Ariko kamere ya Marita yo kudata igihe 
no guhutiraho yarigaragaje. Ntabwo yashakaga ko umubiri wa musaza we wari watangiye 
kubora ushyirwa ahagaragara. Umutima w’umuntu ntabwo ujya wihutira gusobanukirwa 
n’amagambo ya Kristo, kandi Marita ntiyari yashoboye kumva neza ubusobanuro nyakuri 
bw’isezerano rya Yesu. {UIB 361.1} 

Kristo yacyashye Marita, nyamara akoresha amagambo yuzuye kwiyoroshya. Yaramubwiye 
ati: “Sinakubwiye nti ‘ Niwizera uri bubone ubwiza bw’Imana’?” Kuki washidikanya 
ubushobozi bwanjye? Kuki utekereza ibihabanye n’ibyo nsaba? Wumve ijambo ryanjye. 
Niwizera uri bubone ikuzo ry’Imana. Ibisanzwe bidashoboka ntibibasha kubera inzitizi 
umurimo wa Nyirubushobozi bwose. Gushidikanya no kutizera bigaragaza kuticisha bugufi. 
Kwizera amagambo ya Kristo udashidikanya niko kwicisha bugufi nyakuri, no kwitanga 
byimazeyo. {UIB 361.2} 

Yesu ati: “Nimukureho igitare.” Kristo yashoboraga kuba yarategetse igitare kuvaho, kandi 
cyari kumvira ijwi rye. Yashoboraga gutegeka abamarayika bari iruhande rwe kubikora. 
Kubw’itegeko rye, ibiganza bitagaragariraga amaso y’abantu byari gukuraho igitare. 
Nyamara cyagombaga kuvanwaho n’amaboko y’abantu. Muri ubwo buryo, Kristo yashatse 
kwerekana ko abantu bakwiye gukorana n’Imana. Ibyo amaboko y’abantu ashobora gukora, 
si ngombwa ko ari Imana ibikora. Imana ntiyirengagiza inkunga y’umuntu. Imana imutera 
imbaraga kandi uko akoresha imbaraga n’ubushobozi yahawe Imana ifatanya nawe. {UIB 
361.3} 

Itegeko rya Yesu ryarumviwe, igitare gikurwaho. Maze ibintu byose bikorerwa mu mucyo 
kandi ahagaragara. Abantu bose bahawe amahirwe yo kwibonera ko nta buriganya buri 
bukorwe. Umurambo wa Lazaro wari uryamishijwe mu mva ifukuye mu rutare, ikonje kandi 
icuze umwijima w’urupfu. Urusaku rwose rw’abaririraga Lazaro rwaracecetse. Abantu bose 



baratangaye kandi bafite amatsiko, bahagarara iruhande rw’imva bategereje kureba ikigiye 
gukurikiraho. {UIB 361.4} 

Kristo yahagaze iruhande rw’igituro atuje. Abari aho bose bagize ituza ryinshi. Kristo 
yegera imva, arararama areba mu ijuru, aravuga ati: ‘Data, ndagushimye kuko unyumvise.’ 
Mbere yaho gato, abanzi ba Kristo bari baramureze ko gutuka Imana, ndetse bari 
baratoraguye amabuye ngo bamutere kubera ko yavuze ko ari Umwana w’Imana. 
Bamuregaga ko akora ibitangaza abiheshejwe n’imbaraga za Satani. Ariko ahangaha Kristo 
yavuze ko Imana ari Se, kandi ahamya adashidikanya ko ari Umwana w’Imana. {UIB 
361.5} 

Mu byo yakoraga byose, Kristo yari afatanyije na Se. Igihe cyose yakunze kugaragaza ko 
ntacyo yakoraga kubwe; yabashije gukora ibitangaza byose abishobojwe no kwizera no 
gusenga. Kristo yifuzaga ko abantu bose bamenya isano iri hagati ye na Se. Yaravuze ati: 
‘Data, ndagushimye kuko unyumvise. Ubwanjye nari nzi yuko unyumva iteka, ariko 
mbivugiye ku bw’abantu bangose, ngo bizere yuko ari wowe wantumye.’ Iki gihe, 
abigishwa ndetse n’abantu bari aho bagombaga guhabwa igihamya kidasubirwaho ku 
bijyanye n’isano iri hagati ya Kristo n’Imana. Bagombaga kugaragarizwa ko ibyo Kristo 
avuga atari ibinyoma. {UIB 361.6} 

‘Amaze kuvuga ibyo, arangurura n’ijwi rirenga ati: ‘Lazaro, sohoka.’ Ijwi rye ryumvikana 
neza kandi rikomeye, ryinjiye mu matwi y’uwari wapfuye. Ubwo Yesu yavugaga, imbaraga 
y’ubumana yarabagiraniye mu bumuntu bwe. Mu maso he hamurikirwaga n’ikuzo 
ry’Imana, maze abantu babonamo igihamya cy’imbaraga ze. Abantu bose bahanze amaso 
ku munwa w’igituro. Bose bateze amatwi ngo bumve ijwi rituje. Abantu bose bari bafite 
amatsiko menshi bategereje bihanganye, kugira ngo barebe niba kokoYesu ari Umwana 
w’Imana, cyangwa ngo bamuvaneho ibyiringiro byabo. {UIB 362.1} 

Muri cya gituro gituje habayemo kunyeganyega, maze uwari wapfuye ahagarara ku 
muryango w’igituro. Ashatse gutambuka abibuzwa n’imyenda yari azingazingiwemo maze 
Kristo abwira abantu bari batangaye cyane ati: ‘Nimumuhambure mumureke agende.’ Na 
none kandi bongeye kwerekwa ko umuntu akwiriye gufatanya umurimo n’Imana. Umuntu 
akwiriye gukorera undi. Lazaro ahamurwaho ya myambaro maze ahagarara imbere y’abari 
bateraniye aho. Ntabwo yari ameze nk’ukirutse uburwayi nta mbaraga afite mu maguru 
kandi adashinga, ahubwo yari ahagaze akomeye afite imbaraga za gisore. Mu maso he 
harabagiranaga ubwenge n’urukundo yari afitiye Umukiza. Yikubise imbere ya Yesu 
aramuramya. {UIB 362.2} 

Ababirebaga babanje guceceka bumiwe. Hanyuma hakurikiyeho ibirori bitagira uko bisa 
byo kwishima no gushima Imana. Bashiki ba Lazaro bakiriye musaza wabo azutse ari 



nk’impano bahawe n’Imana, maze n’amarira batewe n’ibyishimo bashima Umukiza cyane. 
Ariko igihe abo bakobwa na musaza wabo Lazaro n’incuti zabo bari bateranye mu byishimo, 
Yesu yarasohotse aragenda. Ubwo bashakaga aho Umutangabugingo agiye, ntibashoboye 
kumubona. {UIB 362.3} 



IGICE CYA 59 - UBUGAMBANYI BW’ABATAMBYI 


(Iki gice gishigiye kuri Yohana 11:47-54) 

I Betaniya hari cyane hafi y’i Yerusalemu ku buryo inkuru yo kuzuka kwa Lazaro yahise 
igera mu murwa. Abategetsi b’Abayahudi bamenye iyo nkuru babibwiwe n’abatasi babo 
bari barabonye Yesu akora icyo gitangaza. Urukiko rukuru rw’Abayahudi rwahise ruterana 
kugira ngo bafate umwanzuro w’icyo bakwiye gukora. Kristo yari yamaze kwerekana ku 
mugaragaro ko yanesheje urupfu n’ikuzimu. Icyo gitangaza gikomeye cyari ikimenyetso 
kiruta ibindi Imana yahaye abantu, cyerekana ko yohereje Umwana wayo mu isi kugira ngo 
abazanire agakiza. Cyari igikorwa cyo kwerekana imbaraga y’Imana kandi cyari gihagije 
kwemeza umuntu wese washyiraga mu gaciro kandi ufite ibitekerezo bizima. Abantu benshi 
mu babonye kuzuka kwa Lazaro byabateye kwizera Yesu. Nyamara urwango abatambyi bari 
bafitiye Yesu rwariyongereye. Bari baranze kwemera ibihamya byose bito byerekana 
Ubumana bwe maze babonye iki gitangaza gishya barushaho kurakara. Lazaro yari 
yarazuwe ku manywa y’ihangu, kandi bibera imbere y’abahamya benshi. Nta buryo na 
bumwe bwo guhakana igihamya nk’icyo bwashoboraga kubaho. Kubera iyo mpamvu 
urwango rw’abatambyi rwarushijeho gukomera. Bahise bamaramaza gushyira iherezo ku 
murimo wa Kristo. {UIB 363.1} 

Nubwo Abasadukayo batemeraga Kristo, nta bugome bari bamufitiye nk’Abafarisayo. 
Urwango rwabo rwari rutaraba rwinshi, ariko noneho na bo bari bahagurutse rwose. Ntabwo 
bizeraga ko uwapfuye ashobora kuzuka. Bakoreshaga ibyo bitaga ubumenyi, maze 
bakavuga ko bidashoboka ko umubiri wapfuye ushobora kongera kubaho. Nyamara 
bikomotse ku magambo make yavuzwe na Yesu, inyigisho zabo zari zahindutse ubusa. 
Beretswe ko badasobanukiwe n’Ibyanditswe kandi ko batazi imbaraga y’Imana. 
Ntibashoboraga kubona uburyo bwo gusibanganya icyigisho icyo gitangaza cyasize mu 
mitima y’abantu. Byashobokaga bite ko abantu basiga Uwashoboye kuzura abapfuye? 
Impuha z’ibinyoma zarakwirakwijwe nyamara igitangaza cyakozwe nticyashoraga 
guhakanwa, kandi ntibari bazi uburyo basibanganya ibyo cyasize mu bantu. Kugeza icyo 
gihe Abasadukayo ntibari barigeze bashyigikira umugambi wo kwica Yesu. Nyamara 
Lazaro amaze kuzuka, bemeje ko kwica Yesu ari byo byonyine byahagarika inyigisho zo 
kubavuguruza Yesu yigishaga ashize amanga. {UIB 363.2} 

Abafarisayo bizeraga umuzuko, bityo babonaga ko iki gitangaza ari igihamya cy’uko 
Mesiya ari hamwe nabo ariko mbere hose bari bararwanyije umurimo wa Kristo. Guhera 
mbere hose bari baranze Yesu kubera ko yashyize ahagaragara imigirire yabo yuzuye 
uburyarya. Yari yaratwikuruye igikingirizo cy’imihango ikomeye bakoraga bahisha ingeso 
zabo mbi. Iyobokamana itunganye Kristo yigishaga yari yaraciriyeho iteka uburyo 




biyerekanaga ko ari intungane. Bari bafite inyota yo kwihorera kubera uburyo yabacyahaga 
cyane. Bari baragerageje kumutera kugira ngo icyo avuga cyangwa akora kibahesha urwaho 
rwo kumwica. Incuro nyinshi bari barashatse kumutera amabuye, ariko akagenda rwihishwa, 
bakamubura. {UIB 363.3} 

Ibitangaza Yesu yakoze ku munsi w’Isabato byose byari ibyo gufasha abari mu kaga, ariko 
Abafarisayo bari barashatse kumucira urwo gupfa nk’umuntu utubahiriza Isabato. Bari 
baragerageje guhagurutsa abo mu ishyaka rya Herodi ngo bamurwanye. Bagaragaje ko Yesu 
ashaka kwimika ubwami buhanganye n’ubwabo maze bajya inama nabo y’uburyo bamwica. 
Kugira ngo batume Abanyaroma bamurwanya, bari baragaragaje ko ashaka gukuraho 
ubutegetsi bwabo. Bari baragerageje inzira zose zo kumubuza kwireherezaho abantu ariko 
ibyo bakoze byose ntibyabahiriye. Imbaga y’abantu babonye ibikorwa bye by’impuhwe 
kandi bakumva inyigisho ze nzima kandi zitunganye bari bazi ko ibikorwa bye n’amagambo 
ye atari iby’umuntu wica Isabato kandi agatuka Imana. Ndetse n’abasirikare bari boherejwe 
n’Abafarisayo bagezeyo batwarwa n’amagambo ye maze ntibashobora kumufata. 
Abayahudi bayobewe icyo bakora maze batanga itegeko ko umuntu wese uzemera Kristo 
akamwizera azacibwa mu rusengero. {UIB 364.1} 

Bityo, abatambyi, abatagetsi, n’abakuru barateranye kugira ngo bajye inama maze biyemeza 
gucecekesha uwo muntu wakoraga imirimo ikomeye abantu bose batangariraga. 
Abafarisayo n’Abasadukayo bari bashyize hamwe kurusha mbere. Nubwo mbere y’icyo 
gihe batavugaga rumwe, bishyize hamwe kugira ngo barwanye Kristo. Mu nama zari 
zarabaye mbere, Nikodemu na Yosefu bari barabujije urukiko gucira Yesu ho iteka, bityo 
iyi mpamvu yatumye badatumirwa mu nama y’icyo gihe. Mu nama hari abandi bantu 
bakomeye bizeraga Yesu, ariko ntibabashije kurusha ijambo Abafarisayo b’abagome. {UIB 
364.2} 

Nyamara abari bagize urukiko bose ntibavugaga rumwe. Icyo gihe urukiko rukuru 
rw’Abayahudi ntirwari rwemewe n’amategeko. Rwabagaho ari uburyo bwo kurubererekera 
gusa. Bamwe mu bari barugize ntibemeraga igitekerezo cyo kwica Yesu. Batinyaga ko 
nibamwica bizatuma abantu bigomeka maze bigatera Abanyaroma kuzima abatambyi ibyo 
bari babatezeho ndetse bakabambura ububasha bari bafite. Abasadukayo bari bahurije 
hamwe kwanga Kristo, ariko babigiramo ubushishozi, kuko batinyaga ko Abanyaroma 
bashobora kubambura umwanya w’icyubahiro bari bafite. {UIB 364.3} 

Muri uru rukiko rwari ruteranijwe no gutegura uburyo bwo kwica Yesu, hari Umuhamya 
wari warumvise amagambo yo kwikuza ya Nebukadineza, Umuhamya wabonye ibirori 
bikomeye bya Berushaza byo kuramya ibigirwamana, kandi uwo muhamya yari i Nazareti 
ubwo Kristo yeruraga ko ari Uwasizwe. Uyu Muhamya yumvishaga abo bayobozi ibyo bari 



gukora. Ibyabayeho byose mu mibereho ya Kristo byanyuze imbere yabo ku buryo 
bugaragara maze bibatera ubwoba. Bibutse ibyabereye mu rusengero igihe Yesu akiri 
umwana w’imyaka cumi n’ibiri yahagararaga imbere y’abaminuje mu mategeko, akababaza 
ibibazo byabatangaje. Igitangaza cyari cyakozwe cyari igihamya cyerekana ko Yesu ari 
Umwana w’Imana. Ibyanditswe mu Isezerano rya Kera bivuga kuri Kristo byanyuze mu 
ntekerezo zabo babisobanukirwa neza. Abo batware bagize ubwoba kandi bahagarika 
umutima maze barabazanya bati: ‘Tugire dute?’ Habayeho kutavuga rumwe mu rukiko. 
Kubw’umurimo wa Mwuka Muziranenge, abatambyi n’abakuru ntibashoboraga 
gucecekesha ibyo umutima wabemezaga ko bariho barwanya Imana. {UIB 364.4} 

Mu gihe abagize urukiko bageze aho bayobewe icyo bakora, Kayafa wari umutambyi 
mukuru yarahagurutse. Kayafa yari umuntu w’umwirasi kandi w’umugome, yarakabyaga 
kandi ntiyihanganire abandi. Mu bagize umuryango wa Kayafa, harimo Abasadukayo 
b’abirasi, b’abanyamwaga,, batagira icyo baha agaciro, buzuye imigambi mibi n’ubugome, 
kandi ibi byose babitwikirizaga ikanzu yo kugaragaza ko ari intungane. Kayafa yari yarize 
ubuhanuzi, kandi nubwo atari azi ubusobanuro bwabwo nyakuri, yavuganye ubutware 
bukomeye kandi akomeje ati: ‘Nta cyo muzi. Mbese ntimutekereza yuko ari byiza ku bwacu, 
ko umuntu umwe yapfira abantu kuruta ko ubwoko bwose bwarimbuka?’ Umutambyi 
mukuru yavuze ko Yesu agomba kwicwa nubwo ari umuziranenge. Yesu yari 
ababangamiye, kuko yireherezagaho abantu bigatuma ububasha bw’abatambyi n’abakuru 
bugabanuka. Yesu yari umuntu umwe gusa; bityo byari byiza rero ko yapfa kuruta ko 
ubutegetsi bw’abakuru bwatakaza imbaraga. Iyo abantu baza gutakaza icyizere bari bafite 
mu bayobozi babo, ubutegetsi bwabo bwari kurimbuka. {UIB 364.5} 

Kayafa yabumvishije ko nyuma y’icyo gitangaza abayoboke ba Yesu bashoboraga 
kwigomeka. Yaravuze ati: ‘Ni biba bityo Abanyaroma bazaza bafunge urusengero rwacu, 
bavaneho amategeko yacu, maze baturimbure nk’ishyanga. Mbese ubuzima 
bw’Umunyagalilaya bufite gaciro ki ubugereranyije n’ubuzima bw’ishyanga ryose? Niba 
abangamiye imibereho myiza y’ishyanga rya Isirayeli, mbese kumukuraho si ugukorera 
Imana umurimo? Ni byiza ko umuntu umwe yapfa kuruta ko ubwoko bwose bwarimbuka. 
{UIB 365.1} 

Igihe yavugaga ko umuntu umwe akwiye gupfira ubwoko bwose, Kayafa yagaragaje ko hari 
ibyo azi ku buhanuzi, nubwo byari ku rugero ruto. Ariko Yohana we, mu buryo avuga iyi 
nkuru asobanura iby’ubwo buhanuzi maze akerekana ubusobanuro bwabwo bwagutse kandi 
bwimbitse. Yohana aravuga ati: ‘Ariko si ubwo bwoko bwonyine, ahubwo ni ukugira ngo 
abana b’Imana batatanye abateranirize hamwe.’ Mbega uburyo Kayafa w’umwirasi 
yahamije ibyerekeye umurimo w’Umukiza ariko atabizi! {UIB 365.2} 



Kayafa akoresheje iminwa ye, uku kuri kw’ingenzi yaguhinduye ibinyoma. Umurongo 
yagenderagaho wari ushingiye ku ihame ryakomotse mu gipagani. Mu bapagani, imyizerere 
mibi y’uko umuntu umwe yagombaga gupfira inyokomuntu, yari yaratumye bajya batanga 
abantu ho ibitambo. Bityo rero Kayafa yashakaga ko Yesu yatambwa kugira ngo ubwoko 
bwacumuye bukire, budakize ibyaha, ahubwo bugakirira mu byaha kugira ngo bakomeze 
kubaho mu byaha. Mu mitekerereze ye, Kayafa yashakaga gucecekesha abashoboraga 
kwivovota bavuga ko nta cyaha babonanye Yesu gikwiriye kumwicisha. {UIB 365.3} 

Muri uru rukiko, abanzi ba Kristo bari barakozwe ku mutima rwose. Mwuka Muziranenge 
yari yarageze ku mitima yabo. Nyamara Satani yaharaniye kubigarurira. Yabakanguriye 
kuzirikana ingorane bahuye na zo kubera Kristo. Anabereka ko Kristo atigeze aha agaciro 
ubutungane bwabo. Kristo yaberetse ubutungane bwo ku rwego rwo hejuru cyane, ubwo 
abantu bose bifuza kuba abana b’Imana bagomba kugira. Ntiyitaye ku migirire ndetse 
n’imihango yabo, ahubwo yararikiye abanyabyaha kujya ku Mana nk’Umubyeyi ugira 
impuhwe, nta wundi banyuzeho, maze bakayibwira ibyo bifuza. Bityo, ukurikije intekerezo 
zabo, babonaga ko Yesu avanyeho ubutambyi. Yesu yari yaranze kwemera inyigisho 
zatangwaga mu mashuri y’abigisha babo bakomeye. Yari yarashyize ahagaragara imikorere 
mibi y’abatambyi, kandi yari yarashenye ukwemerwa kwabo muri rubanda. Yari yaratumye 
inyigisho n’imihango byabo bivugwa nabi, kuko yavuze ku mugaragaro ko nubwo 
baziririzaga amategeko y’imihango bayitayeho cyane, bari barahinduye ubusa amategeko 
y’Imana. Izo ntekerezo zose Satani yazishyize mu mitima yabo. {UIB 365.4} 

Satani yabumvishije ko bagomba kwica Yesu kugira ngo bashobore kugumana ubutegetsi 
bwabo. Bakurikije iyi nama ya Satani. Batekerezaga ko kuba barashoboraga gutakaza 
ubutegetsi bwabo ari impamvu ihagije kugira ngo bagire icyemezo bafata. Uretse bake muri 
bo batatinyutse gushyira kugaragaza ibitekerezo byabo, abagize urukiko rukuru 
rw’Abayahudi bakiriye amagambo ya Kayafa nk’amagambo aturutse ku Mana. Muri iyo 
nama habaye gutuza, kutumvikana birahagarara. Biyemeje ko nibongera guca Kristo urwaho 
bazahita bamwica. Mu kwanga igihamya kibemeza ko Yesu ari Imana, aba batambyi 
n’abakuru bikingiraniye mu mwijima w’icuraburindi. Bari birunduriye mu maboko ya 
Satani, bemera ko abayobora ku manga y’irimbukiro ry’iteka. Nyamara bari buzuwe no 
kwishuka ku buryo bumvaga baguwe neza. Biyumvagamo ko bakunda igihugu cyabo, kandi 
ko baharanira kukivana mu kaga. {UIB 366.1} 

Nyamara abagize urukiko rukuru rw’Abayahudi batinye gufatira Yesu ingamba zihutiyeho, 
kugira ngo abantu badafatwa n’uburakari maze ibibi bifurizaga Yesu bikaba ari bo bigwira. 
Ibyo byatumye urukiko rutinda gushyira mu bikorwa umwanzuro rwari rwafashe. Umukiza 
yari azi neza ubugambanyi bw’abatambyi. Yari azi ko bashaka kumwica kandi ko bidatinze 
bazasohoza umugambi wabo. Ariko ntibyari ngombwa kuri we kwihutisha icyo gikorwa 



kibi, ni cyo cyatumye ava muri ako karere ajyana n’abigishwa be. Muri ubwo buryo, 
akoresheje urugero rwe bwite Yesu yongeye gushimangira amabwiriza yari yarahaye 
abigishwa be agira ati: ‘Nibabarenganiriza mu mudugudu umwe muzahungire mu wundi.’ 
(Matayo 10:23). Hari hakiri uturere twinshi tugomba gukorerwamo kugira ngo abantu 
bakizwe; kandi uretse gusa igihe byari kuba ngombwa ko bagaragaza ubudahemuka ku 
Mana, abakozi b’Imana ntibagombaga gushyira ubuzima bwabo mu kaga. {UIB 366.2} 

Yesu yari amaze imyaka itatu ari mu murimo yakoreraga abatuye isi. Yabahaye urugero rwo 
kwitanga n’ubugwaneza butikanyiza. Bose bari bazi imibereho ye izira amakemwa, 
imibereho yo kubabazwa no kwitanga. Nyamara icyo gihe gito cy’imyaka itatu gusa, ni cyo 
ab’isi bashoboraga kwihanganira kubana n’Umucunguzi wabo. {UIB 366.3} 

Imibereho ya Yesu yari yarabaye iyo gutotezwa no gutukwa. Yirukanywe i Betelehemu 
n’umwami wamugiriye ishyari, yanzwe na bene wabo b’i Nazareti, yaciriwe urwo gupfa i 
Yerusalemu nta kibi yakoze, ariko We n’abayoboke be bake b’indahemuka babonye 
ubuhungiro bw’igihe gito mu mujyi w’ahandi. Yesu washengurwaga iteka n’imibabaro 
y’abantu, Yesu wakizaga abarwayi, agahumura impumyi, agakiza ibiragi n’ibipfamatwi, 
akagaburira abashonje kandi agakomeza abababaye, yirukanwe mu bo yari yarakoreye 
kugira ngo abakize. Yesu wagenze hejuru y’amazi, agacecekesha umuraba, Yesu wirukanye 
abadayimoni maze bakagenda bahamya ko ari Umwana w’Imana, Yesu wazuye abapfuye, 
akareshyeshya abantu ibihumbi byinshi amagambo ye yuzuye ubwenge, ntiyashoboye 
kugera ku mitima y’abari baragizwe impumyi n’urwikekwe n’urwango ndetse bakinangira 
bakanga kwakira umucyo. {UIB 366.4} 



IGICE CYA 60 - ITEGEKO RY’UBWAMI BUSHYA 


(Iki gice gishingiye muri Matayo 20:20-28; Mariko 10:32-45; Luka 18:31-34). 

Igihe cya Pasika cyari cyegereje, maze Yesu asubira i Yerusalemu. Umutima we wari 
wuzuye amahoro akomoka ku kunga ubumwe n’ubushake bwa Se, maze agendana ubwuzu 
yerekeje aho yagombaga kwitangaho igitambo. Ariko abigishwa be buzuwe n’amayobera, 
gushidikanya n’ubwoba. Umukiza yabagiye imbere; maze baratangara, bamukurikira bafite 
ubwoba. {UIB 367.1} 

Kristo yongera guhamagara abigishwa be cumi na babiri, maze ababwira yeruye kuruta 
mbere ibyerekeye uko azagambanirwa kandi akababazwa. Yaravuze ati: ‘Dore turazamuka 
tujye i Yerusalemu, kandi ibyanditswe n’abahanuzi byose bizasohora ku Mwana w’umuntu. 
Azagambanirwa mu bapagani, azashinyagurirwa, bazamukoza isoni bamucire amacandwe, 
kandi nibamara kumukubita imikoba bazamwica, maze ku munsi wa gatatu azazuka. Ariko 
ntibagira icyo bamenya muri ibyo, kuko ayo magambo bari bayahishwe, ntibamenya ibyo 
babwiwe.’ Mbese mbere y’aho ntibari baramamaje ahantu hose ko ‘Ubwami bw’ijuru buri 
hafi’? Mbese Kristo ubwe ntiyari yarasezeranye ko benshi bazicarana na Aburahamu na 
Isaka na Yakobo mu bwami bw’Imana? Mbese ntiyari yarasezeraniye abasize ibyabo ku 
bwe ko bazongerwa ibirutaho incuro ijana muri ubu buzima kandi bakazahabwa umurage 
mu bwami bwe? {UIB 367.2} 

Mbese ntiyari yarahaye abigishwa be isezerano ryihariye ko bazahabwa imyanya 
y’icyubahiro mu bwami bwe, ko bazicara ku ntebe bagacira imanza imiryango cumi n’ibiri 
ya Isirayeli? Ndetse n’ubu yari amaze kubabwira ko ibyanditswe mu buhanuzi byose 
bimwerekeyeho bigomba gusohora. Mbese abahanuzi ntibari baravuze ibyerekeye ikuzo 
ry’ingoma ya Mesiya? Ufatiye kuri ibi bitekerezo, amagambo ya Yesu yerekeye 
kugambanirwa, kubabazwa ndetse no kwicwa yababereye urujijo n’icuraburindi. Bizeraga 
ko nubwo haba ingorane zimeze zite ubwami bwari bugiye kwimikwa. {UIB 367.3} 

Yohana mwene Zebedayo, yari umwe mu bigishwa babiri babanje gukurikira Yesu. We 
n’umuvandimwe we Yakobo bari babaye bamwe mu bagize itsinda rya mbere ry’abasize 
byose kubera umurimo wa Kristo. Bari barishimiye gusiga umuryango n’incuti kugira ngo 
babane na Yesu; bari baragendanye nawe, baganira na We; bari barabanye na We 
ahiherereye ndetse no mu ruhame rw’abantu. Yari yarabamaze ubwoba, abakura mu kaga, 
yoroshya imibabaro yabo, abamara intimba, kandi yari yarabigishanyije impuhwe no 
kwihangana kugeza ubwo imitima yabo yabaye nk’iyomatanye n’uwe, maze mu rukundo 
rwinshi bari bamufitiye bifuje cyane kuba hafi ya Kristo mu bwami bwe. Mu bihe byose 
byashobokaga, Yohana yicaraga iruhande rw’Umukiza, kandi na Yakobo na we yifuzaga 
guhora iruhande rwa Yesu. {UIB 367.4} 



Nyina wa Yohana na Yakobo, na we yari umuyoboke wa Kristo, kandi yari yaratanganye 
ubuntu ku mutungo we yunganira Yesu. Mu rukundo rwa kibyeyi n’imigambi myiza yari 
afitiye abahungu be, yifuje cyane ko babona umwanya w’icyubahiro uhebuje indi mu bwami 
bushya. Bityo yabumvishije ko bakwiye kubisaba. {UIB 368.1} 

Bari kumwe na nyina, abo bahungu baje aho Yesu ari, basaba ko yabaha icyo imitima yabo 
yifuzaga. {UIB 368.2} 

Yesu yarababajije ati: ‘Murashaka ko mbaha iki?’ Nyina wa Yakobo na Yohana 
yaramusubije ati: ‘Tegeka ko aba bana banjye bombi bazicara mu bwami bwawe, umwe 
iburyo bwawe undi ibumoso.’ {UIB 368.3} 

Yesu yarabihanganiye ntiyacyaha ukwikunda baragagaje bashaka isumbwe kuri bagenzi 
babo. Yarebaga ibiri mu mitima yabo, amenya uko bamunambyeho. Urukundo rwabo 
ntirwari urukundo rusanzwe rwa kimuntu; nubwo rwari rwarandujwe n’isi binyuze muri abo 
bantu rwagaragariragamo, ahubwo rwakomokaga ku isoko y’urukundo rwe rukiza. 
Ntiyabacyashye, ahubwo yashatse kubahugura no kubatunganya. Yesu yarababajije ati: 
‘Mwashobora kunywera ku gikombe nzanyweraho, cyangwa kubatizwa umubatizo 
nzabatizwa?’ Bibutse amagambo akomeye yababwiye yerekezaga ku gucibwa urubanza no 
kubabazwa kwe, ariko basubije bashize amanga bati: ‘Turabishobora.’ Basanze ko ari 
icyubahiro gikomeye kugaragaza ubudahemuha bwabo biyemeza gufatanya n’Umwami 
wabo mu byagombaga kumubaho byose. {UIB 368.4} 

Yesu yarababwiye ati: ‘Koko igikombe nzanyweraho muzakinyweraho, kandi n’umubatizo 
nzabatizwa ni wo muzabatizwa namwe.’ Nyamara imbere ya Yesu hari umusaraba mu 
cyimbo cy’ubwami, iruhande rwe hari ibisambo bibiri kimwe iburyo ikindi ibumoso. 
Yohana na Yakobo na bo bagombaga gufatanya imibabaro n’Umwami wabo; umwe 
akazicishwa n’inkota; undi akazamara igihe kirekire yihanganira imiruho, gushinyagurirwa 
ndetse no gutotezwa. {UIB 368.5} 

Yesu yakomeje avuga ati: ‘Ariko kwicara iburyo bwanjye n’ibumoso si jye ubigaba, keretse 
abo Data yabiteguriye.’ Mu bwami bw’Imana, ntawe uhabwa umwanya binyuze mu 
gutonesha. Ntubonwa nk’igihembo umuntu yakoreye cyangwa ngo upfe gutangwa nta 
gishingiweho. Ahubwo ni ingaruka nziza y’imico. Ikamba no kwicara ku ntebe y’ubwami 
ni ibimenyetso byerekana urugero rwagezweho; ni ibihamya biranga abanesheje inarijye 
binyuze muri Yesu Kristo Umwami wacu. {UIB 368.6} 

Hashize igihe kirekire, ubwo Yohana yari amaze kuba isanga n’ingoyi na Kristo binyuze mu 
gufatanya imibabaro ye, Umwami Yesu yahishuriye Yohana ibikwiriye abazinjira mu 
bwami bw’Imana. Kristo yaravuze ati: ‘Unesha nzamuha kwicarana nanjye ku ntebe yanjye 



y’ubwami, nk’uko nanjye nanesheje nkicarana na Data ku ntebe ye.’ ‘Unesha nzamugira 
inkingi yo mu rusengero rw’Imana yanjye, kandi ntazasohoka ukundi, nanjye 
nzamwandikaho izina ry’Imana yanjye, .... kandi nzamwandikaho izina ryanjye rishya.’ 
(Ibyahishuwe 3:21, 12). Intumwa Pawulo yaranditse ati: ‘ Kuko jyeweho maze kumera 
nk’ibisukwa ku gicaniro, igihe cyo kugenda kwanjye gisohoye. Narwanye intambara nziza, 
narangije urugendo, narinze ibyo kwizera. Ibisigaye mbikiwe ikamba ryo gukiranuka, iryo 
Umwami wacu, umucamanza utabera azampa kuri urya munsi, nyamara si jye jyenyine, 
ahubwo ni abakunze kuzaboneka kwe bose.’ 2 Timoteyo 4: 6-8. {UIB 368.7} 

Uzahagarara iruhande rwa Kristo ni uzaba yaranyoye ku mwuka w’urukundo rwa Kristo 
rwitanga akiri ku isi. Urukundo ‘rutirarira, ntirwihimbaze,.... urukundo rudashaka ibyarwo, 
rudahutiraho, kandi ntirutekereze ikibi ku bantu.’ (1 Abakorinto 13: 4, 5) - urukundo 
rwayoboraga Yohana, nk’uko rwayoboye Umukiza rukamutera guhara byose, akabaho, 
agakora kandi akitanga kugeza gupfa, kugira ngo akize umuntu. Uyu mwuka ni wo 
wagaragariye mu mibereho ya Pawulo. Yaravuze ati: ‘Erega ku bwanjye kubaho ni Kristo;’ 
kuko imibereho ye yahishuriraga abantu Kristo. Yarongeye ati: ‘Gupfa kumbereye 
inyungu’, - inyungu kuri Kristo; urupfu ubwarwo rwari gutuma imbaraga y’ubuntu bwa 
Kristo igaragara, maze ikarehereza abantu kuri Kristo. Pawulo yarakomeje ati: ‘Kristo 
azakomeza gukuzwa n’umubiri wanjye, nubwo nabaho cyangwa nubwo napfa.’ Abafilipi 
1:21,20. {UIB 369.1} 

Igihe abandi bigishwa icumi bumvaga gusaba kwa Yakobo na Yohana bararakaye cyane. 
Buri mwigishwa wese muri bo yifuzaga umwanya usumba iyindi mu bwami bwa Yesu, 
maze bababazwa n’uko abo bigishwa babiri bamaze kubatanga amahirwe nk’ayo. {UIB 
369.2} 

Nanone ikibazo cy’ugomba kuba mukuru muri bo cyasaga n’icyongeye kuvuka, maze Yesu 
arabahamagara arababwira ati: ‘Muzi yuko abavugwa ko ari abatware b’amahanga 
bayatwaza igitugu, n’abakomeye bo muri yo bakayategeka. Ariko muri mwe si ko biri.’ 
{UIB 369.3} 

Mu bwami bwo ku isi, kugira umwanya wo hejuru bivuze kwishyira hejuru. Abantu 
baberagaho gukorera inyungu z’abategetsi babo. Kumenyekana, ubukire n’amashuri, byari 
uburyo bwinshi bwakoreshwaga n’abategetsi kugira ngo bigarurire abari munsi yabo. 
Abakomeye bagombaga gutekereza, bagafata imyanzuro, bakinezeza kandi bagategeka; 
naho aboroheje bagombaga kumvira kandi bagakorera abakomeye. Iyobokamana, nk’ibindi 
byose, ryari uburyo bw’ubutegetsi. Abantu bagombaga kwizera kandi bagakora nk’uko 
abayobozi babo babategetse. Uburenganzira bw’umuntu bwo gutekereza no gukora icyo 
yitekerereje, ntibwari bugihabwa agaciro na mba. {UIB 369.4} 



Nyamara Kristo we yimikaga ubwami bushingiye ku mahame atandukanye n’ayo. Ntabwo 
yahamagariye abantu kuza kuba abategetsi, ahubwo yabahamagariye gukorera abandi no 
kugira ngo abanyambaraga bafashe abanyantegenke. Kugira ubushobozi, imyanya ikomeye, 
impano, n’amashuri byatumaga ababifite bagira inshingano ikomeye yo gukorera bagenzi 
be. Ndetse n’abigishwa bato ba Kristo bavuzweho ngo: ‘Burya ibyo byose bibaho ku 
bwanyu.” (2 Abakorinto 4:15). {UIB 369.5} 

’ Kuko Umwana w’umuntu na we ataje gukorerwa, ahubwo yaje gukorera abandi no 
gutangira ubugingo bwe kuba incungu ya benshi.’ Ari kumwe n’abigishwa be, Kristo 
yabunganiraga mu buryo bwose kandi akabikorerera imitwaro. Yafatanyaga na bo mu 
bukene, yarigomwaga kubera bo, yagendaga imbere ya bo kugira ngo atunganye inzira zari 
ziruhije, kandi bidatinze yari hafi kurangiza umurimo we ku isi atanze ubugingo bwe. Ihame 
Kristo yakoreshaga ryari ugutera umwete abagize itorero ari ryo mubiri we. Umugambi 
n’urufatiro by’agakiza ni urukundo. Abakuru mu bwami bwa Kristo ni abakurikiza urugero 
yatanze maze bagakora nk’abashumba b’umukumbi we. {UIB 369.6} 

Amagambo ya Pawulo agaragaza neza agaciro nyakuri ndetse n’icyubahiro biranga 
imibereho ya Gikristo. Aravuga ati: ‘Nubwo kuri bose ndi uw’umudendezo, nihinduye 
imbata ya bose,’ ‘sinishakira ikinyungura ubwanjye, keretse icyungura benshi kugira ngo 
bakizwe.’ lAbakorinto 9:19; 10:33. {UIB 370.1} 

Ku byerekeranye n’umutimanama, nta muntu ukwiriye guhatwa. Nta muntu ukwiriye 
kugenga intekerezo z’undi, ngo afatire undi umwanzuro, cyangwa ngo amugenere 
inshingano agomba gusohoza. Imana iha umuntu wese umudendezo wo gutekereza, kandi 
agakurikiza ibyo yemera. ‘Umuntu wese muri twe azimurikira ibye imbere y’Imana.’ Nta 
muntu ufite uburenganzira bwo gufata imiterere ye, imikorere ye ndetse n’imitekerereze bye 
bwite ngo abishyire mu wundi. Mu bintu byose aho aho ari ngombwa kugira ihame 
rikurikizwa, ‘buri wese akwiriye kumenya adashidikanya mu mutima we.” (Abaroma 14:12, 
5). Mu bwami bwa Kristo nta gukandamiza kubamo kandi nta guhatira abandi uko bakwiriye 
kwitwara. Ntabwo abamarayika bo mu ijuru bazanwa ku isi no gutegeka, cyangwa gushaka 
icyubahiro, ahubwo baza ari intumwa zuzuye impuhwe kugira ngo bafatanye n’abantu mu 
kuzahura inyokomuntu. {UIB 370.2} 

Amahame n’amagambo biri mu nyigisho z’Umukiza, mu bwiza bwabyo mvajuru, 
byagumye mu ntekerezo z’umwigishwa ukundwa. Mu minsi iheruka ya Yohana, yahaye 
amatorero ubuhamya bukurikira: ‘Ubwo ni bwo butumwa mwumvise uhereye mbere na 
mbere, ngo dukundane.’ ‘Iki ni cyo kitumenyesha urukundo icyo ari cyo, ni uko Yesu 
yatanze ubugingo bwe ku bwacu, natwe ikidukwiriye ni uko twatanga ubugingo bwacu ku 
bwa bene Data.’ 1 Yohana3:ll, 16. {UIB 370.3} 



Uyu ni wo mwuka warangaga itorero rya mbere. Nyuma yo gusukwa kwa Mwuka 
Muziranenge, ‘Abizeye bose bahuzaga umutima n’inama, kandi nta n’umwe wagiraga 
ubwiko ku kintu, ahubwo byose barabisangiraga. ’ ‘Nta mukene wababagamo.’ ‘Kandi 
intumwa zagiraga imbaraga nyinshi zo guhamya kuzuka k’Umwami Yesu, nuko rero ubuntu 
bw’Imana bwinshi bukaba kuri bo bose.’ Ibyakozwe n’Intumwa 4: 32,33,34. {UIB 370.4} 



IGICE CYA 61 - ZAKAYO 


(Iki gice gishingiye muri Luka 19:1-10) 

Ari mu nzira yerekeje i Yerusalemu, “Yesu yageze i Yeriko, arahanyura.” Hari urugendo 
ruto uvuye kuri Yorodani, kandi ku mpera y’ikibaya y’iburengerazuba hari umugi ukikijwe 
n’ahantu heza kandi harumbuka cyane. Hari ibiti by’imikindo n’ubusitani burumbuka 
bwaneteshwaga n’utugezi duto twanyuraga muri ubwo busitani. Harabagiranaga 
nk’amabuye y’agaciro yo mu misozi n’ibihanamanga byari hagati ya Yerusalemu n’uwo 
mugi wo mu kibaya. {UIB 371.1} 

Iyo abagenzi benshi bajyaga mu minsi mikuru, banyuraga muri uwo mugi wa Yeriko. Kuza 
kw’abagenzi byahoraga ari ibihe bishimishije, ariko ubu noneho byahuruje abantu. 
Amakuru yasakaye hose ko Umwigisha w’Umunyegalileya, wa wundi wari umaze igihe 
gito azuye Lazaro, na we ari kumwe n’abagenzi; kandi nubwo hari impuha zivuga 
iby’ubugambanyi bw’abatambyi bashaka kumwica, imbaga y’abantu b’aho bifuzaga cyane 
kumuha ikuzo. {UIB 371.2} 

Yeriko wari umwe mu migi kuva kera kose yari yaratoranyirijwe abatambyi, kandi muri 
icyo gihe hari abatambyi benshi bari bahatuye. Nyamara kandi uwo mugi warimo abaturage 
bafite imico itandukanye. Wari umurwa ukomeye w’ubucuruzi, warimo abategetsi 
n’abasirikari b’Abanyaroma ndetse n’abanyamahanga baturutse ahantu hatandukanye, bityo 
imico y’uburyo bwinshi yatumye uwo mugi ubarizwamo abasoresha benshi. {UIB 371.3} 

“Umukuru mu basoreshaga” yitwaga Zakayo, yari Umuyahudi kandi Abayahudi bene wabo 
baramwangaga. Umwanya wo hejuru n’ubukire yari afite byakomokaga kuri uyu murimo 
we wasuzugurwaga, kandi wafatwaga nk’umurimo wo kwambura no kurenganya abandi. 
Nyamara uwo musoresha mukuru w’umukire ntiyari umuntu mubi kurusha abandi nk’uko 
babitekerezaga. Mu ishusho abantu bamubonagamo asa n’uwatwawe n’iby’isi, hari 
hihishemo umutima wari witeguye kwemera ubushake bw’ijuru. Zakayo yari yarumvise 
ibya Yesu. Inkuru zivuga yuko Yesu yagaragarizaga ineza n’urugwiro abantu bari baragizwe 
ibicibwa, zari zarakwiriye hirya no hino. Muri uyu mukuru w’abasoresha hajemo icyifuzo 
cyo kumva akeneye imibereho mishya. Yohana Umubatiza yari yarigishirije ku nkombe ya 
Yorodani, hakaba hari hafi ya Yeriko, kandi Zakayo yari yarumvise Yohana ahamagarira 
abantu kwihana. Amabwiriza yabwiwe abasoresha avuga ngo, “Ntimukake abantu ibiruta 
ibyo mwategetswe” (Luka 3:13), nubwo yari yarirengagijwe, yari yarakoze ku mutima wa 
Zakayo. Yari asobanukiwe n’Ibyanditswe, kandi yari azi ko ibyo yakoraga ari bibi. Noneho 
ubwo yumvaga amagambo yamugeragaho aturutse ku Mwigisha ukomeye, yumvise ari 
umunyabyaha imbere y’Imana. Nyamara ibyo yari yarumvise kuri Yesu byateye ibyiringiro 
mu mutima we. Kwihana no kuvugurura imibereho byarashobokaga; ndetse no kuri Zakayo. 



None se umwe mu bigishwa bashya ba Yesu bizerwaga cyane ntiyari umusoresha? Bityo 
Zakayo yahise yemera gukurikiza ibyo umutima we wamwemezaga, kandi yiyemeza kuriha 
abo yari yarariganyije. {UIB 371.4} 

Ubwo amakuru yasakaraga muri Yeriko ko Yesu agiye kuhanyura, Zakayo yari yaratangiye 
gutera intambwe. Zakayo yiyemeje kureba Yesu. Yari atangiye kubona uburyo amatunda 
y’icyaha ari mabi, n’uburyo inzira y’umuntu ushaka kuva mu bibi igoranye. Kuba 
atarumvwaga ndetse ntagirirwe icyizere mu muhati we wo gushaka kuva mu bibi, byari 
bigoye kwihanganira. Umusoresha mukuru yifuzaga kureba mu maso ha Yesu wavugaga 
amagambo yari yarateye umutima we kugira ibyiringiro. {UIB 372.1} 

Imihanda ya Yeriko yari yuzuye abantu, kandi Zakayo wari mugufi ntiyashoboraga kunyuza 
amaso hejuru y’abantu ngo ashobore kureba Yesu. Nta muntu n’umwe washoboraga 
kumubererekera; bityo wa musoresha w’umukire ariruka asiga abantu ho intera ntoya, yurira 
igiti cy’umuvumu cyari hafi y’inzira kandi gifite amashami manini maze yicaramo, kugira 
ngo ashobore kwitegereza neza urwo ruvunge rw’abantu bari kumwe na Yesu ubwo 
banyuraga munsi ye. Ubwo abari kumwe na Yesu bageraga hafi benda guhita, Zakayo 
yitegereje n’amatsiko menshi, kugira ngo ashobore kumenya neza wa wundi yifuzaga 
kureba. {UIB 372.2} 

Mu rusaku rwinshi rw’abatambyi n’abigisha, hamwe n’amajwi menshi y’abantu bari 
bashimishijwe no kubona Yesu, cya cyifuzo cy’umusoresha mukuru kitari kizwi n’umuntu 
wese cyageze ku mutima wa Yesu. Muri ako kanya, munsi ya cya giti cy’umuvumu, abari 
imbere n’inyuma ya Yesu barahagaze, maze Yesu arararama nk’aho asoma umutima wa 
Zakayo. Wa musoresha mukuru wari mu giti yatangajwe cyane n’amagambo yumvise ngo: 
“Zakayo, ururuka vuba, kuko uyu munsi nkwiriye kurara iwawe.” {UIB 372.3} 

Abo bantu benshi bigiyeyo bamuha inzira, maze Zakayo agenda asa n’uri mu nzozi abajya 
imbere berekeza iwe. Ariko abigisha b’Abayahudi babibonye bijima mu maso, 
ntibabyishimira maze baravuga bati: “Dorere, agiye gucumbika ku munyabyaha.” {UIB 
372.4} 

Zakayo we yasazwe n’ibyishimo, atangazwa cyane kandi acecekeshwa n’urukundo ndetse 
no kwiyoroshya kwa Kristo yicisha bugufi akamusanga kandi atabikwiriye. Maze noneho 
urukundo n’ubudahemuka yari afitiye Shebuja mushya yari abonye byatumye yatura 
aravuga. Yagambiriye kwihana no kwicuza ku mugaragaro. {UIB 372.5} 

Imbere y’imbaga y’abantu bari aho, “Zakayo yarahagurutse abwira Umwami Yesu ati, 
‘Dore Databuja, umugabane wa kabiri w’ibintu byanjye ndawuha abakene, kandi umuntu 
wese nambuye ndabimuriha kane.” {UIB 372.6} 



Yesu aramubwira ati: “Uyu munsi agakiza kaje muri iyi nzu, kuko na we ari umwana wa 
Aburahamu.” {UIB 372.7} 

Igihe wa musore w’umutware yavaga aho Yesu ari, abigishwa batangajwe n’amagambo 
y’Umutware wabo ubwo yavugaga ati: “Erega biraruhije ko abatunzi binjira mu bwami 
bw’Imana!” Abigishwa bari barumiwe maze barabazanya bati: “Ubwo bimeze bityo ni nde 
ushobora gukizwa?” Ubu noneho bari biboneye ukuri kw’amagambo Yesu yari yaravuze 
ati: “Ibidashobokera abantu bishobokera Imana.” Mariko 10:24, 26; Luka 18:27. Abigishwa 
babonye uburyo umukire ashobora kwinjira mu bwami bw’Imana binyuze mu buntu 
bw’Imana. {UIB 372.8} 

Mbere y’uko Zakayo areba mu maso ha Kristo, yari yaratangiye igikorwa cyagaragazaga ko 
yihana by’ukuri. Mbere y’uko hagira umuntu umurega, yari yamaze kwicuza ibyaha bye. 
Yari yamaze kumvira ijwi rya Mwuka Muziranenge, kandi yari yatangiye gushyira mu 
bikorwa inyigisho ziri mu byandikiwe Isirayeli ya kera ndetse natwe ubwacu abo muri iki 
gihe. Mu bihe bya kera Imana yari yarababwiye iti: “Mwene wanyu nakena akananirwa 
kugira icyo yimarira, uzamufashe kugira ngo ashobore kubaho muri mwe. Ibyo uzabikorere 
n’umunyamahanga utuye muri mwe. Ntukake mwene wanyu inyungu iyo ari yo yose, 
ahubwo ujye umufashiriza ko unyubaha. Numuguriza amafaranga ntukamwake inyungu, 
kandi numuguriza ibyokurya ntukamwake ibirenze ibyo wamuhaye.” “Ntimugahendane, 
ahubwo mujye munyubaha. Ndi Uhoraho Imana yanyu.” Abalewi 25:35-37, 17. (Bibiliya 
Ijambo ry’Imana) Aya magambo yari yaravuzwe na Kristo ubwe ubwo yari atwikiriwe 
n’inkingi y’igicu, kandi icyo Zakayo yakoze bwa mbere ku rukundo rwa Kristo ni uko 
yagaragarije impuhwe abakene n’abababaye. {UIB 373.1} 

Abasoresha bari barahuje umugambi kugira ngo bashobore kurenganya abantu, kandi 
bashobore kurengerana mu bikorwa byabo by’uburiganya. Muri uko kwikungahaza 
bakoresheje igitugu, ibyo bakoraga byari byarahindutse umuco. Ndetse abatambyi 
n’abigisha basuzuguraga abasoresha, kandi nabo ubwabo bari bafite icyaha cyo kwigwizaho 
ubukire mu buryo bw’uburiganya nyamara bitwikiriye umuhamagaro wabo wera. Ariko 
igihe Zakayo yumviraga ijwi rya Mwuka Muziranenge, yahise aca ukubiri n’ibikorwa 
bihabanye n’ubunyangamugayo. {UIB 373.2} 

Nta kwihana nyakuri kudatera guhinduka. Ubutungane bwa Kristo ntabwo ari umwambaro 
utwikira icyaha kiticujijwe kandi kitazinutswe; ahubwo ni ihame rigenga ubugingo 
rigahindura imico kandi rikagenga imyitwarire. Ubutungane ni ukwiyegurira Imana 
byimazeyo; ni ukurundurira umutima n’ubugingo mu kugengwa n’amahame y’ijuru. {UIB 
373.3} 



Mu mibereho ye yo gushaka umutungo, Umukristo agomba kwereka abatuye isi uburyo 
Umukiza wacu yabigenza aramutse ahawe kuyobora ibigo by’imari. Mu bikorwa byose byo 
kwinjiza no gusohora umutungo akwiye kugaragaza ko Imana ari yo mwigisha we. 
“Gutunganira Imana” bikwiye kugaragara mu bitabo byerekana uko umutungo umeze buri 
munsi, ibyerekana imicungirwe y’umutungo, mu bikorwa bye, ku mpapuro z’amasezerano 
no ku nyemezabuguzi. Abiyitirira izina rya Kristo, kandi bakagaragaza imikorere 
idatunganye mu mirimo yabo, baba batanga ubuhamya butukisha imico y’Imana yera, 
y’inyakuri kandi y’inyambabazi. Nk’uko byagenze kuri Zakayo, umuntu wese wihanye 
azagaragaza ko Kristo yinjiye mu mutima we abihamishije kureka imikorere idatunganye 
yagiye iranga imibereho ye. Kimwe n’uyu musoresha mukuru, azagaragaza ko amaramaje 
agarura ibyo yambuye. Uwiteka aravuga ati: “Umunyabyaha nagarura ibyo yahawe ho 
ingwate, akagarura ibyo yibye, akagendera mu mategeko ahesha ubugingo ntakore 

ibibi,.Ibyaha bye byose yakoze nta na kimwe kizamwibukwaho: ... kubaho azabaho.” 

Ezekiyeli 33:15, 16. {UIB 373.4} 

Niba twarahemukiye abandi binyuze mu buriganya ubwo ari bwo bwose mu byerekeranye 
n’ubucuruzi, niba hari indonke twakiriye mu bucuruzi, cyangwa niba hari uwo twariganyije, 
ndetse nubwo byaba byarakozwe hishingikirijwe amategeko, twagombye kwicuza ikibi 
twakoze, kandi tukariha ibyo tugomba kuriha igihe cyose tubishoboye. Ntabwo tugomba 
gusubiza ibyo twatwaye gusa, ahubwo n’inyungu zose zaba zarabonetse ku byibwe igihe 
byakoreshejwe neza mu gihe cyose byari mu maboko yacu. {UIB 373.5} 

Umukiza yabwiye Zakayo ati: “Uyu munsi agakiza kaje muri iyi nzu.” Ntabwo ari Zakayo 
wenyine wahawe umugisha, ahubwo wahawe n’ab’urugo rwe bose. Kristo yagiye kwa 
Zakayo kugira ngo amwigishe ijambo ry’ukuri, kandi ngo ahugurire ab’inzu ye iby’ubwami 
bw’Imana. Bari barahejwe mu masinagogi bitewe no kwangwa n’abigisha n’ababaga baje 
gusenga; ariko uwo munsi, bagize umugisha kurusha ab’i Yeriko bose, maze bateranira mu 
rugo rwabo bakikije Umwigisha wavuye mu ijuru, kandi bumvisha amatwi yabo amagambo 
y’ubugingo. {UIB 374.1} 

Iyo Kristo yakiriwe nk’Umukiza w’umuntu ku giti cye, ni bwo agakiza kaza mu bugingo 
bw’umuntu. Ntabwo Zakayo yakiriye Yesu nk’umushyitsi wari unyuze mu rugo rwe 
yigendera, ahubwo yamwakiriye nk’ugomba gutura mu bugingo bwe. Abafarisayo 
n’Abanditsi bashinjaga Zakayo ko ari umunyabyaha, bivovoteraga ko Yesu agiye mu rugo 
rwe, ariko Umukiza we yabonye ko ari umwana wa Aburahamu. “Mumenye yuko ari na ko 
abiringira kwizera, ari bo bana ba Aburahamu.” Abagalatiya 3:7. {UIB 374.2} 




IGICE CYA 62 - IBIRORI BYABEREYE MU NZU YA SIMONI 


(Iki gice gishingiye kuri Matayo 26:6-13; Mariko 14:3-11; Luka 7:36-50; Yohana 11:55- 

57; 12:1-11). 

Simoni w’i Betaniya yabarirwaga mu bigishwa ba Yesu. Yari umwe mu bafarisayo bake 
bifatanije ku mugaragaro n’abayoboke ba Kristo. Yemeraga ko Yesu ari Umwigisha kandi 
yiringiraga ko ashobora kuba ari we Mesiya, ariko yari ataramwemera nk’Umukiza. Imico 
ye n’imigenzereze ye byari bitarahinduka. {UIB 375.1} 

Simoni yari yarakijijwe ibibembe, kandi ibyo ni byo byamuteye gusanga Yesu. Yifuzaga 
kugaragaza gushima kwe, maze igihe Kristo yasuraga i Betaniya bwa nyuma, Simoni 
yateguriye umunsi mukuru Umukiza n’abigishwa be. Uwo munsi mukuru wahuje 
Abayahudi benshi. Icyo gihe muri Yerusalemu hari ugukangarana cyane. Abantu benshi 
bitabiriye kujya kureba Kristo ndetse n’imirimo yakoraga, kurusha ibihe bya mbere. Abantu 
bari baje mu munsi mukuru kwa Simoni bitegerezaga ibyo Yesu yakoraga, ariko abenshi 
muri bo ntibari bamwishimiye. {UIB 375.2} 

Umukiza yari yarageze i Betaniya iminsi itandatu mbere ya Pasika, kandi nk’uko byari 
akamenyero ke muri iyo minsi yacumbikaga kwa Lazaro. Abagenzi benshi banyuraga aho 
bajya mu murwa bakwije amakuru hose ko Yesu ari mu nzira yerekeje i Yerusalemu, kandi 
ko azaruhukira i Sabato i Betaniya. Abantu bari bafite ubwuzu bwinshi cyane. Abantu benshi 
baje i Betaniya, bamwe bafitiye Yesu ubwuzu naho abandi bafite amatsiko yo kureba uwo 
yari yarazuye. {UIB 375.3} 

Abantu benshi biringiraga kumva inkuru zitangaje Lazaro yari kubabwira abasobanurira 
ibyo yabonye amaze gupfa. Nyamara batangajwe n’uko ntacyo yababwiye. Nta cyo yari 
afite cyo kubabwira cyerekeranye n’ibyo. Ibyanditswe biravuga biti: ‘Abapfuye bo ntacyo 

bakizi . Urukundo rwabo n’urwangano rwabo n’ishyari ryabo, byose biba bishize.’ 

(Umubwiriza 9: 5, 6). Ariko Lazaro yari afite ubuhamya bwiza bwo gutanga bwerekeranye 
n’umurimo wa Kristo. Yari yarazuwe kugira ngo atange ubwo buhamya. Afite imbaraga 
ndetse n’ibyiringiro byinshi, yavuze ko Yesu ari Umwana w’Imana. {UIB 375.4} 

Amakuru abari bavuye i Betaniya basakaje i Yerusalemu yongeye ubwuzu bwinshi mu 
bantu. Abantu bifuzaga cyane kureba no kumva Yesu. Abantu benshi bakomeje kwibaza 
niba Lazaro azazana na Yesu i Yerusalemu, kandi niba uwo muhanuzi azimikwa ngo abe 
umwami mu gihe cya Pasika. Abatambyi n’abakuru babonye neza ko abantu bakomeje 
kubacikaho, maze bituma barushaho kurakarira Yesu. Bumvaga bifuza ko haboneka 
impamvu bidatinze yatuma bamuvanaho akababisa. Uko igihe cyahitaga, batangiye 
kwibwira ko atakije i Yerusalemu. Bibutse ukuntu akenshi yagiye atahura imigambi yabo 




mibisha, maze batinya ko yamaze kumenya ubugambanyi bwabo bikamutera kuguma i 
Betaniya. Byatumye bananirwa kwihangana maze barabazanya bati: ‘Mbese mutekereza 
mute, ntazaza hano mu minsi mikuru?’ {UIB 375.5} 

Hahamagajwe inama igizwe n’abatambyi n’Abafarisayo. Guhera igihe Yesu yazuraga 
Lazaro, abantu bakunze Kristo cyane ku buryo kumufata ku mugaragaro byari guteza akaga. 
Bityo, byatumye abayobozi biyemeza kumufata rwihishwa no kumucira urubanza 
biherereye. Bibwiraga ko abantu nibamara kumenya ko yaciriwe urubanza bizatuma 
babagarukira kubera gusobanukirwa kwabo guke. {UIB 376.1} 

Biyemeje kwica Yesu. Ariko abatambyi n’abigisha bari bazi ko nta mutuzo bafite igihe 
cyose Lazaro akiri muzima. Kuba uwo mugabo wari waramaze iminsi ine mu gituro yari 
akiriho, kandi akaba yarazuwe n’ijambo rya Yesu, byashoboraga gutuma habaho 
ukwivumbura haba vuba cyangwa se bitinze. Abantu bashoboraga guhora abayobozi babo 
kuba barishe Yesu washoboraga gukora igitangaza kimeze gityo. Kubw’ibyo, urukiko 
rukuru rw’Abayahudi rwemeje ko na Lazaro agomba kwicwa. Ngaho aho ishyari n’urwango 
bigeza uwabyimitse mu mutima we. Urwango no kutizera by’abayobozi b’Abayahudi byari 
byinshi cyane kugeza n’aho bashoboraga kwica uwo imbaraga y’Imana yazuye ikamukura 
mu gituro. {UIB 376.2} 

Mu gihe iyo migambi mibisha yacurwaga i Yerusalemu, Yesu n’incuti ze batumiwe mu 
birori kwa Simoni. Mu gihe basangiraga, ku ruhande rumwe Yesu yicaranye na Simoni uwo 
yari yarakijije indwara abantu batinyaga, naho ku rundi hari Lazaro uwo yari yarazuye mu 
bapfuye. Marita yaherezaga abantu ibyokurya, naho Mariya yari ateze amatwi buri jambo 
ryaturukaga mu kanwa ka Yesu. Kubw’imbabazi ze, Yesu yari yaramubabariye ibyaha bye, 
yari yarazuye musaza we, bityo umutima wa Mariya wari wuzuye gushima. Mariya yari 
yarumvise Yesu avuga ibyo gupfa kwe kwari kwegereje, maze kubera urukundo rwinshi 
n’agahinda yari afite yari yarifuje kumugaragariza ko amwubahirije. Kubwo kwitanga 
gukomeye, yari yaraguze amavuta y’igiciro cyinshi cyane yo gusiga ku mubiri wa Yesu. 
Ariko ubu abantu benshi bavugaga ko agiye kwimikwa ngo abe umwami. Umubabaro wa 
Mariya wahindutse ibyishimo, bityo yifuza cyane kuba uwa mbere mu guha Yesu ikuzo. 
Yapfunduye amavuta ye, ayasuka ku mutwe no ku birenge bya Yesu; maze apfukama arira, 
amarira ye atonyangira ku birenge bya Yesu nuko abihanaguza umusatsi we wari muremure. 
{UIB 376.3} 

Yari yabikoze adashaka ko ahgira umubona, kandi koko byajyaga gushoboka, ariko 
impumuro y’ayo mavuta yakwiriye mu cyumba hose, maze abari aho bose bamenya ibyo 
akoze. Yuda yitegereje icyo gikorwa ababaye. Aho kugira ngo ategereze kumva icyo Kristo 
ari buvuge kuri icyo gikorwa, yatangiye kwivovota yongorera abantu bari hafi ye, agaya 



Kristo kuba yemeye uko gupfusha ubusa kumeze gityo. Mu buryo bw’uburyarya yavuze 
amagambo yashoboraga gutuma abantu banga Yesu. {UIB 376.4} 

Yuda yari umucungamari w’abigishwa, kandi mu bubiko bwabo buto yavanagamo 
amafaranga rwihishwa akayakoresha ibye, ku buryo ikigega cyari gisigaranye ubukene 
bukabije. Yifuzaga rero ko icyaboneka cyose cyajya mu bubiko. Akenshi bavanaga 
amafaranga mu bubiko maze bagafasha abakene; kandi iyo hagiraga ikintu kigurwa nyamara 
Yuda abona ko kitari ngombwa, yaravugaga ati: ‘Ni mpamvu ki y’uku gupfusha ubusa? 
Kuki ayo mafaranga yaguzwe ibi atashyizwe mu bubiko ngendana bw’ibyo gufasha 
abakene? Noneho ubu icyo Mariya yakoze cyari gihabanye cyane no kwikanyiza kwe ku 
buryo byamuteye ikimwaro; kandi nk’uko yari amenyereye yashatse gutanga impamvu 
yumvikana ishyigikira kwanga impano ya Mariya kwe. Yarebye abigishwa bandi maze 
arababaza ati: ‘Kuki aya marashi batayaguze amafaranga ngo bayahe abakene, ko yari 
kuvamo ahwanye n’igihembo cy’imibyizi magana atatu?’ 

Ntiyavugaga atyo abitewe no kwita ku bakene, ahubwo ni uko yari igisambo kandi ari we 
wari ushinzwe umufuka w’amafaranga, akajya ayanyereza.’ Ntabwo Yuda yakundaga 
abakene. Iyo Mariya aza kugurisha ayo mavuta maze amafaranga avuyemo akabitswa Yuda, 
ntacyo byari kungura abakene. {UIB 377.5} 

Yuda yumvaga afite isumbwe ritewe n’ubushobozi yari afite. Nk’umucungamari, yumvaga 
asumba cyane abigishwa bagenzi be, kandi nabo yari yarabateye kumubona batyo. Bari 
baramugiriye icyizere, kandi yari afite ijambo cyane muri bo. Uburyo yagaragazaga ko 
afitiye abakene impuhwe byayobeje abandi bigisha, maze amagambo ye y’uburyarya atuma 
batishimira kwitanga kwa Mariya. Kwivovota kwakwirakwiye aho basangiriraga bavuga 
bati: ‘Aya mavuta apfushirijwe iki ubusa, ko yajyaga kugurishwa amafaranga y’igihembo 
cy’imibyizi magana atatu zigahabwa abakene?’ {UIB 377.1} 

Mariya yumvise ayo magambo y’urucantege. Umutima we wagize ubwoba bwinshi. 
Yatinye ko mukuru we Marita ari bumucyahe amuhora gupfusha ubusa. Yatinye kandi ko 
n’Umwami Yesu ari bumutekereze nk’umuntu utazigamira ahazaza. Yari hafi gusohoka ngo 
yigendere adasabye imbabazi, maze aba yumvise Umwami Yesu avuga ati: ‘Nimumureke! 
Muramuterera iki agahinda ko angiriye neza cyane?’ Yesu yabonye ko Mariya yabujijwe 
amahoro n’umutuzo. Yari azi neza ko muri iki gikorwa yari yagaragaje gushimira Yesu kuko 
yamubabariye ibyaha bye, kandi yari yarahumurije umutima we. Hagati muri uko kwivovota 
Yesu yarateruye ati: ‘Muramuterera iki agahinda ko angiriye neza cyane? Abakene bo muba 
muri kumwe na bo iteka, kandi aho mwashakira mwabagirira neza, ariko jyeweho 
ntituzahorana iteka. Akoze uko ashoboye, abanje kunsiga amavuta ku mubiri, 
kuwutunganiriza guhambwa.’ {UIB 377.2} 



Iyi mpano y’amavuta ahumura neza Mariya yari yaratekereje kuzashyira ku mubiri 
w’Umukiza amaze gupfa, ariko yayisutse ku mubiri w’Umukiza akiri muzima. Iyo aza 
kubikora mu gushyingura, uwo mubavu wari gutama mu gituro gusa; ariko noneho Yesu 
yanezejwe no kubona igihamya cyo kwizera n’urukundo Mariya yari afite. Yosefu wo mu 
Arimataya na Nikodemu ntibahaye impano yabo y’urukundo Yesu ubwo yari akiri muzima. 
Bafite amarira menshi, bazanye imibavu ihenze kugira ngo bayishyire ku murambo wa 
Yesu. Ba bagore bazanye imibavu ku gituro, babonye ko urugendo rwabo ari imfabusa kuko 
basanze Yesu yazutse. Ariko Mariya we, yagaragarije Umukiza urukundo rwe akiri muzima 
kandi agishobora kubona guhimbaza kwe, maze amusiga amavuta amutunganyiriza 
guhambwa. Igihe Yesu yinjiraga mu mwijima w’ibihe bikomeye byo kugeragezwa kwe, 
yagumanye urwo rwibutso rw’icyo gikorwa, kigaragaza urukundo nyakuri abacunguwe 
bazagirira Umukiza ibihe bidashira. {UIB 377.3} 

Hari abantu benshi bazanira impano zabo z’agaciro abapfuye. Bahagarara iruhande 
rw’umurambo utumva kandi utanyeganyega, maze bakavuga amagambo y’urukundo. 
Amagambo y’ineza, gushima no guhimbaza, byose bibwirwa umuntu utacyumva kandi 
utakibona. Iyaba ayo magambo yarabwiwe umuntu unaniwe uyakeneye cyane, igihe amatwi 
yashoboraga kumva ndetse n’umutima ugitera, mbega uburyo impumuro yayo yari kuba 
iy’agaciro kenshi! {UIB 377.4} 

Ntabwo Mariya yari asobanukiwe neza n’igikorwa cye cy’urukundo. Ntiyashoboraga 
gusubiza abamuregaga. Ntiyashoboraga gusobanura impamvu yahisemo uwo mwanya 
kugira ngo asige Yesu amavuta. Mwuka Muziranenge ni we wabiteguye, maze Mariya 
yumvira ijwi rye. Mwuka w’Imana ntagombera gutanga impamvu. Imbaraga itagaragara 
ivugana n’umutima n’intekerezo, maze igatera umutima kugira icyo ukora. Ibikorwa bya 
Mwuka ubwabyo nibyo bibonekamo ubusobanuro. {UIB 377.5} 

Kristo yahaye Mariya ubusobanuro bw’igikorwa yakoze, kandi muri ubwo buryo Kristo 
yamuhaye igisumba icyo We yari yakorewe. Yesu yaravuze ati: ‘Igitumye ansukaho ayo 
mavuta ku mubiri, ni ukuwutunganiriza guhambwa.’ Nk’uko icupa ry’amavuta ahumura 
neza ryamenwe maze umubavu ugatama mu nzu hose, ni ko Kristo yagombaga gupfa, 
umubiri we ugashenjagurwa; ariko yagombaga kuzuka maze umubavu w’ubugingo bwe 
ugakwira isi yose. Kristo ‘yaradukunze, aratwitangira kugira ngo abe ituro n’igitambo 
cy’Imana n’umubabwe uhumura neza.’ Abefeso 5:2. {UIB 378.1} 

Yesu yaravuze ati: ‘Ndababwira ukuri yuko aho ubutumwa bwiza buzigishirizwa hose mu 
isi yose, icyo uyu mugore ankoreye kizavugirwa kugira ngo bamwibuke.’ Umukiza yarebye 
mu gihe kiri imbere, maze avuga ibyerekeye Ubutumwa bwiza adashidikanya. Ubutumwa 
bwizwa bwagombaga kwigishwa mu isi yose. Kandi igihe cyose ubutumwa bwiza 



buzigishwa, impano ya Mariya yari kuzakwiza impumuro yayo, kandi imitima myinshi yari 
kuzahabwa umugisha kubera icyo gikorwa. Ubwami bwari kuzima bugahanguka; amazina 
y’abami n’ibihangange mu ntambara yari kuzibagirana; ariko igikorwa cy’uyu mugore cyari 
kuzahoraho cyanditswe ku mpapuro z’amateka yera. Kugeza ku mpera z’ibihe, iryo cupa 
ry’amavuta ahumura rizakomeza kuvuga igitekerezo cy’urukundo rwinshi Imana yakunze 
abacumuye. {UIB 378.2} 

Igikorwa cya Mariya cyari gihabanye cyane n’icyo Yuda yari hafi gukora. Nimurebe 
icyigisho gikomeye Yesu yahaye Yuda wari warabibye imbuto yo guhinyura ndetse 
n’intekerezo mbi mu mitima y’abigishwa! Byari gushoboka ko Yuda watungaga abandi 
agatoki nawe yagira icyo aregwa! Usoma ibihishwe mu mutima w’umuntu wese kandi 
akamenya igikorwa cy’umuntu wese, yashoboraga gutangariza ibikorwa bibi byose 
by’amateka ya Yuda imbere y’abari bateraniye mu birori kwa Simoni. Urwiyerurutso Yuda 
w’umugambanyi yashingiyeho amagambo ye rwashoboraga gushyirwa ahagaragara; kuko, 
aho gushaka kwita ku bakene, yibaga amafaranga yagenewe kubafasha. Benshi bari 
kumurakarira kubera igikorwa cye cyo kurenganya impfubyi, abapfakazi ndetse n’abakora 
uburetwa. Nyamara iyo Yesu aza gushyira ahagaragara ububi bwa Yuda, ibyo byari gutuma 
abantu babona ko ari we wateye Yuda kumugambanira. Nubwo Yuda yaregwaga kuba 
umujura, yari kubona abajya ku ruhande rwe, ndetse no mu bigishwa. Ntabwo Yesu 
yamucyashye, maze bituma atamuha urwitwazo rwo gukomeza uburiganya bwe. {UIB 
378.3} 

Nyamara uburyo Yesu yitegereje Yuda byamwemeje ko Umukiza yasomye intekerezo ze 
z’uburyarya, ndetse n’imico ye mibi. Kristo yari yacyashye Yuda ubwo yashimaga igikorwa 
cya Mariya kandi abandi bari bakigaye cyane. Mbere yaho, Yesu ntiyari yarigeze na rimwe 
acyaha Yuda mu buryo butaziguye. Ariko ubu noneho, uko gucyaha kwateye uburukari 
umutima wa Yuda. Yiyemeje kwihorera. Bamaze kurya yahise ajya ku mutambyi mukuru, 
asanga hateraniye inama, maze yiyemeza kugambanira Yesu akamubashyikiriza. {UIB 
378.4} 

Abatambyi barishimye cyane. Abo bategetsi b’Abayahudi bari barahawe amahirwe yo 
kwemera Kristo nk’Umucunguzi wabo, nta mafaranga cyangwa ikiguzi batswe. Ariko banze 
iyo mpano ikomeye bahawe ikomotse mu rukundo rutagereranywa. Banze kwakira ako 
gakiza gasumba kure izahabu, maze bagura Umwami wabo ibice by’ifeza mirongo itatu. 
{UIB 379.1} 

Yuda yari yarimitse ubugugu muri we kugeza igihe bwarushije imbaraga imico myiza yose 
yamurangaga. Yararikiye impano Yesu yari ahawe. Umutima we wasabwe n’ishyari ry’uko 
Umukiza yari ahawe impano ikwiriye abami bo ku isi gusa. Yiyemeza kugambanira 



Umwami we, ahawe igiciro kiri hasi cyane y’icyatanzwe ku mavuta yasizwe Yesu. {UIB 
379.2} 

Abigishwa bo ntibari bameze nka Yuda. Bakundaga Umukiza. Ariko ntibari basobanukiwe 
n’icyubahiro cye. Iyo baza gusobanukirwa n’ibyo yari yarabakoreye, baba baramenye ko 
nta kintu cyari guhabwa Yesu ngo kibe gipfuye ubusa. Abanyabwenge baturutse 
iburasirazuba, bari bazi bike cyane byerekeye Yesu, ariko bari baramugaragarije icyubahiro 
nyakuri akwiriye. Bazaniye Umukiza impano z’agaciro kenshi, baramupfukamira 
baramuramya kandi yari akiri uruhinja, aryamishijwe mu muvure. {UIB 379.3} 

Kristo aha agaciro ibikorwa bikoranywe umutima ukunze. Iyo hagiraga umukorera igikorwa 
cyiza, Kristo yamuhaga umugisha abikoranye ubwitonzi mvajuru. Ntabwo yashoboraga 
kwanga n’ururabyo ruto rwaciwe n’umwana maze akarumuhana umutima w’urukundo. 
Yemeraga amaturo y’abana bato, agaha umugisha abayatanze, kandi akandika amazina yabo 
mu gitabo cy’ubugingo. Mu byanditswe Byera, igikorwa cya Mariya cyo gusiga Yesu 
amavuta, cyaravuzwe kugira ngo kimutandukanye na ba Mariya bandi. Ibikorwa bikomoka 
ku rukundo no kubaha Yesu ni igihamya cyerekana kumwizera nk’Umwana w’Imana. Na 
Mwuka Muziranenge avuga atanga ibihamya byerekana uburyo abagore babaye 
indahemuka kuri Kristo ati: ‘Niba yarozaga ibirenge by’abera, yarafashaga abababaye, 
agashishikarira gukurikiza imirimo myizayose.’ 1 Timoteyo 5:10. {UIB 379.4} 

Kristo yashimishijwe n’icyifuzo cya Mariya cyo kugendera mu bushake bw’Umwami we. 
Yemeye impano ikomotse ku rukundo nyakuri abigishwa be batari barasobanukiwe kandi 
batari gusobanukirwa. Icyifuzo Mariya yagize cyo gusiga amavuta Umwami we cyari 
icy’agaciro kenshi kuri Kristo kuruta amavuta ahenze kurusha ayandi yose ku isi, kuko 
cyagaragaje uburyo yanyuzwe n’Umucunguzi w’isi. Urukundo rwa Kristo ni rwo 
rwamuhase. Ubwiza buhebuje bw’imico ya Kristo bwuzuye umutima we. Amavuta 
yamusize yari ikimenyetso cyo kunyurwa k’umutima wa Mariya. Cyari igikorwa kigaragaza 
urukundo rwavomerewe n’amasoko yo mu ijuru kugeza ubwo rwasesekaye hanze. {UIB 
379.5} 

Igikorwa cya Mariya cyari isomo abigishwa bari bakeneye kugira ngo kibereke ko uburyo 
bagaragariza Kristo urukundo rwabo byari kumushimisha. Yari yarababereye byose, 
nyamara ntibari bazi ko bagiye gutandukanywa nawe bidatinze, kandi ko mu minsi mike 
batashoboraga kumutura amaturo yo kumushimira urukundo rwe ruhebuje. Abigishwa 
ntibigeze bamenya cyangwa ngo basobanukirwe neza nk’uko byari bikwiye n’ubwigunge 
Kristo yari afite kubera kuba yaravuye mu ijuru no kubaho imibereho y’abantu. Akenshi 
yababazwaga n’uko abigishwa batamuhaye ibyo yari abitezeho. Yesu yari azi ko iyo 
abigishwa baza kuyoborwa n’abamarayika bamugendaga iruhande, nabo bari kumenya neza 



ko nta turo rifite agaciro gahagije ku buryo ryagaragaza urukundo umutima ufitiye 
iby’umwuka. (UIB 379.6} 

Hanyuma igihe basobanukirwaga byabateye kwiyumvisha neza ibintu byinshi bashoboraga 
kuba barakoreye Yesu igihe bari bakiri kumwe na we, maze bikamugaragariza urukundo no 
gushima kw’imitima yabo. Igihe Yesu yari atakiri kumwe na bo maze bakumva bameze 
nk’intama zitagira umushumba, batangiye kubona uburyo bagombaga kuba baramutegeye 
amatwi maze bigatuma agira umunezero mu mutima we. Ntabwo bongeye kugaya Mariya, 
ahubwo barigaye ubwabo. Iyo baba barashoboye kutagaragaza guhinyura kwabo no 
kwerekana ko abakene bakwiriye iyo mpano kuruta Yesu! Igihe bavanaga ku musaraba 
umubiri wa Yesu wuzuye ibikomere bumvise bigaye cyane. {UIB 380.1} 

Mu isi yacu muri iki gihe hari ubukene nk’ubwo nyamara abantu bake nibo basobanukiwe 
n’icyo Yesu abamariye. Iyaba banyurwaga na Yesu, bagaragaza urukundo nk’urwa Mariya 
kandi amavuta nk’ayasizwe Yesu yatanganwa umutima ubuntu. Ntibavuga ko amavuta 
y’igiciro cyinshi apfuye ubusa. Nta kintu na kimwe cyafatwa ko gihenze ku buryo kitahabwa 
Kristo, nta kwitanga kutakwihanganirwa ku bwa Kristo. {UIB 380.2} 

Amagambo yavuganwe agasuzuguro ngo: ‘Aya mavuta apfushirijwe iki ubusa?’ yahise 
yibutsa Yesu igitambo gisumba ibindi byabayeho byose, - ari cyo we ubwe wari impongano 
y’ibyaha by’isi yazimiye. Kristo yagiriye ubuntu busaze abagize umuryango we w’abatuye 
isi ku buryo nta cyo yasize. Mu gutanga Yesu, Imana yatanze ijuru ryose. Mu myumvire ya 
kimuntu, igitambo nk’icyo cyari ugupfusha ubusa mu bupfapfa. Mu mitekerereze ya 
kimuntu gahunda yose y’agakiza igaragara nk’impuhwe nyinshi zapfushijwe ubusa. 
Kwitanga n’igitambo cyuzuye urukundo twatangiwe bitugeraho aho turi hose. Ingabo zo mu 
ijuru zitangazwa cyane no kubona abatuye isi banga kuzahurwa no gukungahazwa urukundo 
n’imbabazi bitagira akagero byagaragarijwe muri Kristo. Abamarayika bashobora kuvuga 
bati: Kuki habayeho gupfusha ubusa kungana gutya? {UIB 380.3} 

Nyamara impongano yatangiwe isi yacumuye yagombaga kuba yuzuye, isendereye kandi 
ishyitse. Igitambo cya Kristo cyari gihagije cyane kugira ngo kigere ku bo Imana yaremye 
bose. Igitambo cya Kristo nticyashoboraga gushyirwaho imbibi kugira ngo kingane gusa 
n’umubare w’abazakira iyo mpano ikomeye. Abantu bose ntabwo bakiriye agakiza; 
nyamara inama y’agakiza si imfabusa nubwo idasohoza ibyo ubuntu bwayo bwateganyije 
byose. Hari byinshi bihagije ndetse bisagutse. {UIB 380.4} 

Simoni wari wakiriye Yesu yayobejwe n’amagambo ya Yuda yo kunenga impano ya 
Mariya, kandi yatangajwe n’uburyo Yesu yabyitwayemo. Ubwibone bwe bwa Gifarisayo 
bwateshejwe agaciro. Yari azi ko benshi mu bashyitsi bari mu rugo rwe barebanaga Kristo 
gushidikanya kandi batamwishimiye. Simoni yibwiye mu mutima we ati: ‘Uyu muntu iyo 



aba umuhanuzi, yajyaga kumenya uyu mugore umukozeho uwo ari we kandi uko ameze, ko 
ari umunyabyaha.’ (Luka 7:39). {UIB 380.5} 

Igihe Kristo yakizaga Simoni ibibembe, yamukijije urupfu rwashoboraga kumutwara. Ariko 
noneho nimurebe Simoni ashidikanya ko Yesu ari umuhanuzi. Bitewe n’uko Kristo 
yemereye uwo mugore kumwegera, ntamwigizeyo amwinubira nk’umuntu wakoze ibyaha 
byinshi bitababarirwa, akaba ataragaragaje ko azi ko Mariya ari umunyabyaha, byateye 
Simoni kwibwira ko Kristo atari umuhanuzi. Simoni yatekereje ko iyo Yesu aza kumenya 
imibereho y’uwo mugore wamusigaga amavuta atuje, atari gutuma amukoraho. {UIB 
380.6} 

Nyamara kudasobanukirwa Imana na Kristo kwa Simoni ni ko kwamuteye gutekereza atyo. 
Ntabwo yamenye ko Umwana w’Imana agomba gukorera mu nzira z’Imana, afite imbabazi, 
kwiyoroshya, n’impuhwe. Imyumvire ya Simoni yari iyo kwirengagiza igikorwa cya Mariya 
kigaragaza kwihana. Igikorwa cye cyo gusoma ibirenge bya Yesu no kubisiga amavuta 
cyarakaje umutima unangiye wa Simoni. Yibwiye ko iyo Kristo aza kuba umuhanuzi yari 
kumenya abanyabyaha maze akabacyaha. {UIB 381.1} 

Kubera ibyo bitekerezo yari afite mu mutima, Umukiza yaramusubije ati: ‘Simoni, mfite 
icyo nkubwira....Hariho umuntu wagurizaga, wari ufite abantu babiri bamubereyemo 
imyenda. Umwe yarimo umwenda w’idenariyo magana atanu, undi arimo mirongo itanu. 
Ariko kuko bari babuze ubwishyu azibaharira bombi. Mbese muri abo bombi uwarushije 
undi kumukunda ni nde? Simoni aramusubiza ati, ‘Ngira ngo ni uwo yahariye inyinshi.’ Na 
we aramubwira ati, ‘Uvuze neza.’ Luka 7:40-43. {UIB 381.2} 

Nk’uko Natani yabigenje kuri Dawidi, Kristo yanyujije mu mugani ibyo yashakaga kubwira 
Simoni. Yesu yahaye Simoni uburyo bwo kwicira urubanza. Simoni yari yaragushije mu 
cyaha uwo mugore yaregaga. Yari yarariganyije Mariya mu buryo bukomeye. Simoni na 
Mariya bashushanyaga abantu babiri barimo umwenda bavugwa mu mugani. Ntabwo Kristo 
yari agendereye kwigisha ko hari itandukaniro ryari mu mwenda abo babiri bari bafite, kuko 
bombi bari bafite umwenda wo gushimira ineza bagiriwe batashoboraga kubona icyo 
bawishyura. Nyamara Simoni we yumvaga ko ari intungane kurusha Mariya, maze Yesu 
yifuza kumwereka mu by’ukuri uko icyaha cye cyari gikomeye. Yashatse kumwereka ko 
icyaha cye cyarutaga cyane icya Mariya, nk’uko umwenda w’idenariyo magana atanu uruta 
cyane uwamirongo itanu. {UIB 381.3} 

Noneho Simoni yatangiye uko ateye mu buryo bushya. Simoni yabonye uburyo Mariya 
yabonwaga n’uwasumbaga umuhanuzi. Yamenye neza ko Kristo akoresheje amaso ya 
gihanuzi, yabonye umutima wa Mariya wuje urukundo no kwitanga. Simoni yakozwe 
n’ikimwaro, abona ko yari ahagaze imbere y’ufite icyubahiro kumurusha. {UIB 381.4} 



Yesu yarakomeje aramubwira ati: ‘Ninjiye mu nzu yawe ntiwampa amazi yo koza ibirenge,’ 
ariko Mariya atonyangirije amarira akomoka ku kwihana n’urukundo amfitiye ku birenge, 
abihanaguza umusatsi wo ku mutwe we. ‘Ntiwansomye, ariko aho ninjiriye uyu mugore 
wasuzuguye ntiyahwemye kunsoma ibirenge.’ Kristo yibukije amahirwe yose Simoni yari 
yagize kugira ngo yereke Umwami we urukundo, no kumushimira ibyo yari yaramukoreye. 
Mu buryo bweruye ariko burimo ikinyabupfura cyinshi, Umukiza yamenyesheje abigishwa 
be ko umutima we ubabazwa no kubona abana be birengagiza kumugaragariza kumushima 
mu magambo no mu bikorwa bishingiye ku rukundo. {UIB 381.5} 

Usoma imitima yabonye impamvu yateye Mariya gukora igikorwa nk’icyo, kandi yamenye 
umwuka wateye Simoni kuvuga ariya magambo. Yesu aramubwira ati, ‘Urareba uyu 
mugore? Ni umunyabyaha. ‘Ni cyo gitumye nkubwira yuko ababariwe bya byaha bye 
byinshi, kuko yagize urukundo rwinshi. Ariko ubabarirwa bike, akunda buke.’ {UIB 381.6} 

Kwirengagiza n’ubukonje Simoni yagaragarije Umukiza byerekanye uburyo yanyuzwe 
buhoro n’imbabazi yari yaragiriwe. Yibwiye ko yahaye Yesu icyubahiro ubwo 
yamutumiraga iwe. Ariko noneho yasobanukiwe neza n’uko yari ameze. Igihe yariho 
yibwira ko asoma ibitekerezo by’umushyitsi we, ahubwo Yesu ni we warebaga ibyo yibwira 
byose. Simoni yabonye uburyo urubanza Kristo yari yamuciriye ari urw’ukuri. Yabonye ko 
idini ye yari ikanzu y’Ubufarisayo. Yari yaramaze gukerensa imbabazi za Yesu. Ntabwo 
yari yaramenye ko Yesu yatumwe n’Imana. Mariya we yari umunyabyaha wababariwe naho 
Simoni yari umunyabyaha utarababarirwa. Itegeko rikaze yari yarashatse ko ricira Mariya 
ni we ryaruciriye. {UIB 382.1} 

Simoni yakozwe ku mutima n’ineza ya Yesu yatumye atamucyahira mu ruhame 
rw’abashyitsi be. Ntabwo Yesu yafashe nk’uko yifurizaga ko Mariya yafatwa. Simoni 
yabonye ko Yesu atifuzaga gushyira ibyaha bye ku mugaragaro, ahubwo yashatse kwemeza 
umutima we akoresheje urugero rw’umugani kandi akoresha akoresha ineza yuje impuhwe 
kugura ngo yigarurire umutima we. Iyo Yesu aza gukoresha igitsure cyinshi byajyaga 
gutuma Simoni yinangira ntiyihane, ariko kumugira inama amwihanganira byatumye 
yemera ikosa rye. Yasobanukiwe n’ubunini bw’umwenda yari afitiye Umukiza we. 
Ubwirasi bwe bwacishijwe bugufi, arihana, maze uwari Umufarisayo wirata ahinduka 
umwigishwa ucishije make kandi witanga. {UIB 382.2} 

Mariya yari yaragiye afatwa nk’umunyabyaha ruharwa, ariko Kristo yari azi ibyo yari 
yaranyuzemo byamugize uko yari ameze. Kristo yashoboraga gutera Mariya gutakaza 
ibyiringiro byose by’umutima we, ariko ntiyabikoze. Yesu ni we wari waramuvanye mu 
kwiheba no kurimbura. Incuro ndwi, Mariya yari yarumvise Yesu acyaha abadayimoni bari 
barabase ubwenge n’umutima we. Yari yarumvise Yesu atakambira Se kubera we. Yari azi 



uburyo icyaha ari kibi imbere yo kwera kwa Yesu, bityo aheshejwe imbaraga na we 
aratsinda. {UIB 382.3} 

Mu gihe Mariya yagaragariraga abantu ko nta garuriro afite, Yesu we yamubonyemo 
ubushobozi bwo gukora icyiza. Yesu yabonye ibyiza byari mu mico ya Mariya. Umugambi 
w’agakiza wazaniye inyokomuntu ubushobozi bukomeye, kandi ubwo bushobozi 
bwagombaga kugaragarira muri Mariya. Abiheshejwe n’ubuntu bwa Kristo, Mariya 
yahindutse umuragwa wa kamere y’ijuru. Uwari waraguye kandi wari ufite intekerezo ze 
zabaswe n’abadayimoni, yigijwe hafi y’Umukiza mu gusabana nawe no gukorana nawe. 
Mariya ni we wicaye hafi y’ibirenge bya Yesu maze amutega amatwi. Mariya ni we wasutse 
amavuta y’igiciro cyinshi ku mutwe wa Yesu, maze amwoza ibirenge akoresheje amarira 
ye. Mariya yahagaze iruhande rw’umusaraba wa Yesu kandi anamuherekeza bamujyanye 
ku mva. Mariya ni we wageze mbere ku mva ya Yesu amaze kuzuka. Mariya ni we wabaye 
uwa mbere gutangaza ko Umukiza yazutse. {UIB 382.4} 

Yesu azi ibyo umuntu wese ahura nabyo. Ushobora kwibwira uti, ‘Ndi umunyabyaha, ndetse 
wa ruharwa. Ni byo ushobora kuba umunyabyaha, ariko uko uri umunyabyaha ruharwa, ni 
ko urushijeho gukenera Yesu. Yesu ntaheza umuntu ufite umutima umenetse. Ntawe abwira 
ibyo akwiye guhishura byose, ahubwo akomeza umutima wose utentebutse ati, ‘Komera.’ 
Abamusanga bose basaba imbabazi no guhindurwa, azabababarira nta kiguzi. {UIB 382.5} 

Kristo ashobora gutuma abamarayika bagasuka inzabya z’umujinya we ku isi yacu kugira 
ngo barimbure abanzi b’Imana. Ashobora guhanagura iyi si yacu yanduye akayikura mu 
isanzure. Nyamara ibyo ntabwo abikora. Uyu munsi ahagaze ku gicaniro cy’imibavu, ageza 
kuri Se amasengesho y’abifuza ubufasha bwe bose. {UIB 383.1} 

Abahungira kuri Yesu bose, abakiza ababarega n’ababavuga nabi. Nta muntu cyangwa 
umumarayika mubi ushobora kugira icyo abarega. Kristo abagira umwe na kamere ye 
y’ubumana n’ubumuntu. Bahagarara iruhande rw’Uwikoreye ibicumuro by’abantu, imbere 
y’umucyo uturuka ku ntebe y’Imana. ‘Ni nde uzarega intore z’Imana? Ni Imana kandi ari 
yo izitsindishiriza? Ni nde uzaziciraho iteka? Ni Kristo Yesu kandi ari we wazipfiriye, 
ndetse akaba yarazutse ari iburyo bw’Imana adusabira? Abaroma 8:33,34. {UIB 383.2} 



IGICE CYA 63 - UMWAMIWAWE ARAJE 


(Iki gice gishingiye muri Matayo 21:1-11; Mariko 11:1-10; Luka 19:29-44; Yohana 

12:12-19) 

’ Nezerwa cyane wa mukobwa w’i Siyoni we, rangurura wa mukobwa w’i Yerusalemu we, 
dore Umwami wawe aje aho uri. Ni we mukiranutsi kandi azanye agakiza, yicishije bugufi 
agendera ku ndogobe, ndetse no ku cyana cyayo.” Zekariya 9:9. {UIB 384.1} 

Imyaka magana atanu mbere yo kuvuka kwa Kristo, umuhanuzi Zekariya yavuze ibyo kuza 
k’Umwami wa Isirayeli. Igihe cyari kigeze ko ubwo buhanuzi busohora. Uwari umaze igihe 
kirekire atemera icyubahiro cya cyami, noneho yaje i Yerusalemu nk’umuragwa 
wasezeranywe w’intebe ya cyami ya Dawidi. {UIB 384.2} 

Hari ku munsi wa mbere w’icyumweru ubwo Kristo yinjiranaga icyubahiro muri 
Yerusalemu. Abantu benshi bari baje kumureba i Betaniya baramushagaye, bafite amatsiko 
yo kumubona yakirwa i Yerusalemu. Abantu benshi bari mu nzira bajya i Yerusalemu 
kwizihirzayo Pasika, kandi abo nabo bifatanije n’abari kumwe na Yesu. Ibyaremwe byose 
byagaragaraga ko byishimye. Ibiti byari bitoshye, kandi uburabyo bwabyo bwoherezaga 
impumuro nziza mu kirere. Imibereho mishya ndetse n’umunezero byagaragaraga mu bantu. 
Abantu bongeye gusabwa n’ibyiringiro by’ubwami bushya. {UIB 384.3} 

Mu mugambi wo kugira ngo yinjire muri Yerusalemu, Yesu yohereje babiri mu bigishwa 
be kugira ngo bamuzanire indogobe n’icyana cyayo. Igihe yavukaga, Umukiza 
yacumbikirwaga n’abatari Abayahudi. Umuvure w’inka yaryamishi-jwemo, wari ahantu ho 
kuruhukira nyamara hatiwe. Icyo gihe nubwo amashyo y’inka ku misozi igihumbi byari 
ibye, yatiye indogobe umuntu bataziranye kugira ngo ayigendereho yinjira muri Yerusalemu 
nk’Umwami wayo. Ariko na none ubumana bwe bwaragaragaye, ndetse no muri mabwiriza 
mato yahaye abigishwa be ubwo yabatumaga. Icyifuzo cye nk’uko yari yababwiye ngo, 
‘Databuja ni we uzishaka’, cyahise cyubahirizwa. Yesu yahisemo kugendera ku cyana 
cy’indogobe kitigeze cyicarwaho n’umuntu uwo ari we wese. Abigishwa be, bafite ubwuzu 
bwinshi, bashashe imyenda yabo kuri iyo ndogobe, maze bicazaho Umwami wabo. Mbere 
yaho Yesu yagendeshaga amaguru, maze icyo gihe abigishwa be batangazwa no kubona 
ahisemo kugendera ku ndogobe. Ariko ibyiringiro byuzujwe imitima yabo n’ibitekerezo 
binezeje by’uko agiye kwinjira muri Yerusalemu, agatangaza ko ari Umwami, maze 
agashimangira ubushobozi bwe bwa cyami. Igihe bajyaga gushaka icyana cy’indogobe, 
bamenyesheje incuti za Yesu iby’ibyiringiro byagurumanaga mu mitima yabo, maze 
gusabwa n’ibyishimo bikwira hirya no hino, bituma abantu basabwa n’ibyiringiro. {UIB 
384.4} 



Kristo yari akurikije umugenzo wa Kiyahudi w’uburyo umwami yimikwaga. Itungo Yesu 
yagendeyeho ryari iryagenderwagaho n’abami bo mu Isirayeli, kandi ubuhanuzi bwari 
bwaravuze ko ari ko Mesiya azaza kwima ubwami bwe. Akimara kwicara ku cyana 
cy’indogobe, humvikanye amajwi yo kunesha asakara ikirere. Abantu benshi bari aho 
bamwakiriye nka Mesiya, Umwami wabo. Ubu noneho Yesu yemeye ko bamuha icyubahiro 
kandi mbere atari yarigeze abyemera, maze abigishwa babifata nk’ikimenyetso cy’uko ibyo 
biringiraga bigiye gusohozwa no kumubona yima ingoma ye. Abantu benshi bari aho 
bemeye badashidikanya ko igihe cyo kubohorwa kwabo kigeze. Mu bitekerezo byabo 
babonaga ingabo z’Abanyaroma zirukanwa muri Yerusalemu, maze Isirayeli ikongera kuba 
igihugu cyigenga. Bose basabwe n’ibyishimo, maze barushanwa kumusingiza no kumuha 
ikuzo. Ntibashoboraga kwerekana icyubahiro no gukomera bigaragarira inyuma, ariko 
bamuhaye ikuzo riturutse ku mitima inezerewe. Ntibashoboraga kumuha impano z’igiciro 
cyinshi, ariko bashashe imyenda yabo mu nzira yacagamo, kandi barambura amashami 
y’imikindo n’imyelayo aho yanyuraga. Ntabwo bashoboraga kumuherekeza mu buryo 
bugaragaza icyubahiro ku rugero rw’ubwami, ariko baciye amashami y’imikindo 
yakoreshwaga mu kugaragaza insinzi, maze bagenda bayazunguza barangurura Hoziyana. 
{UIB 384.5} 

Uko bagendaga bigira imbere, umubare w’abantu wakomezaga kwiyongera bitewe 
n’abumvaga ko Yesu aje maze bikihutira kwifatanya n’abari bashagaye Yesu. 
Abashungerezi bazaga bivanga n’iyo mbaga maze bakabaza bati: ‘Uyu ni nde?’ Ibi byose 
bisobanuye iki? Bose bari barumvise ibya Yesu, kandi bari bazi ko ashobora kujya i 
Yerusalemu; ariko bari bazi ko mbere y’aho yari yaraciye intege abageragezaga bose 
kumwimika, maze batangazwa cyane no kumva ko ari we abantu bashagaye. Bibajije 
icyateye izo mpinduka muri we, kandi yari yaravuze ko ubwami bwe atari ubwa hano ku isi. 
{UIB 385.1} 

Ibibazo bibazaga byacecekeshejwe n’amajwi arangurura yo kunesha. Ayo majwi yagiye 
asubirwamo n’iyo mbaga yari ishagaye Yesu; maze bakikirizwa n’abari hirya no hino bityo 
amajwi yabo akumvikanira mu bibaya no mu misozi. Abantu benshi bari i Yerusalemu 
bifatanyije n’iyo mbaga. Mu bantu ibihumbi byinshi bari baje kwizihiza Pasika, abenshi baje 
gusanganira Yesu. Bamusanganiye bazunguza amashami y’imikindo kandi baririmba 
indirimbo zera. Abatambyi bari mu rusengero bavugije impanda kugira ngo abantu baze mu 
masengesho ya nimugoroba, ariko bake gusa ni bo baje, maze abategetsi babwirana bumiwe 
bati: ‘Isi yose yamukurikiye.’ {UIB 385.2} 

Mbere y’icyo gihe mu buzima bwe bwo ku isi, nta na rimwe Yesu yari yarigeze yemerera 
abantu kumuha icyubahiro no kumuramya bene ako kageni. Yesu yabonye mbere icyo ibyo 
byari kuzabyara. Byari kumuganisha ku musaraba. Ariko byari umugambi wa Yesu 



kugaragariza abantu bose ko ari Umucunguzi. Yifuzaga kuganisha imitima y’abantu ku 
gitambo cyendaga gusoza umurimo yagombaga gukorera isi yacumuye. Mu gihe abantu bari 
bateraniye i Yerusalemu kugira ngo bizihize Pasika, Yesu, washushanyaga Umwana 
w’intama, ku bushake bwe, yaritoranyije ngo abe igitambo. Byari kuzaba ngombwa ko 
itorero rye mu bihe byari gukurikiraho byose, ryari kuzafata ingingo y’urupfu yapfiriye 
ibyaha by’abari mu isi maze bakayitekerezaho kandi bakayiga bashimikiriye. Buri gihamya 
cyose cyerekeranye n’urupfu rwe cyagombaga kugaragara mu buryo budashidikanywaho. 
Byari ngombwa rero ko amaso y’abantu bose yerekezwa kuri Yesu; ibyabanzirizaga 
igitambo cye gihebuje byari bikwiriye gutuma abantu bahanga amaso ku gitambo ubwacyo. 
Nyuma yo kumushagara bene ako kageni ubwo yinjiraga muri Yerusalemu, amaso yose yari 
gukurikira urugendo rwe rwihutaga rwerekeza ku musaraba. {UIB 385.3} 

Ibyabaye byerekeranye no kwinjira mu murwa ashagawe byari kuvugwa n’abantu bose, 
kandi bigatuma intekerezo zose zerekezwa kuri Yesu. Nyuma yo kubambwa kwe, abantu 
benshi bari kuzibuka ibyabaye byerekeranye n’urubanza ndetse n’urupfu rwe. Byari 
kuzabatera gushakashaka mu buhanuzi maze bakamenya neza ko Yesu ari we Mesiya; kandi 
umubare w’abahindukiriye ukwizera gushya ukiyongera mu bihugu byose. {UIB 385.4} 

Muri iki gikorwa kimwe cyo gushagarwa n’imbaga y’abantu cyabyeho mu mibereho ye ku 
isi, Umukiza yashoboraga gushagarwa n’abamarayika bo mu ijuru, kandi ijwi ry’impanda 
y’Imana akaba ari ryo ribanza guteguza abantu ko aje; nyamara iyo bigenda bityo byari kuba 
binyuranye n’umugambi w’umurimo yaje gukora, ndetse bikaba bihabanye n’itegeko 
ryagengaga imibereho ye. Yarakomeje aba indahemuka ku mugambi wamuzanye. 
Y agombaga kwikorera umutwaro w’ibyaha by’inyokomuntu kugeza atangiye ubugingo bwe 
kuba incungu y’abantu. {UIB 386.1} 

Ku bigishwa be, uwo munsi wasaga n’uw’agahebuzo mu mibereho yabo, wari kubundikirwa 
n’ibicu by’umwijima iyo baza kumenya ko ibyo byishimo barimo byabanzirizaga 
umubabaro n’urupfu rw’Umwami wabo. Nubwo akenshi yahoraga ababwira ibyo 
kubambwa kwe, ubwo bari muri uyu munsi uhimbaje wo kumushagara, bibagiwe 
amagambo ababaje yababwiye, maze babona ko agiye kwima ingoma mu mahoro maze 
akicara ku ntebe y’ubwami ya Dawidi. {UIB 386.2} 

Abantu benshi bashya bakomeje kwifatanya n’abaherekeje Yesu, kandi uretse bake gusa, 
abantu hafi ya bose basabwe n’umwuka wariho muri iyo saha, maze bafasha abandi 
kuririmba Hoziyana nuko amajwi yirangira mu misozi no mu bibaya. Amajwi yakomeje 
kumvikana ngo, ‘Hoziyana mwene Dawidi, hahirwa uje mu izina ry’Uwiteka! Hoziyana 
ahasumba byose!’ {UIB 386.3} 



Nta na rimwe isi yari yarigeze ibona umunsi w’ibyishimo nk’uwo. Ntabwo wari umunsi 
nk’uwo bakoreraga ibihangange byo ku isi. Nta miborogo y’imfungwa z’intambara 
yagaragazaga kunesha kw’abami bo ku isi yari ihari. Ahubwo Yesu yari azengurutswe 
n’umusaruro wakomokaga ku bikorwa by’urukundo yakoreraga abanyabyaha. Ahubwo yari 
ari kumwe n’abantu b’iminyago yavanye mu butware bwa Satani, bahimbaza Imana yo 
yabakijije. Impumyi yari yarahumuye zagendaga imbere ye, abantu b’ibiragi yari yarakijije 
nibo baririmbiraga hejuru Hoziyana. Abantu bamugaye yari yarakijije, bagendaga 
basimbuka banezerewe, kandi nibo bari bafite umuhati mu guca amashami y’imikindo no 
kuyazunguriza imbere y’Umukiza. Impfubyi n’abapfakazi bagendaga basingiza izina rya 
Yesu kubera ibikorwa by’impuhwe yabagiriye. Abo yari yarakjije ibibembe ni bo 
baramburaga imyenda yabo itagira inenge mu nzira yanyuragamo, bamusingiza 
nk’Umwami w’icyubahiro. Abo Yesu yari yarazuye mu bapfuye na bo bari bamushagaye. 
Lazaro wari warahambwe umubiri we ukaborera mu mva, ariko ubu akaba yari yishimye 
afite imbaraga za gisore, ni we wayoboraga indogobe Umukiza yagenderagaho. {UIB 
386.4} 

Abafarisayo benshi babonye ibyo, maze basabwa n’ishyari ryinshi n’umujinya, bashaka 
uburyo babuza abantu gukurikira Yesu. Bakoresheje ubushobozi bwabo bwose ngo 
bacecekeshe abantu; nyamara uko babuzaga abantu bakabakangisha byatumye bongera 
umurava mwinshi. Batinyaga ko abo bantu, kubera ubwinshi bwabo, bashoboraga kwimika 
Yesu ngo abe umwami. Umwanzuro wa nyuma bafashe wabaye uwo kwinjira muri iyo 
mbaga begera Yesu maze bamubwira amagambo yo kumucyaha no kumukangisha bati: 
‘Mwigisha, cyaha abigishwa bawe.’ Bavuze yuko iyo myidagaduro yuzuye urusaku ityo 
itemewe n’amategeko, kandi ko ubuyobozi budashobora kubibemerera. Ariko igisubizo 
Yesu yabahaye cyarabacecekesheje. Yarababwiye ati: ‘Ndababwira yuko aba bahoze, 
amabuye yarangurura. ’ Uwo mwanya wo kugaragaza insinzi wari warateganyijwe n’Imana 
ubwayo. Wari waravuzwe n’umuhanuzi kandi umuntu nta bushobozi yari afite bwo 
guhindura gahunda y’Imana. Iyo abantu bananirwa gusohoza umugambi w’Imana, 
yashoboraga guha amabuye ijwi, maze akakira Umwana wayo n’amajwi arangurura y’ikuzo 
no guhimbaza. Ubwo Abafarisayo bari bamaze gucecekeshwa basubiraga inyuma 
bakagenda, amagambo y’umuhanuzi Zekariya yasubiwemo n’amajwi menshi avuga ati: 
‘Nezerwa cyane wa mukobwa w’i Siyoni we, rangurura wa mukobwa w’i Yerusalemu we, 
dore umwami wawe aje aho uri. Ni we mukiranutsi kandi azanye agakiza, yicishije bugufi 
agendera ku ndogobe, ndetse no ku cyana cyayo.’ Zekariya 9:9. {UIB 386.5} 

Igihe abari bashagaye Yesu bageraga ku mpinga y’umusozi, bari hafi kumanuka ngo bajye 
muri Yerusalemu, Yesu yarahagaze maze n’abari kumwe na we bose barahagarara. Imbere 
yabo barebaga Yerusalemu mu bwiza bwayo, imurikiwe n’umucyo w’izuba ryarengaga. 



Urusengero rwari runyuze amaso y’abarurebaga bose. Rwasumbaga izindi nyubako zose, 
umunara warwo werekeje ku ijuru nk’aho uyobora abantu ku Mana nzima imwe nyakuri. 
Kuva kera urwo rusengero rwari ishema n’icyubahiro by’ishyanga ry’Abayahudi. 
Abanyaroma na bo bashimishwaga n’ubwiza bwarwo. Umwami washyizweho 
n’Abanyaroma yifatanije n’Abayahudi maze basana urusengero kandi bararurimbisha, 
ndetse Umwami w’abami w’Abanyaroma yari yararukungahaje arwuzuzamo impano ze. 
Gukomera kwarwo, ubwiza bwarwo n’umutungo wari ururimo byatumye ruba kimwe mu 
bitangaza bikomeye byo ku isi. {UIB 387.1} 

Ubwo izuba ryendaga kurenga, imirasire yaryo irabagirana yakubitaga ku mabuye y’agaciro 
kenshi yari ku nkuta z’urusengero, maze umucyo ukarabagiranira ku nkingi zarwo 
zometsweho izahabu. Aho ku mpinga y’umusozi, aho Yesu n’abamushagaye bari bahagaze, 
babonaga urwo rusengero rumeze nk’inyubako nini itwikiriwe n’amasimbi, kandi ifite 
iminara y’izahabu. Ku marembo y’urusengero, hari hashushanyije umuzabibu ukozwe mu 
izahabu n’ifeza, ufite ibibabi bitoshye ndetse n’amaseri y’inzabibu nziza, byose 
byashushanyijwe n’umuhanzi kabuhariwe. Uwo mutako washushanyaga Isirayeli 
nk’uruzabibu rwiza. Amabara y’izahabu n’umuringa, hamwe n’ibibabi by’icyatsi kibisi 
byari byarahuriranye n’ubuhanga budasanzwe bw’ubukorikori bw’umwana w’umuntu; 
kandi uko uwo mutako wari ufashe kuri izo nkingi z’izahabu, kandi amashami y’uwo 
muzabibu akizinguranya ku mitako y’izahabu, wakururaga ubwiza bw’izuba rirenga maze 
ukarabagirana ubwiza busa n’ubukomotse mu ijuru. {UIB 387.2} 

Yesu yarabyitegereje, maze imbaga imushagaye iraceceka, abantu batangazwa n’ubwo 
bwiza bahise babona. Abantu bose bahanze amaso yabo Umukiza, bibwira ko bari 
bumubone atangarana ibyishimo nk’uko bari bameze. Nyamara aho kugira ngobibe bityo, 
baramwitegereje babona afite agahinda. Batangajwe kandi bacibwa intege no kubona 
amarira amuzenga mu maso, umubiri we uhinda umushyitsi nk’igiti guhushywe n’umuyaga 
w’ishuheri, kandi iminwa ye yuzuye akababaro katurukaga mu mutima ushengutse. Mbega 
uko kubyitegereza byari bimereye abamarayika! Umutware wabo bakundaga 
yashengurwaga n’agahinda! Mbega uko kubyitegereza byari bimereye abari bamushagaye 
bishimye baririmba insinzi, bazunguza amashami y’imikindo, bamuherekeje bajya murwa 
w’igikundiro, aho biringiraga ko agiye kwima ingoma! Yesu yari yaraririye ku mva ya 
Lazaro, ariko byari mu buryo bw’agahinda Imana igira kubera imibabaro y’abantu. Ariko 
noneho ako gahinda kabaye nko kuboroga mu gihe abandi baririmbaga indirimbo zo 
kunesha. Muri icyo gihe bishimaga, ubwo abantu bose bamuha ikuzo, Umwami wa Isirayeli 
we yararize. Ntiyari amarira atuje y’umunezero, ahubwo yari amarira y’intimba itewe 
n’umubabaro yagombaga guhura nawo byanze bikunze. Imbaga y’abari aho yahise yijimye 



mu maso. Amajwi yo gutera hejuru kubw’umunezero yaracecetse. Benshi muri bo bagize 
agahinda barizwa n’umubabaro batashoboraga gusobanukirwa. (UIB 387.3} 

Amarira ya Yesu ntiyayatewe no gutekereza umubabaro wari imbere ye. Imbere ye hari 
Getsemani, aho bidatinze yari agiye kugirira ubwoba butewe n’umwijima w’icuraburindi 
wari ugiye kumubudikaho. Yabonaga n’irembo ry’intama, ahari hamaze imyaka myinshi 
hanyuzwa amatungo yagombaga gutambwa. Bidatinze iri rembo ryari hafi kumukingurirwa, 
we ibyo bitambo byose byashushanyaga, ari we mpongano y’ibyaha by’abatuye isi. Hafi ye 
hari Kaluvari, aho yari hafi kubabarizwa. Nyamara ntabwo Umukiza yarijijwe kandi ngo 
ashengurwe n’intimba n’ibyo byamwibutsaga urupfu rwe rw’agashinyaguro. Ntabwo yari 
afite agahinda ko kwihugiraho. Gutekereza umubabaro we ku giti cye ntibyateye ubwoba 
umutima we mwiza wo kwitangira abandi. Ahubwo kureba Yerusalemu ni byo byashenguye 
umutima wa Yesu. Yerusalemu yari yaranze kwakira Umwana w’Imana, ikerensa urukundo 
rwe. Yerusalemu yanze kwizezwa n’ibitangaza bikomeye Yesu yakoze, kandi Yerusalemu 
yari hafi kumwica. Yabonye uko Yerusalemu imeze iriho icyaha cyo kwanga Umucunguzi 
wayo, kandi abona uko yajyaga kuba imeze iyo iza kuba yaramwakiriye we wenyine 
washoboraga komora inguma zayo. Yashoboraga ate kuyitererana kandi yarazanywe no 
kuyiha agakiza? {UIB 388.1} 

Isirayeli ryari ishyanga ryari ryaratoneshejwe; Imana yari ituye mu rusengero rwabo; 
‘uburebure bwawo ni wo byishimo by’isi yose.’ Zaburi 48:2. Yerusalemu yari ifite amateka 
arenze imyaka igihumbi irindwa n’urukundo rwa Kristo nk’uko umubyeyi yihanganira 
umwana we w’ikinege. Muri urwo rusengero ni ho abahanuzi bari baratangiye imiburo yabo 
ikomeye. Aho ni ho hari ibicaniro by’imibavu, aho imibavu ivanze n’amasengesho y’abaje 
kuramya byazamukaga bijya ku Mana. Aho ni ho amaraso y’amatungo yari yaratembye, 
ashushanya amaraso ya Kristo. Aho ni ho Yehova yari yaragaragarije ikuzo rye ku ntebe 
y’ihongerero. Aho ni ho abatambyi bakoreraga, kandi imihango myinshi yari yarahakorewe 
igihe kirekire. Nyamara ibyo byose byagombaga kurangira. {UIB 388.2} 

Yesu yazamuye ukuboko kwe, - kwa kuboko kwahaye umugisha abarwayi n’abababaye, - 
maze akwerekeza kuri uwo murwa wo kurimbuka, maze avugana agahinda ati: ‘Uyu munsi 
nawe, iyo umenya ibyaguhesha amahoro!-’ Umukizayahagarariye aho, ntiyagira icyo avuga 
ku kuntu Yerusalemu yari kuba imeze iyo iza kuba yaremeye ubufasha Imana yashakaga 
kuyiha, - ari bwo mpano y’Umwana wayo ikunda. Iyo Yerusalemu iza kumenya umugisha 
yahawe, ikakira umucyo ijuru ryayoherereje, yari guhagarara ifite ishema ry’umutuzo, ikaba 
umwamikazi w’ubwami bwinshi, kandi ikagendera mu mudendezo w’ubushobozi ihabwa 
n’Imana. Nta basirikare bafite intwaro bari kurangwa ku marembo yaho, nta mabendera 
y’Abanyaroma yari kugaragara ku nkike za Yerusalemu. Umwana w’Imana yabonye 
icyubahiro Yerusalemu yari kugira iyo iza kwemera Umucunguzi. Yabonye ko Yerusalemu 



iba yarakijijwe indwara yayo ibabaje, ikavanwa mu buretwa, kandi ikagirwa umurwa 
mukuru w’isi yose. Intumwa ijyanye amahoro yari gusohoka mu nkike zayo maze 
ikayakwiza mu mahanga yose. Yerusalemu ni yo yari kuba ikamba ry’ubwiza ku isi yose. 
{UIB 388.3} 

Nyamara ishusho irabagirana y’uko Yerusalemu yari kuba imeze yavuye mu maso ya Yesu. 
Abona uko yari imeze iri mu buretwa bw’Abanyaroma, yaragezweho n’umujinya w’Imana, 
itegereje ibihano biyikwiriye. Yesu yakomeje kuyiririra agira ati: ‘Ariko noneho bihishwe 
amaso yawe. Kuko iminsi izaza, ubwo abanzi bawe bazakubakaho uruzitiro. Bazakugota, 
bazakurinda cyane impande zose, kandi bazagutsembana n’abana bawe batuye muri wowe. 
Ntibazagusigira ibuye rigeretse ku rindi, kuko utamenye igihe wagenderewe.’ Luka 19:42- 
44. {UIB 389.1} 

Kristo yaje gukiza Yerusalemu hamwe n’abana bayo; ariko ubwirasi, uburyarya, ishyari 
n’ubugome bya Gifarisayo byari byarabujije Kristo kugera ku mugambi we. Yesu yari azi 
neza ibihano bizagwirira Yerusalemu. Yabonye uwo murwa ugoswe n’ingabo, abaturage 
bawo barasonza ndetse barapfa, ababyeyi bicwa n’inzara kugeza aho barya intumbi z’abana 
babo, ababyeyi barwanira ibyo kurya n’abana babo, kandi inzara ituma impuhwe cyangwa 
urukundo bishira mu bantu. Yabonye ko ukwinangira kw’Abayahudi, nk’uko kwagaragariye 
mu kwanga agakiza yabazaniye, kwari kuzabatera kwanga kuyoboka ingabo zizabatera. 
Yabonye Kaluvari, aho azabambwa, iriho imisaraba minini ingana n’ibiti byo mu ishyamba. 
Yabonye abaturage baho bicwa urubozo baboshywe ku mambo abandi babambwa ku 
misaraba, abona ingoro nziza zisenywa, urusengero rwabaye amatongo, kandi inkuta zarwo 
zikomeye zasenywe nta buye rikigeretse ku rindi ndetse umurwa wose umeze nk’amasinde 
yo mu murima. Ni koko Yesu yari akwiye kurira ababajwe n’iyo shusho iteye ubwoba. {UIB 
389.2} 

Yerusalemu yari yarabaye umwana Yesu yitaho, kandi nk’uko umubyeyi aririra umwana 
wateshutse inzira, ni ko na we yaririye uwo murwa yakundaga. Bishoboka bite ko 
nagutererana? Bishoboka bite ko nabona urimbuka? Mbese nakureka ugakomeza ukuzuza 
igikombe cyo gukiranirwa kwawe? Umuntu umwe ni uw’agaciro kenshi cyane, ku buryo isi 
yose ntacyo ivuze uramutse uyigereranyije n’umuntu; nyamara muri Yerusalemu hari 
ishyanga ryose ryari kurimbuka. Igihe izuba ryihutaga rirengera mu misozi abantu bakaba 
batakiribona, umunsi w’imbabazi wa Yerusalemu wari kurangira. Igihe abari bashagaye 
Yesu bari bagihagaze ku mpinga y’umusozi wa Elayono, Yerusalemu yari igifite igihe cyo 
kwihana. Marayika w’imbabazi yari hafi kumanura amababa ye akava ku ntebe ya cyami 
itamirijwe izahabu kugira ngo ubutabera bukore umurimo wabwo kandi no guhanwa 
bisohore. Ariko umutima wa Kristo wuje urukundo wari ugisabira Yerusalemu, nubwo yari 
yakwennye imbabazi ze kandi igasuzugura imiburo ye. Ikigeretse kuri ibyo, abatuye 



Yerusalemu bari hafi kwanduza amaboko yabo bamena amaraso y’Umukiza. Iyo 
Yerusalemu iza kwihana, igihe cyari kikiriho. Mbese ntibyajyaga gushoboka ko, igihe izuba 
ryendaga kurenga, imirasire yaryo ikigaragara ku munara w’urusengero, marayika w’Imana 
yari kuyobora Yerusalemu ku rukundo rw’Umukiza, maze agatuma itarimbuka? Wa murwa 
urimbishijwe kandi wuzuye ibyaha, umurwa wateye amabuye abahanuzi ukanga Umwana 
w’Imana, umurwa wikingiraniye mu minyururu y’uburetwa kubwo kwanga kwihana, - 
umunsi wawo w’imbabazi wari hafi kurangira! {UIB 389.3} 

Nyamara Mwuka w’Imana yongeye kuvugana na Yerusalemu. Mbere y’uko umunsi wira, 
habonetse irindi jwi rihamya Kristo. Iryo jwi ryahuzaga n’irarika ryavuzwe kera mu 
buhanuzi. Iyo Yerusalemu iza kumva iryo hamagara, iyo iza kwakira Umukiza wendaga 
kwinjira mu marembo yayo, yashoboraga gukizwa. {UIB 389.4} 

Amakuru yageze ku bategetsi b’i Yerusalemu ko Yesu agiye kwinjira mu murwa kandi ari 
kumwe n’abantu benshi. Nyamara ntibashakaga kwakira Umwana w’Imana. Bagize 
ubwoba, maze bajya kumusanganira, bibwira ko bari butatanye abo bantu bamushagaye. 
Igihe abo bantu bamanukaga umusozi wa Elayono, bahuye n’abategetsi barabatangira. 
Bababajije impamvu bafite ibyishimo byinshi. Igihe barabazaga bati: ‘Uyu ni nde?’ 
abigishwa basubije iki kibazo buzuye Umwuka. Bavuze bashize amanga, basubira muri ubu 
buhanuzi bwerekeye Kristo: {UIB 390.1} 

Adamu azababwira ko urubyaro rw’umugore ari rwo ruzamena umutwe w’inzoka. {UIB 
390.2} 

Mubaze Aburahamu, azababwira ko, ari we ‘Melikisedeki Umwami w’i Salemu,’ Umwami 
w’Amahoro. Itangiriro 14:18. {UIB 390.3} 

Yakobo azababwira ko, Uyu ari we Shilo wo mu muryango wa Yuda. {UIB 390.4} 

Yesaya azababwira ko, ari ‘Imanuweli,’ Igitangaza, Umujyanama, Imana ikomeye, Data wa 
twese Uhoraho, Umwami w’Amahoro.’ Yesaya 7:14; 9:6. {UIB 390.5} 

Yeremiya azababwira ati: ni Shami rya Dawidi, Uwiteka Gukiranuka Kwacu’ Yeremiya 
23:6. {UIB 390.6} 

Daniyeli azababwira ati: ni Mesiya. {UIB 390.7} 

Hoseya azababwira ati: ni Uwiteka Imana Nyiringabo, Izina ritwibutsa ko ari Uwiteka.’ 
Hoseya 12:5. {UIB 390.8} 

Yohana Umubatiza azababwira ko, ari ‘Umwana w’intama w’Imana, ukuraho ibyaha 
by’abari mu isi.’ Yohana 1:29. {UIB 390.9} 




Yehova ukomeye yavugiye ku ntebe ye ya cyami ati: ‘Nguyu Umwana wanjye nkunda 
nkamwishimira.’ Matayo 3:17. {UIB 390.10} 

Twebwe, abigishwa be, turababwira ko uyu ari Yesu, Mesiya, Umwami nyir’ ubugingo, 
Umucunguzi w’isi. {UIB 390.11} 

Ndetse umutware w’imbaraga z’umwijima na we aramumenya, akavuga ati: ‘Nzi Uwo uri 
We, uri Uwera w’Imana.’ Mariko 1:24. {UIB 390.12} 



IGICE CYA 64 - UBWOKO BWACIRIWEHO ITEKA 


(Iki gice gishingiye muri Mariko 11:11-14, 20, 21; Matayo 21:17-19) 

Kwinjirana icyubahiro mu murwa wa Yerusalemu kwa Kristo, byacureraga ukugaruka kwe 
ubwo azatunguka mu bicu byo mu ijuru afite ubutware n’ikuzo, ashagawe n’abamarayika 
ndetse n’abera baririmba indirimbo z’ibyishimo. Ubwo ni bwo hazasohora amagambo 
Kristo yabwiye abatambyi n’Abafarisayo ati: ‘Ndababwira yuko mutazambona uhereye 
none ukageza ubwo muzavuga muti, ‘Hahirwa uje mu izina ry’Uwiteka.’ (Matayo 23:39). 
Mu iyerekwa rya gihanuzi, Zekariya yeretswe uwo munsi wo kunesha guheruka; kandi 
abona n’amaherezo y’abanze Kristo igihe yazaga ubwa mbere: ‘Bazitegereza jyewe uwo 
bacumise, bazamuborogera nk’uko umuntu aborogera umwana we w’ikinege, bazamuririra 
bashavure, nk’uko umuntu agirira umwana we w’imfura.’ (Zekariya 12:10). Ubwo Kristo 
yitegerezaga Yerusalemu maze akayiririra, yitegerezaga ibi byavuzwe n’umuhanuzi. Mu 
gusenyuka kwa Yerusalemu kw’igihe gito, Yesu yabonye kurimbuka guheruka kw’iryo 
shyanga ryamennye amaraso y’Umwana w’Imana. {UIB 391.1} 

Abigishwa babonye urwango Abayahudi bari bafitiye Kristo, nyamara ntibabonaga aho 
rwabaganishaga. Ntabwo bari baragasobanukirwa n’imiterere nyakuri ya Isirayeli, cyangwa 
ngo bashobore gusobanukirwa n’ibihano Yerusalemu yagombaga guhanwa. Kristo 
yabibasobanuriye yifashishije umugani. {UIB 391.2} 

Umuburo wa nyuma wahawe Yerusalemu wari warabaye imfabusa. Abatambyi n’abategetsi 
bari barumvise amagambo y’ubuhanuzi bwahanuwe mu gihe cyashize bwasubiwemo 
n’abari bashagaye Kristo ubwo basubizaga ikibazo ngo, ‘Uwo ni nde?’ ariko ntibemeye ko 
ubwo buhanuzi ari ijwi rya Mwuka w’Imana. Bagize uburakari kandi baratangara maze 
bagerageza gucecekesha abantu. Mu bari bashagaye Kristo, harimo abategetsi 
b’Abanyaroma, kandi babonye ko abanzi ba Yesu batamwemera bavuga ko ari umuyobozi 
w’abigometse. Bagaragazaga ko ashaka kwigarurira urusengero maze akicara ku ntebe ya 
cyami i Yerusalemu. {UIB 391.3} 

Nyamara ijwi rituje rya Yesu ryatumye abari bamushagaye bose baceceka akanya gato ubwo 
yongeraga kuvuga ko atazanywe no gushinga ubutegetsi bw’igihe gito. Bidatinze yari agiye 
kuzamuka akigira kwa Se, kandi abamuregaga ntibari kuzongera kumubona kugeza igihe 
azagarukira mu cyubahiro. Icyo gihe bazaba batagishobora kubona agakiza, ni bwo 
bazamwemera. Aya magambo Yesu yayavuganye agahinda n’ijwi rifite imbaraga 
zidasanzwe. Abategetsi b’Abanyaroma baracecetse maze bacisha make. Nubwo imitima 
yabo itari izi imbaraga y’Imana, bakozwe ku mutima mu buryo butigeze bubabaho. Barebye 
mu maso ha Yesu hatuje, bamubonamo urukundo, kugira neza n’icyubahiro. Bumvise 
buzuwe n’impuhwe mu buryo batashoboraga gusobanukirwa. Aho kugira ngo bafate Yesu, 



bumvise bifuje kumuha ikuzo. Bahindukiriye abatambyi n’abakuru, babashinja ko bateza 
umuvurungano. Abo bayobozi byarabababaje kandi bumva baneshejwe, maze bahindukirira 
abantu mu kimwaro batangira kujya impaka barakaye. {UIB 391.4} 

Bikimeze bityo, Yesu abanyuramo ntibabimenya maze ajya mu rusengero. Hari hatuje 
cyane, kuko abantu bari bahurujwe n’ibyabereye ku musozi wa Elayono. Yesu yamaze 
akanya gato mu rusengero, arwitegerezanya agahinda. Hanyuma ava mu rusengero ajyana 
n’abigishwa be, maze basubira i Betaniya. Ubwo abantu bamushakaga ngo bamwimike, 
ntibashoboye kumubona. {UIB 391.5} 

Yesu yamaze iryo joro ryose asenga, maze mu gitondo asubira mu rusengero. Ari mu nzira 
agenda, yanyuze ku murima w’imitini. Yari ashonje, ‘areba kure abona umutini uriho 
ibibabi, arawegera ngo ahari yawubonaho imbuto. Nyamara awugezeho ntiyagira icyo 
abona keretse ibibabi, kuko kitari igihe cyo kwera kw’imitini.’ Mariko 11:13,14. {UIB 
392.1} 

Ntabwo cyari igihe cy’umwero w’imitini, keretse mu duce tumwe; kandi ku misozi miremire 
ya Yerusalemu byavugwaga ko, ‘Igihe cyo kwera kw’imitini cyari kitaragera.’ Ariko muri 
uwo murima Yesu yagezeho, hari igiti cyagaragaraga ko gisumba ibindi byose. Cyari gifite 
ibibabi bitoshye byinshi. Uko bisanzwe, mbere y’uko umutini uzana ibibabi bitoshye, 
imbuto yawo ziba zaratangiye kuza. Bityo, umuntu yashoboraga kwizera ko iki giti cyuzuye 
amababi gifite imbuto. Nyamara uko umuntu yakibonaga byarashukanaga. Yesu 
yashakishije mu mashami yacyo yose, ava kuyo hasi agera hejuru asanga ari ‘ibibabi gusa.’ 
Byari ibibabi bicucitse gusa, nta kindi kiri mu mashami. Yesu yavuze amagambo yo 
kuwuvuma. Yaravuze ati: ‘Umuntu ntakarye ku mbuto zawe iteka ryose.’ Mu gitondo 
cyakurikiyeho, ubwo Umukiza n’abigishwa be berekezaga mu murwa, maze babona 
amashami yatangiye kuma ndetse n’ibibabi byatangiye guhunguka baratangara. Petero 
aramubwira ati, ‘Mwigisha, dore wa mutini wavumye wumye.’ Igikorwa cya Kristo ubwo 
yavumaga uwo mutini cyari cyatangaje abigishwa be. Kuri bo byabonekaga ko bihabanye 
n’inzira ze ndetse n’ibikorwa bye. Akenshi bari baramwumvise avuga ko ataje gucira isi ho 
iteka, ahubwo ko yaje kugira ngo isi ibone agakiza binyuze muri we. Bibutse amagambo ye 
ubwo yavugaga ati: ‘Umwana w’umuntu ntiyaje kurimbura abantu, ahubwo yaje kubakiza.’ 
(Luka 9: 55). Imirimo itangaje ya Kristo yari yarakorewe kugira ngo yubake, asane ntabwo 
yari iyo kurimbura. Abigishwa bari basanzwe bazi gusa ko Kristo akiza, akagarura intege 
mu bugingo. Iki gikorwa cyari inzaduka kuri bo. Baribajije bati: Umugambi w’iki gikorwa 
ni uwuhe? {UIB 392.2} 

’ Imana yishimira kugira imbabazi.’ ‘Ndirahiye, sinezezwa no gupfa k’umunyabayaha. ’ 
Mika 7:18; Ezekiyeli 33:11. Kuri We umurimo wo kurimbura no guca iteka ni ‘umurimo 



w’inzaduka.’ Yesaya 28:21. Ariko ni kubw’impuhwe n’urukundo byatumye Yesu avanaho 
umwenda wari ukingirije ahazaza, maze ahishurira abantu ingaruka zizaterwa n’icyaha. 
{UIB 392.3} 

Igikorwa cyo kuvuma icyo giti cy’umutini cyari umugani Kristo yagaragarije mu bikorwa. 
Icyo giti kidafite imbuto, kandi imbere ya Kristo kikaba cyari gifite ibibabi bitoshye gusa, 
cyashushanyaga ishyanga ry’Abayahudi. Umukiza yashatse kugaragariza neza abigishwa be 
impamvu yo kurimbuka kwa Isirayeli ndetse n’uko uko kurimbuka kwari ihame. Kubera iyo 
mpamvu, Yesu yafashe igiti acyambika imico ya kimuntu maze agishushanya n’ishyanga 
rigomba kwerekana no gukwiza mu bantu ukuri kw’ijuru. Abayahudi bari batandukanye 
n’andi mahanga yose, kuko bavugaga ko ari indahemuka ku Mana. Bari baratoneshejwe 
n’Imana mu buryo budasanzwe, kandi biyitaga inyungane kuruta andi mahanga. Nyamara 
bari barandujwe no gukunda iby’isi ndetse n’umururumba wo guharanira inyungu. Birataga 
ibyo bari bazi, nyamara ntibari basobanukiwe n’ibyo Imana ibasaba, kandi bari buzuye 
uburyarya. Kimwe na cya giti kitera imbuto, bari bafite amashami agaye, kandi asa neza ku 
bayarebaga, nyamara nta mbuto yari afite uretse ibibabi gusa. Idini ya Kiyahudi, hamwe 
n’urusengero rw’akataraboneka bari bafite, ahantu hera ho gutambira ibitambo, abatambyi 
bari bambaye neza n’imihango inyuze amaso, byose byagaragariraga amaso neza, ariko nta 
rukundo, kwicisha bugufi no kugira neza byarangwaga muri bo. {UIB 392.4} 

Ibiti by’imitini byose byari mu murima nta matunda byari bifite; ariko ibiti bitari bifite 
ibibabi ntacyo byari byitezweho, kandi ntawe byateraga gucika intege. Ibi biti 
byagereranyaga abanyamahanga. Kimwe n’Abayahudi, abanyamahanga na bo nta mico 
y’Imana yabarangwagaho, ariko ntibiyitiriraga ko gukorera Imana. Ntabwo birariraga ngo 
birate ko abagwaneza. Ntabwo bari basobanukiwe n’imirimo ndetse n’inzira z’Imana. Kuri 
bo igihe cy’imitini cyo kwera imbuto cyari kitaragera. Bari bagitegereje umunsi 
bazaboneraho umucyo n’ibyiringiro. Abayahudi bari barahawe imigisha ikomeye ituruka ku 
Mana, bagombaga kwirengera ingaruka ikomoka ku gukerensa iyo mpano. Amahirwe 
birataga nta kindi yabamariye uretse kongera icyaha cyabo. {UIB 393.1} 

Yesu yari yaregereye cya giti cy’umutini ashonje, yifuza kubona amatunda yo kurya. Muri 
ubwo buryo yari yaraje muri Isirayeli, afite inzara yo kubasangana amatunda yo gukiranuka. 
Yari yarabasagijeho impano, kugira ngo bere imbuto zo guhesha umugisha isi yose. Kristo 
yari barabahaye imigisha n’impano zose, bityo nawe yari abashakaho impuhwe no 
gufatanya na we mu murimo w’impuhwe yakoraga. Yifuzaga kubabonamo kwitanga 
n’imbabazi, ishyaka ry’Imana n’umutima uharanira agakiza ka bagenzi babo. Iyo baza 
kumvira amategeko y’Imana, baba barakoze umurimo urangwa no kwitanga nk’uwo Yesu 
yakoze. Ariko gukunda Imana n’abantu kwabo, byamizwe n’ubwirasi bwabo hamwe no 
kumva bihagije. Bizaniye kurimbuka bitewe no kwanga kugeza ubutumwa ku bandi. 




Ntibashatse kugeza ku batuye isi ubutunzi bw’ukuri Imana yari yarababikije. Mu giti kitera 
imbuto, bagombaga kubonamo icyaha cyabo ndetse n’igihano kijyana nacyo. Cya giti 
cy’umutini cyumye ubwo Umukiza yakivumaga, cyari kirabye kandi kimaze guhonga, imizi 
yacyo imaze kuma, cyashushanyaga uko Abayahudi bajyaga kumera igihe imbabazi 
z’Imana zari kuba zimaze kubakurwaho. Banze kugeza imigisha ku bandi, na bo ntayo bari 
gushobora gukomeza guhabwa. Uhoraho aravuga ati: ‘Isirayeli we, uririmbuje kuko 
wangomeye kandi ari jye mutabazi wawe.’ Hoseya 13:9. (UIB 393.2} 

Uyu muburo ni uw’ibihe byose. Igikorwa cya Kristo cyo kuvuma igiti cyari cyararemwe 
n’imbaraga ye, ni umuburo ukomeye ku matorero yose ndetse no ku Bakristo bose. Nta 
muntu n’umwe ushobora gukurikiza amategeko y’Imana atagira icyo ageza ku bandi. 
Nyamara hari benshi batagaragaza imibereho ya Kristo irangwa n’impuhwe no kutikanyiza. 
Abantu bamwe bibwira ko ari Abakristo b’intangarugero ntibasobanukiwe n’ibigize 
umurimo w’Imana. Bagena imigambi ndetse bakayiga neza bagamije kwinezeza. Ibyo 
bakora byose bishingiye ku narijye. Baha igihe agaciro, iyo gishobora gutuma bagira ibyo 
bigwizaho. Mu mibereho yabo yose, ibyo ni byo bahora bahugiyemo. Nta wundi bagira icyo 
bakorera uretse bo ubwabo. Imana yarabaremye kugira ngo babe mu isi aho bagomba 
gukorera umurimo utarangwa n’inarijye. Imana yarabaremye kugira ngo bafashe bagenzi 
babo mu buryo bushobotse bwose. Nyamara bafite inarijye ikabije ku buryo badashobora 
kugira ikindi bitaho. Ntaho bahurira n’abandi bantu. Abantu babaho batyo mu kwihugiraho 
bameze nk’igiti cy’umutini, cyagaragaraga ko gishobora kuba gifite imbuto nyamara ntazo. 
Bubahiriza imihango yo gusenga, ariko nta kwicuza cyangwa kwizera bagira. Bubaha 
amategeko y’Imana mu magambo, nyamara nta kuyumvira kubarangwamo. Baravuga gusa 
ntibagire icyo bakora. Mu iteka ryaciriwe igiti cy’umutini, Kristo agaragaza neza uburyo 
uku kwigaragaza uko umuntu atari ari bibi mu maso ye. Agaragaza ko umunyabyaha 
utiyoberanya aruta uwiyitirira ko akorera Imana, nyamara ntiyere imbuto ziyihesha ikuzo. 
{UIB 393.3} 

Umugani w’umutimi warumbye, uwo Yesu yababwiye mbere y’uko ajya i Yerusalemu, wari 
ufitanye isano n’icyigisho yatanze ubwo yavumaga igiti kitera imbuto. Umuhinzi yasabiye 
yingingira icyo giti kiteraga agira ati: ‘Uwureke uyu mwaka nawo, nywuhingire ndetse 
nawufumbire, ahari wakwera imbuto. Icyakora nutera uzawuce.’ Icyo giti kiteraga imbuto 
cyagombaga kwitabwaho kurushaho. Cyagombaga guhabwa ibyo gikeneye byose. Nyamara 
iyo utaza kwera imbuto, nta cyari kuwukiza kurimburwa. Muri uyu mugani w’umutini 
warumbye, ntahavu-gwamo amaherezo y’umurimo w’uwo muhinzi. Byari guterwa n’abantu 
Kristo yabwiye ayo magambo. Umutini warumbye ni bo wagereranyaga, kandi bari 
basigaranye uruhare rwo kwishyiriraho amaherezo yabo. Ijuru ryari ryarabakoreye 
ibishoboka byose, ariko ntibigeze babyaza umusaruro imigisha myinshi bahawe. Mu 



gikorwa cya Kristo cyo kuvuma umutini warumbye, amaherezo yabo yaragaragajwe. Ni bo 
bizaniye kurimbuka kwabo. {UIB 394.1} 

Mu myaka isaga igihumbi, ishyanga ry’Abayahudi ryari ryasuzuguye imbabazi z’Imana 
maze ryikururira ibihano byayo. Bari baranze imiburo y’Imana maze bica abahanuzi bayo. 
Abantu bo mu gihe cya Kristo nabo bakoze ibyaha nk’ibyo bagendera mu nzira 
nk’iy’Abayahudi. Icyaha cy’abantu bo mu gihe cya Yesu cyari gishingiye mu kwanga 
imbabazi z’Imana n’imiburo yayo. Abantu bo mu gihe cya Kristo bihambirije iminyururu 
yacuzwe n’ababanjirije mu gihe cy’imyaka myinshi. {UIB 394.2} 

Mu bihe byose abantu bahabwa igihe cyabo cy’umucyo n’amahirwe, bahabwa igihe cyo 
kwisubiraho kugira ngo biyuzuze n’Imana. Nyamara icyo gihe cy’imbabazi kigira iherezo. 
Imbabazi zikomeza kwinginga igihe cy’imyaka myishi maze zigasuzugurwa kandi 
zikirengagizwa; ariko igihe kiragera imbabazi zikinginga ubuheruka. Umutima ugeraho 
ukinangira ukaba utagishobora gukorana na Mwuka w’Imana. Icyo gihe rya jwi rituje kandi 
ryinginga rirekeraho kuvugana n’umunyabyaha, maze ntiyongere gucyahwa no kuburirwa. 
{UIB 394.3} 

Yerusalemu yari igezweho n’umunsi nk’uwo. Yesu yaririye uwo mujyi wendaga kurimbuka 
afite agahinda kenshi, nyamara ntiyashoboraga kuwurokora. Yari yaragerageje ibishoboka 
byose. Igihe Abisirayeli bakerensaga imiburo ya Mwuka w’Imana, bari banze uburyo 
bwonyine bwo kubafasha bwari busigaye. Nta yindi mbaraga yashoboraga gukoreshwa ngo 
barokorwe. {UIB 394.4} 

Ishyanga ry’Abayahudi ryashushyanyaga abantu b’ibihe byose bakerensa kwinginga 
gukomoka ku rukundo rw’Imana rutarondoreka. Amarira Kristo yaririye Yerusalemu yari 
ayatewe n’ibyaha by’abantu mu bihe byose. Abantu bakerensa gucyahwa n’imiburo 
bagezwaho na Mwuka Muziranenge w’Imana, gucirwaho iteka kwabo kuzabazanira ibihano 
Yesu yavuze byahawe Isirayeli. {UIB 395.1} 

Muri ibi bihe hari benshi bagendera mu nzira nk’izo Abayahudi batizeye bagenderagamo. 
Biboneye ukwigaragaza kw’imbaraga z’Imana; Mwuka Muziranenge yavuganye n’imitima 
yabo; nyamara bo bakomeza kwizirika ku kutizera no kwinangira. Imana iboherereza 
imiburo no gucyaha, ariko ntibashaka kwicuza ibyaha byabo, bityo bakanga ubutumwa 
bw’Imana ndetse n’abo ibatumaho. Uburyo Imana ikoresha kugira ngo ibakize 
bubahindukira ibuye basitaraho. {UIB 395.2} 

Isirayeli yahakanye Imana, yanze abahanuzi bayo kubera ko Imana yabishyiraga ibyaha 
byabo ku mugaragaro ikoresheje abahanuzi. Ahabu yabonaga Eliya nk’umwanzi we kubera 
ko yacyahaga ibyaha uwo mwami yakoraga rwihishwa. N’uyu munsi umugaragu w’Imana, 



ucyaha icyaha, arakwenwa kandi agasuzugurwa. Ukuri kwa Bibiliya, idini rya Kristo, 
rihangana n’umuraba ukaze w’ibibi bikorwa n’abantu. Urwikekwe rwabaye rwinshi mu 
mitima y’abantu muri iki gihe kurusha mu gihe cya Kristo. Ntabwo Kristo yasohoje ibyo 
abantu ubwabo bari biteze; imibereho ye yariragaho iteka ibyaha byabo, maze bituma 
bamwanga. N’uyu munsi ukuri kw’ijambo ry’Imana ntikwemeranya n’imigenzereze 
y’abantu cyangwa ibyo imitima yabo yifuza, maze abantu ibihumbi byinshi bakanga 
umucyo ukomoka muri iryo jambo. Abantu bahatwa na Satani bagashidikanya ijambo 
ry’Imana maze bagahitamo kugendera ku ntekerezo zabo bwite. Bahitamo umwijima mu 
cyimbo cy’umucyo, nyamara babikora bashyira ubugingo bwabo ku irimbukiro. 
Abakerensaga amagambo ya Yesu bakomeje gushakisha impamvu zo kuyatesha agaciro, 
kugeza ubwo bateye umugongo Ukuri n’Ubugingo. Ni ko bimeze no muri iki gihe. Ntabwo 
Imana igambirira gukuraho ubuhakanyi bwose umitima wa kamere ushobora kurwanyisha 
ukuri kwayo. Abantu bose banga imirasire y’umucyo wagombye gutamurura umwijima, 
ubwiru bw’ijambo ry’Imana buzakomeza kubabera urujijo. Bahishwe ukuri. Bagenda 
nk’impumyi, ndetse ntibazi no kurimbuka kuri imbere yabo. {UIB 395.3} 

Kristo yitegereje isi yose n’ibihe byose ahagaze ku mpinga y’umusozi wa Elayono; kandi 
amagambo yavuze abwirwa buri muntu wese wanga kwinginga k’ubuntu bw’Imana. Nawe 
ukerensa urukundo rwe, arakwinginga uyu munsi. Ni ‘wowe’ ndetse wowe ubwawe, iyaba 
wamenyaga ibyaguhesha amahoro.’ Kristo arakuririra cyane uyu munsi, wowe udafite 
n’amarira yo kwiririra ubwawe. Wa mutima winangiye warimbuje Abafarisayo, uragaragara 
no muri wowe. Kandi igihamya cyose kigaragaza ubuntu bw’Imana, hamwe n’umucyo wose 
uturuka ku Mana, byaba biri koroshya no kuwigarurira umutima wawe, cyangwa bigatuma 
umutima winangira mu kutihana. {UIB 395.4} 

Kristo yabonye neza ko Yerusalemu izakomeza kwinangira no kutihana; nyamara ibicumuro 
byose ndetse n’ingaruka zo kwanga imbabazi z’Imana, byari birekereje ku muryango wa 
Yerusalemu. Uko ni ko bizagendekera umuntu wese ukurikiza iminzereze ynk’iyo. Uhoraho 
aravuga ati: ‘Isirayeli we, uririmbuje kuko wangomeye kandi ari jye mutabazi wawe.’ 
‘Umva wa si we, dore ngiye kuzanira aba bantu ibyago ari byo mbuto z’ibyo bajyaga 
bibwira, kuko batumviye amagambo yanjye, n’amategeko yanjye bakaba barayanze.’ 
Hoseya 13:9; Yeremiya 6:19. {UIB 395.5} 



IGICE CYA 65 - URUSENGERO RWONGERA KWEZWA 


(Iki gice gishingiye muri Matayo 21:12-16, 23-46; Mariko 11:15-19,27-33; 12:1-12; Luka 

19:45-48; 20:1-19) 

Mu itangira ry’umurimo we, Kristo yirukanye abahumanyaga urusengero barukoreramo 
ubucuruzi; kandi imyitwarire ye irimo n’igitsure kandi ihuje n’ubushake bw’Imana yateye 
ubwoba bukomeye abo bacuruzi b’abariganya. Ku musozo w’umurimo we yagarutse mu 
rusengero, maze asanga rugihumanywa nka mbere. Ndetse byari bimeze nabi kurusha 
mbere. Imbuga yo hanze y’urusengero yasaga n’aho baraza inka. Urusaku rw’amatungo 
hamwe no kujegera kw’ibiceri byivangaga n’amajwi y’intonganya y’abacuruzi, kandi hagati 
muri urwo rusaku humvikanaga n’amajwi y’abantu babaga bari mu mirimo yera yo mu 
rusengero. Abatware bo mu rusengero ubwabo nabo bakoraga umurimo wo kugura no 
kugurisha ndetse bakanavunja amafaranga. Muri ubwo buryo, bari barabaswe 
n’umururumba wo gukunda inyungu ku buryo mu maso y’Imana ntacyo barushaga abajura. 
{UIB 396.1} 

Abatambyi n’abategetsi ntibigeze bita ku gaciro gakomeye k’umurimo bagombaga gukora. 
Mu gihe cya Pasika n’iminsi mikuru y’ingando, amatungo ibihumbi byinshi yaratambwaga 
maze abatambyi bagafata amaraso bakayasuka ku rutambiro. Abayahudi bari bamenyereye 
gutamba ibitambo biva amaraso, ku buryo bageze aho batacyibuka ko icyaha ari cyo 
cyatumaga biba ngombwa ko ayo maraso y’ayo matungo ameneka. Ntabwo bari 
basobanukiwe ko byashushanyaga amaraso y’Umwana ukundwa w’Imana yagombaga 
kumenerwa abatuye isi, kandi ko mu gutamba ibitambo abantu bagombaga kwerekezwa ku 
guhanga amaso yabo ku Mucunguzi wabambwe. {UIB 396.2} 

Yesu yitegereje ayo matungo y’inziramakemwa zatambwaga, abona uburyo Abayahudi bari 
barabihinduye amateraniro akomeye yo kuvusha amaraso n’ubugome bwinshi. Aho kugira 
ngo bicuze ibyaha bicishije bugufi, bari barongereye umubare w’amatungo atambwa, 
nk’aho Imana yashoboraga gushimishwa no kuyikorera nyamara batabikuye ku mutima. 
Abatambyi n’abakuru bari baranangiye imitima yabo bitewe n’ubugugu no kwikanyiza. 
Ibishushanyo byerekezaga ku Mwana w’intama w’Imana bari barabihinduye inzira yo 
kwibonera inyungu. Bityo rero, abantu babonaga ko kwera k’umurimo wo gutamba 
ibitambo kwari kwarakuweho ku buryo bukomeye. Ibi byateye Yesu kurakara. Yari azi neza 
ko amaraso ye, yari hafi kumeneka kubera ibyaha by’abatuye isi, yari kuzakerenswa 
n’abatambyi n’abakuru nk’uko bakerensaga amaraso y’amatungo bahoraga bamena. {UIB 
396.3} 

Kristo yari yararwanyije iyo migenzo abinyujije mu kanwa k’abahanuzi. Umuhanuzi 
Samweli yari yaravuze ati: “Mbese Uwiteka yishimira ibitambo byoswa n’ibindi bitambo 



kuruta uko yakwishimira umwumviye? Erega kumvira kuruta ibitambo, kandi kwitonda 
kukaruta ibinure by’amasekurume y’intama.” Kandi na Yesaya ubwo yarebeshaga amaso 
ya gihanuzi, yabonye ubuhakanyi bw’Abayahudi maze ababwira nk’ubwira abatware b’i 
Sodomu n’i Gomora agira ati: ‘Nimwumve ijambo ry’Uwiteka, mwa batware b’i Sodomu 
mwe, mutege amatwi mwumve amategeko y’Imana yacu, mwa bantu b’i Gomora. Ibitambo 
byanyu bitagira ingano muntambira bimaze iki? Ni ko Uwiteka abaza. ’ Mpaze ibitambo 
by’amasekurume y’intama byoswa n’urugimbu rw’amatungo abyibushye, kandi sinishimira 
amaraso y’inka n’ay’abana b’intama cyangwa ay’amasekurume y’ihene. Iyo muza 
kunshengerera, ni nde uba wababwiye ko muza kundibatira urugo?” ‘Nimwiyuhagire 
mwiboneze, mukureho ibyaha byo mu mirimo yanyu bive imbere yanjye, mureke gukora 
nabi. Mwige gukora neza, mushake imanza zitabera, murenganure abarengana, mucire 
impfubyi urubanza, muburanire abapfakazi.’ 1 Samweli 15:22; Yesaya 1:10-12, 16, 17. 
{UIB 396.4} 

Uwari yaratanze ubwo buhanuzi noneho yongeye gusubira muri uwo muburo ubwa nyuma. 
Mu rwego rwo gusohoza ubuhanuzi, abantu bari baratangaje ko Yesu ari umwami wa 
Isirayeli. Yari yaremeye icyubahiro bamuhaye, kandi yemera kwitwa umwami. Bityo rero 
yagombaga kugira icyo akora muri uwo mwanya we. Yari azi neza ko kugerageza guhindura 
ibyerekeranye n’umurimo w’ubutambyi byari byarangiritse bitazagira icyo bigeraho; 
nyamara yagombaga gukora umurimo we. Igihamya cy’uko yatumwe n’ijuru cyagombaga 
guhabwa abantu batizera. {UIB 397.1} 

Yesu yongeye kwitegereza abari mu mbuga y’urusengero yari yarahindanyijwe. Abantu 
bose bamuhanze amaso. Abatambyi n’abakuru, Abafarisayo n’abanyamahanga, bose 
barebanye gutangara n’ubwobauwo wari uhagaze imbere yabo afite icyubahiro cy’Umwami 
w’ijuru. Ubumana bwarasiye mu bumuntu, maze bwambika Yesu icyubahiro n’ikuzo 
batigeze bamubonaho mbere. Abari bamuhagaze iruhande baramwitaruye. Umukiza 
yasigaye ahagaze wenyine, uretse bake mu bigishwa be. Amajwi yose yaracecetse. Habaye 
ituze ryinshi cyane. Yesu yavuganye imbaraga yanyeganyeje abari aho nk’umuyaga 
w’ishuheri aravuga ati: ‘Byanditswe ngo Inzu yanjye izitwa inzu yo gusengerwamo, ariko 
mwebwe mwayihinduye isenga y’abambuzi.’ Ijwi rye ryari rimeze nk’impanda 
yumvikaniye aho mu rusengero. Uburakari bwo mu maso he bwari bumeze nk’umuriro 
ukongora. Yategekanye ubushobozi ati: ‘Nimukureho bino, mureke guhindura inzu ya Data 
iguriro.’ Yohana2:16. {UIB 397.2} 

Mu myaka itatu yari ishize, abakuru b’urusengero bari barakojejwe isoni n’uburyo bahunze 
ubwo Yesu yabacyahaga. Kuva icyo gihe, bari barakomeje kwibaza iby’ubwo bwoba 
bwabo, n’uburyo bukomeye bumviraga Umuntu wicishije bugufi. Bumvaga bidashoboka ko 
ubwo bugwari bwakongera kugaragaza. Nyamara noneho bari bafite ubwoba bukabije 



kurusha mbere, maze bihutira kumvira itegeko rye. Nta muntu n’umwe watinyutse 
gushidikanya iby’Ubutegetsi bwe. Abatambyi n’abacuruzi bose barahunze bava aho ari 
bashoreye amatungo yabo. {UIB 397.3} 

Mu nzira bagenda, bahuye n’abantu benshi bazanye abarwayi bashaka kubona Umuvuzi 
ukomeye. Amagambo yavugwaga n’abahungaga yatumye bamwe muri abo bari bagiye 
Yesu basubira inyuma. Batinye guhura n’Uwari ufite imbaraga zikomeye, uwari ufite mu 
maso hatumye abatambyi n’abakuru bamuhunga. Nyamara abantu benshi muri bo 
barakomeje baca muri iyo mbaga yahungaga, bagenda bifuza cyane kubona Yesu wari 
ibyiringiro byabo rukumbi. Igihe benshi bahungaga mu rusengero, hari abandi benshi 
bahasigaye. Abo biyongeyeho abari bazaniye Yesu abarwayi. Urusengero rwongeye kuzura 
abarwayi n’indembe maze na none Yesu atangira kubitaho. {UIB 397.4} 

Hashize igihe, abatambyi n’abakuru bagarutse mu rusengero. Bamaze gushira ubwoba, 
bashatse kumenya ibikorwa bya Yesu bigiye gukurikiraho. Bari biteze ko agiye kwicara ku 
ntebe ya cyami ya Dawidi. Binjiye mu rusengero batuje maze bumva amajwi y’abagabo, 
abagore ndetse n’abana basingiza Imana. Barinjiye, bahagarara bitegereza ibyahakorerwaga 
batanyeganyega. Babonye abarwayi bakizwa, impumyi zihumurwa, ibipfamatwi byongera 
kumva, n’ibirema bisimbuka kubera ibyishimo. Abana bato nibo babimburiye abandi 
kwishima. Yesu yari amaze gukiza uburwayi bwabo; yari yabateruye mu maboko ye, kandi 
baramuhoberaga kubera ibyishimo n’urukundo bamufitiye, ndetse bamwe muri bo bari 
basinziririye mu gituza cye igihe yakomezaga kwigisha abantu. Abana baririmbaga 
indirimbo zo kumusingiza mu majwi y’ibyishimo. Basubiyemo hoziyana zari zaririmbwe 
ku munsi ubanziriza uwo, maze bazunguza amashami y’imikindo imbere y’Umukiza. 
Amajwi yabo yakomeje kwirangira mu rusengero barangurura bati: ‘Hahirwa uje mu izina 
ry’Uwiteka!’ ‘Dore Umwami wawe aje aho uri. Ni we mukiranutsi kandi azanye agakiza!’ 
Zaburi 118:26; Zekariya 9:9. ‘Hoziyana Umwana wa Dawidi!’ Abatambyi n’abakuru 
b’urusengero bababajwe no kumva ayo majwi y’ibyishimo. Bafashe umugambi wo gushyira 
iherezo kuri ibyo byabaga. Babwiye abantu ko inzu y’Imana yahumanyijwe n’ibirenge 
by’abana ndetse n’urusaku rw’ibyishimo rwumvikanaga. Babonye ko ibyo babwiye abantu 
batabyitayeho, babwiye Yesu bati: ‘Aho urumva ibyo aba bavuga?’ Yesu arabasubiza ati: 
‘Yee, ntimwari mwasoma ngo ‘Mu kanwa k’abana bato n’abonka wabonyemo ishimwe 
ritagira inenge?’ Byari byarahanuwe ko Kristo azitwa umwami, kandi iryo jambo 
ryagombaga gusohora. Abatambyi n’abakuru banze kuzirikana ikuzo rye, maze Imana 
ikoresha abana bato ngo bamuhamye. Ndetse n’iyo abo bana baceceka, inkingi z’urusengero 
zari kurangurura zigasingiza Umukiza. {UIB 398.1} 

Abafarisayo bari bahangayitse cyane kandi baheze mu gihirahiro. Uwo batashoboraga 
gutera ubwoba yari afashe inkoni y’ubuyobozi. Yesu yari yafashe umwanya we nk’umurinzi 



w’urusengero. Mbere y’icyo gihe ntiyari yarigeze afata ubutware bwa cyami muri ubwo 
buryo. Bwari ubwa mbere amagambo ye n’ibikorwa bye bigaragaje imbaraga zikomeye 
zityo. Yari yarakoze ibikorwa by’agatangaza muri Yerusalemu, ariko nta na rimwe 
byahwanye n’iby’uwo munsi. Abatambyi n’abakuru batinye kumugirira nabi mu maso 
y’abantu bari babonye ibikorwa bye byiza. Nubwo bari barakajwe cyane kandi bajijishijwe 
n’igisubizo yabahaye, ntibashoboraga kugira icyo bamutwara uwo munsi. {UIB 398.2} 

Umunsi wakurikiyeho abagize urukiko rukuru rw’Abayahudi bongeye kwigira hamwe uko 
bagenza Yesu. Mu myaka itatu yari ishize bari barasabye Yesu ikimenyetso cyerekana ko 
ari Mesiya. Uhereye icyo gihe bamubazaga, yagiye akora ibikorwa bikomeye mu gihugu 
cyose. Yari yarakijije abarwayi, yagaburiye abashonje ibihumbi byinshi mu buryo 
bw’igitangaza, yagendesheje amaguru ku mazi kandi yari yaraturishije inyanja. Akenshi 
yagiye asoma ibiri mu mitima y’abantu nk’usoma igitabo kibumbuye; yari yarirukanye 
abadayimoni, azura abapfuye. Abategetsi biboneye n’amaso ibihamya bibagaragariza ko ari 
Mesiya. Noneho bafashe umwanzuro wo kutagira ikimenyetso basaba cyerekana 
ubushobozi bwe, ahubwo bashatse uko babona amagambo amwe avuga cyangwa icyo 
ahamya baheraho bamucira urubanza. {UIB 398.3} 

Bagarutse mu rusengero aho yigishirizaga, maze baramubaza bati: ‘Ufite butware ki 
bugutera gukora ibyo? Ni nde wabuguhaye?’ Bibwiraga ko ari bubasubize ko ubutware bwe 
abukomora ku Mana. Bari bafite umugambi wo kutemera ibyo ari bubahamirize nyamara 
Yesu we yababajije ikibazo cyasaga n’icyerekeranye n’indi ngingo kandi igisubizo bajyaga 
gutanga ku kibazo yari ababajije ni cyo yari gushingiraho abasubiza. Yarababajije ati: 
‘Kubatiza kwa Yohana kwavuye he, ni mu ijuru cyangwa mu bantu?’ Abatambyi babonye 
ko bari mu rungabangabo badashobora kwivanamo. Iyo bavuga ko umubatizo wa Yohana 
wakomokaga mu ijuru, guhuzagurika kwabo kwari kugaragara kuko Kristo yari kubabaza 
ati: ‘None ni kuki mutamwemeye? Yohana yari yarahamije ibya Kristo agira ati: ‘Nguyu 
Umwana w’intama w’Imana, ukuraho ibyaha by’abari mu isi.’ (Yohana 1:29). Niba 
abatambyi barizeraga ubuhamya bwa Yohana, ni mu buhe buryo bari gushobora guhakana 
ko Kristo ari Mesiya? Kandi iyo baza kuvuga ko bemera rwose ko kubatiza kwa Yohana 
gukomoka ku bantu, bari kwikururira uburakari kubera ko abantu bemeraga ko Yohana ari 
umuhanuzi. {UIB 398.4} 

Abantu bari aho bategereje umwanzuro w’icyo kibazo bafite amatsiko menshi. Bari bazi 
neza ko abatambyi bari baremeye umurimo Yohana yakoraga, kandi bashakaga ko abantu 
bamenya ko Yohana yaturutse ku Mana nta kindi kibazo babajije. Ariko abatambyi bamaze 
kuvugana mu ibanga, bafashe umwanzuro wo kutagira icyo batangaza. Bigaragaje nk’aho 
ntacyo bazi, baravuga bati: ‘Ntitubizi.’ Kristo nawe arababwira ati: ‘Nuko rero nanjye 
simbabwira ubutware buntera gukora ibyo.’ {UIB 399.1} 



Abanditsi, abatambyi ndetse n’abakuru bose baracecetse. Bose barajijwe kandi bacika 
intege, bahagarara bacuritse imitwe ntibatinyuka gukomeza kugira ibibazo bongera kubaza 
Kristo. Kubera ubugwari bwabo no kudashobora gufata umwanzuro, mu buryo bukomeye 
batakaje icyubahiro abantu bari bahagaze aho babahaga, maze abantu batangazwa no 
kubona abo birasi, bigira intungane batsindwa. {UIB 399.2} 

Amagambo ya Kristo n’ibikorwa bye byose byari ingenzi cyane, kandi nyuma yo kubambwa 
kwe no gusubira mu ijuru, abantu bari kuzahora bazirikana imbaraga y’ayo magambo 
n’ibikorwa bye ku rwego ruhanitse. Abenshi mu bari bategerezanyije amatsiko igisubizo 
cy’icyo kibazo Yesu yabajije, amaherezo baje guhinduka abigishwa be babitewe no 
kunyurwa n’amagambo Yesu yavuze uwo munsi. Ibyabereye mu rusengero ntibyajyaga 
kuva mu ntekerezo zabo. Ubwo Yesu yavuganaga n’umutambyi mukuru, hagaragaye 
itandukaniro hagati y’imvugo zabo bombi. Uwo munyacyubahiro w’umwirasi yari yambaye 
imyenda myiza y’igiciro cyinshi. Ku mutwe we yari yambaye ikamba rirabagirana. 
Yitwaraga nk’umunyacubahiro, umusatsi we n’ubwanwa bwe burebure byararabagiranaga 
bitewe n’imvi z’ubusaza. Abamurebaga baratangaraga. Imbere y’uwo munyacyubahiro hari 
hahagaze Umwami w’ijuru, utararangwaga no kwiyerekana cyangwa n’imyambaro 
irimbishijwe. Imyambaro ya Yesu yari yanduye kubera urugendo yakoze; mu maso he hari 
hananiwe, kandi hagaragaraga umubabaro; nyamara hari handitswe icyubahiro n’ineza byari 
bihabanye kure n’ibwibone, kwiyemera, n’uburakari bw’uwo mutambyi mukuru. Abantu 
benshi mu babonye ibikorwa bya Yesu kandi bakumva amagambo ye igihe yari mu 
rusengero, kuva icyo bamwemeye mu mitima yabo nk’umuhanuzi w’Imana. Ariko igihe 
abantu benshi bayobokaga Yesu, urwango abatambyi bari bafitiye Yesu rwariyongereye. 
Ubwenge yakoresheje kugira ngo acike imitego bari bamuteze maze bikaba igihamya gishya 
cy’ubumana bwe, ibyo nabyo byatumye umujinya w’abatambyi wiyongera. {UIB 399.3} 

Igihe yajyaga impaka n’abigishamategeko, ntabwo Kristo yari agambiriye kubakoza isoni. 
Ntabwo yari ashimishijwe no kubabona bageze ahakomeye ahubwo yari afite icyigisho 
cy’ingenzi yashakaga kubagezaho. Yari yacishije bugufi abanzi be ubwo yatumaga bafatwa 
mu mutego bari bamuteze. Kwijijisha kwabo ku byerekeye Yohana umubatiza, kwamuhaye 
umwanya wo kuvuga, kandi uwo mwanya awukoresha abereka uko bameze mu by’ukuri, 
ndetse yongera kubaha undi muburo wiyongera ku yindi myinshi yari yarabahaye. {UIB 
400.1} 

Yaravuze ati: ‘Ariko ibi mubitekereza mute? Habayeho umuntu wari ufite abana babiri, 
asanga umukuru aramubwira ati, ‘Mwana wanjye genda uhingire uruzabibu rwanjye.’ Na 
we aramusubiza ati: ‘Ndanze.’ Maze hanyuma arihana aragenda. Se asanga uwa kabiri 
amubwira atyo, na we aramusubiza ati, ‘Ndagiye data’, ariko ntiyajyayo. Muri abo bombi 
ni nde wakoze icyo se ashaka?’ Matayo 21:28-31. {UIB 400.2} 




Iki kibazo gitunguranye cyatumye abari bamuteze amatwi bose bagwa mu rujijo. Bari 
bakurikiranye uwo mugani bitonze, maze bahita basubiza bati: ‘Ni uwa mbere.’ Yesu 
yarabitegereje, maze avuga n’ijwi rikaze ati: ‘Ndababwira ukuri yuko abakoresha b’ikoro 
n’abamaraya bababanziriza kwinjira mu bwami bw’Imana. Dore Yohana yaje muri mwe 
agendera mu nzira yo gukiranuka ntimwamwemera, nyamara abakoresha b’ikoro 
n’abamaraya bo baramwemeye, ariko nubwo mwabibonye mutyo ntimurakihakana ngo 
mumwemere.’ Matayo 21:31, 32. {UIB 400.3} 

Abatambyi n’abakuru bahaye Kristo igisubizo cy’ukuri ku kibazo yari yababajije, maze 
muri ubwo buryo abona ko intekerezo zabo zishyigikiye umwana wa mbere. Uyu mwana 
yari ahagarariye abakoresha b’ikoro, basuzugurwaga kandi bakangwa n’Abafarisayo. 
Abakoresha b’ikoro bari barabaye abanyabyaha ruharwa. Bicaga amategeko y’Imana, 
bakagaragariza mu mibereho yabo ko badashaka gukurikiza ibyo Imana ibasaba. Bari 
barabaye indashima kandi nta butungane bubarangwaho; kuko igihe babwirwaga kujya 
gukora mu ruzabibu rw’Imana, babyanganye agasuzuguro kenshi. Nyamara igihe Yohana 
umubatiza yazaga, abwiriza abantu kwihana no kubatizwa, abakoresha b’ikoro bakiriye 
ubutumwa bwe maze barabatizwa. {UIB 400.4} 

Umwana wa kabiri yashushanyaga abakuru b’ishyanga ry’Abayahudi. Bamwe mu 
Bafarisayo bari barihanye maze babatizwa umubatizo wa Yohana; ariko abakuru mu 
Bayahudi ntibamenye ko Yohana yaturutse ku Mana. Gucyaha kwe ndetse n’imiburo 
yabagejejeho ntibyatumye bahinduka. ‘Ariko Abafarisayo n’abigishamategeko ubwo 
batabatijwe na we, bivukije inama z’Imana.’ (Luka 7:30). Bakerensheje ubutumwa bwa 
Yohana. Kimwe na wa mwana wa kabiri wahamagawe maze akavuga ati: ‘Ndagiye Data,’ 
ariko ntagende, abatambyi n’abakuru na bo bavugaga ko bumvira, ariko bagakora 
ibihabanye no kumvira. Bagaragazaga cyane ko ari intungane , bakavuga ko bakurikiza 
amategeko y’Imana, nyamara kumvira kwabo kwari gupfuye. Abakoresha b’ikoro 
bangwaga ndetse bakanabavumwa n’Abafarisayo babafataga nk’abanyabyaha. Nyamara 
abakoresha b’ikoro berekanishije kwizera kwabo n’imirimo yabo ko bajyaga mu bwami 
bw’ijuru bagatanga abo bigiraga intungane kandi bari barahawe umucyo ariko ibikorwa 
byabo ntibihuze n’ubutungane biyitiriraga. {UIB 400.5} 

Abatambyi n’abakuru ntibashakaga kumva uko kuri gukomeye, maze baraceceka, nyamara 
bari biringiye ko Yesu ari bugire ikindi avuga bashobora kumutegeraho; ariko bari bagifite 
byinshi byo kubwirwa. {UIB 401.1} 

Yesu yongeyeho ati: « Mwumve undi mugani: Habayeho umuntu wari ufite urugo, atera 
uruzabibu azitiraho uruzitiro, acukuramo urwina, yubakamo umunara, asigamo abahinzi 
ajya mu kindi gihugu. Nuko igihe cyo gusarura cyenda kugera, atuma abagaragu be ku 



bahinzi ngo babahe imbuto ze. Maze abahinzi bafata abagaragu be, umwe baramukubita 
undi baramwica, undi bamutera amabuye. Yongera gutuma abandi bagaragu baruta aba 
mbere, na bo babagira batyo. Hanyuma abatumaho umwana we ati ‘Bazubaha umwana 
wanjye.’ Maze abahinzi babonye mwene shebuja baravugana bati, ‘Uyu ni we mutware, 
nimucyo tumwice ubutware bube ubwacu.’ Nuko baramufata bamwirukana mu ruzabibu, 
baramwica. ‘Mbese nyir’uruzabibu naza, abo bahinzi azabagenza ate?’ Matayo 21:33-40. 
{UIB 401.2} 

Yesu yabwiye abantu bose bari aho; ariko abatambyi n’abakuru nibo basubije. Baravuze 
bati, ‘Abo bagome azabarimbura bibi, maze uruzabibu arusigemo abandi bahinzi bazajya 
bamuha imbuto zarwo igihe cya zo.’ Abavuze batyo ntabwo bari basobanukiwe neza 
n’ubusobanuro bw’uwo mugani, ariko bahise babona ko biciriyeho iteka. Muri uyu mugani 
nyir’uruzabibu yashushanyaga Imana, uruzabibu rwashushanyaga ishyanga ry’Abayahudi, 
naho uruzitiro rwashushanyaga amategeko y’Imana yari abereyeho kubarinda. Umunara 
washushanyaga urusengero. Nyir’uruzabibu yari yarakoze ibishoboka byose uruzabibu 
rwari rukeneye kugira ngo rumererwe neza. Aravuga ati: ‘Ikintu nari nkwiriye gukorera 
uruzabibu rwanjye nasize ni ikihe?’ (Yesaya 5:4). Ibi rero byagaragazaga uburyo Imana yita 
ku Bisirayeli ubudasiba. Nk’uko abahinzi bo mu ruzabibu bagombaga guha nyir’uruzabibu 
imbuto z’umusaruro, ni nako ubwoko bw’Imana bwagombaga kuyihesha icyubahiro babaho 
imibereho ihuje n’amahirwe Imana yabahaye. Nyamara nk’uko abahinzi bishe abagaragu 
nyir’uruzabibu yohereje ngo babahe imbuto, ni ko n’Abayahudi bari barishe abahanuzi 
Imana yabatumyeho ngo babahamagarire kwihana. Uko intumwa zabatumwagaho 
barazicaga. Ntawashoboraga kujya impaka ku busobanuro bw’uwo mugani, kandi ubwo 
busobanuro bwagaragaraye mu byakurikiyeho. Mu kigereranyo cy’umwana nyir’uruzabibu 
yatumye ku bagaragu be b’ibyigomeke bwa nyuma, maze bakamufata ndetse bakamwica, 
abatambyi n’abakuru bahise babona ko ashushanya Yesu n’iherezo rye ryari ryegereje. Bari 
baratangiye gucura imigambi yo kumwica kandi Imana yaramubatumyeho nk’intumwa ya 
nyuma. Mu gihano cyahawe abo bagaragu b’indashima herekanirwamo ibyago bizagera ku 
bari kwica Kristo. {UIB 401.3} 

Umukiza yabitegerezanyije agahinda maze akomeza ababwira ati, ‘Ntimwari mwasoma mu 
byanditswe ngo, ‘Ibuye abubatsi banze, ni ryo ryahindutse irikomeza imfuruka! Ibyo 
byavuye ku Uwiteka, kandi ni ibitangaza mu maso yacu.’ ‘Ni cyo gitumye mbabwira yuko 
ubwami bw’Imana muzabunyagwa, bugahabwa ishyanga ryera imbuto zabwo. Kandi 
uzagwira iryo buye azavunagurika, ariko uwo rizagwira wese, rizamumenagura rimugire 
ifu.’ {UIB 401.4} 

Ubu buhanuzi bwari bwaragiye busubirwamo kenshi n’Abayahudi bari mu nsengero 
bashaka kuvuga ibyerekeye Mesiya wendaga kuza. Kristo niwe wari ibuye nsanganyarukuta 



umuco wa Kiyahudi wari ushingiyeho, kandi ni we inama yose y’agakiza yari yubakiyeho. 
Iri buye ry’urufatiro ni ryo abubatsi b’Abayahudi bangaga ari bo batambyi n’abakuru ba 
Isirayeli. Umukiza yabakanguriye kumva ubuhanuzi bwari kubereka ingorane bafite. 
Akoresheje uburyo bwose yari afite, Umukiza yashatse kubasobanurira neza amaherezo 
y’igikorwa bendaga gukora. {UIB 401.5} 

Amagambo ya Yesu yari afite ikindi agamije. Ubwo yabazaga ikibazo ngo, ‘Mbese 
nyir’uruzabibu naza, abo bahinzi azabagenza ate?’ Kristo yashakaga ko Abafarisayo 
basubiza nk’uko basubije. Yagiraga ngo bicireho iteka bo ubwabo. Imiburo yari yarabahaye 
bityo ntibayemere ngo bihane, yari gushimangira kurimbuka kwabo, kandi Kristo yifuzaga 
ko bamenya ko ari bo bizaniye kurimbuka. Yashakaga kubereka ubutabera bw’Imana mu 
kubavanaho imigisha yari yarahaye ishyanga ryabo. Ibyo byari byaratangiye, kandi ntibyari 
kurangirira ku gusenywa k’urusengero rwabo n’umurwa wabo gusa, ahubwo no ku gutatana 
kw’Abisirayeli. {UIB 402.1} 

Abumvaga Yesu bamenye umuburo abahaye. Ariko batitaye ku rubanza bari bamaze 
kwicira, abatambyi n’abakuru bari biteguye gusohoza amagambo y’uwo mugani ngo, ‘Uyu 
ni we mutware, nimucyo tumwice ubutware bube ubwacu.’ ‘Bashaka kumufata ariko 
batinya rubanda,’ kuko abantu bemeraga Kristo. {UIB 402.2} 

Ubwo Yesu yavugaga iby’ubuhanuzi buvuga iby’ibuye ryanzwe, yaganishaga ku byabaye 
mu mateka ya Isirayeli. Ibyo yavugaga byari bifitanye isano n’iyubakwa ry’urusengero rwa 
mbere. Nubwo byari bifite icyigisho mu gihe Kristo yari ku isi, kandi bikaba byarabwirwaga 
Abayahudi mu buryo bwihariye, natwe uyu munsi bidufitiye icyigisho. Igihe urusengero 
rwubatse na Salomo rwazamurwaga, amabuye manini bubakishaga inkuta n’umusingi 
yatunganyirizwaga kure y’inyubako. Igihe yabaga amaze kugezwa aho bubakaga, 
ntibongeraga kugira icyo bayakoraho; icyo abubatsi bakoraga gusa ni ukuyashyiraga mu 
myanya yayo. Mu yo bakoreshaga bubaka umusingi hari ubwo hazagamo ibuye rinini cyane 
kandi ridateye nk’ayandi; ariko abubatsi ntibashoboraga kubona aho barishyira ku nyubako 
bityo bakaryanga. Ubwo ryabaga riteretse mu nzira yabo ryarababangamiraga. Ryamaraga 
igihe kirekire riri aho ryaranzwe. Ariko ubwo abubatsi bageraga igihe cyo kubaka imfuruka, 
bamara igihe kirekire bashaka ibuye rikomeye kandi rinini, ibuye rikwiye kujya muri uwo 
mwanya wihariye kandi rishobora kwihanganira uburemere buzarigerekwaho. Iyo 
baramukaga bahisemo nabi ibuye ry’aho mu mfuruka, byashoboraga gushyira inyubako 
yose mu kaga. Bagombaga gutoranya ibuye rizihanganira izuba, imvura ndetse n’ubukonje. 
Amabuye menshi yagiye atorananywa mu bihe bitandukanye, ariko kubera uburemere 
bw’inyubako yari yaragiye amenagurika. Ayandi ntiyashoboraga kwihanganira 
ihindagurika ry’ibihe n’ikirere. Ariko amaherezo baje kubona ibuye abubatsi banze igihe 
kirekire. Ryari rimaze igihe kirekire hanze, riri ku zuba, mu mvura, nyamara ritarigeze 




rihongoka na gato. Abubatsi bagenzuye iri buye. Ryari ryarihanganiye ibikomeye byinshi 
uretse kimwe. Iyo ryashoboraga kwihanganira uburemere bwinshi bw’inyubako, 
baryemeraga ko ari ryo buye nsanganyarukuta. Bararigerageje maze riremerwa maze 
bararizana barishyira mu mwanya rigenewe kandi basanga rihakwiriye neza. Mu iyerekwa 
rya gihanuzi, Yesaya yeretswe ko iryo buye rishushanya Kristo. Yaravuze ati: {UIB 402.3} 

’ Ahubwo Uwiteka Nyiringabo mube ari we mushimisha kwera kwe, kandi uwo abe ari we 
mujya mwubaha mukamutinya. Kandi ni we uzababera ubuturo bwera, ariko azabera amazu 
ya Isirayeli yombi ibuye risitaza n’urutare rugusha, abere n’abaturage b’i Yerusalemu 
ikigoyi n’umutego. Benshi bazamusitaraho bagwe bavunike, bazategwa bafatwe.’ Igihe 
umuhanuzi Yesaya yerekwaga kuza kwa mbere kwa Yesu, yeretswe ko Kristo azahura 
n’imiruho n’ibigeragezo, ari byo bishushanywa n’uko ibuye nsanganyarukuta ryo ku 
rusengero rwubatswe na Salomo ryagombaga kugenzwa. ‘Ni cyo gitumye Umwami Imana 
ivuga iti, ‘Dore ndashyira muri Siyoni ibuye ry’urufatiro ryageragejwe, ibuye rikomeza 
imfuruka ry’igiciro cyinshi rishikamye cyane, kandi uwizera ntazahutiraho.’ Yesaya 8:13- 
15; 28:16. {UIB 402.4} 

Mu bwenge bwayo butagira akagero, Imana yahisemo ibuye ry’umusingi, irishyiraho 
ubwayo. Yaryise ‘urufatiro rushikamye cyane.’ Abatuye isi bose bashobora kuryikoreza 
imitwaro yabo n’imibabaro; kandi rishobora kuyikorera. Abatuye isi bose bashobora 
kuryubakaho bafite umutuzo nyakuri. Kristo ni we Buye ryageragejwe. Abamwiringira bose 
ntajya abatererana. Yarageragejwe uburyo bwose. Yihanganiye uburemere bw’icyaha cya 
Adamu, ndetse n’icy’abamukomokaho bose, kandi yatsinze imbaraga z’umwanzi 
bidasubirwaho. Yikoreye imitwaro yikorezwa na buri munyabyaha wese wihana. Umutima 
uremerewe n’ibyaha waboneye uburuhukiro muri Kristo. Ni urufatiro rushikamye cyane. 
Abamwisunga bose baturiza mu mahoro atagira impinduka. {UIB 403.1} 

Mu buhanuzi bwa Yesaya, havuga ko Kristo ari ibuye rishikamye kandi akaba n’ibuye 
risitaza. Intumwa Petero, ayobowe na Mwuka Muziranenge, yerekanye neza abo Kristo 
abera ibuye ry’urufatiro n’abo abera ibuye risitaza: {UIB 403.2} 

’Niba mwarasogongeye mukamenya yuko Umwami wacu agira neza. Nimumwegere ni we 
Buye rizima ryanzwe n’abantu, ariko ku Mana ryaratoranijwe riba iry’igiciro cyinshi, 
namwe mwubakwe nk’amabuye mazima kugira ngo mube inzu y’umwuka, n’ubwoko 
bw’abatambyi bwera bwo gutamba ibitambo by’umwuka bishimwa n’Imana ku bwa Yesu 
Kristo. Kuko mu byanditswe harimo aya magambo ngo, ‘Dore ndashyira muri Siyoni ibuye 
rikomeza imfuruka, ryatoranijwe kandi ry’igiciro cyinshi, kandi uryizera ntazakorwa 
n’isoni.’ Nuko rero, mwebwe ubwo mwizeye, muzi ko ari iby’igiciro cyinshi koko, naho ku 
banga kwizera, ‘Ibuye abubatsi banze ni ryo ryahindutse irikomeza imfuruka, ni ibuye 



risitaza n’urutare rugusha.’ Basitara ku ijambo ry’Imana ntibaryumvire kandi ari bo 
ryagenewe.’ lPetero2: 3-8. {UIB 403.3} 

Ku bizera, Kristo ababera urufatiro rushikamye. Abo ni bo bikubita ku rutare 
bakamenagurika. Bagaragaraho kwiyegurira Kristo no kumwizera. Kwikubita ku rutare no 
kumenagurika bisobanura kureka ubutungane bwacu bwite maze tugasanga Kristo dufite 
kwicisha bugufi nk’umwana muto, twicuza ibyaha byacu, kandi twizeye urukundo rwe 
rubabarira. Uko ni nako kubwo kwizera no kumvira, twubaka kuri Kristo we rufatiro rwacu. 
{UIB 403.4} 

Abayahudi n’abanyamahanga bashobora kubaka kuri iri Buye rizima. Uru nirwo rufatiro 
rwonyine dushobora kubakiraho mu mutuzo. Ni rugari kandi rurakomeye bihagije ku buryo 
rwakwikorera uburemere n’imitwaro y’abatuye isi yose. Kandi kubwo kwifatanya na Kristo, 
we Buye rizima, abubaka kuri uru rufatiro nabo bahinduka amabuye mazima. Abantu benshi 
bakoresheje umuhati wabo maze bamera nk’amabuye aconze neza, kandi asa neza; ariko 
ntibashobora kuba ‘amabuye mazima,’ kuko badashamikiye kuri Kristo. Hatabayeho uku 
komatana (gushamika) na Kristo, nta muntu ushobora gukizwa. Tudafite Kristo muri twe, 
ntabwo dushobora gutsinda umugaru w’ibigeragezo. Umutekano wacu w’iteka ushingiye ku 
kubaka ku rufatiro rushikamye. Abantu benshi muri iki gihe bubakira ku mfatiro 
zitasuzumwe neza. Ubwo imvura izagwa, umuyaga w’ishuheri ugahuha, amazi akuzura 
hose, inzu yabo izagwa hasi kuko itubakiye ku Rutare rw’iteka, Buye nsanganyarukuta ari 
we Kristo Yesu. {UIB 403.5} 

’ Kandi abamusitaraho kubera ko batumvira,’ Kristo azababera urutare rugusha. ‘Ariko 
ibuye abubatsi banze ni ryo ryahindutse irikomeza imfuruka.’ Kimwe na rya buye ryanzwe, 
Kristo mu murimo we hano ku isi yaranzwe kandi agirirwa nabi. ‘Yarasuzugurwaga 
akangwa n’abantu, yari umunyamibabaro wamenyereye intimba, yasuzugurwaga 
nk’umuntu abandi bima amaso natwe ntitumwubahe.’ Yesaya 53:3. Nyamara igihe cyari 
cyegereje kugira ngo ahabwe ikuzo. Ubwo yari kuzuka mu bapfuye, yari ‘kwerekanwa 
n’ubushobozi ko ari Umwana w’Imana.’ (Abaroma 1:4). Igihe Kristo azagarukira, 
azerekanwa ari Umwami w’ijuru n’isi. Abo bashakaga kumubamba bazabona gukomera 
kwe. Imbere y’ibyaremwe byose, ibuye abubatsi banze rizahinduka irikomeza imfuruka. 
{UIB 404.1} 

’ Kandi uwo iryo buye rizagwira, rizamusya rimuhindure ifu.’ Abantu banze Kristo, bari 
begerereje kubona kurimbuka k’umurwa wabo n’ishyanga ryabo. Icyubahiro cyabo cyari 
hafi gushira, maze bagatatana nk’uko umukungugu utumurwa n’umuyaga. Ni iki 
cyarimbuye Abayahudi? Ni rwa rutare rwari kuba ubuhungiro bwabo iyo baza kuba 
bararwubatseho. Basuzuguye ukugira neza kw’Imana, bakerensa ubutungane bwayo 



n’imbabazi zayo. Abantu barwanyije Imana maze ibyari kubazanira agakiza byose 
bibahindukira kurimbuka. Ibyo Imana yabateganyirije ngo bibazanire ubugingo, 
byabahindukiye urupfu. Igihe Abayahudi babambaga Kristo, bazaniye Yerusalemu 
kurimbuka. Amaraso ya Yesu yamenetse i Kaluvari niyo yabazaniye kurimbuka kw’icyo 
gihe n’ukw’iteka. Uko ni nako bizaba ku munsi w’imperuka, ubwo abanze imbabazi 
z’Imana bose bazacirwaho iteka. Kuri bo, Kristo Rutare rugusha, azababera nk’umusozi 
w’irimbukiro. Kurabagirana ko mu maso he kuzabera abakiranutsi ubugingo, ariko kubere 
abanyabyaha umuriro ukongora. Umunyabyaha azarimburwa bitewe n’urukundo rwa Kristo 
yanze n’ubuntu yasuzuguye. {UIB 404.2} 

Yifashishije ingero nyinshi n’imiburo myinshi, Yesu yerekanye ingaruka Abayahudi bari 
kuzabona bitewe no kwanga Umwana w’Imana. Kandi muri aya magambo ye, Yesu 
yabwiraga abantu b’ibihe byose banga kumwakira nk’Umucunguzi wabo. Umuburo wose 
yatanze urabareba. Urusengero rwahumanyijwe, umuhungu wanze kumvira, abahinzi babi, 
abubatsi bahinyuye ibuye, byose biboneka mu mibereho y’umunyabyaha wese. Keretse gusa 
niyihana, naho ubundi azagerwaho n’akaga kavuzwe. {UIB 404.3} 



IGICE CYA 66 - IMITEKEREREZE IHABANYE 


(Iki gice gishingiye muri Matayo 22:15-46; Mariko 12:13-40; Luka 20:20-47) 

Abatambyi n’abakuru bategeye amatwi amagambo ya Kristo yo kubacyaha bacecetse. 
Ntibashoboraga guhakana ibyo yabaregaga. Nyamara bari bamaramaje kumugusha mu 
mitego, maze kubw’uwo mugambi bohereza abatasi, ‘bigize nk’intungane kugira ngo 
bamufatire mubyo avuga babone uko bamugabiza Umutegetsi w’Umunyaroma, ngo 
amucire urubanza.’ Ntabwo bohereje Abafarisayo bari barahuye na Yesu kenshi, ahubwo 
bohereje abasore bafite umurava n’ubwuzu, abo bibwiraga ko Yesu atazi. Izo ntumwa 
bohereje zaherekejwe n’abo mu ishyaka rya Herodi, bagombaga kumva amagambo ya 
Kristo kugira ngo bazabashe kumushinja mu gihe cy’urubanza rwe. Abafarisayo n’abo mu 
ishyaka rya Herodi banganaga urunuka, ariko icyo gihe bari bafatanyirije hamwe kwanga 
Kristo. {UIB 405.1} 

Abafarisayo bari barakandamijwe n’Abanyaroma babaka imisoro. Bahamyaga ko gutanga 
imisoro bihabanye n’amategeko y’Imana. Noneho babonye uburyo bwo gutega Yesu 
umutego. Abatasi baje aho ari, basa n’abavugisha ukuri nk’abashaka kumenya inshyingano 
yabo maze barabaza bati: ‘Mwigisha, tuzi yuko uri inyangamugayo kandi ko wigisha inzira 
y’Imana by’ukuri, nturobanura abantu ku butoni, kuko utita ku cyubahiro cy’umuntu wese. 
Nuko tubwire, utekereza ute? Amategeko yemera ko duha Kayisari umusoro, cyangwa 
ntiyemera?’ Matayo 22:16,17. {UIB 405.2} 

Amagambo ngo, ‘Tuzi yuko uri inyangamugayo kandi ko wigisha inzira y’Imana by’ukuri,’ 
iyo aza kuba abavuye ku mitima, yari kuba uguhamya gutangaje. Nyamara bayavuganye 
uburyarya; nubwo ubuhamya bwabo bwari ukuri. Abafarisayo bari bazi ko Kristo avuga 
kandi akigisha by’ukuri, bityo ubuhamya bwabo nibwo buzabacira urubanza. {UIB 405.3} 

Ababajije Yesu icyo kibazo bibwiye ko bahishe umugambi wabo mu buryo buhagije; ariko 
Yesu yasomaga ibiri mu mitima yabo nk’usoma igitabo kibumbuye, maze atahura uburyarya 
bwabo. Yarababajije ati: ‘Mungeragereje iki?’; maze abaha ikimenyetso batamusabye, 
abereka ko asoma imigambi ihishe muri bo. Barushijeho gushoberwa ubwo yongeragaho 
ati: ‘Nimunyereke igiceri mutanga ho umusoro.’ Barakimuzaniye maze arababaza ati, ‘Iyi 
shusho n’iri zina biriho ni ibya nde? Baramusubiza bati, ‘Ni iby’umwami w’i Roma.’ 
Atunga urutoki ku ishusho yari kuri icyo giceri, maze aravuga ati, ‘Nuko rero iby’umwami 
w’i Roma mubihe umwami w’i Roma, n’iby’Imana mubihe Imana.’ Matayo 22:19-22 
[Bibiliya Ijambo ry’Imana]. {UIB 405.4} 

Abo batasi bari biteze ko Kristo ari busubize ikibazo cyabo atanyuze ku ruhande. Iyo aza 
kuvuga ati, ntabwo amategeko yemera guha umwami w’i Roma imisoro, bari kumurega ku 



bategetsi b’Abanyaroma, agafatwa aregwa guteza kwigomeka ku butegetsi. Ariko iyo aza 
kuvuga ko amategeko yemera ko batanga imisoro, bari biteguye kumurega kuri rubanda ko 
arwanya amategeko y’Imana. Bityo rero bumvise bumiwe kandi batsinzwe. Imigambi yabo 
yaburiyemo. Uburyo ikibazo cyabo cyasubijwe mu magambo make byatumye batagira 
ikindi bongera kuvuga. {UIB 405.5} 

Igisubizo cya Yesu nticyari kigendereye guhunga ikibazo, ahubwo cyari igisubizo nyakuri 
kandi gikwiriye. Yafashe mu kiganza cye igiceri cyakoreshwaga n’ingoma y’Abanyaroma, 
cyari kiriho izina n’ishusho ya Kayisari (umwami w’i Roma), maze avuga ko ubwo bari 
barinzwe n’ubutegetsi bw’Abanyaroma, bagombaga guha ubwo butegetsi ibyo 
bwabasabaga byo kubushyigikira mu gihe ibyo bitari bihabanye n’inshingano bahawe 
y’Imana. Kandi n’ubwo bumviraga amategeko y’igihugu, mu gihe cyose bagombaga kubera 
Imana indahemuka bakayigira nyambere. {UIB 406.1} 

Amagambo y’Umukiza ngo, «Iby’Imana mubihe Imana ”, yari ugucyaha gukomeye ku 
Bayahudi b’abagambanyi. Iyo baza gusohoza inshingano zabo imbere y’Imana, ntabwo 
igihugu cyabo cyari gusenyuka, ngo bategekwe n’igihugu cy’amahanga. Nta bendera 
ry’Abanyaroma ryari kugaragara i Yerusalemu, nta murinzi w’Umunyaroma wari 
guhagarara ku marembo yaho, nta mutegetsi w’Umunyaroma wari gutegeka i Yerusalemu. 
Bityo rero, ishyanga ry’Abayahudi ryari mu gihe cy’igihano gitewe no guhakana Imana 
kwabo. {UIB 406.2} 

Igihe Abafarisayo bumvaga igisubizo cya Kristo, « batangariye ibyo abasubije, maze 
baraceceka baragenda. »Yesu yari yacyashye uburyarya bwabo no kwishuka kwabo, kandi 
ubwo yakoraga ibyo yari avuze ihame rikomeye, ihame rigaragaza neza aho inshingano 
umuntu afite imbere y’ubutegetsi, n’imbere y’Imana zigarukira. Mu ntekerezo za benshi, 
icyo kibazo kitoroshye cyari kibonewe igisubizo. Hanyuma yaho abantu bakurikije ihame 
nyakuri. Nubwo hari benshi bagiye batanezerewe, babonye ko ihame icyo kibazo cyari 
gishingiyeho ryasobanuwe neza, kandi batangazwa n’ubushishozi Kristo yagaragaje. {UIB 
406.3} 

Abafarisayo bakimara gucecekeshwa, Abasadukayo nabo bahise bazana ibibazo byabo 
byuzuye uburyarya. Izo mpande ebyiri zari zihanganye cyane. Abafarisayo bari intagondwa 
zizirika ku mihango cyane. Bitonderaga cyane imihango igaragarira abantu, bakaziririza 
gukaraba intoki, kwiyiriza ubusa, amasengesho maremare, no kugirira abakene neza 
babikorera kwiyerekana. Ariko Kristo yavuze ko bahinyura amategeko y’Imana bigisha 
amategeko yashyizweho n’abantu. Nk’itsinda, Abafarisayo bari bashikamye mu nyigisho 
zabo mu buryo by’ubuhumyi kandi bakaba indyarya. Nyamara muri bo harimo 
b’inyangamugayo bemeye inyigisho za Kristo kandi bahinduka abigishwa be. Abasadukayo 



bo bangaga imigenzo y’ Abafarisayo. Abasadukayo bavugaga ko bemera umugabane munini 
cyane w’Ibyanditswe Byera, kandi bakemera ko ari byo muyobozi mu mikorere yabo; 
nyamara mu bigaragara bari abahakanyi kandi bagakunda ubutunzi cyane. {UIB 406.4} 

Abasadukayo ntibemeraga ko abamarayika babaho, ntibemere kuzuka kw’abapfuye ndetse 
ntibemere ko hari ubuzima buzaza nyuma y’ubu, kandi bagahakana ko hazabaho ingororano 
n’ibihano. Iyi myizerere yabo yose yari itandukanye n’iy’Abafarisayo. Hagati y’ayo 
matsinda yombi, umuzuko niwo wari ingingo ibatandukanya mu buryo bw’umwihariko. 
Abafarisayo bari bashikamye mu kwemera umuzuko, ariko mu mpaka bagiraga ibyo 
bavugaga byerekeranye n’uko umuntu azamera byababeraga urujijo. Ibyerekeye urupfu 
byababeraga amayobera badashobora gusobanura. Kubera kudashobora gutsinda impaka 
z’Abasadukayo byatumaga Abafarisayo bahorana uburakari. Akenshi impaka hagati y’ayo 
matsinda yombi zaherukwaga n’intonganya, maze zigasiga barushijeho gutandukana 
kurusha mbere. {UIB 406.5} 

Abasadukayo bari bake ugereranyije n’Abafarisayo, kandi ntabwo rubanda babemeraga 
cyane; nyamara abenshi muri bo bari abakire kandi bari bafite ububasha bahabwa n’ubwo 
bukire. Abenshi muri bo bari abatambyi, ndetse akenshi umutambyi mukuru yatoranywaga 
muri bo. Nyamara byakorwaga mu bwumvikane ko Abasadukayo badakwiye kugaragaza 
imitekerereze yabo y’ubuhakanyi. Kubera ko Abafarisayo bari benshi kandi bamamaye mu 
bantu, byari ngombwa ko Abasadukayo berekana ko bemera inyigisho zabo mu gihe babaga 
bashyizwe mu mirimo y’ubutambyi; nyamara kuba bari bicaye ku ntebe y’ubutambyi 
byatumaga ubuyobe bwabo buhabwa intebe. {UIB 407.1} 

Abasadukayo banze inyigisho za Yesu. Yesu yakoreshwaga n’umwuka batari kumenya; 
kandi inyigisho ze ku byerekeye Imana n’ubuzima bw’ahazaza zari zihabanye 
n’iz’Abasadukayo. Bizeraga ko Imana ari yo yonyine isumba umuntu; ariko bakavuga ko 
kwemeza ko ari yo itegeka byose kandi imenya ibintu mbere y’uko biba, ibi byatuma 
umuntu atakaza umudendezo wo gukora ibyo ashaka maze agahinduka inkoreragahato. 
Bizeraga ko Imana yaremye umuntu irangije iramutererana ngo yingenge atishingikirije ku 
mbaraga imuruta. Bemeraga ko umuntu afite umudendezo wo kugenga imibereho ye no 
kugena uko ibintu bikwiye kubaku isi; ndetse ko iherezo rye riri mu maboko ye. Bahakanaga 
ko Mwuka w’Imana akorera mu muntu cyangwa mu biri ku isi. Nyamara bemeraga ko 
umuntu akoresheje ubushobozi bwe karemano yahawe, ashobora kwigeza ku rugero 
rusumbyeho kandi akiyungura gusobanukirwa; kandi ko imibereho ye ishobora kubonera 
binyuze mu kwihaharika no kwiyanga. {UIB 407.2} 

Uko batekerezaga Imana nibyo imico yabo yari yubakiyeho. Nk’uko bibwiraga, 
batekerezaga ko Imana ititaye ku muntu, bityo nabo ubwabo ntawitaga ku wundi; kandi nta 



gushyira hamwe kwari hagati yabo. Bahakanaga imbaraga ya Mwuka Muziranenge mu 
bikorwa by’umuntu, ari cyo cyatumaga batagira iyo mbaraga mu mibereho yabo. Kimwe 
n’abandi Bayahudi, birataga cyane ko ari abana ba Aburahamu, ko bakurikiza ibyo 
amategeko asaba badakebakeba; nyamara ntibari bakirangwa n’umwuka wo kumvira 
amategeko ndetse no kugira neza kwari muri Aburahamu. Bagiriraga impuhwe abantu bake 
cyane. Bizeraga ko abantu bose bashobora kumererwa neza no kubona imigisha yo mu 
buzima; bityo imitima yabo ntibashe kuzirikana ubukene n’imibabaro by’abandi. Babagaho 
bizirikana ubwabo gusa. {UIB 407.3} 

Mu magambo Kristo yavuze no mu bikorwa bye, yahamije imbaraga y’Imana ikora 
ibitangaza, ahamya iby’ubuzima buzabaho nyuma y’ubu, ahamya Imana Umubyeyi 
w’abana b’abantu, ibitaho ikamenya ibyo bakeneye. Yagaragaje umurimo w’imbaraga 
y’Imana mu bikorwa by’ubugiraneza n’impuhwe byacyahaga kwikanyiza 
kw’Abasadukayo. Yigishaga ko Imana igera ku mitima y’abantu ikoresheje Mwuka 
Muziranenge ikabikorera kugira ngo umuntu abone ibyiza muri ubu bugingo ndetse 
n’ubugingo bw’ahazaza. Yaberetse amakosa yo kwiringira imbaraga za kimuntu mu 
guhindura imico. Iki gikorwa cyo guhindura imico gishobora gukorwa gusa na Mwuka 
w’Imana. {UIB 407.4} 

Abasadukayo bari biyemeje guhakanya iyo nyigisho ya Yesu. Mu gushaka kujya impaka na 
Yesu, Abasadukayo bumvaga ko bari butume abantu bamuvanaho icyizere, nubwo 
batashoboraga kumuciraho iteka. Bahisemo kumubaza ibibazo ku byerekeye umuzuko. Iyo 
aza kwemeranya na bo yari kuba arushijeho gukoza isoni Abafarisayo. Iyo aza kunyuranya 
na bo, bari bagambiriye gukerensa inyigisho ze. {UIB 408.1} 

Abasadukayo batekerezaga ko niba ibigize umubiri upfa ari na byo bigize umubiri uzabaho 
ubugingo budapfa, ubwo ku muzuko umubiri uzaba ufite inyama n’amaraso, bityo mu isi 
izahoraho iteka hazakomereza ubuzima bwari bwarahagaze kuri iyi si [ubwo umuntu 
yapfaga]. Kubw’ibyo rero, bafataga umwanzuro ko amasano ari hagati y’abantu ku isi 
azongera kubaho, umugabo n’umugore bakazongera guhura bakabana kandi 
gushyingiranwa kukongera kubaho, ndetse ibintu byose bikazakomeza uko byari bimeze 
mbere yo gupfa, intege nke no kwifuza kw’abantu hano ku isi bikazakomeza ku isi nshya. 
{UIB 408.2} 

Mu rwego rwo gusubiza ibibazo byabo, Yesu yakuyeho umwenda wari ubakingirije 
imibereho ya nyuma y’ubu bugingo. Yesu yarababwiye ati, “Mu izuka ntibarongora kandi 
ntibashyingirwa, ahubwo bamera nk’abamarayika bo mu ijuru.” Yesu yerekanye ko 
Abasadukayo batari bafite ukuri mu myizerere yabo. Ibyo bashingiragaho iyo myizerere 
byari ibinyoma. Yesu yongeyeho arababwira ati: “Mwarahabye kuko mutamenye 



Ibyanditswe cyangwa imbaraga z’Imana.” Ntabwo Yesu yabashinje uburyarya nk’uko 
yabigenje ku Bafarisayo, ahubwo yabagaragarije amakosa ari mu myizerere yabo. {UIB 
408.3} 

Abasadukayo bajyaga bishimagiza bavuga ko ari bo bonyine bakurikiza Ibyanditswe mu 
buryo butunganye. Ariko Yesu yerekanye ko batigeze bamenya ubusobanuro bwabyo 
nyakuri. Ubu bumenyi bugezwa mu mutima w’umuntu kubwo kumurikirwa na Mwuka 
Muziranenge. Yesu yavuze ko kudasobanukirwa n’Ibyanditswe ndetse n’imbaraga y’Imana 
kw’Abasadukayo ari byo byabateye kugira urujijo mu myizerere yabo n’umwijima mu 
ntekerezo zabo. Bageragezaga gushyira iby’ubwiru bw’Imana mu miterereze yabo ifite aho 
igarukira. Kristo yabahamagariye gufungurira intekerezo zabo kwakira uko kuri kw’ijuru 
kwashoboraga gutuma imyumvire yabo yaguka kandi igashikama. Abantu benshi bareka 
kwizera Imana bitewe n’uko badashobora gusobanukirwa n’ubwiru bwayo. Ntibashobora 
gusobanura imbaraga itangaje y’Imana yigaragariza mu kugira neza kwayo, bityo 
bagahakana ibigaragaza iyo mbaraga, kandi bakabyitirira imbaraga zikomoka mu 
byaremwe, nazo badasobanukiwe neza. Uburyo rukumbi bwo gusobanukirwa n’ibituyobera 
bituzengurutse, ni ukumenya ko muri ibyo byose hagaragaramo Imana n’imbaraga yayo. 
Abantu bakeneye kubona ko Imana ari Umuremyi wa byose. Bakabona ko ari Umugenga 
w’ibintu byose. Bakeneye gusobanukirwa n’imico y’Imana ndetse n’ubwiru bw’imikorere 
yayo mu buryo bwagutse. {UIB 408.4} 

Kristo yabwiye abamwumvaga ko niba abapfuye batazazuka, Ibyanditswe bavugaga ko 
bizera byari kuba nta gaciro bifite. Yaravuze ati, “Ariko se ibyerekeye ku kuzuka 
kw’abapfuye, ntimwari mwasoma icyo Imana yababwiye ngo, ‘Ni jye Mana ya Aburahamu 
n’Imana ya Isaka n’Imana ya Yakobo?’ Imana si Imana y’abapfuye, ahubwo ni iy’abazima.” 
Imana ibona ibitariho nk’aho biriho. Ibonera iherezo mu itangiriro, kandi ibona umusaruro 
w’umurimo wayo nk’aho umurimo wamaze kurangira. Kuva kuri Adamu ukagera ku muntu 
w’intungane wa nyuma uzapfa, abapfuye bizeye bazumva ijwi ry’Umwana w’Imana, maze 
bave mu bituro bazukiye guhabwa ubugingo buhoraho. Imana izaba Imana yabo, na bo 
bazaba abantu bayo. Hazabaho gusabana mu rukundo rwinshi hagati y’Imana n’intungane 
zizaba zizutse. Imana mu migambi yayo, ibona iyi mibereho kandi itarabaho ndetse ibibona 
nk’aho byabaye. Ku Mana abapfuye bariho. {UIB 408.5} 

Abasadukayo bumvise amagambo ya Yesu maze baraceceka. Ntibashoboraga kugira icyo 
bamusubiza. Nta jambo na rimwe yavuzwe bashoboraga kuririraho kugira ngo bamucireho 
iteka. Abarwanyaga Yesu ntacyo bungutse uretse kwisuzuguza imbere y’abantu. {UIB 
409.1} 



Nyamara, Abafarisayo bo ntibacitse intege batabashije kubona icyo yavuga bagira 
urwitwazo ngo bamurwanye. Bishingikirije ku mwanditsi w’umuhanga kugira ngo abaze 
Yesu itegeko rifite agaciro gakomeye kurusha ayandi. {UIB 409.2} 

Abafarisayo bari barashyize imbere amategeko ane abanza agaragaza inshingano umuntu 
afite ku Muremyi we, bayarutisha andi atandatu asobanura inshingano umuntu afite kuri 
mugenzi we. Ibyo byatumye Abafarisayo bananirwa kugaragariza imico y’Imana mu 
bikorwa. Yesu yari yarakomeje kwereka abantu intege nke zabo, kandi yari yarigishije ko 
kugira imirimo myiza ari ngombwa, avuga ko igiti kimenyekanishwa n’imbuto zacyo. 
Kubera iyi mpamvu, Yesu yari yararezwe gutafa amategeko atandatu aheruka akayarutisha 
ane abanza. {UIB 409.3} 

Uwo munyamategeko yegereye Yesu maze aramubaza ati, “Mwigisha, itegeko rikomeye 
mu mategeko ni irihe?” Kristo yamusubije yahuranyije kandi akomeje ati: “Umva Isirayeli, 
Uwiteka Imana yacu ni we Mwami wenyine. Nuko rero ukundishe Uwiteka Imana yawe 
umutima wawe wose, n’ubugingo bwawe bwose, n’ubwenge bwawe bwose, n’imbaraga 
zawe zose: iri ni ryo tegeko rikomeye ry’imbere.” N’irya kabiri rihwanye na ryo ngiri, 
‘Ukunde mugenzi wawe nk’uko wikunda.’ Nta rindi tegeko rirusha ayo gukomera. “Muri 
ayo mategeko yombi, amategeko yose n’ibyahanuwe ni yo yuririraho.” {UIB 409.4} 

Amategeko ane abanza ahiniye muri iri tegeko rikomeye ngo, “Ukundishe Uwiteka Imana 
yawe umutima wawe wose.” Naho amategeko atandatu aheruka akubiye muri iri ngo, 
“Ukunde mugenzi wawe nk’uko wikunda.” Aya mategeko yombi asobanura ihame 
ry’urukundo. Ntabwo irya mbere ryakubarikizwa ngo irya kabiri ryicwe, cyangwa ngo irya 
kabiri ryubahirizwe ngo irya mbere ryicwe. Imana niyimikwa mu mutima, tuzaha mugenzi 
wacu umwanya umukwiriye. Tuzamukunda nk’uko twikunda. Kandi igihe dukunda Imana 
mu buryo buhanitse, ni bwo tuzashobora gukunda mugenzi wacu tutarobanuye ku butoni. 
{UIB 409.5} 

Kubera yuko amategeko yose akubiye mu rukundo dukunda Imana n’abantu, bisobanuye ko 
nta tegeko rishobora kwicwa ngo iri hame ry’urukundo naryo rye kuba ritirengagijwe. Bityo 
rero, Yesu yigishije abamwumvaga ko amategeko y’Imana atagizwe n’amategeko menshi 
atandukanye, ngo amwe muri yo abe afite agaciro kanini, naho andi abe afite agaciro gake 
ku buryo ashobora gusuzugurwa umuntu ntabihanirwe. Umwami wacu yerekanye ko 
amategeko ane abanza hamwe n’atandatu aheruka ari ihame rikubiye hamwe twahawe 
n’Imana, kandi yigisha ko gukunda Imana bizagaragarizwa mu kumvira amategeko yayo 
yose. {UIB 409.6} 

Wa mwanditsi wabajije Yesu yari yaraminuje mu by’amategeko, ariko yatangajwe 
n’amagambo ya Yesu. Ntabwo yari yiteze kumva Yesu agaragaza ko azi neza Ibyanditswe 



kandi mu buryo bwimbitse bene ako kageni. Mu buryo bwagutse, yasobanukiwe n’amahame 
amategeko y’Imana ashingiyeho. Imbere y’abatambyi n’abakuru bari bateraniye aho, 
yemeye adashidikanya ko Kristo yatanze ubusobanuro nyakuri bw’amategeko agira ati: “Ni 
koko mwigisha, uvuze ukuri yuko Imana ari imwe, nta yindi keretse yo yonyine. Kandi no 
kuyikundisha umutima wawe wose, n’ubugingo bwawe bwose, n’imbaraga zawe zose, 
kandi no gukunda mugenzi wawe nk’uko wikunda, biruta ibitambo byose byokeje 
n’ibitokeje.” Mariko 12:32,33. (UIB 410.1} 

Ubwenge bwari mu gisubizo cya Kristo bwemeje umutima w’uwo mwanditsi. Yari azi neza 
ko idini rya Kiyahudi ryari rigizwe n’imihango yagaragaraga inyuma aho kuba ukwitanga 
kw’imbere mu mutima. Yari azi agaciro gake ko gutamba ibitambo by’umuhango gusa, 
ndetse no kumena amaraso y’impongano y’ibyaha kutarangwaga no kwizera. Gukunda 
Imana no kuyubaha, ndetse no kuzirikana abandi bantu nta bwikanyize, yabonye ko bifite 
agaciro kuruta iyo mihango yose. Uburyo uyu mugabo yahise yemera ukuri Kristo yavuze, 
kandi akabyemerera imbere y’abantu bose atazuyaje, byagaragaje ko atandukanye rwose 
n’abatambyi n’abakuru. Yesu yumvise agiriye impuhwe uwo mwanditsi w’inyangamugayo 
wari watinyutse kurebwa nabi n’abatambyi kandi akemera gukangishwa n’abakuru maze 
akatura ukwizera ko mu mutima we. “Yesu abonye amusubizanyije ubwenge aramubwira 
ati, ‘Nturi kure y’ubwami bw’Imana.’” (UIB 410.2} 

Uwo mwanditsi yari hafi y’ubwami bw’Imana, kuko yasobanukiwe neza ko Imana yemera 
ibikorwa byo gukiranuka kuruta ibitambo byokeje n’amaturo. Ariko yari akeneye kumenya 
ko Kristo ari Imana kandi ko kubwo kumwizera ahabwa imbaraga zimubashisha gukora 
imirimo yo gukiranuka. Imihango yakorwaga nta gaciro yari ifite, keretse gusa iyo iba 
ihujwe na Kristo binyuze mu kwizera kuzima. Ndetse n’amategeko ntiyagera ku mugambi 
wayo, keretse yumvikanye mu isano afitanye n’Umukiza. Kristo yerekanye kenshi ko 
amategeko ya Se arimo ikindi kintu cyimbitse kirenze kuba amategeko. Mu mategeko 
harimo ihame rimwe nk’iryahishuwe mu butumwa bwiza. Amategeko yerekana inshingano 
y’umuntu kandi akamwereka ibicumuro bye. Kandi umuntu agomba gusaba Kristo imbabazi 
n’imbaraga kugira ngo ashobore gukora ibyo amategeko asaba. {UIB 410.3} 

Abafarisayo bari begereye Yesu igihe yasubizaga ikibazo cy’uwo mwanditsi. Noneho Yesu 
yarahindukiye arabitegereza arababaza ati: “Ibya Kristo murabitekereza mute? Ni mwene 
nde?” Iki kibazo yakibarije kugira ngo asuzume kwizera kwabo ku byerekeye Mesiya, - 
kugira ngo amenye niba baramufataga nk’umuntu usanzwe cyangwa se nk’Umwana 
w’Imana. Bamusubirije icyarimwe bati, “Ni mwene Dawidi.” Iri ryari izina ubuhanuzi bwari 
bwarahaye Mesiya. Igihe Kristo yerekanaga ko ari Imana akora ibitangaza bikomeye, igihe 
yakizaga abarwayi kandi akazura abapfuye, abantu barabazanyije bati: “Ese uyu si Umwana 
wa Dawidi?” Umugore w’Umunyakananikazi, Barutimayo wari impumyi ndetse n’abandi 



benshi batakambiye Kristo ngo abatabare bagira bati, “Mwami mwene Dawidi, mbabarira.” 
Matayo 15:22. Igihe Kristo yinjiraga i Yerusalemu ahetswe n’indogobe, yakiriwe n’amajwi 
y’ibyishimo ngo, “Hoziyana mwene Dawidi, hahirwa uje mu izina ry’Uwiteka.” Matayo 
21:9. Kandi uwo munsi abana bari mu rusengero baranguruye amajwi yabo na bo bavuga 
ayo magambo yo kumusingiza n’ibyishimo. Nyamara abantu benshi bitaga Yesu Umwana 
wa Dawidi ntibasobanukiwe n’ubumana bwe. Ntibasobanukiwe ko Umwana wa Dawidi ari 
na we Mwana w’Imana. {UIB 410.4} 

Abafarisayo bamaze kuvuga ko Kristo ari Umwana wa Dawidi, Yesu yarababajije ati, 
“Nuko rero ni iki cyatumye Dawidi yabwirijwe n’Umwuka amwita Umwami we ati 
‘Uwiteka yabwiye Umwami wanjye ati: ‘Icara iburyo bwanjye, ugeze aho nzashyirira abanzi 
bawe munsi y’ibirenge byawe?’ Nuko ubwo Dawidi amwita Umwami we, none abasha ate 
no kuba umwana we? Ntihagira umuntu wabasha kumusubiza ijambo, ndetse uhereye uwo 
munsi nta muntu watinyutse kongera kugira icyo amubaza.” {UIB 411.1} 



IGICE CYA 67 - BAGUSHIJE ISHYANO ABAFARISAYO 


(Iki gice gishingiye muri Matayo 23; Mariko 12:41-44; Luka 20:45-47; 21:1-4) 

Wari umunsi wa nyuma Kristo yigishiriza mu rusengero. Abantu benshi bari i Yerusalemu 
bari bamuhanze amaso; abantu bari buzuye urugo rw‘urusengero, bitegereza impaka zari 
zirimo kuhabera, kandi bakurikiranaga buri jambo rivuye mu kanwa ke. Ibyaberaga i 
Yerusalemu bwari ubwa mbere abantu babibonye. Imbere yabo hari hahagaze uwo musore 
w’Umunyegalileya, utari ufite icyubahiro cy’isi cyangwa se ngo yambare imyambaro ya 
cyami. Yari azengurutswe n’abatambyi bambaye imyambaro y’igiciro cyinshi, abakuru 
b’Abayuda bambaye imyambaro n’impeta z’ubutegetsi, ndetse hari n’abanditsi bari bafite 
imizingo mu ntoki zabo, kandi bakomezaga gushakashaka ibyanditswe muri yo. Yesu yari 
ahagaze afite ubwitonzi imbere yabo, kandi afite igitinyiro cy’umwami. Afite ubushobozi 
yahawe n’ijuru, yahanze amaso abanzi be ashize amanga, nubwo bahinyuye ndetse bakanga 
inyigisho ze, kugeza aho bashaka kumwica. Bakomeje kumugera amajanja ari benshi, ariko 
imigambi yabo yo kumufata no kumuciraho iteka yari itaragira icyo igeraho. Yahuye 
n’ibigeragezo byinshi ndetse n’imitego myinshi, ariko akomeza kubagezaho amagambo 
y’ukuri ndetse atunganye, amagambo yari ahabanye kure no kurindagira ndetse n’amakosa 
menshi y’abatambyi n’Abafarisayo. Yakomeje kwereka abo bakuru b’Abayuda intege nke 
zabo, ndetse akomeza kubereka igihano bagombaga guhabwa baramutse bakomeje kuguma 
mu bikorwa byabo bibi. Yabahaye umuburo mu buryo bunyuze mu kuri. Nyamara hari 
ikindi Yesu yari ashigaje gukora. Hari undi mugambi yagombaga kugeraho. {UIB 412.1} 

Abantu benshi bari batangiye kunyurwa na Kristo ndetse no kunyurwa n’ibikorwa bye 
byinshi. Banezezwaga n’inyigisho ze, ariko na none barushijeho gushoberwa. Bari 
basanzwe baha icyubahiro abatambyi ndetse n’abanditsi kubera ubwenge bwabo ndetse no 
kugira neza basaga nk‘abafite. Mu mihango y’idini yose bageragezaga kumvira abo 
bayobozi babo. Ariko noneho babonagako abo bayobozi bibasiye Yesu bamutesha agaciro, 
kandi ari umwigisha wagaragazaga ubwenge n’ubugwaneza mu mitego yose bamutegaga. 
Bitegereje mu maso y’abatambyi n’abanditsi babona uburakari bwinshi, kandi bababonamo 
gutsindwa ndetse no guhuzagurika. Baratangaye cyane ubwo babonaga abo bayobozi 
bashidikanya inyigisho za Yesu, kandi zari zoroshye ndetse zisobanutse. Bumvise bayobewe 
inzira bakwiye kunyuramo. Bafite amatsiko menshi, bakomeje gukurikirana ibyakorwaga 
ndetse bikavugwa n’abakuru b’Abayuda. {UIB 412.2} 

Mu migani Kristo yigishaga, yari afite umugambi wo gucyaha abo bayobozi n’uwo kwigisha 
abantu bari bakeneye inyigisho ze. Ariko Kristo yari akeneye kubasobanurira birenzeho. 
Abantu bizeraga imihango ya Kiyahudi kandi bakiringira mu buryo bw’ubuhumyi 
ubutambyi bwabo bwari bwaramunzwe, ku buryo abantu bari barabaswe n’iyo myizerere. 



Kristo yagombaga kuvanaho iyo minyururu yababase. Ingeso n’imikorere y’abatambyi, 
abakuru, n’Abafarisayo, byagombaga gushyirwa ku mugaragaro mu buryo bwuzuye. {UIB 
412.3} 

Yesu yaravuze ati, “Abanditsi n’Abafarisayo bicaye ku ntebe ya Mose. Nuko rero ibyo 
bababwira byose mubikore mubiziririze, ariko imigenzo yabo mwe kuyikurikiza kuko ibyo 
bavuga atari byo bakora.” Abanditsi n’Abafarisayo babwiraga abantu ko bahawe ubutegetsi 
n’Imana nk’uko Mose yari yarabuhawe. Bahamyaga ko bamusimbuye mu kwigisha 
amategeko no gucira abantu imanza. Bityo rero bashakaga ko abantu babubaha kandi 
bakabumvira muri byose. Yesu yasabye abamwumvaga ko bakora ibyo abanditsi 
n’Abafarisayo bigishaga bigendanye n’amategeko, ariko bakirinda gukurikiza ibyo 
bakoraga. Kuko ibyo bigishaga na bo batabikurikizaga. {UIB 413.1} 

Kandi bigishaga byinshi bihabanye n’Ibyanditswe Byera. Yesu yaravuze ati, “Bahambira 
imitwaro iremereye idaterurwa bakayihekesha abantu ku ntugu, ariko ubwabo ntibemere 
kuba bayikozaho n’urutoki rwabo.” Abafarisayo bakurikizaga amabwiriza menshi cyane 
yakomokaga ku mihango yabo, maze bigatuma umudendezo w’abantu ubangamirwa. 
Bafataga umugabane umwe w’amategeko bakawusobanura mu buryo bwo guhatira abandi 
kubahiriza ibyo bo batemeraga, nyamara babona ibiri muri ayo mategeko byerekeza ku 
nyungu zabo, bakavugako bo bitabareba. {UIB 413.2} 

Umugambi wabo wari uwo guhora bashaka kwerekana imirimo myiza yabo. Kandi 
birengagizaga ibindi byose kugira ngo babigereho. Imana yari yarabwiye Mose ku 
byerekeranye n’Amategeko yayo iti, “Uyahambire ku kuboko kwawe akubere ikimenyetso, 
uyashyire mu ruhanga rwawe hagati y’amaso yawe.” Gutegeka 6:8. Aya magambo afite 
ubusobanuro bwimbitse. Iyo twerekeje intekerezo zacu mu ijambo ry’Imana kandi 
tukarikurikiza, bidutera kurangwa n’ingeso nziza. Binyuze mu bikorwa byo gukiranuka 
n’impuhwe, amaboko yacu agaragaza amahame agendana n’amategeko y’Imana. Kandi 
amaboko akwiye kurindwa ruswa, akarindwa ibidatunganye hamwe n’ibinyuze mu nzira 
z’ibinyoma. Amaboko kandi azakora imirimo y’urukundo n’impuhwe. Amaso na yo 
azerekezwa ku migambi myiza, kandi azahweza neza maze yitegereze ukuri. Mu maso 
hazagaragaza ingeso nziza z’umuntu ukunda kandi akubaha ijambo ry’Imana. Nyamara 
Abayuda bo mu gihe cya Kristo ntibari basobanukiwe n’ibi byose. Amategeko yahawe Mose 
yari akubiyemo ingingo zerekana ko amabwiriza aboneka mu Byanditswe akwiye 
kugaragarira mu mibereho ya buri munsi. Bandikaga amategeko ku bitambaro maze 
bakabitamiriza mu mutwe no ku maboko. Nyamara ibyo ntibyabateye kuzirikana amategeko 
y’Imana mu ntekerezo ndetse no mu mitima yabo. Ibyo bitambaro babyambariraga gukurura 
amaso y’abantu. Bibwiraga ko bituma abantu babaha icyubahiro kandi bakababona 



nk’abantu bihaye Imana by’ukuri. Yesu yarabacyashye cyane kubera iyo myitwarire mibi: 
{UIB 413.3} 

“Byose babikorera kwibonekeza, ni cyo gituma bakunda kongera udufuka batwaramo 
udupapuro tw’Ibyanditswe, kandi bagahinura incunda z’amakanzu yabo bakazigira ndende. 
Bakunda ibyicaro by’imbere aho batumiwe, n’intebe z’icyubahiro mu nsengero. Bakunda 
kuramukirizwa aho abantu bateraniye no kumva abantu babita ‘Mwigishak Mwe 
ntimugakunde ko babita ‘Mwigisha’, kuko Umwigisha wanyu ari umwe gusa, naho 
mwebwe mwese mukaba muri abavandimwe. Ntimukagire uwo mwita ngo,’data’ kuri iyi 
si, kuko So ari umwe kandi akaba mu ijuru. Ntimukemere kandi ko babita abatware, kuko 
umutware wanyu ari umwe gusa, ni Kristo. Muri ayo magambo asobanutse neza, Umukiza 
yagaragaje imigambi yabo yo guharanira icyubahiro n’ubutegetsi, berekana kwicisha bugufi 
k’urwiyerurutso, nyamara imitima yabo yuzuye ubugugu n’ishyari. Iyo batumirwaga mu 
birori, abashyitsi bicazwaga hakurikijwe imyanya y’icyubahiro, kandi abafite icyubahiro 
cyo hejuru bitabwagaho mbere y’abandi. Abafarisayo bahoraga baharanira guhabwa ibyo 
byubahiro. Iyo myifatire ni yo yatumye Yesu abacyaha. {UIB 413.4} 

Yanenze kandi ubwirasi bwabo berekanaga baharanira icyubahiro cyo kwitwa ‘Umwigisha’, 
cyangwa ‘Umutware’. Yavuze yuko icyubahiro cyo kwitwa ‘Umwigisha’ cyangwa 
‘Umutware’ bidakwiye abantu, ahubwo ari ibya Kristo. Abatambyi, abanditsi, abakuru 
n’abanyamategeko, bose bari abavandimwe, bakomoka kuri Se umwe. Yesu yagaragarije 
abantu ko badakwiye kugira uwo baha inyito y’icyubahiro kigaragaza ko agenga intekerezo 
zabo cyangwa kwizera kwabo. {UIB 414.1} 

Mbese iyo Kristo aza kuba ari ku isi uyu munsi, azengurutswe n’abantu bafite inyito 
igaragaza icyubahiro nka,“Nyiricyubahiro”, cyangwa “Nyiricyubahiro Giheranije” mbese 
ntiyasubira mu magambo yavuze ati, “Ntimukemere ko babita abatware: kuko Umutware 
wanyu ari umwe gusa, ni Kristo”? Mu ijambo ry’Imana haranditse ngo, “Izina ry’Uwiteka 
ni iryera kandi ni iryo kubahwa.” Zaburi 111:9. Mbese iryo zina ryahabwa nde hano ku isi? 
Mbese ubwenge no gukiranuka iryo zina rigaragaza byaboneka mu bantu? Mbega uburyo 
abafite ayo mazina y’icyubahiro bagaragaza mu buryo bubi izina n’ingeso z’Imana! Mbega 
uburyo kenshi na kenshi imigambi yo gukunda isi, gutegekesha igitugu, hamwe n’ibyaha 
bikabije, byagiye byihisha inyuma yo kugira imyanya yo hejuru mu rwego 
rw’iyobokamana! {UIB 414.2} 

Hanyuma Kristo arongera arababwira ati: “Ahubwo uruta abandi muri mwe ajye aba 
umugaragu wanyu. Uzishyira hejuru azacishwa bugufi, uzicisha bugufi azashyirwa hejuru.” 
Kenshi na kenshi Kristo yakomeje kwigisha ko ubukuru nyakuri bukomoka mu kugira imico 
n’ingeso bishimwa n’Imana. Mu kigereranyo cy’ijuru, kuruta abandi bigendana no 



kwitangira abandi, ndetse no kurangwa n’ibikorwa by’urukundo ndetse n’impuhwe. Kristo 
Umwami w’icyubahiro yabaye umugaragu w’abantu bacumuye. {UIB 414.3} 

Yesu arababwira ati, “Ariko mwebwe banditsi n’Abafarisayo, mwa ndyarya mwe, 
muzabona ishyano kuko mwugarira ubwami bwo mu ijuru ngo abantu batabwinjiramo, 
namwe ubwanyu ntimwinjiremo kandi n’abashaka kwinjiramo ntimubakundire.” 
Abatambyi n’abanditsi bagorekaga ubusobanuro bw’Ibyandi-tswe, bityo bagahuma 
intekerezo z’abantu bigatuma batamenya iby’ubwami bwa Kristo, ndetse ntibagere ku 
mibereho itunganye y’ijuru ari yo ibaha kwera by’ukuri. {UIB 414.4} 

“Mwebwe banditsi n’Abafarisayo, mwa ndyarya mwe, muzabona ishyano kuko murya ingo 
z’abapfakazi, kandi mugakomeza kuvuga amasengesho y’urudaca muryarya. Ni cyo gituma 
muzacirwa ho iteka riruta ayandi.” Abafarisayo bakoreshaga ububasha bwabo ku bantu, 
maze ibi bakabyuririraho kugira ngo bagere ku byo bifuza. Bireherezagaho abapfakazi 
b’abanyabuntu kubwo kubaremamo icyizere, maze bakabumvisha ko ibyo batunze bakwiye 
kubyegurira umurimo w’Imana. Iyo bamaraga kubaha ubutunzi bwabo, abo bafarisayo 
b’indyarya baragendaga bakabukoresha mu nyungu zabo. Kugira ngo bahishe ayo makosa 
yabo, bajyaga aho abantu bateraniye maze bagasenga amasengesho y’urudaca kandi 
bakerekana ko ari abanyampuhwe. Kristo yavuze ko ubu buryarya bwazabazanira 
kurimbuka gukomeye. Uyu muburo na none urabwirwa abantu benshi bo muri iki gihe cyacu 
biyerekana nk’intungane. Imibereho yabo yuzuye inarijye n’ubugugu, nyamara ibyo 
bakabitwikiriza umwambaro wo kubonera, maze bigatuma bashuka abandi bantu. Ariko 
ntibashobora kubeshya Imana. Kuko Imana ireba ibihishwe mu mutima, kandi izacira buri 
wese urubanza ikurikije ibyo yakoze. {UIB 414.5} 

Kristo yamaganye ibyo bikorwa bibi, ariko yirinda guha agaciro gake inshingano 
abamutegaga amatwi bagombaga gusohoza. Yamaganye kwikunda kw‘Abafarisayo 
kwabateraga kuvana ubutunzi ku bapfakazi kugira ngo babwikubire, nyamara na none 
ashima cyane wa mupfakazi wazanye ituro rye mu bubiko bw’Imana. Nubwo umuntu 
abasha gukoresha nabi amaturo [impano], ntibibuza Imana guha umugisha uwayatanze 
[uwayitanze]. {UIB 415.1} 

Yesu yari mu rugo ruzengurutse urusengero ahari ububiko, maze yitegereza abazanaga 
amaturo yabo mu bubiko. Abatunzi benshi bazanaga amaturo atubutse, kandi bakabikora 
bashaka kwiyerekana. Yesu yabitegereje afite agahinda, ariko ntiyagira icyo avuga ku 
maturo yabo. Ako kanya, yuzuye ibinezaneza ubwo yabonaga umupfakazi w’umukene 
yigira imbere, ariko asa n’utinya ko bamubona. Mu gihe abo batunzi b’abirasi banyuragaho, 
bajyanye amaturo yabo atubutse, uwo mupfakazi yabaviriye mu nzira asa n’utinye 
gukomeza kwigira imbere. Nyamara yifuzaga kugira icyo akora, nubwo cyari gito, kuko 



yanezezwaga no gutura Imana. Yarebye ituro yari afite mu ntoki. Ryari rito ugereranije 
n’amaturo y’abari bamuzengurutse, ariko ni ryo yari afite ryonyine. Abonye umwanya we 
ugeze, yarihuse maze atura uduceri tubiri, agira vuba arahindukira ngo agende. Ariko ubwo 
yahindukiraga, yahuje amaso na Yesu maze abona ko yamwitegereje. {UIB 415.2} 

Umukiza ahamagara abigishwa be, maze abereka uwo mupfakazi n‘ubukene yari afite. Maze 
uwo mupfakazi yumva Yesu avuze amagambo yo kumushima ati, “Ndababwira ukuri, yuko 
uriya mupfakazi atuye byinshi kuruta iby’abandi bose.” Amarira y’ibyishimo yatembye mu 
maso ye ubwo yamenyaga ko igikorwa cye cyemewe kandi kigashimwa. Abenshi 
bashoboraga kumubwira ko akwiriye kwibikira utwo duceri akadukoresha; kuko mu 
maboko y’abatambyi b’abatunzi amaturo ye ntacyo yari kubamarira ugereranije n’ubutunzi 
bwinshi bwinjiraga mu bubiko bwo mu rusengero. Ariko Yesu we yasobanukiwe 
n’umugambi yari afite. Uwo mupfakazi yizeraga adashidikanya ko imirimo yo mu rusengero 
yashyizweho n’Imana, kandi yifuzaga cyane gukora ibishoboka kugira ngo umurimo 
w’Imana utere imbere. Yakoze ibyo ashoboye, kandi igikorwa cye cyabaye urwibutso 
rw’ibihe byose, n’umunezero we w’ibihe bidashira. Umutima we waherekeje ituro rye; 
kandi agaciro karyo ntikabariwe mu mafaranga, ahubwo kakomotse ku rukundo akunda 
Imana n’ubwuzu yagiriraga umurimo wayo, ari byo byamuteye gutanga ituro rye. {UIB 
415.3} 

Yesu avuga iby’uwo mupfakazi, yagize ati, “Atuye byinshi kuruta iby’abandi bose.” 
Abatunzi bo batuye ibyabasagutse, kandi abenshi babikoreraga kugira ngo abantu bababone 
maze babubahe. Ibyo batangaga ntibyashoboraga kugabanya na gato ubutunzi bwabo ndetse 
n’imibereho yabo yo kwinezeza; ntacyo rero bari bigomwe ugereranije na wa mupfakazi 
watanze uduceri tubiri yari afite. {UIB 415.4} 

Imigambi yacu ni yo iha ibikorwa byacu icyerekezo, ikabisiga ikimwaro cyangwa se ikabiha 
agaciro gashimwa n’Imana. Burya ibikorwa byose amaso y’abantu ndetse n’indimi zabo 
zisingiza si ko byose Imana ibona ko bifite akamaro. Imirimo mitoya ikoranywe umunezero, 
amaturo mato adatanganywe ubwirasi, ndetse bigaragara mu maso y’abantu nk’iby’igiciro 
gito, burya ni iby’agaciro kenshi mu maso y’Imana. {UIB 415.5} 

Umutima urangwa no kwizera n’urukundo ni iby’agaciro kenshi ku Mana kuruta amaturo 
atubutse. Uwo mupfakazi yatanze ibimubeshejeho byose kugira ngo akore icyo gikorwa gito 
yakoze. Yigomwe ibyo kurya bimutunze kugira ngo atange utwo duceri tubiri maze duteze 
imbere umurimo yakundaga cyane. Yabikoze afite kwizera, yiringiye ko Se wo mu ijuru 
atazemera ko abura ibyo akeneye. Yari afite umutima utikanyiza no kwizera nk’uk’umwana 
muto; kandi ibyo ni byo byanejeje Umukiza. {UIB 416.1} 



Abenshi mu bakene bifuza kugaragariza Imana gushima kwabo, kubera ineza n’ukuri 
kwayo. Bakenera cyane gufatanya na bagenzi babo b’abatunzi mu guteza imbere umurimo 
w’Imana. Abo bakene ntibakwiye gusubizwa inyuma. Nibemererwe gushyira uduceri twabo 
mu bubiko bw’ijuru. Iyo utwo duceri dutanganywe umutima ukunda Imana, duhinduka ituro 
rihawe umugisha, ry’agaciro kenshi, kandi Imana iramwenyura ikariha umugisha. {UIB 
416.2} 

Igihe Yesu yababwiraga ati, “atuye byinshi kuruta iby’abandi bose,” ntibyari ukuri gusa 
kubera umutima yabitanganye, ahubwo no kubera ingaruka ituro rye ryagize. Utwo duceri 
tubiri tw’agaciro gake cyane twazanye mu bubiko bw’Imana umutungo uruta cyane uwo 
abatunzi b’Abayuda bashyizemo. Ingaruka y’iryo turo rito yahindutse nk’umugezi, utangira 
ari muto cyane, ukagenda waguka mu mpande n’amajyakuzimu, ariko ugenda utemba mu 
myaka myinshi. Iryo turo rito, mu nzira zirenze igihumbi, ryafashije abakene kandi rifasha 
mu gukwiza ubutumwa bwiza hose. Urugero rw’uwo mupfakazi rwo kwitanga amaramaje 
rwanyuze imitima myinshi y’abantu batuye isi bo mu bihe byose. Ryanyuze abakire 
n’abakene, kandi amaturo yabo yongereye agaciro k’iryo turo rye maze araritubura. 
Umugisha Imana yahaye uduceri tw’uwo mupfakazi watumye duhinduka isoko y’ubutunzi 
bukomeye. Kandi ni ko bigendekera ituro ryose cyangwa igikorwa cyose gikoranywe 
ubushake bwo guha Imana icyubahiro. Kuko bigendana n’umugambi w’Isumbabyose. 
Kandi bitanga ingaruka nziza zitagira urugero. {UIB 416.3} 

Umukiza yakomeje gucyaha Abafarisayo n’abanditsi agira ati: “Mwa barandasi bahumye 
mwe, muzabona ishyano mwebwe abavuga muti, Urahiye urusengero nta cyo bitwaye, ariko 
ngo Urahiye izahabu yo mu rusengero azaba yibohesheje iyo ndahiro arahiye. Mwa bapfu 
mwe, mwa mpumyi mwe, ikiruta ikindi ni ikihe, ni izahabu cyangwa ni urusengero 
rwubahiriza izahabu? Kandi ngo Urahiye igicaniro nta cyo bitwaye, ariko urahira ituro 
rikiriho azaba yibohesheje iyo ndahiro arahiye. Mwa mpumyi mwe, ikiruta ikindi ni ikihe, 
ni ituro cyangwa ni igicaniro cyubahiriza ituro? Abatambyi basobanuraga amategeko 
n’amabwiriza y’Imana bakurikije imyumvire yabo bwite igoramye kandi y‘ibinyoma. 
Bumvishaga abantu ko bafite ubumenyi mu gutandukanya uburemere bw’ibyaha, 
bakirengagiza bimwe, ibindi ndetse twavuga ko bidakomeye, bagasobanura ko byo 
bidashobora kubabarirwa. Iyo bahabwaga amafaranga, birengagizaga indahiro bamwe 
bakoze. Ndetse iyo bahabwaga amafaranga menshi, hari igihe birengagizaga ibyaha 
bikomeye bya bamwe. Nyamara kandi abo batambyi n’abakuru, hari igihe bahanishaga 
abantu ibihano bikabije kuremera kubera amakosa mato bakoze. {UIB 416.4} 

“Mwebwe banditsi n’Abafarisayo, mwa ndyarya mwe, muzabona ishyano kuko mutanga 
kimwe cya cumi cy’isogi n’icy’imbwija n’icy’inyabutongo, ariko mukirengagiza ingingo 
z’ingenzi z’amategeko, ari zo ubutabera, imbabazi no kwizera. Ibyo mwari mukwiriye 



kubikora, na bya bindi ntimubireke. Muri ayo magambo, Kristo yongeye gucyaha 
Abafarisayo kubera gukora inshingano zabo mu buryo butari bwo. Kandi abibutsa ko 
n’inshingano ubwazo badakwiye kuzirengagiza. Umuhango wo kugarura icya cumi 
washyizweho n’Imana, kandi wakurikijwe kuva mu bihe by’Itangiriro. Aburahamu, 
sekuruza w’abizera Imana, yatanze icya cumi cy’ibyo atunze byose. Abakuru b’Abayuda 
babwiraga abantu ko bakwiye gutanga icya cumi, kandi byari ukuri; ariko ntibemereraga 
abantu gukora iby‘umutimanama wabo ubabwira. Bashyiragaho amabwiriza ya buri 
gikorwa cyose. Ibyasabwaga byari byinshi cyane ku buryo nta washoboraga kubisohoza. 
Nta washoboraga gukora ibyo ayo mabwiriza yose asaba. Imana yari yaratanze amategeko 
y’ukuri kandi asobanutse; ariko abatambyi n’abigisha bari barayagize menshi ku buryo 
yaberaga abantu umutwaro. {UIB 416.5} 

Ibyo Imana idutegeka bigira ingaruka. Kristo yemeye ko gutanga icya cumi ari inshingano; 
ariko agaragaza ko kuzuza iyo nshingano bitashoboraga gutuma umuntu yirengagiza izindi 
nshingano. Abafarisayo batangaga ubusobanuro bwimbitse bw’uburyo bakwiye gutanga 
icya cumi cy’isogi, n’imbwija ndetse n’inyabutongo; ibyo kandi ntibyari bihenze, maze 
bigatuma abantu bibwirako batunganye rwose kubera gutanga urugero rushyitse. Nyamara 
kandi ayo mabwiriza yabo aruhanije yacaga abantu intege bigatuma barushaho kwanga uwo 
muhango mwiza washyizweho n’Imana. Batumaga abantu bahora muri ibyo bipimo bidafite 
akamaro, maze bakibagirwa ukuri kw’ingenzi. Birengagizaga ukuri kw’ingenzi kurebana 
n’ubutabera, amategeko, imbabazi no kwizera. Ni cyo cyatumye Kristo ababwira ati, “Ibyo 
mwari mukwiriye kubikora, na bya bindi ntimubireke.” {UIB 417.1} 

Hari andi mategeko na none Abafarisayo n’abigisha b’amategeko bari barahaye 
ubusobanuro butari bwo. Mu mategeko yahawe Mose, byari bibuzanijwe kurya ibihumanye. 
Inyama z’ingurube ndetse n’inyama z’izindi nyamaswa, zari zibuzanijwe, kuko zashoboraga 
guhumanya amaraso y’umuntu, ndetse bigatuma kubaho kwe kuba kugufi. Ariko 
Abafarisayo ntibaretse ayo mategeko ngo agume nk’uko Imana yayatanze. Ahubwo 
bagaragaje gukabya kudafite ishingiro. Mu bintu byinshi baziririzaga harimo kuyungurura 
amazi bakoreshaga, birindako hasigaramo agakoko gato, gashobora kuba gafite aho 
gahuriye n’izo nyamaswa zihumanye. Yesu yitegereje uko gukabya kwabo, maze areba 
n’uburyo basayishije mu byaha, arababwira ati, “Mwa barandasi bahumye mwe, mumimina 
umubu ariko ingamiya mukayimira bunguri.” {UIB 417.2} 

“Mwebwe banditsi n’Abafarisayo, mwa ndyarya mwe, muzabona ishyano kuko mumeze 
nk’ibituro byasizwe ingwa, bigaragara inyuma ari byiza, nyamara imbere byuzuye 
amagufwa y’abapfuye n’ibihumanya byose. Nk’uko ibituro byasigwaga ingwa bikagaragara 
neza inyuma, ariko bihishe imibiri yaboze, niko n’abatambyi n’abakuru bagaragaraga 
inyuma ko ari intungane nyamara bagatwikira ibyaha byinshi. {UIB 417.3} 



Yesu yarakomeje arababwira ati, “Mwebwe banditsi n’Abafarisayo, mwa ndyarya mwe, 
muzabona ishyano kuko mwubaka ibituro by’abahanuzi, mukarimbisha inzibutso 
z’abakiranutsi, mukavuga muti, Iyaba twariho mu gihe cya ba sogokuruza, ntituba 
twarafatanije na bo kuvusha amaraso y’abahanuzi. Uko ni ko mwihamya, yuko muri abana 
b’abishe abahanuzi.” Abayuda bashakaga kwerekana ko bubashye cyane abahanuzi 
bapfuye, maze bakarimbisha imva zabo; ariko ntibite ku nyigisho zabo cyangwa inama zabo. 
{UIB 417.4} 

Mu gihe cya Kristo bubahaga cyane kandi bakaziririza ibituro, maze bagakoresha 
amafaranga menshi mu kubirimbisha. Imana yabibonaga nko gusenga ibigirwamana. Muri 
uko gukabya kubaha abapfuye, bagaragazaga ko batakundaga Imana n’umutima wabo wose, 
kandi ntibakundaga bagenzi babo nk’uko bikunda. Uko gusenga ibigirwamana kugaragara 
no mu minsi ya none. Abenshi birengagiza impfubyi n’abapfakazi, abarwayi n’abakene, 
nyamara bakubakira abapfuye ibituro bihenze cyane. Igihe cyabo, umutungo, ndetse 
n’imbaraga zabo babikoreshaga mu guha icyubahiro abapfuye, nyamara bakirengagiza 
kwita ku bakiri bazima kandi Kristo yarabibategekaga. {UIB 417.5} 

Abafarisayo bubakaga ibituro by’abahanuzi, bakabirimbisha maze bakavuga bati, Iyaba 
twariho mu gihe cya ba sogokuruza, ntituba twarafatanije na bo kuvusha amaraso 
y’abahanuzi b’Imana. Nyamara icyo gihe bari mu mugambi wo kwica Umwana w’Imana. 
Iki gikwiye kuba icyigisho kuri twe. Ni icyigisho gikwiye kudufungura amaso tukabona 
ubushukanyi bwa Satani ushaka kwigarurira intekerezo zacu ngo azivane mu nzira 
y’umucyo w’ukuri. Benshi bagendera mu nzira zimeze nk’iz’Abafarisayo. Baha icyubahiro 
abantu bapfuye bazize kwizera kwabo. Ndetse batangazwa n’ubuhumyi bw’Abayuda 
bwatumye banga Kristo. Baravuga bati, Iyo tuza kubaho mu gihe cya Kristo, twari kwemera 
inyigisho ze tunezerewe; ntabwo twari kugwa mu cyaha cyo kwanga Umukiza. Nyamara 
iyo kubaha Imana bibasabye kwicisha bugufi no kwiyanga, bava mu byizerwa, kandi 
bakanga kumvira. Muri ubwo buryo, barangwa n‘umwuka nk’uwarangaga Abafarisayo 
bamaganywe na Kristo. {UIB 418.1} 

Abayuda ntabwo bari basobanukiwe neza n’ingaruka zizabageraho kubera kwanga Kristo. 
Guhera mu bihe bya mbere igihe amaraso y’inzirakarengane ya mbere yamenekaga, igihe 
intungane Abeli yicwaga na Kayini, hakomeje kuba kwicana nk’uko, ndetse ibyaha 
biriyongera. Mu bihe byinshi abahanuzi bamaganye ibyaha byakorwaga n’abami, abakuru 
ndetse n’abantu bose, bakavuga amagambo batumwe n’Imana, ndetse bakagendera mu 
bushake bw’Imana kugeza n’aho kubura ubugingo bwabo. Mu myaka myinshi yagiye 
ikurikirana, habayeho kurundanywa kw’ibihano kuri abo bose birengagiza ukuri n’umucyo. 
Ibi bihano nibyo abanzi ba Kristo bariho birunda ku mitwe yabo. Icyaha cy’abatambyi 
n’abakuru cyarushaga uburemere ibyaha by’abababanjirije bose. Mu kwanga Umukiza, 



bikururiraga umuvumo ukomoka ku maraso y’abakiranutsi bose bishwe guhera kuri Abeli 
ukageza kuri Kristo. Bari hafi gusendereza igikombe cy’ibicumuro byabo. Kandi icyo 
gikombe cyari hafi gusukwa ku mitwe yabo nk’igihembo gikwiriye ibyaha byabo. Icyi ni 
cyo cyatumye Yesu ababurira agira ati, {UIB 418.2} 

“Muzaherako mugibweho n’amaraso yose y’abakiranutsi yaviriye ku isi, uhereye ku maraso 
ya Abeli umukiranutsi, ukageza ku maraso ya Zakariya mwene Berekiya, mwiciye hagati 
y’Ahera h’urusengero n’igicaniro. Ndababwira ukuri yuko ibyo byose bizahora ku b’iki 
gihe.” {UIB 418.3} 

Abafarisayo n’abanditsi bumvise Yesu icyo gihe bari bazi ko amagambo ye ari ukuri. Bari 
bazi neza uburyo umuhanuzi Zakariya yishwe. Mu gihe amagambo y’Imana yari ku minwa 
y’umuhanuzi Zakariya, uburakari bw’umwanzi bwafashe umwami, maze atanga itegeko ko 
bica uwo muhanuzi. Amaraso ye yamishagiye ku mabuye y’inkike z’urusengero, kandi 
ntiyigeze ahanagurwa; yagumyeho ngo abe igihamya ku bwoko bwinangiye bwa Isiraheli. 
Mu gihe cyose urusengero rwari rugihagaze, ikizinga cy’ayo maraso y’abakiranutsi 
cyagumyeho, ariko akomeza gutakambira Imana ngo arenganurwe. Ubwo Kristo 
yakomezaga kuvuga kuri ibyo byaha by’indengakamere, abantu bari aho bagize ubwoba 
bwinshi. {UIB 418.4} 

Yesu yarebye ibyenda kuba, ababwira ko kutihana kw’Abayuda no kwanga abahanuzi 
b’Imana bizakomeza kuranga n’abantu bo mu bihe biri imbere, bagakomeza gukora nk’uko 
byari na mbere: {UIB 419.1} 

“Nuko rero ku bw’ibyo, ngiye kubatumaho abahanuzi n’abanyabwenge n’abanditsi: bamwe 
muri bo muzabica muzababamba, abandi muzabakubitira mu masinagogi yanyu, 
muzabirukana mu midugudu yose bajyamo.” Abahanuzi n’abanyabwenge, bafite kwizera 
kandi buzuye Mwuka Wera, — Setefano, Yakobo, n’abandi benshi, — bararenganijwe 
kandi baricwa. Yerekeje ukuboko kwe mu ijuru, kandi azengurutswe n’umucyo w’ijuru, 
Kristo yavuze nk’umucamanza, abwira abari bamuri imbere. Ijwi rye ryari ryarumvikanye 
kenshi ryinginga kandi ryorohereye, noneho ryumvikanye rifite gucyaha kwinshi no guca 
iteka. Abamwumvaga bahinze umushyitsi. Ntibashoboraga kuzibagirwa mu maso he 
n’amagambo yababwiye icyo gihe. {UIB 419.2} 

Kristo yatewe uburakari n’uburyarya bw’Abafarisayo, n’ibyaha byabo by’indengakamere, 
ari byo byateraga abantu kugana ku kurimbuka, bakabeshya bagenzi babo kandi 
bagasuzugura Imana. Muri iyo mitekerereze igoramye y’abatambyi n’abakuru, Kristo 
yagaragaje ko bakorera umwanzi Satani. Yamaganye icyaha ku buryo bushoboka, ariko nta 
magambo yo kwihorera yavuze. Yari afitiye umutware w’umwijima uburakari bwera; ariko 
ntiyagaragaje imyifatire irangwa n’umujinya. Ni yo mpamvu Umukristo wese ugendera mu 



nzira z’Imana, urangwa n’urukundo ndetse n’impuhwe, azanga urunuka icyaha; ariko 
ntazagendera ku marangamutima ye kugira ngo asebye abandi ngo kubera ko na we 
bamusebeje. Ndetse nahura n’abakoreshwa n’imbaraga y’umwanzi kandi bakagundira 
amakosa yabo, we akwiriye kuguma muri Kristo agakomeza ubwitonzi ndetse n’ubushishozi 
mu mikorere ye. {UIB 419.3} 

Mu maso h’Umwana w’Imana hagaragaye impuhwe z’ijuru, ubwo yararanganyaga amaso 
akareba urusengero ndetse n’abari bamuteze amatwi. Avugana ikiniga kubera agahinda mu 
mutima we ndetse n’amarira y’umubabaro, aravuga ati, “Yerusalemu, Yerusalemu, wica 
abahanuzi ugatera amabuye abagutumweho, ni kangahe nshaka kubundikira abana bawe, 
nk’uko inkoko ibundikira imishwi yayo mu mababa yayo ntimunkundire?” Iyi ni intambara 
igaragara mu gihe cyo gutandukana. Mu magambo y’akababaro ya Kristo, umutima 
w’Imana wagaragaje ibiwushengura. Kwari ugusezera kw’amayobera k’urukundo 
rw’Imana rwerekanye kwihangana igihe kirekire. {UIB 419.4} 

Abafarisayo hamwe n’Abasadukayo na bo baracecekeshejwe. Yesu ahamagara abigishwa 
be, maze yitegura kuva mu rusengero, bidatewe n’uko aneshejwe maze akifuza kuva imbere 
y’abanzi be, ahubwo bitewe n’uko yari arangije umurimo we. Yasohotse aho mu rusengero 
ari umuneshi. {UIB 419.5} 

Amagambo y’ukuri yavuye mu kanwa ka Yesu kuri uwo munsi udasanzwe yabitswe mu 
mitima ya benshi. Bagize intekerezo nshya mu mibereho yabo, bagira imigambi mishya 
kandi batangira amateka mashya. Hanyuma yo kubambwa no kuzuka kwa Kristo, abo bose 
baje ku ruhembe rw‘imbere, maze buzuza inshingano bari barahawe n‘Ijuru bafite ubwenge 
n’umurava bihuje n’uburemere bw’umurimo wari imbere yabo. Bari bafite ubutumwa 
bugera ku mitima ya benshi, ubutumwa bwavanagaho imigenzo ya kera yari yarabase abantu 
ibihumbi byinshi. Mu gihe batangaga ubuhamya, inyigisho ndetse n’imigenzo by’abantu 
byahindutse imigani idafite ishingiro. Habonetse umusaruro ukomeye ukomotse ku 
magambo Umukiza yabwiye abari bateraniye mu rusengero i Yerusalemu. {UIB 419.6} 

Nyamara ishyanga rya Isiraheli ryari ryaritandukanije n’Imana. Amashami y’umuzabibu 
yari yaramaze guhwanyuka. Yesu yitegereje ubwa nyuma aho mu rusengero, maze avugana 
agahinda ati, “Dore inzu yanyu muyisigiwe ari umusaka. Ndababwira yuko mutazambona 
uhereye none ukageza ubwo muzavuga muti, Hahirwa uje mu izina ry’Uwiteka. Mbere 
y’icyo gihe Yesu yakomeje kwita urusengero inzu ya Se; ariko noneho, kuko Umwana 
w’Imana yari avuye muri urwo rusengero, n’icyubahiro cy’Imana cyagombaga kuva mu 
rusengero rwubakiwe izina ryayo. Guhera icyo gihe rero, imigenzo yo mu rusengero 
yahindutse ubusa, ndetse n’ibyahakorerwaga byose. {UIB 420.1} 




IGICE CYA 68 - HANZE Y’URUSENGERO 


(Iki gice gishingiye muri Yohana 12:20-43). 

“Hariho Abagiriki mu baje gusenga mu minsi mikuru, basanga Filipo w’i Betsayida y’i 
Galilaya, baramwinginga bati, ‘Mutware, turashaka kureba Yesu.’ Filipo araza abibwira 
Andereya, Andereya na Filipo na bo baraza babibwira Yesu.” {UIB 421.1} 

Icyo gihe umurimo wa Yesu wagaragaraga nk’aho utakiriwe neza. Yari amaze kunesha mu 
rugamba yari avuyemo rw’abatambyi ndetse n’Abafarisayo, ariko byarabonekaga ko 
badashobora kuzigera na rimwe bamwakira nka Mesiya. Habayeho gutandukana gukomeye. 
Abigishwa be babonaga ko umurimo uruhije cyane. Ariko Kristo we yari ari hafi gusoza 
umurimo we. Umwanya w’ingenzi cyane, wagenewe Abayuda ndetse n’isi yose , wari hafi 
kugera. Ubwo Kristo yumvaga kwinginga kw’abo Bagiriki ngo“turifuza kureba Yesu”, 
amagambo yerekanaga gutakamba kw’abatuye isi, yagize umunezero maze aravuga ati, 
“Igihe kirageze kugira ngo Umwana w’umuntu ahabwe ikuzo.” Muri uko kwinginga 
kw’Abagiriki Yesu yabibonyemo umusaruro mwiza ukomoka ku gitambo cye gikomeye. 
{UIB 421.2} 

Abo bantu baturutse iburengerazuba baza gushaka Umukiza mu myaka ye ya nyuma ku isi, 
nk’uko abanyabwenge baturutse iburasirazuba bakaza kureba Umukiza mu ivuka rye. Mu 
gihe cyo kuvuka kwa Yesu, Abayuda bari bahugiranye bibereye mu migambi yabo 
y’ahazaza ku buryo batamenye ivuka rya Yesu. Abanyabwenge baturutse mu gihugu 
cy’abanyamahanga bazanye amaturo mu kiraro, maze baramya uwo Mukiza wavutse. Bityo 
rero, abo Bagiriki na bo bari bahagarariye amahanga, amoko, ndetse n’abantu batuye isi, 
igihe bazaga kureba Yesu. Kandi abantu bo mu bihugu byose, ababayeho n’abazabaho mu 
bihe byose, bagombaga guhurizwa ku musaraba wa Yesu. “Kandi benshi bazaturuka 
iburasirazuba n’iburengerazuba, bicarane na Aburahamu na Isaka na Yakobo mu bwami 
bwo mu ijuru.” Matayo 8:11. {UIB 421.3} 

Abagiriki bari barumvise uburyo Kristo yinjiye muri Yerusalemu ahawe icyubahiro cyinshi. 
Benshi nk’uko bakwije inkuru hose, batekerezaga ko yirukanye abatambyi n’abakuru mu 
rusengero, maze yima ingoma ya Dawidi, ahinduka umwami wa Isiraheli. Abagiriki rero 
bifuzaga kumenya ukuri ku byerekeye umurimo We. Baravuze bati, “Turashaka kureba 
Yesu.” Kandi icyifuzo cyabo cyagezweho. Igihe icyo cyifuzo bakigezaga kuri Yesu, yari 
mu gice cy’urusengero ahemerewe kugerwa gusa n’Abayuda, maze Yesu arasohoka asanga 
abo Bagiriki mu gikari cy’urusengero, arabakira bagirana ikiganiro. {UIB 421.4} 

Isaha ya Kristo yo guhabwa ikuzo yari igeze. Yari yegereje igihe cy’umusaraba, kandi 
icyifuzo cy’Abagiriki cyamweretse neza ko igitambo cye cyo ku musaraba cyari kuzazana 



abagabo n’abagore benshi ku Mana. Yari azi ko Abagiriki bagiye kumubona aho batigeze 
batekereza. Ko bagiye kumubona ari iruhande rwa Baraba, umwicanyi n’igisambo, kandi ko 
bazagurana Umwana w’Imana Baraba, bakamubohora mu cyimbo cya Yesu. Kandi ko abo 
Bagiriki bagiye kumva abantu, bayobowe n’abatambyi ndetse n’abakuru, berekana 
guhitamo kwabo. Kandi ubwo babazwaga ngo, “Yesu witwa Kristo ndamugira nte?”, 
barashubije bati, “Nabambwe”. Matayo 27:22. Ubwo Kristo yatangaga impongano y’ibyaha 
by’abatuye isi, Kristo yari azi ko ubwami bwe buzatungana rwose kandi bugakwira isi yose. 
Yari azi ko azasubiza intege mu bantu, kandi ko Mwuka we azakwira hose. Yarebye 
ahazaza, yumva amajwi arangurura ku isi hose ngo, “Nguyu Umwana w’intama w’Imana, 
ukuraho ibyaha by’abari mu isi.” Yohana 1:29. Muri abo banyamahanga, Yesu 
yababonyemo umusaruro ukomeye, ubwo urukuta hagati y’Abayuda n’Abanyamahanga 
ruzasenyuka, maze amahanga yose, indimi n’abantu bose bakumva inkuru nziza y’agakiza. 
Kristo yari asobanukiwe n’ibyendaga kuba, kandi ibyo yiringiraga byari bisohoye, ni yo 
mpamvu yavuze ati, “Igihe kirageze kugira ngo Umwana w’umuntu ahabwe ikuzo.” Ariko 
uburyo yagombaga guhabwa ikuzo, Yesu ntiyigeze abura kubizirikana mu bwenge bwe. 
Uko gushakwa n’abanyamahanga kwagombaga gukurikirwa n’urupfu rwe rwari rwegereje. 
Mu rupfu rwe ni mo ab’isi bashoboraga kubonera agakiza. Kimwe n’akabuto k’ishaka, 
Kristo yagombaga gupfa agahambwa mu gitaka; ariko akongera kubaho. {UIB 421.5} 

Kristo yerekanye ibigomba kumubaho, abisobanura akoresheje ibyaremwe, kugira ngo 
abigishwa be babyumve. Umusaruro w’umurimo we wagombaga kugerwaho binyuze mu 
rupfu rwe. Yesu yaravuze ati, “Ni ukuri, ni ukuri, ndababwira yuko iyo akabuto k’ishaka 
kataguye hasi ngo gapfe kagumaho konyine, ariko iyo gapfuye kera imbuto nyinshi.” Iyo 
akabuto k’ishaka kaguye mu butaka kagapfa, karamera, kakera imbuto. Bityo rero, n’urupfu 
rwa Kristo rwagombaga kwerera imbuto ubwami bw’Imana. Mu buryo bugendanye 
n’amategeko yo mu bwami bw’ibimera, ubugingo bwagombaga guturuka mu rupfu rwe. 
{UIB 422.1} 

Abahinga ibimera mu butaka bahorana urwo rugero imbere yabo. Uko umwaka utashye undi 
ukaza, abantu kugira ngo bahorane imbuto, ni uko babanza bagatoranya inziza cyane maze 
bakazihamba mu butaka. Bazihisha mu ntabire, maze zikarindwa n’Uwiteka. Hanyuma 
umugondoro uramera, hakaza umugengararo, maze zikera imbuto. Ariko uku gukura kw’izo 
mbuto ntikwashoboka ako kabuto karamutse kadahambwe, ngo gahishwe, maze ngo gase 
n’aho kabuze rwose. {UIB 422.2} 

Akabuto gahambwe mu butaka kera imbuto, kandi izo mbuto na zo zirongera zigaterwa mu 
butaka. Hanyuma umusaruro ukiyongera. Bityo rero urupfu rwa Kristo ku musaraba w’i 
Kaluvari ruzera imbuto ibihe bidashira. Abazanyurwa n’icyo gitambo cyo ku musaraba 
bizababera ubwiza, bizababera imbuto nziza, kandi bazabaho ibihe bidashira. {UIB 422.3} 



Akabuto k’ishaka gakomeza kubika ubuzima bwako ntigashobora kwera imbuto. Kagumaho 
konyine. Kristo iyo aza kubishaka, yari kwikiza, ntagerweho n’urupfu. Ariko iyo aza 
kubikora, yari kwikiza wenyine. Nta bahungu n’abakobwa yari kugeza ku Mana. Yahisemo 
gutanga ubugingo bwe kugira ngo abantu babubone. Yemeye gupfa arahambwa kugira ngo 
abe imbuto yakomotseho umusaruro munini, — kandi abantu benshi bakomotse mu 
mahanga yose, amoko yose, indimi zose, n’imiryango yose, bacunguwe n’Imana. {UIB 
422.4} 

Muri uko kuri niho Kristo atwigishiriza icyigisho cyo kwitanga kandi buri wese agomba 
kucyiga: “Ukunda ubugingo bwe arabubura, ariko uwanga ubugingo bwe muri iyi si, 
azaburinda ageze ku bugingo buhoraho.” Abazera imbuto mu murimo bafatanije na Kristo 
bagomba kubanza bakagwa mu butaka bagapfa. Ubugingo bwacu dukwiye kubutaba mu 
butaka bugizwe n’ibyo isi ikeneye. Kwikunda no kwikanyiza bigomba gucika muri twe. 
Kandi itegeko ryo kwitanga ni na ryo tegeko ryo kwibungabunga. Umuhinzi abika imbuto 
ze azijugunye mu butaka. No mu buzima bwacu ni ko bimeze. Iyo tubutanze tubaho. 
Ubugingo tuzibikira ni ubwo tuzatanga ngo bukoreshwe mu gukorera Imana n’abantu. 
Abatanga ubugingo bwabo ku bwa Kristo kuri iyi si, bazabubona mu bihe by’iteka. {UIB 
422.5} 

Ubugingo bukoreshejwe mu bikorwa by’inarijye bumeze nk’imbuto ziriwe. Burashira, ariko 
nta nyungu ibukomokaho. Umuntu ashobora kwirundaniriza ibyo ashoboye byose; akabaho, 
agatekereza, ndetse agateganya ibimwerekeyeho gusa; maze ubugingo bwe bugashira, 
agasigarana ubusa. Itegeko ryo kwihugiraho ni na ryo tegeko ryo kwirimbura. {UIB 423.1} 

Yesu yaravuze ati, “Umuntu nankorera ankurikire, kuko aho ndi n’umugaragu wanjye ari 
ho azaba. Umuntu nankorera Data azamuha icyubahiro.” Abantu bose bafatanije na Yesu 
kwikorera umusaraba wo kwitanga ni bo bazasangira na we icyubahiro cy’ijuru. Yesu mu 
kubabara kwe no kwicisha bugufi, ashimishwa no kubona abigishwa be basangira 
icyubahiro na we. Na bo ni imbuto zo kwitanga kwe. Ashimishwa no kubona bagaragariza 
mu mibereho yabo umuco n’umwuka wari muri We, kandi bizamubera umunezero mu bihe 
bidashira. Kandi uyu munezero basangira na Kristo, ukomoka ku musaruro w’umurimo 
wabo no kwitanga kwabo, kandi uwo munezero ugaragarira no mu mitima ndetse 
n’imibereho y’abandi. Kubera ko bafatanya umurimo na Kristo, Se wo mu ijuru azabaha 
icyubahiro nk’uko agiha Umwana We. {UIB 423.2} 

Ubutumwa bw’Abagiriki, bwashushanyaga uguhurizwa hamwe kw’Abayahudi n‘abatari 
Abayahudi, bwagaruye mu bitekerezo bya Yesu ipica y’umurimo we wose. Umurimo wo 
gucungura wanyujijwe mu ntekerezo ze, kuva igihe inama yo gucungura umuntu 
yategurwaga mu ijuru, kugeza ku rupfu rwe yari yiteguye gupfa bidatinze. Igicu kidasanzwe 




cyasaga n’igitwikiriye Umwana w’Imana. Umwijima wacyo wagaragariraga abari kumwe 
na We. Yicaye hasi ameze nk’uwatwawe mu bitekerezo. Hanyuma y’aho ituza yari afite 
ryaje kurangizwa n’ijwi ry’agahinda agira ati, “Ubu umutima wanjye urahagaze; mvuge iki 
kandi? Ese nsabe nti ‘Data, nkiza urwa none?”’ Mu buryo buziguye, Kristo yari arimo 
kunywera ku gikombe cy’umubabaro. Kamere ye ya kimuntu yaterwaga ubwoba n’igihe 
bose bazamuhana, igihe bose bazabona ko yatereranywe ndetse akarekwa n’Imana, igihe 
bose bazamubona nk’uwakubiswe, agahanwa n‘Imana, kandi agahetamishwa n’imibabaro. 
Yaterwaga ubwoba no gushyirwa ku karubanda, agafatwa nk’umugome kabuhariwe, akicwa 
urupfu rw’agasuzuguro kandi rukojeje isoni. Kwiyumvamo intambara yari agiye kurwana 
n’ingabo z’umwijima, kumva aremerewe n’umutwaro w’icyaha cya mwenemuntu, hamwe 
n’uburakari Se yari afitiye icyaha, byateraga umutima wa Yesu gucika intege, n’ishusho ye 
igahindurwa n’urupfu rwari rumwugarije. {UIB 423.3} 

Hanyuma y’aho Yesu yicisha bugufi kandi yumvira ubushake bwa Se. Aravuga ati, 
“Nyamara kandi ni cyo cyanzanye. Data, iheshe ikuzo.” Urupfu rwa Yesu gusa ni rwo 
rwashoboraga gusenya ubwami bwa Satani. Ni muri ubwo buryo gusa inyokomuntu 
yashoboraga gucungurwa, maze Imana igahabwa ikuzo. Yesu yemeye umubabaro, yemera 
kutubera igitambo. Umutware w’ijuru yemeye kubabazwa, yemera kwishyiraho icyaha. 
Yaravuze ati, “Data, iheshe ikuzo”. Mu gihe Kristo yavugaga ayo magambo, yahise abona 
igisubizo giturutse mu ijuru ngo, “Maze kuryihesha, kandi nzongera ndyiheshe.” (Yohana 
12:28, Bibiliya Ijambo ry’Imana). Imibereho ya Yesu yose, kuva avukira mu kiraro cy’inka 
kugeza iki gihe aya magambo yavugwaga, yahesheje Imana ikuzo; kandi no mu kigeragezo 
yari agiye guhura na cyo, imibabaro yagiriye muri kamere ye y’ubumana n’iya kimuntu 
yayihesherejemo Se ikuzo. {UIB 423.4} 

Mu gihe iryo jwi ryumvikanaga, umucyo warasiye mu gicu maze uzenguruka Kristo, umeze 
nk’aho amaboko y’Umunyabubasha Uhoraho amumanukiyeho akamutwikira ameze 
nk’inkingi y’umuriro. Abantu babonye ibyo bintu bahinda umushyitsi kandi baratangara. 
Nta n’umwe wahangaye kugira icyo avuga. Bose bahagaze batumbiriye Yesu batuje kandi 
badahumeka. Imana Data imaze gutanga ubwo buhamya, igicu cyahise cyeyuka, maze 
gikwira mu ijuru. Kubwo ako kanya, umushyikirano ugaragarira amaso wahuzaga Imana 
Data n’Umwana wayo wari urangiye. {UIB 424.1} 

“Bamwe muri rubanda bari aho bumvise iryo jwi baravuga bati ‘Ni inkuba! ’ Abandi bati ‘Ni 
umumarayika uvuganye na we.’” Ariko Abagiriki bari baje kubonana na Yesu bamaze 
kubona igicu, bakumva ijwi, basobanukiwe n’icyo rivuze, maze basobanukirwa byuzuye 
Kristo; abihishurira ko ari Uwatumwe n’Imana. {UIB 424.2} 



Ijwi ry’Imana ryari ryarumvikanye mu gihe cy’umubatizo wa Yesu ubwo yatangiraga 
umurimo we, na none ryongera kumvikana mu gihe yahindurwaga mu ishusho irabagirana 
ari ku musozi. Ubu noneho mu gihe yari yegereje gusoza umurimo we, iryo jwi ryongeye 
kumvikana ku nshuro ya gatatu, ryumvwa n’abantu benshi, kandi mu bihe bitangaje. Yesu 
yari yavuze amagambo y’ukuri kweruye yerekeye imibereho n’amaherezo y’Abayuda. Yari 
yatanze irarika rye riheruka, kandi ababwira amaherezo yabo. Ubu na none Imana yari 
ishyize ikimenyetso cyayo ku murimo w’Umwana wayo. Yari izi ko Uwo ari we Abisiraheli 
banze. Yesu yaravuze ati, “Iryo jwi si jye rigenewe ahubwo ni mwebwe.” Icyo cyari 
igihamya kidasubirwaho cyemeza ko Yesu ari Mesiya, ikimenyetso cyatanzwe n’Imana 
Data cy’uko Yesu yavuze ukuri, kandi ko ari Umwana w’Imana. (UIB 424.3} 

Kristo yakomeje avuga ati, “Ubu igihe cyo gucira ab’isi urubanza kirageze, ubu umutware 
w’iyi si agiye kuzameneshwa. Nanjye ninshyirwa hejuru y’isi nzikururiraho abantu bose. 
Ibyo Yesu yabivugiraga kwerekana urupfu yari agiye gupfa urwo ari rwo.” Iki ni igihe 
cy’akaga gakomereye abatuye isi. Nindamuka mbaye impongano y’ibyaha by’abantu, 
abatuye isi bazamurikirwa n’umucyo. Imirunga Satani yazirikiyemo abantu izacika. Ishusho 
y’Imana mu bantu yangiritse izabasubizwamo nk’uko yari imeze, kandi amaherezo 
umuryango w’abizera Imana uzatuzwa iwabo mu ijuru. Iyi ni yo ngaruka y’urupfu rwa 
Kristo. Umukiza yari yatwawe no kwitegereza ibyo bintu bigaragaza intsinzi 
y‘ibyamushyizwe imbere. Yarebye umusalaba, umusalaba ubabaje, umusalaba 
w’urukozasoni, abona n’ibiteye ubwoba byawo, awubona ufite kurabagirana ubwiza 
n‘ikuzo. {UIB 424.4} 

Ariko umurimo wo gucungura umuntu ntabwo ugizwe gusa n‘ibyakorewe ku musalaba. 
Urukundo rw’Imana rwagaragarijwe ku byaremwe byo mu isanzure ryose. Umutware w’iyi 
si yaraciwe. Ibirego Satani yajyanaga imbere y’Imana byataye agaciro. Umugayo no 
gushinja ijuru bye byararangiye ku buryo budasubirwaho. Umucunguzi 

yireherejeho abamalayika hamwe n’abantu bose. Yaravuze ati, “Nanjye nimanikwa hejuru 
y’isi nzireherezaho abantu bose.” {UIB 424.5} 

Hari abantu benshi bari bazengurutse Kristo igihe yavugaga ayo magambo, maze umwe 
muri bo aramubwira ati, “Twumvise mu mategeko ko Kristo azagumaho iteka ryose; none 
ni iki gitumye uvuga ngo ‘Umwana w’umuntu akwiriye kumanikwa’? Ese uwo Mwana 
w’umuntu ni nde nyine?” Hanyuma Yesu arababwira ati, “Hasigaye umwanya muto, 
umucyo ukiri muri mwe. Nimugende mugifite umucyo butabiriraho mukiri mu nzira, kuko 
ugenda mu mwijima atamenya iyo ajya. Mwizere umucyo mugifite umucyo, kugira ngo 
mube abanab’umucyo.” {UIB 425.1} 



“Nubwo yakoreye ibimenyetso byinshi bingana bityo imbere yabo ntibamwizeye.” Bari 
baramubajije mbere bati, “Urakora kimenyetso ki ngo tukirebe tukwizere ? Yohana 6:30. 
Bari barahawe ibimenyetso byinshi; ariko babirenza amaso, binangira imitima. Nyamara 
nubwo Imana Data ubwayo yari yamutangiye ubuhamya, ku buryo batashoboraga kugira 
ikindi kimenyetso basaba, bakomeje na none kwanga kumwizera. {UIB 425.2} 

“Nyamara mu batware na bo benshi baramwizeye, ariko ku bw’Abafarisayo ntibabyerura 
ngo badacibwa mu isinagogi.” Bakundaga gusingizwa n’abantu aho gushimwa n’Imana. 
Kugira ngo birinde gusuzugurwa no gukorwa n’isoni, bahisemo kwanga Kristo, bityo baba 
banze impano y’ubugingo buhoraho. Mbega uburyo kuva icyo gihe abantu benshi bagiye 
babaho mu binyejana byose bagiye bakora ibisa bityo! Abo bose baraburirwa uyu muburo 
Umukiza yatanze agira ati: “Ukunda ubugingo bwe azabubura. Unyanga ntiyemere 
amagambo yanjye afite umuciraho iteka. Ijambo navuze ni ryo rizamuciraho iteka ku munsi 
w’imperuka.” Yohana 12:48. {UIB 425.3} 

Mbega akaga ku bantu batamenye igihe bagenderewemo! Buhoro buhoro kandi mu buryo 
bubabaje, Kristo yavuye mu rugo rw‘urusengero arigendera burundu {UIB 425.4} 



IGICE CYA 69 - KU MUSOZI WA ELAYONO 


(Iki gice gishingiye muri Matayo 24; Mariko 13; Luka 21:5-38) 

Amagambo Kristo yabwiwe abatambyi n’abakura ngo, “Dore inzu yanyu muyisigiwe ari 
umusaka” (Matayo 23:38), yateye ubwoba bwinshi mu mitima yabo. Ntabwo bayitayeho 
cyane, ariko bakomeza kwibaza mu mitima yabo agaciro k’ayo magambo. Bumvaga bafite 
ubwoba bw’ibishobora kuzabageraho. Byashobokaga se ko urasengero rwabo 
rw’akataraboneka, ndetse rakaba rwari ishema ry’igihugu cyabo, rwendaga guhinduka 
umusaka? Ndetse n’abigishwa ba Yesu batinyaga ibibi byashoboraga kugwira ishyanga, 
maze bose hamwe bakomeza gutegereza ubundi busobanuro bukomotse kuri Yesu. Ubwo 
banyuraga hafi y’urasengero bari kumwe na We, bamweretse ubwiza no gukomera kwarwo. 
Urasengero rwari rwubakishije amabuye y’agaciro gakomeye, amabuye arabagirana cyane, 
kandi manini. Hari urahande ramwe rw’urakuta rwasigaye igihe ingabo z’umwami 
Nebukadinezari zateraga igihugu. Urwo rukuta rwari rwubakanye ubuhanga ku buryo 
rwasaga n’aho ari ibuye ryiza rimwe ryacukuwe ku musozi. Ntabwo rero abigishwa ba Yesu 
bumvaga uburyo izo nkuta z’akataraboneka zahinduka umusaka. {UIB 426.1} 

Mbese ubwo Kristo yitegerezaga ubwiza bw’urwo rasengero, ni ibihe bitekerezo byari 
kumuzamo, we nk’umuntu wanzwe n’ab’icyo gihe? Ibyo yarebaga byari biteye ubwuzu 
koko, ariko avuga afite agahinda ati, byose ndabireba. Izi nyubako koko ni agatangaza. 
Murareba izi nkuta mukibwira ko zidashobora gusenyuka; ariko muntegere amatwi: “Hari 
igihe biriya byose mureba bizasenywa, ntihagire n’ibuye risigara rigeretse ku rindi.” {UIB 
426.2} 

Kristo yavuze ayo magambo abantu benshi bamwumva; ariko ubwo yari yiherereye 
wenyine, Petero na Yakobo na Yohana na Andereya baje aho ari ubwo yari yicaye ku musozi 
wa Elayono. Baramubwira bati, “Tubwire, ibyo bizaba ryari, n’ikimenyetso cyo kuza kwawe 
n’icy’imperaka y’isi ni ikihe?” Yesu ntabwo yashubije abigishwa be atandukanije 
kurimbuka kwa Yerusalemu no kugaruka kwe. Ibyo bihe byombi yabisobanuriye hamwe. 
Iyo Yesu aza kugaragariza abigishwa be ibyendaga kuba nk’uko yabirebaga, ntabwo bo bari 
gushobora kwihanganira kubona ibiteye ubwoba byarimo. Yabagiriye impuhwe, maze 
asobanurira hamwe ibyo bihe bikomeye uko ari bibiri, arekera abigishwa umurimo wo 
kuzishakira ubwabo icyo bisobanuye. Igihe yavugaga ibyo kurimbuka kwa Yerusalemu, 
amagambo ye y’ubuhanuzi yavugaga n’ibizaba hanyuma yaho kugeza ubwo Umwami Yesu 
azahaguruka ku ntebe ye kugira ngo ahane abatuye isi kubera ibyaha byabo, ubwo isi 
izashyira ahagaragara amaraso, kandi ubwo izaba itagishoboye guhisha abishwe bo muri yo. 
Ayo magambo ntabwo yabwiwe abigishwa be gusa, ahubwo yabwirwaga n’abazabaho mu 
bihe biheraka by’amateka y’iyi si. {UIB 426.3} 



Kristo arahindukira abwira abigishwa be ati, “Mwirinde hatagira umuntu ubayobya, kuko 
benshi bazaza biyita izina ryanjye bati, ni jye Kristo, bazayobya benshi.” Hazaduka ba 
mesiya benshi b’ibinyoma, biyitirire gukora ibitangaza, kandi bazavuga ko igihe cyo 
gucungurwa kw’Abayahudi kigeze. Abo bazayobya benshi. Amagambo ya Kristo 
yarasohoye. Hagati y’urupfu rwe no guterwa kwa Yerusalemu, ba mesiya benshi b’ibinyoma 
baradutse. Icyakora ayo magambo yabwiwe n’abariho muri ibi bihe biheruka by’isi. 
Kuyobya kwabayeho mbere yo kurimbuka kwa Yerusalemu kwakomeje kubaho mu bihe 
byakurikiye, kandi kuzongera kubaho. {UIB 426.4} 

“Muzumva iby’intambara n’impuha z’intambara, mwirinde mudahagarika imitima kuko 
bitazabura kubaho, ariko imperuka izaba itaraza.” Mbere yo kurimbuka kwa Yerusalemu, 
abantu barwaniye ubutegetsi. Abami b’abami barishwe. Kandi ibikomangoma byarishwe. 
Habayeho intambara ndetse n’impuha z’intambara. Kristo yaravuze ati, “Ariko ibyo byose 
bizaba, ariko iherezo [ry’Abayahudi nk’igihugu] rizaba ritaragera. Ishyanga rizatera irindi 
shyanga, n’ubwami buzatera ubundi bwami, hazabaho inzara n’ibishyitsi hamwe na hamwe, 
ariko ibyo byose bizaba ari itangiriro ryo kuramukwa.” Kristo yavuze yuko, ubwo abigisha 
b’amategeko bazabona ibyo bimenyetso, bazavuga ko ari ibihano by’Imana ku mahanga 
yanyaze ubwoko bwatoranijwe na yo. Bazavuga kandi ko ibyo bimenyetso bizaba 
bigaragaza ko Mesiya ari hafi. Ntimwibeshye; ibyo ni intangiriro y’amateka ye. Abantu 
bakomeje kwihugiraho. Banze kwihana no guhindukira kugira ngo mbakize. Ibimenyetso 
bibwira ko bisobanura kuvanwa mu buretwa kwabo ahubwo ni ibimenyetso byo kurimbuka 
kwabo. {UIB 427.1} 

“Ubwo ni bwo bazabagambanira ngo mubabazwe, ndetse bazabica, muzangwa n’amahanga 
yose abahora izina ryanjye. Ni bwo benshi bazasubira inyuma, bazagambanirana bangane.” 
Ibi byose Abakristo bahuye na byo. Ababyeyi bagambaniye abana babo. Abana 
bagambanira ababyeyi babo. Abantu batanze inshuti zabo mu maboko y’abakuru b’inkiko. 
Abicanyi basohoje umugambi wabo bica abantu nka Setefano, Yakobo, hamwe n’abandi 
Bakristo. {UIB 427.2} 

Binyuze mu bagaragu bayo, Imana yahaye Abayahudi amahirwe aheruka yo kwihana. 
Yiyerekaniye mu bahamya be igihe bafatwaga, bakajyanwa mu nkiko, ndetse n’igihe 
bafungwaga. Hanyuma abacamanza babaciriye urubanza rwo gupfa. Bari abantu n’isi itari 
ikwiriye ko bayibamo, kandi igihe babicaga, Abayahudi bari babambishije Umwana 
w’Imana ubwa kabiri. Kandi ni ko bizongera kugenda. Abategetsi bazashyiraho amategeko 
abuza abantu ubwisanzure bwo gusenga Imana. Baziha ububasha bufitwe n’Imana yonyine. 
Bazibwira ko bafite ubushobozi bwo gukoresha agahato ku mutima nama w’umuntu, kandi 
Imana yonyine ari yo iwugenga. N’ubu barabitangiye; kandi ibyo bazakomeza kubikora 



kugeza ubwo bazagera ku rubibi badashobora kurenga. Imana izatabara abantu bayo 
bayiringira kandi bagakomeza amategeko yayo. {UIB 427.3} 

Igihe cyose iyo gutotezwa kubaye, ababibonye bafata umwanzuro bakemera Kristo cyangwa 
bakamurwanya. Kandi abagirira impuhwe abarenganywa bagaragaza kuba ku ruhande rwa 
Kristo. Abandi barabangamirwa kuko amahame y’ukuri ahabanye cyane n’ibyo bakora. 
Benshi barasitara bakagwa, ndetse bakihakana kwizera bahoranye mbere. Abazihakana 
Kristo mu gihe cyo kugeragezwa, bashaka kwirengera, bazaba abahamya b’ibinyoma, kandi 
bagambanire bagenzi babo. Kristo yaratuburiye, kugira ngo tutazatangazwa n’imikorere 
mibi iteye ubwoba y’abanze kwakira umucyo. {UIB 427.4} 

Kristo yahaye abigishwa be ikimenyetso cyo kurimbuka kwa Yerusalemu, kandi ababwira 
uburyo bazakiza amagara yabo: “Ariko ubwo muzabona i Yerusalemu hagoswe n’ingabo, 
muzamenye yuko kurimbuka kwaho kwenda gusohora. Icyo gihe abazaba bari i Yudaya 
bazahungire ku misozi miremire, n’abazaba bari hagati muri Yerusalemu bazayivemo, kuko 
iyo minsi izaba ari iyo guhoreramo ngo ibyanditswe byose bisohore.” Uyu muburo wahawe 
abantu kugira ngo uzakurikizwe imyaka mirongo ine hanyuma yaho, ubwo Yerusalemu 
yahindurwaga umusaka. Abakristo bumviye uko kuburira, kandi nta Mukristo n’umwe 
watakaje ubuzima ubwo umurwa warimburwaga. {UIB 427.5} 

Kristo yarababwiye ati, “Namwe musenge kugira ngo guhunga kwanyu kutazabaho mu mezi 
y’imbeho cyangwa ku Isabato.” Uwaremye Isabato ntabwo yayikuyeho, ayibambye ku 
musaraba we. Ntabwo Isabato yakuweho ngo ihindurwe ubusa bikomotse ku rupfu rwe. 
Imyaka mirongo ine hanyuma yo kubambwa kwe, Isabato yagombaga gukomeza gufatwa 
nk’iyera. Ni yo mpamvu hanyuma y’iyo myaka mirongo ine, abigishwa ba Yesu bagombaga 
gusenga ngo guhunga kwabo kutazaba ku munsi w’Isabato. {UIB 428.1} 

Amaze kuvuga ibyo kurimbuka kwa Yerusalemu, Kristo yahise ako kanya avuga iby’igihe 
gikomeye cyane, igihe giheruka ku rutonde rw’amateka y’isi — kuza k’Umwana w’Imana 
mu bwiza bwe n’icyubahiro cyinshi. Hagati y’ibyo bihe bibiri by’ingenzi, Kristo yabonye 
ko hari imyaka amagana menshi y’umwijima, imyaka myinshi ubwo itorero rye rizaba mu 
maraso, amarira ndetse n’umubabaro. Ibyo byose ntabwo abigishwa ba Yesu bashoboraga 
kwihanganira kubireba, maze bituma Yesu abivugaho umwanya muto. Yesu arababwira ati, 
“Kuko muri iyo minsi hazabaho umubabaro mwinshi, utigeze kubaho uhereye ku kuremwa 
ku isi ukageza none, kandi ntuzongera kubaho. Iyo minsi iyaba itagabanijweho ntihajyaga 
kuzarokoka n’umwe, ariko ku bw’intore iyo minsi izagabanywaho.” Mu gihe kirenze 
imyaka igihumbi, ako karengane isi itigeze kumenya kagombaga kugera ku bayoboke ba 
Kristo. Miliyoni nyinshi z’abahamya ba Kristo bagombaga kwicwa. Iyo Imana itaza 



kurambura ukuboko kwayo ngo itabare abantu bayo, bose bari gushirira ku icumu. Kristo 
aravuga ati, “Ariko ku bw’intore, iyo minsi izagabanywaho.” {UIB 428.2} 

Akoresheje amagambo yumvikana, Umwami wacu yavuze ibyo kugaruka kwe kwa kabiri, 
maze aburira abantu iby’akaga kazabanziriza kuza kwe. “Icyo gihe umuntu nababwira ati, 
Dore Kristo ari hano, n’undi ati, ari hano, ntimuzabyemere. Kuko abiyita Kristo n’abahanuzi 
b’ibinyoma bazaduka bakora ibimenyetso bikomeye n’ibitangaza, kugira ngo babone uko 
bayobya n’intore niba bishoboka. Dore mbibabwiye bitaraba. Nuko nibababwira bati, Dore 
ari mu butayu, ntimuzajyeyo, cyangwa bati, dore ari mu kirambi, ntimuzabyemere. Kuko 
nk’uko umurabyo urabiriza iburasirazuba ukabonekera aho rirengera, ni ko no kuza 
k’Umwana w’umuntu kuzaba.” Yesu yerekana ikindi kimenyetso cyo kurimbuka kwa 
Yerusalemu, yaravuze ati, “N’abahanuzi benshi b’ibinyoma bazaduka bayobye benshi.” 
Abahanuzi b’ibinyoma baradutse koko, bayobya abantu, kandi bajyana abantu benshi mu 
butayu. Abapfumu n’abanyabugenge, bavugaga ko bafite imbaraga idasanzwe, maze abantu 
benshi barabakurikira, bajyana na bo mu misozi. Icyakora ubwo buhanuzi bwavuzwe bureba 
n’iminsi y’imperuka. Icyo kimenyetso kireba no Kugaruka kwa Kristo. No muri iki gihe 
abiyita Kristo hamwe n’abahanuzi b’ibinyoma berekana ibimenyetso n’ibitangaza kugira 
ngo bashuke abayoboke ba Kristo. Mbese ntabwo tujya twumva abavuga bati, “Dore ari mu 
butayu”? Mbese ntihari benshi bagiye mu butayu, biteze gusangayo Kristo? Mbese abantu 
benshi muri iki gihe ntibateranira hamwe bakavuga ko bashyikirana n’imyuka y’abapfuye? 
Mbese ntibabwira abantu bati, “Dore, ari mu byumba by’ubwiherero?” Niko abasenga 
imyuka y’abazimu babeshya. Nyamara Kristo we aravuga ati, “Ntimuzabyemere, kuko 
nk’uko umurabyo urabiriza iburasirazuba ukabonekera aho rirengera, ni ko no kuza 
k’Umwana w’umuntu kuzaba.” {UIB 428.3} 

Umukiza atanga ibimenyetso byo kugaruka kwe, kandi ibirenze ibyo, atanga igihe ibya 
mbere byo muri ibyo bimenyetso bizagaragarira: “Ariko hanyuma y’umubabaro wo muri 
iyo minsi, uwo mwanya izuba rizijima, n’ukwezi ntikuzava umwezi wako, n’inyenyeri 
zizagwa ziva mu ijuru, n’imbaraga zo mu ijuru zizanyeganyega. Ubwo ni bwo ikimenyetso 
cy’Umwana w’umuntu kizabonekera mu ijuru, n’amoko yose yo mu isi ni bwo azaboroga 
abonye Umwana w’umuntu aje ku bicu byo mu ijuru, afite ubushobozi n’ubwiza bwinshi. 
Azatumisha abamarayika be ijwi rirenga ry’impanda, bateranye intore ze mu birere bine, 
uhereye impera y’ijuru ukageza iyindi mpera yaryo.” {UIB 429.1} 

Ku iherezo ry’akarengane gakomeye k’ubupapa, Kristo yaravuze ati, izuba rizijima, kandi 
ukwezi ntikuzatanga umucyo wako. Byongeye kandi, inyenyeri zizagwa zivuye ku ijuru. 
Kandi Kristo aravuga ati, “Murebere ku mutini ni wo cyitegererezo: ishami ryawo, iyo 
ritoshye ibibabi bikamera, mumenya yuko igihe cy’impeshyi kiri bugufi. Nuko namwe 



nimubona ibyo byose, muzamenye yuko ari hafi, ndetse ageze ku rugi.” Matayo 24:32, 33 
{UIB 429.2} 

Kristo yatanze ibimenyetso byo kugaruka kwe. Yavuze ko dushobora kumenya ubwo azaba 
ari bugufi, ndetse ubwo azaba ageze ku rugi. Ku bazabona ibyo bimenyetso aravuga ati, 
“Ndababwiraukuri yuko ab’ubu bwoko batazashiraho kugeza aho ibyo byose bizasohorera.” 
Ibyo bimenyetso byaragaragaye. Noneho tuzi neza tudashidikanya ko Umwami ari hafi. 
Kristo yaravuze ati, “Ijuru n’isi bizashira, ariko amagambo yanjye ntazashira na hato.” {UIB 
429.3} 

Kristo azaza mu bicu afite icyubahiro cyinshi. Ibihumbi byinshi by’abamarayika 
barabagirana bazamushagara. Azaza kuzura abapfuye, kandi ahindure intore zizaba zikiriho, 
azambike ubwiza bwe. Azaza kugororera abakunzi be, bakomeje amategeko ye, kandi 
abajyane mu ijuru. Ntiyibagiwe isezerano rye kandi na bo ntiyabibagiwe. Abatandukanijwe 
bazongera guhuzwa. Iyo tubona abacu bapfa, dukwiriye gutekereza iby’igitondo 
cy’umuzuko ubwo impanda y’Imana izavuga, ubwo, “abapfuye bazazurwa ubutazongera 
kubora, natwe tugahindurwa.” 1 Abakorinto 15:52. Mu kanya gato tuzabona Umwami wacu 
aje mu bwiza bwe. Mu kanya gato, azahanagura amarira yose ku maso yacu. Mu kanya gato, 
“azaduhagarika imbere y’ubwiza bwayo tudafite inenge ahubwo twishimye bihebuje.” Yuda 
24. Niyo mpamvu, ubwo yatangaga ibimenyetso byo kugaruka kwe, yaravuze ati, “Nuko 
ibyo nibitangira kubaho muzararame, mwubure imitwe yanyu, kuko gucungurwa kwanyu 
kuzaba kwenda gusohora.” {UIB 429.4} 

Ariko Yesu ntiyahishuye umunsi cyangwa isaha yo kugaruka kwe. Yabwiye abigishwa be 
ku mugaragaro ko We ubwe adashobora gutangaza umunsi cyangwa isaha yo kugaruka kwe. 
Iyo biza kuba bikwiriye ko abibahishurira, ntabwo yari kubasaba ko bahora biteguye. Hari 
bamwe bavuga ko bazi umunsi n’isaha byo kugaruka k’Umwami. Ibyo bibatera kugerageza 
guhamya ingengabihe y’ahazaza. Nyamara Umwami yababuriye ko bakwiriye kwitondera 
aho bahagaze. Igihe nyakuri cyo kugaruka k’Umwana w’umuntu ni ibanga ry’Imana. {UIB 
429.5} 

Kristo yakomeje ababwira uko isi izaba imeze mu gihe cyo kugaruka kwe: “Uko iminsi ya 
Nowa yari iri, no kuza k’Umwana w’umuntu ni ko kuzaba, kuko nk’uko bari bameze muri 
iyo minsi yabanjirije umwuzure, bararyaga, baranywaga, bararongoraga, barashyingiraga, 
bageza umunsi Nowa yinjiriye mu nkuge, ntibabimenya kugeza aho umwuzure waziye 
ukabatwara bose. Ni ko no kuza k’Umwana w’umuntu kuzaba.” Ntabwo Kristo hano 
agaragaza igihe cy’imyaka igihumbi nk’uko tuyizi, cyangwa imyaka igihumbi yo 
kwiteguramo kubaho by’iteka. Ahubwo Kristo atubwira ko nk’uko byari bimeze mu gihe 
cya Nowa, ni ko no kuza k’Umwana w’umuntu kuzaba. {UIB 430.1} 



Mbese mu minsi ya Nowa byari bimeze bite? “Kandi Uwiteka abona yuko ingeso z’abantu 
zari mbi cyane mu isi, kandi ko kwibwira kose imitima yabo itekereza ari kubi gusa iteka 
ryose.” Itangiriro 6:5. Abari batuye isi mu gihe cya mbere y’umwuzure bateye umugongo 
Yehova, maze banga gukora ibigendanye n’ubushake bwe. Kandi bakurikizaga iby’imitima 
yabo yibwira. Ibyaha byabo ni byo byatumye barimbuka; kandi n’uyu munsi abatuye isi 
bagendera mu nzira zimeze nk’izo. Nta bimenyetso biboneka mu isi byerekana ubwiza 
n’icyubahiro tuzagira mu gihe cy’imyaka igihumbi mu ijuru. Abagomera amategeko 
y’Imana bujuje isi gukiranirwa kwabo. Bahora mu mikino y’urusimbi, kujya impaka, ingeso 
mbi zo kwishimisha, ubusinzi, ibyo byose byazanye ku isi ubugizi bwa nabi. {UIB 430.2} 

Ibyerekeranye n’ubuhanuzi bwo kurimbuka kwa Yerusalemu, Yesu yaravuze ati, “Kuko 
ubugome buzagwira, urukundo rwa benshi ruzakonja. Ariko uwihangana akageza imperuka 
ni we uzakizwa. Kandi ubu butumwa bwiza bw’ubwami buzigishwa mu isi yose, ngo bube 
ubuhamya bwo guhamiriza amahanga yose, ni bwo imperuka izaherako ize.” Ubu buhanuzi 
buzongera gusohora. Ibyaha byahozeho muri ibyo bihe bizongera kwiyerekana muri iki 
gisekuruza. Kandi ni ko bimeze no ku byerekeye kwigisha k’ubutumwa bwiza. Mbere yo 
guhanguka kwa Yerusalemu, Pawulo ubwo yandikaga ayobowe na Mwuka Muziranenge, 
yavuze yuko “ubutumwa bwiza buzabwirizwa mu baremwe bose bari munsi y’ijuru.” 
Abakolosayi 1:23. Bityo rero, mbere yo kugaruka k’Umwana w’umuntu, “ubutumwa bwiza 
bw’iteka ryose buzabwirwa abari mu isi, bo mu mahanga yose n’imiryango yose, n’indimi 
zose, n’amoko yose.” Ibyahishuwe 14:6, 14. “Kuko Imana yashyizeho umunsi wo gucira ho 
urubanza rw’ukuri rw’abari mu isi bose.” Ibyakozwe n’Intumwa 17:31. Kristo atubwira 
igihe uwo munsi uzatangirira. Ntabwo avuga ko isi yose izihana, ahubwo avuga ko “kandi 
ubu butumwa bwiza bw’ubwami buzigishwa mu isi yose, ngo bube ubuhamya bwo 
guhamiriza amahanga yose, ni bwo imperuka izaherako ize.” Twahawe ubushobozi bwo 
gutebutsa kugaruka k’Umwami tubwiriza ubutumwa mu isi. Ntabwo dukwiriye gusa 
gutegereza kuza k’umunsi w’Imana, ahubwo dukwiriye no kuwutebutsa. 2 Petero 3:12. Iyo 
itorero rya Kristo riza gukora umurimo ryahawe nk’uko Umwami yabitegetse, isi yose yari 
kuba yaramaze kuburirwa, Umwami Yesu yaramaze kuza mu isi mu cyubahiro cye n’ubwiza 
bwinshi. {UIB 430.3} 

Amaze kubabwira ibimenyetso byo kugaruka kwe, Kristo yaravuze ati, “Nuko namwe 
nimubona ibyo byose, muzamenye yuko ari hafi, ndetse ageze ku rugi.” “Nuko mube maso, 
kandi musenge.” Mu bihe byose Imana yaburiye abantu ibyerekeye igihe cy’urubanza 
cyenda gusohora. Kandi mu bihe byose abagiye bizera ubutumwa bw’Imana, kandi bakagira 
ibikorwa byo kwizera, bakumvira amategeko yayo, bakize ibyago byageze ku banze kwizera 
kandi bagasuzugura Imana. Uwiteka abwira Nowa ati, “Injirana mu nkuge n’abo mu nzu 
yawe mwese, kuko ari wowe nabonye ukiranuka mu maso yanjye muri iki gihe.” Nowa 



yumviye Imana, arakira. Ubutumwa bwageze kuri Loti buvuga ngo, “Nimuhaguruke muve 
aha hantu, kuko Uwiteka agiye kurimbura uyu mudugudu.” Itangiriro 7:1; 19:14. Loti 
yemeye uburinzi bw’abamarayika baturutse mu ijuru maze arakira. Abigishwa ba Kristo 
baburiwe ibyerekeye kurimbuka kwa Yerusalemu. Abakomeje kuba maso bakareba 
ibimenyetso byo kurimbuka kwa Yerusalemu, barahunze bava mu murwa, bituma bakira. 
Natwe rero tuburirwa ibyo kugaruka kwa Kristo no kurimbuka kw’isi. Abakomeza kuba 
maso bakazirikana ubwo butumwa, bazakira. {UIB 430.4} 

Kubera ko tutazi isaha n’umunsi azagarukiraho, dutegekwa kuba maso. “Hahirwa abagaragu 
Shebuja azaza agasanga bari maso.” Luka 12:37. Ababa maso bategereje kugaruka kwa 
Yesu, ntabwo bicara bakora ubusa. Gutegereza kugaruka kwa Kristo gukwiriye gutuma 
abantu batinya Imana, bagatinya imanza zizacirwa abanyabyaha. Gutegereza Kristo 
gukwiriye gukangurira abantu gusobanukirwa n’iby’icyaha gikomeye cyo kwirengagiza 
impano ikomeye y’imbabazi. Abategereje kugaruka k’Umwami batunganya imitima yabo 
babikoresheje kumvira ukuri. Baba maso kandi bagakora. Kuko bazi ko Umwami ageze ku 
rugi, bagira umwete wo gufatanya n’abakozi b’ijuru mu kugeza agakiza ku bazimiye. Abo 
ni ibisonga bikiranuka by’ubwenge, Shebuja azasigira abo mu rugo rwe ngo abagerere 
igerero igihe cyaryo.” Luka 12:42. Babwira abantu ukuri gukenewe muri iki gihe. Nk’uko 
Enoki, Nowa, Aburahamu na Mose bavuze ukuri mu gihe cyabo, ni ko abakozi ba Kristo 
muri iki gihe baburira ab’iki gihe. {UIB 431.1} 

Ariko Kristo avuga irindi tsinda ry’abantu: “Ariko umugaragu mubi niyibwira ati, Databuja 
aratinze, agatangira gukubita abagaragu n’abaja, no kurya no kunywa no gusinda, shebuja 
w’uwo mugaragu azaza umunsi atamutegereje n’igihe atazi.” Uwo mugaragu mubi yibwira 
mu mutima we ati, “Databuja atinze kugaruka.” {UIB 431.2} 

Uwo mugaragu mubi ntabwo avuga ko Kristo atazagaruka. Ntabwo ndetse ahinyura 
igitekerezo cy’uko azagaruka. Ariko mu mutima we, mu bikorwa bye, ndetse no mu byo 
avuga byerekana ko abona ko kuza k’Umwami gutinze. Atuma ibyiringiro abandi bafite byo 
kugaruka kwegereje k’Umwami biyoyoka. Imibereho ye itera abantu kurangara no kumva 
ko Kristo azatinda. Atuma basaya mu by’isi bakadamarara. Ibinezeza by’iyi si hamwe 
n’intekerezo mbi bikiganza mu mitima yabo. Umugaragu mubi asangira n’abasinzi ibyo 
kurya n’ibyo kunywa, kandi akifatanya n’ab’isi mu kwinezeza. Agirira nabi abakozi bagenzi 
be, akarega ibinyoma ndetse agaciraho iteka abakorera neza Shebuja. Yivanga n’ab’isi. 
Yivanga n’abanyabyaha bagasabana. Uko ni ukwifatanya guteye ubwoba. Agwa mu mutego 
w’isi. “Shebuja w’uwo mugaragu azaza umunsi atamutegereje n’igihe atazi, azamucamo 
kabiri amuhanane n’abakiranirwa.” {UIB 431.3} 



“Ariko rero nutaba maso nzaza nk’umujura, nawe ntuzamenya igihe nzagutungurira.” 
Ibyahishuwe 3:3. Kugaruka kwa Kristo kuzatungura abigisha b’ibinyoma. Baravuga bati, 
“Ni amahoro nta kibi kiriho.” Kimwe na ba batambyi ndetse n’abigisha bo mu gihe cya 
mbere yo kurimbuka kwa Yerusalemu, biteze ko itorero rigomba gutera imbere rikagira 
icyubahiro mu buryo bw’isi. Babona ibimenyetso by’ibihe bakibwira ko ari ibigaragaza iryo 
terambere. Nyamara nimurebe icyo Ibyanditswe Byera bivuga. “Ni bwo kurimbuka 
kuzabatungura.” 1 Abatesalonike 5:3. Ku batuye isi bose, kandi bagize isi umuhira iwabo, 
umunsi w’Imana uzabagwa gitumo nk’umutego. Uzabatungura nk’umujura. {UIB 431.4} 

Iyi si yuzuyemo intambara, yuzuyemo kwishimisha mu bitagira umumaro, irasinziriye, 
isinziririye mu mutekano wo gushimisha irari ry’umubiri. Abantu bigije kure kugaruka 
k’Umwami. Baseka abaje kubaburira. Babishongoraho bavuga bati, “Byose bihora uko 
byahoze, uhereye ku kuremwa kw’isi.” “Ejo na bwo tuzagenza dutyo tunarusheho.” 2 Petero 
3:4; Yesaya 56:12. Baravuga bati, tuzako-meza kwinezeza. Nyamara Kristo we aravuga ati, 
“Dore nzaza nk’umujura.” Mu gihe ab’isi babazanya agasuzuguro bati, “Mbese isezerano 
ryo kugaruka kwe ririhe?” ibimenyetso byo kugaruka kwe bikomeza gusohora. Mu gihe 
batera hejuru bati, “Ni amahoro nta kibi kiriho.” kurimbuka gutunguranye kuzabageraho. 
Mu gihe abakobanyi, abanga ukuri, bazagera ku rugero rukabije; mu gihe abakora imirimo 
yo gushaka inyungu bazaba batacyita ku mahame akwiriye; mu gihe abanyeshuri bazaba 
bashakashaka ubumenyi nyamara batitaye ku ijambo ry’Imana, Kristo azaza nk’umujura. 
{UIB 432.1} 

Ibintu byose ku isi birateraganwa hirya no hino. Ibimenyetso by’ibihe biratwegereje. 
Ibimenyetso by’ibyenda kuba birigaragaza. Mwuka w’Imana aragenda ava ku isi, kandi 
ibyago biriyungikanya haba mu nyanja cyangwa ku butaka. Hari imiraba mu nyanja, 
imitingito y’isi, imiriro itwika, imyuzure, n’ubwicanyi bw’uburyo bwinshi. Mbese ni nde 
ushobora kumenya ibizabaho? Mbese umutekano uboneka he? Nta byiringiro na bike mu 
kiremwa muntu ndetse no mu biboneka ku isi. Mu buryo bwihuse abantu baragenda 
bahagarara imbere y’ibendera bihitiyemo. Mu bwira bwinshi cyane bitegereza kandi 
bagakurikirana imikorere y’abayobozi. Hari abari maso kandi bategereje, ndetse bakora 
batebutsa kugaruka k’Umwami wacu. Irindi tsinda ryifatanije n’ubuyobozi bw’umuhakanyi 
mukuru. Bakeya ni bo bizera n’umutima wabo wose ko hari ijuru dukwiriye guharanira 
n’ikuzimu dukwiriye kwirinda. {UIB 432.2} 

Ibihe biruhije birarushaho kutwegera. Izuba rirarasa mu kirere, rigakomeza kugenda mu 
nzira yaryo, ijuru rigakomeza gutangaza icyubahiro cy’Imana. Abantu bagakomeza kurya 
no kunywa, kubiba no kubaka, gushyingira no gushyingirwa. Abacuruzi bakomeza kugura 
no kugurisha. Abantu bakomeje guhangana barwanira imyanya y’icyubahiro. Ababaswe no 
kwishimisha bahora mu nzu z’imyidagaduro, mu mikino yo gusiganwa ku mafarashi, no mu 



mazu bakiniramo urusimbi. Baranezerewe cyane, nyamara isaha yo kurangira kw’imbabazi 
iri hafi, kandi urubanza rwa buri wese ruri hafi gucibwa by’iteka. Satani azi ko asigaranye 
igihe gito. Yohereje abakozi be bose ku murimo kugira ngo bayobye abantu, babashuke, 
babashyire mu rujijo kandi batume bahugirana, kugeza ubwo umunsi w’imbabazi 
uzarangira, urugi rw’imbabazi rugakingwa by’iteka. (UIB 432.3} 

Mu buryo butuje tugerwaho n’umuburo watanzwe n’Umwami Yesu ku musozi wa Elayono 
mu myaka ibinyejana byinshi bishize: “Ariko mwirinde imitima yanyu ye kuremererwa 
n’ivutu no gusinda n’amaganya y’iyi si, uwo munsi ukazabatungura, kuko uzatungura 
abantu bose bari mu isi yose, umeze nk’umutego. Nuko rero mujye muba maso, musenge 
iminsi yose kugira ngo mubone kurokoka ibyo byose byenda kubaho, no guhagarara imbere 
y’Umwana w’umuntu.” {UIB 432.4} 



IGICE CYA 70 - UMWE MURI BENE DATA ABA BOROHEJE 


(Iki gice gishingiye muri Matayo 25:31-46) 

“Umwana w’umuntu ubwo azazana n’abamarayika bose afite ubwiza bwe, ni bwo azicara 
ku ntebe y’ubwiza bwe. Amahanga yose azateranirizwa imbere ye, maze abarobanure.” 
Kristo ubwo yari ku musozi wa Elayono, yashyize mu ntekerezo z’abigishwa be ipica 
y’umunsi ukomeye w’urubanza. Kandi yaberetse ko umwanzuro kuri uwo munsi uzaba 
ukubiye mu ngingo imwe. Ubwo amahanga azaba ateraniye imbere ye, hazaboneka abantu 
b’imigabane ibiri, kandi amaherezo yabo mu bihe bihoraho azaterwa n’ibyo bakoreye Kristo 
cyangwa se ibyo banze kumukorera binyuze muri ba bandi bababaye ndetse n’abakene. 
{UIB 433.1} 

Kuri uwo munsi, ntabwo Kristo azamurikira amahanga umurimo ukomeye wo gutanga 
ubugingo bwe kugira ngo abacungure. Ahubwo azagaragaza imirimo yo kwizera abantu 
bamukoreye. Abo azaherereza iburyo bwe azababwira ati, “Nimuze mwebwe abo Data 
yahaye umugisha, muragwe ubwami bwabatunganirijwe uhereye ku kuremwa kw’isi, kuko 
nari nshonje mukamfungurira, nari mfite inyota mumpa icyo nywa, nari umushyitsi 
murancumbikira, nari nambaye ubusa muranyambika, nari ndwaye muransura, nari mu nzu 
y’imbohe muza kundeba.” Ariko abo Yesu yashimye bagaragaje ko batazi ko hari icyo 
bamukoreye. Mu gutangara kwabo, Yesu yarabashubije ati: “Ndababwira ukuri yuko ubwo 
mwabikoreye umwe muri bene Data aba boroheje bari hanyuma y’abandi, ari jye 
mwabikoreye.” {UIB 433.2} 

Yesu yari yarabwiye abigishwa be ko bazangwa n’abantu, bakarenganywa kandi 
bakababazwa. Yababwiye ko benshi bazirukanwa mu ngo zabo, kandi bagakena. Benshi 
bazababazwa n’uburwayi ndetse no gukena. Benshi bazajyanwa mu nzu z’imbohe. Abasize 
incuti n’imiryango yabo kubera Kristo yabasezeraniye muri ubu buzima kubakubira incuro 
icumi. Yongeye na none gusezeranira imigisha itagabanije abo bose bazafasha kandi 
bakageza ubutumwa ku bavandimwe be. Yesu yaravuze ati, mu gihe mubabazwa 
babampora, muzaba mwerekana ko ari Jye mwemera. Uko mwifuza rero kunkorera, ni ko 
mukwiriye kwifuza kugirira abavandimwe banjye. Icyo kandi ni cyo kimenyetso ko muri 
abigishwa banjye. {UIB 433.3} 

Aboantu bose babyawe ubwa kabiri bakavukira mu muryango w’ijuru ni abavandimwe ba 
Kristo. Urukundo rwa Kristo ruhuriza hamwe abagize umuryango w’ijuru, kandi igihe cyose 
barugaragaje biba ikimenyetso cyo gusabana n’Imana. “Umuntu wese ukunda yabyawe 
n’Imana kandi azi Imana.” 1 Yohana 4:7. {UIB 433.4} 



Abo Kristo azashima ku munsi w’urubanza bashobora kuba baramenye bike cyane ku 
byerekeranye n’ubuhanga mu by’iyobokamana, ariko bakaba barakurikije amahame 
n’inama za Kristo. Bikomotse ku kuyoborwa na Mwuka Wera, bahesheje umugisha 
ababazengurutse bose. Ndetse no mu bapagani hariho bamwe bagaragaje umwuka wo kugira 
neza; kandi mbere y’uko ijambo ry’Imana rigera mu matwi yabo babaye inshuti 
z’abamisiyoneri ba mbere, kugeza n’aho babateye inkunga n’ubwo byabashyiraga mu kaga 
gakomeye. Bamwe mu bapagani harimo abaramya Imana batabizi, kandi umucyo ubageraho 
ntuzanwa n’abantu bagenzi babo, kandi abameze batyo bafite ubugingo buhoraho. Nubwo 
batamenye ijambo ry’Imana ryanditse, bumvise ijwi ryayo rivugana nabo binyuze mu 
byaremwe, kandi bakoze ibyo amategeko asaba. Imirimo yabo yerekana ko Mwuka Wera 
yahinduye imitima yabo, kandi ko bahindutse abana b’Imana. {UIB 433.5} 

Nimurebe uburyo bizatangaza kandi bigashimisha abaciye bugufi bo mu mahanga yose, 
ndetse babarirwa mu bapagani, kumva amagambo avuye mu kanwa k’Umukiza agira ati, 
“Ndababwira ukuri yuko ubwo mwabikoreye umwe muri bene data aba boroheje bari 
hanyuma y’abandi, ari jye mwabikoreye.” Nimurebe uburyo abayoboke ba Kristo 
bazasabwa n’urukundo rw’iteka mu mitima yabo ubwo bazamureba mu maso batangaye 
kandi banejejwe n’ayo magambo yo kubashima. {UIB 434.1} 

Nyamara urukundo rwa Kristo ntawe ruheza. Akunda abatuye isi bose. Kugira ngo 
dushobore kuba abaturajuru, ubwe yahindutse umwe mu bagize umuryango w’abatuye isi. 
Ni Umwana w’umuntu, bityo rero ni umuvandimwe w’abakomoka kuri Adamu bose. Niyo 
mpamvu abayoboke ba Kristo badakwiriye kwitarura abazimiye batuye iyi si. Nabo bagize 
umuryango mugari w’abatuye isi ; kandi ijuru ribafata nk’abavandimwe b’abanyabyaha 
nk’uko ribafata na none nk’intungane. Abanyabyaha, abacumuye, abahabye, abo bose 
urukundo rwa Kristo rurababumbatira ; kandi igikorwa cyose cy’impuhwe no kugira neza 
gikorewe gutabara abazimiye, Kristo agifata nk’aho ari we gikorewe. {UIB 434.2} 

Abamarayika b’ijuru bajya hose mu butumwa kugira ngo bafashe abazaragwa agakiza. Ubu 
ntituramenya abo ari bo ; abazanesha kandi bakaragwa ibyateganirijwe abera 
ntibaramenyekana ; ariko abamarayika bo mu ijuru baragendagenda hose ku isi, bahoza 
abababaye, barinda abari mu kaga, kandi bagarurira Kristo imitima y’abantu. Nta n’umwe 
banyuraho cyangwa ngo bamwirengagize. Imana ntirobanura ku butoni, kandi yita ku bantu 
yaremye mu buryo bungana. {UIB 434.3} 

Igihe rero ukinguriye urugi rwawe abakene ba Kristo hamwe n’abababaye, burya uba 
ukinguriye abamarayika batagaragara. Uba wemeye gukorana n’ibiremwa by’ijuru. Bazana 
umwuka mwiza utanga umunezero n’amahoro. Bahimbaza Imana n’iminwa yabo, maze 
bakikirizwa n’ijuru. Kandi igikorwa cyose cy’impuhwe giherekezwa n’amajwi y’indirimbo 



mu ijuru. Data wa Twese uhora yicaye ku ntebe ye ashyira abakozi barangwa no kutikunda 
mu mubare w’ibikoresho bye by’agaciro gakomeye byo mu ijuru. {UIB 434.4} 

Naho abazaba ibumoso bwa Kristo, ni abahinyuye umuhamagaro we, bakirengagiza 
abakene n’abababaye, nyamara ntibari bazi icyaha cyabo. Satani yabahumye amaso, 
ntibamenya inshingano bafitiye abavandimwe babo. Bihugi-yeho, maze bibagirwa ibibazo 
by’abandi. {UIB 434.5} 

Imana yahaye abakire ubutunzi kugira ngo bafashe kandi bagoboke abana bayo bakennye ; 
ariko akenshi ntibita ku bibazo by’abandi. Ahubwo bumva bafite isumbwe kuri bagenzi 
babo bakennye. Nta na rimwe bajya bishyira mu mwanya w’umukene. Ntibasobanukiwe 
n’ibibazo ndetse n’imihati umukene ahoramo, bigatuma batagira impuhwe mu mitima yabo. 
Abakire baba mu mazu ahenze kandi bagasengera mu nsengero z’akataraboneka ; maze 
bakitarura abakene ; kandi umutungo Imana yabahaye ngo bawufashishe abababaye 
bawukoresha mu bikorwa by’ubwirasi ndetse n’inarijye. Ibyo bituma abakene buri munsi 
bimwa amahirwe yo gusobanukirwa no kugira neza ndetse n’impuhwe by’Imana ; kuko 
Imana ubundi yateganije ko nabo babona ibya ngombwa by’ubu buzima. Ubwo bukene 
bubatera guhura n’imibereho iruhije, kandi akenshi bikabatera kwifuza, kugira ishyari, no 
guhorana intekerezo zitari nziza. Abadashobora ubwabo guhaza irari ry’ibyo bakeneye 
bakunze gusuzugura abakene, maze bigatuma abakene bumva ko bafashwe nk’abantu 
batagira umumaro. {UIB 434.6} 

Ariko ibyo byose Kristo arabireba, maze akavuga ati, burya ni jye wari ushonje kandi mfite 
inyota. Nijye wari umugenzi kandi ni jye wari urwaye. Kandi ni jye wari mu nzu y’imbohe. 
Cya gihe mwari mumerewe neza ku meza yanyu ateguyeho ibyo kurya by’amoko menshi, 
jyewe nicirwaga n’inzara mu nzu ya gikene cyangwa ku mihanda. Igihe mwari 
munezererewe mu mazu yanyu y’akataraboneka, burya sinagiraga aho ndambika umusaya. 
Igihe utubati twawe twari twuzuye imyenda y’amoko yose, jye sinari mfite icyo nambara. 
Igihe mwari muhugiye mu byo kwinezeza, jye nababarizwaga mu nzu y’imbohe. {UIB 
435.1} 

Igihe watangaga uduce tw’imigati uduha abashonji b’abakene, igihe wahaga abo bakene 
utwenda dushaje ngo bikingire ubukonje bukaze, mbese wibukaga ko ubigirira Umwami 
w’icyubahiro ? Iminsi yawe yose yo kubaho nari iruhande rwawe mu buryo bw’abo bantu 
b’imbabare, ariko ntiwanshatse. Ntiwifuje gusabana nanjye. Nanjye sinigeze nkumenya. 
{UIB 435.2} 

Bamwe bumva ko ari umugisha ukomeye baramutse basuye akarere Kristo yabagamo akiri 
hano ku isi, bakanyura mu nzira yakundaga kugendamo, bakabona inkombe z’inyanja 
yakundaga kwicaraho yigisha, ndetse n’ibibaya hamwe n’imisozi yakundaga kwitegereza. 



Nyamara niba dushaka kugera ikirenge mu cya Yesu, icyo dukeneye si ukugera i Nazareti, 
i Kaperinawumu, cyangwa i Betaniya. Dushobora kugenda tubona ibimenyetso by’ibirenge 
bya Yesu hafi y’ibitanda by’abarwayi, mu mazu y’abakene, mu duhanda duto two mu migi, 
ndetse n’ahantu henshi hari abantu bakeneye guhozwa. Ni dukora nk’uko Yesu yagenje akiri 
ku isi, nta kabuza tuzagendera mu ntambwe ze. {UIB 435.3} 

Umuntu wese ashobora kubona icyo akorera Yesu. Nta n’umwe ukwiriye kwibwira ko 
yabura ahantu ho gukorera umurimo, kuko Yesu yavuze ati, “Kuko abakene muri kumwe 
na bo iteka” (Yohana 12:8). Hari miliyoni nyinshi z’abantu benda kurimbuka, baziritswe 
n’iminyururu y’ibyaha n’ubujiji, kandi batarigera bumva iby’urukundo rwa Kristo. Mbese 
ibintu biramutse bihindutse tukajya mu mwanya wabo, ni iki twakwifuza ko badukorera? 
Ibyo rero ni byo, mu bushobozi dufite, dusabwa kubagirira. Itegeko Kristo adutegeka, kandi 
ari ryo rizadutsinda cyangwa rikadutsindishiriza mu rubanza, ni iri: “Nuko ibyo mushaka ko 
abantu babagirira byose mube ari ko mubagirira namwe.” (Matayo 7:12). {UIB 435.4} 

Umukiza yatanze ubugingo bwe bw’agaciro kenshi kugira ngo ahange itorero rishobora 
gufasha abababaye no kugarura abazimiye. Itsinda ry’abizera rishobora kuba rigizwe 
n’abakene, abantu bataminuje mu mashuri, abantu batazwi cyane; nyamara mu maso ya 
Kristo bashobora gukora umurimo ukomeye mu ngo zabo, mu baturanyi, mu itorero, ndetse 
mu turere twa kure, kandi uwo murimo uzagira ingaruka nziza mu bihe by’iteka. {UIB 
435.5} 

Iyo uwo murimo wa Kristo utitaweho bitera AbaKristo bakiri bashya kudatera intambwe mu 
nzira ya GiKristo. Babonye umucyo mu mitima yabo ubwo Yesu yababwiraga ati, “Ibyaha 
byawe urabibabariwe”; kandi bari gukomeza kumurikisha uwo mucyo iyo baza gukomeza 
kwita ku bakene. Imbaraga za gisore abakiri bato bafite, ndetse akenshi zibashyira mu 
ngorane, zari zikwiriye gukoreshwa mu bintu byabahesha imigisha. Baramutse bakoze 
ibikorwa byo kugirira abandi neza, inarijye muri bo yakwibagirana. {UIB 436.1} 

Kandi abitabira kugirira neza abandi, bazagirirwa neza n’Umwungeri Ukomeye. Na bo 
bazanywa ku isoko y’ubugingo, kandi bazashira inyota. Ntibazarangwa no kwirukira 
ibibashimisha gusa, cyangwa gushishikazwa n’impinduka mu mibereho yabo. Ikizashyirwa 
imbere mu mibereho yabo ni ugushaka uburyo bwo kugarurira Yesu abazimiye. Gusabana 
n’abandi kwabo kuzaba ingirakamaro. Urukundo rw’Umukiza ruzatuma imitima ya benshi 
ihurizwa hamwe. {UIB 436.2} 

Nitumara gusobanukirwa neza ko turi abakozi bakorana n’Imana, amasezerano yayo 
tuzayatura n’iminwa yacu kandi tuyahe agaciro kenshi. Amasezerano yayo azagurumana 
mu mitima yacu kandi asesekare no ku minwa. Ubwo Imana yoherezaga Mose ngo ajye 
kuvugana n’ubwoko bwigometse, butazi Imana kandi bugendera mu byo bushatse, 



yaramusezeraniye iti: “Ubwanjye nzajyana nawe nkuruhure.” Maze Imana irongera iti, “Ni 
ukuri nzabana nawe.” (Kuva 33:14; 3:12). Iri sezerano ryahawe abo bose bakora umurimo 
wa Kristo, bafasha abababaye ndetse bari mu ngorane. {UIB 436.3} 

Urukundo tugirira abandi, ni uburyo bwo kwerekanira hano ku isi urukundo rw’Imana. 
Umwami w’icyubahiro yazanywe ku isi no kwerekana urwo rukundo, kutugira abana 
b’umuryango umwe, kandi nawe aba umwe natwe. Kandi iyo dushohoje amagambo 
yadutegetse ati, “Ngiri itegeko ryanjye: Mukundane nk’uko nabakunze.” (Yohana 15:12); 
Iyo dukunze abatuye isi nk’uko yabakunze, icyo gihe inshingano yaduhaye iba igeze ku 
ntego. Icyo gihe tuba tunogeye ijuru; kuko ijuru riri mu mitima yacu. {UIB 436.4} 

“Urengere abaciriwe urwo gupfa barengana, ntukazibukire abarindirijwe kwicwa. Nugira 
uti, ntacyo mbiziho, Imana yo icengera imitima iba ibizi, yo igenga ubuzima bwawe irabizi, 
ni yo izitura buri muntu ikurikije ibyo yakoze.” (Imigani 24:11,12). Kuri wa munsi ukomeye 
w’urubanza, abanze gukorera Kristo, abakomeje kwihugiraho no kwiyitaho ubwabo, 
Umucamanza w’isi yose azabaherereza ku ruhande rumwe n’inkozi z’ibibi. Kandi 
bazahabwa igihano kimwe n’icy’inkozi z’ibibi. {UIB 436.5} 

Buri muntu wese yahawe inshingano. Kandi Umwungeri Mukuru azabaza buri wese ati, 
“Umukumbi wari warahawe uri he, wa mukumbi mwiza? Kandi uzavuga iki ubwo 
azaguhana?” Yeremiya 13:20, 21. {UIB 436.6} 



IGICE CYA 71 - UMUGARAGU W’ABAGARAGU 


(Iki gice gishingiye muri Luka 22:7-18, 24; no muri Yohana 13:1-17) 

Mu cyumba cyo hejuru mu nzu i Yerusalemu, Kristo yari yicaye ku meza hamwe 
n’abigishwa be. Bateraniye hamwe kugira ngo bizihize umunsi mukuru wa Pasika. Umukiza 
yifuje kwizihiza uwo munsi ari wenyine hamwe n’intumwa cumi n’ebyiri. Yari azi neza ko 
igihe cye cyegereje; kuko Kristo ubwe niwe wari umwana w’intama wa Pasika, kandi 
umunsi bendaga kuriraho ibya Pasika ni ho yagombaga gutambwa. Yari hafi kunywa 
igikombe cy’umujinya; yari hafi guhabwa umubatizo w’umubabaro. Nyamara yari agifite 
amasaha make imbere ye, kandi yifuzaga kuyamarana n’intumwa ze yakundaga ngo 
azigirire akamaro. {UIB 437.1} 

Imibereho yose ya Kristo yaranzwe no kwitangira abandi. “Nk’uko Umwana w’umuntu 
ataje gukorerwa, ahubwo yaje gukorera abandi no gutangira ubugingo bwe kuba incungu ya 
benshi.”(Matayo 20:28). Uyu muhamagaro ni wo warangaga ibikorwa byose bya Kristo. 
Nyamara abigishwa bari batarasobanukirwa n’uwo muhamagaro. Mu gihe cy’iri funguro 
riheruka rya Pasika, Yesu yongeye gusubira mu cyigisho cye akoresheje urugero rwatumye 
bazirikana icyo cyigisho mu mitima yabo by’iteka. {UIB 437.2} 

Ibiganiro hagati ya Yesu n’intumwa ze byari bikunze kuba igihe cy’umunezero, kandi 
byarabanyuraga bose. Ibihe bya Pasika byabateraga ubwuzu cyane; ariko noneho kuri iyi 
Pasika Yesu yari ahagaritse umutima. Umutima we wari uremerewe, kandi mu maso he hari 
hijimye. Ubwo yasangaga abigishwa be mu cyumba cyo hejuru, babonye ko hari 
ikimuremereye, ariko nubwo batari bazi impamvu yabyo bifatanije na we mu kababaro ke. 
{UIB 437.3} 

Igihe bari bazengurutse ameza, yavuganye ijwi ryuzuye agahinda ati, “Kwifuza nifujije 
gusangira namwe Pasika iyi, ntarababazwa. Ndababwira yuko ntazongera rwose kuyirya, 
kugeza aho izasohorera mu bwami bw’Imana. Yenda igikombe aragishimira, arababwira ati, 
mwende iki musangire. Ndababwira yuko uhereye none ntazanywa ku mbuto z’imizabibu, 
ukageza aho ubwami bw’Imana buzazira.” {UIB 437.4} 

Kristo yari azi ko igihe kigeze ubwo yagombaga kuva mu isi, maze akajya kwa Se. Kandi 
kuko yari yarakunze abe bari mu isi, yakomeje kubakunda kugeza ku ndunduro. Kristo yari 
yegereje igicucu cy’umusaraba, kandi uburibwe bwo mu mutima bwari bwinshi. Yari azi ko 
bazamutererana mu gihe cyo kugeragezwa kwe. Yari azi ko azicwa kandi agapfa urupfu rubi 
ndetse ruteye isoni nk’urw’abagome. Yari azi kugira nabi ndetse no kutanyurwa kw’abo 
yaje gucungura. Yari azi uburyo igitambo yagombaga gutamba cyari gikomeye, kandi 
n’uburyo kizaba impfabusa kuri benshi. Yari azi neza ibimutegereje imbere, ku buryo 



bigaragara ko yababajwe cyane n’akababaro ndetse n’urupfu ruteye isoni byari imbere ye. 
Yitegereje abigishwa cumi na babiri, babanye na we kandi ari abe, maze abona ko hanyuma 
yo gukozwa isoni kwe ndetse no kubabazwa kwe, abigishwa bazasigara bonyine ndetse 
bagasigara ku rugamba mu isi. Yatekereje uburyo azababazwa kandi abona ko bitazabura 
kugera no ku bigishwa be. Ntabwo yitekerejeho ubwe gusa. Mu ntekerezo ze yari yitaye 
cyane ku bigishwa be. {UIB 437.5} 

Kuri uyu mugoroba uheruka ari kumwe n’abigishwa be, Yesu yari afite byinshi byo 
kubabwira. Iyo baza kuba biteguye kumva ibyo yifuzaga kubagezaho, byari kubarinda mu 
bihe by’imbere kugira agahinda kenshi, kutizera ndetse no gucika intege. Ariko Yesu 
yabonye ko badashobora kwihanganira ibyo yendaga kubabwira. Yitegereje mu maso habo, 
maze akomeza kubabwira amagambo yo kubaburira ndetse no kubakomeza. Bamaze 
umwanya bacecetse. Yesu yasaga naho hari icyo ategereje. Byateye abigishwa be kutagira 
amahoro. Kubabarana na Kristo no kwifatanya na we kubera agahinda yarimo byageze aho 
bisa n’ibyibagiranye. Amagambo ye yuzuye agahinda, kandi abahishurira kubabazwa kwe, 
yasaga naho ntacyo yababwiye. Ahubwo uburyo barebanaga byerekanaga ishyari n’impaka 
hagati yabo. {UIB 438.1} 

Habaye “impaka muri bo, ngo ni nde muri bo ukwiriye gutekerezwa ko ari we mukuru.” Izi 
mpaka bagiriye imbere ya Kristo, zamuteye agahinda kandi zirushaho kumutera umubabaro. 
Abigishwa bakomeje kugundira muri bo igitekerezo cy’uko Kristo azashyiraho ubutegetsi 
bwe, maze akima ingoma ya Dawidi. Hagati yabo rero, buri muntu yifuzaga cyane umwanya 
wo hejuru mu bwami bibwiraga ko bugiye kwima. Bihugiyeho kandi barigereranya, aho 
kugira ngo bahe agaciro bagenzi babo, bakomeje kubona ko ari bo b’imbere. Ubwo Yakobo 
na Yohana basabaga ko umwe azicara iburyo undi ibumose bw’intebe ya Kristo, byatumye 
abandi bigishwa babagirira ishyari. Kumva ko abo babiri basabaga imyanya yo hejuru mu 
butegetsi, byateye abandi icumi kwiremamo ibice. Biyumvaga nk’aho badafashwe neza, 
ndetse ko ubunyangamugayo bwabo n’impano zabo bitigeze bihabwa agaciro. Yuda ni we 
wabangamiwe cyane kurusha abandi agirira ishyari Yakobo na Yohana. {UIB 438.2} 

Igihe abigishwa binjiraga mu cyumba cyo hejuru, imitima yabo yari yuzuye intekerezo 
z’ishyari n’urwango. Yuda yicaye yegereye Yesu ku ruhande rwe rw’ibumoso; naho Yohana 
yicara iburyo bwa Yesu. Iyo haza kubaho umwanya wo hejuru utangwa, Yuda yari yiyemeje 
kuzawuhabwa, kandi bibwiraga ko uwo mwanya wo hejuru ari uwo kuba uwungirije Yesu. 
Kandi Yuda yari umugambanyi. {UIB 438.3} 

Hari indi mpamvu yabateye kwiremamo ibice. Byari umuco usanzwe ko mu birori, 
umugaragu ari we woza ibirenge by’abahari, bityo ibya ngombwa by’uwo muhango byari 
byateguwe. Igitambaro cy’amazi, igikoresho cyo gusuka amazi ndetse n’ibesani byose byari 



byateguwe ngo umuhango wo kozanya ibirenge utangire; ariko nta mugaragu wari uhari. 
Bityo rero, abigishwa bagombaga gukora uwo murimo. Ariko buri mwigishwa, kubera 
kwiyemera mu mutima we, yiyemeje kudakora uwo murimo ukorwa n’abagaragu. Bose 
bitwaye nk’aho bitabareba, ndetse bisa n’aho nta murimo wari uhari wo gukora. Banze 
kugira icyo bakora, baratuza, kandi banga no kwicisha bugufi. {UIB 438.4} 

Ni iki Kristo yagombaga gukora kugira ngo ageze abo bantu aho Satani atashoboraga 
kubigarurira? Ni iki yagombaga gukora kugira ngo abereke ko kwitwa abigishwa ubwabyo 
bitashoboraga kubagira abigishwa nyakuri, cyangwa ngo bibahe umwanya mu bwami bwe? 
Ni iki yashoboraga gukora ngo abereke ko gukora umurimo w’urukundo, no kwicisha bugufi 
ari byo bituma umuntu aba uw’imbere? Ni iki yagombaga gukora ngo azane urukundo mu 
mitima yabo, maze bashobore gusobanukirwa n’ibyo yifuzaga kubabwira? {UIB 438.5} 

Abigishwa ntibateye intambwe ngo bagaragaze ko bashaka gufashanya. Yesu yamaze 
umwanya ategereje ngo arebe icyo bakora. Hanyuma we ubwe, Umwigisha ukomoka mu 
ijuru, arahaguruka. Yiyambura umwitero kuko washoboraga kumubuza gutambuka, yenda 
igitambaro aragikenyera. Abigishwa bakomeza kumuhanga amaso batangaye, maze mu 
ituze bategereza kureba igikurikiyeho. “Asuka amazi ku ibesani atangira koza abigishwa be 
ibirenge, no kubahanaguza cya gitambaro yari akenyeje.” (Yohanal3:5, Bibiliya Ijambo 
ry’Imana). Iki gikorwa cyatumye intekerezo z’abigishwa zifunguka. Buzuye ikimwaro no 
gucishwa bugufi mu mitima yabo. Basobanukiwe n’igikorwa cya Yesu cyo kubacyaha, 
maze bakira umucyo mushya. {UIB 439.1} 

Muri ubwo buryo Kristo yagaragarije abigishwa be urukundo. Umwuka wabo wo kwikuza 
wamuteye agahinda, ariko ntiyahanganye nabo kubera iyo myifatire yabo mibi. Ahubwo 
yabahaye urugero batazigera bibagirwa. Urukundo yabakundaga nta cyigeze 
kiruhungabanya cyangwa ngo rugajuke. Yari azi neza ko Se amweguriye byose, kandi ko 
yavuye ku Mana kandi ko asubira kuri yo. Yari azi neza ko aturuka ku Mana; ariko yashyize 
iruhande ikamba ndetse n’ikanzu by’ubwami, yifata nk’umugaragu. Kimwe mu bikorwa 
biheruka byaranze imibereho ya Yesu hano ku isi, kwari ugukenyera umwitero we 
nk’umugaragu ndetse no gukora umurimo wakorwaga n’abagaragu. {UIB 439.2} 

Mbere ya Pasika, Yuda yari yongeye guhura ubwa kabiri n’abatambyi ndetse n’abanditsi, 
kandi yari yanoganije umugambi wo kugeza Yesu mu maboko yabo. Nyamara yaraje 
yifatanya n’abandi bigishwa nk’aho nta kibi yakoze, ndetse agaragaza umurava wo gutegura 
ibirori bya Pasika. Abigishwa bandi ntacyo bari bazi ku mugambi wa Yuda. Yesu wenyine 
ni we washoboraga gusoma ibyo ahishe mu mutima. Ariko ntiyigeze amushyira hanze. Yesu 
yifuzaga kwigarurira umutima we. Yamugiriye impuhwe nk’izo yagiriye umurwa wa 
Yerusalemu, maze akawuririra. Yakomeje kuririra Yuda, ndetse yibaza ati, nshobora nte 



kukureka? Imbaraga z’urwo rukundo zageze kuri Yuda. Igihe intoki z’Umukiza zozaga 
ibirenge biriho umukungugu bya Yuda, maze akabihanaguza igitambaro, umutima wa Yuda 
wakomeje gukorwaho ndetse yumva yifuza kwicuza icyaha cye. Ariko yananiwe kwicisha 
bugufi. Yinangiye umutima we yanga kwihana; hanyuma za ntekerezo ze za mbere zongera 
kumugarukamo. Yuda noneho yababajwe n’igikorwa cya Kristo cyo koza abigishwa 
ibirenge. Yuda yaribwiye ati, ubwo Yesu yicishije bugufi kugeza aha ni icyerekana ko 
adashobora kuba umwami w’Abisiraheli. Ibyiringiro byose yari afitiye Yesu byo kumuhesha 
icyubahiro mu bwami bwo ku isi cyarayoyotse. Yuda yumvise abonye igisubizo ndetse muri 
we ahamya ko ntacyo byamumarira gukurikira Kristo. Yuda mu myumvire ye yabonaga ko 
Yesu yitesheje agaciro, maze akomeza umugambi we wo kumugambanira, kuko yabonaga 
ko yibeshye mu kumukurikira. Yahanzwemo na dayimoni, maze yiyemeza kurangiza 
umurimo yatangiye wo kugambanira Umwami we. {UIB 439.3} 

Yuda, mu kwiha icyubahiro akicara iruhande rwa Kristo ku meza, yagerageje kwishyira mu 
mwanya w’imbere, na ho Kristo we, akora umurimo w’umugaragu kandi abanziriza kuri 
Yuda. Naho Yohana, wa wundi Yuda yumvaga afitiye ishyari ryinshi, ni we Yesu 
yaherukije. Ariko Yohana we ntiyabibonye nk’ikosa cyangwa se kutitabwaho. Igihe rero 
abigishwa bitegerezaga igikorwa cya Yesu baratangaye. Ubwo Yesu yashakaga koza Petero, 
yaratangaye aravuga ati, “Databuja, ni wowe unyoza ibirenge?” Kwicisha bugufi kwa Yesu 
kwatumye Petero ashenjagurika umutima. Petero yagize ikimwaro cyane kubona nta 
mwigishwa n’umwe wemeye gukora uwo murimo. Yesu yaramubwiye ati, “Ibyo nkora ubu 
ntubizi, ariko uzabimenya hanyuma.” Petero ntiyashoboraga kwihanganira kubona 
Umwami we, uwo yizeraga ko ari Umwana w’Imana, akora uwo murimo w’umugaragu. 
Umutima wa Petero wivumburiye uko kwicisha bugufi kwa Kristo. Ntabwo yari 
asobanukiwe n’uko ari cyo cyazanye Kristo ku isi. Maze Petero akomeje, aravuga ati, 
“Reka! Ntabwo nzemera na hato ko unyoza ibirenge.” {UIB 439.4} 

Yesu aramubwira ati, “Nintakoza nta cyo tuzaba duhuriyeho.” Icyo gikorwa Petero yangaga 
cyari igikorwa cyo ku rugero rwo hejuru. Kuko Kristo yazanywe no koza imitima ngo 
ayivaneho ikizinga cy’icyaha. Mu kwanga ko Kristo amwoza ibirenge, Petero yari kuba 
yanze kozwa umutima. Yari kuba yihakanye Umwami we. Ntabwo bikoza isoni Umwami 
wacu, iyo tumwemereye ngo atwozeho ibizinga by’ibyaha. Kwicisha bugufi by’ukuri ni 
ukwakira n’umutima wacu wose ubufasha Imana yaduteganirije, ndetse no gukorera Imana 
umurimo utunganye. {UIB 440.1} 

Ubwo Yesu yavugaga amagambo ati, “Nintakoza ntacyo tuzaba duhuriyeho,” Petero 
yaritanze maze areka ubwirasi no kwihugiraho yari afite. Ntabwo yashoboraga 
kwihanganira kumva icyamutandukanya na Kristo; kuko byari kumuzanira urupfu. Petero 
aravuga ati, “Databuja, noneho ntunyoze ibirenge byonyine, ahubwo unyuhagire 



n’amaboko, umese n’umutwe.” Yesu aramubwira ati, “Uwuhagiwe nta kindi agomba 
keretse koga ibirenge ngo abe aboneye rwose.” {UIB 440.2} 

Kuhagirwa Yesu yavugaga birenze ibyo kuhagira uyu mubiri. Kristo yavugaga kuhagirwa 
gusumba ukundi kose kwerekanirwa mu kuhagira umubiri. Uwuhagirwaga yashiragaho 
umwanda, ariko hanyuma ibirenge bye byarongeraga bigafata umukungugu, hanyuma 
bikaba ngombwa ko yongera kuhagirwa. Bityo Petero n’abavandimwe be bari baruhagiwe 
mu isoko isumba izindi zose yashyizweho kubera ibyaha by’abatuye isi. Kristo yabemeye 
nk’abe. Ariko gushukwa kwabajyanye mu bibi, ni yo mpamvu bari bagikeneye kuhagirwa 
n’ubuntu bwe. {UIB 440.3} 

Ubwo Yesu yakenyeraga igitambaro ngo aboze ibirenge, yifuzaga muri ubwo buryo 
kubozaho ishyari ryose, kwiremamo ibice n’ubwibone byari mu mitima yabo. Ibi ni byo 
byari bifite agaciro kenshi kurusha kuhagira umukungugu wari ku birenge byabo. Kubera 
umwuka wari ubarimo, nta n’umwe wari witeguye kozwa ibirenge na Kristo. Mbere yuko 
bacishwa bugufi ngo bakire urukundo, ntibari biteguye gusangira pasika, cyangwa 
gufatanya uwo muhango w’urwibutso Kristo yashakaga gutangiza. Imitima yabo 
yagombaga gutunganywa. {UIB 440.4} 

Ubwibone no kwihugiraho bitera kwiremamo ibice no kwangana, ariko ibyo byose ni byo 
Yesu yabuhagiyeho muri wa muhango wo koza ibirenge. Imyumvire yabo yarahindutse. 
Yesu noneho ubwo yabitegerezaga, yashoboraga kubabwira ati, “Muratunganye rwose”. 
Noneho bahuje umutima, bahuza urukundo. Bicishije bugufi bemera kwigira kuri Yesu. 
Uretse Yuda wenyine, buri wese yari yiteguye kuba yaharira mugenzi we umwanya 
barwaniraga w’imbere. Imitima yabo yaranyuzwe kandi yuzura gushima, maze bashobora 
kwakira amagambo ya Yesu. {UIB 440.5} 

Kimwe na Petero na bagenzi be, natwe twuhagijwe amaraso ya Kristo, ariko akenshi tujya 
mu bibi maze tukongera kwanduza imitima yacu. Tugomba rero gusanga Kristo kugira ngo 
atwejeshe ubuntu bwe. Petero yatinyishijwe cyane no gushyira ibirenge bye byuzuye 
umukungugu mu ntoki z’Umwami n’Umutware we; ariko ni kangahe tuzanira Kristo 
imitima yacu yuzuye umwanda n’ibyaha! Ni kangahe tumushavuza, bikomotse ku mitima 
yacu yuzuye inabi, ubwirasi ndetse n’ubwibone! Nyamara dukwiriye kumuzanira ibibi 
ndetse n’ubusembwa bwacu. Kuko ni we wenyine ushobora kutwezaho ibyaha byacu. 
Ntabwo twashobora gusangira na we, keretse tumaze kwezwa n’ubuntu bwe. {UIB 441.1} 

Yesu yabwiye abigishwa be ati, “Namwe muraboneye, ariko si mwese.” Yogeje ibirenge 
bya Yuda, ariko Yuda ntiyamweguriye umutima we. Ntabwo umutima we wari utunganye. 
Yuda ntiyigeze yiyegurira Kristo. {UIB 441.2} 



Yesu amaze koza ibirenge abigishwa be, yambara imyenda ye, arongera aricara arababaza 
ati, “Aho mumenye icyo mbagiriye? Munyita Shobuja n’Umwi-gisha, ibyo mubivuga neza 
kuko ari ko ndi koko. Nuko rero, ubwo mbogeje ibirenge kandi ndi Shobuja n’Umwigisha, 
ni ko namwe mukwiriye kubyozanya. Mbahaye icyitegererezo, kugira ngo mukore nk’uko 
mbakoreye. Ni ukuri, ni ukuri, ndababwira yuko umugaragu ataruta shebuja, kandi intumwa 
itaruta uwayitumye.” {UIB 441.3} 

Kristo yifuje ko abigishwa be basobanukirwa ko nubwo yogeje ibirenge byabo, ibyo 
bitashoboraga kugabanya icyubahiro cye. “Munyita Shobuja n’Umwigisha, ibyo mubivuga 
neza kuko ari ko ndi koko.” Yesu yari ku rwego rwo hejuru cyane, kandi yagaragaje 
umurimo ufite agaciro kandi urangwa n’imbabazi. Yesu yari afite icyubahiro cyinshi, ariko 
yaciye bugufi akora umurimo usuzuguritse cyane. Yabikoreye kugira ngo abantu be 
badakomeza gushukwa n’inarijye iba mu mutima, inarijye iganisha abantu ku kwihugiraho. 
Yesu yashatse kubabera urugero rwo kwicisha bugufi. Ntabwo yifuzaga ko icyi cyigisho 
gikomeye kirekerwa abantu bakaba aribo bagisobanura. Yabonaga ingaruka zikomeye 
zizakomoka kuri icyo cyigisho, maze Yesu ubwe, uri ku rugero rumwe n’Imana, yifata 
nk’umugaragu imbere y’abigishwa be. Mu gihe bo bari bahugiye mu kurwanira umwanya 
w’imbere, Kristo uwo amavi yose azapfukamira, uwo abamarayika bera bashimishwa no 
gukorera, yaciye bugufi maze yoza ibirenge by’abamwitaga Umwami wabo. Yogeje 
ibirenge by’uwamugambaniraga. {UIB 441.4} 

Mu mibereho ye ndetse no mu byo yigishaga, Kristo yatanze urugero rutagereranywa 
rw’umurimo wuzuye impuhwe kandi wakomotse ku Mana. Imana ntabwo ibaho ku bwayo 
no ku nyungu zayo. Mu kurema isi, no gukomeza ibintu byose mu mwanya wabyo, Imana 
ikomeza gukorera abo yaremye. “Ategeka izuba rye kurasira ababi n’abeza, kandi 
abakiranuka n’abakiranirwa abavubira imvura.” Matayo 5:45. Uyu murimo utunganye, 
Imana yawushinze Umwana wayo. Yesu yahindutse umwe mu batuye iyi si, kugira ngo mu 
gutanga urugero ashobore kwigisha ibyerekeye gukorera abandi. Imibereho ye yose 
yarangwaga no gukorera abandi. Yakoreraga bose, kandi agafasha bose. Bityo rero 
yagenderaga mu mategeko y’Imana, kandi yaduhaye urugero rw’uburyo tugomba 
kuyumvira. {UIB 441.5} 

Incuro nyinshi Kristo yifuje gushyira icyo gitekerezo mu bigishwa be. Igihe Yakobo na 
Yohana basabaga guhabwa umwanya wo hejuru, Yesu yaravuze ati, “Ariko muri mwe si ko 
biri, ahubwo ushaka kuba mukuru muri mwe ajye aba umugaragu wanyu.” Matayo 20:26. 
Mu bwami bwanjye amahame yo guhitamo umwanya w’imbere no gusumba abandi nta 
gaciro bifite. Ubukuru buharangwa ni ubukuru bwo kwicisha bugufi. Agaciro nyakuri 
kaboneka gusa mu kwitangira gukorera abandi. {UIB 441.6} 



Yesu amaze koza ibirenge by’abigishwa be, arababwira ati, “Mbahaye icyitegererezo, 
kugira ngo mukore nk’uko mbakoreye.” Muri uyu muhango ntabwo Kristo yigishaga gusa 
umuco wo kugirira abandi ineza. Hari ikindi yashakaga kwigisha kirenze kuhagira ibirenge 
by’abashyitsi ngo umukungugu bavanye mu rugendo ukurweho. Kristo yifuje gushyiraho 
umuhango mu by’iyobokamana. Binyuze mu gikorwa cy’Umwami wacu, uyu muhango wo 
kwicisha bugufi wagizwe gahunda yera. Wari umuhango wagombaga kuziririzwa 
n’abigishwa, kugira ngo bahore bibuka icyigisho cyo kwicisha bugufi no gukorera abandi 
yabasigiye. {UIB 442.1} 

Uyu muhango Kristo yawushyizeho kugira ngo habeho kwitegura umuhango wera 
ukurikiraho. Igihe hakiriho kwikuza, amacakubiri, no kurwanira imyanya yo hejuru, 
umutima ntushobora gusabana na Kristo mu muhango wera. Ntabwo tuba twiteguye kwakira 
umubiri n’amaraso bya Kristo mu muhango w’Ifunguro Ryera. Bityo rero ni muri ubwo 
buryo Yesu yashyizeho urwibutso rwo kwicisha bugufi kwe ngo bizajye biziririzwa. {UIB 
442.2} 

Mu gihe abana b’Imana baje muri uyu muhango, bazajye bazirikana amagambo y’Umwami 
w’ubugingo n’icyubahiro ngo: “Aho mumenye icyo mbagiriye? Munyita Shobuja 
n’Umwigisha, ibyo mubivuga neza kuko ari ko ndi koko. Nuko rero, ubwo mbogeje ibirenge 
kandi ndi Shobuja n’Umwigisha, ni ko namwe mukwiriye kubyozanya. Mbahaye 
icyitegererezo, kugira ngo mukore nk’uko mbakoreye. Ni ukuri, ni ukuri, ndababwira yuko 
umugaragu ataruta shebuja, kandi intumwa itaruta uwayitumye. Nimumenye ibyo, 
murahirwa niba mubikora.” Mu muntu habamo gusa umutima wo kwikuza no kwishyira 
hejuru ya bagenzi be, kwikorera we ubwe, guharanira umwanya w’imbere; kandi ibyo 
akenshi bizana ingaruka yo kugira intekerezo mbi ndetse n’umwuka wo gukora ibibi. 
Umuhango ubanziriza Ifunguro Ryera wabereyeho kuvanaho intekerezo nk’izo, kuvana 
umuntu mu bitekerezo by’inarijye, akava mu kwikuza maze akagira umutima wo kwicisha 
bugufi ari wo utuma ashobora gukorera abandi. {UIB 442.3} 

Imana ireba iri ahirengeye mu ijuru, iba muri uwo muhango kugira ngo ube uwo kwibaza, 
kwemera icyaha, no kugira ibyiringiro byo kubabarirwa ibyaha. Kristo mu mbabazi ze 
nyinshi aba ahari kugira ngo ahindure intekerezo zo kwihugiraho no kwikuza. Mwuka 
Muziranenge yihanga mu ntekerezo z’abemeye gukurikiza urugero rw’Umwami wabo. Iyo 
twibutse urugero rwo kwicisha bugufi rw’Umukiza wacu, turushaho kubishyira mu 
ntekerezo zacu; hakabaho kuzirikana imbabazi no kugira neza kw’Imana ndetse 
tukazirikana n’ubuntu hamwe n’ubugwaneza twagiriwe n’inshuti zacu za hano ku isi. 
Twibuka imigisha tutazirikanye, imbabazi twahinyuye, no kugira neza twapfobeje. Imizi yo 
gusharira yatumye dupfukirana urukundo ijya ahagaragara. Twibuka ingeso mbi 
twagaragaje, imirimo twirengagije, uburyo twabaye indashima imbere y’Imana, ndetse 



n’uburyo tutakiriye neza abavandimwe mu kwizera. Icyaha gishyirwa imbere yacu mu 
buryo Imana ikibonamo. Intekerezo zacu ntiziba izo kwihugiraho no kwiyemera, ahubwo 
ziba izo kwisuzuma twicishije bugufi. Umutima wacu ukangukira kuvanaho inzitizi zose 
zituma tujya kure y’Imana. Amagambo mabi n’intekerezo mbi tubyigiza kure. Twicuza 
ibyaha, bikababarirwa. Ubuntu bwa Kristo busaba mu mitima yacu, maze urukundo rwa 
Kristo rugatuma duhuriza hamwe imitima yacu. {UIB 442.4} 

Iyo tuvanye icyigisho muri uwo muhango utegura Ifunguro Ryera, turushaho kwifuza kugira 
imibereho isumbyeho mu by’umwuka. Kandi iyo dufite icyo cyifuzo, Imana ibibona iri mu 
ijuru ikadusubiza. Umutima w’umuntu ugatekana. Icyo gihe tujya mu Ifunguro Ryera 
twumva neza ko tubabariwe ibyaha. Izuba ryo gukiranuka kwa Kristo ryuzura ibyumba 
by’umutima wacu ndetse no mu ntekerezo zacu. Tuzarabukwa “Umwana w’intama w’Imana 
ukuraho ibyaha by’abari mu isi.” Yohana 1:29. {UIB 443.1} 

Iyo abantu bahindutse bakagendera mu mwuka w’uwo muhango, ntabwo kuri bo 
bazabibona nk’igikorwa gisanzwe gusa. Ahubwo bazahorana mu mitima yabo icyigisho 
kibabwira ngo: “Mukorerane mu rukundo.” Abagalatiya 5:13. Igihe Yesu yozaga ibirenge 
by’abigishwa be, yabagaragarije neza ko yiteguye kuba yabakorera ibishoboka byose, naho 
byaba ari umurimo uciye bugufi, kugira ngo bazaraganwe na we ubutunzi buhoraho 
bw’ijuru. Abigishwa ba Kristo na bo, iyo bakoze uwo muhango wo kozanya ibirenge, baba 
bagaragaje muburyo bumwe n’ubwa Yesuko biteguye gukorerabagenzibabo. {UIB 443.2} 

Iyo uwo muhango witeguwe kandi ukaziririzwa ku buryo bwiza, abana b’Imana bahurizwa 
hamwe mu mitima kandi bakarangwa no kubana neza, bagafatanya kandi bagahesha bagenzi 
babo imigisha. Bavugurura amasezerano yabo kandi bakiyemeza kuzakorera Imana 
batizigamye. Ibi kandi, ntabwo babikorera bagenzi babo gusa. Imirima ireze ahantu hose 
ndetse ni migari nk’iyo Kristo yasaruragamo. Isi yose yuzuye abantu bakeneye umurimo 
wacu. Hari abakene, abatagira kivurira, n’abatajijukiwe mu mpande zose. Abasabanye na 
Kristo mu muhango w’Ifunguro Ryera, bazajya mu mpande zose maze bakore umurimo 
nk’uko yawukoze. {UIB 443.3} 

Yesu, wakorerwaga n’ibyaremwe byose, yaje gukorera abatuye isi bose. Ariko kuko yemeye 
gukorera bose, azongera ahabwe icyubahiro kandi akorerwe na bose. Kandi abantu bose 
bifuza kugira imico nk’iya Yesu, bakifuza gufatanya na we gucungura imitima y’abahabye, 
bagomba gukurikiza urugero rwe rwo gukora umurimo batizigamye. {UIB 443.4} 

Ibi byose kandi byumvikanira neza mu magambo ya Yesu ngo, “Mbahaye icyitegererezo, 
kugira ngo mukore nk’uko mbakoreye.” Kandi icyo ni cyo Kristo yaganishagaho muri uwo 
muhango yashyizeho. Kandi aravuga ati, “Nimumenye ibyo”, mumenye icyo adushakaho 
muri iki cyigisho cye, “kandi murahirwa niba mubikora”. {UIB 443.5} 



IGICE CYA 72 - KUGIRA NGO MUNYIBUKE 


(Iki gice gishingiye muri Matayo 26:20-29; Mariko 14:17-25; Luka 22:14-23; Yohana 

13:18-30). 

“Umwami Yesu ijoro bamugambaniyemo yenze umutsima arawushimira, arawumanyagura 
aravuga ati, uyu ni umubiri wanjye ubatangiwe, mujye mukora mutya kugira ngo 
munyibuke. N’igikombe akigenza atyo, bamaze kurya ati, iki gikombe ni isezerano rishya 
ryo mu maraso yanjye, mujye mukora mutya uko muzajya munyweraho kugira ngo 
munyibuke. Uko muzajya murya uwo mutsima mukanywera kuri icyo gikombe, muzaba 
mwerekana urupfu rw’Umwami Yesu kugeza aho azazira.” 1 Kor. 11:23-26. {UIB 444.1} 

Kristo yari ahagaze mu gihe kiranga impinduka ikomeye y’ibihe ndetse n’iy’imihango ibiri 
yari ikomeye. Kristo, Umwana w’intama w’Imana, yari hafi kwitangaho igitambo 
cy’ibyaha, kugira ngo ashyireho iherezo ry’imihango n’imiziririzo byari bimaze imyaka 
ibihumbi bine byerekeza ku rupfu rwe. Ubwo yasangiraga Pasika n’abigishwa be, Kristo 
yatangije umuhango wagombaga kuba urwibutso rw’igitambo cye gikomeye. Imihango ya 
Kiyuda yagombaga kurangira burundu. Uwo muhango Yesu yatangije wagombaga 
kuzubahirizwa n’abayoboke be bo mu bihugu byose ndetse bo mu bihe byose. {UIB 444.2} 

Umuhango wa Pasika wari warashyiriweho kwibuka ugucungurwa kw’Abisiraheli bava mu 
bucakara bwo mu Misiri. Imana yari yarababwiye ko, buri mwaka, nk’uko abana babo 
bazajya bababaza ubusobanuro bw’uwo muhango, bazahora bawusubiramo. Bityo rero, 
kuvanwa mu buretwa kwabo gutangaje kwagombaga guhora mu ntekerezo zabo. Umuhango 
w’Ifunguro Ryera wabereyeho kutwibutsa igikorwa gikomeye cyo kuducungura cyakozwe 
binyuze mu rupfu rwa Kristo. Uyu muhango uzakomeza kuziririzwa kugeza ubwo Kristo 
azagaruka afite ubushobozi n’icyubahiro. Ubwo kandi ni bwo buryo umurimo we utangaje 
uzakomeza kuzirikanwa mu mitima yacu. {UIB 444.3} 

Mu gihe abana b’Isiraheli bavanwaga mu Misiri, bariye ibya Pasika bahagaze, bakenyeye, 
bakwese inkweto, bitwaje inkoni kandi biteguye urugendo. Uburyo baziririzaga uwo 
muhango wahamanyaga n’ibihe bari bagezemo; kuko bari hafi kwirukanwa mu gihugu cya 
Misiri, ndetse bari hafi gutangira urugendo ruruhije kandi rurambiranye rwo mu butayu. 
Ariko mu gihe cya Kristo ibintu byari byarahindutse. Ntabwo bari hafi kwirukanwa mu 
gihugu cy’abanyamahanga, ahubwo noneho bari batuye mu gihugu cyabo. Kubera ko bari 
bamaze kubona ituze bari mu gihugu cyabo, abantu bose baryaga ibya Pasika baciye bugufi. 
Intebe z’inyegamo zashyirwaga hafi y’ameza, noneho abashyitsi bakaziryamaho, baryamiye 
ukuboko kw’ibumoso, naho ukuboko kw’iburyo bakaba ariko barisha. Muri ubu buryo 
umushyitsi yashoboraga kwegama mu gituza cy’umwicaye iruhande. Amaguru yabaga ari 



hanze y’iyo ntebe y’inyegamirwa, ku buryo uwabozaga ibirenge yashoboraga kugenda yoza 
ibirenge byabo ahazengurutse ameza. {UIB 444.4} 

Kristo aracyicaye ku meza ateguweho ifunguro rya Pasika. Imitsima idasembuwe ikoreshwa 
ku munsi wa Pasika iracyateguwe imbere ye. Umutobe udasembuwe wa Pasika uacyari ku 
meza ku meza. Ibi bimenyetso byose Kristo abikoresha kugira ngo atugaragarize 
iby’igitambo cye kitagira inenge. Icyahumanijwe cyose n’umusemburo, umusemburo 
ushushanya icyaha ndetse n’urupfu, ntigishobora kuba ikimenyetso cy’”Umwana w’intama 
utagira inenge cyangwa ibara.” 1 Petero 1:19. {UIB 445.1} 

“Bakirya Yesu yenda umutsima arawushimira, arawumanyagura, awuha abigishwa be 
arababwira ati “Nimwende murye, uyu ni umubiri wanjye. Yenda igikombe aragishimira, 
arakibaha, arababwira ati, munywere kuri iki mwese, kuko aya ari amaraso yanjye 
y’isezerano rishya, ava ku bwa benshi ngo bababarirwe ibyaha. Ariko ndababwira rwose 
yuko ntazanywa ku mbuto z’imizabibu, mpereye none nkageza umunsi nzasangirira namwe 
vino nshya mu bwami bwa Data.” {UIB 445.2} 

Yuda wagambaniye Yesu yari ahari muri uyu muhango wera. Yesu na we yamuhaye ku 
bishushanya umubiri we wamanyaguwe ndetse n’amaraso ye yamenetse. Yuda yumvise 
amagambo babwiwe ngo, “Mujye mukorera mutya kugira ngo munyibuke.” Kandi ubwo 
Yuda yari yicaye imbere y’Umwana w’intama w’Imana, yakomeje gucura imigambi ye 
mibi, kandi akomeza kugundira intekerezo ze zo kwikuza. {UIB 445.3} 

Mu muhango wo kozanya ibirenge, Kristo yari yerekanye neza ko asobanukiwe byimazeyo 
n’ingeso za Yuda. Yesu yaravuze ati, “Ntimuboneye mwese” (Yohana 13:11). Aya 
magambo yateye uwo mwigishwa udatunganye kumenya ko Kristo yasomye ibiri mu 
mutima we. Hanyuma Kristo yaje kuvuga yeruye. Ubwo bari bicaye ku meza basangira, 
Yesu yitegereje abigishwa be arababwira ati, “Simbavuze mwese kuko nzi abo natoranije, 
keretse ko ibyanditswe bikwiriye gusohora, ngo urya ibyokurya byanjye ni we umbangiriye 
umugeri.” {UIB 445.4} 

Kugeza ubwo abigishwa bari bataratangira gukeka Yuda. Ariko babonye ko Kristo adafite 
amahoro. Bose barigunze, babonaga ko hari ibyago bikomeye imbere nubwo batashoboraga 
kubisobanukirwa. Ubwo basangiraga bacecetse, Yesu yarababwiye ati, “Ni ukuri, ni ukuri, 
ndababwira yuko umwe muri mwe ari bungambanire.” Bamaze kumva ayo magambo 
barumirwa. Ntabwo bashoboraga kumva uburyo hari umwe muri bo wagambanira 
umwigisha wabo waturutse mu ijuru. Ariko se ubundi bari kumugambanira kubera iyihe 
mpamvu? Kandi bari kumugambanira kuri nde? Ese ni nde washoboraga gucura imigambi 
nk’iyo mu mutima we? Mu kuri ntiyagombaga kuba umwe muri abo cumi na babiri, ba 
bandi bagize umugisha ukomeye gusumba abandi kuko bumvise inyigisho ze zose, 



bagahabwa urukundo rwe rutagereranywa, kandi bari baragiriwe ubuntu butangaje kuko 
yabazanye hafi ye bakagirana umusabano na we. {UIB 445.5} 

Ubwo bumvaga uburemere bw’amagambo ye, kandi ubwo bibukaga uburyo amagambo ye 
ari ay’ukuri, bagize ubwoba kandi barigaya. Batangiye gushakashaka mu mitima yabo 
kugira ngo barebe niba haba hari igitekerezo na kimwe cyo kugambanira Umwigisha wabo 
bafite. Hanyuma bababaye cyane, buri wese agenda amubaza ati, “Mwigisha, ni jye?” Ariko 
Yuda yari yicaye acecetse. Yohana afite agahinda kenshi nawe arabaza ati, « Databuja, ni 
nde ? » Yesu aramusubiza ati, « Uwo mpereza ikimanyu cy’umugati ngiye gukoza mu 
burisho ni we uwo. Umwana w’umuntu aragenda nk’uko byanditswe kuri we, ariko uwo 
muntu ugambanira Umwana w’umuntu azabona ishyano ! Ibyajyaga kumubera byiza ni uko 
aba ataravutse. » Abigishwa babanje kurebana bafite amatsiko maze barabaza bati, « 
Mwigisha, ni jye? » Hanyuma guceceka kwa Yuda kwatumye bose bamuhanga amaso. Mu 
gihe bari bahugiranye, bumiwe kandi bafite ibyo bibaza byinshi, Yuda we ntiyari yashoboye 
kumva amagambo Yesu yashubije Yohana. Ariko kugira ngo abigishwa badakomeza 
kumwibazaho, Yuda nawe yabajije ikibazo nk’icyo babajije ati,« Mwigisha, ni jye ? » Yesu 
aramusubiza ati, « Urabyivugiye ». {UIB 445.6} 

Yuda yabonye ko Yesu agaragaje umugambi we arumirwa ndetse agwa mu kantu, maze 
arahaguruka arasohoka. « Nuko Yesu aramubwira ati, icyo ukora gikore vuba. ... Nuko 
Yuda akimara kwakira cya kimanyu ako kanya arasohoka. Icyo gihe hari nijoro. » Kandi 
koko ryari ijoro kuri uwo mugambanyi ubwo yateraga umugongo Kristo akajya mu mwijima 
wo hanze. {UIB 446.1} 

Mbere yuko atera iyo ntambwe, Yuda yari atararenga umupaka wo kwihana. Ariko ubwo 
yavaga iruhande rw’Umwami we ndetse agasiga abandi bigishwa, yari amaze guhitamo 
ubuheruka. Yari amaze kurenga umupaka. {UIB 446.2} 

Yesu yagaragaje kwihangana cyane mu gihe cyose yari kumwe n’uwo muntu wari mu 
bigeragezo. Nta kintu Yesu atakoze ngo akize Yuda. Nubwo incuro ebyiri yari yaracuze 
umugambi wo kugambanira Umwami we, Yesu we yakomeje kumuha amahirwe yo 
kwicuza. Yesu yashoboraga gusoma imigambi yo mu mutima wa Yuda, kandi ku ncuro 
iheruka Yesu yamuhaye igihamya cy’uko ari Umwana w’Imana. Uwo wari umuhamagaro 
uheruka wo kwihana kuri uwo mwigishwa udatunganye. Umutima wa Kristo w’ubumana 
ndetse n’ubumuntu ntacyo utari warakoze ngo ugarure Yuda. Uko Yuda yakomezaga 
kwirengagiza impuhwe yagirirwaga, niko Yesu yarushagaho kumwereka urukundo. 
Nyamara nubwo yatangajwe ndetse akababazwa nuko Yesu yatahuye icyaha cye, Yuda 
yakomeje kwinangira umutima. Hanyuma y’Ifunguro Ryera, Yuda yarasohotse ngo ajye 
gukomeza umurimo we w’ubugambanyi. {UIB 446.3} 



Ubwo Kristo yavugaga ko Yuda agushije ishyano, yari afite n’umugambi w’impuhwe ku 
bigishwa be. Yabahaye igihamya gisumba ibindi cy’umurimo we wa Mesiya. Yaravuze ati, 
« Dore ubu mbibabwiye bitari byaba, kugira ngo nibiba muzizere ko NDI We. » Iyo Yesu 
aza kwicecekera, mu gihe batari basobanukiwe n’ibyendaga kumubaho, abigishwa be bari 
gutekereza ko Umwigisha wabo atari afite ubushobozi bwo kumenya ibiri imbere, kandi ko 
yatunguwe n’abamugambaniye mu maboko y’abagome. Umwaka umwe mbere y’uko ibyo 
biba, Yesu yari yarabwiye abigishwa be ko yabatoranije ari cumi na babiri, ariko ko umwe 
yari umugambanyi. Bityo rero amagambo Yesu yabwiye Yuda, amugaragariza ko yari azi 
neza ubugambanyi bwe, yari ayo gukomeza abayoboke b’ukuri ba Kristo mu bihe byo 
gushinyagurirwa kwe. Kandi igihe Yuda yari ageze ku iherezo rye ribi, byagombaga 
kubatera kwibuka umuvumo Yesu yavuze ko uzagera ku mugambanyi. {UIB 446.4} 

Umukiza kandi yari afite undi mugambi. Ntabwo yigeze yanga gukorana n’uwo yari azi 
neza ko azamugambanira. Ntabwo abigishwa bigeze basobanukirwa n’amagambo ya Yesu 
ubwo yavugaga ati, «Namwe muraboneye, ariko si mwese », cyangwa se ubwo yavugaga 
ati, « Urya ibyokurya byanjye ni we umbangiriye umugeri. » Yohana 13 :11, 18. Ariko 
hanyuma, bamaze gusobanukirwa n’amagambo ye, batangiye kumva neza ibyerekeye 
kwihangana n’impuhwe by’Imana igirira umunyabyaha ruharwa. {UIB 446.5} 

Nubwo Yesu yari azi Yuda kuva ku ikubitiro, yogeje ibirenge bye. Bityo Yuda yari afite 
amahirwe yo gusabana na Kristo mu Ifunguro Ryera. Uwo Mukiza ufite kwihangana 
kutagereranywa yakomeje kwinginga Yuda ngo amwakire, yihane kandi yezweho ibyaha 
bye. Uru ni urugero rwiza kuri twe. Igihe tubona ko hari umwe muri twe wasaye mu cyaha, 
ntitugomba kumuhungira kure. Ntabwo dukwiriye kumutererana ngo maze ahere mu 
bishuko, cyangwa ngo tumusunikire mu kibuga cya Satani. Ubwo si bwo buryo Kristo 
yakoreshaga. Ahubwo yabonye abigishwa bari mu makosa maze aboza ibirenge, hanyuma 
bose barihana uretse umwe. {UIB 447.1} 

Urugero rwa Kristo rutubuza kwitandukanya n’abandi mu gihe cy’Ifunguro Ryera. Icyakora 
icyaha cyakorewe mu ruhame gitera abagikoze guhezwa. Kandi Mwuka Muziranenge niko 
yigisha. 1 Abakorinto 5:11. Uretse ibyo, ntawe ukwiriye kugira uwo aciraho iteka. Imana 
ntiyigeze ibwira abantu gutoranya abakwiriye kujya muri iyo mihango. Ubundi se ni nde 
ushobora gusoma umutima ? Ni nde ushobora kuvangura urukungu mu masaka ? « Nuko 
umuntu yinire yisuzume abone kurya kuri uwo mutsima no kunywera kuri icyo gikombe ». 
« Ni cyo gituma umuntu wese uzarya umutsima w’Umwami wacu, cyangwa uzanywera ku 
gikombe cye uko bidakwiriye, azagibwaho n’urubanza rwo gucumura ku mubiri n’amaraso 
by’Umwami». « Kuko upfa kurya, akanywa atitaye ku mubiri w’Umwami, aba aririye kandi 
aba anywereye kwishyiraho gucirwaho iteka. » 1 Abakorinto 11 :28, 27, 29. {UIB 447.2} 



Iyo abizera bateranye ngo bizihize imihango y’itorero, abashyitsi bataboneshwa amaso 
y’abantu baba bahari. Hari igihe hashobora kubamo na Yuda mu bizera, bityo hakabamo 
n’abashyitsi b’umutware w’umwijima, kuko bakunze kuba hafi y’abadashaka kugengwa na 
Mwuka Muziranenge. Abamarayika b’Imana nabo baba bahari. Abo bashyitsi 
batagaragarira amaso barahaba mu mihango yose. Hari igihe muri iyo mihango haza abantu 
badashyira imbere umurimo w’Imana mu mitima yabo, ariko bakaba bifuza kugira uruhare 
muri iyo mihango. Abo rero ntibakwiriye guhezwa. Hari abari bahari igihe Yesu yozaga 
ibirenge by’abigishwa be harimo na Yuda. Ndetse n’abahamya batagaragarira amaso 
y’abantu barebaga ibyakorwaga. {UIB 447.3} 

Kristo mu buryo bwa Mwuka Muziranenge aza guhamisha ikimenyetso umuhango yatangije 
ubwe. Araza kugira ngo yemeze kandi yoroshye imitima y’abahari. Ntabwo yirengagiza 
imyifatire ndetse n’intekerezo zose zo kwicuza. Akomeza gutegereza umuntu wese ufite 
umutima wihana kandi umenetse. Kristo aba yiteguye ku buryo bwose kwakira uwo muntu. 
Kristo wogeje ibirenge bya Yuda yifuza cyane koza imitima ho ibyaha byose. {UIB 447.4} 

Ntihakwiriye kugira umuntu wiheza ku Ifunguro Ryera yitwaje ko hashobora kuba harimo 
abantu abona ko badatunganye. Buri mwigishwa ahamagarirwa kwitabira uwo muhango, 
maze akaba umuhamya yuko yemera Kristo nk’Umukiza we. Muri iyi mihango, Kristo ubwe 
yishyiriyeho, niho ahurira n’abantu be, maze bagakomezwa no kuba hafi ye. Byashoboka 
ko Ifunguro Ryera ritegurwa n’abafite imitima ndetse n’ibiganza bidatunganye, ariko Kristo 
aba ahari ngo asangire n’abana be. Abo bose baza bafite umutima urangamiye Kristo 
bazahabwa imigisha ikomeye. Kandi abo bose birengagiza iyo mihango ibazanira gusabana 
n’Imana bazagira igihombo gikomeye. Ndetse barabwirwa ngo, « Muraboneye, ariko si 
mwese ». {UIB 447.5} 

Kristo ubwo yasangiraga n’abigishwa be umugati ndetse na vino, yarabitangiye ngo ababere 
Umucunguzi. Yabahaye isezerano rishya, rituma abamwakiriye bahinduka abana b’Imana, 
kandi abazaragwa hamwe na Kristo. Binyuze muri iri sezerano, imigisha yose itangwa 
n’ijuru muri ubu buzima no mu buzima bw’iteka ihinduka iyabo. Iri sezerano rero 
ryagombaga guhamishwa n’amaraso ya Kristo. Umuhango w’Ifunguro Ryera wari uwo 
guhora wibutsa abigishwa ba Yesu igitambo gikomeye cyatanzwe ku bwabo no 
kubw’ikiremwa muntu cyacumuye. {UIB 448.1} 

Kandi umuhango w’Ifunguro Ryera ntiwagombaga kuba igihe cy’agahinda. Ntabwo ari wo 
mugambi wawo. Igihe abigishwa ba Yesu bateranira ku meza ye, ntabwo bakwiriye kwibuka 
no guterwa agahinda n’ibicumuro byabo. Ntibakwiriye guhugira ku mibereho yabo y’igihe 
gishize yaba myiza cyangwa se mibi. Ntibakwiriye guhugira ku kwibuka iby’amacakubiri 
n’ibyagiye bibatandukanya hagati yabo. Kuko ibyo byose baba babirangije mu gihe bitegura 



uwo muhango. Kuko baba bamaze gukora umurimo wo kwisuzuma, kwicuza ibyaha no 
kwiyunga. Noneho bakaza ku Ifunguro Ryera baje gusabana na Kristo. Ntabwo bagomba 
guhagarara mu gicucu cy’umusaraba, ahubwo bagomba kuba mu mucyo w’agakiza uturuka 
ku musaraba. Bagomba kwakira mu mitima umucyo urabagirana ukomoka kuri Zuba ryo 
Gukiranuka. Mu gihe bafite imitima yejejwe n’amaraso ya Kristo y’agaciro kenshi, kandi 
bahagaze imbere ye, nubwo batamubona, bazumva aya magambo ngo, « Mbasigiye 
amahoro, amahoro yanjye ndayabahaye. Icyakora simbaha nk’uko ab’isi batanga ». Yohana 
14 :27. {UIB 448.2} 

Umukiza wacu aravuga ati, mu gihe mufite umutima wicuza icyaha, mwibuke ko 
nabapfiriye. Nibabanga ndetse bakabarenganya babahora izina ryanjye cyangwa ubutumwa 
bwiza, muzibuke urukundo rwanjye, urukundo rwinshi rwatumye ntanga ubugingo bwanjye. 
Igihe imirimo yanyu iruhanije cyane, kandi imitwaro yanyu ikaba iremereye, mwibuke ko 
nihanganiye umusaraba ku bwanyu, umusaraba w’isoni. Mu gihe imitima yanyu ishengurwa 
n’ibigeragezo, mujye mwibuka ko Umucunguzi wanyu ari muzima kandi abasabira ku 
Mana. {UIB 448.3} 

Umuhango w’Ifunguro Ryera utuganisha ku Kugaruka kwa Kristo. Washyiriweho kugira 
ngo ukomereze ibyo byiringiro bizima mu mitima y’abigishwa be. Igihe cyose bateraniraga 
hamwe bibuka iby’urupfu rwe, bazirikanaga cya gihe “Yendaga igikombe akagishimira, 
akakibaha, akababwira ati, munywere kuri iki mwese, kuko aya ari amaraso yanjye 
y’isezerano rishya, ava ku bwa benshi ngo bababarirwe ibyaha. Ariko ndababwira rwose 
yuko ntazanywa ku mbuto z’imizabibu, mpereye none nkageza umunsi nzasangirira namwe 
vino nshya mu bwami bwa Data.” Mu gihe rero barenganywaga, bahozwaga no kugira 
ibyiringiro byo kugaruka k’Umwami wabo. Kandi babonaga umumaro ukomeye muri aya 
magambo ngo, “Uko muzajya murya uwo mutsima mukanywera kuri icyo gikombe, muzaba 
mwerekana urupfu rw’Umwami Yesu kugeza aho azazira.” 1 Abakorinto 11:26. {UIB 
448.4} 

Ibi ni ibintu tutagomba kwibagirwa. Urukundo rwa Kristo, rufite imbaraga ikomeye, 
rugomba guhora ruzirikanwa mu ntekerezo zacu. Kristo yashyizeho uwo muhango kugira 
ngo uhore utwibutsa urukundo Imana yatugaragarije. Ntabwo imitima yacu ishobora kunga 
ubumwe n’Imana keretse binyuze muri Kristo. Isano ndetse n’urukundo hagati 
y’abavandimwe bigomba gushimangirwa ndetse bikaba iby’ibihe byose binyuze mu 
rukundo rwa Yesu. Kandi urupfu rwa Kristo rwonyine ni rwo rwashoboraga gutuma 
urukundo rwe rusakara mu mitima yacu. Urupfu rwa Kristo ni rwo rutuma dushobora 
gutegereza kugaruka kwe dufite umunezero. Igitambo cya Yesu ni cyo shingiro 
ry’ibyiringiro byacu. Aho niho kwizera kwacu kugomba guhora gutumbiriye. {UIB 448.5} 



Imihango itwibutsa kwicisha bugufi no kubabazwa bya Kristo ikunze gufatwa nka gahunda 
zisanzwe. Nyamara yashyizweho kubera umugambi uhamye. Intekerezo zacu zikeneye 
gukangurirwa gusobanukirwa n’ubwiru bw’ubumana. Buri wese yahawe amahirwe, kurusha 
uko tubyibwira, yo gusobanukirwa no kubabazwa kwa Kristo ubwo yatwitangiraga ku 
musaraba. “Kandi nk’uko Mose yamanitse inzoka mu butayu, ni ko Umwana w’umuntu 
akwiriye kumanikwa, kugira ngo umwizera wese abone guhabwa ubugingo buhoraho.” 
Yohana 3:14, 15. Dukwiriye gutumbira umusaraba w’i Kaluvari, uwo Yesu yatangiyeho. 
Niba turi abo guhabwa ubugingo buhoraho, tugomba kugaragaza kwizera kwacu muri 
Kristo. {UIB 449.1} 

Umwami wacu yaravuze ati, “Ni ukuri, ni ukuri, ndababwira yuko nimutarya umubiri 
w’Umwana w’umuntu, ntimunywe n’amaraso ye, nta bugingo muba mufite muri mwe. ... 
Kuko umubiri wanjye ari ibyokurya by’ukuri, n’amaraso yanjye ari ibyo kunywa by’ukuri.” 
Yohana 6:53-55. Ibi ni ukuri no mu mibereho y’umubiri wacu. Imibereho y’ibyo tugeraho 
hano ku isi na yo ubwayo tuyikesha urupfu rwa Kristo. Umutsima turya ni ikiguzi 
cy’umubiri wa Yesu wamanyaguwe. Amazi tunywa ni ikiguzi cy’amaraso ye yamenetse. 
Nta mukiranutsi cyangwa umunyabyaha n’umwe, ubona ibyo kurya bye bya buri munsi, 
atabiheshejwe n’umubiri ndetse n’amaraso bya Kristo. Ikimenyetso cy’umusaraba w’i 
Kaluvari kigaragara kuri buri mutsima turya. Kigaragarira kandi muri buri soko y’amazi 
tunywa. Ibi byose Kristo yarabitwigishije ubwo yashyiragaho ibishushanya igitambo cye 
gikomeye. Umucyo waka uturuka mu muhango w’Ifunguro Ryera muri cya cyumba cyo 
hejuru utuma ibyokurya byacu bya buri munsi biba ibyejejwe. Ameza abo mu muryango 
bateraniraho ahinduka ameza y’Umwami, ibyo kurya byacu bigahinduka Ifunguro Ryera. 
{UIB 449.2} 

Amagambo ya Kristo na none kandi asobanura neza ibya kamere yacu mu by’umwuka. 
Aravuga ati, “Urya umubiri wanjye, akanywa amaraso yanjye aba afite ubugingo buhoraho.” 
Iyo twakiriye ubugingo twaherewe ku musaraba w’i Kaluvari, nibwo dushobora kugira 
imibereho izira inenge. Kandi kugira ngo tugire imibereho nk’iyo ni uko twemera ijambo 
rye kandi tugakora ibyo adutegeka gukora. Ubwo nibwo duhinduka umwe na we. Yesu 
aravuga ati, “Urya umubiri wanjye akanywa amaraso yanjye, aguma muri jye nanjye 
nkaguma muri we. Nk’uko Data uhoraho yantumye, nanjye nkaba ndiho ku bwa Data, niko 
undya na we azabaho ku bwanjye.” Yohana 6:55, 56, 57. Iri somo risobanura ibyerekeye 
Ifunguro Ryera mu buryo bwihariye. Kwizera gukomoka ku gitambo gikomeye cya Kristo, 
maze umutima ukakira imibereho y’umwuka ya Kristo. Umutima umeze utyo uzakomora 
imbaraga mu muhango w’Ifunguro Ryera. Umuhango uhinduka uburyo bw’isano ikomeye 
ihuza umwizera na Kristo, bityo ikamuhuza kandi n’Imana. Mu yandi magambo, uwo 
muhango ushyiraho isano hagati y’ikiremwamuntu n’Imana. {UIB 449.3} 



Iyo twakiriye umugati hamwe n’igikombe bishushanya umubiri wa Kristo washenjaguwe 
n’amaraso yamenetse, mu ntekerezo zacu twifatanya na we mu muhango w’Ifunguro Ryera 
wabereye mu cyumba cyo hejuru. Dusa n’abagenda muri wa murima aho Uwikoreye ibyaha 
by’abatuye isi yababarijwe. Dusobanukirwa n’urugamba rwahabaye kugira ngo twiyunge 
n’Imana. Twumva dusobanukiwe muri twe kubambwa kwa Kristo. {UIB 449.4} 

Iyo twitegereje Umucunguzi wacu wabambwe, turushaho kumenya ubusobanuro ndetse 
n’uburemere bw’igitambo cyatanzwe n’Umwami w’ijuru. Inama y’agakiza irererezwa 
imbere yacu, kandi ibyabereye i Kaluvari bizana mu mitima yacu ibyishimo hamwe 
n’intekerezo z’ijuru. Guhimbaza Imana hamwe n’Umwana w’intama bizahora ku minwa 
yacu; kuko ubwibone no kwihimbaza bidashobora kuboneka mu mutima w’urangamiye 
ibyabereye i Kaluvari. {UIB 450.1} 

Umuntu wese uzirikana urukundo rw’Umukiza rutagira akagero azagira umutima 
n’intekerezo biboneye, kandi ingeso ze zizahinduka nziza. Azabera isi umucyo, kandi 
azagaragaza muri we urwo rukundo rw’agatangaza. Iyo dukomeje kwitegereza umusaraba 
wa Kristo, bituma natwe tuvuga amagambo nk’aya Pawulo ngo, “Ariko jyeweho sinkiratana 
ikindi, keretse umusaraba w’Umwami wacu Yesu Kristo wateye ko iby’isi bimbera 
nk’ibibambwe, nanjye nkabera iby’isi nk’ubambwe.” Abagalatiya 6:14. {UIB 450.2} 



IGICE CYA 73 - NTIMUHAGARIKE IMITIMA YANYU 


(Iki gice gishingiye muri Yohana 13:31-38; 14-17) 

Yesu yitegereje abigishwa be afite urukundo mvajuru hamwe n’impuhwe zitangaje, maze 
aravuga ati, “Noneho Umwana w’umuntu arubahirijwe, kandi Imana na yo yubahirijwe muri 
we.” Yuda yari amaze gusohoka, na Kristo asigaranye n’abigishwa cumi n’umwe mu 
cyumba cyo hejuru. Yendaga kubabwira uburyo agiye kubakurwamo; ariko mbere yo 
kubibabwira yabanje kuvuga ibyerekeye umurimo ukomeye wamuzanye. Kandi uwo 
murimo ni wo yahozaga imbere y’amaso ye. Byamuteraga umunezero kubona ko gucishwa 
bugufi kwe ndetse no kubabazwa kwe byari bigamije guhesha Se ikuzo. Ibyo nibyo yifuzaga 
kubanza kwerekezaho intekerezo z’abigishwa be. {UIB 451.1} 

Akoresheje amagambo agaragaza uburyo yabakundaga, aravuga ati, “Bana bato, ndacyari 
hamwe namwe umwanya muto. Muzanshaka, kandi uko nabwiye Abayuda nti aho njya 
ntimubasha kuhajya, namwe ni ko mbibabwira ubu.” {UIB 451.2} 

Abigishwa be ntibashimishijwe no kumva ayo magambo. Bagize ubwoba. Bigiye hafi 
y’Umukiza. Umutware wabo kandi Umwigisha wabo, inshuti yabo kandi umwigisha wabo 
bakundaga, yari abarutiye ubugingo. Ni we basangaga ngo abafashe mu bibakomereye 
byose, kandi ni we basangaga ngo abahumurize iyo bagiraga agahinda cyangwa umubabaro. 
Noneho yari hafi kubasiga, ari itsinda rito rigomba kwiyitaho. Imitima yabo rero yacuze 
umwijima bumvise ayo magambo. {UIB 451.3} 

Nyamara amagambo y’Umukiza yari aherekejwe n’ibyiringiro. Yari azi ko bazasakizwa 
n’umwanzi, kandi ko uburiganya bwa Satani bugusha bikomeye abaheranywe n’umubabaro 
ndetse n’ibibazo. Bityo rero yifuje kuvana intekerezo zabo “ku biboneka” ngo azerekeze 
“ku bitaboneka”. 2 Abakorinto 4:18. Yavanye intekerezo zabo muri iyi si y’icumbi 
azerekeza mu ijuru iwabo w’abakijijwe. {UIB 451.4} 

Yarababwiye ati, “Ntimuhagarike imitima yanyu, mwizere Imana nanjye munyizere. Mu 
rugo rwa Data harimo amazu menshi: iyaba adahari mba mbabwiye, kuko ngiye 
kubategurira ahanyu. Kandi ubwo ngiye kubategurira ahanyu, nzagaruka mbajyane iwanjye, 
ngo aho ndi namwe muzabeyo. Kandi aho njya, inzira murayizi.” Naje muri iyi si ku 
bwanyu. Ibyo nkora mbikora ku bwanyu. Kandi ningenda, nzakomeza kubakorera. Naje mu 
isi kugira ngo mbiyereke, maze mushobore kwizera. Ngiye kwa Data gufatanya na we ku 
bwanyu. Icyajyanaga Yesu cyari gitandukanye cyane n’icyo abigishwa batinyaga. Ntabwo 
yari agiye gutandukana na bo by’iteka. Yari agiye kubategurira aho bazaba, ngo azagaruke 
maze abajyane iwe. Mu gihe rero yari agiye kububakira amazu, bagombaga gusigara bubaka 
muri bo imico ikwiriye ab’ijuru. {UIB 451.5} 



Ariko abigishwa bakomeje kudasobanukirwa. Toma, wahoraga mu gukekeranya, yaravuze 
ati, “Databuja, ntituzi aho ujya, inzira twayibwirwa n’iki? Yesu aramubwira ati, Ni jye nzira 
n’ukuri n’ubugingo: nta wujya kwa Data ntamujyanye. Iyaba mwaramenye, muba 
mwaramenye na Data. Uhereye none muramuzi kandi mwamurebye.” {UIB 451.6} 

Ntabwo hari inzira nyinshi zijya mu ijuru. Ntabwo umuntu ahitamo inzira ye yishakiye. 
Kristo aravuga ati, “Ni jye nzira: ... nta wujya kwa Data ntamujyanye.” Uhereye igihe 
ubutumwa bwiza bwa mbere bwigishwaga, ubwo muri Edeni byavugagwa ko urubyaro 
rw’umugore ruzakomeretsa inzoka ku gahanga, Kristo yashyizweho nk’inzira yonyine, 
ukuri ndetse n’ubugingo. Kristo yari inzira igihe Adamu yabagaho, igihe Abeli yazanaga 
imbere y’Imana amaraso y’umwana w’intama, ari byo byashushanyaga amaraso 
y’Umucunguzi. Kristo ni we wari inzira abakurambere n’abahanuzi banyuzemo ngo 
bakizwe. Ni we nzira rukumbi dushobora kunyuramo ngo tugere ku Mana. {UIB 452.1} 

Kristo arababwira ati, “Iyaba mwaramenye, muba mwaramenye na Data. Uhereye none 
muramuzi kandi mwaramubonye.” Ariko abigishwa bari batarasobanukirwa. Niyo mpamvu 
Filipo yavuze ati, “Databuja twereke Data wa twese biraba bihagije.” {UIB 452.2} 

Kristo yatangajwe no gusobanukirwa kwe guke, maze bimubabaje arabaza ati, “Nabanye 
namwe iminsi ingana ityo, kandi ntiwari wamenya, Filipo?” Mbese byashoboka ko utabona 
imirimo Data akorera muri jye? Mbese ntiwizera ko naje guhamya data? “Ni iki gitumye 
uvuga uti twereke Data wa twese?” “Umbonye aba abonye Data.” Kristo ntabwo yigeze 
arekeraho kuba Imana ubwo yihinduraga umuntu. Nubwo yicishije bugufi akemera kuba 
umuntu, ubumana bwari bukiri ubwe. Kristo wenyine ni we washoboraga kugaragariza 
abantu Imana, kandi abigishwa bagize umugisha wo kubyibonera ubwo babanaga na we 
igihe kirenze imyaka itatu. {UIB 452.3} 

“Mwizere yuko ndi muri Data, na Data akaba muri jye: cyangwa se munyizere kubera 
imirimo nkora.” Kwizera kwabo kwashoboraga guturuka ku gihamya Kristo yagaragarizaga 
mu mirimo akora, imirimo nta muntu wigeze ayikora cyangwa washoboraga kuzigera 
ayikora. Imirimo ya Kristo yagaragazaga ubumana bwe. Muri we niho Data wa twese 
yerekaniwe. {UIB 452.4} 

Iyo abigishwa baza kwemera iyi sano y’ingenzi iri hagati y’Imana n’Umwana wayo, ntibari 
gushobora gutakaza kwizera kwabo igihe babonaga kubabazwa ndetse n’urupfu rwa Kristo 
agira ngo akize iyi si yari igeze aharindimuka. Kristo yifuzaga kubavana mu kwizera kwabo 
guke akabageza mu gusobanukirwa bari kugira baramutse bamenye neza uwo yari we — 
Imana yigize umuntu. Yifuzaga cyane ko babona ko ukwizera kwabo kwaganaga ku Mana, 
kandi ko ari ho kwari gukwiriye gushingira. Nimurebe uburyo Umukiza wacu ugira 



impuhwe yagerageje cyane gutegura abigishwa be kubera ibigeragezo bikomeye byendaga 
kubageraho. Yifuzaga cyane ko bakwihishanya na we mu Mana. {UIB 452.5} 

Mu gihe Kristo yavugaga aya magambo, ubwiza bw’Imana bwarabagiraniraga mu maso he, 
kandi abari bahari bagize ubwoba ubwo bategeraga amatwi amagambo ye. Imitima yabo 
yirunduriye Kristo; kandi ubwo barushagaho gukunda Kristo ni ko nabo bagize urukundo 
hagati yabo. Bumvise ijuru ribegereye, kandi bumva ayo magambo ari ubutumwa 
bohererejwe n’Imana iri mu ijuru. {UIB 452.6} 

Kristo yakomeje ababwira ati, “Ni ukuri, ni ukuri, ndababwira yuko unyizera, imirimo nkora 
na we azayikora.” Umukiza yifuzaga cyane ko abigishwa be basobanukirwa n’impamvu 
yatumye ahuza ubumana bwe n’ubumuntu. Yazanywe mu isi no kwerekana icyubahiro 
cy’Imana, kugira ngo umuntu ahindurwe n’imbaraga yayo. Imana yiyerekaniye muri Yesu, 
kugira ngo na we yiyerekanire muri bo. Yesu ntiyagaragaje imico cyangwa ngo agaragaze 
ububasha abantu batashobora kugira igihe bafite kwizera muri we. Ubumuntu bwe 
butunganye ni bwo abayoboke be bakwiriye kugira, niba bashaka gukorera Imana nk’uko 
yabigenje. {UIB 452.7} 

“Ndetse azakora n’iyiruta, kuko njya kwa Data”. Aha ntabwo Kristo yashakaga kuvuga ko 
imirimo y’intumwa izaba iy’agaciro kenshi kuruta iye, ahubwo yavugaga ko izagera kure. 
Ntabwo yashakaga kuvuga mu buryo bwo gukora ibitangaza, ahubwo yavugaga ibikorwa 
rusange bizakorwa mu mbaraga za Mwuka Muziranenge. {UIB 453.1} 

Ubwo Yesu yari amaze gusubira mu ijuru, abigishwa babonye gusohora kw’isezerano rye. 
Ibyabaye mu gihe cyo kubambwa kwa Kristo, kuzuka kwe ndetse no gusubira mu ijuru kwe 
byababereye igihamya gikomeye. Babonye nezako ubuhanuzi busohoye. Bashakashatse mu 
Byanditswe Byera, maze bemera inyigisho bahawe bafite kwizera ndetse n’ibyiringiro 
bitagereranywa. Basobanukiwe neza ko Umwigisha wabo yari uwo yababwiraga ko ariwe. 
Igihe rero bavugaga ibyo babonye, ndetse bagasingiza urukundo rw’Imana, imitima 
y’abantu yarushijeho kunyurwa no kwicisha bugufi, maze abantu benshi bizera Yesu. {UIB 
453.2} 

Isezerano Umukiza yahaye abigishwa be ni ryo sezerano aha itorero mu bihe biheruka. 
Ntabwo Imana yateganije ko umugambi wayo w’agatangaza wo gucungura umuntu wagera 
ku musaruro udafatika. Abo bose bazajya ku murimo, batiringira ibyo bo ubwabo bashobora 
gukora, ahubwo biringira ibyo Imana ishobora kubakorera ndetse no gukora ibinyujije muri 
bo, nta kabuza bazagera ku byo isezerano ry’Imana rivuga. Kuko yavuze ati, “Ndetse 
azakora n’iyiruta, kuko njya kwa Data”. {UIB 453.3} 



Abigishwa bari batamenyereye neza iby’ububasha n’imbaraga bitagira akagero 
by’Umukiza. Yarababwiye ati, “Kugeza none nta cyo mwasabye mu izina ryanjye.” Yohana 
16:24. Yabasobanuriye ko ibanga ryo kugera ku ntsinzi yabo kwari ugusaba imbaraga 
n’ubuntu mu izina rye. Yari kuba ari imbere ya Se abasabira. Isengesho ry’usabye abikuye 
ku mutima arigeza ku Mana nk’aho ari rye mu mwanya w’urisenze. Buri sengesho ry’ukuri 
ryumvikana mu ijuru. Byashoboka ko urisenze yaba atarivuze neza; ariko niba arikuye ku 
mutima, rizazamuka rijye mu ijuru aho Yesu akorera, maze na we arigeze kuri Se 
risobanutse, ari amagambo meza, atunganye, kandi ahumura umubavu wo gutungana kwa 
Kristo. {UIB 453.4} 

Inzira y’ubunyangamugayo no kuba umunyakuri ntabwo ari inzira ibuzemo ibirushya, ariko 
mu birushya byose dukwiriye kwibutswa imbaraga y’amasengesho. Nta muntu usanzwe 
yifitiye ubushobozi adakomora ku Mana, kandi isoko y’ubwo bushobozi ikinguriwe abantu 
bose kugeza ku munyambaraga nke cyane. Yesu yaravuze ati, “Kandi icyo muzasaba mu 
izina ryanjye, nzagikorera kugira ngo Data yubahirizwe mu Mwana we. Nimugira icyo 
musaba cyose mu izina ryanjye nzagikora.” {UIB 453.5} 

Kristo yategetse abigishwa be ati, musenge “Mu izina ryanjye”. Abizera Kristo bagomba 
guhagarara imbere y’Imana mu izina rye. Bikomotse ku gitambo cyatanzwe ku bwabo, 
bafite agaciro kenshi imbere y’Imana. Bitewe n’uko bahawe gukiranuka kwa Kristo, 
bakirwa nk’abafite igiciro cyinshi. Binyuze muri Kristo, Uwiteka ababarira abubaha izina 
rye. Ntabwo Imana ibabona nk’abandujwe n’icyaha. Ahubwo icyo ibona muri bo gusa ni 
Umwana wayo, uwo bizera. {UIB 453.6} 

Bibabaza Imana iyo ibona abantu bayo biha agaciro gake. Imana yifuza ko abaragwa bayo 
biha agaciro kangana n’ikiguzi cyatanzwe ku bwabo. Imana yakunze abayo, iyo bitaba bityo 
ntiyari kohereza Umwana wayo mu butumwa bukomeye gutyo kugira ngo ibacungure. 
Imana ibafitiye umurimo ukomeye, kandi birayishimisha iyo bayisabye iby’agaciro kenshi, 
kugira ngo baheshe izina ryayo icyubahiro. Bazagera ku bikomeye nibaramuka bizeye 
amasezerano yayo. {UIB 454.1} 

Ariko gusenga mu izina rya Kristo bifite ubusobanuro bugari cyane. Bisobanura ko 
dukwiriye kwakira imico ye, tukagaragaza umwuka wari uri muri we, kandi tugakora 
imirimo yakoraga. Isezerano ry’Umukiza ridusaba ko natwe hari uruhare tugaragaza. Yesu 
aravuga ati, “Nimunkunda, muzitondera amategeko yanjye”. Yesu akiza abantu, ntabwo 
abakiriza mu cyaha, ahubwo abakiza icyaha; kandi abamukunda bazagaragaza urukundo 
rwabo bamwumvira. {UIB 454.2} 

Kumvira kose gukomoka mu mutima. Umurimo Kristo yakoraga wageraga ku mitima 
y’abantu. Natwe nitumwemerera, azihanga mu ntekerezo zacu no mu migambi yacu, maze 



imitima yacu n’intekerezo zacu bigendane n’ubushake bwe, ku buryo kumwumvira bizaba 
ari ugukora ibiturimo. Ubushake bwacu, kuko buzaba butunganye kandi bwejejwe, 
buzashimishwa no gukora umurimo we. Nitumara kumenya Imana nk’uko ari umugisha 
wacu kumumenya, imibereho yacu izarangwa no kumvira ibihe byose. Tuzagira imibereho 
yo kunyurwa n’imico ya Kristo, turusheho gusabana n’Imana, ubwo kandi nibwo 
tuzarushaho kwanga icyaha. {UIB 454.3} 

Nk’uko Kristo yasohozaga amategeko ubwo yari umuntu, natwe dushobora gukurikiza 
inzira ze turamutse twishingikirije ku Munyambaraga ngo abidushoboze. Nyamara 
inshingano zacu ntidukwiriye kuziherereza ku bandi, ngo maze dutegereze ko batubwiriza 
icyo dukwiriye gukora. Ntabwo bikwiriye ko inama zose tuzikura ku bantu. Imana 
izatwigisha icyo tugomba gukora, kandi izabikora ibikunze nk’uko yakwigisha uwo ariwe 
wese ubishaka. Nidusanga Imana twizeye, izatugezaho ubwiru bwayo bukomeye. Imitima 
yacu izagira ubwuzu bwinshi mu gihe Imana izaba iri hafi yacu nk’uko yabanye na Enoki. 
Abiyemeza kutagira icyo bakora mu mirimo yababaza Imana, bazasobanukirwa nibamara 
kugeza ibyifuzo byabo imbere yayo, icyo bakwiriye guhitamo. Icyo gihe Imana izabaha 
ubwenge kandi ibahe n’imbaraga. Nk’uko Imana yabibasezeranije, bazahabwa imbaraga zo 
kumvira no gukora umurimo. Kandi “ibintu byose” byahawe Kristo nk’uhagarariye abantu, 
byamuherewe kugira ngo afashe ibiremwamuntu byacumuye. “Kandi icyo dusaba cyose 
tugihabwa nayo, kuko twitondera amategeko yayo tugakora ibishimwa imbere yayo.” 1 
Yohana 3:22. {UIB 454.4} 

Mbere yuko yitangaho igitambo, Kristo yatoranije impano isumba izindi kandi yuzuye 
kugira ngo ayihe abayoboke be, impano yajyaga gutuma babona ibyiza bikomoka ku buntu 
bw’Imana. Yaravuze ati, “Nanjye nzasaba Data, na we azabaha undi mufasha wo kubana 
namwe ibihe byose, ni we mwuka w’ukuri. Ntibishoboka ko ab’isi bamuhabwa, kuko 
batamurora kandi batamuzi, ariko mwebweho muramuzi kuko abana namwe, kandi azaba 
muri mwe. Sinzabasiga nk’impfubyi, ahubwo nzaza aho muri.” Yohana 14:16-18. {UIB 
454.5} 

Mbere hose Mwuka yahoze mu isi; kuva mu itangira ry’umurimo wo gucungura umuntu, 
Mwuka yagendagendaga mu mitima y’abantu. Ariko igihe Kristo yari ku isi, abigishwa be 
ntibari bakeneye undi wo kubafasha. Kugeza ubwo yabasize bonyine, ni bwo bajyaga 
gukenera Mwuka, maze akaza kubafasha. {UIB 455.1} 

Mwuka Muziranenge ahagarara mu cyimbo cya Kristo, ariko we ntafite akamero ka 
kimuntu, bityo akora ku giti cye. Kubera ko Kristo yari afite akamero ka kimuntu, 
ntiyashoboraga kubera hose icyarimwe. Kubera iyo mpamvu, byari bibabereye byiza ko ajya 
kwa Se, maze akaboherereza ugomba kumusimbura hano ku isi. Bityo nta washoboraga 



kugira icyo arusha abandi kubera aho aherereye cyangwa kubera ko abana na Yesu. Binyuze 
muri Mwuka Muziranenge, Kristo noneho yari kuzashobora kugera kuri bose icyarimwe. 
Mu yandi magambo, yashoboraga kubaba hafi kuruta uko yari kubigenza atarazamuka mu 
ijuru. {UIB 455.2} 

“Kandi unkunda azakundwa na Data, nanjye nzamukunda mwiyereke.” Yesu yarebaga 
ahazaza h’abigishwa be. Yabonye hari uzamanikwa ku giti, undi ku musaraba, undi 
agahungira mu bitare byo ku nyanja, abandi bakarenganywa ndetse bakicwa. Yabasubijemo 
intege abereka ko azabana nabo mu bigeragezo byose bazahura nabyo. Iryo sezerano 
yabahaye ntabwo ririgera rihinduka. Imana izi abagaragu bayo bayikunda bari muri za 
gereza cyangwa baciriwe mu birwa bahorwa izina ryayo. Imana ibana nabo ikabahumuriza. 
Iyo umwizera ahagaraye mu nkiko z’isi avugira ukuri, Kristo ahagarara iruhande rwe. 
Akarengane n’ibitutsi byose ahura na byo, bigera no kuri Kristo. Kristo yongera gucirwa 
urubanza binyuze muri uwo mwizera. Iyo hari ushyizwe mu nzu y’imbohe, Kristo yuzuza 
urukundo rwe mu mutima we. Iyo hari uwishwe ahowe izina rye, Kristo aravuga ati, “Ndi 
uwa mbere kandi ndi uw’imperuka kandi ndi uhoraho. Icyakora nari narapfuye ariko none 
dore mporaho iteka ryose, kandi mfite imfunguzo z’urupfu n’iz’ikuzimu.” Ibyahishuwe 
1:18. Utanga ubugingo bwe ku bwanjye aba abwibikiye iteka ryose. {UIB 455.3} 

Mu bihe byose kandi ahantu hose, mu mibabaro yose no mu magorwa yose, igihe tubudikiwe 
n’umwijima kandi ahazaza hakadutera ubwoba, maze tukumva ducitse intege kandi turi 
twenyine, Mwuka Muziranenge azoherezwa atubere igisubizo mu gihe dusenze twizeye. 
Hari ibitubaho bimwe bishobora gutuma dutandukana n’incuti zacu hano ku isi; ariko nta 
bitubaho cyangwa intera y’aho duherereye byashobora kudutandukanya na Mwuka 
Muziranenge. Aho turi hose, aho twaba tujya hose, ahora iburyo bwacu kugira ngo 
adukomeze, adushyigikire, atubungabunge ndetse aduhe umunezero. {UIB 455.4} 

Abigishwa bari batarasobanukirwa n’ubusobanuro bw’amagambo ya Yesu mu buryo 
bw’umwuka, maze arongera arayabasobanurira. Yababwiye ko azongera kubiyereka 
abinyujije muri Mwuka Wera. Maze arababwira ati, “Nanjye nzasaba Data, na we azabaha 
undi Mufasha wo kubana namwe ibihe byose, ni we Mwuka w’ukuri.” Ntabwo muzongera 
kuvuga muti, ntabwo dushobora gusobanukirwa. Kandi ntabwo muzongera kurebera mu 
ndorerwamo itabona neza. “Muzashobora kumenyera hamwe n’abera bose ubugari 
n’uburebure bw’umurambararo, n’uburebure bw’igihagararo, n’uburebure bw’ikijyepfo 
bwarwo ubwo ari bwo, mumenye n’urukundo rwa Kristo ruruta uko rumenywa.” Abefeso 
3:18, 19. {UIB 455.5} 

Abigishwa bagombaga kuba abahamya b’imibereho ndetse n’umurimo wa Kristo. Kristo 
yari kuzakoresha amagambo yabo kugira ngo avugane n’abatuye isi bose. Ariko mu gihe 



cyo kubabazwa no gupfa kwa Kristo, abigishwa be banyuze mu bigeragezo no gucika intege 
gukomeye. Kugira ngo bazagire amagambo ahamye hanyuma yo kunyura muri ibyo bihe 
bikomeye, Yesu yabasezeraniye kuzabaha “Umufasha uzabibutsa ibyo yababwiye byose.” 
{UIB 456.1} 

Yesu yarababwiye ati, “Ndacyafite ibyo kubabwira byinshi, ariko ubu ntimubasha 
kubyihanganira. Uwo Mwuka w’ukuri naza, azabayobora mu kuri kose kuko atazavuga ku 
bwe, ahubwo ibyo azumva ni byo azavuga, kandi azababwira ibyenda kubaho. Uwo 
azanyubahiriza, kuko azenda ku byanjye akabibabwira.” Yesu yagaragarije abigishwa be 
ukuri kwinshi. Ariko byari bibakomereye cyane gutandukanya inyigisho ze n’imihango 
ndetse n’amagambo y’abanditsi n’Abafarisayo. Bari barigishijwe ko bagomba kwemera 
inyigisho z’abigisha b’Abayuda nk’aho ari ijwi riturutse ku Mana, kandi ibyo byari 
byaragumye mu ntekerezo zabo, ndetse ari byo kwibwira kwabo kugenderaho. Ibintu 
by’igihe gito, imitekerereze ya hano ku isi, nibyo byari byarafashe umwanya munini mu 
ntekerezo zabo. Ntabwo bari basobanukiwe mu buryo bw’iby’umwuka n’imiterere 
y’ingoma ya Kristo, nubwo yari yarabibasobanuriye kenshi. Imitima yabo yarimo 
umwijima. Ntabwo bari basobanukiwe n’agaciro k’amagambo Yesu yabagezagaho. 
Inyigisho nyinshi za Yesu zasaga n’izitagera mu ntekerezo zabo. Yesu yabonye neza ko 
batumvaga neza ibyo yababwiraga. Afite impuhwe nyinshi yabasezeraniye ko Umwuka 
Wera azabibutsa ibyo yababwiye byose. Kandi hari byinshi batashoboraga gusobanukirwa 
yirinze kubabwira. Ibyo nabyo Mwuka Wera yagombaga kuzabibasobanurira. Mwuka Wera 
yafunguye intekerezo zabo, kugira ngo basobanukirwe ni iby’ijuru. Yesu yarababwiye ati, 
“Uwo Mwuka w’ukuri naza azabayobora mu kuri kose.” {UIB 456.2} 

Umufasha hano yiswe “Umwuka w’ukuri.” Umurimo we ni ukugaragaza no gukomeza 
ukuri. Ubwa mbere aba mu mutima nka Mwuka w’ukuri, maze akaba Umujyanama. 
Haboneka ituze n’amahoro mu kuri, ariko nta mahoro cyangwa ituze bishobora kuboneka 
mu binyoma. Inyigisho hamwe n’imigenzo by’ibinyoma ni byo Satani akoresha kugira ngo 
yigarurire intekerezo z’abantu. Satani ayobora abantu mu nzira zigoramye, bityo akagoreka 
n’ingeso zabo. Ariko binyuze mu ijambo ry’Imana, Mwuka Wera avugana n’imitima yacu, 
maze akatwemeza ukuri. Kandi agaragaza ibinyoma maze akabyigiza kure y’intekerezo 
zacu. Binyuze muri Mwuka w’ukuri ukorera mu ijambo ry’Imana, Kristo yiyegereza abo 
yatoranije. {UIB 456.3} 

Ubwo yasobanuriraga abigishwa be ibyerekeye umurimo wa Mwuka Wera, Yesu yifuzaga 
kubatera ibyishimo ndetse no kubaha ibyiringiro byarangwaga mu mutima we. 
Yashimishijwe n’ubufasha butangaje yageneye itorero rye. Mwuka Wera ni we mpano 
isumba izindi zose yashoboraga gusaba Se wo mu ijuru kugira ngo abantu be bongerwe 
imbaraga. Mwuka Wera yagombaga gutangwa mu buryo buhoraho, kuko bitabaye bityo 



igitambo cya Kristo cyari kuba nta mumaro gifite. Imbaraga ya Satani yari imaze igihe 
yiyungikanya, kandi abantu benshi bari barabaswe n’iyo mbaraga ku buryo bukomeye. 
Kwitarura icyaha no kugitsinda byari gushoboka gusa binyuze mu mbaraga z’Uwa Gatatu 
mu Butatu Buziranenge, ari na we wagombaga kuza mu mbaraga ze zuzuye z’ubumana. 
Mwuka Wera ni we utuma ibyakozwe n’Umucungunzi w’isi bigira ireme. Mwuka Wera ni 
we utuma umutima ushobora kwezwa. Binyuze muri Mwuka Wera, uwizera ashobora 
guhinduka umuragwa wa kamere y’Imana. Kristo yatanze Mwuka we nk’imbaraga y’ijuru 
ituma dushobora gutsinda irari rya kamere ndetse n’ingeso twatoye zituganisha ku kibi, 
kandi Kristo akoresha Mwuka we kugira ngo ahe itorero imico ye. {UIB 456.4} 

Avuga ibyerekeye Mwuka, Yesu yaravuze ati, “Azampesha ikuzo.” Umukiza yaje guhesha 
Se ikuzo yerekana urukundo rwe; bityo rero Mwuka yagombaga guhesha Kristo ikuzo 
agaragariza abatuye isi ubuntu bwe. Ishusho y’Imana ikwiriye kwerekanirwa mu bantu. 
Icyubahiro cy’Imana, icyubahiro cya Kristo, ni byo bituma imico y’abantu ishobora 
gutungana. {UIB 457.1} 

“Ubwo Mwuka w’ukuri azaza, azatsinda ab’isi, abemeze iby’icyaha n’ibyo gukiranuka, 
n’iby’amateka.” Kwigisha ijambo ry’Imana ntacyo byazageraho hatabayeho ubufasha 
buhoraho bwa Mwuka Wera. Mwuka Wera ni we mwigisha w’ingenzi w’ukuri kw’ijuru. 
Iyo ukuri kugiye mu mutima guherekejwe na Mwuka Wera, ni cyo gihe cyonyine gushobora 
gukangura intekerezo kandi kugahindura imibereho y’umuntu. Umuntu ashobora kubwiriza 
ijambo ry’Imana, akamenya amategeko ndetse n’amasezerano abonekamo; ariko igihe 
adahishuriwe ukuri na Mwuka Wera, ntashobora na gato kwikubita ku Rutare ngo 
amenagurwe na rwo. N’aho umuntu yaba afite amashuri menshi cyangwa afite ibyo arusha 
abandi, ibyo ntibishobora na gato kumugira umutangamucyo igihe adafatanije na Mwuka 
w’Imana. Imbuto z’ubutumwa bwiza zibibwe, ntizishobora gukura keretse zikujijwe 
n’ikime kiva mu ijuru. Mbere y’uko hagira igitabo na kimwe cyo mu Isezerano Rishya 
cyandikwa, mbere yuko hagira ikibwirizwa na kimwe kibwirizwa nyuma y’uko Kristo 
asubira mu ijuru, Mwuka Wera yamanukiye intumwa igihe zarimo zisenga. Hanyuma 
ubuhamya bw’abanzi babo bwari ubu ngo: “Dore mwujuje i Yerusalemu ibyo mwigisha.” 
Ibyakozwe n’Intumwa 5:28. {UIB 457.2} 

Kristo yasezeraniye itorero rye impano ya Mwuka Wera, kandi iryo sezerano yahaye 
abigishwa be ba mbere natwe ni iryacu. Ariko kimwe n’andi masezerano, hari ibyo dusabwa 
kubanza kugira. Hari benshi biringira ndetse bavuga ko bafite amasezerano y’Imana; 
bakavuga ibya Kristo ndetse n’ibya Mwuka Wera, ariko ntibigire icyo bibamarira. Ntabwo 
bemerera umutima wabo kuyoborwa ndetse no kugengwa n’imbaraga z’ijuru. Ntabwo 
dushobora gukoresha Mwuka Wera, ahubwo Mwuka Wera ni we udukoresha. Binyuze muri 
Mwuka Wera Imana ikorera mu bantu bayo, “kuko Imana ari yo ibatera gukunda no gukora 




ibyo yishimira.” Abafilipi 2:13. Ariko benshi ntibiyegurira Imana. Bashaka kwigenga bo 
ubwabo. Iyi ni yo mpamvu ibatera kutakira impano y’ijuru. Abo bonyine bategereza Imana 
bicishije bugufi, bagategereza ubuntu bw’Imana n’inama zayo, abo ni bo bazahabwa Mwuka 
Wera. Imbaraga y’Imana ni ngombwa ko abantu bayisaba kandi bakayihabwa. Iri sezerano 
ry’umugisha, iyo ryakiriwe mu kwizera, rizana n’indi migisha myinshi y’Imana. Iryo 
sezerano rikomoka mu butunzi bwinshi bw’ubuntu bwa Kristo, kandi Kristo yiteguye 
kugenera buri muntu wese ibihwanye n’ibyo yiteguye kwakira. (UIB 457.3} 

Mu magambo Yesu yabwiye abigishwa be, ntabwo yigeze agaragaza kuganya kubera 
kubabazwa kwe ndetse no gupfa byari byegereje. Ahubwo umurage we wa nyuma yasigiye 
abigishwa be ni umurage w’amahoro. Yesu yaravuze ati, “Mbasigiye amahoro, amahoro 
yanjye ndayabahaye. Icyakora simbaha nk’uko ab’isi batanga. Imitima yanyu ntihagarare 
kandi ntitinye.” {UIB 457.4} 

Mbere y’uko bava mu cyumba cyo hejuru, Umukiza yayoboye abigishwa be mu ndirimbo 
yo guhimbaza. Ijwi rye ryarumvikanye, atari ijwi ryo kuganya, ahubwo ari ijwi ryuzuye 
umunezero mu gihe baririmbaga iyo ndirimbo ya Pasika bati: {UIB 458.1} 

“Mwa mahanga yose mwe, Nimushime Uwiteka. 

Mwa moko yose mwe, Nimumuhimbaze, 

Kuko imbabazi atugirira ari nyinshi, 

Kandi umurava w’Uwiteka uhoraho iteka ryose.» {UIB 458.2} 

Zaburi 117. 

Bamaze kuririmba, barasohotse. Banyura mu mihanda irimo abantu benshi, basohokera mu 
muryango w’umurwa, maze bajya ku musozi wa Elayono. Hanyuma bakomeza urugendo 
kandi buri wese yari ahugiye mu bitekerezo bye. Ubwo bamanukaga berekeje ku musozi, 
Yesu avuga mu ijwi riciye bugufi kandi ryuzuye umubabaro ati, « Mwebwe mwese iri joro 
ibyanjye birabahemuza, kuko byanditswe ngo Nzakubita umwungeri, umukumbi w’intama 
usandare. » Matayo 26 :31. Abigishwa bamuteze amatwi bafite agahinda no gutangara. 
Bibutse uburyo mu isinagogi y’i Kaperinawumu, ubwo Kristo yavugaga ko ari umutsima 
w’ubugingo, hari benshi bitashimishije maze bakamutera umugongo. Ariko abigishwa cumi 
na babiri bo bamunambyeho. Petero yavuze mu cyimbo cya bagenzi be, maze agaragaza ko 
azagumana na Kristo. Kristo yari yarababwiye ati, “Mbese si jye wabitoranirije uko muri 
cumi na babiri? None dore umwe muri mwe ni umwanzi.” Yohana 6:70. Bakiri mu cyumba 
cyo hejuru, Yesu yababwiye ko umwe muri bo azamugambanira, kandi ko Petero 
azamwihakana. Ariko noneho amagambo yababwiye yarabarebaga bose. {UIB 458.3} 



Noneho ijwi rya Petero ryumvikana ahakana agira ati, “Naho bose bari buhemuke, ariko jye 
sindibuhemuke.” Mu cyumba cyo hejuru Petero yari yabwiye Yesu ati, “Databuja 
icyambuza kugukurikira ni iki, ko nzanagupfira.” Ariko Yesu yamubwiye ko ari 
bumwihakane. Hanyuma Yesu yongera kumucyaha agira ati, “Ndakubwira ukuri yuko muri 
iri joro rya none, inkoko itarabika kabiri, wowe ubwawe uri bunyihakane gatatu.” Ariko 
Petero arirenga arahamya ati, “N’aho byatuma mpfana nawe, sindi bukwihakane na hato.” 
Nuko bose bavuga batyo.” Mariko 14:29, 30, 31. Kubera kwihagararaho bose bahakanye 
amagambo y’Uwari ubazi kurusha uko biyizi. Ntabwo bari biteguye guhura n’ikigeragezo, 
kandi igihe ikigeragezo cyari kimaze kubatsinda, nibwo basobanukiwe n’intege nke zabo. 
{UIB 458.4} 

Petero ubwo yavugaga ko azakurikira Umukiza we mu nzu y’imbohe ndetse no mu rupfu 
rwe, yabivugaga akomeje; ariko ntiyari yisobanukiwe uwo ari we. Mu mutima we hari 
hihishe imbuto z’umwanzi zari kuzagaragara mu mibereho ye bitewe n’ibihe agezemo. Iyo 
rero ataza kubona imbogamizi yari afite, ibyo byari kumujyana mu irimbukiro ry’iteka. 
Umukiza yabonye kwikunda Petero yari afite ndetse no kwiringira ubwenge bwe, kandi 
abona ko byari kuzangaza urukundo yari afitiye Kristo. Yari afite ubusembwa, icyaha 
kiticujijwe, umwuka wo guhubuka, kwihutira kurakara, kubura amakenga imbere 
y’ikigeragezo, ibyo byose byagaragaye mu mibereho ye. Kristo yaramucyashye kugira ngo 
yinire yibaze. Petero yari akeneye kurekeraho gushakira imbaraga muri we, ahubwo akagira 
kwizera guhamye muri Kristo. Iyo aza kwemera gucyaha kwa Yesu yicishije bugufi, aba 
yarabwiye Umwungeri w’intama kuragira intama ze. Cya gihe yari ku nyanja y’i Galilaya 
ubwo yendaga kurengerwa n’amazi, yaratatse ati, “Databuja, nkiza.” Matayo 14:30. 
Hanyuma Yesu arambura ukuboko kwe, asingira ukuboko kwa Petero. Iyo mbere hose 
Petero aza gutakambira Yesu ati, Nkiza kwihugiraho, ntiyari kujya mu moshya. Ariko Petero 
yatekereje ko atamubona nk’umwiringirwa maze biramubabaza. Byatumye akomeza 
gushaka kwihagararaho. {UIB 458.5} 

Yesu yitegereje abigishwa be abagirira impuhwe. Ntabwo yashoboraga kubabuza kugwa mu 
bigeragezo, ariko ntiyifuzaga kubahana. Yabijeje ko azacagagura iminyururu y’ikuzimu, 
kandi ko azabakunda urukundo rw’iteka. Yarababwiye ati, “Ariko nimara kuzurwa, 
nzababanziriza kujya i Galilaya.” Matayo 26:32. Mbere yuko bamwihakana, yabijeje ko 
azabababarira. Hanyuma y’urupfu rwe no kuzuka, bari bazi neza ko bababariwe, kandi ko 
yabazirikanaga mu mutima we. {UIB 459.1} 

Yesu n’abigishwa be bari mu nzira bagana i Getsemane, banyura munsi y’umusozi wa 
Elayono, ahantu Yesu yakundaga kujya iyo yihereraga mu masengesho. Umukiza 
yagendaga abasobanurira ibyerekeye umurimo wamuzanye ku isi, n’isano mu by’umwuka 
bafitanye na we, isano bagombaga gukomeza kubungabunga. Yesu yifuje kubigisha 



icyigisho. Muri iryo joro hariho umucyo w’ukwezi, kandi wamurikiraga igiti cy’umuzabibu. 
Yesu abonye uwo muzabibu awereka abigishwa be, maze awutangaho urugero mu cyigisho 
cye. {UIB 459.2} 

Yesu yaravuze ati, “Ni jye muzabibu w’ukuri”. Aho kugira ngo Yesu ahitemo umukindo 
mwiza, igiti cy’isederi kinini, cyangwa se igiti cy’umushishi kigari, yahisemo umuzabibu 
wagendaga urandaranda ku yandi mashami kugira ngo awutangeho urugero 
rumwerekeyeho. Umukindo, isederi ndetse n’igiti cy’umushishi bihagarara byonyine. 
Ntibikenera icyo byuririraho. Ariko umuzabibu uzamukira ku yandi mashami, maze ugakura 
werekeje ijuru. Bityo rero na Kristo ari mu mubiri wa kimuntu yakeneraga imbaraga z’ijuru. 
Yesu yaravuze ati, « Ntacyo mbasha gukora ubwanjye. » Yohana 5 :30 {UIB 459.3} 

« Ni jye muzabibu w’ukuri .” Abayuda babonaga umuzabibu nk’igiti cyiza cyane kandi 
gifite akamaro gakomeye. Abisiraheli bafatwaga nk’umuzabibu Imana yateye mu gihugu 
cy’isezerano. Abayuda rero bibwiraga ko agakiza kabo kazakomoka ku kuba ari urubyaro 
rwa Isiraheli. Nyamara Yesu arivugira ubwe ati, Ni jye muzabibu w’ukuri. Ntimwibwire 
yuko kuba muri urubyaro rwa Isiraheli bizabahesha kuba abaragwa b’ubugingo buhoraho 
no kuba abaragwa b’amasezerano y’Imana. Muri Jye gusa, ni mo agakiza kabonerwamo. 
{UIB 459.4} 

« Ndi umuzabibu w’ukuri, kandi Data ni nyirawo uwuhingira. » Ku misozi ya Palesitina 
Data wo mu ijuru yari yarahahinze uwo muzabibu mwiza, kandi Imana ubwayo ni yo yari 
nyirawo. Benshi bakuruwe n’ubwiza bw’uwo muzabibu, bemeza ko waturutse mu ijuru. 
Ariko abayobozi b’Abayuda bo bawubonaga nk’aho watewe mu butaka bwo ku gasi. 
Baranduye uwo muzabibu, barawukomeretsa, bawukandagira munsi y’ibirenge byabo 
byanduye. Bifuzaga kuba bawurandura by’iteka. Ariko nyir’umuzabibu utuye mu ijuru 
ntiyakuye amaso ku muzabibu we. Hanyuma yuko abantu batekereje ko bawurimbuye, 
yarawutoye, maze yongera kuwutera ku rundi ruhande rw’inkike. Ntabwo bari bagishobora 
kubona aho uwo muzabibu uteye. Wari kure y’ubugizi bwa nabi bw’abo bantu. Icyakora 
amashami y’uwo muzabibu yatenderaga kuri iyo nkike. Kandi ayo mashami niyo 
yagombaga kwerekana umuzabibu. Binyuze kuri ayo mashami, andi mashami mashya 
yashoboraga guterwa ku muzabibu. Kandi ayo mashami niyo yasoromwagaho amatunda. 
Ndetse kuri ayo mashami niho abagenzi bavanyeho umusaruro. {UIB 459.5} 

Kristo yabwiye abigishwa be ati, « Ndi umuzabibu, namwe muri amashami. » Nubwo yari 
hafi kubakurwamo, umurunga wari ubahuje mu by’umwuka wajyaga kugumaho. 
Yababwiye yuko isano iri hagati y’umuzabibu n’amashami yawo, igaragaza neza isano 
bakwiriye kugirana na We. Ishami iyo ritewe ku muzabibu, rifatana na wo, ibigize iryo 
shami byose bigahuza n’umuzabibu, maze rigahinduka naryo igihimba kigize uwo 



muzabibu. Ubuzima uwo muzabibu ufite, ni nabwo buzima iryo shami rigira. Ni muri ubwo 
buryo umuntu wishwe n’ibyaha ashobora kongera kugira ubuzima bikomotse ku isano 
afitanye na Kristo. Iyo twizeye Kristo nk’Umukiza wacu, iyo sano ihita iboneka. 
Umunyabyaha mu mbaraga nke afite, yifatanya n’ububasha bukomeye bwa Kristo, umutima 
we urimo ubusa ugahazwa na Kristo, gucika intege kwe kukifatanya no kwihanganira byose 
kwa Kristo. Agira umutima wari muri Kristo. Ubumuntu bwa Kristo bugasingira ubumuntu 
bwacu, kandi ubumuntu bwacu bukegera ubumana. Bityo rero binyuze muri Mwuka Wera, 
umuntu ahabwa kuri kamere y’ubumana. Yemerwa nk’umwana ukundwa binyuze muri 
Kristo. {UIB 460.1} 

Iyo dutangiye isano na Kristo, tugomba kuyikomeza. Kristo yaravuze ati, “Mugume muri 
Jye, na njye muri mwe. Nk’uko ishami ridashobora kwera imbuto keretse riri ku muzabibu, 
namwe ni ko mudashobora kwera imbuto keretse mugumye muri Jye.” Iyi ntabwo ari isano 
y’urwiyerurutso, kandi si iy’akanya gato. Ahubwo ishami rihinduka igice kigize umuzabibu. 
Ihererekanya ry’ubugingo, imbaraga ndetse n’uburumbuke bwo kwera imbuto, biva mu mizi 
bigakwira mu mashami yose kandi ku buryo buhoraho. Iyo ishami ritandukanijwe n’igiti, 
ntirishobora kubaho. Niyo mpamvu Yesu yavuze ati, “Ntimushobora kubaho mutari muri 
Jye.” Ubugingo mwaboneye muri jye muzabuhorana ari uko mukomeje isano mufitanye 
nanjye. Mutari muri jye, ntimwashobora kunesha icyaha naho cyaba kimwe cyangwa se 
ikigeragezo kimwe. {UIB 460.2} 

« Mugume muri Jye, nanjye ngume muri mwe. » Kuguma muri Kristo bisobanuye guhabwa 
kuri Mwuka we ku buryo buhoraho, kandi no kugira imibereho ihora yitangira umurimo wa 
Kristo. Umuyoboro w’itumanaho hagati y’umuntu n’Imana ye ugomba guhora ukinguye. 
Nk’uko ishami rihora rivana amazi yo kuritunga mu giti cy’umuzabibu, niko natwe tugomba 
kuguma kuri Yesu, maze binyuze mu kwizera, tukavana muri we imbaraga no gutungana 
kw’imico ye. {UIB 460.3} 

Imizi yohereza ibyo gutunga igiti kugera no ku dushami duto. Ni ko na Kristo atanga 
imbaraga mu by’umwuka ku bizera bose. Igihe cyose umutima wunze ubumwe na Kristo, 
ntuzigera uraba cyangwa ngo wangirike. {UIB 460.4} 

Ubugingo bw’umuzabibu buzagaragarira mu mbuto nziza ziri ku mashami. Yesu yaravuze 
ati, « Uguma muri Jye, nanjye nkaguma muri we, azera imbuto nyinshi, kuko ari ntacyo 
mubasha gukora mutamfite.» Iyo tugumye mu Mwana w’Imana mu kwizera, imbuto za 
Mwuka zigaragara mu mibereho yacu hatabuzemo n’imwe. {UIB 460.5} 

« Data ni nyirawo uwuhingira. Ishami ryose ryo muri jye ritera imbuto arikuraho.» 
Byashoboka ko mu bigaragarira amaso, ishami risa n’iriteye ku muzabibu, nyamara 
ridafasheho. Icyo gihe ntirizakura kandi nta mbuto rizera. Birashoboka ko rero abantu 



bibwira ko dushamitse kuri Kristo, nyamara nta sano y’ukuri mu kwizera iri hagati yacu. 
Kuba abanyedini bizanira abantu gusa kuba mu itorero, ariko ingeso n’imyitwarire byabo 
nibyo bigaragaza ko bashamikiye by’ukuri kuri Kristo. Iyo batera imbuto, baba atari 
amashami y’ukuri. Gutandukana na Kristo bibazanira ingaruka ikomeye nk’iy’ishami 
ryumye. Yesu yaravuze ati, “Umuntu utaguma muri jye ajugunywa hanze nk’ishami 
ryumye, maze bakayateranya bakayajugunya mu muriro agashya.” {UIB 460.6} 

“Naho ishami ryose ryera imbuto ararikaragira ngo ribe risukuye rirusheho kurumbuka.” 
Mu bigishwa cumi na babiri batoranijwe na Yesu, umwe yari ameze nk’ishami rirabye kandi 
yari hafi kubavamo; naho abandi bagombaga gukaragirwa hakoreshejwe icyuma ari cyo 
kugeragezwa gukaze. Yesu yabasobanuriye yitonze icyo nyir’uruzabibu yifuzaga gukora. 
Gukaragira uruzabibu byagombaga kubazanira ububabare, ariko Data wo mu ijuru ni we 
wari ufashe icyuma cyo gukaragira. Yakaragiraga yitondesheje ibiganza bye kandi afite 
umutima witaye ku ruzabibu. Hari amashami akora ku butaka; ayo agomba kuvanwa ku 
biyafatiye ku butaka, maze agahabwa icyerekezo gishya. Ayo mashami agomba kwerekeza 
mu ijuru, maze agafatwa na Yesu. Ibibabi byinshi bibuza imbuto kubona umucyo no gukura, 
bigomba gukatwa. Udushami tutari ngombwa tugomba gukatwa, kugira ngo haboneke inzira 
y’imirasire ikiza ya Zuba ryo Gukiranuka. Nyir’uruzabibu avanaho ibibabi bidafite 
akamaro, kugira ngo imbuto zise neza kandi zibe nyinshi. {UIB 461.1} 

Yesu yarababwiye ati, “Ibyo nibyo byubahisha Data, ni uko mwera imbuto nyinshi, mukaba 
abigishwa banjye.” Imana ishaka kwerekanira muri wowe kugira neza, ubutungane ndetse 
n’impuhwe biranga imico yayo. Ariko Umukiza ntabwira abigishwa kugira icyo bakora ngo 
bere imbuto. Ahubwo ababwira kuguma muri We. Yesu aravuga ati, “Nimuguma muri jye 
amagambo yanjye akaguma muri mwe, musabe icyo mushaka cyose muzagihabwa.” Yesu 
aguma mu bayoboke be binyuze mu ijambo. Iyo sano kandi y’ingenzi igaragarira no mu 
gihe turya umubiri we ndetse tukanywa n’amaraso ye. Amagambo ya Kristo ni umwuka 
ndetse n’ubugingo. Iyo wakiriye amagambo ye, uba wakiriye ubugingo bukomoka ku 
muzabibu. Ubeshwaho “n’ijambo ryose rituruka mu kanwa k’Imana.” Matayo 4:4. 
Ubugingo bwa Kristo buri muri wowe bwera imbuto nk’iziboneka muri We. Iyo uba muri 
Kristo, ukayoborwa na we, ukunganirwa na we kandi ukagaburirwa na we, bituma wera 
imbuto zisa n’iza Kristo. {UIB 461.2} 

Muri iki kiganiro giheruka Kristo yagiranye n’abigishwa be, icyifuzo cye gikomeye yashatse 
kubagezaho ni uko bakwiriye gukundana nk’uko yabakunze. Ibi yakomeje 
kubibasubiriramo. Yesu yakomeje kubabwira ati, “Iri niryo tegeko mbahaye, mukundane.” 
Igihe yari kumwe na bo mu cyumba cyo hejuru, yarababwiye ati, “Ndabaha itegeko rishya 
ngo mukundane nk’uko nabakunze, mube ari ko namwe mukundana.” Ku bigishwa ba Yesu, 
iri tegeko ryari rishya; kuko batari barigeze bakundana nk’uko Kristo yabakunze. Yabonye 



ko ari byiza ko bagengwa n’imitekerereze mishya; bakarangwa n’ibikorwa bishya; kandi 
binyuze mu bugingo ndetse no mu rupfu rwe bagahabwa ubusobanuro bushya bw’urukundo. 
Itegeko ryo gukundana ryari rifite ubusobanuro bushya bugendanye n’igitambo cya Kristo. 
Umurimo wuzuye w’ubuntu uboneka mu murimo uhoraho w’urukundo, umurimo wo 
kwiyanga ndetse no kwitanga. Buri saha y’igihe cyose Kristo yabaye hano ku isi, urukundo 
rw’Imana rwavaga muri we rutemba nk’imigezi idakama. Abantu bose buzuye Mwuka We 
bazakunda nk’uko na we yakundaga. Imikorere ya Kristo mu mibereho ye yose ni yo 
izabaranga mu mibanire yabo n’abandi. {UIB 461.3} 

Urukundo nk’uru ni rwo rwerekana ko ari abigishwa be. Yesu yaravuze ati, “Ibyo nibyo 
bose bazabamenyeraho ko muri abigishwa banjye, nimukundana.” Iyo abantu bahurije 
hamwe, batabitewe n’inyungu runaka cyangwa ko babihatiwe, ahubwo babitewe 
n’urukundo, baba bagaragaje imbaraga isumba ikomoka ku bantu. Iyo guhuriza hamwe 
kugaragaye, ni igihamya ko ishusho y’Imana iba yerekaniwe mu bantu, kandi ko amahame 
y’imibereho mishya aba yiganje mu mitima. Ibyo bigaragaza ko hari imbaraga muri kamere 
y’Imana ituma dushobora gutsinda abamarayika ba Satani, kandi ko ubuntu bw’Imana 
bukuraho kwikanyiza gusanzwe mu mutima w’umuntu. {UIB 462.1} 

Uru rukundo ruramutse rugaragajwe mu itorero, nta kabuza bizarakaza Satani. Kristo 
ntiyigeze ashakira abigishwa be inzira yoroshye. Yesu arababwira ati, “Ab’isi nibabanga, 
mumenye ko babanje kunyanga batarabanga. Iyo muba ab’isi, ab’isi baba babakunze. Ariko 
kuko mutari ab’isi, ahubwo nabatoranyije mu b’isi, ni cyo gituma ab’isi babanga. Mwibuke 
ijambo nababwiye nti, umugaragu ntaruta shebuja. Niba bandenganyije namwe 
bazabarenganya, niba bitondeye ijambo ryanjye, n’iryanyu na ryo bazaryitondera. Ariko 
ibyo byose bazabibagirira babahora izina ryanjye, kuko batazi Uwantumye uwo ari we.” 
Ubutumwa bwiza buzakwizwa hose mu buryo buruhije cyane, hagati y’abantu baburwanya, 
mu kurenganywa, no kubabazwa k’uburyo bwinshi. Ariko abakora uwo murimo wo 
kwamamaza ubutumwa baba bagera ibirenge mu by’Umukiza wabo. {UIB 462.2} 

Kristo Umucunguzi w’isi, yakundaga guhura n’ingorane ndetse agasa n’utageze ku byo 
yifuzaga gukora. Kristo, wazanye ubutumwa bw’imbabazi kuri iyi si yacu, yasaga n’ukora 
bike ku murimo yifuzaga gukora mu gukiza no kuzahura abazimiye. Intumwa za Satani 
zakoraga uko bukeye n’uko bwije ngo zibangamire umurimo we. Ariko ntiyacitse intege. 
Binyuze mu buhanuzi bwa Yesaya, yaravuze ati, “Naruhijwe n’ubusa, amaboko yanjye 
yapfuye ubusa nyakoresha ibitagira umumaro. Icyakora nzacirwa urubanza n’Uwiteka, 
kandi Imana yanjye niyo izangororera. ... Nyamara naho Abisiraheli batagaruka, ndi uwo 
kubahwa mu maso y’Uwiteka kandi Imana yanjye imbereye imbaraga.” Iri sezerano 
rikurikira naryo ryahawe Kristo ngo, “Ibi ni byo Uwiteka, Umucunguzi wa Isiraheli, Uwera 
we abwira uwo abantu basuzugura, uwo ishyanga ryanga urunuka, ikiretwa cy’abatware ati, 



Abami bazabireba bahagurukane n’ibikomangoma baramye ku bw’Uwiteka ugira umurava, 
Uwera wa Isiraheli wagutoranije. Uwiteka aravuga ati, Nzagukiza ngutangeho isezerano 
ry’abantu kugira ngo uhagurutse igihugu, utume baragwa gakondo yabo yabaye umwirare. 
Kandi ubwire imbohe zisohoke, n’abari mu mwijima uti nimugaragare. Bazarishiriza ku 
mayira, no mu mpinga z’imisozi zose, ahari agasi hazaba urwuri. Ntibazicwa n’inzara 
cyangwa inyota kandi icyokere ntikizabageraho, n’izuba ntirizabica kuko uwabagiriye 
imbabazi azabajya imbere, akabajyana ku masoko y’amazi.” Yesaya 49:4, 5, 7-10. {UIB 
462.3} 

Yesu yishingikirije kuri ayo magambo, maze ntiyaha Satani icyuho. Igihe Kristo yari ageze 
mu bihe biheruka byo kubabazwa kwe, ubwo yari afite agahinda kenshi mu mutima we, 
yabwiye abigishwa be ati, “Kuko umutware w’ab’iyi si aza kandi nta cyo amfiteho.” 
“Umutware w’ab’iyi si aciriweho iteka”. “Ubu umutware w’ab’iyi si abaye igicibwa.” 
Yohana 14:30; 16:11; 12:31. Yesu yarebesheje amaso ya gihanuzi, ibyendaga kubaho mu 
ntambara ikomeye yari isigaye. Yari azi neza ko ubwo yari hafi kuvuga ati, “Birarangiye”, 
ijuru ryose rizaririmba intsinzi. Kristo yumvishije amatwi ye indirimbo n’amajwi yo 
kunesha azaturuka kure mu bikari byo mu ijuru, yumva izina rya Kristo risingizwa mu masi 
yose yo mu isanzure ry’ijuru. {UIB 462.4} 

Kristo yashimishijwe n’uko azakorera abayoboke be byinshi kuruta ibyo bashobora gusaba 
cyangwa gutekereza. Yavuze afite ibyiringiro, azi neza ko itegeko ry’Isumbabyose 
ryatanzwe mbere y’uko isi iremwa. Yari azi neza ko ukuri, gufite imbaraga ikomeye ya 
Mwuka Wera, kuzatsinda imbaraga y’umubi; kandi ko ibendera risizwe amaraso ya Kristo 
rizererezwa mu bayoboke be bose. Yari azi neza ko imibereho y’abigishwa bazamwiringira 
izamera nk’iye, bakagira gutsinda gukomeye, kutari gusanzwe ahubwo kuzagaragara mu 
bihe byendaga kuza. {UIB 463.1} 

Yesu arababwira ati, “Ibyo mbibabwiriye kugira ngo mugire amahoro muri jye. Mu isi 
mugira umubabaro, ariko nimuhumure nanesheje isi.” Kristo ntabwo yatsinzwe ndetse 
ntiyigeze acika intege, niyo mpamvu abayoboke be bagomba kugira kwizera gufite 
kwihangana nk’ukwe. Bagomba kugira imibereho nk’iye, bagakora nk’uko yakoraga, kuko 
ari we bishingikirijeho, ari nawe mutware w’abakozi bose. Bagomba kugira ubutwari, 
imbaraga no kwihangana. Nubwo hari ibirushya byinshi mu nzira banyuramo, bazakomeza 
gutera intambwe imbere babiheshejwe n’ubuntu bwe. Aho kugira ngo bashavuzwe 
n’ibirushya biri imbere yabo, ahubwo bahamagarirwa kubitsinda. Ntibagomba gucika 
intege, ahubwo bakwiriye kwiringira muri byose.Yesu akoresheje umurunga w’izahabu 
kandi w’urukundo rutagereranywa yabakomereje ku ntebe y’ubwami y’Imana. Yesu yifuza 
ko bagira imbaraga isumba izindi zose, imbaraga ikomoka ku Mana. Bagomba kugira 



imbaraga yo gutsinda umwanzi, imbaraga itagengwa n’isi, cyangwa urupfu cyangwa 
ikuzimu, imbaraga izababashisha kunesha nk’uko Kristo yanesheje. {UIB 463.2} 

Kristo ateganya ko gahunda y’ijuru, umugambi w’ubutegetsi bw’ijuru, ndetse n’ubumwe 
bw’ijuru, bigaragarira mu itorero rye ku isi. Bityo agahabwa ikuzo binyuze mu bantu be. 
Kandi binyuze muri abo bantu, Zuba ryo Gukiranuka rirasira abatuye isi bose. Kristo 
yateganirije itorero rye ibihagije, kugira ngo ahabwe ikuzo ryinshi rikomoka mu bo 
yacunguye, abo yaguze igiciro cyinshi. Yahaye abantu be imigisha myinshi hamwe 
n’ubushobozi kugira ngo bagaragaze ububasha bwe bwinshi. Itorero, kuko ryahawe 
gukiranuka kwa Kristo, ni ikigega cye, aho imbabazi ze nyinshi, ubuntu bwe n’urukundo 
rwe bigomba kuboneka mu bwinshi. Kristo yitegereza abantu be bakiriye ubwiza no 
gutungana, akababona nk’ingororano yo kwicisha bugufi kwe no gukomera kw’icyubahiro 
cya Kristo — We soko y’ubwiza n’icyubahiro. {UIB 463.3} 

Yesu yashojeje ikiganiro cye akoresheje amagambo akomeye kandi yuzuye ibyiringiro. 
Hanyuma asengera abigishwa be afite umutima uremerewe cyane. Yubura amaso ye areba 
mu ijuru, aravuga ati, “Data, igihe kirasohoye, ubahiriza Umwana wawe ngo Umwana 
akubahishe, nk’uko wamuhaye ubutware ku bantu bose, kugira ngo abo wamuhaye bose 
abahe ubugingo buhoraho. Ubu ni bwo bugingo buhoraho, ko bakumenya ko ari wowe Mana 
y’ukuri yonyine, bakamenya n’uwo watumye ari We Yesu Kristo.” {UIB 463.4} 

Kristo yari arangije umurimo yahawe gukora. Yari yarahesheje Imana ikuzo ku isi. Yari 
yarerekanye izina rya Se. Yari yaramaze gukoranya abazakomeza umurimo we ku isi. 
Hanyuma, aravuga ati, “Kandi nubahirijwe muri bo. Jye sinkiri mu isi ariko bo bari mu isi, 
naho jye ndaza kuri wowe. Data Wera, ubarindire mu izina ryawe wampaye, ngo babe umwe 
nk’uko natwe turi umwe.” “Sinsabira aba bonyine, ahubwo ndasabira n’abazanyizezwa 
n’ijambo ryabo, ngo bose babe umwe nk’uko uri muri jye, Data, nanjye nkaba muri wowe 
ngo nabo babe umwe muri twe, ngo ab’isi bizere ko ari wowe wantumye, ukabakunda 
nk’uko wankunze.” {UIB 463.5} 

Mu ijwi ndetse mu rurimi rw’ufite ubuyobozi bw’ijuru, Kristo yashyize mu biganza bya Se 
itorero yitoranirije. We nk’umutambyi mukuru wejejwe, yasabiye abantu be. We 
nk’Umwungeri ukomeye yakoranirije intama ze mu gicucu cy’Isumbabyose, azikoraniriza 
mu bwugamo bukomeye kandi butekanye. We ubwe yari agitegereje intambara iheruka na 
Satani, maze atera intambwe ajya kuyirwana. {UIB 464.1} 



IGICE CYA 74 -1 GETSEMANI 


(Iki gice gishingiye muri Matayo 26:36-56; Mariko 14:32-50; Luka 22:39-53; na Yohana 

18:1-12) 

Umukiza ari kumwe n’abigishwa be, yerekeje inzira igana mu busitani bwa Getsemani. 
Ukwezi ko muri iryo joro rya Pasika kwari kuzuye kandi kuri mu kirere kitarangwamo ibicu. 
Umurwa warimo amahema menshi y’abagenzi wari wuzuye ituze. {UIB 465.1} 

Yesu yari yakomeje kuganira n’abigishwa be, kandi abagira inama; ariko ubwo begerezaga 
i Getsemani, Yesu yagize ituze ryinshi. Yari asanzwe agera i Getsemani mu mwiherero no 
gusenga; ariko ntiyabaga afite umutima wuzuye agahinda kenshi nk’ako yari afite iri joro 
ry’umubabaro we uheruka. Mu mibereho ye yose ya hano ku isi, yari yarakomeje kugendera 
mu mucyo w’Imana. Ubwo yabaga ahanganye n’abantu bakoreshwaga n’umwuka wa 
Satani, yaravugaga ati, “Kandi uwantumye turi kumwe, ntiyansize jyenyine kuko mpora 
nkora ibyo ashima.” Yohana 8:29. Ariko iki gihe cyo yasaga n’aho akingiranywe inyuma 
y’umucyo w’ubwiza bw’Imana. Yari amaze gushyirwa ku rutonde rw’abakoze ibyaha 
bikomeye. Yagombaga kwikorera ibicumuro by’abatuye isi. Kristo utarakoze icyaha 
yikorejwe ibicumuro byacu byose. Yabonye icyaha giteye ubwoba cyane, abona umutwaro 
w’icyaha agomba kwikorera uremereye cyane, maze bimuzanira intekerezo zo gutinya ko 
yashobora gutandukanywa n’urukundo rwa Se by’iteka ryose. Yumvise uburyo urwango 
Imana ifitiye icyaha rukomeye cyane, maze aravuga ati, “Umutima wanjye ufite agahinda 
kenshi kenda kunyica.” {UIB 465.2} 

Ubwo bari begereye ubusitani bw’i Getsemani, abigishwa be babonye impinduka yabaye ku 
mwigisha wabo. Bari batarigera na rimwe bamubona ababaye kandi atuje bene ako kageni. 
Uko yigiraga imbere, umubabaro we wakomeje kuba mwinshi; ariko ntibatinyutse 
kumubaza icyabimuteraga. Yagendaga adandabirana nk’uwenda kugwa. Ageze muri ubwo 
busitani, abigishwa be bashatse aho yajyaga akunda kuruhukira, kugira ngo Umwigisha 
wabo aruhuke. Ariko buri ntambwe yateraga yari imuruhije cyane. Yaranihaga cyane, 
nk’aho yikoreye umutwaro umuremereye. Incuro ebyiri zose abo bari kumwe 
baramusegasiye, iyo bitaba bityo yashoboraga kugwa hasi. {UIB 465.3} 

Ageze ku muryango w’ubusitani bwa Getsemani, abigishwa be abasiga aho ariko ajyana na 
batatu, kandi abasaba kumusabira no kwisabira ubwabo. Yinjiye mu busitani ahatuje cyane, 
maze ajyana na Petero na Yakobo na Yohana. Aba bigishwa batatu, bari bagenzi be ba hafi 
cyane. Nibo bari barabonye ubwiza bwe kuri wa musozi wo kurabagirana; babona Mose na 
Eliya baganira na we; bumva ijwi riturutse mu ijuru; noneho yari ageze mu gihe 
cy’urugamba rukomeye bityo yifuje ko bamuba hafi. Akenshi bamaranye na we ibihe bya 
nijoro muri ubu busitani. Muri ibyo bihe, bamaraga umwanya bari maso basenga, hanyuma 



bagasinzira mu mutekano hirya gato y’Umwigisha wabo, kugeza ubwo yabakanguraga mu 
gitondo bakajya gukomeza umurimo. Ariko icyo gihe yifuzaga ko bamarana ijoro na we 
basenga. Ariko na none ntiyashoboraga kwihanganira ko babona umubabaro yari arimo. 
{UIB 465.4} 

Yarababwiye ati, “Nimube mwicaye hano mu gihe ngiye hariya gusenga.”Yigiye imbere ho 
hato — hatari kure ku buryo batashoboraga kumubona cyangwa kumwumva — yubama hasi 
arasenga. Yumvaga yigijwe kure ya Se kubera icyaha. Umworera wari umutandukanije na 
Se wari mugari, wijimye, ufite ibujyakuzimu harehare, ku buryo umutima we wahindaga 
umushyitsi. Ntabwo yagombaga gukoresha imbaraga z’ubumana yari afite kugira ngo 
ahunge uwo mubabaro. Nk’umuntu, yagombaga kubabazwa n’ingaruka z’icyaha cya muntu. 
Nk’umuntu, yagombaga guhura n’uburakari bw’Imana bwo kwanga icyaha. {UIB 466.1} 

Kristo icyo gihe yari ahagaze mu mwanya utandukanye n’uwo yigeze ahagararamo mbere. 
Umubabaro yari afite wasobanurwa neza n’aya magambo y’umuhanuzi ngo, “Byuka wa 
nkota we, urwane n’umushumba wanjye, urwane n’umuntu mugenzi wanjye, ni ko Uwiteka 
Nyiringabo avuga.” Zekariya 13:7. {UIB 466.2} 

Nk’impongano ndetse n’ubwishingizi ku muntu wacumuye, Kristo yarababajwe kuko yari 
ageze mu butabera bw’Imana. Yabonye neza icyo ubwo butabera busobanura. Mbere yaho 
yakoraga umurimo wo gusabira abandi; ariko noneho yari akeneye na we uwamusabira. 
{UIB 466.3} 

Ubwo Kristo yumvaga ubumwe bwe na Se buvuyeho, yatinye ko muri kamere ye ya kimuntu 
atazashobora guhangana n’urugamba yari hafi kurwana n’imbaraga z’umwijima. Igihe 
Kristo yageragezwaga mu butayu, ikiremwamuntu cyari ahakomeye. Ariko Kristo 
yaranesheje. Ariko ubu noneho umushukanyi yaje yiteguye kurwana urugamba rukomeye 
kandi ruheruka. Kandi mu gihe cy’imyaka itatu y’umurimo wa Kristo, umushukanyi 
yakomeje kwitegura. Yari azi ko ari mu mazi abira. Yari azi ko natsindwa uru rugamba, 
ibyiringiro bye byo kuba umutware bizayoyoka; amahanga y’isi akegukanwa na Kristo; 
maze akamburwa ubutware ndetse akajugunywa hanze. Ariko iyo Satani aza kunesha, isi 
yari guhinduka ubwami bwe, kandi ikiremwamuntu cyari guhinduka imbata ya Satani ibihe 
byose. Kubera ibibazo bigendanye n’urwo rugamba byari imbere ye, umutima wa Kristo 
wari ufite ubwoba bwinshi bwo gutandukana n’Imana. Satani yabwiye Kristo ko niba 
yiyemeje kwishingira ikiremwamuntu cyacumuye, gutandukana kwe n’Imana kuzaba 
ukw’iteka ryose. Kandi ko azabarirwa mu bwami bwa Satani, ndetse ko atazongera ukundi 
kuba umwe n’Imana. {UIB 466.4} 

Ese ubundi inyungu yari guturuka muri uko kwitanga yari iyihe? Mbega ukuntu ibyaha no 
kudashima kwa muntu byari birenze urugero! Maze Satani akoraniriza ku Mucunguzi wacu 



ibyo bihe byose bitanejeje agira ati: Ba bantu bavuga ko baruta abandi mu by’umwuka no 
mu by’ubu buzima bamaze kukwanga. Barashaka kukwica, kandi ari wowe shingiro, 
umusingi ndetse n’ikimenyetso kibumbatiye amasezerano yose wabahaye nk’ubwoko 
wotoranirije. Umwe mu bigishwa bawe, wategeye amatwi amagambo ava mu kanwa kawe, 
ndetse akaba uw’imbere mu mirimo y’itorero, dore arenda kukugambanira. Umwe mu 
bakuba hafi na we agiye kukwihakana. Ndetse bose bazaguhana. Maze Kristo ababazwa 
cyane n’ibyo. Maze ashengurwa cyane mu mutima we n’uko abo yaje gukiza, abo yakunze 
bitagira urugero, bose birunduriye mu migambi ya Satani. Urugamba rwari rukaze cyane. 
Ikigero gikomeye cy’urugamba cyari ugusayisha mu byaha k’ubwoko bwe, ibyaha 
by’abamuregaga ndetse n’abamugambaniraga, hamwe n’ibyaha by’abari batuye isi. Ibyaha 
by’ab’isi byashenguye Umukiza, kandi uburakari Imana yanga icyaha bwaramuremereye 
cyane. {UIB 466.5} 

Nimurebe Yesu yibaza ku kiguzi agomba gutanga kugira ngo acungure umuntu. Mu 
kababaro ke kenshi yakomeje kugundira ahantu yari yubamye hakonje, asa n’aho adashaka 
kujyanwa kure y’Imana. Ikime cy’ijoro cyatonze ku mubiri we aho yari apfukamye, ariko 
ntiyacyitaho. Iminwa ye yari yumye, maze arataka ati, “Data, niba bishoboka iki gikombe 
kindenge.” Ariko yongeraho aya magambo ati, “Ariko bye kuba uko jyewe nshaka, ahubwo 
bibe uko wowe ushaka.” {UIB 467.1} 

Umutima wa kimuntu ukenera guhumurizwa mu bihe by’umubabaro. Kandi Kristo nawe 
yumvaga akeneye cyane guhumurizwa. Muri ako kababaro kenshi yaje aho abigishwa be 
bari, yifuza kumva amagambo yo kumukomeza, aturutse ku bo yahaye umugisha , 
akabahumuriza ndetse akababa hafi mu bihe by’umubabaro n’agahinda. Kristo, wa wundi 
wahoraga iteka ababwira amagambo yo kubahumuriza, noneho yari mu kababaro gakabije, 
kandi yifuzaga kumenya ko bamusabira ndetse na bo bisabira. Mbega ububi bw’icyaha! Yari 
imbere y’igishuko gikomeye cyo kureka mwene muntu akikorera ingaruka z’icyaha cye, na 
ho Kristo akigumira imbere y’Imana atunganye. Iyo aza kumenya gusa ko abigishwa be 
basobanukiwe n’ibi, byari kurushaho kumukomeza. {UIB 467.2} 

Yahagurutse bimuruhije, agenda ategwa, maze agana aho yasize bagenzi be. Ariko yasanze 
basinziriye. Ahari iyo aza gusanga basenga, byari kumworohereza uburibwe. Iyo aza 
gusanga bashaka ubuhungiro mu Mana, kugira ngo imbaraga ya Satani itabaganza, yari 
gukomezwa no kwizera kwabo kutagajuka. Ariko ntabwo bari bitaye ku magambo 
y’umuburo yababwiye ati, “Mube maso kandi musenge”. Bwa mbere bari babanje guterwa 
ubwoba no kubona Umwami wabo, wajyaga ahorana ituze n’ubutwari, arwana n’umubabaro 
ndetse n’agahinda birenze urugero. Barasenze ubwo bumvaga gutaka kwe yari atewe 
n’umubabaro. Ntabwo bifuzaga gutererana Umwami wabo, ariko bari baguye mu kantu 
bafite ubwoba, nyamara bashoboraga kwirinda ubwo bwoba iyo bakomeza gusenga no 



kwinginga Imana. Ntabwo basobanukiwe neza n’akamaro ko kuba maso bagasenga ngo 
batajya mu moshya. {UIB 467.3} 

Mbere y’uko ajya mu busitani bwa Getsemani, Yesu yari yabwiye abigishwa be ati, 
“Mwebwe mwese iri joro ibyanjye birabahemuza.” Nyamara bari baramwijeje ko bazemera 
kujyana na we mu nzu y’imbohe ndetse kugeza ku gupfa. Kandi Petero wa wundi 
wiyemeraga, yaravuze ati, “Naho bose bari buhemuke, ariko jye sindi buhemuke.” Mariko 
14:27, 29. Abigishwa bari bihugiyeho. Ntabwo bibutse kwisunga amaboko y’Imana nk’uko 
Kristo yababwiye. Niyo mpamvu ubwo Umukiza wabo yari akeneye ko bamuhumuriza 
kandi bagasenga, ahubwo yasanze basinziriye. Petero na we yari asinziriye. {UIB 467.4} 

Na Yohana, wa mwigishwa w’urukundo wari wararyamye mu gituza cya Yesu, na we yari 
asinziriye. Mu by’ukuri, urukundo Yohana yakundaga Umwami we rwari rukwiriye gutuma 
aba maso. Yari akwiriye kunga amasengesho ye n’ay’Umukiza yakundaga muri ibyo bihe 
by’umubabaro ukomeye. Umucunguzi yari amaze amajoro asengera abigishwa be, kugira 
ngo kwizera kwabo gukomere. Yesu na none iyo aza kubaza Yakobo na Yohana cya kibazo 
yababajije ati, “Mwabasha kunywera ku gikombe nzanyweraho, cyangwa kubatizwa 
umubatizo nzabatizwa?” ntibari gutinyuka gusubiza bati, “Turabishobora”. Matayo 20:22. 
{UIB 467.5} 

Abigishwa bakanguwe n’ijwi rya Yesu, ariko byarabakomereye kumumenya kuko mu maso 
he hari hahinduwe n’umubabaro. Yesu abaza Petero ati, “Simoni, urasinziriye?” Harya 
ntubashije kuba maso n’isaha imwe? Mube maso musenge, mutajya mu moshya. Umutima 
ni wo ukunze, ariko umubiri ufite intege nke.” Yesu yabonye intege nke z’abigishwa be, 
maze arushaho kubagirira impuhwe. Yagize impungenge ko batari bushobore gutsinda 
ikigeragezo kiri bubagereho mu gihe cye cyo kugambanirwa no kwicwa. Ntabwo 
yabacyashye, ahubwo yaravuze ati, “Mube maso musenge, mutajya mu moshya.” No muri 
iki gihe cy’uburibwe bukomeye, Kristo yihanganiye intege nke z’abigishwa be. Yaravuze 
ati, “Umutima niwo ukunze, ariko umubiri ufite intege nke.” {UIB 468.1} 

Umwana w’Imana yongera kugira umubabaro ukaze wa kimuntu, ananiwe cyane agenda 
adandabirana, maze agaruka muri wa mwanya wa mbere yarwaniragamo urugamba. Noneho 
yari afite umubabaro uruta uwa mbere. Agahinda ko mu mutima kariyongereye, “Ibyuya 
bye byari bimeze nk’ibitonyanga by’amaraso bitonyanga hasi.” Ibiti by’amasipure 
n’imikindo byitegereje bituje umubabaro w’Umwami Yesu. Mu mashami yabyo afite 
ibibabi bitoshye, haturutse ibitonyanga binini by’ikime maze bigwa ku mubiri unaniwe wa 
Yesu, kandi byasaga n’aho ibiti yaremye byaririraga Umuremyi wabyo cya gihe yari 
wenyine ahanganye n’imbaraga z’umwijima. {UIB 468.2} 



Mbere y’aho gato, Yesu yakunze guhagarara ashikamye nk’igiti cy’inganzamarumbo 
cy’umwerezi, yihanganiye umugaru mwinshi w’abamurwanya. Abantu badashobotse, bafite 
imitima yuzuye uburyarya n’ubuhendanyi, bagerageje cyane kuganza Yesu no kumutera 
urujijo ariko ntibabigeraho. Yahagaze mu mbaraga z’icyubahiro cy’ijuru nk’Umwana 
w’Imana. Ariko noneho yari ameze nk’urubingo rwagoramishijwe n’umuyaga ukaze. Yari 
yaregereje indunduro y’umurimo we afite intsinzi, kandi kuri buri ntambwe yose yari 
yaratsinze imbaraga z’umwijima. Kubera icyubahiro yari asanganywe, yari yiringiye 
ubumwe n’Imana. Mu ijwi ritunganye yakundaga gusingiza Imana mu ndirimbo. Yari 
akunze kuganira n’abigishwa be akabahumuriza kandi akabako-meza. Ariko noneho iyi yari 
isaha y’imbaraga y’umwijima. Ijwi rye ryumvikanye mu kirere cy’uwo mugoroba, kandi 
ntabwo ryari ijwi ryo kunesha, ahubwo ryari ijwi ryuzuye kuniha kwa muntu. Amagambo 
y’Umukiza yageze mu matwi y’abigishwa igihe bari mu bitotsi agira ati, “Data, niba 
bidashoboka ko iki gikombe kindenga, ngo kereka nkinywereyeho, ibyo ushaka abe ari byo 
biba.” (UIB 468.3} 

Icyifuzo cyari ku mutima w’abigishwa cyari icyo kumusanga; ariko yari yabasabye kuguma 
aho, bakaba maso kandi basenga. Ubwo Yesu yongeraga kujya kubareba, yasanze na none 
basinziriye. Na none yifuzaga ko bamuba hafi, akumva akeneye amagambo na make 
abigishwa be bamubwira yo kumuhumuriza, maze akabona nibura umwijima w’icuraburindi 
wari umugose utamurutse. Nyamara amaso yabo yari aremerewe n’ibitotsi; “maze babura 
icyo bamusubiza”. Kumubona iruhande rwabo birabakangura. Babonye mu maso he 
hagaragaza ibyuya by’amaraso atewe n’umubabaro, maze batahwa n’ubwoba bwinshi. 
Ntibashoboraga gusobanukirwa n’uburibwe yari afite mu mutima we. “Kuko mu maso he 
hononekaye ntihase n’ah’umuntu, n’ishusho ye yononekaye ntise n’iy’abana b’abantu”. 
Yesaya 52:14. {UIB 468.4} 

Yesu asubirayo, yongera na none gushaka ubwiherero bwe, maze kubwo kuzabiranywa 
n’umwijima mwinshi uteye ubwoba, agwa hasi apfukamye. Kamere muntu y’Umwana 
w’Imana yahindaga umushyitsi muri icyo gihe cy’ibigeragezo. Ubu noneho ntiyari 
agisengera abigishwa ngo kwizera kwabo kudacogora, ahubwo yasengeraga ubugingo bwe 
bwageragezwaga, bwenda gusandara. Igihe giteye ubwoba cyari kigeze — igihe 
cyagombaga kugaragaza umwanzuro w’iherezo ry’abatuye isi. Amaherezo y’inyokomuntu 
yakozwaga hirya no hino ku munzani. Kristo yabashaga n’ubungubu kwanga kunywera ku 
gikombe cyagenewe umuntu wacumuye. Igihe cyari kitarashira. Yabashaga kwihanagura 
icyuya cy’amaraso mu gahanga ke, maze akareka umuntu akarimburwa n’igicumuro cye. 
Yabashaga kuvuga ati, Umunyabyaha nahabwe igihano cy’icyaha cye, naho Jyewe 
nisubiriye kwa Data. Mbese Umwana w’Imana yanywera ku gikombe kirura cyo gucishwa 
bugufi no kubabazwa? Mbese umuntu w’intungane yababazwa akagerwaho n’ingaruka 



z’umuvumo w’icyaha kugira ngo akize umunyacyaha? Iminwa ya Yesu yari yumye kandi 
ihinda umushyitsi ivuga aya magambo iti, “Data, niba bidashoboka ko iki gikombe 
kindenga, ngo kereka nkinywereyeho, ibyo ushaka abe ari byo biba.” {UIB 468.5} 

Iryo sengesho yarisenze incuro eshatu. Kandi incuro eshatu intege nke za kimuntu 
zagerageje kwihunza gutamba icyo gitambo giheruka ibindi. Ariko noneho amateka 
y’inyokomuntu yanyuze imbere y’Umucunguzi w’isi. Yabonye neza ko, abagomeye 
amategeko, baramutse batereranywe, barimbuka bose. Maze abona neza intege nke za 
muntu no kubura umurengera. Kandi abona imbaraga y’icyaha. Gutaka no kuboroga kw’isi 
yangiritse byanyuze imbere y’amaso ye. Abona ubukana bwabyo, maze afata umwanzuro 
uheruka. Yiyemeza gukiza umuntu atanze ikiguzi gisumba ibindi byose. Yemeye umubatizo 
w’amaraso, kugira ngo binyuze muri we miliyoni nyinshi z’abarimbuka bashobore kubona 
ubugingo buhoraho. Yemeye guhara ijuru, ahahora umunezero, icyubahiro n’ubwiza, kugira 
ngo akize intama imwe yazimiye, kandi ngo akize isi imwe yaguye kubera gucumura. 
Yemeye kudatezuka ku murimo wamuzanye. Yiyemeje kuba incungu y’umuntu wishoye 
mu cyaha ku bushake bwe. Isengesho rye noneho ryagaragaje kwishyira mu bushake bwa 
Se: “Data, niba bidashoboka ko iki kindenga, ngo kereka nkinywereyeho, ibyo ushaka abe 
ari byo biba.” {UIB 469.1} 

Amaze gufata uwo mwanzuro, yaguye ku butaka yubamye ha handi yari apfukamye. None 
se abigishwa be bari he, kugira ngo basegasire Umwigisha wabo wari utentebutse cyane, 
maze bamwomore igikomere, igihe umubiri we wari ushenjaguwe kurusha uw’abana 
b’abantu? Umukiza yanyuze muri iyo nzira iruhije wenyine, nta muntu n’umwe uhari ngo 
abane na we. {UIB 469.2} 

Icyakora Imana yababaranye n’Umwana wayo. Abamarayika babonye umubabaro Umukiza 
yanyuzemo. Babonye Umwami wabo azengurutswe n’ibihumbi by’abamarayika ba Satani, 
yigunze kandi ahindishwa umushyitsi n’ubwoba bwinshi. Mu ijuru habaye ituza ryinshi. 
Ntibongeye gucuranga inanga. Iyo abantu bacumuye baza kubona uburyo abamarayika 
bagize agahinda, bagatangara bafite ituze ubwo babonaga Imana ivana imirasire yayo 
y’urukundo n’ubwiza ku Mwana wayo, bari kurushaho gusobanukirwa n’uburyo icyaha ari 
kibi mu maso y’Imana. {UIB 469.3} 

Ibiremwa bitacumuye byo ku yandi masi hamwe n’abamarayika bo mu ijuru bitegereje 
bafite amatsiko urwo rugamba rwari rugeze ku musozo. Satani hamwe n’itsinda 
ry’abanyabyaha, ndetse n’ibihumbi by’abahakanyi, bitegereje bashishikaye iki gihe 
gikomeye cyo mu murimo wo gucungura umuntu. Imbaraga z’icyiza hamwe n’iz’ikibi 
zategereje kureba ikiri buve mu masengesho y’ubugira gatatu ya Kristo. Abamarayika bifuje 
cyane ko Umukiza yava mu mubabaro yarimo, ariko si ko byagenze. Nta kanzu kaciriwe 



Umwana w’Imana. Muri iki gihe gikomeye, igihe ibintu byose byari bigeze ahakomeye, 
igihe igikombe cy’amayobera cyari mu ntoke z’Umukiza wababazwaga, ijuru 
ryarakinguwe, umucyo urasira mu mwijima w’iyo saha ikomeye, maze marayika ukomeye 
uhagarara imbere y’Imana, ari we wagiye mu mwanya w’aho Satani yahoze, aza iruhande 
rwa Kristo. Marayika uwo ntiyazanywe no kuvana igikombe mu ntoke za Kristo, ahubwo 
yaje kumukomeza mu gihe yakinywaga, yizeye adashidikanya urukundo rwa Se. Marayika 
yazanywe no kongera imbaraga uwahuzaga Imana n’abantu. Yamweretse ijuru rikinguye, 
amubwira iby’abantu bazakizwa babiheshejwe no kubabazwa kwe. Yamuhamirije ko Se wo 
mu ijuru ari umunyambaraga kandi atagereranywa na Satani, kandi ko urupfu rwe ruzakoma 
mu nkokora imigambi yose ya Satani, kandi ko ubwami bw’iyi si buzahabwa abera 
b’Isumbabyose. Yamubwiye ko azanezezwa n’umubabaro yanyuzemo, ubwo azabona 
ibihumbi bitabarika by’abatuye isi bazakizwa, kandi bagakizwa by’iteka ryose. {UIB 469.4} 

Kristo yakomeje kugira uburibwe, ariko kwiheba no gucika intege birayoyoka. Urugamba 
rwari rugikomeye, ariko yahawe imbaraga zo kururwana. Yagize umutuzo udasanzwe. Mu 
maso he haranzwe no kugira amahoro akomotse mu ijuru. Yari yashoboye kwihanganira 
ibyo umuntu wese adashobora kwihanganira; kuko yari yasogongeye ku buribwe bw’urupfu 
mu cyimbo cya buri muntu wese utuye isi. {UIB 470.1} 

Ba bigishwa bari basinziriye bakanguwe n’umucyo wari uzengurutse Umukiza. Babonye 
marayika w’Imana ari iruhande rw’Umwami wabo wari upfukamye hasi. Babonye marayika 
yegura umutwe wa Kristo awusegasira n’ibibero bye maze amwereka mu ijuru. Bumvise 
ijwi rya marayika, rimeze nk’ijwi ry’indirimbo nziza, amubwira amagambo amukomeza 
kandi y’ibyiringiro. Abigishwa bibutse ibyo babonye kuri wa musozi wo kurabagirana. 
Bibutse ubwiza bwazengurutse Yesu ari mu rusengero, bibuka ijwi ry’Imana ryumvikaniye 
mu bicu. Kandi n’icyo gihe babonye ubwo bwiza, bituma badakomeza kugirira Umwami 
wabo impungenge nyinshi. Yari ari mu burinzi bw’Imana; marayika ukomeye yari 
yoherejwe kumurinda. Abigishwa bari bananiwe maze bongera guhunikira. Yesu yongera 
gusanga basinziriye. {UIB 470.2} 

Yesu arabitegereza afite agahinda kenshi, maze arababwira ati, “Musinzire noneho, 
muruhuke. Dore igihe kirenda gusohora, Umwana w’umuntu agambaniwe mu maboko 
y’abanyabyaha.” {UIB 470.3} 

Mu gihe yavugaga ayo magambo, yumvise imirindi y’abagize igico cyagenzwaga no 
kumufata, maze aravuga ati, “Nimubyuke tugende, dore ungenza ari hafi.” {UIB 470.4} 

Mu gihe Yesu yateraga intambwe ajya guhura n’umugambanyi we, nta mubabaro ndetse 
n’uburibwe byari bikigaragara mu maso he. Yateye intambwe ajya imbere y’abigishwa be, 
maze arabaza ati, “Murashaka nde?” Baramusubiza bati, “Ni Yesu w’i Nazareti.” Yesu 



arababwira ati, “Ni jye.” Amaze kuvuga ayo magambo, marayika wari wahoranye na Yesu 
mu kababaro ke, yaje hagati ye n’igitero kije kumufata. Umucyo uturutse mu ijuru 
wamurikiye mu maso ha Yesu, hanyuma umwuka amuzaho afite ishusho y’inuma. Icyo 
gitero cy’abicanyi nticyashoboraga guhagarara imbere y’ubwiza bw’ijuru. Basubiye inyuma 
bagenza imigongo. Abatambyi, abakuru, abasirikare, ndetse na Yuda, bose baguye hasi 
nk’abapfuye. {UIB 470.5} 

Marayika yavuye hagati yabo, wa mucyo uturutse mu ijuru urarangira. Yesu yari afite 
amahirwe yo kwigendera, ariko yarahagumye afite ituze muri we. Yari afite icyubahiro 
n’ubwiza, ahagaze hagati y’abantu binangiye imitima, batagira kivurira kandi baguye hasi 
ku birenge bye. Abigishwa barabyitegereje, bacecetse kandi bumiwe. {UIB 471.1} 

Ariko hashize akanya gato, byose byarahindutse. Abagize icyo gitero barabyutse. 
Abasirikare b’Abaroma, abatambyi, ndetse na Yuda, bose bazengurutse Kristo. Byasaga 
n’aho batewe isoni n’intege nke zabo, ndetse basa n’aho bafite ubwoba ko ari bubacike. 
Maze Umucunguzi arongera arababaza ati, « Murashaka nde ? » Bari babonye ko uwari 
ubahagaze imbere yari Umwana w’Imana, ariko ntibabyizeye neza. Ababajije ati, « 
Murashaka nde ? » bongera kumusubiza bati,« Ni Yesu w’i Nazareti». Umukiza arababwira 
ati, « Mbabwiye ko ari jye. Nuko rero niba ari jye mushaka mureke aba bagende. » - ubwo 
yaberekaga abigishwa. Yari azi ko abigishwa bafite kwizera guke, bityo yifuzaga kubarinda 
ibigeragezo no kugwa mu moshya. Yari yiteguye kwitanga ku bwabo. {UIB 471.2} 

Yuda wamugambaniye, ntiyigeze yibagirwa icyo yagombaga gukora. Ubwo icyo gitero 
cyinjiraga mu busitani bwa Getsemani, Yuda ni we wari imbere akurikiwe n’umutambyi 
mukuru. Yuda yari yarabwiye abo bagenzaga Yesu ati, « Uwo ndibusome, ni we uwo 
mumufate. » Matayo 26 :48. Yishushanije nk’aho atari kumwe na bo. Maze yegera Yesu, 
amufata ukuboko nk’inshuti ye basanganywe. Aravuga ati, « Ni amahoro Mwigisha ? ”, 
amusoma incuro nyinshi, asa n’aho amuririra kandi amufitiye impuhwe kubera akaga yari 
arimo. {UIB 471.3} 

Yesu aramubwira ati, « Mugenzi wanjye, kora ikikuzanye. » Maze Yesu afite agahinda ijwi 
rye rifatwa n’ikiniga aramubwira ati, « Yuda, uragambanishiriza Umwana w’umuntu 
kumusoma ? » Aya magambo yagombaga kuba yarakoze ku mutima w’uwo mugambanyi, 
maze akababazwa n’igikorwa cye kibi. Ariko impuhwe, kwiringirwa, icyubahiro ndetse 
n’ubunyangamugayo byari bitakirangwa muri we. Yahagaze ashize amanga afite 
agasuzuguro kenshi, kandi aterekana gusubira inyuma mu mugambi we. Yari yaramaze 
kwishyira mu maboko ya Satani, atagifite ububasha bwo kumucika. Yesu ntiyangiye Yuda 
kumusoma. {UIB 471.4} 



Cya gitero na cyo cyashiritse ubwoba, ubwo babonaga Yuda atinyutse gukora kuri Uwo wari 
umaze guhabwa ikuzo mu maso yabo. Noneho batinyutse gufata Yesu, maze bahambira ya 
maboko y’igiciro cyinshi yari yarakoresheje ibikorwa byiza. (UIB 471.5} 

Abigishwa ba Yesu bari batekereje ko Umwami wabo atazemera ko afatwa mu maboko 
y’ababisha. Bibwiye ko za mbaraga zateye abagize icyo gitero kugwa igihumure bakamera 
nk’abapfuye zari gutuma Yesu n’abigishwa be bashobora gucika bakigendera. Bacitse 
intege kandi bababazwa no kubona bazana imirunga yo guhambira ibiganza by’uwo 
bakundaga. Petero mu burakari bwe yihutiye gufata inkota ye agerageza kurwanirira 
Umwigisha we, ariko icyo yashoboye gukora ni uguca ugutwi k’umugaragu w’umutambyi 
mukuru. Yesu abibonye, avana imirunga ku maboko ye n’ubwo abasirikare b’Abaroma bari 
bayahambiriye cyane, maze aravuga ati, « Rekera aho, » afata ugutwi kuvirirana, maze 
aragukiza. Maze abwira Petero ati, « Subiza inkota yawe mu rwubati rwayo, kuko abatwara 
inkota bose bazicwa n’inkota. Mbese wibwira ko ntabasha gusaba Data, akanyoherereza 
abamarayika nonaha basaga legiyoni cumi n’ebyiri ? » - buri mwigishwa yari kuba 
yohererejwe legiyoni imwe. Abigishwa bakomeza kwibaza bati, ni kuki atikijije ngo natwe 
adukize ? Yesu yashubije ibibazo bibazaga mu mitima yabo, aravuga ati, « Ariko rero 

bibaye bityo, ibyanditswe byasohora bite kandi ari ko bikwiriye kuba ? » « Mbese igikombe 
Data ampaye ne kukinyweraho ? » {UIB 472.6} 

Icyubahiro cy’abayobozi b’Abayuda nticyababujije kwifatanya n’icyo gitero mu guhiga 
Yesu. Gufata Yesu cyari igikorwa cy’ingenzi ku buryo kitagombaga guharirwa abantu 
baciye bugufi ; niyo mpamvu abatambyi n’abakuru bifatanije n’abapolisi barindaga 
urusengero hamwe n’igitero cy’abantu, maze bakurikira Yuda bajya i Getsemani. Mbega 
uburyo abo banyacyubahiro bifatanije n’itsinda ribi — itsinda rigizwe n’abantu basa 
n’abataye umutwe, bafite intwaro z’uburyo bwose, ndetse bameze nk’aho biruka inyuma 
y’inyamaswa y’inkazi! {UIB 472.1} 

Kristo yarahindukiye, ahanga amaso abatambyi n’abakuru. Amagambo yavuze ntibari 
kuzigera bayibagirwa mu kubaho kwabo kose. Yari amagambo ameze nk’imyambi ityaye 
y’Isumbabyose. Yesu mu cyubahiro cye yarababwiye ati, « Munteye nk’abateye 
umwambuzi, mufite inkota n’inshyimbo. Nahoranaga namwe mu rusengero iminsi yose, ko 
mutarambuye amaboko ngo mumfate ? Ariko noneho iki ni igihe cyanyu n’icyubutware 
bw’umwijima. » {UIB 472.2} 

Abigishwa bagize ubwoba bwinshi ubwo babonaga Umwami wabo yemera gufatwa no 
guhambirwa amaboko. Baguye mu kantu babonye yemeye ko bakozwa isoni ndetse na we 
agakorwa n’isoni. Ntabwo basobanukiwe n’iyo myitwarire ye, maze baramugaya kuko 
yemeye kwishyira mu maboko y’abaje kumufata. Bafite ubwoba n’igihunga, Petero 



yahisemo ko bahunga. Bose bemeye igitekerezo cya Petero, « Nuko abigishwa bose 
baramuhana, barahunga. » Ariko Kristo yari yarababwiye mbere iby’uko kumuhana. 
Yaravuze ati, “Dore igihe kirenda gusohora ndetse kirasohoye, ubwo muri butatane umuntu 
wese ukwe, mukansiga jyenyine. Ariko sindi jyenyine, kuko Data ari kumwe nanjye.” 
Yohana 16:32 {UIB 472.3} 



IGICE CYA 75 - IMBERE YA ANA NO MU RUKIKO KWA KAYAFA 


(Iki gice gishingiye muri Matayo 26:57-75; 27:1; Mariko 14:53-72; 15:1; Luka 22:54-71; 

na Yohana 18:13-27) 

Bafashe Yesu, bagenda bamushushubikanya, banyura ku kagezi ka Kidironi, no mu mirima 
y’ibiti by’imyelayo, banyura mu mihanda ituje yo mu murwa igihe abantu bari basinziriye. 
Byari birenze amasaha ya saa sita z’ijoro, urusaku rw’amajwi y’abari mu gitero gishagaye 
Yesu yumvikanaga cyane muri icyo kirere gituje. Umukiza yari aboshywe kandi arinzwe 
cyane, ku buryo yatambukaga afite uburibwe bwinshi. Ariko abamufashe baramwihutanaga 
bamujyana kwa Ana wahoze ari umutambyi mukuru. {UIB 473.1} 

Ana yari umukuru w’umuryango wari ku butambyi, kandi kubera imyaka ye y’ubukuru yari 
azwi n’abantu bose ndetse bamufataga nk’umutambyi mukuru. Bamugishaga inama kandi 
ibyo yababwiraga babifataga nk’ibikomotse ku Mana. Yifuzaga rero kubanza kubona Yesu 
wari imfungwa y’ubutegetsi bwa gitambyi. Byari ngombwa ko ahaba mu gihe babaza 
imfungwa, kugira ngo Kayafa utari umaze igihe kinini ku butambyi atavaho yibagirwa 
kurwanirira impamvu bumvaga ko ari ingenzi kuri bo. Bifuzaga ko Ana abafasha akoresheje 
amayeri, uburyarya n’ubwenge yari afite; kugira ngo uko byamera kose Kristo atsindwe 
n’urubanza. {UIB 473.2} 

Kristo yagombaga gucirwa urubanza ari mu rukiko rukuru rw’Abayuda; ariko mbere yaho 
yageze imbere ya Ana maze amuhata ibibazo. Hakurikijwe amategeko y’Abaroma, Urukiko 
Rukuru rw’Abayuda ntirwashoboraga guhanisha igihano cy’urupfu. Icyo bashoboraga 
gukora ni ukubaza imfungwa, bagaca urubanza, ariko umwanzuro ukemezwa n’ubutegetsi 
bw’Abaroma. Byari ngombwa rero ko bashakira Kristo ibirego Abaroma bazabona ko 
bikwiriye kumwicisha. Ndetse bagombaga gushaka ikirego no mu maso y’Abayuda 
gikwiriye kumwicisha. Nyamara hari bamwe mu batambyi n’abakuru banyuzwe n’inyigisho 
za Kristo, ariko bagatinya kumwemera kugira ngo badacibwa mu idini ry’Abayuda. 
Abatambyi bari bataribagirwa ikibazo Nikodemu yabajije ati, “Mbese amategeko yacu acira 
umuntu urubanza, batabanje kumwumva no kumenya ibyo yakoze?” Yohana 7:51. Mu 
mwanya wari ushize icyo kibazo cyari cyagabanije inteko mo kabiri, ndetse kidindiza 
imigambi yabo. Yosefu wo muri Arimataya hamwe na Nikodemu ntibongeye gutumirwa 
mu nama, ariko hari n’abandi bumvaga hakoreshwa ubutabera. Abatambyi bifuje ko urwo 
rubanza rwacibwa ku buryo abagize Urukiko Rukuru rw’Abayuda batiremamo ibice, 
ahubwo bakagereka icyaha kuri Kristo. Hari ibirego bibiri abatambyi bifuzaga gushyira 
imbere. Baramutse bashoboye guhamya ko Kristo yatukaga Imana, byari korohera Abayuda 
kumucira urwo gupfa. Baramutse kandi bagaragaje ko agandisha abaturage, byari gutuma 
Abaroma na bo bamucira urwo gupfa. Icyo kirego cya kabiri Ana yagerageje kukizana mu 



rubanza. Yabajije Yesu ibyerekeye abigishwa be hamwe n’inyigisho ze, yiringiye ko Yesu 
ari bumuhe igisubizo cyatuma abona ibyo aheraho amushinja. Yamubajije yifuza ko yamuha 
igisubizo kigaragaza neza ko ashaka abayoboke rwihishwa, agamije gushyiraho ubwami 
bwe. Iyo ibyo abigeraho, abatambyi bari kumushyikiriza Abaroma bavuga ko ahungabanya 
umutekano kandi ko ahamagarira abantu kwigomeka. {UIB 473.3} 

Kristo yarondoraga imigambi y’abatambyi nk’usoma igitabo kibumbuye. Yabaye 
nk’urondora mu mutima w’uwamuhataga ibibazo, maze abahakanira ko atatoranije 
abayoboke be mu ibanga, ko atagerageje guhisha imigambi ye ndetse ko nta sano yo mu 
rwihisho imuhuza n’abigishwa be. Yagaragaje ko imigambi ye ndetse n’inyigisho ze 
byavugirwaga ahagaragara. Yarabasubije ati, “Nigishaga ab’isi neruye, iteka nigishirizaga 
mu masinagogi no mu rusengero aho Abayuda bose bateranira, nta cyo navuze rwihishwa.” 
{UIB 474.1} 

Umukiza yagaragaje itandukaniro riri hagati y’imikorere ye n’uburyo abamuregaga 
bakoreshaga. Bamaze amezi atari make bamuhiga, bakora uko bashoboye kose ngo 
bamugushe mu mutego maze bamugeze imbere y’urukiko, aho bashoboraga kumushinja 
ibyo batari gushobora gukora banyuze mu kuri. Byari igihe rero cyo gusohoza umugambi 
wabo. Imikorere yabo yo kumufata nijoro, kumukubita no kumushinyagurira mbere yo 
kumucira urubanza, yari itandukanye n’imikorere ya Yesu. Ibikorwa byabo byari 
binyuranye cyane n’amategeko. Amategeko bishyiriyeho yavugagako umuntu wese afatwa 
nk’umwere igihe cyose atarahamwa n’icyaha. Kubera ayo mategeko bishyiriyeho, 
abatambyi bahamwaga n’amakosa. {UIB 474.2} 

Yesu yasubije uwamubazaga ati, “Urambariza iki?”Ariko se ubundi abatambyi n’abakum 
ntiboherezaga iteka abantu bo gutata ibikorwa bye byose, kandi ntibatangaga raporo 
y’amagambo yose yavugaga? Mbese ubundi abo bantu ntibahoraga mu materaniro, maze 
bagashyira abatambyi amakum yerekeranye n’ibikorwa ndetse n’amagambo ye yose? Ni 
cyo cyatumye Yesu asubiza ati, “Abumvaga ba ari bo ubaza ibyo nababwiye, nibo bazi ibyo 
navuze.” {UIB 474.3} 

Ana yaratuje kubera umwanzuro w’icyo gisubizo. Yatinye ko Kristo yagira icyo avuga ku 
mikorere ye yifuzaga ko itamenyekana, maze ntiyongera kugira icyo abaza Yesu muri ako 
kanya. Umwe mu basirikare, yuzuwe n’uburakari abonye ko shebuja Ana abuze icyo 
amubaza, akubita Yesu umshyi agira ati, “Uku ni ko usubiza umutambyi mukum?” {UIB 
474.4} 

Yesu amubwira atuje ati, “Niba mvuze ikibi kimpamye. Ariko niba ari neza umpoye iki?” 
Yesu ntiyigeze akoresha amagambo akarishye yo kwihimura. Igisubizo cye gituje 



cyakomokaga mu mutima utarangwamo icyaha, wihangana kandi wuje ineza, ku buryo 
atashoboraga kurakazwa n’amagambo y’abamushotoraga. (UIB 474.5} 

Kristo yarashinyaguriwe cyane, arakubitwa ndetse aranatukwa. Yatotejwe kandi agirirwa 
nabi n’abo yiremeye, ndetse abo yaje kubera igitambo gisumba ibindi byose. Yarababajwe 
cyane ku rugero ruhanitse, nk’uko kwanga icyaha kwe no gukiranuka kwe byari ku rugero 
ruhanitse. Kuburanywa n’abantu bakoraga nk’abadayimoni kuri we byari igitambo 
gikomeye. Kuba yari azengurutswe n’abantu bakoreshwaga na Satani byari bimuremereye 
cyane. Kandi yari azi neza ko mu kanya nk’ako guhumbya, yashoboraga gukoresha 
ububasha bwe mvajuru, agahindura abamushinyaguriraga umukungugu. Ibyo byatumye 
kugeragezwa kwe bikomeza kumuremerera. {UIB 474.6} 

Abayuda bibwiraga ko Mesiya azigaragaza mu cyubahiro kigaragarira amaso y’abantu. 
Biyumvishaga ko Mesiya, akwiriye gukoresha imbaraga zidasanzwe maze mu kanya gato 
agahindura intekerezo z’abantu, akabahatira kwemera icyubahiro cye ndengakamere. 
Bibwiraga ko azihesha icyubahiro cye hano ku isi, maze bikabafasha kugera ku byo 
bifuzaga. Igihe rero Kristo yashinyagurirwaga ndetse agasuzugurwa, yatekereje kuba 
yagaragaza kamere ye y’ubumana. Yashoboraga gukoresha ijambo rimwe cyangwa se 
akabahanga amaso, maze bagahita bemera kandi bahamya ko ari Umwami w’abami, 
Umutware usumba abatware ndetse n’abatambyi. Ariko yari inshingano ye ikomeye yo 
gukomeza umwanya yihitiyemo wo kuba mu mubiri wa kimuntu. {UIB 474.7} 

Abamarayika bo mu ijuru bitegereje buri gikorwa cyose cyari kigamije kugirira nabi 
Umutware wabo bakunda. Bifuzaga cyane gutabara Kristo. Iyo babitegetswe n’Imana, 
abamarayika bagira ubushobozi butagereranywa. Igihe kimwe, ubwo bubahirizaga itegeko 
rya Kristo, batikije ingabo z’abasiriya maze mu ijoro rimwe bica abantu ibihumbi ijana na 
mirongo inani na bitanu. Nimurebe uburyo byari byoroheye abamarayika, mu gihe barebaga 
igikorwa giteye isoni cyo gushinyagurira Kristo, kugaragaza kutishima kwabo batikiza abo 
banzi b’Imana! Ariko ntibigeze bahabwa itegeko ryo kubikora. Kandi wa wundi 
washoboraga kumaraho abanzi be mu kanya gato yihanganiye ibikorwa byabo by’urugomo 
rukabije. Kubera urukundo yakundaga Se, kandi n’isezerano rikomeye yari afitanye na Se, 
isezerano ryakozwe isi ikiremwa kugira ngo azishyireho ibyaha by’abatuye isi, Kristo 
yihanganiye agashinyaguro yagiriwe n’abo yaje gukiza. Wari umugabane w’umurimo yaje 
gukora, ubwo mu kamero ke ka muntu yihanganiye ibibi abantu bamugiriye byose. 
Ibyiringiro by’ikiremwamuntu byashoboye kuboneka kubera ko Kristo yicishije bugufi 
akemera guhura n’ibibi byose byakomokaga mu biganza ndetse n’imitima y’abantu. {UIB 
475.1} 



Kristo nta na kimwe yavuze cyari gutuma abamurega babona icyo bamushinja; nyamara 
baramuboshye, bashaka kwerekana ko yatsinzwe n’urubanza. Nyamara, kugira ngo 
biyerurutse, bagombaga gushaka igikorwa gisa n’ubutabera. Byari ngombwa ko bagaragaza 
ko baciye urubanza mu buryo bugenwa n’amategeko. Niyo mpamvu ubutegetsi bwagerageje 
kwihutisha iki gikorwa. Bari bazi ko abantu benshi bemeraga Yesu, maze batinya ko inkuru 
nimara gukwira hose, bazagerageza kuza kumuvana mu maboko yabo. Kandi babonaga ko 
baramutse batagize vuba ngo bace urwo rubanza ndetse ngo banamubambe, byashoboraga 
kuzigizwa imbere ho ikindi cyumweru kubera iminsi mikuru ya Pasika. Ibi rero byari 
gutuma imigambi yabo idindira. Kugira ngo babone uko bacira Yesu urubanza rwo gupfa, 
bifashishije cyane urusaku rw’igitero cyari gishagaye Yesu, kandi icyo gitero cyari kigizwe 
ahanini n’agatsiko k’abatuye i Yerusalemu. Iyo haza kubaho gukerererwa ikindi cyumweru 
kimwe, ubushyuhe bwari kugabanuka mu bantu, kandi bari gushobora gufata ikindi 
cyemezo gishya. Abantu benshi bari gutangira kujya ku ruhande rwa Yesu; benshi bari 
kuzana ubuhamya bumugira umwere, ndetse abenshi bari kuzashyira ahagaragara ibikorwa 
bye by’agatangaza. Ibi byose byari kuzatuma abantu bivumburira abagize Urukiko Rukuru 
rw’Abayuda. Bari kugeraho bakanenga imikorere y’ubutabera bwabo, hanyuma amaherezo 
Yesu akarekurwa, maze agakomeza gusingizwa na bose. Ibi nibyo byatumye abatambyi 
n’abakuru baharanira ko Yesu atsindwa n’urubanza maze agashyirwa mu maboko 
y’Abaroma, mbere yuko umugambi wabo mubi umenyekana. {UIB 475.2} 

Ariko mbere ya byose, bagombaga kubanza gushakisha ikirego. Bari bataragira icyo babona. 
Ana yategetse ko Yesu ajyanwa kwa Kayafa. Kayafa yari uwo mu Basadukayo, kandi 
abenshi muri bo bari abanzi bakomeye ba Yesu. Kayafa, wari ufite imyitwarire idahamye, 
na we yari afite umutima utagira impuhwe, kandi arangwa no guhubuka nka Ana. Bizeraga 
ko azakora ibishoboka byose ngo agirire nabi Yesu. Byari bigeze mu gicuku kandi hijimye 
cyane; maze abagize igitero batwaye imuri hamwe n’amatara, bashorera imfungwa yabo 
bakomeza kugenda berekeza mu rugo rw’umutambyi mukuru. Icyo gihe abagize Urukiko 
Rukuru barateranye, maze Kayafa na Ana bongera guhata ibibazo Yesu, ariko ntibagira icyo 
bageraho. {UIB 475.3} 

Abagize urukiko ubwo bari bamaze guteranira mu cyumba cyo guca imanza, Kayafa yicaye 
imbere ku ntebe y’umucamanza mukuru. Iburyo bwe n’ibumoso hari hicaye abandi 
bacamanza, cyane cyane abashishikajwe n’urwo rubanza. Abasirikare b’Abaroma bari 
bahagaze iruhande rw’intebe y’icyubahiro Kayafa yari yicayeho. Ahaciye bugufi imbere 
y’iyo ntebe niho Yesu yari ahagaze. Abateraniye aho bose ni we bari bahanze amaso. Kandi 
bose bari bashishikajwe n’urwo rubanza. Muri abo bantu bose, Yesu wenyine ni we wari 
utuje kandi acecetse. Ahari hamuzengurutse hose habonekaga nk’ahagengwa n’umwuka 
w’Imana. {UIB 476.1} 



Kayafa yafataga Yesu nk’umwanzi we. Umutambyi mukuru yari yaratewe ishyari cyane no 
kubona abantu bafite inyota yo kumva Umukiza ndetse bigaragara ko biteguye kwemera 
inyigisho ze. Ariko noneho ubwo Kayafa yitegerezaga iyo mfungwa ye, yumvise muri we 
anejejwe n’imyitwarire ndetse n’icyubahiro Yesu yari afite. Yumvise yemejwe ko uwo 
muntu ari uwo mu muryango w’Imana. Ariko hashize akanya yakerensheje icyo gitekerezo 
cyari muri we. Muri ako kanya, ijwi rye ryo gushinyagura ndetse ryuzuye ubwirasi 
ryarumvikanye, ubwo yabwiraga Yesu gukora bimwe mu bitangaza bye aho imbere yabo. 
Nyamara ayo magambo ye yageraga kuri Yesu agasa n’aho atayumvise. Abateraniye aho 
bagereranije imyitwarire yuzuye ubuhubutsi ndetse n’uburyarya ya Ana na Kayafa 
n’imyitwarire ya Yesu irangwa n’ituze ndetse n’icyubahiro cyinshi. Yemwe no mu bicaye 
aho bari bafitiye urwango Yesu batangiye kwibaza bati, Mbese uyu muntu ugaragaza 
gukoreshwa n’Imana koko azacirwa urubanza rwo kwicwa nk’aho ari ruharwa? (UIB 
476.2} 

Kayafa, abonye uburyo intekerezo z’abantu zendaga kubogamira ku ruhande rwa Yesu, 
yagerageje kwihutisha urwo rubanza. Ariko abanzi ba Yesu basaga n’abashobewe. Bifuzaga 
kumucira urwo gupfa, nyamara ntibabonaga uburyo bikwiriye gukorwa. Abagize Urukiko 
Rukuru biciyemo ibice bibiri, bamwe ku ruhande rw’Abafarisayo abandi ku ruhande 
rw’Abasadukayo. Bagize ukutumvikana gukabije; ndetse hari n’ingingo zimwe batinye 
kujyaho impaka kuko batinyaga kugira intonganya zihambaye. Yesu iyo aza kuvuga 
amagambo make, yashoboraga gukongeza kutumvikana kwari hagati yabo, maze 
bakibagirwa uburakari bari bamufitiye. Kayafa ibyo yarabibonye, maze yanga kurema 
amacakubiri. Hari abahamya batari bake bashoboraga kwemeza ko Kristo yasebeje 
abatambyi n’abakuru, avuga ko ari indyarya n’abicanyi. Ariko nticyari igihe cyiza cyo 
kuzana icyo kirego. Abasadukayo batajyaga imbizi n’Abafarisayo, na bo bari barakoresheje 
amagambo ameze atyo. Ubuhamya rero nk’ubwo ntacyo bwari kuba bubwiye Abaroma, 
kuko na bo bari bamaze kurambirwa imyifatire y’Abafarisayo. Hari ubuhamya buhagije ko 
Yesu yirengagije imihango ya Kiyuda, ndetse ko yakerensheje ibikorwa bigendanye 
n’imihango yabo; icyakora Abafarisayo n’Abasadukayo na bo ubwabo ntibumvikana ku 
bijyanye n’iyo mihango. Ubwo buhamya nabwo rero ntacyo bwari kuba bubwiye Abaroma. 
Abanzi ba Yesu batinye kumurega ibyerekeranye no kwica Isabato, kuko babonaga abantu 
baramutse babisesenguye bazasobanukirwa n’ubwiza bw’imirimo ye. Kuko iyo ibikorwa 
bye byo gukiza biza gushyirwa ahagaragara, imigambi mibi y’abatambyi yari kuburiramo. 
{UIB 476.3} 

Abahamya b’ibinyoma baraguriwe kugira ngo bashinje Yesu ko yateye abantu kwigomeka 
ndetse ko yashakaga kwimika ubwami bwe. Ariko n’ubwo buhamya bwabo ntibwari 



busobanutse kandi bwari buhabanye. Uwari kubyitondera yari kubona ko ibirego byabo ari 
ibihimbano. {UIB 477.1} 

Yesu agitangira umurimo we yaravuze ati, “Nimusenye uru rusengero, nanjye nzarwubaka 
mu minsi itatu. » Mu rurimi rwa gihanuzi, yababwiraga iby’urupfu rwe ndetse no kuzuka 
kwe. “Urusengero yavugaga ni umubiri we.” Yohana 2:19, 21. Nyamara amagambo ya 
Yesu, Abayuda bibwiye ko ashaka kuvuga urusengero rwari i Yerusalemu. Mu byo Kristo 
yari yaravuze byose, iki nicyo babonye cyo kumushinja. Mu gukoresha aya magambo 
bayagoretse, byabateye ibyiringiro byo guhamya Yesu icyaha. Abaroma bari baratangiye 
kongera kubaka urusengero no kurutaka, kandi ibi byabateraga ishema; ku buryo uwari 
kurusebya wese batari kumwihanganira. Iki rero ni cyo Abaroma, Abayuda, Abafarisayo 
ndetse n’Abasadukayo bahuriragaho; kuko bose bubahaga cyane urusengero. Kuri iki kirego 
bashatse abatangabuhamya babiri kandi ubuhamya bwabo ntibwavuguruzanyaga nk’uko 
ubwatanzwe mbere bwari bumeze. Umwe muri bo, wari wahawe ruswa ngo ashinje Yesu, 
yaravuze ati, “Uyu yagize ngo yabasha gusenya urusengero rw’Imana, akarwubaka mu 
minsi itatu.” Muri ubwo buryo rero bagoretse amagambo ya Kristo. Iyo baza kuyasubiramo 
neza nk’uko yayavuze, ntibari gushobora kwemeza Urukiko Rukuru kumucira urwo gupfa. 
Iyo Yesu aza kuba umuntu usanzwe, nk’uko Abayuda babivugaga, amagambo ye yari 
kugaragara nk’adashyize mu gaciro, amagambo yo kwirarira, ariko ntiyari gufatwa nk’aho 
ari ayo kwigereranya n’Imana. Ndetse n’ubwo amagambo ye yagoretswe n’abagabo 
b’ibinyoma, nta cyabonekaga muri ayo magambo cyajyaga gutuma Abaroma bamucira 
urubanzarwo gupfa. {UIB 477.2} 

Yesu yakurikiranye yihanganye ubwo buhamya bwavuguruzanyaga. Nta jambo na rimwe 
yavuze ryo kwirengera. Hanyuma abamuregaga bageze aho bishyira mu mitego, bata 
umutwe ndetse bafatwa n’uburakari bwinshi. Babonaga ko urwo rubanza rudatera imbere; 
kandi imigambi yabo yasaga n’iyananiranye. Kayafa yasaga n’uwataye umutwe. Hari 
hasigaye inzira imwe yo kugerageza; bagombaga guhata Kristo akicira urwo gupfa we ubwe. 
Umutambyi mukuru yahagurutse ku ntebe ye y’ubucamanza, mu maso he hijimye, ijwi rye 
n’imyifatire ye bigaragaza ko iyo aza kubishobora yari guhita agirira nabi iyo mfungwa yari 
imbere ye. Maze arasakuza ati, “Ntiwiregura na hato? Ntiwumvise ibyo aba bakureze?” 
{UIB 477.3} 

Yesu aricecekera. “Yararenganye ariko yicisha bugufi, ntiyabumbura akanwa ke amera 
nk’umwana w’intama bajyana kubaga, cyangwa nk’uko intama icecekera imbere 
y’abayikemura, ni ko atabumbuye akanwa ke.” Yesaya 53:7 {UIB 477.4} 



Hanyuma Kayafa, yazamuye ukuboko kwe kw’iburyo akwerekeza mu ijuru, aramurahiza 
ati, “Nkurahirije Imana ihoraho, tubwire niba ari wowe Kristo, Umwana w’Imana.” {UIB 
477.5} 

Yesu ntiyashoboraga guceceka abajijwe icyo kibazo. Hari igihe cyo guceceka n’igihe cyo 
kuvuga. Yari atarigera avuga kugeza ubwo yabajijwe imbonankubone. Yari azi neza ko 
gusubiza muri ako kanya byajyaga gutuma yicwa. Ariko nyamara iyo ndahiro yari ikozwe 
n’umuyobozi usumba abandi w’iryo shyanga, kandi yari ayikoze mu izina ry’Isumbabyose. 
Kristo ntabwo yari kubura kubaha amategeko y’igihugu. Byongeye kandi, isano ye na Se 
wo mu ijuru yari ishyizwe ku munzani. Yagombaga rero gushyira ahagaragara uwo ari we 
ndetse n’umurimo wamuzanye hano ku isi. Yesu yari yarabwiye abigishwa be ati, “Umuntu 
wese uzampamiriza imbere y’abantu, nanjye nzamuhamiriza imbere ya Data uri mu ijuru.” 
Matayo 10:32. Bityo rero yasubiye muri icyo cyigisho atanze urugero we ubwe. {UIB 
477.6} 

Buri muntu wese yateze amatwi, kandi amaso yose yari ahanze kuri we ubwo yasubizaga 
ati, “Urabyivugiye.” Mu maso he hasaga n’ahamurikiwe n’umucyo ukomoka mu ijuru, maze 
akomeza avuga ati, “Kandi ndababwira yuko hanyuma muzabona Umwana w’umuntu 
yicaye iburyo bw’ubushobozi bw’Imana, aje ku bicu byo mu ijuru.” {UIB 478.1} 

Hamaze akanya ubumana bwa Kristo burabagiranira mu bumuntu bwe. Umutambyi mukuru 
yafashwe n’ubwoba ubwo yari ahagaze imbere y’amaso asesengura y’Umukiza. Indoro ya 
Kristo yasaga n’aho isoma intekerezo ze zose kandi igurumanira mu mutima we. Kandi mu 
buzima bwe bwose hanyuma y’ibyo ntiyigeze yibagirwa amaso yamurebaga y’Umwana 
w’Imana warenganywaga. {UIB 478.2} 

Yesu yaravuze ati, “Kandi ndababwira yuko hanyuma muzabona Umwana w’umuntu yicaye 
iburyo bw’ubushobozi bw’Imana, aje ku bicu byo mu ijuru.” Muri ayo magambo, Kristo 
yagaragaje ibihabanye cyane n’ibyariho bikorwa ako kanya. Kristo, Umwami w’ubugingo 
n’icyubahiro, azaba yicaye iburyo bw’Imana. Azaba umucamanza w’abatuye isi bose, kandi 
umwanzuro azafata nta n’umwe uzashobora kujurira. Ibihishwe byose bizerekanirwa imbere 
y’Imana, kandi umuntu wese azacirwa urubanza ruhwanye n’ibyo yakoze. {UIB 478.3} 

Amagambo ya Kristo yatangaje cyane umutambyi mukuru. Igitekerezo cy’uko hazaba 
umuzuko w’abapfuye, igihe bose bazahagarara mu rubanza imbere y’Imana, kugira ngo 
bahemberwe imirimo bakoze, ni igitekerezo cyateye ubwoba cyane Kayafa. Ntiyifuzaga 
kumva ko mu bihe bizaza na we azacirwa urubanza rushingiye ku mirimo ye. Mu ntekerezo 
ze hanyuze igisa n’amashusho agaragaza uko bizaba bimeze mu rubanza ruheruka. Yabonye 
ibihe biteye ubwoba ubwo ibituro bizakinguka, abapfuye bakazuka, kandi amabanga 
yibwiye ko atazamenyekana akajya ahagaragara. Yumvaga asa n’uhagaze imbere 



y’Umucamanza Uhoraho, kandi amaso ye atagira icyo ahishwa yasomaga ibiri mu mutima 
we, kandi amabanga ajyana n’abapfuye yari yashyizwe ahagaragara. {UIB 478.4} 

Intekerezo z’uwo mutambyi mukuru zavuye mu byo yasaga n’aho yerekwa. Amagambo ya 
Kristo yaramushegeshe kuko yari Umusadukayo. Kayafa ntiyemeraga na gato ibyerekeye 
umuzuko, urubanza, ndetse n’ubuzima bw’ahazaza. Yuzuwe n’uburakari bwa Satani. 
Yibajije impamvu, imfungwa iri imbere ye, ishobora kumukubitisha amagambo 
y’imyumvire idasobanutse. Yashishimuye imyenda ye, kugira ngo agaragarize abantu 
uburakari, maze asaba ko batakomeza urubanza, ko ahubwo bakwiriye kubamba Yesu kuko 
yigereranije. Yaravuze ati, “Turacyashakira iki abagabo? Dore noneho mwiyumviye 
kwigereranya kwe. Muratekereza iki?” Maze bose bamucira urwo gupfa. {UIB 478.5} 

Uburakari bumvanze no kumva yemejwe n’amagambo ya Yesu, byateye Kayafa gukora 
ibyo yakoze. Yarirakariye kuko yumvaga yemeye amagambo ya Kristo, maze aho kugira 
ngo yiyegurire ukuri maze yemere ko Kristo ari Mesiya, ahubwo yashishimuye imyambaro 
ye y’ubutambyi agaragaza ubuhakanyi bwe bukomeye. Iki gikorwa cye cyari gifite 
ubusobanuro bukomeye. Nyamara Kayafa ntiyarasobanukiwe n’ubwo busobanuro. Iki 
gikorwa cyakozwe kugira ngo yigarurire imitima y’abacamanza, maze bacire Kristo urwo 
gupfa, nyamara Kayafa nawe yari yiciriye urwo gupfa. Hakurikijwe amategeko y’Imana, 
yari yivanye ku murimo w’ubutambyi. Yari yikatiye urubanza rwo gupfa. {UIB 478.6} 

Umutambyi mukuru ntiyari yemerewe gushishimura imyambaro ye. Hakurikijwe 
amategeko y’Abalewi, byari bibujijwe kandi byahanishwaga igihano cy’urupfu. Nta na 
rimwe umutambyi mukuru yari yemerewe gushishimura imyambaro ye. Mu bisanzwe wari 
umuhango w’Abayuda gushishimura imyambaro yabo iyo bapfushaga inshuti magara, ariko 
abatambyi bakuru ntibari bemerewe gukurikiza uwo muhango. Itegeko rihamye ryari 
ryaratanzwe na Kristo, ariha Mose ku byerekeranye n’uwo muhango. Abalewi 10:6 {UIB 
479.1} 

Ibyo abatambyi bambaraga byagombaga kuba byuzuye kandi nta nenge bifite. Iyo 
myambaro myiza y’abatambyi yashushanyaga imico ya Yesu Kristo. Imana rero yategekaga 
ko imyambaro hamwe n’imyitwarire ndetse n’amagambo byabo biba bitunganye rwose. 
Imana irera, kandi icyubahiro cyayo no gutungana kwayo bikwiriye kugaragazwa mu 
mirimo dukorera Imana hano ku isi. Umurimo wera ukorerwa mu ijuru wagombaga 
gushushanywa n’ibikorwa bitunganye hano ku isi. Umuntu ashobora gushishimura umutima 
we agaragaza kumvira no kwicisha bugufi. Ibyo Imana irabyemera. Ariko gushishimura 
imyambaro y’ubutambyi ntibyemewe, kuko bishushanya mu buryo bugoretse ibikorerwa 
mu ijuru. Umutambyi mukuru wahangaraga kujya mu murimo w’ubutambyi ndetse akajya 
mu buturo bwera afite umwambaro ushishimuye, yafatwaga nk’uwamaze kwitandukanya 



n’Imana. Mu gushishimura imyambaro ye, yabaga yivanye ku murimo wo guhagarira 
Imana. Imana ntiyabaga icyimwemera nk’umutambyi uyihagarariye. Iki gikorwa, nk’uko 
cyagaragajwe na Kayafa, cyerekanaga neza uburakari no kudatungana bya muntu. {UIB 
479.2} 

Ubwo yashishimuraga imyambaro ye, Kayafa yahinyuye amategeko y’Imana, maze 
akurikiza imigenzo y’abantu. Itegeko ryari ryarashyizweho n’abantu ryavugaga ko mu gihe 
habayeho gutuka Imana, umutambyi yashoboraga gushishimura imyambaro ye agaragaza 
ubwoba atewe n’icyaha, maze ntazigere abarwaho igicumuro. Muri ubwo buryo amategeko 
y’Imana yarahinyuwe maze himikwa amategeko y’abantu. {UIB 479.3} 

Igikorwa cyose umutambyi mukuru yakoraga abantu bagihangaga amaso; kandi Kayafa 
yatekereje icyo gikorwa kugira ngo agaragaze ko ari intungane. Nyamara muri icyo gikorwa 
cye, aho yari agendereye gushinja Kristo, yasuzuguye Uwo Imana ubwayo yivugiye iti, 
“Kuko izina ryanjye riri muri We.” Kuva 23:21. Usesenguye neza, usanga Kayafa ari we 
watutse Imana. Kayafa yashinjwaga n’Imana, ariko arihandagaza ashinja Kristo icyaha cyo 
gutukalmana. {UIB 479.4} 

Igihe Kayafa yashishimuraga imyambaro ye, byerekezaga ku mwanya ishyanga ry’Abayuda 
ryari kuzagira mu mibanire yabo n’Imana. Abantu bahoze ari ab’Imana bendaga kwigira 
kure yayo, kandi bari hafi guhinduka ubwoko butacyemerwa na Yehova. Ubwo Kristo 
yatakiraga ku musaraba ati, “Birarangiye” (Yohana 19:30), igihe umwenda ukingirije ahera 
mu rusengero watabukagamo kabiri, Imana iri ahirengeye yagaragaje ko Abayuda bimuye 
Uwo imihango yose yashushanyaga. Isiraheli yari yaritandukanije n’Imana. Birumvikana ko 
Kayafa yagombaga gushishimura imyenda ye y’ubutambyi, imyenda yagaragazaga ko 
ahagarariye Umutambyi Mukuru w’ijuru; kuko n’ubundi kuba umutambyi kuri we cyangwa 
ku bantu be nta gaciro byari bigifite. Birumvikana ko umutambyi mukuru yagombaga 
gushishimura imyambaro ye kubera ubwoba bwinshi yari afite kuri we no ku ishyanga rye. 
{UIB 479.5} 

Urukiko Rukuru rw’Abayuda rwaciriye Yesu urubanza rwo gupfa; nyamara amategeko 
yabo ntiyemeraga ko imfungwa iburanishwa nijoro. Nta cyemezo cy’urubanza cyagombaga 
gufatwa atari ku manywa kandi imbere y’inteko yuzuye y’abacamanza. Nyamara ibi byose 
byarirengagijwe, Umukiza acirwa urwo gupfa, kandi ashyirwa mu maboko y’ababi kandi 
bo ku rwego rwo hasi cyane kugira ngo bamushinyagurire. Mu rugo rw’umutambyi mukuru 
hari aho bacira imanza kandi hari hakoraniye abantu benshi harimo n’abasirikare 
b’Abaroma. Banyujije Yesu muri urwo rukiko bamujyana mu cyumba yafungiwemo, kandi 
abari bicaye aho bose bakomeje kumuseka bahereye ku magambo yavuze ko ari Umwana 
w’Imana, ko azicara iburyo bw’Imana kandi ko azaza mu bicu byo mu ijuru. Kandi igihe 



yari aho bamufungiye ategereje gucirwa urubanza, ntibigeze bamurinda abamushi- 
nyaguriraga. Abakuru n’abanditsi babonye uburyo yari afashwe nabi cyane ari mu rukiko, 
maze ibyo babyuririraho kugira ngo bakomeze bamwereke ububi bwa kamere yabo 
bakomoraga kuri Satani. Imico y’ijuru hamwe n’ubupfura bya Kristo byabateye uburakari 
bwinshi. Kwicisha bugufi kwe, kugira neza kwe ndetse no kwihangana, byabateye gusabwa 
n’urwango rukomoka kuri Satani. Birengagije ubutabera n’impuhwe. Bashinyaguriye 
Umwana w’Imana kandi bamugirira nabi birenze uko bigeze bagirira indi mfungwa. {UIB 
480.1} 

Ariko Yesu yari afite uburibwe bwinshi mu mutima we; uburibwe ataterwaga n’amaboko 
y’abanzi be. Mu gihe yari ariho ashungerwa n’abantu bari mu rubanza rwe kwa Kayafa, 
Kristo yihakanywe n’umwe mu bigishwa be. {UIB 480.2} 

Hanyuma yo gutererana Umwami wabo bari i Getsemani, abigishwa babiri bagerageje 
gukurikira Yesu, bagenda inyuma y’igitero cyari gishoreye Yesu. Abo bigishwa babiri ni 
Petero na Yohana. Abatambyi bari bazi ko Yohana ari umwigishwa w’ingenzi wa Yesu, 
maze bamwemerera kwinjira kwa Kayafa, bibwira ko nakomeza kubona uburyo Umuyobozi 
we yashinyagurirwaga, ari bwivanemo igitekerezo ko uwo ashobora kuba ari Umwana 
w’Imana. Yohana rero yavuganiye Petero, hanyuma na we bamwemerera kwinjira. {UIB 
480.3} 

Aho mu rukiko bari bacanye umuriro; kuko hari hakonje cyane ubwo umuseke wendaga 
gutambika. Petero yagiye iruhande rw’abantu bari bicaye iruhande rw’umuriro, ariko 
ntiyifuzaga ko bamenya ko ari umwigisha wa Yesu. Yivanze na bo yibwira ko bari 
butekereze ko ari mu gico cy’abafashe Yesu, bakamuherekeza mu rukiko. {UIB 480.4} 

Ariko ubwo umucyo uturutse ku muriro wamurikaga mu maso ha Petero, umugore wari aho 
ku muryango yaramwitegereje. Yari yamubonye yinjirana na Yohana, yabonye yahonze mu 
maso, maze akeka ko ari umwe mu bigishwa ba Yesu. Yari umwe mu baja ba Kayafa, bityo 
rero yifuzaga kumenya Petero uwo yari we. Yabwiye Petero ati, “Mbese aho nawe nturi uwo 
mu bigishwa b’uriya muntu?” Petero yagize ubwoba , maze ata umutwe. Abari aho bose 
bamuhanze amaso. Petero yabaye nk’utamwumvise, ariko uwo muja aramukurikirana, 
ndetse abwira abari bateraniye aho ko uwo muntu yari kumwe na Yesu. Petero yumvise 
agomba kugira icyo asubiza, maze avuga arakaye cyane ati, “Mugore, simuzi.” Icyo gihe 
yari amwihakanye incuro ya mbere, maze inkoko ihita ibika. Mbega Petero, mu kanya gato 
ngo araterwa ikimwaro n’Umwami we! Maze akihakana Umwami we! {UIB 480.5} 

Yohana we, ubwo yinjiraga mu cyumba baciragamo imanza, ntiyigeze agerageza guhisha 
ko ari umuyoboke wa Yesu. Ntabwo yigeze yivanga n’abagizi ba nabi bashinyaguriraga 
Umwami we. Ntacyo yigeze abazwa, kuko atigeze yiyoberanya, ngo bitume bagira icyo 



bamukeka. Yitaruye abari bagize igitero, ariko akomeza kuba hafi ya Yesu ku buryo 
bushobotse. Yashoboraga kumva kandi akitegereza ibyaberaga aho baburanishaga Umwami 
we. {UIB 481.1} 

Petero we ntiyigeze yifuza ko yamenyekana uwo ari we. Kwiyoberanya kwe kwamuteye 
kujya ku ruhande rw’umwanzi, maze bituma agwa mu gishuko. Ahari iyo aza 
guhamagarirwa kurwanira Umwami we, yari guhagarara nk’umusirikare ushikamye; ariko 
ubwo bamutungaga urutoki bamuhinyura, yagaragaje ko ari ikigwari. Hari benshi baguma 
ku rugamba rukaze kubera Umwami wabo, ariko bagera aho bagahakana kwizera kwabo 
babitewe no gutinya gusekwa cyangwa guhinyurwa. Bifatanya n’abo badakwiriye 
kwifatanya nabo, maze bigatuma bisanga mu bishuko. Bihamagarira umwanzi kugira ngo 
abashuke, maze bikabatera kuvuga no gukora ibyo batari gushobora gutinyuka mu bihe 
byabo bya mbere. Umwigishwa wa Kristo muri ibi bihe byacu ugerageza guhisha kwizera 
kwe kubera gutinya gusekwa, na we aba yihakanye Umwami we nk’uko Petero yabigenje 
muri rwa rukiko. {UIB 481.2} 

Petero ntiyagaragaje ko ashishikajwe no gukurikira urubanza rw’Umwami we, ariko 
umutima we wuzuye agahinda ubwo yabonaga uko bamushinyagurira akumva n’ibitutsi 
bamutukaga. Ikindi kandi, yaratangaye kandi ababazwa cyane no kubona Yesu yemera 
gucishwa bugufi hamwe n’abigishwa be, ubwo yemeraga gushinyagurirwa. Kugira ngo 
ahishe intekerezo ze, Petero yagerageje kwifatanya n’abashinyaguriraga Yesu mu 
myitwarire yabo mibi. Icyakora yagaragaraga nk’udahamye hamwe. Yariyoberanyaga, 
ndetse n’ubwo yashakaga kugaragaza ko bitamureba ntiyashoboraga guhisha mu maso 
hababajwe n’ibibi byakorerwaga Umwami we. {UIB 481.3} 

Bongeye kumwitegereza ubwa kabiri, na none bongera kumuhamya ko ari umuyoboke wa 
Yesu. Icyo gihe yararahiye ati, “Uwo muntu simuzi.” Petero yongeye guhabwa andi 
mahirwe. Hashize umwanya nk’isaha imwe, umwe mu bagaragu b’umutambyi mukuru, 
mwene wabo w’uwo Petero yaciye ugutwi aramubaza ati, “Harya sinakubonye uri kumwe 
na we muri ka gashyamba?” Ni ukuri nawe uri umwe muri bo: kuko uri umunyegalilaya, 
ndetse n’imvugo yawe irakumenyekanishije.” Petero abyumvise atangira kwivuma. 
Abigishwa ba Yesu bari bazwiho kugira imivugire itunganye, bityo rero kugira ngo abeshye 
abamukekaga kandi anihakane uwo ariwe, Petero byamusabye kwihakana Umwami we 
yivuma kandi arahira. Inkoko irongera irabika. Noneho Petero yumvise iyo nkoko, maze 
yibuka amagambo Yesu yamubwiye ngo: “Inkoko itarabika kabiri, wowe ubwawe uri 
bunyihakane gatatu.” Mariko 14:30 {UIB 481.4} 

Mu gihe amagambo mabi yo kurahira yari akiri ku minwa ya Petero, kandi no kubika 
kw’inkoko kucyumvikana mu matwi ye, Umukiza yavanye amaso ku bacamanza bari 



buzuwe n’uburakari, maze ahanga amaso uwo mwigishwa wari ugeze ahakomeye. Petero 
nawe yahujije amaso n’Umwami we. Yarebye mu maso ha Yesu hatuje amubonamo 
impuhwe n’agahinda, ariko nta burakari bwari mu maso he. (UIB 481.5} 

Mu maso ha Yesu hagaragazaga umubabaro, ananiwe kandi afite impuhwe no kubabarira 
maze ibyo bicumita mu mutima wa Petero bimeze nk’umwambi. Intekerezo ze 
zarakangutse. Yatangiye kwibuka ibyahise. Yibutse amagambo yavuze mu kanya kari 
gashize ko yiteguye kujyana n’Umwami we mu nzu y’imbohe ndetse no mu rupfu. Yibutse 
uburyo yagize agahinda muri cya cyumba cyo hejuru ubwo Umwami we yamubwiye ko ari 
bumwihakane gatatu muri iryo joro. Petero ako kanya yari amaze kuvuga ko atazi Yesu, 
nyamara yatewe agahinda kenshi no kubona ko Yesu we yari amuzi bihagije, ndetse ko 
yasomaga no mu mutima we, umutima wari uhishe ibibi nawe ubwe atari azi. {UIB 482.1} 

Hari byinshi yibutse mu mutima we. Yibutse impuhwe z’Umwami we, ineza no gutinda 
kurakara kwe, maze yibuka imbabazi no kwihangana yagaragarije abigishwa be nubwo bari 
mu makosa. Yibutse amagambo yamubwiye agira ati, “Simoni, Simoni, dore Satani 
yabasabye kugira ngo abagosore nk’amasaka, ariko weho ndakwingingiye ngo kwizera 
kwawe kudacogora.” Luka 22:31, 32. Yatewe ubwoba no kwibuka amakosa ye, kudashima 
no kurahira ibinyoma kwe. Petero yongeye kwitegereza Umwami we, abona ukuboko 
gukora ibibi kubanguriye gukubita Yesu mu maso. Ntiyashoboye kwihanganira kureba icyo 
gikorwa, maze afite agahinda kenshi, arirukanka ava aho mu rukiko. {UIB 482.2} 

Yihutiye kugenda wenyine muri icyo gihe cy’umwijima, atazi aho ajya kandi ntacyo 
yitayeho. Hanyuma yaje kwisanga mu murima wa Getsemani. Ibyari byabereye aho mu 
masaha make yari ashize byagarutse mu ntekerezo ze. Mu maso huzuye umubabaro 
h’Umwami we, igihe yabiraga icyuya cy’amaraso kandi afite uburibwe bwinshi, ibyo byose 
byagarutse mu ntekerezo ze. Yatewe ikimwaro no kwibuka ubwo Yesu yatakaga, asengana 
umubabaro mu gihe abagombaga kuba hafi ye no gufatanya nawe muri icyo gihe gikomeye 
bari basinziriye. Yibutse amagambo ye ubwo yababwiraga ati, “Mube maso, musenge 
mutajya mu moshya.” Matayo 26:41. Yari amaze kandi kubona ibyakorerwaga Yesu mu 
rukiko. Byaramuryaga mu mutima we kumenya ko yagize uruhare mu kongera umubabaro 
w’Umukiza we ubwo yashinyagurirwaga. Ageze ha handi Yesu yaganiriraga na Se wo mu 
ijuru amutura umubabaro we, Petero yubamye hasi, yumva yifuza gupfa. {UIB 482.3} 

Mu gihe Petero yahitagamo gusinzira kandi Yesu yababwiye kuba maso bagasenga, ubwo 
nibwo yateguraga inzira imuganisha ku gicumuro cye gikomeye. Abigishwa bose ubwo 
basinziraga muri iyo saha ikomeye, bagize igihombo gikomeye. Yesu yari azi neza ibihe 
bikomeye bendaga guhura nabyo. Yari azi ko Satani azakora uko ashoboye kugira ngo 
yigarurire intekerezo zabo, maze bitume bananirwa kwitegura ibigeragezo byari imbere 



yabo. Iyo niyo mpamvu yatumye ababurira. Iyo cya gihe bari i Getsemani bamara igihe bari 
maso kandi basenga, Petero ntiyari kuguma mu ntege nke ze. Ntiyari kwihakana Umwami 
we. Iyo abigishwa baza kuba maso hamwe na Kristo ubwo yari afite agahinda kenshi, bari 
gushobora kwitegura kubana nawe ubwo yababarizwaga ku musaraba. Bari gushobora 
gusobanukirwa ku rugero ruto impamvu yamuteraga kwihanganira umubabaro we. Bari 
gushobora kuzirikana amagambo yababwiye abasobanurira ibyo kubabazwa kwe, urupfu 
rwe ndetse no kuzuka kwe. Mu gihe gikomeye cyo kubabazwa kwe, abigishwa be bari 
gushobora kubona imirasire y’ibyiringiro maze ibyo bikabatera gukomeza kwizera. {UIB 
482.4} 

Bukimara gucya, abagize Urukiko Rukuru rw’Abayuda bongeye guterana, maze bongera 
kuzana Yesu mu cyumba cy’urukiko. Yari yamaze kwivugira ubwe ko ari Umwana 
w’Imana, ndetse bari buririye kuri ayo magambo ye kugira ngo bamushinje icyaha. Ariko 
ntibashoboraga kumucira urwo gupfa kubera ayo magambo, kuko abenshi batari bahari mu 
iburanishwa rya nijoro, bityo ntibashoboye kumva ayo magambo Yesu yavuze. Kandi bari 
bazi neza ko ubucamanza bw’Abaroma budashobora guca urubanza rwo gupfa bushingiye 
kuri ayo magambo. Ariko bibwiye yuko Yesu aramutse asubiye muri ayo magambo maze 
akumvwa na bose, byabafasha kugera ku mugambi wabo. Bibwiye ko kuba Yesu yaravuze 
ko ari Mesiya byabafasha kumuhimbira icyaha cy’ubugambanyi mu rwego rwa politiki. 
{UIB 482.5} 

Baramubajije bati, “Niba uri Kristo, tubwire.” Yesu aricecekera. Bakomeje kumuhata 
ibibazo. Yesu asubiza n’ijwi ry’akababaro ati, “Nubwo nababwira ntimwabyemera na hato, 
naho nabaza ntimwansubiza cyangwa se ngo mundekure.” Ariko kugira ngo batazagira 
urwitwazo rwose, yongeraho uyu muburo ati, “Ariko uhereye none, Umwana w’umuntu 
azabayicaye iburyo bw’ubushobozi bw’Imana.” {UIB 483.1} 

Bose bamubariza icyarimwe bati, “Noneho uri Umwana w’Imana?” Arabasubiza ati, 
“Murabyivugiye ndi we.” Barasakuza bati, “Turacyashakira iki abagabo, ko twumvise 
ubwacu abyivugiye ubwe?” {UIB 483.2} 

Bityo rero kuko Yesu yari aciriwe urwo gupfa ubwa gatatu n’abayobozi b’Abayuda, 
yagombaga kwicwa. Batekereje ko icyari gisigaye noneho ari uko Abaroma bakwiriye 
kwemeza iryo cibwa ry’urubanza, maze bakabashyikiriza Yesu ngo abambwe. {UIB 483.3} 

Noneho ku ncuro ya gatatu Yesu yongeye gutukwa no gushinyagurirwa, kurusha ndetse uko 
yari yamaze kubigirirwa n’igitero cya mbere. Uko gushinyagurirwa kwakorerwaga mu maso 
y’abatambyi n’abakuru kandi babishyigikiye. Ntabwo bari bagifite na mba intekerezo 
zirangwa n’impuhwe cyangwa ubumuntu. Niba amagambo yabo atari afite ireme ku buryo 
batashoboraga gupfukirana ijwi rya Kristo, bifashishije izindi ntwaro nk’izakoreshwaga mu 



gucecekesha abahakanaga inyigisho zabo. Izo ntwaro ni ukugira nabi, kubabaza ndetse no 
kwica. {UIB 483.4} 

Ubwo Yesu yacirwaga urwo gupfa, umujinya wa Satani wuzuye abantu. Amajwi yabo yari 
ameze nk’ay’inyamaswa z’inkazi. Abantu bose bahururiye Yesu basakuza bati, ahamwe 
n’icyaha, ni abambwe! Iyo abasirikare b’Abaroma bataza kuhaba, ntibari gutuma Yesu 
abaho ngo ageze igihe cyo kubambwa ku musaraba w’i Kaluvari. Yari kwicirwa imbere 
y’abo batambyi, iyo abasirikare b’Abaroma bataza kuhaba, ngo bakoreshe ingufu mu 
kunyanyagiza icyo gitero. {UIB 483.5} 

Abantu batazi Imana barakajwe n’ibibi byakorerwaga uwo babonaga ko nta cyaha 
cyamuhamye. Abakuru b’Abaroma bavuze ko uko guciraho iteka Yesu kw’Abayuda byari 
ugusuzugura ubutegetsi bw’Abaroma. Ndetse bongeyeho ko byari binanyuranije 
n’amategeko y’Abayuda guciraho umuntu iteka bahereye ku buhamya we ubwe yitangiye. 
Iyo myifatire y’Abaroma yatumye urubanza rusa n’uruhagaze igihe gito; ariko abayobozi 
b’Abayuda imitima yabo yari itagifite impuhwe cyangwa ikimwaro. {UIB 483.6} 

Abatambyi n’abakuru bibagiwe icyubahiro cy’umurimo wabo, maze basebya Umwana 
w’Imana bamuha inyito zidakwiriye. Baramutoteje basebya ababyeyi akomokaho. Bavuze 
ko ubwo yahangaye kwiyita Mesiya, byari ngombwa ko ahabwa igihano cy’urupfu gisumba 
ibindi. Abantu babi cyane batoteje Umukiza. Benze ikanzu ishaje bamupfuka mu mutwe, 
maze abanzi be bamukubita inshyi mu maso bavuga bati, “Hanura, ni nde ugukubise?” 
Bamaze kumuvanaho ya kanzu yari iri mu mutwe, maze umuntu umwe utagira umutima 
amucira mu maso. {UIB 483.7} 

Abamarayika bo mu ijuru bandikaga buri jambo ry’igitutsi, cyangwa indoro yo 
gushinyagura ndetse n’igikorwa kibi cyose cyakorerwaga Umutware wabo ukundwa. Kandi 
umunsi umwe abo bose bashinyaguriye Kristo, bagacira mu maso he hatuje kandi 
hagaragaza umubabaro, bazamubona afite mu maso h’icyubahiro n’ubwiza bwinshi, 
burabagirana kuruta izuba. {UIB 484.1} 



IGICE CYA 76 - YUDA 


Igitekerezo cya Yuda kigaragaza ukurangira nabi kw’imibereho yashoboraga kuba 
yaragiriye imigisha ku Mana. Ahari iyo Yuda aza gupfa mbere yo gukora urugendo rwe rwa 
nyuma ajya i Yerusalemu, yari kubarwa nk’umuntu ufite umwanya w’agaciro mu bigishwa 
cumi na babiri, ndetse n’umuntu wari kuba asize icyuho kinini. Umugayo wakurikiye 
imibereho ye mu bihe byose ntiwari kubaho keretse ibyari kuzagaragazwa ku mpera y’ibihe. 
Ariko hari impamvu yatumye imico ye igaragarizwa isi yose. Byabayeho kugira ngo bibere 
umuburo abo bose, kimwe na we, bazatatira icyizere Imana yabagiriye. {UIB 485.1} 

Mbere ya Pasika ho hato, Yuda yari yamaze kunoganya umugambi n’abatambyi kugira ngo 
abageze Yesu mu biganza byabo. Hanyuma banoganya umugambi ko bazafata Yesu yagiye 
aho yakundaga kwiherera mu masengesho. Kuva cya gihe habereye ibirori mu nzu kwa 
Simoni, Yuda yari agifite amahirwe yo gutekereza ku gikorwa yari yaragambiriye kuzakora, 
ariko ntiyigeze ahindura imigambi ye. Yahawe ibice by’ifeza mirongo itatu — igiciro 
batangaga ku mucakara — maze yiyemeza kugurisha Umwami w’icyubahiro kugira ngo 
yicwe urupfu rw’agashinyaguro. {UIB 485.2} 

Yuda yari afite ingeso yo gukunda amafaranga; ariko mbere yari ataragera ku rwego rwo 
gukora igikorwa gikabije nk’icyo. Yari yarakujije ingeso mbi zo kutanyurwa kugeza ubwo 
ari zo zarangaga imibereho ye yose. Urukundo yakundaga ubutunzi bwarenze kure 
urukundo yakundaga Kristo. Iyo ngeso yamugize imbata maze yiyegurira Satani, ku buryo 
yemeye gusaya bikabije mu cyaha. {UIB 485.3} 

Yuda yabaye umwe mu bigishwa igihe abantu benshi bakurikiraga Kristo. Inyigisho 
z’Umukiza zanyuze imitima yabo ubwo bakurikiranaga amagambo ye yavugiwe mu 
masinagogi, ku nkombe z’inyanja no ku misozi. Yuda yabonye abarwayi, ibirema 
n’impumyi basanga Yesu ari benshi baturutse mu midugudu ndetse n’imirwa itandukanye. 
Yabonye indembe zizanwa ku birenge bye. Yabonye ibikorwa by’agatangaza bya Yesu 
ubwo yakizaga abarwayi, akirukana abadayimoni, ndetse akazura n’abapfuye. Muri we 
yumvise anyuzwe n’imbaraga ya Kristo. Yabonye uburyo Kristo yigishaga, asanga 
amagambo ye asumba kure ayo yigeze yumva n’amatwi ye. Yakunze uwo mwigisha 
ukomeye, maze yifuza kwibanira na we. Yumvise yifuza guhinduka mu ngeso no mu 
myitwarire, kandi yiringiraga kuzabishobozwa no kwibanira na Yesu. Umukiza ntiyigeze 
asubizayo Yuda. Yamwemereye kuba hamwe n’abandi bigishwa. Yamwemereye gukora 
umurimo w’ibwirizabutumwa. Yamuhaye ubushobozi bwo gukiza abarwayi no kwirukana 
abadayimoni. Ariko Yuda ntiyigeze agera ubwo yiyegurira Kristo by’ukuri. Ntabwo yigeze 
aca ukubiri no gukunda iby’isi ndetse n’amafaranga. Yemeye umwanya wo kuba igisonga 
cya Kristo, ariko ntiyemera guhindurwa n’imbaraga y’Imana. Yibwiye ko akwiriye 



kugumana umutimanama we, maze agumana ingeso yo kunenga no kutanyurwa n’ibikorwa 
by’abo bari kumwe. {UIB 485.4} 

Yuda yubahwaga n’abandi bigishwa kandi bamubonaga nk’umuntu ufite agaciro kanini. 
Yuda yibwiraga ko afite ubumenyi busumba ubw’abandi, maze akabona bagenzi be 
nk’abantu bo hasi mu ntekerezo no mu bumenyi. Yibwiraga ko batazi amahirwe bafite, 
kandi ko batari bazi gukoresha igihe bafite mu gushaka inyungu. Yibwiraga ko itorero 
ridashobora gutera imbere rifite abayobozi nk’abo batareba kure. Petero yarahubukaga; 
ntiyabanzaga gutekereza ku bikorwa bye. Yohana, wakundaga gutegera ugutwi amagambo 
yavaga mu kanwa ka Yesu, yafatwaga na Yuda nk’umucungamari mubi. Matayo wari 
uhugukiwe n’imibare mu byakorwaga byose yari inyangamugayo, kandi yashimishwaga 
n’amagambo ya Kristo ku buryo yari yaratwawe na yo. Ibyo byatumaga Yuda amubona 
nk’umuntu utarashoboraga guhabwa inshingano zisaba gushabuka no kureba kure mu 
bucuruzi. Bityo rero, Yuda yitegereje abigishwa bose arabahinyura, kugeza ubwo yumvaga 
ko ari we ugize itorero ndetse ko ryari kujya mu ngorane iyo bitaza kuba ubuhanga bwe mu 
icungamutungo. Yuda yibonaga nk’umuntu ufite ubumenyi buhanitse, ndetse yatekerezaga 
ko ari indashyikirwa. Mu myumvire ye yibwiraga ko yaheshaga umurimo agaciro, maze 
bigatuma mu mikorere ye ari we wivugiraga ku bwe. {UIB 485.5} 

Yuda ntiyabonaga intege nke yari afite mu ngeso ze, ni cyo cyatumye Kristo amushyira aho 
yari afite amahirwe yo kubona amakosa ye no kuyakosora. Yari umubitsi ushinzwe 
gukemura ibibazo by’umutungo mu itsinda rigizwe n’abigishwa ndetse no gufasha abakene 
mu bibazo byabo. Ubwo bari mu cyumba cyo hejuru ku munsi wa Pasika Yesu yaramubwiye 
ati, “Icyo ukora gikore vuba” (Yohana 13:27), ariko abigishwa bakeka ko yamubwiye 
kugura ibyo bari bakeneye gukoresha ku munsi mukuru cyangwa kugira icyo aha abakene. 
Mu gufasha no gukorera abandi, Yuda yari kugera aho akagira imico yo kwitangira abandi. 
Nyamara nubwo Yuda yategeraga amatwi ibyigisho bya Yesu buri munsi, akabona n’uburyo 
yitangiraga abantu, Yuda we yakomeje kwirundurira mu ngeso yo kurarikira iby’isi. 
Amafaranga make yakomezaga kwakira mu ntoki ze yakomeje kumubera igishuko. Igihe 
cyose yagiraga umurimo muto akorera Kristo, cyangwa iyo yakoreshaga igihe cye mu 
ibwirizabutumwa, yiyishyuraga amafaranga akomotse muri icyo kigega gito yacungaga. Mu 
myumvire ye yatekerezaga ko ibikorwa bye bifite ubusobanuro butunganye; ariko mu maso 
y’Imana yari umujura. {UIB 486.1} 

Amagambo Yesu yakundaga gusubiramo avuga ko ubwami bwe atari ubwa hano ku isi 
yakomeretsaga Yuda. Yuda yari yarishyiriyeho imikorere iyo yumvaga ko na Kristo 
akwiriye gukurikiza. Yari yaragambiriye ko Yohana Umubatiza agomba kuva mu nzu 
y’imbohe. Ariko si ko byagenze, kuko Yohana yaciwe umutwe. Naho Yesu we mu cyimbo 
cyo gushimangira ubwami bwe bwo ku isi no guhorera urupfu rwa Yohana, yajyanye 



n’abigishwa be bajya kwiherera ahitaruye. Yuda we yashakaga uguhangana hakoreshejwe 
igitugu. Yatekereje ko Yesu aramutse atabujije abigishwa be gukomeza imigambi yabo, ari 
bwo umurimo warushaho kugenda neza. Yabonye urwango rw’abakuru b’Abayuda 
rwiyongeraga, kandi abona ko nta cyakozwe kugira ngo bashyirwe hasi igihe basabaga 
Kristo ikimenyetso giturutse mu ijuru. Umutima we watangiye kugira ukutizera, maze 
umwanzi amuteramo intekerezo zo gukekeranya no kwivumbura. Ni iyihe mpamvu yateraga 
Yesu kwibanda ku bintu we yabonaga ko ari urucantege? Ni iyihe mpamvu yamuteraga 
guhanura ko We n’abigishwa be bazahura n’ibigeragezo ndetse n’akarengane? Yuda yari 
yarakurikiye Yesu kuko yatekerezaga ko azabona umwanya w’icyubahiro mu bwami bwe 
bushya. Ariko se Yuda yari kuzagera kuri ibyo byiringiro bye? Yuda yari atarigera ahakana 
ko Yesu ari Umwana w’Imana; ahubwo yarashidikanyaga ndetse akibaza cyane 
ibyerekeranye n’ibikorwa by’agatangaza Yesu yakoraga. {UIB 486.2} 

Yuda ntiyitaga cyane ku byo Yesu yigishaga, ahubwo yakomezaga gukwirakwiza inkuru ko 
Yesu azima nk’umwami i Yerusalemu. Igihe Yesu yagaburiraga abantu ibihumbi bitanu, 
Yuda yagerageje kugera ku mugambi we. Icyo gihe Yuda yafashije abandi kugaburira 
abantu benshi bari bashonje. Yari afite amahirwe yo kwibonera uburyo ari byiza guhabwa 
ubushobozi bwo guha abatagize icyo bafite. Kandi yagize ukunyurwa gukomoka iteka mu 
gukorera Imana. Yafashije abandi mu gushaka abarwayi n’abafite ububabare bari aho maze 
abageza kuri Kristo. Yabonye uburyo imitima y’abo bantu yagaruye intege, ikagira 
ibyishimo n’umunezero bikomotse ku mbaraga ikiza y’Umuremyi. Iyo abishaka yari 
gusobanukirwa n’imikorere ya Kristo. Ariko yahumwe amaso n’imigambi ye yo kwikunda 
no kwihugiraho. Yuda ni we wafashe iya mbere mu gushaka kuvana inyungu mu byishimo 
abantu batewe n’igitangaza Yesu yabakoreye. Ni we watangije igitekerezo cyo kwimika 
Yesu ku gahato ngo abe umwami. Yumvaga noneho ibyiringiro bye ari byinshi. Nyamara 
yahuye n’urucantege ku buryo bukabije. {UIB 487.1} 

Amagambo Kristo yavugiye mu rusengero asobanura iby’umutsima w’ubugingo ni yo 
yateye Yuda gufata icyerekezo gishya mu mateka ye. Yuda yumvise amagambo ya Yesu 
ngo, “Nimutarya umubiri w’Umwana w’umuntu, ntimunywe n’amaraso ye, nta bugingo 
muba mufite muri mwe.” Yohana 6:53. Yabonye ko ubutunzi Yesu yatangaga bwari 
ubw’iby’umwuka aho kuba ubw’isi. Yabonye ko atarebye kure, maze yiyemeza ko Yesu nta 
cyubahiro yari afite, kandi ko nta myanya y’icyubahiro yari kuzaha abigishwa be. Yiyemeje 
kutifatanya na Yesu maze atangira kumuvaho. Yahisemo gukomeza kurebera ibya Yesu 
kure. Yahisemo kwitarura. {UIB 487.2} 

Guhera icyo gihe yakomeje kugaragaza gushidikanya kwateye urujijo abandi bigishwa. 
Yabibye intekerezo z’ubuhakanyi kandi ziyobya, maze agakunda gusubira mu magambo yo 
guhakanya Yesu yavugwaga n’abanditsi hamwe n’Abafarisayo. Igihe cyose habonekaga 



ingorane, ibirushya ndetse n’ibisitaza mu murimo wo kubwiriza ubutumwa, Yuda we 
yabibonaga nk’ibigaragaza ko ubutumwa butari ubwo kwiringirwa. Hari igihe yazanaga 
amasomo yo mu ijambo ry’Imana atari afite aho ahuriye n’ibyo Yesu yabaga yigisha. 
Amasomo nk’ayo, yabaga atandukanijwe n’ubusobanuro bwayo, yatezaga abigishwa 
urujijo, maze agatuma bakomeza guhura no kujijinganya kwakundaga kubabonekaho. Ibi 
byose byakorwaga na Yuda asa n’ushaka kwerekana ko akurikira. Mu gihe abandi bigishwa 
babaga bashaka ubuhamya bubaganisha ku magambo y’Umwigisha Mukuru, Yuda we 
yarabayobyaga mu mayeri akabatesha umurongo. Mu buryo bwasaga n’ubw’iyobokamana 
ndetse bwa gihanga, yavugaga amagambo afite ikinyuranyo n’ayo Yesu yababwiraga, kandi 
akayaha ubusobanuro butandukanye n’ibyo babwiwe. Amagambo ye yahoraga aganisha ku 
cyubahiro ndetse n’ubutunzi bw’isi, maze bigatuma abigishwa barangara ntibakurikirane 
iby’ingenzi byari imbere yabo. Impaka z’uwagombaga kuba mukuru muri bo zakundaga 
kuzanwa na Yuda. {UIB 487.3} 

Igihe Yesu yasobanuriraga wa musore w’umutunzi ibyerekeye kuba umwigishwa nyakuri, 
Yuda byaramubabaje. Yibwiye ko ari ikosa ryakozwe. Yatekereje ko abantu bameze nk’uwo 
musore w’umutunzi baramutse bifatanije n’abizera, byajyaga guteza umurimo wa Kristo 
imbere. Yuda yibwiraga ko aramutse agishijwe inama, yajyaga gushobora gutanga 
ibitekerezo byateza imbere itorero ryabo rito. Yumvaga ingingo ze zimwe zatandukana n’iza 
Kristo, ndetse akemeza ko ari zo zari zifite akamaro kuruta iza Kristo. {UIB 487.4} 

Mu byo Kristo yabwiraga abigishwa be byose, hagombaga kuba ibyo Yuda yumvaga 
ahakanya mu mutima we. Kubera imyifatire ya Yuda, umusemburo wo kutanyurwa 
wakomezaga gukwira hose. Abigishwa bo ntibabonaga uwari yihishe inyuma y’ibyo byose; 
ariko Yesu we yabonye ko Satani yinjiza imigambi ye muri Yuda, bityo akabona umuyoboro 
wo kwigarurira n’abandi bigishwa. Ibi kandi Yesu yabivuze neza umwaka umwe mbere 
y’uko agambanirwa ati, “Mbese si jye wabitoranirije uko muri cumi na babiri? None dore 
umwe muri mwe ni umwanzi.” Yohana 6:70 {UIB 488.1} 

Uko bimeze kose Yuda ntiyahanganye ku mugaragaro, cyangwa ngo agaragaze kutemera 
inyigisho za Yesu. Ntabwo yigeze agaragaza cyane kutanyurwa kugeza igihe bari mu birori 
mu nzu kwa Simoni. Ubwo Mariya yasukaga amavuta ku birenge bya Yesu, Yuda 
yagaragaje umutima we wo kwifuza. Ubwo Yesu yamucyahaga, umutima wa Yuda 
warushijeho gusharirirwa. Ubwirasi n’umutima wo kwihorera byasenye inkuta zari zisigaye, 
maze umururumba yari amaranye igihe usigara ugenga imibereho ye. Ibi kandi niko 
bizagendekera umuntu wese ukomeza gukinisha icyaha. Ingeso zose zo gusaya mu cyaha 
iyo zitarwanijwe zihinduka igishuko cya Satani, hanyuma umutima w’umuntu ugasigara 
ugengwa n’umwanzi. {UIB 488.2} 



Ariko na none Yuda yari atarinangira umutima burundu. Nubwo incuro ebyiri zose 
yagambiriye kugambanira Umukiza, yari agifite amahirwe yo kwihana. Igihe cy’igaburo rya 
Pasika, Yesu yagaragaje ubumana bwe ubwo yahishuraga imigambi ya Yuda. Ubutumwa 
bw’urukundo Yesu yagezaga ku bigishwa be, bwabaga bugenewe na Yuda. Nyamara Yuda 
ntiyigeze yita ku gikorwa giheruka cy’urukundo. Hanyuma Yuda yafashe icyemezo, maze 
bya birenge Yesu yari amaze kumwoza abigendesha ajya kumugambanira. {UIB 488.3} 

Yuda we yatekereje ko Yesu naramuka abambwe ku musaraba, bizaba iby’akanya gato gusa. 
Yibwiraga ko igikorwa cye cyo kugambanira Umukiza kitazagira icyo gihindura na gato. 
Yatekerezaga ko Yesu atazapfa, ko ahubwo kumugambanira bizamuhatira kwivana mu 
maboko y’abanzi be. Mu bugambanyi bwe bwose, Yuda yumvaga hari inyungu abivanamo. 
{UIB 488.4} 

Yuda ntiyigeze yiyumvisha ko Yesu azemera na hato kwishyira mu maboko y’abanzi be. 
Igihe rero yamugambaniraga, yashakaga guha Yesu icyigisho. Yumvaga igikorwa cye 
kizatuma Umukiza yigengesera kandi agaha Yuda icyubahiro kimukwiriye. Ariko Yuda 
ntiyari azi ko azatanga Kristo ngo yicwe. Kenshi na kenshi, iyo Umukiza yigishirizaga mu 
migani, abanditsi n’Abafarisayo ntibashimishwaga n’ingero yatangaga. Kenshi na kenshi 
bumvaga baciriwe urubanza. Ibihe byinshi ukuri kwageraga mu mitima yabo, buzuraga 
uburakari, bagafata amabuye ngo batere Yesu; ariko akenshi yabanyuragamo akagenda. 
Ibyo byatumye Yuda atekereza ko ubwo yashoboye kunyura mu mitego myinshi imeze 
gutyo, nta kabuza atazigera yemera gufatwa mu maboko y’abanzi. {UIB 488.5} 

Yuda yiyemeje kugerageza ibyo yibwiraga. Yaribwiye ati, niba Yesu ari Mesiya koko, 
abantu yagiriye akamaro kenshi bazamushagara maze bamwimike abe Umwami. Ibi byari 
kugusha neza imitima ya bamwe bari mu gihirahiro. Yuda yari gushimirwa ko afashije mu 
kwimika umwami ku ntebe ya Dawidi. Kandi yumvaga iki gikorwa cye kizamuhesha 
umwanya wa kabiri kuri Kristo muri ubwo bwami bushya. {UIB 488.6} 

Iyo ngirwamwigishwa yashohoje igikorwa cyo kugambanira Yesu. Mu busitani bw’i 
Getsemani ubwo yabwiraga abari bayoboye igitero ati, “Uwo ndibusome, ni we uwo 
mumufate.” (Matayo 26:48), yiringiraga adashidikanya ko Kristo azabivana mu maboko. 
Yatekerezaga ko baramutse bagaye icyo yabakoreye yavuga ati, Sinababwiye se ko 
mumufata mukamukomeza? {UIB 489.1} 

Yuda ubwo yitegerezaga abaje gufata Kristo, yabonye bakora nk’uko yababwiye, baboha 
Kristo baramukomeza. Yaguye mu kantu ubwo yabonaga Yesu yemeye ko bamuboha 
bakamutwara. Byamuteye amatsiko menshi maze arabakurikira kuva mu gashyamba kugera 
aho bamutwaye imbere y’abakuru b’Abayuda. Buri kanya yari amuhanze amaso yiteguye 
ko ari buhinyuze abanzi be yiyerekana nk’Umwana w’Imana, kandi agahindura ubusa 



imbaraga n’imigambi by’abanzi be. Ariko uko igihe cyahitaga, Yesu yakomeje kwemera ko 
bamutuka kandi bakamushinyagurira, maze ubwoba bwinshi bufata Yuda kuko yabonaga 
ko yagurishije Umwami we akaba agiye kwicwa. {UIB 489.2} 

Ubwo urubanza rwari hafi kurangira, Yuda ntiyari agishoboye kwihanganira uburibwe 
bwakomokaga ku mutima we wamuciraga urubanza. Humvikanye ijwi ryuzuye ikiniga 
rirangururira aho mu rukiko, ijwi ryakanze abantu bose bari aho, agira ati: Uwo muntu ni 
umwere; nyamuneka Kayafa nimumurekure! {UIB 489.3} 

Maze abantu ubwo bari batangaye babona Yuda wari muremure, abyigana yihuta ngo 
asohoke. Yari afite mu maso hijimye, yabize icyuya mu maso he. Yagiye yiruka maze yegera 
intebe y’abacamanza, ajugunyira umutambyi mukuru bya bice by’ifeza yagurishije 
Umwami we. Maze akomeza ikanzu ya Kayafa, akomeza kumwingingira ko yarekura Yesu, 
avuga ko nta kibi yakoze gikwiriye kumwicisha. Kayafa ararakara maze amusunikira hirya, 
ariko na we ahera mu gihirahiro abura icyo yamusubiza. Ubugambanyi bw’abatambyi 
bwaragaragaye. Buri muntu wese yabonye ko baguriye Yuda ngo agambanire Umwami we. 
{UIB 489.4} 

Yuda yongera gutaka ati, “Nakoze icyaha, kuko nagambaniye amaraso atariho urubanza.” 
Maze umutambyi mukuru amaze kugarura ubwenge amusubiza amuseka ati, “Biramaze! Ni 
ibyawe.” Matayo 27:4. Abatambyi bari barashimishijwe no kugira Yuda igikoresho cyabo; 
ariko bakerensaga imico ye y’ubuhemu. Igihe rero yagarukaga imbere yabo afite amagambo 
yo kwicuza, baramusuzuguye. {UIB 489.5} 

Yuda yikubise ku birenge bya Yesu, ahamya ko ari Umwana w’Imana, kandi amusaba 
kwikiza. Umukiza ntabwo yacyashye uwamugambaniye. Yari azi neza ko Yuda aticujije; 
kwicuza kwe yagukomoye ku mutima wamuciraga urubanza kubera gutinya gucirwaho 
iteka, ariko ntiyigeze agira agahinda nyakuri ngo yumve ko yagambaniye Umwana w’Imana 
utagira inenge, kandi ko yihakanye Uwera w’Isiraheri. Nyamara Yesu nta jambo yamubwiye 
ryo kumuciraho iteka. Yamurebye mu maso afite agahinda, aravuga ati, Iki gihe ni cyo 
cyanzanye ku isi. {UIB 489.6} 

Abantu bari aho baratangaye. Bitegereje bumiwe uburyo Kristo yihanganiye 
uwamugambaniye. Bongeye kugira umutima ubahamiriza ko uyu muntu atari nk’abantu 
basanzwe. Ariko bakongera kwibaza bati, niba koko ari Umwana w’Imana ni iyihe mpamvu 
imutera kutivana mu maboko y’abanzi be ngo atsinde abamurega? {UIB 489.7} 

Yuda yabonye ko kwinginga kwe ntacyo kukimaze, maze ava mu cyumba cy’urukiko yiruka 
asakuza ati, igihe cyarenze! Igihe cyarenze! Yumvise mu mutima we adashobora kubaho 



kugeza ubwo yabona Yesu abambwa, maze amera nk’utaye umutwe aragenda arimanika. 
{UIB 490.1} 

Umunsi ukuze, abari bashagaye Yesu banyuze mu muhanda ujya I Kaluvari bajya kubamba 
Yesu. Amajwi y’urusaku no gushinyagura y’abo bantu babi yacecekeshejwe n’ibyo babonye 
aho ku nzira. Babonye umurambo wa Yuda munsi y’igiti cyumye ahantu hitaruye. Byari 
ibintu bitunguranye cyane. Uburemere bw’umurambo we bwari bwaciye umugozi yari 
yakoresheje yimanika. Ubwo umurambo we wagwaga hasi warashwanyaguritse, kandi 
imbwa zari zatangiye kuwurya. Bahise bahamba ibisigazwa bye aho ku nzira, ariko 
abashinyaguriraga Yesu bagabanije urusaku, kandi mu maso habo harahonze ku buryo 
byabonekaga ko ibitekerezo byabo byari kure. Ingaruka zo kugira nabi zari zatangiye kugera 
mu ntekerezo z’abigeretseho amaraso ya Yesu. {UIB 490.2} 



IGICE CYA 77 - MU RUKIKO KWA PILATO 


(Iki gice gishingiye muri Matayo 27:2, 11-31; Mariko 15:1-20; Luka 23:1-25; Yohana 

18:28-40; 19:1-16) 

Mu cyumba cy’urakiko kwa Pilato wari umutegetsi w’Umuroma, Kristo yari ahahagaze 
aboshywe nk’imfungwa. Irahande rwe hari abasirikari bamurinze, kandi abaje gushungera 
binjiraga ari benshi. Hanze y’umuryango winjira mu rakiko, hari abacamanza b’Urakiko 
Rukura rw’Abayuda, abatambyi, abakura n’abandi bantu benshi. {UIB 491.1} 

Yesu amaze gucirwa urwo gupfa, abagize Urakiko Rukura rw’Abayuda bari baje kwa Pilato 
guhamya icyo cyemezo ngo gishyirwe mu bikorwa. Ariko aba banyacyubahiro b’Abayuda 
ntibashoboraga kwinjira mu rakiko rw’Abaroma. Hakurikijwe amategeko yabo y’idini bari 
guhumana iyo baza kwinjira, maze bikaba byababuza kujya mu birori by’umunsi wa Pasika. 
Nyamara mu bwenge bucye bwabo ntibashoboraga kubona ko urwango no gushaka 
kwicisha Yesu byari byamaze guhumanya imitima yabo. Ntabwo bashoboraga kubona ko 
Kristo yari we mwana w’intama wa Pasika, kandi ubwo bari bamwanze, uwo munsi 
w’ingenzi nta gaciro wari ugifite kuri bo. {UIB 491.2} 

Igihe Umukiza yazanwaga mu rukiko, Pilato yamurebye afite mu maso hatarangwa 
n’impuhwe. Uwo mutegetsi w’umuroma yari avuye mu cyumba yararagamo ahurajwe, 
maze aza yiyemeje gukora umurimo we mu buryo bwihuse. Yari yiyemeje kuburanisha iyo 
mfungwa akoresheje nk’umutegetsi ukomeye. Afite mu maso hakaze, arahindukira ngo 
arebe uwo muntu agomba kuburanisha, umuntu watumye bamubyutsa muri icyo gicuku. 
Yari azi ko agomba kuba umuntu abategetsi b’Abayuda bifuzaga kuburanisha no guhana mu 
buryo bwihuse. {UIB 491.3} 

Pilato yarebye abantu bari bamuzaniye Yesu, hanyuma ahindukirira Yesu aramwitegereza. 
Yari yaraburanishije abanyabyaha b’ingeri nyinshi; ariko nta na rimwe yari yigera abona 
umuntu ufite ituze n’ubupfura muri we nka Yesu. Yitegereje mu maso he abona nta 
kimwaro, nta bwoba, nta gushira isoni cyangwa gusuzugura byarangwaga muri we. 
Yabonye umuntu wari ufite muri we ituze n’icyubahiro, mu maso he hadasa 
n’ah’umunyacyaha, ahubwo agaragaraho ikimenyetso cy’ijura. {UIB 491.4} 

Ishusho ya Kristo yateye akanyamuneza mu mutima wa Pilato. Yumvise agize gutekereza 
kwiza. Yari yaramvise Yesu n’imirimo yakoraga. Umugore wa Pilato yari yaramubwiye 
iby’imirimo myiza yakorwaga n’umuhanuzi w’umunyegalileya, byo gukiza abarwayi no 
kuzura abapfuye. Ibi byose byagaratse mu ntekerezo za Pilato bimeze nk’inzozi. Yibutse 
impuha yari yaramvise zivugwa n’abantu batandukanye. Noneho yiyemeza kubaza 
Abayuda icyo baregaga Yesu. {UIB 491.5} 



Pilato arababaza ati, “Uyu muntu ni nde, kandi ni kuki mumunzaniye? Muramurega iki? 
Abayuda ntibashoboye guhuriza hamwe icyo bakwiriye gusubiza. Kuko bari bazi ko 
badashobora kubona igihamya cy’ibyo baregaga Yesu, ntibifuzaga ko urubanza rwabera mu 
ruhame. Abayuda baravuga bati, ni umubeshyi witwa Yesu w’i Nazareti. {UIB 491.6} 

Pilato arongera arababaza ati, “Uyu muntu muramurega iki? Abatambyi ntibashubije icyo 
kibazo, ariko bavuga amagambo agaragaza uburakari bati, “Uyu iyaba atakoze icyaha 
ntituba tumukuzaniye.” Niba abantu bagize Urukiko Rukuru rw’Abayuda, abantu bubahwa 
mu gihugu hose, bakuzaniye umuntu babona ko akwiriye urwo gupfa, mbese ni ngombwa 
kubaza icyo aregwa? Bumvaga ari bushingire ku cyubahiro cyabo, maze akubahiriza icyo 
bamusabye atagombye kubaza byinshi. Icyo bari bashishikariye cyane nuko igihano 
cy’urupfu cyemezwa vuba; kuko bari bazi neza ko abantu babonye Kristo akora ibikorwa 
by’agatangaza, bashobora kuza gutanga ubuhamya butandukanye n’ibirego by’ibihimbano 
bariho bimenyereza uko baza kubivuga. {UIB 492.1} 

Abatambyi bibwiraga ko kubera ko Pilato yari umunyantege nke kandi arangwa no 
guhindagurika, imigambi yabo iri bugere ku musozo bitabaruhije. Mbere yaho gato, yari 
amaze gusinya ibyemezo hutihuti, acira urwo gupfa abantu batagombaga kwicwa. Mu 
myumvire ye, ubuzima bw’imfungwa bwahabwaga agaciro gato; yaba ahamwa n’icyaha 
cyangwa ari umwere byose byari kimwe kuri we. Abatambyi bibwiraga rero ko Pilato ari 
bucire Yesu urwo gupfa atabanje gushakisha ubuhamya. Ibyo babimusabaga nk’impano 
agomba kubaha mu gihe cy’iminsi mikuru yabo. {UIB 492.2} 

Ariko hari icyo Pilato yabonaga muri iyo mfungwa cyamubujije gukora muri ubwo buryo. 
Yatinye kubigenza atyo. Yamenye imigambi y’abatambyi. Yibutse ko mu gihe gito cyari 
gishize Yesu yazuye Lazaro, umuntu wari umaze iminsi ine apfuye; niyo mpamvu yiyemeje 
kumenya, mbere yuko amucira urwo gupfa, ibirego bamuregaga, no kumenya niba byari 
bifite ubuhamya. {UIB 492.3} 

Pilato yababajije impamvu bamumuzaniye, niba ubutabera bwabo bwarakoreshaga ukuri. 
Yarababwiye ati, “Nimumujyane, abe ari mwe mumucira urubanza nk’uko amategeko 
yanyu ari.” Abatambyi bafite ubwira bwinshi, bavuga ko bamaze kumucira urubanza, ariko 
bemeza ko bagombaga kubona umwanzuro wa Pilato kugira ngo incarubanza yabo ibone 
kugira agaciro. Pilato yongera kubabaza ati, muramucira uruhe rubanza? Baramusubiza bati 
ni abambwe; ariko ntitwemererwa kwica umuntu. Basabye Pilato kwemera ibyo barega 
Yesu, kandi ngo abe ari we wemeza ko yicwa. Bavugiye rimwe ko bazirengera 
ibizakurikiraho. {UIB 492.4} 



Pilato ntiyari umunyakuri cyangwa ngo abe n’umucamanza ushyira mu gaciro; ariko 
yashyiraga mu gaciro, maze yanga kwemera ibyo bamusabye. Yanze gucira Yesu urwo 
gupfa, bataragaragaza icyo bamurega. {UIB 492.5} 

Abatambyi barashobewe. Basanze ari ngombwa gutwikira uburyarya bwabo maze abantu 
ntibamenye imigambi yabo. Bashakaga ko hatagira umenya ko Yesu yafashwe bamuhora 
ibibazo bishingiye ku idini ryabo. Iyo baza gutanga ikiregi kimeze gityo, Pilato ntiyari 
kubiha agaciro mu gihe cyo guca urubanza. Ahubwo bashatse kugaragariza Pilato ko Yesu 
asuzugura amategeko y’ Abaroma, kugira ngo bamuhane nk’imfungwa mu bya politiki. Muri 
icyo gihe abantu benshi mu bayuda bari baratangiye kwigomeka ku butegetsi bw’Abaroma. 
Kubera uko kwigomeka, Abaroma bari baratanze ibihano bikaze, kandi bakomezaga kuba 
maso kugira ngo hatagira icyatera abantu kwigomeka ari benshi. {UIB 492.6} 

Mu minsi mike yari ishize, Abafarisayo bari bagerageje kugusha Yesu mu mutego ubwo 
bamubazaga bati, “Mbese amategeko yemera ko duha Kayisari umusoro, cyangwa 
ntiyemera?” Ariko Yesu we yamenye uburyarya bwabo. Abaroma bari bahari gutsindwa 
kw’abo bagambanyi, no gushoberwa ubwo yabasubizaga ati, “Nuko rero ibya Kayisari 
mubihe Kayisari, iby’Imana mubihe Imana.” Luka 20:22-25. {UIB 493.1} 

Ariko abatambyi bashatse kwerekana ko icyo gihe Yesu yari yigishije ibinyuranye n’ibyo 
yavuze. Mu buryarya bwabo bukomeye bahamagaye abagabo b’ibinyoma ngo babatere 
inkunga, “maze batangira kumushinja bagira bati, uyu twamubonye agandisha ubwoko 
bwacu, ababuza guha Kayisari umusoro, avuga kandi ko ari Kristo Umwami.” Ibirego bitatu 
byose, kandi nta na kimwe gifite ishingiro. Abatambyi bari babizi, ariko bemeye kumushinja 
ibinyoma ngo barebe ko bagera ku mugambi wabo. {UIB 493.2} 

Pilato yamenye umugambi wabo. Ntiyigeze yemera ko Kristo yagambaniye ubutegetsi 
bw’Abaroma. Mu maso he hagaragaza ituze no kwicisha bugufi ntihemeranyaga n’ikirego 
bamushinja. Pilato yasobanukiwe neza ko ubugambanyi bukomeye bwateganijwe kugira 
ngo umuntu utariho urubanza wari ubangamiye abakuru b’Abayuda. Maze yitegereza Yesu, 
aramubaza ati, “Ni wowe mwami w’Abayuda?” Umukiza aramusubiza ati, “Urabyivugiye”. 
Igihe Kristo yabivugaga, mu maso he hararabagiranye, hasa n’ahamurikiwe n’imirasire 
y’izuba. {UIB 493.3} 

Igihe bumvaga ayo magambo, Kayafa n’abari kumwe na we babwiye Pilato ko na we 
yiyumviye Yesu yihamya ikirego bamushinjaga. Maze abatambyi, abanditsi, hamwe 
n’abakuru basakuza mu ijwi rirenga basaba ko yabambwa. Maze abantu benshi bari aho 
bikiriza intero y’abatambyi, bituma urusaku ruba rwinshi. Pilato ayoberwa icyo akwiriye 
gukora. Abonye Yesu atiregura ibirego bamurega, aramubwira ati, “Mbese wowe 




ntiwiregura? Ntiwumvise ko bagushinje byinshi. Yesu ntiyamusubiza ijambo na rimwe.” 
{UIB 493.4} 

Yari ahagaze hafi ya Pilato, ashobora kureba abari mu rukiko bose, kandi yumva n’ibitutsi 
bamutuka; ariko Kristo nta kirego na kimwe kimushinja ibinyoma yashubije. Imyitwarire ye 
yerekanaga neza ko ari umwere. Yahagaze atuje hagati y’abari bamufitiye uburakari 
bwinshi. Byasaga n’aho uburakari bwinshi bwakomezaga kwiyongera iruhande rwe, 
bumeze nk’umuraba wo mu nyanja ngari, ariko ntibumugereho. Yahagaze acecetse, ariko 
guceceka kwe kwari kuvuze byinshi. Byasaga n’aho umucyo wari muri we watungukaga 
hanze ukamurikira abamuzengurutse. {UIB 493.5} 

Pilato yatangajwe n’imyitwarire ya Yesu. Pilato yaribajije ati, Uyu muntu se yaba akerensa 
uru rubanza kuko atitaye ku gukiza ubugingo bwe? Ubwo yitegerezaga Yesu, yabonye 
uburyo yihanganiraga ibitutsi n’agashinyaguro ndetse ntagerageze kwihorera, maze 
yiyemeza ko Uwo adashobora kuba umunyabyaha ndetse n’umunyabinyoma nk’abatambyi 
bari basabwe n’urusaku. Yiringiye kubona ukuri abwiwe na Yesu kugira ngo akire urusaku 
rw’abantu, maze Pilato ajyana Yesu iruhande yongera kumubaza ati, “Wowe uri Umwami 
w’Abayuda?” {UIB 493.6} 

Yesu ntiyahise amusubiza icyo kibazo. Yari azi yuko Mwuka Muziranenge ariho agerageza 
kwemeza Pilato, maze amuha amahirwe yo guhamya kwemera kwe. Aramubaza ati, “Mbese 
ibyo ubibajije ku bwawe, cyangwa se ni abandi bakubwiye ibyanjye?” Yashakaga kumubaza 
ati, mbese ni ibirego by’abatambyi biguteye kumbaza icyo kibazo, cyangwa ni uko wifuza 
kumenya ukuri gukomotse kuri Kristo? Pilato yasobanukiwe n’ikibazo cya Kristo; ariko 
kwikuza kwagumye mu mutima we. Yanze guhamya ijwi rya Mwuka ryavugiraga mu 
mutima we. Pilato yaramusubije ati, “Uragira ngo ndi Umuyuda?” “Ab’ubwoko bwanyu 
n’abatambyi bakuru ni bo bakunzaniye: Wakoze iki?” {UIB 493.7} 

Amahirwe akomeye ya Pilato yari amucitse. Ariko Yesu ntiyamusize atamuhaye ukuri 
akeneye. Nubwo atashubije ako kanya ikibazo Pilato yamubazaga, yamusobanuriye neza 
umurimo wamuzanye. Yatumye Pilato amenya ko atazanywe no kuba umwami hano ku isi. 
{UIB 494.1} 

Yesu abwira Pilato ati, “Ubwami bwanjye si ubw’iyi si, iyaba ubwami bwanjye bwari 
ubw’iyi si, abagaragu banjye baba barwanye ngo ntahabwa Abayuda, ariko noneho ubwami 
bwanjye si ubw’ino. Pilato aramubaza ati, noneho ga uri umwami? Yesu aramusubiza ati, 
urabyivugiye ko ndi umwami. Iki ni cyo navukiye kandi ni cyo cyanzanye mu isi: ni ukugira 
ngo mpamye ukuri, uw’ukuri wese yumva ijwi ryanjye.” {UIB 494.2} 



Kristo yahamije ko ijambo rye ubwaryo ari urufunguzo ruhishura ibanga ku bantu bose 
biteguye kuryakira. Ijambo ryari rifite imbaraga muri ryo, kandi iryo ni ryo banga rituma 
ubwami bwe bw’ukuri bukwira hose. Yifuje cyane ko Pilato yasobanukirwa yuko kwakira 
no kwemera ukuri ari byo byonyine byashoboraga kumukiza kamere ye yangiritse. {UIB 
494.3} 

Pilato yari afite ubwuzu bwo kumenya ukuri. Ariko intekerezo ze ntizari zihamye hamwe. 
Yategeye amatwi ijambo rya Yesu, hanyuma umutima we wifuza kumenya ubusobanuro 
bwaryo, ndetse n’uburyo yashobora kurigeraho. Yarabajije ati, “Ukuri ni iki?” Ariko 
ntiyategereje ko ahabwa igisubizo. Urusaku rwari hanze rwamwibukije ibyo barimo muri 
iyo saha; kuko abatambyi bari bamutitirije ngo agire icyo akora ku buryo bwihuse. 
Arasohoka ajya aho Abayuda bari bari, ababwira akomeje ati, “Jyewe nta cyaha 
mubonyeho”. {UIB 494.4} 

Aya magambo y’umucamanza utari umunyedini yabaye ugucyaha gukaze kwagaragazaga 
ibinyoma n’uburyarya bw’abategetsi b’Abisiraheli bariho barega Umukiza. Igihe abatambyi 
n’abakuru bumvaga aya magambo ya Pilato, bacitse intege cyane ndetse bagira uburakari 
bwinshi mu buryo burenze urugero. Bari bamaze igihe bacura imigambi mibi ku buryo bari 
bategereje uwo mwanya n’amatsiko menshi. Ubwo babonaga ko byashoboka ko Yesu 
arekurwa, bumvise basa n’abashaka kumucagaguramo ibipande. Basakuriza rimwe bacyaha 
Pilato, bamukangisha ibihano by’ubutegetsi bw’Abaroma. Bamurega ko ariho yanga gucira 
Yesu urwo gupfa, kandi barahamyaga ko yagomeye Kayisari. {UIB 494.5} 

Bateye amajwi yabo hejuru, bakomeza kuvuga ko bizwi neza ko Yesu yahamagariraga 
abantu kwigomeka ku butegetsi mu gihugu cyose. Abatambyi baravuze bati, “Agomesha 
abantu, yigisha i Yudeya hose uhereye i Galilaya ukageza n’ino.” {UIB 494.6} 

Icyo gihe Pilato yari atari yagira igitekerezo cyo gucira Yesu urwo gupfa. Yari azi ko 
Abayuda bamurega kubera urwango ndetse no kudahuza ibitekerezo. Yari azi icyo umurimo 
we umusaba. Ubutabera bwategekaga ko Yesu ahita arekurwa. Ariko Pilato yatinye 
uburakari bw’abantu. Yararebye asanga niyanga kubaha Yesu ngo abambwe, bari butere 
umuvurungano, kandi Pilato yarabitinye. Ubwo yumvaga ko Yesu akomoka i Galilaya, 
yafashe icyemezo cyo kumwoherereza Herode, umuyobozi w’iyo ntara, kuko yari i 
Yerusalemu. Pilato yakoze ibyo kuko yashatse kwivanaho umurimo wo gucira Yesu 
urubanza ngo abiherereze kuri Herode. Yatekereje kandi ko cyari igihe cyiza cyo kugarura 
umubano we na Herode wari umaze iminsi ujemo igitotsi. Bityo rero, bigaragara neza ko 
abo bategetsi babiri bunze ubucuti bwabo mu rubanza rw’Umukiza. {UIB 494.7} 

Pilato rero yongeye gushyira Yesu mu maboko y’abasirikari, hanyuma agenda abantu benshi 
bamushungera, ajyanwa mu rukiko kwa Herode. “Herode abonye Yesu aranezerwa cyane.” 



Herode yari atarigera ahura n’Umukiza, “kuko uhereye kera yashakaga kumubona, kuko 
yumvaga inkuru ze kandi yifuzaga kubona ikimenyetso yakora.” Uyu Herode ni wa wundi 
wari warajanditse ibiganza bye mu maraso ya Yohana Umubatiza. Ubwo Herode yumvaga 
ibya Yesu icuro ya mbere, yagize ubwoba cyane, aravuga ati, “Yohana naciye igihanga ni 
we wazutse;” “nicyo gituma akora ibitangaza.” Mariko 6:16; Matayo 14:2. Ibyo ari byo 
byose, Herode yifuzaga kureba Yesu. Yabonaga ari amahirwe yo gukiza ubugingo bw’uwo 
muhanuzi, kandi umwami Herode yumvaga bizahanagura mu ntekerezo ze wa mutwe 
wuzuye amaraso bamuzaniraga ku mbehe. Ndetse yumvaga amatsiko ye azashira, kuko 
yibwiraga ko naramuka yijeje Kristo kumurekura, azakora nta kabuza icyo azasabwa cyose. 
{UIB 495.1} 

Umubare mwinshi w’abatambyi hamwe n’abakuru b’Abayuda baherekeje Kristo ubwo 
yajyanwaga kwa Herode. Ubwo rero bazanaga Yesu imbere ya Herode, abo banyacyubahiro 
bose, bateye hejuru icya rimwe, bamushinja ibirego bari bafite. Ariko Herode ntiyitaye ku 
birego byabo. Yasabye ko baceceka, kuko yifuzaga nawe kugira ibyo abaza Kristo. Yasabye 
ko iminyururu iboshye Kristo yakoroshywa, ndetse arega abanzi ba Kristo kumufata nabi 
bikabije. Yarebye afite impuhwe mu maso hatuje h’Umucunguzi w’isi, amubonamo 
ubwenge ndetse n’ubuziranenge. Nawe kimwe na Pilato, yabonye neza ko Kristo yaregwaga 
ibinyoma kubera ishyari. {UIB 495.2} 

Herode abaza Kristo mu magambo arambuye, ariko Umukiza ntiyamusubiza ijambo na 
rimwe. Umwami Herode yategetse ko abarwayi n’ibirema bahamagarwa, maze ategeka 
Kristo gukora ibitangaza ngo agaragaze ko ibyo yahamyaga ari ukuri. Herode aramubwira 
ati, “Abantu bavuga ko ushobora gukiza abarwayi. Mfite amatsiko yo kureba niba ibitangaza 
bakuvugaho atari ugukabya.” Yesu ntiyigeze amusubiza, maze Herode akomeza kumuhata 
agira ati, “Niba rero udashobora gukorera abandi ibitangaza, ngaho wowe byikorere, kandi 
biri bukugirire akamaro. Yongera kumutegeka ati, Twereke igitangaza yuko ufite ububasha 
nk’ubwo impuha zitugeraho zivuga ko ufite. Ariko Kristo yasaga n’umuntu wumva ariko 
ntagire icyo abona. Umwana w’Imana yari yiyambitse kamere ya kimuntu. Yagombaga 
kwitwara nk’uko umuntu yakwitwara ageze mu bihe nk’ibyo. Bityo rero ntiyagombaga 
gukora igitangaza ngo yikize umubabaro no gucishwa bugufi umuntu agomba guhura nabyo 
mu gihe yaba ageze mu bihe nk’ibyo. {UIB 495.3} 

Herode yamusezeraniye ko nakora ibitangaza imbere ye, ari buze kumurekura. Abaregaga 
Kristo bari bariboneye n’amaso yabo imirimo ikomeye yakorwaga n’imbaraga ya Kristo. 
Bari bariboneye ategeka ibituro kurekura abapfuye bakazuka. Bari barabonye abapfuye 
bazuka bumvise itegeko ry’ijwi rye. Bagize ubwoba cyane bibwira ko agiye gukora 
igitangaza. Bahoranaga ubwoba ko ashobora gukoresha ububasha bwe. Kuko iyo bigenda 
bityo byari kugamburuza imigambi yabo, ndetse byari gushoboka ko banahatakariza 



ubuzima bwabo. Hanyuma abatambyi n’abakuru b’Abayuda, bafite umutima udahamye 
hamwe, bakomeza kurega Yesu. Bazamura amajwi yabo cyane baravuga bati, Arigereranya 
kandi ni umubeshyi. Akora ibitangaza bye ahawe imbaraga na Belizebuli, umutware 
w’abadayimoni. Aho mu rukiko humvikanye kutavuga rumwe, bamwe bavuga ibi abandi 
bakavuga biriya. {UIB 495.4} 

Umutima wa Herode wari warabaye urutare kurusha igihe yahindishwaga umushyitsi 
n’amagambo ya Herodiya amusaba igihanga cya Yohana Umubatiza. Yari yaramaze igihe 
ababazwa n’icyo gikorwa kibi yakoze; ariko yageze aho umutimanama we urushaho 
kwangirika kubera imibereho ye yarangwaga no gukora ibyo yishakiye. Yari yarageze aho 
yinangira umutima kugeza ubwo yirata ko yahaye Yohana igihano gikaze kuko yatinyutse 
kumucyaha. Yatangiye gutera ubwoba Yesu, amwumvisha ko afite ububasha bwo 
kumurekura cyangwa kumwicisha. Ariko nta na kimwe cyagaragazaga ko Yesu yumvise 
ibyo yavuze. {UIB 496.1} 

Herode yatewe uburakari no guceceka kwa Yesu. Yabonaga ko ari ugusuzugura ubutegetsi 
bwe. Kuri uwo mwami w’umwibone, icyari kuruta ni ukumucyaha kuruta ko ibyo yavugaga 
byasaga n’aho bititaweho. Yarongeye atera ubwoba Yesu, ariko We akomeza kwicecekera. 
{UIB 496.2} 

Umurimo wa Yesu hano ku isi ntiwari uwo kumara amatsiko y’abantu adafite ishingiro. 
Yazanywe no gukiza abababaye. Iyo aza gushobora kugira ijambo avuga ryakomora 
ibikomere by’abarembejwe n’ibyaha, ntiyari gushobora guceceka. Ariko nta magambo yari 
afite yo kubwira abashakaga kuribatira ukuri munsi y’ibirenge byabo bidakora ibitunganye. 
{UIB 496.3} 

Kristo yashoboraga kubwira amagambo Herode yari gushobora gucengera mu matwi 
yinangiye y’uwo mwami. Yari gushobora gutuma agira ubwoba agahinda umushyitsi 
amushyize imbere ibyaha bye uko bikurikirana, ndetse akamwereka ibiteye ubwoba 
byendaga kumubaho. Ariko guceceka kwa Yesu niko kwabaye gucyaha gukomeye 
yashoboraga gutanga. Herode yari yaranze kwakira ukuri yagejwjweho n’umuhanuzi uruta 
abandi, bityo nta bundi butumwa yagombaga kubona. Nta jambo na rimwe Umwami w’ijuru 
yari amufitiye. Ugutwi kwa Yesu yategeraga abantu bababaye, ntikwari gufite umwanya wo 
kwakira amategeko ya Herode. Amaso Ye yakunze kwitegereza umunyabyaha wihana 
akeneye imbabazi n’urukundo rubatura, ntiyarafite umwanya wo kureba Herode. Iminwa 
Ye yakoresheje avuga ukuri kw’ingenzi, n’ijwi ryo kwinginga abanyabyaha hamwe 
n’ababaswe n’icyaha, yacecekeye imbere y’umwami w’umunyagasuzuguro utaribwiraga ko 
akeneye Umukiza. {UIB 496.4} 



Mu maso ha Herode harijimye. Ahindukirira abateraniye aho, maze afite uburakari avuga 
ko Yesu yigereranya. Maze abwira Kristo ati, nuramuka udatanze ikimenyetso gihamya ibyo 
uvuga, ndaguhana mu maboko y’abasirikari ndetse n’aba bantu. Ahari yenda bashobora 
kuza gutuma uvuga. Niba wigereranya, nta kindi ukwiriye uretse kugwa mu maboko yabo; 
ariko niba uri Umwana w’Imana, wikize ukoresheje igitangaza. (UIB 496.5} 

Akimara kuvuga ayo magambo, abateraniye aho birukira gufata Kristo. Bari bameze 
nk’inyamaswa z’inkazi, zirukira gufata umuhigo wazo. Bamuteragana hirya no hino, ndetse 
na Herode yifatanya n’abantu mu gushaka gukoza isoni Umwana w’Imana. Iyo abasirikare 
b’Abaroma bataza gutabara ngo basanze icyo gitero, Umukiza yari gutanyaguzwa n’abo 
bagizi ba nabi. {UIB 497.1} 

“Herode n’abasirikare be baramunegura, baramushinyagurira, maze bamwambika umwenda 
ubengerana bamugarurira Pilato.” Abasirikare b’Abaroma bafatanije n’abantu 
gushinyagurira Yesu. Abantu benshi b’abanyabyaha, abasirikare bamunzwe na ruswa, 
bafatanije na Herode ndetse n’abategetsi b’Abayuda, bahimbye ibirego byinshi babigereka 
kuri Yesu. Nyamara kwihangana kwe kw’ijuru ntikwigeze kugabanuka na hato. {UIB 
497.2} 

Abarenganyaga Kristo bagerageje kugereranya ingeso ze n’izabo; bamushushanije nk’aho 
ari umunyabyaha kimwe na bo. Ariko inyuma y’ibyo babonaga aho, hari indi shusho 
yageraga mu ntekerezo zabo, - ishusho bazabona umunsi umwe mu bwiza bwayo bwose. 
Hari bamwe bahindaga umushyitsi bari imbere ya Kristo. Nubwo icyo gitero kigizwe 
n’abagizi ba nabi bariho bamushinyagurira, hari bamwe bahindukiraga bagasubirayo, 
bacecetse kandi bamazwe n’ubwoba. Herode yumvise yishinja icyaha. Imirasire iheruka 
y’umucyo w’imbabazi yarasiye mu mutima we winangiye. Yumvise mu mutima we ahamya 
ko uwari imbere ye atari umuntu usanzwe; kuko ubumana bwe bwagaragariraga mu 
bumuntu bwe. Icyo gihe ubwo Kristo yari azengurutswe n’abakobanyi, abasambanyi, 
hamwe n’abicanyi, Herode yumvise muri we asa n’urebesha amaso ye Imana iri ku ntebe 
yayo. {UIB 497.3} 

Nubwo yari yinangiye umutima, Herode ntiyatinyutse kurangiza urubanza ngo Kristo yicwe. 
Yumvaga yifuza guherereza icyo gikorwa giteye ubwoba ku bandi, maze yongera kohereza 
Yesu mu rukiko rw’Abaroma. {UIB 497.4} 

Ibi ntibyashimishije Pilato ndetse yumvise acitse intege. Ubwo abakuru b’Abayuda 
bongeraga kugaruka bafite imfungwa yabo, yihutiye kubabaza icyo bifuzaga ko amukorera. 
Yabibukije ko yamaze gusuzuma urubanza rwa Yesu, kandi ko nta cyaha yamubonyeho. 
Yababwiye ko bamuregaga byinshi, ariko ko nta gihamya na kimwe bashoboraga gutanga. 
Yari yamaze kohereza Yesu kwa Herode, wari umutegetsi w’i Galilaya kandi wari uwo bari 



basangiye ubwenegihugu, ariko nawe nta cyaha yari yamubonyeho gikwiriye kumwicisha. 
Pilato yarababwiye ati, “Nuko nimara kumukubita, ndamubohora agende.” {UIB 497.5} 

Aha Pilato yagaragaje intege nke ze. Yari amaze kwemeza ko nta cyaha yabonaga kuri Yesu, 
ariko kandi yemeye kumubabaza kugira ngo ashimishe abamuregaga. Yemeye gufasha hasi 
ubutabera ndetse n’amahame yagenderagaho kugira ngo ashimishe abamuzaniye Yesu. Ibi 
rero byamushyise ahakomeye. Abagize igitero babonye ko ananiwe gufata umwanzuro, 
barushaho gusakuza ngo Yesu abambwe. Iyo rugikubita Pilato aza guhagarara ashikamye, 
akanga gucira urwo gupfa uwo yabonaga ko nta cyaha afite, yari gushobora kwivanaho 
umunyururu w’ikimwaro ndetse n’umutima umucira urubanza yakomeje kugira mu bihe 
byose byo kubaho kwe. Iyo aza guca urubanza akurikije ukuri umutima we wamubwiraga, 
Abayuda ntibari guhangara kumutegeka ibyo agomba gukora. Kristo yari kubambwa, ariko 
Pilato ntiyari kugumana umutima umucira urubanza. Ariko ruto ni ruto, Pilato yakomeje 
kugenda afata ibyemezo binyuranije n’umutimanama we. Yanze gushyira mu gaciro ngo 
ace urubanza rutabera, hanyuma aza kwisanga mu maboko y’abatambyi n’abakuru atazi 
icyo agomba gukora. Kugira ibitekerezo bidahamye hamwe no kunanirwa gufata 
umwanzuro ni byo byamushyize ahabi. {UIB 497.6} 

Nyamara no kugeza icyo gihe, Pilato ntiyaretswe ngo akore ibyo ashaka nk’impumyi 
itabona. Ubutumwa bukomotse ku Mana bwamuburiye ku gikorwa yendaga gukora. Mu 
gusubizwa kw’isengesho rya Kristo, umugore wa Pilato yabonekewe na Marayika uvuye 
mu ijuru, maze mu nzozi abona Umukiza kandi aganira na we. Umugore wa Pilato ntabwo 
yari umuyuda, ariko ubwo yitegerezaga Yesu mu nzozi ze, yasobanukiwe adashidikanya 
n’uwo ari we ndetse n’umurimo wamuzanye. Yamenye ko ari Umutware w’ijuru. 
Yamubonye ari mu rukiko bamucira urubanza. Yabonye amaboko ye aboshye nk’aho ari 
umunyacyaha. Yabonye Herode n’abasirikare be bamushinyagurira.Yumvise abatambyi 
n’abakuru b’Abayuda bari buzuye ishyari, bamurega ibinyoma. Yumvise amagambo ngo, 
“Dufite itegeko, kubw’iryo tegeko akwiriye gupfa.” Yabonye Pilato atanga Yesu ngo 
bamushinyagurire, ubwo yari amaze kuvuga ngo, “Nta cyaha mubonyeho.” Yumvise Pilato 
acira Kristo urwo gupfa, abona amutanga mu maboko y’abicanyi.Yabonye umusaraba 
uzamurwa i Kaluvari. Yabonye isi itwikiriwe n’umwijima, maze yumva ijwi riteye ubwoba 
ngo, “Birarangiye.” Yongeye kandi kubona indi shusho itandukanye n’iyo. Yabonye Kristo 
yicaye ku bicu by’icuru, isi ihindira umushyitsi aho iri, kandi abamwishe bahunga imbere 
y’ubwiza bwe. Afite ubwoba bwinshi yarakangutse, maze ahita yandikira Pilato amagambo 
yo kumuburira. {UIB 498.1} 

Mu gihe Pilato yari akibunza umutima, atazi icyo akwiriye gukora, uwari uzanye ubutumwa 
yakomanze ku rugi, maze amuha iyo baruwa iturutse ku mugore we igira iti: {UIB 498.2} 



“Ntugire icyo utwara uwo mukiranutsi, kuko naraye ndose byinshi kuri we byambabaje.” 
{UIB 498.3} 

Pilato yahise yijima mu maso. Intekerezo nyinshi zamurwaniyemo. Ariko mu gihe we 
yatindaga gufata icyemezo, abatambyi n’abakuru b’Abayuda bakomeje kuyobya abantu bari 
aho. Pilato yageze aho yumva ko agomba kugira icyo akora. Yatekereje iby’umuhango 
wabagaho yibwiraga ko yakoresha akarekura Yesu. Byari bisanzwe ko mu gihe cy’iyo minsi 
mikuru barekuraga imfungwa imwe abantu bihitiyemo. Uwo muhango wari uwa gipagani; 
kandi nta butabera bwawurangwagamo, nyamara wakundwaga n’Abayuda. Muri icyo gihe, 
Abaroma bari bafite imfungwa yitwa Baraba, kandi yari yarakatiwe urwo gupfa. Uwo 
Baraba yari yarabeshye ko ari Mesiya. Yabwiraga abantu ko afite ubushobozi bwo 
guhindura isi, igahinduka nshya n’ibiyirimo byose. Yakoreshwaga na Satani, maze akavuga 
yuko yari afite uburenganzira bwo kwiba kandi yuko ibyo yibaga ndetse akambura n’abantu 
byahindukaga ibye. Akoreshejwe na Satani, yari yarakoze ibintu by’agatangaza, maze agira 
abayoboke be, kandi abahamagarira kwigomeka ku butegetsi bw’Abaroma. Yitwikiriye 
umwambaro w’idini, ariko akarangwa n’ubugizi bwa nabi, ubujura ndetse no kwigomeka. 
Ubwo Pilato yahitishagamo abantu hagati y’uwo mugabo Baraba n’Umukiza utagira inenge, 
yibwiraga ko abantu bari bugire umutima w’ubutabera. Yibwiraga ko abantu bari bugirire 
Yesu impuhwe ntibamere nk’abatambyi n’abakuru b’Abayuda. Hanyuma ahindukirira 
abateraniye aho, maze afite ugushaka kwinshi aravuga ati, “Uwo mushaka ko mbabohorera 
ni nde? Ni Baraba, cyangwa ni Yesu witwa Kristo?” {UIB 498.4} 

Humvikanye amajwi ameze nko kuboroga kw’inyamaswa aturutse mu bantu bavuga ngo: 
“Tubohorere Baraba.” Bakomeza gusakuza bati, Baraba! Baraba! Yatekereje ko abantu 
batumvise neza ikibazo, arongera ati, “Murashaka ko mbabohorera Umwami w’Abayuda?” 
Ariko bongera gusakuza cyane bati, “Kuraho uyu, utubohorere Baraba.” Pilato arababaza 
ati, “Yesu witwa Kristo ndamugira nte?” Abantu bongera gusakuza cyane nk’aho ari 
abadayimoni. Kandi koko abadayimoni ubwabo, bihanze mu bantu, bari muri abo bantu, 
kandi nta gisubizo kindi cyari gutangwa uretse iki ngo, “Nabambwe.” {UIB 499.1} 

Pilato yabuze amahoro. Ntiyatekerezaga ko bishobora kugera aho hose. Yatinyishijwe cyane 
no gutanga umuntu utariho urubanza kugira ngo yicwe urupfu rubi rw’agashinyaguro. Ubwo 
urwo rusaku rwagabanukaga, yahindukiriye abantu, arababwira ati, “Kuki, yakoze cyaha 
ki?” Ariko urubanza rwari rumaze kugera kure, aho kumvikana bitari bigishobotse. Icyo 
bifuzaga si ukuba umwere kwa Kristo, ahubwo bifuzaga gusa ko yabambwa. {UIB 499.2} 

Pilato yakomeje kugerageza kurengera Yesu. Yongeye kubabwira ubwa gatatu ati, “Kuki, 
yakoze cyaha ki? Simubonyeho icyaha cyo kumwicisha. Nuko nimara kumukubita, 
ndamubohora.” Ariko avuze yuko yenda kumurekura, bituma abantu barushaho incuro 



icumi gusakuza. Baravuga bati, “Nabambwe, nabambwe.” Kudafata umwanzuro kwa Pilato 
kwateje urusaku rwinshi rwakomeje kwiyongera.” {UIB 499.3} 

Batwaye Yesu, ananiwe cyane kandi afite ibikomere byinshi, maze bakomeza kumukubitira 
imbere y’abantu benshi. “Maze abasirikare b’umutegeka bajyana Yesu mu rukiko, 
bamuteranirizaho ingabo zose. Baramucuza, bamwambika umwenda w’umuhemba, baboha 
ikamba ry’amahwa barimwambika mu mutwe, n’urubingo mu kuboko kwe kw’iburyo 
baramupfukamira, baramushinyagurira bati, Ni amahoro, mwami w’Abayuda! Bamucira 
amacandwe, benda rwa rubingo barumukubita mu mutwe.” Abantu babi bari 
bamushungereye bafashe urubingo yari afite mu ntoki, barumukubita ku ikamba yari 
yambaye, maze bigatuma amahwa amucengera mu mutwe, amaraso menshi agatemba mu 
maso he no mu bwanwa bwe. {UIB 499.4} 

Wa juru we, ubonye ibidasanzwe! Na we wa si we ubonye ibitangaje cyane! Dore hari 
urenganya n’urenganywa. Igitero kirangwa n’uburakari cyazengurutse Umukiza w’isi. 
Bakomeza kumukoba no kumushinyagurira, ariko bavuga amagambo yo gutuka Imana. 
Abantu bamushungereye bakomeza kuganira iby’inkomoko ye ya gikene ndetse 
n’imibereho ye yo kwicisha bugufi. Bakomeza guseka bavuga ko yiyitaga Umwana 
w’Imana, maze bamutuka ibitutsi byinshi. {UIB 499.5} 

Abantu babi bagize icyo gitero bakomeje gushinyagurira Umukiza bayobowe na Satani. 
Wari umugambi wa Satani wo kubabaza Yesu ngo bitume yihimura niba bishoboka, 
cyangwa se ngo akore igitangaza cyatuma yivana muri uko gushinyagurirwa, bityo ananirwe 
kugera ku mugambi w’agakiza. Iyo aza kugira ikizinga gito mu mibereho ye ya kimuntu, 
iyo aza kunanirwa kwihanganira icyo kigeragezo gikomeye, Umwana w’intama w’Imana 
ntiyari kugera ku rugero rw’igitambo gishimwa, kandi ugucungurwa kwa muntu kwari kuba 
kunaniranye. Ariko uwar’ufite ububasha bwo gutegeka abamarayika b’ijuru bakaza 
kumurwanirira — Uwar’ushoboye kwirukana abagize igitero bagahunga bafite ubwoba 
akoze ku mbaraga z’ubumana bwe — yemeye gucishwa bugufi atuje kandi 
arashinyagurirwa ku buryo buteye isoni. {UIB 499.6} 

Abanzi ba Kristo bamusabye kubaha ikimenyetso kugira ngo abahamirize ko ari Imana. 
Nyamara bari bafite ikimenyetso gisumba kure icyo bamusabye. Ubwo kugira nabi 
kw’abamushinyaguriraga kwabasubizaga hasi cyane y’urugero rwa muntu bagahinduka nka 
Satani, niko kwicisha bugufi no kwihangana byashyize Yesu hejuru y’urugero rwa muntu, 
bikagaragaza neza isano ye n’Imana. Gucishwa bugufi kwe byabaye ikimenyetso cyo 
gushyirwa hejuru kwe. Ibitonyanga by’amaraso byaturukaga mu bikomere byo mu ruhanga 
rwe maze bigashoka mu maso he no mu bwanwa bwe byari ikimenyetso cyo gusigwa 
“amavuta yo kwishima” (Abaheburayo 1:9) ngo abe umutambyi mukuru. {UIB 500.1} 



Satani yagize uburakari bwinshi igihe yabonaga ko kugirirwa nabi kwa Yesu kutamuteye 
kwivovota na hato. Nubwo yari yariyambitse akamero ka muntu, yakomejwe n’imbaraga 
nk’iz’ubumana, ndetse ntiyigeze atandukirwa na gato ngo ave mu bushake bwa Se. {UIB 
500.2} 

Igihe Pilato yatangaga Yesu ngo akubitwe kandi ashinyagurirwe, yatekerezaga ko abantu 
bari bugere aho bakagira impuhwe. Yiringiraga ko abantu bari bufate icyemezo ko icyo cyari 
igihano gihagije. Ndetse yibwiye ko uburyarya n’ishyari by’abatambyi biri bugabanuke. 
Ariko Abayuda babonye intege nke za Pilato ubwo yahanaga umuntu yamaze kuvuga ko nta 
cyaha afite. Bamenye ko Pilato agerageza gukiza iyo mfungwa, maze biyemeza ko Yesu 
adakwiriye kurekurwa. Baratekereje bati, Pilato yamukubise kugira ngo adushimishe, bityo 
rero nidukomeza kumushyiraho igitutu ari bufate icyemezo, kandi nta kabuza turagera ku 
byo dushaka. {UIB 500.3} 

Pilato yohereje abasirikare ngo bazane Baraba mu rukiko. Maze ahagarika izo mfungwa 
hamwe, maze yerekana Yesu avuga n’ijwi rihamye ati, “Dore ndamusohoye, 
ndamubazaniye ngo mumenye yuko ari nta cyaha mubonyeho.” {UIB 500.4} 

Umwana w’Imana yari ahagaze aho, yambaye ikanzu bamwambitse bamushungera ndetse 
yambaye n’ikamba ry’amahwa. Bamwambitse ubusa bamusigira urubindo gusa, kandi mu 
mugongo we hari imibyimba myinshi, aho amaraso yatembaga ari menshi. Mu maso he hari 
huzuye amaraso, ananiwe kandi afite uburibwe; nyamara nta na rimwe mu maso he hari 
harigeze hagaragaza ubwiza nk’ubwo yari afite icyo gihe. Ntabwo mu maso h’Umukiza 
higeze hijima imbere y’abanzi be. Yari afite ubwitonzi n’ituze, kandi yagaragarizaga 
impuhwe nyinshi abamushinyaguriraga. Ntiyagize ubwoba cyangwa igihunga, ahubwo 
yagaragaje imbaraga n’icyubahiro mu kwihangana kwe gukomeye. Yesu yari ahabanye 
cyane n’imfungwa yari iruhande rwe. Mu maso ha Baraba hagaragazaga neza ko yari 
umwicanyi ruharwa. Abari aho bose babonaga itandukaniro ryari hagati yabo. Bamwe mu 
bari aho barariraga. Mu gihe bitegerezaga Yesu, imitima yabo yuzuye impuhwe. Ndetse 
n’abatambyi hamwe n’abakuru b’Abayuda bemeye ko ibyo yavugaga byose kuri we byari 
ukuri. {UIB 500.5} 

Abasirikare b’Abaroma bari hafi ya Kristo ntibari binangiye imitima bose; bamwe bakomeje 
kwitegereza mu maso he, ntibagira icyo babona kibahamiriza ko afite icyaha kimuhama 
cyangwa ko ari umuntu mubi. Bamaraga akanya bakarebana agasuzuguro Baraba. Ntibyari 
biruhije gusoma intekerezo mbi zarangwaga muri we. Barongeraga bakareba mu maso ha 
Yesu ari mu rubanza. Barebanaga impuhwe Uwavuye mu ijuru igihe yababazwaga. 
Kwicisha bugufi kwa Yesu kwasize mu ntekerezo zabo ipica itarashoboraga kwibagirana, 



kugeza bamwemeye nka Kristo cyangwa bihitiyemo kurimbuka kubera kumwihakana. 
{UIB 501.1} 

Pilato yatangajwe cyane no kutijujuta ndetse no kwihangana by’Umukiza. Yumvaga 
adashidikanya ko Abayuda nibitegereza uwo Mugabo, wari utandukanye cyane na Baraba, 
bari buze kugira impuhwe. Ariko ntiyarasobanukiwe n’urwango rukabije abatambyi bari 
bafitiye uwari Umucyo w’isi, kandi uwatumye umwijima n’amakosa byabo bijya 
ahagaragara. Bari batumye abagize igitero buzurwa n’uburakari, kandi abatambyi, abakuru 
b’Abayuda n’abantu bari aho bakomeje gusakuza bati, “Nabambwe, Nabambwe.” Hanyuma 
Pilato yageze aho yumva arambiwe urusaku rwabo ndetse no kugira nabi kwabo, maze abuze 
uko agira atera ijwi hejuru ati, “Nimumujyane, mumubambe: ariko nta cyaha mubonyeho.” 
{UIB 501.2} 

Uwo mutegetsi w’Umuroma, nubwo yari amenyereye ubugizi bwa nabi, yababajwe no 
kugirirwa nabi kw’iyo nfungwa yakubiswe igacirwa urwo gupfa, kandi yavaga amaraso mu 
bikomere bye, ariko akomeza kugaragara nk’umwami ku ntebe ye. Ariko abatambyi 
baravuze bati, “Dufite itegeko, ku bw’iryo tegeko akwiriye gupfa kuko yigize Umwana 
w’Imana.” {UIB 501.3} 

Pilato yaratangaye cyane. Ntabwo yari asobanukiwe neza na Kristo uwo ari we ndetse 
n’umurimo wamuzanye; ariko yasaga n’utangiye kwizera Imana kandi yizeraga n’ibiremwa 
by’ibinyabushobozi gusumba umuntu. Igitekerezo yari yarigeze agira muri we, noneho 
cyatangiye gufata intera isobanutse. Yatangiye kwibaza niba uwari imbere ye atari 
uwaturutse mu ijuru, nubwo yari yambaye ikanzu yo gusuzugurwa hamwe n’ikamba 
ry’amahwa. {UIB 501.4} 

Yasubiye kwinjira mu rukiko maze abaza Yesu ati, “Wavuye he?” Ariko Yesu ntiyagira 
icyo amusubiza. Umukiza yari yamaze kuvugana na Pilato amusobanurira iby’umurimo we 
wahamyaga ukuri. Pilato yari yanze kwakira umucyo. Yari yasuzuguje intebe ye nkuru 
y’ubucamanza ubwo yirengagizaga umutimanama we ndetse n’ubushobozi yari afite, maze 
akemera ibyo yasabwaga n’abanzi ba Yesu. Bityo rero, Yesu ntiyari akimufitiye undi 
mucyo. Pilato yababajwe n’uko Yesu yicecekeye, maze avugana ubwirasi ati: {UIB 501.5} 

“Uranyihorera? Ntuzi yuko mfite ububasha bwo kukurekura, kandi ko mfite ububasha bwo 
kukubamba?” {UIB 501.6} 

Yesu aramusubiza ati, “Ntiwagira ububasha bwo kugira icyo untwara utabuhawe buvuye 
mu ijuru, ni cyo gituma ukungabije akurusha icyaha.” {UIB 501.7} 

Bityo rero Umukiza wari ufite impuhwe, nubwo yari ageze mu kubabazwa kwinshi kandi 
afite agahinda, yarababariye igikorwa cy’uwo mutegetsi w’Abaroma cyo kumutanga ngo 



abambwe. Nimurebe icyitegererezo cyahawe isi mu bihe byose! Nimurebe umucyo 
ugaragaza imico y’Ugenewe guca imanza z’abatuye isi bose! {UIB 502.1} 

Yesu yaravuze ati, “Ni cyo gituma ukungabije akurusha icyaha.” Hano Kristo yashakaga 
kuvuga Kayafa, we wari umutambyi mukuru, kandi wari uhagarariye ishyanga ry’Abayuda. 
Bari bazi neza ibigenga imitegekere y’ Abaroma.Bari barumvise iby’ubuhanuzi buvuga ibya 
Kristo, ndetse bumva inyigisho ze kandi babona ibitangaza yakoraga. Abacamanza 
b’Abayuda bari barabonye ibihamya byinshi bidashidikanywaho byerekana ubumana 
bw’Uwo baciriye urubanza rwo gupfa. Kandi bacirwa urubanza hakurikijwe umucyo 
bahawe. {UIB 502.2} 

Icyaha gikomeye n’inshingano ikomeye byahamaga abari bafite imyanya ikomeye mu 
gihugu cyabo, abari baragiriwe icyizere n’Imana nyamara bakabihinyura mu buryo 
bukomeye. Pilato, Herode ndetse n’abasirikare b’Abaroma ntibari bazi byinshi kuri Yesu. 
Batekerezaga kugirira nabi Yesu kugira ngo bashimishe abatambyi n’abakuru b’Abayuda. 
Ntibari barahawe umucyo nk’uwo ishyanga ry’Abayuda ryabonye. Iyo uwo mucyo uba 
warahawe abasirikare b’Abaroma, ntibari kugirira nabi Kristo nk’uko babikoze. {UIB 
502.3} 

Pilato na none yongeye gushaka kurekura Yesu. Ariko Abayuda bongeye gusakuza bagira 
bati, “Nurekura uyu uraba utari incuti ya Kayisari.” Bityo izo ndyadya zigaragaza ko zishaka 
gufuhira ubutegetsi bwa Kayisari. Nyamara mu barwanyaga ubutegetsi bw’Abaroma, 
Abayuda bari aba mbere. Iyo byabaga bibashobokeye ko babikora, baharaniraga gushyira 
imbere ibisabwa n’igihugu cyabo ndetse n’idini ryabo; ariko ubwo bashakaga gukomeza 
umugambi wabo wo kugira nabi, berekanye ko icyo bashyira imbere ari ubutegetsi bwa 
Kayisari. Kugira ngo bashobore kwica Yesu, biyemeje kwerekana ko bakorera ubutegetsi 
mvamahanga nubwo batari babwishimiye. {UIB 502.4} 

Barakomeje bagira bati, “Kuko umuntu wese wigize umwami aba agomeye Kayisari.” Aya 
magambo yashegeshe Pilato. Ntiyarebwaga neza n’ubutegetsi bw’Abaroma, kandi yari azi 
neza ko bamutangiye raporo imeze ityo byamukururira akaga. Yari azi ko aramutse 
atambamiye imigambi y’Abayuda, bari kumutura uburakari bwose bari bafite. Bari gukora 
ibishobotse byose kugira ngo bihorere. Byarabonekaga mu maso ye uburyo Abayuda bari 
bashishikariye kwikiza Uwo bangiraga ubusa. {UIB 502.5} 

Pilato yongeye kwicara ku ntebe ye yo guca imanza, maze yereka abantu Yesu, aravuga ati, 
“Nguyu umwami wanyu.” Bongera gutera hejuru bati, “Mukureho, mukureho umubambe.” 
Mu ijwi rirenga Pilato arababaza ati, “Mbese mbambe umwami wanyu?” Maze bakoresheje 
iminwa yabo yanduye, iminwa yo gutuka Imana, baravuga bati, “Nta mwami dufite keretse 
Kayisari.” {UIB 502.6} 



Muri uko kwihitiramo umutegetsi utazi Imana, ishyanga ry’Abayuda ryaciye ukubiri 
n’ubutegetsi bw’Imana. Banze ko Imana ikomeza kubabera umwami. Bityo ntibari bagifite 
ubarokora. Nta wundi mwami bari bafite uretse Kayisari. Ngibyo ibyo abatambyi 
n’abigishamateka bakururiye abantu babo. Ibyo hamwe n’ingaruka ziteye ubwo 
zakurikiyeho, ni bo babiteye. Icyaha cy’iryo shyanga no kurimbuka kwaryo byari ku mutwe 
w’abo bayobozi b’idini. {UIB 502.7} 

“Nuko Pilato abonye ko arushywa n’ubusa, ahubwo ko barushijeho gushega, yenda amazi 
akarabira imbere y’abantu ati, Jyeweho nta cyaha kindiho ku bw’amaraso y’uyu 
mukiranutsi, birabe ibyanyu.” Pilato yarebye Umukiza yumva afite ubwoba kandi yumva 
yicira urubanza. Yabonye mu maso h’abantu bose hijimye, nyamara mu maso ha Yesu hafite 
amahoro. Mu ruhanga rwe hasaga n’ahamurikirwa n’umucyo. Pilato yibwira mu mutima we 
ati, Uyu ni Imana. Maze ahindukirira abantu, aravuga ati, amaraso ye ntambarweho. 
Mumujyane, maze mumubambe. Ariko mwa batambyi mwe n’abakuru, mumenye ko nta 
cyaha mubonyeho. Kandi Uwo avuga ko ari Se azabacire urubanza kubera igikorwa cyanyu, 
ariko jyewe ntazabimbareho. Maze abwira Yesu ati, Umbabarire kubera ibyo nkoze, kuko 
ndashobora kugukiza. Amaze gukubita Yesu, aramutanga ngo abambwe. {UIB 503.1} 

Pilato yifuje cyane gukiza Yesu. Ariko yabonye ko adashobora kubikora, ngo maze 
agumane icyubahiro n’ubutware bwe. Aho kugira ngo abure ubutware bwe bwo ku isi, 
yahisemo gutanga utariho rubanza ngo abambwe. Ni bangahe hano ku isi, batinya kubura 
ibyabo cyangwa kubabazwa, maze bagahitamo kwirengagiza ukuri. Umutimanama hamwe 
n’inshingano biganisha umuntu mu nzira imwe, naho kwikunda no kwihugiraho bikaganisha 
umuntu mu nzira ihabanye n’iyo. Umuraba ukurura uganisha mu nzira mbi, maze uwemeye 
kumvira umubi akajyanwa nawo kugeza yisanze mu mwijima wo kwishinja ikibi. {UIB 
503.2} 

Pilato yemeye guha abantu icyo bamusaba. Yanze gutakaza umwanya we, maze atanga Yesu 
ngo bamubambe. Nyamara nubwo yitwararitse muri ubwo buryo, hanyuma icyo yatinyaga 
cyaje kumugeraho. Bamwambuye icyubahiro cye, avanwa ku ntebe ye, agira umutima 
umushinja ndetse n’ikimwaro, hanyuma gato yo kubambwa kwa Yesu nawe yaje 
kwiyambura ubuzima bwe. Ni yo mpamvu abaha icyaha icyuho mu mibereho yabo 
bazasarura agahinda no kurimbuka. “Hariho inzira itunganiye umuntu, ariko iherezo ryayo 
ni inzira z’urupfu.” Imigani 14:12. {UIB 503.3} 

Igihe Pilato yasabaga kutabarwaho amaraso atariho urubanza ya Kristo, Kayafa we 
yasubizanyije agasuzuguro ati, “Amaraso ye natubeho no ku bana bacu.” Ayo magambo 
ateye ubwoba yari ateruwe n’abatambyi n’abakuru b’Abayuda, maze yikirizwa n’ikivunge 



cy’abantu mu majwi atontoma ya kinyamaswa. Abantu bose barasubiza bati, “Amaraso ye 
natubeho no ku bana bacu.” (UIB 503.4} 

Ubwoko bw’Abisiraheri bwari bwose kwihitiramo. Batunze intoki zabo Yesu, baravuga 
bati, “Kuraho uyu, utubohorere Baraba.” Baraba, umwicanyi n’igisambo, yari ahagarariye 
Satani. Kristo yari ahagarariye Imana. Kristo yaranzwe; bihitiramo Baraba. Bagombaga rero 
gusigarana Baraba. Muri uko guhitamo kwabo bemeye uwari umushukanyi n’umwicanyi 
kuva kera hose. Satani ni we wabaye umuyobozi wabo. Ubwabo nk’ishyanga rimwe bari 
bemeye kugendera ku mabwiriza ye. Bari biyemeje gukora ibyo akora. Bagombaga 
kwihanganira mu butegetsi bwe. Abantu bihitiyemo Baraba bakanga Kristo, bagombaga 
kuzababarizwa mu kugira nabi kwa Baraba mu bihe byakurikiyeho byose. {UIB 503.5} 

Bahanze amaso yabo Umwana w’Intama aho yababazwaga, maze Abayuda baravuga bati, 
“Amaraso ye natubeho, no ku bana bacu.” Ayo magambo ateye ubwoba yarazamutse agera 
ku ntebe y’Imana. Urwo rubanza biciriye, rwanditswe mu bitabo byo mu ijuru. Uko gusaba 
kwarumviswe. Amaraso y’Umwana w’Imana yabazwe ku bana babo n’abuzukuru, mu bihe 
bikurikirana. {UIB 504.1} 

Kandi byagaragariye cyane mu kurimbukakwa Yerusalemu. Ndetse byongeye kugaragarira 
cyane mu mibereho y’ishyanga ry’Abayuda, - ishami riciwe ku muzabibu, ishami ryumye 
ntiryere imbuto, rikarundwa maze rigatwikwa. Kuva mu gihugu ukajya mu kindi, mu 
binyejana byinshi, babaye amashami yumye, yumiye mu byaha! {UIB 504.2} 

Uko gusaba kwabo kuzasubizwa cyane kuri wa munsi ukomeye w’urubanza. Igihe Kristo 
azagaruka ku isi, atari imfungwa izengurutswe n’abamushungera, ubwo amaso yose 
azamubona. Bazamubona ubwo azaza ari Umwami w’ijuru. Kristo azaza mu cyubahiro cye, 
mu cyubahiro cya Se, no mu cyubahiro cy’Abamarayika. Ibihumbi amagana, ndetse 
ibihumbi bitabarika by’abamarayika, abana b’Imana bari mu bwiza no kunesha kwabo, 
bafite urukundo n’icyubahiro bitagira akagero, bazashagara Kristo ubwo azaba aje. 
Azaherako yicare ku ntebe y’ubwiza bwe, maze amahanga yose akoranire imbere ye. Kandi 
amaso yose azamureba, ndetse n’abamucumise icumu mu rubavu. Mu mwanya w’ikamba 
ry’amahwa, azaba yambaye ikamba ry’ubwiza bwe, - ikamba mu rindi kamba. Mu mwanya 
wa ya kanzu ishaje yo gusuzugurwa, azaba yambaye imyenda irabagirana kandi irusha iyindi 
kwera, “kandi nta mumeshi wo ku isi wese wabasha kuyeza atyo.” Mariko 9:3. Kandi ku 
mwenda we no ku kibero cye afite izina ryanditswe ngo “Umwami w’Abami, n’Umutware 
utwara Abatware.” Ibyahishuwe 19:16. Abamushinyaguriye kandi bakamukubita, na bo 
bazaba bahari. Abatambyi n’abakuru b’Abayuda bazongera babone n’amaso yabo 
amashusho ya cya gihe cyo mu rubanza kwa Pilato. Buri gikorwa cyose kizanyura imbere 
yabo, gisa n’icyandikishijwe inyuguti zacyo mu muriro. Kandi na ba bandi basabye ngo, 



“Amaraso ye natubeho, twe n’abana bacu,” bazabona igisubizo cyo gusaba kwabo. Icyo gihe 
abatuye isi yose bazasobanukirwa kandi bamenye. Bazamenya neza, bo ubwabo, abantu 
b’intege nke, bo kubabarirwa, kandi ibiremwa bimara igihe gito, bazamenya uwo 
barwanyaga uwo ari we. Bazagira ubwoba bwinshi no kubabara, maze batakire imisozi 
n’ibikombe bati, “Nimutugweho, muduhishe amaso y’Iyicaye kuri iriya ntebe n’umujinya 
w’Umwana w’intama, kuko umunsi ukomeye w’umujinya wabo usohoye kandi ni nde 
ubasha guhagarara adatsinzwe?” Ibyahishuwe 6:16, 17. {UIB 504.3} 



IGICE CYA 78 - KALUVARI 


(Iki gice gishingiye muri Matayo 27:31-52; Mariko 15:20-38; Luka 23:26-46; na Yohana 

19:16-30) 

“Nuko bageze ahitwa i Kaluvari, bamubambayo.” {UIB 505.1} 

“Kugira ngo yejeshe abantu amaraso ye,” Kristo “yababarijwe inyuma y’irembo”. 
Abaheburayo 13:12. Adamu na Eva bagomeye amategeko y’Imana, hanyuma birukanwa mu 
murima wa Edeni. Kristo yababajwe mu cyimbo cyacu, kandi ababarizwa hanze y’inkike za 
Yerusalemu. Yapfiriye hanze y’irembo, aho abicanyi n’abagome bicirwaga. Dusoma aya 
magambo afite ubusobanuro bukomeye ngo: “Kristo yaducunguriye kugira ngo dukizwe 
umuvumo w’amategeko, ahindutse ikivume ku bwacu.” Abagalatiya 3:13. {UIB 505.2} 

Abantu benshi cyane bakurikiye Yesu ubwo yavaga mu rukiko yerekeza inzira ya Kaluvari. 
Amakuru y’uko yaciriwe urwo gupfa yari yakwiriye muri Yerusalemu hose, kandi abantu 
b’ingeri zose barahuruye bajya aho yagombaga kubambirwa. Abatambyi n’abakuru 
b’Abayuda bari barasezeranye kutagira icyo batwara abayoboke ba Yesu, mu gihe cyose 
bazaba bagejejwe Yesu mu maboko yabo, bityo abigishwa ba Yesu hamwe n’abizera bari 
muri uwo murwa ndetse n’ahahazengurutse bakurikiye abari bashoreye Umukiza. {UIB 
505.3} 

Ubwo Yesu yari akimara gusohoka mu rukiko kwa Pilato, bafashe umusaraba bari 
barateganirije Baraba bawumukoreza ku ntugu ze zuzuye ibikomere ndetse ziva n’amaraso. 
Hari bagenzi ba Baraba babiri bagombaga kwicwa mu gihe kimwe na Yesu, kandi na bo 
bikorejwe imisaraba yabo. Umusaraba bikoreje Umukiza wari umuremereye cyane muri 
icyo gihe cyo kubabazwa ubwo yari afite intege nke. Kuva igihe yasangiraga n’abigishwa 
be ibya Pasika, yari atarongera kugira icyo kunywa no kurya afata. Yagize agahinda kenshi 
mu gashyamba ka Getsemane ubwo yari ahanganye n’imbaraga za Satani. Yari yihanganiye 
umubabaro wo kugambanirwa, no kubona abigishwa be bamusiga bakigendera. 
Bamujyanye kwa Anna no kwa Kayafa, ndetse bamujyana no kwa Pilato. Avuye kwa Pilato 
bamwohereza kwa Herode, hanyuma bongera kumugarura kwa Pilato. Aho yagendaga hose 
baramutukaga, bakomeza kumushinyagurira, kandi yakubiswe incuro ebyiri, - muri iryo joro 
ryose habaye ibikorwa bibi byinshi byo kugerageza umutima w’umwana w’umuntu ku 
buryo ndengakamere. Kristo ntiyigeze atsindwa. Nta jambo ribi yigeze avuga uretse 
amagambo yo guha ikuzo Imana gusa. Muri icyo gihe cyose cyo kugeragezwa no 
gushinyagurirwa, Kristo yakomeje kugaragaza kwihangana no kwiha icyubahiro. Ariko 
bamaze kumukubita ubwa kabiri no kumugerekaho umusaraba, imbaraga ze za muntu 
ntizari zigishoboye kubyihanganira. Yikubise hasi umusaraba uramugwira. {UIB 505.4} 



Abari bamushungereye babonye uburyo Umukiza yari afite imbaraga nkeya kandi agenda 
ategwa, ariko ntibigera bamugirira impuhwe. Baramutukaga ndetse bakamuseka kuko yari 
ananiwe kwikorera umusaraba uremereye. Barongeye bamukorera uwo musaraba, arongera 
agwa hasi yubamye. Abamushinyaguriraga babonye ko bitagishobotse kumwikoreza uwo 
musaraba. Bayobewe uburyo babona undi wo kwikoreza uwo musaraba w’isoni. Ntabwo 
Abayuda bari kubyemera kuko bari kwanduzwa n’uwo musaraba, maze ntibashobore 
kwizihiza ibirori bya Pasika. Kandi mu bari bamushungereye bose, nta n’umwe wemeraga 
kwikorerauwo musaraba. {UIB 505.5} 

Muri icyo gihe hageze umunyamahanga, Simoni w’umunyakurene, wari uturutse mu 
giturage, wahuye n’abari bashungereye Yesu. Yumvise batuka Yesu; yumva amagambo yo 
kumushinyagurira ngo, Mureke Umwami w’Abayuda atambuke! Arahagarara atangaye 
cyane maze yitegereza ibyakorwaga. Babonye agiriye impuhwe Yesu, baramufata, 
bamwikoreza umusaraba. {UIB 506.1} 

Simoni yari yarumvise ibya Yesu. Abahungu be bizeraga Umukiza Yesu, ariko we yari 
ataraba umwigishwa wa Yesu. Kwikorera umusaraba agana i Kaluvari byabereye amahirwe 
Simoni, kuko mu bihe byakurikiyeho yashimishijwe cyane n’iyi neza yagiriwe. Byatumye 
yikorera umusaraba wa Kristo abikunze, kandi akomeza kuwikorera anezerewe. {UIB 
506.2} 

Abagore batari bake bari kumwe n’abari bashagaye Utariho urubanza ubwo yajyanwaga ku 
musaraba w’isoni. Abo bagore bakomeje kwitegereza Yesu. Bamwe muri bo bari 
baramubonye mbere y’aho. Hari bamwe bari baramushyiriye abarwayi ngo abakize. Hari 
bamwe muri bo bari barakijijwe na we. Ibyo byose babigereranije n’ibyo babonaga muri ako 
kanya. Bibajije cyane ku rwango babona abantu bafitiye Uwo bo bumvaga bakeneye mu 
mitima yabo kandi bafitiye n’impuhwe. Abo bagore ntibigeze bita ku bantu buzuye 
uburakari bashoreye Yesu ndetse no ku magambo mabi y’abatambyi n’abakuru b’Abayuda, 
ahubwo bo bagaragaje impuhwe bafitiye Yesu. Igihe Yesu yagwaga yikoreye umusaraba, 
bananiwe kwihangana bararira. {UIB 506.3} 

Ibyo byatumye Yesu akebuka arabareba. Nubwo yari afite uburibwe bwinshi, yikoreye 
ibyaha byose by’iyi si, ntiyashoboye kwirengagiza abari bafite umubabaro. Yitegereje abo 
bagore afite impuhwe. Ntibari abayoboke be; ndetse yari azi ko batamuririra nk’Uwavuye 
ku Mana, ahubwo bari bafite gusa impuhwe za kimuntu. Ntabwo yirengagije izo mpuhwe 
zabo, ahubwo byamuteye kubagirira impuhwe zirenze izo. Yarababwiye ati, “Bakobwa b’i 
Yerusalemu, ntimundirire, ahubwo mwiririre n’abana banyu.” Yesu yakuye amaso ku 
byakorwaga ako kanya, maze yitegereza igihe cyo kurimbuka kwa Yerusalemu cyari 



imbere. Muri icyo gihe, bamwe mu bamuririraga bari kuzicwa hamwe n’abana babo. {UIB 
506.4} 

Yesu yavanye intekerezo ze ku kurimbuka kwa Yerusalemu, maze azijyana ku munsi 
w’urubanza ku batuye isi yose. Muri uko kurimbuka k’umurwa wanze kwihana, 
yabibonyemo ikimenyetso cyo kurimbuka guheruka kw’iyi si yacu. Yaravuze ati, “Ni bwo 
bazatangira kubwira imisozi bati, nimutugwire, babwire n’udusozi bati Nimudutwikire. 
Mbese ubwo bagenje batya igiti kikiri kibisi, nikimara kuma bizacura iki?” Mu kuvuga igiti 
kibisi, Yesu yakigereranyaga na we ubwe, We mucunguzi w’isi utariho urubanza. Imana 
yemeye ko uburakari bwayo ifitiye icyaha bugera ku Mwana wayo ikunda. Yesu yemeye 
kubambwa kubera ibyaha by’abatuye isi. None se umunyabyaha wagumye mu byaha bye 
yajyaga guhura n’uwuhe mubabaro? Abanyabyaha n’abanze kwizera bose bagombaga 
kuzagira umubabaro hamwe n’uburibwe butagira akagero. {UIB 506.5} 

Benshi mu bari bakurikiye Umukiza ajya kubambwa i Kaluvari, ni bamwe mu bari 
bamuherekeje baririmba Hozana ndetse bazunguza amashami y’imikindo igihe yinjiraga I 
Yerusalemu ahetswe n’indogobe. Bake muri bo bateye amajwi yabo hejuru bamuha ikuzo, 
kuko ari byo byari bigezweho, noneho bavugiye icya rimwe bati, “Ni abambwe, Ni 
abambwe.” Icyo gihe Yesu yinjiraga i Yerusalemu ahetswe n’indogobe, bagize ibyishimo 
byinshi kubera ibyo biringiraga. Babyiganiye kugenda iruhande rwa Yesu, kuko bumvaga 
bibahesheje ishema kuba abayoboke be. Ariko noneho ubwo yari acishijwe bugufi ajya i 
Kaluvari, baramukurikiye ariko basiga intera hagati ye nabo. Bari bafite agahinda kenshi, 
kandi bagendaga bubitse umutwe kuko ibyo biringiraga bitari bigishobotse. Mbega ngo 
amagambo ya Yesu araba impamo ubwo yavugaga ati, “Mwebwe mwese iri joro ibyanjye 
birabahemuza, kuko byanditswe ngo, Nzakubita umwungeri, umukumbi w’intama 
usandare.” Matayo 26:31. {UIB 507.1} 

Iyo bagezaga imfungwa aho bagomba kubambirwa, barabababazaga kandi bakabagirira nabi 
ku buryo bushobotse bwose. Ibisambo bibiri byateye amahane menshi ubwo bashakaga 
kubishyira ku musaraba; ariko Yesu ntiyigeze abarushya. Nyina wa Yesu, aherekejwe na 
Yohana wa mwigishwa Yesu yakundaga, yari yakurikiye inzira Umwana we yanyuze ajya i 
Kaluvari. Yari yamubonye agwirwa n’umusaraba, ubwo yumvaga yifuza kumusegasira 
n’ukuboko kwe, no kumwoza ibikomere byo mu mutwe, uwo yajyaga aryamisha mu gituza 
cye. Ariko noneho uwo mugisha ntiyari awemerewe. Kimwe n’abigishwa ba Yesu, na we 
yizeraga ko Yesu ari bwerekane imbaraga ze, maze akikura mu maboko y’abanzi be. 
Yarongeraga agashengurwa umutima cyane, iyo yibukaga amagambo Yesu yavuze 
asobanura ibyamugirirwaga muri ako kanya. Igihe bahambiraga ibisambo bibiri ku 
musaraba, yakomeje kwitegereza afite umubabaro mwinshi. Yakomeje kwibaza niba 
uwazuraga abapfuye akabasubiza ubugingo ari bwemere ko bamubamba ku musaraba? 




Mbese Umwana w’Imana yari kwemera ko bamwica urupfu rw’agashinyaguro? Mbese 
yashoboraga gukomeza kwizera ko Yesu ari Mesiya? Mbese yashoboraga gukomeza 
kwihanganira kureba aho Yesu yashinyagurirwaga kandi adafite uburyo bwo kuba hafi ye 
ngo amufashe muri uko kubabazwa kwe? Yabonye bafata amaboko ya Yesu bayarambura 
ku giti cy’umusaraba; abona bazana inyundo n’imisumari, kandi ubwo bateraga imisumari 
mu mubiri we utagira inenge, abigishwa ba Yesu barababaye cyane maze bajyana nyina wa 
Yesu wari wacitse intege ngo atareba uko kugira nabi gukabije. {UIB 507.2} 

Umukiza ntiyigeze yijujuta. Mu maso he hakomeje kugaragaza ituze n’ubwitonzi, ariko yari 
afite ibitonyanga by’ibyuya mu maso he. Nta biganza bigira impuhwe byari hafi ye ngo 
bimuhanagure ibyo byuya ubwo yendaga gupfa, kandi nta magambo meza cyangwa 
y’impuhwe yabwiwe yo kumukomeza umutima. Mu gihe abasirikari bariho bakora ibikorwa 
byabo biteye ubwoba, Yesu yasabiye abanzi be ati, “Data ubababarire; kuko batazi icyo 
bakora.” Yakuye intekerezo ze ku mubabaro yari afite azerekeza ku cyaha 
cy’abamurenganyaga, maze yitegereza n’igihano bazabona. Ntiyigeze abwira nabi 
abasirikari bariho bamugirira nabi. Ntabwo yigeze atekereza kwihorera ku batambyi 
n’abakuru b’Abayuda bari bashishikajwe cyane no gusoza umugambi wabo mubi. Kristo 
yabagiriye impuhwe mu gucumura kwabo n’ubutamenya. Maze abasabira kubabarirwa 
agira ati, “kuko batazi icyo bakora.” {UIB 507.3} 

Iyo baza kumenya ko bariho bagirira nabi Uwazanywe no gukiza abanyabyaha ngo 
batazarimbuka by’iteka, bari gufatwa n’ikimwaro ndetse n’ubwoba bwinshi. Icyakora 
ubutamenya bwabo ntibwabakuyeho igicumuro cyabo; kuko bari barahawe amahirwe yo 
kumenya no kwakira Yesu nk’Umukiza wabo. Hari bamwe mu bihe byakurikiyeho bari 
kuzabona igicumuro cyabo, bakihana, kandi bagahinduka by’ukuri. Nyamara hari n’abandi 
bagombaga kuzinangira, bakanga kwihana, bityo bigatuma isengesho rya Kristo yabasabiye 
ridasubizwa. Ariko , uko byamera kose, umugambi w’Imana wageze ku musozo. Yesu 
yabonye uburenganzira bwo kuba umuvugizi w’abantu imbere ya Se. {UIB 508.1} 

Isengesho rya Kristo asabira abanzi be ryari rigenewe abaturage b’isi yose. Ryarebaga buri 
munyabyaha wese ari uwabayeho n’uzabaho, kuva isi ikiremwa ukageza ku iherezo ry’ibihe. 
Bose bagiweho n’icyaha cyo kubamba Umwana w’Imana. Kandi kubabarirwa bitangirwa 
ubuntu kuri bose. Kugira ngo “Ubishaka wese” azahabwe amahoro y’Imana, kandi ahabwe 
ubugingo buhoraho. {UIB 508.2} 

Yesu amaze kubambwa ku musaraba, wateruwe n’abagabo bafite imbaraga, maze 
bawushyira mu mwanya wawo bafite igihunga cyinshi. Ibyo byatumye Umwana w’Imana 
agira uburibwe bwinshi. Hanyuma Pilato akora inyandiko mu Giheburayo, Ikigiriki, no mu 
Kilatini, ayishyira ku musaraba, hejuru y’umutwe wa Yesu. Iyo nyandiko yari iyi ngo, “Yesu 



w’i Nazareti, Umwami w’Abayuda.” Iyi nyandiko yarakaje Abayuda. Bari mu rukiko kwa 
Pilato batereye rimwe hejuru bati, “Nabambwe.” “Nta mwami dufite keretse Kayisari.” 
Yohana 19:15. Bivugiye ubwabo ko nihagira umuntu ukeza undi mwami utari Kayisari 
azafatwa nk’umugambanyi. Pilato rero yanditse ibihwanye n’ibyo bivugiye ubwabo. Nta 
cyaha bamwanditseho, uretse ko Yesu yari Umwami w’Abayuda. Iyo nyandiko 
yagaragazaga mu buryo buziguye uburyo Abayuda bemeye kuyoboka ingoma y’Abaroma. 
Iyo nyandiko yerekanaga ko uzatinyuka kwiyita umwami w’Abisiraheri , ubwabo 
bazamukatira urwo gupfa. Abatambyi barigaragaje. Igihe bacuraga umugambi wo kwica 
Yesu, Kayafa yavuze ko bikwiriye ko umuntu umwe apfira abantu. Uburyarya bwabo 
bwaragaragaye. Mu gushaka kwikiza Kristo, bemeye guhara ubusugire no kubaho 
kw’igihugu cyabo. {UIB 508.3} 

Abatambyi basobanukiwe n’ibyo bakoze, maze babwira Pilato guhindura inyandiko. 
Baramubwiye bati, “Ntiwandike ngo Umwami w’Abayuda, ahubwo wandike uti, Yiyise 
umwami w’Abayuda.” Ariko Pilato yarirakariye kubera intege nke yagaragaje mbere y’aho, 
maze asuzugura abo batambyi n’abakuru barangwaga n’ishyari n’uburyarya. Ababwirana 
agasuzuguro ati, “Icyo nanditse nacyanditse.” {UIB 508.4} 

Ububasha busumba ubwa Pilato cyangwa ubw’Abayuda nibwo bwatanze amabwiriza yo 
gushyira iyo nyandiko hejuru y’umutwe wa Yesu. Mu bushake bw’Imana, iyo nyandiko yari 
iyo gutuma abantu bakanguka mu ntekerezo, maze bagashakisha mu Byanditswe. Aho Yesu 
yabambwe hari hafi y’umurwa. Abantu ibihumbi byinshi baturukaga mu mpande 
zitandukanye bari baje I Yerusalemu, kandi iyo nyandiko ivuga Yesu w’i Nazareti ko ari 
Mesiya yagombaga kujya mu ntekerezo zabo. Ayo magambo yari ukuri gukomeye, 
kwanditswe n’ikiganza cyabibwirijwe n’Imana. {UIB 508.5} 

Ubuhanuzi bwarasohoye ubwo Kristo yababarizwaga ku musaraba. Imyaka amagana mbere 
yo kubambwa kwe, Umukiza yari yarahanuye uburyo azagirirwa nabi. Yaravuze ati, “Kuko 
imbwa zingose, umutwe w’abanyabyaha untaye hagati, bantoboye ibiganza n’ibirenge. 
Mbasha kubara amagufwa yanjye yose, bandeba bankanuriye amaso. Bagabana imyenda 
yanjye, bafindira umwambaro wanjye.” Zaburi 22:16-18. Ubuhanuzi bwerekeye imyambaro 
ye bwarasohoye, kandi nta mabwiriza cyangwa inama yose ikomotse ku nshuti cyangwa 
abanzi b’Uwabambwe. Imyambaro ye yahawe abasirikare bamubambye ku musaraba. 
Kristo yumvise amagambo yabo yo kujya impaka ubwo bagabanaga imyambaro ye. Kubera 
ko ikanzu ye yari iboshywe yose uhereye hejuru ukageza hasi, ku buryo itari ifite 
uruteranirizo, baravuze bati, “Twe kuyitanyagura, ahubwo tuyifindire turebe uri bube 
nyirayo uwo ari we.” {UIB 508.6} 



Mu yandi magambo y’ubuhanuzi Umukiza yaravuze ati, “Ibitutsi byamenaguye umutima, 
ndarwaye cyane; Nashatse uwangirira imbabazi ariko ntihaboneka n’umwe, Nashatse abo 
kumara umubabaro ndababura. Kandi bampaye indurwe kuba ibyokurya byanjye, ngize 
inyota bampa umushari wa vino.” Zaburi 69:20, 21. Ku bahabwaga igihano cy’urupfu rwo 
ku musaraba, byari byemewe kubaha ikinyobwa gisindisha, kugira ngo kigabanye 
ububabare bw’umubiri. Icyo kinyobwa bagihaye Yesu; ariko ubwo yagisomagaho, yanze 
kukinywa. Ntabwo yashoboraga kwemera icyatokozaga ubwenge bwe. Kwizera kwe 
kwagombaga kuguma gushikamye ku Mana. Aho niho yakuraga imbaraga honyine. Kugira 
icyo afata kiyobya ubwenge bwe, byari gushobora guha icyuho Satani. {UIB 509.1} 

Abanzi ba Yesu bakomeje kumugaragariza uburakari ubwo yari amanitse ku musaraba. 
Abatambyi, abakuru hamwe n’abanditsi bifatanije n’abashungeraga Umukiza maze 
bakomeza kumutuka. Igihe yabatizwaga hamwe n’igihe yahindukaga ishusho irabagirana, 
ijwi ry’Imana ryarumvikanye rihamya ko Kristo ari Umwana w’Imana. Na none mbere yo 
gufatwa kwa Yesu, humvikanye ijwi ry’Imana, rihamya Ubumana bwa Kristo. Ariko muri 
iki gihe, ijwi riturutse mu ijuru ntiryumvikanye. Nta jwi ryo guhamya Kristo ryumvikanye. 
Yaratutswe, arababazwa kandi ashinyagurirwa n’abagizi ba nabi adafite umutabara. {UIB 
509.2} 

Barasakuje bati, “Niba uri Umwana w’Imana, manuka uve ku musaraba.” Barongera bati, 
“Ngaho na we niyikize niba ari we Kristo watoranijwe n’Imana.” Igihe Yesu yageragezwaga 
mu butayu, Satani yaramubwiye ati, “Niba uri Umwana w’Imana, tegeka iri buye rihinduke 
umutsima.” Arongera aramubwira ati, “Niba uri Umwana w’Imana, ijugunye hasi” uvuye 
ku munara w’urusengero. Matayo 4:3, 6. Kandi aho ku musaraba, Satani n’abamarayika be, 
yari ahari yihanze mu bantu. Umukuru w’abadayimoni hamwe n’ingabo ze bagendaga 
iruhande rw’abatambyi n’abakuru b’Abayuda. Abigisha b’abantu bahatiye abadafite icyo 
bazi gushinja ikinyoma Uwo benshi muri bo batari bakabona, kugeza umunsi bahatiwe 
kumurega ibinyoma. Abatambyi, abakuru b’Abayuda, Abafarisayo ndetse n’abagize igitero 
bose bishyize hamwe mu gukorera Satani. Abakuru b’idini bifatanije na Satani 
n’abamarayika be. Bose bakoraga ibigendanye n’amabwiriza ya Satani. {UIB 509.3} 

Yesu igihe yari ku musaraba ababazwa ndetse yenda gupfa, yumvise buri jambo ryose 
ryavugwaga n’abatambyi, igihe bagiraga bati, “Yakijije abandi, ntabasha kwikiza. Ko ari 
umwami w’Abisiraheli, namanuke ave ku musaraba nonaha, natwe turamwemera.” Kristo 
iyo abishaka yari kumanuka ku musaraba. Nyamara kuko atikijije ubwe ni yo mpamvu 
umunyabyaha afite ibyiringiro byo kubabarirwa no kugirirwa neza n’Imana. {UIB 509.4} 

Mu gihe bashinyaguriraga Umukiza, abantu biyitiriraga kuba abasobanurira abandi 
ubuhanuzi, bakoresheje amagambo ibyanditswe byari byarahanuye mbere ko bazavuga muri 



icyo gihe cyo ku musaraba. Nyamara mu buhumyi bwabo, ntibigeze babona ko bariho 
basohoza ubuhanuzi. Ba bandi bamukwenaga bavuga bati, “Yiringiye Imana, ngaho 
nimukize nonaha, niba imukunda kuko yavuze ati, Ndi Umwana w’Imana,” ntibigeze 
bamenya na gato ko ubuhamya bwabo buzasubirwamo mu bihe byose. Nubwo bavuze ayo 
magambo bashaka guseka Yesu, ubuhamya bwabo bwatumye abantu bashakashaka mu 
Byanditswe kurusha uko byigeze bikorwa mbere. Abanyabwenge benshi barabyumvise, 
babitekerezaho, barashakashaka, kandi barasenga. Hari bamwe batigeze bagoheka kugeza 
ubwo, bagereranije Ibyanditswe, maze babona ubusobanuro bw’umurimo wa Kristo. Nta na 
rimwe hari harabayeho ubumenyi ku byerekeye Yesu, nk’igihe yabambwaga ku musaraba. 
Imitima ya benshi babonye Yesu abambwa ku musaraba, bakumva amagambo ye, yakiriye 
umucyo w’ukuri. (UIB 510.1} 

Ubwo Yesu yari ku musaraba afite uburibwe bwinshi, hari ikintu kimwe cyamukomeje. Ni 
isengesho ry’igisambo igihe cyihanaga. Abagabo babiri bari babambye hamwe na Yesu 
babanje na bo kumutuka; ndetse umwe muri bo ubwo yari ababajwe ku musaraba yakomeje 
kwiheba no kurebana Yesu agasuzuguro. Ariko si ko byari bimeze kuri mugenzi we. Uyu 
mugabo ntabwo yari umunyabyaha ruharwa; ahubwo yari yarayobejwe n’inshuti ze mbi, 
ndetse yari afite ibyaha bike ugereranije n’abari bahagaze iruhande rw’umusaraba 
bashungera Umukiza. Yari yarabonye Yesu kandi yumva amagambo ye, maze bituma 
anyurwa n’inyigisho ze, ariko aza kuyoba abitewe n’abatambyi hamwe n’abakuru 
b’Abayuda. Yagerageje kwihunza umutima wamuganishaga ku nyigisho za Yesu, maze 
akomeza gusaya mu cyaha, kugeza ubwo yafashwe, araburanishwa maze akatirwa urwo 
kubambwa ku musaraba. Mu rukiko kwa Pilato ndetse no mu nzira ijya i Kaluvari , uwo 
mugabo yari kumwe na Yesu. Yumvise Pilato avuga ngo, “Nta cyaha mubonyeho.” Yohana 
19:4. Yabonye imyitwarire ye yo guhesha icyubahiro Imana, kandi abona impuhwe no 
kubabarira yari afitiye abamushinyaguriraga. Aho ku musaraba yabonye abanyedini 
bakomeye baseka Umwami Yesu ndetse bamutuka n’ibitutsi byinshi. Yabonye 
bamuzunguriza imitwe yabo. Yumvise amagambo atari meza yavugwaga n’abanyabyaha 
nka we bagira bati, “Si wowe Kristo? Ngaho ikize natwe udukize.” Mu bantu banyuraga 
aho, yumvise hari benshi bari bashigikiye Yesu. Yumvise bamwe basubira mu magambo 
yavuze, ndetse basingiza n’ibikorwa bye byiza. Yumvise yongeye kwiringira mu mutima 
we ko uwo ari Kristo. Yarahindukiye areba umugome mugenzi we, maze aravuga ati, 
“Mbese nta n’ubwo utinya Imana, kubona uhawe igihano kimwe n’icye?” Abo bambuzi bari 
hafi gupfa ntabwo bari bagitinya umuntu. Ariko umwe muri bo yumvise muri we hari Imana 
agomba gutinya, kandi n’ahazaza he hamuteraga ubwoba. Yabonaga ubuzima bwe 
bwandujwe n’icyaha buri hafi kugera ku musozo. Maze arataka ati, “Twebweho duhowe 
ukuri, tukaba twituwe ibihwanye n’ibyo twakoze, ariko uyu nta kibi yakoze.” {UIB 510.2} 



Birumvikana, kandi nta gushidikanya ndetse nta rwitwazo uwo mugome yari agifite. Ubwo 
yakatirwaga urwo gupfa kubera icyaha cye, yumvaga yihebye kandi acitse intege; ariko 
noneho yumvise atangiye kugira intekerezo nziza muri we. Yibutse ibyo yumvise Yesu 
avuga, yibuka uburyo yakijije abarwayi, akababarira icyaha. Yumvise amagambo avugwa 
n’abizeye Kristo, bakamukurikira babogoza amarira. Yitegereje kandi asoma amagambo 
yari yanditse hejuru y’umutwe w’Umukiza. Yumvise abagenzi banyuraga aho 
bayasubiramo, bamwe bafite agahinda, abandi bamuseka. Umwuka Wera yamurikiye 
ubwenge bwe, maze buhoro buhoro agenda abona ibimenyetso mu mutima we. Yitegereje 
Yesu wuzuye ibikomere, Uwo basekaga kandi Uwari amanitse ku musaraba; maze 
amubonamo Umwana w’intama w’Imana ukuraho ibyaha by’abari mu isi. Afite ijwi 
ryuzuye umubabaro n’ibyiringiro, uwari utakigira kirengera kandi uwari hafi gupfa, yishyize 
mu biganza by’Umukiza wari amanitse ku musaraba. Maze arataka ati, “Mwami uzanyibuke 
ubwo uzazira mu bwami bwawe.” {UIB 510.3} 

Igisubizo cyabonetse ako kanya. Maze mu ijwi ryiza ryorohereye, ijwi ryuzuye urukundo, 
impuhwe n’ububasha Yesu aramusubiza ati, “Ndakubwira ukuri, yuko uyu munsi turi 
bubane muri Paradiso.” {UIB 511.1} 

Mu gihe cy’amasaha menshi yo kubabazwa kwa Yesu, amagambo yageze mu matwi ye yari 
ayo kumutuka no kumushinyagurira. Igihe yari amanitse ku musaraba, yakomeje kubwirwa 
amagambo yo kumuseka no kumutuka. Yumvaga yifuza mu mutima we kumva amagambo 
yo kwizera aturutse mu kanwa k’abigishwa be. Ariko yumvise gusa amagambo yo gucika 
intege ngo, “Twiringiraga ko ari We wakagombye gucungura Isiraheri.” Nimurebe noneho 
uburyo byashimishije Umukiza kumva amagambo yo kwizera aturutse mu kanwa 
k’igisambo cyari hafi gupfa! Nubwo abayobozi b’Abayuda bamwihakanye, n’abigishwa be 
bagatangira gushidikanya ku bumana bwe, igisambo ku musaraba, cyari hafi gushiramo 
umwuka, cyahamagaye Yesu kimwita Umwami. Benshi bifuzaga kumwita Umwami igihe 
yakoraga ibitangaza, n’igihe yari amaze kuzuka avuye mu mva; ariko nta n’umwe wigeze 
amwemera igihe yari ku musaraba yenda gupfa, keretse cya gisambo cyihannye kandi 
kigakizwa kuri iyo saha ya gatanu. {UIB 511.2} 

Abari bahagaze aho bumvise amagambo y’icyo gisambo ubwo cyitaga Yesu Umwami. 
Amagambo ye yo kwihana yatumye bamutega amatwi. Abari bahagaze hafi y’umusaraba 
barwanira imyambaro ya Kristo, ndetse bafindira ikanzu ye, baracecetse ngo bumve icyo 
avuga. Urusaku rwabo rwaragabanutse. Bitegereje Kristo bacecetse, maze bategereza 
igisubizo giturutse mu kanwa ke ubwo yari hafi gupfa. {UIB 511.3} 

Ubwo yavugaga ayo magambo y’ibyiringiro, umwijima wasaga n’uzengurutse umusaraba, 
wamurikiwe n’umucyo, umucyo mwinshi kandi w’ubugingo. Igisambo cyarihannye maze 



kibona amahoro yuzuye akomoka ku kwemerwa n’Imana. Kristo yaheshejwe icyubahiro 
muri icyo gihe cyo kubabazwa kwe. Uwabonekaga imbere y’abandi bose nk’uwatsinzwe, 
yari Umuneshi w’ukuri. Yahindutse Uwikoreye ibyaha byacu. Abantu bashobora kugira 
ububasha ku mubiri we wa kimuntu. Bashobora kumutobora umutwe bamwambika ikamba 
ry’amahwa. Bashobora kumwambura imyambaro ye, bakayirwanira ngo bayigabanye. 
Ariko ntibashobora kumwambura ububasha bwe bwo kubabarira ibyaha. Mu gihe yendaga 
gupfa, yatanze ubuhamya bw’ubumana bwe kandi ahamya n’ikuzo rya Se. Ugutwi kwe 
ntikwapfuye ngo ananirwe kumva, kandi ukuboko kwe ntikwaheze ngo ananirwe gukiza. 
Anezezwa no gukiza abo bose baza ku Mana banyuze muri We. {UIB 511.4} 

Ndakubwira ukuri, yuko uyu munsi turi bubane muri Paradiso. Ntabwo Kristo yatanze 
isezerano ko igisambo kiri bubane nawe muri Paradiso uwo munsi. Na Kristo ubwe 
ntiyagiye muri Paradiso uwo munsi. Yaraye mu gituro, kandi muri cya gitondo yazutseho 
yaravuze ati, “Ntabwo ndazamuka ngo njye kwa Data.” Yohana 20:17. Kuri uwo munsi wo 
kubambwaho, umunsi w’umwijima ndetse ubwo byasaga naho habayeho gutsindwa, niho 
iryo sezerano ryatanzwe. “Uyu munsi” ubwo yari hafi gupfira ku musaraba nk’umugome, 
Kristo yijeje uwo munyabyaha utagira kirengera ati, Uyu munsi turi bubane muri Paradiso. 
{UIB 511.5} 

Ibisambo byabambwe hamwe na Yesu byashyizwe “umwe iburyo bwe n’undi ibumoso.” Ibi 
byakozwe hamaze gutangwa amabwiriza y’abatambyi n’abakuru b’Abayuda. Umwanya 
Kristo yahawe hagati y’ibisambo bibiri wari uwo kwereka abantu ko yari umugome kurusha 
abo bandi. Bityo Ibyanditswe byarasohoye ngo, “Yashyizwe mu mubare w’abagome.” 
Yesaya 53:12. Nyamara abatambyi ntibabonaga ubusobanuro nyakuri bw’igikorwa cyabo. 
Igihe Yesu yabambwaga hamwe n’ibisambo, maze agashyirwa “hagati”, ni nako umusaraba 
we washyizwe hagati mu isi yabaswe n’ibyaha. Kandi amagambo yo kubabarira yabwiwe 
igisambo ubwo cyihanaga yakongeje urumuri rumurikira isi kugera ku mpera zose zayo. 
Abamarayika bitegereje batangaye cyane iby’urukundo rutagereranywa rwa Yesu, ubwo mu 
gihe yari afite umubabaro ukomeye mu mubiri no mu mutima we, yakomeje gutekereza ku 
bandi, kandi akomeza gufasha uwicujije ibyaha ngo arusheho kwizera. Muri uko gucishwa 
bugufi kwe, We nk’umuhanuzi yabwiye amagambo abakobwa b’i Yerusalemu; We 
nk’umutambyi n’umurengezi yinginze Se kugira ngo ababarire abamugiriye nabi; kandi We 
nk’Umukiza wuje urukundo yababariye ibyaha igisambo ubwo cyihanaga. {UIB 512.1} 

Ubwo Yesu yararanganyaga amaso mu bari bamuzengurutse, hari umwe yagiriye amatsiko 
cyane. Nyina wa Yesu yari ahagaze aho iruhande rw’umusaraba, ari kumwe na Yohana 
umwigishwa. Ntiyashoboraga kwihanganira kuguma kure y’umwana we; kandi kuko 
Yohana yari azi ko iherezo ryari hafi, yongeye kuzana nawe aho hafi y’umusaraba. Ubwo 
Kristo yari hafi gupfa, yibutse umubyeyi we. Yitegereje mu maso he afite agahinda kenshi, 



maze yitegereza na Yohana, aravuga ati, “Mubyeyi, nguyu umwana wawe.” Hanyuma 
abwira Yohana ati, “Nguyu nyoko.” Yohana yumvise amagambo ya Yesu, yemera iyo 
nshingano. Yajyanye Mariya mu rugo rwe, guhera icyo gihe amwitaho n’impuhwe nyinshi. 
Nimurebe urukundo rw’Umukiza; no mu gihe yari afite ububabare bwinshi bwo mu mubiri 
no mu mutima, yagize igitekerezo cyo kwita kuri nyina. Ntiyari afite amafaranga yo guha 
nyina ngo abeho neza; ariko yakundaga Yohana, ari cyo cyatumye amuha nyina nk’umurage 
w’agaciro kenshi. Bityo rero yahaye nyina icyo yari akeneye kurusha ibindi, - kugirirwa 
ineza no kwitabwaho n’uwamukundaga kubera ko nawe yakundaga Yesu. Kandi ubwo 
Yohana yamwakiraga nk’inshingano ahawe na Yesu, byatumye Yohana yakira imigisha. 
Byatumye ahora amwibukiraho Umwigisha we yakundaga. {UIB 512.2} 

Urugero rwiza rwa Kristo agaragaza urukundo rwo mu muryango rwakomeje kuba urumuri 
rurabagirana mu bihe byose. Mu myaka hafi mirongo itatu, Yesu yakoraga buri munsi 
agerageza gukemura ibibazo byo mu rugo. Kando no muri icyo gihe yari afite ububabare 
bwinshi, yibutse kwita kuri nyina w’umupfakazi, wari ushavuye. Umwuka nk’uwo ukwiriye 
kugaragara mu bayoboke bose ba Kristo. Abakurikira Kristo bose bakwiriye kumva ko ari 
inshingano bafite mu iyobokamana, kubaha no gufasha ababyeyi babo.Abafite imitima 
yakiriye urukundo rwa Kristo, ntibazirengagiza gukunda, gufasha no kugirira impuhwe 
ababyeyi babo. {UIB 512.3} 

Umwami w’icyubahiro yari hafi gupfa, kandi yari incungu y’abatuye isi. Muri uko gutanga 
ubugingo bwe bw’igiciro cyinshi, Kristo ntiyabonekaga nk’ufite umunezero wo gutsinda. 
Ahubwo yari afite mu maso huzuye agahinda n’umubabaro. Ntabwo ibyo yabitewe no 
kugira ubwoba bwo gupfa. Ntabwo kubabazwa no gukozwa isoni ku musaraba ari byo 
byamuteye agahinda gasaze. Kristo yari umutware w’abashavura; ariko kubabazwa kwe 
yabitewe n’ububi bw’icyaha, kandi no kumenya ko umuntu yamaze kwigaragura mu kibi, 
kugeza ubwo atakibabazwa cyangwa ngo yite ku bubi bwacyo. Kristo yabonye uburyo 
icyaha cyamaze kwizingira mu mutima w’umuntu, abona kandi ko ari abantu bacye cyane 
bifuza gutandukana n’icyaha. Yari azi neza ko, abantu baramutse batabonye ubufasha buva 
ku Mana, bazarimbuka bose. Yabonye kandi abantu batabarika bapfira mu cyaha nyamara 
bahagaze hafi cyane y’ubufasha butagira akagero bw’Imana. {UIB 513.1} 

Ibicumuro byacu byose byashyizwe kuri Kristo We wabaye incungu yacu n’ubwishingizi 
bwacu. Yabazwe nk’umunyabyaha, kugira ngo adukize gucirwaho iteka n’amategeko. 
Ibicumuro by’abakomotse kuri Adamu bose, byari biremereye umutima we. Uburakari 
Imana iterwa n’icyaha, no kugaragaza kutishimira ibicumuro kwayo, byose byatsikamiye 
umutima w’Umwana wayo. Mu buzima bwose bwa Kristo, yigishije abacumuye batuye isi 
ubutumwa bwiza bw’imbabazi n’urukundo rw’Imana. Umugambi we wari uwo kuzanira 
agakiza abanyabyaha ukageza no ku munyabyaha ruharwa. Ariko kubera umutwaro 



w’ibyaha yari yikoreye, ntiyashoboraga kureba mu maso y’Imana. Kudashobora kubona mu 
maso h’Imana muri iyi saha ikomeye y’umubabaro, byateye Umukiza agahinda mu mutima 
kadashobora kumenywa n’umwana w’umuntu. Ako gahinda ko mutima we kari kenshi 
cyane, ku buryo atashoboraga kumva ububabare bwe bw’umubiri. {UIB 513.2} 

Satani n’ibishuko bye yashegeshe umutima wa Yesu. Yesu ntiyashoboraga kurenza amaso 
ngo arebe hanze y’imva. Ntabwo yari afite ibyiringiro byo kuzava mu mva ari umuneshi, 
ndetse ntiyari azi neza niba Se wo mu ijuru yari yemeye igitambo cye. Yagize ubwoba 
bwinshi kuko yatekereje ko Imana yanga icyaha cyane ku buryo gutandukana kwe n’Imana 
kwari ukw’ibihe byose. Kristo yagize umubabaro nk’uwo umunyabyaha azagira igihe 
imbabazi zizaba zirangiye ku nyokomuntu yacumuye. Yesu yagezweho n’uburemere 
bw’icyaha, agerwaho n’umujinya w’Imana kuko yari mu cyimbo cy’umuntu. Ibyo ni byo 
byatumye igikombe Umwana w’Imana yanywereyeho cyarashariraga ndetse bikababaza 
cyane n’umutima we. {UIB 513.3} 

Abamarayika bo mu ijuru baratangaye cyane ubwo babonaga Umukiza ababazwa bikomeye. 
Abamarayika bo mu ijuru bapfutse mu maso habo ngo batareba iby’uwo mwanya uteye 
ubwoba. Ibyaremwe bidahumeka na byo byagiriye impuhwe Umuremyi wabyo ubwo 
yagirirwaga nabi ndetse ari hafi gupfa. Izuba na ryo ryanze kuva kubera icyo gihe gikojeje 
isoni. Imirasire y’izuba yabengeranaga yarasiye isi mu gihe cya saa sita z’umunsi, ariko mu 
kanya gato ntiyongeye kuboneka. Umwijima w’icuraburindi, wijimye nk’ibara ry’umwenda 
bambara mu gihe cyo gushyingura, watwikiriye umusaraba. “Nuko haza ubwirakabiri mu 
gihugu cyose kugeza ku isaha ya cyenda.” Impamvu zitera ubwirakabiri tuzi cyangwa indi 
miterere y’ikirere, ntabwo ari byo byazanye uyu mwijima wasaga n’uwo mu gicuku ariko 
nta nyenyeri cyangwa ukwezi byariho. Bwari ubuhamya butangaje bwatanzwe n’Imana 
kugira ngo ikomeze kwizera kw’abazabaho mu bihe bizakurikiraho. {UIB 513.4} 

Imana yari iri muri uwo mwijima w’icuraburindi. Imana ihindura umwijima insika ikoresha, 
kugira ngo ikinge amaso y’abantu batabona ubwiza bwayo. Imana n’abamarayika bayo bari 
hafi y’umusaraba. Imana yari kumwe n’Umwana wayo. Nyamara ntiyigeze yigaragariza 
amaso y’abantu. Iyo ubwiza bwayo buza kumurika gato mu bicu, umuntu wese wari aho 
yari kurimbuka. Kandi muri iyo saha ibabaje, ntabwo Kristo yemerewe guhozwa no kuba 
hafi ya Se. Icyo gikombe yagombaga kukinywa wenyine, ndetse no mu bantu nta n’umwe 
wagumanye na we. {UIB 514.1} 

Muri uwo mwijima w’icuraburindi, Imana yahishe kubabazwa guheruka k’Umwana wayo. 
Ababonye Kristo mu mubabaro we bemeye ubumana bwe. Abantu bashoboye kubona mu 
maso he, ntibigeze bahibagirwa. Nk’uko mu maso ha Kayini hagaragazaga ko ari 
umwicanyi, ni ko no mu maso ha Kristo herekanaga umutuzo, kugira neza, ko nta kibi 



kimurangwaho, - kandi herekanaga ishusho y’Imana. Ariko abamuregaga ntibigeze bita ku 
kimenyetso giturutse mu ijuru. Mu gihe cy’amasaha menshi yo kubabazwa, Kristo yakomeje 
kurebwa n’abantu benshi bari baje kumushungera. Ariko noneho mu mpuhwe nyinshi, 
Imana yamuhishe mu gishura cyayo. {UIB 514.2} 

Ituze ry’urupfu ryumvikanye aho i Kaluvari. Abari aho bose bagize ubwoba butagira 
akagero. Ba bandi batukaga Yesu ndetse bamushinyaguriraga baracecetse, ahubwo 
bakomeza kongorerana. Abagabo, abagore hamwe n’abana, baguye hasi bubamye. Imirabyo 
yakomeje kurabya iturutse mu bicu, maze ikagaragaza umusaraba n’Umucunguzi wari 
uwubambweho. Abatambyi, abakuru b’Abayuda, abanditsi, ababambye Yesu, hamwe 
n’abaje gushungera, bose batekereje ko igihe cyabo cyo kwiturwa ibyo bakoze kigeze. 
Batangiye kongorerana bavuga ko Yesu agiye kumanuka akava ku musaraba. Hari bamwe 
bagiye barindagira muri uwo mwijima, bashakisha inzira ibasubiza mu murwa. Bagiye 
bikubita mu gituza, baboroga kandi bafite ubwoba. {UIB 514.3} 

Isaha ya cyenda igeze, umwijima waratamurutse, ariko usigara utwikiriye Umukiza. 
Byashushanyaga umubabaro n’agahinda byaremereye umutima we. Nta jisho ryashoboraga 
kureba muri uwo mwijima wari uzengurutse umusaraba, kandi nta muntu washoboraga 
gusobanukirwa n’umubabaro wari mu mutima wa Kristo. Imirabyo ikaze yasaga n’aho 
irakariye Yesu aho yari amanitse ku musaraba. Hanyuma Yesu ataka n’ijwi rirenga ati, “Eli, 
Eli, lama sabakitani? Bisobanurwa ngo “Mana yanjye, Mana yanjye, ni iki kikundekesheje?” 
Ubwo umwijima wari uzengurutse Umukiza, amajwi menshi yaravuze ati: Ahawe igihano 
cy’ijuru. Yagezweho n’umujinya w’Imana kuko yiyise Umwana w’Imana. Abenshi mu 
bamwizeraga, bumvise gutaka kwe no gucika intege kwe. Ibyiringiro byabo byarayoyotse. 
None se niba Imana yaratereranye Yesu, abayoboke be bari gusigara biringiye iki? {UIB 
514.4} 

Igihe umwijima wavaga kuri Yesu, yarongeye yumva uburibwe mu mubiri we, maze 
aravuga ati, “Mfite inyota”. Umwe mu basirikare b’Abaroma, yumvise agize impuhwe ubwo 
yabonaga iminwa ye yumagaye cyane, maze afata icyangwe agihambira ku rubingo, 
acyinika muri divayi isharira, akimushyira ku munwa. Abatambyi bakomeza kumuseka 
cyane kubera uburibwe yari afite. Igihe umwijima watwikiraga isi, bari bagize ubwoba 
bwinshi; ariko ubwo bwari bumaze kugabanuka, bongeye gutinya ko Yesu ari bubacike. 
Amagambo ye, “Eli, Eli, lama sabakitani? Bari bayumvise mu buryo butari bwo. 
Bakerensheje amagambo ye, baramuseka bavuga bati, “Dorere, arahamagara Eliya”. Yari 
amahirwe yabo aheruka yo kumugabaniriza uburibwe, ariko barabyanze. Baravuze bati, 
“Reka turebe ko Eliya aza kumukiza.” {UIB 514.5} 



Umwana w’Imana utagira inenge yari amanitse ku musaraba, umubiri we wuzuye 
imibyimba; kandi bya biganza yakoreshaga atanga imigisha, byari bibambye ku musaraba 
hakoreshejwe imisumari; bya birenge yagendeshaga ajya gukora ibikorwa by’urukundo na 
byo byari biteye imisumari; wa mutwe we w’ubwami wari wambitswe ikamba ry’amahwa; 
naho iminwa ye yari yahindutse iyo gutakishwa n’umubabaro. Kandi ibyo yihanganiye 
byose — ibitonyanga by’amaraso byavaga ku mutwe we, ku ntoki ze, ku birenge bye, 
uburibwe yari afite mu mubiri, ndetse n’agahinda kari kuzuye umutima we ubwo Se 
yamuhishaga mu maso he — ibyo byose bihamiriza umuntu waremwe bigira biti, Ni ku 
bwawe Umwana w’Imana yemeye kwikorera umutwaro w’ibyaha; ni ku bwawe yafunze 
inzira iganisha ku rupfu maze afungura irembo rijya muri Paradiso. Uwacecekesheje 
umuraba ukaze kandi akagenda hejuru y’inyanja, Uwahindishije umushyitsi abadayimoni 
kandi agakiza indwara, Uwahumuye impumyi kandi akazura abapfuye, - yemeye kwitanga 
nk’igitambo ku musaraba, kandi ibyo yabikoreye kubera urukundo agukunda. Kristo, 
yemeye kwikorera ibyaha, yihanganira umujinya w’ubutabera bw’Imana, kandi ubwe 
ahinduka icyaha kubera wowe. {UIB 515.1} 

Abari aho bitegereje bacecetse iherezo ry’icyo gihe giteye ubwoba. Izuba ryaravaga; ariko 
umusaraba wari ugitwikiriwe n’umwijima. Abatambyi n’abakuru b’Abayuda barebye i 
Yerusalemu; babona igicu kinini gitwikiriye umurwa ndetse no mu bibaya bya Yudeya. 
Izuba ryo gukiranuka, Umucyo w’isi, yari amaze gukura imirasire ye y’umucyo ku murwa 
yigeze gukunda cyane ari wo Yerusalemu. Imirabyo ikaze y’uburakari bw’Imana 
yarabirizaga kuri uwo murwa. {UIB 515.2} 

Mu kanya gato umwijima wari utwikiriye umusaraba waratamurutse, maze mu ijwi 
ryumvikana neza, rivuga nk’iry’impanda, ijwi ryasaga n’iryumvikanira mu byaremwe hose, 
Yesu aravuga ati, “Birarangiye.” “Data, mu maboko yawe ni ho nshyize ubugingo bwanjye.” 
Umucyo mwinshi wazengurutse umusaraba, mu maso ha Yesu hararabagirana hafite 
umucyo nk’uw’izuba. Hanyuma Kristo yubika umutwe ku gituza cye, umwuka urahera. 
{UIB 515.3} 

Muri wa mwijima uteye ubwoba, igihe Kristo yasaga n’uwaretswe n’Imana, nibwo 
yiranguje ibyari bisigaye mu gikombe cyuzuye umubabaro wa muntu. Muri ayo masaha 
ateye ubwoba yari yishingikirije ku kwemerwa na Se nk’uko byari bisanzwe.Yari 
asobanukiwe neza n’imico ya Se; yari azi neza ubutabera bwa Se, imbabazi ze, ndetse 
n’urukundo rwe rutarondoreka. Kwizera kwe kwari mu wo yashimishwaga no kumvira 
iteka. Kandi mu kumvira yishyize mu maboko y’Imana, maze igitekerezo cyo kurekwa na 
Se nticyaba kikiri muri we. Kubwo kwizera, Kristo yabaye umuneshi. {UIB 515.4} 



Kuva isi yaremwa nta gihe gikomeye nk’icyo cyigeze kibaho. Abantu bagize ubwoba 
bwinshi cyane, bitegereza Umukiza bumiwe. Umwijima warongeye utwikira isi, humvikana 
ijwi rikomeye, rimeze nko guhinda kw’inkuba. Hanyuma, haza igishyitsi cyinshi. Abantu 
bagwa hasi bagerekeranye. Hakurikiraho guta umutwe no kugira ubwoba bwinshi. Mu 
misozi izengurutse aho, ibitare byaramenetse, maze bigwa mu bibaya bifite urusaku rwinshi. 
Ibituro byaramenetse, maze abapfuye bajya hanze. Ibyaremwe byose byahindaga umushyitsi 
kugeza ku kagingo gato kabigize. Abatambyi n’abakurub’Abayuda, abasirikare, ababambye 
Yesu, hamwe n’abantu bose, bagize ubwoba bwinshi, bagwa hasi bubamye. {UIB 515.5} 

Ubwo Kristo yavugaga ati, “Birarangiye,” abatambyi bakoraga imihango isanzwe yo mu 
rusengero. Hari ku isaha yo gutamba igitambo cya nimugoroba. Bari bamaze kuzana intama 
ishushanya Kristo ngo itambwe. Umutambyi mukuru yari yambaye ikanzu ye nziza igenewe 
uwo muhango, ahagaze abanguye icyuma, nk’uko Aburahamu yabigenje ubwo yari hafi 
gutamba umwana we. Abantu babyitegereje bafite amatsiko menshi. Ariko isi 
yaranyeganyeze, ihinda umushyitsi; kuko Uwiteka yari ari hafi. Umwenda ukingiriza ahera 
cyane h’urusengero utabukamo kabiri, utangirira hejuru ugeza hasi, nta kuboko kugaragara 
kubikoze. Abari aho bose bareba aho batajyaga bagera, ahari huzuwe n’ubwiza bw’Imana. 
Aho niho Shekina yarangwaga. Aho niho ubwiza bw’Imana bwari buri, hejuru y’intebe 
y’imbabazi. Nta muntu n’umwe, uretse umutambyi mukuru wari wemerewe gufungura urwo 
rusika rwatandukanyaga ahera cyane n’ahandi h’urusengero. Yahinjiraga rimwe mu mwaka 
kugira ngo atange impongano kubera ibyaha by’ahantu. Ariko igitangaje, ni uko urwo rusika 
noneho rwatabutsemo kabiri. Ahera cyane ho mu buturo bwo ku isi ntihari hakiri ahera 
ukundi. {UIB 516.1} 

Habaye ibiteye ubwoba no guhuzagurika kwinshi. Umutambyi yari hafi gusogota igitambo; 
ariko icyuma cyavuye mu ntoki ze zahindaga umushyitsi, maze intama iramucika. Ukuri 
kw’icyashushanywaga kwarabonetse igihe Umwana w’Imana yapfaga. Igitambo cy’ukuri 
cyaratambwe. Inzira ijya ahera cyane yarakinguwe. Inzira nshya kandi y’ukuri yateganirijwe 
bose. Inyokomuntu yacumuye kandi irangwa n’umubabaro ntiyari igikeneye gutegereza 
kuza k’umutambyi mukuru. Guhera ubwo Umukiza yatangiye umurimo w’umutambyi 
n’umuvugizi mu ijuru. Ni nk’aho ijwi ry’Imana ryabwiye abaje gusenga riti: Iri niryo herezo 
ry’ibitambo byose n’amaturo byo guhongerera icyaha. Umwana w’Imana araje nk’uko 
ijambo rye ribivuga riti, “Dore ndaje Mana (mu muzingo w’igitabo ni ko byanditswe kuri 
jye) nzanywe no gukora ibyo ushaka.” “Yahinjijwe rimwe n’amaraso ye amaze kutubonera 
gucungurwa kw’iteka.” Abaheburayo 10:7; 9:12. {UIB 516.2} 



IGICE CYA 79 - BIRARANGIYE 


Kristo yari ataratanga ubugingo bwe kugeza ubwo yari kurangiza umurimo yaje gukora, 
maze ubwo yendaga gutanga, yavuze n’ijwi rirenga ati, “Birarangiye.” Yohana 19:30. Yari 
amaze gutsinda urugamba. Ukuboko kwe kw’iburyo kandi ukuboko kwe kuzira inenge 
kwamuhesheje intsinzi. Kandi nk’umuneshi, yashinze ibendera rye ahirengeye h’ibihe 
byose. Umunezero wasakaye mu bamarayika bose. Ab’ijuru bose bishimiye intsinzi 
y’Umukiza. Satani yaratsinzwe, kandi yamenye ko ubwami bwe abubuze. {UIB 517.1} 

Ijambo “Birarangiye”, ryari rifite ubusobanuro bwimbitse ku bamarayika no ku batuye 
amasi ataracumuye. Ibi byarabarebaga kimwe n’uko natwe bitureba, yuko umurimo wo 
gucungura umuntu wari urangiye. Na bo basangiye natwe imbuto zo gutsinda kwa Kristo. 
{UIB 517.2} 

Igihe Yesu yapfaga, nibwo kamere ya Satani yagaragariye neza abamarayika hamwe n’andi 
masi ataracumuye. Umuhakanyi w’ikirenga yiyambitse umwambaro w’ubuhendanyi ku 
buryo ibiremwa bitacumuye bitari byarashoboye gusobanukirwa neza n’imikorere ye. 
Ntabwo bari baramenye neza imiterere yo kwigomeka kwe. {UIB 517.3} 

Satani yari ikiremwa gifite ubwiza n’ubushobozi, maze aza kwigomeka ku Mana. Ku 
byerekeye Lusiferi, Uwiteka aravuga ati, “Wari intungane rwose, wuzuye ubwenge 
n’ubwiza buhebuje.” Ezekiyeli 28:12. Lusiferi yari umukerubi utwikira. Yahoraga mu 
mucyo w’Imana. Ni we wari ikiremwa gisumbye ibindi, kandi niwe wari ku ruhembe 
rw’imbere mu kwerekana imigambi y’Imana ku batuye isi n’ijuru. Amaze gucumura, 
ububasha bwe bwo gushukana bwariyoberanije, kandi byari bikomeye gutahura imico ye, 
kubera umwanya ukomeye yari afite mu ijuru. {UIB 517.4} 

Imana yari gushobora kurimbura Satani n’abayoboke be nk’uko umuntu ajugunya akabuye 
gato ku butaka; ariko ntiyabikoze. Kwigomeka ntikwagombaga gutsindwa hakoreshejwe 
imbaraga. Gukoresha imbaraga biboneka mu butware bwa Satani gusa. Ntabwo inzira 
z’Imana ari zimwe n’izo. Ububasha bwayo bushingiye ku kugira neza, imbabazi, 
n’urukundo; kandi gusakaza ayo matwara ni bwo buryo bukoreshwa. Ubutegetsi bw’Imana 
bushingiye ku migenzereze itunganye, kandi ukuri n’urukundo ni byo biranga ubushobozi 
bwabwo. {UIB 517.5} 

Wari umugambi w’Imana gushyira ibintu byose mu mutekano w’ibihe bidashira, kandi mu 
nama yo mu ijuru hemejwe ko Satani akwiriye guhabwa igihe maze akagaragaza amahame 
ubutegetsi bwe bushingiyeho. Yari yaravuze ko amahame ye aruta amahame y’Imana. Igihe 
cyaratanzwe, kugira ngo Satani ashyire mu bikorwa amahame agenderaho, kugira ngo 
abaremwe bo mu isi no mu ijuru na bo babibone. {UIB 517.6} 



Satani yashoye abantu mu cyaha, hanyuma umugambi wo gucungura umuntu ushyirwa mu 
bikorwa. Mu myaka ibihumbi bine yose, Kristo yakoraga umurimo wo kuzahura umuntu, 
naho Satani we yakoraga umurimo wo kurimbura umuntu no kumusubiza ku rugero rubi 
cyane. Kandi abatuye ijuru barabyitegerezaga. {UIB 517.7} 

Igihe Yesu yazaga muri iyi si, imbaraga za Satani zaramurwanije. Kuva igihe Yesu 
yavukiraga i Betelehemu, uwo mugambanyi yakomeje gushaka uburyo yamurimbura. Mu 
buryo bushoboka bwose, yagerageje kubuza Yesu gukura mu bwana bwe, kumererwa neza 
mu busore bwe, agerageza kumubuza gukora umurimo we wo kwigisha no kwitanga 
nk’igitambo gishyitse. Ariko Satani yaratsinzwe. Ntiyashoboye na rimwe kugusha Yesu mu 
cyaha. Ntiyashoboye kumuca intege cyangwa ngo amubuze gukora umurimo wamuzanye 
gukora hano ku isi. Uhereye mu butayu ukagera i Kaluvari, umuraba w’uburakari bwa Satani 
wiyungikanyaga kuri Yesu, ariko uko warushagaho kuza ari mwinshi, niko Umwana 
w’Imana yarushagaho kwisunga ukuboko kwa Se, kandi agakomeza kugendera muri iyo 
nzira y’umusaraba. Imbaraga zose Satani yakomezaga gukoresha ashaka gutsinda Yesu, 
ahubwo zarushagaho kugaragaza neza imico ye itagira ikizinga. {UIB 518.1} 

Abatuye ijuru n’abatuye mu yandi masi batacumuye bakomeje kwitegereza iby’iyo 
ntambara ikomeye. Nimurebe uburyo bagize amatsiko menshi yo gukurikirana ibikorwa 
byasozaga iyo ntambara. Bitegereje igihe Umukiza yajyaga mu gashyamba ka Getsemane, 
igihe umutima we wari uremerewe n’ubwoba bw’igihe cy’umwijima cyari cyegereje. 
Bumvise ataka ati, “Data, niba bishoboka iki gikombe kindenge.” Matayo 26:39. Ubwo 
yatandukanywaga na Se, babonye afite agahinda kenshi karenze ako yari afite igihe 
yarwanaga n’umutima yenda gupfa. Yabize icyuya cy’amaraso, maze ibitonyanga byacyo 
bigwa ku butaka. Incuro eshatu yasenze isengesho ryo gutabarwa. Ijuru ryananiwe 
kwihanganira ibyo ryabonaga, maze ryoherereza Umwana w’Imana intumwa yo 
kumuhumuriza. {UIB 518.2} 

Ijuru ryitegereje uburyo Kristo yagambaniwe, agashyirwa mu maboko y’abicanyi, 
akoherezwa mu nkiko zitandukanye, ari nako akubitwa kandi agashinyagurirwa. Ijuru 
ryumvise abamugiriraga nabi bamuseka kubera ko yavukiye mu bakene. Ijuru ryumvise 
umwe mu bigishwa yakundaga amwihakana agombye kurahira ndetse no kwivuma. Ijuru 
ryabonye ibikorwa biteye isoni bya Satani, n’uburyo imbaraga ze zakoreraga mu mitima 
y’abantu. Mbega uburyo ibyo bihe byari biteye ubwoba! Umukiza yafashwe mu masaha 
y’igicuku ari i Getsemane, bagenda bamuteragana ava mu ngoro y’umwami akajyanwa mu 
rukiko, ajyanwa incuro ebyiri imbere y’abatambyi, incuro ebyiri imbere y’Urukiko Rukuru 
rw’Abayuda, incuro ebyiri imbere ya Pilato, incuro imwe imbere ya Herode, arasekwa, 
arashinyagurirwa, akatirwa urwo gupfa, kandi ajyanwa kubambwa, yikoreye umusaraba 



uremereye cyane, ari nako azengurutswe n’abamushungeraga ndetse n’abakobwa b’i 
Yerusalemu bamuririraga. {UIB 518.3} 

Ijuru ryagize agahinda kenshi kandi riratangara ubwo ryabonaga Kristo amanitse ku 
musaraba, amaraso ashoka ku misaya ye, kandi abira ibyuya by’amaraso mu ruhanga rwe. 
Amaraso yatonyangaga ava mu biganza bye no mu birenge bye, maze akagwa ku rutare aho 
bacukuriye gushinga umusaraba. Ibikomere yatewe n’imisumari yari mu biganza bye 
byakomezaga kwiyongera kubera uburemere bw’umubiri we. Yakomeje kuniha no 
kubabazwa, kandi umutima we ukomeza gushengurwa n’umutwaro w’ibyaha by’abatuye 
isi. Abatuye ijuru baratangaye, ubwo Kristo yasengaga afite umubabaro mwinshi, maze 
agasabira abamurenganyaga ati, “Data, ubababarire; kuko batazi icyo bakora.” Luka 23:34. 
Nyamara aho hari hahagaze abantu, baremwe mu ishusho y’Imana, bishyize hamwe ngo 
barimbure ubugingo bw’Umwana w’ikinege w’Imana. Mbega ijuru ngo rirabona ibiteye 
ubwoba! {UIB 518.4} 

Abafite ubushobozi hamwe n’abatware b’umwijima bateraniye hamwe iruhande 
rw’umusaraba, batera imitima y’abantu kujijinganya mu kwizera kwabo. Igihe Uwiteka 
yaremaga ibyo biremwa ngo bihagarare imbere y’intebe ye, bari bafite ubwiza n’icyubahiro. 
Ubwiza bwabo n’ubutungane byari bihuye n’umwanya w’icyubahiro bari bafite. Bari 
barahawe ubwenge n’Imana, kandi bambaye imyambaro ibengerana y’ijuru. Bari 
abaminisitiri b’Umwami Yehova. Ariko se ni nde washoboraga kumenya ko abo bamarayika 
baguye bigeze kuba abaserafi bahoraga imbere y’intebe y’Imana? {UIB 519.1} 

Abamarayika ba Satani bifatanije n’abantu babi, maze batera abantu kwemera ko Kristo ari 
umunyabyaha ruharwa, ndetse bituma bamwanga cyane. Abashinyaguriraga Yesu ubwo yari 
ku musaraba, barangwaga n’umwuka nk’uw’umutware wo kwigomeka wa mbere. 
Yabateyemo urwango no kuvuga amagambo mabi. Yabateyemo amagambo mabi yo 
gutukana. Nyamara n’ubwo ibyo byose byabaye, we ntacyo yungutse. {UIB 519.2} 

Iyo icyaha naho cyaba kimwe kiza kuboneka kuri Kristo, iyo aza kumvira Satani n’akanya 
gato kugira ngo arekeraho kubabazwa, umwanzi w’Imana n’abantu yari kuba atsinze. 
Ahubwo Kristo yubitse umutwe, maze aratanga; ariko yakomeje kugundira kwizera kwe no 
kumvira Imana. “Numva ijwi rirenga rivugira mu ijuru riti, noneho agakiza karasohoye, 
gasohoranye n’ubushobozi n’ubwami bw’Imana yacu n’ubutware bwa Kristo wayo, kuko 
umurezi wa bene Data ajugunywe hasi, wahoraga abarega ku manywa na nijoro imbere 
y’Imana yacu.” Ibyahishuwe 12:10. {UIB 519.3} 

Satani yabonye ko kwiyoberanya kwe kwamenyekanye. Imitegekere ye yagaragariye 
abamarayika batacumuye n’abatuye ku yandi masi. Yigaragaje ko ari umwicanyi. Yishe 
Umwana w’Imana, bituma abatuye ijuru no ku yandi masi hose bamuvanaho icyizere. 




Guhera icyo gihe, umurimo we waracumbagiye. Uburyo yari gukoresha bwose, ntiyari 
agishoboye kujya imbere y’abamarayika bo mu ijuru mu gihe bakorera Imana, ngo maze 
arege ibinyoma abavandimwe ba Kristo avuga ko baheze mu mwijima ndetse bakaba 
baramaze guhindurwa n’icyaha. Umurunga wa nyuma watumaga abatuye ijuru bakenera 
kumva ubusobanuro bwa Satani waracitse. {UIB 519.4} 

Ariko icyo gihe Satani ntiyarimbuwe. Abamarayika bari batarasobanukirwa n’ubusobanuro 
bwose bw’intambara ikomeye. Ibibazo byari bikubiye muri iyo ntambara byagombaga 
kubanza gusobanuka neza. Kandi ku bwo gufasha umuntu, Satani yari akwiriye gukomeza 
kubaho. Umuntu kimwe n’abamarayika agomba kumenya itandukaniro riri hagati 
y’Umutware w’umucyo n’umutware w’umwijima. Agomba kwihitiramo uwo azakorera. 
{UIB 519.5} 

Satani agitangira intambara ikomeye, yavugaga yuko amategeko y’Imana bidashoboka ko 
yakumvirwa, ko ubutabera bwayo budahuje n’imbabazi, kandi ko amategeko aramutse 
yishwe, bidashoboka ko umunyabyaha yababarirwa. Satani yavugaga ko icyaha cyose 
gikwiriye igihano cyacyo; kandi ko Imana iramutse itanze igihano, yaba itari Imana y’ukuri 
n’ubutabera. Ubwo rero umuntu yicaga amategeko y’Imana, kandi akanyuranya n’ubushake 
bwayo, Satani yaranezerewe cyane. Yaravuze ati, noneho bigaragaye ko nta washobora 
kumvira amategeko; kandi ko umuntu adashobora kubabarirwa. Kubera ko Satani, amaze 
kwigomeka, yirukanywe mu ijuru, byatumye avuga ko n’inyokomuntu yari ikwiriye 
kwigizwa kure y’imbabazi z’Imana mu bihe byose. Yaravuze ati, Imana ntishobora kugira 
ubutabera, ngo na none kandi igaragarize umunyabyaha imbabazi. {UIB 519.6} 

Nubwo umuntu yari umunyabyaha, ibye byari bitandukanye n’ibya Satani. Lusiferi 
yacumuye ari mu ijuru asobanukiwe n’ubwiza ndetse n’icyubahiro cy’Imana. Yari 
yarahishuriwe urukundo rw’Imana kurusha ibindi biremwa byose. Nubwo yari azi imico 
y’Imana, asobanukiwe no kugira neza kwayo, Satani yahisemo kugendera ku bushake bwe 
no kwikanyiza kwe. Uko guhitamo kwe ni ko kwari ukwa nyuma. Nta cyari gisigaye Imana 
yagombaga gukora ngo imukize. Ariko umuntu yarashutswe; ubwenge bwe bwayobejwe 
n’amacenga ya Satani. Umuntu ntiyamenye igihagararo n’ubujyakuzimu by’urukundo 
rw’Imana. Ibyiringiro bye byari bishingiye mu kumenya urukundo rw’Imana. Mu guhanga 
amaso imico y’Imana, yashoboraga kurushaho kwegera Imana. {UIB 520.1} 

Imana yerekanye imbabazi zayo ibinyujije muri Yesu; ariko imbabazi ntizikuraho 
ubutabera. Amategeko agaragaza ibiranga imico y’Imana, bityo nta n’agace k’inyuguti na 
kamwe [k’ayo mategeko] kashoboraga guhindurwa kugira ngo ayo mategeko ahuze na 
kamere y’umuntu wacumuye. Imana ntiyahinduye amategeko yayo, ahubwo yitanzeho 



igitambo, ibinyujije muri Kristo, kugira ngo icungure umuntu. “Kuko muri Kristo ari mo 
Imana yiyungiye n’abari mu isi.” 2 Abakorinto 5:19. {UIB 520.2} 

Amategeko asaba gukiranuka, - imibereho itunganye, imico itagira inenge; kandi umuntu 
ntashobora kubigeraho. Umuntu ntashobora kugera ku rugero rusabwa n’amategeko yera 
y’Imana. Ariko Kristo, ubwo yazaga ku isi nk’umuntu, yabayeho imibereho itunganye, 
kandi agira imico itagira inenge. Kandi ibi byose abitangaho impano ku buntu ku bifuza 
kubyakira. Imibereho ye ihagarara mu cyimbo cy’imibereho y’abantu. Bityo abantu 
bababarirwa ibyaha byahise, bikomotse ku kugira neza kw’Imana. Ikirenze ibyo, Kristo 
atera mu bantu imico y’Imana. Yubaka imico y’umuntu ikagendera ku mico y’Imana, maze 
umuntu agakuza ubwiza n’imbaraga mu by’umwuka. Bityo gukiranuka gusabwa 
n’amategeko kuzurizwa mu wizera Kristo. “Imana irakiranuka kandi igatsindishiriza 
uwizeye Yesu.” Abaroma 3:26. {UIB 520.3} 

Urukundo rw’Imana rwagaragarijwe mu butabera bwayo ndetse no mu mbabazi zayo. 
Ubutabera ni rwo rufatiro rw’intebe yayo, kandi ni imbuto z’urukundo rwayo. Wari 
umugambi wa Satani wo kugaragaza ko imbabazi zihabanye kure n’ukuri ndetse 
n’ubutabera. Yashakaga kwerekana ko gutungana kw’amategeko y’Imana bibangamira 
cyane amahoro. Nyamara Kristo we agaragaza ko mu mugambi w’Imana ibyo byombi ari 
isanga n’ingoyi; ko kimwe kidashobora kubaho ikindi kitariho. “Imbabazi n’umurava 
birahuye, gukiranuka n’amahoro birahoberanye.” Zaburi 85:10. {UIB 520.4} 

Mu mibereho ndetse n’urupfu rwe, Kristo yagaragaje ko ubutabera bw’Imana budakuraho 
imbabazi zayo, ariko ko icyaha gishobora kubabarirwa, kandi ko amategeko y’Imana 
atunganye, ndetse ko ashobora kumvirwa. Ibirego bya Satani byaramaganywe. Imana 
yahaye umuntu igihamya gikomeye cy’urukundo rwayo. {UIB 520.5} 

Satani yahimbye ubundi bushukanyi. Yavuze ko imbabazi zikuraho ubutabera, avuga ko 
urupfu rwa Kristo rwakuyeho amategeko ya Se. Iyo biza gushoboka ko amategeko 
ahindurwa cyangwa agakurwaho, Kristo ntiyari kugomba gupfa. Ariko gukuraho amategeko 
y’Imana byari gutuma icyaha gihoraho iteka ryose, maze isi igahora mu butegetsi bwa 
Satani. Kubera ko amategeko atashoboraga guhinduka, kandi umuntu akaba yaragombaga 
gukizwa gusa binyuze mu kumvira ibyo ategeka, byabaye ngombwa ko Yesu abambwa ku 
musaraba. Kandi uburyo Kristo yakoresheje mu gushyiraho amategeko, ni bwo Satani yise 
ko ari ukuyakuraho. Kandi aho niho hazaturuka intambara ikomeye iheruka hagati ya Kristo 
na Satani. {UIB 520.6} 

Ibyo Satani ubu ashyize imbere ni ukuvuga ko amategeko Imana yashyizeho ikoresheje ijwi 
ryayo bwite adafututse, kandi ko hari ingingo zimwe zakuwemo. Ubwo ni bwo bushukanyi 
bukomeye buheruka azakoresha ku isi. Ntabwo akeneye kunenga amategeko yose, kuko 




aramutse ashoboye gutera abantu kwirengagiza ingingo imwe, yaba ageze ku ntego ye. 
Kuko “Umuntu wese witondera amategeko yose agasitara kuri rimwe, aba ayacumuye 
yose.” Yakobo 2:10. Iyo abantu bemeye kwica itegeko rimwe, baba bishyize mu butegetsi 
bwa Satani. Satani azagerageza kuyobora isi, akoresheje gusimbura amategeko y’Imana 
maze akigisha ay’abantu. Iki gikorwa cyavuzwe mbere mu buhanuzi. Ku byerekeye 
imbaraga ikomeye y’ubuhakanyi, handitswe ngo, “Ni we uzavuga ibyo kugomera 
Isumbabyose, kandi azarenganya abera b’Isumbabyose. Azigira inama zo guhindura ibihe 
n’amategeko, kandi bizarekerwa mu maboko ye.” Daniyeli 7:25. {UIB 521.1} 

Ni iby’ukuri abantu bazishyiriraho amategeko yabo ngo bayasimbuze amategeko y’Imana. 
Bazagerageza guhatira abandi kuyakurikiza, kandi kubera umurava mwinshi wo gushaka 
gushyiraho ayo mategeko yabo, bazarenganya bagenzi babo. {UIB 521.2} 

Intambara yo kurwanya amategeko y’Imana, ya yindi yatangiriye mu ijuru, izakomeza 
kugera ku iherezo ry’ibihe. Buri muntu wese azageragezwa. Kumvira cyangwa se kutumvira 
ni uguhitamo kugomba kuzakorwa n’abatuye isi bose. Buri muntu wese azahamagarirwa 
guhitamo hagati y’amategeko y’Imana n’amategeko y’abantu. Umurongo ugabanya 
uzacibwa. Hazabaho amatsinda abiri y’abantu. Imico ya buri muntu izagira icyerekezo 
gisobanutse; kandi abantu bose bazagaragaza niba barahisemo kumvira Imana cyangwa 
baragiye mu ruhande rw’abigometse. {UIB 521.3} 

Amaherezo rero umunsi w’imperuka uzagera. Imana izagaragaza ko amategeko yayo 
atunganye kandi izacungura abantu bayo. Satani hamwe n’abifatanije na we kwigomeka 
bazakurwaho. Icyaha ndetse n’abanyabyaha bizarangira, ntihazasigara umuzi cyangwa 
ishami. (Malaki 4:1), - Satani ari we muzi, naho abayoboke be bakaba amashami. 
Ibyahanuwe ku mutware w’ikibi bizasohora ari byo ibi, “Kuko wagereranije umutima wawe 

n’umutima w’Imana; .Nzakurimbura wa mukerubi utwikira we, ngukura hagati ya ya 

mabuye yaka umuriro.Wahindutse igishishana kandi ntabwo uzongera kubaho ukundi.” 

“Kuko hazabaho igihe gito, umunyabyaha ntabeho, ni koko uzitegereza ahe umubure.” 
“Kandi bazamera nk’abatigeze kubaho.” Ezekiyeli 28:6-19; Zaburi 37:10; Obadiya 16. 
{UIB 521.4} 

Icyo si igikorwa cy’ubushake Imana yerekaniramo imbaraga. Ahubwo abanga imbabazi 
zayo basarura ibyo babibye. Imana niyo soko y’ubugingo; iyo umuntu ahisemo icyaha mu 
mibereho ye, aba yitandukanije n’Imana, bityo akaba yanze ubugingo. “Aba yitandukanije 
n’ubugingo buva ku Mana.” Kristo aravuga ati, “Abanyanga bose baba bakunze urupfu.” 
Abefeso 4:18; Imigani 8:36. Imana ibaha kubaho mu gihe gito kugira ngo bagaragaze imico 
yabo ndetse n’amahame abagenga. Iyo rero ibi birangiye, babona umusaruro wo guhitamo 
kwabo. Kubera kwigomeka, Satani n’abifatanya na we bose, bagomera Imana 





bakitandukanya na yo, ku buryo kuri bo ibahindukira umuriro ukongora. Ubwiza bw’Imana 
y’urukundo burabarimbura. {UIB 521.5} 

Igihe intambara ikomeye yatangiraga, abamarayika ntibari basobanukiwe n’ibyo. Iyo Satani 
n’abamarayika be baza kurekwa ngo basarure ingaruka zose z’icyaha cyabo, bari guhita 
barimbuka; ariko abamarayika bo mu ijuru ntibari guhita babona ko iyo ari ingaruka 
y’icyaha. Hari gukomeza kubaho gushidikanya ukugiraneza kw’Imana, maze uko 
gushidikanya kukaguma mu mitima yabo, ndetse kukazabyara icyaha n’umubabaro. {UIB 
522.1} 

Ariko uko si ko bizagenda ubwo intambara ikomeye izaba irangiye. Icyo gihe, umugambi 
w’agakiza uzaba ugeze ku musozo, kandi imico y’Imana izagaragarira abatuye amasi yose 
hamwe n’abamarayika. Amategeko yayo azagaragarira bose ko atunganye kandi ko 
adahinduka. Imiterere y’icyaha izagaragara, ndetse n’imico ya Satani ijye ahabona. 
Gutsembwaho kw’icyaha kuzerekana neza urukundo rw’Imana maze hashyirweho 
icyubahiro cy’Imana ku batuye isi bishimira gukora ibyo ishaka, kandi bakagira umutima 
wishimira amategeko yayo. {UIB 522.2} 

Uko ni ko abamarayika bishimye ubwo bitegerezaga Umukiza ku musaraba; kuko nubwo 
batari basobanukiwe na byose, bari bazi neza ko iherezo ry’icyaha na Satani byari 
bishobotse, ndetse n’agakiza k’umuntu kari kabonetse, ari byo byatumaga ibyaremwe byose 
bibaho mu mutekano. Kristo ubwe yari azi neza umusaruro ukomoka ku gitambo cye cy’i 
Kaluvari. Ibi byose byakomokaga ku musaruro w’igitambo cye yarabibonaga, ari nabwo ku 
musaraba yavuze n’ijwi rirenga ati, “Birarangiye.” {UIB 522.3} 



IGICE CYA 80 - MU MVA YA YOSEFU 


Amaherezo, Yesu yarashyize araruhuka. Umunsi muremure wo gukozwa isoni no 
gushinyagurirwa wararangiye. Igihe imirasire ya nyuma y’izuba ryarimo kurenga 
yategurizaga gutangira kw’Isabato, Umwana w’Imana yari aryamye mu mutuzo mu mva ya 
Yosefu. Umurimo We urangiye, ibiganza bye bipfumbatanye mu mutekano, yaruhukiye mu 
masaha yera y’umunsi w’Isabato. {UIB 523.1} 

Mu ntangiriro, Data n’Umwana we baruhutse ku Isabato ku iherezo ry’umurimo Wabo wo 
kurema. “Ijuru n’isi n’ibirimo byinshi byose birangiye kuremwa” (Itangiriro 2:1), 
Umuremyi n’ibiremwa byose byo mu ijuru banejejwe no kwitegereza ibyo bintu 
by’agahebuzo. “Igihe inyenyeri zo mu rukerera zaririmbaga zikiranya, abamarayika bose 
bavuzaga impundu” (Yobu 38:7, Bibiliya Ijambo ry’Imana). Ubu Yesu yari aruhutse 
umurimo w’ubucunguzi kandi nubwo abakunzi be bo ku isi bari bafite intimba, mu ijuru ho 
hari ibyishimo. Abatuye mu ijuru babonaga isezerano ry’ahazaza ribengerana ubwiza. 
Ibyaremwe bishubijwe mu buryo, inyokomuntu icunguwe yanesheje icyaha bityo ikaba 
itazongera kugwa ukundi, nguwo umusaruro Imana n’abamarayika babonaga wagombaga 
guturuka mu murimo wuzuye wa Kristo. Ibyo bintu bifitanye isano ihoraho n’umunsi Yesu 
yaruhutseho. Kuko “umurimo Wayo utunganye rwose” kandi “icyo Imana ikora cyose 
kizahoraho iteka ryose” Gutegeka kwa Kabiri 32:4, Umubwiriza 3:14. Igihe “ibintu byose 
bizongera gutunganirizwa nk’uko Imana yavugiye mu kanwa k’abahanuzi bera bayo bose 
uhereye kera kose” (Ibyakozwe n’Intumwa 3:21), Isabato yo mu gihe cy’irema, ari wo munsi 
Yesu yaruhukiyeho mu mva ya Yosefu, izagumya kuba umunsi w’ikiruhuko n’ibyishimo. 
Ijuru n’isi bizafatanyiriza hamwe guhimbaza ubwo “guhera ku Isabato ukageza ku yindi” 
(Yesaya 66:23), abacunguwe bazubika imitwe baramya Imana n’Umwana w’Intama mu 
munezero. {UIB 523.2} 

Mu bintu byashoje umunsi wo kubambwa kwa Yesu, hagaragayemo igihamya gifututse cyo 
gusohora k’ubuhanuzi, kandi habonetse ubuhamya bushya bw’Ubumana bwa Kristo. Ubwo 
umwijima watamururwaga ku musaraba maze hakumvikana gutaka kw’Umukiza wari 
urimo gusamba, ako kanya humvikanye irindi jwi rivuga ngo “Ni ukuri uyu yari Umwana 
w’Imana.” Matayo 27:54. {UIB 523.3} 

Ntabwo aya magambo yavugiwe mu rwongorero. Amaso yose yakebukiye kureba aho 
avugiwe. Ninde wari uyavuze? Yari umutware w’abasirikare ijana, umusirikari 
w’Umuroma. Kwihangana ko mu buryo bw’Ubumana kw’Umukiza, urupfu rwe 
rw’ikubagahu hamwe n’ijwi ry’intsinzi ryumvikanye mu minwa Ye, byari byakoze ku 
mutima w’uyu mupagani. Mu kwitegereza umubiri ushenjaguritse kandi utanyagujwe wari 
umanitse ku musaraba, uwo mutware w’abasirikari ijana yawumenyeyemo ishusho 




y’Umwana w’Imana. Ntiyashoboye kwibuza guhamya kwizera kwe. Bityo, habonetse ikindi 
gihamya cy’uko Umucunguzi yagombaga kuzabona ibivuye mu bise by’ubugingo Bwe. Ku 
munsi nyirizina w’urupfu Rwe, abantu batatu bahabanye cyane hagati yabo ubwabo bari 
bamaze gutangaza kwizera kwabo, ari bo uwatwaraga ingabo z’Abaroma, uwari wahetse 
umusaraba w’Umukiza, n’uwapfiriye ku musaraba iruhande Rwe. {UIB 523.4} 

Uko ijoro ryegerezaga, Kaluvari yagoswe n’umutuzo udasanzwe. Imbaga y’abantu yari 
yatatanye, kandi benshi basubiye i Yerusalemu bahindutse cyane mu mitima kuruta uko baje 
bameze mu gitondo. Benshi bari baje gushungera kubambwa kwa Yesu batabitewe 
n’urwango bamufitiye, ahubwo bahurujwe n’amatsiko. Ariko na none bizeraga ibirego 
abatambyi bamuregaga, bityo bagafata Kristo nk’inkozi y’ibibi. Mu gukangarana 
kudasanzwe, bari biyunze n’imbaga y’abandi bantu mu kumucunaguza. Ariko ubwo isi 
yabudikirwaga n’umwijima maze imitimanama yabo ikabarega, biyumvisemo inkomanga 
ku mutima yuko bakoze ikibi gikabije. Nta kumwaza cyangwa igitwenge cyo gukwena 
byumvikaniye muri uwo mwijima uteye ubwoba, ariko ubwo wari weyutse berekeje imuhira 
ntawe ukoma. Bari bamaze kwemezwa mu mitima yabo ko ibirego by’abatambyi ari 
amafuti, kandi ko Yesu atari na mba umuntu wigira icyo atari cyo, bityo rero mu byumweru 
bike byakurikiyeho, ubwo Petero yigishaga ku munsi wa Pantekote, babaye bamwe mu 
bihumbi byinshi by’abantu bahindukiriye Kristo. {UIB 524.1} 

Nyamara abayobozi b’Abayuda ntibigeze bahindurwa n’ibyo bintu bari biboneye. Urwango 
bari bafitiye Kristo ntirwigeze rucogora. Ntabwo umwijima wabuditse ku isi mu gihe 
cy’ibambwa Rye warutaga uwari ukigose imitima y’abatambyi n’abayobozi. Mu gihe 
cy’ivuka rye, inyenyeri yaramumenye maze iyobora abanyabwenge mu kiraro cy’amatungo 
aho yari aryamye. Ingabo zo mu ijuru zaramumenye maze ziririmba zimuhimbaza mu 
bibaya by’i Betelehemu. Inyanja yamenye ijwi rye maze yumvira itegeko Rye. Indwara 
n’urupfu byamenye kandi byemera ububasha Bwe maze bimugarurira abo byari byaragize 
iminyago. Izuba ryaramumenye maze ubwo yanangurwaga n’intimba, rihisha umucyo 
waryo. Ibitare byaramumenye maze ubwo yatakaga birasatagurika. Ibiremwa bidafite 
ubugingo byamenye Kristo kandi bihamya ubumana Bwe, nyamara abatambyi n’abayobozi 
ba Isiraheli ntibamenye Umwana w’Imana. {UIB 524.2} 

Nyamara ntabwo abatambyi n’abayobozi bari batuje. Bari bashohoje imigambi yabo ubwo 
bicaga Kristo, ariko ntibiyumvagamo intsinzi bari biteze ko bazabona. Bona yemwe no muri 
icyo gihe byasaga naho intsinzi ari iyabo, bari bagitewe impagarara no gushidikanya ku 
kintu cyagombaga gukurikiraho. Bari biyumviye ijwi ryo gutaka ngo “Birarangiye.” “Data, 
mu maboko Yawe niho nshyize ubugingo Bwanjye” Yohana 19:30; Luka 23:46. Bari 
babonye ibitare bisatagurika, kandi bumvise igishyitsi gikomemye, ariko bari bataracogora 
kandi bashyira umutima mu gitereko. {UIB 524.3} 




Kristo akiriho, bari baramugiriye ishyari kubera kwamamara yari afite mu bantu; no mu ipfa 
rye bari bakirimufitiye. Batinyaga Kristo wamaze gupfa kurenza kure uko batinyaga Kristo 
muzima. Batinyaga kubona abantu bongera kurangamira ibintu byose byabaye mu gihe cyo 
kubambwa Kwe. Batinyaga ingaruka z’igikorwa cy’uwo munsi. Nta mpamvu n’imwe yari 
gutuma barekera intumbi Ye ku musaraba ku Isabato. Isabato yari ibasatiriye kandi kurekera 
intumbi ku musaraba byari kuba ari ukurenga ku kwera kwayo. Bityo rero, abayobozi 
b’Abayuda icyo bakigize urwitwazo maze basaba Pilato ko urupfu rw’ababambwe 
rwakwihutishwa maze imibiri yabo ikavanwaho izuba ritararenga. {UIB 524.4} 

Kimwe na bo, Pilato na we ntiyashakaga ko umubiri wa Kristo uguma ku musaraba. Amaze 
kubemerera ibyo basabye, bavunnye amaguru y’ibisambo bibiri kugira ngo bihutishe urupfu 
rwabo, ariko Yesu we basanze yari yamaze gupfa. Abasirikari b’abanyabukana bari 
bacogojwe n’ibyo bari babonye kandi bumvise kuri Kristo maze bibabuza kumuvuna 
amaguru. Nuko rero mu gitambo cy’Umwana w’Intama w’Imana hasohojwe itegeko rya 
Pasika, “He kugira inyama zayo baraza ngo zigeze mu gitondo, kandi he kugira igufwa 
bavuna. Uko itegeko rya Pasika ryose riri abe ariko bayiziririza.” Kubara 9:12. {UIB 524.5} 

Abatambyi n’abayobozi batangajwe no gusanga Kristo yatanze. Urupfu rwo ku musaraba 
rwari ikintu gitinda; byari bigoye rero kumenya igihe umwuka wahereye. Cyari ikintu batari 
barumvise kuba umuntu yabambwa agapfa mu masaha atandatu. Abatambyi bashakaga 
kumenya koko ko Yesu yapfuye, maze basaba ko umusirikari atera icumu mu rubavu 
rw’Umukiza. Muri icyo gikomere, havubutsemo amasoko abiri atemba cyane kandi 
ahabanye, imwe ari iy’amazi, indi ari iy’amaraso. Icyo kintu cyabonywe n’abari 
bashungereye bose, kandi Yohana avuga yeruye neza uko cyagenze. “Ariko umwe muri bo 
amucumita icumu mu rubavu, uwo mwanya havamo amaraso n’amazi. Uwabibonye ni we 
ubihamije, kandi ibyo ahamya ni iby’ukuri, kandi azi ko avuga ukuri ngo namwe mwizere. 
Kuko ibyo byabereryeho kugira ngo ibyanditswe bisohore ngo ‘Nta gufwa rye rizavunwa.’ 
Byongeye kandi ibindi byanditswe biravuga ngo ‘Bazabona uwo bacumise.’” Yohana 
19:34-37. {UIB 525.1} 

Nyuma y’umuzuko, abatambyi n’abayobozi bakwirakwije igihuha cy’uko Kristo atigeze 
apfira ku musaraba, ko ahubwo yanegekaye akazahara nyuma akazanzamuka. Ikindi gihuha 
cyemezaga ko umubiri nyawo wa Kristo, inyama n’amagufwa, atari wo washyizwe mu mva 
ko ahubwo hashyizwemo undi bisa. Igikorwa cy’abasirikari b’Abaroma kibeshyuza ibyo 
binyoma. Ntibigeze bamuvuna amaguru kuko yari yamaze gupfa. kugira ngo bashimishe 
abatambyi, bamutoboye urubavu. Niyo yari kuba ataranogoka, icyo gikomere ubwacyo cyari 
guhita kimusonga. {UIB 525.2} 



Nyamara gucumitwa icumu ndetse n’ububabare bwo ku musaraba sibyo byishe Yesu. Kwa 
gutaka kwavuganywe “ijwi rirenga” (Matayo 27:50; Luka 23:46) ubwo yatangaga, ya soko 
y’amaraso n’amazi yavubutse mu rubavu Rwe byatangazaga ko yapfuye azize intimba 
yateye guca k’umutima we. Umutima we washenjaguwe n’intimba y’ibitekerezo. Yishwe 
n’icyaha cy’abatuye isi. {UIB 525.3} 

Urupfu rwa Kristo rwatumye ibyiringiro by’abigishwa Be bishira. Bitegereje amaso ye 
ahumirije n’umutwe ucuritse, umusatsi We uhindanyijwe n’amaraso, ibiganza n’ibirenge 
Bye bitobaguwe maze bagira intimba itavugwa. Kugeza ku iherezo ntibari barigeze bemera 
ko ashobora gupfa, byari bibagoye kwemera ko yapfuye koko. Kubwo gushegeshwa 
n’intimba, ntibigeze bibuka amagambo Ye yababwiye mbere yuko ibyo biba avuga uko 
bizagenda. Muri icyo gihe nta kintu na kimwe yari yaravuze cyigeze kibaha ihumure. 
Babonye gusa umusaraba n’Igitambo kivirirana amaraso cyawo. Ahazaza hasaga 
n’ahijimishijwe no kwiheba. Kwizera Yesu kwabo kwari kwayoyotse ariko ntabwo bari 
barigeze bakunda Umwami wabo nk’ubwo ngubwo. Nta bundi bari bigeze biyumvamo 
agaciro Ke ndetse no gukenera ko aba hamwe na bo nk’icyo gihe. {UIB 525.4} 

No mu rupfu rwe, umubiri wa Kristo wari ukiri uw’agaciro gahebuje ku bigishwa Be. 
Bifuzaga kumushyingura mu cyubahiro ariko batazi uko babigeraho. Yesu yari yahaniwe 
kugambanira ubutware bw’Abaroma kandi abantu bicwaga bahowe icyo cyaha 
bashyingurwaga ahantu habagenewe. Umwigishwa Yohana n’abagore baturutse i Galileya 
bari bagumye ku musaraba. Ntibashoboraga gusiga umurambo w’Umwami wabo ngo 
utobangwe n’abasirikari batagira icyo bitaho kandi ngo ushyingurwe mu mva isuzuguritse. 
Nyamara kandi ibyo nta rutangira bari kubishyiraho. Nta buvugizi bari kubona buvuye ku 
bayobozi b’Abayuda kandi nta no kuvuga rikijyana bari bafite kuri Pilato. {UIB 525.5} 

Muri iyi hutihuti, Yosefu wo mu Arimataya na Nikodemu baje gufata abigishwa mu 
mugongo. Aba bagabo bombi bari bamwe mu bagize Urukiko Rukuru rw’Abayuda kandi 
bari baziranye na Pilato. Bombi bari abagabo b’abatunzi kandi bavuga rikijyana. Biyemeje 
byimazeyo ko umurambo wa Yesu ugomba gushyinguranwa icyubahiro. {UIB 526.1} 

Yosefu yagiye kwa Pilato ashize amanga maze amusaba umurambo wa Yesu. Ku nshuro ya 
mbere, Pilato yamenye ko Yesu yapfuye koko. Yari yagezweho n’inkuru zivuguruzanya 
zerekeye ibyabaye bijyanye n’ibambwa Rye, ariko kumumenyesha ko Yesu yapfuye bari 
babimuhishe kubera impamvu runaka. Pilato yari yaburiwe n’abatambyi ndetse n’abayobozi 
kutabeshywa n’abigishwa ba Kristo ku bijyanye n’intumbi Ye. Akimara kumva icyifuzo cya 
Yosefu, yatumye kuri wa mutware w’abasirikari ijana wari ufite inshigano ku musaraba, 
maze amenya by’impamo iby’urupfu rwa Yesu. Yanamwumvanye kandi inkuru 
y’ibyabereye i Kaluvari byashimangiraga ubuhamya bwa Yosefu. {UIB 526.2} 



Yosefu yahawe icyo yasabaga. Mu gihe Yohana yari agihangayikishijwe n’ishyingurwa 
ry’Umwigisha we, Yosefu yagarukanye iteka rya Pilato rirebana n’umurambo wa Kristo; 
maze Nikodemu aza azanye uruvangavange rw’agaciro gakomeye rw’ishangi n’imibavu 
bipima nk’ibiro 45 byo kumusiga. Nta muntu w’umunyacyubahiro kurenza abandi bose bo 
muri Yerusalemu washoboraga kubahwa mu ipfa rye bigeze aho. Abigishwa batangajwe no 
kubona, kimwe na bo, abo bategetsi b’abanyemari bashishikajwe no gushyingura Umwami 
wabo. {UIB 526.3} 

Yaba Yosefu cyangwa Nikodemu, nta n’umwe muri bo wari waremeye Yesu mu ruhame 
igihe yari akiriho. Bari bazi ko gutera iyo ntambwe byabirukanisha mu Rukiko Rukuru 
rw’Abayuda, kandi biringira ko bazamurinda bakoresheje ubuvugarikijyana bwabo mu 
nama zarwo. Mu gihe runaka bari barigeze gusa n’aho babigezeho nyamara abatambyi 
b’incakura, bamaze kubona uko bamurwanaho, bari baraburijemo imigambi yabo. Yesu yari 
yaciriwe urubanza kandi aratangwa ngo abambwe badahari. Ubu noneho ubwo yari yamaze 
gupfa ntibari bagihishahisha ko bifatanije na We. Mu gihe abigishwa batinyaga kwigaragaza 
mu ruhame nk’abayoboke Be, Yosefu na Nikodemu baje kubafata mu mugongo bashize 
amanga. Mu gihe nk’icyo, ubufasha bw’abo bagabo b’abatunzi kandi b’abanyacyubahiro 
bwari bukenewe cyane. Bashoboye gukorera Umutware wabo wari wapfuye ibyo abigishwa 
b’abakene batari babashije kumukorera kandi rero, ku rugero runini, ubutunzi no kuvuga 
rikijyana byabo byabakingiye imigambi mibisha y’abatambyi n’abayobozi b’Abayuda. 
{UIB 526.4} 

Bururukije umurambo wa Yesu ku musaraba n’ibiganza byabo bwite, babikora bitonze no 
mu cyubahiro cy’uwo murambo. Amarira yabo y’akababaro yashotse bwangu ubwo 
bitegerezaga isura Ye yakobaguritse kandi yashenjaguritse. Yosefu yari afite imva nshya 
yakorogoshowe mu gitare. Ni iyo yari yiteganyirije ubwe ariko hari bugufi bw’i Kaluvari, 
maze aherako ayitegurira Yesu. Umurambo wahambiriwe neza mu mwenda wera hamwe 
n’ibihumura neza byazanywe na Nikodemu, maze Umucunguzi ajyanwa mu mva. 
Ahongaho, abigishwa batatu barambuye ingingo z’umubiri zakobaguwe, bapfumbatisha 
ibiganza byuzuye ibikomere ku gituza kidakoma. Abagore b’i Galileya baje kureba ko 
ibishoboka byose byakorewe iyo sura yari itagifite ubuzima y’Umwigisha wabo bakundaga. 
Nyuma yabyo babonye ikibuye kiremereye gishyirwa ku muryango w’iyo mva, maze basiga 
Umukiza aruhutse. Abo bagore ni bo basigaye ku musaraba kandi ni bo basigaye ku mva ya 
Kristo. Mu gihe ijoro ryari riguye, Mariya Magadalena na ba Mariya bandi bari bakiri hafi 
y’aho Umwami wabo yari aruhukiye, babogoza amarira y’intimba batewe n’ibyabaye ku 
Mukunzi wabo. “Basubirayo.. .kandi ku munsi w’Isabato bararuhuka nk’uko byategetswe” 
Luka 23:56. {UIB 526.5} 



Iyo yari Isabato itazigera na rimwe yibagirana ku bigishwa bashegeshwe n’ishavu, ndetse 
no ku batambyi, ku bayobozi, ku banditsi no kuri rubanda. Izuba rirenze ku mugoroba 
w’umunsi wo kwitegura impanda zaravuze zitangaza ko Isabato yatangiye. Pasika 
yubahirijwe nk’uko byari byaragiye bikorwa ibinyejana byinshi mu gihe Uwo yatungaga 
agatoki yari yivuganywe n’ibiganza by’inkozi z’ibibi kandi aryamye mu mva ya Yosefu. Ku 
Isabato, ibyumba by’urusengero byari byuzuye abantu baje kuramya. Umutambyi mukuru 
w’i Gologota yari ahari yarimbye mu myambaro ya gitambyi. Abatambyi bambaye 
ibitambaro byera byo mu mutwe bakoraga inshingano zabo bashishikaye. Nyamara bamwe 
mu bari aho ntibari batuje ubwo amaraso y’ibimasa n’ihene yari arimo atambirwa icyaha. 
Ntabwo bamenye ko icyari ikigereranyo cyari cyamaze gusakirana n’icyo cyagereranyaga, 
ko igitambo gihoraho cyari cyamaze gutambirwa ibyaha by’isi. Ntibamenye ko kurangiza 
gahunda y’imihango ntacyo byari bikimaze. Nyamara mbere yaho, nta na rimwe uwo 
muhango wari warigeze ukoranwa impagarara nk’izo. Impanda n’ibyuma bya muzika ndetse 
n’amajwi y’abaririmbyi byararangururaga kandi bivuga biyunguruye nk’uko byari 
bisanzwe. Ariko kwibwira no kwiyumvira ikintu kidasanzwe byagaragaraga muri buri kintu. 
Abantu barabazanyaga umuntu wese abaza mugenzi we ikintu kidasanzwe cyari cyabaye. 
Kugeza icyo gihe, ahera cyane h’urusengero hari hararinzwe kugira ikintu kihinjira. Ariko 
ubu bwo hari hakinguriwe buri wese. Umwenda uremereye ukoze mu budodo, kandi wari 
urimbishijwe izahabu, w’ibara ritukura n’iritukura tukutuku wari watabutse guhera ku 
mutwe kugeza hasi. Ahantu Yehova yari yaragiye ahurira n’abatambyi bakuru ngo 
abamenyeshe ubwiza Bwe, ahantu hari harabaye icyumba cyera cy’ubwiherero Imana 
yakiriramo abantu, ubu noneho hari hakinguriwe buri jisho, — aho hantu Imana ikaba itari 
ikihemera. Abatambyi bakoreye imirimo yabo ku gicaniro bafite icyoba cyinshi cy’ikintu 
cyenda kubaho. Gukinguruka kw’ubwihisho bw’ahera cyane kwabateye gutinya ishyano 
ryendaga kugwa. {UIB 527.1} 

Imitima y’abantu benshi yari ihugijwe no gutekereza ku byabereye i Kaluvari. Uhereye mu 
ibambwa kugeza ku muzuko, abantu benshi batigeze bagoheka barimo bacukumbura 
ubudahwema mu buhanuzi, bamwe bashaka kumenya ubusobanuro bwuzuye bw’umunsi 
mukuru barimo kwizihiza, abandi bashaka igihamya cy’uko Yesu atari icyo yiyitaga cyo, 
abandi na bo, n’imitima ishavuye, bashakashaka ibihamya by’uko yari Mesiya w’ukuri. 
Nubwo abo bose bashakashakaga ku mpamvu zinyuranye, bose bemeraga ukuri kumwe: ko 
ubuhanuzi bwari bwasohoreye mu bintu byari byabaye mu minsi mike ishize kandi ko Uwo 
Wabambwe yari Umucunguzi w’isi. Benshi mu bantu icyo gihe bari bafatanyije n’abandi 
iyo mihango ntibongeye kugaragara mu migenzo ya Pasika. Yemwe na benshi mu batambyi 
bemeye imico nyakuri ya Yesu. Ntabwo gushakashaka mu buhanuzi kwabo kwari 
kwarabaye imfabusa, kandi amaze kuzuka bamwemeye nk’Umwana wlmana. {UIB 527.2} 



Ubwo Nikodemu yabonaga Yesu amanitswe ku musaraba, yibutse amagambo Ye yavugiye 
ku Musozi wa Elayono ari nijoro ati : “Kandi nk’uko Mose yamanitse inzoka mu butayu, 
niko Umwana w’umuntu akwiriye kumanikwa, kugira ngo umwizera wese atarimbuka, 
ahubwo ahabwe ubugingo buhoraho.” Yohana 3:14, 15. Kuri iyo Sabato ubwo Kristo yari 
ari mu gituro, Nikodemu yabonye umwanya wo gutekereza. Umucyo weruye wamurikiye 
ibitekerezo bye maze amagambo Yesu yari yaramubwiye ntiyaba akiri ubwiru. 
Yiyumvisemo ko yahombye byinshi kuba atarifatanyije na Kristo akiri muzima. Ubwo 
yibutse ibyabereye i Kaluvari. Isengesho Yesu yasengeye abamwicaga ndetse n’igisubizo 
Cye ku cyifuzo cy’igisambo cyarimo gusamba, byakabakabye umutima w’uwo 
munyarukiko w’intiti. Yongeye kwitegereza Umukiza mu mubabaro We; yongeye kumva 
kwa gutaka kwe guheruka ngo “Birarangiye” kwavuzwe mu magambo asa n’ay’umuneshi. 
Yongeye kwitegereza isi irimo izungera, ijuru ricuze umwijima, umwenda watanyaguritse, 
ibitare byatigitaga maze kwizera kwe gukomezwa by’iteka ryose. Ikintu cyatumye kwizera 
kw’abigishwa kuranduka nicyo cyemeje Yosefu na Nikodemu ubumana bwa Kristo. 
Ubwoba bwabo bwaneshejwe n’umuhati wo kwizera kutajegajega kandi kudakebakeba. 
{UIB 528.1} 

Nta kindi gihe Kristo yari yarigeze arangamirwa n’imbaga y’abantu nk’ubu ngubu yari ari 
mu gituro. Nk’uko byari akamenyero, abantu bazanye abarwayi babo n’imbabare mu 
byumba by’urusengero, babaririza uwababwira ibya Yesu w’i Nazareti. Benshi bari 
baravuye kure bazanywe no kureba uwari yarakijije abarwayi akanazura abapfuye. Impande 
zose humvikanaga iri jwi ngo,“Turifuza Kristo Ukiza indwara!” Abatambyi basuzumye abo 
bibwiraga ko bagaragaza ibimenyetso by’ububembe. Benshi bahatiwe kumva abagabo babo, 
abagore babo, ndetse n’abana babo babwirwa ko ari ababembe, bityo bakaba bagomba kuva 
mu ngo zabo ndetse bagasiga urugwiro rw’incuti zabo, bakajya bagenda baburira utabazi 
wese mu ijwi riteye agahinda ngo “Ndanduye, ndanduye!” Ibiganza byuje urugwiro bya 
Yesu w’i Nazareti, bya bindi bitari byarigeze byanga gukora ku mubembe uteye isesemi ngo 
bimukize, byari bipfumbatijwe ku gituza Cye. Iminwa yari yarasubizanyije umubembe 
amagambo yo kumuhumuriza ngo “Ndabishaka, kira” (Matayo 8:3), yari yacecetse. Benshi 
baganyiye abatambyi bakuru n’abayobozi ngo babarengere kandi babakize ariko biba 
iby’ubusa. Uko bigaragara, bari biyemeje kongera kubona Kristo muzima ari hagati muri 
bo. Bakomeje kumubaririza bahatirije babikuye ku mutima. Nta muntu wari kubasha 
kubigizayo. Nyamara basohowe mu byumba by’urusengero maze ku marembo hashyirwa 
abasirikari bo gukumira imbaga y’abantu yari yazanye abarwayi n’abasambaga, bashakaga 
kwinjira. {UIB 528.2} 

Imbabare zari zaje gukizwa na Kristo zaheranywe n’umubabaro wazo wo kubura icyo zari 
ziteze. Amayira yari yuzuye imiborogo. Abarwayi barimo bicwa no kwifuza gukorwaho 



n’ikiganza gikiza cya Yesu. Bashatse abaganga biba iby’ubusa; nta bubasha bwo gukiza 
bwari buhari buhwanye n’ubw’Uwari aryamye mu mva ya Yosefu. {UIB 528.3} 

Imiborogo yo gutaka kw’abababazwaga kwateye benshi kwemera ko hari umucyo ukomeye 
wari wakuwe ku isi. Isi idafite Kristo yariraburaga kandi icuze umwijima. Benshi mu 
basakuje ngo “Mubambe, mubambe”, ubu bwo babonye ko bagwiriwe n’ishyano, kandi iyo 
aza kuba akiri muzima, baba baratereye hejuru bati, “Muduhe Yesu!” {UIB 529.1} 

Rubanda rumaze kumva ko Yesu yicishijwe n’abatambyi, hakozwe amaperereza menshi ku 
rupfu Rwe. Ingingo zihariye z’urubanza Rwe bari bazigize ibanga uko bashoboye, nyamara 
ubwo yari ari mu gituro iminwa ya benshi yavugaga izina Rye, kandi inkuru z’urubanza rwo 
kumukwena n’iz’inyifato itari iya kimuntu y’abatambyi n’abayobozi zasakaye ahantu hose. 
Aba batambyi bahamagawe n’abantu b’abahanga ngo basobanure ubuhanuzi bwo mu 
Isezerano rya Kera burebana na Mesiya, maze mu kugerageza guhimbahimba ibinyoma ngo 
babone ibyo basubiza, bahinduka nk’abasazi batagira ubwenge. Ntabwo bashoboye 
gusobanura ubuhanuzi bwerekezaga ku mibabaro n’urupfu bya Kristo, kandi benshi mu 
babahataga ibibazo bari bizeye ko ibyanditswe byasohoye. {UIB 529.2} 

Ubugome abatambyi bari bibwiye ko buzabaviramo ikintu cyiza bwari bwamaze 
kubahindukira ubusharire. Bamenye ko basakiranye no kunengwa bikomeye na rubanda, 
bamenye ko abo bateye kurwanya Yesu bari bamaze gukurwa umutima n’ibikorwa byabo 
by’urukozasoni. Aba batambyi bari baragerageje kwiringira ko Yesu ari umushukanyi ariko 
biba iby’ubusa. Bamwe muri bo bari barageze ku mva ya Lazaro babona uwari yapfuye 
asubira ibuzima. Bahindishijwe umushyitsi n’ubwoba bw’uko Yesu ubwe yari kuzuka 
akongera kuboneka imbere yabo. Bari barumvise avuga ko afite ubushobozi bwo gutanga 
ubuzima Bwe no kongera kubusubirana. Bibutse ko yigeze kuvuga ati: “Nimusenye uru 
rusengero, nanjye nzarwubaka mu minsi itatu.” Yohana 2:19. Yuda yari yarababwiye 
amagambo Yesu yabwiye abigishwa be mu rugendo rwa nyuma yagiriye i Yerusalemu ati: 
“Dore turazamuka tujya i Yerusalemu, Umwana w’umuntu azagambanirwa mu batambyi 
bakuru n’abanditsi, bamucire urubanza rwo kumwica, bazamugambanira mu bapagani 
bamushinyagurire, bamukubite imikoba bamubambe; ku munsi wa gatatu azazurwa.” 
Matayo 20:18, 19. Ubwo bumvaga ayo magambo, barayahinyuye baramumwaza. Ariko ubu 
bwo bibutse ko ibyo Kristo yari yarahanuye byasohoye mu buryo buhanitse. Yari yaravuze 
ko azazuka ku munsi wa gatatu, ni nde se washoboraga guhangara kuvuga ko ibyo bitari 
gusohora? Bifuje kudanangirira ibyo bitekerezo muri bo, ariko ntibabibasha. Kimwe na 
Sekibi, umubyeyi wabo, barizeye maze bahinda umushyitsi. {UIB 529.3} 

Ubwo akanyamuneza k’ibyishimo kari kamaze kuyoyoka, ishusho ya Kristo yagendaga 
icengera mu ntekerezo zabo. Bamwitegereje ahagaze imbere y’abanzi Be atuje kandi 



atabivovotera, arimo ababazwa no gucunaguzwa ndetse no kumumwaza byabo atijujuta. 
Ibintu byose byabayeho mu rubanza Rwe no kubambwa Kwe byabagarutsemo bifite 
imbaraga ikomeye cyane ibemeza ko yari Umwana w’Imana. Biyumvisemo ko igihe icyo 
aricyo cyose ashobora guhagarara imbere yabo, uwo baregaga akaba ari we ubarega, uwo 
baciriyeho iteka akaba ariwe uribaciraho, uwishwe akaba ariwe usaba ko abamwishe na bo 
bicwa ngo ubutabera bwubahirizwe. {UIB 529.4} 

Kuri iyo Sabato baruhutse gake. Nubwo batashoboraga kugenda ku mbuga 
y’umunyamahanga kubwo gutinya guhumana, nyamara bakoze inama ku birebana 
n’intumbi ya Kristo. Urupfu n’igituro bigombe biherane uwo babambye. “Abatambyi 
bakuru n’Abafarisayo bateranira kwa Pilato. Baramubwira bati, “Mutware, twibutse yuko 
wa mubeshyi akiri muzima yagize ngo ‘Iminsi itatu nishira, azazuka.’ Nuko tegeka barinde 
igituro cyane, bazageze ku munsi wa gatatu, kugira ngo abigishwa be batazaza kumwiba 
bakabwira abantu ngo arazutse; maze kuyoba kwa nyuma kukaruta ukwa mbere. Pilato 
arababwira ati ‘Ngaba abasirikari, mugende muyirinde uko mushoboye” Matayo 27:62-65. 
{UIB 530.1} 

Abatambyi batanze amabwiriza arebana n’uburinzi bw’icyo gituro. Ku muryango wacyo 
hari hashyizweho ikibuye kinini. Ku mpande z’iryo buye bahashyize imirunga yo 
gushyigikira icyo gitare gikomeye, kandi bayishyiraho ikimenyetso cy’Abaroma. Ntabwo 
wari kubasha gukuraho iryo buye utabanje kumena icyo kimenyetso. Iruhande rw’igituro 
hashyizwe itsinda ry’abasirikare ijana bo kukirinda ngo hatagira abaza kugihungabanya mu 
rwihisho. Abatambyi bakoze iyo bwabaga ngo baheze intumbi ya Kristo aho yari 
yaryamishijwe. Baramudanangiye uko bashoboye ari mu mva nkaho yari kuzayihamamo 
ibihe byose. {UIB 530.2} 

Nguko uko abantu b’intege nke bagiye inama kandi bagambiriye. Abo bicanyi ntibarebye 
kure ngo bobone ko imihati yabo ntacyo imaze. Nyamara Imana yaherewe ikuzo muri ibyo 
bikorwa byabo. Iyo mihati yo gukumira umuzuko wa Kristo ngo utabaho ni yo igize ingingo 
zifatika z’igihamya cyawo. Uko umubare w’abasirikari washyizwe iruhande rw’igituro 
warushijeho kuba munini, ni ko ubuhamya bw’uko yazutse bwagombaga kurushaho 
guhama. Imyaka amagana mbere yuko Kristo apfa, Mwuka Wera yari yaravugiye mu 
Munyazaburi ati: “Ni iki gitumye abanyamahanga bagira imidugararo? N’amoko 
yatekerereje iki iby’ubusa? Abami bo mu isi biteguye kurwana kandi abatware bagiriye 
inama Uwiteka n’Uwo Yasize.... Ihora yicaye mu ijuru izabaseka, umwami Imana 
izabakoba.” Zaburi 2:1-4. Ingabo n’intwaro by’Abaroma ntibyashoboye guheza Umwami 
nyiri ubugingo mu gituro. Isaha yo gusohorwamo Kwe yari yegereje. {UIB 530.3} 



IGICE CYA 81 - UMWAMIYAZUTSE 


(Iki gice gishingiye muri Matayo 28:2-4, 11-15) 

Ijoro ry’umunsi wa mbere w’icyumweru ryari ryeyutse buhoro buhoro. Agahe k’umwijima 
w’akarindagiza kabanziriza gutambika k’umuseke karageze. Kristo yari agifungiraniye mu 
mva Ye y’imfunganwa. Rya buye rinini ryari riri ahabugenewe, ikimenyetso cy’Abaroma 
cyari kitaramenwa, abasirikari b’Abanya-roma na bo bari bakomeje uburinzi bwabo bari 
maso. Kandi aho hari n’abarinzi batagaragarira amaso. Inteko z’abamarayika babi zari 
zihakoraniye. Iyo biza kuba ibishoboka, umutware w’umwijima n’ingabo ze zayobye baba 
barakinze by’iteka ryose imva Umwana w’Imana yari arimo. Nyamara Inteko zo mu ijuru 
zari zigose iyo mva. Abamarayika b’indatwa mu mbaraga bari barinze igituro bategereje 
guha ikaze Umutware nyir’ubugingo. {UIB 531.1} 

“Habaho igishyitsi cyinshi: kuko Marayika w’Umwami Imana yari amanutse ava mu ijuru.” 
Uyu mumarayika wari wambaye ubwiza bw’Imana yari avuye mu bikari byo mu ijuru. 
Imyambi ibengerana y’umucyo w’ubwiza bw’Imana yagendaga imbere ye imumurikira. 
“Ishusho ye yasaga n’umurabyo, n’imyenda ye yeraga nk’urubura. Ba barinzi bamubonye 
bagira ubwoba, bahinda umushyitsi, basa n’abapfuye.” {UIB 531.2} 

None se, yemwe batambyi namwe bayobozi, imbaraga z’uburinzi bwanyu ziri he? Ba 
basirikari b’intwari batigeze bagira imbaraga za kimuntu batinya, dore bahindutse 
nk’imfungwa zitwawe bunyago hadakoreshejwe inkota cyangwa icumu. Ntabwo babonye 
isura y’umurwanyi ufite umubiri upfa, ahubwo ni isura y’ingabo ikomeye bihebuje yo mu 
ngabo z’Uhoraho. Iyi ntumwa niyo yagiye mu mwanya Satani yavuyemo akagwa. Ni ya 
yindi yatangaje inkuru y’ivuka rya Kristo ku misozi y’i Betelehemu. Isi yahindaga 
umushyitsi uko yazaga ayegera, ingabo z’umwijima zirahunga, kandi abirinduye ibuye bisa 
naho ijuru rimanukiye isi. Abasirikari bamubonye ahirika iryo buye nk’uhirika akabuye 
k’isarabwayi, maze bumva atera hejuru ati: “Mwana w’Imana, sohoka So araguhamagaye.” 
Babonye Yesu asohoka mu gituro, bumva abwira icyo gituro cyasataguritse ati: “Nijye 
kuzuka n’ubugingo.” Ubwo yasohokanagamo ubutware n’ikuzo, inteko z’abamarayika 
bubamye imbere ye baramya Umucunguzi, bamwakiriza indirimbo z’ibisingizo. {UIB 
531.3} 

Isaha Kristo yatangiyeho ubugingo Bwe yaranzwe n’igishyitsi, na none ikindi gishyitsi 
cyahamije igihe cyo kuzuka kwe anesheje kandi asubiranye ubugingo. Uwari yamaze 
kunesha urupfu n’igituro yasohotse mu mva ashinjagira nk’umuneshi hagati yo kuzungera 
kw’isi, kurabya kw’imirabyo no guhinda kw’inkuba. Ubwo azagaruka ku isi, ntabwo 
azatigisa “isi yonyine, ahubwo n’ijuru naryo.” “Isi izadandabirana nk’umusinzi kandi 
izanyeganyezwa nk’ingando.” “Ijuru rizazingwa nk’umuzingo w’impapuro;” “iby’ishingiro 



ibyo byose biremeshwa bizayengeshwa no gushya cyane, isi n’imirimo iyirimo bishirire.” 
Ariko “Uwiteka azabera ubwoko bwe ubuhungiro, abere Abisiraheli igihome.” 
Abaheburayo 12:26; Yesaya 24;20; 34:4; 2 Petero 3:10; Yoweli 3:16. {UIB 531.4} 

Ubwo Yesu yatangaga, abasirikari bari bitegereje isi ibuditsweho umwijima ari ku manywa, 
ariko mu izuka rye ho, babonye kurabagirana kw’abamarayika kumurikira ijoro kandi 
bumva abatuye mu ijuru baririmbana umunezero no kunesha bati: Unesheje Satani 
n’imbaraga z’umwijima; urupfu urumirishije bunguri intsinzi! {UIB 532.1} 

Kristo yasohotse mu gituro afite ikuzo n’ubwiza, kandi abarinzi b’Abaromani 
baramwitegereje. Batumbiriye mu maso h’uwo bari bamaze iminsi mike bacunaguje kandi 
bakamuhindura urw’amenyo. Muri Uwo wari ufite ikuzo, babonyemo ya mbohe bari 
barabonye mu cyumba cy’urukiko, ya yindi bari barambitse ikamba ry’amahwa. Uwo yari 
wa wundi wahagaze imbere ya Pilato na Herode adatera induru, ishusho Ye yatobaguwe 
n’ibiboko. Uwo ni wa wundi watewe imisumari ku musaraba, wa wundi abatambyi 
n’abayobozi, mu kwihenura gukabije, bajungurije imitwe bavuga bati: “Yakijije abandi, 
ntabasha kwikiza” Matayo 27:42. Uwo ni wa wundi wari waryamishij we mu mva ya Y osefu. 
Iteka ryaciwe n’ijuru ryari ryamaze kubohora uwari yafashwe bunyago. Ntabwo imisozi yari 
igerekeranye hejuru y’igituro Cye yari kumubuza kugisohokamo. {UIB 532.2} 

Bakibona abamarayika n’Umukiza uhawe ikuzo, abarinzi b’Abanyaroma bararabiranye 
bamera nk’abapfuye. Ubwo ibirori by’abo mu ijuru byari bimaze guhishwa amaso yabo, 
babadukiye ku birenge byabo maze berekeza ku irembo ry’umurima bihuta ukurikije uko 
amaguru yabo yatengurwaga yari ashoboye. Bihuse berekeza mu murwa badandabirana 
nk’abasinzi, bagenda babwira abo bahuye iyo nkuru y’agahebuzo. Bari berekeje kwa Pilato 
ariko inkuru yabo yari yamaze kugera ku bayobozi b’Abayuda, maze abatambyi bakuru 
n’abayobozi babatumaho ngo babanze babonane na bo. Abo basirikare bagaragazaga 
ishusho idasanzwe. Bahamije kuzuka kwa Kristo badagadwa kubera ubwoba kandi mu maso 
habo hataye ibara. Abo basirikari bavuze ibintu byose nk’uko bari babibonye; nta mwanya 
bari babonye wo kugira ikindi batekereza cyangwa bavuga usibye ukuri. Mu mvugo ibabaje 
baravuze bati, wa Mwana w’Imana wari wabambwe; twumvise marayika amwita Umutware 
w’Ijuru, Umwami w’icyubahiro. {UIB 532.3} 

Mu maso h’abatambyi hasaga nk’ah’umuntu wapfuye. Kayafa yagerageje kugira icyo 
avuga. Iminwa ye yarakomanganaga ariko ntisohore ijwi. Abo basirikari bari hafi kuva muri 
icyo cyumba ubwo ijwi ryababuzaga. Kayafa yarashyize aratobora aravuva. Yaravuze ati, 
nimube mworoheje. Ntimugire uwo mubwira ibyo mwabonye. {UIB 532.4} 

Ubwo noneho abo basirikari batekerewe amagambo y’ibinyoma bari buvuge. Abatambyi 
barababwiye bati: “Mujye muvuga muti ‘Abigishwa be baje nijoro dusinziriye, baramwiba.’ 



“Aha ngaha abo batambyi bakabije kwihenda. Mbese ni gute abasirikare bari kuvuga ko 
abigishwa bibye intumbi basinziriye? Niba bari basinziriye se ni gute bari kuba babimenye? 
Kandi na none iyo abo bigishwa baza kuba barahamwe n’icyo cyaha cyo kwiba intumbi, 
mbese abatambyi ntibari kuba barafashe iya mbere mu kubaciraho iteka ? Cyangwa se na 
none iyo abo barinzi baza kuba barasinziririye ku gituro, abo batambyi ntibari kuba ku 
isonga mu kubarega kuri Pilato ? {UIB 532.5} 

Abasirikari bahagaritswe umutima no kwishyiraho icyaha cyo gusinzira bari ku nshingano 
yabo. Cyari icyaha gishobora guhanishwa urupfu. Mbese bari guhamya ibinyoma, 
bakabeshya rubanda kandi bagashyira ubuzima bwabo mu kaga ? Mbese ntibari bakoranye 
uburinzi bwabo ubushishozi butagoheka ? Mbese iyo bishinja ibinyoma bari guhangana 
n’urubanza bate, bona niyo bari kuba babikoze bashaka amafaranga ? {UIB 532.6} 

Kugira ngo bacecekeshe ubuhamya bwari bwabateye ubwoba, abatambyi biyemeje ko 
bazishingira umutekano w’abo barinzi, bavuga ko Pilato atazigera abasumbya kwifuza ko 
iyo nkuru yamamazwa ahantu hose. Abo basirikari b’Abaroma bagurishije ukuri kwabo ku 
Bayuda kubera amafaranga. Baje aho abatambyi bari bavunwa n’umutwaro w’ubutumwa 
bw’ukuri bw’agahebuzo, basohoka bavunwa n’umutwaro w’amafaranga, ndetse n’indimi 
zabo zuzuye inkuru bahimbiwe n’abatambyi. {UIB 533.1} 

Hagati aho inkuru yo kuzuka kwa Yesu yari yamaze kugezwa kwa Pilato. Nubwo Pilato ari 
we wabarwagaho ko yatanze Kristo ngo yicwe, yasaga nkaho bidafite icyo bimubwiye. 
Nubwo yari yaciriye Umukiza ho iteka atabishaka kandi akaba yari yabikoze afite agahinda, 
kugeza icyo gihe yari ataragira inkomanga ku mutima by’ukuri. Mu gukuka umutima cyane, 
yikingiraniye mu nzu yiyemeza byimazeyo kutagira umuntu n’umwe abonana na we. 
Nyamara abatambyi bamusanze aho yari ari bamubwira bya bihuha bacuze, kandi 
bamwingingira kwirengagiza uburangare abasirikari bagize ku nshingano yabo. Mbere yuko 
abyemera, yabanje kwibariza abo barinzi kugiti cye. Kubwo gukurwa umutima nuko 
umutekano wabo wari kumera, ntibatinyutse kugira na kimwe bamuhisha, bityo Pilato aba 
abakuyemo amakuru y’imvaho y’ibyari byabaye byose. Ntiyigeze yongera kubikurikirana 
birenze aho, ariko kuva icyo gihe nta mahwemo yongeye kugira. {UIB 533.2} 

Ubwo Yesu yaryamishwaga mu gituro, Satani yari anesheje. Yahangaye kwiringira yuko 
Umukiza atazongera gusubirana ubugingo Bwe. Yavugaga ko intumbi ya Kristo ari iye maze 
igituro akizengurutsa abarinzi ashaka kugumana Kristo nk’imfungwa ye. Yararakaye cyane 
igihe abamarayika be bahungaga babonye intumwa y’ijuru iza yegera igituro. Ubwo 
yabonaga Kristo asohokanye intsinzi mu gituro, yamenye ko ubwami bwe buzashyira 
bukagira iherezo, kandi ko amaherezo azapfa. {UIB 533.3} 



Ubwo abatambyi bicaga Kristo, bari bihinduye ibikoresho bya Satani. Ubu rero bari bamaze 
kwirundumurira munsi y’ubutware bwe. Banaganaga mu mutego udafite akanzu na kamwe 
bacamo ngo bawurokoke keretse mu kugumya kurwanya Kristo. Ubwo bumvaga inkuru yo 
kuzuka Kwe, batinye uburakari bwa rubanda. Bumvise ubugingo bwabo buri mu kaga. 
Ibyiringiro byabo bimwe rukumbi byari mu kwemeza yuko Kristo ari umubeshyi wigira 
icyo atari cyo babinyujije mu guhakana ko yazutse. Bahaye abasirikari ibiguzi kandi babasha 
gucecekesha Pilate. Bakwirakwije hirya no hino inkuru zabo z’ibihuha. Nyamara hariho 
abahamya batari kubasha kuziba akanwa. Abantu benshi bari bamaze kumva iby’ubuhamya 
bw’abasirikari bwo kuzuka kwa Kristo. Ndetse bamwe mu bari bazukanye na Kristo bari 
bamaze kubonekera abantu benshi bavuga ko yazutse. Abatambyi bagezweho n’inkuru 
z’abari biboneye abo bazutse kandi bumvise ubuhamya bwabo. Abatambyi n’abayobozi bari 
ku nkeke y’urudaca, batinya ko mu gihe barimo gutembera mu mayira cyangwa bari mu ngo 
zabo bashobora guhura na Kristo. Bumvaga nta mahwemo bafite. Kwivana mu bandi no 
kwikingirana mu muhezo byari intwaro idashyitse yo kubakingira Umwana w’Imana. 
Ibyabereye mu cyumba cy’urukiko ubwo bateraga hejuru bati « amaraso ye natubeho no ku 
bana bacu » Matayo 27 :25, byahoraga imbere yabo amanywa n’ijoro. Ntabwo kwibuka ibyo 
bintu byari kuzongera kubava mu ntekerezo na rimwe. Ntabwo bari kuzongera gutora 
agatotsi batekanye ku dusego twabo. {UIB 533.4} 

Ubwo ijwi rya marayika ukomeye ryumvikaniraga ku gituro cya Kristo rivuga riti « So 
araguhamagaye », Umukiza yasohokanye mu gituro ubugingo bwari buri muri We ubwe. 
Ubwo nibwo habonetse igihamya ku magambo yavuze ngo « Ntanga ubugingo bwanjye ngo 
mbusubirane...Nshobora kubutanga kandi nshobora kubusubirana. » Ubwo nibwo hari 
hasohoye ubuhanuzi yari yarabwiye abatambyi n’abayobozi ngo «Nimusenye uru rusengero 
nanjye nzarwubaka mu minsi itatu ». Yohana 10 :17, 18 ; 2 :19. {UIB 534.1} 

Kristo yari yatangazanyije kunesha ku mva yamaze gusaduka ya Yosefu ngo « Ni Jye 
kuzuka n’ubugingo.” Imana ni yo yonyine yari kubasha kuvuga ayo magambo. Ibyaremwe 
byose bibeshwaho n’ubushake ndetse n’imbaraga by’Imana. Bitega amakiriro ku bugingo 
bw’Imana. Uhereye ku muserafi wo ku rwego rwo hejuru ukageza ku cyoroheje kurenza 
ibindi byose bifite ubugingo, byuzurizwa na Soko y’ubugingo. Umwe wenyine uhwanye 
n’Imana ni we ubasha kuvuga ati «Nshobora gutanga ubugingo bwanjye kandi nshobora 
kubusubirana.». Mu bumana Bwe, Kristo yari afite ububasha bwo gutanyaguza imirunga 
y’urupfu. {UIB 534.2} 

Kristo yazutse mu bapfuye ari umuganura w’abasinziriye. Niwe washushanywaga n’iseri 
ry’imbuto ryazunguzwaga, kandi umuzuko we wabaye ku munsi iseri ryazunguzwaga 
ryagombaga guturwa Uwiteka. Uwo muhango wari ufite icyo ushushanya wari waragiye 
ukorwa mu myaka irenga igihumbi. Imbuto za mbere zihishije zabaga zaragiye zikusanywa 



zisaruwe mu murima, maze ubwo abantu babaga baje i Yerusalemu muri Pasika 
bazunguzaga iseri ry’imbuto z’umuganura nk’ituro ry’ishimwe batuye Uwiteka. Iyo iryo 
turo ryabaga ritaratangwa, nta muhoro washoboraga kwahurwa mu mbuto ngo zikusanywe 
mu maseri. Iseri rituwe Imana ryashushanyaga isarura. Bityo nk’umuganura, Kristo 
yashushanyaga umusaruro ukomeye w’iby’umwuka uzakoranirizwa hamwe kubw’ubwami 
bw’Imana. Umuzuko We ni igishushanyo kandi ni igihamya cy’umuzuko w’abakiranutsi 
bapfuye. «Ubwo twemeye yuko Kristo yapfuye akazuka, abe ariko twizera yuko Imana 
izazanana na Yesu abasinziririye muri We » lAbatesalonike 4 :14. {UIB 534.3} 

Ubwo Kristo yazukaga, yavanye iminyago myinshi mu gituro. Igishyitsi gikomeye cyabaye 
ubwo yatangaga cyari cyasataguye ibituro byabo maze azutse basohokanamo na We. Abo 
ni abari barakoranye n’Imana kandi bari barahamije ukuri kugeza ubwo bahaze amagara 
yabo. Ubu rero bagombaga guhamya uwabazuye mu bapfuye. {UIB 534.4} 

Akiri mu murimo We, Yesu yari yaragiye azura abapfuye bagasubira ibuzima. Yari yarazuye 
agahungu k’umupfakazi w’i Nayini, umukobwa w’uwari umuyobozi ndetse na Lazaro. 
Nyamara abo ntibari bambaye kudapfa. Nyuma yo kuzurwa, n’ubundi bari bakiri imbata 
z’urupfu. Ariko abakuwe mu bituro byabo ubwo Kristo yazukaga bo bazukiye ubugingo 
buhoraho. Bazamukanye na We nk’iminyago y’intsinzi ye ku rupfu no ku gituro. Kristo 
yaravuze ati, « Abo ntibakiri iminyago ya Satani ; narabacunguye. Nabakuye mu gituro 
nk’umuganura w’imbaraga zanjye ngo babane nanjye aho ndi ubutazongera gupfa cyangwa 
ngo bahure n’ishavu ». {UIB 534.5} 

Abo bagiye mu murwa babonekera abantu benshi bavuga bati, « Kristo yazutse mu bapfuye 
kandi twazuranywe na We. » Kubw’ibyo ukuri kwera k’umuzuko kwambitswe kudapfa. 
Abera bazutse bahamije ukuri kw’amagambo avuga ngo, « Abawe bapfuye bazongera 
kubaho, imibiri yabo izazuka. » kuzuka kwabo kwari ugusohora k’ubu buhanuzi ngo, « 
Abari ikuzimu nimukanguke musabagizwe n’ibyishimo, nk’uko ikime kizana amafu ku isi, 
uko niko Uhoraho azasubiza ubuzima abari barapfuye. » Ezayi 26 :19 (Bibiliya Ijambo 
ry’Imana). {UIB 534.6} 

Ku wizera, Kristo ni ukuzuka n’ubugingo. Ubugingo bwari bwarazimiye kubw’icyaha, mu 
Mukiza wacu burongera bugasubirana kuko muri We afite ubugingo bwo kongera 
kubeshaho uwo ashaka. Afite uburenganzira bwo gutanga akamero ko kudapfa. Ubuzima 
yatanze yambaye ubumuntu arabusubirana akabuha inyokomuntu. Yaravuze ati : 
“Nazanywe no kugira ngo zibone ubugingo, ndetse ngo zibone bwinshi.” “unywa amazi 
nzamuha ntazagira inyota rwose iteka ryose, ahubwo amazi nzamuha azamuhindukiramo 
isoko y’amazi adudubiza kugeza mu bugingo buhoraho.” “Urya umubiri wanjye akanywa 



amaraso yanjye aba afite ubugingo buhoraho, nanjye nzamuzura ku munsi w’imperuka.” 
Yohana 10:10; 4:14; 6:54. {UIB 535.1} 

Ku wizera, urupfu ni akantu k’ubusabusa. Kristo aruvugaho nk’aho ari agahe kanzinya. 
“Umuntu niyumva ijambo ryanjye ntazapfa iteka ryose,” “ntazigera asogongera ku rupfu.” 
Ku Mukristo, urupfu ni ibitotsi, ni agahe umuntu amara acecetse kandi ari mu mwijima. 
Ubugingo bwe buba buhishanywe na Kristo mu Mana kandi “Ubwo Kristo ari we bugingo 
bwacu, azerekanwa namwe muzaherako mwerekananwe na We muri mu bwiza.” Yohana 
8:51, 52; Abakololosayi 3:4. {UIB 535.2} 

Rya jwi ryarangururiye ku musaraba rivuga ngo, “Birarangiye,” ryumvikaniye no mu 
bapfuye. Ryahinguranyije inkike z’ibituro maze rihamagarira abari basinziriye gukanguka 
bakabyuka. Uko ni nako bizamera ubwo ijwi rya Kristo rizumvikana riturutse mu ijuru. Iryo 
jwi rizacengera mu bituro kandi ryigizeyo ibihindizo by’imva maze abapfiriye muri Kristo 
bazuke. Ku muzuko wa Kristo hakinguwe ibituro bikeya, ariko ubwo azaba aje ubwa kabiri, 
abapfuye baboneye bose bazumva ijwi rye, basohokeremo guhabwa ubugingo burabagirana 
ubwiza kandi budapfa. Ya mbaraga yazuye Kristo izanazura itorero Rye, kandi irihane ikuzo 
na We risumba iry’abatware bose, imbaraga zose, izina iryo ariryo ryose, atari muri iyi si 
gusa ahubwo no mu isi izaza. {UIB 535.3} 



IGICE CYA 82 - URARIZWA N’IKI? 


(Iki gice gishingiye muri Matayo 28:1, 5-8; Mariko 16:1-8; Luka 24:1-12; Yohana 20:1- 

18) 

Ba bagore bari hafi y’umusaraba wa Kristo barindiriye kandi bacunga ko amasaha y’Isabato 
ashira. Ku munsi wa mbere w’icyumweru, kare mu ruturuturu, bagannye ku gituro bitwaje 
ibihumura neza by’igiciro cyinshi byo gusiga umubiri wa Kristo. Ntibigeze batekereza ku 
kuzuka Kwe mu bapfuye. Izuba ry’ibyiringiro byabo ryari ryamaze kurenga kandi ijoro ryari 
ryabuditse ku mitima yabo. Bagenda, basubiragamo imirimo ya Kristo y’impuhwe ndetse 
n’amagambo ye y’ihumure. Ariko ntibibukaga amagambo Ye ngo, “Nzongera kubonana 
namwe.” Yohana 16:22. {UIB 536.1} 

Mu kutamenya n’ibyari birimo kuba uwo mwanya, begereye aho igituro cyari kiri bagenda 
bibaza bati, “Ubu se ni nde uri butubirindurire ibuye ngo arikure ku muryango w’igituro?” 
Bari bazi ko batabasha kwigizayo iryo buye, nyamara bakomeje urugendo. Nuko bagira 
batya babona ijuru ryuzuye ukurabagirana kudaturutse ku kurasa kw’izuba. Isi yaratigise. 
Basanze igitare cyamaze gukurwaho, imva irangaye irimo ubusa. {UIB 536.2} 

Ntabwo abo bagore bari baje ku gituro baturutse mu cyerekezo kimwe. Mariya Magadalena 
ni we wababimburiye kuhagera, nuko abonye ko ibuye ryavuyeho yihutira kujya kubibwira 
abigishwa. Hagati aho nibwo abandi bagore baje. Umucyo warimo ubengeranira mu mpande 
z’igituro, nyamara nta mubiri wa Yesu wari urimo. Bakiri aho hantu, bagize batya babona 
ko batari bonyine. Umusore wambaye imyambaro ibengerana yari yicaye iruhande 
rw’igituro. Ni wa mumarayika wari wabirinduye rya buye. Yari yihinduranyije mu ishusho 
y’umuntu ngo adakangaranya imitima y’abo bakunzi ba Yesu. Nyamara nabwo, mu mpande 
ze hari hakibengerana umucyo w’ijuru, maze abo bagore bashya ubwoba. Barahindukiye 
ngo bahunge, ariko ijwi ry’uwo mumarayika rirabahagarika. Yarababwiye ati: “Mwebweho 
mwitinya, kuko nzi yuko mushaka Yesu wabambwe. Ntari hano; kuko yazutse nk’uko 
yavuze. Nimuze murebe aho Umwami yari aryamye. Nimugende vuba mubwire abigishwa 
be yuko yazutse.” Barongeye bareba mu mva maze bongera kumva inkuru nziza. Hari undi 
mumarayika wari uri mu ishusho y’umuntu wari uri aho, niko kuvuga ati: “Ni iki gitumye 
mushakira umuzima mu bapfuye? Ntari hano, ahubwo yazutse; mwibuke ibyo yavuganye 
namwe akiri i Galilaya ati ‘Umwana w’umuntu akwiriye kugambanirwa, ngo afatwe 
n’amaboko y’abanyabyaha, abambwe, maze azazuke ku munsi wa gatatu.’ ” {UIB 536.3} 

Abo bagore bagiye basubira muri ayo magambo ngo Yazutse, Yazutse! Muri uwo mwanya 
bya bihumura neza ntibyari bigikenewe. Umukiza ni muzima, ntakiri intumbi. Noneho 
bibutse ko ubwo yavugaga iby’urupfu Rwe yanavuze ko azazuka. Mbega umunsi 



w’agatangaza ku batuye isi! Abo bagore bahise bafumyamo bava ku gituro “bafite ubwoba 
n’ibinezaneza byinshi, birukanka bajya kubibwira abigishwa be.” {UIB 536.4} 

Mariya ntiyari yumvise iyo nkuru nziza. Yasanze Petero na Yohana abashyiriye ubutumwa 
bw’akababaro avuga ati, “Bakuye Umwami Yesu mu gituro, kandi ntituzi aho bamushyize.” 
Abigishwa bihutiye kugera ku gituro basanga kimeze nk’uko Mariya yari yababwiye. 
Babonye umwenda umurambo wari uzingazingiyemo hamwe n’igitambaro, ariko ntibabona 
Umwami wabo. Nyamara rero aho ku gituro ubwaho hari igihamya cy’uko yari yazutse. 
Ntabwo imyenda yari mu gituro yari ijugunyanze mu kajagari, ahubwo yari izinze buri 
umwe uri mu mwanya wawo. Yohana “abibonye, arizera.” Yari atarasobanukirwa 
Ibyanditswe Byera bivuga ko Kristo yagombaga kuzuka mu bapfuye, nyamara yibutse 
amagambo y’Umukiza yahanuraga kuzuka Kwe. {UIB 536.5} 

Kristo Ubwe ni We wari washyize iyo myenda aho kuri gahunda. Ubwo marayika ukomeye 
yamanukaga aza ku gituro, yasanganiwe n’undi mumarayika wari wahoze arinze umubiri 
w’Umwami Yesu afatanyije n’itsinda rye. Igihe marayika uvuye mu ijuru yabirinduraga 
ibuye, undi we yinjiye mu gituro ahambura imyenda umubiri wa Yesu wari uzingiyemo. 
Ariko ibiganza by’Umukiza nibyo byazinze buri umwe wose biwushyira mu mwanya wawo. 
Mu maso h’Uwo utegeka inyenyeri n’utuntu duto duto, nta kintu na kimwe kidafite agaciro. 
Gushyira ibintu kuri gahunda no kubinonosora bigaragarira mu murimo We wose. {UIB 
537.1} 

Mariya yari yakurikiye Petero na Yohana ku gituro; ariko ubwo basubiraga i Yerusalemu, 
we yarisigariye. Ubwo yarebarebaga mu gituro kirimo ubusa, umutima we wasazwe 
n’agahinda. Arebyemo, yabonyemo abamarayika babiri, umwe ahagaze haruguru, undi 
ahagaze hepfo y’aho Yesu yari aryamye. Baramubajije bati “Mugore, urarizwa n’iki?” 
Yarabashubije ati, “Ni uko bakuyemo Umwami wanjye, nanjye sinzi aho bamushyize.” 
{UIB 537.2} 

Ubwo yarahindukiye, n’abo bamarayika abatera umugongo, yibwira ko ashobora kubona 
umuntu wamusobanurira ibyabaye ku murambo wa Yesu. Irindi jwi ryaramubajije riti: 
“Mugore urarizwa n’iki? Urashaka nde?” Akoresheje amaso ye yari yashavuye kandi 
yijimye, Mariya yabonye ishusho y’umuntu, maze mu gihe yibwiraga ko yaba ari umurinzi 
w’aho hantu, aravuga ati: “Mutware, niba ari wowe umujyanye ahandi mbwira aho 
umushyize mukureyo.” Niba imva y’uyu mukire yari yiyubashye cyane ku buryo Yesu 
atayishyingurwamo, [Mariya] ubwe yari gutanga aho kumushyingura. Hari imva yari iraho 
irangaye bitewe n’ijwi rya Yesu ubwe, ari yo ya mva Lazaro yari yararyamishijwemo. 
Mbese ntiyari kuyibo-namo aho ashyingura Umwami we? Yumvaga kwita ku mubiri We 



wabambwe ufite agaciro gahebuje byamuhoza amarira muri ako gahinda yari afite. {UIB 
537.3} 

Ariko Yesu mu ijwi Rye yari amenyereye yaramubwiye ati: “Mariya.” Ubwo yahise amenya 
ko atari umuntu bataziranye wamuvugishaga, maze ahindukiye abona imbere ye hari Kristo 
muzima. Mu munezero we, Mariya yibagiwe ko Kristo yari yabambwe. Yamusimbukiye asa 
n’ugiye gusoma ibirenge Bye maze aravuga ati: “Rabuni.” Ariko Yesu azamura ikiganza 
Cye avuga ati, Ntunkoreho, “Kuko ntarazamuka ngo njye kwa Data, ahubwo jya kubwira 
bene Data, yuko nzamutse ngiye kwa Data, ari we So, kandi ku Mana yanjye, ari yo Mana 
yanyu.” Ubwo Mariya yafashe inzira asanga abigishwa afite ubutumwa bw’ibyishimo. {UIB 
537.4} 

Yesu yanze kwemera ikuzo n’icyubahiro yahabgaga n’abantu Be kugeza igihe yaboneye 
igihamya cy’uko igitambo Cye cyemewe na Data. Yarazamutse ajya mu ijuru, maze yumva 
Imana ubwayo ihamya ko impongano Ye ku byaha by’abantu itunganye kandi ihagije, 
ndetse ko binyuze mu maraso Ye, abantu bose bashobora kubona ubugingo buhoraho. Data 
yemeje isezerano yagiranye na Kristo kugira ngo ashobore kwakira abantu bihannye kandi 
bamwumvira, kandi ngo azabakunde nk’uko akunda Umwana We. Kristo yagombaga 
kuzuza umurimo We maze agasohoza indahiro Ye yo “Guha abantu agaciro kenshi karuta 
ak’izahabu inoze, guha umuntu agaciro karuta izahabu ya Ofiri.” Yesaya 13:12. Ububasha 
bwose bwo mu ijuru no mu isi bwahawe Umwami nyir’ubugingo maze agaruka ku bayoboke 
Be bari mu isi y’icyaha kugira ngo abone uko abaha ku mbaraga n’ubwiza Bye. {UIB 538.1} 

Mu gihe Umukiza yari kumwe n’Imana yakira impano zo guha itorero Rye, abigishwa 
batekereje igituro Cye kirimo ubusa, baramwunamira kandi baraboroga. Umunsi wari 
wabereye ijuru ryose uw’umunezero, abigishwa bo wababereye uwo gushidikanya, urujijo, 
n’impagarara. Kuba batarizeye ubuhamya bwa ba bagore ni igihamya cy’ukuntu kwizera 
kwabo kwari guke kandi kwari kwazimangatanye. Inkuru y’umuzuko wa Kristo yari 
ihabanye cyane n’ibyo bari baribwiye ku buryo batashoboye kuyizera. Bibwiye yuko iyo 
nkuru ikabije kuba nziza, bityo ikaba itaba ari ukuri. Bari barumvise zimwe mu nyigisho 
ndetse n’ingirwabisobanuro bya siyansi by’Abasadukayo ku buryo ibyo bibwiraga ku 
muzuko byari urujijo. Byari bibagoye kumenya icyo kuzuka mu bapfuye byaba bisobanura. 
Bananiwe kwemera iyo ngingo ikomeye. {UIB 538.2} 

Abamarayika bari babwiye ba bagore bati: “Nimugende mubwire abigishwa Be na Petero 
muti: ‘Arababanziriza kujya i Galileya, iyo ni ho muzamubonera, nk’uko yababwiye.’ ” Aba 
bamarayika bari barabanye na Kristo mu buzima bwe bwose bwo ku isi nk’abamarayika 
barinzi Be. Bari barabonye uko yaciriwe urubanza n’uko yabambwe. Bari barumvise 
amagambo yabwiye abigishwa Be. Ibi byagaragajwe n’ubutumwa boherereje abo bigishwa 



kandi byagombye kuba byarabemeje ko ubwo butumwa ari ukuri. Nta handi ayo magambo 
yagombaga kuva uretse ku ntumwa z’Umwami wabo wazutse gusa. {UIB 538.3} 

Abamarayika baravuze bati : “Mubwire abigishwa Be na Petero.” Guhera mu itanga rya 
Kristo, Petero yari yashenguwe no kwicuza ibyo yakoze. Kwihakana Umwami kwe 
kw’urukozasoni n’indoro ya Yesu yuje urukundo n’intimba byakomeje kumuzamo. Mu 
bigishwa bose, ni we wari wahangayitse cyane. Yahawe icyemezo gihamya ko kwihana kwe 
kwemewe kandi ko icyaha cye cyababariwe. Bamuvuze mu izina. {UIB 538.4} 

Abamarayika barababwiye bati: « Mubwire abigishwa Be na Petero muti arabababanziriza 
kujya i Galilaya, iyo niho muzamubonera. » Abigishwa bose bari bahanye Yesu, bityo 
ubutumire bwo kongera guhura na we bwabarebaga bose. Ntabwo yari yigeze abagira 
ibicibwa. Ubwo Mariya Magadalena yababwiraga ko yabonye Umukiza, yabasubiriyemo 
ubutumire bwo guhurira na We i Galilaya. Ubwo butumwa kandi babwohererejwe inshuro 
ya gatatu. Amaze kuzamuka ajya kwa Se, Yesu yabonekeye ba bagore bandi arababwira ati: 
“Ni amahoro! Baramwegera bamufata ku birenge, baramupfukamira. Maze Yesu 
arababwira ati: Mwitinya, nimugende mubwire bene Data bajye i Galilaya niho 
bazambonera.” {UIB 538.5} 

Umurimo wa mbere Kristo yakoze amaze kuzuka wabaye uwo kwemeza abigishwa Be 
urukundo rudatuba ndetse n’ineza yari abafitiye. Yabiyeretse kenshi kugira ngo abahe 
igihamya ko ari We Mukiza muzima wabo, ko yaciye iminyururu y’igituro, kandi ko 
atacyongeye gufatwa n’umwanzi rupfu; no kubereka ko yari akibafitiye urukundo ruvuye 
ku mutima nk’urwo yahoze abafitiye akiri Umwigisha wabo ukundwa. Yashakaga 
kubegereza biruseho imirunga y’urukundo akayibazengurutsa. Yaravuze ati, Mubwire bene 
Data ko bazambonera i Galilaya. {UIB 539.1} 

Bacyumva gahunda y’uwo mubonano ashaka kugirana na bo yatanzwe mu buryo 
bunonosoye, abigishwa batangiye gutekereza ku magambo ya Kristo yahanuraga 
iby’umuzuko We. Nyamara no muri icyo gihe ntibigeze bishima. Ntibashoboye gukuraho 
gushidikanya ndetse n’impagarara byabo. Bona nubwo abagore bababwiye ko bari babonye 
Umwami wabo, abo bigishwa bananiwe kwizera. Bibwiye ko abo bagore bibeshye. {UIB 
539.2} 

Byasaga nk’aho ingorane zigenda zibisukiranyaho. Ku munsi wa gatandatu w’icyumweru 
bari babonye Umwigisha Wabo atanga; ku munsi wa mbere w’icyumweru cyakurikiyeho, 
bisanze badafite umurambo We, kandi barimo gushinjwa ko bawibye bagamije kubeshya 
abantu. Batakaje ibyiringiro byo gukosora ibihuha byarimo bihabwa intebe ahantu hose 
bibavugwaho. Batinyaga urwango abatambyi bari babafitiye ndetse n’umujinya wa rubanda. 



Bifuje ko Yesu wari waragiye abafasha muri buri ngorane yakabaye ari kumwe na bo. {UIB 
539.3} 

Bakunze gusubiramo aya magambo ngo, “Kandi twiringiraga yuko ari We uzacungura 
Abisiraheli.” Mu bwigunge ndetse no mu bubabare bw’umutima, bibutse amagambo Ye 
ngo, “Mbese ko bagenje batya igiti kikiri kibisi, nikimara kuma bizacura iki?” Luka 24:21; 
23:31. Bateraniye mu cyumba cyo hejuru, bafunga inzugi bakomeje bazi yuko igihe icyo ari 
cyo cyose ibyabaye ku Mwigisha wabo bakundaga nabo bishobora kubabaho. {UIB 539.4} 

Nyamara icyo gihe cyose baba barakimaze bishimiye kumenya Umukiza wazutse. Muri wa 
murima, Mariya yari ahahagaze aboroga ubwo Yesu yamwegeraga. Amaso ye yari 
yahumwe n’amarira ku buryo atabashije kumumenya. Na none imitima y’abigishwa yari 
yuzuye intimba ku buryo batigeze bizera ubutumwa abamarayika babatumyeho cyangwa 
amagambo ya Kristo ubwe. {UIB 539.5} 

Ni bangahe se na n’ubu bakigera ikirenge mu cy’aba bigishwa! Ni bangahe bagisubiramo 
gutakana ubwihebe kwa Mariya ngo, «bakuyemo Umwami wanjye,...nanjye sinzi aho 
bamushyize » ! Ni bangahe babwirwa aya magambo y’Umukiza ngo, «Urarizwa n’iki ? 
Urashaka nde ? » Dore [Yesu] abari iruhande hafi cyane, ariko amaso yabo yahumishijwe 
n’imiborogo ntibabasha kumumenya. Avugana na bo ariko ntibasobanukirwe. {UIB 539.6} 

Mbega iyaba imitwe yubamye yari yubuwe, amaso akabumburirwa kumwitegereza, amatwi 
akumva ijwi Rye! “Nimugende vuba mubwire abigishwa be yuko yazutse.” Nimubabwire 
kutarebera mu mva nshyashya ya Yosefu, yakingishijwe ibuye kandi igashyirwaho 
ikimenyetso cy’Abaroma. Aho siho Kristo ari. Mwishakira mu gituro kirimo ubusa. 
Mwiboroga nka ba bandi badafite ibyiringiro kandi babuze kirengera. Yesu ariho, kandi 
kuko ariho natwe tuzabaho. Nimutyo mu mitima inyuzwe kandi ishima ibyo yakorewe no 
mu minwa yakozweho n’umuriro wera, hasohokemo indirimbo y’ibyishimo ngo, “Kristo 
yarazutse!” Abereyeho kutuvuganira. Komeza ugundire ibi byiringiro, kandi bizabera 
ubugingo bwawe nk’umurunga nyakuri kandi wageragejwe ufata ubwato ngo butarohama. 
Izere, uzabona ubwiza bw’Imana. {UIB 539.7} 




IGICE CYA 83 - URUGENDO RUGANA EMAWUSI 


(Iki gice gishingiye muri Luka 24:13-33) 

Mu masaha ya nyuma ya saa sita y’umunsi Yesu yazukiyeho, abigishwa babiri bari mu nzira 
bagana Emawusi, umujyi muto wari uherereye ku ntera y’ibirometero hafi cumi na bitatu 2 
uvuye i Yerusalemu. Ntabwo aba bigishwa bari barigeze baba ku isonga mu murimo wa 
Kristo, nyamara bamwizeraga nta buryarya. Bari baraje mu murwa kwizihiza Pasika, kandi 
bari bababajwe n’ibintu byari bimaze iminsi mike bibaye. Bari bumvise inkuru yavuzwe 
muri icyo gitondo y’ukuntu umurambo wa Kristo wakuwe mu gituro, ndetse n’amakuru 
y’abagore bari babonye abamarayika kandi bahuye na Yesu. Ubu rero bari basubiye imuhira 
kubitekerezaho no gusenga. Bacumye urugendo rwabo rw’ikigoroba bababaye, baganira ku 
bintu bijyanye n’urubanza no kubambwa bya Yesu. Mbere yaho, ntabwo bari barigeze 
bababara mwene ako kageni. Barimo batembera mu gicucu cy’umusaraba babuze 
ibyiringiro no kwizera. {UIB 541.1} 

Bari bataragera kure ubwo basangwaga n’umuntu batazi, ariko ntibamwitegereza neza kuko 
bari bashenguwe n’agahinda ndetse n’intimba byo kubura ibyo bari biteze. Bimbitse mu 
kiganiro bavuga akari ku mitima yabo. Intekerezo zabo zari zerekeye ku nyigisho Kristo 
yari yaratanze, basaga naho badashoboye gusobanukirwa. Ubwo bavugaga ku byari 
byabaye, Yesu yifuje kubahumuriza. Yari yabonye intimba bafite; Yasobanukiwe 
n’intekerezo zibabaje zabarwaniragamo zabateye kwibwira bati, “Mbese byashoboka ko 
uyu Muntu wemeye ubwe gukozwa isoni mwene aka kageni yaba ari Kristo?” Agahinda 
kabo kabuze ikigatangira nuko baherako bararira. Yesu yari azi ko imitima yabo 
imwiboheyeho mu rukundo kandi yashakaga kubahanagura amarira no kubuzuza ibyishimo 
n’umunezero. Ariko yagombaga kubanza kubigisha ibyigisho batari kuzigera bibagirwa. 
{UIB 541.2} 

“Arababaza ati: Muragenda mubazanya ibiki? Bahagarara bagaragaje umubabaro. Umwe 
muri bo witwaga Kilewopa aramusubiza ati: Mbese ni wowe wenyine mu bashyitsi b’ i 
Yerusalemu utazi ibyahabaye muri iyi minsi?” Bamubwiye uko bababajwe n’Umwigisha 
wabo, “wari umuhanuzi ukomeye mu byo yakoraga n’ibyo yavugaga imbere y’Imana 
n’imbere y’abantu bose,” ariko “abatambyi bakuru n’abatware bacu baramutanze ngo 
acirwe urubanza rwo gupfa baramubamba.” Hamwe n’imitima ishegeshwe n’agahinda 
ndetse n’iminwa ididimanga bongeraho bati, “Twiringiraga yuko ari We uzacungura 
Abisiraheli. Uretse ibyo, dore uyu munsi ni uwa gatatu uhereye aho ibyo byabereye” {UIB 
541.3} 

Biratangaje kuba abo bigishwa bataributse amagambo ya Kristo ngo babone ko yari 
yarahanuye ibi bintu byari bimaze iminsi bibaye! Ntibigeze babona ko indunduro 



y’amagambo Ye yagombaga gusohora mu buryo bunonosoye nk’uko intangiriro yayo 
yagenze, ko Yagombaga kuzuka ku munsi wa gatatu. Nguwo umugabane bagombaga kuba 
baributse. Abatambyi n’abayobozi bo ntibigeze babyibagirwa. Ku munsi “wakurikiraga 
umunsi wo kwitegura, abatambyi bakuru n’Abafarisayo bateranira kwa Pilato. Baramubwira 
bati, Mutware twibutse yuko wa mubeshyi akiri muzima yagize ngo iminsi itatu nishira 
azazuka.” Matayo 27:62, 63. Nyamara abigishwa bo ntibigeze bibuka ayo magambo. {UIB 
542.1} 

“Arababwira ati: Mwa bapfu mwe, imitima yanyu itinze cyane kwizera ibyo abahanuzi 
bavuze byose. None se, Kristo ntiyari akwiriye kubabazwa atyo, ngo abone kwinjira mu 
bwiza bwe?” Abo bigishwa bibajije uwo uwo muntu bari kumwe batamuzi yaba ari we 
kugira ngo abashe gucengera imitima yabo uko iri rwose, maze akababwizanya ukuri 
nk’uko, ineza nk’iyo, impuhwe nk’izo, ndetse n’ibyiringiro nk’ibyo. Ku nshuro ya mbere 
uhereye igihe Yesu yagambaniwe, batangiye kugira ibyiringiro. Bitegerezaga kenshi uwo 
mugenzi bari basangiye urugendo, maze bagatekereza ko amagambo Ye ameze nk’ayo 
Kristo yaba yaravuze. Buzuwemo n’agatangaro maze imitima yabo itangira guteragura 
kubwo kwitega ibintu binejeje. {UIB 542.2} 

Ahereye kuri Mose, we Ntangiriro y’amateka ya Bibiliya, Kristo yabasobanuriye mu 
Byanditswe ibintu byose bimwerekeyeho. Iyo aba yarabimenyesheje rugikubita, imitima 
yabo iba yarahise inyurwa. Mu byishimo byabo bisendereye, ntibari kugira ikindi kintu 
kiruseho basonzera. Nyamara byari ngombwa ko basobanukirwa n’ubuhamya 
bumwerekeyeho butangwa n’ibimenyetso bifite icyo bigereranya ndetse n’ubuhanuzi byo 
mu Isezerano rya Kera. Kwizera kwabo kwagombaga gushinga imizi kuri ibyo bintu. Nta 
gitangaza Kristo yigeze akora kugira ngo abemeze, nyamara kubasobanurira Ibyanditswe 
Byera byari inshingano ye y’ibanze. Urupfu Rwe bari barubonyemo isenyuka ry’ibyiringiro 
byabo byose. Ubu rero bwo Yaberetse ko ahubwo icyo cyari igihamya gikomeye kurenza 
ibindi byose kigenewe kwizera kwabo. {UIB 542.3} 

Mu kwigisha aba bigishwa, Yesu yagaragaje akamaro k’Isezerano rya Kera nk’igihamya 
cy’umurimo We. Muri iki gihe, benshi biyita Abakristo bashyira iruhande Isezerano rya 
Kera bavuga ko ntacyo rikimaze. Nyamara iyo siyo nyigisho ya Kristo. Yarihaga agaciro ko 
hejuru ku buryo igihe kimwe yavuze ati: “Nibatumvira Mose n’abahanuzi, ntibakwemera 
naho umuntu yazuka.” Luka 16:31. {UIB 542.4} 

Uhereye mu bihe bya Adamu ukageza yewe no mu bizabaho mu ndunduro y’ibihe, ijwi rya 
Kristo niryo rivugira mu bakurambere n’abahanuzi. Umukiza yerekanwa mu Isezerano rya 
Kera mu buryo bweruye nkuko yerekanwa mu Rishya. Umucyo w’ubuhanuzi bwo mu gihe 
cyashize ni wo werekana imibereho ya Kristo n’inyigisho z’Isezerano Rishya mu buryo 



busesuye ndetse no mu bwiza. Ibitangaza bya Kristo ni igihamya cy’ubumana Bwe, ariko 
igihamya gikomeye gusumbyaho cy’uko ari We Mucunguzi w’isi ukibona mu igereranya 
ry’ubuhanuzi bw’Isezerano rya Kera n’amateka y’Irishya. {UIB 542.5} 

Ashingiye ku buhanuzi, Kristo yahaye abigishwa Be imyumvire nyakuri y’uko yagombaga 
kumera ari umuntu. Ibyo bari biteze by’uko hazaza Mesiya uzima ingoma Ye ndetse akagira 
ububasha bwa cyami bihuje n’irari rya kimuntu byari byarabayobeje. Byagombaga 
kubangamira gusobanukirwa nyakuri ukuntu yamanutse ava ku mwanya w’ikirenga ajya ku 
mwanya uciye bugufi kurenza indi yose umuntu abasha gufata. Kristo yifuzaga ko 
ibitekerezo by’abigishwa Be biba bitunganye kandi ari ukuri muri buri kantu kose. Bagomba 
gusobanukirwa uko bishoboka kose ibijyanye n’igikombe cy’umubabaro cyari 
cyaramuteguriwe. Yaberetse ko ibyo batari basobanukiwe byari ukuzuzwa kw’isezerano 
ryakozwe mbere yuko imfatiro z’isi zishyirwaho. Kristo yagombaga gupfa, nkuko buri 
muntu wese wica amategeko nkana agomba gupfa iyo akomeje gukora icyaha. Ibyo byose 
byagombaga kubaho ariko iherezo ryabyo ntiryagombaga kuba kuneshwa, ahubwo 
ryagombaga kuba intsinzi irabagirana y’iteka ryose. Yesu yababwiye ko hagomba 
gushyirwaho umuhati ushoboka wose kugira ngo isi ikizwe icyaha. Abayoboke Be bagomba 
kubaho nk’uko Yabayeho no gukora nk’uko Yakoraga bafite umuhati mwinshi kandi 
udacogora. {UIB 542.6} 

Nguko uko Kristo yavuganye n’abigiswa Be afungura intekerezo zabo kugira ngo babashe 
gusobanukirwa Ibyanditswe Byera. Abigishwa bari bananiwe nyamara ntabwo ikiganiro 
cyigeze gicogora. Amagambo y’ubugingo n’ibyiringiro yavaga mu minwa y’Umukiza. 
Nyamara amaso yabo yari agihumye. Ubwo yababwiraga ibyo kurimbuka kwa Yerusalemu, 
bitegereje uwo murwa wari urindiriwe n’akaga babogoza amarira. Nyamara bitaye gake 
cyane ku gukeka uwo uwo muntu bagendanaga yari we. Ntibari bazi ko uwo barimo 
kuganiraho arimo kugendana na bo kuko Kristo yavugaga yiyerekezaho nkaho yari undi 
muntu. Bibwiraga ko Yari umwe mu bantu bari baraje mu minsi mikuru wari wisubiriye 
imuhira. Kimwe na bo, yagendagendaga yitonze akandagira amabuye ashinyitse, 
akanyuzamo agahagararana na bo bafata akaruhuko. Bityo, bakomeje kugenda muri uwo 
muhanda wazamukaga umusozi, mu gihe uwari uri hafi yo gufata umwanya We iburyo 
bw’Imana, kandi ubasha kuvuga ati, “Nahawe ubutware bwose mu ijuru no mu isi,” yarimo 
abagenda iruhande.” Matayo 28:18. {UIB 543.1} 

Bagikomeje urugendo, izuba ryari ryamaze kurenga, kandi mbere yuko abo bagenzi bagera 
ahantu habo ho kuruhukira, abakora mu mirima bari bamaze kuva ku mirimo yabo. Ubwo 
abo bigishwa bari hafi yo kwinjira mu nzu yabo, uwo muntu bagendanye batamuzi yabaye 
nkaho ashaka gukomeza urugendo. Ariko abigishwa bumvise bamureherejweho. Imitima 
yabo yasonzeye kumwumva biruseho. Baramusabye bati “Gumana natwe.” Ntiyigeze asa 



naho yemeye irarika ryabo nyamara baramuhase bati, “Burije kandi umunsi urakuze.” Kristo 
yemeye kwinginga kwabo “nuko arinjira ngo agumane nabo.” {UIB 543.2} 

Iyo abo bigishwa bananirwa kumutumira bamutitirije, ntibaba baramenye ko uwo 
bagendanye ari we Mwami wazutse. Nta muntu n’umwe Kristo ahatira kugendana na We. 
Ashishikazwa n’abamukeneye. Azinjira mu nzu yoroheje kurenza izindi zose anezerewe 
anezeze kandi yuzuze ibyishimo umutima ucishijwe bugufi kurenza indi yose. Ariko iyo 
abantu bakabije kutagira icyo bitaho ku buryo badatekereza ku Mushyitsi wo mu ijuru 
cyangwa ngo bamurarikire kugumana na bo, aritambukira. Nguko uko bamwe bagwa mu 
gihombo gikabije. Ntibazi Kristo kurenza uko bariya bigishwa bagendanaga na We mu nzira 
bari bamuzi. {UIB 543.3} 

Ifunguro ry’umugoroba ryoroheje rigizwe n’umutsima ryari ryegereje. Bariteretse imbere 
y’uwo mushyitsi wari wafashe icyicaro mu mutwe w’ameza. Yarambuye amaboko agiye 
gusabira ifunguro umugisha. Abigishwa baguye mu kantu. Uwo mugenzi bagendanye 
yarambuye ibiganza nk’uko Umwigisha wabo yajyaga abigenza rwose. Barongeye 
baritegereza maze bagiye kubona babona mu biganza Bye harimo inkovu z’imisumari. 
Batereye hejuru icyarimwe bati, Ni Umwami Yesu! Yazutse mu bapfuye! {UIB 544.1} 

Basimbukiye ku birenge Bye ngo bamuramye ariko basanga yamaze guhishwa amaso yabo. 
Bongeye kureba ahari hicaye Uwo umubiri We wari uherutse kuryamishwa mu gituro maze 
barabwirana bati, “Yewe, ntiwibuka ukuntu imitima yacu yari ikeye ubwo yavuganaga 
natwe turi mu nzira adusobanurira Ibyanditswe?” {UIB 544.2} 

Bagifite iyi nkuru bagomba kubwira abandi, bananiwe kwicara hasi ngo baganire. 
Umunaniro n’inzara byabo byari byashize. Bataye ifunguro ryabo aho batanasogongeyeho, 
bahita basubiza inzira bari baturutsemo buzuye umunezero bihutira kubwira iyo nkuru 
abigishwa bari mu murwa. Mu duce tumwe na tumwe inzira yari igoranye, ariko batereye 
ahantu hahanamye bagenda banyerera bitura ku bitare. Ntibabonaga ndetse ntibamenye ko 
bari bagaragiwe n’uwahoze agendana na bo. N’inkoni zabo mu ntoki, bakomeje urugendo 
bifuza kwihuta birenze uko bari bashoboye. Barayobye ariko bongera kubona akayira. 
Bakomeje kwatanya, bakanyuzamo bakiruka ubundi bakagwa, Mugenzi wabo 
utaraboneshwaga ijisho abegereye cyane inzira yose. {UIB 544.3} 

Ijoro ryari ryijimye nyamara Zuba ryo Gukiranuka yabarabagiranagaho. Imitima yabo 
yasimbagurikaga kubw’ibyishimo. Basaga n’abari mu isi nshya. Kristo ni Umukiza muzima. 
Ntabwo bari bakimuborogera nk’uwapfuye. Basubiyemo inshuro nyinshi bati, Kristo 
yazutse. Ubu nibwo butumwa bari bashyiriye abari mu gahinda. Bagombaga kubabwira 
inkuru y’agatangaza y’urugendo bakoze bajya Emawusi. Bagombaga kuvuga uwabasanze 
mu nzira. Bari bahetse ubutumwa bukomeye kurenza ubundi bwose isi yigeze ihabwa, 



ubutumwa bw’inkuru y’umunezero ibyiringiro by’umuryango w’abantu bishingiyeho 
kugeza iteka ryose. {UIB 544.4} 



IGICE CYA 84 - AMAHORO ABE MURIMWE 


(Iki gice gishingiye muri Luka 24:33-48; Yohana 20:19-29) 

Basesekaye muri Yerusalemu, abo bigishwa babiri binjiriye mu irembo riherereye 
iburasirazuba ryari rikinguye nijoro kubera iminsi mikuru. Amazu yari yijimye kandi muri 
yo nta kintu gikoma, ariko aba bagenzi baboneje mu tuyira tw’impatanwa bamurikiwe 
n’ukwezi kwari gutungutse. Bagannye kuri cya cyumba cyo hejuru Yesu yari yamazemo 
amasaha y’umugoroba uheruka wabanjirije gutanga Kwe. Bari bazi ko ari ho abavandimwe 
babo bari. Nubwo byari byatinze, bari bazi ko abigishwa batari businzire bataramenya neza 
ibyabaye ku murambo w’Umwami wabo. Basanze urugi rw’icyo cyumba rukinze neza. 
Bakomanze basaba guhabwa ikaze, ariko babura igisubizo. Nta kintu na kimwe cyakomaga. 
Ubwo nibwo bahereyeko bivuga amazina. Urugi rwarabafunguriwe buke buke barinjira, 
maze Undi utaragaragariraga amaso yinjirana na bo, maze urugi rurongera rurakingwa 
kugira ngo abatasi bahere hanze. {UIB 545.1} 

Abo bagenzi basanze abantu bose batangaye kandi banezerewe. Amajwi y’abari mu cyumba 
atera hejuru icyarimwe ashima kandi asingiza Imana ngo, “Umwami yazutse ndetse 
yabonekeye Simoni.” Abo bagenzi babiri bahagizwaga n’uko baje bihuta, babatekerereje 
inkuru y’agahebuzo y’ukuntu Yesu yababonekeye. Barangije, mu gihe bamwe bavugaga ko 
badashobora kubyizera kuko bikabije kuba byiza cyane bityo bikaba byaba atari ukuri, 
nibwo undi Muntu yabahagaze imbere. Amaso yose bayahanze uwo Muntu batazi. Nta 
muntu wari wigeze akomanga asaba ikaze. Nta n’ibirenge bari bigeze bumva. Abigishwa 
barakangaranye kandi bibaza icyo byaba bisobanura, maze bagiye kumva bumva ijwi ritari 
iry’undi muntu, ahubwo ryari iry’Umwigisha wabo. Yavuze mu ijwi ryiza kandi avuga 
amagambo yumvikana neza ngo, “Amahoro abe muri mwe.” {UIB 545.2} 

“Barakangarana bashya ubwoba, bakeka ko babonye umuzimu. Ariko arababwira ati, 
‘Ikibakuye umutima ni iki kandi ni kuki mushidikanya ibyo mureba? Nimwitegereze 
ibiganza byanjye n’ibirenge byanjye, dore ni jyewe rwose! Nimunkoreho murebe neza! 
Umuzimu ntagira umubiri n’amagufwa nk’ibyo mumbonana.’ Avuze atyo abereka ibiganza 
bye n’ibirenge bye.” {UIB 545.3} 

Bitegereje ibiganza n’ibirenge byangijwe n’imisumari ityaye. Bamenye ijwi Rye 
ritandukanye n’ayandi bari barumvise. “Nuko bagitangara kandi bagishidikanya kubera 
ibinezaneza, arababaza ati, ‘Mbese nta cyo kurya mufite hano?’ Bamuhereza igisate cy’ifi 
yokeje. Aracyakira akirira imbere yabo.” “Maze abo bigishwa babonye Umwami wabo 
basabwa n’ibyishimo.” Kwizera n’umunezero byasimbuye kutizera, maze bemera Umukiza 
wabo wazutse bafite ibinezaneza umuntu atarondora. {UIB 545.4} 



Mu ivuka rya Yesu marayika yaravuze ati, Ku isi abantu [Imana] yishimira bagire amahoro. 
None n’ubu ku nshuro ya mbere yiyeretse abigishwa Be nyuma y’umuzuko We, Umukiza 
yababwiye amagambo y’umugisha ngo, “Amahoro abe muri mwe.” Yesu ahora yiteguye 
kubwira imitima iremerewe no kutizera n’ubwoba iby’amahoro. Ategereza ko 
tumwugururira urugi rw’umutima maze tukavuga tuti, Gumana natwe. Aravuga ati, “Dore 
mpagaze ku rugi ndakomanga, unyumva wese agakingura nzinjira iwe nsangire na we, na 
we kandi asangire najye.” Ibyahishuwe 3:20, (Bibiliya Ijambo ry’Imana). {UIB 545.5} 

Umuzuko wa Yesu washushanyaga umuzuko uheruka w’abasinziriye muri We bose. Indoro 
y’Umukiza wazutse, imigirire Ye, amagambo Ye, byose byari ibyo abigishwa Be bari 
bamenyereye. Nkuko Yesu yazutse mu bapfuye, niko abasinziriye muri We bagomba 
kuzuka. Tuzamemya inshuti zacu nkuko abigishwa bamenye Yesu. Bishoboka ko muri ubu 
buzima bupfa baba barahindaguritse, bararwaye, cyangwa barakobanye maze bakazazukana 
amagara mazima ndetse n’uburanga, nyamara mu mibiri yabo izaba yamaze guhabwa 
ubwiza, bazagumana akamero kabaranga kihariye. Ubwo nibwo tuzamenya rwose nkuko 
natwe twamenywe rwose. 1 Abakorinto 13:12. Mu maso hazaba habengeranishwa 
n’umucyo uturuka mu maso ha Kristo, tuzamenyamo ibiranga abo dukunda. {UIB 546.1} 

Ubwo Yesu yahuraga n’abigishwa Be, yabibukije amagambo yari yarababwiye mbere 
y’urupfu Rwe, ko ibintu byose byari byaramwanditsweho mu mategeko ya Mose, mu 
bahanuzi ndetse no muri Zaburi bigomba kubaho. “Nuko arabajijura kugira ngo 
basobanukirwe Ibyanditswe. Arababwira ati, ‘Uko niko byanditswe ko Kristo agomba 
kubabazwa akanapfa, ku munsi wa gatatu akazuka mu bapfuye. Byanditswe kandi ko 
uhereye muri Yeruzalemu, abantu bo mu mahanga yose bagomba gutangarizwa mu izina 
Rye ibyo kwihana kugira ngo bababarirwe ibyaha. Nimwe bagabo bo kubihamya.’ ” {UIB 
546.2} 

Abigishwa batangiye gusobanukirwa n’imiterere ndetse n’indeshyo by’umurimo wabo. 
Bagombaga gutangariza isi ukuri guhebuje Kristo yari yamaze kubabitsa. Ibintu byabayeho 
mu mibereho Ye, mu rupfu Rwe, no mu muzuko We, ubuhanuzi bwabitungaga agatoki, 
kwera kw’amategeko y’Imana, ubwiru bw’inama y’agakiza, ubushobozi bwa Yesu bwo 
kubabarira ibyaha—ibyo byose bari abahamya babyo kandi bagombaga kubimenyesha isi. 
Bagombaga kwamamaza ubutumwa bwiza bw’amahoro n’agakiza bibonerwa mu kwihana 
n’imbaraga z’Umukiza. {UIB 546.3} 

“Amaze kuvuga atyo abahumekeraho ati, ‘Nimwakire Mwuka Muziranenge! Abo 
muzababarira ibyaha bose bazaba babibabariwe, kandi abo mutazabibabarira bazaba 
batabibabariwe.’” Mwuka Muziranenge yari atarerekanwa byuzuye kuko Kristo yari 
atarahabwa ubwiza. Mwuka ntiyigeze atangwa ku buryo busendereye keretse nyuma yo 



kuzamurwa mu ijuru kwa Kristo. Abigishwa bataramuhabwa ntibashoboraga kurangiza 
inshingano yo kubwiriza isi ubutumwa bwiza. Nyamara hano bahawe Mwuka ku mpamvu 
zihariye. Mbere yuko abigishwa barangiza inshingano zabo zirebana n’itorero, Kristo 
yabahumekeyeho Mwuka We. Yari abahaye inshingano yera kandi yifuzaga ko bamenya ko 
badafite Mwuka Muziranenge batabasha kurangiza uwo murimo. {UIB 546.4} 

Mwuka Muziranenge ni uguhumeka kw’imibereho y’iby’umwuka mu bugingo bw’umuntu. 
Guhabwa Mwuka Muziranenge ni uguhabwa imibereho ya Kristo. Bitera umwakiriye kugira 
imico ya Kristo. Abigishijwe n’Imana muri ubwo buryo, bakorerwamo na Mwuka kandi 
bagaragaramo imibereho isa n’iya Kristo ni bo bonyine bagomba guhagarara nk’abavugizi 
b’abantu, bakorera itorero. {UIB 546.5} 

Kristo yaravuze ati, “Uwo muzababarira ibyaha wese azaba abibabariwe, kandi uwo 
mutazabibabarira azaba atabibabariwe.” Ntabwo hano Kristo aha buri muntu wese 
umudendezo wo gucira abandi imanza. Ibyo yabibuzanyije mu kibwirizwa cyo ku Musozi. 
Iyo ni inshingano y’Imana gusa. Ariko itorero rifite ubushobozi bukurikije gahunda ariha, 
inshingano ku bantu barigize. Itorero rifite inshingano yo kuburira, kwigisha ndetse 
byashoboka rikagarura mu nzira nziza abo bose baguye mu cyaha. Nyagasani aravuga ati, 
“Ukosore abantu, ubacyahe, ubahugure ufite kubihanganira no kubigisha ubutitsa.” 2 
Timoteyo 4:2. Uhane ufite kwihangana abakora nabi. Uburire buri wese uri mu kaga. 
Ntugire uwo ukundira ko yishuka. Uvuge icyaha mu izina ryacyo. Utangarize abantu icyo 
Bibiliya ivuga ku kubeshya, gukomeza Isabato, kwiba, gusenga ibigirwamana, ndetse na 
buri kibi cyose. “Abakora bene ibyo, nta munani bazahabwa mu bwami bw’Imana” 
Abanyagalati 5:21. Nibaramuka batsimbaraye ku cyaha, urubanza wavuze ko ijambo 
ry’Imana ribaciraho barukatirwa n’ijuru. Mu guhitamo gukora icyaha kwabo, baba 
bitandukanyije na Kristo; itorero rero rigomba kwerekana ko ridashyigikiye ibyo bakora, 
bitabaye ibyo ryo ubwaryo riba risuzuguje Umwami waryo. Rigomba kuvuga ku cyaha icyo 
Imana ikivugaho. Rigomba kukigenza nk’uko Imana yabitegetse kandi icyo rikoze 
cyemerwa mu ijuru. Usuzuguye ububasha bw’itorero aba asuzuguye ububasha bwa Kristo 
Ubwe. {UIB 547.1} 

Nyamara mu ruhande rumwe, ayo magambo ni meza. «Abo muzababarira ibyaha bose 
bazaba babibabariwe.” Reka icyo abe aricyo kigirwa nyambere. Mu murimo ukorerwa 
abahabye, buri jisho rikwiye kwerekezwa kuri Kristo. Abashumba nibasigasirane ineza 
umukumbi wo mu cyanya cy’Uwiteka. Nibabwire abararagiye iby’impuhwe zibabarira 
z’Umukiza. Nibashishikarize uwakoze icyaha kwihana no kwizera ufite ububasha bwo 
kubabarira. Nibatangarize mu bubasha bw’ijambo rylmana ko “Nitwemera ko twakoze 
icyaha, Imana yo ni indahemuka n’intabera, ku buryo itubabarira ibyaha byacu, kandi 
ikatweza ikatumaraho ikibi.” lYohana 1:9. Abihannye bose bagomba kugira ubwishingizi 



bw’uko “Izongera itugiririre impuhwe! Ibicumuro byacu izabitsembaho, ibyaha byacu 
izabiroha ikuzimu mu nyanja.” Mika 7:19. {UIB 547.2} 

Itorero niryakirane umutima ushima kwihana k’umunyabyaha. Uwihannye nakurwe mu 
mwijima wo kutizera ashyirwe mu mucyo wo kwizera no gukiranuka. Ibiganza bye bihinda 
umushyitsi nibishyirwe mu biganza byuje urukundo bya Yesu. Mwene uko kubabarira 
kwemerwa n’ijuru. {UIB 547.3} 

Muri ubu buryo bwonyine niho itorero rifite ububasha bwo kubabarira umunyabyaha. Mu 
butungane bwa Kristo niho honyine hashobora kubonekera kubabarirwa. Nta muntu n’umwe 
mu bana b’abantu wahawe ubushobozi bwo gukiza ubugingo bw’umuntu inkomanga yo ku 
mutima. Kristo yahaye abigishwa Be inshingano yo kwigisha mu mahanga yose ibyo 
kubabarirwa ibyaha mu izina Rye, ariko bo ubwabo nta bushobozi bahawe bwo guhanagura 
ku muntu n’akazinga kamwe k’icyaha. Izina rya Yesu niryo ryonyine “munsi y’ijuru 
ryahawe abantu dukwiriye gukirizwamo.” Ibyakozwe n’Intumwa 4:12. {UIB 547.4} 

Ubwo Yesu yasangaga abigishwa Be mu cyumba cyo hejuru bwa mbere, Toma ntiyari ari 
kumwe na bo. Yumvise ibyo abandi bavuga kandi yabonye ibihamya bihagije byuko Yesu 
yazutse, nyamara umwijima no kutizera byuzuye umutima we. Ubwo yumvaga abigishwa 
bavuga uko Umukiza wazutse yabiyeretse mu buryo butangaje, icyo byamukozeho gusa ni 
ukumutsindagira mu bwihebe bukabije. Niba koko Yesu yari yazutse, nta byiringiro bindi 
byari kubaho by’ubwami bw’Imana bwo ku isi bugaragara. Kandi rero byakomerekeje 
ubwibone bwe bwo kwibaza uko yaba yiyeretse abigishwa Be bose we akamureka. 
Yiyemeje yivuye inyuma kutabyizera maze amara icyumweru cyose abundaraye ku gahinda 
ke, bikaba byarasaga naho ari umwijima cyane ugereranyije n’ibyiringiro no kwizera bya 
bene se. {UIB 547.5} 

Muri icyo gihe yavugaga ubutitsa ati: “Nintabona imyenge y’imisumari mu biganza bye ngo 
nshyiremo urutoki, kandi ngo nshyire n’ikiganza mu rubavu rwe sinzabyemera.” 
Ntiyabashaga kureba mu maso ya bene se cyangwa ngo agire kwizera kwari gushingiye ku 
buhamya bwabo. Yakundaga Umwami we bihebuje, ariko yari yararetse ishyari no kutizera 
byigarurira ibitekerezo bye n’umutima we. {UIB 548.1} 

Icyo gihe cya cyumba cyo hejuru bari bamenyereye bamwe mu bigishwa bari baragihinduye 
intaho yabo y’agateganyo kandi, ukuyemo Toma, nimugoroba bose barahateraniraga. 
Umugoroba umwe, Toma yiyemeje guterana n’abo bandi. Bona nubwo atari yizeye, yari 
afite ibyiringiro bidakomeye by’uko iyo nkuru nziza yari impamo. Ubwo abigishwa 
bafataga ifunguro ryabo rya nimugoroba, baganiriye ku bihamya Kristo yari yarabahereye 
mu buhanuzi. “Yezu aza inzugi zikinze, ahagarara hagati yabo aravuga ati, ‘Nimugire 
amahoro.’ ” {UIB 548.2} 



Yarahindukiye areba Toma aramubwira ati: “Shyira urutoki aha ngaha, witegereze ibiganza 
byanjye kandi ushyire n’ikiganza cyawe mu rubavu rwanjye. Nuko ureke gushidikanya 
ahubwo unyemere!” Aya magambo yagaragaje ko Yari asanzwe azi intekerezo za Toma 
n’amagambo ye. Uwo mwigishwa ushidikanya yari azi ko nta n’umwe muri bagenzi be wari 
warabonanye na Yesu muri icyo cyumweru. Nta kuntu bari kuba barashoboye kubwira 
Umwigisha wabo ibyo kutizera kwe. Yemeye ko Uwo wari imbere ye ari Umwami. Ntiyari 
acyifuza ikindi gihamya. Umutima we wasimbagurikaga ku bw’ibyishimo, maze yikubita 
ku birenge bya Yesu ataka ati, “Mwami wanjye! Kandi Mana yanjye!” (UIB 548.3} 

Yesu yemeye kwatura kwe ariko acyahana ineza kutizera kwe ati: “Unyemejwe n’uko 
umbonye. Hahirwa abanyemera kandi batambonye.” Kwizera kwa Toma kuba kwaranejeje 
Yesu biruseho iyo aza kuba yaragize ubushake bwo kumwizezwa n’ubuhamya bwa bagenzi 
be. Muri iki gihe, abo ku isi baramutse bageze ikirenge mu cya Toma, nta n’umwe 
wakwizera agakiza kuko abemera Kristo bose bagomba kumwakira binyuze mu 
kumuhamirizwa n’abandi. (UIB 548.4} 

Benshi mu babaye imbata zo gushidikanya bisobanura bavuga ko baramutse bafite ibihamya 
nk’ibyo Toma yari afite bikomotse kuri bagenzi be, bakwizera. Ntabwo babona yuko 
badafite ibyo bihamya gusa ko ahubwo bafite ibirenzeho. Benshi bamera nka Toma 
bagategereza igihe ibibatera gushidikanya bizakurirwaho, ntabwo bazabigeraho. Buhoro 
buhoro, bagenda bashikama mu kutizera. Abimenyereza kwitegereza ibitagenda neza gusa 
maze bakavugira mu matamatama kandi bakivovota, ntibaba bazi icyo bakora icyo. Baba 
babiba imbuto yo gushidikanya kandi niyo bazasarura. Mu gihe kwizera n’ibyiringiro bizaba 
bikenewe cyane, ni muri ubwo buryo benshi bazisanga badafite imbaraga zo kwiringira no 
kwizera. {UIB 548.5} 

Mu buryo Yesu yitwaye kuri Toma, harimo icyigisho yahaye abayoboke Be. Urugero Rwe 
rwerekana uko dukwiriye kugenza abafite kwizera kudakomeye kandi bashyira imbere 
gushidikanya. Ntabwo Yesu yahungabanyije Toma amucyaha, kandi ntabwo yigeze 
ahangana na we. We Ubwe yihishuriye nyir’ugushidikanya. Toma yari yarakabije 
kudashyira mu gaciro ubwo yashyiragaho ingingo kwizera kwe kugomba kugenderaho, 
ariko Yesu We yasenye insika zose akoresheje urukundo Rwe rwuje ubuntu no kumwitaho. 
Si kenshi ko kutizera kunesheshwa kujya impaka no gukimbirana. Ahubwo kwirwanaho 
kandi kukagenda kubona ibigushyigikira n’inzitwazo bishya. Ahubwo nimureke, mu 
rukundo n’impuhwe Bye, Yesu agaragare nk’Umukiza wabambwe, bityo muri ya minwa 
yahoze idafite ubushake hazumvikanamo guhamya kwa Toma ngo “Mwami wanjye! Kandi 
Manayanjye! ” {UIB 549.1} 



IGICE CYA 85 - BONGERA GUHURIRA KU NYANJA 


(Iki gice gishingiye muri Yohana 21:1-22) 

Yesu yari yateganyije guhurira n’abigishwa be i Galileya, ni yo mpamvu iminsi irindwi yo 
kwizihizamo umunsi mukuru wa Pasika ikirangira bahise bajyayo. Iyo baza kubura i 
Yerusalemu muri ibyo birori, byari gufatwa nko kwanga Pasika cyangwa ubuhakanyi, ni 
cyo cyatumye bahaguma kugeza iyo minsi ishoje; ariko ikirangira basubiye imuhira 
banezerewe, bagiye guhura n’Umukiza nk’uko yari yarabibategetse. {UIB 550.1} 

Barindwi muri abo bigishwa ni bo bari bari kumwe. Bari bambaye imyambaro yoroheje 
yambarwaga n’abarobyi; mu bijyanye n’ubutunzi bwo ku isi bari abakene, nyamara bari 
abakire mu byo kumenya ukuri no kukugenderamo, ibyo akaba ari byo byatumaga Ijuru 
ribaha umwanya usumba iy’abandi wo kuba abigisha. Ntabwo bari barigeze biga mu 
mashuri y’abahanuzi, nyamara bari baramaze imyaka itatu bigishwa n’Umwigisha uruta 
abandi bose bigeze kubaho ku isi. Inyigisho ye yari yarabagize abakozi b’ikirenga, 
b’abahanga kandi baboneye, bagombaga kuyobora abantu ku kumenya ukuri. {UIB 550.2} 

Umugabane munini w’umurimo wa Yesu yari yarawukoreye ku Nyanja y’i Galileya. Mu 
gihe abigishwa bari bateraniye ahantu batashoboraga guhura n’ibibarogoya, babonaga 
bazengurutswe n’ibintu byabibutsaga Yesu bikanabibutsa n’imirimo ikomeye yakoze. Igihe 
bari bari kuri iyo Nyanja, imitima yabo yari yuzuye ubwoba, kandi umuraba w’inkazi 
ubirukankana ngo ubarimbure, Yesu yari yagendesheje ibirenge hejuru y’umuraba aje 
kubakiza. Aho ni ho ijambo rye ryacecekeshereje umuraba. Barambuye amaso bashoboraga 
kubona umwaro w’inyanja wari uteraniyeho abantu barenga ibihumbi icumi bagaburiwe 
bakijuta ibikomotse ku tugati n’udufi dutoya. Hafi aho hari umugi wa Kaperinawumu, 
ahantu hakorewe ibitangaza byinshi. Igihe abigishwa bitegerezaga ibyo bintu, intekerezo 
zabo zasabwe n’amagambo Umukiza yavuze n’ibikorwa yakoze. {UIB 550.3} 

Cyari igihe cy’umugoroba mwiza, maze Petero wari ugikunda ubwato no kuroba nka kera, 
asaba ko bajya ku nyanja kujugunya inshundura zabo ngo barobe. Bose bari biteguye 
kumushyigikira muri uwo mugambi; bari bakeneye ibyo kurya n’imyambaro bari guhabwa 
n’uko baronse muri uko kuroba kwa nijoro. Bityo, bagiye mu bwato bwabo nyamara bafata 
ubusa. Bakesheje ijoro ryose bakora cyane ariko babura ifi bafata. Muri ayo masaha bari 
baguye agacuho, baganiraga ku Mwami wabo utari uri kumwe na bo, maze bibuka 
ibitangaza byose bari barabonye akorera ku nkombe z’inyanja. Bibazaga ku hazaza habo, 
maze barushaho kubabazwa ku hazaza hari habari imbere. {UIB 550.4} 

Muri icyo gihe cyose, Umurinzi umwe rukumbi yari ari aho ku nkombe z’inyanja 
abagumishijeho ijisho rye, we ubwe atagaragarira amaso yabo. Bishyize kera, umuseke 



waratambitse. Ubwato bwari hafi y’inkombe z’inyanja, maze abo bigishwa babona umuntu 
batazi ahagaze ku musenyi wo ku nkombe arababaza ati: “Yemwe bana banjye, mufite icyo 
kurya?” Bamushubije ko “Nta cyo”, yarababwiye ati: “Nimujugunye urushundura iburyo 
bw’ubwato, murafata. Nuko bararujugunya ntibaba bakibasha kurukurura, kuko ifi zari 
nyinshi.” {UIB 550.5} 

Yohana yamenye uwo muntu maze abwira Petero ati: “Ni Umwami Yesu.” Petero yasazwe 
n’ubwuzu n’ibyishimo ku buryo yahise yijugunya mu mazi maze mu mwanya muto aba 
ageze hafi y’Umwigisha we. Abandi bigishwa baje mu bwato bakurura urushundura rurimo 
amafi. “Bomotse imusozi babona umuriro w’amakara, n’ifi zokejeho n’umutsima.” {UIB 
551.1} 

Bari batangaye cyane ku buryo batiriwe babaza aho umuriro n’ibyo byo kurya byavuye. 
Yesu yarababwiye ati: “Nimuzane ku ifi mumaze gufata.” Petero yirukankiye ku rushundura 
yari yataye maze afasha bagenzi be kurukurura ngo barugeze imusozi. Ibyo birangiye kandi 
ibintu byose bimaze kwitegurwa, Yesu yasabye abigishwa be kuza kurya. Yamanyuye icyo 
kiribwa akigabanya abigishwa be maze bose uko ari barindwi baramumenya kandi 
baramwemera. Icyo gihe, intekerezo zabo zibutse igitangaza cyo kugaburira abantu 
ibihumbi bitanu cyari cyarabereye ku nkengero z’umusozi, nyamara uwo mwanya bari 
batangaye bikomeye maze bitegereza bacecetse Umukiza wazutse. {UIB 551.2} 

Bibutse mu buryo bunonosoye igihe bari bari ku nkombe z’inyanja maze Yesu akabasaba 
kumukurikira. Bibutse ukuntu yabategetse kunaga inshundura zabo mu mazi hasi cyane 
bagafata amafi menshi yari yuzuye urushundura kandi yenda kuruturitsa. Nyuma yaho akaba 
ari bwo Yesu yabasabye gusiga ubwato barobeshaga abasezeranira kuzabagira abarobyi 
b’abantu. Icyatumye yongera gukora iki gitangaza kwari ukubibutsa ibyo bintu no 
kubishimangira mu ntekerezo zabo. Icyo gikorwa cyari kigamije kuvugurura inshingano yari 
yarahaye abigishwa be. Cyabetetse ko urupfu rw’Umwigisha wabo rutigeze rugabanura 
inshingano yabo yo gukora umurimo yari yarabahaye. Nubwo batari kumubona ubwe ari 
kumwe na bo kandi ntibabone ibyabafashaga bakomoraga ku mwuga wabo wa mbere, 
Umukiza wazutse yagombaga kugumya kubitaho. Igihe bari kuba bari mu murimo we, 
yagombaga kubaha ibyo bakeneye. Na none kandi hari icyo Yesu yari agamije igihe 
yabasabaga kujugunya urushundura iburyo bw’ubwato. Urwo ni rwo ruhande yari 
ahagazemo ku nkombe y’inyanja. Ni rwo rwari uruhande rwo kwizera. Igihe bari gukora 
umurimo wabo bomatanye na We — ubushobozi bwe buvanze n’umurava wabo wa kimuntu 
— ntacyo bari kunanirwa kugeraho. {UIB 551.3} 

Hari ikindi cyigisho Kristo yagombaga kubigisha, cyarebaga Petero by’umwihariko. 
Kwihakana Umwami kwa Petero kwari guhabanye mu buryo bw’urukozasoni no 



kwiyerekana nk’indahemuka yari yabanje kugira avuga ko azamunambaho. Yari yasuzuguje 
Kristo maze atera bagenzi be kutamugirira icyizere. Bibwiraga yuko atazemererwa gusubira 
mu mwanya yari afite muri bo mbere, kandi na we ubwe yiyumvagamo ko yatumye icyizere 
bamugiriraga kiyoyoka. Mbere yo guhamagarirwa gusubira mu murimo we wo kuba 
intumwa, yagombaga guhamiriza imbere y’abo bose ko yihannye. Iyo ibyo bitabaho, nubwo 
bwose icyaha cye yari yarakihannye, cyashoboraga kwangiza imbaraga yari afite 
nk’umukozi wa Kristo. Umukiza yamuhaye uburyo bwo gusubirana icyizere cya bagenzi 
be, bityo mu buryo bushoboka bwose, akavanaho igisebo yari yarateje ubutumwa bwiza. 
{UIB 551.4} 

Aha hakubiyemo icyigisho kigenewe abayoboke ba Kristo bose. Ntabwo ubutumwa bwiza 
bujya bugirana ubwumvikane n’ikibi. Ntabwo bushobora kwemera inzitwazo z’icyaha. 
Ibyaha bikorewe mu rwihisho bigomba kwihanirwa imbere y’Imana mu rwihisho, ariko 
ibyaha bikorewe mu ruhame bikenera kwihanirwa mu ruhame. Igisebo umwigishwa wa 
Kristo atejwe n’icyaha cye kijya kuri Kristo. Gihesha Satani intsinzi kandi kikagusha ba 
nyamujya irya n’ino. Mu gutanga igihamya cy’uko yihannye, yishingikirije ku mbaraga za 
Kristo, uwo mwigishwa agomba gukuraho icyo gisebo. {UIB 551.5} 

Igihe Kristo yasangiraga n’abigishwa ku nkombe z’inyanja, Umukiza yabwiye Petero 
yerekeza kuri bagenzi be ati: “Simoni mwene Yona, urusha aba kunkunda?” Mbere yaho 
Petero yari yaravuze ati: “Nubwo bose ibyawe biri bubagushe, jyeweho ntabwo 
bizangusha.” Matayo 26:33. Ubu bwo yimenye uko ari by’ukuri. Yaravuze ati: “Yee, 
Mwami, uzi ko ngukunda.” Ntabwo muri ayo magambo harimo guhamya abishimangiye ko 
urukundo rwe ruruta urw’abavandimwe be. Ntabwo we ubwe yigeze yivuga ibigwi byo 
kwitanga kwe. Yinginze ufite ubushobozi bwo kumenya impamvu zose zihishe mu mutima 
w’umuntu zimutera kugira ibyo akora kugira ngo abe ari we wemeza ukuri kwe, avuga ati: 
“Uzi ko ngukunda.” Yesu yaramubwiye ati, “Ragira abana b’intama banjye.” {UIB 552.1} 

Yesu yongeye kugerageza Petero, amusubirishamo ikibazo yari yamubajije mbere ati: 
“Simoni mwene Yona, urankunda?” Ubu bwo ntiyigeze abaza Petero ko arusha bagenzi be 
kumukunda. Igisubizo yasubije bwa kabiri cyasaga nk’icya mbere, kitarimo gukabya 
kwivuga ibigwi. “Yee, Mwami, uzi ko ngukunda.” Yesu yaramubwiye ati, “Ragira intama 
zanjye.” Yesu yongeye kumubaza icyo kibazo cyo kumugerageza ati: “Simoni mwene Yona, 
urankunda?” Petero yarababaye, atekereza ko Yesu yashidikanyije ko amukunda. Yari azi 
ko Umwami we afite ishingiro kuba atamwizera, maze asubiza ababaye mu mutima ati: 
“Mwami, umenya byose, uzi kandi ko ngukunda.” Yesu yongeye kumubwira ati: “Ragira 
intama zanjye.” {UIB 552.2} 



Petero yari yarihakanye Umwami mu ruhame inshuro eshatu, Yesu na we yamusabye 
inshuro eshatu guhamya ko amukunda kandi amwubaha, amuhata icyo kibazo gikomeye, 
bimeze nko kujomba icumu risongoye mu mutima we wari ufite igikomere. Yesu yerekaniye 
imbere y’abigishwa bari bateraniye aho kwihana kwimbitse kwa Petero, kandi yerekana 
kwicisha bugufi kuzuye k’umwigishwa wahoranye kwiyemera. (UIB 552.3} 

Muri kamere ye, Petero yari umuntu ubanziriza abandi mu bintu kandi uhubuka, kandi 
Satani yari yarabonye urwaho muri iyo mico aramugusha. Mbere y’uko Petero agwa, Yesu 
yari yamubwiye ati : “Satani yabasabye kugira ngo abagosore nk’amasaka, ariko weho 
ndakwingingiye kugira ngo kwizera kwawe kudacogora. Nawe numara guhinduka, ukomeze 
bagenzi bawe.” Luka 22:31, 32. Icyo gihe rero cyari cyamaze kugera, kandi guhinduka kwa 
Petero kwari kwabaye impamo. Ntabwo ibibazo bya nyuma Yesu yamubajije amugerageza 
yigeze abisubirisha kwishyira imbere no kumva ko yihagije, bityo kubera kwicisha bugufi 
no kwihana kwe, Petero yari abereye umurimo wo kuragira umukumbi kurenza uko yari ari 
mbere. {UIB 552.4} 

Inshingano ya mbere Kristo yahaye Petero igihe yamusubizaga mu murimo we ni iyo 
kuragira abana b’intama. Uwo murimo Petero yari awufitemo ubumenyi buke. Wari 
kumusaba kwitonda cyane n’ubugwaneza, kandi ukamusaba kwihangana cyane no 
kutanamuka. Wamurarikiraga kwita ku bakiri bato mu byo kwizera, kwigisha abaswa, 
kubabumburira Ibyanditswe Byera, no kubigisha kugira ngo babe ingirakamaro mu murimo 
wa Kristo. Mbere y’icyo gihe, ntabwo Petero yari abonereye gukora uwo murimo cyangwa 
ngo asobanukirwe n’akamaro kawo. Nyamara uwo ni wo murimo Yesu yari amuhamagariye 
gukora. Umubabaro we no kwihana kwe byamubonereje gukora uyu murimo. {UIB 552.5} 

Mbere yuko Petero agwa, yari umuntu uhora avuga atabanje gutekereza abitewe 
n’akayihayiho k’umwanya muto. Yahoraga yiteguye gukebura abandi, kuvuga icyo 
atekereza atabanje kwimenya neza ubwe cyangwa ngo amenye icyo agomba kuvuga. Ariko 
Petero wahindutse yari atandukanye cyane n’uwo wa mbere. Yari agifite amashagaga ye ya 
mbere ariko ubuntu bwa Kristo bukagorora ishyaka rye. Ntabwo yari agihubuka, ngo 
yiyemere cyangwa ngo yishyire hejuru, ahubwo yari atuje, yifata kandi ashobora kwigishwa. 
Ubwo rero yari gushobora kuragira abana b’intama n’intama zo mu mukumbi wa Kristo. 
{UIB 553.1} 

Uburyo Umukiza yitwaye kuri Petero bwagombaga kumwigisha we ubwe no kwigisha 
bagenzi be. Ubwo buryo bwabigishaga gusanga abaguye mu cyaha bafite kwihangana, 
impuhwe, ndetse n’urukundo rubabarira. Nubwo Petero yari yihakanye Umwami we, 
ntabwo urukundo Yesu yari amufitiye rwigeze na mba rudohoka. Urwo ni rwo rukundo 
umushumba agomba kugirira intama n’abana bazo ashinzwe kwitaho. Mu kuzirikana intege 



nke ze no kugwa mu cyaha kwe, Petero yagombaga kuragirana umukumbi we ubugwaneza 
nk’ubwo Kristo yamugiriye. {UIB 553.2} 

Ikibazo Kristo yari yabajije Petero cyari gisobanutse. Yerekanye ingingo imwe rukumbi 
isabwa kugira ngo umuntu abe umuyoboke we. Yaravuze ati: “Urankunda?” Icyo ni cyo 
kintu cy’ingenzi umuntu agomba kuba yujuje. Nubwo Petero yari kuba yujuje ibindi, ariko 
adafite urukundo rwa Kristo ntiyari gushobora kuba umwungeri w’indahemuka wo kuragira 
umukumbi wa Kristo. Ubumenyi, kugira neza, kuba intyoza, kunyurwa no gushimira ibyo 
wakorewe, ndetse no kugira ishyaka, byose birafasha mu murimo mwiza, nyamara iyo 
urukundo rwa Kristo rutari mu mutima w’Umukristo, umurimo we uba imfabusa. {UIB 
553.3} 

Yesu yagendanye na Petero wenyine kuko hari hari ikintu yagombaga kumubwira 
by’umwihariko. Mbere y’uko Yesu apfa yari yabwiye Petero ati: “Aho njya ntubasha 
kunkurikira ubu, ariko uzahankurikira hanyuma.” Kuri iryo jambo, Petero yaramusubije ati: 
“Databuja, icyambuza kugukurikira ubu ni iki ko nzanagupfira?” Yohana 13:36, 37. Igihe 
yavugaga ayo magambo, ntiyari azi neza uburebure n’ubujyakuzimu bw’aho ibirenge bya 
Kristo byagombaga kwerekeza. Igihe ikigeragezo cyazaga, Petero yaratsinzwe, ariko 
yagombaga kubona andi mahirwe kugira ngo ahamye ko akunda Kristo. Mu gushaka 
kumukomeza kugira ngo azatsinde ikigeragezo giheruka, Umukiza yamuhishuriye uko 
ahazaza he hagombaga kumera. Yamubwiye ko nyuma y’imibereho yuzuye imbaraga, igihe 
intege ze zari kuba zigenda zikendera kubera ubusaza, nta kabuza yagombaga gukurikira 
Umwami we. Yesu yaramubwiye ati: “Ndakubwira yuko ukiri umusore wikenyezaga ukajya 
aho ushaka hose, ariko nusaza uzarambura amaboko undi agukenyeze, akujyane aho 
udashaka. Icyatumye avuga atyo ni ukwerekana urupfu azubahisha Imana.” {UIB 553.4} 

Muri ubwo buryo, Yesu yamenyesheje Petero uburyo azapfa, kandi yanamuhanuriye uburyo 
azarambura amaboko ku musaraba. Yongeye gusaba uwo mwigishwa ati: “Nkurikira.” 
Ntabwo Petero yari aciwe intege n’ibyo amaze guhishurirwa. Yiyumvisemo ubushake bwo 
kuba yakwicwa urupfu urwo ari rwo rwose ku bw’Umwami we. {UIB 553.5} 

Kugeza icyo gihe, Petero yari yaramenye Kristo mu buryo bw’umubiri nk’uko ari ko benshi 
bamuzi muri iki gihe, nyamara ntabwo ubumenyi bwe bwagombaga kongera kugarukira 
aho. Ntabwo yongeye kumumenya nk’uko yari amuzi nk’uwifatanyije na we mu bumuntu. 
Yari yaramukunze nk’umuntu, nk’umwigisha watumwe n’ijuru, ariko ubu bwo 
yamukundaga nk’Imana. Yari yarahoze yiga icyigisho cy’uko Kristo amubereye byose muri 
byose. Ubu yari yiteguye gufatanya n’Umwami we mu murimo we wo kwitangira abandi. 
Igihe ku iherezo rye bamugezaga ku musaraba, yisabiye ubwe ko bamubamba acuramye. 
Yumvise kubabazwa nk’uko Umwigisha we yababajwe ari ikuzo rikomeye. {UIB 554.1} 



Kuri Petero, amagambo ngo “Nkurikira” yari yuzuyemo inyigisho nyinshi. Ntabwo icyo 
cyigisho cyarebanaga gusa n’urupfu yagombaga gupfa, ahubwo cyanarebanaga na buri 
ntambwe y’imibereho ye. Kugeza icyo gihe, Petero yari yarokamwe no kuba 
nyamwigendaho. Yari yaragerageje guteganya imigambi y’umurimo w’Imana mu cyimbo 
cyo gutegereza ngo agendere mu mugambi w’Imana. Nyamara, ntacyo yari gukura mu 
gutanga imbere Umwami we. Yesu yaramutegetse ati: “Nkurikira.” Winsiga, ni bwo 
utazasakirana n’ingabo za Satani uri wenyine. Nkundira nkujye imbere, ni bwo utazaneshwa 
n’umwanzi. {UIB 554.2} 

Igihe Petero yagendaga iruhande rwa Yesu yabonye Yohana abakurikiye. Yifuje kumenya 
ahazaza he maze “abaza Yesu ati ‘Mwami, uyu se azamera ate?’ Yesu aramusubiza ati ‘Niba 
nshaka ko agumaho kugeza aho nzazira, upfa iki?’ ” Petero agomba kuba yaribwiye ko 
Umwami we ari bumuhishurire ibyo yari anejejwe no kumenya byose. Umuntu wese afite 
inshingano yo kuyoboka Kristo atiriwe ajya ku nkeke itari ngombwa yo gushaka kumenya 
umurimo abandi bagomba gukora uwo ari wo. Igihe Yesu yavugaga arengurira kuri Yohana 
ati: “Niba nshaka ko agumaho kugeza aho nzazira,” ntabwo yigeze atanga icyizere ko uwo 
mwigishwa yagombaga kubaho kugeza Yesu agarutse. Icyo yakoze gusa ni ukwerekana 
ubushobozi bwe bw’ikirenga, kandi yerekana ko niyo yashaka ko ibyo biba bityo, nta kintu 
na gitoya byari gukora ku murimo wa Petero. Ahazaza ha Petero na Yohana bombi hari mu 
biganza by’Umwami wabo. Icyo buri wese muri bo yasabwaga ni ni ukumwumvira 
akamuyoboka. {UIB 554.3} 

Mbega uburyo muri iki gihe hariho benshi bameze nka Petero! Bashishikajwe no kumenya 
iby’abandi kandi bahangayikishijwe no kumenya inshingano zabo mu gihe bari mu ngorane 
yo kwirengagiza izabo ubwabo. Inshingano yacu ni uguhanga Kristo amaso tukamukurikira. 
Tuzabona mu mibereho y’abandi harimo amakosa ndetse n’imico yabo irimo inenge. 
Inyokomuntu igoswe n’ubuzahare. Nyamara tubonera muri Kristo ubutungane. Iyo 
tumwitegereza, turahindurwa. {UIB 554.4} 

Yohana yabayeho kugeza ashaje. Yabonye irimbuka rya Yerusalemu n’isenyuka 
ry’urusengero rwayo rw’icyatwa, iryo rimbuka rikaba rishushanya irimbuka ry’isi ryo ku 
munsi w’imperuka. Yakomeje kuyoboka Umwami we kugeza mu minsi ya nyuma 
y’ubuzima bwe. Umutwaro wamuvunaga w’ubuhamya yagezaga ku matorero ni uyu ngo, 
“Bakundwa, dukundane,” “uguma mu rukundo aguma mu Mana, Imana ikaguma muri we.” 
1 Yohana 4:7, 16. {UIB 554.5} 

Petero yari yasubijwe mu nshingano ye yo kuba intumwa, nyamara ntabwo icyubahiro 
n’ubutware yahawe na Kristo byari byatumye agira isumbwe kuri bagenzi be. Ibi Yesu 
yabyeruye igihe yasubizaga ikibazo Petero yari amubajije ngo “Mwami, uyu se azamera 



ate?” Yesu yaramubwiye ati “Bigutwaye iki? Wowe nkurikira.” Ntabwo Petero yigeze 
agirwa umutware w’itorero. Ineza Kristo yamweretse igihe yamubabariraga ubuhakanyi 
bwe kandi akamushinga kuragira umukumbi, ndetse no kuba Petero yarumviye agakurikira 
Kristo, byatumye bagenzi be bamugirira icyizere. Yari afite ubuvugarikijyana bukomeye mu 
itorero. Nyamara icyigisho Kristo yamwigishirije ku nkombe y’inyanja ya Galileya 
cyakomeje kumubamo mu kubaho kwe kose. Igihe yandikiraga amatorero abibwirijwe na 
Mwuka, yaravuze ati: {UIB 554.6} 

“Aya magambo ndayahuguza abakuru b’itorero bo muri mwe, kuko nanjye ndi umukuru 
mugenzi wanyu, n’umugabo wo guhamya imibabaro ya Kristo kandi mfatanije namwe 
ubwiza buzahishurwa. Muragire umukumbi w’Imana wo muri mwe mutawurinda 
nk’abahatwa, ahubwo muwurinde mubikunze nk’uko Imana ishaka atari ku bwo kwifuza 
indamu mbi, ahubwo ku bw’umutima ukunze. Kandi mudasa n’abatwaza igitugu abo 
mwagabanijwe, ahubwo mube ibyitegererezo by’umukumbi. Kandi Umutahiza naboneka, 
muzahabwa ikamba ry’ubugingo ritangirika.” 1 Petero 5:1-4. {UIB 555.1} 



IGICE CYA 86 - MUGENDE MWIGISHE AMAHANGA YOSE 


(Iki gice gishingiye muri Matayo 28 :16 -20) 

Igihe Yesu yari yegereje gusubira ku ntebe ye ya cyami mu ijuru, yahaye abigishwa be 
inshingano. Yarababwiye ati; “Nahawe ubutware bwose mu ijuru no mu isi. Nuko mugende 
muhindure abantu bo mu mahanga yose abigishwa.” “Mujye mu bihugu byose mwigishe 
abaremwe bose ubutumwa bwiza” (Mariko 16:15). Aya magambo yagiye asubirwamo 
kenshi kugira ngo abigishwa babashe kuyasobanukirwa. Umucyo uva mu ijuru wagombaga 
kumurikira abatuye isi bose; aboroheje, abakomeye, abakire n’abakene mu mirasire 
ikomeye. Abigishwa bagombaga kuba abakorana n’Umucunguzi wabo mu murimo wo 
gukiza abatuye isi. {UIB 556.1} 

Iyo nshingano yari yahawe ba bandi cumi na babiri ubwo Kristo yari kumwe na bo mu 
cyumba cyo hejuru; ariko ubu bwo yari ihawe abantu benshi. Mu iteraniro ryari ku musozi 
i Galileya, abizera bose babaga barahamagawe barahateraniraga. Mbere y’urupfu rwe, 
Kristo ubwe ni we wari waratoranije aha hantu n’igihe cyo kuhateranira. Ku gituro, malayika 
yibukije abigishwa isezerano rye ryo guhurira i Galileya. Iryo sezerano kandi 
ryanasubiriwemo abizera bari bateraniye i Yerusalemu mu cyumweru cya Pasika, kandi 
binyuze muri abo bantu ryageze ku bantu benshi bari bigunze bafite intimba y’urupfu 
rw’Umwami wabo. Bafite amatsiko menshi, bari bategereje guhura ngo baganire uko ibintu 
bimeze. Bavuye mu mpande zose, berekeje aho bateraniraga banyuze mu tuyira twihishe 
kugira ngo batibyukiriza urwikekwe rw’Abayuda b’abanyeshyari. Baje bafite imitima 
yibaza byinshi, maze baganirira hamwe mu buryo bwimbitse iby’inkuru ya Kristo yari 
yabagezeho. {UIB 556.2} 

Igihe kigeze, hafi abantu magana atanu bari bateraniye mu dutsinda mu ibanga ry’umusozi 
bashishikariye cyane kumenya ibyavugwaga n’abari babonye Kristo amaze kuzuka. 
Abigishwa bavaga ku itsinda bajya ku rindi babwira abantu ibyo babonye n’ibyo bumvanye 
Yesu, kandi bakabasobanurira mu Byanditswe nk’uko Yesu yabigenzaga ari kumwe na bo. 
Tomasi yabasubiriyemo inkuru yo kutizera kwe, anabasobanurira uburyo gushidikanya 
kwamukuwemo. Maze muri ako kanya, Yesu ahagarara hagati yabo. Nta muntu wabashije 
kumenya igihe n’uburyo yaje. Benshi mu bari baraho ntibari barigeze bamubona; ariko 
ibiganza n’ibirenge bye byerekanaga ibimenyetso byo kubambwa. Mu maso he hasaga 
n’ah’Imana, maze bamubonye baramuramya. {UIB 556.3} 

Ariko bamwe barashidikanije. Uko niko rero bizahora. Hari benshi babona ko kwizera 
bikomeye maze bakishyira mu gushidikanya. Abo bahomba byinshi kubwo kutizera. {UIB 
556.4} 



Iki nicyo kiganiro cyonyine Yesu yagiranye n’abizera benshi nyuma yo kuzuka kwe. Yaraje 
avugana na bo ati, “Nahawe ubutware bwose mu ijuru no mu isi.” Abigishwa babanje 
kumuramya mbere y’uko avugana na bo, ariko amagambo ye yavaga ku minwa yari 
yaracecekeshejwe mu rupfu, yabujuje imbaraga idasanzwe. Ubu bwo yari Umukiza wazutse. 
Abantu benshi muri bo bari baramubonye akoresha ubushobozi bwe mu gukiza abarwayi no 
kwiganzurira ubutware bwa Satani. Bizeraga ko afite ububasha bwo gushinga ubwami bwe 
i Yerusalemu, kandi akagira imbaraga zo gucecekesha abanzi be bose ndetse no gutegeka 
ibyaremwe byose. Yari yaraturishije amazi yivumbagatanije; yari yaragendesheje amaguru 
hejuru y’imiraba; yari yarazuye abapfuye. None ubu aravuga ko yahawe “ubutware bwose”. 
Amagambo ye yazamuye intekerezo z’abamwumvaga zirenga ibintu by’isi n’iby’igihe gito, 
maze zerekezwa ku by’ijuru kandi by’iteka. Barazamuwe bagezwa ku gusobanukirwa neza 
icyubahiro n’ubwiza bye. (UIB 556.5} 

Amagambo ya Yesu yo ku musozi ryari itangazo ko igitambo cye nk’inshungu y’abantu 
cyari cyuzuye kandi gihagije. Ibyasabwagwa by’impongano byari byuzujwe, umurimo wari 
wamuzanye ku isi wari warangiye. Yari mu nzira asubiye ku ntebe y’ubwami y’Imana 
kugira ngo ahabwe ikuzo n’abamarayika, abakomeye n’abanyambaraga. Yari yinjiye mu 
murimo we w’ubuhuza. Yambaye ubutware buheranije, maze aha inshingano abigishwa be 
ati: “Nuko mugende muhindure abantu bo mu mahanga yose abigishwa, mubabatiza mu 
izina rya Data wa twese, n’Umwana n’Umwuka Wera : mubigisha kwitondera ibyo 
nababwiye byose. Kandi dore ndi kumwe namwe iminsi yose kugeza ku mperuka y’isi.” 
Matayo 28:19, 20. {UIB 557.1} 

Ishyanga ry’Abayuda ryari ryarabikijwe ukuri kwera, ariko Ubufarisayo bwari 
bwarabahinduye ba nyamwigendaho, bubahuma imitima kurenza abandi bantu bose. 
Ibyajyanaga n’abatambyi n’abayobozi — byaba imyambaro yabo, imico, imihango 
n’imigenzo byabo; byatumye batagikomeje kuba umucyo w’isi. Ishyanga ry’Abayuda 
ryirebagaho nk’aho ari bo bonyine bagize isi. Nyamara Yesu atuma abigishwa be gutangaza 
ukwizera no kuramya bidashingiye ku bwoko cyangwa igihugu; ahubwo ukwizera kwari 
kuba kubereye amoko yose, amahanga yose, ndetse n’inzego zose z’abantu. {UIB 557.2} 

Mbere y’uko atandukana n’abigishwa be, Kristo yasobanuye ku mugaragaro imiterere 
y’ubwami bwe. Yongeye gukangurira ibitekerezo byabo ibyo yari yarababwiye mbere 
byerekeranye n’ubwo bwami. Yababwiye yeruye ko bitari umugambi we gushinga ubwami 
bw’akanya gato kuri iyi si, ko ahubwo yari agambiriye ubwami bw’umwuka. Ntiyari aje 
kwicara ku ntebe y’ubwami ya Dawidi nk’umwami w’isi. Yongeye kubabumburira 
Ibyanditswe, abereka ko ibyari byarabaye byose byari byaratunganirijwe mu ijuru, mu nama 
hagati Ye na Se. Byose byari byaravuzwe n’abantu bahumekewe na Mwuka w’Imana. 
Yaravuze ati, muzi neza ko ibyo nabahishuriye bijyana no kwangwa kwanjye nka Mesiya 



bimaze gusohora. Arakomeza ati, ibyo nababwiye byose bijyana no gusuzugurwa 
nagombaga kwihanganira, n’urupfu nagombaga gupfa byarabaye. Ati, ku munsi wa gatatu 
narazutse. Arakomeza ati, nimucukumbure mu Byanditswe muzasanga ko ibyo byose 
ubuhanuzi bwavuze binyerekeyeho byasohoye. {UIB 557.3} 

Kristo yohereje abigishwa be gukora umurimo yari yarabasigiye bagatangirira i Yerusalemu. 
i Yerusalemu yari yarahakoreye ibintu bitangaje byerekeye inyokomuntu. Aho niho 
yababarijwe, arangwa, ahacirirwa urubanza. Mu gihugu cy’i Yudeya niho yavukiye, 
ahambarira imyambaro ya kimuntu, agendana n’abantu, kandi bake nibo bari 
barasobanukiwe ukuntu ijuru ryari ryegereye isi igihe Yesu yari hagati yabo. Aho i 
Yerusalemu niho umurimo w’abigishwa wagombaga gutangirira. {UIB 557.4} 

Mu kwibuka ibyo byose Kristo yababarijwe i Yerusalemu, n’umurimo utarahawe agaciro 
yari yaratangije, abigishwa bagombye gusaba kujya ahandi hatangaga icyizere, nyamara 
ibyo ntibabikoze. Aho Kristo yari yarakwirakwije imbuto y’ukuri hagombaga guhingirwa 
n’abigishwa, maze imbuto zigakura zigatanga umusaruro mwinshi. Mu murimo wabo, 
abigishwa bagombaga guhura n’akarengane kubwo ishyari n’urwango by’Abayuda, ariko 
ibi byari byarihanganiwe n’Umutware wabo, bityo ntibari kubihunga. Inkuru y’imbabazi 
yagombaga gutangarizwa bwa mbere abishe Umukiza. {UIB 558.1} 

Aho i Yerusalemu hari benshi bari barizeye Yesu rwihishwa, n’abandi bari barariganijwe 
n’abatambyi n’abayobozi. Abo na bo rero bagombaga kubwirwa ubutummwa bwiza. 
Bagombaga guhamagarirwa kwihana. Ukuri kw’agahozo y’uko muri Kristo honyine ari ho 
kubabarirwa ibyaha kubonerwa kwagombaga gushyirwa ahagaragara. Mu gihe Yerusalemu 
yose yari ihungabanijwe n’ibyari byabaye mu byumweru bike byari bishize, kubwirizwa 
inkuru nziza byagombaga gukora ku mitima. {UIB 558.2} 

Ariko rero umurimo ntiwagombaga kurangirira aho. Wagombaga kwagurwa ukagera ku 
mpera za kure z’Isi. Yesu yabwiye abigishwa be ati, mwabaye abahamya b’imibereho 
yanjye yitanga kubwo ab’isi; mwahamije imirimo yanjye nakoreye Abisiraheli. Nubwo 
bataje aho ndi ngo bahabwe ubugingo, nubwo abatambyi n’abatware babo bankoreye uko 
babishatse, nubwo banyirengagije nk’uko Ibyanditswe byari byarabivuze, bazagira andi 
mahirwe yo kwemera umwana w’Imana. Mwabonye ko abaza aho ndi bose, bakatura ibyaha 
byabo, mbakira nezerewe. Kuko uza aho ndi ntazamwirengagiza. Ahubwo abantu bose 
baziyunga n’Imana bazahabwa ubugingo buhoraho. Ati, none rero bigishwa banjye, 
mbahaye ubu butumwa bw’imbabazi bugomba kubwirwa bwa mbere Isiraheli, hanyuma 
bukagera ku mahanga yose, indimi zose, n’amoko yose. Bugomba kubwirwa Abayahudi 
n’Abatari Abayahudi. Abizera bose bagateranirizwa mu itorero rimwe. {UIB 558.3} 



Binyuze mu mpano ya Mwuka Muziranenge, abigishwa bagombaga guhabwa imbaraga 
idasanzwe. Ubuhamya bwabo bwagombaga gushimangirwa n’ibimenyetso n’ibitangaza. 
Ibyo bitangaza ntibyagombagaga gukorwa n’intumwa gusa, ahubwo n’abakiraga ubutumwa 
bwabo. Yesu yaravuze ati; “Bazirukana abadayomoni mu izina ryanjye, bazavuga indimi 
nshya; bazafata inzoka; kandi nibanywa ikintu cyica ntacyo kizabatwara na hato; 
bazarambika ibiganza ku barwayi bakire”. Mariko 16:17, 18. {UIB 558.4} 

Muri icyo gihe kuroga byarakorwaga cyane. Abantu babi ntibaburaga gukoresha ubu buryo 
bikiza abo babonaga ko ari inkomyi mu migambi yabo. Yesu yari azi ko ubuzima 
bw’abigishwa be bwashoboraga guhura n’iyo ngorane. Abenshi batekerezaga ko ari 
umurimo w’Imana bari gukora igihe bicaga abahamya ba Yesu. Niyo mpamvu 
yabasezeraniye kuzarindwa aka kaga. {UIB 558.5} 

Abigishwa bagombaga kuba bafite imbaraga nk’izo Yesu yari afite zo gukiza indwara 
z’amoko yose n’ibyorezo by’uburyo bwose mu bantu. Mu gukiza ibyorezo by’umubiri mu 
izina rye, abigishwa bari kuba banahamya imbaraga ya Yesu ikiza imitima. Matayo 4:23; 
9:6. Ubu noneho basezeraniwe ubushobozi bushya. Abigishwa bari bafite inshingano yo 
kubwiriza mu yandi mahanga, bityo bagombaga guhabwa ubushobozi bwo kuvuga izindi 
ndimi. Intumwa za Yesu n’abazikurikiye ntibari barize, ariko binyuze mu gusukirwa Mwuka 
Muziranenge ku munsi wa Pentekote, amagambo yabo ari ayo bavugaga mu rurimi rwa 
kavukire, cyangwa indimi z’amahanga, yari amagambo aboneye, yoroheje, kandi 
yumvikana haba mu miterere n’imivugirwe yayo. {UIB 558.6} 

Bityo, Kristo yahaye abigishwa be inshingano yabo. Yabahaye ibikenewe byose mu 
gukorwa k’uwo murimo, kandi aba ari we ufata inshingano yo kuwusohoza neza. Mu gihe 
cyose babaga bumviye ijambo rye, kandi bagakorana na we, ntibabashaga gutsindwa. 
Yarabategetse ati, Nimugende mu mahanga yose, mugende mugere ahantu ha kure cyane 
hatuwe h’iyi si, ariko mumenye ko aho hose nzaba mpari. Mukorane ukwizera no kwemera 
mudashidikanya, kuko nta gihe kizigera kibaho ko mbahana. {UIB 559.1} 

Inshingano Umukiza yahaye abigishwa be yanarebaga abizera bose. Inareba kandi abizera 
Kristo kugeza ku mperuka y’ibihe. Ni ikosa rikomeye cyane kwibwira ko umurimo wo 
gukiza imitima ureba gusa abagabura babyerejwe. Abantu bose bamurikiwe n’ijuru 
babikijwe ubutumwa bwiza. Abakiriye ubugingo bwa Kristo bose bafite inshingano yo 
gukora umurimo wo gukiza bagenzi babo. Iki nicyo itorero ryashyiriweho, kandi abantu 
bose barahirira kwemera iyi nshingano yera baba banarahiriye kuba abakorana na Kristo. 
{UIB 559.2} 

“Mwuka n’umugeni barahamagara bati; Ngwino. Kandi uwumva nahamare ati “Ngwino. 
“Ibyahishuwe 22:17. Umuntu wese wumva akwiye gusubiramo iryo rarika. Icyo umuntu 



yaba yarahamagariwe cyose mu buzima, icy’ingenzi cyagombye kuba gukiriza Kristo 
imitima. Abasha kuba adashoboye kubwira iteraniro rinini, ariko ashobora kubwira umuntu 
umwe umwe, akabamenyesha amabwiriza yahawe n’Umwami we. Ivugabutumwa 
ntirishingiye gusa ku kubwiriza. Hari abahumuriza abarwayi n’imbabare, bagafasha 
abakeneye ubufasha, bakabwira amagambo y’ihumure ababuze ibyiringiro n’abafite 
kwizera guke. Hafi na kure hari imitima iremerejwe n’icyaha. Amagorwa, imiruho cyangwa 
ubukene sibyo bitesha agaciro umuntu. Ahubwo ni icyaha. Icyaha kibuza amahwemo, 
kikabuza umuntu kunyurwa. Kristo ashaka ko abagaragu be bitangira iyo mitima irembejwe 
n’icyaha. (UIB 559.3} 

Abigishwa bagombaga gutangirira umurimo aho bari bari. Ariko ahantu hagoye 
n’ahagaragaraga ko nta musaruro wahaboneka naho ntibagombaga kuhirengagiza. Ni muri 
ubwo buryo buri wese mu bakozi ba Kristo akwiye gutangirira aho ari. Mu miryango yacu 
bwite hashobora kuba hari imitima ikeneye kwitabwaho kandi isonzeye umutsima 
w’ubugingo. Bashobora kuba ari abana bakeneye kurererwa Kristo. Hari abapagani 
duturanye, mutyo rero dukorane kwizera uwo murimo utwegereye. Nimureke umurava 
wacu waguke mu gihe ukuboko kw’Imana ari ko kutuyoboye inzira. Umurimo wa benshi 
ubasha kugaragara nk’ukomwe mu nkokora n’ibibaho, ariko aho ariho hose nukoranwa 
kwizera no kwihangana uzumvikana kugeza mu bice bito by’isi bya kure. Umurimo wa 
Kristo ari ku isi wagaragaraga nk’ugendereye ahantu hato, ariko abantu amagana menshi 
bavuye impande zose bumvise ubutumwa bwe. Ibihe byinshi Imana ikoresha uburyo 
bworoheje cyane kugira ngo igere ku mugambi ukomeye cyane. Ni gahunda yayo ko ibice 
byose byo mu murimo wayo bigenda bihererekanya nk’uko inziga zikururana. Umukozi 
wicisha bugufi cyane ayobowe na Mwuka Wera, azabasha gucuranga imirya itagaragara, ku 
buryo kwirangira kwayo kuzagera ku mpera z’isi, kandi kube indirimbo iryoheye amatwi 
kugeza ibihe bidashira. {UIB 559.4} 

N’ubwo bimeze bityo, itegeko ngo “Mugende mu isi yose” ntidukwiye kuryirengagiza. 
Duhamagarirwa kwerekeza amaso yacu ku “turere twa kure”. Kristo yakuyeho insika 
zitandukanya abantu, n’urwikekwe rushingiye ku bwenegihugu, maze yigisha urukundo ku 
muryango w’abantu bose. Akura abantu mu kaziga k’impatanwa kwikunda kubashyiramo, 
akuraho imbibi n’ibitandukanya abantu bishyiriyeho. Nta tandukaniro ashyira hagati 
y’abaturanyi n’abanyamahanga, inshuti n’abanzi. Atwigisha kureba umuntu wese ukeneye 
ubufasha nka mugenzi wacu, no kubona abatuye isi nk’abo dushinzwe gukorera. {UIB 
560.1} 

Igihe Umukiza yavugaga ati, “Mugende....mwigishe amahanga yose”, yaranavuze ati, 
“Ibimenyetso bizagumana n’abizera ngibi: bazirukana abadayimoni mu izina ryanjye, 
bazavuga indimi nshya, bazafata inzoka, kandi nibanywa ikintu cyica, ntacyo kizabatwara 



na hato, bazarambika ibiganza ku barwayi bakire.” Isezerano ni rigari cyane nk’inshingano. 
Impano zose siko zahawe buri mwizera. Mwuka agabira umuntu wese uko ashaka. 1 Korinto 
12:11. Nyamara impano za Mwuka zasezeraniwe buri mwizera hakurikijwe ubukene bwe 
mu murimo w’Umwami. Na n’ubu iryo sezerano riracyafite imbaraga kandi ni iryo 
kwiringirwa nk’uko ryari riri mu gihe cy’intumwa. “Ibi bimenyetso bizagumana n’abizera.” 
Aya ni amahirwe y’abana b’Imana kandi kwizera kwagombye gukomera muri byose kuko 
kwashyizweho ikimenyetso cyako. {UIB 560.2} 

“Bazarambika ibiganza ku barwayi bakire.” Iyi si ni inzu ngari yuzuye uburwayi, ariko 
Kristo yaje gukiza abarwayi no gutangariza imbohe za Satani ko zibohowe. Muri we yari 
ubuzima buzira umuze n’imbaraga. Yahaye ubugingo bwe abarwayi, abababazwa, 
n’abatwarwa n’abadayimoni. Nta n’umwe waje ashaka imbaraga ye ikiza yirukanye. Yari 
azi ko abamutakambiraga ngo abafashe babaga bafite uburwayi, nyamara ntiyanze kubakiza. 
Maze igihe ukuri kwa Kristo kwinjiraga muri iyo mitima ikennye, yemezwaga icyaha maze 
abenshi bagakira indwara y’iby’umwuka ndetse n’indwara z’umubiri. Na n’ubu ubutumwa 
bwiza buracyafite iyo mbaraga. None se ntidukwiye guhamiriza abantu iby’iyo mirimo? 
{UIB 560.3} 

Kristo yumva iminiho y’ubabazwa wese. Igihe imyuka mibi yangiza ishusho y’umuntu, 
Kristo arabyumva, igihe umuntu atentebuka, Kristo yumva uwo mubabaro. Nyamara kandi, 
na n’uyu munsi Kristo ashaka gukiza abarwayi nk’uko yabikoze akiri ku isi. Abagaragu ba 
Kristo ni bo bamuhagarariye, kandi ni imiyoboro y’umurimo we. Kristo yifuza 
kubakoresherezamo imbaraga ye ikiza. {UIB 560.4} 

Uburyo Umukiza yavuragamo abantu harimo amasomo ku bigishwa be. Igihe kimwe yasize 
utwondo ku maso y’impumyi maze arayibwira ati, “Genda wiyuhagire mu kidendezi cy’i 
Silowamu ...Nuko aragenda ariyuhagira, agaruka ahumutse” Yohana 9:7. Gukira 
byagombye kuzanwa gusa n’imbaraga y’Umuvuzi Mukuru, nyamara Kristo yakoresheje 
ibintu byoroheje dusanga mu byaremwe. N’ubwo atigeze arwanya imiti y’abavuzi, 
yashyigikiye gukoresha uburyo bwo gukiza bworoheje kandi bwa karemano. {UIB 560.5} 

Yabwiye benshi mu bababazwaga hanyuma bagakira ati, “Ntukongere gukora icyaha, 
utazabona ishyano riruta irya mbere.” Yohana 5:14. Muri ubwo buryo yigishije ko uburwayi 
ari ingaruka zo kwica amategeko y’Imana, yaba ay’umwuka n’ay’ubuzima. Akaga 
gakomeye isi irimo ntikagombye kubaho iyaba abantu bagenderaga muri gahunda 
y’Umuremyi. {UIB 560.6} 

Kristo yabaye umuyobozi n’umwigisha wa Isiraheli ya kera, kandi abigisha ko amagara 
mazima ari ingororano yo kumvira amategeko y’Imana. Umuvuzi ukomeye wakijije abantu 
muri Palesitina, yari yaravuganiye n’ishyanga rye mu nkingi y’igicu, ababwira ibyo 



bagomba gukora n’ibyo Imana yagombaga kubakorera. Yari yarababwiye ati, “Nugira 
umwete wo kumvira Uwiteka Imana yawe, ugakora ibitunganye mu maso yayo, ukumvira 
amategeko yayo, ukitondera ibyo yategetse byose, nta ndwara nzaguteza mu zo nateje 
Abanyegiputa; kuko ari njye Uwiteka ugukiza indwara.” Kuva 15:26. Kristo yahaye Isiraheli 
amabwiriza asobanutse arebana n’uko bagombaga kubaho, kandi aranabizeza ati, “Uwiteka 
azagukuraho indwara zose.” Gutegeka kwa kabiri 7:15. Igihe buzuzaga ibyo basabwa, iryo 
sezerano ryarabasohorezwaga. “Nta munyantege nke n’umwe wari mu miryango yabo.” 
Zaburi 105:37. {UIB 561.1} 

Ibyo ni icyigisho kuri twe. Hari amabwiriza akwiye kwitonderwa n’abantu bose bifuza 
kugira amagara mazima. Abantu bose bari bakwiye kumenya ayo mabwiriza. Umukiza 
ntanezezwa n’ubujiji ku birebana n’amategeko ye, yaba ay’umubiri cyangwa ay’umwuka. 
Dukwiriye gukorana n’Imana kugira ngo twongere twubake ubuzima buzira umuze 
bw’umubiri n’umutima. {UIB 561.2} 

Na none kandi twagombye kwigisha abandi uburyo bwo kurinda ubuzima no kugira 
amagara mazima. Ku barwayi, twagombye gukoresha uburyo Imana yashyize mu 
byaremwe, kandi tukanabereka Ushobora kuvugurura imitima wenyine. Ni umurimo wacu 
gutwara abarwayi n’abababazwa mu maboko yo kwizera tukabashyira Kristo. Dukwiriye 
kubigisha kwizera Umuvuzi Mukuru. Dukwiye kwishingikiriza ku isezerano rye, kandi 
tugasengera kugaragazwa k’uboshobozi bwe. Ishingiro nyaryo ry’ubutumwa bwiza ni 
ugusubizwamo intege, kandi Umukiza aradusaba kumenyesha abarwayi, abihebye, 
n’abarushye kwiringira imbaraga ze. {UIB 561.3} 

Imbaraga y’urukundo yari mu bikorwa byose bya Kristo byo gukiza, kandi binyuze gusa mu 
gusangira urwo rukundo mu kwizera, dushobora kuba ibikoresho by’umurimo we. Niba 
twirengagiza kwifatanya na Kristo mu isano mvajuru, umuriro w’imbaraga itanga ubugingo 
ntushobora kudusohokamo ari amasoko y’ibyiza ku bantu. {UIB 561.4} 

Hari ahantu henshi Umukiza ubwe atashoboraga gukorera imirimo ikomeye bitewe no 
kutizera (kw’abantu). Na n’ubu, kutizera gutandukanya itorero n’Umufasha waryo wo mu 
ijuru. Kwishingikiriza ku kuri kw’iteka ryose kw’itorero gufite intege nke. Kubwo kubura 
kwizera kw’itorero, bibabaza Imana kandi bikayitesha icyubahiro cyayo. {UIB 561.5} 

Mu gukora umurimo wa Kristo niho itorero ribonera isezerano rye ko ari kumwe naryo. 
Yaravuze ati, “Mugende mwigishe amahanga yose,... kandi dore ndi kumwe namwe iminsi 
yose kugeza ku mperuka y’isi”. Kuba mu bubata bwa Kristo ni kimwe mu byangombwa 
by’ingenzi biduhesha imbaraga ye. Ubuzima nyabwo bw’itorero bushingiye ku budahemuka 
bwaryo mu gusohoza umurimo wa Kristo. Kwirengagiza uyu murimo ni ukwihamagarira 



intege nke n’urupfu mu by’umwuka. Mu gihe ntacyo dukorera abandi, urukundo rurakonja, 
kwizera kukagenda kuzima. {UIB 561.6} 

Kristo yifuza ko abagabura be b’ubutumwa bwiza bigisha itorero umurimo 
w’ivugabutumwa. Bakwiye kwigisha abantu uburyo bwo gushaka no gukiza inzimizi. Ariko 
se uyu ni wo murimo bakora ? Ni bangahe bashishikajwe no gucana umuriro w’ubugingo 
mu itorero rigeze aharindimuka! Ni amatorero angahe aragiwe nk’intama zirwaye 
n’abagombye kuba bari mu murimo wo gushaka intama zazimiye! Nyamara abantu miliyoni 
nyinshi barimo gupfa badafite Kristo! {UIB 561.7} 

Urukundo mvajuru rwaritanze mu buryo butagereranywa kubwo gushaka umuntu, kandi 
abamalayika batangazwa no kubona ababikijwe urwo rukundo rutangaje ntacyo bitayeho. 
Abamalayika batangazwa no kubona uburyo umuntu anyurwa n’urukundo rw’Imana 
by’amajyejuru. Ijuru rirumirwa kubwo kubona ubunenganenzi bw’abantu. Mbese ntitwari 
dukwiye kumenya uko Kristo atubona? Ni gute ababyeyi bamererwa bamenye ko umwana 
wabo wari wazimiriye mu bukonje bw’ubutita n’urubura yirengagijwe kandi akarekerwa 
muri urwo rupfu n’abagombye kuba baramutabaye? Mbese ntibagira agahinda kenshi? 
Mbese ntibajya kurega abo bicanyi bafite umujinya n’amarira byinshi bingana n’urukundo 
bakundaga umwana wabo? Imibabaro ya buri muntu igera ku Mwana w’Imana, kandi 
abataramburira ibiganza byabo gufasha bagenzi babo bagana mu irimbukiro bamutera 
agahinda. Ubwo ni bwo burakari bw’Umwana w’Intama. Abavuga ko bakorana na Kristo, 
nyamara bakirengagiza ubukene bwa bagenzi babo, ku munsi w’amateka azababwira ati, 
“Sinzi aho muturutse; nimumve imbere mwa nkozi z’ibibi mwe!” Luka 13:27. {UIB 562.1} 

Ubwo yahaga abigishwa be inshingano, Kristo ntiyabagaragarije umurimo wabo gusa, 
ahubwo yanabahaye ubutumwa. Yarababwiye ati, “Mwigishe abantu kwitondera ibyo 
nabategetse byose.” Abigishwa bagombaga kwigisha ibyo Kristo yari yarabigishije. Si ibyo 
yari yarivugiye we ubwe gusa, ahubwo n’ibyo yanyujije mu bahanuzi n’abigisha bo mu 
Isezerano rya kera. Inyigisho z’abantu zikwiye gushyirwa iruhande. Imigenzo, ibitekerezo, 
imyanzuro by’abantu ndetse n’amategeko y’itorero ibyo byose nta mwanya bifite. Nta 
mategeko ashyizweho n’ubuyobozi bw’itorero aboneka muri iyo nshingano. Muri ibi byose 
ntacyo abagaragu ba Kristo bagomba kwigisha. “Amategeko n’ibyahanuwe,” hamwe no 
kubwira abantu amagambo ye n’ibikorwa bye ni bwo butunzi bwahawe abigishwa ngo 
babushyire abatuye isi. Izina rya Kristo niryo banga ryabo, ikimenyetso kibatandukanya 
n’abandi, umurunga ubahuza, n’isoko yo gutsinda kwabo. Nta kintu na kimwe kidafite 
ikimenyetso cye gikwiye kugaragara mu bwami bwe. {UIB 562.2} 

Ubutumwa bwiza ntibukwiye gutangwa nk’inyigisho idafitiye akamaro ubugingo, ahubwo 
bukwiye kuvuganwa imbaraga nzima ihindura ubugingo. Imana yifuza ko abakira ubuntu 



bwayo baba abahamya b’imbaragay’ubwo buntu. Abamurwanyaga yabakiranaga ineza; iyo 
bihannye, akabaha ku Mwuka we mvajuru, akabashyira mu mwanya w’icyubahiro wo 
kwizerwa, hanyuma akabohereza mu batumvira kubamenyesha imbabazi ze ziheranije. 
Yifuza ko abagaragu be barangwa no kugira ubuhamya bugaragaza ko kubwo ubuntu bwe, 
abantu babasha kugira imico isa n’iye, kandi bakabasha kwishimira mu byiringiro 
by’urukundo rwe rutangaje. Yifuza ko tugira ubuhamya bwerekana ko atabasha kunyurwa 
igihe cyose inyokomuntu itaramugarurirwa ngo inakomorerwe isubizwa amahirwe yayo 
azira inenge yo kuba abahungu n’abakobwa be. {UIB 562.3} 

Muri Kristo hari ubugwaneza bw’umwungeri, urukundo rw’umubyeyi, n’ubuntu 
butagereranywa bw’Umukiza w’umunyebambe. Imigisha ye ayitanga ataziganije. 
Ntanezezwa no gupfa gutanga iyi migisha; ahubwo ayitanga mu buryo buyirehereza abantu 
cyane, kugira ngo akangure icyifuzo cyo kuyitunga. Ni muri ubwo buryo abagaragu be 
bakwiye gutanga ubutunzi bw’icyubahiro cy’Impano itarondoreka. Urukundo rutangaje rwa 
Kristo ruzoroshya kandi rwigarurire imitima, mu gihe gusubiramo inyigisho kenshi ntacyo 
byageraho. “Nimuhumurize abantu banjye, nimubahumuruze.” Niko Imana yanyu ivuga. 
“Yewe wumvisha i Siyoni inkuru z’ibyiza, zamuka umusozi muremure; yewe wumvisha i 
Yerusalemu inkuru z’ibyiza, rangurura ijwi ryawe cyane, rirangurure witinya; ubwire 
imidugudu y’i Buyuda uti, “Dore Imana yanyu.. .Izaragira umukumbi wayo nk’umushumba, 
izateraniriza abana b’intama mu maboko ibateranirize mu gituza, kandi izonsa izazigenza 
neza.” Yesaya 40-1, 9-11. Bwira abantu iby’iyo “Nyamibwa mu bantu ibihumbi, akaba 
n’umukunzi wanjye” Indirimbo ya Salomo 5:10, 16. Amagambo yonyine ntashobora 
kubivuga. Nimureke bigaragarire mu mico n’imibereho. Kristo ubwe ni we wigaragariza 
muri buri mwigishwa. “Buri wese yatoranirijwe gusa n’ishusho y’umwana wayo.” Abaroma 
8:29. {UIB 562.4} 

Urukundo rwa Kristo rwihangana, kwera kwe, kwicisha bugufi kwe, imbabazi n’ukuri bye 
bigomba kugaragarizwa ab’isi binyuze muri buri wese. {UIB 563.1} 

Abigishwa ba mbere baragiye bavuga ubutumwa. Berekaniraga Kristo mu mibereho yabo, 
kandi Umwami Yesu yari kumwe na bo akabafasha, “agakomeresha ijambo rye ibimenyetso 
byagendanaga na ryo”. Aba bigishwa biteguye gukora uwo murimo. Mbere y’umunsi wa 
Pantekote bahuriye mu mwanya umwe, maze bakuraho ibyabatandukanyaga byose. Bari 
bahuje imitima. Bizeye isezerano rya Kristo ko umugisha wari ugiye gutangwa, maze 
basengana kwizera. Ntibisabiraga umugisha ubwabo gusa; bari banaremerewe n’umutwaro 
w’agakiza k’imitima ya benshi. Ubutumwa bwiza bwagombaga kujyanwa mu turere twa 
kure tw’isi, maze basaba kwambikwa imbaraga Kristo yari yarasezeranye. Bityo uko ni ko 
Mwuka Muziranenge yasutswe, maze mu munsi umwe ibihumbi byinshi barihana. {UIB 
563.2} 



Uko niko byagombye kuba no muri iki gihe. Aho kuvuga amanjwe y’abantu, mureke ijambo 
ry’Imana abe ari ryo ribwirizwa. Mureke Abakristo bitandukanye n’impaka zabo, maze 
biyegurire Imana mu gukiza inzimizi. Nibasabe umugisha bafite kwizera, kuko 
bazawuhabwa. Ugusukwa kwa Mwuka Muziranenge mu gihe cy’intumwa kwari “imvura 
y’umuhindo,” kandi umusaruro wako wari ushimishije. Ariko “imvura y’itumba”izarushaho 
kubanyinshi. Yoweli 2:23. {UIB 563.3} 

Abatanga umutima, umubiri n’umwuka byabo bakabyegurira Imana, bazahora iteka 
bongerwa imbaraga z’umubiri n’ubwenge. Amasoko adakama yo mu ijuru arabateganirijwe. 
Kristo abahumekera ku mwuka we akanabaha ku bugingo bwe. Mwuka Wera ashishikarira 
cyane gukorera mu mutima no mu ntekerezo. Ubuntu bw’Imana bwagura, bukanongera 
ubushobozi bwabo, kandi imbaraga y’ubutungane bwose bukomoka ku Mana buza 
kubafasha mu murimo wo gukiza imitima. Mu gukorana na Kristo, muri we baba bashyitse, 
kandi mu ntege nke zabo za kimuntu bashobozwa gukora ibikorwa by’Ishoborabyose. {UIB 
563.4} 

Umukiza yifuza cyane kwerekana ubuntu bwe no kwambika abatuye isi yose imico ye. Ubu 
nibwo butunzi atanga, kandi arifuza kubohora abantu, kubaboneza no kubeza. N’ubwo 
Satani akora ngo akome uyu mugambi mu nkokora, binyuze mu maraso yamenewe isi hari 
ukunesha kugomba kugerwaho kuzahesha Imana n’Umwana w’intama icyubahiro. Kristo 
ntazigera anezerwa kugeza igihe kunesha kuzuzurira, kandi “Azabona ibituruka mu bise 
by’ubugingo bwe, bimushimishe.” Yesaya 53:11. Amahanga yose yo mu isi azumva 
ubutumwa bwiza bw’ubuntu bwe. Bose siko bazakira ubuntu bwe, ariko “abuzukuruza 
bazamukorera; ubuvivi buzabaho buzabwirwa iby’Umwami Imana.” Zaburi 22:30. “Maze 
ubwami n’ubutware, n’icyubahiro cy’ubwami bwose buri munsi y’ijuru buzahabwe ubwoko 
bw’abera b’Isumbabyose,” “... kuko isi izakwirwa no kumenya Uwiteka, nk’uko amazi 
atwikira inyanja.” “Nibwo bazubaha izina ry’Uwiteka, uhereye iburengerazuba, bakubaha 
icyubahiro cye uhereye aho izuba rirasira,...”Daniyeli 7:27; Yesaya 11:9; 59:19. {UIB 
563.5} 

“Mbega ukuntu ari byiza kubona ku misozi uzanye inkuru nziza! Dore azanye inkuru nziza 
y’amahoro, azanye inkuru nziza y’umunezero, azanye inkuru nziza y’agakiza. Atangarije 
Siyoni ati “Imana yawe iraganje.” Nimurangururire rimwe amajwi y’ibyishimo, mwa 
matongo y’i Yerusalemu mwe, ... Koko Uhoraho ahumurije abantu be, ... Uhoraho 
agaragarije amahanga yose ububasha bwe buzira inenge, isi yose izabona agakiza k’Imana 
yacu..” Ezayi 52:7-10, [Bibiliya Ijambo ry’Imana]. {UIB 564.1} 



IGICE CYA 87 - KWA DATA ARINA WE SO 


(Iki gice gishingiye muri Luka 24:50-53 no mu Byakozwe n ’intumwa 1:9-12). 

Igihe cyari kigeze ubwo Kristo yagombaga gusubira ku ntebe y’ubwami ya Se. 
Nk’umuneshi wavuye mu ijuru, yari agiye gutahana mu bikari byo mu ijuru iminyago yo 
kunesha. Mbere y’urupfu rwe yabwiye Se ati, “Narangije umurimo wampaye gukora.” 
Yohana 17:4. Amaze kuzuka, yatinze igihe gito ku isi kugira ngo abigishwa be babashe 
kumenyerana na we yambaye umubiri wazutse kandi wahawe ubwiza. Ariko ubu bwo yari 
agiye kugenda. Yari yamaze kwiyerekana ko ari Umukiza Muzima. Abigishwa be ntibari 
bakimubarira mu bapfuye. Bamubonaga nk’uwahawe icyubahiro imbere y’isanzure ryo mu 
ijuru hose. {UIB 565.1} 

Mu guhitamo aho yazamuriwe, Yesu yifuje ahantu hahawe umugisha kubwo kuhaba kwe 
igihe yabanaga n’abantu. Ntiyahisemo ku musozi Siyoni, ariwo murwa wa Dawidi, 
ntiyahitamo ku musozi Moriya, ahari urusengero, kugira ngo abe ari ho hantu ahererwa 
icyubahiro. Aho niho Kristo yari yarashinyaguriwe, arangwa. Aho umunyambabazi nyinshi, 
wuje urukundo rutarondoreka, yari yarahakubitiwe n’abantu bafite imitima ikomeye 
nk’urutare. Aho niho Yesu wari ushavuye, afite umutima uremere we cyane, yagiye 
gushakira ikiruhuko ku Musozi wa Elayono [Umusozi w’Imizabibu]. Shekina yera, ubwo 
yavaga ku rusengero rwa mbere, yari yarahagaze ku musozi w’iburasirazuba, 
nk’ikimenyetso cyo guhanwa k’umurwa watoranijwe, maze Kristo ahagarara ku musozi 
w’imizabibu, yitegereza Yerusalemu n’amatsiko menshi. Ibiti n’amabanga y’umusozi byari 
byarejejwe n’amasengesho n’amarira ye. Impinga z’umusozi zari zarahererekanije amajwi 
yo kunesha y’abantu benshi bamwamamazaga nk’umwami. Yesu yari yaracumbitse i 
Betaniya kwa Lazaro, aho hari mu ntangiriro z’uwo musozi zitose. Hamwe n’aho mu 
gashyamba k’i Getsemane, Yesu yari yarahasengeye aranahashavurira. Aho ku mpinga 
z’uwo musozi niho Yesu azahagarara ubwo azaba agarutse. Azaza atari umunyamibabaro, 
ahubwo ari Umwami wanesheje kandi w’icyubahiro maze ahagarare ku musozi wa Elayono, 
mu gihe hazaba humvikana urusobe rw’indirimbo zo guhimbaza Imana z’Abaheburayo 
bafatije n’abanyamahanga; kandi amajwi y’ingabo nyinshi z’abacunguwe azasakara 
amuhimbaza ati, “Nimuhe icyubahiro Umwami wa bose!” {UIB 565.2} 

Agiye kuzamurwa mu ijuru, Yesu yari kumwe n’abigishwa cumi n’umwe berekeza ku 
musozi. Igihe banyuraga mu irembo ry’i Yerusalemu, abantu benshi barangariye iryo tsinda 
rito riyobowe n’Uwo mu byumweru bike byari bishize abatware bari baraciriye urubanza 
bakamubamba. Abigishwa ntibari bazi ko ubwo bwari ubwa nyuma barimo baganira 
n’Umwami wabo. Yesu yatindanye na bo abaganiriza, abasubiriramo ibyo yari yarababwiye 



mbere. Uko begerezaga i Getsemane, yaracecetse, kugira ngo babashe kwibuka amasomo 
yabigishije muri rya joro ry’umubabaro ukomeye. (UIB 565.3} 

Yongeye kwitegereza umuzabibu yari yarabigishirijeho ubumwe hagati ye, itorero rye, 
ndetse na Se, maze arongera abasubiriramo uko kuri. Ahari hamukikije hose hari 
ibimenyetso by’urwibutso rw’urukundo rwe rutizigama. Ndetse n’abigishwa yakundaga 
cyane bari bamwihakanye baranamuhana muri ya saha yo gukozwa isoni bari kumwe na 
We. {UIB 565.4} 

Kristo yari yarabaye mu isi imyaka mirongo itatu n’itatu ; yari yarihanganiye kwangwa, 
gutukwa no gushinyagurirwa. Yarahanywe arabambwa. None ubwo yari agiye kuzamuka 
akajya ku ntebe y’icyubahiro, akaba yaribukaga ukudashima kw’abo yari yaje gukiza, 
ntibyari gutuma abakuraho ineza n’urukundo bye? Mbese urukundo rwe ntiyari 
kurwerekeza aho bamwishimiraga, aho abamalayika batacumuye baba bategereje gukora 
ibyo ashaka? Oya da! Isezerano ku bo yakunze bagasigara ku isi ni iri ngo, “Ndi kumwe 
namwe iminsi yose kugeza ku mperuka y’isi.” Matayo 28:20. {UIB 566.1} 

Ageze ku Musozi wa Elayono, Yesu yakomeje kugenda abarangaje imbere, berekeza mu 
mpinga y’uwo musozi, aherekeye umugi wa Betaniya. Ahageze arahagarara, maze 
abigishwa baramukikiza. Imyambi y’umucyo yarasaga iraba-girana iva mu maso he igihe 
yabarebanaga urukundo. Ntiyigeze abatonganya kubw’amafuti no gutsindwa kwabo; 
ahubwo amagambo ya nyuma bumvise yavaga mu kanwa k’Umukiza yari yuzuye impuhwe 
nyinshi. Akirambuye ibiganza mu kubaha umugisha, ndetse ameze nk’urimo abasezeranira 
ubwishingizi bwo kubarinda, yavuye hagati yabo buhoro buhoro, imbaraga iruta cyane 
rukuruzi zose z’isi iramuzamura yerekeza mu ijuru. Ubwo yazamukaga, abigishwa 
batumbiriye bwa nyuma Umwami wabo wari ubakuwemo bahinda umushyitsi. Igicu 
cy’ubwiza kiramubakingiriza; maze ubwo igare ry’igicu cy’abamalayika bamwakiraga, 
abigishwa bongeye kumva aya magambo ngo, “Dore ndi kumwe namwe iminsi yose kugeza 
ku mperuka y’isi.” Muri ako kanya bumva indirimbo nziza cyane y’umunezero 
yaririmbwaga n’abamalayika. {UIB 566.2} 

Mu gihe abigishwa bari bagitumbiriye mu ijuru, bumvise amajwi ameze nk’indirimbo nziza 
cyane avugana na bo. Barahindukira babona abamalayika babiri bameze nk’abantu 
barababwira bati, “Yemwe bagabo b’i Galileya, ni iki gitumye muhagaze mutumbira mu 
ijuru? Uyu Yesu ubakuwemo akazamurwa mu ijuru, azagaruka atyo nk’uko mumubonye 
azamurwa mu ijuru.” {UIB 566.3} 

Aba bamalayika bari bamwe mu bari bategerereje mu gicu kirabagirana kugaragira Yesu 
asubiye mu rugo rwe rwo mu ijuru. Abahawe icyubahiro giheranije kurusha abandi 
bamarayika bari bategereje kugaragira Yesu, ni ba bandi babiri bari ku mva ubwo Yesu 



yazukaga, kandi bari barabanye na we mu buzima bwe bwo ku isi. Abari mu ijuru bose bari 
bafite amatsiko menshi kandi barategereje igihe kirekire iherezo ryo gutinda kwe mu isi 
yangijwe n’umuvumo w’icyaha. Noneho igihe cyari kigeze ngo isanzure ryose ry’ijuru 
ryakire Umwami waryo. Mbese aba bamarayika babiri bo ntibifuzaga kuba mu itsinda rinini 
ry’abandi bakiraga Yesu? Ariko kubwo ibambe n’urukundo bari bafitiye abo Yesu yari 
asize, bategereje kubanza kubahumuriza. “Mbese abamalayika bose si imyuka iyikorera, 
itumwa gukora umurimo wo gufasha abazaragwa agakiza?” Abaheburayo 1:14. (UIB 566.4} 

Kristo yazamuwe mu ijuru afite ishusho y’umuntu. Abigishwa bari babonye igicu 
kimwakira. Yesu wa wundi wagendanye na bo, akavugana na bo, agasengana na bo; umwe 
wari warasangiye na bo umutsima, wa wundi bari kumwe mu mato yabo ku kiyaga, wa 
wundi kandi wari wazamukanye na bo ku mpinga ya Elayono; uwo Yesu n’ubundi ni we 
wari ugiye kwicarana na Se ku ntebe y’ubwami. Kandi abamalayika bari babasezeraniye ko 
uwo babonye azamuka ajya mu ijuru, azagaruka atyo nk’uko yazamutse. Azaza ” ku bicu, 
kandi umuntu wese azamu-bona.” “Kuko Umwami ubwe azaza, amanutse ava mu ijuru, 
arangurure ijwi rirenga, hamwe n’ijwi rya malayika ukomeye, n’impanda y’Imana: nuko 
abapfiriye muri Kristo ni bo bazabanza kuzuka...” “Umwana w’umuntu ubwo azazana 
n’abamalayika bose, afite ubwiza bwe, nibwo azicara ku ntebe y’ubwiza bwe.” Ibyahishuwe 
1:7; lTesaloniki 4:16; Matayo 25:31. Ubwo nibwo isezerano ry’Umukiza ku bigishwa be 
rizasohora ngo, “Kandi ubwo ngiye kubategurira ahanyu, nzagaruka mbajyane iwanjye, ngo 
aho ndi namwe muzabeyo.” Yohana 14:3. Abigishwa bagombaga guturiza mu byiringiro 
byo kugaruka k’Umwami wabo. (UIB 566.5} 

Igihe abigishwa basubiraga i Yerusalemu, abantu babitegereje babatangarira. Nyuma yo 
gucirwa urubanza no kubambwa kwa Kristo, abantu bibwiraga ko abigishwa bacitse intege 
kandi bafite ikimwaro. Abanzi babo bari bategereje kubona agahinda n’ikimwaro cyo 
gutsindwa bigaragara mu maso yabo. Ibiri amambo, aho kugaragara batyo, amaso yabo 
yagaragazaga ibyishimo no kunesha. Mu maso yabo hasabaga umunezero utari uwo ku isi. 
Ntibigeze bajya mu cyunamo cy’ibyiringiro byabo bitasohoye, ahubwo bari buzuye 
amashimwe no guhimbaza Imana. Bafite ibyishimo byinshi, bavuze inkuru yo kuzuka kwa 
Kristo, kuzamuka kwe mu ijuru, kandi ubuhamya bwabo bwakirwaga na benshi. {UIB 
567.1} 

Abigishwa nta gushidikanya kw’ahazaza bari bagifite. Bari bazi ko Yesu ari mu ijuru kandi 
ko impuhwe ze zikiri hamwe na bo. Bari bazi ko bafite inshuti yicaye ku ntebe y’ubwami 
y’Imana, kandi bishimiraga gutura Data wa twese ibyifuzo byabo mu izina rya Yesu. Bafite 
kwicisha bugufi kwinshi, barapfukamaga bagasenga basubiramo ubu bwishingizi, “...Icyo 
muzasaba Data cyose mu izina ryanjye azakibaha. Kugeza none ntacyo mwasabye mu izina 
ryanjye; musabe muzahabwa, ngo umunezero wanyu ube wuzuye.” Yohanal6:23, 24. 



Barambuye amaboko yo kwizera bayashyira hejuru cyane, bafite ijambo rifite ubutware bati, 
“Kandi ari Kristo wazipfiriye, ndetse akaba yarazutse, ari iburyo bw’Imana, adusabira?” 
Abaroma 8:34. Ikindi kandi, umunsi wa Pentekote wujuje umunezero wabo ubwo 
bahabwaga Umufasha nk’uko Kristo yari yarasezeranye. {UIB 567.2} 

Abo mu ijuru bose bari bategereje kwakira Umukiza mu bikari byo mu ijuru. Ubwo 
yazamukaga, yari arangaje imbere, maze iminyago myinshi y’ababohowe ubwo yazukaga 
iramukurikira. Abo mu ijuru bose mu majwi ahanitse, batera hejuru bahimbaza n’indirimbo 
z’ijuru, bafatanya n’iryo teraniro rihimbawe. {UIB 567.3} 

Ubwo basatiraga umurwa w’Imana, ba bamarayika bamugaragiye bagendaga bavuga bati, 
— {UIB 567.4} 

“Nimukingure amarembo muyarangaze; 

Inzugi zabayeho kuva kera muzikingure; 

Umwami nyir’ikuzo abone uko yinjira.” {UIB 567.5} 

N’umunezero mwinshi, abarinzi b’amarembo bagasubiza bati, — {UIB 567.6} 

“Mbese uwo Mwami nyiri ikuzo ni nde?” {UIB 567.7} 

Ibi babivugaga atari uko bari bayobewe uwo ari we, ahubwo kwari ukugira ngo bumve 
inyikirizo yo guhimbaza ngo, — {UIB 568.1} 

“Ni Uhoraho nyir’imbaraga n’ubutwari, 

Ni Uhoraho intwari itsinda ku rugamba. 

Nimukingure amarembo muyarangaze, 

Inzugi zabayeho kuva kera muzikingure, 

Umwami nyiri ikuzo abone uko yinjira.” {UIB 568.2} 

Na none hongera kubazwa cya kibazo ngo, “Ariko se uwo mwami nyiri ikuzo ni nde?” Kuko 
abamalayika batarambirwa kumva izina rye rihimbazwa. Nuko ba bamalayika 
bamugaragiye barasubiza bati, — {UIB 568.3} 

“Uwo Mwami nyiri ikuzo 
ni Uhoraho Nyiringabo.” {UIB 568.4} 

(Zaburi 24:7-10) 

Nuko amarembo y’umurwa w’Imana ararangazwa, maze imbaga y’abamalayika basakaza 
ayo marembo indirimbo zo guhimbarwa. Aho hari intebe, kandi yari ikikijwe 
n’umukororombya w’isezerano. Aho hari abakerubi n’abaserafi. Abayobozi b’ingabo zo mu 
ijuru, abana b’Imana, abahagarariye amasi ataracumuye, bose bari bateranye. Abagize 



urukiko rwo mu ijuru aho Lusiferi yareze Imana n’Umwana wayo, abahagarariye amasi 
ataracumuye, aho Satani yashakaga gushinga ubwami bwe, bose bari aho basanganira 
Umucunguzi. Bari biteguye gukora umunsi mukuru w’intsinzi Ye no guha icyubahiro 
Umwami wabo. {UIB 568.5} 

Ariko akora ikimenyetso cyo kubabuza. Igihe cyari kitaragera. Ubu yari atarahabwa ikamba 
ry’icyubahiro n’ikanzu y’ubwami. Ajya imbere ya Se, amwereka inkovu zo ku mutwe, 
amwereka imbavu zacumiswe, ibirenge byatobowe; amanika ibiganza bye byarimo inkovu 
z’imisumari. Amwereka ikimenyetso cy’insinzi Ye; yereka Imana abazukanye na We 
nk’abahagarariye imbaga nini y’abazava mu bituro ubwo azaba agarutse ubwa kabiri. 
Yegera Data wa twese, uwo basangira ibyishimo n’indirimbo z’umunezero iyo 
umunyabyaha umwe yihanye. Mbere y’uko imfatiro z’isi zishingwa, Data wa twese 
n’Umwana bari barafatanije mu isezerano ryo kuzacungura umuntu igihe yari gutsindwa na 
Satani. Bari barahuje umugambi mu isezerano ridakuka ko Kristo yagombaga kuba 
inshungu y’inyokomuntu. Iri sezerano Kristo yararisohoje. Ari ku musaraba yaratatse ati, 
“Birarangiye.” Yabwiraga Data wa twese. Umurimo wari usohojwe mu buryo bwuzuye, 
maze aravuga ati, Data birarangiye. Nakoze ibyo gushaka kwawe Mana yanjye. Narangije 
umurimo wo gucungura umuntu. None niba ubutabera bwawe bunyuzwe, “Data ni wowe 
wabampaye none ndashaka kuzabana na bo, aho ndi.” Yohana 19:30, 17:24. {UIB 568.6} 

Ijwi ry’Imana ryarumvikanye rivuga ko ubutabera bwanyuzwe. Satani araneshejwe. 
Indushyi za Kristo ku isi “zemerwa mu Mukunzi wayo”. Abefeso 1:6. Imbere y’abamalayika 
bo mu ijuru n’abahagarariye amasi ataracumuye, bahamijwe ko babaye abere. Aho ari, niho 
n’itorero rye rizaba. “Imbabazi n’umurava birahuye, Gukiranuka n’amahoro 
birahoberanye.” Zaburi 85:10. Data wa twese ahobera Umwana we, maze hatangwa itegeko 
ngo, “Abamalayika b’Imana bose bamuranye.” Abaheburayo 1:6. {UIB 568.7} 

N’ibyishimo bitarondorwa, abatware, abakomeye, n’abanyambaraga bamenya ugukomera 
kw’Igikomangoma gitanga ubugingo. Ingabo z’abamalayika zimwikubita imbere, mu gihe 
amajwi y’ibyishimo yasabaga ibikari by’ijuru avuga ati, “Umwana w’intama watambwe ni 
We ukwiriye guhabwa ubutware, n’ubutunzi, n’ubwenge, n’imbaraga, no guhimbazwa, 
n’icyubahiro, n’ishimwe.” Ibyahishuwe 5:12. {UIB 569.1} 

Indirimbo zo kunesha ziba urwunge n’umuziki w’inanga z’abamalayika, kugeza ubwo ijuru 
rimera nk’irisabye ibyishimo no guhimbaza. Urukundo rwari runesheje. Icyazimiye cyari 
kibonetse. Maze ijuru risakaza amajwi ahanitse y’urwunge rigira riti, “Ishimwe no 
guhimbazwa n’icyubahiro n’ubutware bibe iby’Iyicaye ku ntebe, n’iby’Umwana w’intama 
iteka ryose.” Ibyahishuwe 5:13. {UIB 569.2} 



Muri ibyo birori by’umunezero w’ijuru, twumvise ukwirangira kw’amagambo ya Yesu 
y’agahozo atugeraho hano ku isi agira ati, “Ngiye kuzamuka nkajya kwa Data, ari We So, 
nkajya ku Mana yanjye, ari yo Mana yanyu.” Yohana 20:17. Umuryango w’ijuru n’uw’isi 
yunze ubumwe. Umwami wacu yazamuwe mu ijuru ku bwacu, kandi ariho ku bwacu. 
“Nicyo gituma abasha gukiza rwose abegerezwa Imana na We, kuko ahoraho iteka ngo 
abasabire”. Abaheburayo 7:25. (UIB 569.3} 



